
PRATARMĖ 


Monografijoje pateikiami svarbiausi žinomi Andriaus Ašmanto biografi- 
jos faktai, parodomas jo pasaulėžiūros klostymosi kelias, duodama kalbinio, 
literatūrinio, pedagoginio ir publicistinio palikimo apžvalga. 

Vos 35-erius metus gyvenęs tarpukario Lietuvos kalbininkas, literatūro- 
logas, pedagogas, publicistas Andrius Ašmantas (1906-1941) paliko gausų 
kūrybinį palikimą. Jis ir mūsų laikais įdomus kaip anos nepriklausomos Lie- 
tuvos kultūrinis paveldas, dalis jo turi ir tam tikrą išliekamąją vertę. 

Andrius Ašmantas — pirmosios nepriklausomos Lietuvos išauklėtos inte- 
lisentų kartos atstovas, mokslus išėjęs tik lietuvių kalba. Tai kalbininkų Pe- 
tro Joniko, Alfonso Kalniaus, Jono Kruopo, Juozo Senkaus, Antano Lyberio, 
Kazio Ulvydo ir kt., poetų ir rašytojų Antano Venclovos, Salomėjos Nėries, 
Bernardo Brazdžionio, filosofų Antano Maceinos, Juozo Keliuočio ir kitų 
amžininkas, ėjęs mokslus lietuviškose gimnazijose ir Lietuvos (Vytauto Di- 
džiojo) universitete, derinęs lietuviškosios kultūros paveldą su pažangiomis 
Vakarų idėjomis ir kūręs modernios lietuvių tautos kultūrą. 

Pirmoje monografijos dalyje aprašoma Andriaus Ašmanto biografija: mo- 
kymosi metai Endriejavo pradinėje mokykloje, Rietavo progimnazijoje ir 
Telšių gimnazijoje, studijos Lietuvos (Vytauto Didžiojo) universitete, mo- 
kytojo darbas įvairiose Kauno mokyklose, dėstymas Klaipėdos prekybos ir 
pedagoginiuose institutuose, Vytauto Didžiojo ir Vilniaus universitetuose. 
Kartu su biografjos faktais siekiama parodyti Andriaus Ašmanto pažiūrų 
formavimąsi, jo santykius su sutiktais žmonėmis ir visa artimiausia aplinka. 
Apskritai monografijoje stengiamasi duoti kiek įmanoma platesnį materialųjį 
ir dvasinį kontekstą, kuriame brendo aprašomoji karta ir kuriame teko dar- 
buotis Andriaus Ašmanto kartos atstovams. 

Antroje dalyje pateikiama Andriaus Ašmanto darbų apžvalga. Bene pla- 
čiausiai rašoma apie kalbotyros darbus: jų autorius buvo diplomuotas kalbi- 
ninkas. Čia nurodoma, kuriose kalbotyros srityse daugiausia dirbo jų autorius, 
mėginama nustatyti jo raštų vietą ir reikšmę lietuvių kalbotyros istorijoje. 


Mažiau vietos skirta literatūrologijos darbams, rašoma, kad kai kurie iš jų 
rodo Andrių Ašmantą turėjus didelį literatūros mokslininko talentą. Toliau 
apžvelgiamas Ašmanto pedagogikos ir kultūrologijos palikimas: gausūs pe- 
dagoginiai raštai, pedagoginė, kultūrinė ir politinė publicistika. Iš jų ryškėja 
autorių buvus talentingą pedagogą, aistringą kultūrininką, didelį savo šalies 
patriotą. Be jokios abejonės, jo kūrybinis palikimas gali būti gretinamas prie 
kitų ano meto žymiausių lietuvių kultūros kūrėjų ir puoselėtojų darbų ir 
daugelyje sričių Andriui Ašmantui priklauso ne tik nuoširdaus ir atsidavusio 
darbininko, bet ir pradininko, naujų kelių tiesėjo vaidmuo. 

Šią monografiją rašyti paskatino Andriaus Ašmanto sūnus prof. Leonas Aš- 
mantas. Jis padėjo sukaupti ir Andriaus Ašmanto archyvą, konsultavo įvairiais 
biografijos klausimais, rūpinosi knygos leidyba ir ją tiesiogiai finansavo. Rašant 
darbą ir vėliau nemaža gerų patarimų sulaukiau iš daugelio kolegų, recen- 
zentų prof. Vandos Zaborskaitės ir dr. Broniaus Dobrovolskio, bendrakursės 
kolegės Teresės Pažūsienės. Visiems jiems nuoširdžiai dėkoju, ačiū ir „Trijų 
žvaigždučių“ leidyklos žmonėms už nuoširdų darbą. 


Autorius 

Su Andriaus Ašmanto spausdintais darbais susipažinti teko mokantis anuo- 
metinio Rusijos Leningrado (dabar Sankt Peterburgas) universiteto Bendrosios 
fonetikos ir metodikos katedros aspirantūroje (1962-1965). Ieškodamas lite- 
ratūros savo disertaciniam darbui aptikau gausius didžiųjų Leningrado biblio- 
tekų (Lenino, Mokslų akademijos ir kt.) lituanistikos fondus. Skaitydamas 
prieškarinių metų „Gimtosios kalbos“ žurnalo komplektą atkreipiau dėmesį 
į pagaulius Andriaus Ašmanto straipsnius iš šnekamosios kalbos kultūros ir 
fonetikos. Nors pačiam darbui tada jo mintimis pasinaudoti neteko (tiesio- 
giai nebuvo susijusios su disertacijos tema), bet įspūdis buvo padarytas toks 
stiprus, kad neišblėsęs išliko ištisus dešimtmečius. 

1968 m. Vilniaus universitete gavau vadovauti lituanistų kalbininkų pro- 
seminarui. Be kitų temų, studentams daviau rašyti proseminarinių darbelių 
apie tarpukario Lietuvos kalbininkų gyvenimą ir darbus. Šitaip 1969 m. 
buvo parašyti B. Daračiūtės darbas apie Andrių Ašmantą, O. Snabaitytės — 
apie Adolfą Nezabitauską, R. Žuklijos — apie Mykolą Durį ir kt. Studentę 
Birutę Daračiūtę pavyko ypač uždegti tiriamo kalbininko veikla ir darbais. 
Proseminarinį darbą ji išplėtė ir kaip Vilniaus universiteto Studentų mokslinės 
draugijos (SMD) Lietuvių kalbos būrelio pranešimą pateikė SMD konferen- 
cijai. Jo santrauka buvo išspausdinta Vilniaus universiteto „XXII studentų 
mokslinės konferencijos pranešimų tezėse“ (Filologija ir istorija). V., 1970, 
p. 4—5. Tai buvo tik antra pokario metais publikacija apie Andrių Ašmantą; 
pirmoji — „Mažojoje lietuviškojoje tarybinėje enciklopedijoje“, 1966 m.! 
(parašyta veikiausiai sekant bostoniške „Lietuvių enciklopedija“, t. 1, 1953). 


!" Kalbininko sūnus Leonas Ašmantas mano, kad prie to paskelbimo enciklopedijoje galėjęs 


teiravęsis apie Ašmantą informacijos ir prašęs jo nuotraukos (Andriaus Ašmanto archyvas, 
toliau AA. —- Sūnaus Leono pasakojimas). 

Birutė Daračiūtė su dideliu noru ėmėsi bibliotekose nurašinėti Ašmanto 
straipsnius sumanytam kalbininko darbų rinkiniui, kurį užsimojo rengti Pa- 
minklų apsaugos ir kraštotyros draugijos Vilniaus kalbos sekcija. Tų darbų 
svarbesnieji buvo nurašyti ir rinkinys jau klostėsi, bet tada netikėtai teko gauti 
didelį paties Andriaus Ašmanto archyvą. 

Vilniuje, adresų biure, nesunkiai pavyko rasti kalbininko artimųjų adresus: 
žmona Ona Ašmantienė gyveno Prienuose, duktė Joalita Julija — Tauragėjė, 
sūnus Leonas Vaidotas — Kaunė, sūnus Jurgis Ramūnas — Stakliškėse (Prie- 
nų raj.), du broliai Klaipėdoje. Andriaus artimųjų adresus atsiuntė ir bro- 
liai Antanas ir Povilas iš Klaipėdos. Susisiekiau laiškais su Ona Ašmantienė 
ir Leonu Ašmantu ir 1971 m. pradžioje susitikome Prienuose. Didžiausiai 
nuostabai kalbininko našlė fiziko Adolfo Jucio dėka (AA. — Sūnaus Leono 
pasakojimas) buvo išsaugojusi didelį Andriaus Ašmanto archyvą. Kalbininko 
žmona tą archyvą paskolino — leido naudotis, skelbti spaudoje. 

Rankraščių, laikraščių iškarpų, įvairių dokumentų gausa sustabdė minėto 
rinkinio rengimą. Tik po kelerių metų Andrius Ašmantas buvo paminėtas 
„Literatūroje ir mene“ (A. Pupkis. Vasario 24 d. sukako 70 metų, kai gimė 
kalbininkas Andrius Ašmantas. - 1976 m. kovo 6 d.) ir dar po 5-erių metų 
išspausdintas didesnis straipsnis apie Andriaus Ašmanto gyvenimą ir darbus 
(A. Pupkis. To žmogaus užmiršti negalima. — Mokslas ir gyvenimas. 1981, 
nr. 5, p. 26-27). 1988 m. Vilniaus universitetas išleido nedidelę knygelę „Iš 
lietuvių kalbos kultūros istorijos“, skirtą Andriaus Ašmanto atminimui. Joje 
išspausdintas įvadinis straipsnis „Dvidešimto amžiaus ketvirtojo dešimtmečio 
lietuvių kalbos mokslas ir praktika“ (p. 4—18; aut. A. Pupkis), 11 Andriaus Aš- 
manto anksčiau periodikoje skelbtų ir rankraštinių straipsnių, Ašmanto kalbi- 
nių darbų bibliografija ir tuo metu turėta literatūra apie Ašmantą. Bendraujant 
su Leonu Ašmantu 1996 m. išleisti Andriaus Ašmanto „Rinktiniai raštai“ 
(parengė „Gimtoji kalba“, išleido „Pradai“, 505 p.), o 2005 m. kalbininko 
100-osioms gimimo metinėms — straipsnių rinkinys „Tautinis ugdymas ir 
tautos kultūra“ (parengė Lietuvių kalbos draugija, išleido „Trys žvaigždutės“, 
200 p.). 

Taigi iki šiol pakartotinai ar pirmąkart išleista daugelis svarbesnių An- 
driaus Ašmanto darbų, bet dalis palikimo dar nėra paskelbta. Į jau tose knygose 
įdėtus, taip pat į kitus ankstesnius rašinius ir naujai gautus rankraščius atsi- 
žvelgti pati geroji proga - Andriaus Ašmanto monografija. Apie jo kalbotyros 
darbus spaudoje rašyta kiek daugiau, nors toli gražu ne apie viską išsamiai, 
o apie literatūrologijos, pedagogikos ir švietimo, taip pat apie publicistikos 
rašinius skelbinių tėra visai mažai. Kalbininkui toks platesnis užmojis — rašyti 

ne vien apie kalbotyros darbus, gana sunkus ir keblus. Tad nesiimant užda- 
vinio viską iki galo objektyviai ir preciziškai įvertinti belieka viltis, kad to 
įdomios biografijos, be galo plačių interesų, bet taip ir nespėjusio išskleisti 
visų savo žiedų talento gyvenimo ir palikimo apžvalga leis parodyti jo darbų 
užmojus ir siekimus, įrašyti jo darbus į anuometinio mūsų kultūros ir švietimo 
bei mokslo panoramą, taip pat bent tam tikru požiūriu išplėsti anuometinės 
lietuvių kultūros ir kalbotyros akiračius. 


x XX 


Anuomet, 1971 metais, iš Onos Ašmantienės gavau 10 įvairių Andriaus Aš- 
manto darbų rankraščių ir mašinraščių, laikraščių iškarpų, dokumentų aplankų. 
Ant kai kurių Ašmanto ranka užrašyta paskirtis: „Bendrinės kalbos istorija“, 
„Lietuvių kalbos žodžių daryba“, „Lekt. A. Ašmantas. V.D.U. bendr. liet. kalbos 
fonetika“, „Lekt. A. Ašmantas. V.D.U. bendrojo lietuvių kalbos kurso akcen- 
tologija“, „Meno ir literatūros problema“, „Tarnybiniai ir asmeniniai raštai“ 
Nėra užrašų ant didesnio spaudos iškarpų aplanko, storokos diplominio darbo 
dalies, „Lietuvių kalbos dėstymo metodikos“ paskaitų aplankų. 

Pagal darbų turinį, išskyrus dokumentus (jų 1971 m. gavau 52 vienetus), 
kalbotyros archyvą sudarė 20 laikraščių iškarpų ir 25 rankraštiniai darbai 
(14 rankraščių, iš jų 11 mašinraščių), literatūrologijos — 12 iškarpų ir 5 rankraš- 
čiai (iš jų 3 mašinraščiai), kalbos dėstymo metodikos ir švietimo — 48 iškarpos 
ir 9 rankraščiai (iš jų 5 mašinraščiai), publicistikos - 91 iškarpa ir 1 rankraštis. 
Taigi iš viso 171 iškarpa ir 40 rankraštinių darbų*, be to, dar 16 iškarpų, ku- 
riose kiti rašo apie Ašmantą arba jį mini. 

Daugiausia iškarpų buvo iš Klaipėdoje tarpukariu ėjusio dienraščio „Va- 
karai“, taip pat iš laikraščių „Lietuvos aidas“, „Lietuvos keleivis“, „Rytas“, 
„Žemaičių prietelius“, „XX amžius“, beveik nebuvo žurnalų („Jūra“, „Tautos 
mokykla“, „Lietuvos mokykla“, „Gimtoji kalba“) iškarpų, išskyrus atspaudą 
„Jaunius — gramatikas“ iš „Židinio“ (1938, nr. 5), atspaudą „Iš romantiško- 
sios į mokslinę kalbotyrą Lietuvoje“ iš „Lietuvių katalikų mokslo akademijos 
Suvažiavimo darbų“ ir „Gimtosios kalbos“ 1939 m. 7 numerį, kuriame ap- 
žvelgiamas Ašmanto straipsnis „Lietuviškoji tartis ir svetimos įtakos“ (Tautos 
mokykla, 1939, nr. 11). 

Žurnalų straipsnius autorius visur pasirašęs vardu (arba vardo inicialu) ir 
pavarde A(ndrius) Ašmantas“. Laikraščių straipsniai tik vienas kitas pasirašytas 


* Archyve yra vieno kito darbo ir rankraštis (ar mašinraštis), ir spaudinio iškarpa. 
*Dėl rašytinėje pavardės formoje buvusio tarminio dvigarsio on ir apie pavardės keitimą 
žr. p. 20, 22, 254—255, 295—296. 

vardu (ar jo trumpiniu Andr.) ir pavarde (ar kriptonimais A. A., A. Š., A. Aš., 
A. Ašm., Ašm., A. AŠM.). Daug straipsnių, ypač iš publicistikos, pasirašyti 
slapyvardžiu A. Ringys (ir A. R., A. R-ys), nemaža - A. Ložys, dalis - L. Žva- 
ginis (ir L. Ž., L. Žv.), A. Vidmantas, A. Buivydas ir A. Buivydaitis (šiuo 
slapyvardžiu pasirašytas ir 1928 m. jo parengtas ir išleistas „Prancūzų kalbos 
vadovėlis“). Po vieną skelbinį yra pasirašęs „Dalyvis“ ir „Kursų dalyvis“. 

Iškarpose daug kur prie autoriaus slapyvardžių yra paties Ašmanto ranka 
(dažniausiai paprastu, kartais raudonu pieštuku ar rašalu) padarytų įrašų. Prieš 
slapyvardį ar po jo neretai su lygybės ženklu parašyta (A.) Ašmantas, pvz.: 
A. Ringys = Ašmantas, Ašmantas = A. Vidmantas ir pan. Visa tai garantuoja 
bibliografinį patikimumą. 

Iškarpos paprastai padarytos kartu su straipsnių metrika. Kur metrikos 
iškirptos nėra, ten autoriaus ranka tiksliai užrašyta laikraščio antraštė, numeris 
ir data. 

Daug kur iškarpose yra įvairių Ašmanto įrašų. Antai ranka pataisytos 
korektūros klaidos: pakeisti (= perkeisti), tiesioginiai (= tiesiogiai), greičiau- 
siai (= gražiausiai), mažesnių (= mažmožių) ir kt. 

Kitur yra šiaip visokių įrašų. Pavyzdžiui, „Mokytojų pažangumo klausimu“ 
(Rytas, 1935 04 02) iškarpoje įrašyta: „Persispausdino „Lietuvos Mokykla“ 
1935 m. Nr. 3“: Prie straipsnio „Karo stovį panaikinus pajūryje“ (XX amžius, 
1938 11 04) yra įrašai „Vedamasis“ ir „Red. taisytas“ (beje, cenzūros iškupiū- 
ruotas — straipsnyje tuščios vietos — 3 pastraipos, viena gana ilga). 

Straipsnio „Kliūtys, kurias patys statome“ (XX amžius, 1938 04 04) pa- 
raštėje įrašyta: „Kai kurios eilutės, kurios atitolusios nuo temos, išbrauktos“. 
Straipsnio „Bendra patirtis“ (Vakarai, 1938 07 07) iškarpoje pieštuku prirašyta: 
„Straipsnio pabaiga Red. labai perredaguota. Ašm.“. Straipsnio „20 metų“ 
(Vakarai, 1938 02 15), paskelbto be autoriaus pavardės, pabaigoje prirašyta: 
„A. Ašmantas“ ir „Red. truputį taisyta“. „XX amžiuje“ 1937 m. birželio 12 d. 
išspausdinto straipsnio antrašte „Mėlynosios vasaros Neringoj“ iškarpoje yra 
prierašas „Straipsnis buvo pavadintas: „Ar mes pažįstame?“ To paties laikraš- 
čio gruodžio 10 d. straipsnio „Kova dėl pajūrio žmogaus“ (dvi pastraipos 
cenzūros praleistos) iškarpoje parašyta: „Visiškai perdirbtas: vargu keli žodžiai 
mano“: „Vakaruose“ 1938 m. rugsėjo 20 d. paskelbtas straipsnis „Dar dėl pasų 
keitimo“ turi autoriaus įrašą: „Išspausdintas po pusės metų, kai parašytas. Aš 
jau buvau Kaune“. 

Vienoje informacijoje apie Lietuvių kalbos draugijos steigimą (Kalbininkai 
telkiasi organizuotam darbui ir perima „Gimtosios kalbos“ redagavimą. — Lie- 
tuvos aidas, 1935 01 29) Ašmanto ranka raudonu pieštuku paraštėje parašyta: 

„Dar buvo Alminauskis ir Ašmantas“ (laikraštyje informuojama, kad susirin- 
kime buvę Balčikonis, Salys, Skardžius, Laurinaitis ir Talmantas). 

Tokių svarbių ir ne taip svarbių įrašų iškarpose yra ir daugiau. 

Beje, kai kurių straipsnių iškarpose autoriaus skaičiuotos skelbinių eilutės: 
po brūkšnio pieštuku parašyta 10, 20, 30... Tai, be abejo, honoraro reikalu: 
žinant, kiek nedaug Ašmantas uždirbdavo tiesioginiame darbe, reikėtų su- 
prasti, kad jam šeimos pajamoms buvo svarbu ir kaip honoraras gaunamos 
papildomos lėšos. 

Rankraščiai rašyti į tuo metu populiarių matmenų (33 x 21 cm) liniuotus 
ar neliniuotus popieriaus lapus, paprastai vienoje pusėje. Juose palyginti ne- 
daug taisymų (mašinraščiuose taisyta daugiausia tik korektūra). Yra darbų, 
kur antroje lapo pusėje — studentų rašytos temos, pvz., „Vienybės reikšmė 
tautos gyvenime“, „Bendrinė kalba ir studentai“. Ta antra lapo pusė perbraukta 
pieštuku, o tekstas rašomas kitoje pusėje (darbas „Lietuvių kalbos dėstymo 
metodika“ ir kt.). Beje, studentų rašiniuose yra ir įdomių dėstytojų vertinimų, 
pvz.: „3. Ašm. 3. Sklardžius|“; „5. Sk. 5. A. Slalys|“; „Menkokos mintys. 
3 — Ašm. 3 = Sk.“ 

Vienas kitas rankraštinis darbas yra ir mažesnio formato lapuose 
(31 x 21 cm). Įvairių išrašų darytasi 16,5 (17) x 10,5 cm lapeliuose. 

Dalis darbų rašyta į standartinių (paprastų ir storų) tuometinių mokykli- 
nių sąsiuvinių lapus ar tokio paties tipo mokyklinius sąsiuvinius („Vaizdinė 
tartis“ ir kt.). 

Mašinraščiai rašyti didelio formato (33 x 21 cm) lapuose 1936 m. įsigyta 
rašomąja mašinėle. Vienur kitur lapai imti iš rankraštinių kitos temos darbų 
(spausdinta antroje pusėje). 

Anuomet, 1971 metais, su kalbininko šeima buvo tartasi, kad pasinaudo- 
jus gautuoju archyvu viską būtų galima už tam tikrą kad ir nedidelį mokestį 
perduoti Vilniaus universitetui. Bet derybos su universitetu vyko vangiai ir 
visai nutrūko nedavusios nė kokių vaisių. 

Vėliau, artėjant Andriaus Ašmanto 90-osioms gimimo metinėms, turimu 
archyvu buvo pasinaudota rengiant jo „Rinktinius raštus“ Jiems rengti iš šeimos 
dar buvo gautas Ašmanto dienoraštis, rašytas 1925-1932 m., ir iliustracinės me- 
džiagos (daugiausia nuotraukų). Dar vėliau archyvas buvo papildytas kai kuriais 
dokumentais. Per kalbininko šimtmečio minėjimą gautas Joalitos Ašmantai- 
tės-Kočanienės anūkės Eglės Vitkūnaitės parengtas darbas „Ašmontų giminė“ 
(darbą inicijavo rengdama platesnę knygą apie Veiviržėnus dr. Regina Janušytė, 
vadovavo Joalita Kočanienė. - AA. Sūnaus Leono pasakojimas). 

Rengiantis rašyti šią monografiją iš kalbininko šeimos dar buvo gauta 

vertingos medžiagos. Iš jos ypač išskirtinas Andriaus Ašmanto vaikų (ber- 
niukų) raidos dienoraštis. Archyvas galutinai suformuotas 2008 m. rugpjūčio 
mėnesį. Tada kartu su Leonu Ašmantu ir jo sesers Joalitos, mirusios tų metų 
birželio 14 d., sūnumi Artūru Kočanu Prienuose peržiūrėjome Onos Aš- 
mantienės dukteriai paliktą šeimos kauptą biblioteką ir joje esančius įvairius 
dokumentus. Tarp įvairių šeimos raštų, popierių, dokumentų pasirodė esant 
nemaža dar nežinomos medžiagos, tiesiogiai ar netiesiogiai susijusios su An- 
driaus Ašmanto gyvenimu ir veikla. Į archyvą buvo paimta dar 330 įvairių 
dokumentų, 23 rankraščiai, keliolika laiškų, žurnalų, nuotraukų (padrikų ir 
Andriaus Ašmanto albumas), kitų popierių. Tarp rankraščių nemažą vertę 
turi „Vaizdinės tarties“ (žr. „Rinktiniai raštai“, p. 260—293) tęsinys, įvairių 
Ašmanto klausytų paskaitų konspektai, su pedagoginiu darbu susiję raštai, jo 
paties ir mokinių surinkta tautosaka ir įvairių tarmių duomenys. Tarp doku- 
mentų svarbi Ašmanto korespondencija, ypač laiškai ir atvirlaiškiai žmonai 
ir bičiuliui Petrui Navardaičiui. 

Ta pačia proga iš Ašmantų šeimos turėtos ir kauptos bibliotekos buvo at- 
rinkta ir paimta 124 knygos ir brošiūros su autografais: su Onos Ašmantienės 
įrašais „Ašmantas“, paties savininko vardo (inicialo ar trumpinio „Andr.“) ir 
pavardės autografais, su savininko autografais ir įsigijimo data bei vieta (mies- 
tu), taip pat Ašmantui dovanotos knygos su įrašais. Jos visos pasidarius išrašus 
buvo perduotos Vilniaus universiteto bibliotekai. Kartu su Leono Ašmanto 
2006 m. gegužės 18 d. Vytauto Didžiojo universiteto bibliotekai perduotomis 
tėvo 178 knygomis ir 15 pavadinimų žurnalų komplektais (bibliotekoje jie turi 
specialų spaudą „Andriaus Ašmanto biblioteka“) tai irgi tam tikra informacija“ 
apie jo savininko mokslinius, pedagoginius ir kitokius interesus, leidžianti 
plačiau ir išsamiau tirti Andriaus Ašmanto gyvenimo ir veiklos akiračius. (Apie 
ilgus metus kauptą Andriaus Ašmanto biblioteką žr. p. 157—158.) 

Taigi iš viso Andriaus Ašmanto archyve sukaupta 65 rankraščiai ir ma- 
šinraščiai, iškarpų iš laikraščių ir žurnalų su straipsniais — per 200 vienetų, 
įvairių su Andriumi Ašmantu susijusių dokumentų (pažymų, pažymėjimų, 
prašymų, pašto perlaidų ir kt. — apie 400, iš jų — per 40 vienetų asmeninės 
korespondencijos (24 paties Ašmanto rašyti laiškai ir atvirlaiškiai), apie pu- 
santro šimto nuotraukų, nemaža kitos memorialinės medžiagos (giminių ir 
pažįstamų atsiminimų ir kt.), informacijos apie Ašmanto biblioteką. 

Šitaip bendromis pastangomis pavyko sukaupti, galima sakyti, beveik visą 
Andriaus Ašmanto gyvenimo ir veiklos dokumentinį ir kūrybinį palikimą. 
Dokumentinius faktus gerokai papildo gausūs duomenys iš Lietuvos centrinio 


* Deja, ji nėra išsami, nes dalis knygų įvairiu laiku buvo parduota antikvariatams. 

valstybės archyvo, taip pat radiniai Vilniaus universiteto bibliotekos, Lietuvių 
literatūros ir tautosakos instituto bibliotekos, Nacionalinės Martyno Mažvydo 
bibliotekos ir Mokslų akademijos bibliotekos rankraščių skyriuose. (Sukauptąjį 
Andriaus Ašmanto archyvą numatoma perduoti Vilniaus universiteto biblio- 
tekai.) Visa tai sudaro sąlygas palyginti išsamiai ir kiek įmanoma objektyviau 
aprašyti Andriaus Ašmanto gyvenimo faktus ir apžvelgti bei įvertinti jo darbus 
lietuvių kalbotyros, kalbos dėstymo metodikos ir švietimo, taip pat literatū- 
rologijos ir kultūrinės bei politinės publicistikos srityse. 

Andriaus Ašmanto kūrybinio palikimo tyrimas dabar įžengia į naują tarps- 
nį. Iki šiol paskelbti paskiri straipsniai ir straipsneliai periodinėje spaudoje 
apie jo gyvenimą ir darbus buvo daugiau apžvalginiai, o ne tiriamieji. Kiek 
išsamiau kalbotyros ir kalbos dėstymo metodikos darbai panagrinėti trijų jo 
išleistų knygų įžanginiuose straipsniuose, Ramunės Kanišauskaitės magistro 
darbe „Andriaus Ašmanto lingvistinė ir pedagoginė veikla“ (V.: Vilniaus 
universitetas, 1996; vad. A. Pupkis). Bet juose mažai remiamasi archyvų 
duomenimis, beveik nėra kalbama apie platesnį autoriaus kalbotyrinį, peda- 
goginį, kultūrinį ir politinį veiklos kontekstą. Į aukštesnį mokslinį lygį pakilta 
rengiantis 100-osioms kalbininko gimimo metinėms. Periodinėje spaudoje 
paskelbtuose Broniaus Dobrovolskio, Aldono Pupkio, Marijaus Šidlausko, 
Vandos Zaborskaitės straipsniuose jau einama gilyn ir platyn į įvairias Ašmanto 
purentas sritis, rašyti mėginta turint prieš akis konkrečias istorines sąlygas. 
Beje, apžvalginių rašinių tais jubiliejiniais metais sostinės ir periferijos spau- 
doje paskelbta daugiausia per visą Ašmanto veiklos tyrimo laiką. 

Tad sukauptasis Andriaus Ašmanto archyvas, Lietuvos archyvų ir rankraš- 
tynų duomenys, taip pat dar negausūs, bet jau kai kurie gana svarūs Ašmanto 
veiklos tiriamieji darbai leidžia susidaryti bemaž apytikslį Ašmanto gyvenimo 
ir veiklos vaizdą, sudaro sąlygas daugiau įsigilinti į platesnį kultūrinį ir iš da- 
lies politinį anų laikų Lietuvos kontekstą ir pagal galimybes išplėsti lietuvių 
kalbotyros, pedagogikos ir švietimo, taip pat publicistikos panoramą. Joje 
Andriui Ašmantui ne vienur priklauso ne tik stropaus darbininko, bet kai 
kur ir pradininko vieta. 


Gyvenimo 
kelias 

Gimtinėje 


Andrius Ašmantas gimė 1906 m. vasario 24 dieną buvusioje Kretingos 
apskrityje (dabar Klaipėdos apskritis), Endriejavo valsčiuje, Tickinų kaime. 
Krikštytas Endriejavo bažnyčioje ir tai patvirtina Endriejavo parapijos klebono 
1919 m. rugpjūčio 11 d. išduotas išrašas iš parapijos gimimo metrikų knygos. 


Fu 2 1 į ; . | ' 


l 
į 
| 
| 


ja KOS 


. lo ET 
l 


1 


Andridijs Aškiaiis gimimo metrikų išrašas (CVA E 782, ap. 1, b. 8). 

Tickinų kaimas — senas žemaičių sodžius, iš istorijos šaltinių žinomas dar 
prieš kelis šimtmečius, įsikūręs gal XVII amžiaus pirmoje pusėje. Rietavo 
seniūnijos inventoriuje nurodyta, kad 1565 m. Tickinuose dar nebuvę vadina- 
mųjų dūmų (valstiečių sodybų), 1661 m. jų buvę 11, 1725 m. - 3, 1767 m. — 
5, 1804 m. — 11 (Misius 1992: 112). 1923 m. Lietuvos gyventojų surašymo 
duomenimis, Tickinų kaime buvo 42 ūkiai (sodybos) ir 238 gyventojai. Tai 
vienas iš didžiausių Endriejavo valsčiaus kaimų, 4-as pagal gyventojų skaičių. 
1942 m. gyventojų surašymo duomenimis, buvo 44 ūkiai su 260 gyventojų 
(CVA E R 743, ap. 2, b. 2668). 2001 m., Statistikos departamento duomeni- 
mis, Tickinuose gyveno 51 gyventojas. 

Tickinų vardo kilmė nėra aiški. Gali būti, kad tai pavardinės kilmės vardas, 
tai yra atsiradęs iš pavardės * Tickinas. Tą patvirtintų ir 1938 m. Andriaus Aš- 
manto teiginys, kad apylinkių kaimai ir pavardės vadinami tais pačiais vardais 
(Vakarai, 1938 08 08). Tačiau * Tickino pavardės paskelbtuose kalbos mokslo 
šaltiniuose nepavyko aptikti. Galima tik spėti, kad ji galėtų būti siejama su 
Kulių parapijos XIX a. pradžios bažnyčios įrašų knygoje minima pavarde 
Ana Tyckowna, plg. dar lenkų pavardę Ticki“. Tad pavardė * Tickinas galėtų 
būti arba pasidaryta pačioje lietuvių kalboje su priesaga -inas, plg. šarka : 
Šarkinas ir pan., arba visa pasiskolinta greičiausiai iš slavų, galbūt ir iš ger- 
manų kalbų. Kaimo vardas Tickinai sunormintas kirčiuoti pagal 3" kirčiuotę, 
tai yra sakome: Tickinai, Tickinį, Tickinūms, Tickinus, Tickinais, Tickinuosė 
(ATSŽ 1976: 316). 

Tickinų kaimo plėtrą lėmė neprasta jo geografinė padėtis. Kaimas įsikūręs 
piečiau nuo Endriejavo kalvagūbrio, skiriančio Pajūrio žemumą nuo Rietavo 
lygumos, palyginti lygesnėje, nors vis tiek kalvotoje vietoje kaip ir daugelyje 
žemaičių žemių, Česlovo Kudabos vaizdingai vadintų kalvotąja Žemaitija 
(Kudaba 1972). Endriejavo kalvagūbris per 30 kilometrų nutįsęs nuo Minijos 
per Kuliūs, Endriejavą, Pajūralį iki Jūros upės vingio ties Šilalė (VLE V 508). 
Didžiausias aukštis — Žvaginių kalnas, turintis 146,3 m ir esantis maždaug už 
6 km į šiaurę nuo Tickinų. Nuo šio kalno vardo ir Andriaus Ašmanto vienas 
iš dažnai publicistikoje vartotų Žvaginio slapyvardžių. 

Nuo seno Tickinai priklausė Rietavo dvarui, o jų traukos centras buvo En- 
driejavas — valsčiaus ir parapijos centras. Per Endriejavą ėjo keliai į Veiviržėnus, 
Kuliūs, Judrėnus, Rietūvą, o pro Tickinus buvo galima važiuoti į Vėžaičius 
ir šitaip patekti į pajūrį, į Klaipėdą. Tiesa, pastarasis kelias, kaip 1930 m. 
rašė Andrius Ašmantas, buvo „tikra klampynė ne tik sunkvežimiams-auto- 
mobiliams, bet ir paprasti žmonių vežimukai skendėja“ (RR 296-297), bet 


> Duomenis iš Lietuvių kalbos instituto kartotekų pateikė dr. Laimutis Bilkis. 
1 ųp 


20 GYVENIMO KELIAS 


prireikus, matyt, vis tiek būdavo važiuojama. Lengviau buvę pasiekti kitas 
žemaičių vietas per Endriejavą, nuo kurio iki Tickinų vos 3—4 kilometrai. 
Patys Tickinai išsidėstę pačioje Veiviržo upės baseino pradžioje, o Veiviržas, 
atitekantis iš šiauriau Endriejavo esančio Kapstato ežero, bėgo pro pat Tickinų 
ūkininkų Ašmontų sodybą (dabar tai melioracijos griovys). 

Andriaus Ašmanto tėvas Antanas Ašmontas Tickinuose valdė 29 hektarų 
ūkį ir naudojosi bendromis kaimo ganyklomis. Čia jis atėjo užkuriu iš Auksoro 
(AA. „Ašmontų giminėje“ — visur rašoma Auksoriai) kaimo, esančio į pietus 
nuo Endriejavo (dabar beveik susiliejęs su Endriejavu), vedęs šio kaimo ūki- 
ninko Buivydo dukterį Oną. 

Ir vyras, ir žmona buvo kilę iš senų Endriejavo valsčiaus žemaičių giminių. 

Iš istorijos šaltinių nuo XIX amžiaus pradžios dabar žinomos 6 Ašmontų 
(Ašmantų) kartos (žr. giminės medį p. 21). 

Antano Ašmonto tėvų šeimoje užaugo 7 vaikai: Leonas (jo vardas buvo 
duotas Antano anūkui Leonui Vaidotui), Pranciškus, Antanas, Jonas, Domini- 
kas, Ona ir Juozas. Tėvas Antanas buvo 5-erius metus tarnavęs caro armijoje. 

Kai kurie Andriaus Ašmanto giminės yra spėję esant galimą Ašmantų gi- 
minės ryšį su Vydūno gimine iš motinos pusės. Tą spėjimą veikiausiai sukėlė 
1989 m. viename žurnale paskelbta žinutė apie Vydūno motiną Marę Ašmon- 
taitę-Storostienę (Žalys 1989: 30). Tačiau kitame šaltinyje — Vacio Bagdona- 
vičiaus monografijoje apie Vydūną (Bagdonavičius 1987) —- Vydūno motina 
įvardyta kaip Marija Ašmonaitė (ten pat: 13), o jos dėdė (tėvo brolis), garsus 
Klaipėdos krašto sakytojas ir giesmių kūrėjas, buvo Jokūbas Ašmonas (ten 
pat: 15). Jis gyveno 1800-1862 m., buvo gimęs Lafkupiuose netoli Priekulės 
(MLE II 82), tad tiesioginio ryšio su Endriejavo Ašmontais kaip ir nebūtų. 
Bet neatmestina mintis tokį ryšį galėjus būti senų senovėje, tik čia nemažas 
kliuvinys yra kalbininkų skirtingai aiškinama šio tipo pavardžių kilmė. 

„Lietuvių pavardžių žodyne“ nurodyta daug mums rūpimų šių pavardžių 
variantų (LPŽ I 130-132). Iš jų atmetus aiškiai išvestinius (tarminius ir priesa- 
ginius), pagrindiniai būtų šie: Ašmys, Ašmanas (Ašmonas), Ašmantas. Pirmoji 
pavardė veikiausiai yra baltiškos kilmės ir galėtų būti siejama su liet. bendriniu 
žodžiu ašm-as, latvių kaimų vardais Ašmji, Asmji ir kt. (LPŽ I 131), upės 
vardu Ašm-ena (bet plg. kitą nuomonę — Vanagas 1981: 50) ir kt. Ašmantas 
„Lietuvių pavardžių žodyne“ gana tvirtai laikomas baltiškos kilmės sudurtiniu 
žodžiu, tai yra aš(m)4-mant-, dėl antrojo sando plg. Al-mantas, Nor-mantas, Ei- 
mantas ir kt. Dėl vardo Ašmanas tvirtesnės nuomonės nėra, nors neatmetama 
galimybė jį laikyti irgi baltiškos kilmės. Antra vertus, yra duomenų, leidžiančių 
šią pavardę kildinti ir iš germanų kalbų (LPŽ I 130-131). Tos pačios giminės 

pavardės forma Ašmontas yra tarminė, plg. ronka — ranka, lonka - lanka ir 
pan. Šią tarminę formą išlaikė kai kurie giminės asmenys, o kalbininkas An- 
drius Ašmantas ją atstatė į bendrinę kalbą ir pavardę pasikeitė XX amžiaus 
3—4-ame dešimtmetyje (apie tai plačiau žr. šio darbo p. 254—255, 295—296). 
Iš Buivydų šeimos žinomos keturios seserys Buivydaitės: Ona (g. 1882 m.), 
kurią vedė Antanas Ašmontas, Pranciškona, Petronėlė ir Emilija. Jų močiutė 
buvo Ona Ložaitė (iš čia ir vienas iš Andriaus Ašmanto slapyvardžių Ložys), 
o senelis Antanas Buivydas. Seserų mama (Andriaus močiutė) senatvę leido 
Antano Ašmanto šeimoje, nugyveno netrumpą amžių ir mirė 1927 m. 
Antanas Ašmontas ir Ona Buivydaitė tuokėsi ne iš meilės, o dėl turto. 
„Vesdamas žiūrėjo, kaip paprastai, daugiau turto, o ne gyvenimo draugės. 
Vedė žmoną priešingo charakterio: laisvesnio, minkštesnio, svietiškesnio, 
negu jis pats buvo“ (AA. — Dienoraštis, 1930 06 25). Jaunajai Ašmontienei 
tuose namuose nebuvo saldu ir greitai neapsikentusi ji pabėgo iš namų. Tais 
laikais tai buvo nepaprastai drąsus žingsnis ir šis jos poelgis tapo visos plačios 
giminės legenda. Vieni giminės pasakojo ją pabėgus į Prūsus, kiti - į Klaipėdos 
kraštą. Pristojusi tarnauti pas ūkininką ir netrukus apie ją ėmę sklisti visokie 
pasakojimai. Šnekos atėjusios ir iki Tickinų ir Antanas susirengęs jos ieškoti. 
Raitas nujojęs pas tą ūkininką ir pamatęs žmoną su šeimyna grėbiant šieną. 
Bet jinai pamačiusi raitelį tuoj pasitraukusi į šoną ir visai nepasirodžiusi. „Su 

Ašmontų sodybos planas (pagal darbą „Ašmontų giminė“) 

AM 


Ašmontų gyvenamoji troba. Leono Ašmanto nuotrauka, 2008 m. 


tuo šeimininku tėvuks pasišnekėjo, pasišnekėjo ir tam šeimininkui tas tėvuks 
geras pasirodė. Sako, tumet tu atvažiuok važiuots, tu parsiveši. Aš anai pri- 
šnekėsiu, kad tu turi tokį vyrą, o tu 
turi prie manęs vergaut, sako. Jau nu- 
važiavo tumet ant pasakyto laiko, jau 
mato, kad viskas gerai, i parsivežė“ 
(AA. - Sesers Barboros pasakojimas). 
Ir jie gyveno, „bet jau meilės nebu- 
vo“ (ten pat). Dėl to pabėgimo vyras 
įtarė prikalbėjus žmonos seseris, visą 
gyvenimą nesutarė su uošviais, ypač 
su jaunesnės sesers Slanienės šeima. 
Kai Antanas buvo kaimo šaltyšius 
(seniūnas) ir dažnai jodavo į valsčių 
Endriejave, vieną kartą pasislėpęs 
miškelyje tas Slanius norėjęs tėvuką 
nušaut. Vėliau tėvas toj vietoj pastatęs 
kryžių (ten pat). 

O vaikų ėmė rastis vienas po kito. 
Ašmontienė gimdė ar ne 12 kartų, Tėvas Antanas Ašmontas 

užaugo 10. Pirmoji gimė duktė Ona 1901 m., ištekėjo už Juozo Kniukštos“. 
Šeima buvo išvežta į Sibirą, Ona mirė 1996 m. Antrasis, gimęs 1903 m., 
buvo Antanas, artimiausias trečio vaiko Andriejaus brolis, jo paslapčių klau- 
sytojas, užtarėjas ir priglobėjas. Buvo išmokęs siuvėjo amato, paveldėjo tėvų 
ūkį, po karo su šeima buvo išvežtas į Rusiją, mirė 1981 m. Andriejus, arba 
kaip save pradėjęs eiti mokslus vadino Andrius (1906-1941), buvo trečias 
iš augančiųjų šeimoje. 1908 m. gimė taip pat artimas Andriui brolis Jonas, 
ūkininkas, siuvėjas, mirė 1981 metais. Kostas (Konstantinas) Ašmontas 
(Ašmantas) gimė 1910 m., ūkininkas, po karo buvo suimtas ir išvežtas į 
Kareliją, mirties data ir kapas nežinomi. Pranas (Pranciškus) gimė 1911 m., 


1948 m. buvo ištremtas į Sibirą prie Angaros ir ten tais pačiais metais 
mirė; 1989 m. palaikai perkelti į Endriejavo kapines. Povilas (1915-1990) 
dalyvavo fronte, buvo Sibire, dirbo miško darbininku, vairuotoju, gyveno 
Klaipėdoje. Stanislova Šiaulytienė (1918-2000) dirbo kolūkyje, šeima buvo 
ištremta į Sibirą, grįžo 1958 m. 1919 m. gimė Emilija (Žutautienė), gyve- 


Ašmontų broliai ir seserys. Iš kairės į dešinę: 
stovi Povilas, Kostas, Andrius, Jonas, Pranas; 

sėdi Ona, Ieva (pamotė), tėvas Antanas, brolis Antanas; 

sėdi ant žemės Stanislova, Barbora, Emilija 


“Visuose giminės raštuose rašoma trumpoji u (Kniukšta), tik Andriaus Ašmanto palikime 
porą kartų parašyta ū (Kniūkšta). 

no Endriejavė, paskui Gargžduosė, daug ką papasakojo apie brolį Andrių, 
mirė 2009 m. Jauniausia Barbora (Basė) gimė 1924 m., 7-ių mėnesių liko 
našlaitė. Ją augino sesuo Ona ir pamotė. Ir šiai šeimai teko tremtinių dalia, 
tik Barbora atsitiktinai liko. Dabar gyvena Gargžduose, nemažai papasakojo 
apie brolį Andrių. (Duomenys iš AA „Ašmontų giminės“, artimųjų pasako- 
jimų ir užrašytų atsiminimų.) 

Būsimasis kalbininkas, pedagogas, kultūrininkas Andrius Ašmantas (An- 
driejus Ašmontas) gimė ir augo sveikas ir guvus. Kūdikystę leido stropiai 
prižiūrimas motinos, priglaudžiamas vyresniosios sesers Onos, užtariamas ir 
pamokomas brolio Antano, „paslapčių ir troškimų vienintelio žinovo“ (Die- 
noraštis, 1928 12 22). Panašesnis buvo į tėvą - žydrų akių, apskritaveidis, nors 
plaukai garbanojosi kaip motinos. Užaugo postambis, kiek į aukštumą (AA. — 
Sesers Emilijos pasakojimas). Turbūt iš tėvo paveldėjo nepaprastą darbštumą, 
būdo atkaklumą, norą pirmauti, o iš motinos — didelį ir aukštą dvasinį pasaulį. 
Vaikams visą tvarką darė tėvas: pagal jėgas paskirstydavo darbus, mokė skaityti 
ir rašyti, motina nesikišdavo. Kol vaikai netikdavo darbams, eidavo į Veiviržą 
žvejoti, dažniausiai Ona ir Antanas, bet nepalikdavo ir Andriejaus. Didelių 
žuvų ar vėžių nepagaudavę, nes bijodavę kišti rankas į pakeres. Jei Andriejui 
kas pagautas išslysdavęs iš rankų ir pabėgdavęs, „tai klykdavo, kiek turėdavo 
galvoj balso“ (AA. - Onos Kniukštaitės-Galinskienės užrašyti motinos atsi- 
minimai). Parėję namo dar gaudavę barti, kam vaiką rėkiną. Pomėgis žvejoti 
liko gyvas visą gyvenimą. Jau suaugęs, grįžęs kada vasarą atostogų į tėviškę, 
eidavo prie Veiviržos, vietomis didelio upelio, o ten žuvų visokių būdavę, 
pagaudavę net lydekų. „Pareidavo jau nieko nesugavęs, tai sėdės kambary, 
sėdės jau. O jei bus sugavęs, tai tiesiog trioba parvirsdavo“ (AA. — Sesers 
Barboros pasakojimas). 

Šiaip Andriejus buvęs didelis rėksnys ir baisus užsispyrėlis (AA. — 
Onos Kniukštaitės-Galinskienės užrašyti motinos atsiminimai). 

Tėvas griežtai auklėjo vaikus, diegė paklusnumą: namie visą laiką ant vi- 
nies kabojo kareiviškas diržas. Jei kuris iš vaikų nusikalsdavo, turėdavo bėgti 
į laukus pas tėvą atsiprašyti ir pabučiuoti jam ranką. Tik vienas Andriejus 
niekad nėra atsiprašęs (ten pat). „Kad jau jie susipykdavo, susibardavo ko no- 
rintais, mūs svirns buvo, viens gals aukštai to svirno buvo, kits žemai. Ans kai 
susibardavo, kai [gali] gaut su diržu mušti, tai ans pasilįst po tos klėties i ten 
atsibars paskiau. Atsibardavo jau jis kiek norėdavo po tos klėties“ (AA. — Se- 
sers Emilijos pasakojimas). „Kada tėvui praeidavo pyktis, sakydavo, eik valgyt, 
juk išalkai. Taip ir likdavo nemuštas“ (AA. - Onos Kniukštaitės-Galinskienės 
užrašyti motinos atsiminimai). „Tėvelis sakydavo, kad ans yr padykęs, už visus 

vaikus ans buvo bistresnis, jau kaip kad sako, energingesnis“ (AA. — Sesers 
Emilijos pasakojimas). 

„Tėvas pats [vaikus| mokino rašyti druką, skaityti ir skaičiuoti po du. 
Sekmadieniais mokydavo poterius kalbėti, o Andriejus išmoko aplink bėgio- 
damas. Tiktai viena Stasė paliko nepramokusi“ (AA. — Onos Kniukštaitės- 
Galinskienės užrašyti motinos atsiminimai). „Nors abu tėvai buvo ūkininkai, 
bet jau buvo šimtmetinė tradicija berniukus išmokyti skaityti ir rašyti. Tėvo 
giminės vyrų eilėje nežinomas beraštis“, — rašė Andrius Ašmantas savo gyve- 
nimo aprašyme (TUTK 2005: 185). „6—7 metų, beveik nė kieno nemokomas, 
išmokau skaityti iš vyresniojo brolio ir sesers. Per karą, jau tėvo pamokomas, 
išmokau žemaitiškai skaityti, rašyti ir kiek aritmetikos“ (ten pat). 

Visi namiškiai Ašmontuos turėjo savo vietą, žinojo savo pareigas ir darbą. 
Dirbo labai sunkiai gaudami poilsio tik sekmadienį ar didžiųjų švenčių dieno- 
mis. Mažesnieji greitai turėdavo perprasti tėvo valią: „Tuoj man tada prisimena 
jo griežtas ir net per skaudus prie darbo raginimas, kai dar jaunas buvau ir 
ištisomis vasaromis dirbdavau. Ypač nuvargindavo mažas miegas ir per sunkūs 
darbai“ (Dienoraštis, 1929 07 02). Ganyti pradėjo būdamas 6-7 metų, o po 
2-3 metų tapo atsakinguoju piemeniu. „Tėvas buvo pats darbštus ir griežtas 
vaikams: menkas pražiopsojimas, menkutis gyvulių įsibrovimas į javus baig- 
davosi diržu. Didysis karas nualino ūkį, išplėšė darbininkus, ir aš, būdamas 
10-11 metų, o brolis - 13—14 m., tapome vyriausieji to ūkio darbininkai. |...] 
Tokiu būdu nuo 11 metų teko sukti dalgį nuo ankstybo saulėtekio iki vėlybo 
vakaro per visą mielą savaitėlę. Tokiu būdu pasidariau darbininkas nepakei- 
čiamas“ (Trumpas gyvenimo aprašymas, — CVA, E 391, ap. 7, b. 204). Tėvas 
„buvo visą laiką man ir visiems mums vaikams per kietas. Tėviškos meilės ir 
širdingos paguodos iš jo nesulaukdavome“ (Dienoraštis, 1928 12 22). 

1918 m. rudenį Endriejave atidarė lietuvišką pradinę mokyklą, ir Andrių 
tėvas leido mokytis. 

Į mokyklą 


Nuo Tickinų į Endriejavą vos 3-4 kilometrai, anais laikais tai beveik kaip 
namie. 

Endriejavo miestelis išsidėstęs Endriejavo kalvagūbrio vakariniame šlai- 
te. Ledynmetis paliko kalvų kalvelių, Ablingės ir Žvaginių kalnus, Ližių, 
Pyktiškės kalvas, Kapstato ežerą, Veiviržo upę. Istorijos šaltiniuose 1630 m. 
minima Endriejavo giria, o pats Endriejavas — nuo XVIII a. pradžios. Ma- 
noma, kad iki XVIII a. pabaigos kaimas vadinęsis Vaitkaičiais (Misius 1992: 
92, Adomavičienė 2003: 6), paskui Marijanavu (Kviklys IV: 343). 1780 m. 
pastatyta medinė bažnyčia (kaimas gavęs bažnyčios statytojo dvarininko An- 
driejaus Radzevičiaus vardą), nuo 1837 m. priklausė Rietavo Oginskiams, 
1861-1950 m. buvo valsčiaus centras. Valančiaus laikais veikė parapinė mo- 
kykla, 1853 m. skaityti mokėjo 923 parapiečiai. Po 1863 m. sukilimo mokykla 
uždaryta, o 1865 m. atidaryta rusiška valdinė mokykla. Apie 1909-1911 m. 
Endriejave veikė Blaivybės draugijos skyrius. 1911-1913 m. endriejaviškiai 
studentai (Edvardas Turauskas, Jurgis Talmantas ir kt.) per savo atostogas 
rengdavo vakarus, vaidinimus ir labai pagyvindavo vietos žmonių gyvenimą 
(Adomavičienė 2003:8-9). Po Pirmojo pasaulinio karo veikė garinė pieninė, 
trys lentpjūvės, devyni malūnai, vilnų karšykla. 1923 m. Endriejave gyveno 
273 gyventojai (visa informacija iš VLE V 507; Kviklys IV: 343—344; Viki- 
pedija). Nors gimtuosiuose Tickinuose tuo metu gyveno tik 35 gyventojais 
mažiau (238), vis dėlto Endriejavas buvo miestelio tipo gyvenvietė, o Ticki- 
nai — tik kaimas, išsimėtęs vienkiemiais. 

„Lietuvių enciklopedijoje“ (I, 1933, p. 570) kaip pagrindinis miestelio 
vardas nurodomas Andriejavas ir šalia parašyta tarm. Indriejavas. Ilgą laiką 
savo rašiniuose Andriejavas rašė ir Andrius Ašmantas. Dabartinė vietovardžio 
lytis vartojama nuo XX a. 4-0 dešimtmečio vidurio. 

Andrius Ašmantas jau nuo mažų dienų iš visos namų aplinkos skyrėsi di- 
džiuliu noru mokytis, pažinti knygų pasaulį ir jame slypinčias paslaptis. Nors 
tėvams visada buvo paklusnus ir darbštus dirbti ūkio darbus, bet anas - kny- 
gų — pasaulis traukė daug labiau. Pamažu namų darbai jam virto neišvengiama 

pareiga, bet ne dvasios poreikiu. Einant per mokyklų suolus vis daugiau ir 
daugiau buvo tolstama nuo buities ir neriama į nepažintas būties erdves. 
„Kai 1918 m. rudenį miestelyje atsidarė pradinė mokykla, tą dieną smarkiai 
lijo, ir tėvas mane išleido vieną į mokyklą. Norą mokytis turėjau begalinį, 
psichologiškai nesuprantamą man iki šių dienų“ (Trumpas gyvenimo apra- 
šymas, — CVA, E 391, ap. 7, b. 204). „Ans nuo šešių metukų pradėjo norėti 
mokslo. Šeima didelė, vaikų daug buvo, bet paskiau jis vis tiek ant savo pa- 
siėmė. Kaip jis gabus buvo, gerai mokinos, tą pradinę mokyklą kaimo baigė 
per vienus metus visus keturis skyrius“ (AA. - Sesers Emilijos pasakojimas). 
Matyt, tėvo buvo gerokai pamokytas, kad jį priėmė iškart į III skyrių. 
Tas priėmimas nurodomas ir literatūroje: Andrius Ašmantas buvo vienas iš 
pirmųjų mokinių, iš karto priimtas į II klasę (Žemgulis 2006: 13). Mokykla 
veikė dviejose nuomojamose patalpose, dirbo du mokytojai. Viena iš jų bu- 
vusi Barbora Jūzupavičiūtė (ten pat). Galima spėti jo mokytoju buvus gal ir 
Kazį Jankauską, bet ir apie jį, kaip ir apie Jūzupavičiūtę, turime tik labai skur- 

Tėvo Antano Ašmonto prašymas priimti Andrių į mokyklą (CVA E 782, ap. 1, b. 8) 

džios informacijos. 1919 m. mokytojų sąrašuose (CVA E 391, ap. 2, b. 2083) 
tepažymėta, kad Jankauskas buvo baigęs 4-ias gimnazijos klases ir mokytojų 
kursus Maskvoje 1908 m., mokytojavęs 1-us metus valdinėje mokykloje ir 
Andriejavo liaudies mokykloje. 

Daugiau archyvinės informacijos apie Endriejavo mokyklą nepavyko rasti, 
matyt, daug kas pražuvo tais nepastoviais ką tik atsikūrusios valstybės metais. 
Žinoma, kad senoji mokykla sudegė, o apie 1934 m. buvo pastatyta nauja 
tipinė mokykla. 

Į mokyklą ėjo tik žiemą ir turėjo išlaikyti „sunkią konkurenciją“, nes tėvas 
„dar nuo Velykų atėmė iš mokyklos“ (Dienoraštis, 1930 03 02). Būtinybę 
verstis tik savo jėgomis, atlaikyti kitų konkurenciją pirmiausia gavo pajusti 
eidamas į bažnyčią patarnautoju mišioms. „Būdamas per daug nedrąsus ir 
atsargus, likaus su „mistrantūra“ užpakalyje ir dar dėlto ypač, kad nei mama, 
nei matulė (motinos mama) negalėjo ar nenorėjo pas ponišką tada vadinamą 
zokrastjoną padaryti protekciją“ (ten pat). Begalinis noras mokytis ir turbūt 
įgimtas užsispyrimas davė vaisių: labai gerai baigė pradinę mokyklą ir pradėjo 
prašytis mokytis toliau. Tėvui neparanku buvo išleisti vienas darbščias rankas 
iš ūkio, užkrauti ūkiui iki tol nebuvusių išlaidų, bet „rudenį su ašaromis išsi- 
prašiau į gimnaziją Rietave“ (Trumpas gyvenimo aprašymas, - CVA, E 391, 
ap. 7, b. 204). Tėvas parašė prašymą gimnazijos direktoriui ir išleido Andriejų 
į Rietavo gimnaziją mokytis. 

Rietave 


Rietavo miestas įsikūręs prie Jūros upės Rietavo lygumoje, nuo seno stam- 
bus kelių mazgas, apsuptas didelio miškų masyvo, žmonių vadinamo Rieta- 
vinėmis giriomis (Grinaveckis 1992: 426), o dabar oficialiai Rietavo giria / 
Judrėnų-Lėgų miškais (VŽ 2002:313). Nuo Rietavo į Endriejavą tėra 14 km., 
į Tėlšius 35 km. 

Rietavo vardo kilmė nėra iki galo išaiškinta. Aleksandras Vanagas, išnagri- 
nėjęs kelis galimus miesto kilmės aiškinimus, nelabai linkęs pritarti slaviškai 
Rietavo vardo kilmės hipotezei ar vardo kildinimui iš bendrinio žodžio rietuvė 
ir mano, kad tai galėtų būti priesagos -avas vedinys iš bendrinio žodžio rieti, 
plg. ežerų vardus Abis-avas, Kern-avas, Krak-avas, Sag-avas ir kt. (Vanagas 
1996: 195—199), 

Rietavo gimnazijos laikas (1919-1925) — labai svarbūs Andriaus Ašmanto 
fizinio ir dvasinio brendimo, pasaulėžiūros formavimosi metai, pirmieji tikri, 
aiškiai suvokti ir įvardyti fiziniai ir dvasiniai išgyvenimai. Turint galvoje, kad 
gimnazijoje pradėjo mokytis jau eidamas 14-us metus, o ją baigė 19-os metų, 
tai yra paauglystės ir ankstyvosios jaunystės metais, kada susiklosto žmogaus 
charakteris ir vertybės, reikia pasakyti, kad kaip tik Rietavė jis visiškai subren- 
do kaip žmogus, susiformavo kaip asmenybė, išryškėjo svarbiausi pomėgiai ir 
polinkiai. Prie to daugiausia bus prisidėjusi palyginti sveika naujoji aplinka, 
vis labiau ryškėjantis mūsų mokyklos gyvybingumas, mokytojų ir auklėtojų 
doras ir sąžiningas darbas, nesuvaidintas jų atsidavimas pačioms didžiosioms 
žmogiškoms, tautinėms ir valstybinėms vertybėms. Negalėjo neturėti reikšmės 
ir tai, kad Rietavas šiaip ar taip buvo tam tikras ūkinio ir kultūrinio gyvenimo 
centras, išlaikęs gyvas tradicijas su aukštąja Oginskių dinastijos kultūra. 

Palyginti su Endriejavū, Rietavas anais laikais turėjo daryti didelio mies- 
to įspūdį (1923 m. jame buvo 180 gyvenamųjų namų ir 1720 gyventojų) 
pirmiausia bažnyčia, „savotišku Žemaičių perlu“ (Bronius Kviklys), dvaro 
rūmais ir parku, mūriniais namais, grįstomis gatvėmis. Tiesa, karo metais ir 
tuoj po karo viskas buvo nuniokota, daug kas sudeginta, apgriauti ir nusiaubti 
dvaro rūmai, suniokotos dvare buvusios vertybės. Vis dėlto 1919 m. rudenį, 
kai Andrius Ašmantas čia atvažiavo mokytis, buvo jau šiek tiek apsitvarkyta, 

Rietavo bažnyčia any laikų atviruke 


juolab kad Rietavas buvo tapęs apskrities centru. Taigi ir nauja aplinka, ir 
toje aplinkoje sklandanti dvasia skatino augti dvasiškai, visomis jėgomis siekti 
mokslo tiesų pažinimo. 

Rietavo miesto istorija sena ir įvairi, ne kiekvienas miestas ar miestelis 
gali tokia didžiuotis. Rietavo vardas istorijos šaltiniuose pirmą kartą paminė- 
tas 1253 metais, 1533 m. jau vadinamas miestu, nuo seno turėjo savo herbą. 
Vingiuotoje istorijoje (Stropus 2003: 12—38) ryškiai išsiskiria kunigaikščių 
Oginskių laikai. 1763 m. Rietavą pradėjo valdyti garsi kunigaikščių Ogins- 
kių giminė ir jį tvarkė iki XX a. pradžios. Didžiausias klestėjimas susijęs su 
Mykolu Kleopu (1765-1833) ir jo sūnumi Irenijumi (Irenėjumi, 1806-1866) 
Oginskiais. Kunigaikščiai buvo labai imlūs visokioms ekonomikos, ūkio ir 
kultūros naujovėms. Jų laikais buvo pastatyti įspūdingi graikų stiliaus dvaro 
rūmai ir ūkiniai pastatai, įrengtas 80 ha dvaro parkas, tvenkiniai, oranžerija, 
žvėrynas, nugriautos miestelio lūšnos, nutiestos ir išgrįstos plačios gatvės, 
pastatyta daug mūro namų. Bažnyčia, jų sumanymu, turėjusi būti gražiausia 
visoje Lietuvos ir Lenkijos valstybėje (Kviklys IV: 92-93). 

Oginskiai vieni iš pirmųjų Lietuvoje 1835 m. panaikino baudžiavą. Nors 
ir spaudė valstiečius, bet rūpinosi jų ūkiais, galvijais, sėkla. Ūkio plėtrą ska- 
tino ir 1859 m. atidaryta žemės ūkio (agronomijos ir namų ūkio) mokykla 
(joje buvo dėstoma lietuvių kalba, dirbo žymusis „Metskaitlių“ rengėjas 

Laurynas Ivinskis), pirmosios Lietuvoje pradėta rengti žemės ūkio parodos 
(1860 ir vėlesniais metais). Rūpintasi plėtoti ir pramonės šakas: įsteigta didelė 
žemės ūkio mašinų ir padargų gamykla, kelios kitos gamyklos, įrengta pirmoji 
Lietuvoje elektrinė (1892 m.) ir pirmasis telefono ryšys, nutiesta daug kelių 
(tarp jų ir Rietavo-Endriejavo). 

Daug dėmesio buvo skiriama kultūrai. Dvaro rūmuose įsteigta biblioteka ir 
meno galerija, kurioje buvo daug žymių Vakarų Europos dailininkų kūrinių. 
Rietavo krašto pasididžiavimu tapo šešiametė muzikos mokykla ir kunigaikščių 
išlaikomas simfoninis orkestras, turėjęs apie 60 muzikantų. Kunigaikščiams 
nebuvo svetimi ir lietuviškieji reikalai. Rietavo, kaip ir kitų Lietuvos vietų, 
ypač dvarų ir bažnyčių, neaplenkė polonizacijos antplūdis, būta polonizato- 
rių išpuolių, bet kitaip negu daugelyje kitų dvarų Rietavo valdovai nebuvo 
sulenkėję, su valstiečiais kalbėdavo lietuviškai (žemaitiškai). Jie rėmė Valan- 
čiaus blaivybės sąjūdį, materialiai prisidėjo prie knygnešystės veiklos, planavo 
įsteigti spaustuvę ir leisti lietuvišką laikraštį. 

Rietave buvo gyva visuomenės organizacijų veikla. 1909 m. įsteigtas 
„Saulės“ draugijos Rietavo skyrius, pirmininkaujamas kunigaikštienės Ma- 
rijos Gabrielės Oginskienės, ir tais pačiais metais Rietave atidaryta lietuviška 
mokykla ir apylinkėse sukurta 11 lietuviškų mokyklų. Veiklūs buvo lietuviškų 
spektaklių vaidintojai, — pirmasis lietuviškas spektaklis suvaidintas 1909 m. 
lapkričio 8 d. Rietave. Jo apylinkių žmonės daugiau negu kitur skaitė įvairių 
periodinių leidinių (Misius 1992a: 211-212). 

Nors po Pirmojo pasaulinio karo Rietavas kaip ir visas kraštas buvo labai 
nuniokotas, Oginskių giminė pasibaigusi, dvaras nusiaubtas ir apgriautas, 
bet greitai vietos inteligentų pastangomis viskas pradėjo kilti ir netrukus 
stojosi į savo vietas. Giliai įleidusios šaknis dvasinės kultūrinės ir švietimo 
tradicijos ėmė duoti vaisių. Pradinė keturmetė mokykla buvo pertvarkyta į 
gimnaziją. Oficialiai ji atidaryta 1918 m. rugsėjo 7 d. (CVA E 391, ap. 1, 
b. 5910, kito šaltinio —- CVA E 391 ap. 2, b. 1297 — duomenimis, lapkričio 
6 d.), save vadino gimnazija, o Švietimo ministerija ją laikė progimnazija. 
Mokymo įstaiga dirbo Rietavo gimnazijos Laikymo komiteto vardu, buvo 
klasikinio humanitarinio tipo (iki 1926 m.), turėjo tris klases su priešklasiu. 
Nuo 1920-1921 m. m. mokykla iš nuomojamų Gedaminskio namų perkelta į 
6-eriems metams išnuomotus valstybei priklausančius dviejų aukštų mūrinius 
Rietavo dvaro namus Nr. 19. 1920 m. pradžioje buvo 4-ios klasės, o tų metų 
rudenį atidaryta V klasė. Mokykla mokinių bendrabučio neturėjo. Mokinių 
auklėjimu rūpinosi ir jų gyvenimą už mokyklos ribų normavo tėvų komitetas 
(CVA, E 391, ap. 2, b. 1298), bet sprendimus priimdavo mokyklos pedagogų 

taryba. Mokslas buvo mokamas. Pagal Švietimo ministerijos nustatytą tvarką 
per mokslo metus reikėjo mokėti 400 auksinų, bet mokykla nustatė 500 auk- 
sinų (dėl sumos plg. 1921 m. mokytojo Balsevičiaus mėnesinį atlyginimą 
1340 auks., vedėjo Žadeikio — 1580 auks.). Kai kurie mokiniai pedagogų 
tarybos sprendimu galėjo būti nuo mokesčio atleidžiami. 

Rietavo gimnazijos mokytojų taryba buvo nustačiusi griežtą mokyklos 
darbo ir mokinių priežiūros tvarką. Antai 1919 m. rugpjūčio 25 d. posėdyje 
nuspręsta, kad „mokiniai teprivalo vaikščiot ore lig 8 v. v., išimant svarbes- 
nius atsitikimus“, o auklėtojai turi lankyti mokinius jų gyvenamosiose vietose 
(CVA, E 782, ap. 1, b. 7, Ip. 4). 1922 m. rugsėjo 26 d. posėdyje nustatytas 
privalomasis mokiniams darbo laikas namuose — nuo 4 val. iki 7 val. po pietų 
(CVA, E 782, ap. 1, b. 29, Ip. 3). Be tėvų sutikimo mokiniai negalėjo stoti 
į jokias visuomenines organizacijas, o gavus tėvų sutikimą viską spręsdavo 
mokyklos vedėjas. Auklėjama buvo katalikiška dvasia, laikomasi tautinio au- 
klėjimo principų. Mokiniams buvo privalomos tikybos pamokos, jie turėdavo 
dalyvauti bažnytinėse rekolekcijose, atlaiduose ir kitose šventėse, valstybinių 
švenčių minėjimuose. Buvo rengiama ir laisvesnių pramoginių renginių: 
ekskursijų po Rietavo apylinkes, vakarėlių dvaro salėje ir gimnazijos parke. 


Anų laikų (1925 m.) Rietavo gimnazijos nuotrauka iš Andriaus Ašmanto albumo 

Mokiniai eidavo žiūrėti futbolo rungtynių (pavyzdžiui, tarp mėgstamų Rietavo 
gaisrininkų ir žydų „Makabio“ komandų), patys mielai gainiodavo futbolo 
kamuolį. Futbolas tuo metu ten buvo toks populiarus, kad savo komandą 
subūrė ne tik Endriejavo miestelio pavasarininkai, bet ir Tickinų bei Šilėnų 
jaunimas (Kronika. — Lietuva, 1925 07 10). 

Mokykloje mokytojų pradžioje buvo 4, vėliau 7-8, kai kurie keitėsi. 
Direktorius (vedėjas) buvo kunigas Stanislovas Žadeikis. Jis buvo gimęs 
1888 m. lapkričio 22 d. Žemaičiuose, Sažtininkų kaime, Tauragės apskrityje. 
Baigęs Palangės progimnazijos IV klasę, 1906 m. įstojo į Dvasinę žemaičių 
akademiją, 1911 m. įšventintas į kunigus. Kunigavo Pūmpėnuose, Kauno 
Šv. Kryžiaus bažnyčioje, 1916-1918 m. buvo tremtinių kapelionas Smolens- 
ko gubernijoje. 1919 m. spalio 28 d. Švietimo ministerija jam leido laikinai 
eiti Rietavo progimnazijos vedėjo pareigas, vėliau buvo paskirtas nuolatiniu 
vedėju. Dėstė tikybą, lotynų ir lietuvių kalbas, kurį laiką buvo Andriaus 
Ašmanto klasės auklėtojas. Iš direktoriaus pareigų atleistas 1928 m., paskui 
dirbo Rietavo aukštesniosios komercijos mokyklos mokytoju, nuo 1931 m. 
Viekšnių vidurinėje mokykloje (CVA E 391, ap. 1, b. 5910) ir kitur. Kunigas 
Žadeikis buvo vienas iš nedaugelio mokytojų, su kuriuo Andrius Ašmantas, 
ir baigęs Rietavo progimnaziją, ilgai palaikė draugiškus santykius. Atrodo, kad 
Žadeikis jam buvo kaip ir koks globėjas, pagalbininkas, yra skolinęs Andriui 
pinigų, tikriausiai studijoms Lietuvos universitete. Andriaus Ašmanto archyve 
tarp įvairių dokumentų yra šeši pinigų perlaidų kvitai, iš kurių matyti, kad 
1934 m. nuo vasario iki gruodžio mėnesio per 6 kartus jis yra išsiuntęs kun. 
St. Žadeikiui į Viekšnių vidurinę mokyklą po 50 Lt, taigi iš viso 300 litų. 
Dėl tos skolos įdomus Žadeikio 1934 m. sausio 25 d. laiškas Ašmantui. Jame 
rašoma: „Laišką gavau — ačiū, kad manęs senio nepamiršai. Už pinigus būsiu 
dėkingas, o patį, mano gerasis, geru žodžiu paminėsiu“. „Pačio skolos yra 
289 lt 35 ct. Galimas dalykas, kad patsai pamiršai priskaityti 50 lt, kuriuos 
aš sumokėjau a. a. mok. A. Bušui“ (AA). Kaip matėme, skola buvo atiduota 
suapvalinta ir su kaupu. 

Lietuvių kalbos, istorijos ir geografijos mokytojas, Andriaus Ašmanto 
klasės auklėtojas, mokytojų tarybos sekretorius ir knygų prižiūrėtojas Juoza- 
patas Balsevičius buvo gimęs Endriejavo valsčiuje, Antkopčio kaime 1898 m. 
liepos 22 d., 1918 m. baigęs Yčo gimnaziją Voroneže. 1923 m. rudenį parašė 
prašymą atleisti iš Rietavo progimnazijos mokytojo pareigų dėl ketinimų stoti 
į Lietuvos universitetą (CVA E 391, ap. 7, b. 1492). 

Lietuvių kalbą ir istoriją Andriaus Ašmanto klasei yra dėsčiusi Zuzana Jo- 
nikaitė. Ji buvo gimusi 1902 m. vasario 14 d. Ylių kaime, Tauragės apskrityje, 

Alsėdžiuose baigusi pradinę mokyklą, 1914 m. įstojusi į Telšių mergaičių 
progimnaziją. Po karo baigė Telšių „Saulės“ progimnaziją, 1923 m. buvo 
paskirta į Rietavo progimnaziją. Atrodo, kad ji bus perėmusi lietuvių kalbos 
pamokas iš Balsevičiaus ir Andriaus Ašmanto klasei. Po dvejų metų dėl ne- 
sveikatos iš mokytojo pareigų turėjusi pasitraukti ir dvejus metus ten ėjusi 
raštininko pareigas. 1927 m. įstojo į Lietuvos universitetą, — buvo Andriaus 
Ašmanto bendrakursė (!), tik kitame — Teologijos-filosofijos fakultete. Baigusi 
universitetą mokytojavo įvairiose mokyklose (CVA E 391, ap. 7, b. 2201). 
Nuo 1949 m. dirbo Lietuvių kalbos instituto Žodynų skyriuje, daug nusipelnė 
didžiajam „Lietuvių kalbos žodynui“ (plačiau: Kėzytė 1982: 84-86). 

Ar ne vyriausias buvo ir bene didžiausią iš visų mokytojų išsilavinimą 
turėjo Arndtas Bušas, kilęs iš Besarabijos, gimęs 1868 m. liepos 30 d. Buvo 
baigęs Peterburgo šv. Onos gimnaziją, Peterburgo universiteto juridinį fakul- 
tetą teisių kandidato laipsniu. Dirbo teismuose Odesoje, Odesos komercijos 
mokykloje dėstė teisės dalykus ir vokiečių kalbą. Nors neturėjo Lietuvos 
pilietybės, Rietavo gimnazijoje nuo 1922 m. rudens sėkmingai dėstė lotynų, 
vokiečių, prancūzų ir anglų kalbas. Parengė ir išleido „Lietuviškai vokišką 
žodyną: praktikos ir mokslo reikalams“ (Berlin, Leipzig: Neuner, 1927; kartu 
su Teodoru Chomsku). Mirė Rietave 1928 m. gruodžio 24 d. (CVA E 391, 
ap. 7, b. 852). 

Antanas Šliogeris (Šliageris), gimęs 1875 m. birželio 6 d. Pagirgždūtyje 
(Važnių vls.), įgijo Berno universiteto gamtos mokslų skyriaus filosofijos 
daktaro laipsnį. Kaip mokytojas turėjo teisę dėstyti gamtos mokslus, chemiją, 
fiziką, geografiją, vokiečių kalbą, matematiką, istoriją, geografiją. Rietavo gim- 
nazijoje jam buvo duota dėstyti fiziką, gamtą ir geografiją. Priekaištauta, kad 
kalba žemaičiuodamas (CVA E. 391, ap. 7, b. 5524), nors sunku įsivaizduoti, 
kad kiti mokytojai, ypač kilę iš Žemaičių krašto, būtų mažiau žemaičiavę. 

Mokytoja Aldona Ložinskaitė-Tenisonienė (Tornau), gimusi knygnešio 
šeimoje Žarėnų valsčiaus Šilų kaime 1898 m. liepos 26 d., buvo baigusi Vo- 
ronežo gimnaziją. Rietavo mokinius mokė lietuvių kalbos, istorijos, rankų 
darbų (CVA E 391, ap. 7, b. 5691). 

Mokytojas Alfonsas Karvauskas Rietavo progimnazijoje dirbo nuo 1919 m. 
rudens iki 1921 m. vasaros. Jis buvo gimęs 1895 m. gruodžio 17 d. Rietavė, 
baigęs Palangės progimnaziją ir Telšių gimnaziją, o Kauno universitete iš- 
klausęs 8-ių semestrų istorijos skyriaus kursą. Rietave dėstė istoriją ir kitus 
dalykus, buvo Andriaus Ašmanto II klasės auklėtojas. Vėliau dirbo Kaunė, 
Kėdainiuose, Tauragėjė. Ten mirė 1926 m. gruodžio 25 d. (CVA E 391, ap. 7, 
b. 2463). 

Rietavo gimnazijos matematikos mokytojas Jonas Venckevičius (gim. 
1884 02 10) buvo baigęs Dorpato universiteto fizikos ir matematikos fakul- 
teto matematikos skyrių. Nuo 1912 m. iki paskyrimo į Rietavą dirbo Telšių 
gimnazijoje matematikos mokytoju, o 1928 m. rudenį buvo perkeltas į Telšių 
Valančius gimnaziją (CVA E 391, ap. 7, b. 6055 , Ip. 1). 1924-1925 m. m. 
buvo Andriaus Ašmanto klasės auklėtojas (žr. nuotr. p. 52). 

Spalvingiausia asmenybė turbūt buvo piešimo ir dainavimo mokytojas, 
choro ir vaidinimų vadovas Jonas Karolis Ržešauskas (Rzeszowski, Rzešaus- 
kas) — dėl savo kilmės ir pažiūrų buvo sukėlęs rūpesčių ne tik gimnazijos 
vadovams, bet ir valstybės saugumo pareigūnams. 1923 m. gegužės 24 d. 
„Lietuvos žinių“ dienraštyje kriptonimu Z/ pasirašytoje korespondencijoje iš 
Rietavo (,„Mokykla. Rietavas“) nurodyta, kiek klasių yra gimnazijoje, kiek ir 
kokių dirba mokytojų, koks jų išsilavinimas. Teigiama, kad vokiečių kalbos 
mokytojas (matyt, turėtas galvoje Arndtas Bušas) visiškai nemokantis lietuvių 
kalbos, o lenkas iš Galicijos (turimas galvoje Ržešauskas) nepraleidžiąs progos 
pašiepti ir lietuvius mokytojus, ir pačią mokyklą. Esanti nesutvarkyta visuo- 
menės organizacijų veikla. Merdėja skautų draugovė. Be mokytojų tarybos 
leidimo ir net jai nepranešus surengtas steigiamasis ateitininkų susirinkimas. 
Tai įvykę balandžio 15 d. pašaliniams asmenims diriguojant: „iš tautiniai 
nepartiniai auklėjamo jaunimo norima fabrikuoti krikščionys demokratai, o 
gal vienas kitas pažangietis“. 

Šios korespondencijos teiginys dėl kaltinimo mokytojui Ržešauskui buvo 
svarstytas Rietavo gimnazijos pedagogų tarybos 1923 m. birželio 1 d. posėdy- 
je. Posėdžio protokole pažymėta, kad pedagogų „taryba gali konstatuoti, kad 
ji nėra girdėjusi iš mokyt. J. Rzeszowski'o tokių išsireiškimų“ (CVA E. 782, 
ap. 1, b.. 29, Ip. 13). 

Abejonių dėl Jono Karolio Ržešausko tikimo dirbti mokykloje būta ir 
anksčiau. Padavus prašymą dirbti mokytoju, kitos valstybės piliečiui reikėjo 
gauti atitinkamų įstaigų sutikimą. 1919 m. rugsėjo 6 d. Piliečių apsaugos 
departamento rašte Švietimo ministerijai buvo konstatuota, kad Ržešauskas 
esantis neištikimas asmuo Lietuvos valstybei, kompromituojantis dabartinę 
Lietuvos valdžią, slaptai kuriantis lenkininkų būrelius ir laukiantis progos, 
kada vietoj „klumpiažų“ valdysiantys lenkai dvarininkai. „Tokiam žmogui, 
mūsų nuomone, ne vieta gyventi Lietuvoj. Mokytoją gimnazijon kitą ga- 
lima surasti“ (CVA E 391, ap. 2, b. 1297). Tų metų rugsėjo 23 d. Rietavo 
gimnazijos steigiamasis komitetas savo rašte prašė leisti Ržešauskui gyventi 


"Įtarti šią korespondenciją rašius Zuzaną Jonikaitę, rodos, nėra jokio pagrindo: Rietavo 
gimnazijoje ji pradėjo dirbti tik nuo 1923 m. rudens. 

Lietuvoje ir dirbti mokytojo darbą, bet Švietimo ministerija lapkričio 18 d. 
konstatavo, kad tasai negalintis mokytojauti (ten pat). Vis dėlto Ržešauskas 
1921 m. liepos 1 d. gavo Švietimo ministerijos leidimą mokytojauti (CVA 
E 391, ap. 2, b. 1299), o vėliau, kaip matėme, kilus įtarimų sulaukė pedagogų 
tarybos užtarimo. 

Andriaus Ašmanto mokymosi metais Rietavo gimnazijoje yra dirbę ir 
daugiau mokytojų, bet jie neatrodo tokie spalvingi ir gal nėra darę Ašmantui 
kokio didesnio poveikio. Svarbesnės atrodo spaudoje paskelbtos kelios pub- 
likacijos, leidžiančios geriau įsivaizduoti lietuvių kalbos mokymo reikalus 
Rietavo gimnazijoje. 

Lietuvių kalbos mokytoją Balsevičių, galbūt ir kitus Rietavo mokytojus, 
žeidė sklandantys gandai, esą iš Rietavo mokinių per daug reikalaujama, o 
Telšių gimnazijoje esą viskas lengviau ir paprasčiau. Mokytojas ryžosi rašyti į 
spaudą. „Mokyklos ir gyvenimo“ žurnale, skiriamame švietimo reikalams, jis 
paskelbė „Atvirą laišką Telšių gimnazijos lietuvių kalbos mokytojui (jams)“ 
(Balsevičius 1923a), kuriame pasiskundė, kad Rietavo mokiniai bėgantys 
mokytis į Tėlšius, ir išdėstė savo samprotavimus. Jis rašė, kad visi dirbame 
sunkų darbą, niekas mūsų nemokė, Švietimo ministerija nurodymų neteikia. 
Tad elgiamės kaip nusimanome, todėl ir iškyla metodikos skirtumų. Telšiuo- 
se tų skirtumų esą todėl, kad nesilaikoma „Žiburio“ gimnazijos programos. 
Ten sintaksės einama tik taisyklės, bet nėra nagrinėjami sakiniai, nerašomi 
sintaksės diktantai. Einant literatūrą aukštesnėse klasėse iš mokinių priimami 
nesutvarkyti, nešvarūs rašiniai, kitų rašyti net pieštuku. Rietavo mokiniai tuo 
remiasi ir teigia, kad esą bjauru Rietavė mokytis lietuvių kalbos, o Telšiuose 
visi patogumai. Tad tokie esantys paskalų vaisiai. 

Atsiliepdamas į „Lietuvos “ laikraštyje 1923 m. išspausdintus kelis straips- 
nius apie mokyklų reikalus, balandžio 18 d. dienraštyje (nr. 84=85) Balsevičius 
paskelbė dar vieną straipsnį „Kas kaltas“, kuriame rašoma apie lietuvių kalbos 
mokymo reikalus Rietavo gimnazijoje ir apskritai Lietuvos mokyklose. Dėl 
sunkių darbo sąlygų dėstyti lietuvių kalbą esą labai sunku. Daug kur moko 
nemokantys lietuvių kalbos, kalbą gadina sekretoriai, raštininkai, trukdo kai 
kurie tėvai. Autorius pateikia ištrauką iš Rietavo pedagogų tarybos posėdžio, 
kuriame tėvų komiteto atstovė puolė Balsevičių — nereikią gramatikos, nereikią 
sintaksės, užtenką eilėraščių ir kiek logikos rašiniuose, o Balsevičių nepri- 
pažįstą pedagogu. Esą kiršinama toliau, smagu tik, kad mokiniai dirbantys. 
Sklindantys gandai, kad Telšiuose, Švėkšnoje nesą reikalaujama iš lietuvių 
kalbos tiek daug kaip Rietave. Straipsnio autorius daro išvadą, kad „kol vi- 
suomenė mūsų darbą ir orenybę griaus ir mes patys taip ir tokiose sąlygose 

mokysime lietuvių kalbos, tol mūsų įstaigos ir redakcijos turės tuo skųstis 
savo laikraščių skiltyse ir ieškoti įvairių kovos būdų su ta nepakenčiama yda“ 
(Balsevičius 1923b). 

Po kiek laiko laikraštyje (1923 05 18, nr. 109) šiai nuomonei pritarė kitas 
autorius, pasirašęs slapyvardžiu „Žinąs“ Jis rašė, kad Lietuvoje taisyklinga 
kalba esanti būtina ir jei Rietavo tėvų komiteto atstovai manantys, kad ne- 
būtinai reikią mokyti gramatikos, tai ta nuomonė esanti klaidinga. Pedagogų 
taryba turėtų pati spręsti, ar įsileisti, ar neįsileisti tėvų komiteto atstovų į savo 
posėdžius. 

„Mokyklos ir gyvenimo“ redakcija dėl ano savo žurnale išspausdinto Bal- 
sevičiaus straipsnio autoriui buvo nusiuntusi pastabas dėl jo straipsnio kalbos. 
Mokytojas jai atsakė ir šį atsakymą redakcija išspausdino 6-ame numeryje 
prirašydama savo nuomonę, kad su autoriaus išvedžiojimais sutikti negalinti 
(Balsevičius 1923c). Tame rašinyje autorius kalba apie kelis taisytinus ar ne- 
taisytinus kalbos dalykus. Pavyzdžiui, jis teigia, kad geras esantis pasakymas 
Gerbiamasis Tamista, mano žodį diktantas esant barbarizmą ir vietoj jo teikia 
diktuotę pagal analogiją su žodžiais: okupuotė, rikiuotė, linksniuotė, asmenuotė, 
gina būdvardžio bevardės giminės formą stebėtina (žemaičiuose nuostabu jis 
negirdėjęs), pieštukas ir piešelis abu esantys geri, o autoriaus vartojamas prie- 
veiksmis tiesioginiai esantis geresnis kaip redakcijos tiesioginai (yra laikinas : 
laikinai, bet protinis : protiniai, nes nėra protinas). 

Šiuos mokytojo Balsevičiaus samprotavimus galėtume įvairiai vertinti ir 
tuometinių kalbos taisymų kontekste, ir dabartinių kalbos normų požiūriu. 
Galėtume visa tai laikyti įžeisto ar pasikarščiavusio žmogaus iškrova, bet šiaip 
ar taip jie rodo mokytoją turėjus gerą kalbos nuojautą ir gebėjimą tiksliai na- 
grinėti kalbos faktus, kalbų mokėjimą ir sugebėjimą jais remti savo nuomonę. 
Visa tai sako, kad Rietavo gimnazijoje mokiniai gaudavo ne tik pakankamai 
lietuvių kalbos mokslo, bet ir įgydavo vienokių ar kitokių įgūdžių nagrinėti 
ir vertinti kalbos faktus ir turbūt savo pačių kalbą. 

Rietavo gimnazijoje lietuvių kalbos mokė iš 1917 m. išleistos Juozo Dami- 
jonaičio „Trumpos lietuvių kalbos gramatikos“ ir Jono Jablonskio parengtos 
chrestomatijos „Vargo mokyklai“ I ir II dalies (CVA E 391, ap. 2, b. 1297). 
Mokomosios knygos nebuvo nei pačios naujausios, nei moderniausios, bet 
sprendžiant iš mokytojų užmojų, gimtosios kalbos, matyt, buvo išmokoma 
neprastai. 

Andrius Ašmantas Rietave mokėsi 1919-1925 m. ir ten išėjo 6-ių klasių 
kursą. Iš pradžių reikėjo laikyti stojamuosius egzaminus (kvotimus). Jie vyko 
1919 m. rugpjūčio 18-20 d. (CVA E 782, ap. 1, b. 7, Ip. 5). Į I klasę buvo pri- 

imta mokinių iš paties Rietavo, be to, čia atvykdavo mokytis net iš 7-ių valsčių: 
Endriejavo, Kulių, Kvėdarnos, Laūkuvos, Rietūvo, Šilalės, Tvėrų (Baltrušis 
1992: 247). 1919 m. pabaigoje I klasėje buvo 38 mokiniai, 25 berniukai ir 
13 mergaičių (CVA E 391, ap. 2, b. 1297), o 1924-1925 m. m. pabaigoje buvo 
21 mokinys. VI klasės kursą sėkmingai baigė 11 (CVA E 391, ap. 2, b. 1302). 

Kaip minėta, mokslas tada buvo mokamas, nuo mokesčio atleisdavo tik 
neturtingus mokinius. Tarp atleistųjų Andriaus Ašmanto pavardės nerandame, 
gali būti, kad nė nebuvo prašoma. Andriui maisto ir drabužių kartais atvež- 
davo namiškiai, bet dažniau tekdavo pačiam manytis, kaip pasiekti namus ir 
pasipildyti atsargas. Autobusų tada dar nebuvo, o iš ūkio atimti arklį buvo 
sunkus daiktas (AA. — Sesers Emilijos pasakojimas). Šiaip po karo ir taip 
visko trūko, tad, suprantama, verstis teko nelengvai. Gana greitai pajuto, kad 
užsidirbti galima privačiomis pamokomis ir nuo trečios klasės prie jų jau buvo 
visai pripratęs (TUTK 2005:185). 

„Mokytis sekės gerai, nes trokšte troškau mokytis. Trejetukų nemačiau 
metiniuose pažymiuose per visą mokslo laiką“ (TUTK 2005: 185). Tai patvir- 
tina ir Andriaus klasės žurnalai (CVA E 782, ap. 1, b. 9, 17, 25, 35, 46, 52). 
Antai I klasėje metiniai penketai buvo iš tikybos, vokiečių kalbos, istorijos, 


gamtos, dailyraščio ir gimnastikos, ketvertai iš piešimo (paišybos), aritmetikos 


Rietavo gimnazijos I klasė (1919 m.). 
Andrius Ašmantas - viršutinėje eilėje pirmas iš kairės 

ir lietuvių kalbos. Iš pastarosios II pusmetį buvo net du dvejetai, bet bendras 
metinis pažymys vis tiek išėjo ketvertas. II klasėje dvejetų išvis neteko gauti, 
retas buvo ir trejetas, o metiniame visi penketai. Šioje klasėje mokyta dviejų 
naujų dalykų - geografijos ir lotynų kalbos. III klasėje pažymiai suprastėję, 
atsiradę kiek trejetų (gal dėl tų privačiai duodamų pamokų), bet metiniame 
trejetų nėra. Tais mokslo metais pradėta dėstyti prancūzų kalbą. IV klasėje 
mokomasi jau geriau, o V visai gerai (metiniai pažymiai — 12 penketų ir 3 ke- 
tvertai). Panašiai baigė ir VI klasę. Pamokų per visus Rietavo mokslo metus 
buvo praleidęs nedaug, atrodo, niekad nebuvo ilgiau sirgęs. Žurnaluose tik 
kelis kartus pažymėta Ašmantą pavėlavus į vieną ar kitą pamoką. Pedagogų 
tarybos posėdžių protokoluose nėra duomenų, kad būtų buvę svarstyti kokie 
asmeniniai Andriaus Ašmanto elgesio, mokymosi ar kitokie klausimai. 

Iš Rietavo mokymosi metų AA archyve yra išlikęs vienintelis Andriaus Aš- 
manto autografas - lotynų kalbos klasės vertimų iš lietuvių kalbos sąsiuvinis 
„VI kl. Extemporalia. A. Ašmontas“ (taisyta mokytojo Bušo). 

1923 m. pavasarį Andrius Ašmantas įsitraukė į ateininkų organizacijos 
veiklą. Joje jis iškilo kaip gabus organizatorius, ateitininkų kuopos, klasės ir 
mokyklos lyderis, įgijo įgūdžių ne tik dirbti tiesioginį darbą, tai yra mokytis 


mokyklinį kursą, bet ir atsidėti visuomenės reikalui, rūpintis savo paties ir 
kitų lavinimu bei prusinimu. 


Rietavo gimnazijos III klasė. Andrius Ašmantas - viršutinėje eilėje trečias iš dešinės 

Lotynų kalbos rašomasis darbas 


Lietuvos katalikų moksleivių ateitininkų sąjunga, trumpai — ateitininkai, 
susikūrė 1911 m. prie „Ateities“ žurnalo kaip katalikiška moksleivių asmeny- 
bės ugdymo organizacija. Jos šūkis buvo „Visa atsinaujinti Kristuje“, o veikla 
rėmėsi svarbiausiais katalikybės, tautiškumo, inteligentiškumo, šeimiškumo 
ir visuomeniškumo principais (VLE II 122). Sąjunga turėjo gerai suformuotą 
organizacinę struktūrą, darbui vadovavo Centro valdyba ir jos pirmininkas. 
Svarbiausias veiklos vienetas buvo kuopa, bet šiaip turėta dar įvairių padalinių 
(pavyzdžiui, buvo Susišelpimo fondas, abstinentų grupė ir kt.). 1927 m. są- 
junga pertvarkyta į moksleivių, studentų ir sendraugių ateitininkų federaciją. 
1930 m. Švietimo ministerija oficialiai uždraudė moksleivių kuopų veiklą 

vidurinėse ir aukštesniosiose mokyklose (aukštosiose mokyklose veikti leista). 
Įvairiu laiku ateitininkai leido kelis periodinius leidinius: „Ateitį“, „Naująją 
vaidilutę“, „Židinį“ „Ateities spindulius“: 

Kalbant apie ateitininkų ideologiją (jos pagrindiniai teiginiai išdėstyti 
Stasio Šalkauskio darbuose: „Ateitininkų principai ir pareigos“ (Ateitis, 1925, 
II-jo jubiliejinio kongreso sąs., p. 33—79), „Vykdomojo ateitininkų vajaus 
reikalu“ (Ateitis, 1932, nr. 6, ir atskiras leidinys Kaune 1933 m.) ir kituose 
straipsniuose (žr. Šalkauskis 1966: 12-51, 184—215). Visai suprantama, kad 
jai toną davė aktyvieji katalikų bažnyčios dvasininkai ir dešiniojo katalikiško 
sparno inteligentai (antai valdybos pirmininkais (vadais) yra buvę Kazys Pakš- 
tas, Pranas Dovydaitis, Stasys Šalkauskis, Adolfas Damušis ir kt.). Ne vienoj 
vietoj kuopoms vadovavo mokyklų kapelionai. Tad nieko nuostabaus, kad 
iki 1926 m. valstybės perversmo ateitininkai buvo tiesiogiai susiję su valdžia. 
Kaip žinoma, per 1920 m. Steigiamojo seimo rinkimus daugiausia balsų 
gavo Krikščionių demokratų partijos vadovaujamos organizacijos Lietuvos 
darbo federacija ir Lietuvos ūkininkų sąjunga bei pati Krikščionių demo- 
kratų partija ir kartu su liaudininkais šalį valdė iki 1924 m. Seimo rinkimų. 
1924-1926 m. Krikščionys demokratai valdė vieni, jie turėjo ir savo prezidentą 
Aleksandrą Stulginskį (nuo 1920 m.). Jiems valdant 1922 m. buvo priimta 
demokratiška šalies konstitucija, žemės reformos įstatymas, įvesta nacionalinė 
valiuta litas. Valdančioji dauguma daugiausia atstovavo seniesiems gyventojų 
sluoksniams, pirmiausia ūkininkams, kylančio naujo, paprastai įmonių savi- 
ninkų, karininkų sluoksnio interesams, gynė kunigų reikalus (VLE XI 43). 

Jau nurodytoje 1923 m. „Lietuvos žinių“ korespondencijoje iš Rietavo 
(05 24), matyt, ne be pagrindo kažkoks valdžios opozicininkas, pasirašęs Z, 
piktinosi, kad iš moksleivių norima darytis krikščionių demokratų (iš tiesų 
demokratinėje valstybėje moksleiviai neturėtų būti traukiami į politiką), bet 
jis painiojo tautinius ir demokratinius dalykus ir aiškiai nepritarė valdančio- 
sios daugumos ideologijai. Antra vertus, sunku įsivaizduoti, kad minėtasis 
steigiamasis Rietavo ateitininkų kuopos susirinkimas būtų buvęs rengiamas 
visai be mokyklos žinios: juk mokyklai vadovavo kunigas ir vėliau Rietavo 
ateitininkai dirbo glaudžiai bendradarbiaudami su dvasininkais, gal tiksliau, 
dirbo jų tiesiogiai vadovaujami. 

Kaip teigiama minėtoje „Lietuvos žinių“ korespondencijoje, Rietavo atei- 
tininkų steigiamasis susirinkimas įvyko 1923 m. balandžio 15 d. (CVA E 564, 
ap. 1, b. 22, Ip. 46; Rietavo kuopos ataskaitoje rašoma, kad jų kuopa įsteigta 
balandžio 16 d.). 1923 m. I pusmetį kuopai vadovavo V. Gerasimavičius, 
1923-1924 m. m. —- Andrius Ašmantas (visuose ateitininkų archyviniuose 


RIETAVEĖ 43 


dokumentuose — Ašmontas), 1924-1925 m. m. — Alfonsas Lapė“. Kuopa 
geriausiai dirbusi pastaraisiais mokslo metais. Tais metais miestelyje buvę 
58 ateitininkai, 28 mergaitės ir 30 berniukų. Abstinentų sekcija surengusi 
4 susirinkimus (buvo 14 narių), meno ir literatūros — 2 (12 narių). Įvyko vienas 
viešas vakaras. Ateitininkai platindavo spaudą („Ateitį“ „Sargybą“, „Jėgą ir 
grožį“ ir kt.). Knygų kuopa turinti 100, chore dainuojantys 28, yra išleidusi 
laikraštėlį „Pirmoji kūryba“: Kuopai padedantis gimnazijos kapelionas (ten 
pat, Ip. 45—46). 

Reikia manyti, kad Andrius Ašmantas iškart įsitraukė į įkurtosios ateiti- 
ninkų kuopos veiklą, tikriausiai bus buvęs ir steigiamajame susirinkime. Iš 
archyvinių dokumentų galima manyti, kad jis nuolat dalyvaudavo diskusijose, 
rengė referatus bei pranešimus ir juos skaitydavo susirinkimuose. 1923 m. spa- 
lio 27 d. išrinktas valdybos pirmininku (kitame šaltinyje — „Ateities“ 1923 m. 
nr. 10, p. 503 — minima kita data - rugsėjo 10 d.) stropiai tvarkė ir pasirašinėjo 


kuopos dokumentus, siuntė ataskaitas Centro valdybai, organizavo kuopos 
veiklą. Tų metų kuopos veiklos ataskaitoje, pasirašytoje Andriaus Ašmanto, 


Rietavo ateitininkai 1923-1924 m. m. 
2-oje eilėje centre jų pirmininkas Andrius Ašmantas 


Š Tikriausiai 1908 m. spalio 22 d. Patyrio kaime gimęs moksleivis, vėliau tapęs kunigu 
(Adomavičienė 2003: 23-25). Mirė 1984 m. 

cituojamas gruodžio 2 d. susirinkimo protokolo įrašas: „A. Ašmontas savo 
kalboje į draugus, -es pabrėžė, kad reikia platesniam veikimui sekcijas kurti ir 
tvirčiausiai atlikinėti savo pareigas“ (CVA F. 564, ap.3, b. 136, Ip. 34). Gruo- 
džio 16 d. susirinkime buvo išrinkti vykti į ateitininkų organizacinius kursus 
Kaune Andrius Ašmantas (kuopos pinigais) ir Juozas Letukas (savo pinigais) 
(ten pat). Iš dokumentų matyti, kad 1923 m. ateitininkų Centro valdybos 
kursuose dalyvavo du Rietavo atstovai (CVA E 564, ap. 3, b. 14), taigi, ma- 
tyt, vienas iš jų turėjo būti Ašmantas. Kursų dalyviams buvo surengta plati 
ir patraukli programa: jie ne tik klausė paskaitų, bet ir aplankė Karo muziejų, 
žiūrėjo dramos teatro spektaklį (Ateitis, 1924, nr. 1, p. 54). 

1924 m. birželio 15 d. ataskaitoje, pasirašytoje valdybos pirmininko Aš- 
manto ir sekretoriaus Lapės, nurodoma, kad jaunesniųjų ateitininkų kuopoje 
nedaug ir jie veikiantys kartu su vyresniaisiais. Narių iš viso 35 (mergaičių 
kuopelėje19, perskaityti 3 referatai; berniukų kuopelėje 16, perskaityti 6 re- 
feratai). Abstinentų sekcija (9 nariai) turėjo 4 susirinkimus, perskaitytas 
1 referatas, dar yra sporto sekcija (12 narių). „Aktingai veikia 1090“ (CVA 
E 564, ap. 3, b. 17, Ip. 60-61). 

Iš Rietavo ateitininkų ataskaitų sužinome, kad Andrius Ašmantas įvairiuo- 
se renginiuose yra skaitęs keletą pranešimų (referatų): 1924 m. sausio mėn. 
kuopos surengtoje visos mokyklos literatūros šventėje skaitė paskaitą „Tautos 
gyvenimas ir mes“ (CVA E 564, ap. 3, b. 136, Ip. 25), tų metų sausio 28 d. 
berniukų kuopelės susirinkime — referatą „Mūsų mokslinis darbas“ (ten pat, Ip. 
33), vasario 24 d. visuotiniame susirinkime — referatą „Tautos šventė ir mes“ 
(ten pat), kovo 23 d. visuotiniame susirinkime - referatą „Mintis, charakteris 
ir aplinkybės“ (ataskaitoje tema parašyta neaiškiai; — ten pat, Ip. 29), lapkričio 
mėnesį visuotiniame susirinkime — paskaitą „Žmogaus būdas“ ir bernaičių 
kuopelėje — referatą „Mūsų darbų objektas“ (ten pat, Ip. 27). 

Tokių paskaitų, pranešimų, referatų Ašmantas yra skaitęs ir daugiau, tik 
ataskaitose ne visur įvardyti autoriai. Jų rengimas reikalavo ne tik ilgo ir 
kruopštaus darbo, bet ir įgūdžių tokį darbą dirbti. Andriaus Ašmanto, matyt, 
mokytasi iš gimnazijos kapeliono, lietuvių kalbos ar kitų dalykų mokytojų, bet 
iš ko konkrečiai, dabar sunku pasakyti. Tikriausiai remtasi ne tik vyresniųjų 
žodiniais patarimais, bet ir tuo metu turimais ar gaunamais leidžiamos au- 
klėjamosios literatūros bei periodikos tekstais. Gana iškalbingi yra jo archyve 
išlikę tokių tekstų išrašai, daryti 1925 m. vasarą ir rudenį. 

Tokių išrašų, sudėtų į vieną krūvelę, yra išlikę iš viso 38; 35 rašyti 1925 m. 
birželio 6 d. — spalio 30 d., kiti 3 tikriausiai 1927 m. Be to, dar yra 4 vos 
didesnio formato lapeliai, rašyti 1925 m. ir kiek vėliau. Jų temos — pasaulio 

suvokimas ir įvairios žmogaus būdo ir psichikos savybės, gyvenimo vertybės 
ir siekiamybės, socialinio gyvenimo dalykai. Atkreipia dėmesį tai, kad išrašai 
rašyti be galo tvarkingai: viršuje nurodytos temos ir potemės, citatos paimtos 
į kabutes, toliau nurodytas šaltinis (autoriaus pavardė visur pabraukta), apa- 
čioje — užrašymo vieta ir laikas. Daugiausia išrašų yra iš tuo metu populiaraus 
amerikiečių psichologo Orisono Svet Mardeno (Orison / Orisson Swett Mar- 
den, 1850-1924) 1907 m. Čikagoje išleisto veikalo „Gyvenimo mokykla“ 

Yra išrašų iš Juozo Gobio? knygos „Asmenybės kultūros pagrindai“ (Šiauliai, 
1921), Juozo Keliuočio straipsnio „Krikščioniškojo Renesanso gadynė“ „Atei- 
ties“ žurnale (1925, nr. 4, p. 133, 135) ir kt. Vienas išrašas patvirtina Ašmantą 
tikrai buvus ateitininkų kursuose Kaune 1924 m. gruodžio 29-31 d. 

Negalima sakyti, kad šie išrašai rodo tiesioginį ryšį su Rietavo ateitinin- 
kų susirinkimuose skaitytais pranešimais (jų ir tekstų nepavyko aptikti), bet 
spėti jį buvus galima. Andriaus Ašmanto, matyt, tikėtasi toje srityje ir toliau 
darbuotis ir tam iš anksto nuosekliai rengtasi. Tai rodo ir tas faktas, kad dalis 
minėtų išrašų daryta Rietavė baigiantis mokslo metams, kita dalis — jau nu- 
vykus į Tėlšius ir pradėjus mokytis tenykštėje gimnazijoje. 

Dėmesį patraukia dar viena Andriaus Ašmanto darbuotė gyvenant 
Rietavė, - 1925 m. jis užrašinėjo tautosaką. Ašmanto archyve yra išlikę 
pieštuku rašytų 15 autoriaus numeruotų mokyklinio sąsiuvinio puslapių (su 
pradžioje viršuje įrašyta data —- 1925 m. sausio 6 d.; 9-o puslapio nėra), ku- 
riuose užrašytos 6 pasakos: „Velnias prakalbėjo“, „Du broliu“, apie bobą (be 
pavadinimo), apie pirtį (be pradžios), „Karalius“ „Du susiginčijo“, padavimas 
apie Kapstato vardo kilmę, 10 mįslių su įminimais ir 6-ių pilių pavadinimai. 
Nežinant tų kūrinių užrašymo aplinkybių (šaltiniai nenurodyti), taip pat 
neturint prieš akis jų turinio konteksto, sunku spręsti apie jų dalykinę ir 
meninę vertę. Manyti, kad pasakos galėjo būti nurašytos iš kokių nors litera- 
tūrinių šaltinių, neleistų dvi aplinkybės. Pirma, jau minėtasis Kapstato ežero, 
esančio prie pat Rietavo, vardas ir prie pilių pavadinimų autoriaus užrašytas 
šaltinis — Veiviržėnų par(apija). Antra, nors pasakos rašytos bendrine kalba, 
tekstuose apstu žemaičių ar žemaičiams būdingesnių žodžių ir jų formų, pvz., 
girė, kiaušynė „kiaušinienė“, nabaštikas, neskysti „negailėti“ soda „kaimas“, 
vaikis, vaikiukas, votegas; deg, smird; pas jūros ir kt. Taigi galbūt būtų galima 
sakyti, kad toji tautosaka Andriaus Ašmanto buvo užrašyta iš gyvosios kalbos 
ir yra tuo metu Rietavo ir Veiviržėnų parapijose funkcionavusio folkloro 
faktai. Įdomu dar tai, kad „Ateities“ žurnalo informacijoje apie Rietavė 
susikūrusią ateitininkų kuopą rašoma ten veikus sporto, meno ir folkloro 
sekcijas (Ateitis, 1923, nr. 5-6, p. 316) (archyviniuose dokumentuose apie 
tai informacijos neaptikta). 


"Juozas Gobis gimė 1895 m. sausio 2 d. Matelėnų kaime, Joniškio valsčiuje. Dirbo mo- 
kytoju Rėkiškio, Plūngės, Utenos gimnazijose, 1931 m. iš mokytojo darbo atleistas („Esu 
atleistas politiniu atžvilgiu kaip persona non grata“. — CVA E 39, ap. 7, b. 4626, Ip. 21), 
rašė į spaudą. Išleido „Visuomenės mokslo vadovėlį“ (1928 V leid.), „Trumpą visuotinės 
istorijos kursą“ (1928 II leid.), „Trumpą pedagogikos istorijos kursą“ (1930) ir kt. (Lietu- 
viškoji enciklopedija IX 347, LE VII 345). Periodinėje spaudoje yra rašęs kalbos klausimais 
(daugiausia apie pavardes). 

Darbas ateitininkų sąjungoje Andriui Ašmantui padėjo išeiti į spaudą. 
Pirmą kartą jo pavardė paminėta „Ateities“ žurnalo 1923 m. nr. 10: šalies 
ateitininkų veiklos kronikoje p. 503 rašoma apie Rietavo ateitininkų kuopos 
susirinkimą ir nurodoma, kad išrinktosios valdybos pirmininkas yra A. Aš- 
montas. Daugiau kaip po metų toje pačioje „Ateityje“ paskelbtas ir pirmasis 
paties Ašmanto rašinys — informacija apie Rietavo kuopos veiklą. Joje rašoma, 
kad neseniai įsisteigusi Rietavo „kuopa didelio gyvumo nėra parodžiusi. Mat, 
esant blogam susisiekimui, negali nė norėdama viso to atlikti, ką gali pada- 
ryti kitos kuopos“. Po Kalėdų (tikriausiai turima galvoje 1924 m. Kalėdos) 
buvo perrinkta valdyba, jos pirmininku išrinktas Alf. Lapė, A. Ašmontas — 
korespondentu. „Taip susitvarkius manoma geriau dirbti. Būtų labai gerai, 
kad C|entro] atstovai dažniau provincijas atlankytų. A. Ašmontas“ (Ateitis, 
1925, nr. 1-2, p. 50). 

Taigi iš šio rašinio matyti, kad Andrius Ašmantas ir neišrinktas nei į val- 
dybą, nei į revizijos komisiją nuo darbo nesišalino ir, matyt, buvo pasiryžęs 
ateitininkų kuopos darbe ar bent kokioje kitoje artimoje veikloje ir toliau 
darbuotis. Tą patvirtintų ir aukščiau minėti išrašai. 

Šia savo pirma spausdinta informacija Ašmantas labai džiaugėsi, ją ilgą 
laiką prisimindavo. 1930 m. kovo 14 d. dienoraštyje randame įrašyta: „Tada 
daug didesnis buvo džiaugsmas, ir kelis kartus perskaičiau tą parašymėlį ir 
savo pavardę, kuri be galo tada man graži atrodė: ir parašyta, ir pasakyta“. 

Andriaus Ašmanto veikla ateitininkų sąjungoje padėjo formuotis jo as- 
menybei, sudarė sąlygas ryškėti polinkiams į humanitarines sritis ir filologiją, 
išryškino pomėgį domėtis psichologijos dalykais. Tie nuolatiniai rašto darbai 
ugdė nuoseklaus intelektinio darbo įgūdžius, pratino logiškai galvoti, atrinkti 
reikiamą informaciją ir visa tai tinkamai reikšti raštu. Šiame skyrelyje minė- 
tuose Ašmanto tekstuose galima įžiūrėti ir individualaus stiliaus formavimosi 
pradmenų, ir gana gerą tuometinės bendrinės kalbos normų įvaldymą. Be visų 
tų dalykų, Rietavė vis labiau ryškėjo Andriaus Ašmanto kaip grupės lyderio 
bruožai. Asmenybės brendimą, gal ir jau tikrą jos brandą rodo kiek netikėtas 
to laiko Andriaus Ašmanto žingsnis — savanoriškas dalyvavimas mokytojų 
kursuose Palangojė 1924 m. vasarą. Deja, apie tą žingsnį ir pačius kursus rasta 
mažai informacijos, bet ir toji gana vertinga. 

Pats dalyvavimas tuose kursuose kelis kartus užfiksuotas Ašmanto gyve- 
nimo aprašymuose (Curriculum vitae) ir nurodytas to dalyvavimo motyvas. 
Pavyzdžiui, 1930 m. spalio 15 d. CV (AA) rašoma: „Turėdamas mokytojo 
pašaukimą, visada ruošiaus juo likti. Todėl 1924 m. lankiau ir baigiau peda- 
goginius kursus Palangoje“. 1934 m. CV (CVA E 391 ap. 1, b. 174, Ip. 11) 

skaitome: „Mokytojo darbui linkęs pasijutau net žemesnėse klasėse. Ver- 
čiamas gyvenimo ir mėgdamas, privačiai mokyti pradėjau, dar žemesnėse 
klasėse būdamas. To darbo nenutraukiau nei gimnazijoj, nei universitete. 
Be to, 1924 m. vasarą lankiau Palangoje vasaros mokytojų kursus, kuriuos 
ir baigiau“. Andriaus Ašmanto albume yra išlikusi kursų dalyvių nuotrauka 
ir antroje jos pusėje užrašas: „Palangos vasaros mokytojų kursai, lankytieji 
1924 m. Čia matoma mano kursų lankomųjų draugai ir lektoriai. Jų tarpe iš 
kairės P. Leonas, J. Jablonskis ir dr. J. Basanavičius. A. A. Palanga, prieš villą“. 

Taigi 1924 m. Palangos mokytojų vasaros kursai leidžia kiek kitaip inter- 
pretuoti Ašmanto veiklą Rietavo ateitininkų kuopoje. Matyt, ta kuopa galėjo 
būti vieta, kur budo Andriaus Ašmanto mokytojo talentas. Pajutęs poreikį ir 
malonumą viešai kalbėti, skatinti kitus veikti, rengti referatus, pranešimus, 
paskaitas, matyt, patyrė didaktinę to darbo prasmę bei džiaugsmą ir Rietavo 
mokytojų autoriteto veikiamas anksti galėjo suformuluoti savo siekiamąjį 
tikslą. Šiame kontekste ir minėtuosius išrašus iš įvairios literatūros galėtume 
drąsiau vadinti rengimusi darbui mokykloje, o ne kokioje visuomeninėje 
organizacijoje, juolab kad apie kokius nors 1925 m. skaitytus pranešimus 
neteko rasti informacijos. 

Taigi 1923—1925 metai Andriaus Ašmanto gyvenime — visuomeninio 
įsitvirtinimo, socializacijos laikas. Tada atsiranda pirmųjų draugų, kuriais 


Palangos vasaros mokytojų kursų dalyviai (1924 m). 
Andrius Ašmantas priešpaskutinėje eilėje penktas iš dešinės 

galima pasitikėti, su kuriais malonu asmeniškiau bendrauti. Iš jų pirmiausia 
keli bendraklasiai, pavyzdžiui, Jonas Andriejauskas!“, su kuriuo greitai bus 
kartu važiuojama mokytis į Tėlšius. Dar buvo keli endriejaviškiai, vėliau atlikę 
nemažus vaidmenis jo gyvenime. Matyt, mokydamasis Rietavė susipažino su 
būsimu diplomatu Edvardu Turausku (žr. p. 53), galimas daiktas, kad ir su 
kalbininku Jurgiu Talmantu (žr. p. 182 ir kt.), kilusiu iš netolimo Stančdičių 
kaimo, vasaras irgi leisdavusiu Endriejavo apylinkėje, taip pat su Petru Na- 
vardausku (vėliau Navardaičiu) (žr. p. 107—110 ir kt.), su kuriuo vėliau pa- 
žintis išaugo į didelę draugystę. Atrodo, kad to krašto žemaičiai bet kur, ypač 
Kaune, lengvai susirasdavo vieni kitus ir tvirčiau bendraudavo tarpusavyje 
negu su kitų kraštų išeiviais. Endriejavas ir toliau liko visų traukos centras. 
Pasakojama, kad vasaromis visi ten suvažiuodavę atostogauti, padėdavę dirbti 
ūkio darbus tėviškėse, o atliekamu laiku ir šventadieniais burdavęsi į krūvą ir 
dirbdavę kultūros darbą. Visus burdavęs valsčiaus viršaitis Mykolas Dausynas 
(Antano Ruškio!! albume yra kelios ano meto endriejaviškių nuotraukos, 
vienoje, pavyzdžiui, Endriejavo kuopos valdyboje (1924 m.), ir Dausynas 
bei Navardauskas). Jaunimą galėjo traukti ir Edvardo Turausko ūkyje (žemės 
buvo 18 ha), paveldėtame iš tėvo dvaro centriuke, esanti didžiulė jo biblioteka, 
kurią kaip ir visą ūkį prižiūrėdavo ūkvedys (AA. - Antano Ruškio pasakoji- 
mas). Bolševikams grįžus ūkvedys nuvežė slėpti dalį knygų pas kaimyną, bet 
kareiviai atėję jas sudegino vietoj malkų (AA. - Antano Ruškio pasakojimas). 

Vis dėlto tvirtesnis emocinis ryšys visada likdavo su tėviške ir namiškiais. 
Nors jis su laiku ir keisdavosi, įgydavo kitokią išraišką, bet niekada nebuvo 
visai nutrūkęs iki pat Andriaus Ašmanto mirties. 

Iki pat 1924 m. pavasario Andriui tėviškė buvo tikrieji namai, o jis pats — 
neatskiriama jų dalis. Tačiau tų metų balandžio 24 d. nuo krūties vėžio miršta 
motina ir toji prigimtinė visuma pradeda pleišėti, skaidytis, namai dažnai ima 
rodytis tušti ir šalti. „Perankstyba mamytės mirtis bus man amžinai juodas 
ženklas mano jaunystės dienose. [...| Tik motina mokėdavo mane motiniškai 
atjausti, ir čia aš tik galėdavau rasti paguodą. Bet neilgam — vos V-toj klasėj man 
tėsant, miršta ji, ir žūva visas mano gyvenimas. Liko šalta beviltė man prieš akis“ 
(Dienoraštis, 1929 07 24). „Per maža džiaugiaus motinos meile, jos užuojauta, 
rūpesčiu. Nesubrendau į vyrą tuose jausmuose“ (ten pat, 1930 04 11). 


" Bendraamžis Jonas Andriejauskas (g. 1906 06 06) kartu baigė Telšių gimnaziją ir tais 
pačiais 1927 m. įstojo į Lietuvos universiteto Teisių fakultetą (CVA E 631, ap. 7, b. 4110). 
Jis Andriui Ašmantui baigdamas gimnaziją užrašė savo nuotrauką (AA). Apie jųdviejų ben- 
dravimą universitete duomenų nerasta. 

" Antanas Ruškys (g. 1924 m. Auksoro k.), liaudies menininkas, poetas, publicistas, 
dabar gyvena Raudėndvaryje (Kauno raj.). 

Tačiau toji mirtis negalėjo kaip nors esmingiau pakeisti jo gyvenimo. 
Mokėsi toliau ir ėjo savo nusibrėžtu keliu. Negana to, anomis liūdnomis 
dienomis jo mokėta ir susikaupti, ir ypač reikšmingai parodyti savo prigim- 
tinę stiprybę. Kai motiną laidojo, kapinėse prie duobės „jis sakė tokią savo 
prakalbą prie mamos, atsisveikino, kad visi žmonės ten aplinkiniai, kurie 
stovėjo, rėkė“ (AA. - Sesers Emilijos pasakojimas). Tą dieną ten laidojo ir 
kaimynų 19-metę dukterį, tai „tie žmonės visi paslinko kur prie mūsų mamos 
|...], verkė visi žmonys“ (ten pat). Dar ilgai prisimindavo „kaimynai, kaimynės, 
kad tas vaiks labai gabus, toks jauns, i tokiu momentu, kad pats jaudinosi, 
reikėjo verkti. Sakydams nieko, susilaikė dar, paskiau sau kai pabaigė, gretumo 
brolių, seserų tai labai verkė“ (ten pat). 

Našliui Antanui Ašmontui prasidėjo dideli vargai. Vaikai šiaip jau vieni 
kitus prižiūrėdavo, o mažiausioji — Barbora, likusi be motinos 7-ių mėnesių, 
teko vyriausiosios, Onos, globai. Tiesa, buvo dar motinos mama, močiutė 
(baba; Ona Buivydienė-Lapienė, mirė 1927 m.), bet ji prie vaikų mažai kiš- 
davosi. Kaime seniau netrūkdavo tokių senų moteriškių, kurias samdydavo 
valgyt padaryti, kokiuose ūkio darbuose padėti, tai Ašmontai taip ir versdavosi. 
Tėvas Ašmontas vis delsė vesti, dėl vaikų bijojo pamotės. Bet pagriso ir Onai, 
ta našta jai darėsi nebepakeliama, ir ji išbėgo pas kaimyną Kniukštą samdine. 
Tėvas jau irgi buvo apsiieškojęs moterį, tokią „seną paną“ iš gretimo Žadeikių 
kaimo. Tik po dvejų metų, kai mirė žmona, tėvas ryžosi vesti. Visi Tickinai 
didžiai stebėjosi, kai tą pačią dieną (1926 02 10) Endriejavė tuokėsi senasis 
Ašmontas su Ieva Uoselyte ir jo duktė Ona su Juozu Kniukšta (AA. - Sesers 
Emilijos pasakojimas). 

Pamotė vaikams buvo gera, jų neskriaudė, net mylėjo. Nė iš vieno jų 
neteko girdėti kokio blogo žodžio apie ją, visi tik gražiai ją prisimindavo. 

Vos daugiau kaip po mėnesio Andriui teko patirti dar vieną mirties akistatą. 
1924 m. gegužės 31 d. nuskendo jo klasės draugas Aleksandras Petrauskas. 
Mokykloje kilo baisus sujudimas, įvykį svarstė pedagogų taryba, laidotuvėse 
Šilalės kapinėse dalyvavo daug klasės draugų ir šiaip mokinių. Andriaus Aš- 
manto albume yra dvi laidotuvių nuotraukos ir vienas Petrausko portretas, 
visur Andriaus užrašai. Pavyzdžiui, vienos nuotraukos antroje pusėje užrašyta: 
„Mano klasės dr. Aleksandras Petrauskas nuo 2-tros klasės pusmečio iki nu- 
skendimo dienos 1924 m. gegužės 31 d. p. p. 6 14 val. A. A. Šilalės kapiniai 
ir jo karstas ant duobės kranto“. 

Paskutinis Andriaus Ašmanto mokymosi Rietave pusmetis buvo moki- 
niams įsidėmėtinas. Kaip visada, reikėjo dalyvauti mokinių rekolekcijose 
(kovo 17, 18 ir 19 d.), buvo švenčiamos šventės gegužės 1 ir 15 d., o gegužės 

29 d. vyko vyskupo Valančiaus mirties 50-ųjų metinių minėjimas. Jis pra- 
sidėjo pamaldomis bažnyčioje, paskui Vartotojų bendrovės salėje, be kitų 
dalykų, direktorius sakė prakalbą „Vyskupas Valančius visuomenės veikėjas, 
kultūros darbuotojas, tautos auklėtojas“. Mokslo metai buvo baigiami birželio 
10 d. šv. mišiomis bažnyčioje, pamokslu ir „Te Deum laudamus“. Į pamaldas 
mokiniai ėjo organizuotai. Po pamaldų gimnazijos salėje iškilmingai įteikti 
pažymėjimai, o direktorius moksleiviams pasakė užbaigiamąjį žodį (CVA 
E 782, ap. 1, b. 142). 

Šeštą klasę sėkmingai baigė 11 iš 21 mokinio (CVA E 391 ap. 2, b. 1303). 
Kur jie visi pasklido, nėra tiksliai žinoma. Antanas Stembra ir Ignas Jonikas 
išvažiavo į Telšių gimnaziją, Razutis pasuko į kunigų seminariją. Andriaus Aš- 
manto archyve yra likusi Rietavo bendraklasio Jono Kungio nuotrauka, užrašyta 
Ašmantui 1934 m. kovo 16 d., ir N. Lileikytės 1924 m. lapkričio 30 d. atvi- 
rukas — sveikinimas su varduvėmis. Kaip ir kitiems, Andriui Ašmantui atėjo 
apsisprendimo metas — kur ir ką toliau veikti. Mokytojai norėjo, kad jie toliau 
eitų mokslą Rietavė, bet tie seni neaiškumai dėl mokyklos plėtros darė savo. 
Mat kurį laiką buvusi VII klasė veikė privačiai neremiama Švietimo ministeri- 
jos, vis galvota apie VIII klasę, bet jai trūkdavo mokinių. Galų gale paaiškėjo, 
kad ir į VII klasę nelabai kam būtų eiti, tad nuspręsta jos nė nekomplektuoti. 


Baigiamoji Rietavo progimnazijos klasė 1925 m. su mokytoju Jonu Venckevičiumi. 
Andrius Ašmantas 2-oje eilėje antras iš kairės 


A.Lt“ 

Andriaus Ašmanto taip pat buvo daug ir turbūt skausmingai svarstyta, 
kur eiti. Gal būtų mokęsis toliau Rietavė, nes ten buvo gerokai įsigyventa, 
priprasta, bet nebebuvo kaip. Galvota net imti kokią tarnybą, mąstyta apie 
Klaipėdą. Ryžtą stingdė ir namai: norėta jį matyti einant į kunigus. Tiesa, ne 
taip toli buvo Telšių gimnazija, bet vėl iškilo namų „opozicijos“: „sesytė Ona, 
mūsų vyriausioji reiškė daug kartais nenoro motyvų, kad aš einu į gimnaziją“ 
(Dienoraštis, 1925 08 21-25). Tiems svarstymams galą padarė endriejaviškis 
Edvardas Turauskas: Andrius rugpjūčio 25 d. nuėjo pas jį patarimo ir tas pa- 
ragino važiuoti į Tėlšius ir stoti į Telšių gimnazijos VII klasę. 

Edvardas Turauskas buvo dešimtmečiu vyresnis už Andrių Ašmantą. Jis 
buvo gimęs 1896 m. spalio 30 d. Endriejavė, baigęs lietuvių gimnaziją Vo- 
roneže. Studijavo Peterburge, Fribūre, Paryžiuje filosofiją, teisę. Lietuvoje 
aktyvus ateitininkų veikėjas. 1926 ir 1934 m. Seimo narys, 1927-1928 m. 
„Ryto“ dienraščio redaktorius, 1928-1934 m. Eltos direktorius. Vėliau dirbo 
Užsienio reikalų ministerijos Politikos departamento direktoriumi, diploma- 
tinėje tarnyboje (LE XXXII 50). Galimas daiktas, kad su juo Ašmantas ben- 
dravo ir vėliau, ne tik Endriejavo metais, bet ir Kaune, pavyzdžiui, ateitininkų 
renginiuose, „Ryto“ redakcijoje ir kitur. 

Telšiuose 


1925 m. rugpjūčio 29 d. Andrius Ašmantas su tėvu išvažiavo į Tėlšius, 
į gimnazijos VII klasę. Tame Žemaičių mieste jo, matyt, dar nebuvo būta 
(„miestas nežinomas, žmonės nepažįstami“, - Dienoraštis), tad įspūdžių patirta 
daug ir įvairių. Tai buvo šeštadienio rytas, pusė pirmos nakties. „Buvo sutarta 
važiuoti kartu su J. Andriejausku. Tai pas jų būtinai turėjome nuvažiuoti. Ką ir 
padarėme. Iki Rietavo važiavome skyrium: mes kiek ankstėliau nuvažiavome. 
Taip svarstydamiesi per įvairiausius kalnus: didelius, mažus, stačius, pažulnius 
nuvykome į Medingėnus. Kelias savo kalnotumu nepasikeitė ne kiek ir už 
Medingėnų — lyg tie patys kalnai iki Žarėnų ir Telšių. Tuo būdu atvykome į 
Telšius apie 5 valandą vakaro“, — rašoma dienoraščio pradžioje. Teko patirti 
daug vargo, kol surado „kveterą“, — pas Tamošių Mačernį Sodno g. 28. Tą 
patį vakarą su Andriejausku nuėjo pas gimnazijos inspektorių paklausti, ar 
priims į VII klasę. Inspektorius sutiko ir priėmė (ten pat). 

Rytojaus dieną, rugpjūčio 30, ryte sukilę kartu su tėvais papusryčiavo 
ir juos paskui išleido namo, palydėjo iš miesto kokį varstą. Sugrįžę nuėjo į 
bažnyčią, o po pietų, parašę prašymus, nunešė įteikti direktoriui. Gavę pa- 
tikinimą, kad „mudu esava priimtu“, išsirengė į geležinkelio stotį pažiūrėti, 
kaip statomas traukinys. 

Pirmadienį taip pat nuėjo į paštą ir užsisakė „Lietuvos“ laikraštį, o po pietų, 
susitikę su draugais (bendraklasiais) I. Joniku, St. Bidva ir Ant. Stembra!“, 
pasisamdė laivelį ir nuplaukė toli į ežerą Mastį (ten pat). 

Telšiai, palyginti su Rietavū, turėjo atrodyti didmiestis, nors po karo dar 
buvo tik pradėjęs atsikurti. 

Žemaičių sostine ir širdimi vadinami Telšiai — vienas iš seniausių Lietuvos 
miestų. Enciklopedijose rašoma, kad istorijos šaltiniuose jų vardas minimas 
nuo XIV a. pradžios. Nuo XV a. tai didžiojo Lietuvos kunigaikščio dvaras, 
1771 m. gavo Magdeburgo teises (Kviklys 1992:28—29). Kaip viena iš didžiau- 
sių miesto žymybių nurodoma 1765 m. baigta statyti baroko (su klasicizmo 


P Su Ignu Joniku ir Antanu Stembra Andrius Ašmantas kartu baigė Telšių gimnaziją. 
1927 m. Stembra įstojo į Lietuvos universiteto Medicinos fakultetą, bet greitai iš medicinos 
perėjo į veterinarijos skyrių (CVA F. 631, ap. 7, b. 3956, Ip. 1). 

elementais) šv. Antano Paduviečio bažnyčia. Nuo 1926 m., įsteigus Telšių 
vyskupystę, bažnyčia tapo katedra. 

Miestas įsikūręs ant kelių kalvų Žemaičių aukštumos šiaurinėje dalyje 
prie Masčio ežero, netoli, už kelių kilometrų, yra Gežfmanto ežeras. 1923 m. 
mieste gyveno 4691 gyventojas - pramonės darbininkai, tarnautojai, prekybi- 
ninkai, moksleiviai. Telšiai —- vienas iš didžiausių Lietuvos transporto mazgų, 
taip pat žinomas kultūros centras. Kaip rašo Bronius Kviklys (Kviklys IV 34), 
prieš Pirmąjį pasaulinį karą Telšiai buvę gerokai aplenkėję, bet po karo greitai 
vadavęsi iš nutautimo. Tam daugiausia reikšmės turėjo bažnyčia ir švietimas, 
be to, steigėsi įvairios lietuviškos valdžios įstaigos. 

Mokyklos Telšiuose žinomos nuo XVII amžiaus, pirmoji buvo įkurta 
1612 m. (Kviklys IV 34). 1915 m. atidaryta lietuvių progimnazija, 1918 m. 
sausio 20 d. — „Saulės“ draugijos gimnazija. Iš pradžių joje buvo 4 pagrin- 
dinės ir viena rengiamoji klasė. Klasių vis daugėjo ir 1921 m. buvo jau visos 
8 klasės. Gimnazija nuomojo Augustauskienės namą Didžiojoje g. 26, iki 
1926 07 01 dar nuomojo du bažnyčios namus Kalno gatvėje 23 ir 17 (CVA 
E 391, ap. 2, b. 1662). Pirmasis jos direktorius buvo kun. Antanas Simaitis, 
nuo 1926 m. - Jonas Jagaudas. 1925 m. minint Motiejaus Valančiaus mirties 
50-ąsias metines gimnazijos mokytojų prašymu gegužės 29 d. jai suteiktas 
Vyskupo Valančiaus vardo gimnazijos pavadinimas (Telšių Žemaitės gimna- 
zija: http//lt.wikipedia.org). Tais metais perėjusi iš „Saulės“ draugijos žinios 


Anuometinis Telšių Vyskupo Valančiaus gimnazijos atvirukas 
su Andriaus Ašmanto autografu antroje jo pusėje 

mokykla tapo valstybinė (CVA E 341, ap. 2, b. 1661). Po Antrojo pasaulinio 
karo tai Telšių 1-oji vidurinė mokykla, dabar turi rašytojos Žemaitės vardą. 

Telšiuose įvairiu laiku yra mokęsi nemaža žymių mūsų kultūros žmo- 
nių, kaip antai rašytojai Antanas Klementas, Karolina Praniauskaitė, Vytau- 
tas Mačernis, pedagogai Klemensas Ruginis, Juozas Budzinskis, kalbininkai 
Jurgis Talmantas, Zuzana Jonikaitė, Antanas Salys, Andrius Ašmantas, diplo- 
matas Edvardas Turauskas, istorikai Zenonas Ivinskis, Bronius Dundulis ir kt. 
Į gimnaziją dėstyti ar bent skaityti paskaitų, susitikti su moksleiviais būdavo 
kviečiami žymūs žmonės, pvz., Marija Pečkauskaitė-Šatrijos Ragana, Lazdy- 
nų Pelėda pasirašinėjančios seserys Ivanauskaitės. 1923—1925 m. literatūrą 
aukštesnėms klasėms dėstė rašytojas ir filosofas Vydūnas. 

Į Vyskupo Valančiaus gimnazijos VII klasę Andrius Ašmantas (Andrie- 
jus Ašmontas) oficialiai „be liudymo“ buvo priimtas gimnazijos pedagogų 
tarybos posėdyje 1925 m. rugsėjo 1 d. (CVA E 341, ap. 2, b. 1661, protokolas 
Nr. 3). Tą „kilnią dieną“ „tuoj direktorius atidarydino duris ir stovėdamas 
koridoriuje sveikinos su mokiniais“ (Dienoraštis). Paskui visi ėjo į bažnyčią, 
gavo pamokų tvarkaraštį visai savaitei ir antrą dieną jau rinkosi žinodami, kas 
bus dėstoma. „Pirmasis įėjo Kamantauskis — dėstytojas lietuvių kalbos. Ge- 
ras Žmogus ragino kurti iškalbos ratelius, kad juose kalbėdami išsilavintume 
tinkamai kalbėti. Antras Fabricijusas — dėstytojas lotynų kalbos. Mažo ugio 
žmogus. Irgi jis ragino mokinius imtis platesniame maštabe darbo. Trečias įėjo 
Labutis Viktoras — dėstytojas psichologijos. Bet šią pamoką pakartojo praeito- 
jo kurso algebros kelias teoremas. Mokytojas pasirodė labai blogas. Nė koks 
psichologas. Ketvirtas įėjo pats direktorius Ant. Simaitis — dėstytojas tikybos 
ir gimnazijos direktorius. Pasirodė vidutiniškas mokytojas“, — taip savo dieno- 
raštyje pirmuosius įspūdžius užrašė gimnazijos naujokas Andrius Ašmantas. 

Tuometinis gimnazijos direktorius kun. Antanas Simaitis buvo gimęs 
1887 m. rugpjūčio 2 d. Radviliškio parapijoje. Kunigu įšventintas 1911 m. 
birželio 20 d. Magistro laipsniu buvo baigęs Petrapilio dvasinę akademiją, 
įgijęs teisę mokyti tikybos, lotynų kalbos, dėstyti istoriją, visuomenės moks- 
lą, aritmetiką ir geografiją. Dirbo Telšių mokyklose, nuo 1918 m. sausio 
16 d. gimnazijoje. Nuo 1927 m. Plūngės gimnazijos direktorius. 1928 m. 
paskelbtas prelatu. Bolševikams uždarius Telšių kunigų seminariją, iki mirties 
(1959 01 15) buvo Salantų parapijos klebonas (LE XXII 447). Įdomu tai, kad 
dirbdamas Plungėje kun. Simaitis Švietimo ministerijai rašė prašymą atleisti jį 
nuo lietuvių kalbos egzamino (toks egzaminas buvo įvestas visiems ne lietuvių 
kalbos mokytojams) motyvuodamas tuo, kad lietuvių kalbos ir literatūros 
kursą išėjęs Kauno dvasinėje seminarijoje pas prelatą Povilą Januševičių (CVA 

E 391, ap. 7, b. 4987) (1866-1948). Kun. Simaitis mūsų kultūros istorijoje 
žinomas dar tuo, kad jo aptarnaujamos Salantų parapijos bažnyčioje baigiantis 
Antrajam pasauliniam karui (1944 m. rudenį) bėgančio į Vakarus Antano Salio 
buvo palikta saugoti (paslėpta) didžiojo „Lietuvių kalbos žodyno“ kartotekos 
12 dėžių ir šitaip tas turtas išliko nuo pražūties (Bulavas 1972). 

Mokytojas Jonas Jagaudas (Jogaudas!*) buvo gimęs 1880 m. gruodžio 
2(14) d. Simbirsko mieste Rusijoje. Baigė Dorpato universiteto fizikos ir 
matematikos skyrių. Dirbo mokytoju Rygos mokyklose. Nuo 1921 m. sausio 
1 d. dėstė Telšių gimnazijoje, mokytojų seminarijoje, suaugusiųjų kursuose. 
1926 m. rugpjūčio 21 d. paskirtas Vyskupo Valančiaus gimnazijos direktoriu- 
mi. Buvo Andriaus Ašmanto VII klasės auklėtojas. Dėstė matematiką, fiziką, 
kosmografiją, bendradarbiavo pedagogų spaudoje. Nuo 1939 m. rugpjūčio 
1 d. išleistas į poilsį su 476 Lt pensijos (CVA E 391, ap. 7, b. 1971). 

Lietuvių kalbą, lietuvių ir užsienio literatūrą Andriui Ašmantui dėstė 
žinomas kalbininkas ir vertėjas Viktoras Kamantauskas. Jo Ašmantui buvo ir 
pirmoji pamoka Telšių gimnazijoje, užfiksuota dienoraštyje. 

Kamantauskas gimė 1899 m. spalio 16 d. Rumšiškėse. 1906 m. išvyko pas 
tėvą į Jungtines Amerikos Valstijas. 1919 m. baigęs anglų gimnaziją Jeilio 
universitete studijavo klasikinę filologiją. Grįžęs į Lietuvą nuo 1922 m. tęsė 
kalbos mokslo studijas Lietuvos universitete, klausė Kazimiero Būgos paskai- 
tų. Nuo 1923 m. studijavo prancūzų kalbą Prancūzijoje. 1924 m. rugpjūčio 
26 d. - 1927 m. vasario 1 d. dirbo etatiniu mokytoju Telšių gimnazijoje. 
1927-1929 m. mokytojavo Plungės gimnazijoje. Vėliau dirbo užsienio reikalų 
ministerijoje, Eltoje, „Gimtosios kalbos“ redakcijoje, diplomatinėje tarnyboje 
Latvijoje. 1941-1943 m. VDU dėstė anglų kalbą. 1944 m. pasitraukė į Vaka- 
rus, mirė JAV 1951 m. lapkričio 1 d. (VLE IX 249; JAVL I 438). 

Viktoras Kamantauskas buvo poliglotas, mokėjo anglų, vokiečių, prancūzų, 
rusų, ispanų, lenkų kalbas (CVA E 391, ap. 7, b. 2382). Iš užsienio kalbų į 
lietuvių kalbą išvertė daugiau kaip 40 knygų (JAVL I 438). Buvo gerokai įsi- 
traukęs į kalbos praktikos darbą, ypač dirbdamas mokyklose. Parašė „Trumpą 
lietuvių kalbos kirčio mokslą“ (d. 1-2, 1928, 1929), „Trumpą kalbos netaisy- 
klingumų ir barbarizmų žodynėlį“ (1928), dėl kurio „skubos darbo“ sulaukė 


5 Mokyklos dokumentuose, esančiuose CVA, rašoma abejaip. Bet paties mokytojo auto- 
grafai tik su a. Beje, „Švietimo darbo“ 1928 m. 3 nr. prie esančio autoriaus straipsnio parašyta 
Jonas Jogaudas (p. 241). LPŽ duomenimis, bendrinė lytis gali būti ir Jagaudas (p. 783), ir 
Jogaudas (p. 837). Dėl pirmojo šios pavardės sando dar plg. Jag-minas // Jog-minas. 

Telšiuose netrūkstant intrigų, spaudoje Jagaudas net vadintas lenku Jagowd'u (plg. Že- 
maičių prietelius, 1927 m. sausio 30 d., spalio 9 d.), o mokytojas Kochas — rusu (ten pat, 
sausio 30 d.). 

smarkios Jono Jablonskio kritikos (žr. Jablonskis 1959: 461—511), kalbos 
taisymų žodynėlį „Kalbėkime lietuviškai“ (1933), „Anglų kalbos gramatiką“ 
(1931), parengė „Kirčiuotą lietuvių literatūros chrestomatiją aukštesniajai 
mokyklai“ (1929). 1933—1934 m. buvo vienas iš „Gimtosios kalbos“ redak- 
torių, įvairiu laiku skelbė kalbos praktikos straipsnius periodinėje spaudoje. 
Iš didesnių minėtinas ciklas (iš viso 19) „Kalbėkime lietuviškai“ 1932 m. 
radijo programų leidinyje „Bangos“ ir „Skautų kalbos kertelė“ (12 straipsnių) 
„Skautų aide“ (taip pat 1932 m.). 

Viktoras Kamantauskas, be abejo, bus smarkiai stiprinęs Andriaus Ašmanto 
susidomėjimą lietuvių kalba, bet dabar negalima pasakyti, nei kaip, nei kokiais 
būdais. Matėme, kad jam įspūdį padarė mokytojo raginimas kurti iškalbos bū- 
relius. Gimnazistams turėjo imponuoti mokytojo kalbos straipsniai periodinėje 
spaudoje (pora tokių tuo metu buvo paskelbta ir Ašmanto užsisakytoje „Lie- 
tuvoje“). Galbūt ne be Kamantausko paskatinimo Ašmanto 1926 m. kovo 4 d. 
Telšiuose įsigytas Antano Vireliūno darbas „Mūsų kalbos ugdymas“ (atspaudas 
iš „Švietimo darbo“, 1925)!*. Taigi galima spėti tą domėjimąsi kilus dar Rietave, 
galbūt per mokytoją Balsevičių, o paskui, jau Telšiuose, stiprinamą mokytojo 
Kamantausko. Tačiau tą poveikį nereikėtų sureikšminti, nes Andrių Ašmantą 
tuo metu domino ir pedagogikos bei psichologijos dalykai. Jis jau buvo bebai- 
giantis apsispręsti imtis mokytojo darbo, kuriame kalbos dalykai sudaro nors 
ir svarbią, bet toli gražu ne vienintelę studijuotinų sričių dalį. 

Viktorui Kamantauskui išsikėlus į Plungę, lietuvių kalbą aštuntokams nuo 
1927 m. vasario 7 d. mokytojo praktikanto teisėmis dėstė Feliksas Kudirka. Jis 
buvo gimęs 1901 m. rugpjūčio 28 d. Ramėniškių kaime, Žvirgždaičių valsčiu- 
je. 1924 m. baigęs Marijampolės Rygiškių Jono gimnaziją, įstojo studijuoti į 
Lietuvos universitetą. Vėliau, baigęs studijas, dirbo taip pat Telšiuose, 1943 m. 
rugpjūčio 20 d. buvo paskirtas Rasėinių gimnazijos direktoriumi (CVA E 391, 
ap. 7, b. 2978). Yra žinoma, kad mokytojas Kudirka Telšiuose VIII klasėje 
dėstė lietuvių kalbą Andriui Ašmantui (CVA. E 391, ap. 2, b. 1663), vadova- 
vo gimnazijos dramos būreliui, kurio veikla gražiai šliejosi prie muzikantų, 
sporto ir kitokios veiklos. Bet viską organizuodavę ne mokiniai, o mokytojai 
(http//lt.wikipedia.org). 


"Šią knygutę apie 1960 m. įsigijau [A. P. - Red.] Kauno antikvariate. Antraštiniame pusla- 
pyje dešiniajame kampe viršuje buvo knygelės savininko įrašas: „A. Ašmantas. Telšiai 1926.111.4“. 
Šį įrašą savo ranka nubraukiau (tąsyk ta pavardė man nieko nesakė) ir parašiau tuometinį savo 
parašą ir knygos numerį. Atkreiptinas dėmesys, kad tai pirmas Andriaus Ašmanto autografas, 
kur pavardėje rašoma ne tarmybė on, o an. Gal oficialiosios pavardės formos tarmiškumas jos 
turėtojui buvo išaiškintas kaip tik mokytojo Viktoro Kamantausko ar kito Telšių gimnazijos 
lituanisto? Pridurtina, kad kalbamoje knygelėje jokių kitų Andriaus Ašmanto įrašų nėra. 

Iš įvairių šaltinių žinoma, kad Ašmantui mokantis Telšių gimnazijoje, ten 
dirbo ir daugiau mokytojų lituanistų. Iš pradžių lietuvių kalbą dėstė kun. Si- 
maitis. Vėliau buvo pakviesti dėstyti Jablonskio duktė Julija Jablonskytė (gim. 
1896 03 26 (04 07) Mintaujoje, Voronežo Martyno Yčo gimnazijoje dėsčiusi 
lietuvių kalbą) ir Viktoras Kamantauskas. Nuo 1926 m. rugsėjo 1 d. praktikanto 
teisėmis vienus mokslo metus dirbo vėliau pagarsėjęs vertėjas Edvardas Vis- 
kanta“?, tačiau bent klasėje Andriui Ašmantui vargu ar su juo teko darbuotis. 

Atrodo, mokinių mėgstamas buvo istorijos, filosofijos propedeutikos ir kitų 
dalykų mokytojas, gimnazijos vicedirektorius (1926/27 ir 1927/28 m. m.) Jur- 
gis Kochas, labai teigiamai apibūdintas ir gimnazijos direktoriaus charakteris- 
tikoje. Jis buvo gimęs Viekšniuosė 1899 m. gegužės 19 d. (CVA E 391, ap. 7, 
b. 2777, lp. 2; kito šaltinio — CVA E 391 ap. 7, b. 2778, Ip. 1 - duomenimis, 
1900 m. balandžio 20 d.). 1920 m. baigė Telšių gimnaziją, studijavo Lietuvos 
universitete. Nuo 1920 (1921?) m. iki 1940 m. spalio 20 d. dirbo gimnazi- 
jos mokytoju Telšiuose. Per Antrąjį pasaulinį pakviestas ar paskirtas dėstyti 
rusų kalbos Vytauto Didžiojo universitete. Taip pat dirbo Kaune Valstybinės 
leidyklos vyr. redaktoriumi. 1944 m. spalio mėn. pildytuose dokumentuose 
pridėtoje autobiografijoje rašo kilimo esąs iš Jiezno (Jėzno), kur gyveno se- 
nolis Kazimieras Kuokas. Po sukilimo (turbūt po 1863 m.) jam tekę sprukti 
į Prūsus, ten pavardė ir gavusi „vokišką atspalvį“. Baigęs gimnaziją Telšiuose 
„mokiau geručius žemaičių vaikus, ten, paežery, kvapiųjų sodų pietinėj at- 
šlaitėj pasistačiau namą, kad galėčiau visada gėrėtis, kaip žemaitiška saulė ir 
mėnuo žaidžia su ežero vilnimis“: Nors kaip ir kiekvienas žmogus, turintis 
priešų, „aš gyvensiu ir numirsiu kaip ištikimas Lietuvos sūnus“ (1944 11 12, - 
CVA E 391, ap. 7, b. 2777, lp. 4). 

Mokytojas Kochas yra domėjęsis įvairių mokomųjų dalykų (lietuvių, 
vokiečių ir kitų kalbų) dėstymo metodika, paskelbęs straipsnių pedagogų 
spaudoje, parašęs 4-ių dalių vadovėlį „Kaip išmokti vokiškai“ (žadėję išleis- 
ti), atlikęs nemaža vertimų iš lotynų, rusų, prancūzų, vokiečių kalbų (CVA 
B. 291; 45:76; 27277, 1p: 5). 

Mokytojas Vladimiras Rydelis (dokumentuose — Riedelis), vokietis, sta- 
čiatikis, buvo gimęs 1870 m. lapkričio 31 d., baigęs Eizenacho gimnaziją 
Vokietijoje. 1905-1914 m. buvo Vokietijos konsulas Rostove, per karą — karo 
belaisvis, 1917-1920 m. Kadetų korpuso kalbų mokytojas. Telšiuose dirbo 
nuo 1921 m. rugpjūčio 1 d., dėstė vokiečių ir anglų kalbas. Gimnazijos di- 
rektoriaus apibūdintas kaip punktualus, bet nesuvaldantis klasės mokytojas. 


“Su Edvardu Viskanta (g. 1902 03 13 Išlandžiuosė, Marijampolės vlsč.), vėliau garsiu 
vertėju ir redaktoriumi, Andriui Ašmantui teko bendrauti ir vėliau (Žr. p. 217 ir kt.). 

Nesantis tvarkingas ir stropus, nesugebantis palaikyti drausmės (CVA E 391, 
ap. 7, b. 4727). 

Gimnazijoje tais Andriaus Ašmanto mokymosi metais dirbo ir daugiau 
mokytojų, jų kaita buvo gana didelė. Šiandien viską suvaikyti nėra lengva, bet 
gal ir nelabai būtina. Turbūt svarbiau nusakyti mokyklos auklėjamąją dvasią 
ir mokymo turinį, nors tai nelengva padaryti. 

Gimnazija mokinius „auklėja aiškiai tautiniai-tikybinėje kryptyje“ (CVA, 
E 391, ap. 2, b. 1662, Ip. 128). Iš lėto persitvarkoma iš klasikinės mokyklos 
tipo į realinę. VII klasės auklėtoju buvo paskirtas mokytojas Jonas Jagaudas 
(VIII klasės auklėtojas — kun. Juozapas Aperavičius, 1927 m. vasario 7 d. 
atkeltas iš Plungės gimnazijos). Toje (VII) klasėje buvo ir lietuvių kalbos ir 
pasaulinės literatūros po 5 savaitines pamokos, po 5 lotynų kalbos, 4 vokiečių 
kalbos ir 3 anglų kalbos pamokas. Be to, dar buvo tikybos 2 pamokos, istorijos 
ir visuomenės mokslo 2, filosofijos 2, matematikos 3, gamtos 2, fizikos 3, 
piešimo (paišybos) 1, taip pat fizinis lavinimas ir dainavimas (choras), taigi iš 
viso 34 pamokos (CVA, E 391, ap. 2, b. 1661). VII klasėje buvo 38 mokiniai, 
28 berniukai ir 10 mergaičių, VIII - 33. Brandos atestatai išduoti 16 abiturien- 
tų, tarp jų ir Andriui Ašmantui (kiti palikti laikyti pataisas rudenį) (CVA 
E. -291,-ap. 2,5. 1663), 

Atrodo, visus mokymosi Telšių gimnazijoje metus Andrius Ašmantas buvo 
atleistas nuo mokesčio už mokslą. Archyve yra du dokumentai, kuriuose pa- 
tvirtinama, kad pedagogų tarybos 1926 m. vasario 12 d. (CVA E 391, ap. 2, 
b. 1662, Ip. 4) ir 1927 m. vasario 22 d. (ten pat, b. 1663, lp. 29) nutarimais 
jis buvo atleistas nuo to mokesčio. Tačiau kaip žinoma iš jo dienoraščio, visą 
laiką teko uždarbiauti privačiomis pamokomis. 

Galima manyti, kad Andrius Ašmantas buvo vienas iš darbščiausių ir stro- 
piausių mokinių. Ne viename savo gyvenimo aprašyme, pateiktame įvairioms 
švietimo įstaigoms, vis pabrėždavo, kad Telšių gimnaziją buvo baigęs pirmuoju 
mokiniu (pvz., CVA, E 391, ap. 1. b. 174, Ip. 11; Curriculum vitae. - AA. 
1933 07 04, ir kt.). Jo brandos atestate, išduotame 1927 m. birželio 23 d. 
Telšiuose (CVA, E 631, ap. 7, b. 3520), iš 17 pažymių visi penketai, išskyrus 
ketvertus iš lietuvių kalbos ir literatūros, paišybos su braižyba bei muzikos 
ir dainavimo. 

Andriaus Ašmanto klasė turbūt buvo draugiška ir susitelkusi, bent jau nėra 
rasta jokių dokumentų apie kokius nors incidentus ar atsitikimus. Visi mėg- 
davę fotografuotis. Iš to meto yra išlikusios kelios klasės nuotraukos: 1926 m. 
pavasarį su mokytoju Jonu Jagaudu ir 1927 m. birželio 23 d.; čia yra savininko 
užrašas: „Su šiais draugais nugyvenau amžiaus žymią ir svarbią dalį! Prisiminti 

LIETUVOS RESPUBLIKA. 
Švietimo Ministerija. 


i] Vyskupo Valančiaus Vardo Gimnazija Telšiuose. 

42 ATESTATAS. 

: juo paynias ——m Dadis LEonn Kalalaikybos, gim43— r apskri = sijono valsčiuj 
binių Kaime, lalstonts devyni. Šimtai „Šita L 1766) meų Paco „mėn d, įstojo sud 


Pašyrkinma 2 „grnenani/*=, į Vyskupo Valančiaus Vardo Gimnazijos sekžnža, klasę 19747. 
Ingo mėn. Za, būdamas Žadai g0*e. elgesio, mokėsi joje Iigi 1927. m. <geg47727..mėn /Y d; 192.6..J2 7. mokslo 
metų ias P sias Mini = nustatytus egzaminus ir pripažinta... baigus+++ visą 8 klasių aukštesniosios mokyklos kursą. 

D Asrrato O/ečyy/mus mokėjimas cinimyjų aukštesniojoje mokykloje dalykų įvrijamas tap 


Tikybos K [Adi gireni | Fizikos [Ledai gAteai J 

Lietuvių kalbos su literatūra .../ ATA J Kosmografijos T Ladai Ąn, J 

Vokiečių kalbos £ [Lada gai) Chemijos Al Latas pas] 

Loiyių £ | Ladai nai] Gamtos mokslo sv higiena. Ž,/, Cater Ž41a2/ 

Anglų L Aeetai Ątrai] Paišybos au braižyba y (Ac. J. 

Matematikos S (Aadai grai) Muzikos ir dainavimo (A R 

Istorijos su visuomenės mokslu £ /Ladai genai J Dailyraščio (II klasėje) £ [Ledai ainas) 

Filosofijos propedeutikos £l Lada a) Darbelių (.=...-klasėje) = ——————— 

Geografijos (IV klasėje) £ (Andai ganai) Kūno kultūros (Ledai trai), 

Remdamasi šiais daviniais ir „Viduriniųjų ir aukštesniųjų mokyklų įstatymo“ $ 32 str. 3, Vyskupo Valančiaus Vardo Gimnazijos Pedagogų 

Taryba 1927...m. mėn. ŽŽ..d. nusprendė R Ašronkia Oh Jaaž nė šį atestatą, teikianti Av (stat. $ 14) teisę 


stoti studants į aukštąją mokyklą. 


TELŠIAI, 192 Ž. m. Eržed— mėn Žda, 


uo laios 
4 tą > 
/ 
aimKadjos Dfektorius 


Pedagogų Tarybos nariai: 


Pedagogų Tarybos Sekretorius Ža — 


Telšių gimnazijos abiturientai 1927 m. su mokytoju Jonu Jagaudu. 
Andrius Ašmantas 2-oje eilėje antras iš kairės 

gimnazijos baigimo paskutiniosioms dienoms“: Buvo padaryta ir klasės vinjetė, 
bendraklasiai apsikeitė nuotraukomis, - jų Andriaus Ašmanto albume rasta 21, 
kurios (kurių nuotraukos) yra ir vinjetėje, ir dar 5(6)-ios, kurių vinjetėje nėra. 
Be to, turime dvi atskiras to meto paties Andriaus nuotraukas: viena, tikriausiai 
darytasi vinjetei, kita, ankstesnė (užrašyta, kad fotografuotasi 1926 12 29), su 
daug sakančiu įrašu: „Čia tai uniformoje radaus, daug kainavusių laikų, prisi- 
mint gimnazijos VII klasę ir tą ne savo — labdaringos rankos įtaisytą pirmą ir 
paskutinę mano gyvenime uniformą, pasilaikau ją sau. A. Ašmantas. Telšiai, 
1927 06 28“. Antroje vinjetinėje nuotraukoje savininko užsirašyta: „Tik toks 
peržengiau didelį slenkstį, ir labai kietą, oi lauktą iš kūdikystės, kaip pajaučiau, 


Telšių gimnazijos 1927 m. abiturientų klasės vinjetė. 
1-oje eilėje (iš kairės): S. Jasinskis, V Jasinskis; 2-oje eilėje: B. Kęstavičius, 
A. Jakubauskas, K. Arlauskis, S. Kelpša, A. Tamoševičius, mokyt. J. Sukauskas, 
K. Augustinavičius, V Kaupas, V. Kaveckis, A. Stembra, S. Braudė; 
3-ioje eilėje: M. Gedgaudas, E. Plaušinaitė, P Gintalas, J. Andriejauskas, A. Ašmantas, 
E. Karzėnas, B. Mantvila, A. Vaitekūnas, I. Jonikas, J. Bružinskis; 
4-oje eilėje: mokyt. S. Sidabras, Z. Cirtautas, mokyt. J. Marcinkienė, J. Lunytė, 
mokyt. J. Kochas, P Lesėmaitė, mokyt. E. Tornau'ienė, J. Liūlys, mokyt. J. Končius; 
5-oje eilėje: mokyt. A. Kupstaitė, mokyt. V Labutis, Z. Nezabitauskaitė, 
mokyt. J. Aperavičius, mokyt. J. Jagaudas, mokyt. E Kudirka, mokyt. T. Končienė, 
mokyt. V. Rydelis, mokyt. P Šimkevičius 


TELŠIUOSE 63 


jog reikia gyventi. Ir svajonės pynės apie 
vieną tą tašką, kuriam, visako atsižadėjęs, 
kilniausius jausmus ir ugningą energiją 
aukavau! Telšiai, 1927-VI-28. Fotogra- 
fuotasi 1927-III-13 pas Klapatauskio Tel- 
šiuose. Mano paties atminčiai gimnazijos 
laikų Telšiuose. Liet.-Platusis pasaulis“. 
Abiturientą gražiai apibūdina ir dvi jam 
dovanotos mokyklos vadovų nuotraukos: 
gimnazijos sekretoriaus Jono Steponavi- 
čiaus („Gerai atminčiai VI-os laidos abi- 
turientui Andriejui Ašmontui', Telšiai, 
1927 06 24) ir direktoriaus nuotrauka 
su užrašu: „Vienam iš geresniųjų mano 
mokinių A. Ašmontui geram atminimui 
nuo jo mokytojo Jono Jagaudo“, Telšiai, 
1927 07 01. Kaip ir visais laikais, abituri- 
entui dovanotos gimnazijos vadovų, ypač 


jos direktoriaus, nuotraukos rodo labai pa- 
lankų ir išskirtinį dėmesį savo auklėtiniui. 

Andriui Ašmantui dovanotose ben- 
draklasių nuotraukose užrašai paprastai lakoniški, neiškalbūs. Dažniausiai 
skiriama Andriejui, kai kur parašyta ir pavardė — Ašmontui. Pavyzdžiui, taip 
užrašė bendraklasis Braudė: „A. Ašmontui, Gimnazijos laikams prisiminti! 
Tavo draugas Sam. I. Braudė. Telšiai, 23.VI.27.“!*. Vlado Kaupo užrašyta 


Andrius Ašmantas abiturientas 


neaiškiai, nei an, nei on. Dviejų bendraklasių yra aiškiai an. Tai Igno Joni- 
ko, apie kurį užsiminta pirmuosiuose dienoraščio įrašuose, ir Petro Gintalo 
su tokiu eilėraščio posmo įrašu: „Su degančiu blakstėnuose džiaugsmu / Ir 
bundančia širdyje jauna meile / Atvėriau aš plačiai savos buities vartus / Ir 
žėrinti aušra parodė man kelius, / Besivingiuojančius į paslaptingą ir nežino- 
mąjį tolį... (Iš mano „Piligrimo“ )“ Galima tik spėlioti, kiek artimi jie buvo 
gimnazijoje, ar kada nors vėliau dar buvo susidūrę jų keliai. Apie Igną Joniką 
nieko neteko girdėti, o Petras Gintalas (1908 02 12 (01 30) - 1971 05 05) 
paliko pėdsaką kultūroje kaip poetas, dramaturgas, kultūros darbuotojas. 
Gintalas nuo 1932 m. iki pat vokiečių okupacijos dirbo Klaipėdoje, bet apie 


6 Samuelis Braudė studijavo universitete teisę ir rengėsi dirbti advokatu. Studijų metais 


kurį laiką dirbo žydų laikraštyje „Volksblat“ Kaune (Žemaičių prietelius, 1931 m. lapkričio 
12 d.). Apie jo santykius Kaune su Andriumi Ašmantu neteko aptikti duomenų. 

jo bendravimą su į Klaipėdą dirbti perkeltu Ašmantu neturime jokios infor- 
macijos. Petro Gintalo gimimo 100-osios metinės buvo paminėtos spaudoje 
(Ramonaitė 2008), jo atminimui išleista knyga (Gintalas 2008). 

Iš kitų Andriaus Ašmanto minėtų klasės draugų gimnaziją kartu baigė 
Jonas Andriejauskas ir Antanas Stembra, o apie St(asį?) Bidvą jokios infor- 
macijos nerasta; matyt, iš gimnazijos buvo išėjęs anksčiau. 

Iš gimnazijos baigimo laikų likusi Michalinos (Mimos) Korgaudaitės nuo- 
trauka, — su mergina tekdavo susitikti ir universiteto metais, apie tai rašyta ir 
dienoraštyje (1930 04 23; 10 09). 

Telšiuose Andrius Ašmantas bičiuliavosi su žemesnės klasės mokiniu 
Broniumi Dunduliu, būsimu žymiu istoriku. Kartu bendravo Kaune, gal net 
gyveno viename bute. Juos siejo turbūt bendra blaivybės veikla, gal ir kiti 
interesai. Dundulis buvo gimęs 1909 m. lapkričio 26 d. Kupiškio valsčiaus 
Gyvakarų kaime. 1929 m. baigė Telšių gimnaziją (LE V 236), studijavo Vytau- 
to Didžiojo universitete, tobulinosi Sorbonoje. Mirė 2000 m. (VLE V 205). 
Andriaus Ašmanto archyve yra jo užrašyta nuotrauka: „Prisiminti gimnazijos 
laikams ir tolesniam bendram gyvenimui [neįskaitomas žodis| draugui An- 
driejui Ašmantui. Br. Dundulis. Kaunas, 1928.VII.5“. 

1925 m. rugsėjo 3 d. Andrius Ašmantas pradėjo rašyti dienoraštį (dienyną). 
Atrodo, tą dieną užrašyti rugpjūčio 21 — rugsėjo 3 d. įspūdžiai. Iš neminėtų 
dalykų įdomesni faktai, kad rugsėjo 1 d. išrašė laiškus Rietavo gimnazijos di- 
rektoriui St. Žadeikiui, kun. P. Šliktai ir Juozui Puplesiui į Ameriką. Rugsėjo 
2 d. Telšių centriniame (Centraliame) knygyne perskaitė kelis „Klaipėdos 
žinių“ numerius, rugsėjo 3 d. po pietų buvo ateitininkų abstinentų susirinki- 
me ir pasirinko raštininko pareigas. Rugsėjo 4 d. dalyvavo ateitininkų lyderių 
posėdyje („kuris blogokai atrodė“), o 7 d. buvo išrinktas „skaitlingos kuopos 
„Ateitininkų“ pirmininku“ (ją sudarė gimnazijos, seminarijos ir suaugusiųjų 
gimnazijos nariai). Rugsėjo 12 d. Ašmantas dalyvavo jaunesniųjų ateitininkų 
susirinkime ir kalbėjo jiems, kad geriausias gyvenimas to žmogaus, kuris anksti 
supranta savo tikslą, „pramato tam tikslui siekti aplinkybes ir jas mindamas 
po kojų eina taikiai prie savo tikslo“. 

Apie Telšių ateitininkų veiklą dokumentų turime mažai. Archyvuose tėra 
išlikę keletas Telšių kuopos anketų — pranešimų Centro valdybai apie bendriau- 
sius veiklos dalykus. Antai 1925 m. gruodžio 25 d. buvo gauta Telšių kuopos 
anketa, kurioje pranešama, kad kuopa įsteigta 1918 m., bendras narių skaičius 
1925 m. — 160, vyresniųjų ateitininkų yra 120, kuopa turi 160 knygų, jokio 
laikraštėlio neleidžia (CVA E: 564, ap. 1, b. 12, Ip.5). Po metų, tai yra 1926 m. 
lapkričio 20 d., informuojama, kad Telšiuose yra 1 kuopelė, 19 narių, veikia 

Telšių jaunesnieji ateitininkai 1926 m. pavasarį su savo vadovu Andriumi Ašmantu 


gimnazijoje ir seminarijoje (CVA E 564, ap. 1, b. 15). 1927 m. birželio 20 d. 
narių buvo 102 (mergaičių 42, berniukų 60), visa kuopa abstinentai. Iš sporto 
dalyvauja „Džiugo“ klubo veikloje, chore 32 nariai, knygų turi 262 (CVA 
E 564, ap. 3, b. 65, Ip. 17). 

Apie Telšių moksleivių organizacijas sklido įvairiausių kalbų. Tai patvirtina 
ir turimi dokumentai. 1926 m. liepos 21 d. aukštesniųjų mokyklų inspek- 
toriaus J. Barkausko pranešime švietimo ministrui rašoma, kad gimnazijoje 
proteguojami ateitininkai, pavasarininkai, buvo politikuojama per pavasari- 
ninkų kongreso atidarymą Telšiuose: puolamas Seimas ir vyriausybė (CVA 
E 391, ap. 2, b. 1662, Ip. 126). Per paskutinius Seimo rinkimus uniformuoti 
mokiniai buvę ypač aktyvūs: daliję agitacinius lapelius, plėšę kitų partijų 
plakatus (ten pat, Ip. 128). Mokyklos direktoriumi mokinių tėvų komitetas 
esantis patenkintas, bet vietos inteligentai smerkiantys jį dėl gimnazijos auk- 
lėtinių politikavimo. Toje pat byloje esančiame 1926 m. rugsėjo 27 d. skunde 
rašoma, kad Telšių parapijos salėje įvyko pavasarininkų susirinkimas, į kurį 
buvo pakviesti ir I klasės moksleiviai, o paskui kun. Simaitis agitavo rašytis į 
organizaciją. Mokiniai esą jo bijantys ir todėl rašantysis. 

Tokia turima informacija neleidžia kaip nors išsamiau apibūdinti Andriaus 
Ašmanto veiklos Telšių ateitininkų kuopoje ar pavasarininkų organizacijoje. 


66 GYVENIMO KELIAS 


Vis dėlto tie keli minėti dienoraščio žodžiai rodo jį turėjus didelių norų ir 
pasiryžimo dirbti ateitininkų darbą, bet juos slopino konservatyvus ateiti- 
ninkų vadovų (kunigų) požiūris, pastangos viską nurodinėti ir kreipti jaunų 
žmonių veiklą tik jiems patiems pageidaujama kryptimi. Matyt, šie dalykai 
Andriui Ašmantui ilgai nedavė ramybės ir protarpiais išsiverždavo tam tikrais 
protestais. Jam tai buvo taip svarbu, kad to ilgai negalėdavo pamiršti. Maždaug 
po dvejų su puse metų vėl pradėjęs rašyti dienoraštį anas Telšių gyvenimo 
dienas prisimena kaip skaudų patirties ieškojimo ir nuoskaudų laiką. 1927 m. 
gruodžio 23 d. rašė, kad naujas gyvenimas Telšiuose jį traukte įtraukė. „Įvėlė 
mane ne todel, kad nesupratau savo padėties, bet todel, kad per daug kitais 
pasitikėjau ir optimistiškas buvau.“ Išrinktas ateitininkų pirmininku, „|t|apau 
bailiu klausinėtoju visokiuose mažmožiuose, stengiausi pažinti ir išlaikyti čia 
įprastas at-kų tradicijas ir daug daugiau buvau kreipiamas ir siunčiamas, negu 
man tai priderėjo“. 

„Kiek susipažinau, apsipratau, vėl kyla sunkenybės iš mano nesusitarimo 
su globėjais ir buvusiais vadais.“ Tai įvairių Telšių mokyklų, ne tik Vyskupo 
Valančiaus gimnazijos, kunigai, tarp kurių kada ne kada buvo nesusikalbama 
ir su kun. Antanu Simaičiu. „Labiausia man jie įkyro savo nurodymais, kaip 
turiu organizuoti jaunesnius at-kus, kaip žvejoti ir sutūrėti senesnius narius. 
Nemalonus buvo man ir tas jų didelis noras afišavimosi |...], kuris kartais 
nejaukiai pasireikšdavo minčių monopolizavimu. Ginčijaus, nesutikau su jais, 
bet galų gale dar gyvenimo spiriamas ėmiau ir atsisakiau iš at-kų pirmininko 
pareigų taip griežtai, kad nesutikau nė į valdybą bejeiti. [...| Tiesa, atsisakymo 
prašymas tebuvo antrą kartą patiekus priimtas“ (Dienoraštis, 1927 12 23). 

Šis epizodas — vienas iš būdingiausių jaunojo Ašmanto visuomeninės veik- 
los atvejų, kurie vėliau kartosis panašiomis formomis. Tai nepaprastas noras 
imtis naujos veiklos, atsidavimas jai visa esybe, bet susidūrus su nenumatyto- 
mis kliūtimis, ypač tokiomis, kurios prieštaravo jau susidarytoms nuostatoms, 
garsiai ar tyliai, bet labai ryžtingai iš jos pasitraukti ar likti dalyvauti joje 
daugiau tik formaliai. Taip buvo vėliau, pavyzdžiui, pavasarininkų, blaivi- 
ninkų veikloje, pačiam beveik vienam sukūrus Lietuvių kalbos ir literatūros 
mokytojų sąjungą, įsitraukus į Klaipėdos visuomeninių organizacijų veiklą. 
Darbas ten, galima sakyti, jį greitai nuvildavo, todėl pamažu vis traukdavosi į 
pašalį. Gal tik Lietuvių kalbos draugijoje matė daugiau prasmės, nes aktyvus 
jos narys (su nedidele pertrauka Klaipėdos metais) liko iki pat draugijos iširimo 
dėl bolševikinės okupacijos. Šitokių svyravimų tarsi nematyti tiesioginiame 
darbe — nei mokantis, nei studijuojant, dirbant mokyklose, institutuose, uni- 
versitetuose. Pradėtus studijų rašinius, mokslo tiriamuosius darbus, publicisti- 

nius straipsnius visada baigdavo, - AA palikime kaip ir neturime pradėtų, bet 
nebaigtų ar užmestų darbų". Taigi, matyt, tik tiesioginiame darbe jausdavosi 
tvirtai ir saugiai, o visuomeninis darbas greitai nuvildavo, nes slopindavo jo 
saviraiškos išgales. 

Pirmosiomis mokymosi Telšių gimnazijoje dienomis pradėtame rašyti 
dienoraštyje pateikta dar viena įdomi informacija, dėl kurios kyla ir nemaža 
klausimų. 1925 m. rugsėjo 13 d. rašoma, „kad šiandien prisiverčiau parašyti 
straipsnį, patį pirmąjį, „Šis tas iš Žemaitijos“ į dienraštį „Lietuva“ Deja, to 
straipsnio nepavyko rasti išspausdinto nei „Lietuvoje“, nei kitur, nėra jo rank- 
raščio nė Andriaus Ašmanto archyve, nežinome nei jo temos, nei turinio. 

Dėl to straipsnio galima įvairiai svarstyti. Autoriaus nieko nerašoma apie 
jo išsiuntimą; po dienos kitos jam gal galėję pasirodyti esant neverta siųsti. O 
gal išsiųstas netiko dienraščio redakcijai, gal gavo kokį neigiamą atsakymą, kad 
daugiau „Lietuvai“ išvis neberašė. Pridurtina, kad tikras pirmasis straipsnis po 
gerų pustrečių metų buvo išspausdintas „Žemaičių prieteliuje“ apie blaivybės 
reikalus (Pritaikykime didelio žmogaus mintis sau. - 1928 m. vasario 5 d). 
Toks ilgas tarpas tarp dienoraščio informacijos ir tikrai žinomo straipsnio 
paskelbimo dienos irgi gali kelti minčių, kodėl ilgokai nieko nebuvo rašoma. 

Taigi matome, kad Andriaus Ašmanto Telšiuose pradėtas rašyti dieno- 
raštis yra svarbus informacijos šaltinis, leidžiantis sužinoti nemaža konkrečių 
jo gyvenimo faktų, antra vertus, ir tai bene svarbiausia, jame geriausiai at- 
sispindi jo mąstymo pobūdis, jausmų pasaulis, jaunystės siekimai ir nusivy- 
limai, kančios ir džiaugsmai. Tiesa, šiuo požiūriu ne vienur matyti nemaža 
egzaltacijos, kartais sentimentalumo ir kitų to meto jaunuomenei būdingų 
mąstymo ir jausenos ypatumų, kurie kitų laikų žmonėms gali nebeatrodyti 
nei kokie didžiai svarbūs ar reikšmingi, nei labai įtikinami. Andrius Ašmantas 
buvo savo laikų vaikas ir negalėjo labai nutolti nuo savo meto propaguojamo 
pseudoromantiško požiūrio į tikrovę ir nuo savo santykių su aplinka. Tokie 
jausmų vingiai, kokius matome Ašmanto dienoraštyje, toks savęs vertinimas 
ir maksimalistinių tikslų kėlimas matyti ir kitų XX a. I pusės jaunų žmonių 
asmeniniuose rašiniuose, korespondencijoje. 

Dienoraštis pradėtas rašyti, kaip jau minėta, 1925 m. rugsėjo 3 d. ir turi 
antraštę „Mano jaunystės dienos“: Visą jį sudaro du sąsiuviniai kietais viršeliais, 
pirmas apystoris, 52 psl., antras storas. Jų viršeliuose užrašyta: „Mano sielą ir 
kūną pažinsi iš šito raštelio! Taip man ji ir jis atrodė. 1930-I-10). A. Ašmantas“ 
ir „Pažinsi mano sielą ir kūną iš šio raštelio!“ Pirmosios dienos įrašas apima 


" To negalima pasakyti apie Klaipėdoje, Kaune ir Vilniuje skaitytų paskaitų tekstus, — 
daugelis jų nebaigti todėl, kad tiesiog joms pristigdavo akademinio laiko. 

3 puslapius, paskui eina antraštė „Rugsėjis“ to mėnesio 1-3 d. įspūdžiai, 
paskui be antraštės trumpi 4-7 d. ir 8—13 d. įrašai. Toliau po antraštės „Vėl 
dienynas imtas rašyti 1927-XII-23“ užrašytos tik tos dienos mintys, vėl po 
pertraukos — 1928-IV-7, VII-26, XI-11, XII-22, 1929-VII-2 įrašai ir nuo tol 
jau nedaroma didelių pertraukų. I sąsiuvinis baigiasi 1930-II-9 įrašu, II pra- 
sideda 1930-II-23 ir baigiasi 1932-VIII-6 įrašu. Ne vienoje vietoje nurodyta 
rašymo vieta, pvz., „Kaunas, Dzūkų g-vė 6, but. 1“, „Grigalauskių vasarnamis 
Palankių k. prie Kačerginės“, „Kaunas, Prūsų g-vė 6“, „Kaunas, Žemuogių 
g.4a II aukštas pas Dr. G. Studerų“ ir t. t. Kartkartėmis nurodytas tikslesnis 
laikas, pvz., savaitės diena ar valanda, net kada baigta rašyti, pvz., „B. 20“ 
val.“. Dar pridurtina, kad pradžioje rašant tenkintasi daugiau pačių faktų 
konstatavimu, o vėliau atsiranda vis daugiau svarstymų, jausminių dalykų ir 
faktams skiriama vis mažiau vietos. 

Lietuvos universitete 


1927 m. rudenį, matyt, daug nesvarstydamas ir nesukdamas galvos, An- 
drius Ašmantas tampa Lietuvos universiteto Humanitarinių mokslų fakulteto 
studentu. Manytina, kad svarbiausias jo pasirinkimo tikslas buvo tapti gerai 
pasirengusiu mokytoju. Neatrodo, kad iš pat pradžių buvo nusprendęs daugiau 
gilintis į kalbotyros dalykus. Beje, pati pažintinė Andriaus Ašmanto prigim- 
tis rodo buvus jį gana plačių interesų ir turėjus įvairių su žmogaus dvasiniu 
gyvenimu susijusių pomėgių. 


Lituanistikos studijos nepriklausomoje Lietuvoje 


Atkūrus Lietuvos nepriklausomybę 1918 m., valstybė ne iškart pajėgė kurti 
mokslo institucijas, kurios, be specialistų rengimo, galėtų rūpintis mokslo ir 


praktikos plėtra. Porą metų tam išvis nebuvo nė kokių įmanomesnių sąlygų. 


= = — 141 9 


Anuometinis atvirukas su Lietuvos universiteto rūmų nuotrauka 

Pirmiausia atkurta pradinio ir vidurinio mokymo sistema, o aukštesniojo ir 
ypač aukštojo mokslo — vėlavo. Netekus Vilniaus galima Lietuvių mokslo 
draugijos plėtra į aukštąją mokyklą (be to, lenkų okupuotame krašte buvo 
atkurtas Vilniaus universitetas) ar į mokslų akademiją pasidarė nebeįmano- 
ma. Mintis kurti aukštąją mokyklą Kaune pirmiausia kilo iš įvairių kraštų į 
laikinąją sostinę grįžusiems inteligentams mokslininkams. 1919 m. gruodžio 
16 d. susikūrė Aukštųjų mokslų draugija, kurios tikslas buvo steigti ir remti 
aukštąsias mokyklas, rengti ir skaityti paskaitas, leisti knygas ir vadovėlius, 
remti studentus. Draugijos iniciatorius buvo Zigmas Žemaitis, prie jo prisi- 
dėjo Tadas Ivanauskas, Augustinas Janulaitis, Juozas Tūbelis, Jonas Vabalas- 
Gudaitis, Kazimieras Vasiliauskas ir Eduardas Volteris. 1920 m. sausio 20 d. 
draugija atidarė pirmąją privačią nepriklausomos Lietuvos aukštąją mokyklą 
Aukštuosius kursus. Jie 1922 m. buvo suvalstybinti ir tų metų vasario 16 d. 
iškilmingai atidaryti kaip Lietuvos universitetas. 

Aukštuosiuose kursuose buvo dėstoma pagal universitetų programas, čia 
atsirado būsimųjų lituanistikos studijų pradmenys. Kursuose jiems pamatus 
klojo humanitarinio skyriaus vedėjas Eduardas Volteris ir vėliau, jau huma- 
nitariniame fakultete Lietuvos universitete, buvęs vienas iš svarbiausių darbo 
organizatorių ir dėstytojų. 

Įsteigtame Lietuvos universitete iš pradžių buvo 5 fakultetai: socialinių 
mokslų, teologijos, matematikos-gamtos, medicinos ir technikos. 1922 m. 
balandžio mėn. socialinių mokslų fakultetas buvo padalytas į Teisių fakultetą 
ir Humanitarinių mokslų fakultetą. Pastarasis turėjo filosofijos, istorijos, kal- 
botyros ir literatūros skyrius. 1924 m. kalbotyros ir literatūros skyriai buvo 
sujungti į filologijos skyrių, jame buvo rengiami ir klasikinių bei užsienio 
kalbų ir literatūrų specialistai. Tokia humanitarinių studijų struktūra išliko 
per visą Lietuvos (nuo 1930 m. Vytauto Didžiojo) universiteto prieškarinį 
laikotarpį. 

Svarbiausios Humanitarinių mokslų fakulteto lietuvių kalbos mokslo ir 
studijų figūros buvo jau minėtasis Eduardas Volteris, tik jis, be kai kurių ne- 
pagrindinių kalbotyros kursų, dar dėstė etnografijos, tautosakos, literatūros 
dalykus, taip pat Jonas Jablonskis ir Kazimieras Būga. Ypač pastarasis daug 
prisidėjo prie paties universiteto kūrimo (iš Rusijos grįžo 1920 m. rugpjūčio 
pabaigoje): su kitais rengė statutą, rūpinosi dėstytojų telkimu, pats ėmėsi 
intensyvaus pedagoginio darbo. Lietuvos universitete Būga dėstė kone visas 
kalbotyros disciplinas: lietuvių kalbos fonetiką, morfologiją, akcentologiją, 
dialektologiją, lyginamąją indoeuropiečių kalbų gramatiką, baltų kalbų 
lyginamąją gramatiką, kalbotyros įvadą, kitas baltų kalbas, tarmių tyrimo 

techniką — iš viso 10 kursų (Zinkevičius, Kabelka 1958: 53—54). Nebuvo 
vadovėlių, tad Būga užsimojo rengti 7-is universitetinius vadovėlius: lietu- 
vių kalbos fonetikos, morfologijos, akcentologijos, dialektologijos, lietuvių 
kalbos istorijos, baltų kalbų lyginamosios gramatikos ir kalbotyros įvado 
(ten pat: 54). 

Ne mažiau svarbus asmuo Lietuvos universiteto humanitariniame fakul- 
tete buvo 1919 m. vasarą iš Voronežo grįžęs Jonas Jablonskis, bet jau ligo- 
nis, sunkiai galintis vaikščioti. Tik atidarius universitetą kalbininkas buvo 
išrinktas jo garbės nariu ir profesoriumi (Piročkinas 1978: 145). Universitete 
Jablonskis skaitė bendrąjį lietuvių kalbos kursą — praktiškai mokė lietuvių 
kalbos (jam dėl sveikatos buvo leista dirbti namie, ten ir studentai laikydavo 
egzaminus; plačiau žr. Piročkinas 1978: 154 tt.). Kad ir būdamas ligonis, jis 
plačiai įsitraukė į fakulteto veiklą, rūpinosi visais fakulteto reikalais, buvo 
vienas iš aktyviausių jo narių (tarybos posėdžiai vykdavo daugiausia Jab- 
lonskio bute, žr. Piročkinas 1978: 155). Jablonskis aktyviai dirbo ir mokslo 
darbą: rašė vadovėlius („Lietuvių kalbos gramatika“, 1922; „Linksniai ir 
prielinksniai“, 1928), straipsnius, recenzijas. Plečiantis pedagoginio darbo 
apimčiai Jablonskis rekomendavo bendrojo kurso dėstytojais mokytoją Sta- 
nislovą (Staję) Naginską (bet jam taip ir neteko dirbti universitete, - CVA 
E 391, ap. 1, b. 39378) ir rašytoją Sofiją Čiurlionienę-Kymantaitę. Šioji, į 
universitetą priimta 1925 m., nuo 1926 m. iki 1938 m. dėstė lietuvių kalbą 
ir kalbos dėstymo metodikos kursą (Piročkinas: 1978: 155; Karmalavičius 
1992:210 tt.). Daugiausia Jablonskio pastangomis į Kauną 1924 m. rudenį 
iš Panevėžio buvo atsikviestas Juozas Balčikonis. 

Humanitarinių mokslų fakultetas stengėsi stiprinti kalbotyros dalykų dės- 
tymą. Specialistų dairytasi ir Lietuvoje, ir užsienyje. 1924 m. sausio mėn. 
fakultete pradėjo dėstyti Šveicarijoje gimęs ir ten mokslus baigęs germanistas 
dr. Gotlybas Studerus (Gotlieb Studerus; kitur dar rašoma Študerus, Štude- 
ris) ir šveicaras klasikinių kalbų ir literatūros specialistas Pranas Brenderis 
(Franz Brender). 

1922 m. Lietuvos universitete pradėjo dirbti neseniai į Lietuvą persi- 
kėlęs Šveicarijos kalbininkas dr. Alfredas Senas (Alfred Senn). 1921 m. 
jis dirbo Lietuvos telegramų agentūroje (ELTA), 1922-1925 m. Kauno 
gimnazijose dėstė lotynų kalbą, o nuo 1923 m. universiteto Humanitarinių 


8 VUI teigiama kitų fakultetų studentams bendrąjį lietuvių kalbos kursą dar dėsčius 
Sofiją Čiurlionienę-Kymantaitę, Mykolą Durį, Kazį Kepalą, Stasį Naginską ir Antaną Valaitį 
(p. 272). Iš tikrųjų Naginskas buvo išrinktas dirbti universitete, bet atsisakė, nes Švietimo 
ministerija nesutiko jį atleisti iš darbo gimnazijoje (Karmalavičius 1992: 211). 


72 GYVENIMO KELIAS 


mokslų fakultete — sanskritą ir įvairius kalbotyros kursus. Po Būgos mirties 
perėmė iš velionio kai kuriuos lietuvių kalbos kursus, vadovavo lygina- 
mosios kalbotyros katedrai. (Plg. iškalbingą straipsnio spaudoje antraštę: 
P. Bagdanavičius. Senn'as Būgos vietoje. —- Lietuvos žinios, 1926 03 25.) 
Nereikia užmiršti, kad Būgos mirtis ne tik padarė nepataisomą žalą lietuvių 
kalbos mokslui, bet ir visiškai sutrikdė Lietuvos universiteto studentų kal- 
botyros studijas. Pranas Skardžius apie anas dienas rašė: „mes, jo klausyto- 
jai, kalbotyros studentai, pasijutome atsidūrę visiškoje tuštumoje — rimtos 
lietuvių kalbos studijos pasidarė nebeįmanomos. |...] Ir taip daugiau kaip 
metus turėjome sugaišti be jokių lietuvių kalbos studijų“ (Skardžius 1997: 
17). Tik po metų kitų darbas pradėjo įeiti į savo vėžes, o visai normalus 
pasidarė pradėjus dėstyti iš mokslų užsienyje grįžus Pranui Skardžiui ir 
Antanui Saliui. 

Pirmąjį nepriklausomos Lietuvos dešimtmetį Humanitarinių mokslų 
fakultetas parengė kelis kvalifikuotus specialistus kalbininkus. 1926 m. 
diplomą gavo Mykolas (Mikas) Durys (Durickis) (diplominis darbas „Links- 
niavimas Daukšos Postilėje“). 1927 m. fakultete jis dėstė, parašė sintaksės 
ir kalbotyros įvado vadovėlius. Tais pačiais metais mokslą baigė literatas ir 
kalbininkas Zigmas Kuzmickis, reiškęsis kaip mokslo organizatorius ir kaip 
mokyklinių lietuvių kalbos knygų ir vadovėlių autorius bei kalbos kultūros 
darbininkas. 1929 m. universitetą baigė žinomas kalbininkas ir vertėjas 
mokytojas Jurgis Talmantas, o 1930 m. — Petras Būtėnas, mokytojas, kal- 
bininkas, kalbotyros knygų autorius, perspektyvus sintaksininkas ir kalbos 
kultūros specialistas. Tuo metu universitete studijavo ir germanistas bei litua- 
nistas Kazys Alminauskis (vėliau Alminas), klasikinės filologijos specialistas 
Jonas Dumčius ir kt. To dešimtmečio antroje pusėje į Lietuvos universiteto 
Humanitarinių mokslų fakultetą įstojo studijuoti nemaža XX amžiaus 1-ame 
dešimtmetyje gimusio ir jau lietuviškas gimnazijas baigusio jaunimo, ku- 
ris, baigęs studijas 4-ame dešimtmetyje, lingvistiniame gyvenime pradėjo 
reikštis nuo 3-io dešimtmečio pabaigos ir kaip kalbininkai išsiskleidė 4-ame 
dešimtmetyje. Nemažos dalies lingvistinė veikla peržengė sumaiščių ir karo 
metus ir suvešėjo jau pokarinėje okupuotoje Lietuvoje arba užsienyje. Tai 
(pamečiui pagal gimimo metus) Leonas Kuodys ir Zuzana Jonikaitė (1902), 
Pranas Meškauskas (vėliau Germantas) (1903), Chackelis Lemchenas (1904), 
Juozas Labokas (1905), Jurgis Ambraška, Andrius Ašmantas, Stasys Barzdu- 
kas (universitetą baigė 1929 m.), Leonardas Dambrauskas (vėliau Dambriū- 
nas), Petras Jonikas, Izabelė Matusevičiūtė (visi 1906), Alfonsas Kalnius 
(1907), Jonas Kruopas, Dominykas Urbas (abu 1908), Matas Jurkynas, 

Antanas Lyberis, Aleksandras Žirgulys (visi 1909), Benediktas Babrauskas, 
Kazys Ulvydas (1910) ir kt. Kartu su kitais, vyresniais savo kolegomis, jie 
plėšė dar neartus lituanistikos dirvonus, pureno senąsias dirvas ir šitaip 
kėlė lietuvių kalbos mokslą ir praktiką į kokybiškai naują lygį, mažindami 
didžiulį mokslinį ir kultūrinį atsilikimą nuo pasaulinio mokslo ir kitų tautų 
kalbotyros. 

Dar 3-io dešimtmečio pabaigoje į Lietuvą baigę mokslus Vokietijoje grįžo 
kalbininkai Pranas Skardžius ir Antanas Salys. 1928 m. pavasarį Skardžius 
pradėjo dėstyti Lietuvos universiteto Humanitarinių mokslų fakultete, o 
1929 m. pabaigoje — Salys Teologijos-filosofijos fakultete. 1930 m. viduryje 
gal dėl atsiradusios konkurencijos, gal dėl kitų priežasčių iš Lietuvos išvyko 
Alfredas Senas (iš universiteto atsistatydino 1930 m. rugsėjo 1 d.) ir visas 
mokslinis bei pedagoginis krūvis atiteko tiems dviem jauniems lietuvių kal- 
botyros daktarams. 

Tais lietuvių kalbos mokymo ir mokslo lūžio metais nereikėtų užmiršti 
ir buvusių tam tikrų emocinių postūmių. 1930 m. vasario 23 d. miršta Jo- 
nas Jablonskis — paskutinis didysis lietuvių kalbos autoritetas. Kalbininkas 
laidojamas su pačia didžiausia pagarba kaip tautos didvyris. Apie jį plačiai 
rašo Lietuvos spauda, atminimo straipsnius ir kitų rašinių įdeda ir naujieji 
Skardžiaus pastangomis pradėti leisti leidiniai „Archivum philologicum“ bei 
„Kalba“. Dabar visa moralinė lietuvių kalbos mokslo ir praktikos atsakomybė 
pereina jaunesnei kartai. 1930 m. vasarą visoje Lietuvoje iškilmingai švenčia- 
mos didžiojo Lietuvos kunigaikščio Vytauto 500-osios mirties metinės. Tie 
metai valdžios potvarkiu pavadinami Vytauto Didžiojo metais, o Lietuvos 
universitetui suteikiamas Vytauto Didžiojo vardas. Kaip tik Vytauto Didžiojo 
universitete daugiausia Prano Skardžiaus ir Antano Salio pastangomis lietu- 
vių kalbos mokslas ir praktika įgyja didelį pagreitį ir plėtojasi modernėjimo 
kryptimis pasiekdami vis naujas aukštumas, kol visą tą vaisingą darbą brutaliai 
nutraukia sovietinė okupacija. 

Apie naujų lietuvių kalbotyros darbininkų rengimą galvota dar Lietuvos 
universiteto darbo pradžioje. Būga ir Jablonskis tikėjosi išsiugdyti plataus 
akiračio kalbininkų. Po Būgos mirties, kai sutriko daugelio lietuvių kalbos 
kursų dėstymas, iniciatyvos ėmėsi Jonas Jablonskis. Su Švietimo ministerijos 
stipendijomis į Vokietiją pas Jurgį Gerulį studijuoti kalbotyros buvo išsiųsti 
Jablonskio rekomenduoti jo ir Būgos mokiniai, Lietuvoje lituanistikos stu- 
dijas įpusėję studentai Pranas Skardžius ir Antanas Salys. Gerulio patarti 
pirmasis pasirinko pagrindiniu dalyku baltistiką, o šalutiniais slavistiką ir 
filosofiją, o antrasis — baltistiką ir šalutiniais indoeuropeistiką ir filosofiją. 

Abudu mokėsi pas geriausius to meto Leipcigo universiteto dėstytojus, 
pavyzdžiui, pas Reinholdą Trautmaną (Trautmann) (slavų kalbų), Eduar- 
dą Zyversą (Sievers) (bendrosios ir eksperimentinės fonetikos) ir kt. „Savo 
uždavinį taip supratau,- rašė Gerulis viename Kauno laikraštyje, — reikia 
priruošti ne siaurus specialistus, bet visapusiškai išlavintus kalbininkus“ 
Dar su Būga juodu sutarę, „jog indogermanistas Kaune į savo dalyką turi 
lituanisto akimis žiūrėti. Dėl to jau iš pačios pradžios ir Skardžiaus bei Salio 
studijas taip sutvarkiau“ (Gerulis: 1928). 

Abu užsienio mokslus baigė disertacijomis: Skardžius darbu „Slavų sko- 
liniai senojoje lietuvių kalboje“ (vok. k., išspausdintas „Tautos ir žodžio“ 
7-oje knygoje 1931 m.), Salys — „Žemaičių tarmės“ (vok. k., išėjo atskiru 
leidiniu Kaune 1930 m.). Apgynęs darbą Skardžius grįžo!" į Kauną dėstyti 
(lektoriumi buvo išrinktas dar 1928 m. pavasario semestre), o Salys dar kurį 
laiką tobulinosi iš eksperimentinės fonetikos Hamburgo universitete. 

Humanitarinių mokslų fakultete Skardžius ir Salys (iš pradžių šis dirbo 
Teologijos-filosofijos fakultete) greitai tapo svarbiausiais lietuvių kalbos stu- 
dijų dėstytojais ir vadovais, lietuvių kalbotyros ir baltistikos mokslininkais, 
kalbos kultūros ugdytojais ir kalbos praktikos darbo organizatoriais. Jų pa- 
stangomis plėtėsi ir gilėjo lietuvių kalbotyros dėstomieji kursai, kryptingai 
organizuotas studentų mokomasis mokslinis darbas (parašyta nemaža aukšto 
mokslinio lygio diplominių darbų), rūpintasi būsimų dėstytojų rengimu. Į 
užsienį buvo išsiųsti arba patys išvyko tobulintis būsimieji lietuvių kalbos 
mokslininkai Kazys Alminauskis, Petras Jonikas, Andrius Ašmantas, Izabelė 
Matusevičiūtė, Elzbieta Mikalauskaitė, Jonas Kabelka ir kt. 1934 m. Huma- 
nitarinių mokslų fakultete pradėjo dėstyti germanistas ir lituanistas Kazys Al- 
minauskis, 1937 m. — Petras Jonikas, 1938 m. - Andrius Ašmantas. Pastarasis 
Skardžiaus siūlymu pasiėmė disertacijos temą apie Mikalojaus Daukšos kalbą, 
Leonardas Dambriūnas (Dambrauskas) apsiėmė rašyti disertaciją apie veiks- 
mažodžių veikslus (Skardžius 1997: 23). Vėliau, jau per istorines sumaištis, į 
universiteto kalbininkų gretas atėjo Leonardas Dambrauskas, Jonas Kruopas, 
Alfonsas Kalnius ir kiti. Į Vytauto Didžiojo universitetą skaityti paskaitų buvo 
nuolat kviečiami ir dažnai atvykdavo nemaža žymių užsienio šalių lituanistų 
ir baltistų. Universiteto studentams ir dėstytojams tai buvo nauja patirtis ir 
akiračio plėtra, o svečiams — gera mokslinio darbo laboratorija ir po ranka 
gyvi tyrimo šaltiniai. 


" Tas „grįžimas“ buvo sąlygiškas: būdami Vokietijoje, abu kalbininkai dažnai lankyda- 
vosi Lietuvoje, dalyvavo lingvistiniame gyvenime, skelbdavo straipsnius (ypač Skardžius) 
periodinėje spaudoje. 

Studijų metai 


1927 m. rugpjūčio 27 d. prašyme, pasirašytame oficialia (paso) Andrie- 
jaus Ašmonto pavarde, prašoma priimti į Humanitarinių mokslų fakultetą, 
filologijos ir pedagogikos skyrių (CVA E 631, ap. 7, b. 5520). Prašymas 
patenkinamas ir jis įtraukiamas į studentų skaičių, gauna studijų knygelę, 
pažymėtą 250 nr. Pagrindine studijų šaka pasirenka lietuvių kalbotyrą (kalbą), 
šalutinėmis šakomis — lietuvių literatūrą ir pedagogiką. Dviejuose dokumen- 
tuose parašyta, kad buvo pasirinkęs dar vieną šaką — lyginamąjį kalbamokslį 
(nurodoma kaip pagrindinė grupė kartu su lietuvių kalba, - CV, 1930 m. 
spalio 18 d. - CVA E 391, ap. 2, b. 443; CV, 1934, - AA —- rašoma, kad ša- 
lutinės šakos yra lietuvių literatūra, pedagogika ir lyginamasis kalbamokslis), 
bet kituose dokumentuose ši šaka nėra kaip nors skiriama ar įvardijama ir 
kalbama tik apie vieną pagrindinę šaką lietuvių kalbą. 

Lietuvos universiteto Humanitarinių mokslų fakulteto Regulamine (Kau- 
nas, 1924), pasirašytame tuometinio dekano Mykolo Biržiškos, nurodoma 
filologijos skyriuje esant, be kitų, atskiras lyginamojo kalbomokslio ir lietu- 
vių kalbos šakas. Pirmosios programa: kalbotyros įvadas 4 val., lietuvių kalba 
(fonetika, morfologija, sintaksė) 8 val., senoji bulgarų kalba 4 val., sanskritas 
arba gotų kalba 4 val., graikų kalbos gramatika 4 val., lotynų kalbos gramatika 
4 val., lyginamoji indoeuropiečių kalbų gramatika 6 val. Antrosios - lietuvių 
kalbos šakos — programa: lietuvių kalba (gramatika, fonetika, morfologija, 
sintaksė) 8 val., lietuvių kalbos istorija 2 val., lietuvių kalbos dialektologija 
2 val., vokiečių kalba 2 val., latvių kalba 4 val., prūsų kalba 4 val., lyginamoji 
aisčių kalbų gramatika 4 val. (taigi iš viso 26 val.). Be to, visiems studentams 
privalomas lietuvių kalbos bendrasis kursas ir kiti bendrieji dalykai. 

Po Kazimiero Būgos mirties dalies kursų išvis nebuvo kam dėstyti, tad 
lyginamosios kalbotyros šaka kaip ir atkrito. Atsirado naujų kursų, kurie 
anksčiau nebuvo numatyti skaityti. Konkrečias kursų programas tvirtindavo 
fakultetų tarybos, todėl jos neretai kiek keisdavosi. 

Universiteto studijų pradžia Andriui Ašmantui sunki ir sudėtinga: „Nepa- 
žįstamas miestas ir darbo sąlygos“ (TUTK, 186). Pirmakursiams universitetas 
negalėjo pasiūlyti nei bendrabučio, nei stipendijos, tad teko manytis vieniems 
patiems. Ta sunki pradžia, matyt, žinota iš kitų, tad jai dar iš anksčiau reng- 
tasi: per vasarą tikriausiai iš privačių pamokų užsidirbta 250 litų „ir jų turėjau 
užtekti iki Kalėdų“ (CV. - CVA E. 391, ap. 1, b. 174). „Nors išsyk pradėtas 
kietas gyvenimas, bet po poros mėnesių ir per savaitę vieni pietūs retas daik- 
tas“ (TUTK, 186). Vis dėlto „Kaunas man malonus ir džiaugiuos kartais, 
kaip mažas vaikas, kuris nebemoka |=tebemoka| džiaugtis kokį blizgutį 

radęs, kada galvoju apie jį, kaip apie mokslo židinį“ (Dienoraštis, 1928 07 26). 
Kaunu ne kartą džiaugtasi, ir ne tik kaip mokslo židiniu, bet ir kaip laikinąja 
sostine, jos plėtra: „Nuostabus daiktas: Kaunas juda. Nerasi niekur, kur nebūtų 
neseniai žmogaus ranka sujudinusi palietusi! Čia nauji namai, jau mažiausiai 
3 aukštų, čia naujai pergrendžiama gatvė, taisomas trutuaras, dažoma tvora, 
durys ar langai. Kur pasisuksi, kur tik akį mesi, — neseniai ir neseniai... Visur 
gyva! Tur būt, retam miestui tėra tekę tokiu ūgiu augti, kaip dabar Kaunas 
auga. Man |[Kaune| vos treji metai: pusė namų naujų. O kiek paaukštintų, kiek 
kitų žymių kapitalinių remontų! Baisu pažiūrėti, pamanyti! Kaunas - laikinė 
sostinė, bet greit nebebus jokios žymės, jokio skirtumo, kad jis kada ir nebuvo 
sostinė, — bent iš paviršiaus! Tokiam mieste, rodos, ir žmogui nepatogu tūnoti, 
sėdėti be darbo, „be kūrybos“!“ (Dienoraštis, 1930 07 23). 

Kur ir iš ko pradžioje samdė kambarį Kaune Andrius Ašmantas, nėra žino- 
ma. Taip pat neaišku, ar gyveno vienas, ar su kokiu mokslo draugu ar pažįstamu. 
Dienoraštyje įrašyta tiktai, kad nuo 1928 m. birželio 11 d. gyvena Žaliakalnyje 
dr. G. Studeraus kambariuose (Dzūkų g-vė 6, but. 1) (Dienoraštis, 1928 07 26). 

Už mokslą mokėti kilusiam iš daugiavaikės šeimos nereikėjo (bent I-V se- 
mestrą, žr. CVA, E 631, ap. 12, b. 526), bet kainavo valgis ir butas. Pamokų 
iš pradžių nėra, tik vėliau per draugus pavyksta jų gauti. Andriaus Ašmanto 
archyve yra „Ryto“ dienraščio administratoriaus 1927 m. spalio 25 d. pasirašytas 
įgaliojimas, kuriuo „Ryto“ administracija 
įgalioja p. A. Ašmantą rinkti „Rytui“ skel- 
bimus. Tai pirma žinoma Ašmanto tarnyba 
Kaune. Galima spėti, kad galbūt čia bus 
pagelbėjęs senas pažįstamas iš Endrieja- 
vo laikų Edvardas Turauskas, kuris nuo 
1927 m. buvo „Ryto“ dienraščio redak- 
torius. Gelbėjo ir kitas gerai pažįstamas 
žemaitis: „Pakišo, rodos, p. J. Talmantas 
parašyti prancūzų kalbos vadovėlį. Buvęs 
tada „Vairas“ rados leidėjas. „Vadovėlis“ iš 
duotų pavyzdžių sukompiliuotas. Nedrą- 
su pasirašyti pavardę, nes visi žino, kad aš 
menkas „prancūzas“. Ir ten tuoj antraštėje 
atsirado A. Buivydaitis. (Mat motinos tėvas 
Buivydas.) Pagaliau įsitraukiu į darbą ir 
randu privačių pamokų. Kitų metų vasa- 
„Prancūzų kalbos vadovėlio“ viršelis rą gaunu net tarnybą Vyriausiojo notaro 

įstaigoje. Tarnyba ir privačios pamokos duoda man per vasarą kelis šimtukus 
santaupų. |...| Tuoj per vienerius metus [išlaikau| 10 egzaminų, pasirašytų gerai 
ir labai gerai. Gaunu universiteto stipendiją. Darbas eina gana sklandžiai. Tik, 
mano nelaimei, kyla kartu „garsas“. Ir aš kviečiamas nuo 1930 metų pradžios 
į Simano Daukanto mokytojų seminariją mokytoju. Niekada nesvajojau taip 
greitai tapti mokytoju. Bėgu patarimo pas dekaną prof. V. Krėvę. Griežtas jo 
patarimas mane padaro 1930 m. sausio mėn. 15 dieną mokytoju“ (TUTK, 186). 

Prie šių gyvenimo aprašyme minimų faktų reikia pridurti keletą paaiški- 
namųjų pastabų. 

Apie Andriaus Ašmanto duodamas privačias pamokas duomenų turime 
nedaug. Žinoma, kad tą darbą pradėjo dirbti nuo III klasės Rietavo progim- 
nazijoje (TUTK, 185) ir dirbo turbūt iki 1930 m. ar ir dar vėliau („To darbo 
nenutraukiau nei gimnazijoj, nei universitete“, — CVA E 391, ap. 1, b. 174, 
Ip. 11), kol galėjo atsidėti tiesioginiam mokytojo darbui mokykloje. Iš dieno- 
raščio žinoma, kad 1926 m. Velykas praleido Žarėnuose pas bajorą Tamkevičių, 
„kurio vaikus gimnazijoj ir ten namie mokiau“ (Dienoraštis, 1928 04 07). 
1929 m. liepos 27 d. pradeda mokyti dvarininko Petronio dukterį abiturientę 
Gražiną Petronytę ir jos draugę Grigalauskytę Kairiūkščių dvare už Garliavės. 
Paskiau dirbo Grigalauskių vasarnamyje Palankių kaime prie Kačerginės. Ten jį 
slėgė mokinių nemandagumas ir nedarbštumas, „ši naujoji mūsų „aristokrati- 
ja“ —- geriau „plutokratija“ važiuoja prie galo. Iš tiesų, tas didelis jų nerūpestin- 
gumas, neturėjimas aukštesnių tikslų skurdina žmogaus dvasią, ir toks žmogus 
begali ramus jaustis tik kokiame salione, restorane ar kabarėtėse. Šioks žmogus 
gražaus ir brango darbo nevisada besugeba dirbti“ (Dienoraštis, 1929 08 19). 

Kauno Teismo apygardos Vyriausiojo notaro įstaigoje Ašmantas tarna- 
vo nuo 1928 m. liepos 1 d. iki tų metų spalio 1 d. ir ėjo laisvai samdomo 
I eilės raštininko pareigas (CVA E 391, ap. 7, b. 204; kitame šaltinyje —- CV, 
1933 07 04, - AA, tarnybos pradžia nurodyta liepos 15 d.). 

Stipendiją Lietuvos universiteto studentai galėdavo gauti nuo III semestro 
(II kurso), jei būdavo išlaikę tam tikrą skaičių egzaminų ir įskaitų, ir doku- 
mentus reikėdavo pildyti kas semestrą. 1928 m. rugsėjo 19 d. savo prašyme 
Andrius Ašmantas rašė: „Šiuo turiu garbės prašyti p. Rektorių suteikti man 
stipendiją ir atleisti nuo mokslo mokesčio, nes esu neturtingas, ką liudija ir 
Endriejavo valsč. Valdybos raštas, pristatytas pernai rudenį. Jūsų malone pasi- 
tikėdamas laukiu teigiamo sprendimo. Andr. Ašmantas“ (CVA E 631, ap. 12, 
b. 379, Ip. 9). Prie prašymo pridėtame Klausiamajame lape rašoma, kad esąs 
išlaikęs tris egzaminus (tikriausiai turimas galvoje filosofijos įvadas, lietuvių 
literatūros istorija ir vokiečių kalba, išlaikyti labai gerai, - CVA F. 631, ap. 7, 

b. 5520), dabar laikantis du. Tėvai „[v]os patys išminta“. Į klausimą, kiek turi 
sutaupytų pinigų, atsako, kad uždirbtais per vasarą pinigais pasisiuvęs kostiu- 
mą ir pirkęs kiek skalbinių. Turintis vieną pamoką už 40 Lt mėnesiui, 900 Lt 
skolos. Valgyti pats sau gaminantis. Be to, šioje byloje yra Gotlybo Studeraus 
rekomendacija (esąs jo vokiečių kalbos kurse ir gyvenantis pas jį, - Ip. 10), 
taip pat Prano Brenderio 1928 m. spalio 1 d. rekomendacija: „jis yra darbštus 
ir rimtai studijuoja“ (Ip. 11). Kitame — 1930 m. sausio 15 d. prašyme (CVA 
E 631, ap. 12, b. 526) į Klausiamojo lapo klausimus atsakoma, kad nuo mokslo 
buvęs atleistas visus I-V semestrus. Tėvai išlaikantys kartu su juo 10 vaikų, 
pajamų per metus turintys apie 500—600 litų, bet ir skolos turintys. Studentas 
esąs priverstas šelpti brolį Joną 15-20 Lt mėnesiui. Stipendijos gavęs 150 Lt 
mėnesiui, samdo butą, valgo valgykloje, bet daugiausia namie. Turintis skolos 
150 Lt. Knygų mokslui turintis, bet nedaug. 

Kad būtų skiriama stipendija, matyt, reikėdavo gauti kurio nors dėstytojo 
ar dėstytojų rekomendaciją. Taigi 1928 m. rudenį skirti stipendiją rekomen- 
davo Studerus ir Brenderis, o 1929 m. rudenį tokią rekomendaciją parašė 
Pranas Skardžius*". Įsidėmėtina, kad Skardžius pabrėžė studento norą daugiau 
atsidėti studijoms, „ypač lietuvių kalbai, kuri jam didžiai rūpi ir apie kurią 
jis jau gerokai nusimano“. 

Prano Skardžiaus rekomendacija 


* Publikacijos „Pluoštelis duomenų Andriaus Ašmanto biografijai“ (Santara, 1996, t. 24, 
p. 87) parengėjo 5-oje pastaboje netiksliai nurodyta, esą Skardžiaus rekomendacija apskritai davusi 
pradžią skirti Ašmantui stipendiją. Toji rekomendacija iš tikrųjų leido toliau skirti stipendiją. 

Universiteto stipendija buvo skolinamoji (kreditinė), — baigus reikėdavo ją 
grąžinti valstybei. Andrius Ašmantas stipendiją yra gavęs nuo 1928 m. rug- 
sėjo 1 d. iki 1930 m. sausio 1 d., iš viso 16 mėnesių bendrą sumą 1350 litų. 
(Pradėjęs dirbti mokytoju stipendijos gauti negalėjo.) Už ją reikėjo atsiskaityti 
baigus mokslą, tai yra: 

„Sipendija grąžinama: 

1. Gautoji stipendija nuo 1928.IX.1 d. ligi 1928.XII.31. d., viso sumoje 
300 Lt. turi būti grąžinta į valstybės iždą grynais pinigais mokant kas mėnuo 
iš gaunamos algos po 1096. 

2. Gautoji stipendija nuo 1928.XII.31. d. ligi 1930.1.1. d., viso sumoje 
1.050 Lt. turi būti grąžinta: 3090 tos sumos, t. y. 315 Lt. turi būti grąžinta į 
valstybės iždą grynais pinigais mokant kas mėnuo iš gaunamos algos po 1096; 
už likusiąją stipendijos dalį turi būti atitarnauta valstybės tarnyboj skaitant 
po 115 metų už kiekvienus stipendijos gavimo metus, t. y. viso 16 mėnesių. 

Atsiteisimas už gautąją stipendiją grynais turi būti pradėtas skaitant nuo 
1934 m. gegužės mėn. 1 d. Atsiteisimas valstybine tarnyba skaitomas pradėtu 
nuo valstybės tarnybon įstojimo dienos mokslą baigus, t. y. nuo 1933 m. sausio 
mėn.16 d.“ (Finansų ministerijos Finansų departamento nutarimas Nr. 12573, 
Kaunas, 1934 m. balandžio [nubraukta ir pataisyta: V (mėn.)| 9 d. - AA). 

Andriaus Ašmanto archyve yra ir kitas Finansų departamento raštas — 
1936 m. išduotas pažymėjimas, kuriame konstatuojama, kad departamento 
nustatytomis sąlygomis „yra su valstybės iždu atsiskaitęs — atitarnavęs vals- 
tybės tarnyboj 16 mėn. ir grąžinęs į valstybės iždą grynais pinigais 615 Lt.“ 
(Finansų ministerijos Finansų departamento pažymėjimas Nr. 7923, Kaunas, 
1936 m. kovo mėn. 13 d. - AA). 

Apie kokius kitus Andriaus Ašmanto pajamų ar išlaidų dalykus pirmaisiais 
studijų metais daugiau duomenų neturime, išskyrus 1928 m. gruodžio 5 d. 
prašymą Lietuvos universiteto Studentų ligonių kasai padengti nosies operacijos 
išlaidas. „Ši operacija buvo sunkoka ir teko penkias dienas atsigulti Karo Ligo- 
ninėje. Išlaidų su operacija padaryta 61 lt. 50 c. be vizitų poliklinikos“ (AA). 

Šiaip dėl pinigų teko nuolat sukti galvą ir kartais pulti į visišką neviltį: 
„Bet tuo tarpu pasiskolintas šimtas litukų iš p. M. Dausyno*?! gerte geriamas 
stiklas smunka žemyn. Ateis diena — išeik [iš buto], bet kur tu nueisi, jei tavo 
kišenėje nėra nė cento?!“ (Dienoraštis, 1929 07 24). Gavęs kur iš šalies litą 
džiaugiasi kaip vaikas, bet dar daugiau džiaugsmo ir dėl kitko: „Užvakar 1930- 
I-4 gavau iš „Lietuvos Aido“ honoraro 15 lt. [veikiausiai už Alfredo Seno 
vadovėlio „Kleine litauische Sprachlehre“ recenziją, išspausdintą 1929 m. 


*! Apie Mykolą Dausyną žr. šio darbo p. 50. 


80 GYVENIMO KELIAS 


lapkričio 26 d. „Lietuvos aido“ numeryje|. Džiaugiaus, kaip mažutis, kad litą 
gaunu, džiaugiaus, kad didieji mane priima į savo tarpą — galiu parašyti į jų 
laikraštį, nors menką recenzijėlę“ (Dienoraštis, 1930 01 06). 

Pirmieji studijų universitete metai — atkaklaus ir nuoseklaus darbo metai. 
Studentai patys tam tikra tvarka nusistatydavo klausomuosius kursus ir pagal 
tai laikydavo įskaitas ir egzaminus. 
vieną Andriaus Ašmanto archyve išlikusį jo paties ranka rašytą paskaitų ir pra- 
tybų tvarkaraštį. Nors data nenurodyta, galima manyti, kad tai buvo 1928 m. 
rudens semestro tvarkaraštis. 


I 
Latvių lit. ist. 10-12 val. IV aud. 
Logika 12—14 val. Un. d. s. 
Liet. k. bendras k. 15-17 " Un. d. s. 
II 
Rusų k. ist. 8—10 val. II aud. 
Senovės bulg. k. 10-12 val. y 
Liet k. bendr. k. 15—17 val. Un. d. s. 
Pasakos 16-18 val. II aud. 
III 
Eksperiment. psichol. 12-14 " III aud. 
Kalbotyros įvadas 14 12-16 " Tl; 
Liet. k. bendras k. I-L) Un. d, s. 
IV 
Latvių kalba 10-12 " V" 
Logika 12-14 " Lk sia ME 
Eksperim. psich. 12-13" It V 
V 
Kalbotyros seminaras 18-20 " pas Senną 
Lenkų dialekt. 11-12 " Ii: 2 
Graikų k. 13-14 " TI V 
VI 
Lot. k. ist. gr. 8-10 " V aud. 
Graikų k. 12-14 " III 

Įvairiems seminarams ir proseminarams reikėdavo rašyti referatus ir 
juos apsvarsčius buvo galima gauti įskaitą. Iš viso per studijų metus reikėjo 
išlaikyti 30 egzaminų ir kiek daugiau gauti įskaitų, išlaikyti baigiamuosius 
egzaminus ir apginti diplominį darbą. Visus tuos darbus Andrius Ašmantas, 
galima sakyti, sėkmingai varė į priekį ir jei kartais kurį laiką kiek atsilikda- 
vo, netrukus spėdavo pasivyti ir kartais net ką ne ką greičiau padarydavo. 
Didesnė spraga susidarė tiktai 1931 m. viduryje, kai, sėkmingai baigęs 
pavasario semestrą, rudenį į studijas negrįžo ir buvo išbrauktas iš univer- 
siteto. Bet 1932 m. sausio 8 d. parašė prašymą vėl įregistruoti į studentų 
skaičių baigti studijų (CVA E 631, ap. 7, b. 5520). Lietuvos banke sumo- 
kėjęs mokestį už mokslą (100 Lt) ir gavęs naują studijų knygelę (Nr. 3531) 
toliau tęsė mokslą. 

Kad geriau suprastume, kaip buvo pasirenkami klausomieji kursai ir 
kaip už juos atsiskaitoma, galima pateikti, pavyzdžiui, III semestro (1928 m. 
rudens) studijų duomenis?*: 1) latvių literatūros istorija (Eduardas Volte- 
ris), 2 teorinės valandos, įskaityta 1928 12 13, išlaikytas egzaminas gerai 
1929 12 15; 2) latvių kalba (Eduardas Volteris), 2 teor . val., įsk. 1928 12 13; 
egzaminas labai gerai 1932 03 10 (Pranas Skardžius); 3) lietuvių kalba (Juo- 
zas Balčikonis), 4 teor. val. ir 2 val. pratybų, įskaityta; 4) senoji bulgarų kalba 
(Alfredas Senas), 2 teor. val., egzaminas gerai 1929 06 08; 5) kalbotyros įva- 
das (Alfredas Senas), 2 teor. val., egzaminas gerai 1929 09 19; 6) kalbotyros 
seminaras (Alfredas Senas), 2 val. prat., įskaityta; 7) lotynų kalbos istorinė 
gramatika (Pranas Brenderis), 2 teor. val., įskaityta, egzaminas labai gerai 
1929 01 26; 8) eksperimentinė psichologija (Jonas Vabalas-Gudaitis), 3 teor. 
val., įskaityta, egzaminas patenkinamai 1929 01 28; eksperimentinės psicho- 
logijos proseminaras, 1 prat. val., įskaityta; 9) pasakos (Mykolas Biržiška), 
2 teor. val., įskaityta 1928 12 04; 10) logika (Vosylius Sezemanas), 4 teor. val., 
įskaityta, egzaminas gerai; 11) graikų kalba (Merkelis Račkauskas), 3 teor. 
val., įskaityta; 12) lenkų kalbos dialektologija (Vincas Krėvė-Mickevičius), 
1 val., įskaityta, egzaminas gerai 1929 01 21; 12) rusų kalbos istorija (Ba- 
lys Sruoga), 2 teor. val., įskaityta. 

Kaip matyti iš čia pateiktų duomenų, trejetą pagal penkių balų sistemą 
Andrius Ašmantas yra gavęs tik iš eksperimentinės psichologijos ir tai 
vienintelis prastesnis jo egzamino įvertinimas per visus studijų metus — 
kiti pažymiai tik penketai ir ketvertai. Galima pridurti, kad Andriaus Aš- 
manto pažymiai apskritai daug geresni už daugelio kitų to meto lituanis- 


* Pasirinkimo duomenys iš CVA F 631, ap. 2, b. 355 ir E 631, ap. 10, b. 5; rezultatai iš 
CVA, E 631, ap. 7, b. 5520. 

Lietuvos Respublika Š.M, Vytauto Diūžiojo Universitetas 
Humanitarinių Mokslų Fakultetas 1933 m. lapkričio m.28 d. 
Nr.1050 „Kamas. L I UDI JIMAS, Andriejus A šmon- 

t a s gimęs 1906 metais vasario mėnesio 24 dieną Tickinių kai- 
me, Andiejavo valsčiuje, Kretingos apskrities, 1927 metais rug- 
sėjo mėnesio 3 dieną įstojo į Vytauto Didžiojo Universitaią Hu 
manitarinių Mokslų Pakultetą Filologijos skyrių, baigęs Vysku- 
po Valančiaus Vardo Telšių gimnaziją 1927 melais, išėjo Iumani- 
tarinių Mokslų nustatytus tam skyriui dalykus, atliko prakti- 
kos darbus ir išlaikė šiuos egzaminus: 1. Bendrieji dulykai: 
l.Lietuvių kalbos bendras kursas - gerai.2. Lietuvių tautos is- 
torija - gerai 3. Logika - gerai. 4. Psichologija - labai ge- 
rai. 5, Filosofijos įvadas - labai gerai. 6. Lotynų autorius 
gerai.7. Vokiečių kalba - labai gerai 8. Rusų kulba —- gerai. 
II, Pagrindinės grupės dalykai: Lietuvių kalba 9. Istorinė lie- 
tuvių kalbos gramatika —- labai gerai.10. Lietuvių kalbos isto- 
rija - labai gerai. 11. Lietuvių kalbos dialektologija - labai 
gerai.12.Senovės prūsų kalba - labai gerai. 13. Sanskritas —- 
labai gerai. 14. Latvių kalba - labai gerai.15.Senovės bulga- 
rų kalba — gerai, 16, Kalbotyros įvadas - gerai. 17. Lotynų 
kalbos istorinė gramatika —- labai gerai. 18. Lenkų kalba - ge- 
rai, 19, Lietuvių kalbos dėstymo metodika — labai gerai. 20, 
Lenkų kalbos dialektologija - gerai, III. Šalutinių grupių da- 
lykai : a-/ Lietuvių Literatūra. 21. Lietuvių literatūros is- 
torija - labai gerai. 22. Naujoji lenkų literatūra - labai ge- 
rai. 23, Latvių literatūros istorija - gerai. 24, Bendras li- 
teratūrų kursas - gerai, 25, Nuujoji rusų literatūra - labai 
gerai. 26. Lietuvių literatūros istorijos dėst. metodika - la- 
bai gerai .„ b/ Paidagogika - 27. Paidagogika — gerai.28.Paida- 
gogikos istorija - gerai.29.Eksperimentinė psichologija - pa- 
tenkinamai. 30. Paidologija - labai gerai ir parašė diplominį 


darbą: "Priesagos -ini-s ir - iška-s mūsų bendrinėje kalboje 

nuo "Aušros" laikų" - gerai. Einant Vytauto Didžiojo Univer- 
siteto regulaminu šitas liudijimas duodamas dra ge su diplo- 
mu ir suteikia Aukštosios Mokyklos baigimo teises /Univ. Regi. 
214,215 Š/ PA SU A BA. Fakulteto Tarybos nutarimu egzaminai 
įvertinami Šiuo būdu: labai gerai, gerai, patenkinamai. Huma- 
nitarinių Mokslų Fakulteto Dekanas:/parašas/ Prof. V. Krevė- 
Mickevičius. Sekretorius /parašas/ Antspauda:"V.D. U. Humani- 


tarinių Mokslų Fakultetas! .---——-—-—-———————-——-————————-—-—————---- 


* t / - — 
'są4 nl dis: dk lhgosno “L 
"Aš, Kazimieras Škėma, Kauno, Notaras, turįs kantorą Kayne, 
Ukmergės Plepžas W. Žs L 

TN O) - — 


gyvenančioGZ44/44 LE LZ LL — 
prašomas, “šiuo liūdiju, kad šis nuorasėS visame žodis žodin 
stainka  originalui, kuriame jokių ypatingurnų nepatėmyta. 
Pristatymui įstaigai, kurioje žyminio mokesnio L reikalaujama. 


Andriaus Ašmanto aukštojo mokslo baigimo liudijimas 
(CVA E 391, ap. 1, b. 174) 


tų, taip pat būsimųjų lietuvių kalbos mokslininkų, studijų vertinimus. 
Visų egzaminų pažymiai surašyti VDU Humanitarinių mokslų fakulteto 
liudijime Nr. 1050, išduotame 1933 m. lapkričio 28 d. Be to, buvo lai- 
kyti 4 baigiamieji egzaminai: istorinė lietuvių kalbos gramatika, lietuvių 
kalbos istorija, lietuvių kalbos dialektologija ir senovės prūsų kalba, visi 
įvertinti labai gerai (egzaminavo Pranas Skardžius ir Antanas Salys, ko- 
misijos pirmininkas Vincas Krėvė-Mickevičius, žr. VUB RS E 96-18). 
Fakulteto taryba 1933 m. sausio 27 d. posėdžio protokolu Nr. 176 egza- 
minų rezultatus patvirtino ir pavedė dekanui duoti universiteto baigimo 
diplomą, kai bus pristatytas ir teigiamai įvertintas diplominis darbas (ten 
pat). Diplominis darbas tema „Priesagos -ini-s (-inė) ir -iška-s (-iška) 
mūsų bendrinėje kalboje nuo „Auszros“ laikų“ buvo sėkmingai apgintas, 

HUMANITARINIŲ MOKSLŲ FAKULTETO BAIGIAMŲJŲ EGZAMINŲ 


PROTOKOLAS 


—+———— 


1933. metų 224240. „mėnesio /4.. dieną Lietuvos Universiteto Humanitarinių Mokslų 

fakulteto student22.. Įį 4A ZA 2 AN Zee? studijav£4.. As semestrus. 

išklausĘ4... ir išlaik72. visus bendrųjų ir šalutinių grupiųy defun Kdonuf A 
paidtasos in — dalykų egzaminus, atlikę2.. visus regulamino numatytus praktikos 

darbus, laikė baigiamuosius pasirinktos specialybės- ŽK 44 45 md — diplomui 

gauti egzaminus. 

Egzaminavo Komisija: Pirmininkas Humanitarinių Mokslų fakulteto Dekanas. AZ 
V.Rėve S ir egzaminatoriai 227 IK la de dia de ASA da 


įvertino: 


3) leis 24A a o 
4) Anne eros, Rellą — —2 2 


k Ai +! 
Piemininkas L Mainai „rinos B 


6gzaminatoriai 4 Stan pa 
< AKA mo ans 


| 
Ųų 


Andriaus Ašmanto universiteto baigiamyjų egzaminų protokolas 
(VUB RS E 96-18) 

LIETUVOS RESPUBLIKOS VARDU 


Vytauto Didžiojo Universiteto Rektorius, Senatas ir Profesoriai šiuo raštu skel- 
bia, kad valstybinės teisės ordinariniam profesoriui MYKOLUI ROMERIU!I rekto- 
riaujant, VINCUI KRĖVEI MICKEVIČIUI slavų kalbų ir literatūrų ordinariniam 
profesoriui dekanaujant, ANDRIEJUS AŠMONTAS, kilęs iš Tickinių kaimo, 
Andriejavo valsčiaus, Kretingos apskrities, išėjęs Humanitarinių Mokslų Fakulteto 
Filologijos skyriaus dalykus, labai gerai išlaikęs visus egzaminus ir gerai parašęs 
diplominį darbą: „Priesagos -ini-s ir -iška-s mūsų bendrinėje kalboje nuo „Aušros“ 
laikų“, yra įgijęs visas aukštąjį mokslą baigusio teises. Tai Vytauto Didžiojo 
Universitetas liudija savo antspaudu, Rektoriaus ir Dekano parašais. 


Kaunas, 1933 m. lapkričio mėn. 25 d. 


Andriaus Ašmanto aukštojo mokslo baigimo pažymėjimas 
(CVA E 391, ap. 1, b. 174) 


teigiamai įvertintas“ ir 1933 m. lapkričio 25 d. išduotas aukštojo mokslo 


baigimo pažymėjimas (CVA E. 391, ap. 1, b. 174, lp. 5, 8). 1934 m. sausio 
22 d. sprendimu nuo 1933 m. lapkričio 25 d. pripažintas aukštesniosios 
mokyklos mokytojo vardas ir teisė mokyti aukštesniosiose, vidurinėse ir 
kitose už šias žemesnėse mokyklose lietuvių kalbą, literatūrą ir filosofijos 
propedeutiką (CVA EF 391, ap. 1, b. 174, lp. 4). 


* Darbą recenzavo Antanas Salys ir įrašė tokį vertinimą: „Darbas kruopštus ir rūpestingas, 
tik per daug formališkas. Kiek trūktinas šaltinių parinkimas. Vertinu — gerai. 33.XI.3.“. Taip 
pat gerai įvertinta darbo vadovo Prano Skardžiaus (1933.XI.10) ir dekano Vinco Krėvės- 
Mickevičiaus (1933.XI.25) (CVA E 631, ap. 10, b. 5, Ip. 1). 

Andriaus Ašmanto „Rinktiniuose raštuose“ p. 501 neteisingai nurodyti diplominio darbo 
archyviniai duomenys; turi būti ne CVA F 63, o CVA E 631. 

LIETUVOS RESPUBLIKOS ŠVIETIMO MINISTERIJA 
šiuo raštu pažymi, kad Ašmontas Andrius, — gimęs 1906 metų vasa- 
rio mėnesio 24 dieną Kretingos apskrityje, Andriejavo valsčiuje, Tiekinų 
kaime, baigęs Vytauto Didžiojo Universiteto Humanitarinių Mokslų Fakul- 
teto filologijos skyriaus a) lietuvių kalbos (pagrindinės šakos), b) lietuvių 
literatūros (šalutinės šakos) irc c) pedagogijos (šalutinės šakos) mokslus, 
labai gerai išlaikęs visus egzaminus, gerai parašęs diplominį darbą tema 
— „Priesagos -ini-s ir -iška-s mūsų bendrinėje kalboje nuo „Aušros“ laikų“ 
ir tuo būdu 1933 meių lapkričio mėnesio 25 dieną įsigijęs visas aukštojo 
mokslo baigimo teises, — atitinka visus reikalavimus, mokytojų cenzo tai- 
syklių $ 1 p. 1 (Vyr. Žin. Nr. 395) nustatytus aukštesniosios mokyklos mo- 
kytojo vardui gauti. 
Remdamasi „Vidurinių ir aukštesniųjų mokyklų įstatymo“ $ 20 (Vyr. Žin. 
Nr. 190, eil. 1289), „Švietimo Ministerijos aukštesniųjų ir vidurinių mokyklų 
mokytojų cenzo taisyklių" $ 1 p. 1 (Vyr. Žin. Nr. 395, eil. 2704), pristatytais 
mokslo cenzo ir tarnybos dokumentais, 


Svietimo Ministerija pripažįsta 


Ašmontui Andriui 


nuo 1933 metų lapkričio mėnesio 25 dienos aukštesnio- 
sios mokyklos mokytojo vardą ir teisę mokyti aukš- 
tesniosiose, vidurinėse ir kitose už šias žemesnėse 
mokyklose -- lietuvių kalbos, literatūros ir filosofijos 


propedeutikos. 


Kaunas, 1934 metų sausio mėnesio 22 dieną, E. K. Nr. 1158, 


Inž. K. Šaken is, 7 


Švietimo Mintsteris. 


A. Daniliauskas, 
Generalinis Sekretorius, 
Valstybės Egzaminų Komisijos Pirmininkas, 


Andriui Ašmantui Švietimo ministerijos išduotas mokytojo cenzo pažymėjimas 
(CVA E 391, ap. 1, b. 174) 

Dėstytojai 


Andriui Ašmantui Lietuvos (Vytauto Didžiojo) universitete yra dėstę 
nemaža iškilių Lietuvos mokslo ir kultūros žmonių. Dalis jų jau buvo mi- 
nėta rašant apie III semestro studijas, bet kai ką reikia papasakoti plačiau ir 
išsamiau, ypač tais atvejais, kai turima daugiau įvairių dokumentų ar paties 
Ašmanto autentiškų liudijimų. 

Seniausias išlikęs studijų dokumentas - lotynų kalbos istorinės gramatikos 
užrašai (du apystoriai sąsiuviniai). Kursą skaitė docentas Pranas Brenderis, 
užrašai pradėti 1928 m. vasario 4 d., paskutinis konspektas 1928 m. gruodžio 
15 d. (baigiama skaitvardžiu). Kaip jau minėta, šio kurso egzaminas išlaikytas 
1929 m. sausio 26 d. Kitas kursas, kurį skaitė Pranas Brenderis, buvo graikų 
kalbos istorinė gramatika. Jo taip pat išlikę konspektai — didesnė pusė storo 
sąsiuvinio; rašyti pradėta 1929 m. sausio 30 d., paskutinis įrašas, jau atskirame 
lape, —- 1929 m. gruodžio 14 d. Brenderis tuo metu lituanistams dar turėjo 
lotynų autorių seminarą. 

Pranas Brenderis*“ gimė 1894 m. spalio 17 d. Bazelyje, Šveicarijoje. Ba- 
zelio ir Fribūro universitetuose studijavo klasikinę filologiją ir lyginamąją 
kalbotyrą. Ten vienas iš jo mokytojų buvo lituanistikai nusipelnęs vokiečių 
mokslininkas Maksas Nydermanas (Max Niedermann, 1874-1954), kuris ir 
supažindino Brenderį su lietuvių kalba. Universitetą Brenderis baigė daktaro 
laipsniu, kurį gavo už disertaciją iš lotynų kalbos. Dirbo mokytoju mergaičių 
gimnazijoje, kur dėstė senovės istoriją ir klasikines kalbas. Pakviestas dėstyti 
Lietuvos universitete (be to, dar mokė lotynų kalbos Kauno vokiečių gim- 
nazijoje), tuoj pat jame prigijo ir greitai įsitvirtino kaip autoritetingiausias 
klasikinės filologijos specialistas Lietuvoje. Nuo 1926 m. buvo Lotynų kalbos 
ir literatūros katedros vedėjas. Išsiskyrė kaip vienas iš pavyzdingiausiai susi- 
rinkimus lankančių Lietuvių kalbos draugijos narių. Amžininkai jį prisiminė 
kaip puikų dėstytoją ir malonų žmogų (Skardžius 1939:6-—7; plg. dar Dogelytė 
1976:40-41). Brenderis yra nemaža nusipelnęs ir kalbos mokslui. Daugiausia 
dirbo lotynų kalbos istorijos ir įvairiose lituanistikos srityse. To meto mokslo 
ir kultūros žurnaluose yra paskelbęs straipsnių iš bendrosios kalbotyros (apie 
kalbotyros supratimą, kalbą ir kalbėjimą, kalbotyros istoriją, naujas sroves 
kalbotyroje ir kt.), aiškinęs įvairių lietuviškų ir tarptautinių žodžių kilmę, 
recenzavęs nemaža lietuvių kalbotyros darbų. Svarbūs jo straipsniai „Židiny- 
je“ (1937 ir 1938 m.) apie kitų tautų tikrinių vardų lietuvinimą; jais autorius 


** Pranas Brenderis gerai išmoko lietuviškai, rašė be klaidų. Lietuviškuose raštuose visur 
pasirašinėjo lietuviškai Pranas Brenderis, tik ankstesniuose tekstuose kartais pavardė būdavo 
rašoma su apostrofu prieš galūnę (CVA F 631, ap. 3, b. 85). 

klojo pamatus antikinių vardų adaptavimo tradicijai Lietuvoje. Kalbininkas 
buvo pasiryžęs parašyti darbą apie Donelaičio „Metų“ kalbą ir metriką (į lo- 
tynų kalbą buvo išvertęs vieną Donelaičio pasakėčią. — Vairas, 1936, nr. 11, 
p. 241-245), spaudoje šia tema paskelbė straipsnių, bet studijos nespėjo baigti 
dėl ankstyvos tragiškos mirties 1938 m. birželio 14 d.“?. Nespėjo sužinoti ir 
kartu su Alfredu Senu ir Maksu Nydermanu pradėto leisti „Lietuvių rašo- 
mosios kalbos žodyno“ (t. I, 1926 m.) likimo. Beje, šis leksikografijos darbas 
laikomas vienu iš didžiausių Brenderio nuopelnų lietuvių kalbotyrai. 

Su Pranu Brenderiu Andrių Ašmantą siejo itin artimi santykiai ir jie šilti 
liko iki vyresniojo kolegos mirties. Be jau minėtos Brenderio rekomendaci- 
jos dėl stipendijos, dar pasakytina, kad Andriaus Ašmanto bibliotekoje buvo 
Brenderio straipsnio „Dėl lotynų kalbos žodžių ištarimo gimnazijoje“ atspau- 
das su Ašmanto 1928 m. lapkričio 11 d. įrašu „Autoriaus dovanota“ (dabar 
yra Vilniaus universiteto bibliotekoje). Iš dienoraščio žinoma, kad „Židinio“ 
žurnalui parašytą savo straipsnį Brenderis redakcijai buvo rekomendavęs 
duoti versti Ašmantui: „Šiandie gavau „Židinio“ redakcijos kvietimą, kad 
išversčiau prof. Brenderio straipsnį, „Židiniui“ skirtą. Atsisakiau, nors buvau 


Pranas Brenderis ir Andrius Ašmantas 1928 m. 


1938 m. kovo 17 d. Šveicarijoje mirė jo tėvas ir dėl to labai išgyveno. Šeimoje, matyt, 
jautėsi vienišas (vaikų nebuvo) (CVA E 631, ap. 3, b. 85, Ip. 90 ir kt.), tad veikiausiai ieškojo 
išeities kitur. Jos neradęs pakėlė ranką prieš save. 


LIETUVOS UNIVERSITETE 89 


profesoriaus ir nurodytas. Vis dėlto, jo nurodytam atsisakyti nemalonu. Gal 
teks rytoj ir paimti. Per dvi dieni švenčių gal spėsiu ir padarysiu“ (Dienoraš- 
tis, 1930 09 05). To straipsnio vertimo likimas nežinomas. Galima spėti, kad 
galbūt tai Brenderio straipsnis „Vergilijaus 2000 metų gimimo sukaktuvių 
proga“, paskelbtas „Židinio“ 1930 m. jungtiniame rugpjūčio-rugsėjo 8/9 nr. 
(p. 141-144; vertėjas nenurodytas). Tais metais „Židinyje“ buvo paskelbtas 
dar vienas Brenderio rašinys — Homero Iliados vertimo recenzija (Nr. 11, 
p. 381—384; vertėjas taip pat nepažymėtas). 

1930 m. rugsėjo 17 d. Ašmantas dienoraštyje rašo gatvėje sutikęs iš atos- 
togų grįžusį prof. Brenderį ir šis, susilaikęs „atskirai kelioms minutėms nuo 
draugo“, teiravęsis, ar Ašmantas „galėsiąs nuo kitų mokslo metų paimti dėstyti 
lotynų kalbą Vokiečių Realinės Mokyklos žemesnėse klasėse“: Šis profesoriaus 
žingsnis studentui padarė didžiulį įspūdį ir dienoraštyje ta proga išlieta daug 
visokių svajonių ir pasvarstymų apie savo ateitį. 

Kitas labai artimas Andriaus Ašmanto dėstytojas buvo taip pat šveicaras 
Gotlybas Studerus (Gotlieb Studerus). Jis buvo gimęs 1889 m. kovo 16 d. 
Valdkirche, Šveicarijoje. 1923 m. baigė Fribūro katalikų universitetą filosofijos 
daktaro laipsniu. Nuo 1924 m. sausio 1 d. pradėjo dirbti Lietuvos universi- 
tete germanų kalbų ir literatūros lektoriumi. Po metų išmoko lietuvių kalbą 
ir įsitraukė į visuomenės gyvenimą: organizuodavo ekskursijas į Šveicariją, 
sėkmingai darbavosi Lietuvių ir šveicarų draugijoje. 1940 m. vasarą paliko 
Lietuvą, mirė Šveicarijoje, palaidotas 1972 m. vasario 18 d. (Stravinskas 1972). 

Gotlybas Studerus ne tik sėkmingai dėstė germanistikos dalykus univer- 
siteto studentams, bet ir dirbo mokslo darbą, rašė daugiausia apie germanų 
kalbas (ArPh, IF ir kt.), bet nevengė palyginimų su lietuvių kalba. Gana 
populiarūs buvo ir ėjo keliais leidimais jo vokiečių kalbos vadovėliai aukš- 
tesniųjų klasių moksleiviams lietuviams ir mokytojams. Gerai išmanydamas 
žodžių darybos mokslą, konsultuodavo valdininkus teisės terminijos klausi- 
mais (Stravinskas 1972). 

Andrius Ašmantas beveik visus studijų metus yra gyvenęs Gotlybo Stu- 
deraus kambariuose. Iki šiol nėra žinoma, kur ir pas ką jis apsigyveno iš Telšių 
atvažiavęs studijuoti į Kauną. Giminių laikinojoje sostinėje neturėjo, tad rei- 
kėjo samdytis butą. Iš dienoraščio žinoma, kad 1928 m. birželio 11 d. įsikūrė 
Žaliakalnyje, universiteto dėstytojo Gotlybo Studeraus kambariuose Dzūkų 
gatvės 6-ame name, 1-ame bute. Iš vėlesnių įrašų galima spėti Studerų ir 
Brenderį gyvenus arba gretimuose butuose, arba net viename bute. Gal nieko 
nesako naujesnis buto įrašas - Dzūkų g-vė 5a (galėta painiotis), bet 1929 m. 
liepos 24 d. rašoma: „Gyvenu pas savo prof. lektorių Dr. G. Studerų, tik ne jo, 

bet prof. doc. Dr. Fr. Brender'io kambariuose. Iš šalies žiūrint, rodos, nieko 
netrūksta!“ 1930 m vasario 9 d. įrašas jau daug platesnis ir įdomesnis ir kitais 
požiūriais: „Vakar persikrausčiau iš Dzūkų g-vės 7, b. 3. Šiandie jau iš dalies 
susitvarkiau kambarį ir kiek skaitinėju. |...| Taigi naujam kambary jaučiuos 
gerai. |...] Kambarys daug geresnis, nors nedidelis. Gaila, kad nesusitvarkiau: 
neturiu rašomojo stalo. Jį perku iš prof. Dr. Fr. Brender'io už 30 lt., nors jis 
mokėjo 140 It., bet tegausiu tik apie 15 vasario. Tą savaitę teks pagyventi 
kumečiu. Matyt, kad palengva teks įsitaisyti visus savo baldus, reikalingus 
kambariui. Lova ir stalu naudojuos pasiskolintais. Gal tą pačią lovą atsipirksiu. 
Tik tiek malonu, kad gyvenu pas prof. (lektorių) Dr. G. Studerų, su kuriuo 
jau nuo seno gerai pažįstamas. Pamatysiu, kaip sugyvensime. 

Kambario langas tiesiog į pietus. Matyti iš jo: Karmelitų bažnyčia, Naujojo 
miesto dalis, Įgulos bažnyčios bokštas, ypač gražiai atrodo Žaliasis tiltas, Ne- 
munas ir toliau matomas Napoleono kalnas. Matyti Aukštoji Freda ir Nemuno 
krantas. Reginys gana puikus: gamtos ir miesto graži sintezė. Rodos, turėtų būti 
darbo sąlygos daug geresnės. Be to, ir kambarys daug šiltesnis, nors ir mūro na- 
mas. [...| Pagaliau, netoli mano ir tenusikelta: koks 3—4 namas tos pačios gatvės“. 

Bet neilgai trukus tenka ir kiek nusvilti. 1930 m. vasario 26 d. dienoraš- 
tyje rašo: 

„Grįžęs teradau vieną šaltą stiklinę arbatos. Visur jau tamsu, negi belsies, 
ieškosi daugiau. Vis dėlto šiuo kambariu anksčiau nudžiugęs, šiuo kartu ma- 
žiau besidžiaugiu. Buvo sukalbėta, kad bus ir vonios: jau trys savaitės praėjo, 
nė vienos dar nemačiau. Pagaliau gaudavau šiltą arbatą, dabar nė tos neduoda: 
šiltesnio butelio pagailo. Tiesiog negražu! |[...| Nepažįstu Vakarų Europos: ar tai 
jos kultūringumas? To mūsų lietuvių nė vienas nepadarytų. Bevelytų geriau 
pats visai nevalgęs būti, by tik kitą žmoniškai pavalgydintų“: Iš teksto nėra aišku, 
kam priekaištaujama: jo žmonai, šeimininkui ar gal tarnaitei nelietuvei. Dėl 
vonių ir kitų nepatogumų ir vėliau dienoraštyje kiek padejuota, bet tie dalykai 
veikiausiai nebūdavo keliami į viešumą, tad jų santykių netemdė. Antai 193() 
m. balandžio 26 d. dienoraštyje įrašyta, kad „|[k|ą tik šį vakarą mudu su prof. 
Studeru paskaitėme Eduardo Engel'io „Was bleibt“*?, ir tai Ašmantui sukėlė 
didžiulį jausmų proveržį, kurį jis išliejo dienoraštyje. Be kita ko, šis faktas rodo, 
kad pažintis su Studerumi ir Brenderiu jam atvėrė kelią į vokiškąją literatūrą ir 
turėjo neabejojamą paskatą ateityje remtis daugiausia vokiškai rašančių autorių 
kūriniais. Su Studerais eidavo kartu maudytis į Nerį (Dienoraštis, 1932 07 29). 


* Eduardas Engelis (1851-1938), vokiečių kalbos ir literatūros tyrėjas. Jo knygoje „Was 
bleibt. Die Weltliteratur“ („Kas lieka. Pasaulio literatūra“) (1928) pasakojama apie pasaulinės 
literatūros kūrinius ir jų autorius. 

Kai iškilo konfliktas su vokiečių aukštesniosios realinės mokyklos vadovybe 
dėl mokytojo vietos, direktorius Stra|ulch'as*" net skambino Studerui tei- 
raudamasis, ar Ašmantas „toks teisės ir įsakymo žmogus esąs. Iš čia gavo kitą 
atsakymą — mano asmens teigiamą apibūdinimą“ (Dienoraštis, 1930 10 11). 

Pas Studerų Ašmantas gyveno ir toliau, pasikeitus adresui (1932 07 29 — 
Žemuogių g. 4a, II aukštas). 

Ta bičiulystė išliko ilgai, tai rodo ir išlikę Studeraus laiškai Andriui Aš- 
mantui jo darbo ir tobulinimosi užsienyje reikalais (žr. p. 227, 245—246). 

Bendrojo lietuvių kalbos kurso dėstytojas buvo docentas Juozas Balčikonis. 
1924 m. pradėjęs dirbti Lietuvos universitete, Humanitarinių mokslų fakultete, 
vėliau susipyko su fakulteto vadovybe dėl kalbos dalykų (Pupkis, Mažiulis 
1978: 15—18) ir nuo 1927 m. pradžios perėjo dėstyti į Teologijos-filosofijos 
fakultetą, bet kai ką (studentų pedagoginės praktikos darbus ir kt.) tebeturėjo 
ir humanitariniame fakultete. 

Balčikonio bendrasis lietuvių kalbos kursas būdavo pradedamas nuo pat 
studijų pradžios ir tęsdavosi kelis semestrus (vėliau būdavo įvardijama kaip 
lietuvių kalbos morfologija, sintaksė, fonetika). Andriaus Ašmanto archyve 
yra išlikęs plonas to kurso užrašų sąsiuvinis su dviem rašytomis temomis: 
„Ąžuolo aprašymas“ (rašyta 1928 10 17) ir „Ruduo ir pavasaris“ (1928 11 26). 
Tai tipiškos, Balčikonio mėgtos temos (plg. Vitkauskas 1985: 31). Ašmanto 
rašiniai taisyti nedaug: pabrauktos kai kurios plano formuluotės (yra žinoma, 
kad su planais Balčikoniui retas kas pataikydavo), pataisyta išskiestos = iš- 
skėstos, ištiestos — išbraukta i, matyt, dėl apsirikimo, autoriaus (Ašmanto) 
pieštuku pasivingiuota ir parašytas klaustukas. Antrajame rašinyje prie sakinio 
„Kiti augalėliai ir, rodos, linksmi gležnūs sveikina skaisčią pavasario saulę“ 
taisytojo paraštėje parašyta „Nevykęs sakinys“. Kaip ir paprastai, pažymiais 
darbų Balčikonis nevertindavo, tik rašinių pabaigoje kartais parašydavo kokią 
pastabą. Prie pirmojo rašinio skaitome: „Mintys išdėstytos nesklandžiai“, prie 
antrojo — „Čia skyrium papasakota apie rudenį ir pavasarį, sulyginimo nėra“. 

1929 m. pavasarį, grįžęs iš mokslų užsienyje, bendrąjį lietuvių kalbos kursą 
iš Balčikonio, gal kaip iš kito fakulteto dėstytojo, perėmė Pranas Skardžius. 
Ar su Balčikoniu vėliau Andriui Ašmantui yra tekę plačiau bendrauti, nedaug 
težinoma faktų. Iš dienoraščio žinoma, kad Ašmantas buvo skaitęs ir vertino 
Balčikonio straipsnį „Karčios šaknys, saldūs vaisiai“ (Lietuvos mokykla, 1921, 


* Galimas daiktas, čia turimas galvoje tos mokyklos direktorius Jonas Štrauchas. Jis buvo 
gimęs 1887 m. Trakuose, baigęs Peterburgo universiteto filologijos fakultetą. Nuo 1921 m. 
buvo Kauno vokiečių gimnazijos direktorius, nuo 1923 m. dėstė filosofiją Lietuvos univer- 
sitete (CVA E 631, ap. 3, b. 743; dar plg. Tvarkaraščiai 1941: 29, 32). 

nr. 10-11, p. 509—512) ir jo mintis prisitaikė sau pačiam. Juodu dar susitik- 
davo studentų pedagoginės praktikos pamokose (žr. skyrių „Mokytojas“ apie 
pedagoginę praktiką). Balčikonis veikiausiai nebuvo uždegęs Ašmantą žodžių 
rinkimo aistra (jo pavardės nėra žodyno talkininkų sąraše, - LKŽ XX 1154), 
vienas su kitu nėra diskutavę spaudoje ar ką nors rašę apie vienas kitą. Iš 
Balčikonio Ašmantas bus perėmęs bene tik rašinių rašymo ir nagrinėjimo 
metodą, kurį taikė ir kiti to meto lietuvių kalbos mokytojai ir dėstytojai. Ki- 
taip negu su Balčikoniu, Ašmantas daug plačiau ir intensyviau yra bendravęs 
su Alfredu Senu ir ypač su jį pakeitusiu jaunu dėstytoju Pranu Skardžiumi. 

Alfredas Senas (Alfred Senn) buvo gimęs Prancūzijoje 1899 m. kovo 19 d. 
vokiškai kalbančių šveicarų šeimoje. Baigė Fribūro katalikų universitetą Švei- 
carijoje, ten apgynė daktaro disertaciją apie germanų kalbų skolinius, kur 
nagrinėjo ir germanų skolinius baltų kalbose. Galima sakyti, kad nuo šios 
disertacijos ir prasidėjo lietuvių kalbos leksikos (semantikos ir etimologijos) 
studijos, kurias vainikavo jo sumanytasis ir kartu su kitais rengiamas „Lietu- 
vių rašomosios kalbos žodynas“ (W6rterbuch der litauischen Schriftsprache, 
1926-1968, 5 t.). Lietuvoje ir vėliau gyvendamas Jungtinėse Amerikos Vals- 


tijose Senas paskelbė nemaža lietuvių kalbos mokslui svarbių darbų iš lietuvių 
dialektologijos, istorinės gramatikos ir kitų sričių (Sabaliauskas 1981:235—242). 


Alfredas Senas (sėdi viduryje) po sanskrito kalbos egzamino 1929 m. birželio 19 d. 
Andrius Ašmantas dėstytojui iš kairės 

Fribūro universitete yra studijavę nemaža lietuvių studentų (1895-1935 m. 
daugiau kaip 100 žmonių), tarp jų Vincas Mykolaitis, Kazys Pakštas, Klemen- 
sas Ruginis, Izidorius Tamošaitis, Edvardas Turauskas ir kt. Taigi dar univer- 
sitete Senui teko susipažinti su lietuviais ir Lietuva ir tai, matyt, paskatino 
jį 1921 m. vykti dirbti į mūsų šalį. Nuo 1923 m. pradėjęs dėstyti Lietuvos 
universitete, greitai jame įsitvirtino ir po Būgos mirties tapo bene svarbiausiu 
kalbotyros kursų dėstytoju ir didžiausiu istorinės kalbotyros autoritetu. An- 
driui Ašmantui jis yra skaitęs šiuos kursus: kalbotyros įvadą (III semestras), 
sanskritą (I ir II sem.), senovės indų tekstus (IV sem.), senąją bulgarų kalbą 
(II ir III sem.), lyginamąją sintaksę (II sem.), lyginamąją indoeuropiečių 
kalbų gramatiką (IV ir V sem.), vedęs kalbotyros seminarus (II-IV sem.) ir 
kalbotyros proseminarą (IV sem.). 

Andriaus Ašmanto archyve yra išlikęs rankraštinis kalbotyros seminaro 
darbas, pavadintas „M. Mažvydo katekizmo, išleisto 1547 m. Karaliaučiuje, 
būdvardžiai ir skaitvardžiai, suskirstyti alfabetiškai ir pagal linksnius“ (didelio 
formato 4-i lapai). Galima spėti, kad darbas rašytas dėstytojui Senui 1928 (?) m. 
Jeigu ir nepasitvirtintų šis spėjimas (pavyzdžiui, būtų rašytas Skardžiui vėles- 

niais metais), vis tiek būtų galima teigti, 
kad pirmaisiais studijų metais Ašmantas 
gerai perprato senųjų raštų kalbos pavyz- 
džių perteikimo (perrašos) reikalavimus, 
įgudo paisyti lingvistinės pagarbos kalbos 
faktams etiketo. Tai vėliau nekėlė jokių 
sunkumų ne tik operuojant įvairiais kal- 
bos duomenimis, bet ir konspektuojant ar 
cituojant reikiamą literatūrą. 

Andrius Ašmantas parašė ir savo 
dėstytojo knygos „Kleine litauische 
Spraschlehre“ recenziją, tiksliau, ano- 


taciją. Tai pirmasis studento Ašmanto 
Pranas Skardžius kalbotyros darbelis, paskelbtas spaudoje 
(iš jo Rinktinių raštų t. V) (Lietuvos aidas, 1929 11 26). 

Kaip jau minėta, Pranas Skardžius, 
grįžęs iš mokslų Vokietijoje, visomis keturiomis kibo į darbus, pirmiausia 
į pedagoginę veiklą. Įvairius kursus jis pradėjo skaityti 1929 m. pavasario 
semestre ir jų ėmė vis daugiau, kol greitai tapo svarbiausiu daugelio kal- 
botyros dalykų dėstytoju. Andriui Ašmantui jis pirmiausia pradėjo skaityti 
lietuvių kalbos istorinę gramatiką (4 val.), lietuvių kalbos istoriją (2 val.) ir 
vesti tos istorijos seminarą (2 val.), taip pat bendrąjį lietuvių kalbos kursą 
(2 val.) (CVA E 363, ap. 10, b. 5), perimtą iš Juozo Balčikonio. Vėliau jam 
dar yra skaitęs lietuvių kalbos sintaksę, lietuvių dialektologiją, lenkų kalbos 
istoriją, prūsų kalbą, latvių kalbą, istorinę lietuvių kalbos fonetiką, lietuvių 
kalbos žodžių darybą, bendruosius kalbos mokslo pagrindus, vedęs lietuvių 
kalbotyros seminarus. 

Andriaus Ašmanto archyve yra išlikę dviejų Prano Skardžiaus turėtų kursų 
užrašai. Tai bendrojo lietuvių kalbos kurso du sąsiuviniai ir istorinės lietu- 
vių kalbos fonetikos paskaitų konspektai. Bendrojo lietuvių kalbos kurso 
ploname sąsiuvinyje parašytos dvi temos: „Kol jaunas, o broli, sėk pasėlio 
grūdą“ (1929 03 01) ir „Kodėl nemokame lietuviškos kalbos“ (1929 05 17). 
Prie pirmojo darbo paraštėje autoriaus parašyta kilmės vieta (Telšių gimn. 
Endriejavas. Kretingos aps.), darbelis trumputis, vos trijų puslapių. Taisymų 
beveik nėra, dėstytojo išvada teigiama: „Rašinis turiningas; į temos klausimą 
ne visai atsakyta. Kalba lengva, taisyklinga. Sk.“ Antrasis rašinys ilgesnis 
(9 psl.), dėstytojo taisymų daugiau: pasistengsiu trumpai paduoti (pavingiuo- 
tas pastarasis žodis, turėjo būti turbūt pateikti, perteikti, papasakoti ar pan.), 

grynai subjektyviškas (= subjektyvias) mintis; nekalbant (= nekalbėdami [dėl 
padalyvio klaidos|); stovylos (= statulos); objektyviškai (= objektyviai); kaip per 
miglą (= pro miglą); gyvena tokiu pat ar bent panašiu gyvenimu (= tokį pat ar 
bent panašų gyvenimą); kalba plečias (= plinta); bendrai (= apskritai); grynai 
(= visai) nemoka lietuviškos kalbos ir kt. Kaip ir pirmasis, rašinys nevertintas, 
pabaigoje parašas „Sk.“. 

Antrame sąsiuvinyje tėra vienos paskaitos — 1929 m. gegužės 19 d., žodžių 
darybos konspektas apie būdvardžių ir daiktavardžių priesagas. 

Istorinės lietuvių kalbos fonetikos kurso, skaityto 1930 m. rudens semestre, 
konspektai platesni ir išsamesni, prirašyta trečdalis storo sąsiuvinio. Pradžioje 
nurodoma, kad fonologijos, arba garsamokslio, yra du skyriai —- aprašomasis 
ir etimologinis-kilminis. Norint suprasti garsų istoriją, pirma reikia pažinti 
pačius garsus. Toliau užsirašyta perskaityti būtina literatūra: 1. Otto Jesper- 
sen?*. Lehrbuch der Phonetik. 2. L. Sūtterlin“. Die Lehre von Lautbildung, 
Leipzg 1925 m. 3. Jorgen Forchhammer“. Kurze Einfūhrung in die deutsche 
und allgemeine Phonetik, Heidelberg 1928 m. Pats kursas prasideda kalbos 
padargų (organų) ir artikuliacinės bazės apžvalga, toliau eina garsų skirsty- 
mas, kirčio ir priegaidės dalykai ir lietuvių kalbos garsų raidos aiškinimai. 
Pridurtina, kad ta raida bemaž ištisai grindžiama senųjų kalbų (prūsų, graikų, 
lotynų, germanų, sen. slavų), taip pat lietuvių kalbos tarmių duomenimis. 

Pranas Skardžius, matyt, greitai atkreipė dėmesį į žemaitį studentą Aš- 
mantą ir ėmėsi jį kaip ir globoti. 1929 m., turbūt rudens semestre, kalbotyros 
seminare, davė jam rašyti darbą „Priesagos -iškas ir -inis žemaičių tarmėje““ 
Ašmanto archyve yra išlikęs šio darbo rankraštis, didelio formato 10 !4 psl. 
Datą nustatyti leidžia pradžioje minimas Petro Joniko straipsnis „š. m. 1929] 
„Švietimo Darbo“ 2 Nr.“ Šis referatas Andriaus Ašmanto biografijoje reikš- 
mingas dviem atžvilgiais. Pirmiausia jis rodo autorių jau gerokai įgudus ope- 
ruoti tiksliais šaltinių (Valančiaus, Daukanto ir Žemaitės) kalbos pavyzdžiais, 
mokamai juos analizuoti ir apibendrinti. Antra vertus, kalbamųjų priesaginių 
būdvardžių nagrinėjimas žymi tiesų kelią į diplominį darbą, kuriam rengtis 


2 Otas Jespersenas (1860-1944), žymus danų kalbininkas, pasaulinės kalbotyros klasikas 
(VLE VIII 648). Jo bendrosios fonetikos darbai buvo daugelio kartų studentų ir mokslinin- 
kų parankinės studijų ir darbo knygos. Prano Skardžiaus nurodytas „Fonetikos vadovėlis“ 
išleistas 1904 m. 

* Liudvigas Ziuterlinas (1863-1934), vokiečių kalbininkas, germanistas. Jo „Garsų 
sudarymo mokslo“ I leidimas išėjo 1908 m., II — 1916, Skardžiaus nurodytas III pataisytas 
leidimas. Ši knyga buvo Ašmanto bibliotekoje (dabar VDU bibliotekoje). 

“Jiorgenas Forchhameris (1873—?), vokiečių kalbininkas, fonetikos ir bendrosios kal- 
botyros specialistas. 

pradedama kaip tik šiuo referatu, ir vėliau, per visus studijų metus, šie dalykai 
nebus išleidžiami iš jo dėmesio. 

Kitas Pranui Skardžiui rašytas referatas — „M. Daukšos I-mos ir II-tros 
linksniuotės daiktavardžių kirčiavimas“, skaitytas kalbotyros seminare 1930 m. 
gruodžio mėn. (Dienoraštis, 1930 12 01). Rankraštis rašytas į didelio formato 
lapus ir sudaro 11 /4 puslapio. Jo tema neabejotinai susijusi su dėstytojo moks- 
lo darbų problematika — Skardžius tuo metu rengėsi rašyti ar jau rašė studiją 
„Daukšos akcentologija“ (išėjo 1935 m.). Gali būti, kad autoriaus studijoje 
teikiami pavyzdžiai iš Endriejavo galėjo būti pateikti Andriaus Ašmanto. Pri- 
durtina, kad Daukšos kalba tikriausiai ne be Skardžiaus paskatinimo Ašmantas 
nenustojo domėtis ir vėliau, o 1939 m. irgi Skardžiaus paskatintas ėmėsi pa- 
rengiamųjų mokslų daktaro disertacijos darbų apie Mikalojaus Daukšos kalbą. 

Vieno nebaigto referato „Priesagos -inis, -iškas (-is, -ė), -ingas“ yra 
14 puslapių, tai tarsi įžanga į diplominį darbą. 

Dar vienas referatas, gal tik jo išvados, neaišku, kieno vadovautas, bet 
galbūt Skardžiaus, yra proseminarinis darbas „Tarinio pozicija sakinyje“, datos 
nėra. Jame, t. y. 1,3 puslapyje, pateikiami „Pasakėčių rinkinėlio“ (Kaunas: 
Sakalas, 1927) 4-ių pasakėčių tarinio pozicijos skaičiavimo rezultatai. 

Buvus gerus dėstytojo Prano Skardžiaus ir studento Andriaus Ašmanto 
santykius byloja ir minėtoji Skardžiaus rekomendacija skirti Ašmantui stipen- 
diją (žr. p. 78), ir joje parašyti viltingi žodžiai. Neužmirština, kad Skardžius 
buvo Ašmanto diplominio darbo vadovas ir patį darbą vertino palyginti pa- 
lankiai, nors kaip mokslininkas negalėjo nematyti to darbo trūkumų ir šiokio 
tokio neužbaigtumo. Vėliau, Lietuvių kalbos draugijos veikloje, kur abudu 
vaisingai darbavosi, kokio santykių išskirtinumo nematyti, jie tiesiog buvo 
dalykiški. Šiaip daugiau apie jų bendravimą konkrečios informacijos neturime. 
Viena nedidelė diskusija spaudoje dėl lituanistikos instituto, matyt, nebus 
pakenkusi dalykiškiems jų santykiams. 

1935 m. „Tautos mokykloje“ Andrius Ašmantas išspausdino diskusinį 
straipsnį „Kokio Lietuvos Mokslo Instituto mums reikėtų?“ (nr. 8, p. 168—170). 
Pranas Skardžius, diskutuodamas su Antanu Juška (Lietuvos mokslų instituto 
klausimu. — Tautos mokykla, 1935, nr. 4, p. 75—77) ir Andriumi Ašmantu 
dėl lituanistikos instituto pobūdžio, nepritarė jiems dėl tam tikrų siūlymų, 
nesutiko su Ašmanto nuomone kurti mokslo ir meno institutą: tai turinti būti 
grynojo mokslo, o ne mokslo ir meno įstaiga (Koks mums iš tikrųjų mokslų 
institutas yra reikalingas. - Tautos mokykla, 1935, nr. 9, p. 193—194). 

Kitaip prasidėjo santykiai su dėstytoju Antanu Saliu. Mat Salys, grįžęs 
dirbti į Lietuvos universitetą, iki 1931 m. vidurio dėstė Teologijos-filosofi- 

jos fakultete. Tik pagal vyriausybės 1931 m. 
rugpjūčio 4 d. nutarimą ten panaikinus kal- 
botyros katedrą, perėjo dirbti į Humanita- 
rinių mokslų fakultetą. Iš archyvinių doku- 
mentų žinoma, kad Salys Andriaus Ašmanto 
kursui IX semestre (1932 m.) yra skaitęs 
bendrąją fonetiką ir lietuvių kalbos sintaksę 
(CVA E 363, ap. 10, b. 5). Kad iš pradžių 
jie nebuvo labai artimi, rodo ir tas faktas, 
kad Andrius Ašmantas nedalyvavo Jurgio 
Gerulio 1931-1933 m. fonetikos labora- 
torijoje vestuose dialektologijos kursuose 
(Morkūnas 2000). Tiesa, Andriaus Ašmanto 
archyve yra likęs vienas Antano Salio pa- 


latogramos spausdintas piešinys, o vėliau 


Antanas Salys 
Ašmanto rašytuose tarminiuose tekstuose (iš „Lietuvių kalbos enciklopedijos“) 


vartojama toji pati transkripcijos sistema, 

kurios buvo mokomasi minėtuose kursuose. Galima manyti, kad studijų 
metais Andrius Ašmantas nelabai ir domėjosi lietuvių kalbos fonetika ir 
bendrinės tarties dalykais. Domėtis pradėta veikiausiai iš reikalo pradėjus 
dirbti mokykloje ar susidūrus su tais dalykais jau Lietuvių kalbos draugijoje. 
Įsidėmėtina, kad 1935 m. pildydamas Lietuvių kalbos draugijos nario žinių 
lapą, Andrius Ašmantas savo domėjimosi sritimi įrašė ne fonetiką ar tarties 
dalykus, o sintaksę-stilistiką (MAB RS E. 63-11, Ip. 3). 

Rašydamas apie tartį „Lietuvių enciklopedijai“ (XXX), Antanas Salys čia 
neteikia kokio aiškumo, tik dar daugiau iškelia klausimų. Jis rašo: „Pradedant 
1930 m. A. Salio dėstytame lietuvių kalbos fonetikos kurse, pirma VDU, o 
paskui Vilniuje, jau buvo atskirai nagrinėjami ir bendrinės kalbost ary bos 
(ortoepijos) klausimai. Bendrinė tartis jo ir A. Ašmanto taip pat dėstyta Švie- 
timo m-jos ruoštuose vasariniuose mokytojų kursuose. 1935 m. vėl Lietuvių 
kalbos d-jos rūpesčiu buvo sudaryta Teatro kalbos komisija, kuri padarė visą 
eilę pasiūlymų vaidybinės kalbos tarčiai ir kirčiavimui suvienodinti“ 
(Salys 1985: 100; ret. A. S.). Čia tas Salio parašytas „vėl“ tarsi sakytų, kad Aš- 
mantas bendrinę tartį buvo pradėjęs dėstyti dar iki 1935 m. Bet tai turbūt nėra 
visai tikslu. Mat 1934 m. vasarą Juodkrantėje vykusiuose mokytojų lituanistų 
kursuose kaip tik Salys skaitė „Bendrinės kalbos tarties“ kursą, o Andrius Aš- 
mantas, kursų dalyvis, tas paskaitas konspektavo (AA yra tų paskaitų konspektai, 
dviejose vietose parašyta ir datos: 1934-VII-14 ir VII-16 ). Archyvuose nepavyko 

rasti dokumentų apie 1934 ar 1935 m. vasaros kursuose Ašmanto skaitytas 
bendrinės tarties paskaitas. Jas veikiausiai jis bus skaitęs tik 1939 m. Vis dėlto 
Antano Salio cituotoji mintis rodo jį pagarbiai žiūrėjus į Andriaus Ašmanto 
darbą bendrinės tarties srityje ir jo veiklą tarsi sulyginus su savo paties šios 
srities darbais. 

Be šių dėstytojų, kalbas Andriui Ašmantui yra dėstę dar keli žmonės. 
Rusų kalbą dėstė literatūros tyrėjas Mikas (Mykolas) Banevičius (tikr. 
Michailas Podšibiakinas, 1883—1963), graikų kalbą — garsėjantis klasiki- 
nės filologijos specialistas Merkelis Račkauskas (1885-1968), lenkų kal- 
bą — rašytojas Juozapas Albinas Herbačiauskas (1876-1944). Kiek su jais 
buvo artimas Andrius Ašmantas, neturime išsamesnių žinių. Dienoraštyje 
svarstant savo būdo ir elgsenos ypatybes terandame parašyta: „Šis senas 
mano atsargumas ir didelis skrupulingumas kamuoja be gailesio. Iš didelių 
būrimų kartą, rodos, bus pataikęs J. A. Herbačiauskas mane tinkamai cha- 
rakterizuoti: „Tamstos sunkus gyvenimas: dideli jausmai ir aštrus protas, 
be gailesio viską savo kritikuojąs ir baudžiąs!“ (1932 03 16). Kas dabar 
pasakys, kiek ten tada yra buvę artimų santykių ir kiek atsitiktinai pasakytų 
kokių spėlionių ar mistikos... 

Latvių kalbą Ašmantui dėstė Eduardas Volteris (1856-1941), kalbi- 
ninkas, tautosakininkas, etnografas. Jo bendrakursiams jis yra turėjęs dar 
latvių literatūros istorijos, baltų senovės kultūros ir etnografijos kursus. 
Pastariesiems reikėdavo rašyti referatus. Nacionalinės Martyno Mažvydo 
bibliotekos Rankraščių skyriuje, Eduardo Volterio fonde, yra išlikę du 
tokie Andriaus Ašmanto darbeliai. 1928 m. rudenį rašytas referatas „La- 
tvių kultūra ir jų gyvenimas literatūros atžvilgiu“ (Ip.3—5, EV 17-355) ir 
1929 m. pavasarį —- „Apuolės piliakalnis“ (Ip.1-2, EV 17-358). Tai gana 
menki darbeliai, nerodantys kokių didesnių atradimų ar apibendrini- 
mų, atlikti tiesiog iš reikalo. Yra žinoma, kad Volteris tuo metu (1930 ir 
1931 m.) buvo surengęs etnografinę ekspediciją į Žemaičius ir kasinėjęs 
Apuėlės piliakalnį (VDU 1933:208). Duomenų, kad ten būtų galėjęs dirbti 
ir Andrius Ašmantas, neturime. 

Andrius Ašmantas, pasirinkęs studijuoti kaip šalutinę šaką literatūrą, yra 
klausęs nemaža įvairių literatūros kursų, rinkęs įskaitas, laikęs egzaminus. 
Bene daugiausia tokių kursų yra skaitę Mykolas Biržiška (žemesniuose 
kursuose) ir Vincas Mykolaitis (aukštesniuose). Biržiška yra skaitęs lietuvių 
literatūros istorijos, lietuvių literatūros metodikos kursus, tautosakos kursus 
(pasakas ir smulkiąją tautosaką), Lietuvos metraščių kursą ir lietuviškų kny- 
gų istoriją. Vincas Mykolaitis — priešaušrio ir naujausią lietuvių literatūrą, 

rusų literatūrą, poetikos, literatūros krypčių ir literatūros metodų kursus. 
Pastarieji du galėjo būti sujungti į vieną, nes Andriaus Ašmanto archyve 
esančiame užrašų sąsiuvinyje užrašyta: „Literatūros kryptys ir literatūrai tirti 
metodai“ (pradėta 1930 m. sausio 29, paskutinis įrašas 1930 m. balandžio 
30 d.). Archyviniuose dokumentuose pažymėta, kad literatūros krypčių 
kursas skaitytas 1930 m. VI semestre, o literatūros metodai — VII semest- 
re (CVA E 631, ap. 10, b. 5). Kadangi tuo metu nebuvo skaitomi atskiri 
pasaulinės (visuotinės) literatūros kursai, juos kaip ir atstojo Mykolaičio 
paskaitos, per kurias literatūros kryptys buvo dėstomos remiantis įvairių 
Vakarų Europos rašytojų kūryba. 

Fakulteto dekanas Vincas Krėvė-Mickevičius skaitė bendrąjį literatūros 
kursą, lenkų literatūrą ir lenkų kalbos dialektologiją (visus žemesniuose kur- 
suose), Balys Sruoga - rusų tautosakos kursą ir rusų kalbos istoriją, Juozas Tu- 
mas-Vaižgantas — lietuvių draudžiamosios literatūros kursą. 

Iš bendrųjų kursų lietuvių tautos istoriją skaitė Ignas Jonynas (1884— 
1954), filosofijos įvadą ir bendrąją psichologiją - Izidorius Tamošaitis (1889— 
1943), eksperimentinę psichologiją, pedagogikos ir pedagogikos istorijos 


PRor. Rašyss -Micusvičiaus 
AUBITORIJA 


Lenkų lireRATŪROS RlausyTojai 
RB m. 


Per Vinco Krėvės-Mickevičiaus lenkų literatūros paskaitą 1928 m. pavasario semestre. 
Vincas Krėvė - stovi priekyje trečias iš kairės, 
Andrius Ašmantas sėdi priekyje trečias iš kairės 

kursus — Jonas Vabalas-Gudaitis (1881-1955), logiką — Vosylius Sezemanas 
(1884-1963). 

Nors Jonas Vabalas-Gudaitis buvo vienintelis Andriaus Ašmanto dėsty- 
tojas, iš savo dalyko jam parašęs trejetą, bet studentą veikiausiai traukė psi- 
chologinė pedagogikos sritis ir atrodo, kad studento ir dėstytojo gana greitai 
pradėta bendradarbiauti. 

Vabalas-Gudaitis 1913 m. buvo baigęs Peterburgo universitete biologi- 
ją, studijavęs agronomiją, pedagogiką, psichologiją. Dirbo eksperimentinės 
psichologijos ir pedagogikos laboratorijoje prie Peterburgo pedagoginio mu- 
ziejaus. Grįžęs į nepriklausomą Lietuvą dėstė gimnazijoje Kaune, Aukštuo- 
siuose kursuose, Lietuvos universitete. Įsteigė eksperimentinės pedagogikos 
laboratoriją ir jai vadovavo. Joje buvo sukurta nemaža originalių prietaisų 
įvairiems eksperimentams atlikti. „Dar didesnis man buvo uždavinys sukurti 
savo filosofiškai-pedagoginę sistemą, kuri atitiktų aukščiausius mokslo rei- 
kalavimus, ugdytų sisteminį mąstymą ir planingą pedagoginį veiklumą“, — 
Vabalas-Gudaitis teigė savo gyvenimo aprašyme (CVA E 391, ap. 7, b. 5841, 
Ip. 7). Jis daug rašė pedagogikos klausimais periodinėje spaudoje, rotatoriumi 
buvo išleistos jo pedagogikos paskaitos. Pasibaigus Antrajam pasauliniam karui 


5+rudenTai „klauso“ PRorVaa -Gupaičio 
PaskaiTą. 


Jono Vabalo-Gudaičio eksperimentinės psichologijos paskaitoje 1928 m. rudenį. 
Andrius Ašmantas priekyje trečias iš dešinės 

kurį laiką buvo Vilniaus universiteto Istorijos-filologijos fakulteto dekanas, 
vadovavo Pedagogikos katedrai (CVA E 391, ap. 7, b. 5841). 

Vabalas-Gudaitis stengėsi palaikyti ryšius su žymiais Europos savo srities 
mokslininkais. Gyvenimo aprašyme jis yra nurodęs, kad žinomas Ciuricho ir 
Paryžiaus laboratorijų mokslininkas šveicaras Karlas Kochas Kauno universi- 
teto laboratoriją laikė esant reikiamo europinio lygio (ten pat, Ip. 7), tačiau 
ja lietuvių mokslininko, matyt, nenorėta tenkintis ir rimtai galvota steigti 
institutą. Šio sumanymo turime gyvų archyvinių liudijimų. Andriaus Aš- 
manto archyve yra nuotrauka, kurios antroje pusėje savininko užsirašyta: 
„Besikuriančiame Psichotechnikos Institute 1932 m. balandžio mėnesį su 
Karl Koch'u. Andr. Ašmantas. Kaunas, 1932-V-6“. Be to, yra Kocho straips- 
nio „Psichotechnika“ atspaudas iš 1932 m. „Židinio“ su įrašu, kad autorius 
davęs jį Ašmantui 1932 m. birželio 24 d. Dar vienas šios srities liudijimas 
yra 1941 m. balandžio 30 d. nenustatyto asmens lapelis „Coll. A. Ašmantui“, 
kuriame rašoma, kad prof. Vabalas-Gudaitis norintis „šiandien su Tamsta 
pasikalbėti metodiniu reikalu. Prašė jam paskambinti iki 14 val. telefonu 
Nr. 3028 arba atvykti į pedagogikos seminarą apie 16.45 arba 18 val.“. Gaila, 
kad daugiau apie tą, matyt, gana glaudų bendradarbiavimą neturime išsa- 
mesnės informacijos. 

Vieną iš paskutinių kursų universitete Andrius Ašmantas klausė So- 
fijos Čiurlionienės-Kymantaitės — lietuvių kalbos dėstymo metodiką 
(1932 m. pavasarį). Čiurlionienė oficialiai nebuvo baigusi universiteto ir 
yra žinoma, kad 1935 m. ji buvo pažadėjusi universiteto vadovybei para- 
šyti darbą „Lietuvių kalbos dėstymo metodika“, kuris būtų įskaitytas kaip 
diplominis (Karmalavičius 1992:214). Matyt, tikėtasi parašyti ar išplėsti ir 
sutvarkyti paskaitų tekstus, bet nei apie juos, nei apie patį dėstytą dalyką 
duomenų nepavyko aptikti. Taip jau atsitiko, kad po keleto metų šį kursą 
iš jos neoficialiai perėmė Andrius Ašmantas. Čiurlionienė-Kymantaitė 
universitete dirbo nuo 1926 m. iki 1938 m., dėstė daugiausia lietuvių kalbą 
ne specialistams. Jos pedagoginė karjera universitete nebuvo visais atžvil- 
giais sėkminga (Karmalavičius 1992: 210-214; šios monografijos p. 273). 
Jai išėjus liko neužimta lektoriaus vieta ir į ją nuėjo Andrius Ašmantas, 
tačiau ne kaip lietuvių kalbos metodikos dėstytojas, o kaip lietuvių kalbos 
lektorius. Metodikos dalykai jo pedagoginėje veikloje ėjo kitokia kryptimi 
(žr. toliau). 

Taigi apibendrinant Andriaus Ašmanto studijas Lietuvos (Vytauto Di- 
džiojo) universitete galima teigti, kad jis gavo gana gerą universitetinį išsi- 
lavinimą iš visų pasirinktų studijų šakų, galima sakyti, geriausią, koks tuo 

metu buvo įmanomas Lietuvoje. Lietuvių kalbos šakos studijose daugiau 
buvo orientuojamasi į istorinį kalbos mokslo pažinimą ir jam suteikiami 
klasikinės filologijos pamatai, o mažiau atsižvelgiama į dabartinės lietuvių 
kalbos išmanymą. Taip buvo to meto kalbos mokslo tiriamajame darbe, 
taip atsispindėjo ir dėstomuosiuose kursuose. Svarbiausi Andriaus Ašmanto 
mokytojai buvo Alfredas Senas ir Pranas Skardžius, taip pat Pranas Brende- 
ris. Jų ir mokslo darbuose, ir pedagoginiame darbe istorinis ir sinchroninis 
kalbos pažinimas ir tyrimas buvo glaudžiai susiję ir daug kur neatmezgamai 
susipynę, tik Skardžius pamažu artėjo prie sinchroninio požiūrio. Be to, 
nereikia užmiršti palyginti dar nedidelės jaunojo Skardžiaus pedagoginės 
patirties. Antra vertus, tik ką grįžusio iš užsienio mokslų dėstytojo tokia 
gausybė parengtų universitetinių kursų iš pradžių negalėjo visi būti pačios 
aukščiausios prabos, kad ir koks talentingas mokslininkas jis buvo. 

Iš literatūros srities gauta geriausia, kas tuo metu buvo įmanoma Lietuvo- 
je. Ugdytas platus literatūrinis akiratis, kitų tautų literatūrų pažinimas, diegti 
tuometiniai literatūros tyrimo metodai. 

Universiteto studijos leido gana nemenkai pažinti fundamentinius ben- 
drajam išsilavinimui būtinus filosofijos, logikos, psichologijos, pedagogikos 
pagrindus. Žymūs to meto mokslininkai ir dėstytojai diegė savo studentams 
pasaulėvokos ir pasaulėžiūros principus, prisidėjo prie naujos humanitarinės 
inteligentų kartos ugdymo. 

Suprantama, ne viskas buvo sklandu tos kartos būsimųjų humanitarų 
lituanistų studijose. Sudėtinga politinė padėtis, autoritarinio režimo gri- 
masos ir politinės kovos nebuvo tie veiksniai, kurie būtų skatinę didžiulę 
pažangą. Fakultetui trūko patalpų, studentams — garantuoto materialaus 
pagrindo, mokslo tiriamajam darbui — finansų ir tyrėjų. Vis dėlto kad ir 
sunkiai einant į priekį visur buvo siekiama didesnės apibrėžties ir pa- 
žangos. Belieka pasakyti, kad 4-ame dešimtmetyje, ypač jo II pusėje, į 
aktyvų mokslo, kultūros ir švietimo gyvenimą įsiliejusi karta, palyginti 
su ankstesnėmis kartomis, buvo išties kokybiškai nauja ir gyvenanti jau 
kitokiais, nepriklausomoje valstybėje susidarytais principais ir idealais. 
Jai būdingas visiems mūsų „iš kaimo pirkios išėjusių inteligentų kelias, 
panašios ir daugelio tų žmonių charakteristikos: ryžtingumas, aktyvumas, 
nepriklausomumas, sakyčiau, įgimtas ar susiformuotas orumas, ypač tų, 
kurie pasiekė tokio visuomeninio brandumo, kada pasirenkamas anaiptol 
ne materialinę gerovę žadantis kelias, o pilnas pavojų, dažnai ir vargo, 
tačiau su tolima viltingos ateities perspektyva“ (Lukšienė 2004: 380). Ši 
„pirmoji iš kaimo išėjusi inteligentų karta jau nuo paauglystės, anaiptol 

nesubrendusi, tikslingai orientavosi į aukštesnę kultūros pakopą“ (ten 
pat, p. 413). 

Andriaus Ašmanto išlikusiame palikime niekur nėra kaip nors vertinta 
ar apibūdinta savo dėstytojų veikla ar asmenybės (žinoma, kad studentai per 
pertraukas nevengdavę kritikuoti savo dėstytojų, žr. Būtėnas 1975: 17). Die- 
noraštyje ir kitur visur išlaikomas pagarbus atstumas ir jų autoriteto vertė, 
pavyzdžiui, minint dėstytojus visada rašoma su mokslo titulu ar laipsniu (plg. 
cituotose ištraukose rašomas Brenderio ar Studeraus pavardes). Apskritai apie 
studijas universitete asmeninių įspūdžių nedaug, o kas rašoma, tai daugiausia 
apie save ir santykius su mokslu, o mažiausiai apie kitus žmones (jei ir rašoma, 
tai anonimiškai). Ta pati pažiūra būdinga ir rašant apie kitus pažįstamus ar 
draugus, tik apie labai artimus žmones (tėvus, brolius ir kt.) kartais leidžiamasi 
į asmeniškesnius dalykus. 

Jau buvo rašyta, kad Andrius Ašmantas nuoširdžiai džiaugėsi ir didžia- 
vosi tapęs studentu. Į Kauną jis atvažiavo kupinas pasiryžimo ir norų siekti 
mokslo ir visapusiškai lavintis. Darbo nebijojo ir į jį puolė visomis fizinėmis 
ir dvasinėmis pajėgomis. „Pagaliau mane ryte ryja darbai. Maža tėra laiko, 
kada laisvai pasidairyti ar pasvajoti, laisvai ką norėdamas paskaityti. Užgriu- 
vusiųjų ant manęs darbų nespėju aš nusiversti nuo pečių. Tik žiūrėk laikyti 
egzaminą po egzamino ir taip gali dar kur sukliūti ir per 4 metus universiteto 
nebaigti“ (Dienoraštis, 1929 07 02). „Kitas mano didelis džiaugsmas, kad ir 
universitete gerai pavyko galus su galais suvesti taip, kad rodos, gausiu ir iš 
pedagogikos, ir pe-kos istorijos ekvivalentą net 4 (ketvertuką). |...| Bet dabar 
mano visos jėgos buvo sukoncentruotos [mokytojų| seminarijos darbui, o ne 
universitetui. Tačiau ir čia nepaskutinis išeinu“ (ten pat, 1930 05 28). „Beturiu 
iki valstybinių tik šešis egzaminus: rusų kalbą, rusų liter., lenkų kalbą, lenkų 
liter., lietuvių liter. ir latvių kalbą. Taigi yra gerokas žiupsnis egzaminų. Ir šie 
egzaminai sunkoki“ (ten pat, 1931 02 02). 

„Didžiausias mano nusiraminimas — skaitymas moksliškų optimistiškų 
raštų, o ypač iš pedagoginės srities, kur iškeliama tie pasaulio vargai ir lūkes- 
čiai geresnių dienų. Tada man grįžta energija ir jaunystės karštis darbui“ (ten 
pat, 1929 07 02). „Visą laiką krimtau elementarinius kalbų dalykus! Kur tada 
galvoti apie įvairiausias problemas! Asmenuoti linksniuoti mokėk — ir būsi 
gudrus! Vis dėlto, kol jaunas, geriau krimsti tas sausas gramatikas, o paskui, 
subrendęs, skelbk tas savo „nuostabias“ problemas ir jos [-jų| gudriausius 
išrišimus“ (ten pat, 1930 01 06). 

Pakviestas dirbti į mokyklą, labai apsidžiaugia, bet kartu ir apgailestau- 
ja: „Mano planai buvo kiti: baigti universitetą, paskiau dumti į užsienius ir 

ten sustiprėti“ (ten pat, 1930 01 23). Sau kelia tokius uždavinius: „Dau- 
giau apsiskaitymo, daugiau žinių, daugiau gyvenimo patyrimo“ (ten pat, 
1930 01 28). Po mėnesio jau konkrečiai suformuluoja savo tikslus: „Didžiausia 
mano svajonė likti pedagogikos psichologijos profesoriumi. Tam reikia dar 
gerai padirbėti. Darbo kol kas dar nebijau“ (ten pat, 1930 02 23). „Aš esu 
kalbininkas, bet mane daugiausia jaudino ir jaudina ypač dabar mokykloje 
bendrieji pedagoginiai dalykai“ (ten pat, 1930 06 30). Ir toliau svarbiausias 
tikslas — baigti universitetą, „kad galėčiau dar daugiau atsidėti savo mėgiamam 
pedagoginiui darbui: dirbti raštu ir žodžiu“ (ten pat,1930 10 09). 1932 m. 
pradžioje rašo: „Norėčiau šiemet būtinai baigti universitetą ir gauti diplomą“ 
(ten pat, 1932 01 05). 


Kolegos 


Tuo metu universitete studijavo daug dabar žinomų ir mūsų laikais dar 
neužmirštų žmonių. Bet studijų sistema nebuvo kursinė, o pasirenkamoji, 
semestrinė, tad vieno dėstytojo paskaitose susirinkdavo skirtingų semestrų 
klausytojai. Antra vertus, Humanitarinių mokslų fakultete studentų nebuvo 
daug, tad neabejotina, kad daugelis buvo gana gerai tarpusavyje pažįstami. 
Iš to meto studentų lituanistų, be minėtų kalbininkų (žr. p. 72—73), galima 
prisiminti dar Stasį Anglickį, Bernardą Brazdžionį, Julių Būtėną, Kazį Inčiū- 
rą, Liūnę Janušytę, Vladą Kulboką, Aleksandrą Lengviną, Antaną Maceiną, 
Vincą Maciūną, Oną Matusevičiūtę, Antaną Miškinį, Petronėlę Orintaitę, 
Bronį Railą, Leoną Skabeiką, Rapolą Šaltenį, Joną Šukį, Alfonsą Tiešį, Gra- 
žiną Tulauskaitę, Kazį Vėlyvį, Antaną Venclovą ir kt. Nėra abejonės, kad 
Andrius Ašmantas buvo su jais pažįstamas, su ne vienu tikriausiai teko da- 
lyvauti kokioje bendroje veikloje. Vienas kitas iš jų savo atsiminimuose yra 
užsiminęs ir apie Andrių Ašmantą. Vertingas Onos Matusevičiūtės (1908— 
2002) pasakojimas, įdėtas į jos knygą „Amžinas vainikas“ (Matusevičiūtė 
1994). Anoniminis autorius, gal knygos redaktorius, rašydamas apie autorę, 
pasakoja, kad 1928 m. Matusevičiūtė pradėjo studijuoti Lietuvos universiteto 
lyginamosios kalbotyros skyriuje. Antraisiais studijų metais netekusi dėdės 
kunigo paramos norėjo visai mesti universitetą, „bet tuometinis humanitarų 
seniūnas a. a. Andrius Ašmantas, su kuriuo kartais bendrai ruošdavo sen. 
slavų kalbos kursą, nes jis turėjo vadovėlį, o Matusevičiūtė geriau žinojo 
gauti stipendiją. Beliko iš visų jėgų atsidėti mokytis, kad per ketverius metus 
galėtų išlaikyti visus egzaminus, nes ilgiau stipendija humanitarams nebuvo 
mokama“ (Matusevičiūtė 1994: 425). 

Ne mažiau įdomūs buvusių studentų nors ir fragmentiški pasakojimai 
apie savo dėstytojus. Bendrąją fakulteto dvasią ir jo dėstytojus plačiau yra 
apibūdinęs Julius Būtėnas (1977: 13—42 ir kt.). Antai jis gražiai atsiliepė apie 
Vincą Krėvę-Mickevičių: jis stebinęs savo atmintimi, skaitydavęs be jokio 
teksto, kalbėdavęs natūraliai. Balys Sruoga skaitydavęs iš užrašų, sausai lite- 
ratūrą dėstęs Mykolas Biržiška, rimtai skaitydavęs Vincas Mykolaitis-Putinas 
(ten pat: 15). Eduardas Volteris dėstęs primityviai, mažai turėjęs klausytojų 
(ten pat: 19). Pranas Brenderis buvęs tylus, ramus žmogus, asketiškas (ten 
pat: 20). Aukštos intelektinės kultūros profesoriai buvę Levas Karsavinas ir 
Vosylius Sezemanas (ten pat: 21). 

Esama ir daugiau ano meto universiteto laikų atsiminimų. Vėlesnių metų 
studentas Alfonsas Čipkus (Nyka-Niliūnas) (g. 1919 m.) prisimena, kad 
Krėvė ir Putinas dėstė visiems filologams privalomus kursus ir jų paskaitas 
reikėję lankyti. Krėvės paskaitos nuvylusios — nebuvusios nei mokslingos, 
nei įdomios. Operuodavęs vadovėlinėmis banalybėmis, paįvairintomis vis 
tais pačiais anekdotais, tomis pačiomis citatomis. Putino paskaitos rimtos, 
akademiškos, bet dėstęs sausai, knygiškai, nuolat žvelgdamas į užrašus. Tai 
buvusi „džiovinančio nuobodžio srovė“ (Nyka-Niliūnas 1974: 367). Kitaip 
apie Vinco Mykolaičio paskaitas prisiminė Aleksandras Žirgulys: jos buvusios 
pilnos gilaus mokslo, įdomios ir studentų mėgstamos (Žirgulys 1976: 14-21). 

Petronėlė Orintaitė rašo, kad jų (studentų) gretose buvę kalbininkai Pet- 
ras Jonikas, Jonas Dumčius, Andrius Ašmontas ir kt. (Orintaitė 1965: 35). 
Į Teologijos-filosofijos fakultetą bėgdavę paklausyti tokių žymių profesorių 
kaip Stasio Šalkauskio, Vinco Mykolaičio, Juozo Balčikonio ir kt. (ten pat: 
38). Vladas Kulbokas išvengęs Juozo Balčikonio paskaitų, „kurio visi lenkėsi 
dėl jo asketiško griežtumo“ (Kulbokas 1991: 140). Kazys Ulvydas prisimena 
Balčikonio egzamino laikymo nepaprastybes ir priduria, kad dėl to net buvę 
studentų protestų (Ulvydas 1994:26). Bet kiti pasakotojai (Dambriūnas 2006: 
101-102; Barzdukas 2006: 104—105; Gasparavičius 2006: 184—185) apie kokį 
didelį Balčikonio asketišką griežtumą neužsimena, - jie tik aprašo jo dėstymo 
būdą ir savitą kalbos mokymo metodiką. 

Dėl specifinių gyvenimo ir mokymosi sąlygų universitetą laiku baigdavo 
nedaug studentų, vos vienas kitas. Kiti daugiau ar mažiau atsilikdavo, buvo 
ir tokių, kurie metų metais formaliai būdami studentai diplomą gaudavo 
daug vėliau negu tie, su kuriais buvo pradėta studijuoti (VUI 1977: 274). Ir 
Andrius Ašmantas, pradėjęs dirbti mokykloje, metus atsiliko ir tik 1933 m. 
sugebėjo galutinai susitvarkyti dokumentus. Bet toji studentų grupė, kuri 
mokslą ėjo maždaug vienodais žingsniais, save laikė kaip ir to paties kurso 

žmonėmis. Jie visi su dėstytojais ir susibūrė nusifotografuoti bei pasidaryti 
1930-1931 m. m. laidos vinjetę. (Beje, ši vinjetė paskelbta ir kitoje literatūro- 
je, pvz., Kulbokas 1991: 144.) Joje, be dėstytojų, matome vėliau pagarsėjusius 
ar šiaip vertus prisiminti tos laidos absolventus. 

Tai Antanas Venclova (1906-1971), žinomas rašytojas, su kuriuo And- 
riui Ašmantui vėliau teko bendrauti dirbant Klaipėdoje. Vinjetėje rašytojas 
ir redaktorius Petras Čiurlys (1907-1984), kalbininkas Petras Jonikas (1906— 


ešvorsitejo Hūnanitarinių Mokstn El 
V. D.Universiteio | Ūlokslų Fak: 
„„Lituaistų 9503) las 


čiuko“ 


Aa 


1930-1931 m. m. lituanistų laida. 
1-oje eilėje (iš kairės): P Maldeikis, O. Laukytė, V. Kazlauskas, B. Palekas, 

P Stankūnaitė, M. Kviklys; 2-oje eilėje (lanku): A. Venclova, M. Stulgys, A. Šatas, 
B. Bulvičiūtė, P. Jonikas, E. Daunytė, S. Paliulis, J. Vaitiekūnas, J. Čiuta, V. Brejeras, 
E. Burnytė; 3-ioje eilėje: B. Kiaunė, S. Grigiškytė, P Čiurlys, E. Strazdaitė, 

V. Maknickas, E. Zaleskytė, doc. P Skardžius, P Bylaitė, V Kulbokas, 

A. Krasnickaitė, Z. Slavinskas, E. Kašinskaitė, V. Čižiūnas; 
4-oje eilėje: J. Žiurlys, P Papečkys, prof. V. Mykolaitis, 
dekanas prof. V. Krėvė-Mickevičius, prof. B. Sruoga, V. Maciūnas, A. Ašmantas; 
5-oje eilėje: prof. V. Biržiška, doc. J. Tumas, rektorius prof. V. Čepinskis, 
prof. M. Biržiška, prof. E. Volteris 

1996), su kuriuo Ašmantas kartu lankė Prano Skardžiaus seminarus ir vėliau 
daug bendravo. Tai Vaclovas Čižiūnas (1900-1980), pedagogas, publicistas ir 
literatūros tyrėjas, Lietuvių mokytojų profesinės sąjungos veikėjas, aktyvus 
„Mokyklos ir gyvenimo“ žurnalo autorius, parašęs ir kalbos straipsnių, po An- 
trojo pasaulinio karo plačiai reiškęsis Amerikos lietuvių pedagoginėje veikloje 
(JAVL 211). Tai ir pedagogas ir literatūros tyrėjas Vladas Kulbokas (1908-2000), 
Vincas Maciūnas (1909-2003), literatūros tyrėjas, nusipelnęs ir lietuvių kalbos 
istorijai. Su Maciūnu Ašmantas bendravo ne tik studijų metais: 1939 m. kovo 
10 d. Maciūnas Ašmantui užrašė savo straipsnio iš ArPh VII atspaudą apie 
Bogušo (Bohušo) veikalą („Kolegai Ašmantui. Maciūnas“) (Andriaus Ašmanto 
bibliotekoje buvo ir kitų Maciūno straipsnių atspaudų, bet be kokių dedikacijų 
ar savininko įrašų). Tarp vinjetės draugų ir pedagogas, visuomenės veikėjas 
Mečislovas Kviklys (1902-1942), pedagogai Bronius Palekas (žr. p. 157) ir 
Stasys Paliulis (žr. p. 213), su kuriais Ašmantui teko ir vėliau bendrauti. 
Universitete artimų draugų turėta nedaug ir apie juos dienoraštyje rašoma 
šykščiai. Tik apie Petrą Navardauską (vėliau Navardaitis) vienoje vietoje para- 
šyta, kad su juo kalbėjęsi intymesnėmis temomis (Dienoraštis, 1930 04 20). 
Dar minimas pasibuvimas su draugais studentų ateitininkų susitikime vie- 
name bute, bet ten pavardės užšifruotos. 
Studijų kolegos taip pat niekur neminimi, 
nors jo kaip autoritetingo vertintojo nuo- 
monės būtų buvusios tikrai įdomios. Apie 
Andrių Ašmantą daugiau sužinome iš jo 
kolegų negu jo paties apie savo kolegas. 
Vienas iš pačių artimiausių draugų buvo 
Petras Navardauskas (vėliau Navardaitis). 
Juodu buvo beveik vienmečiai (Petras gimė 
1905 m. liepos 30 d. Sausių kaime, En- 
driejavo valsčiuje). Susipažinti galėjo kaip 
endriejaviškiai Andriui dar mokantis Rieta- 
vo progimnazijoje. Iš turimos informacijos 
žinoma, kad kaip ir Andrius Petras Navar- 
dauskas buvo veiklus žmogus, geras orga- 
nizatorius („puikus žmogus buvo, inicia- 


torius, mūs jaunimui darė nemažą įtaką“, 
padrąsindavęs visus, gražiai švęsdavę su juo Peras Niiniasdaikis, 
Petrines. - AA. Antano Ruškio pasakoji- Nuotrauka iš 

mas). Atrodo, kad jų ir pažiūros veikiausiai Navardaičių šeimos albumo 

buvo panašios. 1925 m. liepos 17 d. „Lietuvos“ dienraščio informacijoje „Iš- 
važiavo“ rašoma, kad liepos 12 d. Endriejavas atsisveikino su savo organizacijų 
vadu, pradinės mokyklos vedėju Petru Navardausku. Jis per vienus metus čia 
gyvendamas suorganizavęs šaulių būrį, pavasarininkų kuopą, įsteigęs smulkaus 
kredito banką. Žinoma, kad ir studijuodamas Kaune tebebuvo Endriejavo 
pavasarininkų vadovas (Žemaičių prietelius, 1927 m. rugsėjo 18 d.) 

1924 m. Navardauskas baigė Telšių gimnaziją, 1925-1931 m. studijavo Lie- 
tuvos (Vytauto Didžiojo) universitete germanistiką (pagrindinė šaka). 1930 m. 
gruodžio 29 d. (kitais duomenimis —- 1931 02 14, - CVA E 631, ap. 14, b. 93, 
Ip. 91) apgynė diplominį darbą „Sudermanas ir lietuviai jo kūryboj“: Myko- 
las Biržiška darbo recenzijoje rašė, kad darbą reikėtų perdirbti, nes autorius 
pasisakęs norintis daktaruotis iš „lietuviškumo vokiečių literatūroj (Sudermann, 
Thick, Wichert ir t. t. ), kam reiktų iš anksto jį paspauti“; dėl to darbas įver- 
tintas patenkinamai (CVA E 631, ap. 10, b. 181). 1931-1935, 1935 ir 1938 m. 
studijų reikalais trumpiau ar ilgiau yra buvęs Vokietijos Miuncheno, Bonos 
universitetuose, Austrijos*!, Prancūzijos, Šveicarijos aukštosiose mokyklose. 
Ten tobulinosi iš germanistikos ir filosofijos, Vokietijoje apgynė daktaratą. 
Lietuvoje dirbo vokiečių kalbos mokytoju įvairiose gimnazijose — Klaipėdos 
Vytauto Didžiojo (1929-1931), Kėdainių, Kauno (III, IV, VIII), Šiaulių ir kt. 
1944 m. paskirtas VDU Istorijos-filologijos fakulteto dėstytoju, nuo tų metų 
lapkričio 28 d. Vokiečių kalbos katedros docentu, turinčiu mokslų kandidato 
laipsnį (CVA E 391, ap. 7, b. 4006). Nuo 1945 m. spalio 15 d. dirbo Žemės ūkio 
akademijoje, Kalbų katedroje (iki 1949 m. vedėjas). Buvo Inžinerinių mokslų 
fakulteto dekanas, Hidromelioracijos fakulteto prodekanas, daug prisidėjo prie 
tų fakultetų steigimo ir plėtimo. Iš akademijos 1950 m. buvo pašalintas kaip 
antitarybinis asmuo (Treinys 1990). Draugų padedamas gavo mokytojo vietą 
Kauno IV vidurinėje mokykloje, dėstė vokiečių, lietuvių kalbas, psichologiją. 
1974 m. vėl užkliuvo saugumui ir tų metų gegužės 1 d. „savo noru“ išėjo į 
pensiją. Mirė 1992 m. rugpjūčio 4 d. Užaugino sūnų ir dvi dukteris. 

Su Andriumi Ašmantu Petrą Navardaitį siejo ne tik asmeninis bendravi- 
mas, bet ir bendra veikla universitete ir švietimo baruose. Juodu susitikdavo 
Humanitarų draugijoje ir jos renginiuose (Navardaitis yra buvęs tos draugijos 
pirmininku. — Orintaitė 1965: 41). Juos galėjo artinti ir įvairi veikla ateiti- 
ninkų organizacijoje. Žinoma, kad studijuodamas Navardaitis važinėdavo su 


*! Visai gali būti, kad Andrius Ašmantas, rašydamas apie mokytojų keliones į užsienius 
tobulintis ir minėdamas, kad šį, t. y. 1935 m., pavasarį Švietimo ministerija išsiuntė į Austriją 
aukštesniosios mokyklos mokytoją, dirbusį ir dirbantį realų mokyklos darbą, turėjo galvoje kaip 
tik Petrą Navardaitį (Dar naujas žingsnis švietime. — Lietuvos aidas, 1935 m. birželio 28 d.). 

paskaitomis į įvairias ateitininkų kuopas (daugiausia Žemaičių), ten skaitydavo 
paskaitas, vesdavo kursus (CVA E 564, ap. 3, b. 55, Ip. 78 ir kt.). Jis buvo ak- 
tyvus 1935 m. pradžioje Kaune surengtų Lietuvos mokytojų sąjungos Kauno 
skyriaus pedagoginių dienų dalyvis ir organizacinio komiteto narys. Renginys 
vyko „Aušros“ berniukų gimnazijoje, į jį ateidavo beveik visi aktyviausi to 
meto Kauno mokytojai (ne kartą yra buvęs ir Ašmantas), skaitydavo prane- 
šimus, diskutuodavo (Lietuvos aidas, 1935, sausio 8, 11, 15, 17). Pridurtina, 
kad spauda informavo apie Navardaičio iniciatyvas Kauno III gimnazijoje: 
buvo įkurta lavinimosi kuopa (70 mokinių), sudaryti būreliai, literatų būrelį 
globojo Edvardas Viskanta (Tautos mokykla, 1935, nr. 24, p. 572—573). Be to, 
Navardaitis dar nuo mokyklos laikų priklausė Šaulių sąjungai (iš Endriejavo 
būrio atleistas kaip išvykęs 1930 m., - CVA E 561, ap. 2, b. 1835, Ip. 5), buvo 
XIX rinktinės universiteto būrio narys (CVA E 561, ap. 2, b. 2654). Pradėjęs 
dirbti Klaipėdoje, iš naujo 1931 m. sausio 15 d. davė šaulio priesaiką (CVA 
E 561, ap. 12, b. 1827, Ip. 62), 1932 m. vasarą dalyvavo 1-mo Klaipėdos būrio 
šaudymo pratybose (ten pat, lp. 3). 

1927 m. Petras Navardaitis parašė 3-jų veiksmų tragediją „Tarp meilės ir 
pagarbos“ ir ją rugpjūčio 21 d. sėkmingai suvaidino Endriejavo šauliai (Že- 
maičių prietelius, 1927 m. rugsėjo 18 d.). Be to, Petro Navardaičio plunksnai 
priklauso daugiau kaip 20 rašinių ano meto spaudoje su P. Navardausko, 
P. Navardaičio, P. N., P. N-čio (N-tis), P. Sausio (Sausys), P. Sausiečio parašais. 
Rašė blaivybės, švietimo klausimais, yra anotavęs ir recenzavęs nemaža lietuvių 
autorių grožinių kūrinių, kelis Gotlybo Studeraus vokiečių kalbos vadovėlius. 
Iš kitų straipsnių minėtinas Jablonskio nekrologas (Su prof. Jablonskiu atsisvei- 
kinant. —- Lietuvos keleivis, 1930 02 27), straipsnis „Antanas Smetona - tautos 
auklėtojas“ (Tautos mokykla, 1934, nr. 17-18. p. 326-332). 

Galima neabejoti, kad abu bičiulai bus nuolat kalbėdavęsi pačiais įvairiau- 
siais studijų, pasaulėžiūros, politikos, kultūros, švietimo ir kitais klausimais. 
Nėra abejonės, kad jiems teko diskutuoti ir apie savo pavardžių formą. Tikriau- 
siai Andriaus sugestionuotas ir Petras ryžosi lietuvinti savo pavardę. 1930 m. 
oficialiai dar rašėsi Navardauskas. Klaipėdoje Šaulių sąjungos dokumentuose 
rašoma taip pat, bet nuo 1934 m. jau Navardaitis. Ašmantas bendrinę savo 
pavardės lytį pradėjo viešai rašyti gerokai anksčiau. 

Ir Andriui vedus juodu liko draugai (Petras ilgai užsibuvo senberniu), 
o Ona Ašmantienė tapo kaip ir jųdviejų tarpininke. Ta bičiulystė truko iki 
pat Andriaus mirties. Petro žmona Stefa Navardaitienė, chemikė, skaitovė, 
renginių vedėja, išsaugojo kelis itin reikšmingus Andriaus laiškus Petrui ir 
perdavusi juos Ašmantų šeimai suteikė nemaža medžiagos ir informacijos 

šiai monografijai. Ji prisiminė, kad ir praėjus 
daugeliui metų po Andriaus mirties namie 
užėjus apie jį kalbai, Petras nuolat karto- 
davęs: „Koks doras, koks sąžiningas, koks 
teisingas buvo žmogus!“ 

Kitas artimas žmogus iš studijų metų buvo 
Antanas Jonikaitis. Apie Andriaus Ašmanto 
bendravimą su juo pirmą kartą užsiminta die- 
noraštyje. 1931 m. rugpjūčio 16 d. ten įrašyti 
tokie žodžiai: „Vakar atėjo coll. Antanas Jo- 
nikaitis. Su [juo] praplepėjau visą popietę ir 
vakare dar nuėjome į kiną, kur rodė „Rau- 


donuosius žaibus“ — pradžią Rusų revoliuci- 
jos. Tai yra gražus įspėjimas, kaip nereikia 


Antanas Jonikaitis žmonėms luomais susiskaidyti, vienas kitą 


(CVA E 631, ap. 7, b. 5767) paniekinti ir liaudį palikti tamsybėje“. 

Jeigu ilgai buvo plepama, matyt, būta 
gerų draugų. Tačiau kada ir kaip prasidėjo jų draugystė, nėra žinių. Pra- 
no Skardžiaus užrašų knygelėje yra įrašas, kad 1930 m. gruodžio 13 d. semina- 
ras įskaitytas 7 studentams: P. Jonikui, J. Kruopui, J. Būtėnui, V. Baltrušaičiui, 
P. Bagdonui, A. Jonikaičiui ir A. Ašmantui (MAB RS E 63-77, Ip. 1), taigi 
buvo studijų draugai. Galimas daiktas, kad Jonikaičiui įskaita buvo pasirašyta 
už darbą „Kietaviškėnų šnekta“, kurio rankraštis išlikęs Prano Skardžiaus fonde 
Mokslų akademijos bibliotekos Rankraščių skyriuje (F. 63-90, Ip. 28). Bet 
jau 1931 m. pavasario semestro Skardžiaus sąraše Jonikaičio kaip ir Ašmanto 
pavardės nėra (ten pat, E 63-77, Ip. 2). 

Iš jųdviejų draugystės žinoma dar tai, kad abu keliavo po kapsų ir zana- 
vykų tarmes, ir Jonikaitis, kaip kolega ir to krašto žmogus, Ašmantui padėjo 
stebėti to krašto kalbą (RR 150). 

Antanas Jonikaitis buvo gimęs 1899 m. gruodžio 11 d. Naudžią kaime, 
Sintautų valsčiuje. Baigė Šakių „Žiburio“ gimnaziją ir Marijampolės peda- 
gogų vasaros kursus. Dirbo įvairiose Trakų apskrities pradinėse mokyklose, 
nuo 1928 m. —- Kauno pradinėse mokyklose mokytoju, vedėju, inspektoriumi. 
Turėjo pradinių mokyklų mokytojo cenzą, buvo priešmokyklinio auklėjimo 
specialistas (CVA E 391, ap. 7, b. 2200). Kyla klausimų, kodėl Jonikaitis savo 
tarnybos lape (ten pat) nebuvo nurodęs studijų universitete, gal jų dar nebuvo 
baigęs? Bet vargu ar taip galėjo būti, nes iš minėto tarnybos lapo žinoma, 
kad baigiantis 4-am dešimtmečiui ėjo Ukmergės apskrities pradinių mokyklų 

inspektoriaus pareigas, dirbo Švietimo ministerijos Pradinio mokslo depar- 
tamente, o 1940 m. buvo Kauno miesto pradinių mokyklų inspektorius. Tuo 
metu neturint aukštojo mokslo diplomo tokias pareigas vargu ar būtų buvę 
galima užimti. Žinoma, kad 1935 m. buvo išklausęs VDU Humanitarinių 
mokslų fakulteto kursą (MAB RS E. 63-11, Ip. 17). 

Kiti dokumentai rodo, kad į Lietuvos universiteto Humanitarinių mokslų 
fakultetą Jonikaitis įstojo 1928 m. rusėjo 24 d. (CVA E 631, ap. 7, b. 5767, 
Ip. 8). Prašyme rektoriui yra pažymėjęs ir savo lituanistinius interesus: „Renku 
žmonių kalbos dalykus, kurių buvau surinkęs apie 1300, tarp jų daugiausia 
mįslių. Be to, tyrinėju šiaurinių dzūkų fonetiką ir nustačiau pagrindinius 
kirčio, priegaidės ir gramatikos dėsnius. Savo gimtinėje, Zanavykuose, rinkau 
liaudies dainas, kurių turiu surinkęs kelis šimtus. [...| Kad galėčiau naudotis 
platesne literatūra, apsigyvenau Klaipėdoj mokytis vokiečių kalbos. Dabar 
galiu naudotis vokiečių ir rusų kalbomis“ (ten pat, Ip. 1). Matyt, tolesnio 
tautosakos rinkimo sumetimais lankė Jurgio Gerulio dialektologijos kursus 
ir sutiko rinkti tarmišką tautosaką už tai gaudamas 200 litų avanso. Kaip ir 
kiti rinkėjai (Petras Bagdonas, Petras Jonikas, Juozas Labokas, Kazys Vėlyvis 
ir Elzbieta Mikalauskaitė), nesuskubo Krėvei, VDU Tautosakos komisijos 
pirmininkui, laiku atiduoti surinktų tekstų, todėl nusipelnė griežto Krėvės 
rašto universiteto vadovybei (ten pat, Ip. 4). 

Gyvendamas ir dirbdamas Kaune Jonikaitis domėjosi kalbos dalykais. Kaip 
ir daugelis kitų su kalbos praktika kiek susijusių žmonių, buvo įsitraukęs į 
tuomet svarstomos rašybos reformos diskusijas. 1933 m. Lietuvos mokytojų 
sąjungos Kauno skyrius rengė vadinamuosius mokytojų antradienius, kur buvo 
diskutuojama ir apie kalbos dalykus. Jonikaičio pasiūlymu ten buvo surengta 
rašybos reformos diskusija, ir tų metų gruodžio 12 d. jis referavo apie mokinių 
rašybos klaidas per baigiamąjį diktanto egzaminą (Tautos mokykla, 1934, nr. 1, 
p. 19-20). Surinktus duomenis jis suvartojo savo straipsniui „Rašybos reforma 
ir mokykla“ (Tautos mokykla, 1934, nr. 2, p. 34—36), kuris smarkiai išplėstas 
buvo išleistas atskiru leidiniu tuo pačiu pavadinimu („Spaudos fondo“ leidinys, 
Kaunas, 1934, 55 p.). Kaip moto knygelėje jis pridėjo žodžius iš „Gimtosios 
kalbos“ anotacijos: „Čia turime pirmą atsitikimą, kur rašybos klausimas pagrįstai 
sprendžiamas iš mokyklos darbo patirties“. Neilgai trukus rašybos klausimais 
paskelbė dar vieną straipsnį (Rašybos reformos vykdymas mokykloje, - Tautos 
mokykla, 1934, nr. 7, p. 127—128). Be to, tais pačiais metais tame pačiame žur- 
nale (nr. 6, 19) išspausdino straipsnius apie Anglijos ir Švedijos mokyklų reikalus. 

Visai gali būti, kad rašybos ir kitais kalbos klausimais Jonikaitis bus kal- 
bėjęsis, taręsis ar diskutavęs su Andriumi Ašmantu. Gal nėra visai atsitiktinis 

dalykas, kad panašiu laiku ir Ašmantas paskelbė straipsnį apie rašybos reformą 
(Dėl rašybos projektų, — Lietuvos aidas, 1934 03 01). Tiesa, panašių minčių 
abiejų autorių straipsniuoe nedaug, bet kai kas (pavyzdžiui, apie vienodą ilgųjų 
balsių rašymą neatsižvelgiant į kilmę) galėjo būti ir abiejų kartu išmąstyta. Vis 
dėlto tai neleidžia patikimiau teigti apie tikrai buvusį jų bendravimą rašybos 
klausimais. Taip pat tik spėjamai galima kalbėti apie jų bendrystę Lietuvių 
kalbos draugijos veikloje. 

Antanas Jonikaitis buvo vienas iš aktyvesnių Lietuvių kalbos draugijos na- 
rių. Matyt, buvo geras organizatorius (pirmininkavo vadinamiesiems mokytojų 
antradieniams, buvo išrinktas į Lietuvos mokytojų sąjungos valdybą. - Tautos 
mokykla, 1934, nr. 1, p. 19 ir vėlesni nr., 1935, nr. 1, p. 45), iš karto tapo 
tikruoju LKD nariu ir steigiamajame susirinkime buvo renkamas į valdybą 
(išrinktas kandidatu). Anketoje pažymėjęs, kad domisi fonetika ir dialekto- 
logija'* (MAB RS E 63-11, Ip. 17), paskirtas dirbti į Tarties ir kirčiavimo 
komisiją. Gana stropiai lankė visuotinius draugijos susirinkimus (praleidęs 
nedaug), 1938 m. vasarą buvo vienas iš radijo kalbos ketvirčių prelegentų, — 
skaitė paskaitą ,„Tartis ir rašybos mokymas“ (Gimtoji kalba, 1938, sąs. 2, p. 32). 

Taigi Andriui Ašmantui ir Antanui Jonikaičiui bendrauti teko ne mažiau 
kaip dešimtmetį. Koks buvo tas bendravimas baigiant universitetą ir vėliau, 
ar tai buvo tvirta draugystė, ar liko tik profesinė pažintis, negalima pasakyti, 
nes neteko rasti vėlesnių tos pažinties pėdsakų. 

Dar vienas artimas Andriaus Ašmanto bendramokslis universitete buvo 
Petras Jonikas, bendraamžis žemaitis (g. 1906 m. kovo 25 d. Antringiuose 
(Ringiuosė) netoli Pagramančio). 1927 m. baigęs Tauragės mokytojų seminariją 
įstojo į Lietuvos universitetą ir studijavo kalbotyrą. 1928-1929 ir 1931-1934 m. 
dirbo lietuvių kalbos mokytoju įvairiose gimnazijose. Dar seminarijoje buvo 
poetas (ten įkūrė literatų sekciją), rinko tautosaką ir dalį jos 1925 m. paskelbė 
žurnale „Mūsų darbai“. Buvo Napalio Grigo auklėtinis. Universitete stropiai 
studijavo kalbos mokslus, nuo 1929 m. pradėjo skelbti kalbotyros straipsnius 
spaudoje, taisė lietuvių autorių ir verstinių knygų kalbą. 1934 m. gegužės 
mėnesį išlaikiusį baigiamuosius egzaminus (VUB RS E 96-18, Ip. 21) Hu- 
manitarinių mokslų fakultetas (vienų šaltinių duomenimis, Prano Skardžiaus, 
kitų - Skardžiaus ir Krėvės, dar kitų - Brenderio, Skardžiaus ir Salio teikimu) 
nusprendė palikti universitete ir siųsti tobulintis į užsienį. 1934 m. birželio 8 d. 
fakulteto taryba pasiūlė išrūpinti užsienio stipendiją Jonikui pirma eile, o paskui 


* Šia proga reikia pasistebėti, kad universitetinį darbą Pranui Skardžiui Jonikaitis rašė 
ne iš gimtosios zanavykų tarmės, bet iš Trakų rajono dzūkų šnektos. Gal jo dialektologiniai 
interesai buvo išties platūs ir dideli? 

Stasiui Anglickiui (kaip germanistui) (CVA 
E 631, ap. 2, b. 762, Ip. 13). 1935-1937 m. 
studijavo Rygos, Vienos, Karaliaučiaus uni- 
versitetuose. 1937 m. gruodžio 15 d. pa- 
tvirtintas VDU vyresniuoju asistentu (CVA 
E 391, ap. 7, b. 2202). 1942 m. lapkričio 
1 d. paskirtas VDU Filosofijos fakulteto do- 
centu į ekstraordinarinio profesoriaus etatą 
(CVA E 631, ap. 3, b. 277, Ip. 21). 

Petras Jonikas tapo vienu iš žymiausių 
XX a. 4-o dešimtmečio ir amžiaus vidu- 
rio lietuvių kalbininkų, kurio darbo sritys 
buvo dialektologija, rašomosios (bendri- 
nės) kalbos istorija ir kalbos kultūra — jos 


teorija ir praktika. Tai vienas iš žymiosios 


ia o 5 | 1: Petras Jonikas 
Balbminkų trijulės (be jo, dar jo o es (CVA E 631, ap. 7, b. 3979) 
Skardžius ir Salys), ant kurios pečių laikėsi 

„Gimtosios kalbos“ žurnalo idėjiniai pagrindai (1938-1940 m. buvo jo re- 
daktorius) ir visa Lietuvių kalbos draugijos veikla. Baigiantis karui kaip ir jo 


mokytojai pasitraukė į Vakarus ir ten dar gana vaisingai darbavosi įvairiuose 
lituanistikos baruose. Mirė 1996 m. Čikagoje, Amerikoje. 

Apie Petro Joniko gyvenimą ir darbus turime paskelbta nemaža įvairių 
autorių straipsnių ir apžvalgų (žr. LKE 242-243 ir ten nurodytą literatūrą), 
tad čia dera kiek plačiau pakalbėti apie jo ir Andriaus Ašmanto santykius. 

Kaip jau matėme, Petras Jonikas, Antanas Jonikaitis, Jonas Kruopas, An- 
drius Ašmantas ir kiti buvo Skardžiaus seminaro dalyviai, jame klausė vieni 
kitų referatų ir dalyvaudavo diskusijose. Be jokios abejonės, nuolat susidur- 
davo ir kitomis studijų progomis. Iš to bendravimo žinome juodu buvus 
Humanitarinių mokslų fakulteto studentų draugijos kalbos sekcijos nariais, 
kur abu įėjo į valdybą. Bet neatrodo, kad būtų buvę dideli draugai, artimi 
bičiuliai. Atsiminimuose ir kitur pabrėžiama Joniko draugystė su kitu žemaičiu 
bendramoksliu Jonu Kruopu — nuo pat bendro mokslo Tauragės mokytojų 
seminarijoje ir universitete (Sabaliauskas 1998: 12). 

Petras Jonikas buvo bene vienintelis kalbininkas, su kuriuo Andrius Ašman- 
tas buvo kiek diskutavęs tam tikrais ir kalbotyros, ir mokyklos klausimais. Pirmas 
toks žinomesnis Ašmanto priekaištas Jonikui buvo parašytas diplominiame darbe: 
esą Petras Jonikas ir Pranas Meškauskas labai klystantys teigdami, kad priesagos 
-ini-s žodžiai buvę plačiai vartojami senoviniuose mūsų raštuose (RR 127). 

Kai Jonikas „Tautos mokykloje“ 1934 m. 12 nr. paskelbė straipsnį „Kal- 
binio auklėjimo skurdas“, greitai į jį atsiliepė Andrius Ašmantas straipsniu 
„Kame tos priežastys?“ (Rytas, 1934 07 20). Jame netiesiogiai pasakoma, kad 
tikrųjų lietuvių kalbos mokymo spragų aukštesniosiose mokyklose Jonikui 
nepavykę iki galo atskleisti, ir nurodo savas, autoriui atrodančias svarbesnes 
kalbinio auklėjimo bėdas. Atrodo, kad Ašmanto straipsnis buvo skirtas ne tiek 
Joniko teiginių kritikai, kiek buvo proga išdėstyti savo nuomonę ir papildyti 
Joniko teiginius. 

Daugiau vienaip ar kitaip Jonikas ir Ašmantas yra bendravę Lietuvių kalbos 
draugijoje, įvairioje jos veikloje, ypač Ašmantui grįžus iš Klaipėdos į Kauną 
1938 m. Tačiau nei draugijos dokumentuose (MAB RS E 63), nei kitur apie 
konkrečius dalykus nieko apčiuopiamesnio nesužinome. Pagaliau abu atsidūrė 
Vytauto Didžiojo universitete, tik Jonikas metais anksčiau (1937), abu dirbo 
toje pačioje katedroje ir tam pačiam seminare. 

Andrius Ašmantas palyginti santūriai vertino Petro Joniko 1939 m. iš- 
leistą knygą (papildytą diplominį darbą) „Pagramančio tarmė“. Recenzijoje 
(Židinys, 1940, nr. 1, p. 136—139) autorius pažymėjo, kad darbas vertas ir 
platesnės visuomenės dėmesio, nors tai tesantis tik tarmės aprašas, „be didžių 
aiškinimų, ypač istorinių“ (p. 139). Recenzijos pradžioje kiek pasvarstoma 
apie to aprašo terminus, kuriuos reikėję Jonikui kurtis. Vienam kitam iš jų, 
remdamasis gyvosios kalbos polinkiais, recenzentas nepritaria ir teikia, jo nuo- 
mone, geresnius, artimesnius gyvajai kalbai. Pačioje recenzijoje atpasakojamos 
kurios ne kurios tarmės ypatybės ir kokių kritinių pastabų nėra. Pabaigoje 
kaip labai teigiama ypatybė iškeliamas gyvosios kalbos medžiagos laisvumas, 
„nedogmatiškumas“, kokiu pasižymi gyvoji kalba. Pats tarmių aprašymo darbas 
esantis dirbamas per lėtai: vos vienas sąsiuvinis visam dešimtmečiui. 

Petras Jonikas buvo vienintelis kalbininkas, parašęs be laiko mirusio ko- 
legos Andriaus Ašmanto nekrologą. Galimas daiktas, kad fakultete jis pats 
organizavo aukų rinkimą velionio šeimai finansiškai paremti ir surinko gana 
nemažą tuo metu pinigų sumą (žr. p. 302). 

Su Petro Joniko draugu Jonu Kruopū (1906 04 23-1975 10 17) An- 
drius Ašmantas susidūrė minėtame Prano Skardžiaus seminare, nors Kruopas 
buvo įstojęs metais vėliau. Jis ir vėliau gavo universiteto diplomą (1937 m. bai- 
gė klausyti visus būtinuosius kursus ir apgynė diplominį darbą tema „S. Bit- 
nerio 1701 m. ir J. Giedraičio 1816 m. N. Testamentų kalbos palyginimas“). 
Įdomu tai, kad Jonas Kruopas buvo paskirtas į Ašmanto vietą dėstyti lietuvių 
kalbos Klaipėdos pedagoginiame institute. Juodu dar kartkartėmis susitikdavo 
Lietuvių kalbos draugijos renginiuose (į LKD veiklą Kruopas labiau įsitraukė 

nuo 1936 m. vidurio, kai Ašmantas jau dirbo Klaipėdos pedagoginiame ins- 
titute), bet apie artmesnius santykius nieko daugiau nežinome. 

Prieš karą Jonas Kruopas kiek reiškėsi spaudoje kalbos kultūros klausimais. 
Po karo jis tapo vienu iš vadovaujančių lietuvių kalbininkų, nudirbo daug 
nemažų darbų leksikografijos ir jos istorijos, terminologijos, kalbos kultūros 
srityse, buvo „Lietuvių kalbos žodyno“, „Dabartinės lietuvių kalbos žodyno“ 
redaktorius, ėjo svarbias kalbotyros institucijų administracijos pareigas (Sa- 
baliauskas 1998: 11-23). 

Iš minėto seminaro kaip kalbininkas žinomas Julius Būtėnas (1908 11 30- 
1999 (04 28), bet viešai jis daugiau reiškėsi kaip literatas — literatūros tyrėjas ir 
rašytojas (VLE III 667). Nors su Ašmantu juodu susitikdavo Lietuvių kalbos 
draugijoje, kitų organizacijų veikloje, bet vargu ar galima kalbėti apie artimesnius 
santykius, juoba kad Būtėnas daugiau skyrėsi savo kairiosiomis pažiūromis. Savo 
atsiminimų knygose Būtėnas, rodos, niekur nėra paminėjęs Andriaus Ašmanto. 

Neturime duomenų ir apie artimesnį Ašmanto bendravimą su dar vienu 
Skardžiaus seminarų dalyviu Beniu (Benediktu) Babrausku (1910 07 01- 
1968 12 13), išskyrus veiklą Studentų humanitarų draugijoje. Su Marty- 
nu Stoniū (g. 1904 12 17 Šiauliuose)“, įstojusiu 
į universitetą 1928 m., lankė seminarą 1931 m., 
kur Stonys taip pat rašė darbą iš Daukšos kalbos 
(„Daukšos 3, 4 ir 5 linksniuotės daiktavardžių 
kirčiavimas“). Juodu kartu darbavosi Lietuvių 
kalbos draugijoje, 1939 m. susitiko Palangos 
mokytojų kursuose. 

Su bendraamžių Leonardu Dambrausku 
(1906 02 05-1976 11 24) (nuo 1945 m. 
Dambriūnas) pasižino irgi tame seminare, 
bendravo Lietuvių kalbos draugijoje. Baigęs 
Ramygalos progimnaziją ir Ukmergės gimnaziją, 
Dambrauskas 1927-1934 m. studijavo universi- 
tete lituanistiką (diplominis darbas „Padalyvių ir 
pusdalyvių vartojimas lietuvių kalboje“), moky- Leonardas Dambrauskas 
tojavo Rusų privačioje ir Kauno V gimnazijose (CVA E 391, ap. 1, b. 931) 


* Martynas Stonys 1928 m. buvo baigęs Šiaulių suaugusiųjų gimnaziją, įstojęs į Lietuvos 
universiteto Teologijos-filosofijos fakultetą, bet po dviejų semestrų perėjęs pas humanitarus. 
Dirbo mokytoju Plungėje, Viekšniuose, vėl Plungėje. Lietuvių tautosakos archyvas 1939 m. 
priėmė jį nuolatiniu bendradarbiu, talkininku. Diplominį darbą apsigynė 1940 m. (CVA 
E 391, ap. 7, b. 5241). Martynas Stonys buvo vienas iš aktyvesnių „Gimtosios kalbos“ ir 
kitos spaudos bendradarbių kalbos kultūros ir bendraisiais kalbos bei švietimo klausimais. 

(CVA E 391, ap. 1, b. 931). Greitai susiėjo su Lietuvių kalbos draugija, 
1936-1937 m. redagavo „Gimtąją kalbą“, sudarė „Kalbos patarėją“ (1939). 
1941-1944 m. dėstė Vytauto Didžiojo universiteto Statybos fakultete lie- 
tuvių kalbą, paskui pasitraukė iš Lietuvos. Ten išleido kalbotyros knygų, 
1961-1968 m. redagavo amerikinę „Gimtąją kalbą“. Dar Lietuvoje paskelbė 
straipsnių iš kalbos kultūros. Amerikoje kalbos norminimo srityje nuėjo 
savitu keliu, gerokai kitokiu, nei buvo nubrėžta „Gimtosios kalbos“ kal- 
bininkų mokyklos (VLE IV 440; Urnėžiūtė 2006: 3—7). Apie artimesnius 
Ašmanto ir Dambrausko santykius beveik nieko nežinome, išskyrus tai, kad 
yra išlikęs tikriausiai Dambrausko laiškas Ašmantui (žr. p. 261). Jeigu tai 
tikrai jo laiškas, tai juodu galėjo būti bent jau geri kolegos. 

Gal kiek artimesnis galėjo būti Stasys Barzdūkas**; juodu veikiausiai su- 
sitikdavo universitete, bendravo 1934 m. Juodkrantės mokytojų lituanistų 
kursuose, paskui gal draugavo šeimomis (plg. perduotus Barzduko linkėjimus 
žmonai, žr. p. 218). 

Su Juozu Laboku buvo pažįstamas ne iš Skardžiaus seminaro, o galbūt 
iš ankstesnių laikų, iš kokių nors žemaičių jaunimo suėjimų. Žinoma, kad 
Labokas buvo aktyvus pavasarininkas, kurį lai- 
ką dirbo Blaivybės draugijos Centro valdybos 
instruktoriumi ir su paskaitomis važinėdavo į 
įvairias Žemaičių vietas (Žemaičių prietelius, 
1927 m. liepos 31 d., rugsėjo 19 d.). Jie ten 
buvo visi artimi: turbūt ne be pagrindo, kilus 
klausimui, kaip rašyti Endriejavo vardą (su a 
ar e, Labokas teikė e, nes taip tariantys vie- 
tos žmonės, žr. Gimtoji kalba, 1933, sąs. 2, 
p. 31). Jų draugystę patvirtina Laboko užra- 
šyta nuotrauka studijų universitete pradžioje: 
„Atminimui skiriu šį savo atvaizdą Draugui 
Andriejui Ašmantui. Stud. J. Labokas. Kaunas, 
1928.IV.6.“ 

Juozas Labokas buvo nestandartinė asme- 
Juozas Labokas nybė, „vienas iš paslaptingiausių lituanistų“ 


* Stasys Barzdukas gimė 1906 m. balandžio 23 d. Marijampolės valsčiaus Meškūčių 
kaime. 1925 m. baigė Marijampolės Rygiškių Jono gimnaziją, 1929 m. Lietuvos universiteto 
Teologijos-filosofijos fakultetą (pagrindinė šaka lietuvių literatūra). Dirbo mokytoju Tau- 
ragėje, Prienuose, Alytuje. Baigiantis karui pasitraukė iš Lietuvos. Kartu su Skardžiumi ir 
Laurinaičiu parengė „Lietuvių kalbos vadovą“ (1950), daug rašė spaudoje kalbos ir kultūros 
klausimais. Mirė 1981 m. (LKE 71). 


LIETUVOS UNIVERSITETE 117 


(Zigmas Zinkevičius: Tegul atmintį laikas išsaugo 1999: 3). Jis buvo gimęs 
1905 m. gruodžio 25 d. Medeikių kaime, Veiviržėnų parapijoje. Baigęs Švėkš- 
nos progimnazijos 4-ias klases įstojo į Žemaičių kunigų seminariją Kaune. Ją 
1925 m. birželio mėnesį baigęs (neaišku, ar buvo priėmęs šventimus, archyvi- 
nėse nuotraukose nusifotografavęs ir su sutana), rudenį įstojo į Lietuvos uni- 
versiteto Teologijos-filosofijos fakulteto teologijos skyrių. Metus pasimokęs 
nusprendė pereiti į Gamtos-matematikos fakulteto biologijos skyrių, bet ten 
beveik nestudijavo. Po metų, 1927 m. rudenį, grįžo į universitetą, į tą patį 
Teologijos-filosofijos fakultetą, bet jau į filosofijos skyrių sudijuoti sociologijos 
su pedagogika ir psichologija (CVA E 631, ap. 7, b. 4179, Ip. 2—7). Bet čia 
atsidėjo lietuvių kalbos studijoms, visai gali būti, kad Antano Salio skatinamas. 
Mat pradėjo dirbti Salio fonetikos laboratorijoje subasistentu, parengė Salio 
dialektologijos paskaitų užrašus ir juos 1935 m. išleido rankraščio teisėmis 
antrašte „Lietuvių kalbos tarmės“ (II leidimas 1946 m. Tiubingene). Universi- 
tete klasikinių kalbų ir lietuvių kalbos kursus baigė klausyti 1932 m. Trumpai 
dirbo Jėzuitų gimnazijoje (dėstė lotynų kalbą), bet 1933 m. susirgęs džiova 
nuolat gydėsi ir dažniausiai gyvendavo džiovininkų sanatorijose (Aukštojoje 
Panemunėje, Alytuje). Kiek leido sveikata, stengėsi aktyviai dirbti lituanisto 
kalbininko darbą: dar būdamas sveikas lankė Jurgio Gerulio dialektologijos 
kursus, apsiėmė surinkti tarmiškai užrašytos tautosakos, bet darbą užvilkino 
ir sulaukė griežto Vinco Krėvės žingsnio, — kaip ir kitiems rinkėjams, gavu- 
siems avanso 200 litų, pareikalauta sulaikyti universiteto dokumentus (CVA 
E 631, ap. 7, 4179, Ip. 8). 

Juozas Labokas kalbos klausimais daug rašė spaudoje („Gimtojoje kal- 
boje“, „Naujojoje Romuvoje“, „Ryte“ „XX amžiuje“ ir kt.): recenzavo 
kalbotyros knygas, diskutavo rašybos ir pavardžių lietuvinimo klausimais 
ir kt. Ypač pažymėtina, kad nuo pat „Gimtosios kalbos“ įsteigimo 1933 m. 
jis kone vienas rašydavo periodinės spaudos kalbos straipsnių apžvalgas 
(anotacijas) ir jos būdavo tarsi redakcijos vertinamieji rašiniai (vėl gali 
būti, kad į šį darbą jį galėjo įtraukti Salys, — viena iš ankstyvųjų apžvalgų 
pasirašyta Laboko ir Salio). Iki 1937 m. pabaigos tokių apžvalgų parašyta 
kelios dešimtys. Be to, buvo geras ir patikimas kalbos faktų rinkėjas iš 
gyvosios kalbos. Žinoma, kad jo surinkti duomenys suvartoti 1938 m. 
išleistam „Lietuviškam botanikos žodynui“ (red. Jonas Dagys) (štai ryšys 
su pastangomis studijuoti biologiją!), jis minimas tarp geriausių „Lietuvių 
kalbos žodyno“ žodžių rinkėjų (Lyberis 1981: 16). Juliaus Būtėno liudijimu 
(1984 m. spalio 27 d. pasakojimas šios knygos autoriui), Labokas Alytaus 
džiovininkų sanatorijoje, kur gydėsi ir dirbo buhalteriu, surengtam kon- 

kursui sukūręs žodį gaiva, atrodo, „gaiviojo gėrimo“ reikšme. Toje sana- 
torijoje 1949 m. jis buvo suimtas, smarkiai kankinamas ir nuo sumušimų 
mirė (Tegul atmintį laikas išsaugo 1999: 6—10). 

Juozas Labokas buvo Lietuvos katalikų blaivybės draugijos narys, ateiti- 
ninkas (LE XIV 23), priklausė Lietuvių kalbos draugijai. Nors buvo kviestas 
dalyvauti steigiamajame LKD susirinkime, bet į jį neatėjo. Iš viso yra buvęs 
6-iuose visuotiniuose susirinkimuose (1937-1940) (MAB RS E 63-3, Ip. 47, 
48, 53, 61, 63, 67). LKD valdybai yra siuntęs laiškų — pranešė pasikeitusį savo 
adresą, prašė pratęsti nario bilietą (ten pat, F. 63-6). 

Laboko atminimui prieš dešimtmetį išleista knygelė, kurioje, be Zig- 
mo Zinkevičiaus ir Jūratės Tamulaitienės straipsnių, išspausdinta dalis Laboko 
rašinių, įdėta jo darbų bibliografija ir rašytinės informacijos apie autorių sąrašas 
(Tegul atmintį laikas išsaugo 1999), 


Visuomeninė veikla 


Andrius Ašmantas, kaip matėme, ir universitete nevengė visuomeninės 
veiklos: buvo ne tik humanitarų seniūnas, bet ir Humanitarų draugijos na- 
rys. Humanitarų draugija, įsteigta 1926 m., dirbo susiskirsčiusi sekcijomis. 
Veikliausia buvo literatų sekcija (Būtėnas 1975: 25 tt.), dar buvo įsisteigusi 
vertėjų sekcija (ten pat: 32 tt.). Ašmantas dirbo kalbos sekcijoje. Žinoma, kad 
1930 m. rudenį buvo išrinkta nauja valdyba, jos pirmininkas — Petras Jonikas, 
sekretorius — Benediktas Babrauskas, laisvasis narys — Andrius Ašmantas, 
globėjas buvo dr. Pranas Skardžius (Lietuvos studentas, 1930 10 30). Šiaip 
pati draugija neatrodė labai veikli: „Priklausiau humanitarų dr-jai, kur nebuvo 
kas veikti; dalyvaudavau tik metiniame baliuje“ (Kulbokas 1991: 142). Tuos 
vadinamuosius balius įvairios studentų draugijos ir organizacijos rengdavo 
įvairiomis progomis, bet dažniausiai žiemą pavasario semestro pradžioje ir apie 
Velykas. Andrius Ašmantas dienoraštyje rašo 1929 m. vasario 22 d. dalyvavęs 
humanitarų baliuje ir 1930 m. balandžio 20 d. buvęs studentų ateitininkų 
valgykloje velykiniuose pusryčiuose (1930 04 21). Dar žinoma, kad Ašmantas 
studijoms einant į pabaigą yra kiek dalyvavęs Studentų pedagogų draugijos 
veikloje (CVA E 631, ap. 2, b. 30, Ip. 22). „Lietuvos studento“ laikraštyje 
1932 m. kovo 2 d. numeryje rašoma, kad Studentų pedagogų draugija pa- 
traukė į teismą Lietuvos mokytoją. Mokytojas esąs kaltinamas: 1) teorinio, 
2) praktinio, 3) auklėjimo, ir 4) korporatyvinio gyvenimo atžvilgiu, Į teismo 
sudėtį įeina St. Šalkauskis, Vabalas-Gudaitis, mokytojas Čižiūnas, mokyto- 
jas Ašmantas, studentas Bružas ir kt. Teismas numatomas kovo 6 d. 15 val. 
Ateitininkų rūmų salėje. 

Pats teismas aprašytas spaudoje (Šerkšnas 1932). Liudytojas mokytojas 
Ašmantas iškėlė konkrečius teorinio, pedagoginio ir specialaus mokytojų 
pasirengimo trūkumus. Jis teigė, kad mokytojo išsilavinimas ir pasirengimas 
turi būti labai artimai susiję su tautos gyvenimu, o to kol kas nesą. Neturim 
tradicijų, mokytojus reikėjo rengti paskubomis, „nebuvo tinkamos mokyto- 
jų atrankos“ (ten pat, p. 103). Teoriškai mokytojui labai trūkstą formalumo. 
Bendrojo lavinimo metodai irgi esantys pasenę, nėra tinkamai apgalvota 
gimtosios kalbos mokymo sistema (pavyzdžiui, gramatikos kursas toks pats 
ir I, ir II, ir III klasėje, iš klasės į klasę nėra tobulinamas (ten pat, p. 104)“. 

Universitete aktyviai veikė ateitininkų sąjunga, susiskirsčiusi į korporacijas. 
1930 m. pradžioje ji turėjo per 600 narių (Dienos naujienos, 1932 02 24). 
Atrodo, kad Andrius Ašmantas aktyviau dalyvavo tik ateitininkų abstinentų 
korporacijos veikloje. 

Ateitininkų abstinentų korporacija įsteigta 1927 m. sausio 20 d., jos tiks- 
las — „Skleisti ir realizuoti abstinencijos idėją korporacijos nariuose ir visuo- 
menėje“ (CVA E 564, ap. 3, b. 255, Ip. 8). Korporacija turėjo savo vėliavą, 
uniformą, Ramovę liaudies namuose, palaikė santykius su latviais, padėjo 


Ateitininkų abstinentų korporacija Kaune 1930 m. pavasarį. 
Andrius Ašmantas 3-ioje eilėje antras iš kairės 


“Ir Andriaus Ašmanto, ir kitų to teismo dalyvių mintys atpasakotos ne visai nuosekliai, 
kartais atrodo padrikos ir kiek sujauktos. 

Blaivybės draugijai. Pačioje korporacijoje dirbo žurnalistikos (spaudos) ir 
oratorių būreliai. Susirinkimų protokoluose pažymėta, kad Andrius Ašmantas 
į korporaciją priimtas 1927 m. spalio 2 d. (CVA E 564, ap. 3, b. 314, Ip. 30). 
Gruodžio 3 d. jis buvo pakeltas į tikruosius narius (ten pat, Ip. 91). Gruodžio 
13 d. parašyta, kad Ašmantas atleistas nuo nario mokesčio (ten pat, Ip. 92). Ką 
veikė Andrius Ašmantas abstinentų korporacijoje, nėra žinios, archyviniuose 
dokumentuose nieko nefiksuota. Iš jų težinoma, kad iki 1932 m. buvo narių 
sąrašuose (išbrauktas iš narių 1932 m. vasario 24 d., - CVA E 564, ap. 3, 
b. 320, Ip. 23), dalyvaudavo ne visuose susirinkimuose ir, atrodo, nebuvo itin 
aktyvus. Kiek reiškėsi spaudos ir oratorių būreliuose. 

Galima spėti, kad 1928 m. spaudoje paskelbti keli Andriaus Ašmanto 
straipsniai blaivybės klausimais buvo tiesioginis įsipareigojimų vykdymas 
abstinentų korporacijai. Pirmasis straipsnelis antrašte „Pritaikykime didelio 
žmogaus mintis sau“, išspausdintas „Žemaičių prieteliaus“ 1928 m. vasario 
5 d., tą ryšį tiesiogiai patvirtintų. Mat priešstraipsnyje rašoma, kad žymus 
Europos blaivybės apaštalas prof. V. Ernicas (Ernitz)“? š. m. lapkričio 26 d. 
(taigi straipsnis rašytas 1927 m. pabaigoje, o išspausdintas 1928 m.) univer- 
sitete laikė paskaitą tema „Reikšmė ir uždaviniai akademiškos inteligentijos 
abstinencijos darbe“. Kitame tų metų straipsnyje „Vis delto vienybė — galybė 
(Blaivybės reikalu)“ (Rytas, 1928 03 17) jo jau žvelgiama plačiau ir rašoma 
apie kelias Lietuvoje esančias blaivininkų organizacijas. Minima 1928 m. su- 
rengta Blaivybės draugijos konferencija (įvyko vasario 19-20 d.) ir kviečiama 
visas blaivininkų organizacijas vienytis į bendrą darbą. 1928 m. birželio 20 d. 
„Ryte“ paskelbtas straipsnis „Žemaičių blaivininkų kongreso belaukiant“ taip 
pat rodo platų jo žvilgsnį į kalbamą problemą ir nesiribojimą viena universiteto 
abstinentų korporacija. Ta pati agitacinė mintis eina ir per visą „Žemaičių 
prieteliuje“ tų metų liepos 13 d. išspausdintą straipsnį „Svarbiu klausimu“, 
plg. dar jo straipsnį „Tikru keliu“ (Lietuvos aidas, 1933 06 26). 

Blaivybės klausimais Ašmanto keliose vietose rašyta ir dienoraštyje. Jį pik- 
tino atkaklūs draugų raginimai išgerti: „jei mylite collegą Z..., prašau išlenkti 
ir būtinai iki dugno. Pasipriešinti šiokiems argumentams, ypač jaunesniam, 
draugų tarpe išleidžiant vieną iš savo būrio būtų tas pats, kas yra atsisakyti tos 
meilės, kurią jauti prie jo. Štai argumentai tų, kurie, laisvai gyvenimo vadeles 
paleidę, nebesupranta nė tiek, kad vieną draugą laimindami žudo kitą mo- 
rališkai. Ta didžiausia ir yra klaida auklėtojų, kurie maža dėmesio tekreipia į 


* Vilimas Ernicas (Ernitz) (g. 1891 m.), žymus estų žurnalistas, politikas, pedagogas, 
ilgametis estų blaivybės draugijos pirmininkas, Baltijos šalių atstovas kovai su alkoholizmu 
sąjungoje (Lietuviškoji enciklopedija VII 1039). 

susivaldymą“ (1928 11 11). Ir patekęs į mokytojų būrį, mato panašią elgseną: 
„Aną (VI-14) šeštadienį susirinkom mes, mokytojai, vienam restorane pa- 
skutinio posėdžio pašlapinti. Aš abstinentas, bet visi kiti vyrai su malonumu 
lenkia stiklą. Reikia suktis ir nepasirodyti koks atžūlus. |...| norėčiau, kad tuo 
savo elgesiu daryčiau didelės įtakos ir kitiems. Bet tos įtakos visai nematyti. 
Liūdna, skaudu man, kietaširdžiui, kad mokytojas ir kartais virsta nenatura- 
liu būdu „vaiku“. Man be galo rūpi dvasios skaidrumas ir lygsvara. Jau ir be 
alaus ar degtinės yra užtenkamai vargo kovoti su įgimtomis aistromis. Čia tuo 
skystymėliu sudraikai visą savo būdą, išardai gražiai, kaip mozaikoj sustaty- 
tus akmenėlius, savo gerus charakterio bruožus — pasirodai sausas, bebūdis, 
išgveręs, nieko nevertas. Man tada ir tas vadinamasis „jaukumas“ neįdomus, 
nes jis greit gali virsti ir dideliu nemalonumu“ (1930 06 18). Girtavimas — 
viena iš didžiausių žmonių ydų, visuomenės nelaimė: „Pagaliau negaliu būti 
ramus ir dėl visuomeninių bėdų: šiandie mano šeimininkės dukters gerokai 
gurkštelėjęs berniūkštis dribso visą dieną ant sofos ir knarkia šimtamečio 
senio balsu. [...| Tie liūdni jaunų girtuoklių vaizdai mane kremta ir neturiu 
kantrybės ramiai į juos žiūrėti“ (1929 10 13). 

Andrius Ašmantas kaip studentų ateitininkų atstovas dalyvavo „Pavasario“ 
sąjungos Telšių regiono konferencijoje, įvykusioje 1927 m. pabaigoje. Jo archy- 
ve išlikusi grupinė nuotrauka su užrašu: „Telšių regiono „Pavasario“ sąjungos 
1927/28 m. konferencijos metu teismas. Teisė neskaitančiuosius „Pavasario“. 


Telšių regiono „Pavasario“ sąjungos 1927-1928 m. m. vykęs 
„Pavasario“ neskaitančiųjų teismas. Andrius Ašmantas penktas iš dešinės 

Galimas daiktas, kad „Žemaičių prieteliuje“ 1928 m. sausio 15 d. išspausdinta 
informacija „Pirmoji Telšių diecezijos „Pavasario“ sąjungos regiono konferen- 
cija Telšiuose 1927 m. gruodžio 29 d.“ ir pasirašyta inicialais A. A. yra paties 
Ašmanto rašyta, bent kalba ir stilius tam neprieštarautų. Informacijoje šiltu 
žodžiu paminimas Telšių pavasarininkų dvasios vadas kun. Tadas Budraitis, su 
kuriuo Ašmantui, matyt, ne kartą tekdavo susidurti Telšių ateitininkų veikloje, 
rašoma, kad į konferencijos prezidiumą buvo išrinkti kun. Būdvytis iš Darbė- 
nų, stud. A. Ašmantas, p. Kaminskaitė iš Tauragės. Atpasakojami A. Ašmanto 
sveikinamieji žodžiai, taip pat konferencijos raginimai (nutarimai). 

Andrius Ašmantas pavasarininkų renginiuose yra dalyvavęs ir vėliau. An- 
tai yra išlikusi Endriejavo „Pavasario“ kuopos nuotrauka, daryta turbūt prie 
mokyklos galbūt kokiais 1929 ar 1930 m. 


Endriejavo „Pavasario“ sąjungos kuopa. 
Andrius Ašmantas sėdi centre (su akiniais) 


Baigiantis pirmiesiems studijų metams „Mūsų Vilniaus žiniose“ (laiki- 
nasis „Vilniaus žinių“ pavadinimas, atsiradęs dėl cenzūros draudimo) buvo 
paskelbtas studento Andriaus Ašmanto „Laiškas redakcijai“ (1928 05 03). 
Tai atsiliepimas dėl šio laikraščio balandžio 28 d. „Viso krašto žinių“ skiltyje 
paskelbtos žinutės „Iš savižudybių fronto (Komedija tragedijoj)“. Joje rašo- 
ma, kad vakar (t. y. balandžio 27 d.) apie 7 val. vakaro Nemuno krante, ties 
garlaivių uostu, mėgino skandintis panelė. Tada į vandenį puolę studentai 

ir išnešę ant kranto. Poelgio priežastis nesanti aiški, panelė paimta polici- 
jos globon. Andrius Ašmantas redakcijai rašo, kad dėl skandinimosi būdo 
nieko negalintis pasakyti: atvykęs tada, kai ji jau buvusi iki kaklo pasinėrusi 
vandenyje, o priplaukęs laivelis tuoj ją ištraukė. Studentui tekę ją visą laiką 
globoti, kol sustiprėjo ir galėjo vykti namo. Ji jam papasakojusi, kad sunkus 
esantis jos gyvenimas — esanti tarnaitė, o jos draugės baigiančios gimnazijas 
ar kitas mokyklas. Ji norinti mokytis, bet negalinti, o tarnaitės vardas esąs 
labai baisus. „Juk tarnaitė yra už nieką laikoma“ ir ne dėl meilės ji norėjusi 
nusiskandinti. „Iš savo pusės norėčiau pridurti, kad pas mus per dažnai ima 
kartotis „komedija tragedijoj“, kur žudoma ar žudomasi del per šiurkštaus 
elgesio viršininkų, ponų ar ponių su savo pavaldiniais. (Prisiminkime Kau- 
no stoties pašto tragediją.) Reiktų palinkėti, kad tie, kurie „valdo“ žmones 
ir duoda jiems paliepimus, bent kiek sužmoniškėtų, o tada bent viena kita 
savižudybe sumažėtų jų skaičius!“ 

Neilgai trukus „Ryto“ dienraštyje buvo paskelbta Andriaus Ašmanto repli- 
ka „Kowno Polen?“ (1928 06 25). Joje piktinamasi, kad iš Vokietijos knygynų 
ateinantys siuntiniai adresuojami į Kauną (Kowno) kaip į Lenkijos miestą. 
„Siuntiniai su šitokiais adresais turėtų būti grąžinami tai pačiai įstaigai pataisyti 
adresą arba pasiųsti į tą kraštą, kur jie adresuoti. Bet neidentifikuoti Polen su 
Lietuva (Litauen)“. 


Asmenybės brendimas 


Andriaus Ašmanto asmenybės brendimas geriausiai matyti iš jo dienoraš- 
čio, giminių pasakojimų, iš dalies atsispindi ir jo spausdintuose straipsniuose. 
Iš tų šaltinių galima pasekti, kaip jaunuolis tapo vis savarankiškesnis, matyti jo 
santykius su artimaisiais, skaityti, kaip iš gana abstrakčių svarstymų vis labiau 
pereinama prie konkretesnių. Nemaža svarstymų dalis susijusi su artimaisiais, 
bendradarbiais. Dienoraštyje ryškėja pažiūros į visuomenę, politiką, dorovę, reli- 
giją, bet, suprantama, daug vietos skirta savo nuotaikoms ir jausmams aprašyti ir 
daugiausia tai susiję su savo vietos ieškojimu pasaulyje, savo tikslais ir siekimais. 

Visą gyvenimą Andriui Ašmantui buvo nepaprastai svarbi šeima. Iki pat 
mirties jautė nepaprastą ryšį su tėvais, broliais, seserimis, su tėviške. Su jais 
buvo tradiciškai suaugęs tvirčiausiais saitais. Vėliau, sukūręs savo šeimą, buvo 
jai atsidavęs, liko dėmesingas vyras ir stropus tėvas. Ir tėviškė, ir savo šeima 
visąlaik jam buvo savaiminė vertybė, tikrieji jo namai, prieglobstis, visų darbų 
atspirtis. 

Jau rašyta (žr. p. 23—26), kad Andrius Ašmantas augo tradicinėje daugia- 
vaikėje žemaičių šeimoje, kuri buvo sukurta ne iš meilės, o dėl turto. Motinos 

būta itin jautrios, mėginta gintis, protestuoti (gal ir Andrius iš jos paveldėjo 
tam tikrą užsispyrimą), bet paskui ramiai nešta pareigos našta. Toje šeimoje 
gyventa pagal tradiciškai susiklosčiusias taisykles, kur kiekvienas žinojo savo 
vietą, pareigas, kur tėvai deramai rūpinosi vaikais, o vaikai nuoširdžiai gerbė 
tėvus. Tačiau konkretūs šeimos narių bendravimo santykiai klostėsi indivi- 
dualiai ir kiekvienąkart turėjo savo niuansų. 

Tvirčiausi jausminiai ryšiai Andrių siejo su motina. Ji buvo ir jo užtarėja, 
ir prieglauda nesėkmėse, ir jo svajonių klausytoja. Motinos mirtis 1924 m., 
kai Andriui ėjo 18-ti metai, buvo baisi netektis — ji tarsi atskyrė jį nuo namų, 
padarė vienišesnį, bet ir savarankiškesnį, brandesnį. Tą buvusį tvirtą jausminį 
ryšį Andrius ne kartą vėliau prisimindavo, su nuoskauda rašydavo apie motinos 
netektį: „Kodėl ne pas juos [atostogauju|? Todėl, kad nebėra to žmogaus, kuris 
intuityviškai mane paguostų — nėra mamytės. O jos vietoje svetima. Nors nieko 
blogo negaliu apie ją pasakyti, bet namai manęs nebetraukia“ (Dienoraštis, 
1928 07 26). Ir čia pat prieštaringi jausmai — net ir nesant motinos tų namų 
nuolat ilgimasi, dėl jų vis neramu, nelinksma. 

Su tėvu santykiai buvo sudėtingesni. Nuo mažų dienų jautė kietą jo ranką, 
net per kietą vaikams, darbą keliantį aukščiau už jausmus. Kartu vis dėlto 
palyginti šviesų žmogų, neniekinantį nei kultūros, nei Andriaus mokslo sie- 
kimo. Kilus kaip ir konfliktui ir Andriui atsisakius eiti į kunigus, nenusisuko 
visai nuo sūnaus, vežė jį į Tėlšius, rėmė materialiai. Bet noromis nenoromis 
vienas nuo kito tolo, ypač dėl pasikeitusio sūnaus socialinio statuso: „Dabar 
manęs nė raginte neragina ir dirbant, rodos, nelaukia: mat, jau mane laiko 
nebe darbininku. Girdi universitetus einąs žmogus jau ponas“ (Dienoraš- 
tis, 1929 07 02). Bet sūnus ūkio darbo niekada nevengdavo ir net 1940 m. 
pildytoje anketoje į klausimą apie socialinę padėtį atsakė: „atostogų metu — 
valstietis-darbininkas savo tėviškėje“ (CVA E 391, ap. 7, b. 204). Daug kas 
keičiasi Andriui pradėjus dirbti mokykloje: „Po šių Kalėdų likau mokytojas: 
jau namams įdomus ir laukiamas. Tuo jų džiaugsmu būtų ir man malonu 
pasigėrėti, pasišnekučiuoti ir pajuokauti apie ateitį“ (Dienoraštis, 1930 04 12). 

Šiaip su tėvu santykiai ilgą laiką buvo nei šiokie, nei tokie. Andrius sielojasi, 
kad ilgai negauna jo laiškų: „Juk jau metai kaip iš tėvo negavai laiško. Ką manai, 
kokį rūstų veidą gali namie išvysti. Kiek tu čia rasi, žmogau, morališkos paspir- 
ties?!“ (Dienoraštis, 1928 12 22). „Su tėvu pykaus ir buvau namie nelauktas. 
Bet parvažiavau! Taip ir tebuvau sutiktas. Maža tų malonumų gimtajame kampe. 
Jaučiuos perdėm svetimas, gyvenu ir neįmanau, ką daryti. Bet į galą susipratau, 
kad seniui reikia nusilenkti ir močiukai pataikauti. Taip ir padariau“ (Dienoraš- 
tis, 1930 07 20). „Tėvui, kaip matyt, mano gyvenimas maža terūpi“ (ten pat). 

Antra vertus, ne kartą teko patirti ir tėvo pyktį: brolis pasakojo, „kad ant manęs 
tėvas pyksta. Jo pyktis man ir jam nenaujiena. Mes tuo jau lyg apsipratom“ 
(Dienoraštis, 1930 06 25). „Rašyto [tėvo] laiško žodis nežodžiu beatrodo, bet 
kažin kokiu keiksmu grasimu ect. Parašęs, [kad Andrius] gavęs tarnybą, iš manęs 
pašalpos nelauk dėl mano pramuštgalviškumo, buvau suprastas, kad tuo reiškiu 
savo nedėkingumą, primenu skaudžią praeitį. Ir nutylo užsigavęs pusmečiui be 
laiškelio... Suprask dėl ko nerašo!“ (ten pat). 

Vis dėlto mėginama ir suprasti: „Nenorėčiau aš, suaugęs tvirtinti, kad mano 
tėvas yra iš visų tėvų juodžiausias ir, kaip žmogus, taip pat be vertės, be gerų 
ypatybių. Ne. Nežinau dar nė šiandie, ar jo charakteryje ir gyvenime yra dau- 
giau blogų dalykų ar gerų. Yra daug abiejų, bet bene daugiau bus gerų. Jo tas 
visas blogumas kyla iš to, kad jis pats, gal būt, neišėjo gražaus šeimos mokslo. 
Man rodos, čia daugiausia bus nulėmęs ir charakterį pajuodinęs nevykęs seno- 
viškas vedimas ir šeimos gyvenimas. Vesdamas žiūrėjo, kaip paprastai, daugiau 
turto, o ne gyvenimo draugės. Vedė žmoną priešingo charakterio: laisvesnio, 
minkštesnio, svietiškesnio, negu jis pats buvo. Ji vėl tekėjo tik todėl, kad jis 
turtingas. Jo turto ir žmonos giminės tenorėjo. Vestuvių dar nebaigė, kaip 
ėmė pinti pinkles, norėdami juos išskirti, kad, pasisavinę jo turtą, jį vieną, be 
žmonos, paliktų gyvnašliu. |...] Po tų dideliausių šeimyninių maišasčių ir vargų 
susidarė kietas, nepasitikįs, užsidaręs ir drausmingas jo charakteris. Nemokėjo 
suprasti ir geriausios valios norą, nes visada melą aplink save tematė. Todėl 
ir mes, nekalti vaikai, būdami mamos „liogeryje“, buvome neištikimi, perse- 
kiojami; mūsų kilnūs norai „buvo“ išdavikiški ir slopinami. Beširdiškai buvo 
slopinamas ir mano nepaprastas mokslo troškimas. Aš noriu mokytis todėl, kad 
nenoriu dirbti arba yra motina prikalbėjusi „niekų“ geisti. Toks tampymasis, 
varžymasis dėl mokslo su tėvu išugdė taip pat neatvirumą, nepasitikėjimą man 
juo, o jam manim“ (ten pat). „Jis pats daug privargęs vargstančiam nebemoka 
užuojautos pareikšti. Daug šiandie reiškia jo per mažas apsišvietimas, neturtas, 
o ypač senatvė. Pats neturėdamas energijos, negali jos įkvėpti ir kitiems. Labai 
prasta, kad tėvai, kol dar vaikai jauni, taip pasensta. Vaikai vieni paliekami su 
gyvenimo bangomis grumtis, tėvų dar trukdomi“ (ten pat, 1930 08 28). 

Atrodo, kad šie nesutarimai, tikriau — nesusikalbėjimai, buvo ne vieno su 
kitu kova, o vidinė kiekvieno drama ir kančia, nemokėjimas rasti tarpusavio 
supratimą. Iš visko matyti, kad Andrius nebuvo konfliktiško charakterio ir 
nesutarimus su aplinka daugiausia išgyvendavo viduje, o ne keldavo į išorę. 
Taigi tas gebėjimas „seniui nusilenkti“ veikiausiai ir bus kreipęs jų santykius 
susitaikymo, o ne nesutarimų didinimo linkme. Iš vėlesnių faktų žinome, 
kad jų bendravimas pamažu įėjo į normalias vėžes ir tarpusavio santykiuose 


126 GYVENIMO KELIAS 


atsirasdavo vis daugiau pasitikėjimo. Sesuo Barbora prisiminė, kaip juodu 
ilgai kalbėdavo apie laikraščiuose perskaitytas naujienas: „Ir kap aš atmenu, 
jau jis darbų nebdirbo, o laikraščius skaitė. Laikraščių turė ir turė kambarelį 
ir stalas buvo laikraščiais apkriautas. Ir anuodu su tais laikraščiais. Aš jau kas 
antrą dieną ėjau į Andriejavą tų laikraščių parnešt“. Tėvui mirus viską metęs 
sūnus skuba į laidotuves (žr. p. 241). Arkliai pakinkyti, grabas jau vežime, 
prie pat tvoros. Atsisveikinant Andrius kaip ir motinai sako kalbą, pamini tėvą 
gražiais žodžiais (AA. - Sesers Barboros pasakojimas). Pagaliau pridurtina, kad 
Andrius pinigais nuolat rėmė tėvo ūkį (dar ir iki jo mirties), bet apie tai vėliau. 

Švelnius jausmus Andrius jautė vyresniajam broliui Antanui. Juodu buvo 
artimi nuo pat kūdikystės. Bet po motinos mirties tie ryšiai pamažu pradėjo 
silpnėti, nes „mano geriausias broliukas, mūsų vyriausias brolis Antanas vedė 
žmonelę, ir mūsų kalba nenoromis skysta, trūksta pritrūkus žodžių: mano 
vieni, jo — kiti reikalai“ (Dienoraštis, 1928 07 26). „[B|rolis, kuriam širdį 
patikėdavau ir kuris buvo man visas nusiraminimas, — vedęs: jau sielą ir kūną 
kitam paskyręs. Ir jam aš nebesvarbus...“ (ten pat, 1930 04 11). Bet negali ne- 
jaudinti 1930 m. birželio 25 d. įrašas apie brolį dienoraštyje: „Štai prieš keletą 
dienų susilaukiau broliuko Antano, kurį seniau ir dabar, nors kūnu sunykusį, 
labai myliu. Jis nebeatrodė šioj didingoj [parodoj| išvargęs gražus, bet jo gera, 
rami, viltinga ir nekalta nuotaika liepė klauptis prieš jį ir juo didžiuotis. Di- 
džiuotis juo teko tuo, kad jis nemokytas, o galvoja arba moka suprasti mano 
„gudragalvio“ mintis. Tiesa, 
jo galvojimas neturi gal tiek 
valios ir drąsos, bet vis dėlto 
puikus, švelnus ir neapsakomai 
nekaltas. Jis ramus, kad sunki 
jo būklė. Nekaltina kitų, bet 
vilias pats prasimušti, prasigy- 
venti.“ 

Gražūs santykiai su broliu 
Antanu išliko visą gyvenimą, 
Andrius kiek išgalėdamas šelpė 
jį pinigais, juos siejo ir tėviškė, 
kurioje Andrius dažnai viešė- 
davo, atostogavo. Vienoje nuo- 
traukoje Andrius nusifotogra- 


m -2 kak bo 44 favęs su Antanu tėviškėje prie 
Pas brolį Antaną tėviškėje gimtojo namo 1939 m. vasarą. 

Andrius kaip vyresnis paglobo- 
davo ir brolį Joną. Galimas daiktas, 
kad Kaune tarnaujantį kariuomenė- 
je laisvomis nuo tarnybos dienomis 
jį bus glaudęs savo bute. Išlikusios 
ir dvi su juo kartu padarytos nuo- 
traukos. Su kitais jaunesniais bro- 
liais ir seserimis bendrauta daugiau 
formaliai, nes „su mažesniaisiais 
vėl maža (roda) kalba“ (Dienoraš- 
tis, 1928 07 26), „Jaunesnieji - man 
broliai ir sesers tik iš rašto. Neteko 
man su jais gyventi, vargti ir džiaug- 
tis“ (ten pat, 1930 04 11). Vis dėlto 
kai tie paaugo, atsirasdavo daugiau ir 
bendrų interesų, ir bendros kalbos. 
Bendraudavo dažnai ir nenuobodžiai. 
Sesuo Emilija buvo įsitikinusi, kad 
„jis kap tik mylėjo labiausia mane. 
Mane buvo įsimylėjęs. [...] Aš esu 
gimusi 14-tą rugpjūčio, 19-tą ans tu- 


rėjo išvažiuot į gimnaziją egzaminų 
laikyti. Ir tą sekmadienį mane sku- Su broliu Jonu 1929 m. lapkričio 24 d. 
binai tėveliai pakrikštijo, pakrikštijo 
del to, kad jau ans būtų kartu prie to baliaus ir visi sūnūs. [...| Parvažiuodavo, 
pabučiuodavo, sakydavo: „Mano mokslo metai kokie užaugo“ (AA). 
Seserims užsakydavo į kaimą laikraščių (AA. — 1936 12 14 laiškas Pet- 
rui Navardaičiui). Kai visi paprastai vasarą susirinkdavo, bendraudavo gražiai 
ir nenuobodžiai. Sesuo Barbora yra pasakojusi: „Mano tėvas buvo tikintis, jis 
ĮAndrius] ir buvo tikintis žmogus jis labai, tai eidavom į bažnyčią. |...] Visi 
pėsčiom, kaip gerai, kaip linksma buvo. Kai eidavom, tokios tvoros, tokios 
lipynės buvo, lipdavom per tas lipynes, kas čia greičiau. O jau vis Andrius 
mums buvo toks jau švyturys, kad jau ans pašnekins, jau mes vis dėmimės. 
Ir jis vis, išeidamas iš namų, vis skubindavo: „Ai, ką jūs ten čiupinėjat“. O ten 
vaikų būrys ištaisyt reikia. „Kad tik nepavėluotume, į mumis žmonės dėmesį 
neatkreiptų“ (AA). „Kalbus buvo, vis šnekėdavo, mėgėjas kad šnekėt. |...] 
Žemaitiškai tep maišydavosi biskį anam. Jau jis ne tep [kaip mes] šnekėjo, 
kap knygo|je] kad rašo. Jau ta kalba skyrės, ta iškalba tokia bendrai skyrės, 

toks kilnumas buvo. Kaip kad sako, kilni kalba, kilnus žmogus buvo iš viso“ 
(AA. - Sesers Barboros pasakojimas). 

Taigi šeima ir jos nariai, visi artimieji Andriui Ašmantui buvo tvirta atrama 
gyvenime. Su visais buvo glaudžiai susijęs ir jų santykiai, pati šeimos institucija 
buvo viena iš didžiausių vertybių: „kiek daug reiškia švelnus šeimos lizdas“ 
(Dienoraštis 1930 06 25). Kūrybai labai kenkiantis pakrikęs šeimyninis gyveni- 
mas (ten pat, 1930 08 28). Tad nejučiomis krypstama prie minties apie būsimą 
savo šeimą, apie moterį, kuri gebėtų suprasti ir atjausti, būti tikras draugas. 

Reikia pabrėžti dar vieną aiškiai įsisąmonintą vertybę — gimtinę kaip vietą. 
Atplėštas nuo jos, gal tiksliau, pats nuo jos pasitraukęs, nuolat ilgisi gimtųjų 
namų: „vis gimtasis kampelis maloniai prisimena“ (Dienoraštis, 1928 07 26). 
„Buvau ir esu labai prisirišęs prie kiekvieno medelio, ar tam tikroj vietoj 
padėto daiktelio. O jų aš dažnai jau neberandu grįždamas tėviškėn“ (ten pat, 
1929 07 02). „Svarbiausia bene bus mūsų katiškas prie vietos prisirišimas“, 
„Mat, mums vis dar būtų malonu, kad mes lietuviai galėtume vienoj pastogėj 
gyventi ir amžių baigti su nužilėjusiais tėvais ir mūsų artimaisiais. Mums vis 
dar labai skaudu persiskirti. Mes dar bailūs stoti į rizikingą vietą. O bijomės 
ir nustojame daug ko“ (ten pat, 1929 07 25). 

Šitas aiškiai suvoktas lietuvių prisirišimas prie gimtosios vietos ( „katišku- 
mas“) ir prie artimų žmonių („šuniškumas“) yra gražiai įvardyta mūsų tautinės 
tapatybės dalis, bet kartu suvokiama, kad sąlygos reikalauja keistis ir kita tvarka 
dėlioti vertybių sistemą. Senųjų vertybių pleišėjimas kelia sumaištį sąmonėje, 
verčia daug svarstyti ir mėginti nusistatyti savo vietą naujoje tikrovėje, aiškiau 
formuluoti gyvenimo tikslus ir uždavinius. 

Jaunam amžiui labai būdinga įvairių nuotaikų kaita, dažnai pačiam nesu- 
prantamas ilgesys ir iš jo kylanti neviltis, kartais baimė ir nerimas dėl rytdie- 
nos. Mintys neretai skrieja nuo dangaus iki pragaro ir atgal ir susivokti jose 
būna neretai labai sunku. 

Galėtume spėti, kad sumaištis kyla iš to minėto prisirišimo skeldėjimo, kai 
žmogus ima jaustis vienas ir dažnai tampa labai vienišas. Dienoraštyje ne vienoje 
vietoje pasiskundžiama, kad „neturi kam meilesnio, nemaskoto žodelio pratarti ir 
iš ten susilaukti paguodos“ (1928 07 26), „Jaučiu vienatvę, nuobodulį, sunkumą. 
Tai tiesa: neturiu su kuo nei pusės žodžio prasitarti“ (1930 03 16). „Neiškalbėtos 
kalbos, neišgyvento gyvenimo ilgesiu sirgau aš visą vasarą tėviškėje |...|. Rodos, 
mane suprato tik viena gamta“ (1929 07 24), „liūdžiu šimtą kartų daugiau, negu 
kad buvau piemenėlis, po šakotu ąžuolu“ (1929 07 24), „dvasinio nusiraminimo 
niekur negaliu rasti“ (1930 01 06). Iš to kyla ilgesys, tik ne visada suvokiama, 
ko ilgimasi: „Ilgiuos lyg namų, lyg dar kažko“ (1930 04 16), ir nuolat jaučiama 
vienatvė: „kenčiu kančias ir skausmus, vargstu vargus ir nelaimes vienui vienas. 

[...] Mano visą gyvenimą didelė vienatvė lydi“ (1929 07 02). „Gal būt, daug 
mane liūdina ir tai, kad aš paprastai daug noriu padaryti, negu galiu. Tas, žinom, 
daug atsiliepia ūpui ir darbui. Toks jau mano prigimimas: per daug ideališkai į 
gyvenimą žiūrėti ir beprotiškai daug iš savęs reikalauti ir be saiko daug dirbti. 
Todėl daug nukenčia mano nervai. Taigi šiandie tiek liūdžiu, įmanyčiau į žemę 
įlįsti“ (1930 03 16). Graužiamasi dėl visko: dėl vienatvės, dėl ateities, dėl ligų, 
dėl savo menkumo, mažo išsimokslinimo, ir viskas atrodo tik iš neturėjimo kam 
tuos sunkumus iškalbėti, išlieti sielą ir savo kančias. 

Per 1930 m. Velykas „Įvlienas šįryt vieną kiaušinį suvalgiau su dideliu 
skausmu ir ilgesiu širdyje. Kaip būtų malonu dar visiems susirinkti namie 
per Velykas! Kiek būtų džiaugsmo, linksmumo, gal ir su liūdesiu širdyje, kad 
tokiai gausiai šeimai mamytės nebėra. Kiek jai būtų džiaugsmo žiūrėti į mūsų 
gausų jaunų vyrų būrelį! Dabar, kad ir man, niekam nėra švelnaus žodelio pra- 
tarti, užuojautos gauti. Buvo vyresnysis broliukas, vedė ir mane taip užmiršo. 
Likau vienas. Man draugas P. Navardauskas sakė: „Pamilk kokią mergelę ir 
ją gražiai mylėk! Ir bus tau nusiraminimas!“. Gal ir tiesą kalbėjo, bet man to 
tyraus džiaugsmo neteko suprasti ir netenka. Vis dar vienas klajoju. Atvirai 
dar apie savo dvasios ir kūno silpnybes niekam nedrįstu pasisakyti, nors jau 


mergelę, gal ne tiek karštai pamiltą, turiu. Bet ji jaunutė ir aš jai, kol dar ji 
visai nėra mano, nedrįstu viską išplepėti“ (Dienoraštis, 1930 04 20). 


| Gegužinėje apie 1929-1930 m. 
Centre sėdi (iš dešinės) Andrius Ašmantas, Vanda Lapaitė, Petras Navardaitis 

Ta mergelė, gal tiksliau, merginos, jam jau seniai pasąmoniškai rūpėjo. 
Kaip pats yra sakęs, „ir Venera reiškia nemaža teisių prie manęs“ (Dienoraš- 
tis, 1930 06 09). Jis, rodos, gerai supranta, kad veikia „absoliutūs biologijos 
dėsniai, tiek gilūs, kad ir žmogaus žmogiškoji dvasia yra savotiškai nuspalvota, 
nudažyta, kad ir daiktai atrodo subordinuoti anam gyvybės išlikimo instinktui. 
Jis, mano manymu, turi didelės reikšmės ir įtakos ir abstrakčiajai žmonijos 
kultūrai. Daugelis kultūros veiksmų bus greičiausiai atlikta tam instinktiniam 
puošnumui, „gražumui“ kurio sveika žmogaus prigimtis reikalauja iš antros 
pusės. Žmogus nėra paprastas kūnas, biologinis luistas, bet dvasinis, arba 
sielinis, sutvėrimas. |...| Tad, sakau, nors instinkto vergas, rodos, nebuvau 
(ikišiol vis dar išlaikau skaistybę!), tačiau anų plačia prasme biologinių jausmų 
esu labai stipriai veikiamas“ (ten pat, 1931 04 18). 

Antra vertus, „ir šitą dalyką daug veikia gautoji po Kalėdų tarnyba. 
Mat, jauties savarankiškesnis, manais turėsiąs iš ko jau ją „laikyti“ (ten pat, 
1930 06 09). - Anos Lietuvos laikais buvo be galo tvirtas įsitikinimas, ne- 
laužoma nuostata šeimoje pinigus uždirbti vyrui, o moteriai būti tik vyro 
išlaikytine ir šeimos žmogumi. 

Nors jaučiasi į vyrą visai subrendęs, bet „nė pirmosios meilės karštai ne- 
pergyvenęs (dar savo amžiuje nėsu meilėj mergaitei prisipažinęs, nei laiškučio 
parašęs, nei bučkio davęs, o vyras esu jau 23 m. sukakęs)', nė vienos nenuskriau- 
dęs, bet moka „merginas pakritikuoti, o ypač joms dykai, kai jos mano meilės 
nevertos, savo meilę švaistyti. Čia atrodyčiau, lyg egoistas, tačiau to noro būti 
juo, rodos, nė kiek neturiu. Ir taip visada šaltai oficiališkai su mergaitėmis. Ir 
jei kartais tenka su kuriomis dažniau susitikti, tai vis grynai collegiškai viskas 
prasideda ir baigias. [...| Pagaliau ir šiaip plačių ir tuščių draugysčių aš nemėgstu 
ir tai laikau grynu laiko gaišinimu sau ir kitiems. Nuoširdžios draugystės niekada 
nevengiu, bet ji labai sunku rasti“ (ten pat, 1929 07 02). „Retas atsitikimas, kad 
vyras 24 m. su viršum būtų nepraradęs nekaltybę, kuriai progų begalės buvo“ 
(ten pat, 1930 07 30). „Vyras jau suaugęs esu, bet nė karto, tiesa, aklai, „karštai“ 
nėsu įsimylėjęs. Vis, rodos, nerandu „panos“, kuriai galėčiau suteikti tą didelę 
auką — savo gyvenimą, ir laukiu. Imu pamilti be karščio, bet iš reikalo, patogu- 
mo ar naudingumo. Kažin, ar man vedusiam, kaip ir viliuos, suteiks žmona tos 
kūrybos?“ (ten pat, 1930 04 26). „Vedus turėtų eiti ir toliau gyvenimas negirgž- 
dėdamas, kaip netepti ratai, bet sklandžiai ir dar kūrybiškai — su įkvėpimu. Kaip 
magneto jėgos klaidžioja tarp žiemių ir pietų polių, taip kūrybos ir įkvėpimo 
srovės, rodos, sruvena tarp vyro ir moters“: „Jiedu, tuodu du poliai, jungia dvi 
galybi: mirtį ir gyvybę. Kas glūdi tarp šių, tai jų kalbų objektas. Pasiryžimas 
mirčiai iki gyvybės ir gyvybei iki mirties“ (ten pat, 1930 05 17). 

„Aiškiai žinau, kad žmogaus laimė yra reliatyvi: vienas jaučias moksle 
laimingas, kitas — šeimoje. Katro didesnė laimė, kas atsakys? Šeima duoda 
žmogui laimę, nes tai yra gyvenimo išbaigimas. Be šeimos židinio nėra pilno 
gyvenimo. Šis klausimas aktualėja kasdien ir iš teorijos pusės ir iš praktikos“ 
(ten pat, 1931 04 10). „Nuo šeimos sukūrimo kinta visas gyvenimas“ (ten pat, 
1931 11 29). „Kažin, ar žmogus vedęs būsi ramus nuo tos širdies jausmų ir 
kitokių širdgėlų?! Tur būt, visuomeninės širdgėlos, kaip buvusios, pasiliks...“ 
(ten pat, 1930 06 09). „Ir taip, rodos, yra, kad reikia pasirinkti malonumus 
ir tik kasdienius rūpestėlius — šeimos dalykėlius — ir ten išnykti, arba darbą 
visuomenei ar mokslui ir su tuo visų garbę. Aš mėginau derinti. [...| Teks, tur 
būt, katram nors labiau pasiduoti. Bet - kam? — pasilieka tas baisusis kančių 
klausimas!“ (ten pat, 1931 03 27). 

„Sakykite man, gerbiamieji, ar su meile žūsta jaunystės idealai, saldūs dėl 
jų vargai, didi pasiryžimai, aukšti siekimai, galybių jūrės ???!!! Ar po jos tik 
žemės vabalėlio gyvenimas?.. O gal visa tai ir suderinama į puikią gyvenimo 
harmoniją?.. Aš nežinau. Gal tik atsakys ateitis...“ (ten pat, 1931 01 11). 

„Kame ta moteris, kuriai aš gyvenimą, o ji savo man paaukos? Kame 
ji? [-..] Sugyvenau 24 m., [...|, nė kiek daugiau nepatyriau. Nepatyriau, 
nė kurią vesiu. O vesti norėčiau ne tik moterį, bet ir moterį - gyvenimo 
draugę. Nenorėčiau, kad ji man, o aš jai būčiau gyvenimo tormozas*'. 
Geidu šimtą kartų labiau tokios moters, kuri būtų moteriška ir moteris. 
Moteriška, nors neragavęs, manau, kad negalėčiau pasitenkinti. Šalia jos 
matysiu ir gyvenimą. |[...] Bijau tokios, nuo kurios į gyvenimą išeičiau su- 
drykusioms jėgoms, kaip musis šviesos nudegtais sparnais, kad nei skristi, 
nei lėkti negalėčiau, o kankinčiaulsi| vietoje, kaip ta musis šalia lempos“ 
(ten pat, 1930 05 17). 

Dienoraštyje pirmą kartą prabylama ir apie kaime „pamiltą mergaitę 
Llapaitę| Vandą“: „Kad aš ją mylėčiau taip, kaip namuose vaizduojama arba 
šiaip kitų pasipasakojama, nenorėčiau prisipažinti. Mylėti myliu daugiau 
todėl, kad ji mane myli. O pagaliau ir aš ją mylėti ir galėčiau: jauna, tur būt, 
dar nekalta, pažįstamų tėvų, ir dar pasiturinčių, bet svarbiausia, kad ji mane 
toje vienatvėje moka užjausti“ (ten pat, 1930 03 16). 

Ta artimesnė pažintis bus prasidėjusi 1929 m. birželio mėn. (yra jos 
nuotrauka su užrašu „Atminčiai pirmos pažinties dienų Andr. Ašmantui 
nuo Vandos. 1929-VI-16. Tickinai“). Vanda Lapaitė buvo kilusi iš to paties 
Tickinų kaimo, už jį jaunesnė 3-4 metais, mokėsi Plungės gimnazijoje. Tų 
metų vasarą bendrauta, matyt, nemažai, yra dar viena jos liepos 16 d. kartu 


* Stabdis, trikdis. 

su drauge nuotrauka („Tamsta rašysi man. V. L.“). 1930 m. sausio 15 d. 
užrašyta dar viena nuotrauka. Tačiau vasarą „dabar šalstelėjo tas karštis“ 
(Dienoraštis, 1930 06 09), nes kitą įsižiūrėjo, ir prasideda svarstymai, kurią 
labiau mylėti: „Pakliuvau kaip asilas tarp dviejų šieno kūgių! [...] Viską laikas 
išspręs“ (ten pat). Su Vanda susitinka grįžęs į tėviškę, bet daugiau bendrauja 
laiškais, ir jam ypač trūksta tiesioginio bendravimo žodžiais: „Rodos, kad ji 
čia būtų, tuoj galėtum kur suklydęs pasitaisyti, sakinį kitu jausmu ar kitais 
žodžiais pasakyti. O ką dabar? Ji toli, kur tolimam kaime: sunkiai ir laiško 
pasiekiama. Kas tie žodžiai, jausmai ir tos mintys, kurios laiške parašomos, 
prieš tas, kurios arti sakomos. Be minties, kiek nekalto, nuoširdaus jausmo!“ 
(ten pat, 1930 08 06). Jaučia, kad „viskas, matyt, galop eina. Nyksta mūsų 
ryšiai, mažėja mūsų meilė ir neapykanta širdyse kyla“ (ten pat, 1930 09 24). 
„Jau greit (Kalėdoms) bus metai, kaip mes vienas kitam prisipažinom. Aš 
jaučiaus momento klaidą padaręs, kuri turėtų tuoj ir praeiti. Apsirikau. 
Daugiausiai mano gyvenime yra svėręs protas ir valia. Dideli yra ir jausmai. 
Bet jie būdavo klusnūs protui ir valiai. Stengiuos juos subordinuoti ir dabar, 
ypač manydamas, kad taip realiai jausti ir tiek gyvai galvoti dar per anksti: 
ji VII-os klasės gimnazistė, aš vėl šiais metais nebaigsiu universiteto. Taigi 
tos meilės rezultatai turi būti nukelti mažiausiai dviem metam. |...| Jos at- 
simetimu netenka man nė kiek abejoti. Daug daugiau paabejoju, ar aš pats 
tinkamą ją pasirenku. Ji pojuodė, ne tiek jau aktinga nei darbe, nei kad ir toj 
meilėje — rodytųsi šiuo atžvilgiu kiek patižusi. Bet traukia kas tai! Ji tikrai 
nekalta, švelnių mergaitiškų jausmų, myli gražiai motiną, savo kraštą, nėra 
išlepusi ect.“ (ten pat, 1930 10 31). 

Nedaug praeina laiko, kai jausmai vėl užsiliepsnoja, gal kad susitikus 
pasišnekama ar laiškais kas išsiaiškinama. „Mūsų gyvenimai kreipiami į 
vieną pusę, viena linkme. Su tėvu ar broliais kartu nemanau amžių baigti, 
bet su ja. Todėl ji man ir „egoistiškai“ svarbiausia. Ji man paskutiniu laišku 
sukėlė daug gražių minčių ir puikių svajonių — pažadėjo gimnaziją baigus 
tik mano valioj likti. Tai viskas, ko iš mergaitės galima reikalauti. Ir kiek 
čia vilčių, lūkesčių ir džiaugsmo)! [...] vaizduojuos, kad ji daug turi to, ką 
aš branginu. Ji savo biologiniu moteriškumu niekada manęs nepaveiktų, 
nes ji nėra gražiausia ir arti, kaip kitos. [...| Manęs tik kūniška mergaitė, be 
skaistumo, ikišiol negalėjo pavergti. Nebuvo ir ji manęs pavergus tol, kol ji 
neprisipažino, kad aš jai visų siekimų idealas, minčių ir svajonių centras. O 
aš pasitikinčiam žmogui ir šiaip gyvenime esu vergas. Tuo labiau mergaitei, 
kurią aš myliu, negalėjau būti kitoniškas“ (ten pat, 1930 12 01). Netrukus 
prisimena, kad prieš metus, per Kalėdų atostogas, ją pirmą kartą pabučia- 

vo, — pirmą mergaitę savo gyvenime. „Susitikome ir šiemet ir atšventė- 
me metines sukaktuves, nors mažą valandėlę ir kartu pabuvome, kaip du 
paukšteliai ant menkutės šakelės. Ši meilė man daug davė gero — patyriau 
daugiau jausmų, švelnumo, moters malonaus kilnumo ir gležnumo, bet 
ir kartybių — daug kankinaus dėl mūsų menkų nepasisekimų, neapsakomi 
ilgesiai raižė mano krūtinę, įvairūs negalimumai trukdė išlieti savo sielos 
skausmus ir džiaugsmus, pasidalinti jausmais ir mintimis, o svarbiausia — 
kartu pabūti“ (ten pat, 1931 01 04). 

„Aš turėčiau būti laimingas. Turėjau laimės susilaukti savo mylimosios. 
Buvo nekaltaus glamonėjimosi, ir bučkių, bet be to didžiojo įspūdžio, kurio 
laukiau. Nežinau, kodėl nesukėlė ji man nei dvasios, nei kūno aistrų. Nebū- 
čiau, rodos, galėjęs gauti spontaniškai tų pasiryžimų, kuriuos turi įsimylėję. 
Gal būt, ji dar neatitinka mano dvasios ir kūno troškimų. Nėra tų dviejų 
dalykų aiškios sintezės ir harmonijos gražumo. Todėl ne be reikalo kartais 
kyla visokių dvejojimų dėl jos“ (ten pat, 1931 02 18). „Kartais dingteli mintis 
į galvą —- mesti ją, užmiršt — tik darbą prieš akis pasiimti!.. — Juk ji ir negraži: 
juoda, maža... Tad vėl iškyla man jos skaistumas, prisirišimas, malonumas... 
Ji - tikra laimė ir džiaugsmas šios žemės. Ji audrina ir ramina mano sielą. 
Gyslose kraują užverdina kunkuliais. Be jos šalia manęs nėra...“ (ten pat, 
1931 01 11). „Tiesa, iš turimų pažįstamų ji širdžiai artimiausia, bet sielos 
ir kūno aistrų nemoka sukelti. Gal aš iš viso ne aistrų žmogus, bet valios. 
Visur tas šalta protas palieka vadovu, nors jo vadovavimas nėra švelnus ir 
malonus“ (ten pat, 1931 03 27). „Myliu savo kaimo mergaitę ikišiol visai 
platoniškai, tačiau visam jos apoteozavimui trūksta tos galios, kuria mane 
paklupdytų prieš save, — atvirkščiai - imu nuo jos nutolti. Jos meilei nepata- 
ria ir mano tėvas. Gal jis senas nujaučia mūsų nelaimingą gyvenimą? Daug 
pritarimo neturiu ir iš kitų. Tai sugestijai kartais pasiduodu ir aš. Gal delto, 
kad ji alkoholiko tėvo? Tas jos nepaprastas pasyvumas, atsidavimas dažnai 
dėl to, kad neturima jėgų su kliūtimis kovoti, o nėra tai sąmoningas valios 
aktas. Tokia pat jos didelė meilė motinai, gal ir man, ko, tačiau, aiškiai, ypač 
aktingai, nedrįstama pareikšti. Pasyvus „taip“ gali skambėti kas minutė“ 
(ten pat, 1931 04 10). „Labai liūdna, kad mylėtą savo kaimo mergelę nuolat 
labiau imu užmiršti |...]. Pasirodo, kad ji neauga tokia, kokios aš tikėjaus ir 
laukiau. Man tinka stipraus ir sveiko, nors ir nenutukusio, kūno moterys. 
Ji tokio kūno neišaugo: nuolat sirguliuoja ir silpnutė teišrodo. Kita — jos 
tėvas girtuoklis. Šis prastas tėvo linkimas daug yra paveikęs ir ją. Ji, žinoma, 
neina su tėvu girtuokliauti, bet joje reiškiasi silpna, neaktinga ir nedrąsi 
dvasia. Jai svetima bet kokia iniciatyva. Gal tai ir moteriška, bet, rodos, jai 

jau nenormalu. Su ja galutinai nebaigti reikalai, bet nelabai džiugūs“ (ten 
pat, 1931 04 18). 

Santykiai ima vis labiau šlyti ir, atrodo, 1931 m. vasarą galutinai sunyksta. 
O rudenį atsiranda kita... 

Šioje istorijoje kiekvienam turbūt būtų galima Vandą nuoširdžiai užjausti. 
Ji jį bus tikrai smarkai ir ištikimai mylėjusi. Andriaus sesuo Emilija prisimi- 
nė, kad Vanda „labai kibo prie ano, pati atbėgdavo, ateidavo pas ano, bet 
kad ans dėmesio nekreipė“ (AA). Andriaus albume tik jos vienos yra kelios 
nuotraukos (3 portretinės, 3 su draugėmis, kažkokio ežero nuotrauka su jos 
užrašu, be to, dar trys grupinės nuotraukos — be užrašų ir datų, yra spaudas 
„Foto D. Lipšicaitės. Endriejavas“, kur tarp kitų ir Andrius su Vanda). Galima 
spėti, kad Andriaus su ja galėta ir apie tą jos „neaktingumą“ kalbėti: 1931 m. 
birželio 7 d. skaučių štabo nuotraukoje, kur kartu nusifotografavusi ir Vanda, 
antroje pusėje užrašyta: „„Istoriniam“ broliukui nuo snūstančios sesutės. Van- 
da“. Paskutinėje nuotraukoje, užrašytoje 1932 m. birželio 29 d., galima justi 
ir tam tikrą nuoskaudą, galbūt ir pagiežą: „J. M. P-nui Mokytojui Andr. Aš. 
Plungė. Kaiminėle, Prisimink pirmąją „vienetukų“ mėgėją baigusią gimna- 
ziją. Vanda“. Nesiimsime šifruoti čia užšifruotų minčių, bet aišku, kad ši kiek 
graudi istorija baigėsi tik kaimyniškais santykiais. 

Suprantama, aplink, Kaune, buvo ir kitų merginų, kurios nebuvo jam 
abejingos. Viena „linksmutė, kaip lakštingala, nors namie, rodos, negeriausiai 
klojas. [...] Bet aš jos, kaip mergaitės, negaliu pamilti |...], ypač kad šiuokart 
esu dar ir kitą pamilęs dar kiek labiau. Aš ją, sakau, galiu mylėti tik kaip mer- 
gaitę - Žmogų, o ne kaip savo mergelę - žmoną. |...| Vis dėlto, kartais negera 
būti mylimam, kad pats negali mylėti“ (Dienoraštis, 1930 04 23). Nors jaučia 
jos gerą būdą ir kilnią sielą, bet mato ir fizinį trūkumą: „Čia, šiaip ar taip, daug 
nusveria ir mūsų biologinis instinktas, ieškojimas ir stengimasis pasirinkti 
sveiką ne tik dvasia, bet ir kūnu. Ypač sunku tuos dėsnius peržengti sveikam 
stipriam žmogui, kuris dar ligos stipriai nebuvo suklupdytas. Taigi kartais ir 
apgailėtinai tenka atmesti tas gražias šventas pastangas. Ir meilėje norėčiau 
būti humanistas, o ne pirklys“ (ten pat, 1930 10 09). Kita „[slavo siekimais 
aktinga, kaip ir aš. Jos pasirinkta kita specialybė — iš gamtos — formacija. Ją 
lengviau, greičiau gal ir karščiau pamilčiau negu aną iš savo kaimo. Mat, šita 
didesnio ūgio, gražiau nuaugusi, daug turtingesnės dvasios, nors iš veido nėra 
gražiausia, ir jaučiu prie jos didelį patraukimą“ (ten pat, 1930 06 09). 

Buvo dar viena pažįstama — mokytoja Adelė Butauskaitė iš Merkinės. Ji 
buvo gerokai vyresnė už Andrių (g. 1896 10 13 Simnė). 1912 m. baigė Ma- 
rijampolės gimnaziją, buvo lankiusi kelerius mokytojų kursus, nuo 1915 m. 

dirbo įvairiose Alytaus apskrities pradinėse ir vidurinėse mokyklose, dėstė 
istoriją ir psichologiją (CVA E 391, ap. 7, b. 857). Kada ir kaip juodu su- 
sipažino, nėra žinoma. Tėra išlikę du Butauskaitės laiškai Ašmantui, rašyti 
1932 m. pradžioje. Juose autorė atsako į Ašmanto prašymą paieškoti priesagų 
-inis, -iškas ir -ingas žodžių tarminių pavydžių (be abejo, diplominiam darbui). 
Neatrodo, kad Andrius būtų jautęs jai kokį vyrišką potraukį, bet viename 
Adelės laiške gali jausti tam tikrų jos simpatijų ir net užuominų. 

Taip ir bėgo laikas bendraujant su įvairiais žmonėmis, svarstant, bet vis 
nenusprendžiant, į kurią pusę pasukti. Posūkis, matyt, atėjo pats savaime, 
kai jau nebesvarstoma, visi racionalumai nueina į šoną ir pradedama veikti 
vadovaujantis tik jausmais, o ne protu ar išskaičiavimais. 1932 m. liepos 29 d. 
dienoraštyje pirmą kartą paminėta Onos Kizevičiūtės, būsimos žmonos, pa- 
vardė. Jiedu esą pažįstami jau beveik metai, bet „|a|š niekada nemaniau, kad 
aš mergaitei tiek nuolankauti galėsiu!“. „Tikrai, matyt, yra žmogaus gyvenime 
tokių būsenų, kada žmogus nustoji skaidraus proto ir ryškios sąmonės, o tik 
jausmai siūbuoja! Ta būsena — meilė!“ (Dienoraštis, 1932 07 29). „Šiandie 
man darbo daug, bet darbas daug malonesnis — viltis prieš akis. Jos tokis pat 
pasiryžimas — būsimo gyvenimo didysis pamatas — skaidrus pilnutinis gyve- 
nimas“ (ten pat, 1932 08 06). 

Ona Kizevičiūtė gimė 1908 m. 
gegužės 22 d. Marijampolės apskri- 
tyje, Klebiškio valsčiuje, Dambravės 
kaime Marijonos ir Jurgio Kizevičių 
šeimoje. Augo 7 vaikai: 3 broliai ir 
4 seserys. Anksti mirus motinai, 
vyresnioji sesuo su tėvu augino 
jaunesniuosius. Ona 1921 m. įsto- 
jo į Prienų „Žiburio“ gimnaziją ir 
ją baigė 1929 m. Tų metų rugpjū- 
čio 28 d. jai buvo išduotas brandos 
atestatas Nr. 85. Tais pačiais metais 
įstojo į Lietuvos universiteto Hu- 
manitarinių mokslų fakulteto istori- 
jos skyrių. Mokantis antrame kurse 
mirė tėvas ir ji neteko lėšų toliau 
tęsti studijas. Rašytojo Vinco My- 
kolaičio-Putino remiama įsidarbino 
Valstybinėje bibliotekoje. Ona Kizevičiūtė 1933 m. 

Pirmieji gyvenimo metai kartu 1933 m. rudenį 


Su Andriumi juodu susituokė 1933 m. birželio 24 d. 

Ratas užsidarė. Dienoraštis nutrūko. Viskas taip panašu į mūsų liaudies 
dainose išdainuotą jaunystę, išgodotas godas. Paskui, žengus lemtingą žingsnį, 
prasideda kitoks gyvenimas ir kitokie rūpesčiai. 

Šia proga galima prisiminti vieną įdomų Andriaus Ašmanto žingsnį, susijusį 
su senomis draugystėmis. 1934 m. sausio 24 d. jis gavo savo senos pažįstamos gal 
dar iš gimnazijos laikų tokios Janios laišką. Gavusi iš Vandos adresą ir išgirdusi, 
esą jis norintis, kad ji parašytų. Laiške iš Viekšnių prisimena kažkada draugiškai 
praleistas valandas, lieja savo vienišumą ir tikisi jo palankumo. „Parašyk daug, 
daug apie save. Gal jau esi vedęs? Tada aš norėsiu iš tolo paspausti Tau ranką ir 
iškeliaučiau iš Tavo širdies horizontų ir daugiau nieko apie mane negirdėtumei, 
kaip ir ligšiol, per trejus=ketverius metus nieko negirdėjai“ (AA). Andrius antroje 
voko pusėje užsirašė gavimo datą ir trumputę išvadą: „Atslakymo| nebus“: 


Svajonės ir idealai 


Kol nebuvo artimo žmogaus, kuriam būtų galima atverti slapčiausias sva- 
jones ir didžiausias abejones, daugelį dalykų patikėdavo dienoraščiui — iš jo 
pažinsi autoriaus sielą ir kūną. 

Niekada neabejojo, kad jam skirta sunki pažinimo našta, mokslo ir auklė- 
jimo kelias. Tam įgyvendinti reikėjo nemažų pastangų, didelio darbo, nuola- 

tinio budrumo, ar teisingu keliu eina, ar pagal jėgas imasi darbų. Nuolatinė 
įtampa dėl savo veiksmų, nors dažnai gana egzaltuota, padėjo ugdytis tvirtesnį 
charakterį ir aiškesnes nuostatas dėl visko, kas yra šalia, su kuo susiduria arti- 
moje aplinkoje ir visoje visuomenėje. Svarstymų tikslas - gyvenimo prasmė, 
o klausimų ratas — nuo menkiausių sielos virpesių iki valstybės reikalų, net 
iki kosminių platybių. 

„Kartais sukyla manyje energija, drąsa ir pasiryžimas dirbti ir praskinti 
nežino|mo| miško kampą, nusausinti tyro galą, kad ten mano dvasia galėtų 
gyventi, įsikurti, stiprėti, augti ir pajusti pati save ir kitus, tokius pat šios že- 
mės padarėlius, su jais susidraugauti, jiems padėti ir iš jų laukti pagalbos. O 
kaip būtų malonu, kad pajusčiau visatos kvapą, patirčiau jos tekantį kraują ir 
pasijusčiau esąs maža |jos| dalelė“ (Dienoraštis, 1930 11 10). 

„Aš negaliu gyventi, kad gyvenčiau ir valgyčiau, maža kuo tesirūpindamas. 
Aš turiu siekti žmonių idealų ir kartu išgyventi pagirtiną žmogaus gyvenimą. 
Žmogaus gyvenimą suprantu pilną: jis turi būti vaikas, suaugęs ir tėvas. Šiuos 
dalykus pati gamta yra įdiegusi žmogaus jausmuose ir aukštajame prote. Tik 
tada, rodos, yra jo gyvenimas prasmingas, kada jis dirba savo artimiesiems, 
tėvynei ir visai Žmonijai, savęs nieku neužmiršdamas ir nepaniekindamas“ (ten 
pat, 1932 03 16). „Netekti aukštų siekimų - tik tenkinti kūno geidulius - yra 
didžiausia žmogaus nelaimė, skaudžiausia žmogaus dvasios tragedija“ (ten 
pat, 1931 02 18). 

„Gyveni ir ne kartą pagalvoji žmogus, kur čia būtų gyvenimo prasmė?! 
Atsakymo vienodo visam gyvenimui neieškok — nerasi. Žmogus kiekvienu 
savo gyvenimo laikotarpiu savaip žiūri į gyvenimą ir kitų siekimų jis siekia. 
Pagal tuos siekimus jam ir atrodo tyriausi gyvenimo tikslai sutapę su jo sieki- 
mais. Todėl jis to reikalauja iš visų. Jo etinės pažiūros Čia ir susidaro. Žmogus, 
norėdamas būti laimingas, turi, mano manymu, laiku išgyventi visus brendimo 
perijodus — nei skubėti, nei vėluoti. Kitu atveju griaužias, kamuojas, rūstauja 
ant gyvenimo, jaučias jo nuskriaustas“ (ten pat, 1932 01 05). 

Visą savo buvimą šioje žemėje Andrius Ašmantas suvokia kaip darbą, 
veikimą, lavinimąsi. Pati didžiausia žmogaus pareiga ir savaiminė vertybė yra 
darbas. Tai ir viso buvimo šioje žemėje esmė, gyvenimo prasmė, užuovėja 
nuo visokių negandų ir asmeninių širdgėlų — „darbas yra geriausias sargas 
nuo pikto. Kaip bėgąs vanduo skaidrus, taip darbo žmogus skaistus“ (ten pat, 
1930 04 06). „Dabar darbas ir jame aš viską turiu užmiršti, jei noriu toliau 
moksle kastis“ (ten pat, 1928 12 22). „Mano išganymas — darbas. Jei aš jį 
myliu ir prieinu prie jo, - nieko man daugiau nereikia“ (ten pat, 1932 07 29). 
„Darbo turiu daug. Tinkamai viską dirbti sunku. Blaškaus nuo vieno prie kito, 

todėl ir nerimstu“ (ten pat, 1931 03 27). „Sunkiausia man, kad mano siela 
yra nerami, per daug godi, norinti viską aprėpti. Dėl to ir liūdžiu“ (ten pat). 

Darbą Andrius Ašmantas suprato kaip labai plačios apimties individualų 
veikimą. Jis vertino ir gerbė visokį fizinį darbą, apie jį daug rašė prisimindamas 
tėvų namus. Save paskyręs protinio darbo sričiai, irgi matė jo ir teigiamybes, 
ir sunkumus. Jam nebuvo priimtina griežta fizinio ir protinio darbo atskirtis, 
kokią matė tėviškėje ir apskritai visoje visuomenėje, ir pats visur dirbdavo 
kiekvieną reikiamą darbą. Protinį darbą skyrė nuo kūrybos, tai yra tai, kas 
atliekama kaip kasdieninė pareiga visuomenei, nuo to, kas sukuriama nau- 
ja intelektinė ar emocine prasme. „Matyt, kiekviena kūryba yra kentimas, 
skausmas, kaip ir motinai kūdikio gimdymas“ (ten pat, 1931 11 29). Šiuo 
atveju jam pačiam kūryba — ne grožinės literatūros rašymas, bet moksliniai, 
publicistiniai straipsniai ir darbai, kurie sukuriami taip pat per tam tikras 
kančias ir išgyvenimus. 

„Man atrodo, kad kiekvienas žmogus, ką jis tik dirba, turi žinoti, ką, kodėl 
ir kaip dirba arba dirbti. Kad jam tas darbas būtų jo šventa, saldi žmogiškoji 
pareiga, tai mano didžiausias troškimas; kitas troškimas, kad kiekvienas darbas, 
reikalingas žmonijos kilimui ir tobulėjimui, būtų lygiai vertinamas ir brangi- 
namas, nors tai būtų mėšlo vežimas ar gatvės šlavimas“ (ten pat, 1930 01 10). 
„„--darbas čia, žemėje, didžiausias laimės šaltinis. Žinoma, darbas, vis dėlto, 
tėra priemonė laimei pasiekti. Bet yra daug žmonių (dažnai ir man tenka to- 
kiam būti), kurie pačiame darbe jau laimę randa. Bet visi, tur būt, per darbą 
laimės siekia“ (ten pat, 1930 06 04). 

Ta priemonė laimei pasiekti ir pati patiriama laimė dirbant reikalauja iš- 
ankstinio nusiteikimo ir vidinės drausmės. „Ar kada mane kas supras, ar žinos, 
jog aš daug daug dienų ir net naktų laisvai pasivergdavau save kuriam nors 
darbui. Nevisada ir darbui, tam plikam darbui, kad ir mokymuisi. Ne, daug 
daugiau aš esu pasivergęs savo idėjai, įsitikinimams“ (ten pat, 1930 08 10). 

Dienoraštyje plačiai aprašytos tos „pasivergimo“ formos: mokymasis (jam 
skirta palyginti mažiau vietos), straipsnių rašymas, darbas mokykloje. Daug 
rašoma apie savarankišką lavinimąsi. Aiškiai suvokdamas save kaip kultūros 
srities žmogų Andrius Ašmantas stengiasi nuolat kilti kultūros laiptais, kaip 
pats sako, augti, tobulėti („jaučiu, jog po truputėlį augu kasdien. Bet vis tai 
tiek maža to prieaugio, kaip didžiam kalnui primestas iš rankutės piemeniuko 
akmuo. Kada tuo kalnu užaugti?! Užaugti ir pamatyti, kas dedas antroje jo 
pusėje“, —- Dienoraštis, 1930 03 14). Viso to šaltiniai yra aplinkos stebėjimas 
ir kritiškas jos vertinimas, pavyzdžių ieškojimas savo artimoje aplinkoje ir 
tautos istorijoje, lavinimasis iš knygų. 

Knygų pasaulis tampa jo apmąstymų objektu, dažnų jausmų iškrovų prie- 
žastimi, paskata remtis konkrečiais pavyzdžiais gyvenime. „Myliu knygas, 
kaip nieko kito pasaulyje. Ir kaip man jų nemylėti, nebranginti, jomis nesi- 
smaginti, jeigu tai pasaulio turtas, kuriam įvertinti pinigų matas netinka. Juk 
ten pasaulio grietinė! Geriausių, gyviausių, dažnai teisiausių ir energingiausių 
žmonių kalbos. Kaip tu gali jų, žmogus, atsižadėti? Jokiu būdu netrauksiu tų 
ryšių, kurie mus mezga! Knygos mano gyvenimas ir patirtis. Knygos mano 
tyriausias džiaugsmas, dėl kurio gėrėjimosi nė karto negailėjausi ir neapsivy- 
liau. Tik džiaugsmas ir džiaugsmas būdavo“ (ten pat, 1930 03 14). Skaitomas 
Pranas Vaičaitis ir randama paralelių su savo gyvenimu, Pietario „Algimantas“, 
Krėvės „Sutemos“, iš užsienio literatūros Dikensas, Dostojevskis, kiti autoriai. 
Ne viskas, žinoma, susiję su tiesioginėmis studijomis, nemaža skirta tik savi- 
švietai, bet iš visur semiamasi išminties, gyvenimo pažinimo, gėrio supratimo. 
Viena kita knyga jau ir nusiperkama, o įstojus į savarankiškesnį kelią, gavus 
darbą mokykloje, pradedama kaupti sava biblioteka (žr. p.157—158). 

„Būtų man maloniausia, kad turėčiau daug daug laiko savęs ugdymui ir 
lavinimuisi. Koks aš dar menkas! Kaip aš dar netikęs savo darbui! Mokyto- 
jas — bet kiek aš pats temoku! Kaip skriaudžia gyvenimas tuos, kuriuos pavedė 
mano globai. Kiek jis privargina mane, uždėjęs man tokias sunkias pareigas. 
Koks mūsų dar vargas, kad neturime užtenkamai inteligentų. Kiek dar spragų 
lopoma tokiais, kaip aš. Juk mūsų visų pirmasis rūpestis turėtų būti mokytis, 
pažinti gyvenimą, patiems dar daug daug lavintis, o ne kitus jau imti lavinti. 
Man dar reikėtų laisvaus oro studijoms — mažiausiai kokių 4-5 metų. Tada, 
rodos, galėčiau jau drįsti bent kiek pradėti darbą“ (ten pat, 1930 09 23). 

Tas savo palyginti menko pasirengimo dirbti suvokimas virsta didele 
graužatimi. Savigrauža apima ne tik dėl konkrečių darbo sričių, bet išeina toli 
į bendrojo išsilavinimo stoką, apskritai į mažą gyvenimo pažinimą: „|Bluvo ir 
tebėra mano širdyje kirminas, kuris nuolat mane graužia, kad aš per menkas, 
kad neatlieku tikrai savo pareigų, kad aš nežinau, kam aš mokytojas ir ką aš 
turiu mokyti!.. |...| Ar tu žinai, ko žmonija siekia? Ar tu supranti, kas tavo 
tautai yra reikalingiausio? Ar tu išmanai savo dėstomą dalyką? Ar tu moki 
nustatyti savo darbo, veikimo ir elgesio santykį su tauta, visuomene ir artimai- 
siais? Ar tu supranti, ko tau aplamai reikia... [...] Tu kuri gyvenimą ir vargsti, 
kaip skruzdėlė, prie savo darbo, bet nežinai, ar tas tavo tikras darbas ir taip turi 
būti dirbamas! Tu tik sausai žinai tą vardą, kad tu mokytojas, bet savyje esi 
dar paviržių piemeniukas, nykštukas — tikras dvasios pilksermėgis! Mokytojas! 
Mokytojas. Tu, didingas varde, aš menkas gyvenimo vėjo mėtomas lapelis, 
drįsau Tavim vadintis! Kiek mano čia prasikaltimo, to akiplėšiško išdidumo 


140 GYVENIMO KELIAS 


ir drąsumo! Kuo aš galiu tai atpirkti? Tylus kužda man širdyje atsakymas — 
darbu, darbu, darbu, rūpestingumu, atsidėjimu, pasiaukojimu...“ (ten pat, 
1931 01 21). „Mokytojas pats pirma turi turėti tų dorybių, kurias nori įdiegti 
į jaunuolio širdį, kad jis nešiotųsi jas visą amžių“ (ten pat). 

Graužiamasi ir liūdima dėl visko, ne tik dėl vienatvės: „Iš tikrųjų liūdesys 
yra nuolatinis svečias. Kada aš jo neturiu? Retai dienelė teišaušta, kada aš jo 
neturiu? [...] Jis - mano brolis. Daug liūdžiu dėl įvairių nepasisekimų. Bet 
neretai liūdžiu ir dėl vienatvės, dėl neiškalbėtų jausmų, dėl neišreikštų savo 
nuomonės ir minčių ir dar dėl įvairiausių širdgėlų...“ (ten pat, 1931 02 02). 
„Ana, anksčiau mano nepasakytoji priežastis bus bene ta, kad juo augi, juo 
jauti tą prakeiktą vienatvę, tuštumą, atstūmimą nuo gyvenimo, lyg savotišką 
paniekinimą“ (ten pat, 1930 06 09). 

Stiprios prigimties ir blaivaus proto žmogui tokie savianalizės seansai tik 
išeina į naudą: materializuojant raštu savo abejones, silpnybes ir trūkumus 
grūdinami jausmai ir valia, tiksliau įvardijami siekimai ir gyvenimo tikslai. 
Juose nustatomos aiškesnės veikimo gairės, santykiai su artimais žmonėmis 
ir visuomene. Svarbu dar suprasti ir šios veiklos savitumą, kad ją galėtum 
geriau kontroliuoti. Vienas iš tokių atvejų aprašytas dienoraštyje 1930 m. ge- 
gužės 17 d.: „Jei pasijaučiu sveikas ir krūtinėje pakyla daug įvairių norų, tada 
užmirštu vėl moterį — mano akis nutolsta į tuos žmonijos siekiamus amžinų 
idealų tolius ir pasineriu juose kaip leidžiančios saulės spindulys medžių šešė- 
liuose. Apsvaigstu ta vizija ir džiaugiuos to momento būkle. Tokia egzaltacija 
neilga: nuo 1 min. iki kelių valandų. Nervai tokio įtempimo neišlaiko. Bet 
tada jaučiu, kad, rodos, visas pasaulis klojas po kojų, kaip piovėjui žalia graži 
žolė, o aš ja grožėjuos ir jos kvapą geriu smegenimis ir dvasios plaučiais. Tais 
momentais jaučiuos esąs laimingiausias pasaulyje, bet ir liūdesys netoli... kad 
tokio manęs niekas nesupranta iš tų „mirštuolių“ žmonių“. 

Viena iš Andriaus Ašmanto galvojimo ir svarstymo sričių yra su tam tikra 
mistika susijusios dienoraščio eilutės apie mirtį ir ilgą žmogaus gyvenimo 
amžių. Gal tai sietina su jo paties sveikata, gal tai tiesiog nepaaiškinama nuo- 
jauta, kad likimo jam nėra atseikėta pernelyg ilgai gyventi. Kaip paprastai, 
bėdodamas apie savo išsilavinimo stoką, dienoraštyje rašo: „Trūksta žinių ir 
aprašomų dalykų dar didesnio su tokiu pat pamėgimu išstudijavimo. Studi- 
javimo, rodos, nebijočiau, bet nežinau, kas tai verčia mane rašyti, skelbti ir 
savo menką žodį, lyg rytoj mirčiau. Jei tai būtų tikrai pranašystės žodžiai, 
neapsidžiaugčiau jų išsipildymu“ (1930 01 10). 

Dienoraštyje Ašmantas rašo, kad sunkiomis ligomis nebuvo sirgęs: vaikiš- 
komis ligomis „mažas išsirgau. Bet sirguliuote sirguliuoju jau nuo V kl., t. y. 

nuo 1924 m. žiemos. Turėjau šaltą kambarį, spėju, kaip ir gydy|toj|ai mano, 
gavau reumatą. Gydytojo |...| patariamas gulėjau net savaitę, Užgavėnių 
atostogų pasigavęs. Na, lyg pagijau. Bet ne tiesa. Kada teko man laidoti savo 
mamą tais pačiais metais balandžio 28 d., negalėjau kaip reikiant priklaupti 
|...]. Bet šiaip nei man skaudėdavo, nei labai vargindavo“ (1930 05 17). Tą 
reumatizmą dienoraštyje dar ne kartą prisimena, pavyzdžiui, rašo apie bala 
nežino kokį gyslų išpūtimą ar ištempimą (1930 01 28; 03 13; 04 23), - tai 
bus buvęs bene reumatoidinis artritas; vėlesnei sveikatai ir mirčiai 1941 m. 
neturėjęs turėti kokios reikšmės**. Studijuodamas Kaune patyrė nosies ope- 
raciją — Deviatio saepti nasi (1929 10 13). „Tačiau mano sveikata nei šį, nei 
tą rodo. Dieną ar vieną momentą, rodos, grabo lentos ieškotis bereikia, kitą 
dieną — be 100 metų nė iš pėdos. Paskutinės teisės turėjau, nes visai teisingai 
buvau laikomas mūsų šeimos sveikiausiu“ (1930 01 06). Būta dar kitokių 
nedidelių negalavimų. 1928 m. pabaigoje pradėjo nešioti akinius, bet tai ne 
kokia tikra liga. 

Noras ilgai gyventi minimas daug kartų. „Kita mano ypatybė — vaikiškai 
džiaugtis žmonių ilgu amžiu. Rodos, tas, kuris daugiausia metų nugyveno, 
laimingiausias žmogus pasaulyje. Ir kodėl man jaunam taip aimanuoti, kada 
viską už akių tebeturiu? Gal, sakau, ir čia būtų koks nujautimas, kurio aš pats 
bijau“ (1930 01 10). „Mano šeimos nariai visi ilgai gyveno, tik mano mama, 
vėžį įgavusi, anksti pasimirė. Bet jų abiejų tėvai nė vienas anksčiau 60 m. 
nemirė. Mano mamos mama ir tėvas mirė apie 80 m. ar su viršum būdami. 
Taigi galėčiau ir aš, anot „planetų“, gyventi 82 m.“ (1930 05 17). 

„Jaučiu didelį malonumą, kada, tuo troškimu degdamas, prisimenu ilgą, 
sveiką žmonių amžių. Pavydžiu tiems žmonėms, lyg aš ryt dieną mirsiu. Sakau 
dar kartą, vaikiškai jiems pavydžiu. Iš tiesų, kad aš pavydžiu jiems ilgo amžiaus 
ir pats jo geidžiu, yra pagrindo. Mano galvoje, kada bent kiek nurimsta nuo 
kasdienio darbo, kyla begalės minčių, kurioms išspręsti, tur būt, būtų neilgas 
ir 80 metų amžius. [...| Tam išstudijuoti ir išspręsti, Dieve, duok ilgą, sveiką 
ir energingą amžių!“ (1930 06 30). 

Mistika, atrodo, pamažu nyksta, bet kur ji pasibaigia ir kas žmogui skirta, 
kai prisimeni, kad jam buvo atseikėta tik 35-eri to gyvenimo metai... 

Manytina, kad Andriui Ašmantui tie svarstymai ėjo tik į naudą. Iš jų jis 
išėjo sustiprėjęs, labiau subrendęs, geriau suformulavęs savikūros uždavinius. 
Gal tai, kad saviauklai buvo skiriama tiek dėmesio, vėliau ir darbus dirbti buvo 
lengviau ir paprasčiau. Gal ir dėl to tiek daug per tiek mažai metų pasisekė 
padaryti. 


* Dėkoju med. m. dr. doc. Editai Janulionytei už konsultaciją. 

Idealistas 


Dienoraštyje Andrius Ašmantas ne tik graužiasi dėl savo nebrandumo 
deramai dirbti mokytojo darbą ar liūdi neišsirinkdamas moters, bet ir drąsiai 
reiškia savo siekimus, tiesa, kartais pernelyg romantiškus, svarsto įvairius 
visuomeninius reikalus. 

Kartais tie siekimai išsakomi romantiškais šūkiais, skirtais tarsi visai savo 
kartai: „Ženkim visi į teisybės kalną, užžiebkim teisybės žiburį tamsos rūme, 
nesibijokim, jei kuriam teks nukentėti, kad eita ne tuo keliu, nes — errare 
humanum est“. [...] Atvirumas, atvirumas visur! Teužviešpatauja sielos grynu- 
mas! Teišnyksta kitų baimė dėl teisybės, tepradingsta prasižengimų manija!“ 
(Dienoraštis, 1930 01 06). „Drąsus, teisingas ir nuoširdus eik per pasaulį, o 
vartai tau bus atkelti“ (ten pat, 1930 03 14). 

Autorius nuo pirmos iki paskutinės dienoraščio eilutės idealistas pačia 
plačiausia prasme — išsikelia sau uždavinį auginti save dorą, teisingą, atvirą 
kitiems, aukotis artimiesiems ir tėvynei, būti tikru kovotoju dėl žmonijos 
idealų. „Dabar jau jaučiu, kad pasauliui padaryti tokiam idealiam, kaip aš jį 
vaizduojaus anksčiau, reikia daugiau laiko“ (ten pat, 1930 06 18). „Aš vis 
dar vaikiškai užsikrečiu idealizmu ir jį noriu realiai išgyventi ir net gyvenime 
įvykdyti“, — rašė jis 1938 m. balandžio 22 d. laiške savo draugui Petrui Na- 
vardaičiui (AA) praėjus nemaža laiko nuo dienoraščio rašymo dienų. „To 
skaidraus idealizmo, rodos, daugiausia turi šie minėti žurnalai“, tai yra „Nau- 
joji romuva“ ir „XX amžius“, o jis neslepiantis, kad jiems simpatizuoja (ten 
pat). Taigi jaunojo idealisto siekimai sutapo su jaunųjų tautininkų platformos 
(Juozo Keliuočio, Igno Skrupskelio ir kt.) idėjomis ir tapo jo pasaulėžiūros ir 
ideologijos pamatu. Andrius Ašmantas savo gausioje kultūrinėje publicistikoje 
buvo kaip tik tos platformos idėjų propaguotojas. 

Svarbiausia — sau pačiam išsikelti didelius uždavinius: „Jeigu aš nebeturėsiu 
čia, žemėje, ko siekti, viltis, dėl ko dirbti, teateina mirtis kuo greičiausiai. 
Jau tada gyvenimui būsiu tikrai miręs, tik viso ko teršlas iš manęs bus likęs“ 
(Dienoraštis, 1930 04 26). Susirgus „ne tiek baisūs tie skausmai ir šaltoji 
mirtis, kiek tas nykumas, kad tavęs, vargusio nuo pat piemenuko, kūdikystės 
dėl mokslo, niekas nė nežinos — nė vėjas nepūs. O jaučiuos daug turįs žmo- 
nėms skelbti |...]. Jei tik visai nenustočiau sveikatos, manau — daug padirb- 
čiau, paskelbčiau žmoniškumo žinių“ (ten pat, 1930 03 13). Palikti ženklą 
žemėje — „[g]al čia ir instinkto labai modifikuotas balsas. Bet šiaip daugiausia 
norėčiau palikti „didvyrišką“ žymę: gražų žmonėms ir tėvynei darbą“ (ten 


* Lot. - klysti žmogiška. 

pat, 1930 04 19). „Rodos, norėčiau tada tuoj prabilti savo tautai, nurodyti jai 
kelius ir stoti jos vadu“ (ten pat, 1930 01 06). 

Andrių Ašmantą žavi ne tik tragiški ir romantiški literatūros veikėjai, bet 
ir gyvi savo meto žinomų, žymių žmonių pavyzdžiai. 

Didelį įspūdį jam padarė apsilankymas pas gydytoją prof. Bagdoną“". Jau- 
nuolį sužavėjo kilnus profesoriaus poelgis, jo humaniškumas: „Kaip „savo“ — 
liet. žmogaus paklausė, kiek aš galėsiu mokėti [už sveikatos patikrinimą|. Ir 
patyręs mano būklę beveik nieko nenorėjo imti. Klausia, kiek galiu. Aš tyliu. 
„Duok“, sako, „penkis litus“. Ir tuo momentu pasijutau lyg esąs piemeniukas 
prieš savo gerą dėdę, kuriam rūpi ir mano reikalai ir dar daugiau: vaike, mo- 
kykis mylėti savo tautos žmones, kurie dar ir dabar savo tėvynėje gerokai yra 
skriaudžiami. Taigi šitas man smigo gana giliai į širdį. Tuo būdu jis man ne 
tik gydytojas, bet didelis praktikas patriotas, kokių maža. [...| Duok, Dieve, 
daugiau tokių „žilagalvių senelių“!“ (Dienoraštis, 1930 04 23). 

Ne mažesnis įspūdis buvo Jono Jablonskio mirtis 1930 m. vasario 23 d.: 
„Sukrečia liūdesys tautą, kada vienas didelis jos šulas išvirsta iš savo stovimosios 
vietos. Užvakar pašlijo iš gyvųjų tarpo Lietuvos Universiteto garbės prof. J. Ja- 
blonskis. Vakar jau visas miestas liūdėjo ir nuliūdęs lydėjo į Baziliką. Visur ir 
visų liūdna nuotaika. Skaudu prisiminus, kad šis žmogus ėmės anais laikais 
nedėkingiausio darbo — lietuvių kalbos, kuri didžiausiomis bausmėmis buvo 
draudžiama vartoti. Šis žmogus, visiškai nematydamas iš to jokio pelno, stvėrės 
jos, nepabūgdamas dar už tai bausmių. Tik šiokie pavyzdžiai tautą auklėja, ir 
ji gali tokioj dirvoje gerai tarpti ir be baimės tiekti savo viršūnę į aukštį. |...) 
Kas man labiausiai krito ir krinta į akis, kad tauta, kol turės marinti savo senų 
veteranų, mokės susijungti ir juos tinkamai [pagerbti] nors per jų laidotuves“ 
(ten pat, 1930 02 25). Jablonskio netektis pati savaime turi auklėjamą reikšmę: 
„Kiek tada jaunų žmonių susigraudinę pasižada eiti šių didelių žmonių pėdo- 
mis. Daug kam gal parūpsta garbė, bet, man rodos, kad daugumas užsidega 
visuomeninių darbų ir pareigos karščiu. Juk dar kaip ant delno matyti mūsų 
tautos griuvėsiai, verguvės ir pasyvumo pančiai širdyje. Be šiokių tautos su- 
krėtimų tiesiog imtų žmonės nuomaru sirgti, įsitraukdami, kaip sraigiai, į savo 
atlyginamas pareigas, ir visa kita užmirštų. Gražu, kad tautos ir žmonija moka 
dar gerbti savo geradėjus, jos vargų lengvintojus! Jeigu šių žmonių mirtis jos 
nebegraudins, ji sužvėrės ir bus baisi sau ir kitiems.“ (ten pat). „Mane labiausiai 
džiugino, kad mūsų kilstama kultūroje, kad mes jau mokame įvertinti tylius, 


“Juozas Bagdonas (Bagdonavičius) (1866-1956), gydytojas, visuomenės veikėjas, var- 
pininkas, publicistas. Kai Andrius Ašmantas pas jį lankėsi, Juozas Bagdonas buvo Lietuvos 
universiteto profesorius (VLE II 435). 

ramius, bet rūpestingai atsidavusius savo dalykams kultūros darbininkus. Toks 
buvo didž. gerb. prof. J. Jablonskis“ (ten pat, 1930 02 27). 

Su Jablonskio mirtimi susijęs ir „pirmas rimtesnis straipsnis“ (Dienoraš- 
tis, 1930 03 14) spaudoje — Jablonskio nekrologas (Lietuvos mokykla, nr. 2, 
p. 77-89), kurį parašė „įprašytas savo seminarijos direktoriaus Dr. K. Ruginio“ 
(Dienoraštis, 1930 03 02). Šiaip nedidelių straipsnių jau buvo paskelbęs keletą. 
„Spaudoj dirbu nuo 1928 m., rašydamas daugiausia pedagoginiais, metodiniais 
ar kultūriniais klausimais“ (CV. - CVA E 391, ap. 1, b. 174, Ip. 25). 

Taigi tą Jablonskio nekrologą turintis parašyti per dvi dienas (Dieno- 
raštis, 1930 03 02), bet dirbti teko daug: „ir Užgavėnes praleidžiau namie 
prof. J. Jablonskio nekrologą berašydamas“ (ten pat, 1930 03 13). Pamatęs 
darbą išspausdintą, ne taip labai ir apsidžiaugė — „Būčiau, rodos, galėjęs ir 
geriau parašyti. Gal būčiau ir parašęs, jei ne tas p. redaktoriaus begalinis manęs 
skubinimas. Per 3 dienas surinkta medžiaga ir parašyta! Prirašyta taip sau — 
11 pilnų puslapių. Jei būtų visas (be bibliografinių žinių) savas kūrinys, būtų 
daug maloniau, negu dabar. Tiek to, pakaks pradžiai. Rašyti noriu, parašysiu 
kada ir daugiau“ (ten pat, 1930 03 14). Tas „daugiau“, matyt, jau tvyrojo ore, 
nes per Velykų atostogas sumano parašyti daug straipsnių į įvairius laikraš- 
čius: apie biurokratišką stipendijų skirstymą universitete, straipsnį „Mokė- 
kime vertinti gimtosios kalbos rašinius“, kuriam „medžiagos susimedžiojau 
iš prof. J. Vabalo-Gudaičio „Handbuch der Pidagogik“. Band III, Lieferung 
18 ir 19. Be to, iš jo gavau daug nurodymų ir antraščių tų veikalų, kuriuos 
galėčiau rasti Universiteto Bibliotekoje. [...] Vieną straipsnį: „Rodos, teisybė 
kyla“ parašiau“! ir šiandie „Liet. Aidui“ nunešiau“ (ten pat, 1930 04 16). 

Pradėjęs dirbti mokykloje Andrius Ašmantas pasijautė pajėgus ir kitiems 
kalbėti apie mokyklos ir pedagoginio darbo reikalus. Tai svarbiausios to 
meto temos, nagrinėjamos periodinei spaudai rašomuose straipsniuose. Apie 
planuojamus straipsnius dienoraštyje sako: „Mano dabartinis ilsėjimas — įsi- 
traukimas į naują darbą, jo planavimas ir sekimas, kas man būtų geriausia 
tuoj dirbti. Jau dabar esu suplanavęs parašyti didelį straipsnį „Gimtoji kalba 
mūsų mokyklose“, kitus mažesnius: „Mokytojo asmenybė“, „Pedagoginio 
darbo tragizmas“, „Mokytojo paruošimas aukštesnioms mokykloms — Už- 
mirštas kampelis“ ir kitus, dar gerai nesuformuluotus. Tat ir poilsio dienos. 
Nors neramu į ateitį žvilgterėti, bet jaučiuos galėsiąs dabar daugiau padirbėti“ 
(1930 10 14). Nors straipsnių tokiomis antraštėmis neparašė, bet rašinių mo- 
kyklos ir pedagoginiais klausimais spaudoje vis pasirodydavo. Antai 1930 ir 
1931 m. parašė po vieną šios srities straipsnį, 1933 m. — du, 1934 m. - tris 


*! Straipsnio tokia antrašte spaudoje neteko aptikti. 

(neskaitant straipsnelių apie Lietuvių kalbos ir literatūros mokytojų sąjungą), 
o 1935 m. net dešimt (be to, dar 3 su švietimo dalykais susijusius straipsne- 
lius). Pamažu tapo vienu iš produktyvesnių pedagoginių straipsnių autorių. 

Jam nuoširdžiai rūpėjo ne tik bendrieji švietimo ir pedagogikos klausimai, 
bet ir gimtųjų Žemaičių mokyklų reikalai. 1935 m. kovo 11 d. laiške nenu- 
statytam dvasininkui į vieną žemaičių parapiją (AA) rašo: „Esant to [Rietavo| 
krašto žmogui, labai rūpi man, kad nebūtų nuskriaustos tos apylinkės švietimo 
reikalai. Panaikinus gimnazijas Rietave ir Plungėje, visas Žemaičių krašto 
centras palieka be aukštesnės mokyklos. Tai ilgainiui, savaime aišku, turės 
skaudžiai atsiliepti ir žmonių kultūrai. Tuo reikalu rašiau ir laikraščiuose. [...] 
Tie visi straipsneliai bus niekis, jei vietos žmonės neprašys tų mokyklų. |...) 
Todėl aš ir nerandu čia nieko geresnio, kaip Tamstą, kuris jau dirbęs ir toliau 
galėtų dirbti toje srityje, jau ir kitų mūsų, žemaičių, padedamas. Aš darau, 
ką galiu“ (AA. — Didžiai Gerbiamas Kunige Kanauninke!). 

Šiuose savo apmąstymuose ir straipsniuose Andrius Ašmantas iškyla jau 
kaip subrendęs, visuomeniškai angažuotas žmogus, žiūrintis į aplinką kultū- 
rininko ir pedagogo auklėtojo akimis. Jam rūpi ir pačios visuomenės švietimo 
reikalai, ir tos visuomenės dorovė kaip visų žmogaus vertybių matas, pagrin- 
das tvarkyti tarpusavio santykius ir jais remiantis eiti į tautos kultūros darbą. 

Nors jis mato tam tikrą visuomenės pakrikimą, jos netobulumus ir ydas, bet 
aukščiausios vertybės jam yra tauta, jos vienybė, kultūros priemonėmis kuriama 
pažanga. „Man rodos, kad mūsų lietuvių tautos likimas pareis nuo to, kaip 
mes suprasime savo padėtį pasaulyje ir uždavinius ir kiek galėsime pasiruošti 
kliūtims nugalėti ir kultūros žygių laimėjimams“ (Dienoraštis, 1930 01 06). 

„Sunkus tas mūsų tautos kultūros gyvenimas, kada jauniems ir nepasiruo- 
šusiems tenka sunkus ir atsakingas darbas dirbti. Jeigu mes tą plūgą ta vaga iš- 
tempsim, kada gražiam kultūros darbui galėsim duoti kelis visiškai pasiruošusius 
energingus vyrus, tada sparčiai žengsim kultūroje. Didžiausias pavojus tai pažangai 
[grėstų] — tai didelis per anksti mūsų suponiškėjimas ir išlepimas. Šie dalykai 
darbui netinka, ir ne jie kultūros darbo pažymiai ar ramsčiai. Pats kultūros darbas 
nėra savaime malonus: tik jo vaisiais besivildami saldžiai jį dirbame. Lepūnėliai ir 
ištižėliai kultūros idealų neturi. Jie negali tuščiai pavargti keletą metų, laukdami 
abejotinių darbo vaisių. Jie realistai. O tokie net materialistinei kultūrai netin- 
ka. Kiek dar tautoj ir žmonijoj būtino tokio darbo, už kurį niekas nė nemano 
atlyginti. Turiu galvoj gražų, kilnų savo idėjų skleidimą, kuris dažnai nulemia 
tautos likimą. Juk jei mes atskiri žmones sumenksime, kas besudarys tautos did- 
vyrius. Be jų tautos gyvenimas neįmanomas. Negali tauta su tokiais savo vaikais 
atstovauti tą kraštą prieš žmonijos kultūrą. Visų kultūrų šaknis individualybėj, o 

jai artimiausias tautos kolektyvinis individas. Todėl aš esu neperkalbamas širdyje 
idealistas, kad matau, kad tikru sausu materializmu netoli nuvažiuosim, o juo 
užsimuilinę akis nė kelio nesurasim, kur grįžti“ (ten pat, 1930 03 02). 
Jaunuomenė labiau gerbia triukšmadarius, siekiančius rezultato čia pat. 
„Kultūros — ištisus dešimtmečius tenka padirbėti, kol kitam gali parodyti to 
darbo bent per nago juodymą. Taigi mes turėtume atvirkščiai auklėti jau- 
nuomenę ramiam kultūros darbui, o patriukšmauti kiekvienas mokės“ (ten 
pat, 1930 02 27). Tam ramiam kultūros darbui reikia tinkamo ekonominio 
pagrindo (ten pat, 1930 04 13) ir ramių politinių aplinkybių: „Nejauku tai, 
kad daug daug reiškia ir mūsų nenormalios politinės sąlygos. Juk mes amžius 
negyvensim, įsikibę į šio žmogaus, dabartinio prezidento, skvernus. Turi būti 
aiškesnis ir teisingesnis politinio gyvenimo pagrindas. Didelis minusas ir už- 
sienio politikos pasisekimui. Tai jau jaučia ir kraštas. Nežinau, kaip galvoja 
ir jaučia tie žmonės, kurie sėdi viršūnėse. Mano nuomone, kad jų yra didelis 
išdidumas, išsipūtimas; manymas, kad jis geriausias ir tinkamiausias. Vis tai 
nesveikos iliuzijos, ir menko žmogaus veidas“ (ten pat, 1930 10 09). 
Andrius Ašmantas nepritaria ir valdininkų politikavimui (švietimo ministras 
„į mokyklą ėmė žiūrėti, kaip į kažin kokį įrankį siekti ir ne visai švariems poli- 
tiniams tikslams“, — Dienoraštis, 1930 10 09, ir apskritai „seniai valdžioj jokio 
patriotizmo neturi“ — ten pat, 1930 08 25). Jį piktina ne tik valdžios žmonių 
„išsipūtimas“, bet ir naujosios aukštuomenės išglebimas (ten pat, 1929 08 19). 
Mato daug neapgalvotų valdžios žingsnių, šiaip visokios netvarkos, pavyzdžiui, 
beprasmiškai kaitaliojant įstatymus: „toks mūsų mėtymasis ir nežinojimas 
rytdienos rimtam inteligentui yra tiesiog nepakenčiamas dalykas. Iš valdžios 
turi žmogus laukti malonės ar bausmės, visai tau nežinomos, kaip tai buvo 
rusų laikais ar okupacijos metu. Šiandie gražūs įstatymai — pažymis valstybės 
kultūringumo“ (ten pat, 1930 05 15). Žeidžia ir valdininkų pasipūtimas bei jų 
darbo aplaidumas (ten pat, 1931 01 21). Ir jaunuomenė bus ne kitokia: „Mano 
draugai (amžininkai) dailiai kartais „baliavoja“ plačia prasme, kur jų gyvenimo 
smulkmenas nulemia momentas ir kūnas. Jų poelgiuose, be oficiališkumo, 
maža dvasingumo. Gal dar daug mažiau dvasingos nuotaikos“ (1930 07 30). 
„Juk mūsų jaunuomenė, tematydama gerbiant gerus triukšmadarius, veršis į 
jų eiles iš paskutiniosios“ (1930 02 27). „Aš vis dar neįprantu žiūrėti į mokytą 
žmogų, kaip į kurpių, kuriam nė kiek širdies neskauda, kada jis mato gyvenime 
daug blogybių. Ypač negaliu pakęsti mokyto žmogaus, kuris nesistengia tapti 
geresnis. Kam tas jam ir mokslas ir mokyto vardas, jei jis nė kuo nesiskirs savo 
būdu, charakteriu, siekimais, jausmais nuo paprastų žmonių“ (1930 03 13). 
Į ekonominio socialinio gyvenimo negeroves irgi žiūrima kultūros kūrėjo 

akimis. Viename iš pirmųjų publicistinių straipsnių „Žmonės džiaugiasi“ 
(RR 296-297) rašo apie gerų kelių svarbą ir jų reikšmę žmonių socialiniams 
santykiams ir kultūros plėtrai. Manoma, kad tais dalykais ir žmonių gerove 
turinti pasirūpinti valdžia, bet ir visuomenė neturi būti skurdui abejinga. 
Pats nepritekliuje gyvendamas, ir mokyklos suole, ir universiteto auditorijoje 
nuolat patirdamas duonos kąsnio stygių, „|a|š kenčiu visada nuskurdėlį pa- 
matęs. Tie jausmai mane persekioja, kamuoja iš pat jaunumės“ (Dienoraštis, 
1930 04 21). Andrius Ašmantas ir pats sau kelia uždavinį — rūpintis, „kaip 
palengvinti skurdžiųjų gyvenimą ir kaip jiems parodyti nekaltąją, visokių 
erezijų įvairiais sumetimais nefalsifikuotą tiesą“ (ten pat, 1930 01 10). 

Taigi tiesos sakymas, „|t|eisingumas ir moralė turi kartu žengti su technika 
ir civilizacija“ (ten pat, 1930 03 13), tačiau dėl prieštaringos žmogaus prigim- 
ties, dėl visuomenės ir kiekvieno žmogaus ydų pasaulis yra netobulas ir nuo- 
dėmingas: „Aš nesuprantu, kodėl tas pasaulis yra toks dviveidis: tarp dieviškos 
švelnybės ir velniškų žiaurybių nemato ribos. Vienoj vietoje sako: „Nežudyk“, 
kitur — kardus šventina ir laimina į kovą!“ (1930 04 21), tačiau veikiausiai 
„nežinojimas ir silpna valia [yra] nusižengimų šaltiniai“ (1930 03 14), o visuo- 
menės ydos „plaukte plaukia iš individualių ydų“ (1929 10 13). „Neteisybės ir 
visokių apgaulingų suviliojimų, nors ir gerais tikslais, nepakenčiu kaip ugnis 
vandens“ (1930 01 10), taip pat poniškumo ir išlepimo (1930 03 02), žmonių 
nykumo, nykštiškumo (1930 06 18), girtavimo (1929 10 13 ir kt.), beprasmio 
pilvo kimšimo (1930 04 21), keršto, veidmainiškumo (1930 05 31), dviveidiš- 
kumo (1930 04 21), savavaliavimo (1930 05 15), sukčiavimo (1930 03 13), ap- 
kalbų (1931 07 29), žodžio nesilaikymo (1930 08 12) ir kitų blogybių bei ydų. 
Didelės silpnybės yra kelti kitų ydas, bet vengti save nagrinėti (1929 10 13), ką 
neapgalvojus daryti (1930 01 06), perdėtos ambicijos ir puikybė (1930 09 17). 
Kartais atrodo, kad Andrius Ašmantas mato jau ne tik savo laiko, bet ir atei- 
ties —- mūsų dienų visuomenės ydas: „Pagavęs žmogus tą modernišką kultūrą 
kemša, vartoja visur, kur tik gali, nors jos ten visiškai nereikia“ (1930 04 21). 
Vienintelis būdas atsikratyti tų ydų ir negerovių yra ne bausmės, o auklėji- 
mas. „Kalėjimai tuoj turi būti paversti mokyklomis ir neturtėlių ar palėgėlių 
prieglaudomis“ (1930 01 10). 

Kaip priešprieša visoms negerovėms nurodoma visuotinė pagarba dar- 
bui, tiesai, kiekvienam žmogui. Didžiausios vertybės yra dvasinių dalykų 
prioritetas prieš materialius (1930 01 10), atvirumas (1930 01 06; 05 31), 
savigarba ir išdidumas (1930 05 05), atkaklumas (1930 10 10), pasiaukojimas, 
rūpestingumas (1930 01 21), iniciatyvumas (1930 06 30), o svarbiausi užda- 
viniai — skleisti tiesą (1930 01 10 ir kt.), teisingumą, siekti tobulumo („Tai 

yra dieviškas instinktas — tobulumo instinktas“ —1930 05 31), visapusiško 
pažinimo ir išsilavinimo, nuolat augti. 

Šie moralinio kodekso reikalavimai dėstomi išeinant iš konkrečių gyve- 
nimo atvejų, kartais iš abstrakčių svarstymų ir apmąstymų, vienu kitu atveju 
formuluojami kaip uždaviniai sau pačiam, pavyzdžiui, dėl puikybės. Uždaviniai 
irgi keliami daugiausia sau ir jie yra dvasinė atsvara savo jaučiamam tariamam 
menkumui ir silpnumui. Atrodo, kad tie visuomeniniai ir asmeniniai dalykai 
dienoraštyje pasiekia tam tikrą pusiausvyrą ir vieni kitus determinuoja. Įdomu, 
kad net tam tikrus perdėm asmeninius klausimus jis nagrinėja atsiremdamas 
į šią pusiausvyrą ir nuo jos nenutolsta. 

Keliose dienoraščio vietose yra rašyta apie autoriaus religinio tikėjimo daly- 
kus ir savo santykį su jais. Kaip tvirtino artimieji, Andrius buvo tikintis žmogus, 
stropiai ėjo į bažnyčią, religinės praktikos laikėsi ir sukūręs šeimą (visi eidavo į 
bažnyčią). Dienoraštyje perdėto religingumo nematyti, čia atsispindi daugiau jo 
bendrieji elgsenos ir požiūrio dalykai. „Šiandie man susikaupimo dienelė: buvau 
išpažinties — velykinės. Turėjau prisiversti perkrėsti visus metus, nes pirmą sykį 
savo gyvenime susilaukiau metų be išpažinties. Teko padirbėti. Bet baisybių 
didelių neradau. Nebuvo kada jas ir daryti“ (Dienoraštis, 1930 04 06). 1930 m. 
Didįjį penktadienį prieš Velykas rašoma: „Šiomis dienomis ir religinė nuotaika 
maža. Kai kada kiek suspaudžia širdį, pamanau apie tą begalinę krikščionių ti- 
kėjimo paslaptį, bet daug neturėdamas tikėjimo žinių, greit metu ir nuklystu į 
žemiškus dalykus. Tada jau rūpesčių visokių galvoj kyla“ (ten pat, 1930 04 18). 
Kaip ir kiekvienu atveju, su kuriuo susiduriama, ir čia jam reikia svarstyti, 
pažinti, neretai ir kentėti. „Rodos, niekad nesididžiavau ir nesigyriau, kad štai 
aš „tikėti negaliu“. Niekad nebuvo tie žodžiai tuščia demonstracija, bet visada 
skausminga vidaus kančia. Tą kančią tik patikimiems draugams tepareikšdavau 
ir tepareiškiu, todėl visi mano, kad aš giliausiai ir tvirčiausiai tikįs žmogus esu. 
Absoliučių sąvokų, šiuo atveju, aš nemoku suprasti. Todėl aš nerimtais laikau 
tuos, kurie skelbte skelbia savo netikėjimą. Esti valandų žmogaus gyvenime, 
kad jis dėl darbo ar šiaip dėl įtempto stebėjimo-mąstymo užmiršta laikinai arti- 
muosius, nebejaučia tėvynės ilgesio, brolių, tėvų ar net mylimosios meilės. Jei 
gali būti atoslūgio tokių, rodos, beveik bijologinių dalykų, tai ką bekalbėti apie 
tikėjimą, kuris skaidrus tegali būti tik momentais. Tos priežastys verčia mane 
geriau tylėti ir tada, kada siaubingai banguoja mano siela, drumsdama tikėjimo 
gelmes. Tada užeina daug bevilčių valandų, skausmo valandų. Gal jos žmogaus 
dvasiniam brendimui ir reikalingos? |...| Aišku, kad didelis džiaugsmas būtų, 
jei Žmogus greit išsyk galėtum susidaryti pasaulėžiūrą“ (ten pat, 1931 11 29). 
Dar išraiškingiau svarstoma beveik po pusės metų: „Šį vakarą einu išpažinties. 

Rodos, paprastas daiktas, bet kai nori viską sintezuoti, viską pamatyti, pasidaro 
daug sunkumų ir didžių spragų. Pati išpažintis — savęs nuolatinis sekimas — yra 
malonus man daiktas. Aš jį teigiu asmens kultūrai, bet pati forma nevisada 
man patinka. Pats pasisakymas yra ne kas kitas, kaip |...] sąskaitas suvesti. Gal 
kai kam yra svarbus ir reikalaujamas pasiryžimas, tačiau man jau kelinti metai 
lėmimo nebeturi. [...| Gal būt, taip yra ne dėl fariziejizmo, bet todėl, kad žmogus 
susidarai gyvenimo normas ir pagal jas stengies gyventi. Kartais tos normos 
gali ir nesutapti su ortodoksiška bažnyčios etika, tačiau spragų, nei vienos, nei 
antros lyginančiai nestudijuodamas, — nejauti. Lygiai yra ir su manim“ (ten pat, 
1932 03 22). „Jau dveji metai iš eilės, per kuriuos išpažinties tenueinu po kartą, 
t. y. velykinės. Bet nuostabu: kiekvieną sekmadienį ir šventę nueinu į bažnyčią. 
Šioje srityje nėra nuosaikumo, kaip kad nėra gerų studijų. Gal ateis laikas, kada 
šiuos dalykus rimčiau pastudijuosiu. Dabar nėra laiko“ (ten pat). 

Taigi šios mintys tik papildo Andriaus Ašmanto charakteristiką jau mi- 
nėtomis ypatybėmis: viską gerai, nuodugniai apgalvoti, į kiekvieną dalyką 
nuosekliai gilintis, laikytis susidarytųjų moralės principų net jei jie kuo nors 
skirtųsi nuo oficialiai propaguojamų bažnyčios ar visuomenės normų. 


Veiklumas 


Nors iš Andriaus Ašmanto dienoraščio ir čia cituotų ištraukų gali susidaryti 
įspūdis, kad daugiausia laiko būdavo skiriama apmąstymams ir svajonėms, vis 
dėlto jo būta veiklaus žmogaus. Dalyvavo universiteto Humanitarų draugijos, 
Studentų pedagogų draugijos veikloje, buvo Studentų ateitininkų Abstinentų 
korporacijos narys, kaip ateitininkų ir pavasarininkų atstovas važinėjo į provin- 
ciją, daugiausia į gimtuosius Žemaičius. Pradėjęs dirbti mokykloje dar daugiau 
visur veržėsi ir dalyvaudavo. „Kur manęs nėra? Visur aš noriu būti, dalyvauti 
ir viską žinoti. Ir studentas, ir mokytojas, ir laikraštininkas, ir organizatorius ... 
esu, kuo tik nori“ (Dienoraštis, 1930 12 06). Neaplenkdavo meno renginių, — 
yra žinoma, kad 1930 m. balandžio mėnesį buvo paveikslų parodoje univer- 
sitete, kitose parodose (AA yra vienas parodos katalogas). „Aš, tiesa, landus, 
nors neperlandžiausias, kaip dažnai mėgsta kalbėdami apie mane perdėti tėvas, 
ypač giminės. Gal iš jų visų ir landžiausias, nes vienas pats pramyniau tuos 
grubius ir sunkius takus, kuriais ir dabar tebežengiu“ (ten pat, 1930 02 27). 
Čia pat pasakojasi apie labai sau būdingą elgesį per Jablonskio laidotuves: 
„Taigi įlindau nekviestas į laidotuvių komisijos pasitarimą. Svarsto galvoja 
žmonės, bet vis negerai, nepatinka. Pagaliau iškaitęs pradrįsau ir aš burbtelėti, 
kad geriausia būsią tik mokyklų, baigiant universitetu, leisti prieš karstą eiti, o 
visos kitos organizacijos teeinie po karstu. Pajuokė mane doc. Pr. Augustaitis, 

matyt, universiteto atstovas tartis šioj komisijoj, kad, girdi, bažnytinės cere- 
monijos neleidžiančios nieko daugiau užpakalyje eiti, kaip tik kunigą, tėvus ir 
prasklaidą minią. Tiek to, aš nežinau, jis — ekskunigis... Bet pagaliau, parėmus 
kariuomenės atstovui, mano pajuoktas pasiūlymas praėjo gana šauniai, o tai 
matė ir dar vakare dešimttūkstantinė minia. [...] dabar pats buvau tvarkdarys: 
kitus rikiavau ir rikiuodamas žvilgterėdavau, kur gražu..., tik į mergaites bijojau 
kaip reikiant pažiūrėti, kad nesugadinčiau sau ir joms laidotuvių nuotaikos. O 
aš čia sau ir kitiems labai griežtas“ (ten pat, 1930 02 27). 

Viena iš veiklos sričių — kelionės ir ekskursijos. Pirmiausia tai nuolatinės 
kelionės į tėviškę, paskui į tarmes rinkti duomenų savo seminariniams rašiniams, 
gal ir diplominiam darbui. Štai turime nuotrauką, kurioje 1931 m. liepos 12 d. 
nusifotografavę gegužinės dalyviai Ašmontų kieme prie gimtosios sodybos. Be 
to, dienoraštyje rašyta, kad 1931 m. vasaros atostogos buvusios „audringos“. 
„Daug ko būtų [galima] prirašyti, atsiminti, bet šį kartą nutylėsiu ir tas didžiąsias 
kalbines keliones po Žemaičių, Zanavykų, Kapsų ir Dzūkų kraštus“ (1931 07 29). 
Deja, apie tas keliones nedaug teturime žinių. Galima spėti, kad Andriaus Aš- 
manto archyve išsaugotas storas tarminių faktų užrašų sąsiuvinis yra kaip tik 
iš tos vasaros kelionės, nors jame jokių datų nėra pažymėta. Viršelio antroje 
pusėje parašyta: „Priesagos. 1) -inis. 2) -iškas. 3) -ingas.“. Sąsiuvinio pradžioje 


4 


Gegužinės dalyviai prie Ašmontų trobos 1931 m. liepos 12 d. 
Andrius Ašmantas stovi antras iš dešinės 

12-a puslapių skirta priesagos -inis vediniams, viduryje — pusseptinto puslapio 
-iškas būdvardžiams, o dar kiek pravertus — pustrečio puslapio -ingas žodžiams. 
Užsirašyta žodžių, jų junginių ir kartais reikšmės aiškinimų iš Švėkšnos apylin- 
kių, Žviūgių, Pagramančio, Tickinį; iš Bagotosios, Naūmiesčio, Vilkaviškio 
apylinkių, Vyžpinių ir Žvirgždaičių; dzūkų iš Alytaūs, Merkinės ir Miroslavo 
apylinkių. Nežinoma, nei kada tiksliai važiuota, nei kiek laiko kur būta. Žinoma 
tik, kad kartu važiavo Antanas Jonikaitis: jis, „kaip vietinis, man padėjo kelionėse 
stebėti to krašto kalbą“ (RR 150). Tuo metu ir Antanas Salys daug važinėjo po 
tarmes, bet jo kelionės nesutampa su Ašmanto kelionių geografija. 

Taip pat mažai ką sužinome apie 1931 m. ekskursiją į pajūrį; dienoraštyje 
teparašyta: „Aš nutylėjau visus egzaminus, nieko neparašiau ir apie garsiąją 
ekskursiją į Klaipėdą ir Nidą. O būtų ir iš ten daug įdomumo ir vėliau malo- 
numo pasiskaityti. Gal kada nors vėliau paminėsiu“ (1931 06 16). Daugiau 
apie tai išsamesnės informacijos nepavyko aptikti, išskyrus tai, kad 1931 m. 
birželio 3—7 d. vykusios SELL*? VIII konferencijos dalyviai birželio 5 d. vyko 
garlaiviu į Klaipėdą, Rambyną, Nidą (Lietuvos studentas, 1931 06 01). Nėra 
žinių, ar kaip tik su jos dalyviais į pajūrį važiavo ir Ašmantas. 

Dienoraštyje, savaime suprantama, negalėjo atsispindėti visa Andriaus Ašman- 
to veikla, tai ne gyvenimo metraštis. Bet šiuo kartu, ypač turint galvoje energingą 
įsitraukimą į Jablonskio laidotuvių reikalus, gerokai stebina tas dalykas, kad niekur 
neteko aptikti Vytauto Didžiojo jubiliejinių iškilmių ir renginių aprašymų. Tad 
šiuo kartu gal svarbiau ne tiek konkretūs veiklos faktai, kiek savęs paties apibūdi- 
nimas, kokių individualių savybių nurodymas. Iš jų įvardijamas tam tikras būdo 
uždarumas, bet ir laisvas, nesukaustytas bendravimas su kitais žmonėmis. 

Tam tikrą Andriaus Ašmanto charakterio uždarumą bus suformavusi aplin- 
ka, kurioje nelabai buvo kam suprasti jo svajones. Antai dar 1929 m. vasarą 
dienoraštyje rašė: „Rodos, mane suprato tik viena gamta. Rodos, ji gali viena 
prisiminti tuos laikus, kada aš piemeniukas svajodavau ir daug galvodavau, 
kaip reik čia žmogui gyventi. Turėjau puikių svajonių, bet šimtą kartų dau- 
giau beviltiško baisumo. Oi, kas aprašys tuos mano širdies skausmus, kuriais 
sutikdavau kiekvieną savo gyvenimo pažangą ar kryptį. Oi, kiek daug jos 
man skausmo kaštuoja. Neišsemiamos marės, išlietos valios tvirtumo, padarė 
mane iš paviršiaus žmonėms šaltuoliu, kuris, rodos, ne širdį, o akmenį krūtinėj 
nešiojas. Taip mano daugelis, nors aš nė vienam nė menkiausios skriaudos 
nepadariau ir nenorėjau ir nenoriu daryti“ (1929 07 24). 


* SELL — Suomijos, Estijos, Latvijos ir Lietuvos studentų organizacija. Vėliau jos kon- 
ferencijos vyko Rygoje - 1936 m.,1937 m. Tartu, 1939 m. Kaune, pastarajai vadovavo VDU 
(Sliesoriūnas 1998: 39). 

Tas uždarumas galėjo būti ir iš dalies tariamas, savo paties įsikalbėtas. 
Neatrodo, kad su savo mergaite Vanda, su artimesniais draugais (Petru Navar- 
daičiu ir kitais) būtų buvęs visai uždaras, užsisklendęs tik į save. Jam juk buvo 
labai svarbu išsikalbėti, nebūti vienam ir vienišam. Atrodo, Andrius Ašmantas 
visur lengvai pritapdavo, savo „landumu“ nesunkiai rasdavo vietą kitų tarpe, 
buvo kitų mėgstamas. „Juk tiems žmonėms, kurie manimi džiaugias ir mane 
naudoja, esu reikalingas. Juk jie mane savo tarpan kviečia ne kaip paklydusį, 
be draugo ir bičiulio, klajūną, bet kaip sau naudingą ir reikalingą. O gal ir 
žmonės gerą širdį kartais turi? Ne, dėl jų aš niekuo negaliu nusiskųsti: jie 
manim pasitiki, kaip savo vaiku ar broliu seseria. Ir tokiems žmonėms aš savo 
gyvenime nenorėčiau nė aguonos grūdu nusikalsti“ (Dienoraštis, 1928 07 26). 
Jis pats rašo apie savo drąsą, lengvą prisitaikymą prie aplinkos. „Jei aš visur 
būčiau taip baidęsis, gal būčiau tebesėdįs dar tolimuose Tickinuose ir nė kie- 
no nežinomas... Ta savo drąsa, manau, daug laimėjęs“ (ten pat, 1930 09 09). 
„Buvau, rodos, visų lankstomas, bet kažin kodėl neįpratau lankstytis. Nemo- 
kėjau nusilenkti“ (ten pat, 1930 10 10). „Aš akiplėšiškai moku jaustis lygus 
su daugeliu žmonių, kurie užima gana aukštą vietą. Bet ne su visais. Mokslo 
žmonės ar meno kūrėjai mane paklupdo. Ir prieš tuos, ypač kurie patys nori, 
žemai lenkiuos. Bet jau turi būti šios rūšies žmogus!“ (ten pat, 1930 09 01). 

Taigi apibendrinant būtų galima sakyti, kad Andrius Ašmantas iš savo 
gimtųjų namų aplinkos skyrėsi nepaprastu mokslo troškimu ir pasiryžimu nu- 
galėti visas kliūtis kelyje į pažinimo pasaulį. Jaunystėje patirdamas daug vargo 
ir rūpesčių dėl duonos kąsnio, savo charakteryje ir elgsenoje sutvirtino dar 
iš namų atsineštas dorovines nuostatas — fizinę ir dvasinę dorą, nepakantumą 
visuomenės ir savo ydoms, netiesai ir visokioms neteisybėms, ir jas griežtai 
taikė ne tik sau, bet ir vertindamas kitų moralę ir elgseną. Nors ilgai jautėsi 
neturintis tinkamo išsilavinimo bei pasirengimo imtis kokių didesnių darbų ir 
nuolatos kankinosi dėl tariamo ar įsikalbėto menkumo, bet stengėsi nuosekliai 
dirbti, tobulėti, kelti savo bendrąją ir profesinę kultūrą. Visą laiką jausdamas 
iš namų atsineštą prisirišimą prie savo artimųjų ir gimtosios vietos, kitur 
gebėdavo nesunkiai prisitaikyti ir jaustis laisvas ir nepriklausomas. Išskirtinis 
veiklumas ir trykštanti energija, mokėjimas visur tinkamai elgtis, gebėjimas 
lengvai susitvardyti sunkiose situacijose, be to, savarankiškas mąstymas jį darė 
patrauklų kitiems ir universiteto studijose, ir visuomenės veikloje, ir tiesiogi- 
niame darbe mokykloje bei universitete. Šie Andriaus Ašmanto charakterio ir 
veiklos bruožai gražiai tinka apibūdinti ir kitų laisvų, nepriklausomų, atsida- 
vusių savo tautos idealams, veiklių ir energingų tarpukario Lietuvos išugdytų 
inteligentų charakteristikoms. 

Mokytojas 


Simono Daukanto mokytojų seminarijoje 


Simono Daukanto mokytojų (vyrų) seminarija buvo įkurta 1924 rugsėjo 
15 d., steigėja — Lietuvių katalikų mokytojų sąjunga. Nuo 1926/27 m. m. 
sukomplektuotos visos klasės. Seminarija buvo įsikūrusi „Saulės“ draugijos 
namuose (Kaunas, Ukmergės pl. 32). 1930 m. I pusmetį patalpas samdėsi 
„Aušros“ berniukų gimnazijos rūmuose (Laisvės al. 55), II pusmetį - „Saulės“ 
namuose. Tų metų pabaigoje buvo 15 mokytojų, paskutiniame (IV) kurse — 
35 mokiniai (išlaikė 28) (CVA E 391, ap. 3, b. 1828). Darbas seminarijoje 
vykdavo vakarais. 

1930 m. sausio 15 d. Andrius Ašmantas pradėjo dirbti mokytoju Simo- 
no Daukanto mokytojų seminarijoje. Jam pačiam tas pakvietimas dėstyti 
buvo netikėtas, bet labai malonus. „Gyvenimo perversmą gyvenu. Tai didelis 


Anuometinis atvirukas — „Saulės“ rūmai 


154 GYVENIMO KELIAS 


smūgis mano gyvenime. Nežinau, ar aš jį perkęsiu? Juk man tas pats, kas 
nėščiai moteriai gimdyti kūdikį be laiko: imtis mokytojo darbo, pačiam ne- 
baigusiam |universiteto|. Pajutau savyje tokią silpnybę, net baugią menkybę, 
kad jos ėmiau bijoti. Ta baimė: taip ar ne prasidėjo nuo trečiadienio (I-15 d. 
9 val. v.), kad mane pakvietė dėstyti lietuvių kalbos į mokytojų seminariją 
čia pat, Kaune. Taip, be laiko man per didelė karjera, ypač kad nelaukta. 
|...| Bet dėl šio klausimo kelias naktis nemigau“ (Dienoraštis, 1930 01 23). 
„Niekada nesvajojau taip greitai tapti mokytoju. Bėgu patarimo pas dekaną 
prof. V. Krėvę. Griežtas jo patarimas mane padaro 1930 m. sausio mėn. 15 
dieną mokytoju. Nuo čia jau mokytojas ir studentas“ (CV. - TUTK 186). Antra 
vertus, vėliau visa tai atrodys lyg užtarnauta bei logiška: nors ir slapyvardžiu, 
išleista prancūziškai lietuviškų pasikalbėjimų knygelė, paskelbta straipsnių 
spaudoje, gana sklandžiai eina darbas universitete, „Tik, mano nelaimei, 
kyla kartu „garsas“ [...| Ir aš kviečiamas [...| mokytoju“ (ten pat). Be to, apie 
darbą mokykloje ne nuo tos dienos galvota. Juk ne be reikalo 1924 m. vasarą 
važiuota į mokytojų kursus Palangoje. 1929 m. tvirtai apsispręsta: „Aš turiu 
suteikti ir atnaujinti pasenusią mūsų mokyklų tvarką ir auklėjimą. Tiems už- 
daviniams aš save jauną aukoju jau 11 metų“ (Dienoraštis, 1929 07 24). Jam 
seniai patinka skaityti moksliškus optimistiškus raštus, ypač iš pedagoginės 
srities (ten pat, 1929 07 02). 

Galimas daiktas, kad Andrius Ašmantas atėjo į mokytojų seminariją vietoj 
mokytojo Jurgio Talmanto. Seminarijos archyve yra Talmanto 1929 m. lapkri- 
čio 30 d. prašymas atleisti jį iš seminarijos dėl per didelio pamokų skaičiaus 
(CVA E 391, ap. 3, b. 1828). Gal jo ir buvo rekomenduota kviestis Andrių 
Ašmantą, gal buvo sugalvota seminarijos direktoriaus Klemenso Ruginio, 
kuris buvo ir Studentų ateitininkų sąjungos vadovas, Mokytojų sąjungos 
pirmininkas, „Lietuvos mokyklos“ redaktorius ir turėjo būti jau girdėjęs apie 
Ašmantą. 

Klemensas Ruginis gimė 1893 m. vasario 6 d. Pikeliuose, Mažeikių ap- 
skrityje. 1912-1915 m. mokėsi Veiverių mokytojų seminarijoje, 1919-1920 m. 
studijavo Fribūro universitete ir jį baigė daktaro laipsniu už darbą „Tolstojaus 
pedagoginis mokymas“ (vok. k., išsp. 1938 m.). 1926-1932 m. buvo Daukanto 
mokytojų seminarijos mokytojas (dėstė logiką, psichologiją, pedagogiką, — 
CVA E 391, ap. 3, b. 1828, Ip. 81) ir direktorius, 1933-1935 m. — Mari- 
jos Pečkauskaitės gimnazijos direktorius ir Kauno konservatorijos lektorius. 
Nuo 1935 m. dirbo Klaipėdos pedagoginio instituto lektoriumi ir bibliotekos 
direktoriumi. 1941 m. buvo išvežtas į Sibirą (LE XXVI 86). Iš tremties Altajaus 
krašte ir Jakutijoje paleistas 1956 m., po metų grįžo į Lietuvą. Mirė 1987 m. 

Su Klemensu Ruginiu Andriui Ašmantui teko ilgai bendrauti ne tik Mo- 
kytojų seminarijoje, bet ir Pedagoginiame institute. Kokie buvo jų tarpusavio 
santykiai, šiandien sunku pasakyti, bet aišku, kad vyresnysis pedagogas jaunes- 
niajam yra daręs nemažą įtaką. Štai direktorius jaunąjį mokytoją įprašo rašyti 
Jablonskio nekrologą. Jablonskio laidotuvių komisijoje Ašmantas irgi galėjo 
sukinėtis Ruginio prašytas ar jo patartas. Vėliau, tiesa, Ašmantas direktoriui 
pasako piktokų žodžių dėl netvarkos seminarijoje ir dėl netinkamai mokamo 
atlyginimo (dienoraštyje bene pirmą kartą kritiškai apibūdina vyresnįjį kolegą: 
„Mūsų direktorius Dr. Kl. Ruginis, mūsų branginamas ir mylimas žmogus 
kaip geras pedagogas, nevisuomet man tetinka. Jis man atrodo per minkštas, 
dažnai nedrąsus geriems žygiams, švelnus. Jo būde daug moteriškų ypatybių ir 
valdininko charakterio bruožų. Tas gera, gal silpniems berneliams mokiniams, 
bet toks mokytojo būdas neugdo pažangininkų, pradininkų“, - 1930 06 30), 
bet tai buvo ne asmeninių, o darbinių santykių atvejis. 

Vienas iš žinomesnių mokytojų seminarijoje buvo Ignas Malinauskas (po An- 
trojo pasaulinio karo Malėnas). Jis gimė 1900 m. vasario 14 d. Alytaūs apskrities 
Ūdrijos valsčiaus Jackonių kaime. Nuo 1916 m. mokėsi „Saulės“ mokytojų semi- 
narijoje Voroneže, ją baigė 1921 m. Kaune. 1921-1922 m. Kauno aukštuosiuose 
kursuose studijavo matematiką. 1923 m. baigė Leipcigo (Vokietija) mokytojų 
seminariją, 1929 m. - Lietuvos universiteto pedagogikos ir psichologijos skyrių. 
1932-1933 m. kaip Švietimo ministerijos stipendininkas tobulinosi Hamburge 
(Vokietija), kur studijavo praktinę pedagogiką. Dirbo pradinėse mokyklose, 
1924-1932 m. - Simono Daukanto mokytojų seminarijoje, kitose mokyklose. 
1937-1944 dėstė Vytauto Didžiojo universitete. Teologijos-filosofijos fakultete 
skaitė mokyklinę, priešmokyklinę pedagogiką, eksperimentinę didaktiką (CVA 
E 631, ap. 13, b. 137, Ip. 11, 46-47, 58), lietuvių kalbos ir literatūros dėstymo 
metodiką (Bukauskienė 1993:25). 1944 m. pasitraukė į Vakarus, ten ir mirė. 

Ignas Malinauskas buvo anuo metu garsus pedagogas. Jis daug rašė peda- 
gogikos ir metodikos klausimais pedagogų ir bendrojoje spaudoje, yra parašęs 
grožinių kūrinių, puspenktų metų redagavo „Lietuvos mokyklą“: Plačiai buvo 
žinomi jo su kitais parašyti vadovėliai: „Lietuvių kalbos gramatika pratimais“, 
skaitymų knygos įvairioms mokykloms, „Lietuvos istorija“ IV skyriui ir kt. 
(LE XVII 180-181; CVA E 391, ap.7, b. 3489). Ašmantui dirbant seminari- 
joje, Malinauskas ten dėstė lietuvių kalbos metodiką, aritmetikos metodiką 
ir kraštotyros metodiką (CVA E 391, ap. 3, b. 1828). Galimas daiktas, kad 
metodikos klausimais jiems yra tekę kalbėti ar diskutuoti, bet apie artimes- 
nius santykius neteko rasti informacijos. Žinoma, kad Andrius Ašmantas yra 
recenzavęs pradinei mokyklai skirtą Malinausko ir Talmanto „Lietuvių kalbos 

gramatiką pratimais“ (Tautos mokykla, 1935, nr. 10, p. 238—239), bet jau 
vėliau, nebedirbdamas seminarijoje. 

Mokytojų seminarijoje Ašmantui teko dirbti su kitu žinomu žmogumi 
Vytautu Bičiūnu (1893-1943), dailininku, teatro veikėju, rašytoju, kritiku. 
Seminarijoje jis dėstė piešimą (paišybą), braižybą, dailę ir šių dalykų metodiką 
(CVA E 391, ap. 3, b. 1828, Ip. 21). 

Atėjęs dirbti į seminariją Andrius Ašmantas gavo lietuvių kalbos ir li- 
teratūros pamokų I klasėje 4, II — 4, III — 2, IV — 2, pasaulinės literatūros 
III klasėje — 2, IV — 2. Be to, buvo II klasės auklėtojas (4 valandos) ir pedagogų 
tarybos sekretorius (3 valandos). Iš viso susidarė 23 valandos, jaunam, tik pra- 
dedančiam pedagogui tai labai daug. Taip pat tekdavo dalyvauti egzaminuose 
ir kituose darbuose: einamosios pareigos yra sunkios, mokykla reikalauja daug 
laiko; „dirbu daug namie — ruošiuos“. — Dienoraštis, 1930 03 13). Sausio 
mėn. išmokėtas atlyginimas buvo 196 Lt ir 28 ct, vėlesniais mėnesiais po 
392,56 Lt (CVA E 391, ap. 3, b. 1828), pagal krūvį tai išties nedaug. Reikia 
turėti galvoje, kad įstojęs į tarnybą Ašmantas neteko teisės būti atleistas nuo 
mokesčio už mokslą universitete ir gauti stipendiją, todėl visai suprantamas 
jo ir kitų mokytojų protestas dėl atlyginimo nepriemokų („Seminarija algą 
beišmokėjo 2590 mažesnę“, —- Dienoraštis, 1930 03 15). Direkcija teisinosi, 
kad spaudžiančios privačios mokyklos, atimančios patalpas, reikią teismų. „Aš 
šį vakarą pat keletą žodžių skaudžių tiesiog direktoriui ir sekretoriui pasa- 
kiau“ (ten pat). Dėl tų 7590 mokamos algos, tiesiog sukčiavimo, dienoraštyje 
pasiskundžiama, kad „tai socialinio gyvenimo vėžys“ (ten pat, 1930 04 13). 
„Aš seniai įspėjau vadovybę, kad mano idealizmas nėra toks didelis, kad pats 
neturėdamas, o pasiskolindamas galėčiau dirbti pusvelčiui ir dar savo pridė- 
damas. Iš idealizmo į kapus važiuoti ne kas tesutiks“ (ten pat, 1930 08 25). 
Vasarą niekam neaišku, ar seminarija dar gyvuos, ar nebus uždaryta. Nors jau 
baigiasi rugsėjis, bet dar už rugpjūtį nemokėta ir nežinia, kada mokės. „Taip 
vargsta mūsų mokykla jau antrieji metai. Mokytojų atlyginimas paliktas Dievo 
valiai: jei gaus iš Šviet. Ministerijos, mokės, jei ne, tai ir nė cento. Aš nuo 
pat pirmo algos pasirašymo direktoriui sakau į akis (nors aš jaunas), kad turi 
būti griežtesnis ir aiškiau darbą planuoti. Ne - atsiduok kažkokiam laukimui. 
O kada ko sulauksi, niekada nė pusės žodžio neprasitaria. Tik lyg juokias: 
„Kad Tamsta toks jaunas taip greit netenki to ūpo, energijos ir noro dirbti“. 
Energijos ir ūpo aš nenustoju, jei matau, kad tas darbas turi būti sunkus, kad 
turiu tas kliūtis nugalėti, kad kitaip šiuo momentu negalima, o to reikalauja 
mano siekiamasis tikslas. Čia esu jau užtenkamai parodęs energijos ir drąsos. 
Bet ta seminarija per metus mano jėgas visai pakirto. Man rodos, jei aš bū- 

čiau direktorius, padaryčiau galutinę išvadą ir griežtai pasiryžčiau. [...| Todėl 
jau aiškiai nusprendžiau, kad, jei tebus vėl nenormalus atlyginimas, tuojau 
išeiti. Tą pasiryžimą, tur būt, įvykdysiu“ (ten pat, 1930 09 27). Netrukus 
dienoraštyje jau atsiranda galutinis sprendimas: „Išeinu iš seminarijos, kurioje 
pradėjau savo mokytojo karjerą. Išeinu, kad galėčiau studijuoti, daugiau atsi- 
dėti mokslui ir savęs lavinimui, nes jaučiu didelį didelį trūkumą. Daug daug 
reikia ir gyvenimo prityrimo, kad galėtum jau suaugusius kuo sudominti. 
Tegu padirbėsiu sau. Šiandie buvo priešpaskutinė baigiamoji diena, nes nuo 
10 d. esu atleidžiamas ir mano įpėdinis, Bronis Paliakas, davė sutikimą, net 
prašymus jau parašė. Galiu palinkėti jam gražaus darbo“ (1930 10 09). Iš 
tikrųjų naujasis mokytojas tuojau pat pradėjo dirbti ir ėmė dėstyti lietuvių 
kalbą, tapo II klasės auklėtoju ir pedagogų tarybos sekretoriumi (CVA E. 391, 
ap. 3, b. 1828, Ip. 20). 

Bronius (Bronislovas) Palekas (vienur kitur ir Paliakas) buvo Ašmanto 
kraštietis ir bendramokslis. Gimė 1904 m. sausio 24 d. Tauragės apskrities 
Kvėdarnos valsčiaus Padvarninkų kaime. Kvėdarnos pradinę mokyklą bai- 
gė 1919 m. 1920 m. sausio 10 d. įstojo į Rietavo I klasę ir V klasę baigė 
1923 m. Dvejus metus dirbo Medingėnų ir Stubrių pradinėse mokyklose. 
1925-1926 m. mokėsi „Pavasario“ suaugusiųjų gimnazijoje Kaune ir ją baigė. 
1926 m. sausio 15 d. buvo priimtas į Lietuvos universiteto Teologijos-filo- 
sofijos fakultetą, bet dėl suklastoto Rietavo progimnazijos pažymėjimo buvo 
išmestas (CVA E 631, ap. 7, b. 3190, Ip. 4, 9). 1927 m. grįžo į universitetą 
studijuoti lietuvių literatūros, taigi buvo Andriaus Ašmanto bendrakursis 
(CVA E 391, ap. 1, b. 3765, Ip. 2, 3, 4). Su juo nusifotografavęs bendroje Hu- 
manitarinių mokslų fakulteto vinjetėje. Universitetą baigė 1932 m., diplominį 
darbą tema „Aušros“ publicistika“ apgynė 1934 m. Gyvenimo aprašyme teigė 
rašinėjantis į spaudą bendraisiais klausimais, turintis gabumų ir noro dirbti 
mokytoju (ten pat, Ip. 4). Su Broniumi Paleku Ašmantui veikiausiai tekdavo 
susitikti gimtosiose vietose, bendrauta Juodkrantės mokytojų lituanistų kur- 
suose, galbūt ir vėliau. Palekas yra dirbęs įvairiose Lietuvos gimnazijose, tarp 
jų Rasėiniuose, paskui Vilkaviškyje, kur buvo ir Lietuvos mokytojų sąjungos 
apskrities skyriaus pirmininkas (Tautos mokykla, 1937, nr. 8, p. 198). 1940 m. 
liepos 13 d. Palekas buvo suimtas, kalintas, nuteistas 8-erius metus, į Lietuvą 
grįžo 1956 m. (Paulavičienė 1996). 

Tik pradėjus dirbti Mokytojų seminarijoje imta nuosekliau pirkti knygų — 
norėta susidaryti savo biblioteką. Knygos kaip didžiausia vertybė, mokslo ir 
studijų, taip pat pažinimo šaltinis buvo vertinamos iš mažų dienų. Ta pagarba 
atsinešta dar iš namų, bet turėti savo knygų anais laikais buvo ir nemaža 

prabanga. Ypač žinant Andriaus Ašmanto nelengvą materialią padėtį ir men- 
kus piniginius išteklius, taip pat nemažas knygų kainas stebina tos bibliotekos 
kaupimo mastas. Vien 1930 m. sausio mėnesį jo nusipirkta ne mažiau kaip 
7 knygos (sprendžiama pagal knygose Ašmanto ranka pažymėtas datas; dalis 
pirktų knygų galėjo likti be datų ar išvis niekaip nepažymėtos), vasario — ne 
mažiau kaip 3, kovo — ne mažiau kaip 2, vėlesniais mėnesiais — ne mažiau 
kaip 13. Jų autoriai ir antraštės rodo, kad visos buvo susijusios su pradėtu 
darbu mokytojų seminarijoje. Tai Adomo Jakšto „Mūsų naujoji literatūra“ 
(I, 1923), Esmaičio „Pedagogikos istorija“ (1930), Vaižganto, Krėvės, Laz- 
dynų Pelėdos raštai (kai kurie tomai), Jono Biliūno raštų rinkinys, Sruogos, 
Iešmantos, Bičiūno literatūros mokslo knygos, „Rolando giesmė“, Moljero, 
Servanteso, Žorž Sand, Turgenevo kūriniai. Daugelis iš jų išleista ankstesniais 
metais, tik viena kita 1930 m. 

Knygų pirkta ir anksčiau. Jau buvo minėtas Antano Vireliūno „Mūsų kal- 
bos ugdymas“, įsigytas Telšiuose 1926 m. kovo 4 d. Taip pat Telšiuose 1926 m. 
liepos 17 d. (1927 02 30 - yra dvi datos) nusipirko Frydricho Fiorsterio 
(F6rster) „Jaunuomenės auklėjimą“ (1926) - jos jau rodo Andriaus Ašmanto 
pedagoginius polinkius. 1928 m. įsigijo Jurgio Gerulio parengtus Mažvydo 
raštus, be abejo, studijų reikalui, dar Maironio raštų V tomą (1926). VDU 
bibliotekoje dabar yra jo 1928 m. spalio 12 d. data pasirašytas Alfredo Seno 
straipsnio „Keleto Dievo pavadinimų etimologija“ (iš „Soter“ žurnalo) atspau- 
das („Stud. Andr. Ašmantas“). 1929 m. nusipirko „Latvijos istoriją“ (1927), 
Henriko Senkevičiaus „Ouo vadis“ (t. 1—3), Kamantausko kirčiavimo knygelę. 
Bet sistemingai jau kaupė nuo 1930 m. ir šitaip susidarė didoka biblioteka. 
Be to, ji buvo nuolat pildoma, į ją gulė žurnalų komplektai (juos stengdavosi 
tvarkingai įrišti), „Lietuviškosios enciklopedijos“ tomai, naujausia lietuvių ir 
užsienio autorių grožinė ir mokslinė literatūra. Ji turėjo būti nemažas rūpestis 
kraustantis iš buto į butą, o ypač keliantis į Klaipėdą, paskui atgal į Kauną, 
o iš Kauno į Vilnių. Šitaip kai kas galėjo ir nusimesti, dalis pateko kitiems 
asmenims ar pakliuvo į antikvariatus. Tačiau ir tai, kas liko išsaugota Onos 
Ašmantienės ir Joalitos Kočanienės, nusipelno didelės pagarbos kaip geras 
Andriaus Ašmanto veiklos ir interesų šaltinis. 

Tie 9 mėnesiai Simono Daukanto mokytojų seminarijoje Andriui Aš- 
mantui buvo ypatingi daugeliu atžvilgių. Tai pirmoji jo pedagoginio darbo 
vieta, leidusi ne tik pajusti ir įvertinti savo sugebėjimus ir jėgas, bet ir patirti 
pedagoginio darbo subtilybes paties to darbo procese, ne iš knygų ar peda- 
gogikos paskaitų ar pratybų. Į šį darbą kaip į savo pašaukimą jis žiūrėjo labai 
atsakingai ir stengėsi jam atsidėti visomis savo fizinėmis ir dvasinėmis jėgo- 

mis. Kad visa tai jam buvo be galo svarbu ir reikšminga, rodo dienoraštyje 
„paminėtos“ (apsvarstytos) to darbo sukaktuvės: savaitės, mėnesio, pusės 
metų, metų. Daugelyje tų svarstymų vis reiškiamas per menkas pasirengimas 
dirbti pedagoginį darbą, daugiur kamuojamasi dėl savo menkumo, dalykinio 
silpnumo (Dienoraštis, 1930 01 23; 02 23; 03 02; 04 06; 06 18 ir kt.). Bet 
apsiprantant pamažu ta savigrauža mažėja, imama daugiau rašyti apie kitus 
dalykus, šviesesnius ir malonesnius. Antai apmąstant pirmosios savaitės darbą 
mokykloje, dar vis labai nepasitikima savimi („Iš suolo — už stalo atsisėdau! 
Visai kiti jausmai. Kitos pareigos, kitas ir galvojimas. Tik gaila, kad nėra daug 
kuo nuo savo mokinių skirtis: amžius — jų didesnis, mokslas, gal tik lietuvių 
kalbos, kaip per nago juodymė teprasikiša“ (ten pat, 1930 01 28), bet mokykla 
jam maloni, „malonesnio darbo dar neaptikau“ (1930 01 28). 

Jaunasis mokytojas jaučia, kad nemaža dalykų jam visai gerai išeina, 
„[m]okykloje, kiti sako, gerai man sekas“ (1930 02 23) ir pačiam atrodo, kad 
„darbas mokykloj eina neprastai“ (1930 03 13). „Štai šiandien nueinu į klasę, 
mokiniai linksmučiai, džiaugsmingi, kaip pavasario gėlelės. Džiaugiuos ir aš, 
kad aš tokį darbą dirbu, kur daug tyro jaunatvės džiaugsmo ir daug ir stiprios 
vilties. Senis atjaunėji, pavirsti plepiu jaunučiuku vaikeliu, kurio šypsniui tik 
mamos veido betrūksta. Oi kaip aš laimingas, paėmęs mokytojo darbą! Dirbk, 
stenkis, rūpinkis, — vaisius tuoj pamatysi: nekaltos mokinių širdys tau padėka 
ir pagarba sublizgės. |...| To neįsivaizduosi, žmogau, jei nėsi buvęs mokytojas; 
neturėsi tų jausmų, jei nėsi nuoširdžiai mokęs ir pataręs“ (1930 04 11). 

Dienoraštyje randame ir bendresnių minčių apie mokyklos ir mokytojo 
darbą. Jausdamas menką savo pasirengimą, autorius rašo, kad tokių darbininkų 
mokykla turėtų atsikratyti, bet supranta, kad Lietuvoje dar nėra užtenkamai 
pasirengusių dirbti mokykloje mokytojų. „Nieko nepadarysi. Gal jau netoli 
tie laikai, kada į mokyklą dirbti nueis žmonės su tam tikra nuotaika, palaukę 
prie durų keletą metų. Tokie turėtų jau aiškų planą visam būsimam darbui, 
prityręs gyvenimo, subrendęs. |[...] turim ir tuo tenkintis, kad galim patys 
dirbti, kad nebereikia importuoti iš užsienių vidurinėm mokyklom. Įsidirbę 
gal galėsim dirbti patys vieni“ (1930 02 23). „Daug kartų nuliūstu, ir pasidaro 
man neramu, kad mes savo jaunimui tokius mokytojus dar tegalim duoti. Kitos 
tautos jau daktarų ieško savo aukštesnei mokyklai, o mes... turim pasitenkinti 
su penkių semestrų studenčiokais!“ (1930 07 21). 

Vis dėlto tie studenčiokai, o jų buvo pilnos Lietuvos mokyklos, dažniausiai 
jauni iš kaimo kilę idealistai, nors ir maža turėdami patirties, klasėje aiškina, 
klausia, klasės tvarką „daboja“, egzaminuoja (1930 07 21), įsigyvena į mo- 
kyklos kasdienybę. 

Mirus Jonui Jablonskiui, mokytojas Ašmantas seminarijos mokiniams 
pasakoja apie didžiojo kalbininko nuopelnus, per laidotuves juos rikiuoja 
bendroje laidotuvių eisenoje. 

Dienoraštyje parašyta, kad kovo 14 d. klasėje rašė lietuvių kalbos ar lite- 
ratūros rašinį, bet tema nepasakyta. Balandžio 11 d. irgi rašinys, o mokyto- 
jui — gilių apmąstymų laikas. Gegužės 9 d. — „paskutinė diena IV kursui: jį 
leidžiame egzaminų. Aš vakare dar turėsiu net dvi pamoki: kiek paaiškinsiu 
toliau, paklausinėsiu ir pasitarsime dėl egzaminų. Po pamokų — mokytojų 
posėdis, kuris ir nulems, kas prieis prie egzaminų, o kas ne. Man teks spręsti 
atstovauti, bene, svarbiausias dalykas - lietuvių kalba su literatūra. Tedėsčiau 
jame labai maža, todėl norėčiau, kad mano balsas kuo mažiausiai tenulem- 
tų mokinio likimą“ (1930 05 09). „Ministerijos atstovu mums paskirtas p. 
Kaunas, „Aušros“ gimnazijos vice-direktorius. Jis — matematikas. Bet spe- 
cialiems dalykams jie (atstovai) Kaune paprastai keičiasi. Ką gausiu lietuvių 
kalbai - Durickį ar Kuzmickį - nežinau. Žinoma, baisaus ir aš pats bijau, ypač 
pirmais metais. Pamatysiu. Lietuvių rašomasis darbas bus jau gegužės 14 d. 
Aš turėsiu patiekti tris temas direktoriui. Tur būt, duosiu iš Maironio, Krėvės 
ir Vaižganto“ (ten pat). 

„Vakar buvo mokytojų posėdis. Maniau, kad tas posėdis bus žymiai rim- 
tesnis. Vis dėlto, pasirodo, kad to rimčio nėra ir nebuvo. Mokinius labai 
lengvai prileidinėjome prie egzaminų. Taip silpnų pakliuvo ir iš lietuvių 
kalbos. Žinoma, pirmais metais man daug kur užsispirti nėra patogu. Nutarė 
daugumas — ir nepasipriešinau, nors labai abejojau ir abejoju, ar jis egzaminus 
išlaikys. Posėdis ėjo greit ir su juokais, ypač, kad Dr. Scholz'ą** paskyrė tiky- 
bos asistentu, gražiai nusikvatojom. Man teks, žinoma, savo dalyke dalyvauti: 
V-14 d. - rašomasis ir V-27 d. atsakomasis; be to, lietuvių kalbos metodikos 
egzamine V-30 ir istorijos — VI-10. Aš tų egzaminų bijau. Man, vis dėlto, ir 
baisiausi: esu jaunas mokytojas, niekada viešai neegzaminavęs ir be to, pats 
jaučiuos silpnas“ (1930 05 10). Tame posėdyje taip pat patvirtinta ir lietuvių 
kalbos egzamino komisija: direktorius, Andrius Ašmantas, Ignas Malinauskas 
ir Vytautas Bičiūnas (CVA E 391, ap. 3, b. 1828). 

„Vakar Kaune buvo audra (kritulių net 75 cent.!), man buvo audringas 
ir darbas — egzaminavau IV kursą iš lietuvių kalbos. Džiaugtis, kad mokiniai 
gerai laikė, nėra ko. Pasirodė visi silpnoki. [...| Dėl jų nemokėjimo daug liūsti 


*“ Galimas daiktas, turimas galvoje Alfonsas Šolcas (g. 1896 09 27); jis buvo studijavęs 
Breslaujos ir Frankfurto prie Maino universitetuose. Dirbo Daukanto mokytojų seminarijose, 
Jėzuitų gimnazijoje dėstė vokiečių kalbą, o „Aušros“ mergaičių gimnazijoje — gimnastiką 
(CVA E 391, ap. 7, b. 5550). Kartu su kitais (ir Jurgiu Talmantu) buvo išleidęs lietuvių-vo- 
kiečių ir vokiečių-lietuvių kalbų žodynų. 

nėra ko — jie dar ne mano mokiniai. Džiaugiuos nors tuo, kad neatsitiko koks 
kompliktas“ (Dienoraštis, 1930 05 28). Vėliau „[m|okykloje baigiamųjų ir ke- 
liamųjų egzaminų įvairūs posėdžiai. Juose dalyvauju pirmą sykį. Visur įdomu 
ir įvairu, ir švelnus mano pasitenkinimo jausmas glosto man širdį, kad aš, toks 
menkas, dirbu jau labai atsakomingą darbą — einu lietuvių kalbos mokytojo 
pareigas. |...] Visur stengiuos laisvai elgtis ir už elgesį atsakyti, nes visiems 
darbams ieškau pagrindo“ (ten pat, 1930 06 18). 

Rudenį Andriui Ašmantui skiriama 16 lietuvių kalbos ir pasaulinės lite- 
ratūros pamokų; protokole prirašoma pastaba, kad „Aušros“ mergaičių gim- 
nazijoje jis turintis 8 pamokas (CVA E 391, ap. 3, b. 1828). Jam dar teko būti 
naujai stojančių į seminariją egzaminų komisijoje, buvo paskirtas II klasės 
auklėtoju. Bet labai vargina seminarijos statuso neapibrėžtumas: „daug dar 
mane kamuoja ir tas nežinojimas, koks bus mano likimas nuo rugsėjo pirmos. 
Dabar neaišku, ar mūsų seminarija liks po senovei su visais keturiais kursais, 
ar tik su dviem ar trimis... Tokia neaiški padėtis mane ir be galo kamuoja. 
Neišmanau, kaip turiu tvarkytis savo gyvenimą, kokia mano ateitis, koks dar- 
bas ir kokiose sąlygose? Ryt egzaminai, bet nežinau, net kuriame name bus!“ 
(Dienoraštis, 1930 08 25). Rugpjūčio 28 d. dienoraštyje rašo: „Šiandie tik 
viena žinau, kad dirbsiu mokytojų seminarijoj už pusę atlyginimo. Jau dirbu: 
egzaminavau porą dienų po 4-7 val. Kaip susikristalizuos mano gyvenimas 
šią vasarą, dar nieko nežinau...“. „Mūsų seminarija kraustos į naują butą, į 
„Saulės“ rūmus. Man bus didelis patogumas: netoli ir nereikės žemyn leistis, 
laipioti į kalną. Šiandie danginomės“ (ten pat, 1930 09 01). 

Vis dėlto po mėnesio, spalio 10 d. savo prašymu iš pareigų seminarijoje 
buvo atleistas. „[Šliandie buvau paskutinį kartą mokytojų seminarijoj. Tik su 
ketvirtuoju kursu teatsisveikinau. Visi kursai kaip ir nežino. Ketvirtasis kursas 
pasakojo tik savo įspūdžius. [...| Ir ketvirtam kursui tik po skambučio tariau: 
„Taip, matote, vyrai! Visur reikia atsidėjimo, visur reikia darbo. Jūs patys jau 
dirbate ir kuriate: daugelis esate jau mokytojai. Todėl ir man teko praleisti 
tarp jūsų kurį laiką. Tikiu, kad jūs ir naujam mokytojui tokį pat malonumą 
sudarysite, kad jis džiaugsmingas atsisveikins!“ Didžiausias valio ir rankų 
plojimas. Tas ir sutartinas jų plojimas ir riksmas net mane švelniai, bet giliai 
sujaudino“ (ten pat, 1930 10 11). 

Tame prašyme išeiti iš seminarijos Ašmantas be kita ko rašo, kad „pe- 
dagoginė aplinka buvo man švelni ir daug ko gražiai pamokė mane, jauną 
mokytoją. Todėl visada būsiu dėkingas mokyklos vadovybei ir stengsiuos už 
tai atsilyginti taip, kad tuos puikius pamokymus ir gražius patyrimus panau- 
dosiu ateityje, dirdamas tą patį pedagoginį darbą Lietuvos mokykloje“ (CVA 

E 391, ap. 3, b. 1828, Ip. 129). Seminarijos direktoriaus Klemenso Ruginio 
išduotame pažymėjime rašoma, kad „dirbdamas Seminarijoje A. Ašmantas 
parodė gerą dėstomo dalyko mokėjimą ir sugebėjimą jį dėstyti. Be to, visados 
pasižymėdavo sąžiningu savo pareigų ėjimu“ (AA. — 1930 11 04, nr. 344). 

Iš tikrųjų, tie pamokymai ir patyrimai buvo svarbūs tolesniam Andriaus Aš- 
manto pedagoginiam darbui. Juk, galima sakyti, į mokyklą jis nuėjo kaip sa- 
vamokslis mokytojas, neturintis nė kokios to darbo patirties. Dalykinių žinių 
gal ir užteko, nors kai ko gal ir reikėjo papildomai mokytis, bet nebuvo gerų 
dalyko dėstymo metodikos pagrindų (1924 m. mokytojų kursuose kažin ar ką 
labai naudinga buvo daug gavęs, o universitete dar nebuvo klausęs tos meto- 
dikos paskaitų; šiokios tokios patirties buvo įgijęs tik privačiose pamokose), 
neturėjo jaunosios kartos auklėjimo įgūdžių. Bet jis visomis jėgomis stengda- 
vosi pats tobulintis: skaitė pedagoginę literatūrą, dėjosi į galvą bendradarbių 
patarimus, ieškojo kitokių progų augti kaip mokytojui ir jaunimo auklėtojui. 
Tai rodo ir jo apmąstymai dienoraštyje kai kuriais auklėjimo klausimais. 

Pirmiausia prisimintina, ką Andrius Ašmantas rašė dienoraštyje mirus 
Jonui Jablonskiui (žr. p. 143—144). Jam ta mirtis pirmiausia turėjo auklėjamą 
reikšmę: ja buvo mokomasi pajusti didžiųjų žmonių praradimą ir sutelkti 
jaunuomenę tęsti jų žygius. Apie tai jis kalbėjo ir savo seminarijos auklėti- 
niams — jiems diegė tuos pačius idealus, kuriems pats buvo pasiryžęs aukotis. 
Užsidegęs Kazio Pakšto mintimis apie iniciatyvos svarbą, Ašmantas formuluoja 
ir mokytojų uždavinį: „mums, mokytojams, iniciatyva labiausiai rūpi ugdyti 
mokiniuose. |...| Man rodos, kad mokytojas gali griebtis ir nenaturalių arba, 
geriau pasakius, nematerialių dalykų, bet dvasinių, ypač socialinių. Ypač tas 
lengva ir būtina demokratinėje valstybėje. Kiek čia mes plyšių, kiek spragų 
turime! Jomis lengva sukurstyti uždegti darbui jauni žmonės!“ (Dienoraštis, 
1930 06 30). Po pusmečio dienoraštyje pabrėžia, kad mokytojas turi ne tik 
gerai išmanyti savo dėstomą dalyką, bet ir nusistatyti savo darbo, veikimo ir 
elgesio santykį su savo tauta, mokykla, visuomene ir artimaisiais ir to siekti 
kantriu darbu, rūpestingumu, sąžiningumu, atsidėjimu, pasiaukojimu. „Mo- 
kytojas pats pirma turi turėti tų dorybių, kurias nori įdiegti į jaunuolio širdį, 
kad jis nešiotųsi jas visą amžių“ (ten pat, 1931 01 21). 

Taigi mokytojas, arba kaip dažnai sako Andrius Ašmantas — auklėtojas, turi 
susidaryti tvirtą pasaulėžiūrą. Bet tai nelengvas dalykas ir ne per dieną kitą su- 
sikuriamas. „Visai teisingai Dr. Kl. Ruginis sakė, kad žmogus savo pasaulėžiūrą 
tegali susidaryti tik po 40 m. apie 45-50 m. Savo pasaulėžiūrą turėti žmogui 
inteligentui yra būtina. Tačiau su ja darbo begalės. Juk į kiekvieną klausimą turi 
mokėti pamatuotai atsakyti. Kada ir kaip pamatuoti? Vis tai nuolatinis darbas, 

darbas ir darbas...“ (Dienoraštis, 1931 06 16). „Aišku, kad didelis džiaugsmas 
būtų, jei žmogus greit išsyk galėtum susidaryti pasaulėžiūrą. Tačiau į skubią 
pasaulėžiūrą lengvai įsibrauja baisios spragos“ (ten pat, 1931 11 29). 

Kokios turi būti jaunimo auklėjimo kryptys? — „kam mes jaunuomenę 
ruošiame — mokslininkams ar prabangininkams? Jeigu mums rūpi tolimes- 
nė kultūros raida, tai turim ruošti mokslininkams. O prabanga ir komportu 
naudotis žmonės moka instinktyviškai. Tačiau šie paskutinieji dalykai yra 
kenksmingi žmogaus būdui. Toks žmogus jau nebekuria pats gyvenimo, bet 
laisvai jam pasiduoda ir su juo kartu plaukia. Mokslo žmogus visad stengias, 
kaip jam rodo protas, protas, kuris moka suvaldyti jausmus, neužsimiršdamas 
ir jų svarbios rolės kūrybai ir darbui“ (ten pat, 1931 08 16). 

Apmąstydamas Lietuvių katalikų mokytojų 1-ąjį kongresą, vykusį Kaune 
1930 m. rugpjūčio 21—23 d., rašo: „|Mlan, kaip pedagogui, dažnai ateina į galvą, 
kad daug reiškia jaunuomenės auklėjimui ir visuomenės šlykštybės. Jos pakerta 
jų jauną, nekaltą idealizmą, darbštumą ir gyvenimo džiaugsmą. To daugumas 
nesupranta. Mano manymu, reikėtų pedagogams ir kelti balsą, kad ne tik mo- 
kykla turi jaunuomenę auklėti, bet ir gyvenimas. Ir iš tiesų, jei galėtų geresnioji 
visuomenės dalis sudaryti tokią visuomenės opiniją, net tų suktumų neapykantą, 
būtų daug laimėta mūsų visuomenės to- 
bulinimui“ (ten pat, 1930 08 25). 

Kaip vieną iš svarbių auklėjimo 
dalykų Ašmantas kelia vyrų ir mote- 
rų santykių klausimą. Tiesa, jį svarsto 
daugiausia išeidamas iš savo paties po- 
jūčių ir poreikių, bet, supratęs to dalyko 
svarbą, jį išplečia iki visos jaunuomenės 
ugdymo reikalų. 

Apie galingą lytinį instinktą reikėtų 
svarstyti kaip galint anksčiau ir rimtai. Ir 
ne slaptai, kaip dabar dažniausiai daroma. 
„Šiandie į jį žiūrima, kaip į nereikalingą 
priedą, kurio kiekvienas kuklesnis ber- 
niukas ar mergaitė turi vengti. |...| Dabar 
viskas suvedama į šlykštų instinktą, ku- 


ris, rodos, jokios teigiamos įtakos neturi 
žmogaus kūrybai. Pirmiausia turėtų su- 


Su Lietuvių katalikų mokytojų 
konferencijos dalyvėmis sirūpinti auklėtojai, kad ši milžiniška jėga 
1930 m. rugpjūtį būtų išeikvota produktingam darbui ir 

žmonijos pažangai. Man rodos, čia potencialės jėgos gana daug...“ (Dienoraštis, 
1931 04 18). Vyrų ir moterų „santykiavimo patraukimą reikėtų išnaudoti geriems 
siekimams arba bent žmogaus tobulinimuisi. [...| Todėl auklėtojui, jei ne idealiai, 
tai bent tinkamai reikia mokėti teoriją taikyti su praktika. Žodžiu, reikėtų šią 
didžiąją žmonijos jėgą transformuoti ir panaudoti jai pačiai tobulinti“ (ten pat, 
1931 06 16). „Mano manymu, kad šis dalykas mūsų visuomenėje nėra rimtai 
keliamas ir sprendžiamas. Čia įžiūrima daug slaptybės, gėdingumo, nereikalin- 
gumo - dalykas labai svarbus paverčiamas niekais. Atvirkščiai, manau, čia turėtų 
tėvai ir mokytojai jau visuomenei kaip tik padėti ir tuo jau parodyti, kad čia 
dalykas yra labai svarbus ir reikalingas rimto pasiruošimo“ (ten pat, 1931 11 29). 


„Aušros“ mergaičių gimnazijoje 
Nuo 1930 m. rugsėjo 5 d. iki 1934 m. rugpjūčio 1 d. Andrius Ašmantas 
dirbo Kauno „Aušros“ mergaičių gimnazijoje laisvai samdomu mokytoju 


(1933 m. baigus universitetą 1934 m. sausio 8 d. švietimo ministro rezoliucija 
buvo pripažintas aukštesniosios mokyklos mokytojo vardas; — AA. Svietimo 


ministerijos raštas Nr. 552). Tai ilgiausiai jo išdirbta pedagoginio darbo vieta. 
Joje jis greitai prigijo, įgijo mokinių ir bendradarbių pasitikėjimą, iškilo kaip 
vienas iš geriausių lietuvių kalbos ir literatūros mokytojų visoje šalyje. 


Anuometinė „Aušros“ mergaičių gimnazijos (buvusių Seimo) rūmų nuotrauka 

1930 m. birželio 3 d. Mokytojų seminarijos inspektorius Ignas Malinaus- 
kas Ašmantui pasakė, kad jį pamokų reikalu kviečia pasikalbėti Dr. Jokantas, 
„Aušros“ mergaičių gimnazijos direktorius. „Pasirodo, kad jis tiek jau apie 
mane žinąs, kad man pačiam aiškinti nieko ir nebereikėjo. Jis kviečia mane į 
savo gimnaziją lietuvių kalbos ir literatūros mokytoju. Pamokų duosiąs 24 su 
viršum. Dėstyti teksią nuo IV kl. iki baigiant VIII kl. Gražus dalykas. Gal, ne 
tiek dėl to, kad daugiau darbo ir atlyginimo gaučiau, bet neapsakomai man 
malonu, kad aš menkas berniukas esu rimtai kviečiamas tokių rimtų žmonių 
ir tokiam darbui! Tada tikrai žmogus pajunti ir džiaugies, kad imi jau reikšti 
šį tą visuomenei, kad tave ima branginti, mato darbą ir vertina. |[...| Noriu 
pasikalbėti dar su dabartiniu direktoriumi, kuris mane, matyt, labai gražiai 
jam rekomendavęs, kad net pasakęs, — galėsiąs mane, tokį gerą (?!), tik aukote 
paaukoti. Mat, jų tos visos aukos ir vargai kyla iš tos priežasties, kad vienas 
ir kitas yra krikščionys demokratai ir geri pedagogai. Nenori ir šis (Aušros 
g. dir.) gauti kokio mokytojo iš generalinio štabo ar kitų panašių viršininkų 
rekomendacijomis“ (Dienoraštis, 1930 06 04). 

Su „Aušros“ mergaičių gimnazijos direktoriumi apie būsimą darbą dar ne 
vieną kartą buvo kalbėtasi (jau 4 kartus iki liepos 21 d.). „Kuo maloniausiai 
visada kviesdavo, savo jokių reikalavimų nestatydamas. Tat man daug jau 
pasako apie mano darbą. Dieve, duok, kad aš, vis kas kartas stiprėdamas, 
galėčiau likti geru mokytoju, kad savo jaunutei tautai aš, menkas jos sūnus, 
padėčiau iškilti, kad ji pasiektų žmonijos kultūros aukuro briauną ir ten padėtų 
sau skirtą dalį!“ (ten pat, 1930 07 21). 

Bet ne viskas sklandžiai eina — tai priimamas, tai ne, žadama kitais metais 
(Dienoraštis, 1930 08 28). Bet greitai aiškėja, kad lietuvių kalbos mokytojas 
Juozas Ambrazevičius, negavęs metinių atostogų, prašo sumažinti pamokų ir 
tenori pasilikti jų tik 12, tad Ašmantui liktų 18. Direktoriui Ašmantas įteikia 
išlaikytų egzaminų sąrašą ir gyvenimo aprašymą, o šis žadantis eiti pas minis- 
trą. „Dir. Dr. Jokantas pažiūrėjęs mano curriculum vitae ir pamatęs, kad aš 
gimęs tik 1906 m., nustebo, kad toks dar jaunas (tur būt, jam žymiai senesnis 
atrodžiau) ir pasakė: „Tokiam pavojinga Mergaičių gimnazijoj. Atsimink, — čia 
visur 100 akučių seka kiekvieną žingsnį ir krustelėjimą. Neduok, Dieve, kuriai 
nusišypsoti! Tuoj skandalas kiltų“ (ten pat, 1930 08 30). Tos akutės jaunajam 
mokytojui padarė didelį įspūdį ir davė progų gerokai apie save pasvarstyti. 
Rugsėjo 2 d. direktorius rašo raštą Švietimo ministerijos III departamentui ir 
nurodo, kad kandidatu esąs numatęs seminarijos mokytoją Andrių Ašmantą ir 
prašo jį tvirtinti (CVA E 391, ap. 2, b. 317). Bet pas ministrą ėjo ne direkto- 
rius, o pats pretendentas. „Priėmė kaip ir visus tos rūšies klientus: oficiališkai, 

bet teigiamai išsprendė dalykus. Tai svarbiausia. Buvo toks dalykas. „Aušros“ 
gimnazijos direktorius, nors norėdamas mane gauti mokytoju, elgės kažin 
kaip ne aktingai ir su didele baime, kad, jam mane pristačius, gali manęs, 
tačiau, nepatvirtinti. Būtų jam įžeidimas. Todėl jis siuntė mane patį tos laimės 
išmėginti. Mėginau ir laimėjau“ (Dienoraštis, 1930 09 01). 

1930 m. rugsėjo 11 d. švietimo ministro įsakymu B/Nr. 58 Andriui Aš- 
mantui leista nuo rugsėjo 5 d. eiti Kauno „Aušros“ mergaičių gimnazijos 
laisvai samdomo mokytojo pareigas. Kartu leista palikti pareigas Mokytojų 
seminarijoje (CVA E. 391, ap. 3, b. 1828, Ip. 177). 

„Aušros“ mergaičių gimnazija kaip savarankiška mokymo įstaiga gyvavo 
nuo 1927 m. (plačiau žr. šio darbo p. 211-212). 

Rugsėjo 9-oji — pirmoji pamokų diena gimnazijoje. „Buvo man skirtos 
pirmosios pamokos Illa ir IIIb klasėje. Tokios jos ir liks. Įspūdis...? Tur būt, 
nedidelis... Jau kažin kaip įprasta, per daug paprasta, [...|, manaus galįs jau 
tą darbą dirbti. Mano pakvietimas, rodos, tik būtino, paprasto eilinio darbo 
atlikimas. Gal čia per daug didžiuojuos, bet, matyt, toks mano prigimimas. Jei 
aš visur būčiau taip baidęsis, gal būčiau tebesėdįs dar tolimuose Tickinuose 
ir nė kieno nežinomas... Ta savo drąsa, manau, daug laimėjęs“ (Dienoraštis, 
1930 09 09). 

Pradėjęs dirbti „Aušros“ mergaičių gimnazijoje pamato, kad „mokiniai 
kiti negu seminarijoje. Čia jaunos mergaitės. Mamų globiamos vienos, kitos 
vargstančios. Kiekvienos norai vis kiti. Sulipdyk dabar jas visas lietuvių kal- 
bos cementu. Sunku, nes dar į jas toks cementas nekimba. Pagaliau žymiai ir 
jaunesnės. Neilga tegali jos ramiai nusėdėti: čiauška, tarška — visada gyvos, ar 
jų gyvumo kas prašo, ar ne. Toliau, manau, įprasiu ir aš su jomis žmoniškai 
sugyventi. 

Illa žymiai ramesnė ir labiau ji man patiko. Mat, mano giminės — kalbi- 
ninkės. IIIb — komersantės ir neramios sutvėrimai. Reikės griežčiau paimti: 
daugiau žiūrėti tvarkos. Šiaip, manau, galėsiąs dirbti“ (ten pat, 1930 09 09). 

„Šį vakarą, 16:30, buvo pedagogų tarybos posėdis. Nuėjau ir aš. Susirinko 
vienos moterys: mat, jos klasės auklėtojos. Vyrų, rodos, keturiese tebuvome. 
Daugumas, kurie nėra auklėtojai, visai neina. Gal, ir man teks jų keliais pa- 
sekti... 

Pirmasis posėdžio punktas - pamokų pasiskirstymas. Čia aš — svarbiausias 
asmuo. Dėl manęs ir tas „skirstymasis“. Direktorius tuoj paskelbė, kad dėl 
pono Ambrazevičiaus atsisakymo nuo dalies pamokų buvęs aš pakviestas ir 
jau ministerio patvirtintas. Žinoma, mane visos ir visi jau pažįsta, nors aš, 
nieko nepažindamas (beveik ir nesistengdamas), tebesidairau. O kam man tos 

didelės pažinties ir reikia? Negi su visais turėsi bendrų reikalų? Ateis laikas, 
ir susipažinsiu“ (ten pat, 1930 09 (09). 

Kai nėra pamokų, suradus laisvesnio laiko, vėl puolama į apmąstymus 
ir vėl kamuoja sunkios mintys. „Malonus man mokyklos darbas. Tik aš jai 
nemalonus, netikęs, ir tai taip giliai jaučiu, kad man širdį prislėgia tiek, kad 
kvapą sulaikau ir pabundu po kelių sekundžių gerokai užtroškęs. Oi kaip 
baisus tas vaizdas, kad save matai tuščią, o į tave dar tiesias šimtas rankų ir 
prašo, kad duotum)! [...| Bet man malonu... Man malonu, kad aš užmirštu 
savo niekybę, tą begalinę menkybę ir matau, — 100 spindinčių, viltingų, su 
didžiausiu pasitikėjimu akučių seka kiekvieną mano judesį, žodį, grobsto juos 
ir džiaugias gavusios. [...| Koks tada ir man malonumas, kada aš matau, kad 
joms esu naudingas ir brangus, laukiamas ir mėgiamas. Jos apspinta mane po 
pamokos ir klausinėja mažučiukus mokslo dalykėlius, čiauška terška — ir joms, 
ir man malonu. Kad jos būtų dar mažesnės, man būtų tada dar maloniau. 
Mat, yra jau ir tokių, kurios jaučias jau nebeatviros man, kaip mokytojui. Jas 
jau vilioja kartu ir mano vyriškumas. Gal tas joms daugiau rūpi, negu mano 
mokytojiškumas“ (ten pat, 1930 09 23). 

„Vakar atsitiko man Illa klasėje menkas nemalonumas. Dvi galinės mer- 
gaitės sėdėjo neramiai. Jas sekiau ir įspėjau, gal per maža, nes jos vis nesiliovė. 
Pagaliau kiek įpykau ir, paėmęs sąsiuvinius pavardėms susekti, parašiau po 
dvejetuką. Šiandie jau man nemalonu. Kad buvau tiek ištižęs, kad tuo sužadi- 
nau jų norą išdykauti. Ar tai ne mano kaltybė? Nors daugelis mergaičių liepė 
joms mane atsiprašyti. Vadinas, mane jos nekaltina. Bet aš čia esu daugiausia 
kaltas. Žadu rytoj nuėjęs pasakyti joms gražų pamokymą ir pats lyg atsiprašyti, 
nurodydamas, koks yra nemalonumas toks įvykis mokytojui, nusikaltusioms 
ir visai klasei. Pamatysiu, ar pavyks ir kaip jas tai paveiks“ (ten pat). 

Tai tiek maždaug yra dienoraštyje „Aušros“ mergaičių gimnazijos darbo 
apmąstymų ir įspūdžių. Kiti faktai protokoliškai šalti ir emociškai neinforma- 
tyvūs. Vis dėlto jie praplečia Andriaus Ašmanto pedagoginės biografijos lauką 
ir leidžia plačiau matyti veiklos ir darbo pradalges. Daugiausia tų faktų — iš 
„Aušros“ mergaičių gimnazijos archyvų (CVA E 391, ap. 2, b. 317-321, 
2394—2396). 

Gimnazijos direktorius Kazys (Kazimieras) Jokantas (gim. 1880 10 23 Va- 
liuškyje, Kupiškio valsčiuje — 1942 08 25 sušaudytas tremtyje Sverdlovske) — 
žinomas Lietuvos valstybės veikėjas, gydytojas, pedagogas. 1920-1927 m. buvo 
Seimo atstovas, 1922-1927 m. (su pertrauka) - „Lietuvos“ dienraščio redakto- 
rius, 1925—1926 ir 1939-1940 m. — švietimo ministras. 1927-1939 m. vado- 
vavo „Aušros“ mergaičių gimnazijai. Parašė „Lotynų kalbos vadovėlį“ (1922) 

„Aušros“ mergaičių gimnazijos direktorius Kazys Jokantas 1930 m. rudenį 


ir „Lotyniškai lietuvišką žodyną“ (1936) (VLE VIII 681). Gimnazijoje dėstė 
lotynų kalbą ir higieną (CVA E 391, ap. 2, b. 317). Andriaus Ašmanto archyve 
yra ne tik 1930 m. direktoriaus nuotrauka, bet ir jo versta Chr. V. Schmid'o 
knyga „Šimtas atsakymėlių“ (1922) su Ašmanto autografu ir data 1931 11 27. 

Tais pačiais 1930-1931 m. m. Juozas Ambrazevičius dėstė lietuvių kalbą 
ir komercinę korespondenciją, Alina Petrauskaitė (Skrupskelienė)** ir Leo- 
kadija Daniliauskienė“? — lietuvių kalbą, Juozas Vosylius“? - lotynų ir lietuvių 


“ Alina Petrauskaitė gimė 1904 m. kovo 20 d. Maskvoje. Baigė „Aušros“ gimnaziją, 
studijavo Lietuvos universitete literatūrą. 1932 m. ištekėjo už Igno Skrupskelio (CVA EF 391, 
ap. 7, b. 5038). Kartu su Juozu Ambrazevičiumi ir Antanu Vaičiulaičiu mokykloms parengė 
„Naujuosius skaitymus“ (1936 m. I klasei, 1939 m. II ir 1941 m. III klasei). Šeimoje užaugo 
sūnus žinomas filosofas Kęstutis Skrupskelis. 

“ Leokadija Daniliauskienė (g. 1900 05 16) buvo baigusi Marijampolės Rygiškių Jono 
gimnaziją, studijavo Humanitarinių mokslų fakultete. Nuo 1928 09 14 dėstė „Aušros“ mer- 
gaičių gimnazijoje (CVA E 391, ap. 7, b. 1093). 

“Juozas Vosylius (g. 1900 02 15) buvo kilęs iš Marijampolės apskrities Kvietiškio valsčiaus 
Dženčialaukos kaimo. Universitete baigė senųjų kalbų šaką Teologijos-filosofijos fakultete. 
1934 m. buvo paskirtas Biržų gimnazijos direktoriumi, 1940 m. atkeltas į Kauno X vidurinę 
mokyklą (CVA E 391, ap. 7, b. 6260). 

kalbas, Zigmas (Zigmantas) Kuzmickis“ — lietuvių kalbą, filosofijos propedeu- 
tiką, komercinę korespondenciją. Iš jų Ašmantui šioje gimnazijoje ir vėliau 
daugiau teko bendrauti su Zigmu Kuzmickiu ir Juozu Ambrazevičiumi. 

Zigmas Kuzmickis (1898 03 10 Rembuve, Lenkijoje - 1976 07 30) - lite- 
ratūros tyrėjas, kalbininkas, redaktorius, pedagogas, žymi to meto pedagoginio 
gyvenimo figūra (1933-1937 m. Švietimo ministerijos inspektorius). Buvo 
baigęs Voronežo gimnaziją, Kaune lankęs Jablonskio vadovaujamus lietuvių 
kalbos kursus. 1922 m. įstojo į Lietuvos universitetą studijuoti lituanistikos 
straipsnių iš pedagogikos ir metodikos, literatūros ir kalbotyros (buvo vienas iš 
aktyviausių 4-0 dešimtmečio kalbos mokslo ir kultūros rašytojų ir propaguotojų 
(dalį kalbos straipsnių pasirašė B. Kantvydžio slapyvardžiu). Parašė vadovėlius 
„Lietuvių kalbos sintaksę“ (1930), „Lietuvių kalbos gramatiką“ (1933), „Lie- 
tuvių literatūrą“ (5 dalys, 1931-1934), parengė mokyklinių chrestomatijų. 

Andriui Ašmantui Kuzmickis 1930 m. rugsėjo 5 d. padovanojo neseniai 
išėjusią savo sintaksės knygą su užrašu „Darbo Draugui“ ir tai jaunajam mo- 
kytojui padarė didelį įspūdį (Dienoraštis, 1930 09 05). 1934 m. jiems teko 
daug bendrauti mokytojų lituanistų kursuose Juodkrantėje, o paskui kuria- 
moje ir jau įkurtoje Lietuvių kalbos ir literatūros mokytojų sąjungoje. Vėliau, 
Klaipėdoje, jie abu kartu dirbo Pedagoginiame institute (Sliesoriūnas 1998; 
60-61). Kuzmickis yra parašęs pluoštelį atsiminimų iš Ašmanto Klaipėdos 
darbo metų (TUTK 188-189). 

Daug bendrauta su kitu lituanistu Juozu Ambrazėvičiumi (nuo 1955 m. Bra- 
zaitis). Jis buvo gimęs 1903 m. gruodžio 9 d. Marijampolės apskrities Trakiškių 
kaime. Studijavo literatūrą Lietuvos universitete (1922-1927) ir Vokietijoje, 
Bonos universitete (1931-1932). Ašmanto darbo metais mergaičių gimnazijoje 
Ambrazevičius nuo 1927 m. dėstė lietuvių kalbą ir literatūrą. Pamokų mokykloje 
jis norėjo pasimažinti ir dalis jų teko Ašmantui. Paskui juodu susitiko Juodkrantės 
mokytojų lituanistų kursuose 1934 m. vasarą, ir reikia kiek stebėtis, kaip stropiai 
Ašmantas konspektavo buvusio bendradarbio, o kursuose jau universiteto dės- 
tytojo paskaitų kursą apie pasakas ir padavimus. Vėliau jiems tekdavo susitikti 
Lietuvių kalbos ir literatūros mokytojų sąjungos renginiuose, kur Ambrazevičius 
buvo vienas iš tos sąjungos vadovų (ir valdybos pirmininkas), taip pat Lietuvių 
kalbos draugijos susirinkimuose (CVA E 391, ap. 7, b. 95, Ip. 2). 


“VLE XI 350 rašoma, kad Kuzmickis „Aušros“ mergaičių gimnazijoje dirbo 1937— 
1939 m. Iš tikrųjų nuo 1927 m. rugsėjo 7 d. ten jis dirbo ir kalbamaisiais Ašmanto darbo 
metais laisvai samdomu mokytoju (CVA E 391, ap. 2, b. 317, Ip. 74; b. 319, Ip.134 ir kt.), be 
to, buvo „Aušros“ berniukų gimnazijos etatinis mokytojas (ten pat, b. 318, Ip. 26). 

Lietuvą okupavus sovietams, Ambrazevičius įsitraukė į antisovietinį pasi- 
priešinimą, 1941 m. birželio 23 d. tapo laikinosios vyriausybės vadovu, buvo ir 
švietimo ministras. Pasitraukęs į Vakarus, vėliau Amerikoje dalyvavo lietuviškų 
organizacijų veikloje, dirbo laikraščių redaktoriumi, rašė straipsnius ir knygas. 

Lietuvoje Ambrazevičius buvo vienas iš literatūros mokslo ir kritikos 
autoritetų. Parengė lietuvių literatūros vadovėlių, chrestomatijų, straipsnių 
rinkinių, studijų, lietuvių rašytojų raštų leidimų. Vakaruose parengė politinių 
darbų, atsiminimų. JAV išleisti jo raštų 6 tomai (VLE III 438). 

Atrodo, kad Andrių Ašmantą ir Juozą Ambrazevičių siejo draugiški, net 
bičiuliški santykiai. Turbūt bendravo ir jų šeimos. Viename Andriaus laiš- 
ke žmonai iš Klaipėdos kalbant apie persikraustymo į uostamiestį reikalus 
rašoma: „„Visomis bėdomis kreipkis į Ambrazevičių ar Navlardaitį|. Jie tau 
su malonumu padės, patars, bet palakstyti teks ir Tau. Ką dabar padarysi!“ 
(AA. - 1935 10 23 laiškas žmonai). Daugiau bendravimo pėdsakų nepavyko 
aptikti. Ambrazevičiaus darbuose Ašmantas, rodos, niekur nėra paminėtas. 

Vos atėjus dirbti į „Aušros“ mergaičių gimnaziją Ašmantui pavedama 
dėstyti lietuvių kalbą Illa ir IIIb klasei. Už rugsėjo mėnesio 25-ių dienų 
darbą (pamokas ir sąsiuvinių taisymą) gauna 110,78 Lt atlyginimą, vėliau 
kas mėnesį po 132,78 Lt (CVA E 391, ap. 2, b. 317). 1931 m. rudenį gauna 
dėstyti Illa, IIIb, IVa, IVb, Va ir Vb klasėms (iš viso 24 pamokos, atlygi- 
nimas — 386,36 Lt; vasaros mėnesiais mažiau) (CVA E 391, ap. 2, b. 318). 
1932 m. rudenį Ašmantui skiriama dėstyti lietuvių kalbą Ib, IIIb, IVa ir b, 
istoriją Ia, b ir c klasėms (21 pamoka). Atlyginimo tais mokslo metais gauna 
nuo 299,35 iki 386,36 Lt per mėnesį (CVA E 391, ap. 2, b. 319). 1933 m. 
rudenį gauna dėstyti lietuvių kalbą Ia, Illa, IIIb, IVa, IVb, VIb klasėse (IVa ir 
VIb perėmė iš Ambrazevičiaus, pakviesto dėstyti Vytauto Didžiojo universi- 
tete) ir filosofijos propedeutiką VIla ir VIIla klasėse, atlyginimas padidėja iki 
423,49 Lt per mėnesį, o po naujų metų jau gauna daugiau kaip po 500 litų 
(CVA E 391, ap. 2, b. 320, 321). 

Kaip ir kitose mokyklose, „Aušros“ mergaičių gimnazijoje reikėdavo da- 
lyvauti keliamuosiuose, baigiamuosiuose ir stojamuosiuose egzaminuose, 
įvairiose komisijose, pedagogų tarybos posėdžiuose, būti klasės auklėtoju. 
Andrius Ašmantas yra dirbęs gimnazijos inventoriaus ir mokslo priemonių 
tikrinimo komisijoje ir ūkio komitete. 1932 m. vasarą, rugpjūčio 1-20 d., 
pavadavo atostogaujantį laikinąjį direktorių kun. Antaną Kiesylį**. Pedagogų 


* Antanas Kiesylis (g. 1883 02 25) buvo baigęs dvasinę seminariją ir akademiją, turėjo 
teologijos kandidato laipsnį. „Aušros“ mergaičių gimnazijoje dirbo nuo 1927 m., buvo vi- 
cedirektorius, dėstė tikybą ir istoriją (CVA E 391, ap. 7, b. 2639). 

posėdžiuose ne visuose dalyvavo, iš pradžių praleisdavo daugiau (turėjo dar- 
bų kitose mokyklose), vėliau mažiau. 1930 m. lapkričio 24 ir 25 d. posėdžio 
protokole Nr. 66 įrašyta Andriaus Ašmanto informacija apie lietuvių kalbos 
mokymąsi: „IIIb kl. Dėstau šioj gimnazijoj pirmus metus. Klasė dar mažai 
pažįstama. Nepatenkinamų pažymių 2400. Didelis procentas yra iš likusių 
antrus metus“ (CVA E 391, ap. 2, b. 317, Ip. 151). 1931 m. lapkričio 21 d. 
posėdžio protokole skaitome: „TVb kl. turi 3096 nepatenkinamų pažymių dėl 
šių priežasčių: 1. Klasė buvo silpna lietuvių kalbos ir pernai. 2. Mokinių 7396 
gimtoji kalba yra nelietuvių. 3. Apie 5090 kalba namie ir dabar maišyta kalba 
(ne vien tik lietuvių kalba)“ (CVA E 391, ap. 2, b. 319, Ip. 73—74). 

Dėl Andriaus Ašmanto darbo „Aušros“ mergaičių gimnazijoje, rodos, 
tik vieną kartą buvo kilę neaiškumų. Dienoraštyje įrašyta tokių pasvarstymų: 
„[Š]leštadienį pasirašiau raštą, kuriuo esu įspėjamas, kad nuo rudens galiu būti 
iš mokyklos pašalintas, jeigu neįsigysiu cenzo. Cenzą įsigyti sunku iki rudens. 
Bet daug nusigąsti ir neturėčiau. Ten yra pasakyta, kad bus šalinami tie, kurie 
neparodys noro tą cenzą įsigyti, kurie nelaikys egzaminų Švietimo Ministerijos 
Egzaminų Komisijoj arba Universitete. Egzaminus laikyti esu pasirengęs, bet 
ar jie vyks?“ (1931 02 02). Matyt, kažkas buvo svarstoma, rengiamasi daryti, 
kad direktoriui Jokantui teko rašyti raštą ministerijos III departamentui. Jame 
1931 m. birželio 25 d. nurodoma, kiek egzaminų Ašmantas yra išlaikęs, ir 
daroma išvada: „Nėra abejojimo, kad cenzą kitais metais įsigys. Darbštus žmo- 
gus, dėsto patenkinamai. Įgijęs daugiau patyrimo, bus visai geras mokytojas“ 
(CVA E 391, ap. 2, b. 318, Ip. 388). Daugiau kokių neaiškumų, rodos, nekilo. 

1930 m. vasara ir ruduo Andriui Ašmantui buvo didelių vilčių ir dar 
didesnių rūpesčių dėl savo pedagoginio darbo metas. Reikalai Mokytojų 
seminarijoje klostėsi nekaip ir nebuvo aišku, ar jis ten liks dėstyti, ar teks 
pasitraukti. Dar pavasarį kvietė „Aušros“ mergaičių gimnazija („į ją patek- 
ti - mano semestro studentui laikoma visiškai negalimu daiktu. Man buvo 
nusišypsojusi saulutė ir švietė skaidriai per visą vasarėlę, gaivindama mano 
drąsą, pasitikėjimą savim, kėlė viltingus ateities bruožus, glostė savigarbą iki 
pasididžiavimo, pasipūtimo“, — Dienoraštis, 1930 08 28), o rugpjūčio 27 d. 
gauna kvietimą paduoti prašymą į Rusų gimnaziją. Tuoj pat jį paduoda, bet 
neaišku, kodėl ten nepradeda dirbti. Kviečia dar Moterų kultūros mergaičių 
mokytojų seminarija („Man būtų naujiena, kad čia mergaičių seminarija, nes 
su jomis nesu dirbęs. Bet man daug malonesnis pats faktas, kad esu kvie- 
čiamas, ne tik jau pats darbas. Daviau sutikimą su ta sąlyga, kad būtų pilnas 
atlyginimas. Pamatysiu, kai imsiu galutinai tartis. Man svarbu, kiek pamokų 
ir koks atlyginimas“, — ten pat, 1930 09 05). Bet ir čia nieko neišeina. Gal 


MOKYTOJAS 173 


nulėmė tai, kad jau susitarta „Aušros“ mergaičių gimnazijoje, bet juk ten 
mažai pamokų ir mažas atlyginimas. Negana to, Pranas Brenderis jo klausia, 
ar galėsiąs nuo kitų mokslo metų (1931-1932?) paimti dėstyti lotynų kalbą 
Vokiečių realinės mokyklos žemesnėse klasėse („Vėl nelauktas dalykas am- 
bicijai! Šiokie dalykai žmogaus ir patvarų charakterį lepina ir ima skverbtis į 
šaknis. |...| O kas joje paskęsta, nebemato realaus tako! Ir man tokių miglų 
kas kartas renkas daugiau. Ir jei aš čia pralaimėsiu, bus sunku kada atskirti, ar 
aš puikybės ir tuštybių suviliotas nuėjau šunkeliais, ar, painiavose susivėlęs, 
nuklimpau į bedugnę“ (ten pat, 1930 09 17). 

Su Vokiečių gimnazija buvo taip. Sužinoję, kad Ašmantas išeina iš Mo- 
kytojų seminarijos, „tuoj telefonu pakvietė pas save vokiečiai. Nuėjau pa- 
tirti, ko jie nori. Sužinau, kad jiems reikią gimnazijos mokytojo. Tam aš ir 
pakviestas. Prašomas tuoj surašau visus dokumentus ir tą pačią dieną (š. m. 
spalių 3 d.) nunešu. Parašau pareiškimą, kur nurodau sąlygas. Dėl tų sąlygų 
ėmėm ir gerokai susiginčijome. Ginčas, gal, buvo per smarkus pirmą kartą 
susitikusiems žmonėms. |...| Tas mūsų smarkus pirmas susitikimas nulėmė 
mano nepatekimą į gimnaziją“ (ten pat, 1930 10 11). 

Dar vienas mėginimas buvo sėkmingesnis: 1930 m. lapkričio 5 d. pradeda 
dirbti Jėzuitų gimnazijoje, bet apie tai vėliau. 

Skaitant Andriaus Ašmanto dienoraštį šitie jo pedagoginiai viražai gali 
atrodyti ir keistoki. Ar čia būta noro ir pastangų kur nors kaip reikiant įsitvir- 
tinti, ar jį buvo pagavęs azartas imti viską, už ko tik galima užsikabinti? Darbo 
jis nebijojo, nors yra pasiskundęs, kad tokia našta mokykloje labai nuvargina, 
išsiurbia jėgas. Gal norėta taip susitvarkyti materialią padėtį, kad nereikėtų 
imti privačių pamokų (darbas mokykloje jam, atrodo, bus buvęs malonesnis) 
ir suderinti darbą su studijomis universitete? O gal tai būta vieno iš daugelių 
jam būdingų energijos proveržių, kai visa kūno ir dvasios esybė reikalaute 
reikalauja veiklos? Neklystant gal būtų sunku atsakyti į šiuos klausimus, o tie 
atsakymai gal nė nebūtų kokie reikšmingi. Dabar svarbu grįžti prie „Aušros“ 
mergaičių gimnazijos ir pasakyti, kad joje jis tikrai įsitvirtino, tapo „tikru“, tai 
yra diplomuotu etatiniu mokytoju, joje galutinai subrendo kaip pedagogas. 
Andriaus Ašmanto archyve esantys dokumentai praplečia mūsų žinias apie 
tą jo šios srities darbą, leidžia atidžiau pažvelgti į kai kuriuos jo pedagoginio 
darbo momentus. 

Kalbamajame archyve yra dvejopos rūšies medžiagos: rašytinių dokumentų 
ir fotonuotraukų. 

Bene įdomiausi iš rašytinių dalykų yra psichologijos pamokų planai (iš 
viso 34). Jie rašyti į įvairaus formato lapelius paprastai abiejose pusėse nuo 

1933 m. rugsėjo 16 d. iki 1934 m. birželio 6 d., dalis pieštuku, kiek didesnė 
pusė — įvairių spalvų rašalu. Tai rodytų, kad pamokoms, vykdavusioms du 
kartus per savaitę, rengtasi kiekvieną sykį atskirai, ne iš karto. Svarbesnės pla- 
nų temos būtų šios: fiziologijos ir sielos reiškiniai; nervų veikimas ir jutimai 
(girdėjimas, lytėjimas, uoslė) ir vaidiniai; vaizduotė; sąvokos (erdvės, laiko, 
skaičiaus, priežastingumo sąvokos, substancija); mąstymas ir kalba; jausmai 
(individualūs ir socialiniai; užuojauta, simpatija, dora, religija, intelektiniai 
jausmai); valia; temperamentas; psichiniai iškrypimai. 


V rgllanis mišių Izrdė be TĘ 


J A has ukisliat realiai ( 


Erala. 


Psichologijos pamokos planas 

Archyve yra ir ploname sąsiuvinyje ranka juodu rašalu rašyta psichologijos 
programa (7 psl., 25 bilietai), be datos. Bet ji tikriausiai sudaryta ne Ašmanto, 
nors rašysena panaši. Yra keletas nedidelių įterpimų Ašmanto ranka, pavyz- 
džiui, prie „sprendimas“ prirašyta „analitiniai ir sintetiniai“. Gerokai skiriasi 
klausimų formuluotės nuo paskaitų planuose surašytų formuluočių; progra- 
moje vartojamas terminas „vaizdinys“, o planuose — „vaidinys“. 

Patys pirmieji planai surašyti į 4 kartus sulenkto reklaminio lapelio pusę, 
kurio pagrindinėje pusėje yra reklaminis profesinio švietimo, profesinės kon- 
sultacijos ir psichotechnikos literatūros sąrašas. Sąrašo išnašoje parašyta, kad 
jis „sudarytas Dipl. Bb. Karl Kocho““ paskaitoms papildyti“. Knygas platina 
„Pribičio“ Vakarų Europos literatūros knygynas (Laisvės al. 48). Tarp knygų 
tikriausiai Ašmanto ranka pieštuku pasibraukta: „Bogen H.: Psychologische 
Grundiegung der praktischen Berufsberatung; Langensalza, 1927“ ir para- 
šytas ženkliukas 1). Galimas daiktas, tą knygą jis galėjo būti įsigijęs ir iš jos 
rengęsis paskaitoms. 

Vartant šiuos planus kyla nemaža klausimų. Vienas iš jų - kam buvo skai- 
tytos tos paskaitos. Kalbamuosiuose dokumentuose neteko rasti informacijos, 
kad Andrius Ašmantas būtų kam skaitęs psichologijos kursą. Iš jo pedagoginės 
biografijos žinoma, kad 1933-1934 m. m. niekur kitur nedirbo, tik „Aušros“ 
mergaičių gimnazijoje. Tad galima spėti, kad galbūt šis kursas buvo skaito- 
mas kaip dokumentuose nurodomas filosofijos propedeutikos kursas. Tai 
galėtų patvirtinti arba paneigti filosofijos ir psichologijos dėstymo Lietuvoje 
istorijos tyrėjai. Antra vertus, kurso planai aiškiai rodo Andriaus Ašmanto 
polinkį į akademinį analitinį mokomąjį metodą, būdingesnį ne aukštesniajai, 
bet aukštajai mokyklai. Tad ir jo pasisakymas dienoraštyje, kad maloniausia 
skaityti psichologijos, filosofijos ir sociologijos knygas (1930 01 06), tik 
patvirtina, kad svajonė tapti pedagogikos psichologijos profesoriumi (ten 
pat, 1930 02 23) nebuvo vien niekuo nepagrįsta studento ambicija. Norėta 
sudijuoti kalbos vartojimą ir jos mokymą mokykloje — labai plačia prasme: su 
kalbos ir mokymo filosofija ir praktika (ten pat, 1930 06 30). 

Tuo pačiu metu jo skaitytas ir visuotinės (pasaulinės) literatūros su lietuvių 
literatūros intarpais kursas. Andriaus Ašmanto archyve yra išlikę 9 lapeliai 
(kai kuriuose rašyta abiejose pusėse) su surašytais paskaitų planais, pavyzdžiui, 
Rolando giesmė; trubadūrų poezija; vidurinių amžių vaidinimai; Renesansas; 
Dantė ir kt.; Žemaičių bajorų poezija, Strazdas, Daukantas ir kt. Šie planai, 
palyginti su psichologijos, ne visi (nuo 1933 10 05 iki 1934 03 14), su ne- 
mažais laiko tarpais, t. y. fragmentiški. 


* Apie Karlą Kochą dar žr. p. 101. 

Toliau eina lietuvių kalbos programos. Jų yra 8: keturios spausdintinės, trys 
rašytos Ašmanto ranka ir viena rašyta kažkieno kito. Pastaroji nuo kitų gerokai 
skiriasi, tad apie ją daugiau nekalbėsime. Kitos keturios yra iš esmės tokios 
pačios, daugiau skiriasi tik antraštės. Pirmosios antraštė — „Programa. 1931/32“ 
ir prierašas ranka „Lietuvių kalbos [programa| IV-tųjų klasių keliamiesiems 
egzaminams“: Antrosios — „Valstybinės Kauno „Aušros“ Mergaičių Gimnazijos 
lietuvių k. mokslo programa“ Rašytinių programų antraštės panašios arba tokios 
pačios: „Lietuvių kalbos programa ketvirtosioms klasėms (IVa ir IVb). 1933“. 
Tai iš tikrųjų ne programos dabartiniu supratimu, o egzaminų bilietai. Jų iš 
viso yra 27—29 ir kiekvienas susideda iš trijų klausimų: morfologijos, sintaksės 
ir literatūros dalykų. Kai kurių programų pabaigoje yra pastaba: „Kiekviename 
biliete gali būti nagrinėjamas sakinys kalbos ir sakinio dalių atžvilgiu“. 

Archyve yra 8-iuose mokyklinio sąsiuvinio puslapiuose surašytos rašinių 
„tėmos“: 1—-4-ame psl. —- 47 temos, kituose — 24 ir 27 (41). Tai laisvosios te- 
mos, pvz., „Auksas ir purve žiba“, „Kur trumpa, ten trūksta“, „Nėr namų be 
dūmų“, „Mano gyvenimo laimingiausia diena'; ir literatūrinės, pvz., „Žemaitė 
ir jos kūryba“, „Kultūros vaizdai Vaižganto „Pragiedruliuose“ ir kt. Pastarųjų 
gerokai mažiau negu laisvųjų. 

Didelis pluoštas diktantų tekstų, net 34, visi rankraštiniai, išskyrus vieną. 
Jie nevienodo ilgumo, matyt, priklausė nuo klasių ar užduočių. Datos ir klasės, 
kurioms skiriama, nurodytos tik kartkartėmis, pvz., „1934-I-31. Illa, IIIb“, 
„Aiškinamasis diktantas. 1932-I-14. Illa ir IIIb“ ir pan. Retas kuris tekstas turi 
antraštę, pvz., „Kaip Marytė kelią rado“, „Berniukas ir roželė“, „Šuo deimantas“ 
Taip pat retai kada nurodytas teksto šaltinis, vos keliuose parašyta, kad tai iš 
Vaižganto raštų, iš Anderseno pasakų ir kt. Kai kurie diktantų tekstai buvo 
panaudoti ir kitose mokymo įstaigose. Antai viename tekste (be antraštės ir 
šaltinio) parašyta data ir klasė: „1934-11-22. IIIb kl.“ ir po apačia pieštuku: 
„Kllaipėda|. 1936-III-25. Va ir Vb“. Kitur matyti, kad tas pats tekstas buvo 
duotas „Aušros“ ir mergaičių, ir berniukų gimnazijose. Nedidelėje dalyje čia 
apžvelgiamų tekstų pažymėtos datos jau iš „Aušros“ berniukų gimnazijos laikų. 

Dar vienas iki šiol nežinotas Andriaus Ašmanto pedagoginio darbo baras — 
dalyvavimas studentų praktikantų pamokose ir jų vertinimai. 

Vytauto Didžiojo universiteto studentai mokyklose turėdavo atlikti tam 
tikrą praktiką (ji vadinosi lietuvių kalbos (metodikos) praktikos pamoka): vesti 
nustatytą skaičių pamokų, stebėti kitų pamokas, dalyvauti pamokų aptari- 
muose. 1931 m. tokiai praktikai vadovavo docentas Juozas Balčikonis. Nors 
jis neseniai, 1930 m. gruodžio 1 d., buvo paskirtas „Lietuvių kalbos žodyno“ 
redaktoriumi, bet kurį laiką dar tęsė darbą universiteto Teologijos-filosofijos 

fakultete (iš jo galutinai pasitraukė 1931 m. rudenį). Lietuvos centriniame 
valstybės archyve yra išlikę keletas tokių aptarimų protokolų, kurie įdomūs 
ir Andriaus Ašmanto pedagoginei veiklai nušviesti. 

1931 m. kovo 18 d. pamokos, atliktos („duotos“) „Aušros“ mergaičių 
gimnazijos IIIb klasėje. Protokole Nr. 4 rašoma, kad pamoką vedė prakti- 
kantė St. Lapėnaitė tema „Sujungiamieji sakiniai', dalyvavo pratybų vedėjas 
doc. J. Balčikonis ir filosofijos skyriaus studentai. Per aptarimą kalbėjo prak- 
tikantai J. Senkus“", J. Bružas?!, A. Kirtiklis??, J. Katinas“, J. Slapšinskas?' 
ir J. Mikeliūnas**. „Praktikantams daugiau nekalbant dėl pamokos kalbėjo 
p. A. Ašmantas gimnazijos mokytojas. Jis pažymėjo, kad reikia laikytis vidurio 
per daug nesigilinant į teoriją, nes dažnai pamokų vedimo teorija rodo vie- 
naip, o praktikoj reikia pasielgti kitaip. Pastebi, kad pamokoje būta trūkumų, 
bet būta ir pasisekimo. 

Iš gerųjų pusių praktikantei pripažintos šios: praktikantė nesijaudino, buvo 
matyti nuoširdumo ir šiaip taip pasiekė tikslą“ (CVA E 631, p. 12, b. 550). 

Dar viena panaši pamoka buvo Jėzuitų gimnazijos III klasėje 1931 m. 
gegužės 18 d. Pamoką vedė studentas D|omas] Vaičius“? tema „Skiriamieji 
ženklai ištisiniuose sakiniuose“. Per aptarimą gimnazijos mokytojas „po- 
nas Ašmantas padaro šiuos priekaištus: 1) per mažai rašyta lentoje, kas būtinai 


Juozas Senkus (1907 07 18 Teiberių k., Vilkaviškio apskr. — 1970 Vilniuje), Vytau- 
to Didžiojo universiteto absolventas kalbininkas, „Lietuvių kalbos žodyno“ bendradarbis, 
dialektologas, kalbos praktikos straipsnių autorius, vienas iš žymiausių pokario lietuvių 
kalbininkų (Morkūnas, Sabaliauskas 2006). 

* Jonas Bružas (g.1891 10 25 Dūdiškių k, Biržų v.) — pradinių klasių ir lietuvių kalbos 
mokytojas. Studijavo Vytauto Didžiojo universitete, dirbo Biržų gimnazijoje (CVA EF 391, 
ap. 7, b. 750). 

** Antanas Kirtiklis (g. 1901 01 10 Plynių k., Padovinio v., Marijampolės apskr.), Vy- 
tauto Didžiojo universiteto absolventas (diplominis darbas „Liaudies kūrybos motyvai mūsų 
naujojoj literatūroj“). Buvo lankęs Gerulio dialektologijos kursus, dirbo mokytoju Kretingoje, 
Plungėje ir kt. (CVA E 391, ap. 1, b. 2483). 

** Jonas Katinas, mokytojas lituanistas. Sovietmečiu aktyvus kalbos sekcijų (Anykščių) 
darbininkas. 

“Juozas Slapšinskas (nuo 1940 m. Juozas Rimantas) (1908 03 18— 1973 01 08), aktyvus 
universiteto sudentų veikėjas, vėliau žymus knygotyrininkas, kultūros veikėjas (TLE III 548). 

“Jonas Mikeliūnas (g. 1908 03 29 Mėškalaukio k., Joniškėlio v.) 1927 m. baigė Panevėžio 
gimnaziją ir įstojo į Lietuvos universiteto Teologijos-filosofijos fakultetą, sudijavo lietuvių 
kalbą ir literatūrą, germanistiką, pedagogiką ir filosofiją. Ilgametis „Lietuvių kalbos žodyno“ 
redakcijos darbuotojas. Juozui Balčikoniui rinko Jablonskio straipsnius iš periodinės spaudos jo 
raštų leidimui (CVA EF. 391, ap. 7, b. 3757). Pedagogikos klausimais rašė mokytojų spaudoje. 

* Su viekšniškiu Domu Vaičiumi (g. 1902 10 05) Ašmantui kartu teko bendrauti „Aušros“ 
mergaičių gimnazijoje, kur Vaičius dirbo raštininku (CVA E 391, ap. 7. b. 5859). 

Lietuvių kalbos metodikos praktikos pamokos protokolas (CVA E 631, ap. 12, b. 550) 

reikalinga norint išmokyti taisyklingai 
rašyti, 2) mažai bendradarbiauta su klase, 
3) išvedant taisykles trūko aiškaus pama- 
tavimo“ (CVA F 631, ap. 12, b. 550). 

Nors ši trumpa informacija neteikia 
daug galimybių vertinti mokytojo Aš- 
manto pedagoginį darbą ir kompetenci- 
ją, vis dėlto ir tos trumpos eilutės rodo 
jį jau turint tam tikrą šios srities darbo 
patirtį, blaiviai ir protingai vertinant stu- 
dentų darbą. 

Andriaus Ašmanto archyve yra išlikę 
keletas nuotraukų iš „Aušros“ mergaičių 


gimnazijos laikų. 1930 m. yra dvi nuo- 


traukos: IIla klasės su mokytoju Vosy- „Aušros“ Pei 
liumi ir IIIb su mokytoja Vaičiūnienė Va klasės mokinės su 
(Andriaus Ašmanto užsirašyta lapkričio = mokytoju Ašmantu 1931 m. rudenį 
30 d. data). 1931 m. - „Aušros“ mergai- 

čių gimnazija rugsėjo 8 d. kariuomenės parade ir tų metų rudenį gimnazijos 
Va klasės mergaitės su mokytoju Ašmantu. 1932 m. pavasarį — ekskursijoje 
prie Pūntuko akmens ir tų metų gimnazijos abiturientės ir mokytojai. Trys 
nuotraukos yra iš 1934 m. ekskursijos į Kulautuvą su VIb klase. 


„Aušros“ mergaičių gimnazijos abiturientės 
su mokytojais 1932 m. Andrius Ašmantas 3-ioje eilėje trečias iš dešinės 

Taigi tie ketveri darbo metai „Aušros“ mergaičių gimnazijoje buvo 
didžiai reikšmingi jo gyvenime. Ten jis galutinai subrendo kaip asmenybė, 
iki galo susiformavo jo etinės ir pedagoginės pažiūros, veikla įgavo aiškią 
kryptį dirbti pedagoginį darbą ir darbuotis lietuvių kultūros labui. Susidarė 
tvirta nuostata bristi į kūrybinio darbo vandenis, nors jo formos dar nebuvo 
kaip reikiant išryškėjusios. Iš visko matyti, kad toje gimnazijoje jis jautėsi 
gerai, turbūt net puikiai, buvo mokinių ir bendradarbių mėgstamas ir visur 
laukiamas dėl sąžiningo požiūrio į darbą ir nepriekaištingai atliekamų par- 
eigų. Be viso to teigiamo išorinio pasaulio, sau pačiam nuolat kėlė pačius 
didžiausius reikalavimus, stengėsi vertinti save kritiškai ir siekti tobulėti 
ir augti dvasiškai. Visa tai darė jo asmenybę vientisą ir patrauklią visiems, 
kurie su juo susidurdavo. 

Antra vertus, „Aušros“ mergaičių gimnazijos metai — ir didelių gyvenimo 
permainų metai. Tada buvo sutikta moteris, kuriai galėjo atverti sielą ir kuria 
visiškai pasitikėjo, o paskui ir sukūrė šeimą. Dirbdamas susikūrė šiokį tokį 
materialų pagrindą daugiau atsidėti kūrybai, baigė universitetą ir įgijo kva- 
lifikuoto mokytojo vardą. Atliko pareigą valstybei — atitarnavo būtinąjį laiką 
kariuomenėje. Universiteto baigimas tarsi atrišo rankas imtis naujų darbų - į 
jų paiešką jis šoko kaip į gaisrą tarsi pasąmoniškai jausdamas, kad likimo jam 
nebedaug skirta metų gyventi. 


Jėzuitų gimnazijoje 

Nuo 1930 m. lapkričio 1 d. Andrius Ašmantas pradėjo dirbti lietuvių 
kalbos ir literatūros mokytoju ir Kauno jėzuitų gimnazijoje. 

Jėzuitų gimnazija, atidaryta 1924 m. rugsėjo 1 d., buvo klasikinio tipo, 
nuo 1929 m. sukomplektuotos visos klasės. Buvo įsikūrusi Rotušės aikštės 
12 nr. (CVA E 391, ap. 2, b. 444). 

Nėra aišku, ar į šią gimnaziją Andrių Ašmantą kas pakvietė, ar pats tą 
darbą susirado. Iš dokumentų žinoma, kad Švietimo ministerija gimnazi- 
jai pranešė, jog švietimo ministro 1930 m. spalio 31 d. įsakymu B/Nr. 67 
Kauno „Aušros“ mergaičių gimnazijos mokytojui Andriui Ašmantui nuo 
lapkričio 1 d. leista eiti laisvai samdomo mokytojo pareigas Kauno jėzuitų 
gimnazijoje (CVA E. 391, ap. 2, b. 443). Ašmanto dokumentai gimnazijai 
rašyti anksčiau: gyvenimo aprašymas spalio 18 d., o prašymas spalio 19 d. 
Jame, be kita ko, rašoma, kad „[n|orėdamas kuo greičiau baigti univer- 
sitetą, daug pamokų paimti nenorėčiau“ (CVA E 391, ap. 2, b. 443). Iš 
tiesų, pamokų gavo nedaug: VII kl. 3 ir VIII taip pat 3, taigi iš viso 6. At- 
lyginimo už jas gaudavo po 99,72 Lt. Nuo 1931 02 15 pamokų turėjo po 

9 (III kl. 4 ir IV kl. 5), atlyginimas buvo 149,58 Lt. (kai kuriais mėnesiais 
priklausomai nuo darbų apimties sumos skirdavosi). Be pamokų, tekdavo 
dalyvauti egzaminuose. 

Iš gimnazijos Ašmantas išėjo 1931 m. rugpjūčio mėnesį. Savo prašyme 
nurodė, kad „Aušros“ gimnazijoje Ambrazevičiui gavus metus atostogų teko 
paimti jo pamokas, todėl prašo atleisti jį nuo pamokų Jėzuitų gimnazijoje. 
Kitais metais, jei reikėtų, galėtų grįžti (CVA E 391, ap. 2, b. 444). 

Dienoraštyje įspūdžių iš Jėzuitų gimnazijos nedaug. „Nuo kitos savaitės 
pradžios einu, tur būt, dirbti į Jėzuitų gimnaziją, kur teks dėstyti liet. kalbą 
ir literatūrą VII ir VIII kl. Nauja aplinkuma, darbo daug, o kiti darbai vysis 
iš paskos. Mane neaprėpiamas darbas yra labai jau įkamavęs. Bijau ir vėl pa- 
kliūti į tokias pat sąlygas“ (1930 10 31). „Jau dvi dieni išdirbau pas jėzuitus. 
Gavau VII ir VIII kl. Įspūdžiai nebe tokie dideli, kaip pirma buvo. Mat, ši 
gimnazija — jau trečia mokykla. Mokiniams mane pristatė trečiadienį (XI-5) 
pats Tėvas Rektorius Kipp'as“', žilas, baltas, raudonas, gyvas, aiškus, kaip 
20-25 m. jaunuolis. Savo gyvumu ir senio gražumu antrasis kan. Tumas. 
Toks pat simpatiškas malonus. Jis, rodos, visų Lietuvos jėzuitų vyriausias“ 
(1930 11 07). Bet „[glimnazijoj — kita dvasia. Didelis visur paklusnumas ir 
griežtumas. Daug ko pasakyti šį kartą negalėčiau. Mažai tepatyriau. Mokiniai 
ne iš tų stipriųjų. Ir pats mokytojų personalas ne geriausias — daugelis jauni, 
universiteto nebaigę, net nestudijavę nė jokios mokyklai reikalingos specia- 
lybės. Jie dirba gerai, kad jie dieną ir naktį mokykla tesirūpina. Kitų pašalinių 
darbų jie neturi. Tokie ir mokiniai. Grakštumo, švelnumo jokio neturi. Lygiai 
labai paprastai ir prie lentos išeina. Abejoju, ar jie būtų tokie sukčiai. Gal..., 
nes, matyt, surinkti visi tie, kurie kitose mokyklose nerado sau vietos. Toks 
jų garsas jau nuo seno girdimas. Todėl nedidelis jų ir mokėjimas, kiek spėjau 
patirti. Toliau, pamatysiu daugiau“ (ten pat). 

Su kuo Andrius Ašmantas pasižino Jėzuitų gimnazijoje, randame informa- 
cijos gimnazijos dokumentuose. Pirmiausia tai gimnazijos direktorius kunigas 
Jonas Bružikas. Jis buvo vyresnis už Ašmantą (g. 1897 05 20 Tvaikiškių kaime, 
Garliavos valsčiuje), išėjęs aukštąjį mokslą. Baigęs Pažėrų pradinę mokyklą, 
1913 m. įstojo į Veiverių mokytojų seminariją. Prasidėjus karui su seminarija 
pasitraukė į Rusiją ir ten ją baigė 1917 m. Studijavo Seinų dvasinėje semi- 
narijoje, Lietuvos universitete, Olandijos aukštojoje dvasinėje mokykloje. Į 
Jėzuitų gimnaziją paskirtas direktoriumi 1926 m. rugpjūčio 21 d., atleistas 
1931 m. rugpjūčio 1 d., dėstė lietuvių kalbą ir istoriją (CVA E 391, ap. 7, 
b. 753). 1931-1937 m. buvo Jungtinėse Amerikos Valstijose misijose, grįžęs 


* Johanas Kipas (Kipp; 1884—1958), kunigas, jėzuitų veikėjas (VLE X 132). 

į Lietuvą pasižymėjo kaip religinis jaunimo auklėtojas. 1944 m. pasitraukė į 
Pietų Ameriką (LE III 295). 

Be kitų, ten vėl susitiko su senu pažįstamu Talmantu. Jurgis Talmantas 
buvo gimęs 1894 m. spalio 18 d. Stančaičių k. dab. Klaipėdos rajone. Mokėsi 
rusiškoje Endriejavo mokykloje, Telšių progimnazijoje. 1929 m. baigė Lie- 
tuvos universitetą. Nuo 1919 m. dirbo mokytoju Kražiuose, paskui Kelmėje, 
vėliau Kaunė (CVA E 391, ap. 1, b. 5252). Be savo pagrindinio darbo Meno 
mokykloje (ten buvo etatinis mokytojas ir turėjo 12 pamokų), Talmantas dar 
turėjo lietuvių kalbos pamokų (9) Kauno aukštesniojoje vokiečių mokykloje 
ir dėstė lietuvių kalbą Jėzuitų gimnazijos VI-VIII klasėms (CVA E 391, p. 2, 
b. 447). 

Jurgis Talmantas buvo vienas iš aktyviausių ir produktyviausių tarpu- 
kario Lietuvos kalbininkų, taip pat produktyvus vertėjas iš įvairių kalbų. 
Sėkmingai dirbo kalbos kultūros srityje ir leksikografijos baruose, buvo 
vienas iš Lietuvių kalbos draugijos kūrėjų, 1933-1935 m. „Gimtosios kal- 
bos“ redaktorius. Po karo dirbo įvairiose redakcijose, mirė 1955 m. Kaune 
(Pupkis 1995a: 28-29). 

Turbūt pas jėzuitus Andrius Ašmantas susipažino su būsimuoju akademiku 
Kaziu Ulvydu, Jėzuitų gimnazijos absolventu (mokymosi metais vadovavo 
mokyklos ateitininkams), tuometiniu universiteto studentu ir Jėzuitų gim- 
nazijos mokytoju (turėjo 12 pamokų). Galbūt ten pasižino su kitu būsimuoju 
akademiku sovietiniu istoriku Juozu Žiugžda, žurnalistu Juozu Belecku““, taip 
pat su mokytoju Pranu Samulioniu“ ir kt. 


Kita veikla 


Išlaikius valstybinius egzaminus ir apgynus diplominį darbą reikėjo atlikti 
būtinąją karinę tarnybą. Pagal to meto įstatymus universiteto studentams 
karinė tarnyba paprastai būdavo atidedama iki 28 m. amžiaus. „Tačiau baigę 
universitetą anksčiau arba pasibaigus atidėjimams turi neatidėliojant stoti į 
komisiją“ (Kauno m. ir apskr. viršininko Juliaus Čapliko paaiškinimas. - CVA 
E 974, ap. 7, b. 278, lp. 187). 


* Juozas Kazys Beleckas (1905 08 26 - 1942 06 03), Kauno žurnalistas (VLE III 11), tuo 
metu dirbo Jėzuitų gimnazijoje. 

* Pranas Samulionis (g. 1904 01 19), Lietuvos universiteto absolventas, literatas, dirbo 
mokytoju Kaunė, Jurbarkė, Prienuose, Švėkšnoje, Telšiuosė, Šiauliuosė, Joniškyje (CVA 
E 391, ap. 7, b. 4908), spaudoje paskelbė pedagoginių straipsnių. Sovietmečiu pasižymėjo 
kalbos sekcijų (Joniškio) veikloje (Kadžytė 1983: 31-32). Žinomų lituanistų Algio ir Gedi- 
mino Samulionių tėvas. 

Kokių nors dokumentų apie Ašmanto tos tarnybos atidėjimus nepavyko 
aptikti. Andriaus Ašmanto archyve yra išlikęs VDU Humanitarinių mokslų 
fakulteto liudijimas Nr. 608 (1933 06 19), pasirašytas dekano V. Krėvės-Mic- 
kevičiaus, kad Ašmantas [rašoma oficialiai - Ašmontas| yra išlaikęs baigia- 
muosius egzaminus ir fakulteto komisijai įteikęs diplominį darbą. Liudijimas 
duotas įteikti Krašto apsaugos ministerijai. Fakultetas taip pat išsiuntė 1933 m. 
birželio 22 d. pasirašytą raštą Kretingos apskrities Naujokų ėmimo komisijai, 
kad Ašmantas laikomas išstojęs iš universiteto (CVA E 631, p. 7, b. 5520). 
Neilgai trukus Ašmantas Endriejavo valsčiuje buvo įrašytas į Endriejavo 
valsčiaus 1906 m. I pusmetį gimusių naujokų sąrašą Nr. 5 (1933 m. liepos 
5 d. Andriejavo valsčiaus viršaičio liudijimas. - AA). Taip pat yra „Aušros“ 
mergaičių gimnazijos direktoriaus 1933 m. rugpjūčio 29 d. pažymėjimas 
Nr. 572 Naujokų ėmimo komisijai, kad Andrius Ašmantas yra tos gimnazijos 
laisvai samdomas lietuvių kalbos mokytojas (AA), ir Krašto apsaugos ministe- 
rijos Klaipėdos krašto komendanto Mobilizacijos skyriaus 1933 m. rugpjūčio 
30 d. pažymėjimas Nr. 6419, kad Andrius Ašmontas tų metų rugpjūčio 30 d. 
„stojo Klaipėdos krašto komendantūron nustatymui tinkamumo kandidatu 
į aspirantus, tačiau kandidatu į aspirantus pripažintas netinkamu. Pažymė- 
jimas duotas jam pačiam prašant, pristatymui savo viršininkui — gimnazijos 
direktoriui“ (AA). 

Šie Andriaus Ašmanto archyve išlikę raštai būtų tarsi paprasti biurokratinės 
tvarkos dokumentai, be kurių negalėjo apsieiti ir Krašto apsaugos ministerijos 
kanceliarijos. Tačiau juos skaitant kyla bent du klausimai. Pirma, kodėl An- 
drius Ašmantas juos buvo išlaikęs ir pasilikęs prie kitų asmeninių dokumentų? 
Gal tai buvo jam itin svarbu? Antra, ką reiškia Klaipėdos komendantūros 
teiginys apie netikimą aspirantūrai? 

Kaip rašoma „Visuotinėje lietuvių enciklopedijoje“, „aspirantas 2. Kai 
kuriose valstybėse (pvz., Prancūzijoje) karo m-los auklėtinis, būsimasis ka- 
rininkas. Lietuvoje 1926-39 buvo A tarnyba atsargos karininkams rengti“ 
(VLE II 90). Taigi šis paaiškinimas rodytų, kad Ašmanto turbūt norėta ne šiaip 
atlikti privalomą karinę tarnybą, bet tapti atsargos karininku. Kokie buvo to 
motyvai, kodėl netiko būti priimtas, tegalima spėlioti, nes jokių dokumentų 
šiais klausimais neteko aptikti. Atsargi išvada galėtų būti nebent tokia, kad 
čia jo kaip ir visur siekta maksimumo, nors pasiekti ir nepavyko. O gal gal- 
vota apie nuolatinę karinę tarnybą, karininko karjerą, turėta kokių didelių 
ambicijų? Kas dabar žino. 

Būtinąją karinę tarnybą Ašmantas atliko nuo 1933 m. lapkričio 1 d. iki 
lapkričio 14 d. Kaune, Šančiuose, 3-iame artilerijos pulke, 5-oje baterijoje. 

Atvykęs į pulką buvo įtrauktas į kareivių sąrašus, nuo lapkričio 5 d. paskir- 
ta alga ir mityba (o muilas nuo lapkričio 1 d.) (CVA E 529, ap. 1, b. 192, 
Ip. 533). Lapkričio 19 d. pripažintas tinkamas tarnauti kariuomenėje ne 
rikiuotėje ir paleistas į naujokų rezervą, „išskirtas“ iš mitybos ir algos nuo 
lapkričio 19 d., o nuo muilo — nuo šio mėnesio 15 d. Išduotas „pasiliuo- 
savimo“ liudijimas ir kario leidimas važiuoti geležinkeliu trečia klase (ten 
pat, lp. 568—569). 

Išlikusiame naujokų rezervo liudijime Nr.198 ne tik nurodyti fiziniai 
Andriaus Ašmanto duomenys, bet ir pateiktas rezervavimo laikas: nuo 
1942 m. sausio 5 d. perkelti į apsaugą, o nuo 1952 m. sausio 1 d. paleisti iš 
tarnybos kariuomenės apsaugoje. Rašydinimosi (registracijos) pažymėjimų 
skyriuje yra šios žymos: užregistruotas Klaipėdos krašto komendantūroje 
1934 08 02; įrašydintas Klaipėdos krašto komendantūroje 1937 04 09; įsi- 
rašydino Klaipėdos krašto komendantūroje 1937 10 23; vizuota 1938 03 10; 
išsirašydino iš Klaipėdos krašto komendantūros 1939 02 28; įsirašydino 
Kauno karinėje įstaigoje 1939 m. kovą; vizuota 1940 02 24; išsirašydino 


Karinėje tarnyboje 1933 m. 

Kauno karinėje įstaigoje 1940 06 16; įregistruota Vilniaus komendantūroje 
1940 09 27. 

Šia pačia proga pridurtina, kad iki baigdamas universitetą Andrius Ašman- 
tas savo gyvenamąją vietą nurodydavo gimtąjį kaimą, o jo pavardė ir toliau 
buvo rašoma dvejopai: oficialiuose dokumentuose su tarminiu dvigarsiu on, 
o kitur, ne dokumentuose, — su bendriniu an. Oficialiai jis taip ir gyveno 
nepasikeitęs pavardės. 

Baigęs universitetą Andrius Ašmantas parašo vieną kitą straipsnį į spaudą, 
temos daugiausia iš kalbotyros ir metodikos, bet ko nors itin reikšminga 
nepaskelbia. Atrodo, kad tie metai buvo intensyvių veiklos paieškų laikas, 
kada, be pedagoginio darbo, norėta tvirčiau rinktis kitų perspektyvių veik- 
los sričių. 

Matyt, ilgokai neapsisprendžiant daugiausia bendraujama su kauniečiais 
mokytojais, lankomasi įvairiuose jų suėjimuose ir renginiuose. Vienas iš tokių — 
Kauno mokytojų antradieniai. Jie atsirado Kauno pradžios mokyklos mokytojų 
iniciatyva, galima spėti, kad galbūt Jono Jablonskio pradžios mokyklos vedėjo 
Antano Jonikaičio sumanymu, prasidėjo 1933 m. vėlyvą rudenį ir tęsėsi gerą 

pusmetį. Mokytojai paprastai rinkdavosi toje mokykloje ir svarstydavo aktualius 
švietimo ir mokyklos klausimus. Pavyzdžiui, buvo referuojama ir diskutuojama 
apie sumanytąją švietimo reformą, rašybos reformą ir kt. Kaip dažnai juose 
lankydavosi Andrius Ašmantas, šiuokart neturime tikslių duomenų, žinoma 
tik, kad jis kalbėjo penktojo antradienio (1934 02 20) diskusijose. Kalbant apie 
mokyklos ateitį (dabar sakytume —- koncepciją), Ašmantas teigė, kad netikslu 
visada remtis mokinių interesais, ypač aukštesnėse klasėse, taip pat nereikėtų 
siekti vieningos |= unifikuotos| mokyklos, geriau būtų turėti diferencijuotas 
mokyklas (V Kauno mokytojų antradienis (1934 02 20). - Tautos mokykla, 
1934, nr. 5, p. 97). 

Be šių suėjimų, rašytiniuose šaltiniuose minima Andrių Ašmantą ėmusis 
rengti knygą apie tuo metu garsią aktorę Oną Rymaitę („Rymaitė rolėse“). 
Bet atidžiau pasižiūrėjus į tuos šaltinius pasirodo, kad Andrius Ašmantas ten 
buvo niekuo dėtas: tų šaltinių autoriai supainiojo Andrių Ašmantą su kitu, 
mums nežinomu žmogumi, pasirašiusių B. Ašmanto vardu““, 

1934 m. pavasarį Švietimo ministerija išsiuntinėjo mokykloms raštus dėl 
mokytojų lituanistų mokytojų vasaros kursų. „Aušros“ mergaičių gimna- 
zijos direktorius Kazys Jokantas savo rašte dėl mokyklos lituanistų atsakė, 
kad Ašmantui važiuoti nesą reikalo — jis esąs ką tik baigęs universitetą (CVA 
E 391, ap. 2, b. 3056, Ip. 109). Tačiau Ašmantas užsirašo važiuoti. Bet bir- 
želio 14 d. rašo pareiškimą, kad į kursus važiuoti negalėsiantis: brangu, serga 


6 Istorija tokia. 1934 m. vasario 12 d. rašytojui Antanui Žukauskui-Vienuoliui į 
Anykščius iš Kauno buvo išsiųstas laiškas, kuriame prašoma monografijai „Rymaitė ro- 
lėse“ parašyti atsiliepimą ir pateikti šiaip įvairių duomenų. Laišką pasirašė B. Ašmantas ir 
nurodė tokį savo adresą: Kaunas, Telšių 2b, bt. 4. Vienuolis po kelių dienų autoriui atsakė. 
Laiško pradžioje parašė: „P[onui|] B. Ašmantui. Į laišką iš 1934-II-12“ (originalas LLTIB 
RS E 16-420). Pačiame laiške ir laiške Onai Rymaitei Vienuolis painiojo pavardės ir vardo 
formas (vadindamas Ašmanta, A. Ašmanta). Vienuolio raštų VI tome II knygoje tas laiškas 
paskelbtas, bet jau kaip 92 laiškas, rašytas Andriui Ašmantui (Vienuolis 1988: 663). Rengėjų 
paaiškinimuose (ten pat, p. 664) laiško adresatas nurodytas Andrius Ašmantas (1906-1941) — 
kalbininkas lituanistas. 

Šis apsirikimas perkeltas ir į Julijono Lindės-Dobilo (1999: 303, 305) laiškų knygą, o 
joje apie tariamąjį Onos Rymaitės albumo rengėją Andrių Ašmantą jau paaiškinta plačiau. 

Šį neaiškumą narplioti padeda dar keli faktai. Iš dokumentų žinoma, kad Andrius Aš- 
mantas 1934 m. vasario 6 d. gyveno Giedraičių g. 6, b. 6, o tų metų birželio 4 d. - Žemai- 
tės g. 3. Tuo metu Andrius neturėjo rašomosios mašinėlės ir jo archyve nėra kokių paties 
mašinėle rašytų to meto tekstų, nėra jokių užuominų apie Oną Rymaitę ar apie ją rengiamą 
monografiją. Pagaliau viską patvirtina skelbiamoje faksimilėje esantis B. Ašmanto parašas. 
Kas buvo tas asmuo, tuo tarpu nustatyti nepavyko. Bibliografijoje niekur neminima ir su- 
manytoji rengti monografija. 

žmona (CVA E 391, ap. 2, b. 3056, Ip. 110)*'. Vis dėlto vėliau į tuos kursus 
išvažiavo ir neapsiriko. 

Švietimo ministerija kartais kasmet, kartais kas keleri metai rengdavo 
įvairių lygių mokytojų dalykininkų (lituanistų, matematikų...) kursus. Ji pati 
rūpindavosi organizaciniais reikalais, surinkdavo klausytojus, lektorius, pa- 
sirūpindavo apgyvendinimu. 1934 m. vasarą, nuo liepos 5 d. iki rugpjūčio 
4 d., lietuvių kalbos ir literatūros mokytojų kursai vyko Jūodkrantėje. Jie 
buvo aprašyti spaudoje, be to, Lietuvos centriniame valstybės archyve ir An- 
driaus Ašmanto archyve yra išlikę vertingų dokumentų. 

Pirmiausia įdomus dalyvių sąrašas (rašytas ne Ašmanto ranka). Jame 
surašyti iš viso 89 žmonės - klausytojai ir lektoriai; nurodyta pavardė, var- 
das, profesija, darbo vieta („Iš kur?“), kur gyvena [Palangoje|, [ar| šeima, 
kada atvyko, išvyksta, pastabos. Tarp lektorių užrašyti Juozas Ambraze- 
vičius, Juozas Balčikonis, Enrikas Kačinskas, Zigmas Kuzmickis (kursų 
vedėjas), Julijonas Lindė, Klemensas Ruginis, Pranas Skardžius. Iš klau- 
sytojų žinomesni mokytojai Jonas Adomaitis (1903 01 12 - 1981 01 25) 
iš Šiaulių, Kazys Akelis iš Marijampolės, Stasys Barzdukas iš Prienų, 
Petronėlė Bylaitė“* iš Panevėžio, Jonas Bružas iš Biržų, Aldona Jarumba- 
vičiūtė“*, Feliksas Kudirka iš Telšių, Kulbokas-Kulbočiauskas iš Plungės, 
Jurgis Kutra iš Biržų, Petronėlė Orintaitė (vėliau pagarsėjusi rašytoja) iš 
Šiaulių, Bronius Palekas iš Raseinių, Juozas Paukštelis (vėliau žinomas 
rašytojas) iš Kėdainių, Vaclovas Rubaževičius iš Šiaulių, Salys Šmerauskas 
(Salys Šemerys 1898 05 21 — 1981 05 14) iš Klaipėdos, Gražina Tulaus- 
kaitė (poetė) iš Vilkijos, Kazė Žėkonytė““ iš Joniško, Kajetonas Žievys“? 
iš Utenos, Juozas Žiugžda iš Kauno, Julija Žukauskaitė iš Jonavos. Su- 
prantama, ir Andrius Ašmantas iš Kauno, apsigyvenęs May viloje kartu 
su Ambrazevičiumi, Balčikoniu, Barzduku, Bružu, Kuzmickiu ir kitais, 
atvykęs liepos 5 d., išvyksiąs rugpjūčio 4 d. 


*! Žmonos negalavimo faktą patvirtina ir Andriaus Ašmanto iš Juodkrantės jai rašyto laiško 
eilutės: „Pagaliau, Nytute, nesisielok nei dėl savo ligų, kad pupuliuko neturėsi, nei dėl kitų 
bėdų. Būk rami ir lauk dienos, kada atvažiuosi pas zuikiuką“ (AA. — Laiško iš Juodkrantės 
išlikusi dalis (3 ir 4 psl.), be datos. 

* Petronėlė Bylaitė-Bernadišienė (1910 04 12 - 1993 07 24) 1933 m. baigė Vytauto Di- 
džiojo universitetą, mokytojavo, po karo dėstė Vilniaus pedagoginiame institute (LKE 83). 

* Aldona Jarumbavičiūtė (1907 05 14 - 1975 09 12), viena iš garsiosios pedagogų Ja- 
rumbavičių giminės mokytojų (Šviesuoliai 2003: 428—-449). 

* Kazė Žėkonytė (g. 1895 m.), prof. Juozo Balčikonio mokinė iš Panevėžio mokytojų 
seminarijos laikų, visą laiką artimai su juo bendravo (Dėk žodį 2006: 313—314). 

65 Kajetonas Žievys (g. 1902 12 31 Sintautų valsčiuje — 1966) 1932 m. baigė Vytauto Di- 
džiojo universitetą, mokytojavo, po karo paskelbė kalbos kultūros ir metodikos straipsnių. 

Kursų vadovo Zigmo Kuzmickio ataskaitoje Švietimo ministerijai (CVA 
E 391, ap. 2, b. 3056, Ip. 56-57) rašoma, kad kursai vyko liepos 5 — rug- 
pjūčio 4 d., bet atliko tik pusę darbų, pusė likusi 1935 metams. Paskaitos 
vykdavo 7-11 ir 16-18 val., iš viso dirbta 138 valandos. Skaityti dalykai: 
lietuvių kalbos tartis — 16 val. (A. Salys), bendrinė kalba, jos gramatika ir 
vartojimas —16 val. (Pr. Skardžius), rašomieji darbai — 16 val. (J. Balčikonis), 
lietuvių literatūra ir jos metodika — 24 val. (Z. Kuzmickis), tautosaka ir jos 
metodika — 20 val. (J. Ambrazevičius), visuotinė literatūra ir jos metodika — 
16 val. (Lindė Dobilas), auklėjamieji darbai ir literatūros mokymo uždavi- 
niai — 12 val. (dr. K. Ruginis), kalbėjimo menas — 12 val. (E. Kačinskas“), 
lietuvių kalba Mažosios Lietuvos mokyklose — 2 val. (Mikas Šlaža“?), Klai- 
pėdos krašto mokyklų organizavimas — 2 val. (Kriukis [Martynas Krukis?|), 
kokia turėtų būti Klaipėdos krašto mokykla — 2 val. (Purvinis [Purvinas?|). 
Diskusijose esą gyviau kalbėję tik trys žmonės: V. Rubaževičius“, J. Čiuta“? 
ir A. Ašmantas (ten pat, lp. 57). 

Apie kursus buvo rašyta spaudoje. Plati informacija paskelbta „Tautos 
mokykloje“ kronikos skyriuje (Lietuvių kalbos ir literatūros vasaros mo- 
kytojų kursai. —- 1935, nr. 19, p. 371—372). Tame žurnale ten pat spaus- 
dinamas pranešimas iš Juodkrantės, kur kursų seniūnas mokyt. Ašmantas 
dėkoja kolegoms ir kolegėms prisidėjusiems, kad darbas būtų sklandesnis 
ir gyvesnis (p. 372). 

Informacijos apie kursuose skaitytas paskaitas turime išlikusiuose An- 
driaus Ašmanto klausytų paskaitų konspektuose. Tų konspektų yra du apy- 
storiai sąsiuviniai. Juose sukonspektuota daugelis tada Juodkrantėje skaitytų 


* Aktorius Henrikas Kačinskas (1903 01 23 Vidūklėje - 1986 09 29 Amerikoje), žymus 
teatro veikėjas ir aktorius (VLE IX 113), nuolatinis mokytojų lituanistų vasaros kursų sceninės 
kalbos dėstytojas. 1940-1941 m. Vilniaus universitete dėstė sceninės kalbos techniką ir vedė 
teatro seminarą (Tvarkaraščiai 1941: 30), parašė straipsnių apie sceninę kalbą. 

“7 Mokytojas Mikas Šlaža (1897 m. Klaipėdos apskr. Lankūčių k. - 1956 m. Vokietijoje) 
aktyviai dalyvavo Klaipėdos krašto lietuviškų organizacijų darbe (LE XXX 44). Klaipėdoje 
Andriui Ašmantui ir Mikui Šlažai tų organizacijų darbe teko nuolat bendrauti. 

68 Vaclovas Rubaževičius, Šiaulių berniukų gimnazijos mokytojas. Gimė 1908 09 28 
Žarėnų valsčiuje, 1922 m. baigė Telšių gimnaziją. Lietuvos universitete įgijo rusų kalbos 
ir literatūros specialybę, dėstė lietuvių kalbą. Buvo dėstęs lietuvių kalbą 1923 ir 1924 m. 
mokytojų vasaros kursuose Telšiuose. Nuo 1940 m. rudens Telšių Valančiaus gimnazijos 
direktorius (CVA E 391, ap. 1, b. 4378; ap. 7. b. 4801). Aktyviai dalyvavo Lietuvių kalbos ir 
literatūros mokytojų sąjungos veikloje. 

“Julius (Julijonas) Čiuta, g. 1907 08 11 Joniškio valsčiuje, buvo baigęs Šiaulių gimnaziją 
ir Vytauto Didžiojo universiteto Humanitarinių mokslų fakultetą (1932 m., diplominis darbas 
„Mūsų dainuškos“ ). Dirbo Marijampolės Rygiškių Jono gimnazijoje kartu su žmona lituaniste 
literate Brone Akelyte-Čiutiene (CVA E 391, ap. 7, b. 1039; ap. 1, b. 62). 

paskaitų ir nemaža dalis turi reikšmės kaip tam tikri tuometinio mokymo ir 
mokslo dokumentai. 

Pirmasis apystoris sąsiuvinis pradedamas Juozo Ambrazevičiaus skaityto 
kurso „Pasakos ir padavimai“ paskaitų“? konspektais. Pirmosios paskaitos, kurią 
konspektavo kažin kas kitas, ne Ašmantas, data apsirikus parašyta 1934.V1.5, 
turi būti VII mėnuo, liepa. Antroji paskaita rašyta jau Ašmanto, bet mėnuo iš 
inercijos vėl parašytas VII, tik nuo liepos 7 d. jau eina gerai. Kursas baigiamas 
„Metodikos dalykais“, data nepažymėta. 

Toliau eina Prano Skardžiaus „Lietuvių bendrinė kalba, jos gramatika ir 
vartojimas“: Pirmoji paskaita pažymėta liepos 10 d. data. Į šias paskaitas pridėta 
visko po truputį: apie naujadarus, kalbos formą ir reikšmę, bendrinę kalbą ir 
jos taisyklingumą, šis tas iš garsyno ir kirčiavimo, pasakota apie kalbos dalis 
ir žodžių darybą (čia apie kai ką ir platokai), žodžių grupes ir kt. Atrodo, 
tarsi tai būtų sutrauktas dabartinės bendrinės kalbos kursas, orientuotas į 
praktinę vartoseną. Kurso pradžioje nurodyta vokiečių kalbininko Veisgerbe- 

Lietuvių kalbos ir literatūros mokytojų kursų 1934 m. Juodkrantėje klausytojai. 
Andrius Ašmantas sėdi 3-ioje eilėje penktas iš kairės 


" Čia pateikiami Ašmanto konspektuose pasirašyti pavadinimai; vienu kitu dalyku jie 
skiriasi nuo Kuzmickio nurodytų paskaitų pavadinimų. 

rio“! knyga „Der Stellung der Sprache im Aufbau der Gesamtkultur“, I dalis, 
Heidelberg,1933, konspektų pabaigoje — Veimerio'* knygos „Psychologie der 
Fehler“ II leidimas. 

Į Skardžiaus paskaitų konspektus įterpta Krukio 1934 m. rugpjūčio 12 d. 
skaityta paskaita, kiek mokinių turi būti klasėje, kaip (Vokietijoje) mokytojai 
buvo keliami iš vienos vietos į kitą, kada eidavo į pensiją. 

Toliau eina Juozo Balčikonio „Rašomieji darbai“ (1934 07 18, 19 ir 23). 
Pirmoje paskaitoje aiškintasi, kaip rašyti planus, kitose dviejose taisytos kal- 
bos klaidos. 

Iš kitos sąsiuvinio pusės rašyta Antano Salio „Bendrinės kalbos tartis“. 
Nors Salio pavardės nėra minėtame dalyvių sąraše, bet kad jo tikrai būta tuo 
metu Juodkrantėje (gal į kursus atvažiavo vėliau), rodo šiuose konspektuose 
įrašytos datos (tiesa, ne nuo pat pradžių): 1934 07 14 ir 16. Konspektuose 
po bendrųjų dalykų eina atskirų garsų (balsių ir priebalsių) nagrinėjimas, 
priebalsių lentelė, garsų junginių skyrius ir pratimas (užsirašytas nedidelis 
transkribuotas tekstelis). Šis kursas svarbus keliais požiūriais. Tai turbūt bene 
pirmasis mums žinomas modernus bendrinės tarties kursas, svarbus ir An- 
driaus Ašmanto kūrybiniam palikimui nagrinėti, taip pat lietuvių fonetikos 
terminijos istorijai. Iš jo taip pat galima matyti anuometinę tarties normų 
kodifikacijos būklę ir tų normų raidą. 

1934 m. liepos 20 d. dr. Klemensas Ruginis pradėjo skaityti kursą „Auklė- 
jamieji kalbos ir literatūros dalykai“. Šiuo kursu pradedamas antrasis Ašmanto 
konspektų sąsiuvinis. Pradžioje nurodyta literatūra (5 pozicijos), toliau eina 
bendrieji dalykai, kalbos ir literatūros ugdymo elementai ir įvairūs auklėja- 
mieji uždaviniai, skyrelis apie literatūros nagrinėjimą ir bendros pastabos. Šis 
kursas svarbus Andriaus Ašmanto metodikos darbams nagrinėti. 

Toliau eina neaišku kokio dėstytojo (galbūt Balčikonio) duoti kalbos tai- 
symai, rašyti jau kitu, raudonu rašalu. Gal tai net ir ne šių kursų darbas, nes 
nėra jokių datų. Taisymai užsirašyti pagal tam tikras grupes: stiliaus dalykai 
(13 sakinių), žodžių vartojimas (13), skyryba (14), linksniai (11), sintaksės 
dalykai (9). 

Kitas sąsiuvinis pradedamas artisto Kačinsko „Kalbėjimo menu“: Pradžioje 
aiškinamasi, nuo ko priklauso žodžio meistriškumas, toliau kabama apie balsą 
ir alsavimą, rašoma apie deklamavimą ir prozos skaitymą. Šis konspektas pra- 
vartus Ašmanto darbui „Vaizdinė tartis“ apibūdinti. Julijono Lindės-Dobilo 


"Leo Veisgerberis (Weisgerber, 1399—1985), vokiečių kalbininkas, vienas iš žymiausių 
neohumboltininkių mokyklos kūrėjų. 
"H. Weimer. Psychologie der Fehler. 2 Aufl. Leipzig, 1929. 

paskaitų konspekte „Visuotinė literatūra ir jos metodika“ trumpai apžvelgtos 
literatūros kryptys, panagrinėtas vienas kitas autorius. 

Tame pat sąsiuvinyje pieštuku dar užsirašyta Klaipėdos krašto kelių žmonių 
(informantų?) adresai, o toliau eina didelis pluoštas puslapių su Klaipėdos 
krašto šnektų užsirašytais pavyzdžiais (rašyta veikiausiai jau dirbant Klaipė- 
doje ir rengiantis skaityti Klaipėdos krašto tarmių kursą). Iš kitos sąsiuvinio 
pusės — dar vienas puslapis tarminių pavyzdžių. 

Konspektų sąsiuviniuose nėra konspektuota Kuzmickio paskaitų (gal buvo 
dar vienas sąsiuvinis?) ir kelių paskaitų apie Klaipėdos kraštą (Mažąją Lie- 
tuvą). Gal pastarosios jam atrodė neaktualios? Bet paradoksas — vos daugiau 
kaip po metų jam pačiam teko atsidurti tame krašte ir, be abejo, vienaip ar 
kitaip patirti problemų, apie kurias kalbėjo Juodkrantėje to krašto mokytojai. 

Įspūdžių iš Juodkrantės kursų buvo daug. Pluoštelis jų parašytas laiške 
žmonai (AA). Pasakojama, kad tenka daug dirbti, o salėje šilta, tvanku. Įdo- 
mu, kad net toks rimtas klausytojas kaip Andrius Ašmantas buvo iš prof. 
Balčikonio paskaitos pabėgęs. Pasibaigus kursams jųdviejų su žmona buvo 
manyta dar pajūryje paatostogauti. Grįžęs iš kursų Ašmantas skuba rašyti 
įspūdžius spaudai (žr. TUTK 32-34, 34—36). Juose nemaža ir vertinamųjų 
pastabų. Vienas iš kursų trūkumų nurodomas tas, kad jų dalyviai nebuvę iš 
anksto supažindinti su paskaitų programomis: „iš tikrųjų lektoriai skaitė tai, 
kas jiems buvo malonu ir lengva, nežiūrėdami, ar tai įdomu klausytojams ir 
ar reikalinga mokyklai |...] reikėtų ir dėstomus dalykus grupuoti atsižvelgiant 
į klausytojus“ (TUTK 32). Trūkę ir pačių mokytojų referatų. Tarp teigiamų 
dalykų ypač iškeliamas pavykęs pirmas teatro ir mokyklos bendradarbiavimas. 
„Juk mes jau beveik visi sergame neiškalbos liga ir dar tos ligos nejuntame! 
Per daug raštu pasitikime! — mokytojai ne tik rašto, bet ir gyvajam žodžiui 
plisti ir tobulėti turi praskinti kelius. Čia bene teatro darbininkai bus geriausi 

Mokytojui reikia nusimanyti ir deklamacijos, ir vaidybos, ir net scenos 
technikos. Jų išvengti nė vienas mokytojas negali. Čia tik teatras gali ateiti į 
pagalbą!“ (TUTK 33). 

Šiuose dviejuose rašiniuose ar ne pirmą kartą Andrius Ašmantas sufor- 
muluoja būtinumą mokytojams mokytis iškalbos dalykų. Jį čia bus paveiku- 
sios Antano Salio bendrinės tarties paskaitos, bet bene labiausiai — aktoriaus 
Henriko Kačinsko žodžiai. Apie tai Ašmanto, matyt, galvota jau ir anksčiau. 
Gal jau ir buvo apie tai kur mokykloje ar kitur kalbėta, bet viešai tos mintys 
reiškiamos pirmą kartą. Beje, kalbamuose rašiniuose visas mokyklos darbas 
ir jo gerinimas apžvelgiamas visos mūsų kultūros kontekste. 

Juodkrantės mokytojų kursai reikšmingi dar vienu požiūriu: juose buvo 
pakloti pamatai būsimajai Lietuvių kalbos ir literatūros mokytojų sąjungai ir 
Andrius Ašmantas buvo vienas iš aktyviausių, jei ne iš pačių svarbiausių, tos 
sąjungos kūrėjų. 

Tuo metu šalyje įtakingiausios pedagogų organizacijos buvo trys: Lie- 
tuvių katalikų mokytojų sąjunga (leido „Lietuvos mokyklą“, įsteigė Simo- 
no Daukanto mokytojų seminariją; 1926-1936 m. valdybos pirmininkas 
buvo Klemensas Ruginis), 1927 m. įkurta Lietuvių mokytojų tautininkų dr. 
J. Basanavičiaus vardo sąjunga, nuo 1935 m. pradžios vadinta tiesiog Lie- 
tuvių mokytojų sąjunga (ilgametis pirmininkas Kazys Masiliūnas“?; tvarkė 
Jono Basanavičiaus universiteto reikalus, Kaune rengė mokytojų dienas, 
1938 m. perėmė „Tautos mokyklos“ leidimo reikalus) ir Lietuvos mokytojų 
profesinė sąjunga. Visos jos gyvavo ideologiniu pagrindu ir daugiau rūpinosi 
bendraisiais, o ne profesiniais dalykiniais mokytojų reikalais. Antra vertus, 
tos sąjungos nebuvo ir visiškai vieningos. Antai 1933 m. nuo Mokytojų pro- 
fesinės sąjungos atskilo grupė narių ir įkūrė savarankišką Pedagogų draugiją 
(VLE XIII 274). Mėginimų kurti kitas, savarankiškas organizacijas būta ir 
anksčiau. Andriaus Ašmanto archyve yra šešių jaunuolių (turbūt mokytojų) 
nuotrauka, kurios antroje pusėje Ašmanto ranka užrašyta: „Pedagogų drau- 
gijos iniciatoriai 1931-VI-15 Kaune“: Kokių nors žinių apie tokią draugiją ar 
jos kūrimo dalykus neteko aptikti. Galėjo tai buvo tik šnekų ir entuziazmo 
išraiška, nedavusi jokių rezultatų. 

Mokytojų visuomenėje vis labiau brendo mintis vienytis ne ideologiniu, o 
profesiniu dalykiniu pagrindu. Pirmiausia sujudo žemesniųjų, pradinių klasių 
mokytojai (Matulaitienė 1993:27). Aukštesniųjų mokyklų mokytojai lūkuria- 
vo, kol organizacinio darbo ėmėsi „Aušros“ mergaičių gimnazijos mokytojas, 
Juodkrantės kursų klausytojas Andrius Ašmantas (ten pat). Lietuvių kalbos 
ir literatūros mokytojų sąjunga buvo sėkmingai įkurta ir su pertraukomis 
gyvuoja iki šiol. 

Mintis steigti tokią sąjungą veikiausiai buvo kilusi anksčiau, dar prieš 
prasidedant Juodkrantės mokytojų kursams. Kursai pradėjo dirbti liepos 5 d., 
o jau 10 d. rašomas pareiškimas dėl tos sąjungos steigimo — sunku įsivaiz- 
duoti, kad įskaitant įsikūrimo rūpesčius taip greitai, per penkias dienas, 
būtų buvusi subrandinta ir išdiskutuota sąjungos idėja. Tame pareiškime, 


" Kazys (Kazimieras) Masiliūnas (1902-1973), kalbininkas, Lietuvos universiteto ab- 
solventas, Švietimo ministerijos generalinis sekretorius. Parengė „Antano Smetonos raštų 
žodyną“ (1934, 112 p.), dalyvavo Lietuvių kalbos draugijos veikloje, po karo rašė disertaciją 
apie Ievos Simonaitytės raštų kalbą, paskelbė straipsnių iš kalbos kultūros. 

adresuotame Lietuvių kalbos ir literatūros mokytojų kursų vedėjui Juodkran- 
tėje Zigmui Kuzmickiui, prašoma leisti jau čia susiburti ir pasitarti sąjungos 
steigimo reikalais ir tarpininkauti, kad Švietimo ministerija sutiktų sąjungą 
steigti ir ją remti. Kartu pažymima, „kad mūsų sąjunga aukščiausiu tikslu 
laikys kelti mūsų tautos pilnutinę kultūrą, ypač tą kultūros specifinę dalį, 
kurią esame pratę vadinti lituanistika ir kuri beveik išimtinai priklauso mums, 
lietuviams, ir už kurios mokslinį lygį jaučiame patys daugiau atsakomybės, 
ypač už mokyklos darbą ir jo vaisius. 

Mūsų sąjunga, būdama kultūrinė, pedagoginė ir dar specialiai dalykinė 
ir profesinė, stengsis autoritetinės tvarkos laikytis savo organizacijoje ir ypa- 
tingo dėmesio kreipti mokytojo išsilavinimui, pasirengimui ir autoritetui, iš 
kurio plauktų jau savaime akademinis objektyvumas, rimtumas, solidarumas 
ir pasiaukojimas tiesai“. Pareiškimą steigėjų vardu pasirašė Andrius Ašmantas. 

Šio rašto du variantai yra Andriaus Ašmanto archyve. Pirmas iš jų juod- 
raštinis, rašytas ir taisytas Ašmanto ranka, antras švarraštis, perrašytas taip 
pat Ašmanto. 

Kursų vedėjo, matyt, leista susiburti ir tartis, o tariantis nuspręsta veikti 
toliau. 1934 m. liepos 29 d. pareiškime kursų vedėjo prašoma rugpjūčio 1 d. 
leisti sušaukti kursų dalyvių susirinkimą ir jame apsvarstyti sąjungos steigimo 
klausimus. Šio pareiškimo yra išlikę taip pat du variantai. Pirmajame, rašytame 
turbūt ne Ašmanto ranka, pabaigoje, galbūt jau Ašmanto ranka, surašytos 
pareiškėjų pavardės: A. Ašmantas. St. Barzdukas, K. Akelis, J. Čiuta, P. Orin- 
taitė, J. Žiugžda, O. Tarvydaitė, J. Žekevičius, [V.| Maknickas, P. Balčiūnas, 
[B.] Palekas, V. Rubaževičius, P. Bylaitė, J. Tarvydas, J. Valiukonis, Gražina Tu- 
lauskaitė, J. Danyla, E Kudirka, P. Lapienė. Šis pareiškimas yra Andriaus Aš- 
manto archyve. CVA esančiame egzemplioriuje tokiame pačiame Ašmanto 
rašytame tekste, pabaigoje, yra visų aname egzemplioriuje minėtų mokytojų 
parašai ir tos pačios dienos kursų vedėjo rezoliucija: „Ponui III Departamento 
Direktoriui. Pristatau Tamstos nuožiūrai“ (CVA E 391, ap. 2, b. 3056, Ip. 5). 

Žinoma, kad tas bendras susirinkimas Juodkrantėje įvyko (TUTK 194), 
bet jame pasirodė, kad „su mūsų mokytojais nelengva ką geresnio padaryti“ 
(K. Akelis. - TUKK 194). Galima spėti, kad ten buvo pradėta rašyti sąjungos 
įstatų apmatai. Pačių įstatų rengimas jau turi ir nemažą istoriją: ji aprašyta 
Andriaus Ašmanto darbų rinkinyje „Tautinis ugdymas ir tautos kultūra“ (Žr. 
p. 193—196, taip pat p. 117-122). Rengiant įstatus numatyta ir steigiamo- 
sios komisijos sudėtis: Akelis (Marijampolė), Žiugžda (Kaunas), Paukštelis 
(Kėdainiai), Kutra (Biržai), Ašmantas (Kaunas), P. Orintaitė (Šiauliai), Žižys 
(Mažeikiai) (TUTK 193—194). Vėliau spaudoje paskelbta, kad Juodkrantėje 

buvusi išrinkta komisija (K. Akelis, A. Ašmantas, J. Kutra, J., Paukštelis ir 
J. Žiugžda) parengti įstatus, juos įregistruoti ir sušaukti mokytojų suvažia- 
vimą (TUTK 38). Pastaroji informacija yra iš Andriaus Ašmanto straipsnio 
„Lietuvių kalbos ir literatūros mokytojai organizuojasi', paskelbto 1934 m. 
„Gimtojoje kalboje“ (sąs. 5-8, p. 94-95), kuris yra ir tam tikra idėjinė tos 
sąjungos veiklos deklaracija, apibūdinanti jos tikslus ir uždavinius naujoje 
Lietuvos mokykloje (plg. dar Matulaitienė: 26-27). 

Iš tuometinės spaudos galima sužinoti apie tolesnius parengiamosios 
komisijos darbus. Parengtas įstatų projektas lapkričio 19 d. buvo įteiktas 
Švietimo ministerijai ir jos komisija buvusi maloniai sutikta. Sutarta artimai 
bendradarbiauti ir nutarta 1935 m. sausio 3 d. šaukti lietuvių kalbos ir litera- 
tūros mokytojų suvažiavimą („Steigiama lietuvių k. ir literatūros mokytojų 
sąjunga“"*. — Rytas, 1934 11 21; panaši informacija paskelbta ir „Lietuvos 
aide“: Mokytojai organizuojasi. - 1934 11 26). 

Steigiamasis (pirmasis) sąjungos suvažiavimas, kaip ir numatyta, įvyko 
1935 m. sausio 3 d. „Aušros“ mergaičių gimnazijoje. Atvyko Švietimo mi- 
nisterijos atstovų, į darbo prezidiumą buvo pakviestas mokyklos direktorius 
Kazys Jokantas. Buvo pagerbtas neseniai mirusio rašytojo ir mokytojo Julijono 
Lindės-Dobilo atminimas. Suvažiavimą sveikino ministerijos departamento 
direktorius L. Vaitiekūnas, Lietuvių katalikų mokytojų sąjungos vardu dr. Jo- 
nas Grinius, perskaityti Biržų gimnazijos lituanistų ir mokytojo Petro Būtėno 
sveikinimai. Apsvarstyti sąjungos įstatai, juos referavo Kazys Akelis. Išklau- 
syti du pranešami: Prano Skardžiaus „Kazimieras Būga ir rašomoji kalba“ ir 
Mykolo Biržiškos „Mokyklinių literatūrinių monografijų reikalas“. Į sąjungą 
įsirašė 52 mokytojai. Buvo išrinkta centro valdyba: Juozas Ambrazevičius, 
Pranas Skardžius, Andrius Ašmantas, Zigmas Kuzmickis ir Juozas Žiugžda, 
kandidatai Gražina Tulauskaitė, Juozas Petrulis ir Petras Lapienė; revizijos 
komisija: Kazys Akelis, Petronėlė Orintaitė, Vladas Butkus; garbės teismas: 
Pranas Samulionis, Antanas Salys ir Alina Skrupskelienė (Jž.: 1935; Matu- 
laitienė 1993; Čia ir toliau apie suvažiavimus referuojama daugiausia pagal: 
Matulaitienė 1993). 

Neilgai trukus po suvažiavimo spaudoje buvo pranešta, kad valdyba įre- 
gistravo sąjungos įstatus ir pradėjo kai kuriuos darbus: 1) kreipėsi į Švietimo 
ministeriją, kad sudarant lietuvių kalbos ir literatūros programas būtų kvie- 
čiamas ir sąjungos atstovas, 2) apsvarstė, kas turėtų būti dėstoma 1935 m. 


"Šis ir dar keli straipsneliai spaudoje išspausdinti kaip nepasirašyta informacija. Galima 
spėti, kad juos bus parašęs Andrius Ašmantas; taip leistų teigti ir jų stilius, artimas Ašmanto 
raštų stiliui. 


MOKYTOJAS 199 


vasaros mokytojų kursuose ir pareiškė savo nuomonę ministerijai, 3) svarstė 
mokyklinių literatūros monografijų rengimo ir leidimo darbą, 4) kreipėsi 
į ministeriją, kad kuo greičiau būtų nustatyta norminė rašyba, 5) susitarė 
bendradarbiauti su „Gimtosios kalbos“ žurnalu mokytojų keliamais lietuvių 
kalbos ir jos dėstymo klausimais, 6) artimiausioje ateityje valdyba užsimojusi 
svarstyti mokyklinės lektūros, vadovėlių klausimus, rašomųjų darbų taisymo 
reikalus ir kt. („Nori suorganizuoti visus liet. katalikus mokytojus“. — Rytas, 
1935 04 097). Čia taip pat pateikta informacija apie nario mokestį ir kvie- 
timas visiems mokytojams įsitraukti į darbą. Panaši informacija paskelbta ir 
„Lietuvos aide“ („Iš pirmųjų lituanistikos mokytojų s-gos darbų“ (Lietuvos 
aidas, 1935 04 1579), 

Mus turėtų sudominti dar I suvažiavime keltas (Mykolo Biržiškos pra- 
nešime) ir į valdybos darbotvarkę įsitrauktas klausimas imtis rengti moky- 
klines literatūros monografijas. Iš tikrųjų tokių monografijų XX a. 4-ame 
dešimtmetyje pasirodė kelios, pavyzdžiui, Juozo Žiugždos apie Žemaitės 
kūrybą (1935), Juozo Ambrazevičiaus apie Vaižgantą (1936), Juliaus Būtėno 
apie Povilą Višinskį (1936), Vincą Kudirką (1937), Žemaitę (1938), Adol- 
fo Nezabitauskio (Nezabitausko) apie Joną Basanavičių (1938) ir kt./', nors 
tiesioginių Būtėno ir Nezabitausko ryšių su Lietuvių kalbos ir literatūros 
mokytojų sąjunga nepavyko aptikti (Ambrazevičius buvo aktyvus tos sąjungos 
narys). Jausdamas tokio darbo aktualumą vieną monografiją buvo užsimojęs 
parašyti ir Andrius Ašmantas — darbą apie Motiejų Valančių. Tai rodo tarp 
jo rankraščių išlikęs laiškas nenustatytam asmeniui, vienam Žemaičiuose 
dirbančiam kanauninkui, rašytas 1935 m. kovo 11 d. Laiško antroje dalyje 
rašoma, kad apie vysk. M. Valančiaus literatūrinę monografiją „esu jau seniai 
galvojęs, bet dabar esu beveik verste priverstas realizuoti. Šito skatinamojo 
darbo ėmės dabar įsisteigusi Lietuvių kalbos ir literatūros mokytojų sąjunga, 
kurios Centro Valdyba man šį darbą net protokoluote užprotokolavo“. Laiško 
autorius teigia, kad Rietavo parapijoje dar yra likę daug Valančiaus veikalų, 


" Balandžio10 d. „Ryto“ nr. pateiktas patikslinimas, kad Lietuvių kalbos ir literatūros 
sąjunga nori sutelkti ne visus lietuvius katalikus mokytojus, o tik lituanistus ir sąjunga pa- 
laikanti ryšius ne tik su ministerija, bet ir su kitomis organizacijomis, pirmiausia su Lietuvių 
kalbos draugija, į kurios valdybą išrinkti A. Salys, Skardžius, J. Talmantas, Alminauskis ir 
Laurinaitis, o į revizijos komisiją Avižonis, Masiulis ir A. Vaičiulaitis („Liet. Kalbos ir Lite- 
ratūros Mokyt. S-ga“. — Rytas, 1934 04 10). 

"6Ši informacija pagal kalbos ir stiliaus ypatybes priskirtina Andriui Ašmantui ir išspaus- 
dinta jo „Rinktiniuose raštuose“, p. 313. 

" Tose knygose nėra pažymėta, kad tai Lietuvių kalbos ir literatūros mokytojų sąjungos 
leidinių serija; jose apie sąjungą išvis nieko nepasakyta. 

net pirmojo leidimo. Tai ir pats esąs matęs ir vienas senelis turėjęs beveik 
visus Valančiaus raštus. Iš universiteto tuos raštus ilgesniam laikui pasiimti 
esą sunku, o įsigyti privačiai niekur neaptinkantis. Autorius būtų dėkingas, 
jei sulauktų pagalbos, o su knygomis pasielgtų, kaip būtų pageidauta ar leista. 

Tai ir viskas, ką žinome apie šį Andriaus Ašmanto užmojį (AA yra išlikę 
trys su Valančiumi susiję atvirukai: „Žem. vyskupai Giedraičiai Varniuose 
1935 m.“; „Varnių kunigų seminarijos rūmai iš 1935 m.“ ir „Vysk. Valančiaus 
sodelis ir paminklas Varniuose. 1935 m.“ visuose užrašai Ašmanto ranka). Nei 
spaudoje, nei archyvuose daugiau duomenų nepavyko aptikti ir tai belieka 
laikyti tik dar vienu neįgyvendintu Andriaus Ašmanto sumanymu. Galima 
dar pridurti, kad pagarba Valančiui išliko visą gyvenimą; žinoma, kad savo 
bute turėjo Valančiaus biustą (AA. —- Leono kalbos dienoraštis, 1940 09 29). 

Po suvažiavimo ir nepavykus prisėsti prie Valančiaus monografijos An- 
driaus Ašmanto veikla mokytojų lituanistų sąjungoje nebuvo itin ryški. Gal 
lėmė nesėkmė dėl Valančiaus studijos, jei tai ir buvo nesėkmė, o gal labiau 
patraukė Lietuvių kalbos draugija, prie kurios kūrimo jis šoko ne mažiau 
entuziastingai, kaip prieš pusmetį prie mokytojų lituanistų sąjungos steigimo. 
Gal pajuto savyje daugiau mokslininką, kalbos normintoją, ne mokytoją, 
gal norėta ieškoti naujų dirvonų, nes mokykloje lyg apsiprasta, pasiekta tam 
tikra riba? Nors vėliau mokytojų sąjungą prisimins kaip savo mylimą kūdikį, 
bet ištikimas liko ne jai, o Lietuvių kalbos draugijai — iki pat jos sunykimo 
sovietinės okupacijos metais. Suprantama, tam tikrą nutolimą nuo profesinės 
sąjungos lėmė ir iškeldinimas į Klaipėdą. Persikėlęs dirbti į uostamiestį, spalio 
5 d. Centro valdybai parašė pareiškimą negalintis eiti mokytojų lituanistų 
sąjungos iždininko pareigų. Dokumentus, kurie esantys palikti pas sekretorių 
J. Žiugždą, prašo perimti kad ir be jo (AA). 

Lietuvių kalbos ir literatūros mokytojų sąjungos suvažiavimai vykdavo kas- 
met, išskyrus 1938 m. 1935 m. vasarą įvyko neeilinis suvažiavimas, sušauktas 
per lietuvių kalbos ir literatūros mokytojų kursus Palangojė. Tuose kursuose 
dalyvavo ir Andrius Ašmantas", — jis įrašytas kursų dalyvių sąrašuose (CVA 
E 391, ap. 2, b. 3056, Ip. 3), gavo 1934 ir 1935 m. lankytų kursų pažymėji- 
mą“?. Mokytojai apsvarstė rašybos klausimus, išrinko 5-ių asmenų komisiją 
(J. Ambrazevičius, A. Ašmantas, St. Barzdukas, A. Jonikaitis ir J. Žiugžda) ir 
jai pavedė perduoti Švietimo ministerijai mokytojų nuomonę reformuojamos 


"Iš šių kursų nėra išlikę jokių paskaitų konspektų ar kitokių užrašų. 

" Švietimo ministerijos pažymėjimas Nr. 21294, kuriame nurodoma, kad Andrius Aš- 
mantas 1934 ir 1935 m. Juodkrantėje ir Palangoje išklausė 10 kursų (CVA E 1079, ap. 1, b. 
1141, Ip. 52). 

rašybos klausimais (Mokytojai rašybos reikalu. - Gimtoji kalba, 1935, sąs. 10, 
p. 119-121). 

Nėra duomenų, kad Andrius Ašmantas būtų dalyvavęs 2-ame suvažiavime 
1936 m. (tuo metu dirbo Klaipėdoje), bet buvo 3-iame suvažiavime 1937 m. 
sausio 4 d. Jame jis kalbėjo dėl lietuvių kalbos ir literatūros programos: joje 
esą kurių ne kurių neaiškumų, pavyzdžiui, medžiaga tvarkoma koncentrais, 
bet operuojama tais pačiais terminais. Priegaidžių dalykas nukeltas į III klasę, 
nors su juo reikėtų supažindinti dar pradinėje mokykloje. Skaitymų esą per 
daug, jie turėtų mokinį parengti eiti literatūrą, be to, reikėtų labai susirūpinti 
skaitymo technika (Barzdukas 1937: 50); prie šios informacijos pridėta dalyvių 
nuotrauka, joje ir Andrius Ašmantas). 

Iš spaudos žinome, kad Ašmantas dalyvavo 4-ame sąjungos suvažiavime, 
vykusiame 1939 m. sausio 5 d. toje pačioje „Aušros“ mergaičių gimnazijo- 
je — jis kalbėjo diskusijoje dėl vidurinių mokyklų rašomųjų darbų (Tautos 
mokykla, 1939, nr. 4, p. 86). Bet neturime duomenų, ar buvo 5-ame (1940) 
suvažiavime Vilniuje, nors pagrindinė jo tema — skaitymo uždaviniai — jam 
kaip tik buvo gana artima (plg. Tautos mokykla, 1940, nr. 2, p. 60-61). 

Taigi Lietuvių kalbos ir literatūros mokytojų sąjungoje Andriaus Ašmanto 
veikla nėra nuosekli ir vienalytė. Pradžioje buvęs karštas jos kūrėjas, pirmuo- 
sius metus dirbęs stropiai ir atkakliai — rašė į spaudą, dalyvavo šiaurės kraštų 
mokytojų kongrese Švedijoje kaip Sąjungos atstovas (Žr. toliau, p. 218), vėliau 
dėl objektyvių priežasčių (išsikėlimo į Klaipėdą) nuo jos veiklos nutolo ir 
darbe dalyvaudavo epizodiškai. Vis dėlto sąjungos istorijoje jis paliko ryškų 
pėdsaką: buvo vienas iš jos sumanytojų, svarbiausias kūrėjas ir pirmųjų darbų 
organizatorius, „metodinių ir dalykinių naujovių“ populiarintojas (Matulai- 
tienė 1993: 30). Atkreiptinas dėmesys į tai, kad sąjungoje jis neužėmė kokio 
aukštesnio posto (tebuvo valdybos iždininkas), jau nekalbant apie pirmininko 
pareigas, nors tikrai buvo nusipelnęs jas eiti kaip jos kūrėjas, be to, ir kaip 
geras organizatorius. Matyt, čia kaip ir kitur jo tenorėta pareigingai dirbti, o 
ne vadovauti. 

Lietuvių kalbos ir literatūros mokytojų sąjungos veikloje Andriui Ašman- 
tui teko bendrauti su daugeliu mokytojų lituanistų, iš kurių ne vienas paliko 
didesnį ar mažesnį pėdsaką mūsų pedagogikos ir apskritai kultūros baruose. 
Bet neatrodo, kad su jais būtų buvusios užsimezgusios asmeninės draugystės, — 
santykių būta, matyt, darbinių, susijusių daugiausia su pedagogine veikla. 

Vienas iš tokių žmonių buvo Marijampolėje dirbantis mokytojas Kazys 
(Kazimieras) Akėlis. Jis buvo gimęs 1903 m. sausio 9 d. Meškūčių kaime, 
Marijampolės valsčiuje. Tėvai buvo vidutiniai ūkininkai, užaugino 7 vaikus. 

Kazys 1924 m. baigė Marijampolės valstybinę gimnaziją ir įstojo į Lietuvos 
universiteto Humanitarinių mokslų fakulteto filosofijos skyrių (šalutiniai da- 
lykai pasirinkti pedagogika, psichologija ir vokiečių literatūra). Neturėdamas 
lėšų studijoms mokytojavo Tauragės mokytojų seminarijoje (1925-1926), 
dėstė Kauno žydų progimnazijoje. Universitetą baigė 1928 m. ir pradėjo 
dirbti Marijampolės mokytojų seminarijoje (plačiau: Tiešis 1988: 35), vėliau 
Marijampolės I vidurinėje mokykloje. 1938-1939 m. buvo išvažiavęs į Latviją 
ir Rygos lietuvių gimnazijoje dėstė lietuvių kalbą ir istoriją. Priklausė Švieti- 
mo ir meno darbuotojų profesinei sąjungai, Ateitininkų sendraugių sąjungai, 
Lietuvių kalbos ir literatūros mokytojų sąjungai (CVA E 391, ap. 7, b. 52), 
buvo šios sąjungos Marijampolės komisijos pirmininkas. Šiame mieste jis 
daug prisidėjo prie mokytojų kalbos kultūros kėlimo ir gimtosios kalbos ir jos 
meilės ugdymo. Po karo kolegos Alfonso Tiešio pakalbintas pradėjo bendra- 
darbiauti Grožinės literatūros leidykloje, vertė grožinius kūrinius, darbavosi 
kaip redaktorius. (Įdomumo dėlei pasakytina, kad kartu su Tiešiu yra išvertęs 
populiarųjį Hašeko kūrinį „Šauniojo kareivio Šveiko nuotykiai“) Akelis buvo 
vienas iš darbščiausių ir pareigingiausių kalbos sekcijų darbininkų: kurį laiką 
vadovavo Marijampolės (tada Kapsuko) kalbos sekcijai, tvarkė kalbos skyrelį 
rajono laikraštyje, organizavo vietovardžių rinkimo talką, nagrinėjo įvairių 
įstaigų ir organizacijų raštų kalbą, apskritai daug nusipelnė anuometinės Ma- 
rijampolės kalbos kultūrai (Tiešis 1988: 36-37). Šios monografijos autoriaus 
paprašytas įkalbėjo savo žmoną, Klaipėdos pedagoginio instituto auklėtinę 
Lenkaitytę parašyti atsiminimus apie Andrių Ašmantą (žr. TUTK 189—190). 
Kazys Akelis mirė 1988 m. gegužės 15 d. 

Vienas iš aktyviausių Lietuvių kalbos ir literatūros mokytojų sąjungos 
darbininkų buvo Juozas Žiugžda. Jis buvo gimęs 1893 m. vasario 7 d. Mari- 
jampolės apskrities Padovinio valsčiaus Plynių kaime. 1911 m. baigė Veiverių 
mokytojų seminariją, paskui mokytojavo Vilkaviškio rajono pradinėje mo- 
kykloje. 1916-1917 m. studijavo Maskvos universiteto istorijos ir filologijos 
fakultete. 1920-1925 m. dirbo Marijampolės realinės gimnazijos mokytoju. 
1923 m. įstojo į Lietuvos universitetą studijuoti filologijos ir istorijos. Kartu 
1926-1940 m. mokytojavo Kauno mokyklose, tarp jų ir „Aušros“ mergaičių 
gimnazijoje. Universitetą baigė 1929 m. 

Galima spėti, kad Žiugždos pastangomis mokytojų lituanistų sąjungos 
suvažiavimai buvo rengiami kaip tik „Aušros“ mergaičių gimnazijoje. Jis 
pats aktyviai juose dalyvaudavo, skaitydavo pranešimus, buvo renkamas į 
valdybą. Žiugžda reiškėsi ir kaip pedagoginių straipsnių autorius, yra para- 
šęs lietuvių kalbos vadovėlių. Iš jų išskirtinis yra 1938 m. išėjusi „Lietuvių 

kalbos gramatika“ (1-2 d.), parašyta kartu su Jurgiu Ambraška“?. Po karo 
ta gramatika vieno Žiugždos vardu buvo beveik kasmet perleidžiama kaip 
vidurinių mokyklų vadovėlis“! ir iš jo mokėsi lietuvių kalbos kelios moki- 
nių kartos. Neoficialiuose pedagogų pokalbiuose Žiugždos gramatika buvo 
vadinama vienu iš pačių geriausių kada nors išėjusių mokyklinių lietuvių 
kalbos vadovėlių. 

Sovietams okupavus Lietuvą Žiugžda reiškėsi kaip aktyvus naujosios val- 
džios šalininkas ir veikėjas. Jis buvo paskirtas švietimo ministro pavaduotoju, 
o po karo įsitraukė į Lietuvos istorijos studijas. Šioje srityje jis pasireiškė kaip 
vienas iš aktyviausių rusifikuotos Lietuvos istorijos ideologų ir propaguotojų. 
Jo redaguota „Lietuvos TSR istorija“ (4 t., 1957—1975) yra vienas iš ryškiausių 
istorijos falsifikavimo pavyzdžių. Juozas Žiugžda mirė 1979 m. 

Kiti žmonės, su kuriais darbuotasi Lietuvių kalbos ir literatūros mokytojų 
sąjungoje, pirmiausia buvo Zigmas Kuzmickis (apie jį jau rašyta šio darbo 
p. 170 ir kt.) ir Juozas Ambrazevičius (žr. šio darbo p. 170—171 ir kt.), taip 
pat Jurgis Kutra“?, Ignas Malinauskas (žr. p. 155) ir kt. 

Tuo metu, 1935 m. pradžioje, Andrių Ašmantą patraukė sumanymas kurti 
Lietuvių kalbos draugiją ir jis į tą darbą mielai įsitraukė. Reikia pasakyti, 
kad ši veikla jam pasirodė gana patraukli (ir iš kitų atvejų žinome buvus jį 
puikų organizatorių) ir visą savo trumpą amžių jis liko ištikimas jos darbams 


* Jurgis Ambraška g. 1906 08 19 Surviliškio valsčiuje, Kūjėnų k., 1931 m. baigė VDU 
Humanitarinių mokslų fakulteto filosofijos skyrių, dirbo švietimo sistemoje, parengė moky- 
klinių skaitinių ir vadovėlių. Žuvo neaiškiomis aplinkybėmis 1945 10 26. 

Minimo vadovėlio, „Lietuvių kalbos gramatikos“; bibliografiniai duomenys ir autorystė 
įvairiuose šaltiniuose (MLTE, LTE, VLE) pateikiami nevienodai. Remiantis lietuvių kalbo- 
tyros bibliografine rodykle (Ubeikaitė 1990), 1937 m. išėjo Ambraškos ir Žiugždos „Lietuvių 
kalbos gramatika“, d. 1: fonetika ir morfologija, 184 p. 1938 m. išleista toji pati gramatika 
kaip vadovėlis 5-am pradinės mokyklos skyriui ir tais pačiais metais 2-as leidimas. Abiejų 
autorių „Trumpa lietuvių kalbos gramatika“, d. 2:sintaksė, 96 p., išėjo 1940 m. MLTE (III 926) 
1937 m. leidimo nemini. VLE I 425 mini Ambraškos su kitais parašytą „Trumpą lietuvių 
kalbos gramatiką“, dvi dalys, 1937-1940. Nepatikimi duomenys pateikti ir „Lietuvių kalbos 
enciklopedijoje (p. 23). 

*! Jo leidimų numeracija gerokai supainiota, plg. Lietuvių kalbotyra 1961-1964 (V., 1965): 
d. 1 — 16-as leid., 1964; d. 2 - 17-as leid., 1964; Lietuvių kalbotyra 1965-1968 (V., 1971); 
d. 1 — 16-as leid., 1966; 17-as leid., 1967 ir 1968; d. 2 — 17-as leid., 1966. 

* Biržų gimnazijos lietuvių kalbos mokytojas ir kultūrininkas Jurgis Kutra (1889 Biržų 
apskrityje 1943 Sibire) buvo baigęs Bauskės vidurinę mokyklą, klausęs paskaitų Voronežo 
mokytojų kursuose. Dirbo Biržų gimnazijoje. Uoliai talkino Balčikonio „Lietuvių kalbos 
žodynui“ (LE XIII 446—-447). Į lietuvių kalbą išvertė Dikenso, Ibseno, Servanteso, Šekspyro 
ir kt. kūrinių. Turėjo sukaupęs nemažą tautosakos (pasakų, dainų, priežodžių, mįslių) rinkinį 
(CVA E 391, ap. 1, b. 2799, Ip. 25). 

ir idėjoms. Nebuvo nei kokio didesnio atsitraukimo, nei nutolimo, kaip kad 
atitolo nuo Lietuvių kalbos ir literatūros mokytojų sąjungos reikalų. 

Iš savo buvusių dėstytojų ir bendradarbių, galbūt ir Jurgio Talmanto ar 
Prano Skardžiaus, Ašmantas turėjo gerai žinoti kalbininkų norą kurti (atkurti) 
kalbos draugiją. Spaudoje apie tai buvo senokai rašyta (Laurinaitis 1930a), ta 
mintis tikriausiai sklandė „Gimtosios kalbos“ redakcijoje, su kurios žmonė- 
mis Ašmantas negalėjo būti svetimas. Tai patvirtina ir šio žurnalo 1935 m. 
1-2 sąsiuvinyje išspausdinta jo recenzija apie Liudo Dovydėno romaną „Ieškau 
gyvenimo draugo“ (p. 30-31). Ir štai spaudoje paskelbiama, kad „[slausio 
26 d. buvo kalbininkų susirinkimas, kuriame pasitarta aktualiaisiais kalbi- 
ninkų ir kalbos reikalais. Susirinkę buvo: Lietuvių kalbos žodyno redaktorius 
Balčikonis, dr. Salys, dr. Skardžius, kariuomenės štabo spaudos dalies vedėjas 
plk. ltn. Laurinaitis, mokyt. Talmantas“ ir nutarta atgaivinti kalbininkų drau- 
giją (Kalbininkai telkiasi organizuotam darbui ir perima „Gimtosios kalbos“ 
redagavimą. — Lietuvos aidas, 1930 01 29). Kaip minėta šios monografijos 
pradžioje (p. 12-13), Andriaus Ašmanto archyve yra šios informacijos laik- 
raščio iškarpa, kurios paraštėje Ašmanto ranka raudonu pieštuku prirašyta: 
„Dar buvo Alminauskis ir Ašmantas“. Tai patvirtina ir Lietuvių kalbos drau- 
gijos protokolai. I posėdžio 5-ame protokole (skaičiuojant anksčiau buvusios 
Kalbos draugijos protokolus) parašyta, kad „Astos“ kavinėje 1935 m. sausio 
26 d. įvyko draugijos iniciatorių pasitarimas, kuriame dalyvavo Balčikonis, 
Salys, Skardžius, Talmantas, Laurinaitis, Ašmantas, Alminauskis (MAB RS 
E 63), tos pačios pavardės, tik abėcėlės tvarka, surašytos ir „Gimtosios kal- 
bos“ žurnalo informacijoje (Persitvarkant. 1935, sąs. 1-2, p. 1; taip pat žr. 
Laurinaitis 1935: 59). 

1935 m. sausio 31 d. Vyriausiojo kariuomenės štabo švietimo (spaudos) 
skyriuje (ten dirbo Laurinaitis) įvyko LKD steigėjų susirinkimas. Jame daly- 
vavo Balčikonis, Salys, Skardžius, Talmantas, Laurinaitis, Ašmantas ir Almi- 
nauskis. Buvo svarstomas Laurinaičio parengtas LKD įstatų projektas, tartasi 
dėl „Gimtosios kalbos“ sutarties su „Sakalo“ leidykla, paminėti Jablonskio 
mirties metines radiofone pavesta Skardžiui (MAB RS E 63-2). 

1935 m. balandžio 4 d. įvyko steigiamasis LKD susirinkimas. Ašmantas 
jame buvo renkamas į valdybą, gavo 6 balsus ir buvo įtrauktas į kandidatus 
(MAB RS E 63-3, Ip. 30). Buvo patvirtintas tikrųjų narių sąrašas, tarp jų ir 
Andrius Ašmantas; jis taip pat išrinktas kandidatu į valdybą (Laurinaitis 1935; 
60). Gegužės 2 d. LKD valdybos posėdyje patvirtintos komisijos. Ašmantas 
įėjo į mokyklinę komisiją kaip jos sekretorius (pirmininkas Jokantas, nariai 
Čiurlionienė ir Antanas Giedrius) (ten pat). Ta komisija, matyt, buvo kiek 

pertvarkyta, nes „Gimtojoje kalboje“ vėliau paskelbta kita sudėtis: pirmininkė 
Čiurlionienė, sekretorius Ašmantas (gyv. Kaune, Žemaitės £. 3, B. Ž), mariai 
Mašiotas, Jokantas ir Giedraitis (Giedrius) (GK 1935 6 95). 

Gegužės 27 d. susirinkime svarstytas pavardžių, vardų ir vietovardžių 
tvarkymo klausimas, užsibrėžtas tikslas atlietuvinti vardyną; šiuo klausimu 
rūpintis įpareigotas Antanas Salys. Taip pat svarstyta mokyklinės kalbos ko- 
misijos veiklos programa, Andrius Ašmantas paskiriamas rūpintis literatūros 
vadovėlių kalba (MAB RS E 63-3, Ip. 32). Be to, diskusijose „A. Ašmantas 
iškelia reikalą surašyti mokykloj (mokytojų) vartojamų svetimybių indeksą ir 
paskelbti Gimtojoj Kalboj“ (ten pat, Ip. 33). Spalio 7 d. susirinkimui pirmi- 
ninkavo Andrius Ašmantas, jame svarstyti rašybos dalykai. 

Ašmantui išvykus dirbti į Klaipėdą 1935 m. spalį, santykiai su Lietuvių 
kalbos draugija keitėsi, bet ne nusilpo, kaip su Lietuvių kalbos ir literatūros 
mokytojų sąjunga, o įgavo kitokių formų. Bendraujama buvo laiškais, kartais 
atvažiuojama į Kauną, dalyvaujama susirinkimuose. Antai gavęs kvietimą 
dalyvauti metiniame susirinkime, 1936 m. sausio 26 d. rašo jam sveikinamąjį 
laišką (,„Didžiai Gerbiamas Susirinkime!“ ) ir linki, „kad mūsų kalbos tobulini- 
mas ir ugdymas šiais darbo metais pasuktų ir nauja horizontine kryptimi, kad 
lietuviškas žodis būtų branginamas ir gerbiamas visose mūsų tėvų žemėse!“ 
(MAB RS E 63-6). Tų metų kovo 12 d. atviruke dėkoja LKD sekretoriui 
ĮKaziui Alminauskiui| už kvietimą dalyvauti susirinkime kovo 23 d. ir pareiš- 
kia savo nuomonę dėl numatomų keisti draugijos įstatų (ten pat, E 63-10). 

1937 m. Andrius Ašmantas „Gimtajai kalbai“ parašo straipsnius „Lietu- 
vių kalba Klaipėdos krašte“ (sąs. 3, p. 41-43) ir „Sakomojo žodžio kultūra“ 
(sąs. 4, p. 57—59), o draugijai atsiunčia porą laiškelių. Gegužės 29 d. dėkoja, 
kad draugijos nariams išrūpintas papigintas geležinkelių tarifas, siunčia savo 
nuotrauką ir prašo greičiau atsiųsti pažymėjimą, kad galėtų daugiau važinėti 
traukiniu norėdamas pažinti Klaipėdos krašto tarmes (MAB RS E 63-6). 
Tų metų gruodžio 18 d. prašo perregistruoti savo LKD nario pažymėjimą 
(ten pat). 

1937 m. gegužės 9 d. LKD sekretoriui Alminauskiui rašytame atviruke 
dėkoja už atsiųstąjį „didįjį mūsų draugijos darbą“, Stasio Šalkauskio parengtą 
„Filosofijos terminiją“: „Jis mane tiek pradžiugino, kad sakau, jog tai įrody- 
mas, kaip vertinga mūsų draugija lietuviškai kultūrai, į kurią subėga visi mūsų 
tautos keliai. [...| Malonu būtų, kad šis darnus ir darbštus kolektyvas, kad ir 
papildytas, eitų toliau, parengtų ir išleistų mokyklinę terminę““, į kurią galėtų 
būti įglausti visi trūkstamieji human. mokslų terminai “ (MA CB RS E: 63-6). 


* Terminų indeksą, žodyną, žodynėlį. 

Grįžęs iš Klaipėdos į Kauną, Andrius Ašmantas buvo itin populiarus tarp 
draugijos narių. 1939 m. vasario 27 d. vykusiame visuotiniame susirinkime 
buvo renkamas į valdybą ir gavo neįtikėtinai daug balsų —12, plg. Pranas Skar- 
džius —12, Antanas Salys -11, Petras Jonikas —11, Kazys Alminauskis —11 
(MAB RS E 63-3, Ip. 59). 

Kaune Andrius Ašmantas vėl lanko susirinkimus, dirba įvairų LKD darbą. 
1938 m. spalio 3, 11 d. svarstant Petro Joniko pranešimą „Bendrinės kalbos 
taisyklingumas“, pastarajame susirinkime „Ašmantas mano čia nereikiant 
pamiršti tarmėse esamo turto“ (MAB RS 63-3, Ip. 48). Lapkričio 11 d., 
Čiurlionienei atkreipus dėmesį į padažnėjusius blogos kalbos vertimus, buvo 
išrinkta vertimų kalbos komisija: Ašmantas, Balčikonis, Čiurlionienė, Leo- 
nardas Dambrauskas ir Jonikas. Ji nutarė tartis dėl to su Lietuvių rašytojų 
draugija (Gimtoji kalba, 1938, sąs. 10, p. 155). Svarstant didžiųjų raidžių 
rašymą, lapkričio 28 ir gruodžio 12 d. Ašmantas taip pat dalyvavo, o pasta- 
rajame susirinkime ir pirmininkavo (MAB RS E 63-3). 

1939 m. vasario 27 d. įvykusiame metiniame LKD susirinkime rikimuose 
į valdybą Ašmantas tapo sekretoriumi (MAB RS E 63-3, Ip. 39). „Gimtoji 
kalba“ informavo, kad naująją valdybą sudarė: pirmininkas Skardžius, pava- 

duotojas Žiugžda, sekretorius Ašmantas (Hipodromo g. 13, b. 2), iždininkas 
Alminauskis, knygininkas Jonikas (1939, sąs. 3, p. 48). Tapęs sekretoriumi, 
jis stropiai ėmėsi darbo: rašė protokolus, siuntinėjo pranešimus apie draugijos 
susirinkimus, tvarkė kitus popierius. Mokslų akademijos bibliotekos rank- 
raštyne esančiuose LKD dokumentuose yra Juozo Laukaičio 1939 m. kovo 
17 d. prašymas priimti į draugiją ir jame užrašyta Ašmanto rezoliucija: „LKD 
nariu priimtas 1939.VI.5 visuot. narių susirinkime. A. Ašmantas“ (MAB RS 
E 63-6). Vėliau Ašmantas dalyvavo visuose kituose draugijos susirinkimuose: 
1939 05 08; 06 05; 11 27; 1940 03 18 ir 12 01. 1939 m. birželio 5 d. susi- 
rinkimo protokole nurodyta, kad su kitais mokyklų kalbą sekė ir Ašmantas 
(ten pat, E 63—3, Ip. 62). Tame archyve išlikusiame 1940 m. lapkričio mėn. 
(be dienos) Ašmanto rašte nenustatytam „Tarybų Lietuvos“ dienraščio dar- 
buotojui prašoma paskelbti apie LKD susirinkimą. Laiškas beveik privatus, 
nes kreipiamasi į mielą bičiulį ir siunčiama jam gražiausius savo linkėjimus; 
pasirašęs kaip LKD sekretorius (gyv. Didžiojoje g. 17, b. 2). Andriaus Aš- 
manto archyve tarp įvairių nuotrupų yra vienas veikiausiai paskutinio LKD 
susirinkimo protokolo juodraščio lapas (Ip. 5), kuriame jo ranka rašoma apie 
dabartinių spaudos naujadarų svarstymą pagal Petro Joniko pranešimą (plačiau: 
Pupkis 2006:9—10). Štai to protokolo juodraščio reikšmingesni sakiniai: „[...] 
Čia turime apsispręsti, kad naujadarai būtų priderinti prie kalbos dvasios. 

P. Jonikas atsako, kad čia reikia derinti socialistinę ideologiją su mūsų 
kalbos forma. Plitimui gali būti kliūčių iš motyvavimo tuo atžvilgiu, kad 
sutrumpinimai yra dažnai daugiareikšmiai. 

4. Klausimai ir sumanymai. 

S. Čiurlionienė primena, kad būtų gera nuoširdžiai pasisakyti, ką kur 
galime padaryti. Aš sutinku, sako, dėl vadovėlių paskambinti Valst. Leid. 
direktoriui ir parašysiu straipsnį „Tiesai“ apie gimtosios kalbos mokėjimo 
reikšmę ir svetimoms kalboms išmokti. 

Pr. Skardžius paprašo, kad visuotinis draugijos susirinkimas pritartų dėl 
kai kurių [neįskaitoma]“ (AA)“*. 

Šie sakiniai ne kažin kiek papildo jau anksčiau reikštus (Pupkis 2006) 
teiginius apie tam tikrą LKD valdybos pasidavimą lietuvių kalbos rusifika- 
cijai. Vis dėlto jie kiek papildo protokolo švarraštyje (MAB RS E. 63-3, Ip. 
67) esančias mintis. 

Iš Andriaus Ašmanto veiklos Lietuvių kalbos draugijoje dar minėtinos 


** MAB RS yra LKD protokolų du variantai — vienas pirminis, juodraštinis (F. 63-2), 
kitas pagrindinis, rašytas į atskirą knygą (E 63—3). Cituotieji sakiniai yra iš to juodraštinio 
protokolo; archyve kaip tik 1940 m. gruodžio 1 d. protokolas yra be pabaigos. 


208 GYVENIMO KELIAS 


paskaitos per Kauno radiofoną. „Gimtoji kalba“ LKD kronikoje 1939 m. pra- 
jų eilę. Gruodžio 5 d. - A. Ašmanto pusdalyvių ir padalyvių vartojimas, o 
1940 m. sausio 2 d. - dažnesnės sakinių klaidos (1939, sąs. 8, p. 128). 

Paskutiniame okupacijos metais išėjusiame „Gimtosios kalbos“ numeryje 
(1941, sąs. 1-3, p. 48) kronikoje paskelbta: „Mirė Andrius Ašmantas. Šį GK 
numerį surinkus, gavome liūdną žinią, kad 1941 m. gegužės 19 d., neilgai 
sirgęs, Vilniuje, ligoninėje, mirė jaunas kalbininkas Andrius Ašmantas, Vil- 
niaus Universiteto lietuvių kalbos dėstytojas. Plačiau parašysime kitame GK 
n-ryje“. Deja, kitas numeris jau neišėjo... 

Taigi Andriaus Ašmanto mirtis tarsi simbolizavo ir Lietuvių kalbos drau- 
gijos bei „Gimtosios kalbos“ žurnalo mirtį okupuotoje Lietuvoje. Kalbėdami 
apie jo nuopelnus draugijai ir lietuvių kalbos puoselėjimui, turėtume prisimin- 
ti, kad Lietuvių kalbos draugija jam buvo vienintelė visuomeninė organizacija, 
kuriai jis ištikimai tarnavo visą trumpą savo amžių, buvo vienas iš jos kūrėjų ir 
ištikimųjų darbininkų. Galėtume sakyti, kad jis visada įėjo į tą nedidelį kelių 
žmonių (Skardžiaus, Salio, Joniko, Alminauskio, Laurinaičio) būrelį, kuris 
sėkmingai traukė LKD vežimą ir vaisingai dirbo lietuvių bendrinės kalbos 
ugdymo ir tobulinimo darbą. Tas darbas daugeliu požiūrių neturėjo pavyzdžių 
praeityje ir kai kuo nėra pralenktas ir šiandien. 

Lietuvių kalbos draugijoje Andriui Ašmantui teko bendrauti su daugeliu 
žymių to meto lietuvių kalbotyros kūrėjų, kalbos kultūros teoretikų ir praktikų. 
Daugumas LKD narių buvo arba Vytauto Didžiojo universiteto dėstytojai, 
arba įvairių mokyklų mokytojai, iš kurių daugelis buvo arba to universiteto 
studentai, arba jo auklėtiniai. 

Lietuvių kalbos draugijos įkvėpėjas, ilgametis jos pirmininkas ir idėjinis vado- 
vas buvo Andriaus Ašmanto mokytojas Pranas Skardžius. Jo nuopelnai draugijai 
sunkiai pasveriami, — tokie jie dideli. Šiuo kartu derėtų pabrėžti vieną išskirtinį 
Skardžiaus talentą — gebėjimą burti į bendrą darbą bendraminčius, net mažesnio 
išsilavinimo ir menkesnės lingvistinės patirties lituanistus. Tačiau suburtoje drau- 
gijoje Skardžius turėjo ir lygiaverčių partnerių, pirmiausia Antaną Salį. Galėtume 
net sakyti, kad draugija turėjo du vadovus — Skardžių ir Salį, ir jų vadovavimas 
leido siekti tų tikslų, kurie greitai pradėjo nešti našius vaisius. Tiesa, būta jųdviejų 
ir šiokių tokių nesutarimų (Pupkis 2006a: 13), išėjusių net į viešumą, bet blaivus 
protas ir bendras tikslas leido nesunkiai atsiriboti nuo asmeniškumų. 

Trečiuoju Lietuvių kalbos draugijos žmogumi galima laikyti Petrą Joniką. 
Tai jį Skardžius išsiugdė kaip vieną iš žymiausių bendrinės kalbos kultūros 
teoretikų ir praktikų. Draugijoje Jonikas buvo ne tik valdybos sekretorius, 

kuriam, kaip įprasta, tenka didžiausias „juodas“ darbas, bet ir pranešimų 
rengėjas, rašytojas į spaudą ir kt. 

Svarus kito kalbininko — Kazio (Kazimiero) Alminauskio (Almino) įnašas 
į Lietuvių kalbos draugijos veiklą. Jis buvo gimęs 1904 m. balandžio 15 d. 
Paulaičiuose, Švėkšnos valsčiuje. 1925-1929 m. studijavo Lietuvos universi- 
tete, 1929-1934 m. tobulinosi daugelyje Vokietijos ir Austrijos universitetų, 
apsigynė disertaciją apie lietuvių kalbos germanizmus. Vytauto Didžiojo ir 
Vilniaus universitetuose dėstė įvairius vokiečių ir lietuvių kalbų kursus. Lie- 
tuvių kalbos mokslo istorijoje Alminauskis (Alminas) žinomas kaip vardyno 
rinkimo ir tyrimo specialistas, vokiečių ir lietuvių kalbų žodyno autorius 
(1943), be to, labai svarbūs jo paskelbti Baranausko laiškai vokiečių kalbininkui 
Hugo Vėberiui (Weber) (ArPh 1931-1939). 1944 m. pasitraukė į Vakarus, 
mirė 1986 m. (žr. LKE 22 ir ten nurodytą literatūrą). 

Dideli Alminauskio nuopelnai Lietuvių kalbos draugijai. Jis buvo vienas 
iš jos kūrėjų, stropiai lankė visuotinius susirinkimus, ilgą laiką buvo valdybos 
sekretorius. Andrius Ašmantas tas pareigas iš jo perėmė grįžęs iš Klaipėdos, 
o jų santykiai buvo dalykiški ir gražūs. 

Be Alminauskio, kiti Lietuvių kalbos draugijos nariai buvo pažįstami iš 
darbo mokyklose, kitose draugijose, susitikimuose įvairiuose renginiuose. Tai 
Juozas Ambrazevičius, gydytojas Petras Avižonis (1875-1939), Juozas Balči- 
konis, Stasys Barzdukas, Pranas Brenderis, Julius Būtėnas, Leonardas Damb- 
rauskas, Kazys Jokantas, Antanas Jonikaitis, Alfonsas Kalnius, Jonas Kruopas, 
Leonas Kuodys, Zigmas Kuzmickis, Juozas Labokas, Kazys Masiliūnas, Pra- 
nas Mašiotas, Pranas Meškauskas, Juozas Senkus, Martynas Stonys, Stasys Šal- 
kauskis, Juozas Žiugžda. Tiesa, su kai kuriais iš jų galėjo tekti pirmąkart susitikti 
draugijos susirinkimuose kaip ir dar su būriu kitų LKD narių. Tarp jų būdavo 
rašytojas Antanas Giedrius (Giedraitis) (1892-1977), gyvenantis Jurbarkė (VLE 
VI 642), Napalys Grigas (1896-1972), majoras Petras Jakštas (1899-1988), 
VDU absolventas, Kariuomenės štabo spaudos ir švietimo skyriaus kalbos 
taisytojas (VLE VIII 484), taip pat kalbos redaktorius Juozas Kalnėnas, Jo- 
nas Martynas Laurinaitis (1894—1966) (LKE 304), pedagogas ir kalbininkas 
Juozas Lazauskas, „Lietuvių kalbos žodyno“ darbuotojas Aleksandras Lengvinas 
(g. 1907), VDU absolventas lituanistas (CVA E 631, ap. 7, b. 5795). Be jų, 
dar Valstybės tarybos teisininkas Boleslovas Masiulis (g. 1889 m.), Elzbie- 
ta Mikalauskaitė (1899-1970), pedagogas ir vadovėlių autorius Jonas Mur- 
ka (1889-1945), kraštotyrininkas ir kalbos praktikas Adolfas Nezabitauskas 
(1905-1968; žr. Pupkis 1969), VDU HMF docentas archeologas Jonas Puzinas 
(g. 1905 m.), Gražutė Šlapelytė (1909-2009) ir dar vienas kitas. 

Ypatingi buvo Andriaus Ašmanto ir Juozo Lazausko santykiai, nors apie 
juos žinome nedaug. Juozas Lazauskas buvo gimęs 1892 m. vasario 14 d. 
Daukšiuosė, Padovinio valsčiuje. Baigęs Daukšių pradinę mokyklą (joje bi- 
čiuliavosi su Juozu Žiugžda), toliau mokėsi Veiverių mokytojų seminarijoje 
ir ją 1911 m. baigė. Dirbo įvairiose mokyklose, 1929 m. įgijo pradžios mo- 
kyklos mokytojo cenzą. Studijavo Lietuvos universitete, 1942 m. Vilniaus 
universitete baigė filosofijos skyrių. Spaudoje daug rašė lietuvių kalbos, 
įvairiais metodikos ir filosofijos klausimais. Po karo dirbo Valstybinėje en- 
ciklopedijų, žodynų ir mokslo literatūros leidykloje, buvo „Lietuvių kalbos 
rašybos žodyno“ (1948) atsakomasis redaktorius (Žirgulys 1979: 41). Mirė 
1970 m. gegužės 28 d. (Kučinskaitė 1972). Kiek jis buvo artimas su Andriu- 
mi Ašmantu, sunku spręsti. Juos galėjo suartinti Lietuvių kalbos draugija. 
Lazauskas buvo itin palankus Ašmantui: bene vienintelis spaudoje bent kelis 
kartus palankiai vertino jo veiklą ir darbus. 1939 m. teigiamai parašė apie 
padavimų knygos kalbos redagavimą (žr. p. 253), o 1940 m. net trijuose 
straipsniuose (Lietuvos žinios, 1940 01 20 ir 04 17; Mokykla ir gyvenimas, 
1940 nr. 3) kėlė Ašmantą kaip šnekamosios kalbos kultūros ir taisyklingos 
tarties autoritetą. 

„Aušros“ berniukų gimnazijoje 


1934 m. vasarą Andrius Ašmantas iš „Aušros“ mergaičių gimnazijos buvo 
nukeltas į „Aušros“ berniukų gimnaziją, tiksliau, jis buvo sukeistas vietomis 
su berniukų gimnazijos mokytoja Marija Skardžiuviene. Švietimo ministro 
įsakymas Nr. B/45 atlikti šią procedūrą buvo pasirašytas 1934 m. rugpjūčio 
29 d. (pareigos einamos nuo rugpjūčio 1 d.). Spalio 8 d. ministro įsakymu 
Ašmantui leista 1934/35 m. m. eiti klasės auklėtojo pareigas. Spalio 22 d. 
įsakymu Nr. B/58 kaip įgijęs aukštesniosios mokyklos mokytojo cenzą (pa- 
žymėjimas EK Nr. 1158) nuo lapkričio 1 d. jis laikomas etatiniu mokytoju 
(Tarnybos lapas. - AA). 

Tie du lietuvių kalbos mokytojai sukeisti vietomis galėjo būti dėl įvairių 
priežasčių. Neatrodo, kad čia turėjo lemti mokytojo cenzas: Skardžiuvienė 
aukštesniosios mokyklos mokytojo vardą gavo 1933 m. rugpjūčio 23 d., o 
Ašmantas tik po metų. Gal skirtumą sudarė tai, kad berniukų gimnazijoje ji 
dirbo praktikantės teisėmis ir į mergaičių gimnaziją nukelta tokiomis pačiomis 
teisėmis, o Ašmantas buvo laisvai samdomas mokytojas? Bet gali būti, kad bus 
lėmusios ir kokios asmeninės pačios Skardžiuvienės priežastys: tinkamesnė 
(artimesnė?) darbo vieta, koks nesutarimas su bendradarbiais ar mokiniais, 
nėštumas ar dar kas nors. Intuicija sako, kad čia galėjo būti prisidėjęs ir jos 
vyras, jau plačiai žinomas kalbininkas Pranas Skardžius; jam nesunku buvo 
paprašyti žmonai tinkamesnės vietos. 

Marija Krygerytė-Skafdžiuvienė buvo gimusi 1902 m. kovo 1 d. Vilka- 
viško apskrities Kybartų valsčiaus Daugėlaičių kaime. Pradinę mokyklą baigė 
Kybartuose, mokėsi Vilniaus Vytauto Didžiojo gimnazijoje, 1922 m. įstojo 
į Lietuvos universitetą. Studijuodama tarnavo Vidaus reikalų ministerijos 
kanceliarijoje. 1923-1927 m. dirbo mergaičių mokytojų seminarijoje lietu- 
vių kalbos mokytoja, 1928-1933 m. ten tarnavo praktikantės teisėmis (CVA 
E 391, ap 1, b. 4604, Ip. 12). Universitetą baigė 1933 m., diplominio darbo 
tema „Visuomeninės Žemaitės idėjos“ Ištekėjo už Pranciškaus Skardžiaus 
1930 m. birželio 28 d., sutuoktuvės vyko Kauno Vytauto bažnyčioje (ten pat, 
Ip. 11). Duktė Dalia Marija gimė 1934 m. gruodžio 6 d. 

Vėliau, 1936 m., Skardžiuvienė buvo paskirta „Aušros“ mergaičių gim- 
nazijos inspektore, o 1939 m. jai suteiktas vyresniosios mokytojos vardas. 
Nuo 1940 m. dirbo Vilniaus II vidurinėje mokykloje, baigiantis karui su 
vyru išvažiavo į Vakarus. 

„Aušros“ berniukų gimnazija — seniausia lietuviška gimnazija Kaune. Ji 
buvo įkurta 1915 m. spalio-lapkričio mėn. Nukentėjusiesiems nuo karo šelpti 
draugijos iniciatyva, daugiausia Saliamono Banaičio (1866-1933) pastangomis 

ir buvo pavadinta Kauno „Saulės“ lietuvių gimnazija. 1920 m. rugpjūčio 
22 d. suvalstybinta ir pavadinta Kauno 1-ąja gimnazija. Minint „Aušros“ laik- 
raščio 40-metį, 1923 m. kovo 2 d. Švietimo ministerija pavadino ją Kauno 
valstybine „Aušros“ gimnazija. 1927 m. berniukai ir mergaitės buvo atskirti 
ir Kauno „Aušros“ berniukų gimnazija (su komercinėmis klasėmis) išsikėlė 
į Seimo rūmus (Seimo g. 2). (CVA E 391, ap. 2, b. 309). 1949 m. gimnazija 
pavadinta Komjaunimo vidurine mokykla, dabar vadinasi vėl senu vardu — 
„Aušros“ gimnazija. 

Kai Ašmantas atėjo dirbti į šią gimnaziją, laikinai direktoriaus pareigas ėjo 
Alfonsas Šimėnas“', pavaduodamas nuolatinį direktorių Matą Krikščiūną““. 
Lietuvių kalbą tuo metu ten dėstė Stasys Paliulis, Vytautas Tumėnas, Alfonsas 
Kalnius (apie juos žr. žemiau). Iš pradžių Ašmantas gavo dėstyti lietuvių kalbą 
ir literatūrą Ib klasėje 6 pamokas, Ila — 5, Va —- 4, Vb — 4, globojo I klasę; iš 
viso susidarė 27 valandos. Už darbą rugsėjo mėn. gavo 433,64 Lt (neatskai- 
čius mokesčių), vėliau atlyginimas kiek viršydavo 500 Lt (vasarą išeidavo 
mažiau), be to, gaudavo priedą už niekur nedirbančią ir pajamų neturinčią 
žmoną (CVA E 391, ap. 2, b. 309, 310, 2405, 2407). Be pamokų ir klasės 
auklėjamojo darbo, Andrius Ašmantas uoliai lankė pedagogų tarybos posė- 
džius, dalyvaudavo keliamųjų ir baigiamųjų egzaminų komisijų darbe (taip 
pat lotynų kalbos egzaminų komisijose). 

Su kolegomis mokytojais gimnazijoje Andrių Ašmantą siejo gražūs san- 
tykiai. Šiaip ar taip, „Aušros“ berniukų gimnazija mieste turėjo gerą vardą, 
dabar pasakytume, buvo prestižinė, mokytojais dirbo žinomi žmonės, dau- 
gelis - mokyklinių vadovėlių autoriai. Juozas Savickas prisimena (AA), kad 
Ašmanto atėjimas į mokyklą buvęs žymus jo įvertinimas, pareigų pakėlimas. 

Tikras „Aušros“ senbuvis buvo Vytautas Tumėnas. Jis buvo Andriaus Aš- 
manto bendraamžis, gimęs 1906 m. vasario 23 d. (Ašmantas vasario 24 d.) 
Kalvarijos miestelyje. 1914-1918 m. mokėsi Voroneže, 1919 m. įstojo į „Sau- 


5 Alfonsas Šimėnas (g. 1899 m. Ukmergės apskrityje, Žėlvos valsčiuje, Pavorų vienkie- 
myje; LE XXIX 523 duomenimis, 1901 m.), ilgametis „Aušros“ gimnazijos prancūzų kalbos 
mokytojas, dėstęs ir lietuvių kalbą, vertėjas, su Šmitlenu parašęs prancūzų kalbos vadovėlį 
(1939). Buvo mokęsis Voroneže pas Jablonskį ir Balčikonį. Nuo 1922 m. pradėjo studijas 
Lietuvos universitete, baigė Prancūzijos Liono universitete rusų filologijos, rusų literatūros 
ir prancūzų literatūros mokslus (1927) (CVA F 391 ap. 1, b. 5068). 
pilio universiteto fizikos ir matematikos fakultetą, dirbo mokytoju Marijampolės mokyklose, 
direktoriumi Biržų, Vilkaviškio gimnazijose. 1931-1940 m. - „Aušros“ berniukų gimnazijos 
direktorius. Paskui dirbo Švietimo valdyboje, Vilniaus pedagoginiame institute. 1944 m. 
pasitraukė į Vakarus, ten reiškėsi lietuviškoje veikloje (CVA E 391, ap. 7, b. 2913; LE XIII 
115-116). 

lės“ gimnaziją, vėliau pavadintą „Aušros“ vardu. 1926 m. ją baigęs pradėjo 
dirbti Kauno 32-ojoje pradžios mokykloje mokytoju ir kartu įstojo studijuoti 
į Lietuvos universiteteo filosofijos ir pedagogikos skyrių. 1934-1935 m. m. 
dirbo „Aušros“ berniukų gimnazijoje (CVA E 391, ap.1, b. 5388), ten dėstė 
prancūzų kalbą, turėjo ir lietuvių kalbos pamokų. Mokytojas buvo ramus, 
„mažutis, smulkus žmogelis“ (AA. — Juozo Savicko atsiminimai). Vėliau 
dirbo įvairiose mokyklose, Knygų leidimo komisijoje, 1939-1940 m. buvo 
„Tautos mokyklos“ redaktorius. 1942 m. baigė Vilniaus universitetą (di- 
plominis darbas „Absoliutinės monarchijos žlugimas Prancūzijoje“, vadovas 
Levas Karsavinas), vokiečių suimtas mirė Štuthofo koncentracijos stovykloje 
1944 m. (LE XXXII 37-38). 

Atėjęs į „Aušros“ berniukų gimnaziją Ašmantas ten rado jau dirbantį 
diplomuotą lituanistą Stasį Paliulį - „muzikantą, birbynininką“ (AA. — Juo- 
zo Savicko atsiminimai). Jis buvo gimęs 1902 m. gegužės 7 d. Vabalniūko 
valsčiuje, Savūčių kaime. 1923 m. baigė Panevėžio vyrų gimnaziją, dirbo 
įvairiose gimnazijose ir mokyklose. 1929-1932 m. studijavo universitete pa- 
grindine šaka pasirinkęs lietuvių literatūrą, o šalutinėmis — rusų literatūrą ir 
pedagogiką. Diplominis darbas tema „Mūsų giesmės (sutartinės)“ įvertintas 
labai gerai. Diplomą ir aukštesniosios mokyklos mokytojo cenzą gavo 1933 m. 
birželio 2 d. (CVA E 391, ap. 1, b. 3769). 1933-1937 m. dirbo „Aušros“ 
berniukų gimnazijos mokytoju, paskui Vilkaviškio, Zarasų gimnazijų direk- 
toriumi, kitose mokyklose mokytoju. Po karo paskirtas į Vilniaus universiteto 
lietuvių kalbos katedrą, dėstė lietuvių kalbos ir literatūros dėstymo metodiką ir 
lietuvių kalbą kitataučiams, Vilniaus pedagoginiame institute — rusų literatūrą, 
Partinėje mokykloje lietuvių kalbą. Buvo paskelbęs straipsnių iš tautosakos, 
surinkęs liaudies melodijų (CVA E 391, ap. 7, b. 3769). 

Apie artimesnius Stasio Paliulio ir Andriaus Ašmanto ryšius ir santykius 
neturime jokios informacijos. Galima tik spėti, kad juos galėjo sieti bendra 
pagarba liaudies kūrybai. Gal Paliulis galėjo skatinti Ašmantą rinkti tautosa- 
ką, gal Andriaus Ašmanto mokinių surinkti kūrinėliai (žr. toliau) galėjo būti 
bendras jųdviejų darbas, dabar pasakytume — projektas? 

Vytautas Tumėnas ir Stasys Paliulis buvo nors lituanistai, bet literatai, o 
tikras kalbininkas su Ašmantu dirbo Alfonsas Kalnius. Jie abu buvo žemaičiai, 
universitete pagrindine šaka pasirinkę lietuvių kalbą, o šalutine pedagogiką, 
tik Andrius Ašmantas studijavo ir mokslus baigė anksčiau, o Kalnius vėliau. 

Alfonsas Kalnius gimė 1907 m. sausio 7 d. Auksūdžio kaime, Darbėnų 
valsčiuje. Mokėsi Darbėnuose, Palangos progimnazijoje, Plungės gimnazijoje, 
1931 m. baigė Telšių kunigų seminariją. 1932-1936 m. studijavo Vytauto 

Didžiojo universitete. 1937 m. apgynęs di- 
plominį darbą „Simano Daukanto raštų žody- 
nas“ tapo diplomuotu lituanistu. Tais pačiais 
metais pusmetį tobulinosi iš gimtosios kalbos 
dėstymo metodikos Austrijoje, Vienoje. Pir- 
moji darbovietė — „Aušros“ berniukų gimna- 
zija. Skirti kokios nors aukštesnės mokyklos 
mokytoju Švietimo ministeriją Kalnius prašė 
dar 1934 m. vasario 24 d., bet leidimą dirbti 
gavo tik tų metų rugpjūčio 30 d. (CVA E 391, 
ap. 2, b. 309, Ip. 410). Taigi toje gimnazijoje 
mokyti pradėjo kartu su Andriumi Ašmantu, 
bet apie jų artimesnį bendravimą nėra žinių. 


Alfonsas Kalnius Manytina, kad santykiai buvo dalykiški, yra 
(CVA E 391, ap.7,b. 2361) išlikęs vienas spėjamas jo laiškas Andriui Aš- 
mantui (žr. p. 233). Daugiausia susitikta „Auš- 
ros“ gimnazijoje ir Lietuvių kalbos draugijoje, kurios veikloje abu stropiai da- 
lyvaudavo, kartu darbavosi LKD mokyklinės kalbos sekcijoje. Be to, bendrauta 
per studentų pedagoginę praktiką Kauno VI gimnazijoje. Andriaus Ašmanto 
bibliotekoje buvo chrestomatija „Tėvynės žiedai“ (I kl.), kurioje savininko 
ranka 1938 10 22 užsirašyta, kad tai vieno iš autorių (tikriausiai Kalniaus) 
dovana. Iki karo Kalnius dirbo mokyklose, prasidėjus karui — Švietimo mi- 
nisterijoje, Vilniaus universitete dėstė lietuvių kalbos metodiką ir bendrąjį 
lietuvių kalbos kursą. Po karo dirbo redakcinį darbą ir Kauno mokyklose. 
Mirė 1981 m. (Pupkis 2010: 244—245). 

Alfonso Kalniaus kūrybinis palikimas didelis ir svarbus kalbotyros is- 
torijoje. Be gausių straipsnių lietuvių kalbos ir metodikos klausimais, jis 
išleido mokyklinę „Lietuvių kalbos sintaksę“ (1943), kartu su Kuzmickiu ir 
Talmantu parengė „Lietuvių kalbos rašybos vadovėlį“ mokykloms (1938), 
kuris buvo pravartus ir visuomenei. Šiame darbe buvo įtvirtintos Lietuvių 
kalbos draugijos funkcinio kalbos reiškinių vertinimo nuostatos, kurios 
paskui buvo patvirtintos 1950 m. Vokietijoje išėjusiame „Lietuvių kalbos 
vadove“ ir atsispindėjo „Lietuvių kalbos rašybos žodyne“ (Kaunas, 1948). 
Didžiąją pastarojo žodyno dalį parengė Kalnius. Jo parašyti skyriai apie ly- 
čių vartojimą ir kirčiavimą turi ir išliekamąją vertę. Be to, Kalnius žinomas 
kaip originalus Valančiaus ir Žemaitės raštų redaktorius, savo redagavimo 
samprata sukėlęs didelį sujudimą pokario leidyboje (plačiau: Pupkis 2010: 
252-256). 

Andriaus Ašmanto atėjimas į „Aušros“ berniukų gimnaziją jos mokslei- 
viams buvo nemažas įvykis. Kaip pasakoja savo atsiminimuose Juozas Savickas 
(Savickas 2008), „[į| mūsų penktąją klasę 1934 m. atėjo naujas mokytojas — 
Andrius Ašmantas, ką tik Vytauto Didžiojo universitetą baigęs lituanistas. |...] 
Naujas mokytojas atėjo su geromis žiniomis — nebūsime daugiau varginami 
gramatikos ir sintaksės pratimais. Pradėsime literatūros mokslą — skaitysime 
„Iliadą“ ir „Odisėją“. 

Ašmantas ateidavo į klasę visada pasitempęs — tai iš karto matėsi. Neatsi- 
menu, kad jis būtų sutrikęs, išmuštas iš vėžių ar pratrūkęs iš pykčio. 

Mūsų klasėje nebuvo nė vieno literato ar pasigarsinusio „poeto“. Taigi 
penketo iš rašinių lyg ir nebuvo kam rašyti. Aš, nuolat gaudamas tvirtą ke- 
tvertą, beveik galėjau didžiuotis. Ir štai naujasis mokytojas išdalija susipažinti 
su klase skirtus rašinius ir atiduodamas man sąsiuvinį skelbia pažymį — 2+-. 
Klasė net aikteli. Sėdžiu išraudęs ir tyliu. Vėliau man pradėjo rašyti geresnius 
pažymius. |...) 

Vieną dalyką bendraudamas su mokytoju A. Ašmantu įsiminiau visam 
gyvenimui. Pasakodamas apie Homerą jis ne kartą citavo senovės graikų sen- 
tenciją: „Kerštas — tai strėlė, atsukta į save patį“. Kažkodėl ją tardavo pabrėžtinai, 
susimąstęs, tarsi turėdamas omeny kažkokį jam žinomą įvykį. 

Vėliau man ne kartą gyvenime teko įsitikinti šio posakio teisingumu“. 

Iš šios gimnazijos darbo 
Andriaus Ašmanto archyve 
yra išlikę šiek tiek dokumen- 
tų. Pirmiausia minėtinos 4-ios 
mažo formato nuotraukos, 
Ašmanto žodžiais tariant, „Iš 
Rambyno ekskursijos 1935 m. 
geg. 19-21 d.“ Matyt, ke- 
liauta su mokiniais ir moky- 
tojais, būta Gelgaudiškyje, 
Veliuonojė, Vilkijojė. 

Yra užrašų knygutė, ku- 
rioje abėcėlės tvarka papusla- 
piui surašytos 1934-1935 m. 


m. vienos (žemesnės auklė- 
jamos) klasės mokinių pavar- " L . “. 

dės. Jos rašytos ne mokytojo 

ranka, bet jo ranka prisirašytos Rambyno ekskursijoje 1935 m. gegužės 19-21 d. 

pastabos apie mokinių elgesį. Vėlesniais metais į šią kygutę buvo užsirašomi 
rusų kalbos (1937) ir lenkų kalbos (1940) žodžiai. 

Yra literatūros pamokų planų nuotrupų: 4 lapeliai užsienio literatūros 
pamokų planų (1934 11 06 — 1935 02 06) ir 1 lapelis be datos „Mitolo- 
ginės dainos“. Yra 1 lapas kirčiuoto pasakos teksto, tikriausiai diktanto, 
viršutiniame kairiajame kampe parašytos datos: „1935-II-1. VIb kirč. d.“ 
ir „1935-II-13 Ila“. 

Tam tikras netikėtumas tarp rankraštinių darbų yra surinktos tautosa- 
kos pluoštas. Tai 15 vienetų įvairios tautosakos (pasakų, padavimų, dainų, 
patarlių), rašytų, matyt, ne vienu laiku, tikriausiai Ašmanto mokinių. Tik 4 
tautosakos užrašymai tikrai sietini su „Aušros“ berniukų gimnazijos moki- 
niais“. Tai 3,5 psl. „Pasaka“, užrašyta 1934 m. lapkričio 25 d. Va kl. mokinio 
B. Zokaičio, „Padavimas“, užrašytas V. Šileikos 1935 11 25, dvi dainelės — 
Ch. Livšico, „Aušros“ bern. gimn. mokinio, ir 57 patarlės, kur lapo viršuje 
Ašmanto ranka pieštuku užrašyta: „Masiulis Va kl. „Aušros“ b. g.'. Dar 2 už- 
rašymai yra jau minėtų Livšico ir V. Masiulio, tik nepažymėta datos. 6-i už- 
rašymai be datų — St. Budėjaus, Ant. Butkaus, Pr. Jankaičio (?), B. Palaimos, 
P. Povilaičio ir J. Žilionio; 1-as be užrašytojo pavardės, 1934 m. data. Vienas 
lapas - pasaka „Baltrus ir Alzė“, užrašytas Jono Juodeškos Jūrgežeriuose (Ma- 
rijampolės apskrityje) su data 25/IV-30 m. ir mašinėle perrašytas eilėraštis 
„Negaliu...“ užrašytas A. Jonūnaitės Prienų apylinkėje 1927 m. (viršuje 
užrašas: Sim. Miglinas). 

Tautosakos kūriniai rašyti iš įvairių vietų, matyt, priklausė nuo užrašy- 
tojo kilimo vietos. Būtina pasakyti, kad dalis tekstų, iš viso 7, sukirčiuoti 
(vieno teksto sukirčiuota pusė), rašyti bendrine kalba (rašyba), tik viena 
pasaka iš Ukmergės apskrities Včprių valsčiaus Kunigiškių kaimo — tarmiškai 
(morfologijos lygmeniu). Kirčiuota visai neprastai, nors priegaidžių klaidų 
pasitaiko. 

Tarp tautosakos tekstų yra vienas lapelis su priesaginių žodžių pavyzdžiais. 
Tai -inis (-ė), -iškas (-a), -iškis (-ė), -ingas (-a) priesagų būdvardžiai ir daik- 
tavardžiai, užrašyti Agės Andriuškevičiūtės Vilkaviškyje (metrika Ašmanto 
ranka pieštuku), datos nėra. Tarp visų tautosakos ir kalbos faktų užrašytojų 
nėra nė vieno, kurių pavardės buvo užsirašytos minėtoje užrašų knygutėje. 
Tai leistų manyti, kad tautosaką rinkti buvo skatinami aukštesnių klasių 
moksleiviai. 


*7 Juozas Savickas, klausiamas, kokio neklasinio darbo mokiniai galėję gauti, sakė, kad 
mokytojas kažką liepdavęs užrašinėti, bet neprisiminė ką. Taip pat neprisiminė, ar ką šito- 
kiems reikalams pats būtų rašęs. 


MOKYTOJAS 217 


X X X 


1934-1935 mokslo metai buvo kupini ne tik pedagoginių bei organizaci- 
nių rūpesčių, bet ir žurnalistinio darbo, šeimos reikalų, profesinių kelionių. 

Prisimintina, kad grįžus iš Juodkrantės mokytojų kursų 1934 m. rugpjūtį 
reikėjo kibti į Lietuvių kalbos ir literatūros mokytojų sąjungos organizacinį 
darbą. Netrukus gaunamas paskyrimas į „Aušros“ berniukų gimnaziją, o 
žiemą, tuojau po Naujųjų metų, puolama į Lietuvių kalbos draugijos organi- 
zavimo barus. Trumpomis pertraukomis tarp darbo mokykloje ir organizacinių 
reikalų rašomi straipsniai spaudai. 

Sausio mėn. 12-20 d. Kauno mokyklose Lietuvių mokytojų sąjunga su- 
rengė pedagoginę savaitę. Ji buvo pradėta „Aušros“ berniukų gimnazijoje 
sausio 12 d. Joje ir kitose mokyklose buvo skaitomos pedagoginės paskaitos, 
rengiamos parodomosios pamokos. Įvairiuose renginiuose dalyvavo nemaža 
Andriaus Ašmanto bendradarbių ir šiaip pažįstamų mokytojų, kaip antai Vac- 
lovas Čižiūnas, Zigmas Kuzmickis, Ignas Malinauskas, Petras Navardaitis, 
Stasys Paliulis, Klemensas Ruginis, Edvardas Viskanta, Juozas Žiugžda ir kt., 
taip pat Jonas Vabalas-Gudaitis. Iš informacijų „Lietuvos aide“ matyti, kad 
Andrius Ašmantas nei paskaitų, nei pamokų neturėjo, bet pažymėta, kad jis 
dalyvavo diskusijoje dėl Juozo Žiugždos parodomosios literatūros istorijos 
pamokos Jėzuitų gimnazijos VII klasėje (Lietuvos aidas, 1935 01 17). 

1935 m. gegužės 1 d. Ona Ašmantienė privačioje gydytojo E. Rabino- 
vičiaus ligoninėje prižiūrima akušerės M. Žakevičienės pagimdė dukterį. 
Andriaus Ašmanto archyve išlikęs juodraštinis 1935 m. gegužės 15 d. prašy- 
mas „Aušros“ berniukų gimnazijos direktoriui tarpininkauti, kad Švietimo 
ministerija skirtų pašalpą žmonai gydyti ir kitoms išlaidoms atsiteisti. Dukterį 
Ašmantai pavadino Joalitos Julijos vardu, o šeimoje paprastai vadindavo Lita. 
Tiesa, dėl vardo iš pradžių, kaip ir daugelyje šeimų, buvo gerokai ginčytasi ir 
galutinis variantas pasirinktas turbūt prieš pat krikštynas. Jau išvažiavęs į Klai- 
pėdą Ašmantas rašė žmonai: „Su Lituku man ne visai tepatinka. Svarbiausia 
vardas. Tu nenori patikrinti, ar jis krikščioniškas. Paklaustumi kunigo ar ko 
kito. Jei būtų krikščioniškas, tai mano antras vardas būtų Daiva. Jei Tu jo taip 
laikais ir jis nėra krikščioniškas, tai aš siūlyčiau krikšč. Juliją ir atsisakyčiau 
nuo Daivos, nes nepatogu 3 vlardai|. Gal, pagaliau, jei sveika atsivežtum į 
Klaipėdą ir čia pakrikštytume per Kalėdas“ (AA. - 1935 10 23 laiškas žmonai). 

Vaikui dar tik pora mėnesių, o čia laukia kelionės. 1935 m. birželio mėn. 
10 d. Vafniuose vyko Lietuvos mokytojų sąjungos kongresas ir jame jam teko 
dalyvauti. Iš jo parašo informaciją į „Tautos mokyklą“ (Gyvas Valančius ir 
mokytojuose! LMS kongresas Varniuose. — 1935, nr. 13-14, p. 321-322). 

Liepos mėnesį vykstama su ekskursija į Latviją. Kas ją organizavo (gal Lietu- 
vių kalbos ir literatūros mokytojų sąjunga?), kas buvo keleiviai, nežinome. 
Vienintelė turima informacija - Andriaus Ašmanto atvirlaiškis žmonai, rašytas 
iš Rygos liepos 20 d. Jame trumpai aprašomi įspūdžiai, minima buvus Ry- 
goje, Liepojoje, Mintaujoje, perduodami linkėjimai iš p. St. Barzduko. Taigi 
sužinome, kad šeimos bendrauta ir su lituanistu kalbininku Stasiu Barzduku. 

Čia pat laukia kelionė į Švediją: gautas kvietimas važiuoti į šiaurės šalių 
XIV mokytojų kongresą. Vyksta kaip Lietuvių kalbos ir literatūros mokytojų 
sąjungos atstovas. Kadangi jis vienintelis žmogus iš Lietuvos, jaučiasi at- 
stovaujantis visiems Lietuvos mokytojams. Tvarkomi kelionės dokumentai, 
rūpinamasi nepalikti šeimos be pinigų: pats mokykloje negavęs liepos mėn. 
atlyginimo, liepos 31 d. rašo įgaliojimą algą paimti žmonai. Į Stokholmą 
važiuoja per Latviją, o iš ten turbūt su latvių atstovu plaukia į Švediją. Kon- 
gresas vyksta 1935 m. rugpjūčio 6-8 dienomis“*. Savo įspūdžius jau grįžęs į 
Lietuvą aprašo „Ryto“ dienraštyje (XIV-tas šiaurės kraštų mokyklų kongre- 
sas, — 1935 08 20). 

Andrius Ašmantas sėkmingai pradėjo ir antrus - 1935-1936 mokslo metus 
„Aušros“ berniukų gimnazijoje. Bet netikėtas Švietimo ministerijos pasiūly- 
mas važiuoti dirbti į Klaipėdą visą jau nusistojantį gyvenimą apvertė aukštyn 
kojomis. 

1935 m. rudenį Klaipėdoje buvo atidarytas Pedagoginis institutas (apie 
jį Žr. žemiau). Kadangi tai nebuvo pilna aukštoji mokykla, dėstytojus rinko 
daugiausia iš aukštesniųjų ir vidurinių mokyklų. Lietuvių kalbos lektoriumi 
asistentu iš pat pradžių buvo paskirtas Panevėžio berniukų gimnazijos mo- 
kytojas Leonas Kuodys (plg. jo 1935 m. rugpjūčio 17 d. prašymą Švietimo 
ministerijai skirti Klaipėdos pedagoginio instituto lektoriumi. —- CVA E 391, 
ap. 3, b. 2167). Bet trumpai pabuvęs Klaipėdoje Kuodys pajuto, kad pajūrio 
klimatas netinkantis jo sveikatai, todėl 1935 m. rugpjūčio 31 d. švietimo mi- 
nistrui parašė prašymą priimti dirbti į kurią nors gimnaziją Kaune, nes sveikata 
neleidžianti gyventi Klaipėdoje. Kaune norėtų baigti universitetą ir įgyti dokto- 
ratą. Jei neatsirastų vietos Kaune, norėtų grįžti į tą pačią Panevėžio gimnaziją. 

Leono Kuodžio prašymas buvo patenkintas: kaip ir neseniai, buvo pasi- 
naudota mokytojų sukeitimo būdu. Švietimo ministras 1935 m. spalio 14 d. 
įsakymu A.I Nr. 7** mokytoją Andrių Ašmantą tarnybos reikalu nuo spalio 
16 d. nukėlė Klaipėdos pedagoginio instituto lektoriumi (CVA E 391, ap. 2, 


* „Ryto“ laikraštyje autorius rašo kongresą vykus rugpjūčio 5-8 d. 
* Kitais duomenimis (CVA F. 391, ap. 3, b. 2764), ministro įsakymas AI/7 Nr. buvo 
pasirašytas 1935 m. spalio 16 d. 


MOKYTOJAS 219 


: Klaipėda, 193.5.. m. spalių mėn. Y a. 


LakTuUvos RusPUmLixs A 


S. M. 


KLAIPĖDOS 
PEDAGOGINIS INSTHTUTAS 
A„AŠMANTUI 


Rim. - (V 
Pranešu, kad Švietimo Ministerio š/m 


14 d. įsak. A.I Nr.7 Tamsta paskirtas Klaipėdos Pedagoginio 


Ponui 


„ spalių mėn, 


Instituto lektoriu lietuvių kalbos pamokoms dėstyti nuo 


š/m. spalių mėn, 16 d, 


V. SOBLYS | 
d I (LLA i L 0 Direktorius. 
ovaliunas 


Eašs au Vedėjas. “ 


Pranešimas Andriui Ašmantui 
apie jo paskyrimą dėstyti Klaipėdos pedagoginiame institute 


į - 


b. 310). Leonas Kuodys buvo nukeltas į Kauno „Aušros“ berniukų gimnaziją 
(vietoj Andriaus Ašmanto). Mokiniai greitai pajuto buvusio mokytojo Aš- 
manto netektį ir nelabai buvo patenkinti naujuoju mokytoju (Savickas 2008). 
Bet tai jau kita tema. 

Leonas Kuodys buvo gimęs 1902 m. kovo 29 d. Panevėžio krašte. Mokėsi 
Ramygaloje, 1922 m. baigė Panevėžio vyrų gimnaziją. Tarnavo savanoriu Lie- 
tuvos kariuomenėje, Lietuvos universitete išklausė lituanistikos kursą. Buvo 
įgijęs aukštesniosios mokyklos mokytojo cenzą (CVA E 391, ap. 7, b. 3027). 
1927-1935 ir 1949—1950) m. dirbo Panevėžyje lietuvių kalbos mokytoju, be 
to, yra mokytojavęs Alytujė, Ukmergėjė, Linkuvojė, Kaunė. Kaip mokytojas 
būdavo vertinamas gana prieštaringai. Antai Panevėžyje pirmiausia nusipelnė 
teigiamo savo gimnazijos direktoriaus vertinimo: „Tai tvirto tautiško nusi- 
statymo žmogus, mylįs ir mokąs gerai savo dalyką, darbštus ir rodąs gerokai 
pedagoginių gabumų“ (ten pat, Ip. 8). Bet vėliau, 1936 m., jau kito direkto- 
riaus rašoma: „visiškai nesugeba palaikyti disciplinos ir nemoka dėstomuoju 
dalyku, ypač žemesnėse klasėse, sudominti. Ištižęs, trūksta griežtumo, šiaip 
gerų norų. Trūkumai neleidžia jam turėti geros auklėjančios įtakos“ (ten pat, 
Ip. 5). Kad Leonui Kuodžiui mokykloje iš tikrųjų ne visada gerai sekdavosi, 

savo atsiminimuose rašo ir buvęs anuometinės Kauno „Aušros“ berniukų 
gimnazijos moksleivis Juozas Savickas (2008). Atsiminimų autoriui nekokią 
nuomonę apie buvusį mokytoją, galimas daiktas, sustiprino ir prieš tai buvusio 
mokytojo Andriaus Ašmanto autoritetas. 

Mokykla Leonui Kuodžiui gal ir nebuvo tikrasis pašaukimas, — jis dau- 
giau buvo poetas, publicistas, kalbininkas, redaktorius. Primintina, kad tai 
jis parašė populiarųjį eilėraštį „Burkuoja balandis palangėj', virtusį liaudies 
daina (pomirtinis eilėraščių rinkinys „Pro žydinčius langus“ išėjo 1994 m.). 
Kaip redaktorius pirmiausia dirbo „Lietuvos“ dienraštyje, kur redagavo kalbos 
praktikos priedą „Mūsų kalba“ (1925-1927). Kaune redagavo mokslo jaunimo 
žurnalą „Mokslo dienos“, Panevėžyje —- „Mūsų kraštą“. 1931 m. parašė knygą 
„Biržų gimnazija“. Kaip kalbininkas daugiausia reiškėsi kalbos kultūros sri- 
tyje, visą gyvenimą nuosekliai rėmėsi Jablonskio ir Balčikonio propaguojamu 
gyvosios kalbos principu. Be straipsnių savo redaguojamoje „Mūsų kalboje“, 
kalbos klausimais rašė kitoje spaudoje, taip pat bendradarbiavo sovietmečiu 
leistoje „Mūsų kalboje“ (Urnėžiūtė 2002: 16-21). Be to, spaudoje rašė įvairiais 
pedagoginiais klausimais. 

Su Andriumi Ašmantu Leonas Kuodys gal nebuvo labai artimas. Pirmiau- 
sia juodu pasižino turbūt Lietuvių kalbos draugijoje, o kiti, vėlesni susitikimai 
veikiausiai buvo atsitiktiniai. 

Klaipėdoje 


Andriui Ašmantui prasideda naujas, nepatirtas gyvenimo etapas. 

Atrodo, kad paskyrimas į Klaipėdą jam buvo visiškai nelauktas ir netikė- 
tas. Jis jau buvo tvirtai įleidęs šaknis Kaune: su malonumu dėstė „Aušros“ 
berniukų gimnazijoje, sėkmingai darbavosi Lietuvių kalbos ir literatūros 
mokytojų sąjungoje ir Lietuvių kalbos draugijoje, aktyviai reiškėsi spaudoje, 
rašydamas daugiausia pedagoginiais klausimais ir vieną kitą dalykėlį iš kalbos. 
Be to, šeimos pagausėjimas neleistų manyti apie savanorišką Klaipėdos pasi- 
rinkimą — mažajai Joalitai spalį teprasidėjo šeštas mėnuo. Atrodo, jo niekada 
net nebuvo plačiau ar išsamiau galvota ar tuo labiau rašyta apie Klaipėdos 
problemas, nei apie politinę ar ekonominę krašto būklę, nei apie jo švietimo 
dalykus. Tad reikėjo greitai persiorientuoti visais atžvilgiais: ir materialiu — 
persikėlimu į kitą Lietuvos kraštą, ir moraliniu dvasiniu — mėginti įsiterpti 
į visai kitokią, neįprastą aplinką ir stengtis joje bent kiek susigaudyti. Tam 
prisitaikymui prireikė kelių mėnesių, ir tik 1936 m. pavasarį spaudoje pradėjo 
rodytis Ašmanto straipsnių, susijusių su Klaipėdos krašto aktualijomis. Gana 
greitai tų rašinių gausėjo tiek Klaipėdos laikraščiuose, tiek Kauno spaudoje. 
Norint geriau suprasti tų rašinių tikslus ir idėjas, reikia bent trumpai žvilg- 
telėti į ano meto Klaipėdos ir jos krašto politinius ekonominius reikalus ir 
kultūrinę dvasinę būklę. 

Pasibaigus Pirmajam pasauliniam karui, pagal kariavusių šalių pasirašytą 
Versalio sutartį (1919 06 28) Klaipėdos kraštas buvo atskirtas nuo Vokietijos 
ir laikinai perduotas Prancūzijos, Didžiosios Britanijos, Italijos ir Japonijos 
žiniai, o 1920 m. sausio 25 d. atstovauti gyventojams pavesta Prancūzijai. 
Klostantis palankiai tarptautinei padėčiai, Lietuvoje vis plačiau galvota, kaip 
prie Lietuvos Respublikos valstybės prisijungti nuo seno lietuvių gyvenamą 
Mažosios Lietuvos šiaurinę dalį, vadinamąjį Klaipėdos kraštą, juolab kad buvo 
precedentas — 1918 m. lapkričio 30 d. Mažosios Lietuvos tautinės tarybos 
nutarimas, vadinamasis Tilžės aktas, Mažąją Lietuvą prijungti prie Lietuvos. 
Taip pat Lietuvos Respublikos Steigiamasis seimas 1921 m. lapkričio 11 d. 
priėmė nutarimą Klaipėdos kraštą prijungti prie Lietuvos. Buvo suorganizuo- 
tas vadinamasis Klaipėdos krašto sukilimas ir 1923 m. sausio 15 d. sukilėliai 

užėmė Klaipėdą. Po kelių mėnesių trinties su užsienio valstybėmis 1923 m. 
gegužės 8 d. tarp Antantės šalių ir Lietuvos buvo pasirašyta Klaipėdos kraš- 
to konvencija ir Klaipėdos kraštas tapo sudedamąja Lietuvos Respublikos 
dalimi, funkcionuojančia autonomijos pagrindais. Įstatymų leidžiamąja 
valdžia tapo seimelis, o vykdomąja — direktorija. Kraštas turėjo savo vidaus 
pasus, oficialiomis kalbomis pripažintos lietuvių ir vokiečių kalbos (VLE X 
209-210, plačiau: Žostautaitė 1992: 52-54: Ivanovas 2005:218-281; Juška 
2007; Vareikis 2008; 2009). 1926-1938 m. krašte galiojo nepaprastosios 
padėties įstatymas. 

Literatūroje teigiama, kad Klaipėdos krašto prijungimas buvęs vienas iš 
pačių drąsiausių ir sėkmingiausių Lietuvos politinių žingsnių per visą tarpu- 
kario nepriklausomybės laikotarpį (VLE X 210). Apie prijungto krašto inte- 
gravimą į valstybės gyvenimą galvota daug ir kurta įvairių planų. Nors buvo 
nemažai padaryta, bet, matyt, ne viskas iki galo apgalvota ir numatyta galimos 
aplinkybės. Tikriausiai nesitikėta kardinalių politinių permainų Vokietijoje, 
kad atėjus į valdžią Hitleriui (1933 01 30) prasidės atviros provokacijos prieš 
lietuvių valdžią Klaipėdos krašte. Nors iš pradžių Lietuva puikiai susidorojo 
su hitlerininkų užmačiomis (uždraudė nacių partijas ir vokiškąjį veikimą, 
1935 m. kovo mėnesį nuteisė nacių vadovus — tai buvo pirmasis Europoje 
nacių teismas: VLE X 211), bet hitlerininkus sustabdė tik iki 1939 m. kovo 
mėnesio — Lietuvos kapituliacijos, kai Vokietijai teko atiduoti visą Klaipėdos 
kraštą. 

Reikia prisiminti, kokia tuo metu buvo Klaipėdos krašto demografinė 
padėtis ir tautybių santykiai. 1925 m. sausio 20 d. gyventojų surašymo duo- 
menimis, Klaipėdos krašte gyveno 141 650 žmonių. Iš jų 50,800 užsirašė 
lietuviais, bet 2490 jų save laikė klaipėdiškiais, pabrėždami, kad skiriasi nuo 
Didžiosios Lietuvos gyventojų. 41,990 buvo vokiečiai (VLE X 210). Nors po 
1923 m. apsisprendusių lietuvių vis gausėjo, bet senieji klaipėdiškiai daugeliu 
klausimų rėmė vokiečių inspiruojamą antilietuvišką veiklą. Tarp antilietuviškų 
jėgų vieni iš aktyviausių buvo Klaipėdos krašto evangelikų liuteronų bažnyčios 
atstovai (Piročkinas 2008). Turėdama neabejotiną poveikį vokiškos orientacijos 
spaudai, vokiečiams mokytojams ir įstaigų tarnautojams, evangelikų bažnyčia 
orientavo kraštą į motiną bažnyčią Vokietijoje, taigi ir į pačią Vokietiją. Lietu- 
vos valdžiai nepavyko deramai susitarti su bažnyčia dėl jos statuso valstybėje 
ir tai buvo viena iš nesėkmių, leidusių palaikyti įtampą daugelyje Klaipėdos 
krašto gyvenimo sričių. 

Iš tikrųjų Lietuvos valstybė darė itin daug norėdama integruoti Klaipėdos 
kraštą į visos šalies politinį, ekonominį ir dvasinį kultūrinį gyvenimą. Ten 

buvo siunčiami geri savo sričių specialistai, teikiama didelė materiali pagalba. 
Tarp visų sričių svarbią vietą užėmė švietimo reikalai. Nekalbėsime čia apie 
žemesnes mokymo pakopas (dėl to žr. Piročkinas 2009), imkime pavyzdžiu 
aukštąjį mokslą. Nuo pat Klaipėdos krašto prijungimo pradžios buvo pradėta 
kalbėti apie lietuviškos aukštosios mokyklos steigimą Klaipėdoje, svarstyta 
galimybė ten kelti kai kuriuos Lietuvos universiteto fakultetus ar konserva- 
toriją, bet ilgai neapsispręsta. Tik po dešimtmečio ryžtasi steigti prekybos ir 
pedagoginius institutus. 


Klaipėdos prekybos institute 


Klaipėdos trimetis prekybos institutas atidarytas 1934 m. spalio 14 d.“ Jo 
iniciatorius inžinierius ir politikas Ernestas Galvanauskas (1882-1967) tapo 
instituto rektoriumi. Institutas funkcionavo kaip privati institucija, finan- 
suojama valdžios ir veikianti finansų ministro žinioje. Jis turėjo teisę teikti 
ekonomikos daktaro laipsnį, dalį studentų galėjo atleisti nuo mokesčio už 
mokslą. Institute mokydavosi apie 200 studentų, dirbo apie 25—30 žmonių 
mokslo personalo, daugiausia praktikų, turėjusių pagrindinį darbą kitose 
įstaigose, tarp jų buvo ir įvairių kalbų dėstytojų (Prekybos instituto statutas. 
Klaipėda: 1935; LE XXIII 524-525; Mančinskas 1996: 121—-125). Per visą 
darbo laiką institutas — vienintelė tuo metu prekybos mokykla Lietuvo- 
je — parengė 140 specialistų. Joje dėstė vėliau tapę žinomais mokslininkais 
dėstytojai Povilas Snarskis, Andrius Ašmantas, Konstantinas Avižonis ir kt. 
(Juška 2003: 680). 

Atrodo, kad Andrius Ašmantas Prekybos institute pradėjo dėstyti ne 
iškart persikėlęs į Klaipėdą, bet kitais mokslo metais ir tas darbas jam buvo 
šalutinis, o ne pagrindinis. Jo archyve yra išlikęs 1936 m. rugsėjo 9 d. rašytas 
prašymas instituto rektoriui leisti dėstyti lietuvių kalbą. Šiaip dokumentų iš 
to instituto darbo išlikę nedaug. 

Ką dėstė Prekybos institute Andrius Ašmantas, matyti iš 1936 m. išspaus- 
dintos jo kurso programos (Prekybos institutas Klaipėdoje 1936: 51-52). 
Lietuvių kalbai (A. Ašmantas) skiriamos 2 savaitinės valandos, kursas einamas 
visus trejus metus. Programa suskirstyta į 4-is skyrius. I skyrius: Pagilintos 
fonetikos bei morfologijos žinios ir jų praktiškasis vartojimas (garsai, dvibalsiai, 
nosinės balsės, žodžių daryba, žodžių priesagos; diktantai, pratybos, žodžių 
nagrinėjimas); II. Sintaksės pratybos (sakinys, linksniai, prielinksniai, laikų 


“Kitais duomenimis (Tautos mokykla, 1934, nr. 20, p. 394), institutas atidarytas spalio 
2 d. naujuose Vytauto Didžiojo gimnazijos rūmuose; plg. dar Alberto Juškos (2003: 679) 
nurodytą datą — spalio 4 d. 

vartojimas, dalyviai, pusdalyviai ir padalyviai, jų laikų vartojimas; dažniau- 
siai pasitaikančios sintaksės klaidos, jų taisymas ir aiškinimas); III. Kirtis ir 
priegaidė (kirčio ir priegaidės kategorijos linksniavimuose ir asmenavimuose, 
dažniausiai daromos klaidos, tekstų kirčiavimas); IV. Stilistika (literatūrinė ir 
praktinė kalba, kalbos taisyklingumas, aiškumas, grynumas, tikslumas, rašinio 
rašymo dalykai). Programoje taip pat kaip mokymo objektas nurodomi rašiniai 
ir straipsniai apie Lietuvos ir pasaulio ūkį, prekybą ir pramonę, vertimai iš 
kitų kalbų, pavyzdingųjų lietuvių rašytojų raštų nagrinėjimas kalbos ir stiliaus 
atžvilgiu (p. 51-52). 

Apie lietuvių kalbos mokymą ir atlyginimą už darbą Andriaus Ašmanto 
archyve išlikęs raštas —- 1937 m. balandžio 19 d. pranešimas Prekybos insti- 
tuto reikalų valdytojui apie studentų paskaitų lankymą ir mokymąsi. Jame 
rašoma, kad „studentų nerūpestingumas lietuvių kalbos pamokoms nė kiek 
nėra pakitęs. [...| Pranešdamas Tamstai daug kartų žodžiu, o šį kartą ir raštu 
apie šią studentų darbo netvarką, už pasėkas nesijaučiu būsiąs atsakingas. 
|...] Lygiai pareiškiu, kaip jau esu sakęs žodžiu p. Rektoriui, kad kiekvienu 
momentu su malonumu atsisakyčiau nuo šio darbo, minėtomis sąlygomis 
dirbamo, kai tik surasite žmogų mano darbui, nes toli gražu nesijaučiu dabar 
atlyginamas tiek, kiek aš dėl darbo netvarkos kenčiu morališkai ir pavargs- 
tu intelektiškai“ Galutinis sprendimas atsisakyti darbo Prekybos institute 
rašomas 1938 m. birželio 8 d. pareiškime rektoriui. Pareiškėjo teigiama, 
„kad kitais metais atsisakau dėstyti Prekybos Institute lietuvių kalbą tomis 
sąlygomis, kokias turėjau 1937/1938 mokslo metais, būtent: laikau nepaten- 
kinamu atlyginimu 10 Lt tik už faktinę pamoką, nemokant per visus metus 
nuolatinio atlyginimo, kad ir kintamo pagal studentų skaičių. Tokiu būdu 
galėčiau sutikti dirbti, jei būtų reikalas, tik gaudamas didesnį, nuolatinį ir 
pastovų atlyginimą“. Toliau dėstomi motyvai, kodėl reikėtų to pastovumo. 
Pirma, šiam darbui reikia aukštąjį mokslą turinčio žmogaus ir jam dera taip 
atlyginti, kad būtų suinteresuotas ekonomiškai ir galėtų laisvai domėtis 
dėstomo dalyko tobulinimu, naudingu pačiam institutui. Antra, atlyginimą 
reikia supastovinti dėl to, kad būtų atlyginami ir atsitiktiniai darbai, pa- 
vyzdžiui, egzaminai negali būti atlyginami 10 Lt, kai reikia namie ištaisyti 
50-60 rašomųjų darbų. Trečia, atlyginimas pakeltinas ne tik dėl to, kad Klai- 
pėdoje pragyvenimas brangiausias iš visos Lietuvos, bet ir todėl, kad niekur 
aukštosiose mokyklose nemokamas toks žemas atlyginimas. Pedagoginis 
institutas, norėdamas turėti geresnius lektorius, net svetimų kalbų pamokas 
prilygino teorinėms paskaitoms ir moka 100 Lt už savaitinę pamoką, nors 
ten einamasis tų kalbų kursas yra daug elementaresnis už lietuvių kalbos 

kursą, einamą Prekybos institute. Taigi minimumas galėtų būti bent 50 Lt. 
„Jei sąlygos bus pakeistos ir likčiau, tikiuos, kad bus paieškota ir rasta lėšų ir 
už šią vasarą atlyginti, nes morališkai jaučiuos turįs teisę, čia išdirbęs dvejus 
metus ir savo nepasitenkinimą pareiškęs raštu ir žodžiu žymiai anksčiau“. 
(Visi trys raštai iš AA.) 

Šiuose raštuose reiškiamas nepasitenkinimas instituto tvarka, ypač dėl 
atlyginimo, rodos, labiau nepaveikė rektoriaus ir dėstytojo tarpusavio santy- 
kių. Nuo 1936 m. pavasario Andrius Ašmantas pradėjo rašinėti straipsnius į 
Prekybos instituto rektoriaus Galvanausko 1936 m. įsteigtą ir redaguojamą 
Klaipėdos krašto dienraštį „Vakarai“?! ir išbuvo laikraščio bendradarbiu iki 
pat jo leidimo pabaigos (1939). 


Pedagoginiame institute 


Po metų — 1935 — buvo įsteigta dar viena aukštoji mokykla — Pedagoginis 
institutas. Instituto steigimo Klaipėdoje motyvai buvo politiniai ir pedago- 
giniai. 

Po Pirmojo pasaulinio karo pradžios mokytojus rengė mokytojų seminari- 
jos, jos dirbo Marijampolėje, Panevėžyje, Šiauliuose, Tauragėje, Kėdainiuose 
ir kelios Kaune. Bet jos nepajėgė parengti visų kraštui reikalingų kvalifi- 
kuotų mokytojų. Antai 1925 m. mokyklose iš daugiau kaip 4000 mokytojų 
tik 2000 buvo baigę mokytojų seminarijas, ir tai negalėjo tenkinti krašto 
švietimo poreikių. Antra vertus, 1928 m. buvo paskelbtas projektas pereiti 
prie šešiametės pradžios mokyklos, o 1936 m. buvo įteisintas dviejų pakopų 
pradžios mokyklos modelis, tad reikėjo pertvarkyti ir mokytojų rengimo 
įstaigas. 1933 m. pradėtos uždaryti mokytojų seminarijos - nebepriimama į 
I kursą, o 1936 m. baigė paskutinės laidos (Tijūnėlienė 1996: 6-7). Many- 
ta atidaryti pedagoginius institutus Klaipėdoje ir Kaune. Klaipėdos atvejis 
valdžios ir pedagoginės visuomenės lūkesčius tenkino labiau, nes sutapo su 
pastangomis politiškai ir kultūriškai tvirtintis Klaipėdos krašte, plėsti ten 
lietuvišką įtaką. 

1935 m. gegužės 22 d. buvo patvirtintas pedagoginių institutų įstatymas. 
1935 m. rugsėjo 10 d. švietimo ministras Juozas Tonkūnas, remdamasis šiuo 
įstatymu, pasirašė įsakymą Al/Nr. 3, kuriuo nuo tų metų liepos 1 d. steigia- 
mas Klaipėdos pedagoginis institutas (oficialiai — Respublikos pedagoginis 
institutas Klaipėdoje). Tą pačią dieną prezidento aktu instituto direktoriumi 


"MLE II 178 nurodo „Vakarus“ ėjus 1937-1938 m. (MLE II 640 jau nurodyta, kad 
„Vakarai“ ėjo 1936 01 — 1939 03). Beje „Vakarus“ leido Lietuvos vakarų sąjunga, kuriai 
priklausė ir Andrius Ašmantas (žr. p. 243). 

paskirtas Vytautas Soblys, o liepos 15 d. švietimo ministro įsakymu instituto 
inspektoriumi (tai yra direktoriaus pavaduotoju) - Mečys Mačernis. Soblys 
direktoriaus pareigas Pedagoginiame institute ėjo iki 1937 m. spalio 1 d., o 
jo vietą tada užėmė Mečys Mačernis. 

Instituto steigimo reikalai buvo suderinti su Klaipėdos krašto direktorija 
(pirmininkas Jurgis Bruvelaitis). Direktorija iškėlė keletą sąlygų: ji steigia ir 
sau pavaldų (vokišką) pedagoginį institutą, Švietimo ministerijos pedagogi- 
nio instituto Klaipėdos krašto pradžios mokykloms rengiami mokytojai turi 
išeiti papildomai Klaipėdos krašto tarmes, istoriją, geografiją ir kt., į Klaipė- 
dos krašto mokyklas turi būti skiriami tik pedagoginio instituto absolventai 
(Kavaliūnas 1995; 4), 

Laikinojoje sostinėje ir Klaipėdoje sparčiai rengtasi instituto atidarymui: 
tvarkomos patalpos (institutui perduotas buvusios pedagoginės mokyklos 
rūmų Stoties g. 12 III aukštas; I aukšte buvo Klaipėdos krašto direktorijos 
pedagoginio instituto pavyzdinė mokykla, II — vokiečių pedagoginė mo- 
kykla, nuo 1936 m. vokiškas pedagoginis institutas, apie jį: MLE II 213), 
komplektuojami dėstytojai, renkami studentai. Į institutą priimami baigusieji 
gimnazijas, mokytojų seminarijas ar kitas atitinkamas mokyklas. Norinčiųjų 
studijuoti buvo 225, priimta 140. 1935 m. rugsėjo 18 d. įvyko instituto ati- 
darymo iškilmės. Jos buvo plačiai aprašytos Lietuvos spaudoje, išspausdintos 
vadovų kalbos, paskelbtas atidarymo aktas (Kavaliūnas 1995: 12—17). 

Pedagoginiam institutui buvo keliami dvejopi uždaviniai: rengti moky- 
tojus pradžios mokykloms ir kurti bei plėtoti pedagoginius mokslus (Tautos 
mokykla, 1935, nr. 19, p. 442-443). 1936 m. pabaigoje buvo gautas Švieti- 
mo ministerijos leidimas leisti periodinį mokslo darbų rinkinį, numatyta jį 
pavadinti „Pedagoginės studijos“. 1937 m. tikėtasi išleisti 1 knygą, 1938 m. 
2, o toliau po 3 (CVA E 391, ap.3, b. 2766). Tas rinkinys ėjo pavadinimu 
„Pedagoginis metraštis“, jo išėjo iš viso dvi knygos. 

Institutas turėjo savo biblioteką ir pavyzdinę pradžios mokyklą (nuo 
1937 m. sausio 1 d.) moksleivių praktikai atlikti. Darbuotojų atlyginimai 
buvo mažesni negu Vytauto Didžiojo universitete ir Žemės ūkio akademi- 
joje (nuo 1936 m. rudens padidinti), institutas neturėjo fakultetų, skyrių nei 
katedrų, pagal pareigas buvo direktorius, inspektorius, lektoriai ir asistentai 
(CVA E 391, ap.3, b. 2765, lp. 164). 

Mokymo turinys keliskart keistas, vis tobulintas (Juška 2003:683). Pagal 
nustatytą tvarką dėstomieji dalykai buvo suskirstyti į dvejų metų keturių 
semestrų privalomuosius ir pasirenkamuosius kursus. Buvo dar neprivalomas 
V semestras norintiesiems dirbti Klaipėdos krašte (1937 ir 1938 m. V se- 

mestre iš viso studijavo 44 asmenys. — Sliesoriūnas: 1995). Iš privalomųjų 
galima paminėti lietuvių kalbos seminarą — kiekviename semestre po 1 val. 
pratybų, lietuvių kalbos metodikos — I ir II semestre po 2 val. teorijos, 
kalbos technikos — II ir III semestre po 1 val. pratybų. Iš pasirenkamųjų 
dalykų, lituanistikos grupės — lietuvių kalbos — I ir II sem. po 2 val. teo- 
rijos, lietuvių literatūros — po 1 val. I ir II sem. ir po 2 val. III ir IV sem. 
teorijos, lietuvių kalbos ir literatūros seminaro — II ir III sem. po 1 val. ir 
IV sem. po 2 val. pratybų, be to, šioje grupėje dar buvo dėstoma Lietuvos 
kraštotyra, istorija ir tautotyra (Mokslo dalykai (planas). - Kavaliūnas 1995; 
18-19). Nuo 1936 m. vasario 16 d. numatyta dirbti pagal pertvarkytą pro- 
gramą ir, be kitų dalykų, įvestas ir Klaipėdos krašto lietuvių tarmių kursas. 
Vėliau programa iš lituanistikos iš esmės nekeista (Kavaliūnas 1995: 17). 
Nuo 1938 m. vasario 16 d. Ašmantui suplanuotos 3 teorinės ir 6 praktinės 
pamokos: lietuvių kalba II sem. 2 teorinės pamokos, epizodinė paskaita 
II sem. 1 val., lietuvių kalbos seminaras 3 grupėms 6 val. Nuo 1938 m. 
rugpjūčio 1 d. planuota lietuvių kalba I sem. 1 teor. val., vokiečių kalba"? 
I sem. 1 teor. val., Klaipėdos krašto tarmės V sem. 2 teor. val., lietuvių 
kalbos seminaras III sem. 4 praktinės val. (4 gr.), iš viso 4 teor. ir 4 prakt. 
pamokos (CVA E 391, ap. 3, b. 2768). 

Iš Klaipėdos pedagoginio instituto dėstytojų pirmiausia minėtinas direkto- 
rius Vytautas Soblys, jis dėstė psichologiją ir sociologiją. Soblys buvo gimęs 
1905 m. Kelmėje. Studijavo Berlyno, Tulūzos ir Sorbonos universitetuose, 
baigė aukštuosius psichologijos mokslus. Grįžęs iš studijų tarnavo Užsienio 
reikalų ministerijoje. Švietimo ministerijos Aukštuosiuose kūno kultūros 
kursuose dirbo inspektoriumi ir skaitė psichologijos ir pedagogikos paskaitas. 
Buvo aktyvus daugelio organizacijų vadovybės narys, tarptautinių konferencijų 
dalyvis, švietimo ir kultūros klausimais daug rašė pedagoginėje ir bendrojoje 
spaudoje (Kavaliūnas 1995: 8—9; CVA E 391, ap. 7, b. 5075). 

Instituto inspektorius Mečys Mačernis dėstė matematiką, metodologiją, 
įvairių dalykų metodiką. Jis buvo gimęs 1897 m. spalio 30 d. Alsėdžių vals- 
čiuje, Gedrimų kaime, stambių ūkininkų šeimoje. Baigė „Ryto“ gimnaziją 
Vilniuje, studijavo fiziką ir matematiką Berlyno universitete. Nuo 1919 m. 
dirbo mokytoju Telšiuose, Palangoje. Nuo 1927 m. rudens iki paskiriamas 
į Klaipėdą buvo Tauragės mokytojų seminarijos direktorius. Nuo 1937 m. 


** Nėra aiškūs Ašmanto motyvai dėstyti vokiečių kalbą; gal norėta geriau ją išmokti, 
pedagoginiame darbe pačiam tobulintis. Žinoma tiek, kad dėstyti norėjo pats, ne kieno ver- 
čiamas iš šalies ar prašomas. Tą patvirtina bičiulio iš Kauno Gotlybo Studeraus dar 1936 m. 
vasario 11d. parašytas teikimas, kad Ašmantas galintis dėstyti vokiečių kalbą („atitinka aukštus 
reikalavimus“) ne tik Didžiojoje Lietuvoje, bet ir Klaipėdos krašte (AA). 

vietoj iškelto Vytauto Soblio paskirtas Pedagoginio instituto direktoriumi 
(CVA E 391, ap. 1, b. 3098, Ip. 2). Bendradarbiavo pedagoginėje spaudoje. 
1940 m. liepos mėn. pabaigoje Mačernis buvo bolševikų suimtas ir išvežtas 
į Vorkutą (Sliesoriūnas 1995). 

Iš Daukanto mokytojų seminarijos Andriui Ašmantui pažįstamas buvo 
įvairių pedagogikos ir psichologijos dalykų dėstytojas Klemensas Ruginis 
(žr. p. 154—155), o iš Kauno „Aušros“ mergaičių gimnazijos ir iš Juodkrantės 
mokytojų kursų — lietuvių literatūros dėstytojas Zigmas Kuzmickis (žr. p. 170). 
Iš universiteto laikų ir iš Kauno mokytojų renginių Ašmantas turėjo pasižinti 
su dar vienu lituanistu, lietuvių kalbos dėstymo metodikos specialistu Juozu 
Budzinskiu (spaudoje yra pasirašinėjęs ir Budzinskas). Budzinskis buvo gimęs 
1903 m. gegužės 7 d. Kaltinėnuose (Šilalės raj.). Lietuvos universitete studijavo 
prancūzų literatūrą (pagrindinė šaka; diplominis darbas „Tartiufo problema“), 
lenkų literatūrą ir pedagogiką. 1930 m. baigė universiteto Humanitarinių 
mokslų fakultetą (CVA E 391, ap. 1, b. 646, Ip. 122, 132). 1922-1926 m. dirbo 
Kauno pradžios mokykloje, 1926-1936 m. dėstė Kėdainių, Telšių, Plungės 
ir Šiaulių mokytojų seminarijose, nuo 1936 m. — Klaipėdos pedagoginiame 
institute (čia — lietuvių kalbos dėstymo metodiką, dar buvo lietuvių kalbos 
ir skaičiavimo mokyklinės praktikos asistentas) ir vėliau visą gyvenimą — 
Vilniaus pedagoginiame institute. Mirė 1986 m. Nuo studijų laikų reiškėsi 
pedagoginėje spaudoje, yra parašęs kelis lietuvių kalbos mokymo metodikos 
vadovėlius (VLE III 566). 

Minėtoje Adolfo Kavaliūno knygoje (1995) kaip lietuvių kalbos dėstytojas 
nurodytas Andrius Ašmantas (1995: 21). Tačiau, kaip minėta, jis ne iš pat 
pradžių pradėjo ten dirbti. Pirmasis lietuvių kalbos dėstytojas buvo Leonas 
Kuodys. Oficialiai Kuodys Klaipėdoje dėstė nuo 1935 m. rugsėjo 1 d. iki 
tų metų spalio 15 d. Tik jam kiek pabuvus Klaipėdoje ir to darbo atsisakius 
buvo sukeistas su Kauno „Aušros “ berniukų gimnazijos mokytoju Andriumi 
Ašmantu. 

Nelengvi buvo Ašmanto persikėlimo į Klaipėdą reikalai. Iš pradžių manyta 
šeimą kurį laiką palikti Kaune, bet paskui suskasta kraustytis. Šie rūpesčiai 
gulė ant žmonos pečių. Laiškuose žmonai Andrius pedantiškai rašė, ką ir 
kaip daryti. Vienas iš svarbiausių dalykų jam — žurnalų komplektai, kai kurie 
dar neįrišti, reikią perrašyti spaudos pristatymo adresą. Pats rūpinasi butu 
Klaipėdoje. „Su butais Klaipėdoje yra nepaprastas vargas. Juos čia keičia du 
kartu: balandžio 1 d. ir spalių 1 d., vadinas, mes esame pavėlavę“ (AA. — 
1935 10 23 laiškas žmonai). Kol kas įsikuria Sembrickio gatvės 11 name (dėl 
adreso neaišku, nes 1935 m. spalio 25 d. Ašmanto surašytoje persikėlimo 

išlaidų sąskaitoje nurodytas kitas adresas: Kanto g. 4a), svarsto jo sutvarkymo, 
remonto klausimus, o šeimyna rengiasi atsikraustyti. 

Dėl mažo pamokų skaičiaus pirmaisiais mokslo metais buvo laikomas 
laisvai samdomu darbuotoju, o etatiniu lektoriumi paskirtas nuo 1936 m. 
rugpjūčio 16 d. (CVA E 391, ap. 1, b. 174, Ip. 21). Iš pradžių dėstyti su- 
planuota lietuvių kalbą I semestre 1 valandą, II sem. — 2 val., lietuvių kal- 
bos tarmes V sem. 1 val. (nors V semestro klausytojų dar nebuvo), vesti 
lietuvių kalbos seminarą III sem. 4 val., V — 1 val. Iš viso buvo 3 teorinės 
ir 10 pratybų valandų (CVA E 391, ap.3. b. 2764), nors iš tikrųjų teturėjo 
2 valandas (pamokas): antradieniais 10—10.45 ir penktadieniais 8—8.45 val. 
(CVA EF 391, ap. 3, b. 2166; kiek kitoks tvarkaraštis: Kavaliūnas 1995: 161). 
1936 m. rudens semestre jam suplanuota lietuvių kalba ir literatūra I ir 
III semestre po 2 teorines valandas (iš viso 4 val.) ir lietuvių kalbos semi- 
naras (4-ios grupės) III semestre 8 praktinės valandos. 1937 m. rudenį, be 
kitų pamokų, dar gauna dėstyti lietuvių literatūrą, paskui ir Klaipėdos krašto 
tarmes. Atlyginimas už darbą iš pradžių buvo menkas, pavyzdžiui, 1935 m. 
spalio mėnesį gavo 69,77 Lt., lapkričio ir gruodžio mėn. — po 139,55 Lt 
(CVA E 391, ap. 3, b. 2166). Vėliau daugėjant darbo ir alga išeidavo ne- 
maža, pavyzdžiui, 1936 m. gruodžio mėnesį gavo 637,35 Lt (CVA E. 391, 
ap. 3, b. 2765). Tad pirmaisiais metais buvo itin sunku materialiai. Nors 
atrodo, kad valstybė mokėjo persikėlimo iš Kauno išlaidas (1935 rugsėjo 
25 d. sąskaitoje Švietimo ministerijai nurodė jų sumą 747,92 Lt. — AA), 
butpinigius, bet reikėjo išlaikyti šeimą (žmona niekur nedirbo), įsikurti, 
todėl teko visaip suktis. Gavo kiek dėstyti Prekybos institute, dirbo Vytauto 
Didžiojo gimnazijoje. Įsikūręs Klaipėdoje vis daugiau rašė į spaudą ir šitaip 
prisidurdavo prie pagrindinių pajamų. 

Pedagoginiame institute turėdamas mažai pamokų Ašmantas kartu dirbo 
ir Vytauto Didžiojo gimnazijoje. Dėl to darbo buvo visokių neaiškumų ir 
nesusipratimų, ypač su Klaipėdos krašto magistratu. Mat Vytauto Didžiojo 
gimnazija priklausė Klaipėdos krašto direktorijai, o Pedagoginis institutas — 
Švietimo ministerijai. Dėl to tarp dviejų žinybų būta nemaža nesusikalbėjimo. 

Iš dokumentų žinoma, kad Andrius Ašmantas, atkeltas į Klaipėdą vietoj 
Leono Kuodžio, iškart užėmė abejas jo eitas pareigas — ir Pedagoginiame 
institute, ir Vytauto Didžiojo gimnazijoje. Dėl jo paskyrimo į Pedagoginį 
institutą jau buvo nurodyti dokumentai (žr. p. 219). Andriaus Ašmanto 
archyve yra ir Klaipėdos krašto direktorijos raštas dėl jo paskyrimo nuo 
1935 m. spalio 16 d. eiti studijų patarėjo pareigas Vytauto Didžiojo gimna- 
zijoje. Tai turėjo būti gimnazijos inspektoriaus pareigos, bet ar gavo jis ten 

Elalpee0> 174516 Klaipėda. 1935 m. spalių mėn. 24 0. | 
Direktorija Memel, 


Direktorium 
des Memelgebiets 


Nr. VI 1562 Eonui 
Andriui Ašmantui 


per poną stud.dir. Dr. Trukaną 
Klaipėda 


Tamstai Šiuo pavedama nuo 1935 m. spalių mėn. 16 d. 
eiti studijų patarėjo pareigas Vytauto Didžiojo Gimnazi- 
joj - Klaipėdoje. 

Tarnybos atsakymo laikas 3 mėnesiai vienai ir antrai 
pusei, 

Tarnybinis atlyginimas Tamstai bus mokamas sulig kas- 
laik Klaipėdos Krašto valdininkams veikiančios algos tvar- 
kos X kategorija. 

Tarnybinio atlyginimo metai skaitomi nuo 1935 m. spa- 


lių mėn. 16 d+ 


Direktorijos Pirmi 


Klaipėdos direktorijos raštas Andriui Ašmantui 


kiek pamokų, neteko rasti dokumentų. Gimnazijoje dirbo neilgai, iš viso 
vienus mokslo metus. 

Vytauto Didžiojo gimnazija turi nemažą ir gana spalvingą istoriją. Jos 
pradžia laikytini 1922 m., o 1923 m. gavo valstybinės gimnazijos statusą. Nuo 
1929 m. direktorius buvo Kazys Trukanas, su kuriuo Andriui Ašmantui teks 
susidurti ir dirbant Klaipėdos visuomeninėse organizacijose. 1930 m. gimna- 
zijai suteiktas Vytauto Didžiojo vardas. 1934 m. pastatytas didelis modernus 
pastatas, valstybei kainavęs tuo metu fantastišką pinigų sumą (1 200 000 Lt). 
Jame paskiau vykdavo ir daug kitų įstaigų ir organizacijų renginių. 1955 m. 
mokyklai suteiktas Donelaičio vardas, o 1996 m. grąžintas Vytauto Didžiojo 
gimnazijos vardas (plačiau: MLE II 145-146). 

Apie Andriaus Ašmanto darbą Vytauto Didžiojo gimnazijoje nepavyko 
rasti kiek daugiau dokumentų. Liko neaišku, su kuo ten buvo daugiau bend- 
rauta, kas ten, be jo, dar mokė lietuvių kalbos ir literatūros. Tikras tik vienas 
faktas: nuo 1934 m. ten dėstė poetas ir rašytojas Antanas Venclova. Jis buvo 
kilęs iš Marijampolės apskrities, Liubavo valsčiaus, Trempinių kaimo, baigęs 
Marijampolės Rygiškių Jono gimnaziją ir nuo 1925 m. studijavęs Lietuvos 
universitete. Jame buvo pasirinkęs pagrindine šaka lietuvių literatūrą, o ša- 
lutinėmis — rusų ir prancūzų literatūras. VDU baigė anksčiau už Andrių Aš- 
mantą, bet jie kartu nusifotografavę absolventų vinjetei (žr. nuotr. p. 106). 
Mokytoju Venclova pradėjo dirbti 1933 m. Kauno žydų gimnazijoje. Po metų 
buvo paskirtas į Klaipėdą ir ten 1934-1939 m. Vytauto Didžiojo gimnazijoje 
dėstė lietuvių kalbą ir literatūrą (CVA E 391, ap. 1, b. 6063, Ip. 11). Kiek jis 
ten bendravo su Ašmantu, nėra aišku, gali būti, kad ir nedaug, nes smarkiai 
skyrėsi jų politinės pažiūros. Žinoma tik tiek, kad jau okupuotoje Lietuvoje 
pildydamas anketą Andrius Ašmantas Antaną Venclovą kartu su Juozu Žiugž- 
da nurodo kaip pažįstamus ir kartu dirbusius asmenis, galinčius laiduoti jo 
lojalumą tuometinei valdžiai. 

Atrodo, kad Klaipėdoje turėta keletas artimų draugų. Vienas iš jų buvo 
Klaipėdos pedagoginio instituto pavyzdinės pradinės mokyklos mokyto- 
jas ir vedėjas Pranas Naujokaitis (g. 1905 01 25 Klepuosė, Šakių rajone — 
1976 06 24 Kaune). Baigęs Marijampolės mokytojų seminariją joje dirbo, 
paskui buvo nukeltas į Klaipėdą, ten dirbo ir mokėsi pedagoginiame insti- 
tute, nuo 1939 m. dėstė Vilniaus pedagoginiame institute. Vėliau, po karo, 
dirbo įvairiose mokyklose, Vilniaus universiteto Kauno fakultete. Daug rašė 
spaudoje pedagoginiais klausimais. Parašė dvi pradinio mokymo metodikos 
knygas, vadovėlių, 1968 ir 1977 m. išėjo jo parengtos bibliografijos rodyklės 
„Pedagogika ir metodika“ (1940-1970) dvi knygos (TLE III 187-188). Su 
Ašmantu susipažino Klaipėdoje, tapo draugais, bendravo šeimomis (žmona 
Anelė Naujokaitienė, 1907-1997, buvo pradinių klasių mokytoja, vėliau 
dėstė rusų kalbą). Per įvairias šventes ir šiaip ypatingesnėmis progomis vis 
susieidavo Ašmantų, Rimų ir Naujokaičių šeimos. Per karą Naujokaičiai gy- 
veno Ašmantų bute. 

Kitas artimas žmogus buvo geografas Antanas Bendorius. Jis buvo gimęs 
1904 m. gegužės 14 d. Lazdijų valsčiuje, Giraitėlių kaime. Mokėsi Seinų 
„Žiburio“ gimnazijoje, 1932 m. baigė Vytauto Didžiojo universitetą, to- 
bulinosi Karaliaučiaus ir Berlyno universitetuose. Kaune dirbo geografijos 
mokytoju, Klaipėdos pedagoginiame institute dėstė įvairius kursus. Baigiantis 
karui emigravo į Vakarus. Parašė geografijos vadovėlį, tvarkė „Lietuviškosios 

enciklopedijos“ ir „Lietuvių enciklopedijos“ (JAV) geografinį vardyną, daug 
rašė spaudoje (LE II 375). Ašmantų ir Bendorių šeimos buvo labai artimos, 
Antanas Bendorius buvo Leono Ašmanto krikštatėvis. Sužinoję apie An- 
driaus mirtį Bendoriai kartu su Ambrazevičiumi šeimai atsiuntė užuojautos 
telegramą (žr. p. 301). 

1936 m. pavasarį prasideda Andriaus Ašmanto žodiniai aiškinimaisi ir biu- 
rokratiniai susirašinėjimai su Klaipėdos direktorija, katra Andriaus Ašmanto 
tarnyba esanti pagrindinė ir kur reikia leidimo dirbti. 1936 m. gegužės 15 d. 
direktorija Ašmantui rašo raštą, kad pagal gimnazijos direktoriaus pranešimą 
„Tamsta nurodomas į tai, kad Tamsta kaipo Vytauto Didžiojo Gimnazijos 
mokytojas privalai turėti Klaipėdos Krašto Direktorijos leidimą užsiimti 
antraeile tarnyba. Tokį Direktorijos leidimą Tamsta neįsigijai. Tamstai įsa- 
koma dėl šito pasiaiškinti“ (AA). Po kelių dienų, gegužės 20 d., Ašmanto 
pareiškime rašoma, kad į abi įstaigas buvęs kviečiamas, matyt, „abiejų va- 
dovybių susitarimu ir žinia, nes į abi šias vietas buvau skirtas nuo tos pat 
dienos. |...| dėl to buvau neįspėtas, kad šiam mano darbui reikia dar gauti 
asmeninį leidimą. Paaiškėjus, kad tokio leidimo man reikia asmeniško, tuo 
raštu kartu prašau Klaipėdos Krašto Direktoriją leisti man dirbti Respublikos 
Klaipėdos Pedagoginiame Institute, kur teturiu tik 2 val. per savaitę“ (AA). Šį 
prašymą direktorija birželio 27 d. patenkino tik iki tų metų liepos 1 d. Taigi 
pagrindinė tarnyba liko Vytauto Didžiojo gimnazija. Bet Andrius Ašmantas 
nesiryžo palikti Pedagoginio instituto ir nusprendė dirbti tik jame viename. 
1936 m. rugpjūčio 16 d. pareiškimu direktorijai pranešė, kad „Respublikos 
Klaipėdos Pedagoginiame Institute tarnybos negaliu nutraukti ir sutinku 
būti Tamstų atleidžiamas iš Vytauto Didžiojo Gimnazijos nuo š. m. rugsėjo 
mėn. 1 ar 15 dienos, nes šioms mano eitoms pareigoms, rodos, žmonių ne- 
trūksta. Tuo pačiu noriu pareikšti, kad atskiras pamokas paimti mano anoji 
tarnyba nekliudys“ (AA). Bet ar turėjo tų pamokų, nežinoma. Pedagoginio 
instituto direktorius Ašmantui 1936 m. rugsėjo 1 d. raštu pranešė, kad pa- 
gal valdininkų pareigų įstatymą „be Instituto vadovybės leidimo Instituto 
mokomojo personalo nariai ir administracijos tarnautojai kitose įstaigose 
pareigų negali eiti“ (AA). 

Savo abejones ir svarstymus dėl Pedagoginio instituto Ašmantas buvo 
surašęs laiške savo draugui Petrui Navardaičiui į Kauną. „Po didžių svyravi- 
mų aš vis dėlto apsisprendžiau likti Ped. Institute. Tiesa, alga nebus didesnė, 
kaip gimnazijoje gaudavau. Vargu susidarys 550 lt. Paklausiau senų žmonių: 
į gimnaziją kelias visada atdaras, o į institutą yra tik proga. Gal būt, pamaty- 
sime? Šitas svyravimas, reikia prisipažinti, nedavė man visą vasarą ramybės. 

Keli projektai buvo. Būčiau beveik likęs gimnazijoje, kad bent kiek Švietimo 
Ministerija būtų rimčiau tuo reikalu susirūpinusi“ (1936 08 31 laiškas Pet- 
rui Navardaičiui. — AA). Ir toliau: „Kada aš nuvykau į Kauną tartis, kokiu 
būdu aš turiu formalumus sutvarkyti, pasirodo, jie jokio plano neturį Klaipėdai 
„sulietuvinti“. Mat, aš norėjau gauti atostogų, žinoma, be algos. Jie tai palai- 
kė per daug didele auka iš valstybės pusės. Mano asmeninė rizika piautis su 
Baldschumi?* buvo, rodos, mažesnė. Kai jie prasitarė, kad tai mano asmeninis 
dalykas, nes niekas ir iš instituto nevarąs. Iš jo jei kada kels, vis nukels kad ir 
į gimnaziją mokytoju. Tokiu būdu iš gimnazijos nuo ryt gal ir visai išeisiu. Į 
mano vietą, rodos, paskirsią kažin kokią p. Žukauskaitę““, teturinčią tik vid. 
mokyklos cenzą. Gaila, kad taip gimnazija turės nusigyventi. Ar Patsai ne- 
būtum grįžęs? Būtų gaila Kauno?“ (ten pat). 

Kad Ašmanto buvo tikrai labai svyruojama, rodo dar viena detalė: pasirodo, 
direktorius jau ieškojo, ką vietoj jo kviestis į institutą. Bene Alfonso Kalniaus 
Ašmantui atsiųstame laiške iš Kauno rašoma: „Turi būti jau girdėjote, kad aš 
vasaros pabaigoje buvau pono Soblio kviečiamas į mokytojų institutą: mat, 
Jūs žadėjote jame nebebūti. Dabar nežinau nė kam dėkoti, kad į jį nepatekau: 
viena, tam darbui jaučiuos nepasirengęs, antra, galutinai susitvarkė mano 
šeimyninis gyvenimas (aš, kaip žinote, susituokiau su p. Gaidamavičiūte). 
Vadinasi, dabar esu pilnas žmogus, net Respublikos prezidentu galiu būti“ 
(Alfonso Kalniaus (?) laiškas Andriui Ašmantui, be datos. - AA). 

Tikėdamasis įsitvirtinti aukštojoje mokykloje, Ašmantas rūpinosi jos 
mokymo turiniu. Savo mintis dėl Pedagoginio instituto jis išdėstė 1936 m. 
„Vairo“ žurnalo 4-ame numeryje paskelbtame straipsnyje „Kelios pastabos 
dėl pedagoginių institutų“ (p. 443—444). Nors antraštėje kalbama apskritai 
apie pedagoginius institutus, bet turima mintyje Klaipėda, nes daugiau 
krašte tokių institutų nebuvo. Rašoma iš metų darbo jame patirties ir nu- 
rodomos gairės, kaip ir ką reikėtų dėstyti iš lituanistikos, ir šiaip įvardijami 
lituanistinių disciplinų dėstymo uždaviniai. Straipsnyje bene pirmą kartą 
iškeliama tautosakos dėstymo pedagoginiame institute svarba, keliamas 
uždavinys imti dėstyti vaikų literatūrą, o kalbos dalykuose pabrėžiama 
svarba pažinti kalbos prigimtį. Taigi šį straipsnį apskritai galima laikyti 
programiniu, kuris lėmė kelerių metų lituanistinių dalykų dėstymo turinį 
Pedagoginiame institute. 


** Tikriausiai turimas galvoje Augustas Baldžius. 1935 11 27 - 1939 01 20 jis buvo Klai- 
pėdos direktorijos pirmininkas (plg. MLE I 208). 

* Julija Žukauskaitė (1909-2002), Panevėžio mokytojų seminarijos auklėtinė, nuo 
1947 m. Vilniaus universiteto Lietuvių kalbos katedros dėstytoja (Venckutė 2002). And- 
rius Ašmantas ją lyg ir turėjo pažinti iš bendrų lietuvių kalbos ir literatūros kursų pajūryje. 

Lituanistikos dėstymo dalykai atsispindi ir 1936 m. balandžio mėn. rašyto 
laiško nežinomam asmeniui juodraštyje (AA). „Mano šių metų praktika, be 
abejo, kelia daug įvairesnių ir platesnių planų, negu regulaminas numato. 
Kiek jų paskelbiau ir š. m. „Vairo“ 4 Nr. Ten nieko, tiesa, neliečiau seminarų 
ir praktikos. Iškėliau tik tautosakos. vaikų literatūros ir kalbos įvado reikalą. 
Bet tuo pačiu nusiskundžiau, kad 2 val. fonetikai, morfologijai, sintaksei ir 
net kartu dialektologijai yra per maža. Bet tuo tarpu išgirdau iš kitų, kad 
tikimasi iš instituto žymiai daugiau — net lyginama su universitetu. Kiek čia 
yra racijos, Tamstai, be abejo, bus aišku iš regulamino, kuris per du kursus 
teskiria iš viso lituanistikai tik 4 val. teorijos ir 2 seminaro. Joks lyginimas su 
universitetu neįmanomas dar ir dėl kitų priežasčių!“ (pabr. A. A.). Viena iš 
svarbiausių priežasčių esanti nesutvarkyti etatai. Etatų klausimą „keliu ne tik 
dėl to, kad skaudi man pačiam ir žalinga rimtam mokslo darbui yra ši auka, 
bet ir iš to rūpesčio, kad mūsų šioks ekonominis ir kultūrinis gyvenimas yra 
išnaudojamas propagandai ir tuo ardomi mūsų kultūriniai santykiai su kraštu, 
žeminamas mūsų instituto ir net valstybės autoritetas“. 

Iš minėtų Pedagoginiame institute dėstomų dalykų atrodo, kad kaip ir 
anksčiau Kauno mokyklose jame teko dėstyti ir kalbą, ir literatūrą. Vis dėl- 
to Klaipėdoje tie dalykai ėjo atskirai ir pirmą kartą savo karjeroje Andrius 
Ašmantas aiškiai pajuto tų dalykų atskirtumą ir kitokius dėstymo poreikius. 
Bene svarbiausia to dėstymo (ir kalbos, ir literatūros) ypatybė — jo pakėlimas 
į naują, daug aukštesnį dalykinį lygį, — jis orientuotas jau į aukštąjį, o ne į 
aukštesniosios mokyklos ar gimnazijos išsilavinimą. Antra vertus, į dėstymo 
turinį įtraukta ir naujų dalykų, tarp jų ir tokių, kokių nebuvo net Vytauto 
Didžiojo universiteto programose. Tai rodo ir išlikusios tų kursų programos, 
ir skaitytų kursų tekstų fragmentai. 

Paskaitoms rengtis teko naudotis savo ir instituto bibliotekos knygomis. 
Bibliotekoje, kuriai iš pradžių vadovavo lektorius dailininkas Bronius Murinas, 
o vėliau Klemensas Ruginis, buvo visos didžiosios pedagogikos ir bendro- 
sios enciklopedijos prancūzų, anglų, vokiečių, lenkų kalbomis, jos vadovai 
vis užsakydavo naujos mokslo ir mokymo reikalams reikalingos literatūros 
(Kavaliūnas 1995:25—27). Knygų įvairiomis kalbomis sąrašus teikė dėstytojai; 
tai buvo lietuvių ir užsienio autorių grožiniai kūriniai, filosofijos, psicholo- 
gijos, pedagogikos ir metodikos literatūra. Tarp knygų užsakyta, pavyzdžiui, 
Antano Busilo (1889-1951) „Pedagogikos pagrindai', „Lietuvių kalbos me- 
todika“, Mečislovo Vasiliausko (1977-1957) „Ištisinio mokymo praktika“, 
Stasio Šalkausko „Lietuvių tauta ir jos ugdymas“, „Bendrieji mokslinio darbo 
pagrindai', užsienio autorių filologo Karlo Foslerio (Vossler), psichologo Vil- 

jamo Šterno (Stern) ir kitų autorių knygų (CVA E 391, ap. 3, b. 2765) arba 
prašoma užsakyti Leo Veisgerberio (Weisgerber), Ericho Dracho, Heinricho 
Fogelio (Vogel) ir kitų psichologų, filosofų, kalbininkų darbų (CVA E 391, 
ap. 3, b. 2766). Ir Andriaus Ašmanto archyve yra du tokie sąrašai, kuriuose 
„surašytos lyg svarbiausios knygos, kurios būtinos normaliam mūsų darbui“. 
Viename sąraše — senųjų autorių kūriniai, kitame — naujesniųjų laikų žurnalai 
ir knygos iki pat 1936 m. Daugeliu bibliotekos knygų naudojosi ir Andrius 
Ašmantas savo paskaitoms rengti ir mokslo darbams rašyti. 

1936 m. naktį iš gegužės 20 į 21 dieną biblioteka buvo padegta, mano- 
ma, kad antilietuviškai nusiteikusių asmenų. Nuostoliai viršijo 15 tūkstančių 
litų. Buvo sudarytas bibliotekos atkūrimo komitetas, rinko gyventojų aukas 
(Kavaliūnas 1995: 25-26). 

Svarbiausias Andriaus Ašmanto darbas Pedagoginiame institute buvo 
rengti dėstomų dalykų programas, paskaitas, jų tekstus ar planus ir kursus 
perteikti savo studentams. 

Lietuvių kalbos dalykai, kuriuos Andrius Ašmantas dėstė pedagoginio 
instituto studentams, buvo pakelti į gerokai aukštesnį dalykinį lygį, negu jie 
buvo einami gimnazijoje. Sunku spręsti, kiek jie lygiavosi į Vytauto Didžio- 
jo universiteto tų disciplinų dalykinį lygį, bet, matyt, stengtasi nuo jo labai 
neatsilikti. 

Iš Andriaus Ašmanto sudarytų dėstomų kursų programų žinomos dvi: 
1936-1937 m. m. lietuvių kalbos, lietuvių literatūros ir lietuvių kalbos semina- 
ro programos, sudėtos į vieną knygą kartu su kitų dalykų programomis (CVA 
E 391, ap. 3, b. 2764 a, lp. 2—5), ir 1937 m. sudarytos bei 2005 m. paskelbtos 
rinkinyje „Tautinis ugdymas ir tautos kultūra“ lietuvių kalbos ir literatūros 
programos, skirtos veikiausiai 1937-1938 m. m. I ir II kurso moksleiviams 
(p. 108—110). Daugeliu atvejų jos sutampa, tad čia toliau daugiau remsimės 
spausdintais tekstais. 

Lietuvių kalbos programa pedagoginio instituto I kursui (ten pat, p. 108— 
109), pagal kurią dėstyta du semestrus po 2 valandas, didele dalimi atsispindi 
jo paskaitų konspektuose, pavadintuose „Kalbos mokslas ir indoeuropiečių 
kalbų šeima“ (rašyta ne vėliau kaip 1936 m. rugsėjo mėn., iki šiol neskelbta), 
„Įžanga į bendrinės šnekamosios kalbos fonetiką“, „Bendrinės šnekamosios 
kalbos fonetika“ (RR 163—192 ir 193-212) ir „Žodžių daryba“ (neskelbta). Iš 
tikrųjų tie konspektai ne visai atitinka nurodytą programą. Galima spėti, kad jie 
rašyti skirtingu laiku, bet neabejotinai 1936-1937 m. ir orientuoti į panašaus 
lygio klausytojus. Nėra išlikę kitų dalių paskaitų tekstų: nei gramatikos su 
sintakse, nei dialektologijos. Pridurtina, kad „Rinktiniuose raštuose“ paskelbtų 

Andriaus Ašmanto paskaitų antraštė „Įžanga į bendrinės šnekamosios kalbos 
fonetiką“ (p. 163) ne visai atitinka turinį, — jose iš pradžių pradedama nuo 
tolimų fonetikai dalykų ir kalbama bendromis temomis. Galėtume manyti, 
kad šių paskaitų skyrius „Mūsų bendrinės kalbos istorija“ vėliau tapo pamatu 
parašyti straipsniams apie Kazimierą Jaunių ir „Iš romantiškosios į mokslinę 
kalbotyrą Lietuvoje“ (1939). Nekelia abejonių, kad straipsnis „Jaunius — gra- 
matikas“ parašytas dar dirbant Klaipėdoje, nes jo prieraše pažymėta, kad tai 
esanti paskaita, skaityta 1938 m. rugpjūčio 14 d. Kvėdarnoje minint Jauniaus 
mirties 30-ąsias metines (RR 48). 

Iš gramatikos, kuri programoje suskirstyta į C. Lietuvių kalbos grama- 
tiką (joje dvi dalys: Kaitomieji ir nekaitomieji žodžiai ir Žodžių daryba) ir 
Č. Lietuvių kalbos sintaksę, įžiūrėti kokių naujovių sunku. Gerokai ori- 
ginalesnė atrodo lietuvių kalbos dialektologijos programa (D skyrius). Be 
to, programoje tarsi pastaba prirašyta V semestre skaityti Klaipėdos krašto 
lietuvių kalbos tarmių kursą, bet jo paskaitų tekstų Andriaus Ašmanto 
palikime nėra. Yra išlikę tik du to kurso išplėstiniai planai. Vienas rašytas 
8-iuose lapeliuose 1936 m. (vienur yra data 1936 05 12). Kitas, daugiau- 
sia su pavyzdžiais, rašytas 1937 m. (vienur pažymėta data 1937 10 11), 
iš viso 29-i užrašų knygutės lapeliai, prirašyti pieštuku vienoje pusėje 
(tik trijuose abiejose pusėse). Vadinas, šios paskaitos skaitytos 1937 m. 
rudens (V) semestre. Be to, jau minėta, kad Juodkrantės mokytojų kursų 
užrašuose keliolikoje puslapių buvo užsirašyta to krašto žmonių kalbos 
pavyzdžių (gaila, kad prie jų nepažymėtas užrašymo laikas). Gal jie rašyti 
kokiais 1936-1937 m., kada reikėjo rengtis skaityti tą kursą, gal anksčiau, 
būnant Juodkrantėje ar kur kitur, bet tai rodo, kad tais užrašais naudotasi 
ir dirbant Klaipėdos pedagoginiame institute; jie galėjo būti orientyras 
rengti savo paties paskaitas. 

Andriaus Ašmanto archyve tarp kitų popierių yra išlikęs lapelis, kur pa- 
rašyta: „Epizodinės paskaitos mano siūlomos: 

1. Žodžių daryba. 

2. Sakomojo žodžio kultūra. 

1937.IV.24. A. Ašmantas.“ 

Vėliau raudonu pieštuku autoriaus ranka skaitmenys nubraukti ir vietoj 
1 parašyta 2, o vietoj 2 - 1. Tai rodytų, kad sakomojo žodžio kultūrai, bent 
Pedagoginiame institute, teikta pirmenybė, nes šia tema dirbant institute 
spaudoje paskelbti keli darbai: straipsniai „Kelią sakomajam žodžiui“ (Lietu- 
vos mokykla, 1937, nr. 3, p. 241-242), „Sakomojo žodžio kultūra“ (Vakarai, 
1937 05 18, ir Gimtoji kalba, 1937, nr. 4, p. 57—59) ir studija „Sakomojo 

žodžio kultūra mokykloje“ (Tautos mokykla, 1938, nr. 18 ir 19, p. 421—-425, 
443—447). Šių straipsnių autografų nėra išlikę (spausdintų darbų rankraščių 
autorius paprastai nepasilikdavo). O šia tema paskaitos, atrodo, iš tikrųjų buvo 
skaitytos. Tai rodytų AA esantis „Sakomojo žodžio kultūros“ smulkus planas, 
surašytas į 11 mokyklinio sąsiuvinio formato neliniuotų lapų su pradžioje po 
antraštės nurodyta data: 1938.11.18. 

Gali būti, kad Pedagoginiame institute skaitytas ir epizodinis žodžių da- 
rybos kursas. AA yra išlikęs „Žodžių darybos“ paskaitų tekstas (didelio for- 
mato 19 puslapių, rašyta vienoje lapo pusėje). Bet tai gali būti ir bendrojo 
lietuvių kalbos kurso žodžių darybos dalis. Jokių datų ar kitokių papildomų 
įrašų rankraštyje nėra. 

Iš literatūros dėstymo naujovių, kurios buvo deklaruojamos minėtame 
straipsnyje „Vaire“, institute pirmiausia buvo įdiegtas vaikų literatūros kursas. 
Įdomu tai, kad šio kurso programoje daugiau buvo orientuojamasi ne į pasau- 
linę, o į lietuvių vaikų literatūrą (joje nurodomi autoriai Valančius, Šatrijos 
Ragana, Vaižgantas, Binkis, Mašiotas, Giedrius, premijuoti vaikų literatūros 
kūriniai). Gaila, kad nei kurso paskaitų, nei kokių planų, nei šiaip kokių užrašų 
nėra išlikę. Programos pastaboje autoriaus pridurta, kad šiais [1937] metais 
vaikų literatūra vargu ar bus spėta išeiti. Lieka manyti, kad galbūt kursas buvo 
pradėtas eiti, bet gal liko nebaigtas. Genovaitė Raguotienė šį kursą laiko vaikų 
literatūros dėstymo pradžia Lietuvoje (Raguotienė 2001: 174). 

Literatūros programoje (TUTK 110) nėra Ašmanto minėtame straipsnyje 
propaguotos tautosakos dėstymo dalies. Matyt, ji nė nebuvo skaitoma gal 
dėl ir taip jau per didelės kurso apimties. Andriaus Ašmanto archyve taip pat 
nepavyko aptikti jokių šio kurso dėstymo ar pasirengimo jam pėdsakų. 

Įdomi tos programos pirmoji dalis (A) „Meno ir literatūros programos“. 
1-ame skyriuje surašyti tie dalykai, kurie sudėti į paskaitų konspektą, pava- 
dintą „Įvadas į literatūros paskaitas“ (TUTK 124-143). Nėra tiktai skyrelio 
„Žodinis menas — literatūra“ paskaitų teksto. Šis kursas, vėlesniais laikais 
vadinęsis literatūros mokslo įvadu, Ašmanto irgi buvo skaitomas vienas iš 
pirmųjų Lietuvos aukštosiose mokyklose. Jis, pavyzdžiui, iš esmės skiriasi nuo 
Lindės-Dobilo skaityto kurso Juodkrantės mokytojų kursuose. 

Antroje tos programos dalyje (B) nurodomas nagrinėti lietuvių literatūros 
autorius, šį kartą Vincas Mykolaitis-Putinas. Pastaboje rašoma, kad autorius 
kasmet keičiamas ir kitais (1938) metais numatomas Vydūnas (1937 m. buvo 
nurodyti Vydūnas ir Maironis). Nėra abejonės, kad iš šio kurso išaugo An- 
driaus Ašmanto studija „Kūrybinis Putino pasaulis“. Ji išspausdinta Klaipėdos 
pedagoginio instituto „Pedagoginiame metraštyje“ (t. 1, p. 181-213). 

Nespausdintoje lietuvių kalbos seminaro programoje — III ir IV semestre 
po 2 savaitines valandas — yra 3 dalys: A. Kalbos pratybos (fonetika, gramatika, 
sintaksė, dialektologija), B. Literatūros pratybos (autorių kūrinių nagrinėjimas 
ir vaikų literatūros nagrinėjimas), C. Kalbos technikos ugdymas (bendros 
teorinės žinios apie tareną, pratimai aiškiai ir ryškiai kalbėti, pratimai aiškiai, 
ryškiai ir vaizdžiai skaityti ir deklamuoti) (CVA E 391 ap. 3, b. 2764a, lp. 5). 
Pastaroji dalis tiesiogiai susijusi su fonetikos dėstymu ir pratybomis, straips- 
niais spaudoje apie fonetikos ir tarties dalykus. Jos įrašymas į programą buvo 
didelis akstinas siekti važiuoti į užsienius semtis tų dalykų informacijos ir 
išminties. 

Dar viena įdomi detalė iš Andriaus Ašmanto pedagoginio darbo institute. 
Viename jo archyve esančiame lapelyje pieštuku surašytas vasaros I kurso 
moksleivių darbo planas. Jis susideda iš 4-ių dalių. I dalyje nurodytos 6-ios 
temos, pagal kurias reikėdavo parašyti rašomąjį darbą („Pirmos spausdintos 
lietuviškos knygos“, „Gamta Duonelaičio „Metuose“, „Kodėl aš noriu būti 
mokytojas“ ir kt.). II dalis — parašyti 10 diktantų ir išnagrinėti sintaksės ir 
gramatikos atžvilgiu. III — „Nurašyti iš Jablonskio ir Balčikonio 5 puslapius ir 
išnagrinėti linksnių mokslo atžvilgiu“. IV — „Užrašyti pasaką ir penkias dainas 
iš liaudies kūrybos ir nurodyti dainuotojus ir vietą“. Pastaboje pridėta - laisvai 
pasirinkti temą ir du diktantu. 

Kaip sekėsi moksleiviams šiuos darbus dirbti, duomenų neturime. Tik 
žinoma, kad jiems tekdavo atlikti ir kitų darbų. Yra išlikę trijų moksleivių dar- 
beliai (lapeliai), kuriuose atliktos dvi užduotys: 1. Ar daiktavardžiai, padaryti iš 
bendraties, palaiko kirtį toj pačioj vietoj ir ar yra tos pačios priegaidės? (pvz., 
durti - dūris, skilti - skiltis ir pan.). 2. Kirčio vieta būdvardžių ir daiktavardžių 
galūnėmis inis, inė. Atsakymai surašyti I kurso studento Stasyčio Adomo 
1937 m. sausio 12 d. iš Kvėdarnos, Napoleono Bernoto 1936 m. gruodžio 
tik I dalis). Tai rodo, kad Andriaus Ašmanto tuo metu aktyviai domėtasi ir 
subtilesniais kirčiavimo dalykais. 

Atrodo, kad pedagoginis darbas Ašmantui sekėsi gerai. Pirmą buvimą su 
studentais jis trumpai paminėjo laiške žmonai: „Ped. Institute pradėjau vakar, 
sp. 22 d. 10 val. ryto. Su plojimais buvau sutiktas. Nemalonu, kad daug mano 
net kolegų studentų, -čių. Šiaip išėjo gana sklandžiai“ (AA. - 1935 10 23 laiš- 
kas žmonai). Amžininkų atsiminimuose Andrius Ašmantas prisimenamas kaip 
mielas ir malonus dėstytojas. Rašytoja Alė Rūta (g. 1915 11 03) rašė, kad 
Klaipėdoje „|k|lausiau įdomių A. Ašmanto ir dr. Klemenso Ruginio paskai- 
tų“ (Rašytojo kūryba — vienišiaus darbas. — Literatūra ir menas, 2005 11 18). 

Studentai jį mėgo, ypač merginos: „Ką čia kalbėti, mums, studentėms, jis 
patiko. |...] mes jaunos, gražios, ir jis taip pat jaunas, gražus, simpatingas. 
Nesistengė išlaikyti didelės distancijos tarp savęs — profesoriaus — ir studentų, 
kaip tai darydavo kai kurie kiti. Gal todėl ir jo dėstymas mus į jį lenkė. Gal 
ši aplinkybė padėjo ir mūsų patriotizmui, nes hitlerjugendų įžūlumas žeidė 
mūsų lietuviškumo jausmą. Pats Ašmantas ir jo lietuvių kalbos kurso paskaitos 
buvo lyg kažkokia vėliava, kuri toj aplinkoj (pusiau vokiškoj Klaipėdoj) mums 
švietė“, — prisiminė 1937 m. pradėjusi mokslą pedagoginiame institute I. Len- 
kaitytė-Akelienė (TUTK 189). Su šypsena papasakojo, kaip Ašmantui buvo 
sugalvota pravardė - Įvardis, tai skiemenimis išskaidyta jo pavardė Aš-man-tas 
(ten pat). Gal tai sutapimas, bet šita graži pravardė turėjo savo giminaitę dar 
iš „Aušros“ mergaičių gimnazijos laikų. Zigmo Kuzmickio atsiminimu, ten 
jį vadino Trilypiu įvardžiu (ten pat, p. 188). 

Apie Ašmanto paskaitas Lenkaitytė-Akelienė rašė: „Jis mus patraukė da- 
lyko išmanymu, nuoširdumu, dideliu taktiškumu. Jo dėstymas buvo aiškus, 
suprantamas, nuoseklus. Jis nenutoldavo nuo pagrindinės minties; ištraukos 
ir pavyzdžiai visada būdavo aiškūs, suprantami, išdėstytą mintį paremiantys. 
Lektorius sugebėjo valdyti mūsų dėmesį, ir be didelių pastangų nejučiomis 
mes sekdavom paskui jį. Duodami iš grožinės literatūros ir gyvosios kalbos 
pavyzdžiai būdavo artimi mūsų protui ir širdžiai. 

Dėstytojas mus skatino kreipti dėmesį į savo šnekamąją kalbą, siekti, kad 
ji būtų patraukli, išraiškinga“ (ten pat, 190). 

Zigmas Kuzmickis prisiminė ir didelį Andriaus Ašmanto pedagoginį tak- 
tiškumą: „Vienai iš absolvenčių buvau parašęs iš lietuvių literatūros rašomojo 
darbo nepatenkinamą pažymį. Ji buvo pažodžiui nurašiusi mano straipsnio 
dalį iš „Švietimo darbo“. Į incidentą buvo įtrauktas ir ano meto instituto 
direktorius Mačernis. Norėdamas likviduoti nesusipratimą, jis paskyrė nau- 
ją komisiją, į kurią, be direktoriaus, įėjome ir mudu su Ašmantu. Kadangi 
rašomajame darbe kartojosi tas pats mano straipsnio „citavimas“, tai aš pa- 
kartotinai parašiau absolventei už jį nepatenkinamą pažymį. Viskas priklausė 
nuo Ašmanto. Jis parašė savo atskirą nuomonę, kuri skambėjo maždaug taip: 
„Rašinio autorė mokėjo glaudžiai susieti savo mintis su išsakytomis straips- 
nyje mintimis, todėl jos darbą vertinu patenkinamai“ Tuo būdu, direktoriui 
pritarus Ašmanto nuomonei, absolventė gavo diplomą. Ašmantas čia parodė 
nemažą pedagoginį taktą ir surado išeitį iš sunkios darbo įvertinimo padėties“ 
(ten pat, p. 188—189). 

Tuose savo trumpuose atsiminimuose Zigmas Kuzmickis Andrių Aš- 
mantą vadina savo jaunesniuoju draugu ir negaili jam gražių žodžių. „Buvo 

kalbininkas, lituanistas tikra šio žodžio prasme. Visuomenininkas, tėvynės 
mylėtojas, demokratas.[...| Buvo kuklus, tvarkingas, darbštus. Niekad ne- 
sigirdavo, nesipuikavo. Tuo atžvilgiu buvo pavyzdingas pedagogas, jauno- 
sios kartos auklėtojas. Apsivilkęs paprastai, bet tvarkingai. Rimtas, be galo 
darbštus ir kruopštus.[...| Ašmantas veikė visuomet rimtai ir apgalvotai. Tatai 
patvirtina ir jo straipsniai, pasirodę Kauno „Gimtojoje kalboje“, Klaipėdos 
„Pedagoginiame metraštyje“, „Vakaruose“ ir kituose žurnaluose bei laikraš- 
čiuose“ (ten pat). 

Atrodo, Andrius Ašmantas mokėjo ypatingai bendrauti su savo auklėtiniais, 
patraukti juos prie savęs. Jis yra vadovavęs studentų korporacijos Literatūros 
ir meno mėgėjų sekcijai (Sliesoriūnas 1998: 34). Sekcijos nariai skaitydavo 
ir deklamuodavo savo kūrybą, klausydavo lietuvių literatūros referatų, reng- 
davo minėjimus. Laikraščiuose studentai, rašydami apie korporacijos veiklą, 
neužmiršdavo paminėti savo mėgstamų vadovų. Antai „Vakarų“ dienraštyje 
rašoma, kad tos sekcijos globėjas yra A. Ašmantas; 1935-1936 m. m. joje 


buvę 50 narių, o 1937 m. pradžioje — jau 90. Pavasarį gegužinėje Smiltynėje 
jis jiems skaitęs paskaitą (A. Saulytis. Pedagoginiame institute. Ką dirbo P I. 


29 7 o ks Aa 7 s 
Klaipėdos pedagoginio instituto absolventų I laida ir dėstytojai 1937 m. 
Centre sėdi direktorius Vytautas Soblys (šviesiu kostiumu su akiniais), 
greta inspektorius Mečys Mačernis, už neatpažinto asmens Andrius Ašmantas 

studentai korporantai iki šių metų. — 1937 01 28). Lenkaitytė-Akelienė pri- 
siminė, „kaip mes gražaus pavasario metu rengėmės ekskursijon į Čičinsko 
dvarą. Puikiai pavasario nuteikti, rengėmės jai kaip kas išmanėme: mokėmės 
ištraukų iš Maironio baladės, Čičinsko puotos svečius mėginome inscenizuoti, 
žinoma, kartu ir taip pašokti, kaip Čičinsko ir Liauda šoko; išrinkome iš poemos 
įvairių posakių ir tarpusavy stengėmės ekskursijoje tuo stiliumi kalbėtis. Taip 
dėstytojas Ašmantas sugebėjo mus patraukti į kalbą ir literatūrą“ (TUTK 190). 

Populiarumo Andriui Ašmantui galėjo teikti ir kiti Klaipėdos darbai — ne 
tik auditorinės paskaitos, bet ir dalyvavimas visuomenės veikloje, susijusioje 
tiek su Pedagoginiu institutu, tiek ir visuomeninėse organizacijose. Be to, 
žmonėms buvo žinomi jo straipsniai spaudoje, kai kam ir tie, kurie buvo 
pasirašomi slapyvardžiais. 

Andrius Ašmantas buvo didelis įvairių mokinių renginių organizatorius 
(plg. ir minėtus Lenkaitytės-Akelienės atsiminimus), vadinamųjų mokinių 
pirmenybių, dabar sakytume, olimpiadų, propaguotojas. Tose pirmenybėse 
jis matė dideles auklėjimo galimybes, todėl ir pats jose dalyvaudavo kaip tei- 
sėjas, ir apie jas rašė į spaudą, visaip propagavo, nors nebuvo vienintelis tuo 
klausimu rašytojas. Jo archyve yra išlikę keletas raštų, kuriuose jis kviečiamas 
dalyvauti 1937 m. vasarą Vytauto Didžiojo gimnazijoje rengiamose baigiamo- 
siose žaidynėse dėl Kanados taurės humanitarinių dalykų teisėjų ir mokytojų 
posėdyje birželio 15 d. ir lietuvių kalbos eilėraščių skaitymo pirmenybėse 
birželio 14 d. 1938 m. balandžio 30 d. Švietimo ministerijos prašomas ne- 
atsisakyti būti gegužės 27 d. vyksiančių Klaipėdos apygardos lietuvių kalbos 
skaitymo ir deklamavimo pirmenybių teisėju. (Rašte pieštuku prirašyta: „Tėvo 
mirtis iškvietė tiesiog iš teisėjų suolo. Ašm.“). Švietimo ministerija 1938 m. 
spalio 6 d. patvirtino Ašmanto Klaipėdoje parengtus „1938/39 m. m. lietuvių 
kalbos, istorijos, prancūzų kalbos ir darbelių pirmenybių nuostatus“ (TUTK 
105-107). 

Andrius Ašmantas buvo ir Susisiekimo ministerijos prekybos laivų vadovų 
egzaminų komisijos narys. Žinoma, kad jis dalyvavo 1937 m. egzaminuose. 
Yra Jūreivystės inspektoriaus kvietimas dalyvauti 1938 m. birželio 24 d. ko- 
misijos posėdyje, kuris numatytas rengti Klaipėdos uosto valdybos patalpose. 


Visuomeninėse organizacijose 


Kita jo veikla - visuomeninėse organizacijose. Pirmiausia jis nenutraukė 
savo narystės Lietuvių kalbos draugijoje ir palaikė su ja santykius (pavyzdžiui, 
kaip LKD narys gavo leidimą pigiau važinėti geležinkeliu Klaipėdos krašto 
tarmių tyrimo reikalais). Klaipėdoje įstojo į kelias visuomenines organizacijas. 

Bene daugiausia buvo dirbta Visuomenės sąjungoje. Tai buvo viena iš 
daugelio Klaipėdoje veikusių lietuviškų organizacijų, kurių bendras tikslas 
buvo tvirtinti lietuvybę Klaipėdos krašte, priešintis vokiškoms organizacijoms, 
skleisti lietuviškumą krašto gyvenime. Sąjunga įkurta 1928 m. (žr. Ašmanto 
RR 442), jai vadovavo dr. Kazys Trukanas“'. Daugiausia rūpinosi rinkimų į 
seimelį akcijomis, nors įstatuose numatytas tikslas gana bendras: „apginti 
lietuvių kultūrinius ir ekonominius reikalus Klaipėdos krašte ir sudaryti čia 
patogias sąlygas lietuvių tautinei kultūrai augti“ (ten pat, p. 442—-443). Jis 
sutapo su idėjinėmis Ašmanto nuostatomis, tad nieko nuostabaus, kad tai 
veiklai skyrė daug dėmesio ir laiko. Šiaip Visuomenės sąjungos uždavinius 
gana aiškiai ir nuosekliai apibūdino jos pirmininkas savo pranešime 1936 m. 
balandžio 2 d. vykusiame Lietuviškų organizacijų komiteto prezidiumo posė- 
dyje. Krašte esą nusveria didelė dalis vietos gyventojų, vadinamieji memelen- 
deriai:jie yra lietuviškos kilmės, bet pasidavę vokiečių įtakai. Iš to ir einančios 
varžytinės. Vokiečiai esantys tautiškai sąmoningesni už mus, veiklesni, turi 
daugiau materialių išteklių, gauna paramos iš Vokietijos. Vokiečių niekada 
nepadarysi Lietuvos patriotais, net lojaliais piliečiais, bet paveikti esą galima 
tik memelenderius (CVA E. 1498, ap. 1, b. 7). 

Tačiau kaip tik ar ne didžiausia Sąjungos klaida bus buvusi ta, kad ji 
pripažino patį klaipėdiškių buvimo faktą, bet nenorėjo pripažinti jiems teisių 
būti patiems savimi ir brėžė uždavinius atvesti juos į savo „tikėjimą“, tai yra 
paversti lietuviais. Dėl šitokios nuostatos takoskyra tarp atvykusių iš Didžio- 
sios Lietuvos žmonių, daugiausia valdininkų ir šiaip tarnautojų, ir vietinių 
klaipėdiškių ne mažėjo, o tik didėjo. Tai rodo ir tas faktas, kad Vokietijos 
agresijos akivaizdoje vietiniai klaipėdiškai beveik vieningai palaikė Vokietiją, 
o ne Lietuvos valstybę. 

Atrodo, kad ir Andrius Ašmantas buvo pasidavęs bendroms Visuomenės 
sąjungos nuostatoms. Savo straisniuose apie Visuomenės sąjungos veiklą jis 
kalbėjo tik apie bendrąjį ėjimą tautiškumo keliu, kaip ir kiti veikėjai tematė 
perskyrą tarp lietuvių ir vokiečių ir siekė „mūsų tautos dalių suartėjimo“ 
(RR 371). Tiesa, būdamas tikras demokratas kultūrininkas, jis nepripažino 
smurtinės kovos su vokiečiais, bet skatino idealistinį priešinimąsi vien kul- 
tūrinėmis priemonėmis. „Pajūrio kova eina už teisingumą bei natūralumą 
ir tikrą bei kultūringą demokratiškumą: kas vokiečių — vokiečiams, kas 


"> Kazys (Kazimieras) Trukanas (1892 02 28 Undrulėnų (Andrulėnų?) k. Dūkšto v. — 
1957 09 18 Klaipėdoje), evangelikų kunigas, pedagogas, visuomenės veikėjas. Buvo baigęs 
Vilniaus kunigų seminariją ir filosofijos studijas Vokietijoje, įgijęs daktaro laipsnį. Dirbo 
Švenčionių gimnazijoje, Klaipėdoje, nuo 1929 m. buvo Klaipėdos Vytauto Didžiojo gimna- 
zijos direktorius (CVA E 391, ap. 7, b. 5760). 

lietuvių — lietuviams“ (RR 402). Vėliau, atrodo, šios pažiūros kiek keitėsi, 
daugiau krypo į politiką: įstojo į Šaulių sąjungą, nusprendė eiti į seimelį 
(žr. 258—259). 

Visuomenės sąjunga 1937 m. rudenį turėjo 22 skyrius, buvo 1779 nariai 
(CVA E 1498, ap. 1, b. 20), 1938 m. — 32 skyrius ir 1373 narius (ten pat, 
b. 27). Sąjungai priklausė daugiausia centro įstaigų tarnautojai. Andrius Aš- 
mantas nuoširdžiai darbavosi Sąjungoje, buvo išrinktas į Centro valdybą. Iš 
jos atsisakė 1938 m. pavasarį. Tų metų balandžio 22 d. pareiškime Sąjungos 
Klaipėdos skyriaus pirmininkui rašė, kad esąs priverstas atsisakyti iš valdybos 
dėl padidėjusio darbo Centro valdyboje, „ypač dėl suaktyvinto skyrių lanky- 
mo, kuriam dažnai neužtenka per savaitę vienos dienos dėl skyrių tolumo ir 
gausumo“ (AA). Bet jo, matyt, tuo kartu neišleido, tad vėliau dar kartą rašo 
pareiškimą Sąjungos pirmininkui dr. Trukanui, nurodydamas, kad dėl iškė- 
limo į Kauną esąs priverstas atsisakyti valdybos nario pareigų, bet pabrėžia, 
kad „lietuviškos Visuomenės sąjungos pastangos ir idėjos liks mano prote 
ir širdyje, o mano jėgos visada bus skirtos mūsų pajūrio lietuviškai idėjai ir 
jo sunkiosioms problemoms bei realiesiems darbams“ (1938 09 29 pareiš- 
kimas. - AA). 

Andrius Ašmantas yra dirbęs ir 1935 m. įsisteigusioje idėjiškai jam ar- 
timoje Lietuvos vakarų sąjungoje. Jos centras buvo Kaune, tikslai — plėsti 
Klaipėdos krašto ir Lietuvos sričių kultūrinius ryšius, atremti vokietininkų 
propagandą (MLE II 640; Žostautaitė 1992: 231-232). Kada Ašmantas į ją 
įstojo, nėra žinių, žinoma, kad joje darbavosi ir grįžęs dirbti į Kauną. Dirbo 
Kauno skyriuje, —- buvo skyriaus iždininkas. Jo archyve yra pluoštas įvairių 
sąjungos raštų, kvitų ir sąskaitų (1936 12 02 -1937 12 14), iš kurių matyti, 
kad buvo renkamos lėšos neturtingiems Nidos, Pėrvalkos, Prčilos ir kitų vie- 
tų vaikams, perkamos dovanėlės. 1939 m. vasario 9 d. skyriaus susirinkime 
Ašmantas skaitė pranešimą aktualiais Mažosios Lietuvos kultūrinio gyvenimo 
klausimais (Dienos žinios. - XX amžius, 1939 02 07). Tačiau pasikeitus aplin- 
kybėms parašė prašymą iš iždininko pareigų atleisti. Motyvus išdėstė tokius: 
esąs išrinktas Vakarų sąjungos Centro valdybos nariu, teko perimti Lietuvių 
kalbos draugijos sekretoriaus pareigas, įvyko esminių pakitimų tarnyboje, tad 
reikią prie to priprasti ir daugiau padirbėti (1939 03 04 pareiškimas Vakarų 
sąjungos Kauno centrinio skyriaus pirmininkui. - AA). 

Dar viena Klaipėdos organizacija, su kuria buvo susijęs Andrius Ašmantas, 
buvo Klaipėdos krašto mokytojų draugija (Purvinas 1995). Ji buvo įkurta 
1926 m. (MLE II 213 duomenimis, 1932 m.), jos tikslas buvo steigti ir išlai- 
kyti privačias lietuviškas mokyklas. 1938 m. pabaigoje ji turėjo 60 pradinių 

mokyklų, be to, išlaikė ir Vytauto Didžiojo gimnaziją (MLE II 211). 1936 m. 
buvo švenčiamas draugijos dešimtmetis. Andrius Ašmantas „Vakaruose“ pa- 
skelbė entuziastingą straipsnį, kuriame ypač džiaugėsi lietuviškos mokyklos 
stebuklu Klaipėdos krašte, Klaipėdos gatvėmis žygiuojančiomis gražiomis 
moksleivių eilėmis, skambėjusiomis jų dainomis (RR 332—-335). 1936 m. 
rugsėjo 5 d. Vėžiniūkų pradinėje mokykloje įvyko Pagėgių skyriaus visuotinis 
susirinkimas, kuriame Andrius Ašmantas skaitė pranešimą „Mūsų rašybos 
pagrindai“. Pranešimas buvęs atidžiai išklausytas, pateikta daug klausimų 
(KKMD Pagėgių skyriaus susirinkimas. — Tautos mokykla, 1936. nr. 19, p. 
468). Apie kitą Ašmanto veiklą šioje draugijoje nežinome, jo archyve tėra išlikę 
du draugijos Klaipėdos apskrities mokytojų sąrašai, vienas rašytas mašinėle, 
kitas (ne Ašmanto) ranka. 

Reikia pridurti, kad Klaipėdos krašto lietuviškų organizacijų gausa nepri- 
sidėjo prie tų draugijų veiklos kokybės, skaidė ne taip gausių jų aktyviausių 
narių gretas. Kilo mintis tas draugijas vienyti, tad 1934 m. pradžioje buvo 
įsteigtas Lietuviškų organizacijų komitetas. Jis vienijo iš viso 9 tokias sąjun- 
gas ir draugijas (1934 m.; vėliau, 1936 m., nurodoma jų buvus 13), tarp jų 
buvo Visuomenės sąjunga, Klaipėdos krašto mokyklų draugija, Laukininkų 
centras, Amatininkų susivienijimas ir kt. (CVA E 1498, ap. 1, b. 18; Atodan- 
gos 2007: 12-13). Komiteto pirmininkas buvo bankininkas Jonas Kybrancas 
(1897 06 27 — 1967 08 02; plačiau: MLE II 90-91), vienas iš aktyviausių 
darbininkų — Kazys Trukanas. Ašmanto pėdsakų komiteto veikloje nepavyko 
aptikti. Vis dėlto, matyt, ne be pagrindo „Mažosios Lietuvos enciklopedija“ 
(II 142) Andrių Ašmantą yra įvardijusi kaip lingvistą ir visuomenės veikėją, 
tiesa, rašydama apie Pedagoginio instituto dėstytojus, o ne apie Klaipėdos 
visuomenines organizacijas. 

Be darbų šiose visuomeninėse organizacijose, reikėtų paminėti ir kitą 
Andriaus Ašmanto veiklą Klaipėdoje. Ten jis buvo aktyvus teatro lankytojas 
ir tai galėjo būti susiję su profesiniais interesais. Norint pagyvinti pajūrio 
kultūrinį gyvenimą, 1935 m. liepos 1 d. į Klaipėdą buvo perkelta Šiaulių dra- 
mos teatro grupė. Jame vaidino tokie žinomi ar vėliau išgarsėję aktoriai kaip 
Elena Bindokaitė, Valerijonas Derkintis, Stepas Jukna, Henrikas Kačinskas, 
Alfonsas Radzevičius, Juozas Rudzinskas ir kt. (MLE II 146-147). Teatras 
turėjo savo studiją, su kuria bendravo ir Ašmanto vadovaujami pedagoginio 
instituto studentai (Ašmanto RR 368-369). Čia jis matė svarbų auklėjamąjį 
momentą, be to, nereikia abejoti, kad pats sėmėsi vaizdinės tarties mokymo ir 
mokymosi įgūdžių. Apie teatro spektaklius, taip pat apie Kauno teatrų gastroles 
Klaipėdoje yra parašęs keletą atsiliepimų, kurie buvo paskelbti „XX amžiaus“ 

dienraštyje. Su teatru jis nenutraukė ryšių ir vėliau, jau persikėlęs į Kau- 
ną. AA išlikęs operos solistės Veronikos Dagelytės-Valatkienės (1911-1956) 
kvietimas dalyvauti „Pikų damos“ spektaklyje, kur ji atlieka debiutinę Lizos 
partiją (1938 04 29). 

Iš kitų organizacijų minėtina narystė Klaipėdos kooperatinėje prekybos 
bendrovėje „Gerovė“ (apie ją žr. MLE I 464; AA yra išlikusių vyro ir žmonos 
mokėtų nario mokesčių kvitų), Andrius buvo ir Klaipėdos krašto mokytojų 
draugijos ligonių šelpimo kasos narys. 

Kad ir turėdamas daug tiesioginio darbo, visokių rūpesčių visuomeninė- 
se organizacijose, nuolat rašydamas į spaudą, Ašmantas niekada neužmiršo 
būtinumo pačiam lavintis, siekti didesnio mokslo. 

Atkreipia dėmesį jo užrašų knygutė (AA), iš kurios matyti, kad 1937 m. 
jo mokytasi rusų kalbos. Tų metų gegužės 13, 19, 20, 27 d. užsirašyta vis po 
kelis rusų kalbos žodžius su vertimais į lietuvių kalbą. Iš tų žodžių atrodo, 
kad šioje srityje dar nebuvo toli pažengta į priekį, nes rašytasi paprasti, beveik 
kasdieniniai žodžiai. 


Į Prancūziją 


Matyt, jis niekada nepamiršo seno savo įsipareigojimo baigus universitetą 
„dumti į užsienius ir ten sustiprėti“ (Dienoraštis, 1930 01 23). Baigiant univer- 
sitetą būta konkurencijos dėl užsienių su Petru Joniku ir dėstytojai pasirinko 
Joniką. Andrius Ašmantas vis tiek nenuleido rankų ir visą laiką tą reikalą 
turėjo galvoje. Atrodo, kad vos įsikūręs Klaipėdoje vėl pradėjo tais dalykais 
rūpintis. Neabejotina, kad kalbino savo senus pažįstamus Gotlybą Studerų, 
Praną Brenderį, Raimoną Šmitleną (Raymond Schmittlein)““ ir kitus. Tai rodo 
keletas jo archyve išlikusių dokumentų. 

1936 m. balandžio 17 d. nenustatytam asmeniui rašytame laiško juodraštyje 
pasakojama, kad balandžio 15 d. būdamas Kaune pasižadėjęs tam asmeniui 
pranešti, ką sužinosiąs iš Šmitleno ir Studeraus dėl savo kelionės studijų rei- 
kalais į Prancūziją. „Man malonu pranešti Tamstai, kad Schmittlein'o rūpesčiu 
jau daug padaryta. Jis anksčiau jau kreipęsis į p. Dulong'ą, įgaliotą Prancūzijos 
ministerį Lietuvai, ir dabar sužinojęs, kad p. ministeris Dulong neseniai buvęs 
Prancūzijoj ir net jau mano reikalais taręsis su švietimo vadovybe. Ten švie- 
timas palyginti decentralizuotas, ir man parinko Nansy miestą, kuriame esąs 
universitetas ir V!'ecole normale mokytojų rengimo įstaiga. Tiesa, šio miesto 


?6 Prancūzų kalbininkas Raimonas Šmitlenas (1904-1974) 1934-1938 m. dėstė Vytauto 
Didžiojo universitete, nemažai nusipelnė lituanistikai ir Lietuvai (LKE 480). Andrius Aš- 
mantas su juo susipažinti galėjo per minėtus savo bičiulius Brenderį ir Studerų. 

parinkimą nulėmė ir tai, kad aš prašiau kartu patarti, kur man būtų patogiau 
prancūzų kalbos kursus lankyti. Nansy srities tarmė esanti artimiausia jų 
bendrinei kalbai. 

Pono Schmittlein'o tvirtinimu, būsią man parodyta daug nuoširdumo ir 
rūpesčio: būsiąs specialiai man skirtas tos srities žinovas, kalbąs net vokiškai. 
Žodžiu, daug jau ten padaryta ir būsią viskas padaryta, kad tik aš nuvykčiau, 
ypač dar kiek anksčiau. Mat, mokykla dirba net visą liepos mėnesį“ (AA). 

Turint tokios informacijos į kelionę rengtasi rimtai. Reikalai svarstyti su 
Studerumi laiškuose (1936 03 02 Studeraus laiške Ašmantui patariama, kur 
vykti, įkalbinėjama būtinai pasirinkti Šveicariją, duodama kitų patarimų. — 
AA). Išlikęs Andriaus Ašmanto 1936 m. gegužės 18 d. prašymas Pedagoginio 
instituto direktoriui tarpininkauti, kad Švietimo ministerija skirtų šią vasarą 
komandiruotę susipažinti su Prancūzijos ir Šveicarijos mokytojų rengimo įs- 
taigomis. Prie prašymo pridėtas kelionės ir darbo planas (žr. TUTK 104-—105), 
kuriame išsamiai nurodyti kelionės tikslai ir uždaviniai. 

Planas suskirstas į dvi dalis: Gimtoji kalba mokyklose ir Vietos, kuriose 
numatyta informuotis. I dalis suskirstyta smulkiau. Pradžioje kalbama apie 
gimtosios kalbos mokymą pradinėse mokyklose. Čia, be kitų, ypač įdomūs 
klausimai, kaip ir kiek remiamasi tarme, koks mokykloje ir už mokyklos 
ribų palaikomas tarmės ir bendrinės kalbos santykis. Antrame skyrelyje 
kalbama apie gimtąją kalbą gimnazijose, trečiame — apie mokytojų rengimą 
pradinėms mokykloms (kaip atrenkami kandidatai į mokytojus, gimtosios 
kalbos programos, mokymo metodai, mokyklinė praktika ir pasiekiami rezul- 
tatai, bendrieji gimtosios kalbos [mokymo tikslai ir svarbiausia literatūra). 
Antroje dalyje rašoma apie ilgiausią sustojimo vietą — Nansi universitetą, 
kur „prie progos“ norėtų išklausyti prancūzų kalbos fonetikos kursą, atlikti 
praktiką ir pažinti dėstymo metodus. Šveicarijoje norėtų aplankyti „šiuos 
centrus: Neuchatel, Bern, Lūcern, ir Zūrich ar Basel“. Autorius taip pat pa- 
žymi, kad informacijų sėkmingumu Prancūzijoje rūpinosi ir dabar rūpinasi 
Raimonas Šmitlenas, o Šveicarijoje — Studerus ir Brenderis. „Iš jų, manau, 
maloniai galėtų informuotis mano reikalais ir Švietimo ministerija“ (TUTK 
105). Atkreiptinas dėmesys į dar kelis necituotus šio rašto dalykus. Autorius 
pažymi, kad suminėti uždaviniai kartais gali būti ir nebaigti per vieną va- 
sarą, vadinas, užmojai buvo labai dideli. Be to, prie II skyrelio apie gimtąją 
kalbą gimnazijose pridėta pastaba, kad ši sritis jam esanti antraeilė. Taigi jo 
stengtasi susikaupti prie pradinės mokyklos reikalų, tai yra tobulintis darbui 
Klaipėdos pedagoginiame institute. Ši mintis leidžia kalbėti apie tam tikrą 
gana tvirtą mokslinės ir pedagoginės veiklos krypties pasirinkimą, pasiryži- 

mą dirbti lituanistikos darbą turimoje vietoje. Matyt, jį tenkino tas darbas ir 
jame matė sąlygas ir sau pačiam tobulėti, ir galimybes kelti mokymo turinį 
į europinį lygį. 

Tačiau 1936 m. vasarą išvažiuoti nepasisekė dėl lėšų stokos, gal dėl dar 
kokių aplinkybių. 1937 m. vėl rūpinasi kelione, kalbina savo pažįstamus ir 
ministeriją. Antai 1937 m. gegužės 19 d. laiške Raimonui Šmitlenui (AA) 
prašo informuoti apie 1937 m. kursus, sąlygas į juos patekti. „Man svarbu 
pažinti prancūzų filologinis, literatūrinis ir šiaip kultūrinis pasaulis, kuria- 
me mes, lietuviai, galėtume semtis medžiagos savo kultūrai. Anais metais 
buvo didžiausias kliuvinys — finansai. Šiemet spėjau aš pats kiek susitaupyti. 
Todėl jaučiu, kad jokių kliūčių nebus. Lieka tik sutvarkyti dokumentus. |...) 
Mokaus pranc. kalbos šiemet toliau. Beveik jaučiu, kad didžių sunkumų 
nebus man klausyti paskaitų prancūziškai“ (AA). Neilgai trukus rašo prašy- 
mą Pedagoginio instituto direktoriui, prašydamas tarpininkauti Klaipėdos 
krašto gubernatūroje gauti nemokamą vizą važiuoti į Prancūzijoje rengiamus 
vasaros kursus (AA). 

Šį kartą buvo viskas gerai, pastangos davė savo vaisių ir Andrius Ašmantas 
išvažiavo į Prancūziją. Bet natūraliai gali kilti klausimas, kodėl veržtasi kaip 
tik į Prancūziją, o ne, pavyzdžiui, į Vokietiją, kur buvo mokslų sėmęsi jo 
mokytojai Skardžius ir Salys, kur studijavo daug kitų jaunų lietuvių moksli- 
ninkų, pagaliau pats Andrius Ašmantas daug geriau mokėjo vokiečių kalbą 
negu prancūzų ir net atstumai buvo kiti? Tai lengvai paaiškinama ano meto 
viešuoju kultūriniu diskursu ir pastangomis apsibrėžti lietuvių kultūros kūrimo 
turinį ir jos orientacijos gaires. 

Nors XX a. 4-o dešimtmečio kultūrinėse diskusijose vyravo Stasio Šalkaus- 
kio rytų ir vakarų kultūrų sintezės idėja, vis dėlto ne visi jai pritarė ir ieškojo 
kitų tautinės kultūros atramos taškų. Buvo atmetama kitų tautų kultūrinės 
įtakos hipotezė ir mėginama propaguoti vidinių resursų pirmenybę, pirmiausia 
lietuviškąjį kultūrinį paveldą. Kartu reikalauta „išsivaduoti nuo svetimtaučių 
globos“ (Juozas Keliuotis), bet suprasta, kad be kitų tautų kultūrų pamokų 
neįmanoma kurti savo tautinės kultūros. Artimiausių kaimynų pavyzdys buvo 
griežtai atmetamas. Lenkų — dėl vienų priežasčių, rusų dėl kitų, vokiečių dar 
dėl kitų. Žvilgsniai krypo į Italiją ir Prancūziją. Pasirinkta Prancūzija, ir jos 
kultūrinė ir kitokia įtaka pradėjo pastebimai didėti (plačiau: Mačiulis 2005: 
247-250). Taigi Andrius Ašmantas, pasirinkdamas važiuoti į Prancūziją, jo- 
kių Amerikų neišrado; jis tik stengėsi praktiškai įgyvendinti vieną iš tautinės 
kultūros kūrimo elementų to meto kultūrinio diskurso rėmuose, tai yra vykdė 
jaunųjų tautininkų kultūrininkų idėjinės nuostatas. 

Andriaus Ašmanto prancūziškasis užsienio pasas 


Kursai vyko 1937 m. liepos mėnesį. Apie juos, deja, turime mažai in- 
formacijos, tad belieka paminėti AA archyve išlikusius dokumentus, laiškus 
ir kitas nuotrupas. Atrodo, kad į Prancūziją Ašmantas važiavo ne vienas, 
tikriausiai gal su būreliu ekskursantų, o gal kursų dalyvių. Tuo metu Pa- 
ryžiuje vyko pasaulinė pramonės paroda, tad į ją galėjo būti važiuojama 

es == 
E m enim 


Kartu su kolegomis Prancūzijoje Nansi mieste 
1937 m. liepos 14 d. Andrius Ašmantas trečias iš kairės 

viso būrio žmonių. Dviejose Andriaus Ašmanto parsivežtose nuotraukose 
antroje pusėje užrašyta „Lietuvių kursistų grupė Verdene prie paminklo, 
kuris simbolizuoja visas ginklų rūšis, vartotas per Didįjį karą. 1937.VII.17“, — 
išeitų, kad kursuose buvo visas lietuvių būrys. Iš viso Ašmantas iš kelionės 
parsivežė (ar išsiuntė žmonai) 8 nuotraukas, 2 atvirukus, yra išlikę 3 atvir- 
laiškiai žmonai. 

Pirmame atvirlaiškyje liepos 14 d. rašo pirmąjį laišką iš Nansi išsiuntęs 
liepos 6 d. iš ryto. Dirbantis labai daug, nes „suvažiavo iš visų kraštų dau- 
giausia prancūzų k. mokytojai. Aš jaučiuos lyg mažiausias. Šiandie (VII.14) 
pas mus didelė šventė [Bastilijos paėmimo diena|. Vakar ir šiandie stengiaus 
toje šventėje dalyvauti, bet šventės įspūdis menkas: krautuvės atdaros, žmo- 
nės beveik visi dirba, mumis kursistais nesirūpina. Tur būt, įdomiausias šios 
dienos kariuomenės paradas. Bet mūsų kariuomenė, bent kareiviai, daug 
dailiau atrodo“. Iš Paryžiaus išvažiavo rugpjūčio 4 d.: „Šiandie 12.50 aplei- 
džiam tą milžinišką miestą, kur tiek daug visokių įspūdžių, nuo kurių žmogus 
tiek nuvargsti, kad nori bėgte iš čia išbėgti. Miela Lietuva nemiegančiame ir 
triukšmingame Paryžiuje! Ilgesys savo šeimos ir savo krašto dar didesnis, kai 
matai, koks čia menkas žmogus!“ (1937 08 04 atvirlaiškis. - AA). Dar vieną 
žinutę parašo rugpjūčio 8 d. (atvirlaiškyje apsirikta, parašyta VII. 8) traukinyje 
į Berlyną ir praneša greitai būsiantis namie. 

ai 
Kursų Prancūzijos mieste Nansi dalyviai. 
Andrius Ašmantas viršutinėje eilėje šeštas iš dešinės 


Kursai oficialiai baigėsi 1937 m. liepos 31 d. Tą dieną klausytojams buvo 
įteikti pažymėjimai. Ko ten kursų dalyviai išmoko, kokias sritis patobulino, 
sunku dabar susekti. Iš jų yra išlikęs vienas Andriaus Ašmanto užrašų sąsiu- 
vinis, bet ir jis nedaug ką pasako. 15-oje jo puslapių, rašytų liepos 12 - liepos 
22 d., konspektuoti įvairūs prancūzų kalbos gramatikos dalykai. Toliau eina 
3 fonetikos puslapiai, bet kada jie rašyti, datos nėra. Gali būti, kad net ne 
Prancūzijoje, nes bendrosios fonetikos iš tiesų tėra 1 puslapis apie kvėpavimą, 
o toliau eina „Kalbos pratimams — sakiniai“, pavyzdžiai tik lietuviški. Tarsi 
jų tęsinys — 22 puslapiai - žodžių poros garsų (fonemų) ir priegaidžių skiria- 
mosioms funkcijoms nustatyti, pvz., meta — metė, žabai - žaibai, ponia - vonia 
ir t. t. Iš kito sąsiuvinio galo yra „Pastabos fonetikos klausimais“ (4 psl.), kur 
vėl rašoma apie kvėpavimą. Galėjo tai būti rašoma ir Prancūzijoje išklausius 
fonetikos kursą, ir Lietuvoje rengiantis tai pritaikyti lietuvių kalbai. 


Spaudoje ir visuomenėje 


Klaipėdoje Andriaus Ašmanto gyventas intensyvus darbo, veikimo ir 
mąstymo gyvenimas. Įsižiūrėjus į viską atidžiau net sunku suvokti, kada tas 
viskas ir suspėta, o juk kiekvienam darbui, kiekvienam veiksmui atiduota 

visa energija ir turimas laikas, niekas nedaryta atmestinai. Ypač stebina 
publicistinių rašinių gausa. Klaipėdos metu jų parašyta daugiausia per visą 
gyvenimą — beveik pusantro šimto. Daugiausia rašė „Vakarų“ dienraščiui, 
dar kiek į Kauną „XX amžiui“, kartkartėmis kitiems. Andriaus Ašmanto 
archyve išlikę keletas periodinių leidinių redakcijų raštų su prašymais jiems 
rašyti apskritai ar konkrečiais klausimais. Pavyzdžiui, yra „Židinio“ žurnalo 
redaktoriaus 1936 m. kovo 6 d. raštas su prašymu rašyti apie mokyklų ir mo- 
kytojų gyvenimą, taip pat iš kalbotyros, ir 1936 m. lapkričio 28 d. prašymas 
recenzuoti Klaipėdos teatro spektaklius. Bet „Židiniui“ Ašmantas nerašė — 
gal neturėjo laiko, gal netiko jo idėjinė kryptis, gal jautė, kad jo straipsniai 
daugiau laikraštiniai, o ne Žurnaliniai. Todėl daugiau siuntė „XX amžiui“. 
1937 m. jam išsiuntė į laikraštį įdėtų straipsnių sąrašą (iš viso 8), nurodydamas 
kiekvieno numerį ir eilučių skaičių (be abejo, honoraro reikalu). „Židinyje“ 
tik 1938 m. buvo paskelbtas Ašmanto straipsnis apie Kazimierą Jaunių (nr. 10, 
p. 369—378). 1936 m. balandžio 30 d. „Jūros“ žurnalą leidžianti Lietuvos 
Jūrininkų sąjunga prašė būti nuolatiniu bendradarbiu ir laukė pažadėtojo 
straipsnio „Ūgdykime jūrinę sąmonę per mokyklas“. To žurnalo 5 nr. išspaus- 
dintas Ašmanto straipsnis „Jūra — auklėjimo veiksnys mokykloje“ tikriausiai 
ir bus tas redakcijos minėtas rašinys. 8-ame tų metų numeryje yra dar vienas 
Ašmanto straipsnis „Jūra ir žemynas“. 1936 m. kovo 26 d. „XX amžiaus“ 
redaktoriaus laiške dėkojama, kad jų nepamirštama, ir apgailestaujama, kad 
dėl nuo jų nepriklausiusių priežasčių negalėję išspausdinti kažkokio nenu- 
rodomo Ašmanto straipsnio. „Dabar cenzūra dar paaštrėjo. Pasakyti ką nors 
beveik nebegalima“ (AA). 

Svarbiausias leitmotyvas, iš esmės einantis per visus straipsnius straipsne- 
lius, yra tautinės kultūros gynimas, jos ugdymas ir puoselėjimas. Ne veltui 
prof. Vanda Zaborskaitė šią jo kūrybos dalį yra pavadinusi kultūrine publi- 
cistika. Tematiškai ji, suprantama, išsišakojusi: tai bendrieji kultūros dalykai, 
veiksniai, padedantys ją ugdyti ir kelti, visokie kultūros stabdžiai ir trikdžiai, 
dviejų kultūrų sambūvis Klaipėdos krašte. Jam rūpi ir kalbos dalykai (lingvis- 
tinė publicistika, daugiau kaip 10 straipsnių), ir teatro reikalai (teatrologinė 
publicistika, daugiau kaip 10 straipsnių; teatro recenzijų yra prašęs ir „Židinio“ 
redaktorius. —- AA. 1936 11 28 laiškas), įvairūs švietimo ir auklėjimo klausi- 
mai (pedagoginė publicistika, apie penkiasdešimt straipsnių). Vis dėlto per 
tą didelį rašymą kai kas pradėjo kartotis, viena kita mintis ėjo iš straipsnio į 
straipsnį ir kai kurie rašiniai ėmė darytis nebe tokie patrauklūs ir originalūs, 
kaip būdavo anksčiau. Šių straipsnių turinys apžvelgiamas II šios knygos da- 
lyje, o čia reikėtų atkreipti dėmesį į kelias ypatingesnes temas. 

1937 m. kovo 5 d. Ašmantas „Vakaruose“ paskelbė straipsnį „Mažosios 
Lietuvos tautosakos likimas“ (RR 404—406), kuriame ragino į tautosakos 
rinkimą įtraukti jaunimo organizacijas, suorganizuoti rinkimo centrą. Auto- 
riui jau pavykę gauti teigiamą atsakymą kurti tokį centrą prie Pedagoginio 
instituto, tad laukiantis visų, kurie norėtų prie to darbo dėtis, ir prašo rašyti 
į institutą ar savo namų adresu. Į laišką atsiliepė mokytojas Jonas Bicka“? iš 
Laūksargių (1937 03 09 laiškas Andriui Ašmantui. — AA). Jame rašoma, kad 
jis ir mokytojas Tumosas jau vieną tautosakos knygelę atidavę spaudai ir ren- 
kantys medžiagą antrai. Jie domisi tik padavimais ir pasakomis. 

Gali būti, kad laiške minima atiduotoji spaudai knygelė vis dėlto pirma 
pateko į Ašmanto rankas, — ji išėjo 1939 m. Lauksargiuose antrašte „50 gra- 
žiausių Mažosios Lietuvos padavimų“ (157 p.) ir jos kalbos redaktoriumi 
nurodytas lektorius A. Ašmantas (p. 151). Rinkinio pradžioje pažymėta, kad 
Švietimo ministerijos Knygų tikrinimo komisijos sprendimu knyga tinka 
mokyklų knygynams (1937 m. protokolas Nr. 581), o Rinkėjų žodis pasira- 
šytas 1938 m. kovo mėnesį. Dar pridurtina, kad Lietuvių mokytojų draugijos 
Pagėgių skyriaus narių susirinkime mokytojai pageidavo, kad draugijos Cent- 
ro valdyba greičiau išleistų Fr. Tumoso ir Bickos surinktus Klaipėdos krašto 
padavimus (Tautos mokykla, 1938, nr. 9, p. 244). Apie antrąjį darbą girdėti 
neteko, taip pat neaptikta informacijos apie antrąjį rinkinio rengėją Fr. Tu- 
mosą. Išėjusi padavimų knyga buvo teigiamai įvertinta pedagogų spaudoje 
(J. Lazauskas. —- Tautos mokykla, 1939, nr. 13, p. 314), kur pažymėta, kad 
kalba taisyklinga ir graži, peržiūrėta Vytauto Didžiojo universiteto lietuvių 
kalbos lektoriaus A. Ašmanto. 

Kitas dalykas - Andriaus Ašmanto nesutarimai su Klaipėdos miesto valdžia. 
Jie prasidėjo, kaip ir galima numanyti, nuo lietuvių kalbos reikalų. Jį erzino 
valdininkų lietuvių kalbos nemokėjimas ir tos kalbos darkymas įvairiuose 
gyventojams siunčiamuose raštuose ir dokumentuose. Antai straipsnyje „Kal- 
bų lygybė“ (RR 326—328) cituoja dar 1936 m. valdininkų rašytą raštą (gali 
būti, kad jo šeimai), kuriame iškraipyta pavardės, o žodžiai nesiriša vienas 
su kitu. „Taip gali rašyti tik menkos kultūros žmogus, negerbiąs pats savęs ir 
to, kuriam rašo“ (p. 327). Toliau autorius nurodo, kad valdininkams reikėtų 
skelbti egzaminus, padėti jiems pasirengti. „Čia bereikia tik pačiai direktorijai 
apdairumo, rūpesčio ir geros valios“ (p. 328). 


* Ilgametis Lauksargių pradinės mokyklos mokytojas (1932-1939) Jonas Bicka buvo 
gimęs 1900 m. gruodžio 1 d. Tauragės apskrityje, baigęs Tauragės mokytojų kursus ir Kėdai- 
nių mokytojų seminariją. Domėjosi drama, kraštotyra, tautosaka. Per Antrąjį pasaulinį karą 
buvo patekęs į Hanau (Vokietija) tremtinių stovyklą, bet 1948 m. sėkmingai grįžo į Lietuvą 
(CVA E 391, ap. 7, b. 561a). Mirė 1977 m. (MLE I 172). 

Galima spėti, kad kaip tik Andriaus Ašmanto iniciatyva direktorijoje 
1936 m. gegužės 27 d. buvo sudaryta lietuvių kalbos komisija, kuri turėjo 
tikrinti valdininkų lietuvių kalbos mokėjimą; į ją įėjo gubernatūros patarėjas 
Mikas Šlaža, direktorijos mokyklų referentas Paulius Vaičys ir pedagoginio 
instituto dėstytojas Andrius Ašmantas. Valdininkai boikotavo komisijos darbą. 
1936 m. rudenį delegacija išdėstė Baldžiui, kad ja nepasitiki, ir šitaip sužlugdė 
visą darbą (Žostautaitė 1992: 253). 

O Andrius Ašmantas spaudoje skelbia vieną straipsnį po kito, tačiau 
rezultatų nėra jokių. Galų gale ir jam kantrybė išsenka ir rašo jau piktai: 
„Klaipėdos magistratas, kuris vadovaujamas vokiečių ir vokiškos kultūros 
žmonių, elgiasi taip šlykščiai nekultūringai, kad imi žmogus abejoti, ar čia 
vokiškoji kultūra nėra visai išsigimusi lietuviškos kultūros prieglobstyje?“ — 
rašo jis straipsnyje „Kur kultūra?“ (RR 376—379). Tokių jausmų proveržį 
sukėlė gauta mokesčių knygutė, kurioje visiškai sumaitota lietuvių kalba. 
Knygutę jis grąžino magistratui, pasirašė raštelį: „Šiuo raštu pažymiu, kad 
1937 m. Mokesčių knygutė, pažymėta 325 num., grąžinta Klaipėdos Miesto 
Magistratui, kad būtų ištaisyta kalba“, gavo valdininko parašą ir pats savo 
ranka parašė datą 1937 12 22. O pačiame straipsnyje viešai agituoja „grąžinti 
magistratui visas anokias mokesčių knygutes ir pareikšti, kad tokių mokėtojų 
visai nėra. Tik pati visuomenė galės sukultūrinti magistrato valdininkus [...|, 
sukelti jų kultūrinę pagarbą savo darbui ir teisingumo jausmą viso miesto 
abiejų tautybių piliečiams, kurie moka lygius mokesčius“ (RR 379; šios 
eilutės laikraštyje išspausdintos juodu šriftu). Pataisytą mokesčių knygutę 
burmistras grąžino kartu su 1937 m. sausio 22 d. pasirašytu lydraščiu, ku- 
riame mėginama pasiteisinti dėl tokio aplaidumo (AA). 

Po poros mėnesių, 1938 m. kovo 7 d., Ašmantas rašo naują skundą Klaipė- 
dos krašto direktorijos pirmininkui. Jame skundžiasi, kad valdininkai neleisti- 
nai ilgai laiko nesutvarkytus jo ir žmonos pasus. Pareiškimas gauti Klaipėdos 
krašto pasus buvęs įregistruotas sausio 25 d.?, bet valdininkai vėl nevykdė 
savo pareigų. „Vėl per valdininką man praneša, kad su skundu turiu kreiptis 
į Miesto Valdybos Direktorių — p. Damisch'ą. Su juo nesusikalbu lietuviškai. 
Vertėjo neprašiau, laikydamas sau ir įstaigai negarbe, kad tokias pareigas ga- 
lėtų eiti žmonės, dar nemoką valstybinės kalbos. Vėl buvau priverstas grįžti 
pas vyr. burmistrą Dr. Brindlinger [...|. Tik vėl [jis] pranešė per valdininkus, 


** Pastangos gauti Klaipėdos krašto vidaus pasus gali būti susijusios ir su noru galutinai 
susitvarkyti pavardės formą. Dėl savo pavardės rašymo jau buvo vienur kitur kreipęsis. AA 
yra Endriejavo valsčiaus savivaldybės viršaičio 1938 m. sausio 20 d. atsakymas į Andriaus Aš- 
manto pašymą (adresuota Ašmontui Andriejui): „pranešu, kad paso davimo byloje esančios 
metrikos ir pagal jos duotą pasą savivaldybė pavardės bei vardo ištaisyti negali“. 

kad aš jam esąs persona ingrata todėl, kad aš rašąs apie Magistrato trūkumus 
laikraščiuose“ (AA). Kokius ėjo vargo kelius, matyti iš jo archyve esančio 
lapelio: kreiptasi pirmą sykį II. 21, antrą — III. 7, trečią - III. 8, gautas atsaky- 
mas iš Direktorato IV. 22, kreiptasi ketvirtą kartą IV. 25, IV. 26 gautas iš pasų 
skyriaus kvietimas (pastaruoju atveju gal supainiota, gal tai Policijos valdybos 
raštelis). Be to, AA yra direktorijos 1938 m. balandžio 8 d. atsakymas į dar 
vieną Ašmanto skundą, rašytą 1938 m. kovo 7 d. Jame rašoma, kad Klaipėdos 
miesto Policijos valdyba jam jau pranešusi, jog Klaipėdos krašto vidaus pasas 
negalėta duoti, nes Endriejavo valsčiaus valdybos išduotame pase pavardė 
parašyta Ašmontas, o jungtuvių metrike Ašmantas. „Kaip bus pase pavardė 
ištaisyta ar pristatytas gimimo metrikas, nėra kliūčių Tamstai išduoti Klaipėdos 
Krašto vidaus pasą“ (AA). 

Suprantama, pavardės formos rašymas pase buvo viena, o biurokratiniai 
dalykai, nepagarba kitos tautos žmonėms, šiuo atveju lietuviams, visai kas kita. 
Kova su tokiu biurokratizmu, aišku, buvo kova su vėjo malūnais, gana panaši 
į tą, kurią vėliau dėl lietuviškų užrašų mėgino kovoti Vilniaus universiteto 
studentai pirmaisiais bolševikinio pokario metais ir vėliau; su visai panašiais 
reiškiniais susidurta lietuvių kalbos sąjūdžio metais XX a. 7-8 dešimtmetyje. 
Visais atvejais tiems kovotojams turėjo darytis aišku, kad gera valia padėties 

nepataisysi, reikia kardinalių sprendimų. Andrius Ašmantas tikriausiai jų taip 
pat ieškojo ir esamomis sąlygomis turbūt matė vieną išeitį - pačiam eiti į po- 
litiką. Nors šiaip savo prigimtimi jis buvo neprievartinės, o tik aiškinamosios 
ir auklėjamosios pakraipos žmogus, bet tuo metu vienintelę išeitį tematė, 
matyt, tik politikoje. 

Vis dėlto teigti, kad jaunystėje ir vėliau Andrius Ašmantas buvo visai 
apolitiškas, negalėtume. Klaipėdoje, vokietininkų veiksmai, vietos valdžios 
arogancija santykiuose su gyventojais lietuviais, pagaliau paties nesusiprati- 
mai su vietine valdžia negalėjo neskatinti ką nors daryti kitaip negu iki tol 
gražiais kultūriniais pamokymais mėginti kitus atvesti į protą. To meto jo 
nuotaikas ir pažiūras gana nemenkai atspindi laiškas bičiuliui Petrui Navar- 
daičiui, rašytas 1938 m. balandžio 22 d. Jis rašo, kad „vargina „broliai“ ir 
vakarų kaimynas nerimastimi“ (AA), bet daugiausia kalba apie naujausius 
politinius įvykius. Sunku buvę išgyventi kovo 17-19 dienas, kada teko 
priimti Lenkijos ultimatumą ir faktiškai atsisakyti teisių į Vilniaus kraštą. 
„Kad tie įvykiai atsitiko, rodo mūsų politikos siaurumą ir trumparegišku- 
mą. |[...| Be abejo, stambi diplomatinė klaida — suplakti dipl. santykius su 
Vilniaus klausimu. Atnaujinome santykius — atsisakėme nuo Vilniaus. Ši 
mintis taip giliai žmonėms įkalta į galvą, kad yra dar ir šiandien netikėlių 
Į=netikinčių|, kas viešai skelbiama. Be abejo, lenkai visada galės iš mūsų 
pasišaipyti per derybas. 

Dar liūdniau, kad iš to mes tiek maža tepasimokėme. Visi laukė [ministrų 
kabineto ne srovinio, kaip „L. A.“ bijojo, bet išėjo sroviškiausias ir be rimtų 
asmenybių, kuriomis galėtų tauta pasitikėti“". Tas kabinetas toks sukiužęs, kad 
sunkiomis dienomis vėl neteksim vadų. Šis nujautimas tautą akmeniu slėgia. 
Kur mes nueisim, pasikliaudami tik bukapročiais pataikūnais, kurie neturi savo 
minčių ir nusistatymo? Liūdna man, Petrai, pažvelgus į ateitį. Teko girdėti iš 
rimtų idealistų tautininkų, kurie dabar nepersveria per 11 kateg., kad Antanas 
[Smetona] ima jau rimtai suvaikėti. Jei nepatinka, tuoj matąs tik blogą valią ir 
tautininkus apšaukiąs voldemarininkais. Vadinas, kada reikia ir reikės blaivaus 
proto, mes jo kaskart neteksime. Dar prasčiau, kad jokių priemonių pakeisti 
tam blogiui mes neturime. Kur mes nueisim su tuo autoritetu? Duok, Dieve, 
kad mes greičiau nuo jo išsivaduotume be žalos sau ir savo tėvynei, o ypač 
mūsų nepriklausomybei“. 


* Ministrų kabinetas buvo pertvarkytas 1938 m. kovo 24 d. kaip tik dėl krizės su Lenkija. 
Prezidentas sudaryti vyriausybę pavedė Vladui Mironui. Nors iš senosios vyriausybės buvo 
atleisti tik du ministrai, ji vis tiek liko „srovinė“, kitaip sakant, jos daugumą sudarė tautininkų 
sąjungos nariai ir jiems lojalūs asmenys (plg. Vitkus 2004: 270). 

Toliau rašoma apie kūrybinį darbą, įvairius savo straipsnius. „Noriu iš- 
sivaduoti iš tos depresijos ir dirbti rimčiau, bet nervai neišlaiko. |[...] Būtų 
daugiau vertingų darbų, bet viską gadina politika, į kurią įsitraukiau. Juk esu 
„Visuomenės Sąjungos“ net C. V-dyboj. Lankau skyrius ir net kandidatuosiu 
į Krašto ir miesto seimelius. Et nepakeliui man su politika. Dirbu iš didelio 
pasiaukojimo tėvynės labui, kurio ji ir nesulaukia“ (AA). 

Reikia pasakyti, kad Andrius Ašmantas dėl tokių savo pažiūrų, kurios vie- 
nokiu ar kitokiu būdu prasiskverbdavo ir į viešumą, negalėjo likti be valdžios 
dėmesio. Antai Valstybės saugumo departamentas tarnybiniam naudojimui 
leido rotatoriumi dauginamą leidinį „Spaudos dienynas“: Jį redagavo Spaudos 


“0. Dienyne būdavo referuojami (ne 


skyriaus viršininkas Pranas Meškauskas 
vertinami) spaudoje pasirodę valstybei aktualūs straipsniai, radijo laidos iš 
Lietuvos ir daugelio pasaulio kraštų. Ir Andrius Ašmantas į tuos referatus yra 
pakliuvęs su savo kovingais straipsniais iš Klaipėdos tematikos. Pavyzdžiui, 
šitaip referuotas jo straipsnis „Lietuvių kalba Klaipėdos krašte“ (1937 04 09, 
nr. 3, iš „Gimtosios kalbos“ — CVA E 378, ap. 5, b. 3104). 1938 m. vasario 
24 d. 45-ame numeryje antrašte „Klaipėdos kraštas gyvenąs tautinio apsi- 
sprendimo dienas“ referuotas jo straipsnis „Klaipėdos visuomenė“ iš „XX am- 
žiaus“ vasario 23 d. numerio; 1938 m. kovo 5 d. Nr. 51 — antrašte „Kaip 
šeimininkaujama Klaipėdoje“ straipsnis „Kur magistrantūra veda miestą“ iš 
„XX amžiaus“ kovo 1 d. ir kt. 

Žinoma, iš tų referatų sunku spręsti apie valdžios požiūrį į Ašmanto lo- 
jalumą valstybei, bet stebina kitkas. Kaip tik tuo metu jis buvo įregistruotas 
Valstybės saugumo departamento kartotekoje kaip stebėtinas asmuo. Jam 
buvo užvesta speciali kortelė, kurioje pažymėta vardas, pavardė, gimimo 
metai ir vieta, dabartinė gyvenamoji vieta ir pareigos, registracijos prie- 
žastis — krikdemas, data 1938 03 10, asmens bylos numeris 2803 i/a (CVA 
E 378, ap. 14, b. 1, Valstybės saugumo departamento registruotų asmenų 
kortelės). Tos bylos archyve neteko aptikti, o teiginys jį tuo metu priklausius 
uždraustai krikščionių demokratų partijai!?! kiek stebina, nes niekur neteko 
rasti duomenų, patvirtinančių šį faktą. Gal čia turėta omenyje ne tikrasis 


“0 Nuo 1940 m. Pranas Germantas. Jis buvo gimęs 1903 04 22 Puškoriuose (Telšių 
apskr.), baigęs Kauno ir Leipcigo universitetus. Dirbo Alytaūs, Plūngės, Kražių gimnazijose, 
1936-1940 m. — Valstybės saugumo departamente, per karą — Švietimo valdyboje, rūpinosi 
lietuviškomis mokyklomis. Mirė 1945 m. Štuthofo koncentracijos stovykloje. Parašė kelias 
kalbotyros ir politikos knygas (VLE VI 605). 

"! Krikščionių demokratų partijos, buvusios valdžioje 1919-1926 m., veikla 1935 m. 
valdžios buvo sustabdyta ir ji veikė neoficialiai. 1923-1936 m. leido laikraštį, į kurį kartais 
rašydavo ir Ašmantas. 

priklausymas tai partijai, tik jo dalykinis (politinis) palankumas tos partijos 
idėjinėms nuostatoms? 

Gali būti, kad tas dėmesys taip pat buvo viena iš priežasčių 1938 m. vasarą 
Ašmantą iškelti iš Klaipėdos į Kauną. Gal buvo ir Klaipėdos valdininkų skun- 
dų centrui apie tą jiems atrodantį nelengvai sugyvenamą žmogų? Gal kam 
atrodė patikimiau jį laikyti po akių Kaune, negu leisti kaitinti ir taip karštus 
tarptautinius santykius Klaipėdoje? 

Bet įdomiausia tai, kad tais metais Andrius Ašmantas įstojo į Šaulių 
sąjungą. Lietuvos centriniame valstybės archyve yra jo 1938 m. balandžio 
16 d. užpildytas pareiškimas priimti į Šaulių sąjungą (E. 561, ap. 12, b. 2203, 
Ip. 1). Jame pateikti anketiniai duomenys, be kitų, nurodyta mokant lietuvių, 
vokiečių ir prancūzų kalbas, esant Visuomenės sąjungos ir Klaipėdos krašto 
mokytojų draugijos nariu, prašoma priimti nariu rėmėju. II lapo pusėje yra 
pažįstamų asmenų, Klaipėdos Šaulių rėmėjų būrio narių Erdmono Simo- 
naičio!“? ir P. Karečiaus |? — sunkiai įskaitoma] liudijimai, kad Andrius Aš- 
mantas jiems žinomas kaip sąžiningas ir doras, ką tvirtinantys savo parašais. 
Išbuvo ... [neužpildyta| mėnesių bandomąjį laiką ir būrio tarybos protokolu 
Nr. 9 1938 m. gegužės 1 d. nutarta priimti į šaulius. 1938 m. gegužės 12 d. 
XX rinktinės vadas savo parašu patvirtino, kad Andrius Ašmantas priimtas 
į šaulius. 

Šaulių sąjunga buvo įkurta 1919 m. birželio 27 d. kaip savanoriška, karinė, 
nepolitinė organizacija. Jos tikslas buvo kovoti dėl tautos laisvės ir ją iškovojus 
išsaugoti. Veiklos sritys buvo 5-ios: karinė, kultūrinis ugdymas, fizinis lavi- 
nimas, ugniagesyba ir moterų veikla. Organizacijos nariai, susiskirstę pagal 
rinktines į kuopas, rengdavo minėjimus, valstybines šventes, globojo istorinį 
paveldą, turėjo savo chorų, teatro kuopelių, bibliotekų, šaulių namų, leido 
„Trimito“ žurnalą, knygas (LE XXIX 375-383). 

Dabar sunku tiksliau nustatyti tikruosius Andriaus Ašmanto stojimo mo- 
tyvus. Nėra abejonės, kad turėjo reikšmės jau minėti faktai, pasiryžimas ba- 
lotiruotis rinkimuose į seimelį, galbūt galėjo pakalbinti stoti bičiulis Petras 
Navardaitis, kuriam atvirai dėstė savo politines pažiūras (Navardaitis į Šaulių 
sąjungą įstojo dar studijuodamas universitete, plg. CVA E 561, ap. 2, b. 2654, 
ten pat ir duomenys, kad sąjungos nariu nuo 1920 m. buvo Kazys Akelis). 
Gali būti, buvo ir kitų paskatų iš pačios Klaipėdos, neužmirština, kad aštrėjant 

Galbūt tai Erdmonas Simonaitis (1888—1969), vienas iš Klaipėdos krašto veikėjų, buvęs 
ir Klaipėdos apskrities viršininku, Klaipėdos miesto burmistru (CVA E 561, ap. 2, b. 1835, 
Ip. 7; LE XXVII 465-466; MLE IV 246—249). Jeigu tai tiesa, tai tas faktas rodytų plačias 
Andriaus Ašmanto pažintis su žymiausiais Klaipėdos krašto kultūros ir politikos veikėjais. 

tarptautinei padėčiai buvo skatinama kuo daugiau žmonių stoti į šią patriotinę 
organizaciją. Antai 1939 m. sąjungą papildė 10 000 naujų narių ir 1940 m. 
pradžioje jų buvo 62 000 (Vitkus 2004: 275). 


Korespondencija 


Iš Klaipėdos laikotarpio Andriaus Ašmanto archyve esama per visą gyve- 
nimą gausiausios korespondencijos, rašytos artimiems žmonėms ir jo gautos 
iš įvairių asmenų. Čia apžvelgiami neminėti laiškai ir tie jau minėtuose laiš- 
kuose nekelti dalykai, kurie gali būti svarbūs jo biografijai ar gyvenamosioms 
aplinkybėms papildyti. 

Bene reikšmingiausias įvairiais atžvilgiais yra Andriaus Ašmanto ir Pet- 
ro Navardaičio susirašinėjimas. Išlikę trys Andriaus laiškai (juos išsaugojo ir 
atidavė AA Stefa Navardaitienė) ir du Petro laiškai Andriui. 

1936 m. rugpjūčio 31 d. Andrius Ašmantas rašė: „Jau seniai išsisky- 
rėme, tačiau širdingu žodžiu nepasidalinome. Skaitau kiekvieną naujieną 
laikraščiuose, apie mokytojų skyrimus ar kilnojimus, bet Tavo pavardė, 
rodos, niekur neužkliuvo. Manome, kad trečiojoje Kauno gimnazijoje ir 
liksi“ „Gal kandidatuoji kur į direktorius? P|onas| Orvydas!“* jau Joniš- 
kio direktorius. Jam, tur būt, kas padėjo, ar jau praeina politiniai vėjai. 
Jis sąžiningas ir rūpestingas žmogus, bet „siauras“ visuomenininkas. Kitų 
žymesnių pakeitimų neteko laikraščiuose skaityti, šiaip iš kitur nieko ne- 
sužinau“. „Klaipėdoje mokslo metus pradėjome 12 d. rugpjūčio. Aš visą šį 
mėnesį dirbau. Dabar norėčiau net kiek ir pasilsėti. Reikia pagaliau kiek ir 
pasiruošti pačiam. Džiaugiuosi, kad praktikos pamokų nereikės man vesti: 
jas tvarkys p. Budzinskas, buvęs Plungės ir paskiau Šiaulių mokytojų semi- 
narijos mokytojas“. Laiško pabaigoje autorius dėkoja už vaišes Sausiuosė, 
gimtajame Navardaičio kaime, perduoda linkėjomus Viskantai ir kitiems. 
Postsriptume pranešama, kad nusipirko rašomąją mašinėlę ir jam pirmam 
rašantis (AA). Ašmanto archyve išsaugota ir tos mašinėlės pirkimo sąskaita, 
išrašyta 1936 m. rugpjūčio 31 d., kaina 370 litų. 

1936 m. gruodžio 14 d. laiške rašoma: „Su malonumu būsi laukia- 
mas pas mus per Kalėdas keletą dienų pagyventi pasiilsėti“. Toliau prašo- 
ma Kaune užsakyti laikraščių, žurnalų ir „Lietuviškosios enciklopedijos“ 
VI tomą. Be to, įvairių laikraščių ir žurnalų prašoma užsakyti ir artimie- 
siems į Endriejavą, pasiteirauti Viskantą, ar spausdins „Vaire“ jo straipsnį 


"5 Tikriausiai turimas galvoje Adolfas Orvydas (Orvidas), „Aušros“ mergaičių gimnazijos 
mokytojas. Jis buvo gimęs 1899 08 10 Šiauliuose, ten baigęs gimnaziją, o 1929 m. — Lietu- 
vos universiteto Gamtos fakulteto matematikos-fizikos skyrių (CVA F 391, ap. 1. b. 3720). 

“14. „Jis nėra kokia studija, 


„Mūsų bendrinės šnekamosios kalbos kūrimas 
bet jei nespausdintų, būtų galima duoti Liet. ar Taut. Mokyklai“. Toliau 
samprotaujama turbūt apie Navardaičio straipsnį „Tautos mokyklos“ 12 
nr.: „Tikrai nutilai Pats per daug. Tik dabar išgirdau balsą. Bet, rodos, šis 
straipsnelis jau seniau parašytas? Aš ir nebesuprantu Tautos M. Kodėl ji taip 
išdido? Aš pasiunčiau tuoj mažutį straipsnelį apie liet. kalbos programą, 
kai ji tik pasirodė, - neįdėjo. Vėliau skaitau p. Kalniaus lyg man atsakymą. 
Kodėl kritikos bijoti? Juk ten tik projektas ir nėra kokia šventenybė? Juk 
prašiau patį V. Tumėną. Ar jis toks kiaulė būtų ir neperduotų? Jei patogu, 
prie progos pasiteirauk jo dėl jo likimo“. Ir toliau: „Nieko negirdžiu apie 
mano įsteigtą Liet. k. ir literatūros mokytojų sąjungą. Gal ir ji jau pusiau 
ilsisi po tėvynės žemele?“ 

1937 m. rugsėjo 9 d. laiške Ašmantui Navardaitis aprašo savo atostogas, 
giminių reikalus, pamini, kad „Paliulis jau Vilkaviškio gimn. direktorius, 
taigi Paleko viršininkas“ (AA). Tų metų lapkričio 29 d. laiške sveikina 
Andrių su vardadieniu ir linki šypsotis, „nes jau gražų gyvenimo barą esi 
išvaręs: savo darbu pasiekei aukštos vietos, sukūrei šeimą, parašei daug 
straipsnių, savo paskaitomis ir patarimais visuomenę judini. Malonu man 
tave sveikint ir linkėti dar didesnių laimėjimų“. „Šviet. Ministr. apie Tave 
nieko negirdėjau (su p. Vaitliekūnu| nesikalbėjau). Inspektoriai ne ką teži- 
no. Matyt, kad Tave iš Klaipėdos nenori judinti. Kažkas prisiminė, kad Tu 
numatomas į Telšius, Jagaudo vieton nuo ateinančių mokslo metų. Nebloga 
vieta, galėtum mainytis. Šiaip nieko, gali ramiai Klaipėdoj gyventi“. „Mo- 
kytojų S-gos skyriuj taip pat tylu. Ponui Kuzmlickiui| vadovaujant, skyrius 
beveik užmigo. Jis gražiai pakalbėdavo, bet darbo beveik jokio nebūdavo. 
Girdėjau, kad pirmininku skiria Spudą!“*“. 
knygą „Motina ir vaikas“!““, verstą Lapienės!“, ir siunčiantis ją seseriai į 
kaimą. Ir Andriui pataria nusipirkti, „nes labai reikalinga ir praktiška knyga, 
ypač auklėjant vaiką“ (AA). 


Postskriptume rašo nupirkęs 


4 Straipsnio tokia antrašte neteko spaudoje aptikti, AA taip pat nėra jokių tokio straips- 
nio juodraščių. 

105 Gali būti, kad tai „Aušros“ berniukų gimnazijos mokytojas Povilas Spudas 
(g. 1896 01 13 Gustaičių k., Linkuvos v.). Jis buvo baigęs Mintaujos gimnaziją ir Lietuvos 
universiteto istorijos skyrių, gimnazijose, be istorijos, yra dėstęs ir lietuvių kalbą (CVA 
E 391, ap. 7, b. 5102). 

V6 B. N. Orlovo ir M. Z. Špacho knyga „Motina ir vaikas: moterų vadovas“ išėjo Kaune 
1938 m. data, lietuvišką vertimą peržiūrėjo ir papildė A. Birutavičienė ir V. Bajoras. 

7 Veikiausiai abiejų pažįstamas iš studijų laikų Petras Lapienė (1904-1943), universi- 
tete studijavęs lituanistiką, germanistiką ir pedagogiką, vėliau įvairių gimnazijų mokytojas, 
pasižymėjęs tautosakos rinkėjas, esperantininkas (LE XIV 168). 

Andriaus Ašmanto 1938 m. balandžio 22 d. laiško ištraukos jau buvo ci- 
tuotos (p. 142), dar pridurtina, kad ten prašoma nueiti į Kauno kurijos archyvą 
jo gimimo metrikų, nupirkti knygų, ypač 1937-1938 m. „Attheneum“, kur 
esanti Ereto studija apie Rėzą (AA). 

Iš kitų Andriui Ašmantui rašiusių asmenų yra turbūt Leonardo Dambraus- 
ko, pasirašiusio „Tavo Levukas“, laiškas be datos; ant voko Ašmanto ranka 
parašyta gavus 1936. III. 13. Dėkoja už linkėjimus redaktoriauti, veikiausiai 
„Gimtojoje kalboje“!**. „Dėl LKD valdybos dekliaracijos!“?, man rodos, nėra 
ko nusiminti. Mokyklinės kalbos dalykams GK bus pakankamai vietos, kad 
tik būtų kam apie tai rašyti. Iš viso, man rodos, žymesnių pakeitimų GK ne- 
bus. O jeigu ir kiek supraktiškėtų, tai nuostolių vis tiek, manau, nebus, nes 
praktiškumas su moksliškumu čia piautis negali. Pagaliau kas gryno mokslo 
nori, tam yra Archivum Philologicum. Šalia jo kokia nors nauja „Kalba“, 
man rodos, neturėtų ką veikti. Parašyk ką nors ar parecenzuok G. Kalbai. 
Medžiagos ji, rodos, niekad per daug neturėjo. Dėkui už pastabas G. K. Pra- 
šome jų daugiau“. „Mokykloj darbas kaip darbas: nei jis manęs labai vilioja, 
nei gąsdina. Tokio aš ir tikėjaus“ (AA). 

Dar vienas laiškas, veikiausiai Alfonso Kalniaus, rašytas 1936 m. vasaros 
pabaigoje ir šioje knygoje (p. 233) jau buvo minėta, kad Pedagoginio institu- 
to direktorius Vytautas Soblys jį kvietęsis į institutą. Laiške dar rašoma, kad 
„Įšliais metais mūsų gimnazijoje dėsto R. Mironas, „gyvo kraujo klasikas“, 
užsienyje studijavęs sanskritą. Maciūnas nedėstantis, nes rašantis disertaciją. 
O jis pats, „Jūsų Alfonsas“, važiuosiantis į užsienius, bet pirma norintis baigti 
diplominį darbą ir kiek pasimokyti prancūzų kalbos (AA). 

Dar vienas laiškas Andriui Ašmantui rašytas nenustatyto asmens (pa- 
sirašęs — Kunigaikštis) iš Klaipėdos 1938 m. spalio 16 d. Apgailestauja dėl 
Ašmanto iškėlimo į Kauną: „Malonu, kad Centre šišoniškiai pasisakė dėl Jūsų 
iškraustymo iš šišon. Gal ateity tie ponai bus atsakingesni su savo pavaldiniais. 
Fonetikai dėstyti kviečiamas tūlas Kruopas [neįskaitoma|, kas tai panašaus“. 
„Žinai, dažnai pasigendu paties. Prisimena gatvė, namas ir miškas, kurį ret- 
karčiais aplankydavom. Dabar neturiu su kuo pavaikščioti, pasidalinti viena 
kita mintimi ir t. t.“ (AA). 

Iš turimų dokumentų matyti švelnūs Andriaus Ašmanto santykiai su 


08 Dėl nesutarimų su Lietuvių kalbos draugijos vadovais iš „Gimtosios kalbos“ atsako- 
mojo redaktoriaus posto pasitraukus Jurgiui Talmantui, 1936 m. sausio 31 d. LKD visuotinis 
susirinkimas GK redaktoriumi išrinko Dambrauską („Pagal Spaudos Įstatymą jis vienas ir 
redaktorium tepasirašinės“. - GK 1936 27). 

9 Turimas galvoje LKD valdybos pareiškimas „Bendrinės kalbos kultūra ir LKD“, pa- 
skelbtas „Gimtosios kalbos“ 1936 m. 1-2 nr., p.1-3. 

savo šeima ir tėviškės artimaisiais. Žmonai švelnus ir atidus, nepamirštantis 
sutuoktuvių sukakčių. Vadindavo ją Nyte ar maloniniu Nytute, veikiausiai 
pasidarytu trumpiniu iš Onytė. Atrodo, kad ir šeimoje buvo linkęs pirmau- 
ti, bet diktatūros veikiausiai nebuvo. Pirmuosiuose išlikusiuose laiškuose 
iš Klaipėdos (1936 10 23 ir 25) daug visokių nurodymų dėl kraustymosi 
(atrodo, kad svarbiausia jam buvo knygos ir žurnalai!) ir piniginių dalykų, 
dar remonto. Atvirukuose iš kelionės į Prancūziją trumpai informuojama 
apie kelionę ir reikalus, rašoma, jog „netikėjau, kad aš galėsiu taip Tavęs dar 
pasiilgti po 4 m. mūsų bendro gyvenimo“ (1937 07 17. - AA). Penktųjų 
sukaktuvių metinių išvakarėse prisimindamas bendro gyvenimo „penketuką“ 
rašo: „Juk iš tikro džiugu! Jau Litelė ir kitas... grumdosi“ [turima galvoje 
žmoną laukiantis antro vaiko — Leono Vaidoto|! „Pagaliau ir nugyvenome 
tuos metelius, jei ir ne be pyktelėjimo, bet ir be didžių barnių. Galėtume 
džiaugtis, jei kiekvienas penketukas [metų] taip prasiristų. [...| Tegu birželio 
24 d. bus atnaujinto džiaugsmo valandėlė! Jei šeimoje nesusidarys tokių 
gyvenimo šventadienių, tai ir pilkoje valandoje bus sunkiau išpainioti kokius 
kliuvinius, kurie pasitaiko visada ir šeimos gyvenime“ (1938 06 17 laiškas 
žmonai. - AA). 

Joalitą, kurią švelniai vadino Litele, tėvas labai mylėjo, apie ją žinojo 
visi artimesni žmonės. To meto artimesnių žmonių korespondencijoje vi- 
sada duktė paminima. Studerus laiškuose vis perduoda labų dienų žmonai 
ir dukrytei, daug linkėjimų šeimai siunčia Petras Navardaitis, beje, Joalitos 
krikštatėvis kartu su krikštamote teta Agute. Joalita žemaitiškai juodviem 
podė, taip ir vadinama laiškuose. „Podė auga greičiau, negu laukiame“ 
(1936 08 31 laiškas Navardaičiui. —- AA). Į Klaipėdą „[altvažiuos ir kūma 
p. Agutė, ir podė bus jau užaugusi. Laukiame visi“ (1936 12 14 laiškas 
Navardaičiui. - AA). 

Teta Agutė (Aga, Agota) Kizevičiūtė buvo jaunesnioji Andriaus žmonos 
Onos sesuo, gimusi 1909 m. spalio 9 d. Kaune studijavo aukštesniojoje meno 
mokykloje ir ją baigė. Susipažinusi su aviacijos kariuomenės moksleiviu, vėliau 
aviacijos instruktoriumi kapitonu Kaziu Rimu (1911-1993), už jo ištekėjo, 
susilaukė sūnų Šarūno ir Arvydo. Artėjant į Lietuvą antrajai sovietų okupacijai 
emigravo į Vakarus (E. J. 1993). Aga ir Ona buvo ypač artimos tarpusavyje, jas 
siejo švelniausi, geriausi santykiai (AA. - Sūnaus Leono atsiminimai). Gražiai 
bendravo ir abi šeimos, Vilniuje apsigyveno tame pačiame Ašmantų bute. 
Aga daug padėjo Ašmantams kraustantis į Klaipėdą, pajūryje būdavo dažna jų 
viešnia. Per Andriaus laidotuves svarbiausius reikalus tvarkė kaip tik jos vyras 
Kazys Rimas. Ona Ašmantienė buvo išsaugojusi vieną Agos tapytą paveikslą, 

laikė jį pasikabinusi savo namelyje Prienuose, dailės istorikams atskleidė to 
kūrinio autorystę. Agota Kizevičiūtė-Rimienė mirė 1997 m. lapkričio 9 d. 
Čikagoje, ten ir palaidota. 

Andrių Ašmantą ir toliau be galo traukė savas Žemaičių kraštas, gim- 
tos vietos, tėvų namai. Iš jo archyvo sužinome apie jaudinantį atsitikimą 
minint Endriejavo pradžios mokyklos dvidešimtmetį. 1938 m. birželio 
11 d. Kretingos apskrities pradžios mokyklų inspektorius Juozapas Žilvitis 
į Klaipėdos pedagoginį institutą išsiuntė Ašmantui kvietimą dalyvauti to 
minėjimo iškilmingame akte ir įteikti mokiniams Švietimo ministerijos 
skiriamas dovanas (AA). Tačiau institute laišką adresatui įteikė tik bir- 
želio 18 d. ir tai labai nuliūdino ir įžeidė 1919 m. pirmosios Endriejavo 
mokyklos laidos auklėtinį. Tą pačią dieną jis išrašė atsiprašymo laiškus ir 
inspektoriui Žilvičiui, ir Endriejavo mokyklos vedėjui (AA). „Šis be galo 
nemalonus, matyt, mūsų Instituto raštinės apsileidimas (Kretingos pašto 
data: 1938.VI.11) skaudžiai įžeidė ne tik mane, kurio vardas kaip tik 20-tais 
metais nuskambėjo su pasišlykštėjimu mano pirmojoje mokykloje, bet ir 

Tamstą, kad buvo sukliudytas darbo sklandumas ir lauktas iškilmingu- 
mas“, — rašė jis inspektoriui. Mokyklos vedėjui padėkojo karštais žodžiais: 
„[IĮš savo pusės reiškiu Tamstai ir visiems Endriejavo mokytojams nuo- 
širdžią padėką už stengimąsi parodyti man pagarbą toje mokykloje, kurią 
aš pradėjau lankyti kaip tik lygiai prieš 20 metų — 1918 metų rudenį, kai 
ta mokykla buvo įsteigta tuoj po karo tarp pelenų krūvų. Šioji mokykla 
yra pirmoji mokykla, kurią aš pradėjau lankyti. Joje teko man per metus 
išlyginti naminio mokymo kursą ir pasiruošti egzaminams į gimnaziją. 
Tokiu būdu aš lyg būčiau Endriejavo lietuviškos mokyklos pirmos laidos 
auklėtinis, išėjęs jau lietuvišką mokslą nuo pirmo skyriaus iki lietuviško 
universiteto baigimo. Gaila, kad toji pagarbos diena virto ne dėl Tamstos 
ir mano kaltės lyg mano vardo pažeminimu jaunučiuose drauguose, kurie 
varo tą patį darbą po 20 metų jau puikioje ir erdvioje savoje mokykloje“ 
(AA). 

Atkreiptinas dėmesys, kad jis pagal išgales stengėsi remti Telšių „Alkos“ 
muziejaus statybos darbus. Jo archyve išlikęs to muziejaus statybos vadovų 
1936 m. gruodžio 31 d. atvirukas sveikinimas su tokiu spausdintu tekstu: „Iš 
šio augančio muziejaus rūmo atvaizdo teikitės įžiūrėti, kaip realiai yra sunau- 
dojamos visuomeninės sudėtos aukos, prie kurių ir Tamsta neabejotinai būsi 
prisidėjęs ir įsirašęs į mūsų pasiųstą Garbės Lapą“. Kiek materialiai Ašmantas 
yra parėmęs tą statybą, nežinoma, archyve tėra pinigų perlaidos iš Klaipėdos 
1937 II 1d. antspauduotas kvitas, kuriame nurodyta, kad „Alkos“ muziejaus 
reikalų vedėjui Dr. J. Mikulskiui siunčiama 61,55 Lt perlaida. 

Dirbdamas Klaipėdoje Andrius Ašmantas galėjo dažniau lankytis tėviškė- 
je. Iš Klaipėdos į Endriejavą ar Tickinus tai ne iš Kauno, bet tuo metu buvo 
tiesiamas didysis Žemaičių plentas, kurio darbai kartais sunkindavo kelionę, 
tačiau vėliau labai palengvino. Prisimintina, kaip entuziastingai jis sveikino 
šiuos darbus ir pats džiaugėsi kartu su vietos žmonėmis (Kinta Žemaičių 
žemė... - RR 426-429). Tėviškėje lankosi dažnai — vienas ir su šeima. Daly- 
vauja apylinkėje vykstančiuose renginiuose, pavyzdžiui, 1938 m. pavasario 
sporto šventėje Endriejave. Namiškiams užsako Kauno laikraščių ir žurnalų, 
taip pat Klaipėdos „Vakarus“ ir „Lietuvos keleivį“ (šio tėvas nenori —- sunku 
skaityti). Laikraščių į Endriejavą vis bėga parnešti jauniausioji Barbora. Skaityti 
ypač mėgsta tėvas. Kai būna kartu, jiedu užsidaro kelias valandas kambarė- 
lyje, ilgai apie viską šnekasi (Sesers Barboros atsiminimai. - AA). Namiškius 
vis šelpia pinigais. „Štai susirgo br. Antanas - ir siunčiu 50 lit. Taip išsimėtai 
žmogus, kad net sau knygų ir laikraščių negali nusipirkti“ (1936 12 14 laiškas 
Navardaičiui. - AA). 

Sporto šventėje Endriejave 1938 m. pavasarį. 
Andrius Ašmantas antras iš dešinės 


Į tėviškę jau tiek pinigų sukišta, kad ji darosi kaip savo, nors nežinia, kaip 
viskas galų gale apsivers. „Tiesa, iškyla sunkumų ir su tėviške Tickinuose. 
Gali tekti man ją perimti?! Sakyk, kaip čia pasielgti? Turiu aš daug brolių 
ir seserų, bet jais nepasitiki senas tėvas. Jie ir patys bijos imti ūkį, kad būsią 
daug išmokėjimo. Pelno iš jo ir aš tuo labiau nematau. Tik būtų proga bro- 
liams ir seserims geresnes dalis gauti ir vieta pinigams sukišti. Mes iš kaimo, 
gal ir turim grįžti į kaimą su savo kapitalu? Miestiečiai tegu miestu rūpinas. 
Pagaliau Europos neramumai gali ir mus kada grąžinti į tėvų šiaudinę pa- 
stogę? Reikėtų ją stiprinti ir sutvarkyti. Jei mus kas okupuotų, tai būtinai 
turėtume bent žemę išsaugoti. Ji lengviausia išlaikyti. Patark man! |...| Man 
dabar kiek aktualesnė tėviškė, kad per jos žemę eis didysis Žemaičių plentas. 
Kaip Tu žiūri?“ — klausia patarimo savo bičiulį Petrą Navardaitį (1938 04 22 
laiškas. - AA). 

Kai ilgiau nesusitinka su namiškiais, susirašo laiškais. Savo archyve An- 
drius išsaugojo du tėvo laiškus, iš kurių matyti gražūs jų santykiai. Prieš tėvo 

mirtį gautame 1938 m. balandžio 13 d. rašytame laiške sūnaus ranka užrašy- 
ta: „Paskutinis Tėvelio laiškas“. Tėvas mirė tų metų gegužės 26 d. Andrius į 
laidotuves buvo iškviestas tiesiai iš Klaipėdos moksleivių pirmenybių. Vėliau 
dar prašė Švietimo ministerijos tarnautojų Taupomosios skolinamosios kasos 
valdybą skirti pašalpą tėvo laidotuvių išlaidoms padengti, bet kasa pinigų ne- 
davė (pagal jos įstatus pašalpa skiriama tik velionio išlaikytam, o ne šelptam 
asmeniui) (1938 06 08 prašymas. - AA). 

Ir po tėvo mirties dažnai lankosi tėviškėje, rūpinasi artimųjų reikalais. 
„Šį trečiadienį vėl buvau Tickinuose. Broliai dirba daug sklandžiau. Jau ir 
apie sodybą švaru ir tvarka daug didesnė, nors jie teūkininkavo vos pusant- 
ros savaitės. Žinoma, jie neamžini gaspadoriai, ypač Povilas. Pranas bus 
greičiau amžinas ir be galo sąžiningas darbininkas. Kostas dar sutiktų porą 
metų pabūti. Jis, mat, nenori vesti bet kaip. Ieško žmogus ne tik turtingos, 
bet ir padorios. Visaip galvoja. Mat, Kostui ir Povilui būtų galima gauti ūkius 
Klaipėdos krašte. Pagaliau anapus plento galėtume atiduoti kuriam nors 
vienam ir būtų vėl naujas ūkelis. Kostas nesispiaudo, ypač Juozo Dirgėlo 
žemę pripirkus. Visaip jis galvoja, bet nenori išeiti bet kaip“ (1938 06 17 
laiškas žmonai. —- AA). 


Atgal į Kauną 


Bet ateina laikas iš Klaipėdos išvažiuoti, keltis atgal į Kauną. Žinant, 
kaip giliai ten jo šaknys įleista, nieko nestebina, kad iškeliamą iš Klaipėdos 
mėgstamą dėstytoją apgailėjo visi, kurie jį pažinojo. Ar ne pirmieji apie tą 
iškėlimą paskelbė „Vakarai“ ir rašė, kad „Lekt. Ašmantas Klaipėdoje buvo 
nuo pat pedagoginio instituto įsteigimo ir per 3 metus spėjo įgyti Klaipėdos 
visuomenėje simpatijų ir pasitikėjimo. Jis aktyviai dalyvavo visuomeninia- 
me ir kultūriniame gyvenime, buvo išrinktas Visuomenės Sąjungos centro 
valdybon. Be to, aktingai dalyvavo Klaipėdos lietuviškoje spaudoje, kur yra 
parašęs daug straipsnių aktualiais vietos klausimais“ (Iš Klaipėdos iškeliamas 
lekt. A. Ašmantas. — 1938 08 25). Tą pačią informaciją rugpjūčio 27 d. su 
nuoroda į „Vakarus“ perspausdino „XX amžius“ ir be nuorodos „Lietuvos 
keleivis“. Studentų laikraštis vėliau rašė: „Studentams pedagogams dar ir dabar 
neaišku, dėl ko iš instituto buvo iškeltas studentų mylimas liet. k. lektorius 
p. A. Ašmantas, puikus savo dalyko specialistas. Studentai pedagogai sostinėj 
jam linki šviesios laimužės!“ (Iš Pedagoginio Instituto. — Studentų dienos, 
1938 11 01). 

Tas iškėlimas Andriui Ašmantui galėjo būti ir nelauktas, visai netikėtas. 
Bet tai tik spėjimas, grindžiamas ne visai patikimomis prielaidomis. 

Andriaus Ašmanto archyve tarp spaudos iškarpų yra sąvaržėle susegtos 


10 apie iškėlimą ir savininko ranka „Vakarų“ pus- 


4-ios laikraščių iškarpos 
lapio viršuje pieštuku parašyta: „Žinios paskelbtos man esant Kaune rugs. 
24-25 d.“ Čia nesueina mėnuo - gali būti, kad turėtas galvoje rugpjūtis, nes 
rašyti rugsėjį nebūtų buvę jokios logikos. Šiaip panašiais atvejais rašant datas 
apsirikimų beveik nebūta. 

Tą datos rašymo apsirikimą lyg paliudytų nenustatyto asmens 1938 m. 
rugpjūčio 25 d. žaliu pieštuku rašytas laiškas Ašmantui, kur viršuje Ašman- 
to ranka paprastu pieštuku parašyta „Laiškas iš Klaipėdos iškėlimo proga. 
1938.VIII.1.“ Tai būtų antras su tuo pačiu dalyku susijęs apsirikimas. Pačiame 
laiške, be kita ko, rašoma: „Žinutės be galo liūdnos. Tokio finalo nelaukiau. 
Ne tiktai nemalonu, bet ir skaudu. Tai padėka už ščyrai nuoširdų darbą tiek 
institute, tiek spaudoje ir draugijose. Labai liūdna ir skaudu gauti tokį atpil- 
dą. Dideliu pasiryžėliu reikia būti, kad po viso to nenuleisti rankų. Liūdna 
ir tai, kad šuntakais einą pasiekia daugiau už tuos, kurie sunkiu darbu skina 
sau gyvenimo taką. Jūsų žinukės giliai įsiskverbė man į galvą ir net į širdį“. 

Tie Andriaus Ašmanto datų rašymo apsirikimai gal rodytų nemenką jo 
paties sutrikimą? Laiško žodžiai tarsi liudytų, kad pačiam Ašmantui tas per- 
kėlimas buvęs ne visai malonus dalykas. Tai patvirtintų ir jo užsimoti dirbti 
darbai Klaipėdoje, ypač pasiryžimas eiti į Klaipėdos seimelį. 


10 4-oji iškarpa — iš „XX amžiaus“ rugpjūčio 30 d. numerio. Informacijoje rašoma, kad 
Kauno VI gimnazijos mokytoju atkeltas Klaipėdos pedagoginio instituto lektorius A. Aš- 
mantas. 

Kauno VI gimnazijoje 


Nuo 1938 m. rugsėjo 1 d. tenka vėl grįžti į žemesnį mokomąjį lygį ir 
imtis gimnazijos mokytojo darbo. Ši mokomoji įstaiga buvo įkurta 1920 m. 
rugsėjo 20 d. kaip Kauno 2-oji dviklasė vidurinė mokykla. 1922 m. peraugo 
į keturmetę progimnaziją. 1938 m. ji oficialiai baigė darbą ir nuo rugsėjo 1 d. 


įsteigta kaip Kauno 6-oji gimnazija. Įsikūrusi naujai pastatytuose moderniuo- 
se rūmuose Šančiuose. 1938 m. pabaigoje buvo 14 tarnautojų: 5 etatiniai ir 
pakeitė buvęs 


9 neetatiniai, mokinių nesiekė 200. Direktorių Joną Eiduką!!! 


TTT 


T — S 
Kauno VI gimnazija 1939 m. rudenį anuometiniame atviruke 


"! Jonas Eidukas buvo gimęs 1891 08 29 Marijampolės apskrityje, Javaravo valsčiuje, 
Gudiškių kaime. Baigęs Veiverių mokytojų seminariją dirbo pradinėse mokyklose, vėliau 
įgijo vidurinės mokyklos mokytojo vardą. 1921 m. tapo Kauno II vidurinės mokyklos di- 
rektoriumi (nuo 1936 m. tai Kauno progimnazija, o nuo 1938 m. VI gimnazija, joje Eidukas 
liko dirbti inspektoriumi, o 1939 m. atleistas iš tarnybos kaip ištarnavęs pensiją) (CVA E 391, 
ap. 7, b. 1297). 

Švietimo ministerijos inspektorius Stasys Kairiūkštis!'?, lietuvių kalbą dėstė 
Juozas Tarutis!!*, Alfonsas Kalnius; Ričardas Mironas!!* mokė matematikos ir 
istorijos, Antanas Dambrauskas!“ — lotynų kalbos (CVA E 391, ap. 2, b. 2426). 

1945 m. gimnazija pertvarkyta į Kauno 6-ąją berniukų ir Kauno 7-ąją 
mergaičių gimnazijas, nors neformaliai tai buvo viena mokykla. Nuo 
1974 m. vadinosi TSRS didvyrio Alfonso Čeponio vardu, o atkūrus ne- 
priklausomybę tai Kauno Vaižganto vidurinė mokykla. Iš jos absolventų 
žinomi istorikas Juozas Galvydis, poetas Eduardas Mieželaitis, aktorė Mo- 
nika Mironaitė ir kt. 

Tiesiogines pareigas VI gimnazijoje Andrius Ašmantas ėjo tik 4-is mėne- 
sius, nes nuo 1939 m. sausio 15 d. pradėjo dirbti Vytauto Didžiojo universi- 
tete lietuvių kalbos lektoriumi. Bet gimnazijoje pamokų turėjo iki 1940 m., 
iki VDU Humanitarinių mokslų fakultetui išsikeliant į Vilnių. Kaip toje 
gimnazijoje jis buvo priimtas, kaip ten sekėsi dirbti, duomenų neturime, bet 
nereikėtų abejoti, kad viskas ėjosi gerai. Iš to darbo teturime vos vieną kitą 
netiesioginį liudijimą. Su kolegomis mokytojais santykių nežinome, tėra 
vienas liudijimas — Ričardo Mirono verstų „Dvylika Rig-vedo himnų“ kny- 
ga (1939), buvusi Andriaus Ašmanto bibliotekoje su vertėjo įrašu „Kolegai 
A. Ašmantui. Vertėjas“. Nieko neteko patirti apie bendradarbių Ašmanto ir 
Kalniaus santykius 6-ojoje gimnazijoje, o jie turėjo būti įdomūs, juolab kad 
abu susitikdavo Lietuvių kalbos draugijos susirinkimuose. Gražius Ašmanto 
santykius su bendradarbiais rodo jo albume išlikusi VI gimnazijos darbuotojų 


112 


Stasys Kairiūkštis (g. 1889 04 12 Seinuosė) buvo baigęs Veiverių mokytojų seminariją, 
dirbo įvairių mokyklų ir gimnazijų mokytoju, direktoriumi, rašė pedagogikos klausimais. 
1941 m. ištremtas į Sibirą (LE X 257- 258). 

"3 Juozas Tarutis, g. 1895 10 31, buvo baigęs Veiverių mokytojų seminariją, studijavęs 
VDU literatūrą. Anketoje buvo pažymėjęs, kad palinkimo į mokslus neturintis (CVA E 391, 
ap. 7, b. 5672, Ip. 19). 

"4 Ričardas Gabrielius Mironas gimė Zaisano mieste Rusijoje 1908 m. balandžio 7 d. 
1933 m. baigė VDU klasikinę filologiją (diplominis darbas „Sanskrito ir lietuvių kalbos daik- 
tavardžių linksniavimo bendrybės“), 1935 m. — Paryžiaus Indijos civilizacijos institutą. Grįžęs 
„Aušros“ berniukų gimnazijoje dėstė lotynų ir prancūzų kalbas (CVA E 391, p. 7, b. 3822). 
Buvo vienas iš didesnių „Gimtosios kalbos“ pozicijų priešininkų ir kritikų. Pokariniais metais 
užėmė vadovaujamus partinius postus Vilniaus universitete ir Istorijos-filologijos fakultete, 
buvo vienas iš aktyviausių sovietinės ideologijos diegėjų, prof. Juozo Balčikonio kritikų. Parašė 
lyginamosios kalbotyros straipsnių ir kalbos kultūros kritinių rašinių, mokomąsias knygeles 
„Kalbotyros įvadas“ (V.: VU, 1969, 106 p. ir „Kalbos mokslo pagrindai“ (1971), vadovėlių, iš 
įvairių kalbų išvertė grožinių kūrinių. Mirė 1979 m. balandžio 26 d. (dar žr. VLE XV 205). 

"5 Antanas Dambrauskas (1911 02 10 Rokiškio valsčiuje - 1995) 1936 m. baigė klasi- 
kinę filologiją VDU, po karo 10 metų kalintas, išgarsėjo kaip vienas iš žymiausių antikinės 
literatūros vertėjų į lietuvių kalbą (VLE IV 439). 

nuotrauka, daryta 1940) m. sausio 31 d., su Ašmanto užrašu „Kauno VI-tosios 
(Šančių) gimnazijos 1940 m. pedagogai ir administracija“ (nuotraukoje paties 
Ašmanto nėra). 

Iš įvairių AA dokumentų žinoma Ašmantą dirbus Ila, Va, b ir c, Vla ir 
b klasėse, turėjus globojamą (auklėjamą) Vc klasę. Su ta klase išliko 2 nuo- 
traukos iš 1938 m. rugsėjo 28 d. dienos ekskursijos po Kauną ir jo apylinkes. 

Šiaip atrodo, kad Kaune Andrius Ašmantas dar ilgokai gyveno Klaipėdos 
nuotaikomis. Jis tebelaukė pasirodant dar Klaipėdoje atiduotų „Vakarams“ 
straipsnių, rašė naujus rašinius apie Klaipėdos reikalus „XX amžiui“, stengėsi 
palaikyti santykius su klaipėdiškiais. Tą ypatingą ryšį gražiai rodo jo 1938 m. 
gruodžio 12 d. laiškas paskirtajam Klaipėdos krašto gubernatoriui Vikto- 
rui Gailiui!'“. Jame rašoma: „Aš, turėjęs laimės pažinti abu mūsų tėvynės 
kraštus ir jų žmones, nuoširdžiai jungiuosi prie bendro džiaugsmo, ir į Jūsų 
asmenį plaukia skaidrios mano viltys, kad šis sunkus darbas Jums geriausiai 
iš visų mūsų tėvynės sūnų pasiseks, nes Jūs jungiate savyje Klaipėdos krašto 
likimo istoriją ir kartu gyviausiai jaučiate visos tautos dvasios pulsą ir jos 


Ekskursijoje su Kauno VI gimnazijos moksleiviais 1938 m. rugsėjo 28 d. 


"6 Viktoras Gailius (1893 08 27 — 1957 07 07 Vokietijoje), žymus valstybės ir visuomenės 
veikėjas, 1938-1939 m. Klaipėdos krašto gubernatorius ministro teisėmis (MLE 5 417- 418). 

linkmes, kurios visos teka į mūsų Tautos Nepriklausomybę“ (AA). Toliau 
laiško autorius kalba apie sunkumus, su kuriais tenka susidurti Klaipėdos 
krašte. „Vietos žmonės yra didžiai nusistatę ir prieš savo brolius, kurie ne 
tame krašte gimę. Šiuo metu ši nuotaika, dažnai dar pakurstoma ir iš pašalio, 
bus dar labiau padidėjusi. Aš savo pajūrio brolius supratau ir dabar suprantu, 
kad čia yra daug skaudžių vietų ir atsiminimų. Jie yra opūs. Tik gaila, kad 
tas noras būti savarankiškai, kiek man teko pastebėti, aitriai jaučiamas savo 
brolių atžvilgiu, bet dideliu nuolaidumu sutinkamas svetimos tautos ir net 
svetimos šalies žmogus, kurio tėvai niekada nėra kojos įkėlę į tą kraštą, kurio 
pasitikėjimu naudojasi anų žmonių būrys. Čia pajūrio lietuvis, jei turėtų jėgų 
visiškai pabusti, turėtų, anot Vydūno, skaidriai išlaisvėti visais atžvilgiais. 
Bet čia, gaila, brolis broliui nelygus savo tautinės sąmonės skaidrumu“. Pa- 
samprotavęs šiuo skaudžiu klausimu, autorius linki gubernatoriui sėkmės 
ir patikina, kad „|v|isa tauta su Jumis“ (AA). Klaipėdos krašto gubernatūra 
padėkojo autoriui už tuos sveikinimus (1938 12 28 gubernatūros reikalų 
vedėjo padėka. - AA). 

Persikėlus į Kauną ilgokai nebuvo kada atsidėti rimtesniam kūrybiniam 
darbui. Kaip minėta, parašyta keli straipsniai Klaipėdos klausimais, išėjo di- 
desnis darbas „Sakomojo žodžio kultūra mokykloje“ (Tautos mokykla, 1938, 
p. 421-425, 443—447), bet jis buvo rašytas dar Klaipėdoje. Nežinoma, kada 
pradėta rengti pranešimą Lietuvos katalikų mokslo akademijos III suvažiavimui 
„Iš romantiškosios į mokslinę kalbotyrą Lietuvoje“; tikriausiai dar Klaipėdoje. 
Kaune, aišku, jis pildytas, dailintas, nes pats pranešimas skaitytas suvažiavimo 
kalbos ir literatūros sekcijoje, kurios posėdžiai vyko 1939 m. vasario 20-21 d. 
(išspausdintas „Suvažiavimo darbų“ III tome 1940 m., p. 219—-233). 

Galima neabejoti, kad Andrių Ašmantą iš pradžių Kaunas gerokai blaškė. 
Pirmiausia jis buvo atskirtas nuo pamėgto pedagogikos ir metodikos darbų 
šaltinio Pedagoginiame institute, į kurį buvo labai įsigyvenęs, o gimnazijoje 
reikėjo persiorientuoti tiek dalykiškai, tiek fiziškai. Be abejo, daug jėgų atėmė 
kraustymasis, šeimos reikalai ir kiti smulkūs buitiniai dalykai, kurie kūrybai 
neretai būna bene pats didžiausias kliuvinys. Jau įsivažiuojant dirbti lapkričio 
7 d. skarlatina susirgo duktė, sausio 1 d. į ligoninę gimdyti atsigulė žmona 
(žr. jo 1939 01 09 prašymą gimnazijos direktoriui tarpininkauti, kad Švietimo 
ministerija skirtų pašalpą šeimos narių gydymo išlaidoms (iš viso 545 Lt) pa- 
dengti. - AA). Be to, labai rūpėjo universitete atsilaisvinanti lietuvių kalbos 
lektoriaus vieta, dėl ko irgi reikėjo gaišti laiko (apie tai žr. žemiau). 

Vytauto Didžiojo universitete 


Kaip jau minėta, 1939 m. sausio 15 d. Andrius Ašmantas buvo patvir- 
tintas Vytauto Didžiojo universiteto Lietuvių kalbos ir literatūros katedros 
lektoriumi. Prisimintina, kaip visa tai vyko. 

Ši laisva, arba vakuojanti, vieta atsirado iš universiteto išėjus Sofijai Ky- 
mantaitei-Čiurlionienei. Tas Čiurlionienės universiteto darbas nuo pat 
paskyrimo 1926 m. buvo su dideliu klaustuku. Mat ji, nors ir studijavo 
Krokuvos universitete, bet jo nebuvo baigusi ir neturėjo aukštojo mokslo 
diplomo. Tad ilgus metus darbas buvo pratęsiamas, bet vis su tam tikromis 
išlygomis, kol pagaliau 1938 m. teko iš universiteto išeiti (Karmalavičius 
1992: 210-214). Vytauto Didžiojo universiteto Humanitarinių mokslų fa- 
kulteto taryba savo rugsėjo 16 d. posėdyje patvirtino Sofijos Čiurlionienės 
prašymą atleisti ją iš universiteto pareigų nuo tų metų rugsėjo 1 d. (VUB 
RS F. 96—116, protokolas Nr. 220, 513). Manytina, kad tada į jos vietą ir 
buvo pakviestas Andrius Ašmantas. Skaityti universitete lietuvių kalbos 
dėstymo metodiką jis galėjo pradėti jau rugsėjo pradžioje (plg. toliau mi- 
nimus fakulteto paskaitų tvarkaraščio pakeitimus ir papildymus), bet tikslių 
duomenų neturime. 

1938 m. spalio 10 d. jis parengia dokumentus dalyvauti konkurse užimti 
tą laisvą vietą: parašo pareiškimą, gyvenimo aprašymą ir prideda spausdintų 
darbų sąrašą. Pareiškime Humanitarinių mokslų fakulteto dekanui rašoma: 
„Atsiliepdamas į paskelbtą konkursą užimti vakuojančiai lietuvių kalbos lek- 
toriaus vietai Tamstos vedamame Fakultete, turiu didžią garbę šia proga 
pareikšti Tamstai, kad sutinku užimti minėtą vietą ir sąžiningai atlikti jai ski- 
riamas pareigas, jei mano kandidatūra bus rasta tinkama reikiamam darbui“ 
(Pareiškimas. - AA). 

1938 m. lapkričio 25 d. fakulteto posėdžio protokole Nr. 222 5-uoju 
eilės numeriu įrašytas klausimas „Lietuvių kalbos lektoriaus rinkimai“. 
Protokole rašoma, kad fakulteto komisijos „motyvuotu pasiūlymu, slaptu 
balsavimu, 18 balsų 2 susilaikius, nutariama rinkti į vakuojančią lietuvių 
kalbos ir literatūros katedros jaunesniojo mokslo personalo vietą, lek- 
toriaus titulu vieneriems metams, nuo 1939 m. sausio 1 d. iki 1940 m. 

sausio 1 d. Andrių Ašmantą ir pateikti Švietimo ministrui jį tose pareigose 
tvirtinti. Motyvuotas komisijos pasiūlymas pridedamas prie šio protokolo“ 
(VUB RS E. 66-116, Ip. 261-262). To komisijos pasiūlymo prie protokolo 
nerasta. 

Kad universitete dėstyti Ašmantas padėjo anksčiau negu buvo į jį oficialiai 
priimtas, rodo Humanitarinių mokslų fakulteto tarybos 1938 m. gruodžio 
9 d. posėdyje vienu iš klausimų svarstyti paskaitų pakeitimai ir papildymai. 
Protokolo 6-o punkto a skirsnyje įrašyta, kad „And. Ašmontui, vieton lietu- 
vių k. dėstymo metodikos, pavesti lietuvių kalbos 2 val. savaitėje“ (VUB RS 
F 96-116, Ip. 280). 

1938 m. gruodžio 27 d. Ašmantas, jau pasirašydamas kaip lietuvių kalbos 
lektorius, rašo pareiškimą fakulteto dekanui, prašydamas tarnybą Humanitari- 
nių mokslų fakultete laikyti pirmąja ir etatine, o gimnazijoje leisti pasilikti tik 
porą klasių su 8-9 savaitinėmis pamokomis (Pareiškimas. — AA). Šį prašymą 
fakulteto taryba patvirtino 1939 m. sausio 27 d. posėdyje (VUB RS E 96-116, 
Ip. 288) ir fakulteto dekanas apie tai raštu informavo rektorių (CVA E 391, 
ap. 3, b. 26, Ip. 11). 

Visa ši informacija leidžia svarstyti, ar tikrai Ašmantas buvo iškeltas iš 
Klaipėdos dėl politinių motyvų. Gal jau baigiantis vasarai buvo pradėta gal- 
voti, kuo universitete pakeisti Sofiją Čiurlionienę, ir žvilgsniai galėjo krypti 
į Andrių Ašmantą. Visai gali būti, kad spausdinti darbai, geri Klaipėdos 
pedagoginio instituto kolegų atsiliepimai ir šiaip garsas apie jį bus buvusios 
svarbesnės priežastys už politines susigrąžinti jį į Kauną, kad būtų galima 
kviestis dirbti į universitetą. Kas dabar pasakys, kam pirmam kilo mintis 
dėl jo universitetinio darbo, gal Vabalui-Gudaičiui, Antanui Saliui, gal 
Pranui Skardžiui (nelabai tikėtina), gal kam nors iš Švietimo ministerijos... 
Rodos, ta mintimi kaip tik ir buvo deramai įvertintos jauno perspektyvaus 
dėstytojo ir mokslininko jėgos ir sugebėjimai dirbti aukščiausioje mūsų 
mokslo ir mokymo įstaigoje — Vytauto Didžiojo universitete. Antra vertus, 
galima neabejojant teigti, kad jo pedagoginio darbo pradžia Vytauto Di- 
džiojo universitete — ne 1939 m. sausio 15 d., o keliais mėnesiais anksčiau, 
tai yra 1938 m. rugsėjis. 

1939 m. sausio mėnesį Andrius Ašmantas tampa etatiniu Lietuvių kalbos 
ir literatūros katedros lektoriumi, išrinktu metų laikui. Švietimo ministras 
paskyrimo įsakymą D/3 pasirašo 1939 m. sausio 12 d., o universiteto rekto- 
rius — sausio 14 d. Pagal tarnautojo XII kategoriją sausio mėnesį atlyginimo 
gavo 326,16 Lt, vasario — 650,37 Lt (atskaičius mokesčius — 551,83 Lt) ir toliau 
visus metus per pusšešto šimto (CVA E 631, ap. 12, b. 1216). 

1939 m. rudens semestre Andriui Ašmantui buvo numatyta skaityti lie- 
tuvių kalbos metodiką 2 teorines valandas, bendrąjį lietuvių kalbos kursą 
2 teorines valandas ir lietuvių kalbos kursą užsieniečiams lietuviams 4 teorines 
valandas (CVA E 631, ap. 12, b. 1174, Ip. 10). Be to, teko dalyvauti stojamųjų 
egzaminų į universitetą iš vidurinių mokyklų su nelietuvių dėstomąja kalba 
komisijos darbe; Ašmantui teko Technikos fakultetas, kur dirbo kartu su 
prof. V. Mošinskiu (Ponui Lekt. A. Ašmantui. - AA). Centriniame valstybės 
archyve saugomi stojančiųjų į įvairius fakultetus rašiniai, tarp kurių yra ir 
Ašmanto taisyti rašiniai temomis „Kodėl aš pasirinkau Technikos fakultetą“ 
ir „Technika lengvina žmonių gyvenimą“ (F 631, ap. 12, b. 1193, Ip. 28-77 
ir 177—198). Pažymiai daugiausia trejetai, nemažai ir dvejetų. 

Humanitarinių mokslų fakulteto taryba rugsėjo 22 d. posėdyje Ašmantui 
pakeitė lietuvių kalbos kursą užsieniečiams bendrojo lietuvių kalbos kurso 
papildomomis 4-iomis valandomis (iš viso 6 savaitinės valandos) (CVA 
F 631, ap. 12, b. 1175, Ip. 22). Taryba taip pat patenkino Ašmanto prašymą 
nemokamai duoti jam pagal pridėtą sąrašą po 1 egzempliorių fakulteto lei- 
dinių (ten pat, Ip. 20). 1940 m. pavasario semestre Ašmantui buvo numatyta 
dėstyti lietuvių kalbos dėstymo metodiką 3 teorines valandas, vaizdinę tartį 

1 teorinę valandą ir bendrąjį lietuvių kalbos kursą 4 teorines valandas (ten 
pat, lp. 6). 

1939-ieji metai — intensyvaus ir įvairiapusiško gyvenimo ir darbo metai. 

Pedagoginam darbui reikėdavo parengti dėstomo dalyko programą. Antai 
įdomi 1939 m. pradžioje parengta bendrojo lietuvių kalbos kurso programa 
(programos viduryje yra data: 1939-II-4; visa rašyta pieštuku). Joje nurodoma, 
kad kursas nesantis mokslinis tyrinėjimas, o tik praktinis kalbos mokyma- 
sis. Toliau eina bendrieji dalykai apie bendrinę kalbą, raštų kalbos istorijos 
apžvalga, nurodomas kurso tikslas; jis esantis „ne tik kalbos mokslo dalykus 
pasisavinti, bet kartu padėti individualiai įsijungti sąmoningai į mūsų kalbos 
kūrybą bent tiek, kad kiekvienas žodis būtų jauste pajaučiamas ir gyvu vaizdu 
palydimas“: O konkretus darbas — tai 1) rašomieji darbai: a) kalbinės ir stiliaus 
klaidos, b) rašinio minties pagavimas ir plėtojimas, 2) sakomojo žodžio kul- 
tūra: a) kalbinis garso ištarimas, b) fiziologinis sugebėjimas, c) pats sakomojo 
žodžio kultūros objektas — tik garsas ir žodis“ (AA). 

Galima spėti, kad iš vėlesnio laiko išlikęs Andriaus Ašmanto užrašų sąsiu- 
vinis — studentų rašomųjų darbų taisymai. Kaip jie siejasi su visu pedagoginiu 
krūviu, kelintame semestre ir kurios specialybės kurse dirbta, nežinoma, bet 
tame storame užrašų sąsiuvinyje susirašyta įvairių studentų kalbos, rašybos 
ir skyrybos klaidų — sakinių, kurie, matyt, būdavo nagrinėjami auditorijoje. 
Kad tai universiteto darbų sąsiuvinis, rodo datos; pavyzdžiui, pradžioje, be 
datos, išsirašyta 18 skyrybos dalykų — sakinių, kur prie kiekvieno pasižymėta 
pavardė ir studento baigtoji mokykla (pvz., Alseikaitė, „Aušros“ merg. gimn.; 
Klikūnaitė, Panev. gimn.; Izaksonaitė, Vilkav., žyd. g.). Paskui eina data: 
1939/40 m. m. ir išsirašyta 19 + 9 + 8 + 4 sakiniai (iš eilės, bet vis nauja 
numeracija). Šitaip yra visuose taisytinų dalykų skyreliuose: ir minėtame 
skyrybos, ir II — Linksnių vartojimo, III - Žodžių netikslumo, IV - Žodžių 
stiliaus (+ sak. stil.), V — Sakinių stiliaus, VI - Žodžių formų, VII - Įvairių 
kalbos netaisyklingumų, VIII - Laikų ir sakinių. Nenumeruoti du paskutiniai 
skyreliai: Darybos dalykų ir Priešdėlių ir prielinksnių vartojimo. Sakiniai vieni 
rašyti juodu rašalu, kiti raudonu. Sakiniuose kitu rašalu (arba pieštuku) pasi- 
braukti netaisyklingi dalykai. Yra pastabų ir paraštėse, pvz., žĮodžių| tv[arka|, 
skl|andumas|, laikai ir pan. Šis užrašų sąsiuvinis primena žinomą Jablonskio 
ir Balčikonio mėgtą kalbos mokymo būdą. Pridurtina, kad iš kito sąsiuvi- 
nio galo su antrašte „Veter. gydytojų kalbos taisymai“ užsirašyta 10 sakinių 
su pasibrauktomis kalbos klaidomis, datos nėra. Gal Andrius Ašmantas dar 
dėstė lietuvių kalbą Veterinarijos akademijoje Kaune? O gal tai šiaip kokių 
veterinarų kursų kalbos pratybos? 

Be teorinų paskaitų ir pratybų, teko vadovauti sudentų pedagoginei prak- 
tikai. Iš jos 1939 m. rudens semestro AA yra išlikę 9 Andriaus Ašmanto 
pamokų stebėjimo užrašų lapai, rašyti spalio 18 — lapkričio 16 d. Pamokos 
vykdavo įvairiose Šančių (Kauno VI) gimnazijos klasėse, kur ir pats dar tu- 
rėjo pamokų. Tie užrašai tai Ašmanto ranka užrašyta data, antraštė (pvz., 
„Pamokų stebėjimo studentų sąrašas“, „Pamokų stebėjimas“), toliau tema 
(pvz., „Pereiti iš gramatikos kartojimo prie naujo gramatikos dalyko“, „Ra- 
šinio technikos ir stiliaus ugdymas, pasinaudojant pačių mokinių rašiniais“, 
„Mėginimas ieškoti žodinės išraiškos skaitomam vaizdui ir jausmui“, „Koks 
sintaksės dalykas“ ir kt.), vieta (Šančių gimnazija ir klasė) ir pamokos laikas. 
Paskui lape studentai užsirašydavo savo pavardes ir vardus ir pabaigoje eidavo 
kelios vadovo pastabos (jų yra ne visuose lapuose). Prie temos pavadinimo 
vienur kitur parašyta mokytojų pavardės, tai Alfonsas Kalnius ir E. Kaunienė. 
Iš praktikantų 2 kartus užsirašiusi ir Antanina (vėliau Antanė) Kučinskaitė. 
Vadovo pastabos trumpos ir neteikia daug informacijos, pvz., „Šioji studentų 
grupė atlankė Id kl. gram. kartojimo pamoką ir VIla kl. vis. literatūros pamo- 
ką - Kornelio „Sid.“. A. Ašmantas. 1939.X.18“, „Studentai matė deduktyviniu 
būdu dėstomą svetimybių kirčiavimą“ (vedė mokytojas Alfonsas Kalnius), „Ši 
grupė išklausė Maironio „Čičinską“, kuris ėjo baladės pavyzdžiu ir paruoštas 
mintinai išmokti. A. Ašmantas.“ (1939.XI.13). 

Kaip žinome iš ankstesnių dokumentų, ir pradėjęs dirbti universitete 
Ašmantas dar turėjo keletą pamokų Kauno VI gimnazijoje. Kai reikėjo kraus- 
tytis į Vilnių, gimnazijos direktoriui jis parašė prašymą tarpininkauti, kad 
Švietimo ministerija perkeltų jį iš Kauno VI gimnazijos į Vilniaus Vytauto 
Didžiojo ar Birutės gimnazijas, kur norėtų gauti porą klasių. „Tos klasės man 
būtų lietuvių kalbos ir literatūros dėstymo metodikos tam tikra laboratorija 
ir kartu praktikos vieta studentams, kurie rengias būti mokytojais ir klauso 
lietuvių kalbos ir literatūros dėstymo metodikas. Tos linkmės darbą yra jau 
patvirtinusi praktika“ (1939 08 18 prašymas. — AA). 

Iš dokumentų žinoma, kad Humanitarinių mokslų fakulteto taryba svars- 
tydavo pedagoginės praktikos klausimus, nustatydavo jos tvarką. 1941 m. ba- 
landžio 24 d. posėdyje buvo sudaryta komisija, kuri turėjo parengti praktikos 
vykdymo projektą ir jį pateikti tvirtinti kitam fakulteto tarybos posėdžiui. Į 
komisiją įėjo prof. Jonas Vabalas-Gudaitis, vyr. dėstytojas Juozas Jakštas ir 
dėstytojas Andrius Ašmantas (VUB RS E 98—1, Ip. 60). Tačiau gegužės 16 d. 
posėdyje Andrius Ašmantas jau nedalyvavo... 

Iš tų metų turime išlikusių keletą jo dėstytų dalykų programų bandymų ir 
du svarbius paskaitų rankraščius: „Lietuvių kalbos dėstymo metodiką“ (TUTK 

70—102) ir rudenį rašytus „Akcentologijos užrašus“ (RR 213—259), kelis 
kalbotyros straipsnių rankraščius: „Dažnesnės sakinių klaidos“ (skaityta per 
radiją 1940 01 09. —- RR 87-93), „Kalbos turtinimas“ (1939? - ILKKI 64-69), 
„Padalyvių ir pusdalyvių vartojimas“ (paskaita per radiją 1939 12 05, tekstas 
neišlikęs; - GK, 1939, p. 8). Pastarosios paskaitos — Lietuvių kalbos draugijos 
radijo valandėlės (LKD tada jis darbavosi iš peties - buvo jos sekretorius). Tais 
metais parašė ir paskelbė straipsnį „Lietuviškoji tartis ir svetimos įtakos“ (Tau- 
tos mokykla, nr. 11, p. 239—241), parašė Petro Joniko knygos „Pagramančio 
tarmė“ recenziją (išspausdinta Židinyje, 1940, nr. 1, p. 136—-139), paskelbė 
nemaža publicistinų straipsnių. 

Gali būti, kad tais metais arba 1940 m. jau persikėlus į Vilnių imtasi rinkti 
medžiagą daktaro disertacijai, plg. Prano Skardžiaus prisiminimus: „1939 m. 
A. Ašmantas buvo išrinktas lietuvių kalbos bei jos metodikos lektoriumi ir 
mano pasiūlymu buvo pasirinkęs disertacinę temą apie M. Daukšos kalbą, 
bet ankstyva epideminė mirtis (1949 [=1941].V.19) jam sukliudė tą darbą“ 
(Skardžius 1997: 23). AA yra 17 didelio formato lapų (4-iuose rašyta ir an- 
troje pusėje) įvairių išrašų, kur formaliai lyginamas Daukšos postilės vertimo 
ir originalo santykis, ir vienas lapas, kur nurodoma, iš ko verstas Daukšos 
katekizmas. Išrašai daryti Vilnaus universiteto ir Vrublevskio bibliotekose, 
datos nenurodytos. Be to, AA yra Mokslų akademijos raštas, kuriame teigiama, 
kad Andriui Ašmantui mokslo reikalams leidžiama naudotis buv. evangelikų 
reformatų, buv. Vilniaus kunigų seminarijos ir II muziejaus bibliotekomis 
ir prašoma padėti jam susiieškoti reikalingas knygas ir rankraščius. Rašto 
registravimo data —1941 m. balandžio 7 d. — kaip ir anos nurodytos Vilniaus 
bibliotekos rodytų Daukšos tiriamąjį darbą pradėjus kaip tik Vilniuje, tai yra 
čia atsikrausčius 1940 m. rugpjūčio mėnesį. Suprantama, pačią temą Skardžius 
galėjo būti paskatinęs imtis ir dar būnant Kaune. 

Be pedagoginio ir mokslinio darbo, minėtini dar du svarbūs renginiai, 
kuriuose Andriui Ašmantui teko darbuotis. Tai mokytojų vasaros kursai 
Palangojė ir komandiruotė į atgautą Vilniaus kraštą tvarkyti vietovardžių ir 
pavardžių formų. 

Lietuvių kalbos ir literatūros mokytojų kursai 1939 m. vasarą vyko nuo 
rugpjūčio 7d. iki 19 d. Spaudoje buvo pranešta apie jų pradžią (J. B-tas. 
Palanga (Kronika). - Tautos mokykla, 1939, nr. 16, p. 369): pirmą dieną 
Henrikas Kačinskas skaitė paskaitą apie dailųjį skaitymą. Nurodoma, kad dar 
skaitys Antanas Salys, Andrius Ašmantas ir „Valst. teatro artistai Kadaravičius 
ir Lukošius“. Numatyta 46-ios paskaitos, daug būsią praktikos — skaitymo, 
deklamavimo, tarties. Mokytojų esą 105. 

Iš tų kursų turime kelis liudijimus. Andriaus Ašmanto albume išlikusi 
grupinė kursų dalyvių nuotrauka su jo paties ranka rašytu užrašu: „Gimna- 
zijos mokytojų kursai Palangoje 1939.VIII.7—19 d., kuriuose aš lektoriavau, 
dėsty[da|mas skaitymo metodiką ir bendr. liet. k. tartį. A. Ašmantas.“ 

Dar vienas faktas - Ašmanto skaityto kurso užrašų knygelė su paskaitų 
planais. Pirmoji paskaita, kurios data nepažymėta, apėmė tokias temas: Skai- 
tytojas, autorius ir aplinkybės; Skyrybos ženklai; Skaitymo ženklai; Laiko 
pajautimui (pauzėms); Loginė ir psichologinė pauzė; Skaitymo spūdis. 1939. 
VIII.12 tema - Intervalai kalboje; VIII. 14 —- Tembras; VIII. 16 — (ritmas); 
VIII.17 - (sudominti skaitytoją), Pokalbis; VIII. 18 — Skaitytojo santykis su 
kūriniu; VIII.19 — Lyrika; išvados (AA). 

Nepavyko rasti tų metų kursų dalyvių sąrašų. Žinoma, kad juose dalyva- 
vo vėliau pagarsėjęs vertėjas, redaktorius, tekstologas Aleksandras Žirgulys 
(CVA E 391, ap. 7, b. 6463), mokytojas ir rašytojas Rapolas Šaltenis, kurio 
turime gyvą prisiminimą iš tų kursų (Šaltenis 2007). Autorius rašo, kad 
kursų dalyviai apsigyveno mokyklos klasėse ir palapinėse toli už miesto. 
Aktoriai Kačinskas ir Chadaravičius mokė „gražaus skaitymo“. Atrodytų, tai 
menka smulkmena mokytojo darbe, bet siekiant mokytojų tobulumo ir to- 
kias smulkmenas stengtasi šalinti. „Taisyklingo kirčiavimo mokė jaunas šios 

Palangos mokytojų kursuose 1939 m. rugpjūčio mėn. 
Andrius Ašmantas sėdi priekyje tarp moterų 

srities specialistas, neseniai baigęs universitetą, atrodo, Ašmantas (?), miręs 
vokiečių okupacijos metais. Jis daug laiko skyrė mus mokydamas taisyklingo 
alsavimo, tai krūtininio, tai diafragminio, tai pilvinio ir dar kažkokio, nuo 
kurių priklausanti gražaus kalbėjimo tėkmė. Tai esąs visai naujas Vokietijoj 
kuriamas mokslas, labai svarbus, nes mes visi nemoką teisingai alsuoti... 
Paskui mokytojai vietoj „labas rytas“ ar šiaip kur susitikę klausdavo: „Na, 
kaip alsavimas?“ — „Jau pramokau!“ — atsakydavo“ (Šaltenis 2007: 29). 

„Tiek abu aktoriai, tiek alsavimo-kirčiavimo mokslininkas vedė pratybas: 
pagal sąrašą kviesdavo mokytojus paskaityti kokį nors tekstą“. Petras Būtė- 
nas atsisakė, nes mokantis tik teoriškai, tegu einanti Salomėja Nėris, ji irgi 
atsisakė. Ėjo atsiminimų autorius ir „Skardžiuvienė ištrimitavo visas mano 
rytietybes“ (ten pat). 

Po pusės amžiaus Rapolui Šalteniui buvo sunku viską teisingai prisiminti. 
Į tuos atsiminimus prasibrovė ir keletas netikslumų. Nors Andrius Ašmantas 
jau senokai buvo baigęs universitetą, su Šalteniu jie galėjo susitikti tame pa- 
čiame Humanitarinių mokslų fakultete, kur nuo 1927 m. Šaltenis studijavo 
germanistiką (1929 m. perėjo į lituanistiką) (CVA E. 391, ap. 1, b. 4955, 
Ip. 30), bet Universitetą baigė tik 1938 m. ir buvo už Ašmantą jaunesnis 
dvejais metais. Antra, Ašmantas mirė dar neprasidėjus vokiečių okupaci- 
jai ir trečia, vargu ar tada jis tuose kursuose dėstė kirčiavimo dalykus, nes 
jiems alsavimo taisyklingumas neturi tiek reikšmės kaip tarties reikalui. Ir 
Skardžiuvienė atrodo kiek dirbtinai tame kontekste prisiminta. Vis dėlto 
žmogui išlieka atminty tokie dalykai, kurie kažkada buvo padarę didžiausią 
įspūdį. Tas taisyklingo alsavimo įspūdis buvo toks didelis, kad Šaltenis jį 
gražiai prisiminė ir patį Andriaus Ašmanto paveikslą nuspalvino ypatinga 
mokslininko aistruolio spalva. 

Apie komandiruotę į Vilniaus kraštą turime mažai informacijos. Apie ją 
savo dokumentuose yra minėjęs pats Ašmantas. Tarnybos lape (CVA E 631, 
ap. 3, b. 26) yra įrašęs, kad 1939 m. lapkričio 28 d. buvęs komandiruotas 
į Vilnių pasų reikalu. Andriaus Ašmanto archyve yra išlikę du dokumentai 
apie tą komandiruotę. Tai 1939 m. lapkričio 28 d. išduotas Švietimo minis- 
terijos generalinio sekretoriaus K. Masiliūno pažymėjimas Nr. 31626, kad 
Andrius Ašmantas yra Švietimo ministerijos valdininkas ir vyksta į Vilniaus 
kraštą tarnybos reikalais. Pažymėjimas galioja iki 1939 m. gruodžio 31 dienos 
(AA). Antrasis dokumentas tai Švenčionėlių apskrities viršininko lapkričio 
28 d. pažymėjimas Nr. 922, kad Andrius Ašmantas vidaus reikalų ministro 
yra komandiruojamas į Ignalinos valsčių nustatyti vietovardžių ir pavardžių 
lietuviškų lyčių (AA). 

Kaip ir kiek ten darbuotasi, nepavyko rasti informacijos. Įdomu tai, kad 
jam galėjo tekti dirbti ir pačiame Vilniaus mieste ir kalbėtis su jo gyvento- 
jais apie pavardžių keitimą. Iš jo straipsnio „Mūsų kultūros baras rytuose“ 
(Lietuvos mokykla, 1940, nr. 1, p. 45—50) matyti, kad yra tekę susipažinti su 
Vilniaus miesto archyvu ir jame ieškoti lietuvių pavardžių lyčių. Jį, žinoma, 
stebino dokumentuose išlikusios senosios nesugadintos lietuviškos pavardės 
ir jis buvo gana griežtas pavardžių lietuvinimo šalininkas. 

Pavardžių lietuvinimo ir vietovardžių norminimo reikalais dirbti Vilniuje ir 
Vilniaus krašte Andriui Ašmantui teko tikriausiai ne vieną dieną ir ne vienoje 
išvykoje. Jo archyve yra Švietimo ministerijos raštas Vilniaus universitetui, 
kad pagal ministro 1940 m. rezoliuciją nuo kovo 5 d. į Vilniaus apskritį padėti 
Vidaus reikalų ministerijos pasus duodančioms įstaigoms taisyklingai surašyti 
pavardes ir vietovardžius komandiruojami Antanas Salys, Kazimieras Alminas, 
Andrius Ašmantas ir Petras Jonikas. 

Taigi neabejotina, kad Andrius Ašmantas buvo svariai prisidėjęs prie 
Vilniaus krašto pavardžių ir vietovardžių rinkimo ir pirminio jų norminimo. 
Visam rinkimo ir tvarkybos darbui vadovavo Antanas Salys ir jam tame darbe 
priklausė „svarbiausias vaidmuo ir paskutinis specialisto žodis“ (Petras Jonikas. 

Redakcinės pastabos. — Salys 1983: 305). Gali būti, kad Andrius Ašmantas 
dalyvavo ir 1939 m. rudenį surengtos pagrindinės rinkimo ekspedicijos darbe 
(plg. Petro Joniko paminėtus ekspedicijos dalyvius: K. Alminas, J. Balčikonis, 
P. Jonikas, M. Jurkynas, A. Ronkus, J. Senkus, G. Šlapelytė..., - daugtaškis 
rodo nebaigtinį sąrašą, žr. Salys 1983: 305). 

Surinkti ir sunorminti Vilniaus krašto pavardžių ir vietovardžių žodynai 
buvo redaguojami ir rengiami spausdinti, bet taip ir liko nebaigti. Po karo jie 
buvo paskelbti Antano Salio rinktiniuose raštuose (t. II, 1983, p. 305—488 ir 
571-670). 

Iš tų metų vasaros AA yra išlikęs „Laiško nuorašas sesutėms vienuolėms 
Bonaventūrai ir Gabrielei Marijai, J. C. Amerikoje“ (mašinraštis), rašytas 
1939 m. liepos 2 d. Iš jo turinio atrodo, kad vienuolės ar viena iš jų neseniai 
buvusios Lietuvoje lietuvių kalbos kursuose (turbūt universitete), norin- 
čios tartis dėl kitų kursų ir galvojančios apie panašius kursus ir Amerikoje. 
Andrius Ašmantas buvęs dėl to ir pas švietimo ministrą dėl stipendijų ir 
pasiryžęs toliau rūpintis tais reikalais. „Bent šiuo kartu, jei nebus kokios 
katastrofos mūsų tėvynėje, Europoje ar pasaulyje, jokių kliūčių nematau 
abiem mūsų gražiems planams, kuriuos taip širdingai sutiko ir Jūsų mie- 
la Motinėlė“. „Pats, kaip žinote, esu dar Jums davęs žodį, kad bent kiek 
pramokęs angliškai tevyksiu į Ameriką — į Jūsų rengiamus lituanistikos 
kursus. Va viena [sesuo] galėtų mane mokyti angliškai, jei tai būtų galima“. 
„Džiaugiuos, kad aš ir mano šeima būsime įdėję mažą krislelį į Jūsų įspū- 
džių jūrą. To nesitikėjome. Gaila, kad šiuo kartu negalime ištesėti Jūsų ir 
Jūsų Motinėlės prašymo: dukrelės didesnės fotografijos neturime, o aš labai 
skubu su laišku“ (AA). 

Andrius Ašmantas ir gyvendamas Klaipėdoje, ir grįžęs dirbti į Kau- 
ną palaikė nuolatinius ryšius su tėviške. Jis ne tik vienas ar su šeima ten 
dažnai lankydavosi, atostogaudavo, bet ir visaip padėdavo materialiai: už- 
sakydavo laikraščių ir žurnalų, siųsdavo pinigų. AA yra išsaugota keliolika 
pinigų perlaidų kvitų ir išsiųstų pinigų užrašų knygelė. Antai žinoma, kad 
dar 1933 m. A. Ašmantui (tikriausiai tėvui) į Endriejavą, Tickinų kaimą, 
išsiųsta sausio ir kovo mėnesiais po 50 litų, 1934 m. išsiųsta tėvui 50 ir 
100 litų, o broliui Jonui 50 litų. 1935 m. Emilijai Ašmantaitei adresuota 
25 litų perlaida kelionei į Kauną, bet ji nevažiavo sudrausta tėvo. 1936 m. 
iš Klaipėdos išsiųsta 50 litų (apie tai rašoma ir tų metų gruodžio 14 d. laiš- 
ke Petrui Navardaičiui. - AA). Užrašų knygelėje pasižymėta, kad 1938 m. 
ūkiui duota 271 Lt 50 ct (Kostui, Povilui tėvo laidotuvėms, Antanui), be 
to, kitoje tos knygelės vietoje įrašyta, kad 1938 m. dalių išmokėta 550 litų 

Per atostogas 1940 m. vasarą Tickinuose 


(Antanui 150, Jonui 400; šių sumų gavimo raštiški patvirtinimai pavadinti 
kvitais). 1939 m. ūkiui duota 1505 litai (visi broliui Antanui; yra vienas 
180 litų raštiškas kvitas), 1940 m. — 2376,50 litų (vienas 100 Lt kvitas). Visi 
tie davimai ir siuntimai buvo susiję su tėviškės paveldėjimu ir dalių išmokė- 
jimu broliams ir seserims. 1939 m. sausio 6 d. visi broliai ir seserys pasirašė 
tėviškės paveldėjimo sutartį, pagal kurią tėviškė pereina Antano ir Andriaus 

Privatus brolių susitarimas dėl tėviškės 


nuosavybėn, išmokėjus broliams ir seserims bendros vertės po 1500 litų. 
Rytojaus dieną abu broliai paveldėtojai pasirašė privatų susitarimą, pagal 
kurį Andrius pasižadėjo Antanui per penkerius metus sumokėti 7500 litų 
(pusę ūkio vertės), o Antanas ūkį valdys savarankiškai rūpindamasis šeimyna 
ir visokiais ūkio reikalais. 

Po Andriaus mirties ūkis tapo vieno Antano nuosavybe, kiti broliai ar 
seserys nereiškė kokių pretenzijų. Pagal senojo Ašmanto testamentą tėvas 
buvo užrašęs ūkį Povilui. Šis buvo neseniai parėjęs iš kariuomenės, anie 
vaikai turėjo kur gyventi, tai tėvas parašė Povilui tetamentą. Už kokio mė- 
nesio tėvas mirė, didieji nebuvo patenkinti, tai tas testamentas sugriuvo 
(AA. - Sesers Barboros pasakojimas). 

Paskui prasidėjo didžiosios sumaištys ir, grįžus antrajai sovietinei oku- 
pacijai, ir ūkis, ir žemė tapo niekieno. 1948 m. gegužės 22 d. Antano šeimą 
kartu su broliu Pranu išvežė į Sibirą. Pranas Sibire mirė tais pačiais 1948 m. 
Dar anksčiau, 1945 m., brolis Kostas kaip buvęs šaulys irgi išvežtas į Ka- 
reliją ir ten tais pačiais metais mirė. Antano šeima grįžo į Lietuvą 1958 m. 

Brolio Antano laiškas Onai Ašmantienei 


gegužės 14 d. Po metų mirė žmona, o jis dirbo kolūky. Įsikūrė tėviškėje 
buvusiuose jau ne savo namuose, turėjo du kambarius, o visam name gy- 
veno trys šeimos. Sodyba buvo nusiaubta, apleista. Antanas mirė 1981 m. 
rugpjūčio 8 d. Jo sūnus Stasys (g. 1937 01 17), gyvenantis Klaipėdoje, vis 
dar lanko tėviškę, patvarko stogą. Atkūrus nepriklausomybę atsibylinėjo 
žemę, bet sodyboj jau niekas negyvena. 

Vilniaus universitete 


Lietuvai atgavus Vilnių ir dalį jo krašto, stengtasi jį kaip galima geičiau 
ir visapusiškiau lietuvinti. Kaip jau matėme, kiek daugiau nei po pusantro 
mėnesio siunčiami specialistai vietovardžių ir pavardžių tvarkymo reikalu, 
o vyriausybė numatė nukelti du Vytauto Didžiojo universiteto fakultetus 
į Vilnių, į tuometinį Stepono Batoro universitetą, kitaip sakant, tą uni- 
versitetą lituanizuoti. 1939 m. gruodžio 13 d. Seimas priėmė specialų 
universitetų įstatymą, pagal kurį yra du universitetai: Vytauto Didžiojo 
ir Vilniaus. Pastarasis turėjo laikinai vadovautis VDU statutu. Švietimo 
ministerija Vilniaus universiteto valdytoju paskyrė Igną Končių. 1940 m. 
sausio 13 d. Humanitarinių mokslų ir Teisių fakultetai su visa profesūra ir 
studentais perkelti į Vilnių. Sausio 15 d. įvyko rektoriaus rinkimai, sausio 
18 d. išrinktąjį rektorių Mykolą Biržišką savo aktu patvirtino prezidentas. 
Vasario 8 d. įvyko iškilminga naujojo rektoriaus inauguravimo ceremo- 
nija (Pšibilskis 2008: 14—16). Atskiru švietimo ministro 1940 m. sausio 
1 d. įsakymu D/13 Humanitarinių mokslų fakulteto dėstytojai, tarp jų 
ir Andrius Ašmantas, perkelti į Vilniaus universitetą (CVA E 631, ap. 3, 
b. 26, Ip. 8). 

Studijos Vilniaus universitete prasidėjo 1940 m. sausio 15 d. Lituanistams 
dėstė tie patys iš Vytauto Didžiojo universiteto kartu su Humanitarinių moks- 
lų fakultetu perkeltos Lietuvių kalbos ir literatūros katedros dėstytojai, tik 
prie jų dar prisididėjo Vilniaus universiteto bibliotekos direktorius Vaclovas 
Biržiška (Viliūnas 2002: 170). Atėjus okupacijai paskelbtas švietimo ministro 
Antano Venclovos projektas atskirti lietuvių kalbos ir literatūros katedras. Tai 
padaryta 1940 m. rugsėjo 11 d. Liaudies komisarų Tarybos nutarimu. Į Lie- 
tuvių literatūros katedrą paskirti dirbti Mykolas Biržiška, Vincas Mykolaitis ir 
Vincas Maciūnas, Į Lietuvių kalbos - Pranas Skardžius, Antanas Salys, Petras 
Jonikas ir Andrius Ašmantas (Viliūnas 2002: 175). 

Andrius Ašmantas kaip etatinis universiteto dėstytojas kasmet buvo 
perrenkamas Humanitarinių mokslų fakulteto lektoriumi. Antai 1940 m. 
sausio 5 d. jis buvo perrinktas toms pačioms pareigoms metams, tai yra iki 
1940 [= 1941] m. sausio 1 d. (VUB RS E 98-1, Ip. 1), vėliau — 1940 m. 

VILNIAUS UNIVERSITETAS 
Tarnautojo asmens Liudijimas 


Nr. 7 2 


Administracitiio Ukinio Sektoriūus 
Viršininkas 


Išstojant iš tarnybos liudijįhas grąžinamas 


Andriaus Ašmanto tarnautojo pažymėjimas 


gruodžio 6 d., iki 1942 m. sausio 1 d. (ten pat, Ip. 44). 1940 m. lapkričio 
1 d. universiteto personalas perkeltas į sąjunginės (sovietines) mokslo ka- 
tegorijas. Tos dienos senato posėdyje Andrius Ašmantas įvardijamas kaip 
dėstytojas, neturintis mokslų kandidato laipsnio (VUB RS EF. 98-52, pro- 
tokolas Nr. 26, 9). 

Kokius dalykus Ašmantas dėstė 1940 m. pavasario semestre, paskelbta 
1941 m. išleistoje knygoje „LTSR Vilniaus universiteto 1940/41 mokslo metų 
tvarkaraščiai“ (Tvarkaraščiai 1941). Jame pateikta daug vertingų duomenų 
apie tuometinio Vilniaus universiteto struktūrą, fakultetus ir dėstytojus. Uni- 
versiteto rektorius buvo prof. dr. Mykolas Biržiška, prorektoriai — prof. Juo- 
zas Bulavas, prof. dr. Kazys Bieliukas, sekretorius — prof. Vytautas Jurgutis. 
Humanitarinių mokslų fakulteto dekanas — prof. dr. Pranas Augustaitis, pa- 
vaduotojai prof. dr. Pranas Skardžius ir prof. dr. Jonas Puzinas. 

Humanitarinių mokslų fakultete dirbo šie seminarai: lietuvių kalbos ir lite- 
ratūros (vedėjas prof. dr. Vincas Mykolaitis), rusų, lenkų, žydų, vokiečių, ang- 
lų, prancūzių kalbų ir literatūrų, lyginamojo kalbų mokslo (vedėjas prof. dr. 
Antanas Salys), klasikinės filologijos (globėjas prof. dr. Pranas Skardžius), 
teatro, istorijos, archeologijos, meno istorijos, filosofijos, fizinio auklėjimo 

seminarai, taip pat eksperimentinės pedagogikos (vedėjas prof. Jonas Vabalas- 
Gudaitis) ir psichologijos laboratorijos (p. 6-8). 

1940) m. rudens semestro paskaitų ir pratybų skyriuje nurodyta, kad Hu- 
manitarinių mokslų fakultete visiems klausytojams privalomi kursai yra vyr. 
dėstytojo Petro Joniko bendrinės lietuvių kalbos kursas (2 val.) ir karinis 
rengimas. Visi filologijos skyriaus klausytojai turėjo klausyti prof. dr. Krė- 
vės-Mickevičiaus ir prof. dr. Mykolaičio literatūros paskaitų. Lyginamojo 
indoeuropiečių kalbų mokslo grupei reikėjo klausyti doc. dr. Antano Salio, 
prof. dr. Prano Skardžiaus, prof. dr. Jano Otrembskio, prof. Jono Oko (loty- 
nų autorių kurso), vyr. dėst. dr. Kazimiero Almino ir vyr. dėst. Petro Joni- 
ko (bendrinė kalba ir tarmės) paskaitų. Lietuvų kalbos ir literatūros grupės 
lietuvių kalbos šakos studentams dėstė Pranas Skardžius (istorinę lietuvių 
kalbos gramatiką, prūsų kalbą, senovinę bažnytinę slavų kalbą ir turėjo lie- 
tuvių kalbos proseminarą), Antanas Salys (latvių kalbą, Vilniaus krašto vie- 
tovardžius ir turėjo baltų kalbotyros proseminarą), Petras Jonikas (bendrinę 
kalbą ir tarmes ir turėjo lietuvių kalbos proseminarą) ir dėstytojas Andrius 
Ašmantas (vaizdinę tartį, epizodinį kursą, 2 val. ketvirtadieniais 13—15 val. 
VI auditorijoje). Be to, visiems dar reikėjo mokytis privalomų ar pasirinktų 
kalbų (p. 24—25). Kalbų lektūros skyriuje nurodyta, kad dėstytojas Ašman- 
tas dėsto lietuvių kalbą 6 valandas: trečiadieniais 15—17 val. VI auditorijoje, 
penktadieniais 13—15 val. VI aud. ir šeštadieniais 13—15 val. VI aud. (p. 34). 
Vadinasi, lietuvių kalbos šakos studentams jis skaitė vaizdinės tarties kursą, o 
kitų šakų ir grupių klausytojams, kai kuriems, atėjusiems iš ne lietuvių kalba 
dėstomų mokyklų — lietuvių kalbos kursą. 

1941 m. pavasario semestre Andrius Ašmantas turėjo tik lietuvių kal- 
bos kursą pradedantiesiems (8 val.): antradieniais 9—11 val., trečiadieniais 
15—17 val., penktadieniais ir šeštadieniais 13—15 val., viskas VI auditorijoje 
(p. 45). 

Kaip minėta, Petras Jonikas specialistams abu semestrus skaitė ben- 
drinės lietuvių kalbos kursą. Tam buvo sudaryta programa, kuri TUTK 
111-117 priskirta Andriui Ašmantui. Tai nėra visai tikslu, todėl reikia šį 
tą paaiškinti. 

Andriaus Ašmanto archyve yra du šio kurso programos variantai. Vienas 
rašytas ranka ir visai gali būti, kad priklauso Joniko plunksnai. Palyginus 
programos rašyseną su Joniko asmens byloje (CVA E 631, ap. 7, b. 3979) 
esančiu jo autografu (1935 03 01 rašytu prašymu, Ip. 15) tokia išvada ne- 
atrodo neįmanoma. Antrasis variantas rašytas mašinėle (galima spėti, kad 
Andriaus Ašmanto) ir vienu kitu smulkiu dalykėliu skiriasi nuo to rankraš- 

čio. Pirmiausia rankraštyje užrašyta „Lietuvių bendrinės kalbos programa“, 
o mašinraštyje pirmieji du žodžiai sukeisti vietomis (taip ir Tvarkaraščiuose 
1941: 24, bet p. 34 jau ir vėl kaip rankraštyje). Rankraštyje (tekste ir litera- 
tūros sąraše) neužpildytas fonetikos skyrius, o mašinraštyje jis parašytas ir 
nurodyta literatūra. Paskutinis literatūros skyrius („Trumpos lietuvių kalbos 
istorijos žinios“) papildytas trimis pozicijomis: Ašmanto straipsniu apie Jaunių 
(iš 1938 m. „Židinio“) ir Salio apie Baranauską ir apie Būgą (iš LE II ir IV). 
Rankraštyje dar yra pora Ašmanto ranka darytų korektūrinių papildymų, viena 
kita tokia smulkmena matyti ir mašinraštyje. Tai leistų manyti Andrių Ašmantą 
veikiau buvus redaktoriumi, o ne tiesioginiu autoriumi arba bent bendra- 
autoriu (turint galvoje fonetikos skyrių). Antra vertus, ši programa rodytų 
abiejų kalbininkų gražų bendradarbiavimą, kurio vienas iš atvejų galėjo būti 
tame kurse Joniko Ašmantui perleista (paprašyta) skaityti fonetikos dalis. AA 
yra Ašmanto ranka dviejuose dideliuose puslapiuose pasirašytas „Bendrinės 
šnekamosios kalbos fonetikos“ kurso planas su nurodytomis datomis: 1941. 
II.11, „Iki 1941.II.11.“ ir 1941.11.18. Turimomis žiniomis, tuo metu Andrius 
Ašmantas fonetikos kurso niekam daugiau neskaitė. 

Nors paskaitų universitete buvo palyginti nedaug ir bendras pedagoginis 
krūvis nebuvo labai didelis, bet mokslinės produkcijos nebuvo parašyta daug. 
1941 m. „Gimtosios kalbos“ 1-3 sąsiuvinyje tepaskelbtas Andriaus Ašmanto 
straipsnis „Dainavimas ir mūsų šnekmosios kalbos kultūra“ (p. 34—39). Bet 
šiaip dirbta daug, su dideliais užmojais. Iš to laiko liko jo nebaigti paskaitų 
tekstai „Vaizdinė tartis“ (RR 260-292 ir tolesnis tekstas AA), „Bendrinės 
šnekamosios kalbos fonetika“ (RR 193-213), jau sovietmečiu parašyta „Bend- 
rinės kalbos programa“ (TUTK 111-117). 

„Vaizdinę tartį“ jis tikriausiai tikėjosi suvartoti savo sumanytai knygai 
„Sakomojo žodžio kultūra“ (arba tiesiog „Sakomasis žodis“). Tuo reikalu 
atsiliepdamas į tuometinės Valstybinės leidyklos skelbimą apie sudaromus 
1941 m. leistinų knygų planus 1940) m. lapkričio 25 d. jis rašo raštą leidyklai, 
teikdamas jai savo knygą, kuri galutinai galėtų būti parengta 1941 m. vasario 
mėnesį ir būtų vadovėlinio formato 150-200 puslapių apimties. Į tą knygą 
būtų „sudėtos visos tos problemos, kurios kitur yra sprendžiamos ir atskiromis 
knygomis, būtent: garso fiziologija ir akustika, kalbinė dalis, kuri apspręstų 
tos kalbos tarimo normas ir dailiojo bei ryškiojo skaitymo klausimus. Viskas 
būtų skirta praktikai, nors paremta paskutinių dienų tų klausimų sprendi- 
mais. Tokios knygos dar lietuvių kalba neturime“. Rašto autorius teigia tuo 
klausimu besidomintis nuo 1936 m., yra skaitęs atskirus kursus Klaipėdos 
pedagoginiame institute ir Vilniaus universitete (AA). 

Nėra žinių, ar leidykla parėmė šį jo pasiūlymą, neišlikę nei knygos plano, 
nei apmatų, bet nuostabą kelia autoriaus užmojis ją parengti iš esmės per du 
mėnesius. Gal čia pasąmonė diktavo reikalą skubėti, gal buvo pervertintos 
jėgos, dabar tegalima tik spėlioti. Dar nuostabiau, kai sužinome, kad tuo 
pačiu metu (lapkričio 26 d.) tai pačiai leidyklai jis siūlė dar vieną kartu su 
Vilniaus universiteto lenkų kalbos lektore Elena Šveikauskaite rengiamą 
knygą - lietuvių ir lenkų kalbų žodyno lenkiškai lietuvišką dalį. Šis žodynas 
esąs rengiamas nuo 1938 m. ir I dalis „jau visai baigiama apdirbti gramatiš- 
kai, semantiškai ir frazeologiškai. Galutinai spaudai jau paruošta šios raidės: 
A, B, C, D ir E. Jos sudarytų ne mažiau 5-6 spaudos lankus, nes viso žo- 
dyno bus apie 35-40 lankų. Tas mūsų rengiamasis žodynas yra apdirbamas 
moksliškai ir praktiškai pagal šių dienų žodynų naujausius tipus su visais 
gramatiniais ir vartojimo nurodymais. Jo tikslas — pasitarnauti abiejų tautų 
mokslo ir meno žmonėms ir būti naudingam įvairiausiai praktikai. Jo nė iš 
dalies negali atstoti dabar pasirodę žodynėliai jau vien dėl savo medžiagos 
negausumo, nekalbant jau apie medžiagos sudorojimą“. Autoriai tikisi, kad 
jis galėtų būti pradedamas pamažu spausdinti 1941 m. (AA). Pačiame rašte, 
kuris rašytas abiejų autorių vardu, pasirašyta vieno Ašmanto ir nurodytas 
jo namų adresas. 

Deja, ir šio darbo likimas nėra žinomas. Andriaus Ašmanto archyve nėra 
nieko, kas rodytų jį tą darbą tiesiogiai dirbus, — rašius, redagavus ar kaip kitaip 
tvarkius. Tėra išlikę keliolika užrašų kygelės puslapių (iš viso 37), kuriuose 
užsirašyta lenkiškų žodžių su jų vertimais į lietuvių kalbą (rašyta diena ar ke- 
lios prieš 1940 09 24 iki1940) 11 12 kasdien ar dieną kitą praleidžiant). Gali 
būti, kad svarbioji darbininkė buvo Šveikauskaitė, o Ašmantas tik prisidėjo 
prie lietuviškos dalies tvarkymo (vertimo, redagavimo). Ateityje galbūt pa- 
aiškės kas daugiau, o dabar tegalima pasakyti, kad Elena Šveikauskaitė ir po 
Andriaus Ašmanto mirties savo anketoje įrašė, kad dabar (1941 06 23) ren- 
gianti lenkiškai lietuvišką (kitur parašyta, kad mokslinį) žodyną (CVA E 391, 
ap. 7, b. 5624, Ip. 6), bet nėra nurodymų į bendraautorystę. Šveikauskaitė 
buvo gimusi 1904 m. balandžio 22 d. Ukmergės apskrities Viešintų valsčiaus 
dvarininkų lenkų šeimoje (tik viena močiutė buvo lietuvė). 1924 m. baigė 
Panevėžio lenkų gimnaziją, 1930 m. Krokuvos universitetą, lenkų filologijos 
skyrių. Nuo 1932 m. buvo VDU lenkų kalbos lektorė, 1940 m. persikėlė į 
Vilniaus universitetą. Studijuodama Krokuvoje 3-jus metus dirbo lietuvių 
kalbos lektore. 1935 m. išleido „Lenkų kalbos gramatiką“ (ten pat, Ip. 1, 7). 

Gali būti, kad žodyno autoriai bendraudavo, konsultuodavosi universitete, 
galbūt ir kurio namuose, nes gyveno netoli vienas kito: Elena Šveikauskaitė — 

Vokiečių g. 3-9, o Andrius Aš- 
mantas — Didžiojoje g. 17-2. Į 
tą butą Andrius Ašmantas su 
šeima atsikraustė 1940 m. vidu- 
ryje kartu su kitais universiteto 
darbuotojais, kai Humanitarinių 
mokslų fakultetas jau buvo per- 
keltas iš Kauno į Vilnių. Vilniaus 
universiteto vadovybė gavo tei- 
sę savo darbuotojams nuomoti 
butus keliuose senamiesčio na- 
muose. Antai Didžiosios gatvės 
17-ame name (dabar Prancūzi- 
jos kultūros centras) apsigyveno 
1-ame bute Levas (Leonas) Kar- 
savinas, 2-ame — Andrius Aš- 
mantas, 6-ame — Adolfas Jucys, 
8-ame — Antanas Salys (tas pats 


Namas, kuriame Vilniuje butas nurodytas ir archeologijos 
apsigyveno Ašmantai 


seminaro vedėjo prof. Jono Pu- 
zino), 12-ame — Povilas Braz- 
džiūnas ir kt. Netoli butą gavo ir Pranas Skardžius — Didžiojoje g. 24-26, 
tame name dar apsigyveno Ignas Jonynas, Vladas Jurgutis, Marcelinas Ročka, 
Vosylius Sezemanas, Pranciškus Šivickis ir kt. (Tvarkaraščiai 1941: 97—107). 

Ašmantų butas turėjo 4-is kambarius, vonią ir virtuvę. Kambariai buvo 
valgomasis, miegamasis, vaikų kambarys ir Andriaus darbo kabinetas. 

Visi trys vaikai dar buvo gimę Kaune. Vyriausioji — Joalita, prisiminė: 
„Man buvo 3,8 metai, kai gimė brolis Leonas. Ligoninėje, plačiu, tuščiu ko- 
ridoriumi, pilnu xeroformo kvapo, einu vedina Tėčio su batikos paltu. Mama 
gulėjo palatoje, tik įėjus, dešinėj pusėj. Paskutinis mamos gulėjimas buvo 
tiksliai toje vietoje. Mama nustebo, kad aš tai prisimenu. Leono atvykimas 
namo įspūdžio nepaliko, bet kuomet mus fotografavo: Leonas vežime ir aš su 
lėle, prisimenu. Gyvenome Kaune, Šančiuose. Pušys. Saulutė, besileidžianti 
už kalniuko. Tėtis žadėjo mane ten nuvesti, kur saulutė ant žemės gulėjo“ 
(Ašmontų giminė. - AA). 

Kai gimė trečiasis vaikas sūnus Jurgis Ramūnas (1940 m. sausio 16 d.), jie 
vis dar gyveno Kaune, Hipodromo g. 13-2. Tuo adresu universiteto Huma- 
nitarinių mokslų fakulteto dekanui tėvas parašė prašymą skirti tokiais atvejais 

priklausančią pašalpą gimdymo išlaidoms apmokėti (1940 01 31 prašymas. — 
AA). Universitetas tą prašymą patenkino, be to, pradėjo mokėti atlyginimo 
priedą už tris vaikus (VUB RS E 98-14, Ip. 12). 


2-as aukštas 

Ašmantų buto schema (pagal darbą „Ašmontų giminė“) 


Į Vilnių kraustėsi, atrodo, baigiantis vasarai, rugpjūčio mėnesį (AA. — 
Leono kalbos dienoraštis, 1940 09 29). Duktė Joalita prisiminė: „Džiaugėmės 
gyvenimu Vilniuje. Tėtis leisdavo man susirangius ant kėdės gale rašomojo 
stalo vartyti knygas. Stalinė lempa švietė mums abiems. Man atrodo, kad tai 
buvo enciklopedijos, iš kur matėsi man naujas pasaulis. Pasiausdavom ir lo- 
voje. Tėtis guldė ant nugaros [ir| sulenkęs kojas man padarydavo „kalniuką“. 
Kaip vikriai aš juo čiuoždavau! Matau laimingą tėtį. Laiminga buvau ir aš“ 
(Ašmontų giminė. - AA). 

Vaikai buvo laimingi, juoba šalia buvo bendraamžių draugų. Kartu su 
Ašmantais tam pačiam bute persikėlę iš Kauno apsigyveno sesers Agos ir 
svainio Rimų šeima su vaikais Arvydu ir Šarūnu. „Ašmontų giminės“ darbe 
įdėta ir abiejų šeimų vaikų nuotrauka. 

Įdomu, kad 1940 m. kovo 30 d. Andrius Ašmantas pradėjo rašyti sūnaus 
Leono (Levo), o rugsėjo 29 d. ir sūnaus Ramūno kalbos (vaikų raidos) die- 
noraščius. Abiejų vaikų dienoraščiai baigiasi ta pačia 1941 m. balandžio 13 d. 
Rašyti jie į apystorį sąsiuvinį iš abiejų pusių, kas kelios dienos. Dažniausiai 
įrašai daryti ne tą pačią akimirką, o po kelių valandų ar net dienų. Leonui 
skirta 18 su trupučiu puslapio, o Ramūnui 15 su puse. Fiksuota ne tik kalbos, 
bet ir judesių, mąstymo raida. Iš Andriaus Ašmanto kūrybinio palikimo tai 
vienas iš įdomesnių jo tekstų. 

Pastarieji Andriaus Ašmanto Klaipėdos, Kauno ir Vilniaus gyvenimo 
metai buvo kupini didelių pasaulio ir mūsų tautos gyvenimo pervartų. Tai 
buvo tragiškas tautų likimų traiškymo laikas ir milijonų žmonių tragedi- 
jų laikai. Atsidūrusi dviejų žvėriškų agresyvių valstybių kelyje ir Lietuva 
buvo mindoma kaip šapelis pasaulio užkariautojų kojomis. Visi tie įvykiai, 
atsitikę per maždaug pustrečių metų, rado gyvą atgarsį Andriaus Ašmanto 
mintyse ir širdyje. Apie juos tikriausiai ne kartą buvo skaudžiai galvota, 
dalytasi mintimis su artimais žmonėmis. Dar kartą prisimintina mintis iš 
laiško draugui Petrui Navardaičiui, kuri negali nejaudinti ir savo neįtikėtinai 
aiškiai suvokta grėsme tautai, ir pačios minties blaivumu ir skaudumu: „Jei 
kas mus okupuotų, tai būtinai turėtume bent žemę išsaugoti“ (1938 04 22 
laiškas Petrui Navardaičiui. - AA). 

Tris iš tų didžių įvykių jam, galima sakyti, teko tiesiogiai pačiam išgyventi. 
Tai Klaipėdos atplėšimas ir Vilniaus krašto sugrįžimas Lietuvai bei sovietinė 
Lietuvos okupacija. Tie dalykai jam nepaprastai rūpėjo kaip sąmoningam 
lietuviui, dideliam patriotui ir piliečiui. Deja, beveik neturime liudijimų, 
kaip jis vertino visus tuos įvykius, — ar stengėsi ką nors konkrečiai daryti, 
ar tik stebėjo juos iš šalies neturėdamas ir nepuoselėdamas vilčių kaip nors 
įsikišti į jų eigą. 

Nors nėra tiesiogiai paliudyta, bet nereikia abejoti, kad jis labai skaus- 
mingai vertino Klaipėdos krašto atplėšimą nuo Lietuvos. Juk Klaipėdos 
gyvenimo aplinką pažino tiesiogiai, ne iš kokių pasakojimų ar laikraščių 
informacijų. Pats savo akimis matė ir gal net fiziškai patyrė fašistų siautė- 
jimus mieste ir visame krašte, jauste jautė gretimos agresyvios valstybės 
pasiryžimą brautis į svetimas žemes, bet vis tiek visą laiką išliko demokratas. 
Jo raštuose nerasime kaltinimų agresyviai Vokietijos politikai ar tuo labiau 
vokiečių tautai, — čia jis nepasidavė plikam nacionalizmui, didžiai vertino 
vokiečių tautos indėlį į pasaulio kultūrą, bet gynė pirmiausia prigimtines 
savo tautos teises. Rodos, niekur nėra smerkęs fašizmo kaip agresyvios ide- 
ologijos, o visas bėdas matė mūsų pačių viduje. Jam atrodė, kad Klaipėdos 
netekome tik dėl to, kad nesupratome to krašto gyventojų materialios ir dva- 
sinės kultūros savitumo ir nemokėjome jų įtraukti į savo valstybės reikalus. 
„Vadinas, visos tautos ir valdžios santykiavimas yra vertas didžių priekaištų, 
kurių ateityje turėtume išvengti“ (Mūsų kultūros baras rytuose. — Lietuvos 
mokykla, 1940, nr. 1, p. 48). 

Iš Andriaus Ašmanto rašinių įvairiais Klaipėdos reikalų klausimais mato- 
me jį buvus tikrą tautinės kultūros idealistą, šventai tikėjusį, kad kultūringu 

dialogu ir auklėjimu galima išspręsti visus net tarptautinius nesusipratimus 
nesigriebiant nei smurto, nei agresijos. Konkretūs įvykiai turėjo griauti tuos 
idealus, versti persvarstyti savo įsitikinimus ir nuostatas. Atrodo, kad to jis 
nepajėgė padaryti ir iki pat mirties liko demokratas idealistas, gyvenantis li- 
kimo suteikta duotybe, iš kurios nepajėgė išsivaduoti ir nemaža idealistiškai 
išauklėtos tautos dalis. 

Kad tikrai tos tautos dalies iš tų skaudžių įvykių nebuvo kaip reikiant 
pasimokyta, rodo tik ką minėtas straipsnis apie mūsų kultūros reikalus rytuo- 
se — atgavus Vilniaus kraštą. Tvirčiausiu jo įsitikinimu, tautos ateitis - ugdyti 
nepriklausomą valstybę ir savarankišką tautinę kultūrą, „be kurios šiandien 
nėra lemta gyvai išlikti nė vienai tautai“ (ten pat, p. 51). Čia nerasime nė žo- 
džio nei apie materialią — karinę valstybės gynybą, nei apie politinius valdžios 
žingsnius, tai veikiausiai atrodė ne jo galiai ir ne jo galvai. Pasirodė, kad tie 
žaidimai tautų likimais ir jo perspėjimas, kad „mes turime būti atsargūs“ (ten 
pat, p. 46), niekam nieko nereiškė, — atėjus laikui Lietuva per kelias valandas 
buvo išbraukta iš Europos žemėlapio. 

Nėra išlikę jokio dokumento, kaip Andrius Ašmantas sutiko ir išgyveno 
visos valstybės okupacijos faktą. Šitokiomis aplinkybėmis iš šalies galima 
pamanyti, kad gal nebuvo nei kokių didelių sielvartų, nei nepaprastų išgyve- 
nimų. Bet neabejotina, kad savo idealistine pasaulėžiūra, tautinės valstybės 
kaip vienintelio kultūros lopšio aukštinimu jis nieku būdu negalėjo pritarti 
tam valstybingumo praradimui, tik santykis su tuo faktu galėjo būti labai 
komplikuotas. Gerai žinome to meto dalies svyruojančios ir kairiosios in- 
teligentijos nuotaikas, nepasitenkinimą Smetonos į autoritarizmą vis labiau 
klimpstančiu režimu, pagaliau dalies ne taip tolimų jam žmonių tiesioginį 
perėjimą tarnauti okupacijos struktūroms, tad nereikėtų abejoti, kad paties 
Ašmanto apsisprendimas buvo sunkus ir skausmingas. Bet ką ir kaip jis apsi- 
sprendė? Atsiriboti? Bendradarbiauti? O gal tiesiog plaukti pasroviui, priimti 
naujas sąlygas kaip duotybę, iš kurios nėra jokios išeities? 

Nesiimant teigti ką nors kategoriškiau, vertėtų prisiminti kelis, atrodo, 
nelabai reikšmingus jo biografijos faktus. 

Pirmas dokumentas iš jau okupuotos Lietuvos gyvenimo dienų yra 
1940) m. liepos 27 d. išduotas asmens liudijimas — vietoj vidaus paso. Jis lyg, 
ir nieko nesako, bet pagalvotina, ar be jo buvo galima tvarkyti buitinius ir 
tarnybos reikalus. Atkreiptinas dėmesys, kad tai pirmas žinomas oficialus 
dokumentas, kur pavardės forma užrašyta bendrine, o ne tarmine lytimi (su 
an). Prisimintina, kad ta pavardės forma jį kamavo beveik visą gyvenimą. 
Oficialiuose dokumentuose iki pat 1940 m. buvo išlikusi tarminė lytis, o 

neoficialiuose bendrinė (ir santuokos dokumentuose, kuriuos išduodavo ne 
valstybės įstaigos, o bažnyčios raštininkai). Antra vertus, įdomu, kad nuolatinė 
gyvenamoji vieta nurodyta ne Vilniuje, o Tickinuose. 

Antras dalykas — 1940 m. gruodžo 1 d. Kauno VI gimnazijoje užpil- 
dyta anketa jo asmens byloje (CVA EF 391, ap. 7, b. 204). Be kitų būtinų 
dalykų, nurodomos draugijos — Lietuvių kalbos draugija, Lietuvių kalbos 
ir literatūros mokytojų sąjunga, Švietimo ir meno darbuotojų profesinė 
sąjunga, bet nė žodžio apie partijas ar Šaulių sąjungą (dokumentuose 
priimti dirbti Vytauto Didžiojo universitete Šaulių sąjunga buvo nuro- 
dyta). Skiltyje „Kas rekomenduoja“ įrašyta: „Iš studijų ir bendro darbo 
mane gerai pažįsta švietimo komisaras A. Venclova ir švietimo komisaro 
pavaduotojas J. Žiugžda“. 

1941 m. pradžioje Andrius Ašmantas buvo komandiruotas į Kauną versti 
RTFSR kodeksų iš rusų kalbos į lietuvių kalbą. AA išlikęs 1941 m. sausio 
21 d. Vilniaus universiteto ūkinio sektoriaus viršininko raštas Ašmantui, kad 

jį komandiruoja prorektorius J. Bulavas, remdamasis teisingumo liaudies 
komisaro P. Pakarklio telegrama. Savo rašte komisariatui Andrius Ašmantas 
rašė, kad nuo sausio 24 d. iki vasario 6 d. prie to darbo išdirbo 116 darbo 
valandų ir prašo už tai atlyginti. Be to, iš to rašto sužinome, kad prie tokio 
paties darbo 1940 m. vasarą išdirbo taip pat dvi savaites dirbdamas per dieną 
po 10 darbo valandų. Taip pat yra komisariato išduotas pažymėjimas, patvir- 
tinantis tas išdirbtas valandas (AA). 

Kiek jis mokėjo rusų kalbą, nėra žinoma, tik 1940 m. gruodžio 1 d. pil- 
dytoje anketoje yra įrašęs, kad žodžiu mokantis silpnai (CVA E 391, ap. 7, 
b. 204). Galima prisiminti, kad AA yra likę lapelių, iš kurių matyti, kad jis 
dar iki okupacijos (1937 m.) yra mokęsis rusiškų žodžių. 

Taigi šie faktai neleidžia ką nors konkrečiau pasakyti apie Andriaus Aš- 
manto santykius su okupacine valdžia. Viena aišku, kad jis tiesiogiai tar- 
nauti režimui nenuėjo kaip kad buvę jo mokslo ir bendro darbo pažįstami 
Venclova ir Žiugžda, iš naujos valdžios jokio tarnybos paaukštinimo negavo. 
Tai galėjo būti susitaikymas su naujomis aplinkybėmis, prisitaikymas prie 
neišvengiamos padėties. Kiek buvo tikėta, kad naujoji valdžia žada rūpintis 
kultūros reikalais, dabar neįmanoma pasakyti. Ar tą laikyseną galėtume pa- 
vadinti kolaboravimu (plg. Klumbys 2004), tiksliau ką nuspręsti dabar būtų 
išties sunku. Būtų tuščias darbas spėlioti ir tai, kaip jis būtų sutikęs nacis- 
tinės Vokietijos atėjimą, juolab kad tuo metu daugelio tikėta, kad lietuviai, 
birželio 23 d. savarankiškai nuvertę sovietų valdžią, atkūrė tikrąją Lietuvos 
nepriklausomybę. Pridurtina, kad jo bičiulis Juozas Ambrazevičius buvo 
vienas iš antisovietinio pasipriešinimo vadovų ir po sukilimo tapo laikinosios 
vyriausybės ministru pirmininku. 

Suprantama, kad sovietinė okupacija buvo visapusiškai apmąstyta, gal 
ieškota ir kokios išeities. Neabejotina, kad visos istorinės pervartos sunkia 
ranka prislegia mąstančių žmonių mintis ir širdis. Bet visas tas slogias min- 
tis, o manytina, kad jos tokios ir buvo, kiek atsvėrė darbas ir šeima. Graži 
šeima, kiekvienas vaikas — vis kitas džiaugsmas. Galvoje — šimtai planų, ma- 
lonus buvimas su studentais universitete, tikėjimasis išleisti knygų, parašyti 
straipsnių, tik ką rimtai pradėta dirbti prie disertacijos... Bet nelaimė atėjo iš 
visiškai netikėtos pusės. 

Tą patį balandžio mėnesį Vilniuje prasidėjo šiltinės epidemija. Balan- 
džio 25 d. „Vilniaus balso“ dienraštyje paskelbiamas toks Vilniaus miesto 
vykdomojo komiteto sveikatos apsaugos skyriaus pranešimas (perspėjimas): 
„Pakilus vandeniui Neryje dėl vandentiekio tinklo gedimo Vilniaus mieste 
užterštas geriamasis vanduo. Tai sukėlė masinius skilvio ir žarnų susirgimus, 

kurie pasireiškia vėmimu, viduriavimu ir temperatūros pakilimu; atsitikimais 
pastebima net kraujuotų viduriavimų. 

Yra aiškiai nustatyta, kad aukščiau minėtų susirgimų priežastis yra vanden- 
tiekio vanduo, todėl laikinai draudžiama vartoti žalią vandenį ne tik gerti, bet 
ir plauti juo indus, daržoves, burną ir kt. Aukščiau nurodytam tikslui reikia 
būtinai vartoti tik gerai išvirintą vandenį. 

Skilvio ir žarnų susirgimai dabartiniu metu pasireiškia tik lengva forma; 
tačiau gali būti, kad dėl vandens pakilimo, kol vandentiekio tinklas nebus 
tvarkoje, vanduo gali užsiteršti net žmogaus gyvybei pavojingais mikroorga- 
nizmais. 

Todėl iki atskiro pranešimo vartoti žalią vandenį draudžiama“. 

Balandžio 29 d. „Vilniaus balsas“ praneša apie paskelbtą epidemiją, 
organizuojamas sanitarines brigadas. Balandžio 30 d. rašoma, kad dėl 
epidemijos gegužės švenčių metu (01-03) bus atidarytos visos medicinos 
įstaigos. Gegužės 4 d. dienraštyje skelbiamas pranešimas, kad dėl epide- 
mijos pradėti dezinfekavimo darbai, gegužės 5 d. rašoma apie dezinfeka- 
vimą. Gegužės 7 d. pranešama, kad į vakarinius spektaklius neįleidžiami 
vaikai. Gegužės 9 d. paskelbiamas pranešimas, kad „|g|ydytojai sergančius 
viduriais aprūpina vaistais“, 10 d. pranešama apie vandens dechloravimą. 
Gegužės 13 d. pranešime skelbiama, kad kreiptasi į parduotuves su pra- 
šymu skelbti, kaip išvengti epidemijos, taip pat pranešama, kad pradėta 
nuo šiltinės skiepyti žmones. Apie apsisaugojimą skiepijimu gegužės 14 d. 
išspausdinamas platus pranešimas, nurodoma, kada ir kur reikia kreiptis. 
Gegužės 16 d. skelbiama apie tą dieną šaukiamą visų Vilniaus miesto 
gydytojų susirinkimą. Gegužės 21 d. „Vilniaus balsas“ išspausdina An- 
driaus Ašmanto nekrologą... 

Žinoma, kad Andrius Ašmantas susirgo gegužės 6 d., bet neaišku, kelintą 
dieną buvo paguldytas į ligoninę. Duktė Joalita yra užrašiusi: „Prisimenu, 
kaip sunegalavęs grįžta į namus. Išveža greitoji. Jam susirgus, prie durų 
pastato šiaudų kūlį, reiškiantį šiltinės židinį“ (Ašmontų giminė. - AA). Se- 
suo Emilija pasakojo: „Kunigs stovėjo su švenčiausiu prie ano. Ans prašės, 
kad įleistų kunigą, kad ans buvo ligoninė|je] prieš mirtį. Labai buvo tikin- 
tis žmogus“ (AA. —- Sesers Emilijos pasakojimas). Sūnus Leonas prisiminė 
Naujokaitienės pasakojimą, kaip su keletu bičiulių ligoninėje lankę ligonį ir 
bendravę su juo per langą. Pradėję kalbėti apie rusų okupaciją užsiminė, kad 
galintis kilti karas ir rusus išvysiantys vokiečiai. „Okupantas yra okupantas, 
koks jis bebūtų“, — tokį prisiminė Leonas Ašmantas iš Naujokaitienės girdėtą 
trumpą bičiuliams ištartą atsakymą. 

Vietinių Vilniaus miesto lenkų kalboje ta liga vadinta cholerinka, o 
lietuviai sakydavo cholera. „Cholera nėra pati iš savęs mirtina liga, jei 
rūpestingai ligonis slaugomas. Mirštama nuo komplikacijų, prikimban- 
čių prie žmogaus, kai ilgesnį laiką esti aukšta temperatūra. Dažniausiai 
ligonis, ypač kai neturi sąmonės, nusispardęs antklodę peršąla ir suserga 
plaučių uždegimu, kuris anuomet, nesant antibiotikų, nuvarydavo žmogų 
į kapus. Besiblaškančiam be sąmonės ligoniui dar kartais suplyšdavo žaiz- 
dotos žarnos. |...| Dieną trumpindavo ligoninės monotonija: temperatūros 
matavimas, injekcijos, kuriam reikia, valgio atvežimas. Vizituojančiam 
gydytojui parodydavom kas rytą savo patinusį ir apneštą liežuvį. Prieš 
numirdami vyrai dienai kitai netekdavo sąmonės. |...| Dažniausiai buvo 
mirštama naktį, o mes, prigirdyti migdomųjų, kietai ir miegodavom. Gydy- 
tojai, neblogai numatydami ligonio galą, kuria nors dingstimi jį išveždavo 
iš palatos. Kad mirtis jau sėlina prie kurio nors iš mūsų, suprasdavome iš 
to, kad prie jo lovos atveždavo lašelinės aparatą ir į šlaunį suleisdavo litrą 
fiziologinio tirpalo. Tai mūsų akyse reikšdavo lyg ir paskutinį patepimą“ 
(Savickas 1995). 

Ligonius guldydavo į daugelį mieste laikinai įrengtų ligoninių. Andrius Aš- 
mantas buvo paguldytas Antakalnyje, Smėlio gatvėje esančios mokyklos pa- 
talpose. „Iš visur surankiotas personalas toje Smėlio gatvės ligoninėje, kur ir 
aš patekau, buvo lenkai — pradedant vyr. gydytoju, baigint slaugėmis. Sunkiai 
sekėsi susikalbėti. Darbuotojų kvalifikacija buvo įvairi. Buvome visiškai iz0- 
liuoti nuo išorino pasaulio. |...| Besveikstąs buvo ir A. Ašmantas. Namiškiai 
pasakojo, kad jau pajėgdavęs prieiti prie lango. Jis mirė dar nepraėjus manajai 
krizei. Taip ir nesusitikome. 

Pirmiausia mirdavo stiprūs raumeningi vyrai. Ašmantų vyrai kaip tik buvo 
iš tokių. |...] Lituanistikos mokslui didelė netektis buvo A. Ašmanto mirtis, o 
Lietuvos teatras gedėjo [tuo pačiu metu mirusio] plačios erudicijos režisieriaus 
A. Jakševičiaus!!"“ (Savickas 2008). 

Tas baisias dienas prisiminė ir poetas Kazys Bradūnas: „Tą epidemiją 
vadino „cholerinka“, gal todėl, kad ne taip baisiai skambėtų, kaip „cholera“. 
Suremia vidurius, temperatūra didžiausia — ir po kelių dienų žmogus numirš- 
ta... Iš pradžių karstą veždavo dieną. Tie arkliukai eina ir eina į vieną vietą — ir 
laidodavo naktį, kad panika mieste nekiltų. Mirė žmonių ir iš Universiteto. 
Pamenu, toks geras kalbininkas Ašmantas... Reikia skiepyt, o skiepų nėra. 


"' Aktorius Algirdas Jakševičius (1902 03 25 — 1941 05 30) buvo ne tik žymus artistas, 
bet ir VDU Studentų teatro vadovas (1937-1940), 1940-1941 m. Vilniaus universitete dėstė 
vaidybos sistemą (VLE VIII 4831-4832) ir vedė teatro seminarą (Tvarkaraščiai 1941: 30). 

Paskui skiepų atsirado, ir visus mus Universitete skiepijo... Skiepijo ir stu- 
dentus, ir miesto žmones“ (Sakalauskas 1996: 317). 

Duktė prisiminė: „Mirus Tėčiui, Mama su juodais rūbais valgomajam, 
pasirėmus ant stalo taip verkė, o aš nežinojau, ką daryti. Pašarvotas buvo 
kokioj tai atviroj pastogėj. Žmonių daug, pušys. Buvo keli karstai. Kažkas 
pakėlė mane parodyti ir paklausė kur Tėtis. Pažinau. Kelionė į Rasų kapus. 
Karstas vežamas arkliais. Viskas juoda. 

Kapuose žmonių daug. Klykiau iš baimės, kad Mama neįkristų į duobę“ 
(Ašmontų giminė. - AA). 

„Davė telegramą, kad yr miręs ir atvažiuotumėm laidot. [...] Visi buvom. 
|... Buvo labai skaudu, labai liūdna. Kad kažkap dar nuvažiavom, netikėjom. 
Brolis tas Antanas ans sako: „Ans norėjo mus apgaut, nė ans mirė, nė ką“ 
(AA. - Sesers Emilijos pasakojimas). 

Gegužės 20 d. iš Kauno ateina tokio turinio telegrama: „begaliniai sujau- 
dinti drauge verkiame nesirupinkite ateitimi mes neapleisime ir neleisime 
naslaiciams vargti = ambrazevicius bendoriai“. 

Iš Vinco Mykolaičio-Putino užrašų: 

„1941, gegužės 19. Pirmadienis. 

Šiltinė jau ir Universitete suspėjo švystelėti dalgiu: mirė pora studentų, 
viena tarnautoja, o šiandien 6 val. lietuvių kalbos lektorius A. Ašmantas. Ši 
mirtis mums visiems buvo labai netikėta — ir niekaip negalime su ja apsiprasti. 
Dar visai neseniai mačiau Ašmantą profesoriume kaip visuomet gyvą, gerai 
nusiteikusį ir sveiką, kaip ridiką. Kaip absurdiška būtų tuomet atrodžiusi min- 
tis, kad tas stiprus, jėgų kupinas žmogus po dviejų savaičių atsiguls į karstą! 
Pažinojau jį tik iš trumpų susitikimų Universitete, bet mėgau jį kaip dorą, 
atvirą, skaisčios sielos draugišką kolegą ir tikrą lietuvį. 

1941, gegužės 21. Trečiadienis. 

Neseniai grįžau iš A. Ašmanto laidotuvių. Dar ir dabar skamba ausyse 
žmonos, vaikų, giminių raudos ir klyksmai, leidžiant karstą į duobę. Slėgiantis, 
klaikus įspūdis iš viso to beprasmiško skausmo didybės. Mirtis baisi ne tiek 
tam, kuris miršta, kiek tiems, kurie liekasi“!!š. 

Tą pačią dieną „Vilniaus balse“ buvo išspausdintas Petro Joniko pa- 
rašytas Andriaus Ašmanto nekrologas. Jame rašoma: „Ašmantas buvo dar 


Uš Cituojama iš Irenos Kostkevičiūtės Leonui Ašmantui duoto išrašo iš Vinco Mykolai- 
čio-Putino užrašų. Tie užrašai, kuriuos turėjo turėti Kostkevičiūtė, po jos mirties (2007 m. 
liepos 21 d.) globėjų pavedimu su visu palikimu perduoti Vilniaus universiteto bibliote- 
kos rankraščių skyriui. Savininkės testamentu palikimas kurį laiką negali būti prieinamas 
skaitytojams. Kol nėra teisiškai įsigalėjęs testamentas, universitete gautos dėžės laikomos 
nejudinamos ir neliečiamos. 

Andriaus Ašmanto kapas Vilniaus Rasų kapinėse 


jaunas žmogus, visas darbas jam dar buvo prieš akis ir jo kalbinės pažiūros 
tebesiformavo“. „Jauno, dar tepradedančio reikštis žmogaus netekimas yra 
didelis nuostolis bendrinės lietuvių kalbos praktikai ir mokslui“. Nekrologe 
paminimos ir svarbesnės Andriaus Ašmanto mokslinės ir praktinės veiklos 
sritys. Joniko nuomone, Ašmantas rašęs iš tų sričių, kurias jam diktuodavusi 
mokykla, vienas iš pirmųjų „pagrindiniau ima kreipti dėmesį į šnekamojo 
žodžio, tarties kultūrą ir jos kėlimą“ ir tą poreikį jam kėlusi pedagoginė 
veikla. (Atsargiai vertintini nekrologe Joniko nurodyti Ašmanto diplominio 
darbo šaltiniai: „jis gausiai buvo surinkęs medžiagos iš gyvosios kalbos, tuo 
tikslu apkeliavęs įvairias tarmes“. Iš tikrųjų tame darbe remiamasi senųjų 
ir naujesniųjų raštų duomenimis, o gyvosios (tarmių) kalbos duomenimis 
operuojama minimaliai.) 

Iš 1941 m. birželio 20 d. Vilniaus universiteto Humanitarinių mokslų fa- 
kulteto tarybos posėdžio protokolo: „Dekanas praneša apie neseniai mirusius 
mokslo personalo narius A. Ašmantą ir Al. Jakševičių, ir prašo juos pagerbti 
atsistojimu. Visi posėdžio dalyviai juos pagerbia atsistodami. P. Jonikas praneša, 
kad našlei Ašmantienei paremti surinkta 883 rubliai“ (VUB RS E 98-1, Ip. 66). 

Prasidėjus karui apie platesnį paminėjimą ar kitokį pagerbimą negalėjo 
būti nė kalbos. Tepavyko rasti vieną vienintelį atminimo straipsnelį laikraš- 

tyje „Žemaičių žemė“ Jame 1942 m. vasario 28 d. buvo išspausdintas Jurgio 
Vaidelio rašinys „Andrių Ašmantą atsimenant“. Ten Ašmantas prisimenamas 
kaip studijų kolega, su kuriuo tekę ir Vilniuje slapstantis susitikti, kur kal- 
bėta, kad „žydiškai komunistinis rėžimas ilgai nebus ir išvadavimas artėja“. 
Režimas esą tiek Ašmantą paveikęs, kad įsinarpliojusi belaikė liga ir dėl to 
pernai miręs. Rašoma, kad jo diplominis darbas apie priesagas -inis ir -iškas 


esąs parengtas spaudai!“*, 


"9 Jurgis Vaidelys buvo gimęs 1895 m. vasario 3 d. Zapyškio valsčiaus Papiškių kaime. 
Kaune tarnavo įvairiose Teisingumo ministerijos įstaigose. 1928 m. laikė brandos atestato 
egzaminus (CVA E 391, ap. 1, b. 5427), studijavo universitete. Karo metais daug rašė kultūros 
klausimais „Žemaičių žemėje“, be kita ko, informavo jos skaitytojus apie apgintą Petro Joniko 
disertaciją (Filologijos dr. P. Jonikas. - 1942 02 21). Atsiminimuose apie Andrių Ašmantą 
vienintelis liudija griežtą velionio nusistatymą prieš sovietinį režimą. Neaišku, kuo remiamasi 
teigiant, esą diplominis darbas esantis parengtas spausdinti. Tiriant Ašmanto gyvenimo faktus 
nepavyko rasti duomenų nei apie ketinimus publikuoti tą darbą, nei apie to publikavimo 
parengiamuosius darbus. Tiesa, yra žinoma, kad apgintame diplominiame darbe aprašytų 
priesagų būdvardžių vartojimu tarmėse yra domėjęsis ir vėliau. 

Simptomiškas ir Vaidelio spėjimas dėl Andriaus Ašmanto mirties priežasties: tai vienas iš 
daugelio tuo metu plačiai sklandžiusių gandų. Net duktė Joalita kažkiek buvo pasidavusi tiems 
gandams: „O, Vilniau, jei ne tu, gal būtum gyvas! Bet, manau, iš kitur būtų Sibiras visiems. 
Negi Vilniaus Universiteto profesūrą veši į Sibirą! Kaip ten greitai 1941 m. suorganizavo 
vidurių šiltinės epidemiją?“ (AA. - Ašmontų giminė). „Tai pirmas rusų užėjimo rezultatas 
giminėj. Po tėčio mirties, eidamos su mama, sutikom pažįstamą. Aš prisimenu tai, kaip jos 
stebisi, kad universitete dėstytojai miršta pagal alfabetą“ (ten pat). 

Tokie gandai buvo pradėję virsti tautosaka. Laikraštyje „Į Laisvę“ 1941 m. nr. 23 buvo 
išspausdintas anekdotas apie sovietinę kultūrą: „Vilniuje šiemet siautė sovietų atvežta vidurių 
šiltinė. Gyventojai turėjo skiepytis, ko pirmiau nereikėjo, nes ši liga nesisvečiuodavo pas mus. 
Ta proga rusų politrukas aiškina: - Kokia čia pas jus kultūra, kokia menka medicina. Pas mus 
kasmet nuo šiltinės skiepija“. 

Ir mūsų laikais, dalyvaujant įvairiuose Andriaus Ašmanto pagerbimo renginiuose, ne 
kartą yra tekę atsakinėti į klausimus, ar jo mirtis nebuvusi nuo KGB rankos. 

Seimos likimas 


Likusi našlė su trimis mažais vaikais, Ona Ašmantienė turėjo ko nors 
griebtis, nes liko be maitintojo, o pati niekur nedirbo. AA yra išlikęs jos 
prašymo Vilniaus miesto vykdomojo komiteto socialinio aprūpinimo skyriui 
juodraštis, rašytas bene 1941 m. birželio 9 d. (jos parašyta 1941.V-9), kuriame 
rašoma, kad universitetas nuo gegužės 15 d. atlyginimo nemoka, tad pra- 


Ona Ašmantienė su vaikais 1944 m. 


šoma visiems trims mažame- 
čiams vaikams skirti pensiją, 
aukščiausią jos normą. Prie 
prašymo pridedami reikalingi 
dokumentai. Deja, archyvuose 
nepavyko rasti nei to prašymo 
švarraščio, nei kokio spren- 
dimo apie pagalbą našlės vai- 
kams. Nei per karą, nei vėliau, 
jau sovietiniais metais, jokių 
pensijų ar šiaip kokios mate- 
rialios pagalbos nesulaukta. 
Viena pasisekė, kad pavyko 
įsidarbinti Vrublevskio (dabar 
Lietuvos Mokslų akademijos 
Vrublevskių) bibliotekoje. Čia 
padėjo tos bibliotekos direkto- 
rius Petras Vaičiūnas, žinomas 
dramaturgas. „Mus padėjo au- 
ginti Katrytė Mačiulytė, kilimo 
iš Prienų rajono. Iš jos Tėtis sė- 
mėsi teisingo tarimo“ (AA. — 
Dukters Joalitos atsiminimai iš 
„Ašmontų giminės“). Galima 
spėti, kad kokiu nors būdu ga- 
lėjo padėti ir Juozas Ambraze- 

vičius, 1941 m. birželio 23 d. tapęs Lietuvos laikinosios vyriausybės ministru 
pirmininku ir švietimo ministru (iki 1941 m. rugpjūčio 5 d.). Tačiau apie 
kokią nors konkrečią pagalbą duomenų neturime. 

Vokiečių okupacijos metais šeima gyveno tame pačiame universiteto duo- 
tame bute Didžiojoje gatvėje. Kartu glaudėsi ir į Vilnių persikėlusi sesers 
Agos (Agutės) Kizevičiūtės-Rimienės šeima. „Butas buvo didelis. Langas virš 
bromo, tai vaikų kambario. Aš, norėdama, kad mane pamatytų Adolfas Jucys, 
kaip šoktelėjau ir kakta išmušiau lango stiklą. Kaltę suverčiau Šarūnui [Rimų 
sūnui — A. P.|, mat jis turėjo tėtį, o aš jau ne“ (dukters Joalitos atsiminimai. 
Ašmontų giminė. —- AA). 

Frontui grįžtant prie Lietuvos visiems buvo baimės, koks likimas laukia 
vėl atėjus bolševikams. Rimai kalbina Ašmantienę trauktis į Vakarus. Kaziui 
Rimui tai itin aktualu — jis Lietuvos aviacijos karininkas. Bet Ona Ašmantie- 
nė nepasiduoda — kur su mažais vaikas nubėgsi... Jų keliai išsiskiria: Rimai 
patraukia Vakarų link, o našlė su visais trimis vaikais bėga į kaimą pas vy- 
riausią seserį Marytę Jakinevičienę, į Skuigės kaimą Prienų rajone. „Mama 
palieka namus Vilniuje ir tetėno dėka gavę kokią tai platformą, pakrauna 
būtinus daiktus, vaikus, suaugusieji pėsti, ir išeina iš Vilniaus link Prienų į 
Aukštadvarį. Dalis žmonių pakeliui lieka pas savus. Mamą su trejetu vaikų 
priima jos vyriausia sesuo Marija“ (ten pat). Namai lieka kaip stovi, kiek 
su vaikais viena moteris pasiimsi. Lieka baldai, Joalitos pianinas, knygos, 
enciklopedijos, žurnalų komplektai, daug būtinų daiktų ir drabužių. Rak- 
tus palieka bičiuliui Adolfui Juciui, jis saugoja namus ir visą turtą. Tai jo 
dėka išlieka beveik nenukentėjęs Andriaus Ašmanto rankraštinis palikimas, 
dalis bibliotekos. Vėliau, jau karui pasibaigus, našlė dalį daiktų parsivežė į 
Prienus, tarp jų ir tą palikimą. Leonas Ašmantas prisiminė, kaip dar kaime 
atkasė iš po žemių paslėptą rašomąją mašinėlę ir su malonumu ją narstė. „Iš 
tėčio asmeninių daiktų išlikęs parkeris, kišeninis laikrodis, portfelis, skėtis, 
darbo kabineto baldai, stalinis komplektas, 1 miegamojo lova su spintele 
ir 4 kėdės. Koks man buvo džiaugsmas, kuomet Mama parsivežė likusius 
daiktus iš Vilniaus. Už jų išlaikymą tenka dėkoti akad. Adolfui Juciui. Kiek 
dar buvo knygų! Tėčio ir mano vaikiškos!“ (Dukters Joalitos atsiminimai. — 
Ašmontų giminė. AA). 

Skuigėje, nors pavalgyti nestokojo, bet gerai nebuvo. Vaikai prisiminė, 
kaip ten šeimininko būdavo reikalaujama ne tik sekmadieniais ištisai melstis; 
nori nenori visus suklupdydavo ir tekdavo iškentėti tas nelengvas valandas. 
Vaikai ganė žąsis, avis, kiaules, karves, vis tiek nusipelnydavo benkartų 
vardo, kad šerti juos reikia... Kai atėjo laikas kam eiti į mokyklą, arčiausia 

buvo Mačiūliškių pradinė mokykla Šilavėto apylinkėje. Paskui motina pra- 
dėjo dirbti Prienų vaistinėje, ten ją priglaudė buvusi klasės draugė Aureli- 
ja Ventaitė-Dakinevičienė. Taip toje „Senojoje Ventaitės vaistinėje“ (kaip 
vadino žmonės) ji ir apsibuvo, išdirbo iki pensijos. Prienuose apsigyveno 
pas mokytoją Juozą Eidukevičių, pamažu persikėlė vaikus. Paskui motina 
gavo neįrengtą namelį, pamažu susitvarkė, įsigyveno. „Paprienėje įsigyjam 
varganą namelį su dviem seneliais (sesuo Marija ir brolis Antanas Mačiu- 
liai). Mama jais rūpinosi, yra sąrašas to, ką jiems duodavo. Antanėlis buvo 
pašarvotas šiuose namuose. Kambarėliai aukšti, nes norėjo daryti vargonus 
[jis buvo dailidė]. Mamai buvo sunku. Pilna pretenzijų, kad išėjo į senelių 
prieglaudą. Ji buvo grįžus iš Amerikos, turėjo pirkus namą Marijampolėje... 
Jis buvo nacionalizuotas, viskas susimaišė“ (Dukters Joalitos atsiminimai. — 
Ašmontų giminė. AA). 


i i 


Troba paprienėje 6-o dešimtmečio pradžioje 


„Mano brolužiai grįžę iš mokyklos važiuodavo į mišką malkauti. Vasarą 
iš Nemuno rinko tokias geldeles (moliuskai). Mama jas plikydavo. Jos atsi- 
darydavo ir vidų šėrė kiaulėms. Su Mama važiuodavom į mišką pušų spyglių 
greboti, pakloti kiaulėms. Leonas vasarą dirbo Velniabliūdžio durpyne. Kiek 
Mama jaudindavosi, kai būdavo karštos dienos. Nešdavo gert ar ir valgyt, o 

Leonas, Joalita ir Ramūnas 1954 m. 


manęs tas nejaudindavo. Aš atostogų metu dirbau Birštono valgykloj padavėja 
truputį, na ir pas tetą Antosėlę skalbykloj“ (ten pat). Brolių darbas dar buvo 
žuvauti, — kiek jų tų žuvų prigaudyta, kiek prisūdyta žiemai, kad būtų kuo 
alkį nuraminti užėjus sunkesnėms dienoms (ten pat). 

Joalita Ašmantaitė Prienų vidurinę mokyklą baigė 1954 m. Mėgino stoti 
į stomatologiją Kauno medicinos institute, bet nepasisekus pasirinko farma- 
ciją Kauno medicinos mokykloje. 1956 m. baigusi mokyklą gavo paskyrimą 
į Prienų vaistinę, kur dirbo mama. Prienuose ištekėjo už Vytauto Kočano. 
Išvažiavo dirbti į Vilnių, paskui dirbo Panevėžyje 10 metų, Tauragėje irgi 
10 metų. Iš Kauno, 1985 m. mirus mamai, persikėlė į Prienus. 2008 m. bir- 
želio 14 d. iškeliavo į amžinybę. 

Leonas Vaidotas Ašmantas 1956 m. baigė Prienų vidurinę mokyklą. Tais 
pačiais metai įstojo į Kauno politechnikos institutą ir po dviejų kursų buvo iš- 
siųstas tęsti studijų į Maskvos energetikos institutą. Baigęs studijas iki 1990 m. 
dirbo Lietuvos energetikos institute (su 3-ejų metų pertrauka). Reiškėsi kaip 
atominės energetikos mokslininkas (apgintos daktaro ir habilituoto daktaro 
disertacijos), pedagogas (docentas, profesorius), valstybės veikėjas (pirmosios 
atkurtosios Lietuvos Respublikos vyriausybės narys — energetikos ministras, 

Joalita, motina, Ramūnas ir Leonas 1963 m. 


j 


Sūnaus Leono šeima (Vida Laukevičiūtė-Ašmantienė, Leonas Vaidotas Ašmantas, 
Vilija Ašmantaitė-Gedminienė, Jurga Ašmantaitė ir jos sūnus Vaidotas Budreika) 

dirbo penkiose vyriausybėse), Lietuvos ir užsienio mokslinių ir visuome- 
ninių draugijų ir asociacijų narys, daug nusipelnęs Lietuvos aplinkosaugai, 
Lietuvos elektronikos pramonei. Su kitais yra išleidęs 6-ias monografijas 
(trys išverstos į anglų kalbą ir išleistos JAV), daugelio mokslo straipsnių ir 
išradimų autorius. Buvo renkamas Lietuvos Mokslų akademijos nariu eks- 
pertu. 1989 m. jam suteiktas Lietuvos TSR nusipelniusio mokslo veikėjo 
vardas, 2006 m. apdovanotas Lietuvos mokslo premija. Kartu su kitais rengė 
ir išleido knygą „Pirmoji vyriausybė, 1990—1991“ (2000), parašė atsimini- 
mų knygą „Laisvės skausmas“ (1996). Ypač daug yra prisidėjęs prie tėvo 
atminimo saugojimo. 

Jurgis Ramūnas Ašmantas, baigęs Prienų vidurinę mokyklą, studijavo 
miškininkystę Lietuvos žemės ūkio akademijoje. Ją baigęs nuo 1963 m. visą 
gyvenimą dirbo Prienų rajono Stakliškių girininku (miškų ūkio, miškų pra- 
monės ūkio, miškų urėdijos darbuotojas). Jo pastangomis su kitais įveista 
462 hektarai miško kultūrų, įrengta įspūdinga poilsiavietė prie Guostaūs ežero. 
1996 m. išėjo jo straipsnių ir atsiminimų rinkinys „Girininko užrašai“. Mirė 
2008 m. sausio 20 d. 


Kūrybinio 
palikimo 
apžvalga 


II dalis 

Kalbotyros darbai 


Lietuvių kalbos mokslas ir praktika 
nepriklausomoje Lietuvoje (1918-1940) 


3-ias dešimtmetis 


Lietuvių kalbos mokslas. Lietuvos universiteto Humanitarinių 
mokslų fakulteto vadovybė (dekanai buvo: 1922 06 06-1925 09 01 Myko- 
las Biržiška, 1925—1937 m. Vincas Krėvė-Mickevičius), be lietuvių filolo- 
gijos studijų, stengėsi organizuoti ir mokslo darbą. Fakultetas leido mokslo 
darbų rinkinius „Humanitarinių mokslų fakulteto raštai“, 1925—1939 (išėjo 
22 tomai), redagavo Vincas Krėvė-Mickevičius, Levas Karsavinas; „Tau- 
ta ir žodis“, 1923—1931 (išleista 7 knygos), red. Kazimieras Būga (I kn.), 
Vincas Krėvė-Mickevičius. Juose straipsnius skelbė ir kalbininkai Kazimie- 
ras Būga, Pranas Skardžius, Antanas Salys, Ernstas Frenkelis (Fraenkel), Alfre- 
das Senas (Senn), Maksas Nydermanas (Max Niedermann), Pranas Brenderis 
(Franz Brender) ir kt. Tačiau pats mokslo darbas, jo kryptys ir perspektyvos 
buvo paliktos savieigai ir teko privačiai pačių mokslininkų iniciatyvai. 

Nors mokslinė veikla klostėsi stichiškai ir buvo dirbama individualiomis 
pastangomis, trečiąjį XX amžiaus dešimtmetį pasiekta gražių mokslo rezul- 
tatų, ir patys žymiausi buvo susiję su Kazimiero Būgos ir Jono Jablonskio 
darbais. Būga ne tik įtvirtino lietuvių kalbos mokslą pasaulinės indoeuro- 
peistikos kontekste, bet ir kartu su Janiu Endzelynu ir kitais mokslininkais 
plėtojo šiuolaikinį baltistikos mokslą (plg. jo veikalą „Lietuvių tauta ir kalba 
bei jos artimieji giminaičiai“. — Būga 1961:85—282), lietuvių kalbą padarė to 
mokslo ašimi ir pakėlė jį iki pasaulinio lygio. Būgos pastangomis Lietuvos 
universitetas iš buvusios Rusijos imperijos periferijoje ką tik atsiradusios 
mokymo ir mokslo įstaigos pamažu virto patraukliu mokslo centru, į kurį 
su noru vykdavo dirbti įvairių šalių mokslininkai, kitų kraštų kalbininkai 
nevengdavo savo mokslo darbus skelbti Lietuvoje. Tokie ryšiai ypač su Va- 
karų Europos kalbos mokslo įstaigomis ir atskirais kalbininkais greitai ėmė 

duoti vaisių ir jų vis daugiau pradėjo rodytis 4-ame dešimtmetyje ir ypač 
jo antroje pusėje. 

Nors Kazimierui Būgai artimesnė kalbos tiriamoji sritis buvo kalbos istorija 
(tobulai naudojosi lyginamojo istorinio kalbos tyrimo metodika), atrama jam 
buvo dabartinė kalba (kartu su senųjų raštų duomenimis), ir jo nuopelnai da- 
bartinei lietuvių kalbai išties labai dideli. Juolab kad jis dirbo ranka rankon su 
kitu dabartinės lietuvių kalbos specialistu, didžiuoju lietuvių kalbos normintoju 
Jonu Jablonskiu, anksčiau kitų vadintu tiesiog lietuvių kalbos tėvu. Iš tiesų gali- 
ma sakyti, kad Jablonskis galutinai aprobavo lietuvių bendrinės kalbos sistemą 
(1901 m. „Lietuviškos kalbos gramatikoje“), nustatė pagrindines bendrinės 
kalbos raidos kryptis, dėjo pagrindus tos kalbos tvarkybos ir ugdymo strategijai. 
Visa Jablonskio veikla XX a. 3-ią dešimtmetį kaip tik buvo skirta šiems uždavi- 
niams spręsti ir konkretiems kalbos norminimo ir ugdymo tikslams įgyvendinti. 

Didžiuosiuose Jablonskio darbuose „Lietuvių kalbos gramatikoje“ (1922), 
kuri buvo skirta vidurinėms mokykloms, bet toli prašoko savo paskirtį, ir 
„Linksniuose ir prielinksniuose“ (1928) buvo išdėstyti dabartinės bendrinės 
kalbos gramatikos pagrindai — sutvirtinta sistema, nubrėžti kaitybos ir darybos 
griaučiai, nusakytos linksnių ir prielinksnių vartojimo ribos, kitaip sakant, 
pakloti bendrinės kalbos sinchroninės gramatikos pamatai. Be to, nubrėžtos 
bendrinės kalbos fonetikos gairės ir bendrinės tarties kūrimo linkmė. Reikia 
pasakyti, kad nei Jablonskio gyvenamu metu, nei kada nors vėliau niekada 
nebuvo suabejota ar diskutuojama dėl tų pagrindų ar gairių, o nesutikta ar 
ginčytasi tik dėl periferinių dalykų, kurie pačios sistemos pastovumui jau 
nebegalėjo turėti kokios didesnės reikšmės. 

Trečiame dešimtmetyje periodinėje spaudoje kiek daugiau rašyta apie 
linksnių ir asmenų galūnės (daugiausia apie ilgąsias ir trumpąsias formas), 
įvardžių vartojimą, sudurtinius žodžius ir kt., bet tie visi straipsneliai neprašoko 
praktinės vartosenos svarstymo lygio. Kiek daugiau svarstyti žodžių (daugiau- 
sia daiktavardžių ir būdvardžių) darybos dalykai, bet irgi susiję daugiau su 
praktinės vartosenos poreikiais. 

Tuo metu užsienyje vokiškai išleista keletas istorinės sintaksės darbų: Eduar- 
do Hermano (Hermann) „Lietuvių kalbos studijos“ („Litauische Studien“, 
1926), Ernsto Frenkelio (Fraenkel) lietuvių kalbos linksnių, prielinksnių ir po- 
linksnių tyrimai („„Syntax der litauischen Kasus', 1928, „Syntax der litauischen 
Postpositionen und Prapositionen'“, 1929). Lietuvoje išėjo net 4 didesni sintaksės 
darbai, bet visi buvo skirti „praktiškam vartojimui“ ir Jablonskio 1911 m. „Lie- 
tuvjų kalbos sintaksės“ nubrėžtų ribų nėmaž neišplėtė (Petro Klimo sintaksė 
net turėjo paantraštę: Rygiškių Jono sintaksės turiniu naudodamasis parašė...). 

Nei Mykolo Durio (1927), nei Prano Meškausko (1928) mokykliniai sintaksės 
vadovėliai kokio didesnio poveikio sintaksės mokslui neturėjo. Keletas sintaksės 
straipsnelių periodinėje spaudoje irgi negalėjo kuo nors reikšmingiau prisidėti 
prie sintaksės mokslo raidos. Galima pridurti, kad, palyginti su Jablonskio 
sintaksės darbais (su „Lietuvjų kalbos sintakse“ 1911 m. ir „Linksniais ir prie- 
linksniais“ 1928 m.), kokybinio šuolio reikėjo laukti maždaug pusę šimtmečio 
iki pasirodant Jono Balkevičiaus „Dabartinės lietuvių kalbos sintaksei“ (1963). 
Nepaprastai didelę reikšmę visam lietuvių kalbos mokslui ir ypač akcentolo- 
gijai turėjo Kazimiero Būgos studija „Kirčio ir priegaidės mokslas“ (Būga 1961: 
19-84). Joje ne tik apibendrinti ankstesni lietuvių kalbos kirčiavimo tyrimai, bet 
ir galutinai įtvirtinta dar Frydricho Kuršaičio pateiktoji vakarietiškoji bendrinės 
kalbos sistema, aprašyti svarbiausi lietuvių kalbos kirčiavimo sandaros dalykai. 
Šiuo Būgos darbu naudojosi ir rėmėsi visi vėlesnieji lietuvių kalbos akcentologai, 
to darbo svarba nėra praradusi vertės ir mūsų laikais. Po Būgos mirties pradėta 
rašyti ir leisti praktiniam vartojimui skirtų kirčiavimo vadovėlių. Pirmiausia išėjo 
Panevėžio mokiniams skirtos rotatoriumi išspausdintos Petro Būtėno „Kirčio ir 
priegaidės žinios“ (1926; 1931 m. autorius išleido gerokai perdirbtą ir išplėstą 
„Lietuvių kalbos akcentologijos vadovėlį“), 1928 m. išleistas Viktoro Kamantaus- 
ko „Trumpas lietuvių kalbos kirčio mokslas“ (1929 m. išėjo II darbo dalis „Kirčio 
žodynas“), kaip rašė pratarmėje pats autorius, Kuršaičio ir Būgos „kompiliacija. 
Nieko ypatingai savito ir naujo jame nėra“. Be to, 1929 m. išėjo Kamantausko 
sudaryta „Kirčiuota lietuvių literatūros chrestomatija aukštesniajai mokyklai“. 
Su praktine vartosena ir leksikografijos raida susijusios keliolika įvairių 
žodyno dalykų publikacijų. Nereikia pamiršti, kad kalbininkų bendruomenės 
ir visos visuomenės susidomėjimą ir aktyvumą kėlė žinios apie Kazimiero Bū- 
gos rašomą lietuvių kalbos žodyną (I sąsiuvinis išėjo 1924 m. pradžioje) ir 
1926 m. pradėtą leisti Nydermano (Niedermann), Seno (Senn) ir Brenderio 
(Brender) „Lietuvių rašomosios kalbos žodyną“ („W6rterbuch der litaui- 
schen Schriftsprache“). Be to, buvo leidžiama nemaža dvikalbių žodynų. Tai 
skatino plačiau rašyti įvairiais leksikologijos klausimais. Poreikį kiek stiprino 
ir Jablonskio nuolat kartojami žodžių reikšmių taisymai. Galima sakyti, kad 
leksikologija ir leksikografijos mokslas ir praktika nepriklausomoje Lietuvoje 
tą dešimtmetį plėtojosi gana sparčiai ir pasiekė apčiuopiamų rezultatų. 
Kazimiero Būgos darbai davė stiprią paskatą plėtotis onomastikos moks- 
lui, rinkti ir nagrinėti įvairius tikrinius žodžius, spaudoje diskutuoti dėl jų 
norminių lyčių. 
Būga Lietuvos universitete toliau plėtojo lietuvių kalbos tarmių mokslą. 
Kaip minėta, Humanitarinių mokslų fakultete jis skaitė lietuvių dialekto- 

logijos kursą, visaip skatino kitus tirti tarmes, parengė ir išleido 4-ias tar- 
mių tyrimo anketas, pavadintas „Klausimų lapais“ (1924). Didelė parama 
dialektologijos mokslui buvo užsienio kalbininkų darbai: stambus vokiečių 
mokslininko Franco Špechto (Friedrich Wihelm Franz Specht) dviejų dalių 
veikalas vokiečių kalba „Lietuvių kalbos tarmės, surinktos A. Baranausko“ 
(„Litauische Mundarten gesammelt von A. Baranowski', 1920, 1922), vo- 
kiečio Ernsto Zitigo (Sittig) paskelbti įvairių lietuvių kalbos tarmių tekstai 
(1928-1935), Pėterio Arumos lietuviški tarminiai Vilniaus apylinkių tekstai 
(1930), Ernsto Frenkelio, Jano Otrembskio (Otrębski), Boriso Larino ir kitų 
straipsniai užsienio lingvistinėje spaudoje. 

Vis dėlto Lietuvoje nepavyko plačiau įsiūbuoti nei lietuvių kalbos tarmių 
duomenų rinkimo, nei tų duomenų sistemingesnio tyrimo. Šioje srityje į priekį 
pasistūmėta tik XX amžiaus 4-ame dešimtmetyje. Tam ypač daug reikšmės tu- 
rėjo Lietuvos mokslininkų bendravimas su Vokietijos universitetuose dirbančiu 
lietuvių kilmės profesoriumi Jurgiu Geruliu (Georg Gerullis) ir paties Gerulio 
dialektologijos darbai. Po Būgos mirties Gerulis buvo kviečiamas į Lietuvos 
universitetą skaityti dialektologijos kurso, bet susidėjus aplinkybėms pradėjo 
dirbti Leipcigo universitete. Kaip tik ten 1925 m. rudenį nuvyko tobulintis kal- 
botyros mokslus Lietuvos universitete įpusėję jauni kalbininkai Pranas Skardžius 
ir Antanas Salys. Jurgis Gerulis juos įtraukė ir į tarmių tyrimo darbą: kartu su 
žymiuoju vokiečių fonetiku Eduardu Zyversu (Sievers) ir kitais jie svarstė lie- 
tuvių kalbos kirčio ir priegaidžių klausimus, nustatė lietuviškų tarminių tekstų 
transkribavimo principus - lietuvių kalbai pritaikė 1925 m. sukurtą vadinamą- 
ją Kopenhagos tarptautinę fonetinę transkripciją, išmoko naudotis naujausia 
eksperimentinės fonetikos metodika. Gerulis pats atsidėjęs tyrė lietuvių kalbą: 
išsamiai aprašė bendrinės kalbos ir tarmių priegaidės, taip pat 11-os tarmių 
garsyną. Visa tai sudėta į labai vertingą jo knygą „Lietuvių dialektologijos 
studijos“ („Litauische Dialektstudien“), išėjusią Leipcige 1930 m., kuri padėjo 
tvirtus pagrindus moderniajai lietuvių dialektologijai. Be to, bendrinės, ypač 
šnekamosios kalbos istorijai svarbi Gerulio knygos įžanginė dalis, pavadinta 
„Rašomoji kalba“. Joje, be trumpų pastabų apie rašomosios kalbos susidary- 
mą, įdėtas Gerulio sutranskribuotas tekstas, pavadintas „Kaip Jonas Jablonskis 
rašomosios kalbos garsus taria“ (p. 5-9). Juo buvo patvirtintas ir anksčiau Ja- 
blonskio skelbtas vakarietiškasis bendrinės tarties pagrindas, sudarantis sąlygas 
imtis aprašyti dabartinės bendrinės kalbos fonetikos sistemą. Tiesa, aprašyti ją 
buvo bandyta ir anksčiau, — 1922 m. Stokholme prancūzų kalba išėjo švedų 
mokslininko Richardo Ekblomo „Lietuvių kalbos fonetikos vadovėlis“ („Manuel 
phonėtigue de la langue lituanienne“), bet dėl ne visai sėkmingai pasirinkto 

informanto ir dėl tam tikrų abejotinų fonologinių sprendimų darbas negalėjo 
padaryti kokios didesnės įtakos tolesniems lietuvių kalbos fonetikos tyrimams. 

Trečiame XX amžiaus dešimtmetyje ir Lietuvos universitete, ir užsienyje 
lituanistų žvilgsnis ypač krypo į lietuvių rašomosios kalbos istoriją. Čia buvo 
dirbama trimis kryptimis: skelbiami rašytiniai lietuvių kalbos paminklai, na- 
grinėjama senųjų raštų kalba, tiriamas senesniųjų kalbos tyrėjų palikimas ir 
jų nuopelnai lietuvių kalbotyrai. 

Senųjų ir senesniųjų raštų leidimo pradžia tą dešimtmetį galima laikyti 
1919 m. Vokietijoje išleistus „Lietuvių kalbos skaitinius“ („Litauische Lesebuch 
mit Grammatik und Wėortebuch“), išėjusius jau mirus jų sudarytojui Augus- 
tui Leskynui (Leskien). Pirmoje darbo dalyje išspausdinta lietuvių tautosakos 
pavyzdžių, Donelaičio, Baranausko, Valančiaus ir kt. rašytojų kūrinių ištraukų, 
antroje įdėta nedidelė lietuvių kalbos gramatika ir žodynas. Iš to darbo lietuvių 
kalbos mokėsi daugelis užsienio indoeuropeistų. Lietuvos skaitytojams pasiekia- 
mesni buvo Kaune išleisti du svarbūs Jurgio Gerulio parengti darbai: „Seniausieji 
lietuvių kalbos paminklai iki 1570 metams“ (1922) - tai Martyno Mažvydo raštų 
leidimas, ir „Senieji lietuvių skaitymai“ (1927) — senosios lietuvių literatūros 
chrestomatija, ilgus metus (iki pasirodant Kosto Korsako ir Jurgio Lebedžio re- 
daguotai „Lietuvių literatūros istorijos chrestomatijai“ 1957 m.) buvusi parankinė 
lietuvių literatūros istorijos ir rašomosios kalbos istorijos studijų knyga. 1927 m. 
buvo išleista dar viena tokio tipo chrestomatija —- Mykolo Biržiškos „Rinktiniai 
mūsų senovės raštai: medžiaga lietuvių raštijos mokslui aukštesn. m-klose“: 

Išėjus Mažvydo raštams Būgos buvo linkima (Būga 1961:691) imtis leisti 
Mikalojaus Daukšos darbus. Iš tiesų gana greitai — 1926 m., Kaune buvo iš- 
spausdintas fotografuotinis Daukšos postilės leidimas, o 1929 m. Vokietijoje, 
Giotingene, išleistas Ernsto Zitigo (Sittig) parengtas Daukšos ir anoniminio 
1605 m. katekizmų bei lenkiško originalo tekstų leidinys. 1929 m. vokiečių kal- 
bininkas Francas Špechtas (Specht) išleido fotografuotinį Konstantino Sirvydo 
„Punktų sakymų“ leidimą (II darbo dalyje įdėta plati Sirvydo kalbos studija). 

Daugiau ar mažiau buvo tiriama senųjų autorių išleistų ir papildomai ne- 
skelbtų tekstų kalba!*?. Rašomosios kalbos istorijai itin svarbi Mažvydo kate- 


"0 Senųjų raštų kalba kalbotyroje nagrinėjama dviem aspektais: kaip istorinės gramatikos 
(fonetikos, morfologijos, sintaksės) objektas ir kaip rašomosios kalbos istorijos (tarminio pa- 
grindo klausimas, rašybos sistemos formavimasis, tekstų sunorminimo laipsnis, stilių raida, 
kalbos raiškos priemonių plėtra ir kt.) objektas. Prie kalbos istorijos kaip sudedamoji jos dalis 
šliejasi kalbotyros istorija. Šioje apžvalgoje, turint omenyje jos paskirtį, istorinės kalbotyros 
tyrimai (juos aiškiau atriboti nuo kalbos istorijos studijų daugiur nėra lengva ir paprasta) 
plačiau neminimi, o apžvelgiami tie rašomosios kalbos ir gramatikos istorijos dalykai, kurie 
kiek susisiekia su Andriaus Ašmanto šios srities kalbotyros darbų problematika. 

kizmo kalbos studija — Christiano Stango Oslo mieste, Norvegijoje, 1929 m. 
išleista „Mažvydo lietuviško katekizmo kalba“ („Die Sprache des litauischen 
Katechismus von Mažvydas“). Joje norvegų mokslininkas nustatė Mažvydo 
katekizmo šaltinius (iš ko versta), plačiai ištyręs pirmosios lietuviškos knygos 
kalbą - fonetiką ir morfologiją, mėgino lokalizuoti autoriaus tarmę, parodyti 
to meto bažnytinės kalbos poveikį katekizmo kalbai. 

Apie kito senųjų raštų autoriaus Konstantino Sirvydo „Punktų sakymų“ 
kalbą, jos santykį su autoriaus tarme ir to meto raštų kalba rašė 1929 m. Sir- 
vydo knygos leidėjas Francas Špechtas. Tai, galima sakyti, ir viskas, kas tuo 
metu svariau padaryta rašomosios kalbos istorijai. Buvo ir mažesnių darbų, 
įvairių straipsnių apie senųjų raštų (pavyzdžiui, Mikalojaus Daukšos) kalbą, 
bet juose į kalbą žvelgiama daugiau istorinės gramatikos specialistų akimis. 
Kiek arčiau rašomosios kalbos istorijos yra Gerulio straipsniai apie atrastus 
anksčiau nežinomus lietuviškus tekstus. 

Naujas darbas šioje srityje buvo vokiečių kalbininko Eduardo Herma- 
no (Hermann) studija „Lietuvių bendrinė kalba kaip bendrosios kalboty- 
ros problema“ („Die litauische Gemeinsprache als Problem der allgemeinen 
Sprachwissenschaft“), išleista vokiškai Giotingene 1929 m. (žr. žurnale: Nach- 
richten der Gesellschaft der Wissenschaften zu Gėttingen. Phil.-hist. klasse, 1). 
Ji reikšminga pirmiausia kaip pirmasis savitas lietuvių bendrinės kalbos istorijos 
aprašas, antra vertus, jame pirmą kartą indoeuropeistikos kontekste tipologiškai 
lietuvių bendrinė kalba iškeliama kaip bendrosios kalbotyros problema. 

Tuo metu įvairaus pobūdžio spaudoje gana daug rašyta apie lietuvių kal- 
bos mokslininkų įnašą į lietuvių rašomosios kalbos kūrimą, jų nuopelnus jos 
ir apskritai lietuvių kalbos istorijai. Vis dėlto daugelis tų rašinių neperžengė 
proginės informacijos ir populiarinamosios literatūros lygio. Antai daug rašyta 
apie 1924 m. mirusį didįjį kalbininką Kazimierą Būgą, bet tik nedaugelyje 
iš jų mėginta nuodugniau pažvelgti į mokslininko palikimą. Pavyzdžiui, to- 
kie buvo Alfredo Seno („Humanitarinių mokslų fakulteto raštai“, 192511), 
Antano Salio („Tauta ir žodis“ 1925), Jurgio Gerulio („Indogermanische 
Foschungen“, 1926), iš dalies Petro Būtėno („Ateitis“) straipsniai. O mirus 
Antanui Vireliūnui (1925) tarp gausių rašinių neatsirado nė vieno, kuriame 
būtų mėginta nors kiek moksliškau vertinti velionio palikimą. Panašūs jubi- 
liejiniai ar memorialiniai straipsniai buvo skirti Janui Boduenui de Kurtenė 
(Baudouin de Courtenay), Adalbertui Becenbergeriui (Bezzenberger), Edu- 
ardui Volteriui ir kt. Iš senesniųjų kalbininkų mokslinio vertinimo nusipelnė 


P! Straipsnių antraštes ir jų metriką žr. kn.: A. Ubeikaitė. Lietuvių kalbotyra: 1917-1929, 
Literatūros rodyklė. V., 1987. 

bene vienintelis Kazimieras Jaunius 1919 m. „Lietuvių tautoje“ Jablonskio ir 
1928 m. „Švietimo darbe“ Balčikonio išspausdintuose straipsniuose. 

Lietuvių kalbos praktika. Kalbos kultūros srityje ir kalbos prak- 
tikos baruose centrinė ašis, apie kurią sukosi visas darbas, be abejo, buvo 
Jonas Jablonskis. Trečiasis dešimtmetis buvo bene kūrybiškiausias kalbininko 
gyvenime: jis parašė 1922 m. gramatiką, 1928 m. „Linksnius ir prielinksnius“, 
laikraščiuose ir žurnaluose skelbė vadinamuosius visuomenės straipsnius, rašė 
apie švietimo reikalus, recenzavo mokyklinius vadovėlius ir šiaip mokyklai 
skirtas knygas, kitokių originalių ir verstinių knygų, laikraščių ir žurnalų kalbą, 
diskutavo su kitais kalbininkais įvairiais kalbos klausimais. 

Dešimtmečio pradžioje Jablonskis dar galėjo remtis Kazimiero Būgos 
autoritetu ir raštais, ypač jo „Švietimo darbe“ skelbiamais straipsniais, vė- 
liau sudėtais į vieną knygą ir pavadintais „Kalba ir senovė“ (išleista Kaune 
1922 m.). Šis Būgos darbas ir Jablonskio rašiniai nepaprastai daug prisidėjo 
prie bendrinės kalbos normų stabilizavimo, prie mokslinio kalbos praktikos 
dalykų vertinimo ir kalbos normų sklaidos. Mirus Būgai, Jablonskiui teko 
vienam vairuoti bendrinės kalbos raidą, tvirtinti teorinius tos kalbos nor- 
minimo principus, grumtis dėl kalbos kultūros keliais frontais: su literatais 
(rašytojais), iškreiptai supratusiais Jablonskio kritiką, ir su kitais kalbininkais, 
daugiausia kalbos eklektikais ir diletantais, nepajėgusiais suvokti Jablonskio 
mokymo esmės ir jo norminimo principų universalumo. Tiesa, dešimtmečio 
viduryje į kalbos kultūros darbą aktyviau įsitraukė iš Panevėžio persikėlęs 
kalbininkas Juozas Balčikonis: jo pirmieji kovingi kalbinės publicistikos rašiniai 
Kauno spaudoje buvo kaip tik Jablonskio ir jo mokymo apologija žinomoje 
kalbininkų ir literatų diskusijoje dėl kalbos ir stiliaus dalykų ir apskritai dėl 
mūsų raštų kalbos kultūros. 

Jablonskio, didžiausio tuo metu kalbos praktikos autoriteto, „lietuvių 
kalbos tėvo“, reikėjo visur: valstybinėse šventėse, įvairiuose minėjimuose, 
susirinkimuose, mokytojų konferencijose. Jis buvo vienas iš aktyvių Lietu- 
vos universiteto darbo kūrėjų ir Humanitarinių mokslų fakulteto narių bei 
dėstytojų, neatsisakydavo talkinti Švietimo ministerijos knygų leidimo ko- 
misijai, konsultavo būrius rašto žmonių, prašančių dalykinės kalbos praktikos 
autoriteto pagalbos. 

Pasikeitusi lietuvių kalbos padėtis atkūrus Lietuvos nepriklausomybę rei- 
kalavo plataus valstybinės kalbos tvarkybos darbo, apimančio visas viešojo 
vartojimo sritis. Įvairioms kalbos vartojimo sritims verkiant reikėjo daugybės 
naujų terminų, sutvarkytų ir aprobuotų mokyklų vadovėliams, mokslo darbui, 
praktinei vartosenai. Tokie dideli poreikiai negalimi pakelti vieno žmogaus 

pečiams, tad valdžia iš pradžių suskato steigti kolektyvinio terminų tvarkymo 
grupę. 1921 m. kovo 14 d. paties Jablonskio pasiūlymu Ministrų kabinetas 
prie Švietimo ministerijos įkūrė Terminologijos komisiją. Joje, be Jablonskio, 
dar buvo Kazimieras Būga, Aleksandras Dambrauskas, Pranas Mašiotas, An- 
tanas Smetona, Antanas Vireliūnas ir kt. Komisijos darbo kelias buvo gana 
vingiuotas, ne kartą keitėsi jos sudėtis, o Jablonskis čia iškilo kaip nepalenkia- 
mas kai kurių terminologų oponentas. Nesiimant plačiau nagrinėti komisijos 
veiklos (tai jau padaryta kitų kalbininkų!??) reikia pasakyti, kad Jablonskis 
komisijos posėdžiuose ir spaudoje prieštaravo ne dėl kokių konkrečių jam 
galėjusių neįtikti terminų, o dėl principinio požiūrio į gausiai Terminologijos 
komisijoje veisiamus naujadarus. Jis griežtai nepritarė ne apskritai visiems 
naujadarams, o tik nevykusiems, ne pagal žmonių kalbos dėsnius padarytiems 
žodžiams ir, jo žodžiais, nereikalingiems naujadarams, teikiamiems vartoti 
vietoj įprastų tarptautinių žodžių (pvz., lygmata vietoj simetrija, lygdera vietoj 
proporcija, moksnis vietoj etiudas ir t. t.). Jablonskio nuopelnas čia kaip tik tas, 
kad jis atšaldė naujadarų kūrėjų galvas, suturėjo naujų ir niekam nesupran- 
tamų žodžių srautą ir padėjo įtvirtinti protingą pusiausvyrą tarp tarptautinių 
žodžių ir naujai sukurtų terminų. 

Terminologijos komisijos veikla nutrūko 1926 m. pabaigoje ir gana sėk- 
mingai dirbtas terminų tvarkybos darbas keletą metų sustojo. Reikia pripa- 
žinti, kad, be tų kliuvinių, kurie buvo iškilę dėl perdėto tarptautinių žodžių 
lietuvinimo, buvo apsvarstyta ir sunorminta nemaža įvairių sričių (medicinos, 
veterinarijos, žemės ūkio, kariuomenės, raštinės ir kt.) terminų. Taip buvo 
pakloti gana patvarūs pamatai tolesniam terminų tvarkybos darbui ir apskritai 
lietuvių terminologijos raidai. 

Terminologijos komisijos darbe 1925 m. kilo mintis steigti kalbos draugiją, 
kuri rūpintųsi lietuvių kalbos tyrimu ir jos tobulinimu (Laurinaitis 1930a: 37). 
Steigiamasis susirinkimas įvyko tų metų gruodžio 4 d.: prelatas Aleksand- 
ras Dambrauskas-Adomas Jakštas skaitė paskaitą apie rašomosios kalbos ir 
lietuviškos rašybos raidą (Lietuva, 1925 12 09), buvo išrinkta draugijos val- 
dyba (pirmininkas Juozas Balčikonis, sekretorius Jonas Martynas Laurinaitis). 

Draugijos"? pastangos į bendrą darbą telkti ne tik kalbininkus ir kalbos 
mėgėjus, bet ir kitus lituanistus ir šiaip inteligentus buvo išties naujas ir svei- 
kintinas dalykas, o jos veiklos užmojai atrodė tikrai gražūs ir dideli. Tikėtasi iš 


'22 Plačiau žr. Laurinaitis 1930: 27-31, Piročkinas 1978: 175—182, Gaivenis 1982:20-24, 
Palionis 1995: 281-282. 

Pš Raštuose ir dokumentuose vadinta nevienodai: Kalbos Draugija, „Kalbos“ Draugija 
(draugija) ir kt. 

Būgos žodyno kartotekos sudaryti rašomosios kalbos žodyną, tvarkyti rašybos 
dalykus, leisti kalbos laikraštį (bent tokį, kokia buvo „Mūsų kalba“, pradėta 
leisti (ir ėjusi iki 1927 m.) kaip „Lietuvos mokyklos“ priedas). Tačiau dėl įvai- 
rių aplinkybių draugijos veikla buvo blausi ir ne kažin ką tepavyko konkretaus 
nudirbti (Laurinaitis 1930a: 37-39, Pupkis 1995: 2—4). Vis dėlto draugijos 
nuopelnas buvo tas, kad ji aiškiai iškėlė kolektyvinio kalbos tyrimo ir ugdymo 
idėją ir pribrendusią būtinybę, privertė daugelį inteligentų susimąstyti apie 
kalbos reikalus, kėlė bendrinės kalbos prestižą. Draugijos būtinumo mintis 
nuolat buvo gyva ir turbūt kartkartėmis vis pasvarstoma, bet turėjo praeiti 
visas dešimtmetis, kol idėja įgavo savo formą ir pradėjo duoti konkrečių vaisių. 

Draugijai tarpti galėjo trukdyti 1926 m. pradžioje prasidėjusi vadinamoji 
rašytojų ir kalbininkų diskusija, kuri kilo dėl Jablonskio kritikuotos įvairių 
raštų kalbos!?* 
sioje ir ilgiausioje visoje lietuvių kultūros istorijoje“ vykusioje diskusijoje, kur 
iš vienos pusės dalyvavo tik Jablonskis ir Balčikonis, o iš kitos pusės — didelis 
būrys rašytojų ir šiaip literatų, galų gale buvo pasiektas kompromisas, kuris 
buvo įtvirtintas jau 4-ame dešimtmetyje Balio Sruogos straipsnio „Rašytojas ir 
gramatika“ (Gimtoji kalba, 1937, sąs. 7, p. 105-108) teiginiuose. Šios disku- 
sijos svarbiausios pamokos veikiausiai būtų tokios (remiamasi min. Piročkino 


„Didžiausioje ir, Piročkino žodžiais tariant, „bene įnirtingiau- 


knygos išvadomis): parodyta, kad kalbos kuriamajame darbe reikia remtis ne 
savo pačių skoniu, o kalbos mokslo specialistų nustatytomis gramatikos tai- 
syklėmis; būtina aiškiai skirti kūrinio kalbos (gramatikos) ir stiliaus dalykus, 
atsižvelgti į žanrinę kūrinių kalbos įvairovę. Šiais teiginiais buvo įtvirtintos 
modernios nuostatos dėl grožinės ir kitokios kalbos santykio su stiliaus da- 
lykais, kitaip sakant, iškeltas funkcinis požiūris į kalbą, taip pat nusistatytas 
padorus santykis tarp rašytojų ir kalbininkų, atitinkantis jau modernėjančios 
tautos kultūrinius poreikius. Jablonskio, taip pat Balčikonio nuopelnai čia be 
jokios abejonės turi istorinę vertę. 

Jablonskis ne visada sutardavo ir su jaunesnių kartų kalbininkais. Bet 
svarbiausia čia buvo ne kartų klausimas, o skirtingas išsilavinimas ir kitokia 
kalbos kultūros darbo patirtis, — dalis tų jaunųjų net nebuvo išėję deramo 
kalbos mokslo. Nesutarimų būta tarp Jablonskio iš vienos pusės ir Antano 
Vireliūno, Viktoro Kamantausko, Petro Būtėno, jaunojo Prano Skardžiaus iš 
kitos. Ypač didelės Jablonskio nemalonės sulaukė Vireliūnas. 

Neturėdamas deramo lingvistinio išsilavinimo, būdamas kalbotyros mė- 
gėjas, o ne profesionalas, Vireliūnas buvo aklai įtikėjęs kiekvienu Kazimie- 
ro Būgos žodžiu ir nekritiškai pasikliovė tik jo teiginiais: Jablonskį laikė tik 


124 Plačiau: Piročkinas 1978; 182—199, 

kalbos praktiku, o Būgą — tikruoju kalbos mokslo žmogumi. Vireliūnui buvo 
būdinga nemaža kalbos reiškinių vertinimo eklektika, neistoriškos pažiūros į 
kalbos norminamąjį darbą. Bene pirmą kartą Jablonskį jis užsipuolė 1925 m. 
pradžioje dėl rašybos (Lietuvos mokykla, nr. 2) — jis pasirodė kaip „smar- 
kiausias Jablonskio priešininkas“ (Alfredas Senas). Paskui tame pat žurnale 
paskelbė didelę Jablonskio 1922 m. gramatikos recenziją (nr. 3 ir 4) — ištisą 
tos gramatikos kritiką. Greitai Jablonskis jam gana piktokai atsakė „Švietimo 
darbe“ (nr. 5), o praėjus trejiems metams smarkiai atsimokėjo jam (jau po 
šio mirties) už nepaprastą naujadarų pamėgimą. Sakytume, ta diskusija buvo 
labai nelygiaverčių varžovų dvikova ir paženklinta nemažų ambicijų, o joje 
išryškėjo dar ir mūsų laikais kartais pasitaikantis aiškus neatitikimas tarp dekla- 
ruojamų pažiūrų ir praktinio jų taikymo. Atkreiptinas dėmesys, kad 1928 m. 
paskelbtoje Vireliūno „Mūsų kalbos ugdymo“ recenzijoje Jablonskis nė vienu 
žodžiu neužsiminė apie autoriaus skelbiamus kalbos ugdymo principus, kurie, 
atskirai paimti, buvo tarsi nepriekaištingi (plg. Skardžius 1997: 54, 83), bet 
aiškiai kirtosi su paties skelbėjo praktine veikla. Jablonskis nukreipė visą savo 
pasipiktinimą prieš Vireliūno teikiamus naujadarus, o ne prieš jo skelbiamus 
kalbos ugdymo principus. 

Jablonskis ne vieną kartą yra kritikavęs kalbininkų eklektines pažiūras į 
kalbos norminimą ir apskritai paviršutinišką kalbos kultūros darbą. Nebuvo jis 
švelnus bene ryškiausiam anų laikų kalbos kultūros eklektikui Stasiui Dabušiui 
(plačiau žr. Piročkinas 1978: 190—194), ne mažiau priekabiai ir vietomis net 
užgauliai recenzavo Viktoro Kamantausko „Trumpą kalbos netaisyklingumų 
ir barbarizmų žodynėlį“ (1928). Bet pastaroji recenzija svarbi ne tiek Jablons- 
kio nuotaikoms atskleisti ar kalbininko būdo nelygumams parodyti, kiek jo 
kaip didžio kalbos normintojo pažiūroms nusakyti ir parodyti jo keliamus 
reikalavimus kalbos kultūros darbui. Taigi kalbamasis žodynėlis esąs „tikras 
skubos darbas“ ir painiotasi skubant dirbti (Jablonskis 1959: 511; ret. 
J. J.). Dėl to ir atsiradę tiek nelygumų, vienpusiškumo ir daugeliu atvejų tie- 
siog eklektikos. Jablonskį žeidė Kamantausko pastangos nuolat priešinti jo ir 
Kazimiero Būgos nuomones („prašau čia nekiršinti manęs su velioniu“, ten 
pat: 472), taip pat nekritiškas pasitikėjimas jauno kalbininko Prano Skardžiaus 
kartais ne visai pagrįstais teiginiais. 

Taigi XX amžiaus 3-ias dešimtmetis kalbos kultūros srityje pirmiausia pa- 
žymėtas didžiais Kazimiero Būgos ir Jono Jablonskio darbais ir kitų toli gražu 
jiems neprilygstančių nei talentu, nei išsilavinimu, nei patirtimi jaunesnių 
kalbininkų pastangomis imtis kalbos kultūros darbo ir tarti savo žodį jos isto- 
rijoje. Bet čia ypač trūko aiškesnės koordinacijos ir visuomeniškai brandžios 

organizacijos, kuri tą darbą planingai kreiptų vartosenos tobulinimo kryptimi. 
Dirbama buvo daugiausia kas sau ir pagal kalbininkų pomėgius, patinkamomis 
temomis ir kryptimis. Tačiau kad ir kaip buvo, tas kryptis dažniausiai diktavo 
pats gyvenimas ir pati bendrinės, tuo metu jau ir valstybinės kalbos funkcija. 

Šioje srityje plačiausiai buvo rūpinamasi periodinės spaudos kalba. Dau- 
giausia darbuotasi ir padaryta Jono Jablonskio, kitų čia ne tiek daug ir nuveikta. 
Jablonskis itin daug rašė apie įvairių knygų, ypač skirtų mokyklai leidinių ir 
vadovėlių kalbą. Kitos kalbos vartojimo sritys jam nelabai tebuvo pasiekiamos, 
todėl ten daugiau krypo kitų žmonių akys. Iš tikrųjų reikia net stebėtis, kiek 
daug tokių sričių sulaukė kalbininkų ir šiaip kalbos mėgėjų dėmesio. Tiesa, 
periodinėje spaudoje paskelbtuose straipsniuose straipsneliuose nebuvo nei 
kokio didesnio kalbos mokslo, nei kokių aiškesnių apibendrinimų, - tiesiog į 
viešumą buvo keliami aiškūs kalbos darkymai, kurių tuometinėje vartosenoje 
niekur netrūko. 

Tokių straipsnių ir straipsnelių autoriams daugiausia kliuvo iškabų kalbos 
klaidos ir tiesiog neraštingumo dalykai. Tą dešimtmetį apie iškabų ir skelbi- 
mų kalbos negeroves Kauno ir periferijos laikraščiuose išspausdinta gerokai 
daugiau kaip pusšimtis straipsnių. Juose rašyta ne tik apie Kaūno mieste, bet 
ir Biržuose, Klaipėdoje, Kretingojė, Plūngėje, Šiauliuosė, Šilūtėje, Ukmergėjė 
ir kitur pastebėtus viešosios kalbos darkymo atvejus. Po kelis straipsnius pa- 
skelbta apie radijo, kino, teatro, teismų, geležinkelio viešąją kalbą, rašyta apie 
pašto, kariuomenės ir kitų sričių kalbos negeroves. Visa tai rodo, kad kultū- 
ringoji visuomenės dalis jau ėmė nebesitaikstyti su viešosios kalbos darkymu 
ir nors dar stichiškai, bet gana atkakliai pradėjo reikalauti pagarbos viešajam 
žodžiui ir apskritai bendrinei kalbai. Šis savotiškas nedidelis sąjūdis, paimtas į 
geras rankas, galėjo duoti apčiuopiamų vaisių, ir to jau organizaciškai pradėta 
siekti XX amžiaus 4-ame dešimtmetyje. Prie to galėjo prisidėti ir išmaningai 
tvarkomi kalbos skyreliai periodinėje spaudoje. Ir 3-iame dešimtmetyje jau 
tokių būta, tik dar gana stichiškų ir savo turiniu gerokai palaidų. 

Laikraščiai ir žurnalai nevengdavo spausdinti kalbos kultūros straipsnių, kiti 
net kviesdavo specialiai jiems rašyti kalbos klausimais. Kai kur tokie straipsniai 
buvo skelbiami su antraštėmis „Mūsų kalba“ („Lietuvoje“ 1926-1927 m.), 
„Kalbos dalykai“ („Židinyje“) ir pan. Bet, rodos, niekur tie skyreliai nebuvo 
kaip nors kryptingiau tvarkomi ir juose būdavo spausdinami daugiausia atsi- 
tiktiniai iš asmeninių paskatų atsiradę rašiniai. Vienas iš nedaugelio kryptingos 
veiklos pavyzdžių buvo „Švietimo darbo“ redakcijos sumanymas pradėti rengti 
„Kalbos dalykų“ skyrelį. Jam vadovauti pasikviestas pats Jablonskis. Skyrelį jis 
pradėjo 1926 m. 4-ame numeryje: parašė trumpą įvadą „Įžengiamojo straipsnio 

vietoje“ (Jablonskis 1936: 40) ir įdėjo du ilgokus savo straipsnius. Bet skyre- 
liui nebuvo lemta nuosekliai ugdyti raštų kalbą (toks užmojis buvo išsikeltas 
įžengiamajame žodyje). Čia buvo paskelbti dar keli Jablonskio straipsniai, 
vėlesniais metais po Salio ir Skardžiaus straipsnį, ir skyrelis pamažu sunyko. 

Gerokai sėkmingesnis buvo „Lietuvos mokyklos“ bandymas: 1925-1927 m. 
ji leido specialų kalbos kultūros priedą „Mūsų kalbą“. Žurnaliukas ėjo kaip 
Kalbos draugijos leidinys, turėjo savarankišką puslapių numeraciją; iš pradžių 
leistas po 16 puslapių, vėliau po 8. Oficialiai nepaskelbtas jos redaktorius buvo 
Antanas Vireliūnas, o po jo mirties 1925 m. liepos 23 d. - Leonas Kuodys!??. 
„Mūsų kalboje“ buvo paskelbta nemaža įvairių kalbos kultūros rašinių, bet tik 
nedaugelis iš jų buvo kiek aukštesnio mokslinio lygio. Nebuvo ir kokios ryš- 
kesnės orientacijos į kurias nors konkrečias kalbos vartojimo sritis. Vis dėlto 
ypač Petro Būtėno straipsnių ciklai „Mūsų kalboje“, pavadinti „Mūsų kalbos 
pokalbiai“ (1925) ir „Lietuvių kalbos pokalbiai“ (1926), buvo įdomiai sumanyti 
ir darė poveikį leidinio skaitytojams. Vertinga buvo ir Būtėno „Kalbos kertelė“ 
„Panevėžio balse“ 1927-1928 m. (vėlesnieji straipsniai kartu su Matu Grigoniu). 


x X* X 


Atkūrus Lietuvos nepriklausomybę 1918 m. ir 1922 m. įsteigus Lietuvos 
universitetą atsirado sąlygos pačioje Lietuvoje dirbti lietuvių kalbos tiriamąjį 
darbą ir daugiau rūpintis lietuvių kalbos kultūra. Bet sunkios materialios 
valstybės gyvenimo sąlygos, mokslininkų stoka tą darbą gerokai trikdė ir 
neleido greitai kilti nei kiekybės, nei kokybės laiptais. Visą dešimtmetį ir 
mokslas, ir kalbos praktika plėtojosi netolygiai ir ėjo tam tikrais vingiais, kol 
įžengė į lygesnį kelią jau 4-ame dešimtmetyje ir ypač antroje jo pusėje. Prie 
visų negerumų daug prisidėjo ankstyva Kazimiero Būgos mirtis 1924 m., 
sutrikdžiusi jau bebaigiantį nusistovėti kalbos mokslo darbą. 

1. Kalbos mokslo srityje pamažu klostėsi sąlygos patiems lietuviams dau- 
giau įsitraukti į mokslo tiriamąjį darbą. Įkurta tęstinių leidinių, kviestasi užsie- 
niečių dėstytojų, kurie stiprino ir mokslinį potencialą. Lietuvos universitetas 
darėsi patrauklus kitų šalių kalbininkams ir dėstyti kalbotyros dalykus, ir jo 
leidiniuose skelbti savo mokslo darbus. Tačiau pačių lietuvių indėlis į lietu- 
vių kalbos sandaros ir kalbos istorijos tyrimus buvo palyginti nedidelis, — čia 
daugiau nudirbo užsienio kalbininkai. 

2. Kalbos kultūros srityje didžiausias autoritetas buvo Jonas Jablonskis. Jau- 
nesnieji kalbininkai arba nuolankiai sekė savo mokytojo keliu, arba pamėginę 


25 Žurnalistikos enciklopedijoje (Vilnius: Pradai, 1997, p. 344) nurodoma buvus Red. 
komisiją: J. Balčikonis, P. Dovydaitis, A. Dambrauskas-Jakštas ir A. Vireliūnas. 

skelbti savo pažiūras dažniausiai gaudavo iš Jablonskio pylos dėl kalbos pažiūrų 
ribotumo, darbo paviršutiniškumo, menko įsigilinimo ir kitų negerovių. Nauja, 
pasikeitusi lietuvių kalbos padėtis reikalavo kolektyvinio kalbos tvarkybos dar- 
bo, bet organizuoti jį nelabai buvo kam. Tiesa, nepertraukiamai dirbo Švietimo 
ministerijos knygų leidimo komisija, kelerius metus gana sėkmingai tvarkė 
terminus Terminologijos komisija, buvo įkurta Kalbos draugija, bet nesant 
vieno koordinavimo centro (instituto, akademijos) buvo dirbama nenuosekliai, 
nekryptingai. Didėjant bendrinės kalbos prestižui ir visuomenės poreikiams, 
reikalas imtis kolektyvinio kalbos tvarkybos darbo nuolat stiprėjo, o konkrečią 
savo formą ir turinį galėjo įgauti tik 4-4 dešimtmetį. 

Praėjusio amžiaus 3-iame dešimtmetyje kalbos kultūra klostėsi kaip spe- 
ciali taikomoji lietuvių kalbos mokslo sritis. Joje darbuotis buvo pasiryžęs 
visas būrys jaunų kalbininkų ir šiaip kalbos entuziastų. Daugiausia čia, žino- 
ma, nudirbo Kazimieras Būga ir Jonas Jablonskis: juodu ne tik atliko didelį 
kalbos norminamąjį darbą, bet ir sukūrė savitas kalbos kultūros teorijas ir 
nustatė mokslinius kalbos ugdymo principus (Kniūkšta 1977:9—24, Ulvydas 
1980: 14—23; Piročkinas 1970: 511; Pupkis 1987: 128-134). Be jų, šioje 
srityje vieni sėkmingiau, kiti ne taip sėkmingai dirbo ir daugiausia spaudoje 
rašė Petras Būtėnas, Stasys Dabušis, Adomas Jakštas, Zigmas Kuzmickis 
(nemaža rašinių pasirašyta B. Kantvydžio slapyvardžiu), Leonas Kuodys, 
Antanas Vireliūnas. Dešimtmečio 2-oje pusėje vis daugiau pradėjo rodytis 
Prano Skardžiaus straipsnių. Nereikėtų užmiršti, kad šį dešimtmetį išėjo 
ir palyginti gana didelių kalbos kultūros darbų (Būgos, Jablonskio, taip 
pat Prano Meškausko „Lietuvių rašomosios kalbos vadovėlis“ 1926 m., 
Vireliūno „Mūsų kalbos ugdymas“ ir Kamantausko „Trumpas kalbos ne- 
taisyklingumų ir barbarizmų žodynėlis“). Pridurtina, kad 1923 m. išėjo 
Motiejaus Gustaičio „Stilistika“ ir nors teigiama, kad tai buvo literatūros 
teorijos vadovėlis, bet jame keliamos mintys orientavo ir į lietuvių kalbos 
stilistikos tyrimus. Nors visos tos knygos buvo nelygiaverčiai darbai, bet 
pats jų pasirodymas kėlė bendrinės lietuvių kalbos prestižą, skatino plėtoti 
lietuvių kalbos kultūros darbą. 

3. Apskritai imant 3-ias dešimtmetis lietuvių kalbos studijų, mokslo ti- 
riamojo darbo ir kalbos kultūros srityje buvo žvalgomasis kuriamasis, kai 
daug ieškota, svyruota, bet stengtasi kilti aukštyn, nors ne visada sėkmingai. 
Neskaitant Būgos ir Jablonskio darbų, visa to meto kalbininkų bendruomenės 
veikla atrodo kaip parengiamasis etapas kiekybiškam ir kokybiškam šuoliui 
visose kalbos mokslo ir praktikos srityse, koks buvo padarytas jau dvidešimto 
amžiaus 4-ą dešimtmetį. 

4-as dešimtmetis 


Lietuvių kalbotyroje XX amžiaus 3-io ir 4-0 dešimtmečio sandūra — kie- 
kybinio ir kokybinio persilaužimo metai. Tai lėmė daugelis veiksnių: ir gana 
toliaregiška švietimo politika, ir palankiai susiklosčiusios aplinkybės, ir įvairūs 
neretai formalūs sutapimai, bet gal svarbiausia, kad visuomenė jau buvo dva- 
siškai ir intelektualiai subrendusi kokybiniam šuoliui ne tik kalbotyros ir kitų 
humanitarinių mokslų srityse, bet ir kituose moksluose, įvairiuose kultūros 
baruose. Nepriklausomos valstybės sąlygos pradėjo nešti savo vaisius. 

Lietuvių kalbos mokslas. Į kokybiškai naują lygį kyla visas lie- 
tuvių kalbos mokslas — plečiasi dabartinės lietuvių kalbos sandaros, istorinės 
fonetikos ir gramatikos, bendrinės rašomosios kalbos tyrimai. Lietuvių kalbos 
tiriamasis darbas pamažu iš užsienio šalių pradeda koncentruotis Lietuvoje, o 
jo centru tampa Vytauto Didžiojo universitetas (tam tikras, bet gerokai siau- 
resnis centras kuriasi „Lietuvių kalbos žodyno“ redakcijoje). Visose mokslo 
srityse pasiekiama apčiuopiamų, kartais įspūdingų rezultatų. 

Dabartinės lietuvių kalbos sandaros tyrimuose vis labiau matyti polinkis 
atriboti sinchroninį ir diachroninį žvilgsnį į tiriamus kalbos reiškinius. Sinch- 
roninį požiūrį ypač skatino praktiniai poreikiai, susiję su varijuojančių kalbos 
normų vertinimu. Tai daugiausia matyti morfologijai skirtuose straipsniuose, 
taip pat sintaksės darbuose. Fonetikoje atsiribojama griežčiau ir tai jau gana 
ryšku 3-iame dešimtmetyje, o 4-ame šios dvi tyrimo plotmės visai atsiskiria 
daugiausia dėl eksperimentinės fonetikos tyrimų populiarumo. Būdinga, kad 
tik ką grįžęs iš užsienio studijų Antanas Salys pradėjo skaityti bendrosios fo- 
netikos kursą, bet jame vyraujantys dalykai buvo lietuvių kalbos duomenys. 

Reikia pasakyti, kad 4-ame dešimtmetyje kokių didesnių dabartinės lietu- 
vių kalbos gramatikos sandaros tiriamųjų darbų nebuvo paskelbta. Iš morfolo- 
gijos ir sintaksės daugiausia rašyta apie kalbos praktikai svarbesnius dalykus, 
pvz., apie dauginių skaitvardžių, įvardžiuotinių formų, veiksmažodžių ir jų 
veikslų, prieveiksmių vartojimą, kai kuriuos žodžių darybos dalykus. Žodžių 
darybos studijas skatino ne tik praktiniai poreikiai, bet ir didelis Prano Skar- 
džiaus interesas išsamiai tirti lietuvių kalbos žodžių darybos dėsningumus. 
Pirmas didesnis lietuviškas žodžių darybos tyrimas baigtas rašyti 1933 m., — tai 
Skardžiaus diplomanto Andriaus Ašmanto diplominis darbas „Priesagos -ini-s 
(-inė) ir -iška-s (-iška) mūsų bendrinėje kalboje nuo „Auszros“ laikų“ (RR 
120—162) (deja, jis ilgai liko rankraštinis), o po 10 metų (1943) buvo išleistas 
didžiausias paties Skardžiaus darbas „Lietuvių kalbos žodžių daryba“. Tad ir 
nieko keista, kad 4-0 dešimtmečio spaudoje išties daug rašyta iš šios srities, 
ypač vardažodžių darybos klausimais. 

Iš sintaksės nagrinėti kai kurie linksnių (daugiausia vietininko), padalyvių, 
prielinksnių vartojimo atvejai, žodžių tvarkos dalykai ir kt. 

Į Lietuvą kartu su Saliu iš Vakarų Europos ateina modernieji fonetinės 
sandaros tyrimo metodai. Apskritai Salio sugrįžimas buvo garsiai išreklamuo- 
tas laikraščiuose, atpasakotas jo įžengiamosios paskaitos universitete turinys. 
Adomas Jakštas, „Ryto“ laikraštyje (1930 01 22) atpasakojęs tos paskaitos 
turinį, linkėjo ir mums įsigyti eksperimentinės fonetikos prietaisų ir net spė- 
jo, kad tam užtektų kokių 5000 litų. Pati paskaita buvo išspausdinta žurnale 
„Athenaeum“ 1930 m. nr. 1 (Fonetika ir rašyba, p. 65-73), prie jos pridėta 
fonetikos literatūros bibliografija (iš viso 53 pozicijos). 

Tiriamojo fonetinės sistemos sandaros darbo Salys ėmėsi tuojau pat. Grei- 
tai universitete buvo įkurta eksperimentinės fonetikos laboratorija, joje pra- 
sidėjo tyrimai. Žinoma, kad pirmosios palatogramos Kaune buvo padarytos 
1930 m. balandžio 6 d. (Pakerys 1976: 87). Laboratorijoje atliktų tyrimų 
duomenimis Salys naudojosi per savo fonetikos paskaitas (Ulvydas 1994: 25), 
lietuvių kalbos tarmių garsus ir priegaides čia tyrė kiti lietuvių kalbininkai 
(Pakerys 1976: 87). Laboratorijoje 1931-1933 m. buvo rengiami Jurgio Ge- 
rulio vedami tarmių tyrimo ir dialektografijos kursai, kuriuose jaunieji tarmių 
tyrėjai mokėsi tarmių tyrimo metodikos ir tarminių tekstų užrašymo technikos 
(transkripcijos) (Morkūnas 2000: 283—290). Pridurtina, kad laboratorijoje nuo 
1935 m. vykdavo Lietuvių kalbos draugijos susirinkimai. 

Pačių tiriamųjų bendrinės kalbos fonetikos darbų tą dešimtmetį buvo ma- 
žai paskelbta. Minėtini galbūt tik Gerulio straipsniai apie balsių ir priebalsių 
tyrimus rentgenografijos metodais (IF 1930, ArPh 1935). Nėra išlikę Salio 
skaitytų paskaitų tekstų, nebent čia praverstų 1934 m. Juodkrantės mokytojų 
vasaros kursuose Andriaus Ašmanto sukonspektuotos Salio skaitytos paskaitos 
(AA). Daugiau rašyta apie lietuvių kalbos ortoepiją —- bendrinės tarties daly- 
kus, bet juos apžvelgti derėtų prie kalbos praktikos klausimų. Svarbu dar tai, 
kad bendrosios fonetikos klausimams vietos atsirado 1931 m. pradėtoje leisti 
visuotinėje „Lietuviškojoje enciklopedijoje“: Straipsnius apie balsius, garsus 
ir jų dėsnius, fonetiką ir fonemą ir kt. parašė Antanas Salys ir Petras Jonikas 
(apie gramatikos dalykus rašė Pranas Skardžius). Šitaip Lietuvoje buvo klojami 
bendrosios kalbotyros pamatai. Čia priskirtini ir Prano Brenderio straipsniai 
apie reduplikaciją (Kalba, sąs. 3, p. 12—15), kalbą ir kalbėjimą (ten pat, sąs. 
1, p. 6-9), naujas sroves kalbotyroje (Vairas, 1930, nr. 5, p.156—161) ir kt. 

Kalbos praktikai ypač reikėjo akcentologijos darbo, ir tiriamojo, ir nor- 
minamojo. Pagal išankstinį Skardžiaus ir Salio kalbotyros sričių pasiskirstymą 
kirčiavimas atiteko Skardžiui. Pirmiausia jis parašė istorinės akcentologijos 

studiją — habilitacinį darbą „Daukšos akcentologiją“ (išspausdintas 1935 m. 
kaip Humanitarinių mokslų fakulteto raštų 17-tas tomas), o po metų, 1936 m., 
išleido praktinei vartosenai skirtą „Bendrinės lietuvių kalbos kirčiavimą“. Jo, 
matyt, netenkino nei 3-iame dešimtmetyje išleisti kirčiavimo vadovėliai, nei 
1931 m. išėjęs Petro Būtėno „Lietuvių kalbos akcentologijos vadovėlis“ Šiaip 
straipsnių atskirais kirčiavimo klausimais, dažnai susijusiais su konkrečių žo- 
džių norma, to meto spaudoje buvo paskelbta nemaža. 1939 m. išėjo nedidelė 
Benio Babrausko knygutė „Kirčiavimo taisyklės“. 

Leksikologijos srityje, be straipsnių straipsnelių, kuriuose aiškinama lietu- 
viškų ir skolintinių žodžių kilmė, atskirų žodžių reikšmės ir jų vartojimas, vis 
daugiau radosi mėginimų sistemiškai aprašyti tam tikras semantinės žodžių 
grupes. Minėtini straipsniai apie kortų vardus (Petras Būtėnas, Antanas Salys), 
drabužių, arklo dalių pavadinimus (Jurgis Elisonas, Jonas Krikščiūnas-Jovaras), 
lietuviškus gentivardžius (Salys) ir kt. Bet viską gožė didžiojo „Lietuvių kal- 
bos žodyno“ rinkimo, rengimo ir leidimo reikalai. Nuo 1931 m. laikraščius 
ir žurnalus užplūdo Balčikonio ir redakcijos pasirašyti straipsniai, kuriuose 
kviečiama į žodžių rinkimo talką, teikiama paaiškinimų žodžių rinkėjams, 
duodama rinktinų žodžių pavyzdžių. Tai kėlė nemažą visuomenės susidomė- 
jimą, tam tikrą šurmulį krašto mokyklose, apskritai didino lietuvių kalbos ir 
tarmių prestižą. Neužmirština, kad tuo metu visuomenėje ir spaudoje vyko 
karšta rašybos reformos diskusija, buvo prasidėjęs vajus lietuvinti pavardes, 
tad suprasime, koks buvo didelis visos visuomenės sujudimas dėl lietuvių 
kalbos norminimo ir ugdymo reikalų. 

Iš leksikografijos srities minėtina, kad toliau buvo rengiamas ir leidžiamas 
Nydermano, Seno ir Brenderio lietuvių rašomosios kalbos žodynas, 1934 m. 
išėjo Antano Smetonos raštų žodynėlis. Spaudoje kelta būtinybė rengti ra- 
šytojų kalbos žodynus. Universiteto studentas Alfonsas Kalnius 1936 m. pa- 
rašė solidų diplominį darbą apie Daukanto raštų kalbos ypatybes ir sudarė jų 
žodyną (liko nespausdintas; darbas yra CVA EF. 631, ap. 10, b. 102). 1936 m. 
išėjo pirmasis lietuviškas tarptautinių žodžių žodynas, pajudėjo terminų žo- 
dynų rengimo ir leidimo reikalai (žr. toliau). 1938 m. buvo išleistas Alfonso 
Kalniaus, Zigmo Kuzmickio ir Jurgio Talmanto sudarytas „Lietuvių kalbos 
rašybos vadovėlis su kirčiuotu žodynu“, kuris tapo pagrindu rengti 1948 m. 
„Lietuvių kalbos rašybos žodyną“ ir 1950 m. „Lietuvių kalbos vadovą“ (Pupkis 
2006a: 17; 2010:250—252. Buvo rengiami pavardžių ir vietovardžių, lietuviš- 
kų slapyvardžių žodynai, pradėta vis plačiau kalbėti ir rašyti apie bendrinės 
rašomosios kalbos žodyno rengimo reikalą. Savaime suprantama, toliau vyko 
intensyvus dvikalbių žodynų rengimo ir leidimo darbas. 

4-ame dešimtmetyje vaisingai buvo dirbama onomastikos srityje. Kazimie- 
ro Būgos paklotais pamatais ir nutiestu keliu buvo sparčiai einama į priekį, 
apimamos vis naujos tiriamojo objekto dalys, daug kas daroma praktinės 
vartosenos reikalui. 

1933 m. viduryje „Gimtosios kalbos“ žurnalo iniciatyva susiburia vadina- 
moji pavardžių komisija, kuri svarbiausiu savo tikslu laikė lietuvinti pavardes. 
Po kurio laiko nuspręsta rūpintis ir vietovardžių tvarkymo reikalais. Gauta 
nemaža finansinė valstybės parama, komisija įgijo valstybinės institucijos 
statusą (,„Vidaus reikalų ministerijos Pavardžių ir vietovardžių komisija“). Ko- 
misijos pirmininku visą laiką buvo Juozas Balčikonis, nariais - Antanas Salys, 
Jurgis Talmantas, kun. Petras Veblaitis'?? ir kt. Pirmininkas daugiau rūpinosi 
vietovardžių reikalais, Salys tvarkė pavardžių dalykus. Komisijos pastangomis 
pirmiausia buvo surinktos viso krašto žmonių pavardės, paskui vietovardžiai 
(daugiausia gyvenamųjų vietų vardai). Daugelis dalykų papildomai tikrinta 
vietoje, tada pradėta svarstyti jų norminimo reikalai. Posėdžiauta 201 kartą 
(apie komisijos darbą žr. Vanagas 1994: 64—71). Nusistatyta nediskutuojama 
kryptis lietuvinti „pagadintas', daugiausia suslavintas lietuvių pavardes ir ši 
mintis plačiai skleista visuomenėje (spaudoje paskelbta dešimtys informacinių 
ir agitacinių straipsnių). Teikta tą reikalą svarstyti Seime, visuomenės nekant- 
riai laukta galutinio sprendimo. Pavardžių įstatymą Seimas priėmė 1938 m. 
gruodžio 6 d. Inteligentai pradėjo keisti savo pavardes. Ta banga nuvilnijo ir 
į užsienius kartu su karo pabėgėliais ir nemaža žmonių savo pavardes susilie- 
tuvino jau įsikūrę gyventi Amerikoje ar kitose šalyse. 

Pavardžių tvarkybos darbas skatino kitų asmens vardų tyrimus. Antanas Sa- 
lys „Gimtojoje kalboje“ paskelbė platų straipsnį „Mūsų lietuviškieji vardai“ 
(1933), parašė darbą „Vilniaus krašto pavardės“ (dėl jo parašymo aplinkybių 
žr. Salys 1983: 305—306 išnaša), kitų straipsnių. Pavardžių komisija buvo už- 
simojusi parengti išsamų lietuvių pavardžių žodyną ir šioje srityje jau buvo 
kiek pasivaryta į priekį. 

Minėtoji komisija plačiai svarstė vietovardžių norminimo dalykus. Buvo 
nusistatyti norminimo principai, apsvarstyti daugelio gyvenamų vietų vie- 
tovardžiai, tačiau galutinis sprendimas priimtas tik dėl nedaugelio vardų. 
Apsvarstyti naujų vardų teikimo gyvenamosioms vietoms principai, nomenk- 
latūriniai vietovardžių žodžiai. Galvota apie didelį vietovardžių žodyną, tačiau 
sugebėta parengti tik „Vilniaus krašto gyvenamųjų vietų vardų“ žodyną (jo 


26 Kunigas Petras Veblaitis (Veblauskas) (g. 1895 m.) žinomas kaip bažnyčios istori- 
kas, aktyvus pavardžių lietuvinimo šalininkas. Tais klausimais plačiai reiškėsi spaudoje (LE 
XXXIII 260). 

korektūros yra Lietuvių kalbos instituto Vardyno skyriuje; išspausdinta: Salys 
1983: 571-673). 

Plačiai vietovardžių normos dalykai svarstyti spaudoje. Nagrinėti vie- 
tovardžių iškraipymo atvejai leidžiamoje enciklopedijoje, vadovėliuose, že- 
mėlapiuose, knygose, šiaip viešojoje vartosenoje. Antanas Salys 1934 m. 
„Gimtojoje kalboje“ paskelbė patikrintų (sunormintų) geležinkelio stočių 
vardų sąrašą (p. 8—15). 

Grįžus iš užsienio į Kauną Antanui Saliui labai pagyvėjo lietuvių kalbos 
tarmių tyrimas. Studentas Juozas Labokas užrašė savo dėstytojo Salio skai- 
tomą dialektologijos kursą ir 1935 m. šis buvo išleistas rotaprintu rankraščio 
teisėmis antrašte „Lietuvių kalbos tarmės“ (pakartotas Vokietijoje 1946 m.). 
Salys su Geruliu skatino studentus imtis gimtųjų tarmių tyrimo; tam labai 
pasitarnavo surengti dialektologijos kursai. Diplominius darbus parašė Elzbie- 
ta Mikalauskaitė (,„Pakapsės dzūkų tarmės fonetika“, 1933 m., išspausdintas jos 
darbų rinkinyje „Lietuvių kalbos fonetikos darbai“ 1975 m.), Petras Jonikas 
(„Pietų kapsų [Geisteriškių] tarmė“; darbas iki šiol nerastas), Kazys Vėlyvis 
(„Kapsų tarmės ribos ir jos pošnektės“, 1939, darbas yra Nacionalinės Mar- 
tyno Mažvydo bibliotekos Rankraščių skyriuje, F. 63—103). Jurgis Gerulis 
sumanė leisti darbų seriją „Lietuvių kalbos tarmės“ 
išėjo jo ir Christiano Stango „Lietuvių žvejų tarmė Prūsuose“ (1933). Antrasis 


ir pirmuoju sąsiuviniu 


sąsiuvinis išleistas 1939 m. — tai minėtoji Joniko Pagramančio tarmė, papil- 
dytas diplominis darbas. Juose vartojama Gerulio mokyta transkripcija, kai 
kuriuose pateikta eksperimentinio tyrimo duomenų. Antanas Salys paskelbė 
keletą aktualių straipsnių spaudoje (ypač vertingas straipsnis „Kelios pastabos 
tarmių istorijai“. - ArPh, 1933, kn. 4), Petras Būtėnas - straipsnį „Aukštaičių 
tarmės okuojančios pašnektės sienos“ (ArPh, 1932, kn. 3). Spaudoje vis pla- 
čiau rašyta apie bendrinės kalbos ir tarmių santykius, kalbėta apie bendrinės 
kalbos mokymą remiantis tarmės pagrindu. 

Lietuvoje atliktų darbų sąrašą papildo užsienio kalbininkų darbai. Pirmiau- 
sia tai Jano Otrembskio (Otrębski) Tverėčiaus tarmės aprašas — solidi dviejų 
dalių studija (1932 ir 1934 m.), taip pat Ernesto Zitigo (Sittig) darbai, iš dalies 
Valterio Fenclau knyga, Frenkelio (Fraenkel) straipsniai. Jurgis Gerulis jau 
kėlė lingvistinės geografijos idėjas — apie planą rengti lietuvių kalbos atlasą. 

Istorinės kalbotyros (kalbos istorijos) srityje vis labiau ryškėjo takoskyra 
tarp istorinės fonetikos bei gramatikos ir rašomosios kalbos istorijos. Galima 
teigti, kad 4-ame dešimtmetyje rašomosios kalbos istorija jau susiformavo 
kaip atskira savarankiška lietuvių kalbos mokslo disciplina, turinti gana aiškų 


330) KŪRYBINIO PALIKIMO APŽVALGA 


savo objektą ir atskirą mokslinių interesų sritį. Kryptį šiam procesui bus davęs 
Pranas Skardžius, o daugiausia čia pasidarbavo jo mokinys Petras Jonikas. 

Tą dešimtmetį buvo paskelbtas tik vienas senųjų raštų tekstas — 1939 m. 
išleistas fotografuotinis Juozo Balčikonio parengtas Merkelio Petkevičiaus 
1598 m. katekizmas su įvadinėmis rengėjo pastabomis. Daug rašyta apie Rytų 
Prūsijos archyvuose surastų senųjų tekstų kalbą, jų autorius (Izabelės Matuse- 
vičiūtės, Elzbietos Mikalauskaitės, Petro Joniko, Jono Kabelkos, Aleksandro 
Briuknerio, Valterio Fenclau, Jurgio Gerulio, Konstantino Jablonskio ir kt. 
straipsniai). 

Senųjų raštų tyrimo srityje einama 3-iame dešimtmetyje pramintais ke- 
liais, dar pagal savo pomėgius, nesistemingai. Tiriama Martyno Mažvydo 
(Ernstas Frenkelis), Jono Bretkūno (Jurgis Gerulis, Viktoras Falkenhanas), 
ypač Mikalojaus Daukšos (Pėteris Aruma, Ernstas Frenkelis, Alfredas Senas, 
Francas Špechtas, Adomas Jakštas, Konstantinas Jablonskis, Pranas Skardžius ir 
kt.) raštų kalba. Skardžius Daukšos raštus įstato į naują kontekstą; tai atspindi 
ir jo straipsnio antraštė „Daukša pirmasis bendrinės kalbos kūrėjas Didžiojoj 
Lietuvoj“ (ArPh, 1933, kn. 4, p. 7—20). Apie išsamias Daukšos kalbos studijas 
jo galvojama nuolat: pats parašo darbą apie Daukšos akcentologiją (1935), 
1939 m. paskatina Andrių Ašmantą imtis rašyti disertaciją apie Daukšos kalbą. 

Petrui Jonikui bendrinės rašomosios kalbos istorija tapo pagrindiniu moks- 
linio darbo objektu. Iš šios srities jis paskelbė daug straipsnių, pavyzdžiui, 
apie Kleino gramatikų bendrinę kalbą, Mykolo Merlino Principus, Mažo- 
sios Lietuvos bažnytinės kalbos reformą, priešaušrinę ir „Aušros“ bendrinę 
kalbą ir kt. (daugumas straipsnių išspausdinta ArPh leidinyje). Savo tyrimus 
apibendrino disertacijoje „Lietuvių bendrinės rašomosios kalbos kūrimasis 
priešaušrio ir „Aušros“ laikais“ (apginta 1942 m., išspausdinta 1972 m. Či- 
kagoje). Darbe tiriami du klausimai: bendrinės kalbos pamato nusistovėjimo 
ir rašybos susiformavimo istorija. 

Jonikas taip pat paskelbė straipsnių apie kalbininkų darbus ir jų įnašą į 
lietuvių kalbos mokslą. Jis yra rašęs apie Joną Spudulį, Joną Jušką, Kuršaitį, 
Jablonskį ir kt. Minėtini kitų autorių straipsniai apie Šleicherį, Neselmaną, 
Kuršaitį (Maksas Nydermanas), apie Baranauską (Salys; Alminauskis ArPh 
paskelbė mokslui svarbius Baranausko laiškus Hugo Vėberiui), Jaunių (Sa- 
lys, Skardžius, Ašmantas). Savotiška naujiena to meto literatūroje buvo An- 
driaus Ašmanto darbas „Iš romantiškosios į mokslinę kalbotyrą Lietuvoje“, 
paskelbtas 1940 m. Lietuvos katalikų mokslo akademijos darbuose. 

Prisimenant Jono Jablonskio netektį ir jo nuopelnus gimtajai kalbai pa- 
skelbta daug proginių straipsnių, atsiminimų. Ėmė rastis mėginimų moksliškai 

vertinti didžiojo kalbininko palikimą. Jų buvo Balčikonio, Skardžiaus, Ašman- 
to, Joniko, Kuzmickio ir kitų rašiniuose. Minint Kazimiero Būgos 10-ąsias 
mirties metines paskelbta daug proginių rašinių, atsiminimų. Būgos palikimą 
išsamiau nagrinėjo savo straipsniuose Alfonsas Kalnius, Julius Būtėnas, Petras 
Būtėnas, Antanas Salys, Pranas Skardžius ir kt. 

Lietuvių kalbos praktika. 4-ame dešimtmetyje gilesne ir tiesesne 
vaga pradėjo tekėti kalbos kultūros darbas. Dar prieš mirštant Jablonskiui vis 
pasigirsdavo pageidavimų atnaujinti kalbos praktikos darbą, dirbti jį kitaip 
negu anksčiau, nuolat skambėdavo kolektyvinės veiklos ilgesys. Daug ką nau- 
ja čia skelbė mokslus baigęs ir universitete dėstyti pradėjęs Pranas Skardžius 
(jis - moderniosios bendrinės kalbos teorijos kūrėjas), bet nesėdėjo sudėję 
rankų ir ankstesnieji kalbos kultūros darbininkai, ypač nenustygstantis kalbos 
kultūros darbo organizatorius Jonas Martynas Laurinaitis. Kalbos draugijos ir 
terminologijos darbo gaivinimas buvo vienas iš jo keliamų uždavinių tik ką 
pradėtame leisti „Kalbos“ žurnale. Dėl lėšų stokos neišgalint žurnalo leisti 
(„Kalbos“ teišėjo 3 numeriai 1930 m.), darbas nenutrūksta. Tiesa, dirbama 
individualiai, neturint nei organizacijos, nei kokių kryptingesnių planų. 
„Vairo“ žurnale 1931-1932 m. spausdinamas Prano Meškausko straipsnių 
ciklas „Laikraštinės kalbos trūkumai“, 1932 m. „Skautų aide“ — Viktoro Ka- 
mantausko „Skautų kalbos kertelė“, 1933-1940 m. „Panevėžio balse“ — 
„Kalbos kertelė“ (rašė įvairūs autoriai). 1933 m. išeina Viktoro Kamantausko 
parengtas skolinių ir jų pakaitų leidinėlis „Kalbėkime lietuviškai“, 1932 m. 
pradedami leisti Balčikonio sudaryti „Jablonskio raštai“ (išėjo 5 tomai, pas- 
kutinis 1936 m.). 

Tačiau organizuotas kalbos sąjūdis kilo ne iš tų kalbininkų būrio, o vadina- 
muosiuose Sofijos Čiurlionienės-Kymantaitės lituanistiniuose šeštadieniuose. 
Juose dalyvaujant ne tik kalbininkams, bet ir rašytojams ir šiaip inteligentams 
subrendo mintis leisti bendrinės kalbos laikraštį ir imtis organizuoto kalbos 
kultūros darbo. Šitaip 1933 m. sausio mėnesį pasirodė periodinis bendrinės 
kalbos laikraštukas (žurnalas) „Gimtoji kalba“ (atsakomasis redaktorius Jur- 
gis Talmantas), įkūnijantis savo laiko užmojus rūpintis bendrine kalba remian- 
tis nauja pažangia metodika ir darbą kreipiant aiškiai nusistatyta kryptimi. 
Tuos siekimus organizaciškai įtvirtino ir konkretų kalbos tvarkybos darbą 
dirbo 1935 m. įkurta Lietuvių kalbos draugija (LKD). Nors ši visuomeninė 
organizacija darbavosi vos daugiau kaip 6-erius metus, bet kalbos kultūros 
istorijoje ji paliko nepaprastai ryškią žymę ir dabar pagrįstai vadinama kla- 
sikine „Gimtosios kalbos“ arba Lietuvių kalbos draugijos mokykla. Ji ne 
tik sukūrė pažangias Vakarų Europos kalbotyros idėjas atliepiančią kalbos 

kultūros teoriją, bet ir nudirbo didelį kalbos norminimo ir bendrinės kalbos 
ugdymo darbą. 

Lietuvių kalbos draugijos mokyklos nuopelnus galima vertinti keliais 
požiūriais. Dalis jų jau gana plačiai aprašyta (Palionis 1995: 288—292, Pup- 
kis 1995: 3 5—13, Pupkis 2006a: 12—19), tad čia lieka trumpai apibendrinti 
svarbesniuosius teiginius. 

Lietuvių kalbos draugijos mokykla sukūrė bendrąją kalbos norminimo 
teoriją. Jos pagrindu (pagrindiniu norminimo šaltiniu) paskelbta dabartinė 
visuotinė lietuviškoji vartosena, platesnė palyginti su Jablonskio pripažinta 
gyvosios kalbos vartosena, o svarbiausiu norminimo kriterijumi įvardytas 
funkcinis kalbos reiškinių vertinimo tikslingumo principas. Jungiant įvairius 
norminimo kriterijus mėginta nustatyti tų principų hierarchiją norminant 
įvairių lygmenų įvairuojančius kalbos reiškinius (variantus) (Miliūnaitė 1991: 
17-20). Žymiausi LKD mokyklos teoretikai buvo Pranas Skardžius (Rosinas 
2003: 12 12-17), Antanas Salys (Pupkis 1993: 1—4) ir Petras Jonikas (Pupkis: 
2006: 6—10). Nors jų nuomonės vienu kitu smulkesniu klausimu skirdavosi, 
bet esminiais klausimais jie sutardavo ir visa kalbos kultūros teorijos kūryba 
buvo bendro darbo - kolektyvinio svarstymo — vaisius. 

Funkcinį kalbos reiškinių vertinimo požiūrį LKD kalbininkai sėkmingai 
pritaikė atskiroms kalbos vartojimo sritims vertinti ir įvairiems kalbos lygme- 
nims norminti. LKD mokykloje pradėjo vis labiau ryškėti kalbos ir stiliaus 
dalykų atskirtumas, nors tai ir nebuvo kaip nors specialiau įvardyta, imta vis 
daugiau paisyti žanrinių nagrinėjamų reiškinių ypatumų. Buvo nusistatyti 
teoriniai terminų norminimo principai (Keinys 1967: 25—33), bendrinių žo- 
džių morfologijos norminimo (norminių lyčių nustatymo) pagrindai (Pupkis 
2006a: 13—17), diskutuota dėl įvairių tikrinių žodžių norminimo dalykų (Gar- 
liauskas 2006: 20-27). Svarstyti taip pat daugelis teorinių bendrinės tarties ir 
kirčiavimo, rašybos norminimo klausimų. 

Lietuvių kalbos draugijos susirinkimuose ir LKD sekcijų posėdžiuose 
apsvarstyta ir sunorminta daugelis aktualių bendrinei vartosenai kalbos reiš- 
kinių: filosofijos, teatro, raštinės, fotografijos ir kitų sričių terminų, taip pat 
kirčiavimo, morfologijos, sintaksės variantų. 

Daugiausia iš teatro žmonių (Antano Sutkaus, Vlado Jakūbėno) sklido 
raginimai tvarkyti bendrinės tarties dalykus, imta skleisti mintį rūpintis tar- 
timi ir mokykloje (Sutkus 1932, Kačinskas 1938, Šiaučiūnas 1938, taip pat 
Andriaus Ašmanto darbai). Lietuvių kalbos draugija buvo pasiryžusi išsamiai 
svarstyti tarties normas, išleisti tam reikalui skirtą vadovą. Šioje srityje daugiau- 
sia darbavosi Pranas Skardžius, Antanas Salys, o vėliau ir Andrius Ašmantas. 

Draugijos nariai patys labai aktyviai dirbo praktinį kalbos kultūros darbą, 
rūpinosi įvairių kalbos vartojimo sričių kalba: rašė spaudoje, skaitė kalbos 
kultūros paskaitas per Kauno radiją. „Gimtoji kalba“ buvo svarbiausia LKD 
informavimo priemonė, — joje ne tik buvo rašoma visais aktualiais kalbos 
praktikos klausimais, bet ir referuojami kitoje spaudoje paskelbti kalbos 
straipsniai. Pačių LKD narių veikla nesiribojo tik draugijos susirinkimais. 
Pavyzdžiui, sunku įvertinti, ką reiškė visuomenei didžiuliu tiražu einančiame 
„Lietuvos aido“ dienraštyje beveik visus 1938 metus kasdien (!) spausdinama 
Antano Salio „Klausimų kertelė“, kurioje buvo nesudėtingai, bet įtikinamai 
mokoma bendrinės kalbos. Nemažą poveikį darė ir pačios „Gimtosios kalbos“ 
rašiniai, ypač jos „Klausimų kraitelė“. Praktinis kalbos kultūros darbas plito 
visoje šalyje: gerėjo mokyklų, spaudos, knygų ir vadovėlių, teatro, viešoji ir 
kitų sričių kalba, vis labiau stabilizavosi bendrinės kalbos vartosena. Prie to 
ypač prisidėjo bene žymiausias LKD kalbininkų darbas „Kalbos patarėjas“ 
(1939), sudarytas Leonardo Dambrausko ir suredaguotas Prano Skardžiaus 
ir Antano Salio. Jo rekomendacijų poveikis buvo didžiulis ne tik savo meto 
žmonėms, bet dar ilgai ir pokariniams bendrinės kalbos vartotojams. 

Lietuvių kalbos draugijos darbo sėkmę lėmė pirmiausia įtakingiausių jos 
narių geras profesinis pasirengimas, mokamas ir kūrybiškas Vakarų Europos 
kalbotyros patirties taikymas Lietuvos sąlygomis, profesinis susiklausymas, 
daugelio kitų sričių inteligentų įtraukimas į kalbos praktikos darbą. Jo, kaip 
ir viso lietuvių kalbos mokslo, plėtros nė kiek nesutrikdė politinio ir kul- 
tūrinio centro kėlimasis iš Kauno į Vilnių 1938 m., tik jį išderino sovietinė 
šalies okupacija 1940 m. vasarą ir greitai visai jį nutraukė. Atsigauti lietuvių 
kalbos kultūrai, kaip ir visam lietuvių kalbos mokslui, prireikė kelių ilgų 
dešimtmečių. 


x XX 


Taigi trumpai apžvelgus lietuvių kalbos mokslo ir praktikos raidą XX am- 
žiaus 4-ame dešimtmetyje galima padaryti tokias išvadas. 

1. XX amžiaus 3-io ir 4-0 dešimtmečio sandūra apibūdintina laiku, kai 
lietuvių kalbotyros istorijoje įvyko pastebimas lūžis, žymintis ir kiekybinį, ir 
kokybinį šuolį bemaž visose lietuvių kalbos mokslo ir praktikos šakose. Tai 
susiję su daugeliu aplinkybių, iš kurių svarbiausios bus buvusi išmintinga 
švietimo politika ir mokamas naujų kalbos mokslo kūrėjų parinkimas bei 
parengimas. Ta ryški pažanga prasidėjo Lietuvos universitete pradėjus dėstyti 
Pranui Skardžiui ir Antanui Saliui, taip pat įkūrus „Lietuvių kalbos žodyno“ 
redakciją ir valstybei skyrus jos darbui pakankamai lėšų. 

2. Lietuvių kalbos studijos Vytauto Didžiojo universitete įeina į deramą 
akademinę vagą, universitetas parengia vis daugiau kvalifikuotų lituanistų, taip 
pat kalbininkų, kurių ne vienas įvairiu laiku tampa lietuvių kalbos mokslinin- 
kais. Žemesnio lygio, bet visai profesionali specialistų rengimo bazė kuriasi 
1935 m. įsteigtame Klaipėdos pedagoginiame institute. 

3. Lietuvių kalbos mokslo srityje atsiranda pastangų atriboti sinchroninius 
ir diachroninius tyrimus. Istorinėje kalbotyroje aiškiai atsiskiria bendrinės 
rašomosios kalbos istorija nuo istorinės gramatikos. Iš konkrečių sričių ypač 
matyti žodžių darybos tyrimų suintensyvėjimas ir Prano Skardžiaus kapitali- 
nė studija „Lietuvių kalbos žodžių daryba“. Daug padaroma dialektologijos, 
onomastikos, akcentologijos srityse. Itin sparčiai plėtojasi fonetinės sistemos 
tyrimai, vis plačiau remiamasi eksperimentiniais metodais. Naują žingsnį or- 
ganizuotoje lietuvių kalbos mokslo srityje žymi 1938 m. pradžioje atidarytas 
Lituanistikos institutas - akademinis lietuvių kalbotyros centras. 

4. Nauja vaga žengia kalbos praktikos darbas. Sukuriama šiuolaikiška 
bendrinės kalbos teorija, nustatomi modernūs kalbos norminimo pagrindai 
ir principai. Dirbamas platus kalbos praktikos darbas labai kelia bendrinės 
kalbos prestižą, padeda stabilizuoti visą bendrinės kalbos vartoseną. 

5. Kalbamasis dešimtmetis — sparčios daugelio kalbotyros sričių plėtros 
metai, visos lietuvių kalbotyros ryškaus pakilimo ir modernėjimo laikas. 
Sovietinė okupacija sustabdė natūralų jos žengimą gilyn ir platyn ir naujo 
pakilimo reikėjo laukti ilgus dešimtmečius. 


Bendrieji dalykai Ašmanto kalbotyros darbuose 


Prieš apibūdinant Andriaus Ašmanto kalbotyros darbus būtina apsibrėžti 
tam tikrus jų vertinimo kriterijus, prisiminti atsiradimo aplinkybes, neišleisti 
iš akių tų darbų autoriaus mokslinių ir praktinių interesų. Antra vertus, svarbu 
nustatyti tų darbų mokslinį lygį ir praktinę vertę visame to meto kalbotyros 
mokslo, mokymo ir praktikos kontekste. 

Iš Andriaus Ašmanto gyvenimo apžvalgos matyti, kad jis pačia savo pri- 
gimtimi buvo mokytojas, auklėtojas, gyvenimo praktikas, o ne uždaras ka- 
binetinis, nuo gyvenimo atsiribojantis mokslininkas. Visa jo veikla, kurio- 
je svarbią vietą užima patys įvairiausi, įvairių sričių ir žanrų rašiniai, buvo 
skirta krašto kultūrai ir mokslui kelti, turėjo tikslą vesti tautą civilizacijos 
ir kultūrinimo keliu, kitaip sakant, buvo daugiausia pragmatinio pobūdžio. 
Kultūrinė auklėjamoji prasmė buvo viso jo darbo alfa ir omega. Atrodytų, 
kad ta propagandinė prasmė bus nuolat stelbusi mokslininko uždavinius ir 
šiuos palaikydavo tik iš šalies kieno paskatinimas ar parėmimas. Vis dėlto 

mokslinis darbas jam nebuvo kas nors svetima ar per prievartą brukama. 
Iš visko matyti, kad visur, kur pasiekdavo jo ranka, darbas eidavo kaip tam 
Vaižganto Napaliui — su meile ir visu atsidavimu. Universitete gavęs gana 
gerą, to meto lygį atitinkantį lingvistinį išsilavinimą, jis nė dienos nepamirš- 
davo toliau tobulintis, siekti mokslo gilumų iš visų jam pasiekiamų šaltinių 
ir nugyvenęs visai nedaug metų pakankamai subrendo kaip lietuvių kalbos 
tyrėjas ir rimtas mokslininkas. Vis dėlto prigimtis jam kaip ir neleido aiškiau 
atsiriboti nuo propagandos net tikruose kalbotyros straipsniuose, ir dažname 
iš jų vis prasiskverbdavo publicistinės gaidos, kartais įgydamos net beletristinę 
išraišką. Gal tik diplominiame darbe ir iš dalies žodžių darybos, fonetikos ir 
akcentologijos paskaitose jis liko „grynojo“ kalbos mokslo rėmuose, o vėliau 
ta didaktinė prigimtis vienokia ar kitokia forma prasiskindavo kelią į visus 
jo darbus. Tai darė tuos straipsnius itin patrauklius ir pagaulius skaitytojams, 
suteikė jiems tokią ypatingą spalvą, kokios neturėjo, rodos, nė vieno kito to 
meto kalbininko darbai. 

Dėl visų tų priežasčių sunku skirstyti Andriaus Ašmanto kalbotyros 
darbus į mokslinius, mokomuosius ir publicistinius agitacinius. Atrodo, ir 
pats kalbininkas ne visada bus jautęs jų takoskyrą ir dėl to visai neišgyvenęs. 
Jam veikiausiai buvo svarbus ne žanro grynumas, o perteikiamos minties 
paveikumas ir įtaigumas. Vis dėlto neturėtume manyti, kad visi tie dalykai 
klostėsi visai stichiškai ir nebuvo kontroliuojami vidinės logikos nuostatų. 
Tai matyti ir iš jau cituotų minčių apie mokomuosius lietuvių kalbos kur- 
sus, — jie „nėra mokslinis tyrinėjimas“, o tik praktinis kalbos mokymasis. Čia 
trūktų dar vieno elemento, būtino bent jau aukštojoje mokykloje, — kalbos 
struktūros pažinimo, bet tai turbūt jam buvo savaime suprantamas dalykas. 
Taigi tikrų „mokslinio tyrinėjimo“ darbų Ašmanto bibliografijoje nedaug, 
o daugumą sudaro mokomieji dalykai (paskaitų konspektai) ir publicistiniai 
agitaciniai rašiniai, turėję tikslą apeliuoti į skaitytojų sąmonę ir paveikti jų 
pažiūras ar paskatinti imtis tam tikrų veiksmų (tai apskritai būdinga visai jo 
publicistikai). 

Prigimtinis polinkis vadovauti ir keisti aplinką pagal savo susidarytą pasau- 
lėžiūrą jo mokslinę ir publicistinę veiklą orientavo į dabartinės lietuvių kalbos 
vartoseną. Kalbos istorijos dalykai jį domino tik tie, kurie yra turėję įtakos 
dabartinei lietuvių kalbai. Todėl savo darbuose, straipsniuose ir paskaitose 
daugiausia kalbėjo apie dabartinės bendrinės lietuvių kalbos dalykus, iš kurių 
daugiausia dėmesio sulaukė bendrinė šnekamoji kalba ir jos kultūra. Šneka- 
moji kalba apskritai jam buvo pagrindinė žmonių bendravimo išraiška, todėl 
gyvajai, taip pat tarmių kalbai jis teikė nesvarstytiną pirmenybę. Daugumas 

šios srities jo darbų turėjo tiesioginę taikomąją paskirtį, — jais buvo siekia- 
ma pakelti šnekamąją kalbą iki kultūrinės kalbos lygio ir įkvėpti jai estetinę 
dvasią, apskritai tą kalbą sugyvinti ir sudvasinti. Jeigu dar prisiminsime, su 
kokiu entuziazmu jis visa tai stengėsi įgyvendinti, matysime buvus jį tikrą 
šnekamosios kalbos kultūros riterį, nepaliovusį už ją guldyti galvos iki savo 
gyvenimo pabaigos. 

Taigi Andriaus Ašmanto kalbotyros darbai apima dvi kalbos mokslo 
sritis: bendrinės (rašomosios) kalbos istoriją ir dabartinės lietuvių kalbos 
dalykus. Ypač pabrėžtina, kad jo beveik nieko nerašyta iš istorinės kalbo- 
tyros (gramatikos ir fonetikos), nors jo gyvenamu metu tie dalykai buvo 
itin populiarūs. 

Šioje monografijoje neatrodo tikslinga atriboti mokslinius tiesiogine 
prasme Ašmanto darbus nuo mokomųjų (paskaitų tekstų), nes šiaip ar taip 
pastarieji atspindi tuometinės lietuvių kalbotyros lygį ir pastangas lygiuotis 
į pasaulinę kalbotyrą. Antra vertus, tie tekstai tuo reikšmingi, kad tokių iš 
anų laikų turime nedaug (vadovėlių, ypač aukštosioms mokykloms, galima 
sakyti, išvis nebuvo). Taigi norint geriau įsivaizduoti Andriaus Ašmanto 
įnašą į anuometinės mūsų kalbotyros istoriją, tenka remtis ir moksliniais, 
ir mokomaisiais, ir pagaliau publicistiniais jo kalbotyros darbais, nes ir šieji 
padės pažvelgti ir į anuometinės bendrinės kalbos funkcionavimo ypatumus. 

Keletą žodžių pridera tarti apie bendrąsias Andriaus Ašmanto pažiūras į 
kalbą ir jo minėtus ar vartotus kalbos tyrimo metodus. Kai kurios jo šioje sri- 
tyje pareikštos mintys leidžia geriau orientuotis anuometinėje mūsų kalbotyros 
situacijoje. Tokiems bendriesiems kalbotyros dalykams Andriaus Ašmanto 
kūrybiniame palikime rasime nedaug cituotinų darbų, ypač jei neimsime 
publicistinių agitacinių straipsnių. Bene daugiausia kalbamų minčių yra jo 
paskaitų Klaipėdos pedagoginio instituto studentams rankraštiniame tekste, 
pavadintame „Kalbos mokslas ir indoeuropiečių kalbų šeima“ (AA; 31 p.). 

Šios paskaitos turi kelis skyrius. Pirmame neįvardytame skyriuje rašoma 
apie kalbą apskritai: koks tai yra reiškinys, koks jos santykis su žmogaus pri- 
gimtimi, fiziniu ir dvasiniu pasauliu. II skyrius pavadintas „Kalba ir kalbos“, 
III — „Kalbos mokslo metodai“ (skyrius didelis, turi poskyrį „Lyginamojo 
kalbamokslio periodas“). IV (didžiausias) skyrius — „Kas ta indoeuropiečių 
kalbų šeima“ (jame suskirstytos ir apibūdintos indoeuropiečių kalbos), V — 
„Aisčių kalbų šaka“ (turi poskyrį „Aisčių tautų likimas“ ir prūsams, kuršiams, 
žemgaliams, sėliams ir latviams skirtus poskyrius bei paskutinį poskyrį „Kalbų 
[lietuvių ir latvių prokalbės] skilimas“). Taigi pagal tai, kas čia išvardyta, tas 
paskaitas būtų galima vadinti kalbos mokslo įvadu, pradmenimis ar pagrin- 

dais. Jos kiek panašios į Mykolo Durio „Kalbos mokslo pagrindų“ (1929) 
pirmuosius du skyrius („Bendros žinios apie kalbų mokslą“ ir „Genealogiškoji 
kalbų klasifikacija“), bet rengtos savarankiškai, atrodo, į Durį visai nesižval- 
gant. Galima manyti, kad bent dėl aisčių (baltų) kalbų informacijos semtasi 
iš Kazimiero Būgos darbų. Šiaip indoeuropiečių kalbų apžvalga neturi kokių 
naujovių, tad prie tos dalies plačiau nesustosime. Svarbesnės turėtų būti bend- 
rosios Andriaus Ašmanto pažiūros, išdėstytos šiame paskaitų tekste. 

Iš tų Ašmanto paskaitų ir straipsnių nesunku susekti, kad savo mokslinėse 
(lingvistinėse) pažiūrose jis orientavosi į tuo metu populiarios psichologizmo 
mokyklos ideologiją. Psichologizmas kalbotyroje rėmėsi Vilhelmo Humbolto 
(Humbolt; 1767-1835) mokymu apie kalbą kaip žmogaus dvasios išraišką (at- 
spindį, pasireiškimą). Iš naujahumboltininkių žymiausias psichologizmo moky- 
klos kūrėjas Hermanas Šteintalis (Steinthal; 1823-1899) nubrėžė perspektyvas 
tirti žmogaus dvasios pasireiškimą tiek individualaus kalbos akto plotmėje, tiek 
kolektyvinėje sąmonėje, kuri atspindi viso kolektyvo (tautos) dvasią (Heinz 
1978: 167—168). Vėliau susiformavo plati, šios kalbotyros krypties viršūnes 
siekianti kalbininko ir literatūros tyrėjo Karlo Foslerio (Vossler; 1872-1947) 
mokykla, kartais dar vadinama estetiniu idealizmu. Kalba Fosleriui — individua- 
lios kūrybos aktas, kurį lemia prigimtinis žmogaus estetinis poreikis. Kūrybinis 
estetinis stimulas lemiantis ir įvairius kalbos faktų pasikeitimus, ir tam tikra 
dalimi pačią kalbos raidą. Foslerio idėjos stimuliavo įvairių kalbos tiriamųjų 
sričių raidą: kalbos akto tyrimą fizinėmis ir psichinėmis priemonėmis, stilisti- 
kos raidą, tautos ir kalbos istorijos santykių tyrimą ir daug kitų (Heinz 1978: 
255—256). Iš kitų naujahumbolininkių minėtinas pirmosios eksperimentinės 
psichologijos laboratorijos kūrėjas Vilhelmas Vuntas (Wundt, 1832-1920), 
Humbolto teorijos atgaivintojas Leo Veisgerberis (Weisgerber, 1899-1985) 
(Heinz 1978: 310—312), daręs didelį poveikį lietuvių kalbininkams, ir kt. Ap- 
skritai psichologizmas kaip mokslo kryptis ir iš jos kylantys tiriamieji metodai 
ilgus metus XX a. I pusės Europos moksle buvo gyvas reiškinys ir apėmė ne 
tik kalbotyrą, bet ir kitus filologijos mokslus: estetiką, literatūros mokslą ir 
kritiką, įvairių mokomųjų metodikų kūrimą ir tyrimus ir kt. 

Lietuvoje ar ne pirmas iš mūsų kalbininkų psichologizmo idėjas pradėjo 
skleisti dar būdamas Leipcigo universiteto studentu Pranas Skardžius. 1927 m. 
„Lietuvos“ dienraštyje paskelbtame straipsnyje „Kalbos mokslas ir kalbinin- 
kai“ (RR IV 18-23) Karlą Foslerį jis vadina žymiausiu „dabartinio ideališkojo 
kalbos mokslo“ teoretiku ir nurodo „vyriausią šios srities obalsį“: „Materialas 
yra niekai, dvasia viskas“ (p. 18). Kitą didelį tų metų straipsnį „Bendrinė kalba 
ir jos vartojimas“ (RR II 30-85) Skardžius pradeda dviem Hugo Šuchardo 

moto, o pačiame darbe dažnai cituoja Foslerio darbus, pagal jų idėjas kons- 
truoja naujosios lietuvių kalbotyros filosofiją. Tame darbe Skardžiui autoritetai 
ir kiti naujahumboltininkiai, daugiausia susiję su kalbotyros psichologizmo 
kryptimi: Hermanas Paulis (Paul; 1846-1921), Hugo Šuchardas (Schuchard); 
1842-1927; apie jį: Heinz 1978: 181—-182), Liudvikas Ziuterlinas (Siūtterlin, 
1863-1934), Otas Jespersenas (Otto Jespersen; 1860-1943; apie jį: Heinz 
1978: 218—219) ir kt. Atrodytų, kad tas kalbos filosofijos „pamušalas“ galėjo 
būti tik jaunojo Skardžiaus erudicijos paveikslas, bet žinoma, kad 1934 m. 
Juodkrantės mokytojų lituanistų kursuose tarp savo paskaitų literatūros yra 
nurodęs ir Veisgerberio darbą „Der Stellung der Sprache im Aufbau des Ge- 
samtkultur“ (1933). Taigi, matyt, tos krypties kalbotyros darbai nebuvo vien 
plika poza. Vėliau jų darbų citavimo neprireikė, nes buvo pasinerta į vienos 
lietuvių kalbos vandenis. Antra vertus, iš Vakarų Europos pamažu ėmė plisti 
struktūralizmo idėjos, socialinės kalbotyros mintys, kurios galbūt jam rodėsi 
priimtinesnės už kalbotyros psichologizmą. 

Andrius Ašmantas sužinoti apie tuo metu itin populiarią kalbotyros kryptį 
galėjo tikriausiai iš Brenderio arba Skardžiaus. Galima spėti, kad greitai su ja 
jis nuodugniai susipažino ir mėgino taikyti savo darbuose. Tikra tai, kad ta 
mokykla jis rėmėsi iš originalo, o ne per Skardžiaus darbus. Tai rodytų jo apie 
1937-1938 m. susidarytas literatūros sąrašas (AA), kuriame vyrauja kaip tik 
tos mokyklos mokslininkų darbai. Dėl to sąrašo reikia tarti žodį kitą plačiau. 

Sąrašas neturi antraštės, jame mašinėle didelio formato 13-oje lapų (trūksta 
2-0 lapo) susirašyta 315 darbų (kai kurie kartojasi, prie kai kurių užsirašyta 
kainos). Literatūra fiksuota nuo XIX a. iki 1937 m. Autoriai rašyti atsitiktine, 
ne abėcėlės tvarka, daugiau tematiškai. Tai kūriniai vokiečių kalba apie šne- 
kamosios kalbos meną, tartį, stilių, įvairių kalbos dalykų mokymo reikalus, 
bendrąją, kalbos ir mokymo psichologiją, bendrąją ir meno filosofiją, estetiką 
ir kt. Tarp autorių jau minėti psichologinės kalbotyros mokyklos moksli- 
ninkai ir daug kitų, kurių nebuvo citavęs Skardžius (tarp jų Gėtės, Hegelio, 
Nyčės, Sosiūro, Šarlio Bali ir kt. kūriniai). Tai rodytų universalią to sąrašo 
paskirtį. Rūpėtų nustatyti, kada ir kuriam tikslui jis buvo sudarytas, bet tai 
nėra lengva padaryti. Palyginę dviejuose paskelbtuose Ašmanto darbuose 
„Kūrybinis Putino pasaulis“ (1937) ir „Lietuvių kalbos dėstymo metodika“ 
(1939) cituojamą literatūrą matome, kad iš 1937 m. cituojamų autorių sąraše 
nedaug ir tų pačių minimi kiti darbai. 1939 m. iš to sąrašo cituojama daug 
daugiau, bet minima ir tokių darbų, kurių sąraše nėra. Tad galėtume spėti, 
kad buvo rengiamasi nuoseklioms būsimųjų darbų studijoms: jų objektas 
turėjo būti mokyklinio kalbos mokymo metodika, jau galvota ir vaizdinės 

tarties kategorijomis, remiamomis psichologizmo teorijos postulatais. Kad 
tas sąrašas tiesiogiai pravertė jo darbuose, matyti iš dviejų 1939 ir 1940 m. 
parašytų jo darbų. 

Straipsnyje „Kalbos turtinimas“ (cit. pagal ILKKI) rašoma, kad kalba 
esanti taip suaugusi su žmogaus prigimtimi (plg. psichologizmo vartojamą 
terminą Geist „dvasia“), kad kartais ją tenka laikyti esmine žmogaus žyme, 
išskiriančia ją iš kitų gyvių (p. 64). Mokslui turėtų rūpėti tirti kalbos esmę, bet 
iki šiol esą neaišku, kas yra kalba: mokslas esantis atitrūkęs nuo savo objekto 
ir tenkinasi tik kai kuriomis kalbos apraiškomis, „neliesdamas pačios kalbos 
visu pilnumu. Štai kodėl mes kalbą tyrinėjame atitrauktą nuo žmogaus, nuo 
jo jausmų ir minties [...|. Tokiu būdu labiausiai užmirštamas, pasakytume, 
pats kalbos gimimas, jos atsiradimas“ (p. 65). Darbe „Iš romantiškosios į 
mokslinę kalbotyrą Lietuvoje“ (cit. iš ILKKI) šios mintys plėtojamos toliau: 
„Kur jos [kalbos] tikroji užuomazga? Kur jos kelias nuo gyvo garsinio žodžio 
ir rašytinio ženklo, kurie yra juk tik viršiniai kalbos apdarai, iš kurių per greit 
dažnai sprendžiame jau pažįstą visą kalbą ir jos prigimtį. Reikia juk sutikti 
su Dr. L Weisgerberiu: „Trūksta tikrojo kalbos mokslo, kuris kalbą mėgintų 
suprasti jos apraiškos formose, poveikiuose ir santykiuose“ (p. 76). Pirmame 
minėtame straipsnyje autorius atmeta nuomonę, kad kalba esanti tik sutartinė 
priemonė žmonėms bendrauti, nes taip neparodoma žmogaus prigimtis. Kalba 
tiesiog jungtina su žmogaus dvasiniu pajėgumu ir turtingumu. „Kiekvienas 
žodis turi būti pajustas ir išgyventas. Jis turi suaugti su žmogaus dvasia taip, 
kad jie vienas be kito neįmanomi“ (p. 65-66). Tad kas esantis pirmesnis: 
kalba ar mintis ir jausmas? Pritariama nuomonei, kad atmestinas prisitai- 
kymo |prie kolektyvo] principas ir keltinas kalbos savaimingumas, glūdintis 
žmogaus prigimtyje. „|Klalba yra mūsų dvasinio gyvenimo indas. Jei mes ką 
mąstome ar jaučiame, visa tai lydime kalba, nors dar neišreikšta dvasiniais 
pavidalais. |[...] mūsų mąstymas ir jausmas yra visada lydimas tam tikrų vi- 
dinių kalbos pavidalų. Kol tų kalbinių pavidalų nėra, tol neaiški mums nei 
mintis, nei jausmas. Tada trūksta pilnutinio žmogaus dvasios gyvenimo. Čia 
ir yra kalbos esmė“ (p. 66). „Juk žmogaus dvasia ir visas vidinis gyvenimas 
yra tiek glaudžiai sutapęs ir surizgęs siūlų siūlais su kalba, kad mes net ribų 
nežinome, kur čia kalba, o kur čia dvasinės abstrakcijos, nereikalaujančios 
kalbinio drabužio“ (p. 67). 

„Čia kalba yra lyg mūsų psichinio gyvenimo veidrodis, kurio spindulius 
pakreipiame tam, kuriam norime ką nors parodyti. Tik čia yra tas skirtumas, 
kad tarpininkas yra ne spinduliai, bet žodiniai garsai. Kaip veidrodis negali 
atspindėti daiktų, jei jų nėra prieš jį, taip lygiai ir kalbos negali būti, jei nėra 

psichinio gyvenimo“ („Kalbos mokslas ir indoeuropiečių kalbų šeima“, - AA; 
pabr. A. A.). 

Remdamasis šiomis bendromis psichologizmo mokyklos nuostatomis 
autorius neatmeta ir socialinių veiksnių svarbos kalbos raidoje. Šį dalyką, 
autoriaus nuomone, moksliškai ir plačiai iškėlė Antuanas Mejė (Antoine 
Meillet), kuris tvirtino, kad „nuo visuomenės gyvenimo atmainų įvyksta ir 
kalboje tam tikrų atmainų, ypač kad kartais mes esame linkę kitus pamėg- 
džioti iki kraštutinumo“ (ten pat). Bet tie pakitimai irgi determinuojami 
žmogaus dvasios: svetimųjų pažeista lietuvių tautos dvasia sužalojo ir kalbą, 
tad ji neteko įprastų sąlygų eiti savu normaliu kultūros gyvenimo keliu. Ir 
kalbininkų darbas tapo ne įprastai ugdyti kalbą, bet „atitaisyti tai, kas sužalota, 
ir dar skubiai — susiaurino ir mūsų plačiosios visuomenės pažiūras į kalbą ir 
į kalbininkų darbą. |...] Maža dar to: šios aplinkybės išmušė žmonėms pasi- 
tikėjimą savimi ir nuojauta, kas jų kalboje gera ir prasta. Žinoma, didžiausia 
priežastis bus ta, kad su gausiais kalbos taisymais nėjo kartu kalbos esmės 
aiškinimas. [...| Mano manymu, ir būtų jau laikas daugiau kreipti dėmesį ne 
tik į taisomąjį kalbos uždavinį, bet ir į ugdomąjį, kuris yra susijęs su visu 
pilnutiniu žmogaus brendimu“ (ILKKI 67). 

Iš prigimties būdamas auklėtojas, mokytojas didaktas ir praktikas, Aš- 
mantas ypač angažavosi darbuotis tame kalbos ir visuomenės santykių bare, 
kuriame matė pažangos ir tobulėjimo perspektyvą. Į visuomenės ir kalbos 
santykius jis žiūrėjo kultūrininko akimis ir visame savo darbe nuolat ieškojo 
kalbos tobulinimo būdų ir priemonių, kitaip sakant, jam daugiau rūpėjo ne 
kalbos struktūros dalykai, o pastangos kalbą ugdyti kaip dvasinio žmogaus 
tobulėjimo išraišką ir nuolat kelti vartosenos išgales bei kultūrinį jos lygį. 
Šiuo būdu Andriaus Ašmanto kalbotyros darbuose susiliejo kalbinio psi- 
chologizmo, kalbinės sociologijos (kalbos ir visuomenės santykių) ir kalbos 
kultūrinimo nuostatos, leidžiančios laikyti juos savita ir originalia lietuvių 
kalbotyros istorijos dalimi, kurioje ne tik originaliai aiškinamos žinomos 
tiesos, bet ir stengiamasi ieškoti paveikiausių būdų kelti gimtosios kalbos 
kultūrą. Nepamirština, kad tie darbai žavi ir savita kalbine raiška, savotišku 
ir nepakartojamu stiliumi. 

Taigi kalba yra žmogaus dvasinio gyvenimo atspindys, ne tik fizinis, bet 
ir psichinis reiškinys, todėl jos tyrimas ir vartojimas susijęs pirmiausia su 
žmogaus psichika, o paskui ir su fizinių jos pusių pažinimu ir tyrimu. „Pati 
kalba yra savo šakomis ir šaknimis susipynusi su kitais žmogaus gyvenimo 
reiškiniais“, tad ir su fizika, fiziologija, psichologija, sociologija („Kalbos 
mokslas...“ ). 

Kalbos mokslo objektas skaidomas į bendrąjį kalbos mokslą, „į kurį įeitų 
visos kalbos bendraisiais savo ypatumais“, ir į atskirąjį, kur tiriama viena kurios 
nors tautos kalba. Atskiros kalbos mokslo dalys yra fonetika, morfologija, eti- 
mologija, sintaksė, semasiologija, arba semantika, ir dialektologija. Autorius 
priduria, kad gali būti ir kitokių kalbos mokslo skirstymo būdų. 

Mažiausias reikšminis kalbos vienetas yra žodis. „Žodžiui skirti nuo sa- 
kinio ar jo dalies [reikėtų] dėti du pagrindu: fonetinį ir psichinį“ („Žodžių 
daryba“. — AA). Čia labai daug reikšmės turi kirtis, „kuris suburia atskiras 
fonemas į tvirtesnį garsinį vienetą“ (ten pat). „Kitu atveju daug padėtų mūsų 
pažiūra, mąstymas, vaizdavimasis, tiesiog sprendimas ar sąvokojimas. Tiesa, 
čia dar fonetinis ir psichinis žodžio pagrindas gali ir nesutapti“ (ten pat). 
Mažiausias ritminis kalbos vienetas — sakinys. Juo reiškiama kalbos ritmika, 
kuri yra svabi gyvosios kalbos ypatybė (RR 87-88, 90). 

Dar keli įdomūs bendrosios kalbotyros klausimai yra kalbos savitumas ir 
kalbos savarankiškumas. Indoeuropiečių kalbas savitas daro žodžių derinimas 
galūnėmis arba pakitimai žodžių šaknyse, tuo tarpu kitos kalbos „mintis reiškia 
palaidais žodeliais“, pavyzdžiui, turkų kalba. Kalbos savarankiškumą lemia keli 
veiksniai: tautinis, valstybinis, kultūrinis ir suprantamumas (mūsų terminais 
kalbant, komunikacinis). Tarmės neturi savarankiškų semantinių kategorijų 
ir skirtybės su kitomis tarmėmis esančios tik išimtys. Taigi savarankiška kalba 
turi kategorinių skirtybių fonetikoje, morfologijoje, žodžių daryboje, seman- 
tikoje ir sintaksėje (RR 164—165). 

Kalbos „mokslo metodai pareina nuo paties tiriamojo objekto prigimties, 
bet labai dažnai ir nuo tam tikro pasukto mokslo laipsnio, kuris praplečia 
pažiūras į tiriamąjį dalyką ir dažnai nurodo naujus kelius — naujus metodus“ 
(„Kalbos mokslas...“). Dabar moksle viešpatauja istorinis lyginamasis metodas, 
bet jis esantis nesenas. Antai senovės Graikijoje buvęs įprastas logikos ir kalbos 
atitikties aiškinimas. Indų mokslininkai ištobulino fonetiką ir etimologiją, 
bet europiečių tie dalykai nepasiekė. Dabartiniam metodui atsirasti reikšmės 
turėjo ir tautinių kalbų iškėlimas į kultūrinio gyvenimo akiračius, ir gamtos 
mokslų raida, ir didieji geografiniai atradimai, paskatinę lyginti įvairias kal- 
bas. Kalbamajame savo darbe („Kalbos mokslas...“) Andrius Ašmantas plačiai 
aprašo lyginamosios istorinės kalbotyros atradimus, o apie kitus metodus 
daugiau beveik nieko ir nepasako. Tik priduria, kad vėlesniais laikais vis labiau 
iškyla psichologijos reikšmė ir imama atsižvelgti į socialinius kalbos kitimo 
veiksnius, — tai ir būtų tie aukščiau autoriaus minėti nauji keliai. Jo čia nieko 
nekalbama ir apie eksperimentinį (fonetikos) metodą, su kurio literatūra be 
jokios abejonės buvo gerai susipažinęs (minėtame literatūros sąraše tokių 

darbų yra keletas). Nieko nerašoma apie naujausius struktūrinės kalbotyros 
darbus, iš kurių, pavyzdžiui, minimaliųjų porų metodas buvo ne kartą taikytas 
pačiuose Ašmanto darbuose. Matyt, jis nė nebuvo sau kėlęs uždavinio tuos 
metodus plačiau aprašyti. 

Tokie yra bendrieji Andriaus Ašmanto teoriniai kalbos mokslo pagrindai. 
Reikia dar kartą pabrėžti, kad jie visi persmelkti tuo metu Europos kalbotyroje 
plačiai taikytos mokslo psichologizmo krypties idėjų ir Andrius Ašmantas 
yra ištikimiausias jų propaguotojas Lietuvoje. Antra vertus, reikia pasakyti, 
kad tos idėjos buvo persmelkusios ne tik jo kalbotyros darbus, bet reiškėsi ir 
literatūros moksle, taip pat pedagoginiuose darbuose (kalbos dėstymo meto- 
dikoje), o paskutiniame darbe — paskaitų „Vaizdinė tartis“ konspekte pasiekė 
savo išraiškos viršūnę. 

Jeigu vertintume šias Andriaus Ašmanto bendrąsias kalbos nuostatas to 
meto lietuvių kalbotyros kontekste, galėtume teigti, kad jos ne tiek daug 
skyrėsi, pavyzdžiui, nuo ankstesniųjų Prano Skardžiaus pažiūrų. Abu buvo 
gerai susipažinę su savo meto europinės kalbotyros idėjomis, tik Skardžius į 
viską žiūrėjo kiek plačiau, labiau stengėsi derinti psichinį ir socialinį kalbos 
supratimo momentą, o Ašmantas nuosekliai rėmėsi daugiausia tik psicho- 
loginės kalbotyros krypties nuostatomis, nukreiptomis į kalbos ugdomąjį 
aspektą. Tiesa, reikia pasakyti, kad Skardžius neilgai trukus atsitolino nuo 
psichologizmo mokyklos idėjų, o Ašmantas joms liko ištikimas visą gyve- 
nimą. Didesnių dalykinių ir idėjinių skirtumų įžiūrėtume Mykolo Durio 
„Kalbos mokslo pagrindų“ vadovėlyje (1929). Jo mokslinės minties lygis dar 
gerokai atsiliko ir nuo Skardžiaus jau anksčiau keltų minčių, ir nuo vėlesnių 
Andriaus Ašmanto teorinių nuostatų. Vien literatūros pažinimu, santykiu su 
naujesniais teoriniais kalbotyros minties atradimais Durio darbas neprilygo 
anų kalbininkų keliamoms idėjoms. 


x XX 


Teorinės Andriaus Ašmanto kalbinės nuostatos lėmė, kad jis mažiausiai 
kišosi į lietuvių kalbos istorinės gramatikos dalykus, o daugiausia domėjosi 
bendrinės kalbos problematika. Savo darbuose jis gana aiškiai nurodė bendri- 
nės kalbos kaip palyginti dirbtinės sistemos skirtingumą nuo gyvosios kalbos 
vartosenos. Pastarąją laikė pirmine kalbos egzistavimo forma ir į ją orientavo 
bendrinės kalbos vartoseną, jai kėlė gyvosios kalbos kriterijų (apie tai žr. 
p. 365-366). Ši bendrinės kalbos ir gyvosios (tarmių) kalbos priešprieša ma- 
tyti daugelyje jo darbų, bet gyvoji kalba visada pajungiama bendrinės kalbos 
reikalui, o ne atvirkščiai. Beveik visi Ašmanto darbai skirti bendrinei kalbai. 

Išsiskiria tiktai Klaipėdos krašto lietuvių kalbos tarmių kursas, skaitytas Klai- 
pėdos pedagoginio instituto studentams, — jame gyvoji (tarmių) kalba nagri- 
nėjama kaip savaiminis objektas, nesusiliečiantis su bendrinės kalbos dalykais. 

Bendrinės kalbos klausimai Andrių Ašmantą domino tie, kurie turi reikš- 
mės dabarčiai. Net žvilgsnis į bendrinės (rašomosios) kalbos istoriją jam 
buvo ne savaiminis tos istorijos tyrimas, o tik atrama grįsti savo teiginius tos 
istorijos duomenimis. 


Kalbos (kalbotyros) istorijos dalykai 


Bendrinės (rašomosios) kalbos istorijai skirti 4 spausdinti straipsniai (Ja- 
blonskio nekrologas, 1930. — ILKKI 21-24; „Kas ta lietuvių kalba“, 1936. — 
RR 25-29; „Jaunius — gramatikas“, 1938. — RR 48-59; „Iš romantiškosios į 
mokslinę kalbotyrą Lietuvoje“, 1940. — RR 93—112), paskaitų konspektas, 
pavadintas „Įžanga į bendrinės šnekamosios kalbos fonetiką“ (1936(?). - RR 
163—192), ir radijo paskaitos tekstas „Kuo prisidėjo Mažoji Lietuva prie mūsų 
bendrinės kalbos kūrimo“ (1937(?). —- RR 39- 43). Be to, šiais klausimais 
AA yra keletas su šia tema susijusių paskaitų planų ir šiaip užrašų. Visi tie 
darbai sudaro palyginti kompaktišką studijų lygio gana populiarią apybraižą, 
apimančią lietuvių kalbos istoriją (tiksliau būtų - lietuvių kalbotyros istoriją) 
nuo pirmosios lietuviškos knygos iki pat šių dienų. Daugiausia dėmesio joje 
sulaukė vadinamasis žymusis lietuvių kalbininkų ketvertas: Antanas Baranaus- 
kas, Kazimieras Jaunius, Kazimieras Būga ir Jonas Jablonskis bei Rytų Prūsijos 
kalbininkai Augustas Šleicheris ir Frydrichas Kuršaitis. Jų darbų apžvalgose 
autoriaus daugiausia ieškoma to, kaip jie veikė visuomenės vartojamą kalbą, 
kiek buvo angažavęsi visuomenės reikalams ir kiek grynajam kalbos mokslui. 
Šie jo darbai, savaime suprantama, negali lygintis su išsamiais bendraamžio 
ir bendrakursio Petro Joniko straipsniais, kuriuose į bendrinės kalbos istoriją 
žiūrėta kitomis akimis ir kitokiais sumetimais. Vis dėlto ir Andriaus Ašmanto 
šios srities darbai verti kalbotyros istorikų dėmesio kaip originali, ne kom- 
piliacinė lietuvių kalbotyros istorijos apybraiža, brėžianti gaires į dabartinės 
bendrinės kalbos vartojimo ir jos tobulinimo platumas. 

Taigi čia derėtų pasakyti, kaip Andrius Ašmantas suprato bendrinės kalbos 
atsiradimo, jos susiformavimo aplinkybes. 

„Kiekvienos tautos bendrinė kalba yra ėjusi savo keliu“ (RR 40). Tas kelias 
ir sudaro tos kalbos istoriją. Kiekviena bendrinė kalba savo kilme daugiau ar 
mažiau susijusi su tarmėmis. Vieną kartą, galimas daiktas, ne visai apgalvotai 
pasižymėjęs, kad bendrinė kalba esanti visiškai dirbtinė (AA. — „Sakomojo 
žodžio kultūros“ paskaitų planas, 1938 03 18), daugiau apie tą dirbtinumą, 

rodos, nėra plačiau kalbėjęs ir dar prieš tai (1937 m.?) rašęs, kad „jos [bendri- 
nės kalbos] nėra pramanytos ir visiškai dirbtinės“ (RR 40). O šiaip bendrinių 
kalbų santykis su tarmėmis galintis būti trejopas: politinis (pagal tautos val- 
dovų gyvenamą vietą: prancūzų, rusų ir kt. kalbos), kultūrinis (vokiečių k.) ir 
tikybinis kultūrinis (lietuvių k.). Bet lietuviams vienos bendrinės kalbos ilgus 
amžius taip ir nepavykę sukurti: visi raštai išeidavę su aiškiomis tarmybėmis 
ir įvairiu laiku tarminis pagrindas vis keitęsis (RR 41-42). Andrius Ašman- 
tas manė, kad Lietuvoje ilgai nepasisekė sudaryti vienos bendrinės kalbos 
ir buvusios kelios bendrinės kalbos keitusios viena kitą. Pirmoji spausdinta 
knyga buvo žemaičio žemaičių tarme parašyta, paskui atėjo vidurio Lietuvos 
Daukšos tarminė kalba, Sirvydo rytietiškoji ukmergiškių atšaka, pagaliau buvo 
plati Rytų Prūsijos bendrinė kalba. Nors būta pastangų raštų kalbą bendrinti, 
bet visi tekstai vis tiek išlikę tarmiški ir „gilių rašomosios kalbos tradicijų 
nesukūrė“ (RR 168). 

Bendrinės rašomosios kalbos istorijoje Andrius Ašmantas linkęs tarsi 
atskirai kalbėti apie religinių ir kitokių raštų kalbos istoriją ir apie gramatikų, 
arba kalbotyros, istoriją. Pirmuoju atveju jo tenkinamasi bendromis pabiromis 
pastabomis ir ko nors originalaus beveik nepasakoma. Kas kita — gramatikų ir 
kitų kalbininkų darbų apžvalga, — joje randame įdomių minčių ir originalių 
įžvalgų. 

Iš raštų istorijos autorius mini pirmą lietuvišką žodį buvus parašytą dar 
1512 metais (ILKKI 22). Toliau iškeliama Martyno Mažvydo raštų reikšmė, 
Danieliaus Kleino darbai (giesmynas), Jono Bretkūno raštai, Naujojo testa- 
mento vertimai (1701, 1727, 1735). Minimi Mikalojaus Daukšos, Konstantino 
Sirvydo darbai, žemaitiškieji Simono Daukanto ir Motiejaus Valančiaus raštai. 
Jo nuomone, vieningos rašomosios kalbos šūkis buvo iškeltas tautinio sąjūdžio 
veikėjų ir buvo sėkmingai įgyvendinamas „Aušros“ autorių ir redaktorių. 

Kaip vieną iš įdomiausių ir originaliausių Andriaus Ašmanto šios srities 
svarstymų reikia nurodyti jo keltas rašomosios kalbos istorijoje fiksuotas mintis 
apie įvairių autorių pažiūras į gimtąją kalbą. Tai padaryta straipsnyje „Iš ro- 
mantiškosios į mokslinę kalbotyrą Lietuvoje“. Jame ypač iškeliamas Mikalojus 
Daukša, pabrėžęs „kalbos tam tikrą moralinę vertę“ (RR 98). „|]J|o pažiūros 
į kalbą yra žymiai platesnės negu kitų jo amžininkų“ (RR 97). „Čia Daukša 
didžiu savo pastabumu ir gilia intuicija yra išvydęs gimtąją kalbą pilnesnę ir 
reikšmingesnę, negu mes sugebame ją suprasti ir išsiaiškinti. [...| Daukša yra 
pralenkęs keliais šimtmečiais kalbos mokslą, suteikdamas jam tokį platų turinį, 
kurio neapžioja ir šių dienų mokslinė kalbotyra“ (RR 97). Gimtąją kalbą ginti 
yra mėginę ir daugelis kitų autorių. Bet jų pažiūros, atliepusios XIX amžiuje 

ypač populiarias romantizmo idėjas, buvusios tolimos moksliniam kalbos 
supratimui ir mūsų laikais laikytinos romantinės kalbotyros išraiška. Įdomu, 
kad tos kalbotyros atspindžių Ašmantas matė ne tik Ksavero Bogušo darbuose 
(lietuvių kalba esanti be galo tobula, savaiminga, ji —- kitų kalbų motina), 
bet ir Daukanto, kuris „labai griežtai nusikreipė nuo lenkų ir jos kultūros“ 
ir dėl to griežtai vengė barbarizmų (ten pat, p. 100), etimologijose, Basana- 
vičiaus etimologijose ir ypač kitų aušrininkų pažiūrose: „Aušra“ kvėpuote 
kvėpuoja grynu lietuvišku mūsų kalbos romantiškumu“ (ten pat, p. 104). 
Ryškiausios to romantizmo formos - retorinis klausimas: „Ar rojuje lietuviš- 
kai kalbėjo?“ (Vilius Bruožis), retorinis šūkis esą lietuvių kalba tai dangaus 
kalba (Andrius Vištelis (Višteliauskas). Bet „tas romantiškasis entuziazmas 
padėjo išsaugoti kalbą, o paklydusius kai kuriuos net grąžinti prie tos kal- 
bos“ (RR 104). „Pats kalbinis romantizmas savo pažiūromis, nusiteikimu ir 
kalbos esmės nagrinėjimu eina ranka rankon su literatūriniu romantizmu“ 
(ten pat, p. 104—105). 

Dėl kai kurių šio kalbinio romantizmo teiginių jau mūsų laikais yra 
suabejojęs Arnoldas Piročkinas (2005). Savo straipsnyje jis kritikuoja tuos 
autorius, kurie Basanavičiaus veiklą ir kai kuriuos darbus laiko romantizmo 
epochos idėjų atšvaitais. Apibūdinti Basanavičių kaip romantiką nesanti 
kokia naujiena. Antai ir Andrius Ašmantas savo referate „Iš romantiškosios 
į mokslinę kalbotyrą Lietuvoje“ taip nusakė Basanavičiaus vietą lietuvių 
romantinėje kalbotyroje: „J. Basanavičius buvo vadas, bet lietuvių kalbos 
romantiško aukštinimo kelius skynė ne vienas“ (cit. iš „Lietuvių katalikų 
mokslo akademijos Suvažiavimo darbų“ p. 326; žr. RR 103). Toliau teigiama, 
kad pranešėjo |Andriaus Ašmanto] lyg ir nepastebėta, kad išėję, jog kalbos 
aukštinimas esą sutampantis su romantizmu — kalbos aukštinimas padaromas 
romantizmo bruožu. Dėl to romantikais esą reikėtų laikyti ir Mykolą Lietuvį, 
Danielių Kleiną, Pilypą Ruigį ir kitus. 

Čia straipsnio autoriaus bus ne viskas gerai įsiskaityta. Rodos, priderėjo 
matyti, kad Ašmanto mėginta skirti, kas yra patriotinis kalbos aukštinimas 
ir kas nepaisant kalbotyros faktų aukojama tam aukštinimui pagrįsti. Juk 
romantiškais Andrius Ašmantas laiko tokius teiginius, kaip lietuvių kalbos 
begalinis tobulumas, buvimas kitų kalbų motina (Ksaveras Bogušas), Basana- 
vičiaus etimologijas (Gierdap, Gierdop kilmė iš „girdančios upės“, lietuviška 
Dunojaus ir Kipro kilmė) ir kt. (RR 103). Ašmantas nelaiko Basanavičiaus 
romantizmu žavėjimosi pagrįstais Šleicherio teiginiais dėl lietuvių kalbos 
svarbumo mokslui, dėl jos artumo slavų kalboms (RR 102—103), tik iškelia 
nepagrįstas etimologijas ir besaikį nutolimą nuo tikrovės. Net ir garsiosios 

lietuvių kilmės teorijos iš romėnų Ašmantas nepriskiria prie romantiškų 
pažiūrų (RR 96), tad iš konteksto paimta citata neatspindi tikrosios Ašmanto 
straipsnio prasmės. 

Iš kalbotyros istorijos darbų Andrius Ašmantas pirmiausia iškelia Danie- 
liaus Kleino gramatikas, kurios „buvo anuomet tikra revoliucija“ (RR 97). 
„Jis ėmė laužti ledus, norėdamas sudaryti mūsų raštams pastovesnę bendrinę 
kalbą“ (ten pat, p. 98). Taip pat vertinga esanti 1737 m. gramatika „Universitas 
Lingvarum Litvaniae“. Toliau eina XIX a. Rytų Prūsijos kalbininkų gramatikos 
ir minėtasis Didžiosios Lietuvos kalbininkų ketvertas su savo gramatikomis 
ir kitais kalbos mokslo darbais. 

Mūsų gramatikų istorijoje „nepajudinamas stulpas“ esantis Augustas Šlei- 
cheris (Schleicher). Pasaulinėje kalbotyroje jis sukūrė savitą naują kalbos 
mokslo kryptį, dažnai vadinamą jo vardu, o lietuvių kalbos gramatikas pasuko 
visai nauju keliu (RR 52). Parašė pirmąją mokslinę lietuvių kalbos gramati- 
ką (RR 101), kuri anais lakais buvusi be galo tobula (RR 170). Gramatikoje 
plačiai išdėstytas lietuvių kalbos vaizdas (struktūra) yra geriausias lietuvių 
kalbos pažinimo šaltinis. 

Šleicheris plačiai aprašė lietuvių kalbos garsus, paskirdamas fonetikai net 
79 puslapius. Jis pirmiausia iškeldavo tarimą, o paskiau pasirinkdavo reikia- 
mą ženklą. Kartu su Kuršaičiu nulėmė „Aušros“ laikraščio rašybą. Šleicheris 
pirmasis savo gramatikoje davė palyginti platų lietuvių kalbos sintaksės skyrių 
(RR 170). Didelis nuopelnas ir tas, kad gramatika buvo išaugusi „iš gryniau- 
sio vakarų aukštaičio žodžio“ (RR 170), tad daug lėmė pasirenkant tarminį 
bendrinės kalbos pagrindą. Ne viename straipsnyje Andrius Ašmantas paro- 
do, kokį didžiulį poveikį Šleicheris yra daręs Antanui Baranauskui, padėjęs 
susidaryti jam mokslinius kalbos tyrimo pagrindus. 

Beveik aklas Šleicherio mokinys buvęs Frydrichas Kuršaitis (RR 53). Jis 
ėjęs pramintu Šleicherio keliu, tik norėjęs būti lengvesnis ir aiškesnis už Šlei- 
cherį. Šio gramatika esanti labai moksliška ir tetinkanti daugiau kalbininkų 
studijoms, o jis, Kuršaitis, rašęs pirmiausia praktikai, kad padėtų praktiškai 
išmokti lietuvių kalbos. Lietuvių kalbą jis lygino su latvių, prūsų, lenkų kal- 
bomis ir „davė kažkokią Rytų Europos regioninę gramatiką, neparemtą jokia 
tų sričių kalbine vienybe“ (ten pat). Vis dėlto ir Kuršaičio darbuose Ašmantas 
mato daug naujų ir teigiamų dalykų. Svarbiausia jam tai, kad „jis pirmasis 
surado mūsų kalbos žodžių kirčiui 3 (tris) priegaides. [...] Jis geriausiai ištyrė 
ir suprato ne tik mūsų kalbos garsus — fonetiką, bet ir akcentą, į kurį teko jam 
prasiskinti didžius miško tankumynus“ (RR 171). Tai buvę taip nauja, kad 
dėl to net tekę susipykti su Šleicheriu (RR 170-171). Apskritai Kuršaitis prie 

mūsų kalbos daug kur savo piršus prikišo ir galima būti dėkingiems jam, kad 
lietuvių kalba nuėjo kaip tik tokiu keliu, kuriuo ir dabar ji eina (čia turimas 
galvoje ir Kuršaičio darbų tarminis vakarietiškasis pagrindas, padėjęs bendrinei 
kalbai pasirinkti vakarietiškąją raidos kryptį). 

Mūsų mokslinės kalbotyros tėvas - Antanas Baranauskas. Kalbininku jis 
tapęs tik iš reikalo, pradėjęs dėstyti kunigų seminarijoje homiletiką. Šventajai 
iškalbai dėstyti reikėję lietuviško kalbamokslio ir todėl pradėjęs studijuoti 
Šleicherio gramatiką. Radęs joje nemaža trūkumų, pats ėmėsi rašyti gramatiką 
ir šitaip tapo kalbininku. Susipažino su daugeliu to metų kalbotyros įžymybių 
ir pats greitai tapo lietuvių kalbos autoritetu. 

Andrius Ašmantas ypač iškelia Baranausko posūkį nuo raštų kalbos į gy- 
vąją kalbą ir į lietuvių kalbos tarmes. „Šis kelias brangus ir be galo didelės 
vertės ir šiandie“ (RR 107). Nurodomi jo nuopelnai dialektologijai (ten pat, 
p. 174—175), apžvelgiama vadinamoji morų teorija. 

Baranauskas yra darbavęsis ir bendrinės kalbos srityje. Apžvelgiama jo 
parašyta gramatika, nurodomi gramatikos terminai naujadarai, originali rašy- 
ba. Pabrėžiama, kad Baranauskas bendrinę kalbą įsivaizdavo tik kaip rašytinę, 
o sakytinės išvis nepripažino, teigė, kad kiekvienas turintis kalbėti tik savo 
tarme. Tam reikalui pritaikė ir savo rašybą, rašė taip, kad tą patį žodį galėtų 
kiekvienas perskaityti savo tarme. 

Apžvelgdamas Baranausko kalbininko veiklą Ašmantas nurodo, kad jo 
idėjos nėjo į visuomenę ir ne jai buvo skiriamos. Jis mokė tik kunigų semina- 
rijos auklėtinius, bendravo su užsienio kalbininkais, bet visuomenės reikalai 
jo nedomino. Dėl tos priežasties jis ir negalėjo padaryti kokį didesnį poveikį 
bendrinės kalbos raidai ir jos vartosenai. Didžiausias jo nuopelnas esąs tas, 
kad jis išauginęs kitą kalbininką — Kazimierą Jaunių, „toli pralenkusį savo 
mokytoją“ (RR 175). Beje, Ašmantas primena, kad Baranauskas, nors ir pra- 
dėjęs savo kalbinę veiklą dar prieš „Aušrą“ nė kiek nelinko prie jos kalbinio 
romantizmo ir stovėjo nuošaliai nuo jo idėjų. 

Kazimierui Jauniui skirtas atskiras Andriaus Ašmanto straipsnis „Jaunius — 
gramatikas“: Jame kalbininko veikla ir nuopelnai apibūdinti plačiai ir gerokai 
išsamiau negu Baranausko. 

Pirmiausia Jaunius pavadintas garsiausiu mūsų kalbininku, bet visuome- 
nės nesuprastu ir dar ir dabar nesuprantamu genijumi. Vieniems jis genijus, 
kitiems keistuolis, atsiskyrėlis, prasimušėlis, o Jablonskiui - mūsų kalbininkų 
tėvas. Ašmantas jį iškelia kaip didį mokslininką, nusipelniusį lietuvių kalbos 
dialektologijai, akcentologijai, gramatikai. Svarbiausi Jauniaus darbai — „Lietu- 
vių kalbos gramatika“, tarmių aprašai: „Lietuvių kalbos panevėžiškių šnektos“, 

„Tarminės lietuvių kalbos ypatybės Raseinių apskrityje“ !*", darbas „Lietuvių 
kalbos balsių intonacija“. 

Savo kalbos mokslo darbuose Jaunius buvęs visiškai savarankiškas, tvirtai 
pasitikėjęs savo intuicija, be kurios neįmanoma jokia mokslo kūryba. „Jau- 
nius buvo teoretikas. Kiekvieną problemą jis imdavo be galo giliai ir plačiai“ 
(RR 176). Bet būdamas keistuolis ir mokslo knibčius, jis nepajėgė visko 
išsamiai ir sistemingai aprašyti (be to, rašė ne pats, o jo studentai klierikai), 
ir daugiausia dėmesio skyrė tam, kas jam buvo įdomu. O įdomu jam buvę 
garsai, kurie ir pastūmę jį į fonetikos gelmes. Be to, Jaunius atidavė duoklę 
ano meto kalbininkų „etimologiniam karščiui“, tad „turėsime iš jo gramatikos 
lyginamąją lietuvių kalbos fonetinę studiją, aiškinančią garsų dėsnius istoriškai 
ir tarmiškai“ (RR 54). 

Straipsnyje rašoma, kad Jaunius nustatė dabar vartojamus akcentologijos 
terminus tvirtagalė ir tvirtapradė priegaidė, susistemino kirčio ypatumus, at- 
rado prieškirtinių ir pokirtinių skiemenų priegaidžių dėsnius (RR 177-178). 
„Jo priegaidės ir kirčio sistema yra nuostabus klasikinis kūrinys, kuris dar 
ilgus metus liks mums pamatu norminės kirčio sistemos, vartojamos mūsų 
mokykliniuose vadovėliuose“ (RR 54). 

Įvairūs gramatikos klausimai Jauniaus esantys aprašyti nenuosekliai. Jo 
būdo savybės lėmusios ir jo kaip gramatiko „nepilnumą': Antai nors veiksma- 
žodžiui skirta beveik pusė gramatikos (120 psl.), bet Jaunių daugiau domino 
vientisiniai veiksmažodžiai, o neveikiamosios veiksmažodžių rūšies jis kaip ir 
nepažįsta. Pačioje gramatikoje mums turėtų būti svarbu ne tiek kalbos dalių 
paskirstymas pagal tam tikras kategorijas, kiek joje esantys įvairūs „prierašai 
arba įspėjimai“ po kiekvienos paradigmos. „Tos jo pastabos yra buvusios 
anų laikų mokslininkų studijos“ (RR 57). O štai jis „sintaksei skiria ne tik 
maža vietos savo gramatikoje (13—22 psl.), bet jis į ją eina tik tiek, kiek jam 
parankiau išsiaiškinti kai kuriuos fonetikos ir morfologijos dalykus“ (RR 56). 
Nebuvęs Jaunius stiprus ir žodžių daryboje, dėl to ir jo gramatikos terminai 
daugiausia nevykę, griozdiški. Rašyboje irgi nepavyko pasiekti ko nors pozi- 
tyvaus. Nors buvo linkęs laikytis kilminės rašybos, bet tai daręs nenuosekliai, 
nes norėjęs raštu sužymėti net trejopas tarmybes (RR 54-55). 

Jaunius buvo uždaras grynosios kalbotyros mokslininkas, nesugebėjęs eiti 
į visuomenę, nesidomėjęs jos kultūriniu gyvenimu. Jis taip ir liko „užsida- 
rėlis ir mūsų bendrinės kalbos kūrybai“ (RR 59), buvo atitrūkęs nuo mūsų 


"7 Iš šešių Jauniaus paskelbtų tarmių aprašų Ašmantas mini, jo nuomone, du svarbiausius 
(dėl to plg. Sabaliauskas 1979: 173), jų plačiau nenagrinėja ir savo darbo branduoliu laiko 
1911 m. Jauniaus gramatiką (RR 50). 

visuomenės kultūrinių pastangų sukurti jau anuomet gerą bendrinę rašomąją 
kalbą (ten pat). Apskritai Jaunius nesirūpino, kaip mes turėtume šnekėti ir 
rašyti, jam svarbiau buvę konstatuoti pačius kalbos faktus ir daryti plačias ir 
gilias išvadas. Jis net savo svarbiausius darbus rašė rusiškai. Mūsų bendrinei 
kalbai ir jos kultūrai Jaunius turėjo tik netiesioginę įtaką, tai yra per savo 
mokinius Kazimierą Būgą ir Joną Jablonskį. 

Savo bendrinės kalbos istorijai skirtuose straipsniuose Andrius Ašmantas 
pirmiausia ieškojo pamato bendrinės kalbos ugdymui ir ypač bendrinės šne- 
kamosios kalbos kūrimo ir ugdymo pagrindų. Neradęs tvirtesnės atspirties 
Baranausko ir Jauniaus darbuose jis patį didįjį ugdytoją įžvelgė Jono Jablons- 
kio asmenyje. Šiuo atžvilgiu jis gerokai nuvertino Kazimiero Būgos darbus ir 
iškėlė Jablonskį kaip kone vienintelį bendrinės kalbos kūrėją ir normintoją. 

Kazimieras Būga, jauniausias iš to kalbininkų ketverto, „sukūrė lietuvišką 
galingą mūsų kalbotyros srovę“ (RR 109). Jis pasiekė garbingą naujųjų laikų 
mokslininko vardą ir buvo aiškiai linkęs į etimologiją, kurią iš dalies buvo 
paveldėjęs iš Jauniaus, tad tapo kalbininku istoriku (ten pat). Jo mokslinio 
darbo metodas lieka tvirtas, ypač dar jeigu jis jungiamas su anų laikų buvusiais 
kultūriniais tautų santykiais (RR 110). 

Kazimiero Būgos darbai platūs ir dideli, bet jie „nėra tiesiogiai nukreipti 
mūsų bendrinei kalbai kurti“ (RR 179). Vis dėlto Būga yra spėjęs tarti savo 
žodį ir dėl lietuvių kalbos rašybos, ir dėl pačios bendrinės kalbos. Palyginti su 
Jauniumi, jis buvo gerokai energingesnis dirbti spaudos ir visuomenės darbą. 

Andrius Ašmantas gana išsamiai aprašo Būgos vartotą ir teiktą rašybą. 
Ją vadina kilmine, — tai balsių ir priebalsių rašymas pagal kilmę, pvz., kįla, 
byva, kęra, augštas, sluogsnis ir pan. Tais atvejais, kai kas būdavo gerai ištirta, 
Būga būdavęs griežtas, bet tam tikrais abejojamais atvejais savo neaiškumus 
jis atvirai pasakydavęs, pavyzdžiui, dėl žodžių rašymo kartu ir atskirai, dėl 
skyrybos ir kitų dalykų (RR 179-180). 

Kazimiero Būgos „darbo svoris mūsų bendrinei kalbai yra tas, kad jis su- 
gebėjo geriau už visus išspręsti, kurie žodžiai tikrai yra skoliniai, ir tai, kurių 
žodžių daryba yra nelietuviška“ (RR 180). Tame darbe jis nesitenkindavo 
tik lietuvių kalbos tarmių duomenimis, bet toli išeidavo už lietuvių kalbos 
sienų lygindamas lietuvių kalbos faktus su kitų kalbų duomenimis. „Mūsų 
kiti kalbininkai, tarp kurių ir J. Jablonskis, remiasi gryna daryba ar žodžių 
atitikmenų analogija. O toji analogija būdavo ne sykį per siaura“ (RR 180). 

Svarbiausias žmogus bendrinės kalbos istorijoje Andriui Ašmantui yra 
Jonas Jablonskis — „rašomosios kalbos tėvas“. Jis mums svarbus dviem at- 
žvilgiais: kaip mokytojas pedagogas, tauraus gyvenimo ir pareigos žmogus, 

ir kaip kalbininkas mokslininkas. Kaip pedagogas jis buvo kietas ir griežtas, 
atsargus ir tiesus, o kaip mokslininkas — atsargus ir rūpestingas darbininkas, 
kuris kiekvieną dalyką išnarpliodavo iki mažiausio krislelio (ILKKI 21-22). 

Kodėl Jablonskis vadinamas rašomosios kalbos tėvu? Ar anksčiau mes 
neturėjom kalbininkų? Turėjom, bet jiems mažai rūpėjo bendrinės kalbos 
reikalai, jie daugiausia kalbą tyrė mokslui o ne praktikai — vartosenai (ten pat, 
p. 23). „Todėl J. Jablonskis yra didelė priešingybė K. Jauniui ir net K. Būgai. 
Gyvenimo verčiamas jis turėjo domėtis ir rūpintis visais kalbos klausimais“ 
(RR 108) ir visas jo darbas buvo nukreiptas į plačiąją visuomenę. „Susintetino 
kalbos mokslą ir praktiką tik J. Jablonskis“ (ten pat). 

Jablonskis buvo didis mokslininkas, „stambiausias mūsų kalbotyroje sin- 
taksininkas“ (RR 109)"* ir bendrinės kalbos kūrėjas bei ugdytojas. Jis buvo 
išėjęs gerą kalbotyros mokyklą, susipažinęs su Vakarų Europos ir Rusijos 
kalbos mokslu, o iš Rusijos atstovo Filipo Fortunatovo rankų esame gavę 
savo rašomosios kalbos tėvą (ILLKI 23). To mokslo kaip tik reikėjo mūsų 
bendrinei rašomajai kalbai kurti. Šioje srityje, pasirodo, reikia ne mažesnių 
kalbinių gabumų kaip lyginamojoje istorinėje kalbotyroje (RR 109). Grįžęs 
atostogų į Lietuvą, jis važiuoja į kaimus ir su didžiausiu moksliniu akylumu 
klauso ir ką išgirdęs savo nuostabia klausa sąsiuvinyje užsirašo. „Todėl pilnos 
jo gramatikos ir kalbos vadovėliai gražiausių gyvos kalbos pavyzdžių. Brangi 
medžiaga. Jautė lietuviška širdim — galvojo giliu talentingo mokslininko protu“ 
(ILKKI 24). Jablonskio kalbos jausmas skirti, kas sava ir kas svetima, buvo 
daug jautresnis kaip Jauniaus. Jis visur rankiojo kalbos grūdus, juos vykusiai 
atrinko, apibendrino ir paleido į apyvartą (RR 108). Iš jų sudarė „tvirtus mūsų 
bendrinės rašomosios kalbos pagrindus“ (RR 109). Jis visur rūpinosi parašytų 
žodžių ar sakinių lietuviškumu — taisyklingumu (RR 185). Jo kalbos kultūros 
kriterijus buvo liaudinis tarminis, ne knyginis (RR 109). Savo taisymuose 
Jablonskis rėmėsi „gyvosios kalbos faktais ir jos analogija“ (RR 185). 

Jablonskiui teko darbuotis tada, kai kylant tautiniam atgimimui iškilo 
gyvas bendrinės rašomosios kalbos reikalas. Atgimimo veikėjai, daugiausia 
būdami kilimo iš vakarų aukštaičių, būrėsi apie „Aušros“ laikraštį. Tarp jų 
buvo ir Jablonskis. Kaip tik „Aušra“ „sukūrė ir mūsų bendrinę rašomąją kalbą, 
paremtą aukštaičių vakariečių, arba užnemuniečių, tarme, kurios centras buvo 
Vilkaviškio, Šakių ir Marijampolės apskritys“ (RR 27). Artimų šiai tarmei 
vietų yra gerokai daugiau. Jos siekia net Šiauliūs, Rasčinius, Taūragę vaka- 
ruose, Kėdainius, Kaūną rytuose, be to, plačiai nueina į Mažąją Lietuvą. Šia 


Pš Čia turimi galvoje sinchroniniai sintaksės darbai, nes diachroninės sintaksės darbų 
jau būta nemaža (žr. p. 313). 

tarme buvo išleista ir rimtų kalbotyros darbų: Kleino, Šleicherio, Kuršaičio 
gramatikos (ten pat). 

Šitoks, jau daug platesnis Ašmanto apibūdintas bendrinės rašomosios kal- 
bos pagrindas yra svarbi originali jaunojo kalbininko mintis, vėliau leidusi tuo 
platesniu pagrindu remtis bendrinės šnekamosios kalbos kultūros darbuose. 

Nors Jablonskis nėra parašęs „sistemingų stambių veikalų“, tačiau jo įtaka 
mūsų kalbos kultūrai ir jos krypčiai yra begalinė ir ji sklido iš jo straipsnių ir 
recenzijų periodinėje spaudoje. Tie visi jo raštai išmėtyti po visus laikraščius ir 
jiems įvertinti reikės laiko ir darbo (ILKKI 22). Jais, tais darbais, jis bendrinę 
rašomąją kalbą galutinai parengė periodinei ir mokslo kalbai bei mokyklos 
reikalams (RR 28). 

Žymiausias Jablonskio darbas, kuris vėliau jam suteikė rašomosios kal- 
bos tėvo vardą, yra 1901 m. „Lietuviškos kalbos gramatika“ Joje nustatyta 
mūsų kalbos rašybos sistema ir pakloti pamatai tolesnei lietuvių kalbos raidai 
raštuose (RR 128). „1901 m. yra laikomi mūsų šių dienų rašomosios kalbos 
Įatsiradimo| metais“ (RR 183). 

Kaip ir kituose savo straipsniuose, Ašmantas kiek nuklysta į šalį ir išsamiai 
papasakoja tos gramatikos atsiradimo aplinkybes (RR 182-183). Autorius 
pažymi, kad toje gramatikoje duodamas tam tikras lietuvių kalbos mokslas, 
tai yra aprašyta fonetinė ir gramatinė kalbos sandara, bet joje nėra metodikos 
dalykų, todėl ji greitai sulaukdavo populiarintojų, kurie vienaip ar kitaip jos 
tiesas pritaikydavo mokyklai. 

Atkreiptinas dėmesys, kad Andrius Ašmantas, ypač rašydamas apie Ja- 
blonskį, dažniausiai vartoja bendrinės rašomosios arba rečiau rašomosios kalbos 
terminą. Tai išplaukė iš jo užmojų rūpintis bendrine šnekamąja kalba. Net ir 
šiame skyriuje cituojamas jo paskaitų tekstas pavadintas „Įžanga į bendrinės 
šnekamosios kalbos kultūrą“. Taigi ir bendrinės kalbos (kalbotyros) istorija 
jam buvo apžvalgos aikštelė domėtis bendrinės šnekamosios kalbos ištakomis 
ir jos kultūra. Kaip tik kalbamų paskaitų pabaigoje pereinama prie Jablonskio 
pažiūrų į bendrinės šnekamosios kalbos dalykus. 

Ašmantas kelia klausimą, ar Jablonskis buvo kiek rūpinęsis mūsų šne- 
kamąja kalba, ir atsako, kad ja buvo domėjęsis daug mažiau negu rašomąja. 
To priežastys buvusios kelios. Pirma, neturėjome savo bendrinės šnekamo- 
sios kalbos ir jos tradicijų. Antra, Jablonskis nepažino po karo sukurtosios 
mūsų mokyklos ir jam nebuvo paaiškėjusi tos mokyklos raida. Jis „nespėjo 
nė pakenčiamos bendrinės šnekamosios kalbos pagrindų duoti — bent kiek 
juos aprašyti ir susisteminti“ (ILKKI 31). Dėl to nedrįso niekur viešai bartis 
dėl šnekamosios kalbos dalykų. Vis dėlto padrąsino imti pamatu tai kalbai 

„paprastąją suvalkiečių kalbą“ ir jos mokė sokratiškai — tik artimųjų ir savo 
mokinių būryje. „Tačiau jautė, kad šnekamoji ir rašomoji kalba mokytam 
žmogui yra lygiai privalomos“ (RR 187). 

Po Kazimiero Būgos ir Jono Jablonskio mirties, rašo Andrius Ašmantas, 
prasideda naujas, šių dienų kalbotyros etapas. Jį sunkiausia esą apibūdinti, nes 
nė vienas iš tų kalbininkų nepaliko tiesioginių mokinių"“?, be to, reikia turėti 
galvoje ypatingas šio meto darbo sąlygas. Individualiai kūrybai sąlygos dar 
nesančios palankios: kiekvienas turintis dirbti ne tik tai, ką jis mėgsta, bet ir 
tai, ko šiuo metu iš jo reikalauja visuomenė. „Dėl to grynosios kalbotyros ir 
kalbos kultūros sparta nėra didelė, kaip kad negausus dar ir pačių kalbininkų 
būrelis“ (RR 110). Laukiamų vaisių bus galima tikėtis vėliau, kai šalia uni- 
versiteto įsidirbs Lituanistikos institutas kaip kalbos mokslo ir lietuvių kalbos 
kultūros centras. 

Kokie artimiausi uždaviniai laukia mūsų kalbos mokslo ir kultūros? An- 
drius Ašmantas juos brėžia tokius. Pirma. Dėl nepalankių politinių aplinkybių 
net nežinome lietuvių kalbos ribų rytų pietuose ir vakaruose, tad reikia kelti 
klausimą, kur mūsų kalbos ribos. Čia glūdintys begaliniai mokslo darbai, kurie 
turėtų nauja šviesa nušviesti mūsų tautos praeitį ir santykius su kaimynais. Ant- 
ra. Vertingas mokslo uždavinys — aprašyti gyvąsias tarmes. Be šio rūpestingo 
ir visuotinio darbo neįmanoma jokia didesnė pažanga kitais kalbos klausimais: 
žodyno, sintaksės, fonetikos, morfologijos, semantikos ir kitose srityse. 

Be mokslo darbo, kuris turi būti remiamas tarmine ir dar visuotine jų 
medžiaga, brėžiami uždaviniai kalbos kultūros srityje. Pirmiausia nurodoma, 
kad labai stokojame įvairių mokslinių vadovėlių ir veikalų, skirtų visuome- 
nei ir mokyklai. „Čia būtų galima surašyti visą litaniją: žodynų, gramatikų, 
sintaksių ir kitokių veikalų, kurie būtini kalbos kultūrai“ (RR 111). Bet visų 
aktualiausias ir sunkiausias esantis bendrinės kalbos kūrybos reikalas. Daug 
padaryta bendrinės rašomosios kalbos baruose, bet visiškai dirvonuoja ben- 
drinė šnekamoji kalba. Todėl mokykloje temokoma rašto kalbos, o šnekamoji 
kalba nustumta į šalį. Jai ugdyti net neturime tinkamai parengtų specialistų. 
„Sakomojo žodžio kultūra beveik dar neįsivaizduojama“ (RR 112). „Mūsų 
kartos uždavinys — kelti kalbos kultūrą visapusiškai ir plėsti ta linkme net 
mokslines bei kultūrines įstaigas“ (ten pat). Tik tai leistų „ne tik pakelti mūsų 
kalbos kultūrą ir mokslinį lygmenį, bet ir įteisinti mus kitų kultūringųjų tautų 
tarpe“ (ten pat). 


"9 Tai nėra visai tikslu: Jablonskio darbą tiesiogiai tęsė jo mokinys Juozas Balčikonis, bet 
jis irgi domėjosi daugiausia tik rašomosios kalbos kultūa, o šnekamajai kalbai skyrė mažai 
dėmesio. 

Kaip jau minėta, rašiniai bendrinės rašomosios kalbos istorijos klausimais 
sudaro gana kompaktiško ciklo vaizdą, trumpą bendrinės kalbos (kalbotyros) 
istorijos apybraižą, kuri paskelbta visa ištisai galėjo būti mokslo populiarina- 
masis lietuvių kalbos skaitinys. Bet autoriaus apie tai veikiausiai negalvota. 
Tai liudija ir nevienodas tų darbų turinys, ir kitokia jų išorinė forma. Pirmoji 
išvada, kurią galima padaryta, būtų ta, kad smarkiai skiriasi publikuotų ir 
rankraštinių darbų turinys ir forma. Ir publikuoti darbai nėra vienodi; vieni 
publicistiniai, o kiti moksliniai. Moksliniai straipsniai „Jaunius — gramatikas“ 
ir „Iš romantiškosios į mokslinę kalbotyrą Lietuvoje“ parašyti su reikiamu 
moksliniu aparatu (citatomis, literatūros nuorodomis), nuosekliai dėstomu 
turiniu ir be jokios abejonės turi išliekamąją vertę. Jie praplėtė to meto bendri- 
nės kalbos ir kalbotyros istorijos kontekstą naujomis įžvalgomis ir mokamais 
apibendrinimais, gerokai išeinančiais už mokslo populiarinamosios litera- 
tūros ribų. Publicistiniai straipsniai orientuoti į plačiąją visuomenę ir skirti 
jos kalbiniam švietimui, bet jie gražiai papildo šios Ašmanto rašinių grupės 
kontekstą. Paskaitų tekstai irgi turėjo taikomąjį pobūdį, ypač minėtoji radijo 
paskaita. Studijų paskaitų tekstais, kaip minėta, mėginta ieškoti šnekamosios 
kalbos kultūros ištakų. 

Kalbamuosiuose darbuose nėra daug originalių minčių, kokių didelių 
bendrinės kalbos ir kalbotyros istorijos atradimų. Bene originaliausia ro- 
mantiškosios ir mokslinės kalbotyros studija, kurioje ir vykusiai iškelta pati 
problema, ir deramai nušviesta mokslinių ir romantinių pažiūrų į lietuvių 
kalbą raida. Be to, joje vykusiai formuluojami gyvenamo meto kalbotyros 
ir kalbos kultūros uždaviniai, tarp kurių ypač įsidėmėtina ryški orientacija į 
tarmių tyrimus ir bendrinės šnekamosios kalbos kultūros ugdymo reikalus. 

Ašmanto bendrinės kalbos ir kalbotyros istorijos darbų šaltiniai buvo 
tiesioginis apžvelgiamų autorių darbų nagrinėjimas ir rėmimasis atitinka- 
mos tematikos kitų kalbininkų straipsnių mintimis. Abejonių nekelia, kad 
minėtiems moksliniams straipsniams buvo nuosekliai studijuojami Kazimie- 
ro Jauniaus darbai, ypač jo gramatika, romantikų raštai, savo meto kalbininkų 
darbai. Tuose darbuose daugiau originalių temos plėtojimo būdų ir originalių 
minčių bei apibendrinimų. Bet neretoje vietoje galima matyti tenkinantis 
ankstesnių autorių darbų atpasakojimu. Antai Baranauskui skirtose vietose 
galima įžiūrėti nemaža ką ėmus iš Antano Salio straipsnio „A. Baranauskas 
kalbos darbininkas“ (Naujoji romuva, 1935, nr. 9, p. 207-210). Rašiniuose 
apie Jablonskį galima manyti rėmusis Prano Skardžiaus straipsniais, kitur 
naudotasi Petro Joniko spausdintais darbais. Tačiau jokių kompiliacijų nie- 

kur nėra, straipsniuose preciziškai pateikiamos citatos ir tiksliai nurodoma jų 
metrika. Vis dėlto net ir remiantis kitų darbais ar atpasakojant kitų nuomones 
viskas pajungiama savo tikslui ir daromos originalios išvados. Tą originalumą 
Ašmanto kūryboje mūsų laikais yra pastebėjęs ir gražiai įvertinęs Arnoldas Pi- 
ročkinas. Jis rašo, kad trečio kurso studento Ašmanto parašytame Jablonskio 
nekrologe jis vertina ypač tai, kad jame kitaip negu daugelio kitų rašiniuose 
Jablonskis nebuvo priešinamas Būgai kaip kalbininkas praktikas kalbininkui 
mokslininkui. „Straipsnis rodo, kad jį rašęs Jablonskio mokinys su pagarba 
kalba apie savo mokytoją, puikiausiai suvokdamas ir jo didybę, ir jo silpnybes“ 
(Piročkinas 1978: 252910, 

Ašmanto straipsnį apie Jablonskį mini savo knygoje ir Teresė Bukauskienė 
(1993). Rašydama apie Jablonskio verstus „Visuomenės įnamius“ ji remiasi 
Ašmanto teiginiu, kad Jablonskio paraginti mokiniai rinkę tautosaką, kurią 
mokytojas ketinęs „sunaudoti knygoms“ (Bukauskienė 1993; 77). 

Galima teigti, kad Andriaus Ašmanto bendrinės kalbos ir kalbotyros istori- 
jos darbai atitiko to meto mokslinės minties lygį ir papildė lietuvių kalbotyros 
istoriją naujomis mintimis ir originaliomis įžvalgomis. Tačiau jie buvo paly- 
ginti vienpusiški, nes autorius per mažai gilinosi į senųjų raštų kalbos raidą 
(plg. jo Daukšos kalbos seminarinius darbus; žr. žemiau), matė tik jų tarminio 
pagrindo kaitą, bet ne jų kalbos vidinės sandaros pokyčius. Rašomosios kalbos 
istorijoje jis neįžiūrėjo senųjų raštų rengėjų (autorių, redaktorių, sudarytų 
komisijų) pastangų veržtis iš siaurų tarmiškumų, vienodinti ir bendrinti raštų 
kalbą, siekti tam tikrų kalbos priemonių perimamumo. 

Spausdintuose Andriaus Ašmanto kalbos ir kalbotyros istorijos darbuose 
nesunku pastebėti ir tam tikro ribotumo, neišsamumo, bendrų deklaratyvių 
teiginių. Bet tai galima pateisinti tuo faktu, kad bendrinės kalbos istorija 
nebuvo tiesioginis jo tyrimo objektas, nes mintys krypo daugiausia į bend- 
rinės šnekamosios kalbos kultūros tematiką. Gal dėl to nebuvo iki galo pa- 
sinaudota su konkrečiomis temomis susijusia literatūra, tiek lietuviška, tiek 
užsienio autorių. Pavyzdžiui, nebuvo paminėtas Jurgio Gerulio „Lietuvių 
dialektologijos studijose“ („Litauische Dialektstudium“, 1930) įdėtas svar- 
bus transkribuotas tekstas „Kaip Jablonskis rašomosios kalbos garsus taria“ 
(Gerullis 1930: 5-9), kuris būtų leidęs tiksliau vertinti Jablonskio nuopelnus 
bendrinės šnekamosios kalbos kultūrai, jos vakarietiškojo tarminio pagrindo 
įtvirtinimui. 


50 Nėra duomenų, kad Andrius Ašmantas būtų buvęs tiesioginis Jablonskio mokinys. 
Žinoma, kad jis Jablonskio paskaitų buvo klausęs 1924 m. Palangos mokytojų kursuose (žr. 
p. 48-49), bet ar yra tekę susitikti ar bendrauti vėliau, informacijos neturime. 

Problemiškas atrodo tam tikras Kazimiero Būgos ir Jono Jablonskio prieši- 
nimas dėl santykių su visuomene. Nors teisingai nurodoma, kad savo metodika 
Būga papildė Jablonskį, bet niekur neužsimenama, kad jiedu dirbo ranka į 
ranką, niekada nėra vienas kito kritikavę ir kad be tų didžiųjų kalbininkų ben- 
dradarbiavimo nebūtume turėję tokią bendrinę kalbą, kokią įgijome jų abiejų 
pastangomis. Dėl to galima dar palyginti Ašmanto mokytojo Prano Skardžiaus 
nuomonę: „jo [Būgos], kalbininko praktiko, reikšmė yra beveik tolygi jo, 
kalbininko mokslininko, reikšmei, nes jo darbe praktika nėra griežtai skyrusis 
nuo teorijos“ (Skardžius 1997: 131). 


x XX 


Kaip jau buvo minėta šios monografijos I dalyje (žr. p. 93—94), Andrius Aš- 
mantas, savo pirmuosius mokslinius bandymus pradėjęs senųjų raštų kalbos 
tyrimu, ir vėliau mėgino kiek darbuotis šioje srityje. Tikriausiai tai nebuvo 
jo paties iniciatyva ir tai darė savo universiteto dėstytojų skatinamas. Šiuose 
savo darbuose, išlikusiuose rankraščiuose, kokių didesnių atradimų nepadaryta, 
bet jie vis tiek verti šios monografijos dėmesio. 

Pirmasis 4-ių puslapių darbelis „Kalbotyros seminaras. M. Mažvydo kate- 
kizmo, išleisto 1547 m. Karaliaučiuje, būdvardžiai ir skaitvardžiai, suskirstyti 
alfabetiškai ir pagal linksnius“ (žr. pav. p. 93) tėra plikas suklasifikuotų žodžių 
sąrašas, neturintis jokių vertinimų ar šiaip aiškinimų. Kitoks yra 1930 m. 
pabaigoje Skardžiaus seminare skaitytas 12 lapų darbas „M. Daukšos I-os 
ir II-os linksniuotės daiktavardžių kirčiavimas“ (AA). Pirmiausia jis įdomus 
ne tiek suklasifikuotais ir pateiktais kalbamų daiktavardžių pavyzdžiais, kiek 
bendraisiais samprotavimais, kurie gali turėti reikšmės ir Daukšos raštų kalbos 
tyrimo istorijai. 

Studentas savo darbe rašo, kad mūsų kalbos kirčiavimas nėra kaip rei- 
kiant ištirtas, ir jis esantis sunkesnis nagrinėti kaip kiti kalbos dalykai. Ilgus 
metus mūsų kalbą tyrę kitų kraštų kalbininkai čia mažiausiai padarę. Darbą 
pasunkina ankstesnieji ir dabartiniai leidžiami nekirčiuoti raštai. Rašydamas šį 
darbą autorius patyręs daug sunkumų. Pirma, nemokėjęs pasirinkti tinkamo 
metodo, antra, iškilę daug neaiškumų ir kirčio moksle. „Man pačiam, turiu 
prisipažinti, nėra tekę klausyti sistematinio kirčio mokslo paskaitų. Šioj srity 
esu autodidaktas. Todėl gali pasitaikyti šiam darbe klaidų ir trūkti sistemos“ 
(AA, min. darbas, Ip. 1). 

Autorius apgailestauja, kad negalėjo remtis Daukšos 1599 m. Vilniuje 
išspausdintu originalu ir turėjo tenkintis 1926 m. universiteto išleistu foto- 
grafuotiniu leidimu. 

Po įžangos eina skyrelis „Kirčio žymėjimas“, toliau pagal paradigmas 
apžvelgiami dviskiemeniai žodžiai (II skyrelis), daugiaskiemeniai žodžiai 
(III skyrelis, be antraštės) ir duodama trumpa, trijų eilučių išvada. 

Iš įdomesnių minčių minėtina, kad autorius teigia Daukšą kirčiui žymėti 
vartojus du ženklus: “ ir '. „Kokią kirčio skirtybę Daukša žymėjo tais dviem 
ženklais, man susekti nepavyko. |...| Man rodos, kad Daukša cirkumplekti- 
niu ženklu bus žymėjęs tam tikrą ilgį, tęsimą. Tačiau priegaidės, matyt, bus 
jis nepažinęs. Jei kartais sutampa kokiam žodyje jo cirkumplektinis ženklas 
su mūsų tvirtagale priegaide, tai yra tik atsitiktinis dalykas“ (ten pat, Ip. 2). 
Ir toliau: „Iš tų pavyzdžių matome, kad apie priegaidės žymėjimą nė kalbos 
negali būti ir kad akūtas yra žymiai plačiau vartojamas negu cirkumplektas“ 
(Ip. 3). Dar viena išvada ta, kad „Daukša nepažįsta mūsų senovinio galūninio 
ir šakninio kirčiavimo. Jis jau vartoja tokį pat atstumtinį nuo galo ant šaknies 
kirtį, kaip ir mes savo bendrinėje kalboje arba tarmėse“ (Ip. 4). Bendroji išvada 
daroma tokia: „Taigi Daukša yra daug mažiau nutolęs šiuose daiktavardžių 
linksniavimuose nuo mūsų bendrinės kalbos kirčiavimo, kaip kai kurios šių 
dienų tarmės“ (Ip. 12). 

Kalbant apie Andriaus Ašmanto Daukšos akcentologijos seminarinį darbą 
galima daryti išvadą, kad daiktavardžių kirčiavimo tyrimas bus buvęs ir jo 
vadovo Prano Skardžiaus tyrimo laboratorija. Jaunojo kalbininko spėjimai 
galėjo tik sutvirtinti Skardžiaus mintis dėl tam tikrų teiginių ir leido juos 
sustiprinti ir išplėtoti habilitacijos darbe. Antra vertus, tas darbas rodo jau 
gerokai subrendusį kalbininką Andrių Ašmantą, gebantį spręsti sudėtingus 
rašomosios kalbos istorijos ir istorinės akcentologijos klausimus. 

Su kalbos istorija Andriui Ašmantui tekdavo susidurti ir vėliau, jau bai- 
gus studijas universitete. Tokia paskata pirmiausia buvo susijusi su jo paties 
pavardės forma. Šios monografijos I dalyje jau rašyta (žr. p. 254—255), kiek 
turėta nepatogumų ir vargų dėl dokumentuose esančios tarminės savo pavar- 
dės formos (Ašmontas). Daug rašyta į spaudą apie Klaipėdos krašte vokieti- 
namas ir šiaip niekinamas lietuvių pavardes. Ašmantas visaip skatino kovoti 
su pavardžių kraipymu, ištaisyti tai, ką pagadino nekultūringi svetimtaučiai 
rusai ar vokiečiai (Vardai ir pavardės. — Vakarai, 1936 12 23). Jis retoriškai 
klausia, „[klada numesime vergo žymę nuo vardų ir pavardžių“ (straipsnio 
antraštė. — Vakarai, 1937 11 10), mėgina nustatyti pavardžių vokietinimo 
laiką pagal Klaipėdos krašto kapinių paminklų užrašus (Lietuvybė Klaipėdos 
krašto kapinėse. — Vakarai, 1937 04 02). Ašmantas visiškai pritaria Pavardžių 
ir vietovardžių komisijos nuostatai atlietuvinti ir šiaip sutvarkyti (sunorminti) 
mūsų pavardes, sveikina kiekvieną iniciatyvą. „Lietuvos aido“ puslapiuose 

paskelbia straipsnį, kuriame kelia klausimą apie būtinybę turėti sunormintų 
pavardžių sąrašus, kurie padėtų užkirsti kelią visokiems pavardžių darkymams 
ir iškraipymams (Laukiame lietuviškos metrikos. — 1938 04 02). Šiuose kas- 
dieninės praktikos reikaluose jis neužsidaro ir radęs progų eina į istoriją ir 
ten sako originalų savo žodį. 

Dažnai pačios gyvenimo aplinkybės ar net atsitiktinumai nuveda prie 
istorijos šaltinių ir paskatina mesti žvilgsnį į kalbos istoriją. Toks vienas at- 
sitikimas leido jam parašyti įdomų ir vertingą straipsnį „Senajame Rietave. 
Senąsias metrikas pavarčius“ (išspausdintas „Vakarų“ dienraštyje 1938 m. 
rugpjūčio 30 d.). Pats straipsnis nėra koks mokslinis tyrimas, tai publicistiniai 
samprotavimai, bet jie vertingi dėl pačios problemos kėlimo ir raginimo imtis 
tirti senąjį lietuvių vardyną. 

Autorius rašo, kad Rietavė turėjęs progos atrasti vieną malonų deiman- 
čiuką — Krikšto metrikų 1612-1679 m. knygas, globojamas Rietavo klebono 
ir saugomas vietos altaristos. Knygos rašytos lotyniškai, puikiai išsilaikiusios. 
Autoriui nepamirštamai kritę į akis senųjų pavardžių lietuviškumas. Iš 1613 m. 
pakrikštytų 100 kūdikių vos trys pavardės esančios sulenkintos. Įdomų klausi- 
mą kelia ir pavardžių „-aitiškumas“: beveik visos pavardės baigiasi tik priesaga 
-aitis. Visoki anų laikų Sungailaičiai, Girdvainaičiai, Bumšaičiai... šiandien tėra 
Songailos, Girdvainiai, Bumšai... „Tos pavardės gal dar primintų mums buvus 
gyvą tėvavardžių priesagą ir kartu gal skelbtų, kad aičių plotas yra šiandie 
gerokai slinktelėjęs į pietus ir net persimetęs per Nemuną. Žodžiu, įdomus 
klausimas ne tik patronimikai, bet ir kalbos bei tarmių istorijai ir jų judėjimui“. 
Kitas įdomus klausimas, kad kaimai ir pavardės vadinami tais pačiais vardais: 
Rudagalvis (Rudgalvys) iš Rudagalvių kaimo, Girdvainaitis iš Girdvainių (ar 
Girdvainų) kaimo, net Auksoris iš Auksorių [dabar Auksoro. - A. P] kaimo, — 
tokia pavardė jau visai nebepažįstama ne tik Auksore, bet ir visose apylinkėse. 
„Šitos pavardės duoda pažinti ir vietovardžių kitimą“ 

Iš tų keliolikos pastabų apie vardyną (straipsnyje rašoma ir apie Rietavo 
istoriją) autorius daro išvadą, kad „daug yra dar mūsų praeities ir kultūros 
deimančiukų, pelėjančių klebonijų ar dvarų pastogėse. Šios metrikos yra be 
galo vertingas dokumentas atstatyti mūsų išdarkytoms pavardėms ir vietovar- 
džiams. Iš jų nemaža galėtų gauti medžiagos ir istorikai“. 

Straipsnyje keliami lietuvių vardyno rinkimo ir tyrimo klausimai tebėra ak- 
tualūs ir mūsų dienomis. Pirmiausia svarbu, kad minimos metrikų knygos ap- 
ima palyginti ilgą laiko tarpą — nuo 1612 iki 1679 m., todėl tai nepamainomas 
dokumentas pavardžių raidai tirti. (Plg. Zigmo Zinkevičiaus tirtas 1611-1616 
m. Vilniaus Šv. Jono bažnyčios krikšto registravimo knygas: Zinkevičius 1977: 

38.). Antra vertus, lietuvių pavardžių tyrimuose iki šiol bažnyčių santuokų 
ir krikšto registravimo knygos buvo palyginti mažai panaudojamos. Jų nėra 
daug nurodyta ir Vitalijos Macijauskienės šiai temai skirtoje monografijoje 
(Maciejauskienė 1991: 312—319); joje neminima ir Rietavo parapija. Dėl per 
menkai mokslui iki šiol panaudojamų bažnytinių archyvų medžiagos ne taip 
seniai yra skundęsis Vidas Garliauskas (2009). Savo straipsnyje jis be kita ko 
parodė, kiek senųjų vietovardžių lobių galima rasti tuose šaltiniuose. O mums 
rūpi pasakyti, kad tos dvi Andriaus Ašmanto iškeltos idėjos (tirti „-aitiškumą“ 
ir kitų tėvavardinių priesagų raidą bei pavardžių ir kaimų vardų santykį) ir 
šiandien prašosi savo darbininkų: šiais klausimais išsamesnių tyrimų, rodos, 
neturime iki šiolei. 

Su pavardžių dalykais Andriui Ašmantui teko susidurti dar kartą, kai 
Lietuva atgavo Vilniaus kraštą ir vidaus reikalų ministerija ėmėsi tvarkyti 
to krašto žmonių asmens dokumentus. Tuo reikalu į Vilniaus kraštą buvo 
komandiruojamos grupės kalbininkų. Matyt, žinota, kad Andrius Ašmantas 
domisi pavardėmis, tad ir jis buvo pakviestas į tą darbą (žr. šios monogra- 
fijos p. 280—282). Iš tos veiklos yra žinomas kultūrinės paskirties Ašmanto 
straipsnis „Mūsų kultūros baras rytuose“ (Lietuvos mokykla, 1940, nr. 1, 
p. 45-50), kuriame, be kitų kultūrinių klausimų, rašoma ir apie pavardes. 
Pateikiama duomenų apie Vilniaus miesto archyvo dokumentuose užrašytas 
gyventojų pavardes. Ten daug seniausių mūsų pavardžių, bet dar daugiau 
vienaip ar kitaip iškraipytų (sulenkintų) — savo forma, vertimu į lenkų kalbą 
ir kt. „Kraipymai yra tokie nepaprasti, kad, tartum, norėta taip ir šiaip rašyti, 
kad tik nebeatpažintum, kad čia lietuvis“ (p. 48). „Tų pavardžių dvilypumas 
lyg liudyte liudija, kad senovėje, be abejo, šių žmonių būta tik lietuvių. Kaip 
lietuviškos pavardės nyko, gražiausiai matyti taip pat iš dvilypių pavardžių, kur 
antroji dalis yra aiškus vertinys“ (p. 49). Autorius tiki, kad lietuvių valdžios 
pastangomis pavardės Vilniaus krašte bus „aptvarkyta pagal mūsų kalbos 
dvasią“ (ten pat), o šiaip tame krašte mūsų laukiantys dideli ir neatidėliojami 
darbai daugelyje socialinio ir kultūrinio gyvenimo sričių. 

Taigi ir pavardžių susidarymo, jų formos ir vartojimo srityje Andrius Aš- 
mantas buvo taręs savo žodį ir dažnai ne tik kaip kultūrininkas, bet ir kaip 
kalbininkas specialistas, įžvelgdamas šioje lietuvių kalbos srityje tikrąsias 
tirtinas problemas ir nagrinėtinus klausimus. Reikia apgailestauti, kad tomis 
jo mintimis nebuvo pasinaudota nei amžininkų, nei vėlesnių tyrėjų. 

Domėtis kalbos istorija Andrių Ašmantą bus nuolat skatinęs jo univer- 
sitetinis mokslinio darbo vadovas Pranas Skardžius. Kaip daktaro disertacija 
buvo pasirinkta tema apie Mikalojaus Daukšos kalbą. Kokia kryptimi buvo 

numatyta dirbti, kuriuos Daukšos raštų kalbos dalykus daugiau nagrinėti, 
nėra žinoma, nes nėra išlikę nei darbo planų, nei beveik jokių dokumentų. 
Andriaus Ašmanto archyve yra tik 18 lapų žvalgomųjų užrašų (keturiuose 
rašyta ir antroje pusėje), skirtų kaip tik tam disertaciniam darbui. Deja, jie 
neleidžia kalbėti nei apie būsimo darbo pobūdį, nei apie jo kryptį ar metodi- 
ką. Matyt, tai buvo pati darbo pradžia bibliotekose, neleidžianti daryti kokių 
apčiuopiamesnių apibendrinimų. 

Su Daukšos kalba Andrius Ašmantas susipažino dar universitete rašydamas 
seminarinius darbus, labai vertino postilės „Prakalbos į malonųjį skaitytoją“ 
reikšmę. Tad galima manyti, kad grįžti prie Daukšos dar kartą, jau brandžiame 
amžiuje, turint prieš akis išsikeltą ar Skardžiaus iškeltą didelį ir platų uždavinį, 
jam nebuvo labai sunku ar sudėtinga. Juolab jis jau buvo kiek pramokęs lenkų 
kalbos, kad galėtų imtis lyginamųjų Daukšo vertimų ir originalo darbų, nuo 
kurių jo, matyt, ir norėta pradėti disertaciją. 

Išlikę išrašai remiantis vienu paties Ašmanto įrašu (žr. pav. p. 361) vadintini 
teksto kritika (1596 m. Vujeko postilės leidimo ir Daukšos postilės vertimo 
lyginamoji analizė, AA, min. išrašų p. 1). 

Neabejotina, kad Andrius Ašmantas buvo gerai susipažinęs su visa Daukšos 
raštų ir vertimų originalų tiriamąja literatūra. Pačiuose išrašuose remiamasi 
Kazimiero Kolbuševskio (Kazimierz Kolbuszewski) veikalu apie lenkų XVI ir 
XVII a. postiles!“!. Yra žinoma, kad lenkų teologas Jokūbas Vujekas!?* buvo 
parašęs dvi postiles: didžiąją ir mažąją. Didžioji buvo skirta dvasininkams, ma- 
žoji - neturtingiems kunigams ir mažiau išsilavinusiems skaitytojams. Kaip tik 
ją į lietuvių kalbą ir išvertė Mikalojus Daukša. Vujeko mažosios postilės išėjo 
4 leidimai: I. 1579-1580 m., II. 1582 m., III. 1590 m., IV. 1596 m. Tyrėjus 
kaip tik domino, iš kurio leidimo Daukša vertė. Manoma, kad galėjo būti 
versta iš 1582 m. leidimo, bet neatmetama mintis, kad naudotasi ir 1590 m. 
leidimu (Lebedys 1963: 231—234). „Tiksliau apibūdinti M. Daukšos vertimo 
eigą ir nusakyti, kiek buvo panaudoti pirmieji J. Vujeko leidimai, būtų galima 
tik turint juos visus po ranka ir kruopščiai palyginus su lietuviškuoju tekstu“ 
(Lebedys 1963: 235), 

Taigi ir XX a. 4-0 dešimtmečio pabaigoje, kada Daukšos kalbos ėmėsi 
Andrius Ašmantas, šis klausimas mokslo visuomenei dar toli gražu nebuvo 
aiškus. Gal kaip tik dėl to Prano Skardžiaus jis buvo orientuotas ar pats vienas 


1 Postyllografja polska XVI i XVII wieku. Krakėw, 1921. 

S? Jokūbas Vujekas (Wujek) (1541-1597), Krokuvos universiteto bakalauras, Vienos jė- 
zuitų kolegijos magistras, teologijos mokslų daktaras, vienas iš žymiausių kontrreformacijos 
veikėjų (Lebedys 1963: 226—227). 


KALBOTYROS DARBAI 361 


išsikėlė uždavinį imtis šio tyrimo ir mėginti nustatyti Daukšos postilės santykį 
su įvairiais Vujeko postilės leidimais. Tai rodo Ašmanto darytieji originalo ir 
vertimo teksto lyginamieji išrašai. 

Kaip minėta, tų išrašų yra 18 didelių lapų. Lietuviškos postilės ir Vuje- 
ko 1582 m. postilės leidimo lyginamųjų išrašų yra 8 lapai (+ 1 psl. antroje 
pusėje), iš jų 2-uose lapuose surašyti antraštiniai (bibliografiniai) duomenys. 
Lyginamųjų atvejų iš viso 37. Dėl 1590 m. leidimo 1-ame lape išsirašyta 
teiginių iš Kolbuševskio knygos ir duota trumpų savo samprotavimų, be to, 
atskirai 4-iuose puslapiuose lyginamos 22 vietos. Su 1592 m. leidimu 6-iuose 
lapuose lyginamos 39 vietos. Kaip atrodo tie lyginimai? 

Pavyzdžiui, iš 1582 m. išrašų: „3. Liet. post. 111 psl. [pamokslo paskirtis, 
lietuvių kalba| - Lenk. post. nėra, plg. 124 psl.“; „17. Lenk. post. 434 psl. yra 
pastaba skaitytojui, kurios nėra Liet. post. 375 psl. ir kitur nėra“. 

Taigi galima daryti išvadą, kad tyrėjo žiūrėta tik originalo ir vertimo 
pamokslų antraštės (paskirtys) ir tai, atrodo, ne ištisai, o tik pasirinktinai kai 
kurios (postilėje iš viso yra 111 pamokslų). Autoriaus pasirašytos trumpos 
pastabos kokios aiškesnės informacijos neteikia. Iš to, kas buvo išsirašyta, vargu 
ar galėjo būti daroma kokių svaresnių išvadų. Vadinasi, visas tas darbas turbūt 
vadintinas tik žvalgomuoju. Viena aišku, ir tai patvirtina paskutinio lapo įrašas 
(iš ko buvo verstas Daukšos katekizmas), kad Ašmanto buvo užsibrėžta tirti 
visų Daukšos vertimų — ir postilės, ir katekizmo, kalbą. To tyrimo krypties, 
deja, nėra pasakęs nei Pranas Skardžius, nei pats doktorantas. 


Bendrinė (rašomoji) kalba ir jos kultūra 


Savo darbuose Andrius Ašmantas skyrė bendrinę kalbą ir tarminę ir griež- 
tai jas atribojo. Bendrinės kalbos mokomės todėl, kad „mes visi kalbame 
tarmiškai, kitaip net negu mūsų kaimynai — kito valsčiaus ar parapijos“ (Kas 
ta lietuvių kalba? — Vakarai, 1936 08 18). Būdamas bendrinės kalbos patriotas 
jis ir savo darbuose apie ją daugiausia rašė, o kitoms kalbos atmainoms laiko 
ir vietos skyrė palyginti mažiau. Prisimintina, kad savo straipsniuose jis yra 
rašęs apie ne bendrine kalba esančius įrašus Klaipėdos apylinkių kapinių pa- 
minkluose, buvo parengęs Klaipėdos krašto tarmių institutinį kursą, rašęs savo 
vaikų berniukų kalbos dienoraštį. Visur keldamas bendrinės kalbos reikšmę ir 
autoritetą, nieku gyvu tarminės kalbos nemenkino, gal net priešingai — joje 
įžiūrėjo bendrinės kalbos ugdymo ir tobulinimo priemonę, tikrąjį bendri- 
nės kalbos gyvasties šaltinį. Šitą bendrinės kalbos gyvumo principą jis kėlė 
visur, kur rasdavo progų, ir juo mėgindavo grįsti savo paties rekomendacijas 
bendrinei kalbai gyvinti. 

Kaip minėta, savo raštuose Andrius Ašmantas paprastai vartoja bendrinės 
kalbos terminą ir tik retai kada parašo senesnįjį rašomosios kalbos terminą. 
Jam pirmasis buvo priimtinesnis tuo labiau, kad jis savo žvilgsnį, net kalbė- 
damas kalbos istorijos klausimais, kreipė į šnekamąją kalbą, kuriai rašomosios 
kalbos terminas buvo aiškiai per siauras. Pati bendrinė kalba kaip reiškinys 
jam atrodo nesvarstytina vertybė ir apie ją jis kalba kaip apie duotybę, ku- 
riai apibūdinti tarsi nereikia didesnių aiškinimų. Autorius tik pabrėžia, kad 
bendrinės kalbos poreikį iškėlusi pati tikrovė: „mūsų gyvenimas yra pasidaręs 
toks sudėtingas ir įvairus, kad nė vienas žmogus negali pasitenkinti tik viena 
savo parapija. |...| kariuomenė, mokykla, bažnyčia ir daugelis kitų įstaigų 
yra reikalingos vienos kurios tarmės ar kalbos, kad galėtų lengvai visi žmo- 
nės susikalbėti. Dar labiau yra reikalinga vienos kalbos knygos, laikraščiai 
ir kiti įvairių žmonių raštai. Štai šioji kalba, visiems privaloma, ir vadinama 

bendrine kalba“ (RR 40, pabr. A. A.). „Vadinas, bendrinė kalba yra kultū- 
rinio ir socialinio tautos gyvenimo padaras“ (ten pat, 41). Kalbininkas gerai 
jaučia ir šios kalbos statusą jos vartotojų sąmonėje, tik nesistengia jo tiksliai 
įvardyti: „Vadinas, šitoji kalba, kuria dabar vis stengiamės kalbėti, yra kaž- 
kaip aukštesnė ir bendresnė už kurią vieną mūsų kalbos tarmę“ (ten pat, 167, 
išskirta A. A.). 

Ne vienoje vietoje Ašmantas yra nurodęs bendrinės kalbos reikalingumą 
valstybiniam gyvenimui (ILKKI 23 ir kt.). Apie bendrinės kalbos valstybinę 
funkciją yra kalbėjęs kitomis progomis, daugiausia publicistikoje rašydamas 
apie lietuvių ir vokiečių kalbų santykius Klaipėdos krašte. 

Bendrinei rašomajai kalbai Andriaus Ašmanto palikime skirta nedaug 
vietos. Jei neminėsime žodžių darybai skirto diplominio darbo ir žodžių 
darybos rašinių bei paskaitų tekstų, tai didesnių darbų ir nerasime. Parašyta 
Alfredo Seno lietuvių kalbos gramatikos recenzijėlė, tiksliau anotacija (1929), 
vienas straipsnis iš rašybos reformos diskusijos (1934), Liudo Dovydėno ro- 
mano „Ieškau gyvenimo draugo“ recenzija (1935), dar pora tekstų paskelbta 
jau mūsų laikais iš autoriaus paliktų mašinraščių („Kalbos turtinimas“, 1939(?) 
ir „Dažnesnės sakinių klaidos“, 1939). Ašmanto archyve dar yra kiek rankraš- 
tinių kalbos taisymų, ir tai būtų viskas iš bendrinės rašomosios kalbos srities. 
Čia jo įnašas iš tiesų atrodo nedidelis, neturintis kokios didesnės reikšmės 
nei lietuvių kalbotyros istorijai, bei paties Ašmanto darbų apibūdinimui. Gal 
tik vienas dalykas atkreiptų kalbotyros istorikų akis, tai jo samprotavimai 
bendrinės kalbos kultūros ir stilistikos klausimais. 

Jo pažiūros šioje srityje buvo nulemtos tų pačių idėjinių metodologinių 
nuostatų, kurios lėmė ir sakomojo žodžio dalykų pagrindus, tai yra psicholo- 
ginės mokyklos mokymas ir tautinės kultūros iškėlimas kaip pagrindas ugdyti 
bendrinę kalbą. 

Ne vienoje vietoje Andrius Ašmantas yra pažymėjęs žmogaus vidinio 
pasaulio ir jo vartojamos kalbos ryšį. Paskaitos „Kalbos turtinimas“ tekste 
rašo, kad „Įšliandie atsiranda vis daugiau ir daugiau kalbininkų, kurie kalbą 
tiesiog jungia su Žmogaus dvasiniu pajėgumu ir turtingumu. Kiekvienas žodis 
turi būti pajustas ir išgyventas. Jis turi suaugti su žmogaus dvasia taip, kad 
jis vienas be kito neįmanomi“ (ILKKI 65-66). „Juk žmogaus dvasia ir visas 
vidinis gyvenimas yra tiek glaudžiai sutapęs ir surizgęs siūlų siūlais su kalba, 
kad mes net ribų nežinome, kur čia kalba, o kur čia dvasinės abstrakcijos, 
nereikalaujančios kalbinio drabužio“ (ten pat, p. 67). „Į kalbą mes turime 
žvelgti kaip į neatskiriamą žmogaus prigimties dalį. [...] kalba yra sutapusi ir 
pinte susipynusi su žmogaus dvasiniu gyvenimu. Rodos, jei kieno turtingas 

dvasios gyvenimas, to ir kalba turtinga“ (AA. — Kalbos mokslas ir indoeu- 
ropiečių kalbų šeima, p. 2). Antra vertus, gimtoji kalba pati lemia žmogaus 
dvasinį gyvenimą: „Gimtoji kalba ir yra toji didžioji kristalinė jėga, kuri 
daugiausia nulemia vaiko ir jaunuolio dvasinį ūgį vieningos ir patvarios as- 
menybės linkme“ (RR 61). 

Remdamasis šiuo dvasinio gyvenimo ir žmogaus prigimtyje slypinčios 
kalbos ryšiu Andrius Ašmantas nuosekliai pereina prie dvasinio gyvenimo 
ir kalbos ugdymo dalykų. Jeigu ugdomas žmogus, o taip daroma nuo pat 
gimimo ir ugdoma(si) iki mirties, tai nuo pat mažumės ir ypač mokykloje 
reikia ir būtina ugdyti ir jo kalbą. Čia visą laiką svarbūs du dalykai: pirma, 
įdiegti amžinos kalbos kūrybos poreikį ir jį didinti kartu su žmogaus dvasios 
brendimu, pajėgumu ir kūrybingumu ir antra, ugdyti ir aštrinti kalbos jausmą, 
tai yra įsigyti tam tikrą kalbos skonį ir linkimą jį dar tobulinti (ILKKI 68). 
„Tokiu būdu mūsų kalbos jausmas ypač turi būti aštrinamas esamiems kalbos 
reiškiniams suprasti“ (ten pat, p. 69). 

Taigi kalba ir jos kultūra neatmezgamai susijusi su žmogaus dvasinio pa- 
sauliu ir jo ugdymu ir vienas kitą lemia ir apibrėžia. Bet mūsų tauta negalėjo 
eiti tiesiu kalbos ir dvasinio gyvenimo ugdomuoju keliu, nes mūsų istorija 
buvusi kitokia negu daugelio kaimynų. „Jeigu mūsų tauta, ta didžioji kalbos 
bendruomenė, būtų visada turėjusi normalų savo kultūros gyvenimą, ir kal- 
bininkų darbas galėtų eiti kitu keliu“ (ILKKI 66). Svetimųjų jungas „išplėšė 
mums progą ir teisę išmokti laiku savąją kalbą normaliu būdu — mokyklos 
suole“ (RR 33). „Sudarkė mums svetimieji tautinę sąmonę ir baisiai sužalojo 
kalbą, ypač tą, kuri skirta plačiajai visuomenei ar raštui. Mūsų kalbininkų 
darbas — atitaisyti tai, kas sužalota, ir dar skubiai — susiaurino ir mūsų pla- 
čiosios visuomenės pažiūras į kalbą ir į kalbininkų darbą. Ėmė ji manyti, 
kad kalbininkas yra nuolatinis rėksnys ir nepermaldaujamas taisytojas — ir tik 
taisytojas. Maža dar to: šios aplinkybės išmušė žmonėms pasitikėjimą savimi 
ir nuojautą, kas jų kalboje gera ir įprasta. Žinoma, didžiausia priežastis bus ta, 
kad su gausiais kalbos taisymais nėjo kartu kalbos esmės aiškinimas. [...] Šian- 
die iš tos negatyvinės linkmės galime pamažu pereiti į konstruktyvinį kalbos 
darbą |...|. Mano manymu, ir būtų jau laikas daugiau kreipti dėmesį 
ne tik į taisomąjį kalbos uždavinį, bet ir į ugdomąjį, 
kuris yra susijęs su visu pilnutiniu žmogaus brendimu“ 
(ILKKI 67; ret. A. A.). 

Šiomis mintimis Andrius Ašmantas tiesiogiai susisiekia su „Gimtosios 
kalbos“ mokyklos nuostatomis. Pradėdami leisti kalbos laikraštį, jo redak- 
toriai įžanginiame straipsnyje „Darbą pradedant“ rašė: „Mums neužtenka 

kapos kalbos taisytojų, bet reikia pačią visuomenę kalbos išmokyti“ (1933, 
sąs. 1, p. 1). Taigi pats būdamas tos mokyklos darbininkas, Ašmantas taip pat 
skatino nesitenkinti vien kalbos taisymais, bet ragino imtis platesnio kalbos 
ugdomojo darbo ir pirmiausia tikėjosi tai daryti per mokyklą. Galėtume 
sakyti, kad jis net ėjo plačiau už „Gimtosios kalbos“ mokyklą, nes griežčiau 
pabrėžė ugdomąjį kalbos kultūros pobūdį, ir dar daugiau - jos ryšį su visos 
asmenybės ugdymu. 

Andrius Ašmantas nuolat primindavo, kad tautos kultūros kilimas neįma- 
nomas be aktyvaus santykio su savo kalba. Kai svetimųjų priespaudos metais 
„nutrūko permanentinis kultūros ir kalbos gyvenimas“, mūsų šviesuomenė 
„ėmė nelietuviškai galvoti, jausti ir vaizduotis“ (AA. - Žodžių daryba, p. 4). 
„Mūsų kalba pradėjo nublukti, ir mes griebėmės gatavo, nors svetimo, dėl 
to, kad buvome jau bepametą mūsų kultūros sąsają su savąja didžios kultūros 
kalba“ (ten pat). Tik pagarba gimtajai kalbai gali sugrąžinti ir lietuvių kalbos, 
ir kultūros savitumą. Ta pagarba turi būti siejama su plačiai suprantama kalbos 
kūryba. „[Tlautinės kultūros dirvose neužtenka paviršutiniškai įprasti pavartoti 
jau sukurtąsias vertybes, bet visur dar reikia kruopštaus ir didelio individualaus 
darbo. [...] Čia nei vienas tautos narys nėra laisvas nuo savo kalbos kultūri- 
nio darbo. Nepamirština taisyklė: jo kalba — jo tautos kalba“ (RR 32). „Tik 
daugiau parodykime nuoširdumo savo tėvų kalbai, tik daugiau rūpestingumo 
savo žodžiui, leidžiamam į pasaulį, o kalbos šiukšlės mums be didelio vargo 
išnyks“ (RR 35). Tad visi įsitraukime „į tą amžinąjį kalbos kūrybos vyksmą, 
kuris didėja ir tobulėja tik kartu su žmogaus dvasios brendimu, pajėgumu ir 
kūrybingumu“ (ILKKI 68). 

Andrius Ašmantas nuolat ilgėdavosi gyvo, ne knyginio žodžio, kuris 
tebėra stiprus kaime, „kuriame ir glūdi pačios gyvosios mūsų kalbos šaknys“ 
(ten pat, p. 67). „Mūsų kalba kaip tik gyva ir lanksti kaimo aplinkumoje“ 
(Gimtoji kalba, 1935, sąs.1-2, p. 31). Tas kalbos gyvumo principas eina 
per daugelį straipsnių ir paskaitų tekstų. Jis galėjo būti perimtas iš Jablons- 
kio, gal per Balčikonio paskaitas, kurio buvo klausęs. Gal veikė tuo metu 
visuotinai gyvavusi nuostata gręžtis į tautos paveldą, bet greičiausiai sutapo 
su paties Ašmanto gyvojo žodžio ilgesiu, kurį jis taip propagavo bendrinės 
šnekamosios kalbos kultūrai skirtuose darbuose. Tą nuostatą jis ne kartą 
yra išsakęs savo skelbtuose žodžiuose. Antai Liudo Dovydėno romano re- 
cenzijoje pasiskundė, kad „daug kur mes vis dar stokojame gyvos ir visiems 
inprastos kalbos“ (Gimtoji kalba, 1935, sąs. 1-2, p. 31). Recenzuodamas 
Igno Malinausko ir Jurgio Talmanto „Lietuvių kalbos gramatiką pratimais“ 
pradinės mokyklos skyriams, rašė: „Dideliu autorių nuopelnu reikia laikyti 

tai, kad jie gerai suprato gimtąją kalbą, jos tikslus ir tuo būdu atsisakė nuo 
nevykusių senovinių metodų, kurie paneigdavo vaiko atsineštąjį į mokyklą 
kalbos turtą ir versdavo iš gramatikos mokytis lyg naujos kalbos, kurios, 
tarytum, vaikas nė mažiausio sakinio nemoka sulipdyti...“ (Tautos mokykla, 
1935, nr. 10, p. 238). Įdomu ir tai, kad Petro Joniko knygos „Pagramančio 
tarmė“ recenzijoje, be teigiamai vertinamo tarmės aprašo ir brangios kal- 
binės medžiagos, Ašmantas dar iškelia knygos |kalbos| nedogmatiškumą 
ir laisvumą, „kokiu pasižymi gyvoji kalba“ (Židinys, 1940, nr. 1, p. 139). 
Be to, nurodomi keli knygoje minimi gyvosios kalbos vartojimo atvejai 
(proklitikų ir enklitikų tarimas, žodžių sutraukimas ir kt.) ir sakoma, kad 
„[g|yvosios kalbos garsas yra visada veikiamas sakytojo jausmų įvairumo ir 
minties raiškumo. |[...| Pagaliau tokie posakiai palengvina tarmės ritmą ar 
rimą perduoti“ (ten pat). 

Minėtoje Liudo Dovydėno romano recenzijoje Andrius Ašmantas, be 
priekaištų dėl kurių ne kurių kalbos, skyrybos dalykų ir korektūros, nema- 
ža vietos skiria kalbos gyvumui ir reiškiasi kaip kūrinio stiliaus vertintojas. 
Jis rašo, kad kalbos sklandumas, gyvumas ir vaizdumas daug priklauso nuo 
turinio. Kadangi rašytojas vaizduoja kaimą, tai jis ir sugebėjo pasinaudoti 
kalbos turtu, kurį atsinešė iš kaimo: „romano kalba ir dvelkia tuo lankstumu, 
gyvumu ir tikslumu“ (Gimtoji kalba, 1935, sąs. 1-2, p. 31). „Tiesa, autorius 
dar nedrįsta pasinerti į sodžiaus kalbos gelmes jos perlų ieškoti ir kitiems 
juos paskleisti. Jų tik vienas kitas“ (ten pat). Kartais rašytojas, norėdamas 
paryškinti iškalbius visuomenininkus, „leidžia jiems papilti tuščių žodžių ir 
pažarstyti nevykusių posakių, jau atkeliavusių iš miesto „inteligentų“ į kaimą. 
Visa daroma sąmoningai“ (ten pat). Kitur, kur to sąmoningo veiksmo nėra, 
reikia laikytis bendrinės kalbos normų, nuo jų nenutolti. Kur nutolta, ten vis 
nepagalvota, ar tai gyvas žodis, ar tai sklandu, nuoseklu, kaip sakytų kaimo 
žmonės. Beje, gyvumo pagrindu Ašmantas supeikia ir kelis Petro Joniko 
knygoje autoriaus vartojamus terminus naujadarus. 

Gyva, sklandi žmogaus kalba visada ritmiška — ji lyg banguote banguoja. 
Kalbos ritmas reiškiamas sakiniais ir yra susijęs su kvėpavimu. Natūralaus 
kalbos ritmo neturi knyginiai sakiniai (pavyzdžiui, Daukanto). Gyvi sakiniai 
ritmiški, kaip kad Kėvės raštuose (RR 88-89). Ir rašytiniai sakiniai bus gyvi, 
kai pagal sakomąjį žodį išlaikys kalbos ritmą, kurį sudaro vietoje esančios 
pauzės ir deramai pabrėžiami svarbiausi sakinio žodžiai. 

Su stilistikos dalykais susiję ir kiti Andriaus Ašmanto neskelbti kalbos 
taisymai. Jo archyve yra išlikęs tokių taisymų sąsiuvinis, kur susirašyta di- 
delis pluoštas sakinių iš mokinių ir studentų rašinių, kuriuos nagrinėdavo 

pamokose ir paskaitose ar šitaip mokydamas kalbos. Visi sakiniai suskirstyti 
į 10 skyrių: 1) skyrybos dalykai, 2) linksnių vartojimas, 3) žodžių netikslu- 
mas, 4) žodžių stilius, 5) sakinių stilius, 6) žodžių formos, 7) įvairūs kalbos 
netaisyklingumai, 8) laikai ir sakiniai, 9) rašybos dalykai, 10) priešdėlių ir 
prielinksnių vartojimas. Atidžiau įsiskaičius į tuos sakinius galima aptikti 
ir nelogiško tų dalykų skirstymo, ir šiaip neaiškumų, nes autorius papras- 
tai nepateikia jokių aiškinimų ar taisymų pakaitų. Vis dėlto šitas taisymų 
sąsiuvinis rodo gerai jautus kalbos ir stiliaus skirtumus. Gerą stilių savo 
raštuose jis apibūdino tokiais ir dabar gerai stilistikoje žinomais požymiais: 
taisyklingumu, grynumu, aiškumu, kuris suprantamas plačiai — ir minties, ir 
fizinio garsumo prasmėmis, sklandumu (sakinio įforminimas, jo pilnumas, 
ritmingumas), tikslumu, gyvumu, vaizdumu. Tokių stilistinių priemonių 
randama tik grožinės literatūros kūriniuose. Ašmantas gerai suprato funk- 
cinę stilistinių priemonių sklaidą ir apie ją kalbėjo recenzuodamas grožinės 
literatūros tekstą. Apskritai stilistiką jis laikė tokia kalbos sritimi, kurioje 
geriausiai galima pamatyti kalbos šilumą, gaivų lankstumą ir kalbos dvasios 
galybę (TUTK 54). Kalbos dvasia reiškiasi mąstymu, kalbos priemonėmis 
reiškiamu vaizdu, sujungtu su jausmine išraiška (ten pat). 

Taigi Andrių Ašmantą galima būtų laikyti vienu iš lingvistinės stilistikos 
pradininkų Lietuvoje. Kartu su Aleksandru Žirguliu (žr. p. 474) jis panašiai 
apibūdino stilistikos uždavinius, svarbiausius stilingos kalbos reikalavimus. 
Deja, Juozo Pikčilingio žinomoje stilistikos monografijoje apžvelgiant lie- 
tuvių stilistikos raidą tai nėra paminėta (Pikčilingis 1971:16). Žinoma, kad 
Andrius Ašmantas studijavo užsienio mokslininkų stilistikos darbus: jo su- 
darytame literatūros sąraše Klaipėdos pedagoginio instituto bibliotekai yra 
ir stilistikos knygų, beje, nurodytų ir minėtoje Pikčilingio apžvalgoje (ten 
pat, p. 11), iš jų mokėsi ir mėgino dėstyti stilistiką aukštosiose mokyklose. 
Atkreiptinas dėmesys į 1936 m. Klaipėdoje išleistą Klaipėdos prekybos insti- 
tuto knygelę „Studijų santvarka ir programa“. Ten lietuvių kalbos programos 
kalbų skyriuje išspausdinta Andriaus Ašmanto sudaryta lietuvių kalbos prog- 
rama. Ji suskirstyta į 4-is skyrius: 1) pagilintos fonetikos bei morfologijos 
žinios ir jų praktiškasis vartojimas, 2) sintaksės pratybos, 3) kirtis ir prie- 
gaidė, 4) stilistika. Pastarasis skyrelis toks: 1. Literatūrinė ir praktinė kalba. 
2. Kalbos taisyklingumas, aiškumas, grynumas, tikslumas. 3. Rašinys, temos 
parinkimas, medžiagos suskirstymas ir išdėstymas. Kaip priedas nurodomi 
tokie darbai: rašiniai bei straipsniai apie Lietuvos ir pasaulinį ūkį, prekybą ir 
pramonę ir įvairiomis kitomis temomis, siekiant visų įgytųjų žinių srities; 
vertimai iš kitų kalbų; pavyzdingųjų lietuvių rašytojų nagrinėjimas kalbos 

ir stiliaus atžvilgiu (p. 50). Tai ar ne pirmas bandymas aukštosiose moky- 
klose lietuvių kalbos dėstymo istorijoje įvesti kaip savarankišką kurso dalį 
ir stilistikos pradmenis. Tik reikia apgailestauti, kad šie pradmenys And- 
riaus Ašmanto nebuvo toliau plėtojami. Tiesa, „Bendrinės lietuvių kalbos 
kurso“ programoje (1939. - AA) prie konkretaus rašomųjų darbų nagrinėjimo 
nurodytos kalbinės ir stilistinės klaidos. Bet atskiro stilistikos skyriaus nėra 
nei Klaipėdos pedagoginio instituto programoje, nei „Bendrinės lietuvių 
kalbos programoje“, skirtoje Vilniaus universiteto studentams. Jose abiejose 
apie stilistiką visai neužsimenama. 

Taigi nors ir neturime Andriaus Ašmanto tekstų, kuriuose būtų fiksuotas 
stilistikos kursas, iš pareikštų įvairių, kartais padrikų minčių galima daryti 
išvadą jį buvus vieną iš lingvistinės stilistikos kūrėjų Lietuvoje ir to kurso 
dėstymo pradininką aukštosiose mokyklose. Kaip kad neturėdami jo Klaipėdos 
pedagoginiame institute dėstyto vaikų literatūros kurso tekstų, laikome jį tos 
literatūros dėstymo pradininku (Raguotienė 2001:174). 


x XX 


Dabartinės bendrinės kalbos srityje Andrius Ašmantas yra palikęs liudi- 
jimų apie bendrinės kalbos struktūrą (fonetikos, akcentologijos paskaitos, 
žodžių darybos rašiniai ir diplominis darbas, taip pat žodžių darybos paskaitų 
tekstas), bet daugiausia darbų yra iš bendrinės šnekamosios kalbos kultūros, — 
jie sudaro ne tik gausiausią, bet ir vertingiausią palikimo dalį. Kadangi savo 
mokslinę kalbotyros veiklą jis pradėjo nuo žodžių darybos tyrimų, nuo jų ir 
tikslinga pradėti kalbos sandaros tyrimų apžvalgą. 


Žodžių darybos tyrimai 


Iš žodžių darybai skirtų darbų Andriaus Ašmanto archyve yra nemaža 
įvairių išrašų iš kalbos mokslo veikalų (Kuršaičio, Leskyno), žodynų, grožinių 
kūrinių (Henriko Senkevičiaus, Frydricho Šilerio ir kt.) vertimų į lietuvių kal- 
bą, užrašų iš kelionių po žemaičių ir vakarų aukštaičių šnektas, kitokių išrašų. 
Žodžių darybai priklauso keturi rašiniai: seminarinis darbas „Priesagos -iškas 
ir -inis žemaičių tarmėje“, referatas „Priesagos -inis, -iškas (-is, -ė), -ingas“, 
diplominis darbas „Priesagos -ini-s (-inė), -iška-s (-iška) mūsų bendrinėje 
kalboje nuo „Auszros“ laikų“ ir paskaitų tekstai „Žodžių daryba“ Be to, dar 
yra atskiras rašinėlis apie priesagos -inis būdvardžių reikšmes. Visi tie darbai ir 
užrašai rašyti ne vienu metu, nėra vienos vertės ir vertintini skirtingai. Diplo- 
minis darbas, vienas iš pačių didžiausių Andriaus Ašmanto rankraštinių darbų 

(pagal apimtį didesni tik „Akcentologijos užrašai“), atrodo, bus vertingesnis 
už kitus, jis ir rengtas ilgiau, daugiau atsidėjus ir įsigilinus į temą. 


Priešdiplominiai darbai 


Andriaus Ašmanto archyve yra išlikęs juodraštinis seminarinio darbo 
„Priesagos -iškas ir -inis žemaičių tarmėje“ variantas, rašytas 1929 m. Jis 
turi nepilnus 12 puslapių, rašytų didelio formato lapuose. Iki šiol šis rašinys 
nėra niekur skelbtas. Pirmiausia reikia pasakyti, kad jame aprašomas šių 
priesagų darumas ir iš dalies vartosena (semantika) ne pačioje gyvojoje že- 
maičių tarmėje, o žemaičių kilmės rašytojų Daukanto, Valančiaus ir Žemaitės 
raštuose. Darbas pradedamas prisipažinimu, kad tų priesagų skirstymo ir 
aiškinimo pagrindo „teoretišku atžvilgiu“ autoriui nepavykę rasti. Jis mini 
Petro Joniko nuomonę apie tas priesagas š. m. (1929) „Švietimo darbo“ 
2-ame numeryje ir toliau cituoja Prano Meškausko mintis iš jo „Lietuvių 
rašomosios kalbos vadovėlio“, kad esą sunku tiksliai nusakyti (priesagos 
-inis) vartojimą, nes trūksta gyvosios kalbos ir senovinių raštų pavyzdžių. 
Autoriaus nuomone, sunku darytis „technikinius“ terminus tiems inteli- 
gentams, kurie visai nemoka lietuvių kalbos ar menkai ją temoka ir dar 
mažiau tepažįsta jos dvasią. Kad dabar pasidarę visiems sunku, kalta esanti 
mokyklinė ir ypač visuomeninė rašto kalba, kuri visai pagadino žmonėms 
kalbos skonį. „Iš tos balos beištrauks tik liaudies kalba ir selnolviniai raštai, 
kurių duomenis vis dėlto reikia imti su dideliu atsargumu, nekaip iki šiol 
darome“ (AA, min. darbas, p. 1). Todėl dera gerai išstudijuoti rašytojų gy- 
venimo aplinkybes, ar jos buvusios palankios gerai išmokti lietuvių kalbą ir 
ją tinkamai vartoti. Kad kalbos nemokėjimu sirgo ir senieji rašytojai, rodo 
ir Daukanto „Gywato Didiujū Karwaidū“ pratarmė, rašyta Petrapilyje apie 
1848 m. Daukantas pats kukliai prisipažįsta, kad jam kalba nerūpinti, o tai 
tiktų ir kitiems rašytojams. 

Valančius vietoj priesagos -inis būdvardžių labiau mėgsta daiktavardžių 
kilmininką. Ašmantas nurodo savo skaičiavimu jų santykį gavęs 45 : 5, ir taip 
esą todėl, kad Valančius rašęs kaip žmonės šnekėjo. Daug toliau su priesaga 
-inis nuėjęs Daukantas: „Jis šios priesagos -inis tiek pridarė naujadarų, kurių, 
man rodos, nė šiandien visų nevartojame“ (AA, min. darbas, p. 3). Žemaitės 
prie senosios kartos negalima priskirti, ir jos raštuose neteko pastebėti ko nors 
neįprasta, „ypač todėl, kad iš jos raštų man pačiam teko kalbos mokytis“ (AA, 
p. 4). Be to, jos 1924—1925 m. raštai paliesti Jablonskio rankos. Gal tik kiek 
kliūtų jos lietuviška, lenkiška kalba, kurią ar nebus paėmusi iš senųjų rašytojų. 
Autoriui niekur nėra tekę liaudyje tokių pasakymų išgirsti. 

Toliau darbe nagrinėjama žodžių su priesaga -iškas daryba. Pirmasis 
teiginys formuluojamas taip: „Priesagos -iškas (-a), -iškis (-ė) tėra segamos, 
kaip patyriau, tik prie daiktavardžių ir įvardžių liemenų. Prie antrųjų kiek 
mažiau, būtent tik prie savybinių įvardžių“ (AA, p. 5). Plačiai nagrinėjamos 
abi grupės, pateikiama daug iš minėtų rašytojų surinktų pavyzdžių. Skiriama 
daiktavardinių prieveiksmių grupė (žmoniškai“??, lietuviškai...), apžvelgia- 
mi daiktavardžiai motriškas(is), vyriškas(is), kalbama apie jų paprastąsias ir 
įvardžiuotines formas. Pateikiamas pavyzdys, kur -iškas būdvardis laips- 
niuojamas, plačiais pavyzdžiais parodoma, kad žmogaus ar daikto kilimo 
vietai žymėti Valančiaus nuosekliai vartojami būdvardžiai su priesaga -iškis 
(sodiškis, varniškis...). 

Taigi matyti, kad darbas padrikokas, menkai nagrinėjami priesagos -inis 
būdvardžiai, o -iškas vediniai apžvelgiami plačiau. Galima spėti, kad semina- 
rui pateiktas darbas galėjo būti geriau sutvarkytas. Šiaip ar taip čia jau buvo 
klojami pamatai diplominiam darbui ir kai kas iš jo vėliau ten ir pateko kaip 
trečiaisiais studijų metais atrasti dalykai. 

Kitas, jau brandesnis darbas, likęs taip pat nespausdintas, turintis 
13,5 didelio formato puslapių, — „Priesagos -inis, -iškas (-is, -ė), -ingas“. 
Kada jis rašytas, nėra tiksliai žinoma. Aišku tik, kad po Jablonskio mirties, 
tai yra ne anksčiau kaip po 1930 m., nes autorius rašo, kad daug ką bus 
Jablonskis į kapus nusinešęs. Gali būti, kad 1930 m. ar dar anksčiau Skar- 
džius jam bus siūlęs rašyti diplominį darbą ta tema, o kalbamasis rašinys 
būtų pirmas ar vienas iš kelių pirminių to darbo variantų. Tikra ir tai, kad 
jis rašytas prieš įteikiant diplominį darbą (veikiausiai iki 1931 m. vasaros 
kelionių po tarmes, nes jame dar nėra pavyzdžių iš kapsų ir zanavykų 
šnektų, tik du kirčiavimo atvejai iš Skriaūdžių ir Sintautų, — tarmių užrašų 
sąsiuvinyje įrašų iš šių vietų nėra). Laikyti jį vienu iš diplominio darbo 
pirminių variantų leidžia tas faktas, kad nemaža jo pavyzdžių ir teiginių 
tiesiog perkelti į diplominį darbą. 

Rašinys pradedamas iš toli nuo bendresnių dalykų. Teigiama, kad 
XVIII amžiuje įsigalėjus daiktiškiesiems, arba materialiesiems, mokslams, 
ir kalbotyroje buvęs paneigtas bet koks „metafizinis“ aiškinimas. Nusigręži- 
mas nuo mistinio žodžių aiškinimo davęs lyginamąjį istorinį kalbos mokslą, 
kuris sustojo prie žodžio formos ir nutolo nuo jo reikšmės. Įtakos turėjęs 
ir senovinis analitinis mokyklinis metodas, kuris trukdęs suprasti psichinę 


53 Čia ir toliau darybos skyriuje Andriaus Ašmanto rašiniuose autentiška rašyba užra- 
šyti pavyzdžiai perrašomi dabartine rašyba ir pateikiami vyriškosios giminės vienaskaitos 
vardininko linksniu. 

žodžio prigimtį. „Kol žodis buvo abstrahuotas, kol buvo atskeltas nuo mūsų 
sąmonės ir vaizduotės, tol žodis buvo plika forma, lyg nieko, be savo išvaiz- 
dos ir garso, nereiškianti. Tokiu būdu dėl šių priežasčių mūsų, kaip ir kitų, 
kalbos reikšmėmokslis, arba semantika, tebėra lopšyje“ (AA, p. 1). Be to, 
kalbininkams formalistams mokslinis darbas įmanomas ir be semantikos, o 
kalbos praktikams, šiuo atveju mokytojams, visiškai neįmanoma apsieiti be 
semantikos, kuri kaip tik rodanti antrąją žodžio pusę — jo konkretumą, suta- 
pimą su vaizdiniu. „Teparodydami mokiniui plikas žodžių formas, jų kalbinio 
sugebėjimo neišugdysime“ (ten pat). To palaidoto reikšmėmokslio pasigenda 
kaip tik tos kalbos, kurios po Didžiojo karo buvo vainikuotos ir pakeltos į 
karališką kalbų sostą — tapo valstybės, mokyklos, meno ir mokslo kalbomis. 
Todėl nieko nuostabaus, kad šiomis priesagomis pirmiausia susidomėjo kalbos 
praktikai, kuriems jau teko padirbėti lietuviškoje mokykloje. Jų nėra daug 
(Pranas Meškauskas, Petras Jonikas, Jonas Jablonskis), ir šios priesagos tenka 
„gal man pirmam kiek plačiau aiškinti. Todėl ir labai lengva čia man suklysti 
|-..J. Jaučiuos šį darbą gavęs labiau dėl tų priesagų reikšmės neaiškumo, negu 
dėl jų etimologijos“ (ten pat, p. 2). Tačiau negalima visai palikti neaiškinus ir 
etimologijos, todėl darbą sudarysiančios trys dalys: etimologija, akcentologija 
ir semantika. 

Čia išaiškėja keli įdomūs dalykai. Pirma, darbo temą Ašmantas bus ne 
pats pasirinkęs, bet gavęs iš savo vadovo, kuriam itin rūpėjo žodžių dary- 
bos dalykai. Antra, matyti, kad Andrius Ašmantas jau nesitenkina (gal ne 
be Skardžiaus įtakos) formaliuoju kalbos tyrimo būdu, bet nori gilintis į 
psichologines kalbotyros problemas, tai yra jau persiėmęs psichologizmo 
mokyklos idėjomis. Ir trečia, nors darbo uždaviniuose įvardijamas būtinumas 
tirti išvestinių žodžių semantiką, bet diplominiame darbe to buvo atsisakyta. 
Dabar per vėlu spėlioti, kodėl taip buvo padaryta: ar dėl išaugusios darbo 
apimties, ar dėl autoriaus nepajėgumo tinkamai parašyti tą dalį. Dėl pastarojo 
atvejo galima ir paabejoti vien todėl, kad iš vėlesnio laiko turime duomenų 
apie jo sukurtą gana plačią priesagos -inis būdvardžių reikšmių klasifikaciją 
(žr. šio darbo p. 383—384). 

Taigi ir šiame priešdiplominiame darbe daugiausia nagrinėjama forma- 
lioji tų priesaginių žodžių daryba, nors yra ir vienas kitas pasvarstymas dėl 
semantikos. Medžiaga jame pateikta iš 7 autorių: Mažvydo, Daukšos, Dau- 
kanto, Valančiaus, Žemaitės, Vaižganto ir Krėvės raštų. Konkretūs darybos 
tipai nustatyti iš gausių pavyzdžių. 

Pradžioje teigiama, kad priesagos -inis žodžiai mūsų kalboje vartojami be 
galo įvairiai. Senoviniuose raštuose tokių žodžių buvę labai mažai. Šiandien 

ją daugiausia vartojame, rodos, daikto medžiagai, iš kurios kas padaryta, 
nusakyti. Būdvardžiai su šia priesaga daromi iš daiktavardžių šaknų (tautinis, 
žieminis...), ji segama prie veiksmažodžių (daugiausia prie dalyvių: rinkti- 
nis...), būdvardžių (saldinis, rūgštinis...), skaitvardžių (pirminis, antrinis...) 
prieveiksmių (nuolatinis, dabartinis...). Yra labai daug sudaiktavardėjusių 
priesagos -inis būdvardžių. Tad galime matyti nepaprastą šios priesagos 
lankstumą, gausumą ir gajumą, bet su ja padaryti vediniai labai nelankstūs 
(tai yra nedarūs). 

Priesagos -iškas žodžiai senoviniuose raštuose vartojami labai plačiai. Ta 
priesaga gali būti segama prie daiktavardžių ir prie kelių savybinių įvardžių. 
Būdvardžius galima laipsniuoti ir įvardžiuoti. Priesaga -ingas segama prie 
daiktavardžių ir kiek prie būdvardžių šaknų. Išvestiniai būdvardžiai turi pa- 
prastųjų būdvardžių ypatybes. Prie išvestinių būdvardžių segama tik viena 
priesaga -umas. 

Iš kirčiavimo rašoma, kad priesagos -inis žodžiai ne visose tarmėse vie- 
nodai kirčiuojami. Autoriaus žemaičių dounininkų tarmėje kirčiuojama 
pastoviai, kiek tai leidžia mūsų kalbos bendrieji akcentologijos dėsniai 
(tai yra turi kirčiuotą priesagą), pvz., medinis, pirktinis, gyvulinis ir t. t. Šie 
būdvardžiai gerokai paveikę ir daiktavardžius, ypač tuos, kuriuos žemaičiai 
vėliau tepažino, todėl kirčiuojama raštinė, ligoninė, vaistinė. Tačiau šaknyje 
turi kirtį nuo seniau pažįstami žodžiai pirštinės, nūginės. Rašto tarmė kirtį 
kai kur palieka šaknyje, pvz., mokslinis, paveikslinis, partinis. „Šiandie, 
kiek patyriau, ir jie būdv. ima iš analogijos apibendrinti. Bet tvirtai šaknyje 
laikos ten, kur su ta priesaga žodis yra sudaiktav.: ligoninė, rūštinė, plytinė, 
pirštinės, nūginės... Bet jau langinė (Skriaūdžiai M. aps. ir Sintautai Š. aps.)“ 
(AA, min. darbas, p. 11). 

Priešingu keliu nuėjęs būdvardžių su priesaga -iškas kirčiavimas: išlaikomas 
pagrindinio žodžio kirtis, pvz., Endriejūvas - endriejūviškis, Plungė - plūngiškis, 
bet Gargždai - gargždiškis, Kuliai - kuliškis. Bet iš įvardžių - mūsiškis, jūsiškis, 
taip pat namiškis (namai!?) ir kitoniškas (|?). Priesagos -iškas būdvardžiai 
išlaiko pagrindinio žodžio kirtį abiejose tarmėse. 

Priesaga -ingas pati sau išlaiko pastovų kirtį. Išimtys yra pieningas, piršingas 
(arklys). Jablonskio liudijimu, kirčiuota šaknis dar pasakoma būdvardžių aud- 
ringas, dvasingas, kaulingas; mokslingai, partingai; sąmoningas, sąžiningas. 
Tie visi žodžiai yra senesnio kirčiavimo. Bet priesaga -umas pastovųjį kirtį 
nutraukia ant savęs. 

Semantikos skyrelis striukas ir nebaigtas. Apie priesagos -inis žodžius 
parašyta kiek bendrų samprotavimų, mėginama remtis Antano Vireliūno 


KALBOTYROS DARBAI 373 


nuomone'*'. Bet pasakojama painiai ir Vireliūnui lyg pritariama, lyg su juo 
diskutuojama. Tik aiškiau pasakoma, kad iš menko (Vireliūno) pavyzdžio 
negalima daryti kokių išvadų ir reikalauti iš jo visais atvejais tapatybės. „Kalba 
yra žmogaus dvasios padaras. Kiek žmogaus psichinis gyvenimas nėra vieno- 
das, pastovus, tiek negalima ieškoti to tikslumo ir pastovumo kalboje“ (AA, 
min. darbas, p. 12). Reikia dar atsiminti, kad atskirus žodžius ar posakius 
dažnai tiesiog mechaniškai pasisaviname nesišaukdami proto tiems faktams 
patikrinti. Turime pripažinti, kad kalba nėra tiesioginė mūsų vidinio pasaulio 
išreiškėja, todėl negalima iš kalbos reikalauti matematiško, arba absoliutaus, 
tikslumo. Vis dėlto tai nereiškia, kad neturime ieškoti priesagoms būdingų 
ypatybių. 

Priesaga - inis reiškia daugiau patvarią, pastovią, nors ir įgytą ar iš panašu- 
mo gautą žymę. Priesagos -iškas būdvardžių svarbiausia žymė bus panašumas, 
o -ingas rodo reiškiamos žymės gausumą, didumą (AA, min. darbas, p. 13). 

Trumpame skyrelyje autorius mėgina nustatyti kalbamų priesagų ve- 
dinių esmines skirtybes, bet šiek tiek parašyta tik apie -inis. Ši priesaga 
apibūdina (charakterizuoja) daikto arba reiškinio ypatybę taip, kad visos 
žymės sutampa visiškai neleisdamos manyti, kad yra dar kitų daiktą ar reiš- 
kinį apibūdinančių žymių. Tos žymės yra: 1) konkrečios ir realios daiktų 
santykių atžvilgiu, 2) pastovios kiekio ir net laiko atžvilgiu. Tai ypač ryšku 
kalbant apie konkrečius daiktus: medinis namas, vokietinis šautuvas, žieminiai 
rugiai (jų žymės yra absoliučios). Ši priesaga neturi laiko ir kiekio kitimo 
asociacijos (nesakome rugiai eina žieminyn). 


Diplominis darbas 


Diplominis darbas nuo jau minėtų priešdiplominių darbų skiriasi keliais 
požymiais. Pirmiausia nenagrinėjama priesagos -ingas būdvardžių. Tikslintas 
šaltinių sąrašas: atsisakyta senųjų raštų, ankstyvoji riba nusibrėžta „Aušros“ 
laikraščiu ir kiek daugiau pavyzdžių imta iš naujųjų laikų autorių (nors šiaip 
„Aušros“ pavyzdžių duodama itin gausiai, gal net gausiau negu iš kitų šal- 
tinių). Taigi orientuotasi daugiau į dabartinę bendrinę kalbą, jei jos pradžia 
laikysime „Aušros“ leidimo metus. Darbe apsiribota formaliosios darybos 
nagrinėjimu ir pastabomis apie kirčiavimą, o visai atsisakyta semantikos. 
Matyti, kad diplominis darbas ir nagrinėjamu laikotarpiu, ir temos apimtimi, 
pavyzdžių gausa, jų pateikimu ir kitais dalykais gerokai skiriasi nuo minėtų 


S4 Darbe šaltinis nenurodytas. Gali būti, kad remiamasi Vireliūno straipsniu „Priesagos 
-inis, -inė reikšmė“, išspausdintu „Mūsų kalboje“ („Lietuvos mokyklos“ priede) 1925 m. 
(nr. 3, p. 33-37). 

priešdiplominių darbų. Ir nors iš jų yra pakartotų teiginių ar šiaip minčių, tai 
iš esmės kokybiškai naujas, savarankiškas tyrimas. 

Darbas susideda iš keturių dalių:įžanginio žodžio, šaltinių sąrašo, bendrųjų 
pastabų, kur trumpai apžvelgiama ir tų priesagų istorinė raida, ir pagrindinės 
dalies, kur atskirai nagrinėjama priesagos -ini-s (-inė) ir -iška-s (-iška) vedinių 
daryba. 

Įžanginiame žodyje rašoma, kad tų priesagų aiškinimas priklauso nuo tam 
tikrų sąlygų. Tos sąlygos nėra tiesiai įvardytos, bet reikia manyti, kad kalbama 
apie tiriamąjį metodą. Jo esama dvejopo: istorinio ir aprašomojo. Kadangi 
pirmiausia iškyla forminės (dabar sakytume, darybinės) ir reikšminės (arba 
semantinės) analizės klausimai, tai „forminėje dalyje vartojamas daugiau 
aprašomasis metodas“ (RR 120). Tyrimą sunkinę tai, kad nėra darbų, kuriais 
būtų buvę galima pasinaudoti, ir be jų „negali būti aiškus ir visų priimtas 
metodas. Todėl darbe reikia pasilikti vienam su savuoju metodu, koks jis 
bebūtų“ (ten pat). 

Nors įžanginėje dalyje kalbama ir apie forminę, ir apie reikšminę tiria- 
mųjų vedinių analizę, bet niekur tiesiai nepasakoma, kad pačiame darbe bus 
nagrinėjami tik darybos dalykai, o semantika nenagrinėjama. Žinoma, kad 
autoriaus galvota apie tai ir mėginta kiek rašyti, bet darbui išsiplėtus nu- 
spręsta teikti jį ginti parašius tik darybos dalį. Tai nesumenkino darbo vertės 
ir jis buvo įvertintas teigiamai. Pridurtina, kad kitoje vietoje lyg tarp kitko 
buvo pareikšta, kad darybiškai abi kalbamos priesagos niekur nesusikerta 
ir nesusikryžiuoja, bet jas esą sunku išskirti semantikoje — gyvosios kalbos 
vartosenoje (RR 130). 

Įžangoje dar rašoma, kad medžiagai rinkti pasirinkti tie autoriai, kurie 
savo raštais yra vadovavę spausdintam žodžiui sudarydami bendrinės kalbos 
pamatą, iš kurio išaugo ir šių dienų bendrinė kalba. Tai periodiniai leidiniai: 
„Aušra“, „Varpas“, „Draugija“ „Vilniaus žinios“, „Viltis“, kalbininkų darbai: 
Jauniaus gramatika, Juškos ir Kuršaičio žodynai, rašytojų ir publicistų raštai: 
Jono Biliūno, Vinco Krėvės, Lazdynų Pelėdos, Antano Smetonos, Vaižganto, 
Vienuolio ir Žemaitės. Be to, istoriniams svarstymams pasirinkta Brugmano 
trumpa indoeuropiečių kalbų gramatika (,„Kurze Vergleichende Grammatik 
der Indogermanischen Sprachen'“, 1922), Endzelyno latvių kalbos gramatika 
(„Lettische Grammatik“, 1922), Leskyno (Leskien) lietuvių kalbos vardažo- 
džių daryba („Die Bildung der Nomina im Litauischen“, 1891) ir Trautmano 
(Trautmann) prūsų kalbos paminklai („Die altpreussischen Sprachdenkmaler“, 
1910). Tie visi šaltiniai sudaro 22 pozicijas. Pačiame darbe dar duodama 
pavyzdžių iš gimtosios Endriejavo šnektos ir kapsų bei zanavykų šnektų 

(nelokalizuojant, tik vienoje vietoje nurodyti Prienai su klaustuku), Valančiaus 
ir Daukanto raštų bei Rygiškių Jono gramatikos. 

Bendrosiose pastabose pirmiausia norima išsiaiškinti, ką vadinti tomis 
priesagomis. Jas galėtume pavadinti būdvardinėmis ir ribotis tik būdvardžių 
nagrinėjimu. Tačiau būdvardis su daiktavardžiu taip labai susiję, kad ne vi- 
sada galima atskirti, kur būdvardis, o kur daiktavardis. Vienu atveju tas pats 
žodis gali eiti būdvardžiu, o kitu jau daiktavardžiu. Taigi autorius nusprendžia 
nesiriboti tik būdvardžiais, o imti ir daiktavardžius. Čia reikės dėti ir tuos 
daiktavardžius, kurių kilmė jau kita (giminė, giltinė, druskinė ir kt., taip pat grie- 
žinys, mišinys, stripinys ir kt.). Be to, sumišę ir priesagų -inas ir -inis vediniai, 
ir jų ribas ne visada lengva nustatyti. Šiandieninė kalba tas priesagas linkusi 
skirti pagal reikšmę ir jos jau bus nuėjusios savo keliais. Negalima pamiršti, 
kad priesaga -ini-s santykiauja ne tik su -ina-s, bet ir su -oni-s (marškonis...), 
-ona-s (geltonas...). 

Priesagos -iška-s žodžiai giminaičių beveik neturi. Ji sumyšta tik su prie- 
saga -iški-s, bet juos lengvai atskiriame iš vartosenos. 

Istorinės raidos skyrelyje rašoma, kad -ini-s vediniai bus gal tik baltų kalbų 
padaras. Lietuvių kalboje ji vartojama gausiau palyginti su latvių ir net prūsų 
kalbomis. Senojoje lietuvių kalboje gausesni buvę priesagos -ina-s vediniai, 
o bažnytinėje kalboje -ini-s vediniai buvę reti. Iš senesnių rašytojų pastarąją 
buvo labai pamėgęs dirbtine kalba rašęs Daukantas, o Valančius, būdamas 
nelabai nutolęs nuo gyvosios kalbos, -ini-s vedinių vartojęs gerokai mažiau. 
Labai klystą Petras Jonikas ir Pranas Meškauskas teigdami, kad senoviniuose 
raštuose -ini-s buvusi plačiau vartojama. „Ji dabar tik įsigali, pavaduodama 
kilmininkus ir išstumdama kai kur -ina-s (plg. medinoji antis : laukinė antis)“ 
(RR 127). Šiandien -ini-s labai gyva priesaga ir smarkiai plintanti tik po Di- 
džiojo karo, kada pradėjo veikti mokyklos dėstomąja lietuvių kalba. 

Priesaga -iška-s istoriškai mažai pakitusi palyginti su -ini-s. Ji vartojama 
ne tik lietuvių ir kitų baltų (ypač prūsų) kalbose, bet ta pačia reikšme ir kitose 
indoeuropiečių kalbose. Tik senovės graikų kalboje ji tevartojama mažybi- 
niams daiktavardžiams daryti. 

Trumputė istorinė apžvalga leidžianti atskirti ir aprašyti ir tas priesagas, 
kurios yra netekusios ryšio su savo giminaitėmis ir kartu nustojusios gyvosios 
darybos (giminė, tekinis...) ir nuėjusios savo keliais (RR 129). 

Pagrindinėje dalyje autorius išsikelia du uždavinius: 1) prie kokių žo- 
džių šaknų ar kamienų (liemenų) tos priesagos gali būti segamos ir 2) ko- 
kio lankstumo yra tie nauji išvestiniai žodžiai tolesnei darybai ir gramatinei 
mortologijai. 

Toliau išsamiai grupėmis nagrinėjama abejų priesaginių būdvardžių ir 
daiktavardžių grupių daryba. 

Pirmiausia pateikiami -ini-s priesagos žodžiai pagal tai, iš kurių kalbos 
dalių jie padaryti. Nurodoma, kad jie daromi iš visų kalbos dalių: 

a) iš daiktavardžių grynų šaknų: būdvardžiai (pietinis, akinis, medinis...), 
daiktavardžiai arba sudaiktavardėję būdvardžiai (kapinės, raštinė, milinė...; 
viršinis, Aušrinė, naminiai...); iš daiktavardžių priešdėlinių šaknų: būdvardžiai 
(nuokampinis, priešakinis, užpakalinis...), daiktavardžiai (panaktinis, įpėdinis, 
parankinė...); 

b) iš būdvardžių grynų šaknų: būdvardžiai (aukštinis, bendrinis, ilginis...); 
daiktavardžiai (statinė, šiltinė, šaltinis...); iš būdvardžių priešdėlinių šaknų: būd- 
vardžiai (ištaiginis, išilginis, išgašinis „gašus, gražus, puikus“...); daiktavardžių 
pavyzdžių nepateikta; 

c) iš skaitvardžių: būdvardžiai (dvylikinis, tūkstantinis, milijoninis..., ant- 
rinis...); daiktavardžiai (šimtinė, dešimtinė, penkinė...; Šeštinės, Sekminės...); 

Čč) iš įvardžių pateiktas vienas retas „Aušros“ naujadaras savotinis (darbas); 

d) iš veiksmažodžių būtojo kartinio laiko šaknų: būdvardžiai (darinė (syla, 
„jėga“ ); daiktavardžių (giminė, šikinė, ritinis...); iš veiksmažodžių priešdėlinių 
šaknų: būdvardžiai (apsukinis, išbėginis, ištekinis...); daiktavardžiai (padarinis, 
pavilkinė drėbtinis...); iš būtojo laiko neveikiamųjų dalyvių kamienų: būd- 
vardžiai (adytinis, pjaustytinis, dirbtinis...); daiktavardžiai (degtinė, suktinis, 
muštinis...); iš būtojo laiko neveikiamųjų dalyvių priešdėlinių kamienų: bū- 
dvardžiai (atneštinis, išlaikytinis, uždengtinis...); daiktavardžiai (sutartinė, išim- 
tinė, sužadėtinė...); iš esamojo ir būsimojo laiko veiksmažodžių kamienų (čia 
apžvelgiami keli neaiškios darybos ir reikšmės žodžiai); 

e) iš prieveiksmių: būdvardžiai (atgalinis, nuolatinis, tiesioginis...); daikta- 
vardžiai (Dauginis); 

ė) iš prielinksnių: aplinkiniai (laukai); aplinkinė „apylinkė“; 

f) iš jungtukų tėra nurodytas vienas per Vinco Mykolaičio paskaitą išgirstas 
žodis kadanginis (stilius); 

g) iš jaustukų taip pat tėra vienas Kuršaičio žodyno pavyzdys gužinė „toks 
žaidimas, gužynė“, autoriaus kildinamas iš jaustuko guž, guž. 

Iš šio skyriaus daroma išvada, kad „galime pastebėti priesagos -ini-s ne- 
paprastą lankstumą pritapti prie įvairių kalbos dalių“ (RR 140). Ši priesaga 
dažniausiai dedama prie neveikiamosios rūšies dalyvių ir daugiausia daromi 
daiktavardžiai. Tuo tarpu prie įvardžių, prieveiksmių, jungtukų ir jaustukų 
dedama retai. Nurodoma, kad vienodai dažnai daromasi ir iš priešdėlinių 
šaknų: „[plriešdėlis čia visai neturi įtakos“ (RR 141). 

Toliau „-ini-s lankstumo“ skyriuje apžvelgiama, prie kurių priesaginių 
žodžių gali būti segama ši priesaga ir kurios priesagos gali būti dedamos prie 
šios priesagos vedinių. 

Teigiama, kad dažniausiai priesaga -ini-s pritampa prie daiktiškos reikšmės 
priesaginių žodžių (kurių ir tas priesagotumas mažai jaučiamas). Pateikiama 
pavyzdžių su įvairiais priesaginiais žodžiais (dažniausiai daiktavardžiais ir vie- 
nu, priesagos -in-ti, veiksmažodžiu, pvz., augintinis, mokintinis, jaukintinė...). 
Tai iš tikrųjų daugiausia „daiktiškos reikšmės“ žodžiai, pvz., -ag-a: medžia- 
ginis, -ait-i-s: kunigaikštinis, -g-a: išeiginis, -in-ė: kapininis, -yb-ė: kokybinis, 
-ykl-a: ganyklinis, -ul-y-s: gyvulinis ir t. t. Daroma išvada, kad priesaga -ini-s 
pritampa prie įvairių priesaginių žodžių. Tačiau šių dienų bendrinėje kalboje 
ne visur linkstama tokių žodžių darytis. Šiandien tokios neįprastos darybos 
būtų būdvardžiai iš priesagų -ėj-a-s, -esn-i(ė)-s, -ij-a vedinių, svetimų žodžių 
su -ik-a, taip pat -in-ė, -in-i(y)-s (šios dvi būtų ir dėl tarimo nepatogu), -ikšt-, 
-išk-ė, -toj-a-s... daiktavardžių. Taip pat vengiama segti priesagą -ini-s prie 
priesagų -uma-s, -yst-ė daiktavardžių. 

Autoriaus atskirai duodami pavyzdžiai, kur priesaga -ini-s segama prie 
sudurtinių žodžių, o pastaruosius sudėlioja pagal darybą. Antai nurodoma, 
kad būdvardžių daromasi iš daiktavardžio + daiktavardžio (viduržeminis, daik- 
tavardinis, nosburninis ...), būdvardžio + daiktavardžio (baltsubinis, žalvari- 
nis...), skaitvardžio + daiktavardžio (dviratinis, vienmarškinis...), įvardžio + 
daiktavardžio (šiandieninis, kasmetinis, kasdieninis...) ir kitokių dūrinių (jų 
pavyzdžių pateikta mažokai). Šį skyrelį be kokios žalos buvo galima dėti 
prie daiktavardžio grupės ir nurodyti esant dar vieną tų vedinių pogrupį. Bet 
autoriui taip daryti gal neišėjo todėl, kad vedinių iš sudurtinių daiktavardžių 
grupėje neatsirado daiktavardžių ir būdvardžių priešpriešos (čia visi tik būd- 
vardžiai), kokia skiriama aname daiktavardžių skyrelyje. 

Mažai ir menkai aprašyta, kurios priesagos gali būti dedamos prie prie- 
sagos -ini-s žodžių. Autorius teisinasi radęs maža pavyzdžių: „Matyt, -ini-s 
yra lyg ir pabaigtinė priesaga“ (RR 144). Nurodoma, kad ta priesaga daugiau 
dedama prie daiktavardžių, retai kada prie būdvardžių. Daroma išvada, kad 
kiek daugiau pavyzdžių yra su mažybine priesaga -ėl-i(ė)-s (giminė : gimi- 
nėlė, marškiniai : marškinėliai) ir priesaga -iška-s (vidutinis : vidutiniškas, 
giminė : giminiškas). „Vis dėlto priesaga -ini-s + -iška-s yra įmanomesnė 
ir dažnesnė bendrinėje kalboje negu -iška-s (būdvardinės reikšmės) + 
-ini-s“ (RR 145). 

Morfologinių formų apžvalgoje rašoma, kad iš būdvardžių galima pasida- 
ryti prieveiksmių. Bet „Aušroje“ ir „Varpe“ tokių prieveiksmių beveik neteko 

rasti, tik vienintelį pavyzdį kultūriniai (istoriška paroda). Šiaip visur tokiais 
atvejais daromasi su priesaga -iška-s, kaip elgiamasi ir dabartinėje spaudoje. 

Raštuose autoriui netekę rasti laipsniavimo pavyzdžių, o įvardžiuotinių 
būdvardžių pasitaiko tik kelių žodžių: dabartinis, vidutinis, paskutinis, pirmutinis. 

Daiktavardinių šios priesagos vedinių mažiau yra vyriškosios giminės 
negu moteriškosios. Būdvardiniai priesagos -ini-s žodžiai ne visada sutampa 
su -is, -ė būdvardžių linksniavimu; skiriasi vyriškosios giminės daugiskaitos 
vardininko ir naudininko galūnės. 

Kirčiavimo reikalai, rašo autorius, yra daug prastesni: susekti tikrus dės- 
ningumas esą labai sunku. Taip yra ir todėl, kad rašomosios kalbos tekstai 
nėra kirčiuojami, o tų žodžių kirčio šokinėjimas tirtas tik mokslo reikalams. 
Daug čia padaryta Kuršaičio (jo žodyne žodžiai kirčiuoti). Jo kirčiavimas eina 
pagrindu mūsų bendrinei kalbai. Tiesa, kapsai ir zanavykai, iš kurių mokomės 
bendrinės šnekamosios kalbos, kai ką kitaip kirčiuoja ir darbe remiamasi paties 
autoriaus sumedžiotais pavyzdžiais iš kelionių po tą kraštą. 

Toliau autorius mėgina grupuoti Kuršaičio daiktavardžių ir būdvardžių 
kirčiavimo pavyzdžius, bet prie kokių nors apibendrinamų išvadų neprieina. 
Nepasiseka rasti dėsningumų ir iš kapsų bei zanavykų pavyzdžių. Autoriaus 
tik daroma išvada, kad jo pastebėta daiktavardžių kirčiuojant priesagą (būlvinė 
„vieta bulvėms dėti“, drūskinė), o būdvardžių — šaknį (bulvinė (košė), druskinis 
(vanduo) (RR 152). 

Antrame pagrindinės dalies skyriuje nagrinėjami žodžiai su priesaga -iška-s. 
Teigiama, kad tai tokia priesaga, kuri reikalauja daikto, kad ir abstrakčios 
reikšmės, o -ini-s abstraktumo nemėgstanti. Dėl tos priežasties -iška-s gali 
būti segama prie dar įvairesnių priesagų. 

Toliau duodama pavyzdžių su tomis priesagomis (priesaginiais žodžiais). 
Pvz.: -ag-a: medžiagiškas, -agi-s: melagiškas, -ait-i-s: žemaitiškas, -at-ė: gyva- 
tiškas, -ėl-i-s: numirėliškas, -iet-i-s: amerikietiškas, -im-a-s: tikėjimiškas, -in-ė: 
giminiškas, -yb-a: tikybiškas, -ov-ė: senoviškas, -ul-i-s [-ul-y-s J: gyvuliškas, 
-u(0)men-ė: visuomeniškas ir dar keliolika kitų. Rašoma, kad iš tos daugybės 
priesagų ne visos šiandien tėra vartojamos. „Mat -iška-s vartojamas palygina- 
mosioms daikto ypatybėms žymėti. Kur žodis dėl priesagų pasidaro nevaizdus, 
neryškus, ten -iška-s ir tolsta“ (RR 159). 

Nurodoma, kad kalbamosios priesagos būdvardžiai nelabai mėgsta, kad 
prie jų būtų dedamos dar kitos priesagos. „Vienintelė -uma-s yra nuolatinė“ 
(RR 159), pvz., žvėriškumas, moteriškumas, lenkiškumas ir t. t. Be to, ji de- 
dama prie įvairių sudurtinių žodžių, pvz., karžygiškas, didvyriškas, vienašališ- 
kas, savarankiškas, veidmainiškas, atžagareiviškas ir kt. Pabrėžiama, kad nuo 


380 KŪRYBINIO PALIKIMO APŽVALGA 


seno ši priesaga dedama prie sustingusių sudurtinių žodžių ir jie kartojami 
visų rašytojų tie patys. „Naujos darybos nėra gyvos“ (RR 161). Skyrelyje dar 
pateikiama keletas pavyzdžių, kur daroma iš kitų kalbos dalių, bet sakoma, 
kad tokių priesaginių žodžių nėra gausu ir jie beveik nevartojami šių dienų 
raštuose. 

Gramatiškai priesagos -iška-s būdvardžiai yra labai lankstūs: jie gauna visas 
paprastųjų būdvardžių gramatines ypatybes. Jų nurodomos trys: 1) jie gali būti 
įvardžiuojami, pvz., žvėriškasis, visiškasis, dangiškasis ir t. t., linksniuojami 
kaip ir kiti įvardžiuotiniai būdvardžiai; 2) išvestiniai žodžiai laipsniuojami, 
pvz., šuniškesnis, žmoniškesnis, lietuviškiausias ir t. t.; 3) iš jų daromi prie- 
veiksmiai, kurie savo ruožtu gali būti laipsniuojami, pvz., lenkiškai, šventiškiau, 
krikščioniškiausiai ir t. t. 

Apie kirčiavimą pasakyta trumpai. Jaunius juos laikė nekilnojamo kirčio 
žodžiais, o Kuršaitis irgi kirčiavo jauniškai. Taigi „kirtis ir galūninio kirčiavimo 
palieka šaknyje ir tos priegaidės, kurios yra šaknis“ (RR 162). 


XXX 


Taigi toks atrodo Andriaus Ašmanto diplominio darbo turinys. Kokias 
išvadas iš čia atpasakotų minčių būtų galima padaryti? 

Pirmiausia jame pirmą kartą lietuvių kalbotyroje sistemiškai aprašyta 
daiktavardžių ir būdvardžių daryba su priesagomis -ini-s ir -iška-s ir tos da- 
rybos priklausymas nuo pamatinio žodžio kamieno. Tai savo knygoje apie 
priesagos -inis būdvardžius yra pažymėjęs ir Pranas Kniūkšta (Kniūkšta 1976: 
4). Jis pabrėžė, kad Andriaus Ašmanto darbas įdomus tuo, jog jame daug 
plačiau negu kur kitur nagrinėjami priesagos -inis vediniai (ten pat), bet jo- 
kio išsamesnio vertinimo nepateikė ir jo pavyzdžiais ar išvadomis nesirėmė. 
Enciklopedijose ir kituose Andriaus Ašmanto darbų apžvalginiuose straips- 
niuose diplominis darbas įvardijamas kaip vienas iš svarbiausių, vertingiausių 
jo rašinių. Teigiama, kad jame sukaupta daug medžiagos (Zinkevičius 1992: 
322), autorius buvo surinkęs daug medžiagos iš gyvosios kalbos ir tam tiks- 
lui apkeliavęs nemaža tarmių (Jonikas 1941). Pastarasis teiginys perimtas ir 
Bostono „Lietuvių enciklopedijos“ (I 335), tad galima spėti, kad jis paimtas iš 
Joniko nekrologo arba greičiausiai straipsnis enciklopedijai bus rašytas paties 
Joniko. Dėl to reikia pasakyti, kad Čia ne visai tikslu: tarmių faktai Ašmantui 
buvo iš tikrųjų tik pagalbiniai (intarpiniai), o kirčiavimo pavyzdžių nors yra 
iš kapsų ir zanavykų šnektų, bet jie nei išsamūs, nei labai svarbūs. Pridurtina, 
kad tame pačiame Andriaus Ašmanto tarminių užrašų sąsiuvinyje (AA) yra 
įrašų ne tik iš kapsų ir zanavykų, bet ir iš kitų — žemaičių šnektų. Pastarai- 

siais pavyzdžiais diplominiame darbe nesinaudota. Šiuo kartu nepamirština 
ir darbo recenzento Antano Salio pastaba, kad darbe „kiek trūktinas šaltinių 
parinkimas“: Bet šiaip ar taip, reikia pasakyti, kad darbui pavyzdžių iš apibrėžto 
bendrinės rašomosios kalbos raidos laikotarpio buvo pririnkta pakankamai 
daug ir jie leido autoriui daryti gana pagrįstas išvadas. Tarmių faktai darbe 
nebuvo pagrindiniai ir jie atliko tik šalutinį vaidmenį. 

Antra. Andriui Ašmantui gerai pavyko įvardyti priesagų -inis ir -iškas 
vartojimo polinkius. Svarbus teiginys, kad gausėja priesagos -inis būdvar- 
džių (jų ypač daug pradėję rastis po Didžiojo karo) ir jie stumia iš vartosenos 
priesagos -iškas vedinius ir ypač daiktavardžio kilmininką. Įdomi mintis, kad 
-inis priesaga daugiau pritampa prie daiktiškos reikšmės žodžių, o -iškas — ir 
prie abstraktesnių daiktavardžių. Taip pat svarbu, kad autorius ne vienoje 
vietoje tiksliai nurodė dabartinei kalbai būdingesnius ir įprastesnius darybos 
tipus ir jau pasenusius, dabar nebevartojamus būdvardinius kalbamų priesagų 
vedinius. 

Darbe mažiausiai pavyko aprašyti tų priesaginių žodžių, ypač priesagos 
-ini-s vedinių, kirčiavimą. Minėtame priešdiplominiame darbe, atrodo, buvo 
einama teisingesniu keliu (mėginta skirti paveldėtasis ir pasiskolintasis kir- 
čiavimas), o čia kokių apčiuopiamesnių rezultatų nematyti. 

Trečia. Autorius kaip reikiant nesusidorojo su tyrimo metodika. Reikia 
prisiminti, kad tuo metu vyravo istorinis požiūris į kalbos tiriamuosius faktus. 
Tos pačios metodikos laikytasi ir žodžių darybos tyrimuose. Teigiama, kad 
„ĮžĮodžių darybos tyrinėjimas genetiniu aspektu, nesiremiant vienalaikiais da- 
rybos santykiais tarp žodžių, sudaro istorinės, arba diachroninės, žodžių dary- 
bos esmę“ (Urbutis 2009: 39). Kaip tik Augustas Leskynas, kurio vardažodžių 
darybos darbu rėmėsi Andrius Ašmantas, ir Pranas Skardžius, Ašmanto darbo 
vadovas, įvardijami kaip istorinės lietuvių kalbos žodžių darybos atstovai (Ur- 
butis 2009: 39). Pats Skardžius neslėpė, kad jo didžiausiame darbe „Lietuvių 
kalbos žodžių daryba“ (1943) remiamasi istoriniu žodžių darybos supratimu. 
Jis rašė, kad beveik kiekviename praktiniame lietuvių kalbos darbo žingsnyje 
„pasigendama sintezinio ir istorinio mūsų kalbos žodžių darybos supratimo“, 
tad „autorius, ilgiau nebelaukdamas, ir ėmėsi šio darbo“ (Skardžius 1943:11). 

Iš tiesų tas Skardžiaus darbas nėra perdėm tik istorinis. Jame šalia istorinių 
aiškinimų randame daug gyvų žodžių darybos reiškinių, paremtų tik dabartine 
vartosena. Nepamirština, kad jis skyrė dabartines darias ir nedarias žodžių 
darybos priemones (Skardžius 1943: 18), daug kur pačiame darbe nuosekliai 
siejo vedinius su gyvais pamatiniais žodžiais. Bet istorinis požiūris sudarė 
sąlygas tapatinti tas pačias darybos priemones turinčius skirtingus kalbos 

vienetus, pavyzdžiui, priesagos -inis būdvardžius ir daiktavardžius. Palygin- 
kime jo teiginį, kad daiktavardžiai su priesaga -inis „yra ne kas kita, kaip su- 
daiktavardėję pirmykščiai būdvardžiai, ir todėl savo daryba niekuo nesiskiria 
nuo atitinkamų dabartinių būdvardžių“ (Skardžius 1943: 17). Skardžius čia 
neatsižvelgė į svarbų faktą — semantines skirtybes, taip pat į kai kuriuos mor- 
fologinius skirtumus, nors kai kas iš tų skirtumų ir paminėta (Skardžius 1943; 
260). Dėl to jam kaip viena senosios priesagos -inja- manifestacija egzistavo 
ir būdvardžių -inis, -inė, ir daiktavardžių -inis, -inė, -inys, -ynė vediniai. Pagal 
mokytoją šitaip elgėsi ir jo mokinys. Iš kelių žodžių darybai skirtų Ašmanto 
rašinių matyti, kad šiuo — metodikos atžvilgiu į priekį beveik nepasistumta 
ir trypčiota vietoje. Tai galėjo lemti ir Skardžiaus autoritetas: jis ir leisdamas 
didžiausią savo darbą 1943 m. tebebuvo žodžių darybos istorikas. 

Dabartinėje sinchroninėje žodžių daryboje labiausiai keliamas vedinio 
ir pamatinio žodžio santykis, kuris turi būti gyvas tuo pačiu istoriniu laiku. 
Vienalaikiškumo momentas iškeliamas kaip pagrindinis sinchroninės žodžių 
darybos matmuo (Urbutis 2009: 40-41). Tokiu būdu būdvardžių daiktavar- 
dėjimas tenka jau paribio ar istorijos sričiai ir sinchroninėje daryboje nėra 
nagrinėjamas. Vincas Urbutis šį reiškinį vadina morfologine sintaksine daryba 
ir ją mini skyrelyje, pavadintame „Kas lieka už darybos ribų“ (Urbutis 2009: 
347 tt.). Galima jį vadinti ir morfologiniu reiškiniu (substantyvacija) (Pupkis 
2005: 106), bet tai esmės nekeičia. 

Andrius Ašmantas irgi stovėjo ant istorinės žodžių darybos pagrindo ir 
gerokai svyravo tarp sinchronijos ir diachronijos. Šiaip jis tarsi deklaravo ap- 
rašomąjį metodą, kuriuo norima tirti dabartinė lietuvių kalba nuo „Aušros“ 
laikų. Jis rašė, kad „pačiai temai tiek tėra priesagų istorijos reikalinga, kiek 
skirto laikotarpio priesagų vartoseną galėtume suprasti ir išaiškinti“ (RR 125). 
Vis dėlto metodo ribotumas neleido iki galo sukurti sinchroninio darbo ir pri- 
vertė likti pusiaukelėje. Todėl priesagos -inis skyriuje ir suplakti būdvardiniai 
ir daiktavardiniai vediniai, nors ne vieną kartą pasakyta juos turint semantinių 
skirtybių. Priesagos -iškas skyrius jau atrodo gerokai „sinchroniškesnis“, nes 
tai daugiau lėmė šių vedinių specifika. 

Ketvirta. Darbe ar dėl autoriaus nepatirties, ar dėl vadovo nesužiūrėjimo 
yra likę abejotinų faktų, netiksliai nustatyto žodžių skaidymo atvejų. Pavyz- 
džiui, būdvardis nepartinis yra ne priešdėlinio daiktavardžio vedinys (RR 132), 
o padarytas iš grynos daiktavardžio partija šaknies. Begalinis taip pat nėra 
šio tipo darybos (RR 132), o laikytinas hipostaziniu dariniu (plg. Skardžius 
1943:22). Būdvardžio moralinis pamatinis žodis veikiau būtų daiktavardis, o 
ne būdvardis (RR 133). Būdvardžiai parakvijinis (RR 142), krikščioninis (RR 


KALBOTYROS DARBAI 383 


143), parapijoniškas (RR 158), grykoniškas „graikiškas“, krikščioniškas (RR 
158) bendrinėje kalboje sietini su nepriesaginiais pamatiniais žodžiais, o ne 
su priesaginiais. Kalbant apie būdvardžius viršutinis, žemutinis, kraštutinis ir 
panašius reikia skirti priesagą -ut-inis, o ne -ut-i-s (RR 143—144). Galima 
būtų nurodyti dar vieną kitą netiksliai suvoktą ar apsiriktą dalyką, bet jų 
nėra daug. Ne jie lėmė darbo vertę, o ji tikrai nemaža. Šiuo savo kūriniu 
Andrius Ašmantas pirmą kartą išsamiai sistemiškai aprašė tam tikrų būdvar- 
džių darybą, ir šiame darbe parodė dideles potencijas dirbti kalbos mokslo 
tiriamąjį darbą. 

Baigiant šią apžvalgą reikia pridurti, kad Andrius Ašmantas ir apgynęs 
diplominį darbą toliau domėjosi tų priesagų būdvardžiais, rinko jų pavyzdžius 
iš tarmių. Galima spėti, kad jis galėjo galvoti ir apie to darbo publikavimą. 
Išspausdintas jis veikiausiai būtų buvęs tobulesnis ir daręs didesnį poveikį 
žodžių darybos tyrimams, o ne likęs tik kalbos istorijos faktu. 


Apie priesagos -inis būdvardžių reikšmes 


Andriaus Ašmanto archyve yra išlikęs lapelis (pusės didelio formato lapo 
pusiau sulenktos 5 skiltys), kuriame ranka surašyta 17 priesagos -inis būdvar- 
džių reikšmių su pavyzdžiais, pora daiktavardžių reikšmių ir keli darybos pa- 
vyzdžiai. Galima spėti, kad tai rašyta gerokai vėliau nei dirbta prie diplominio 
darbo, galbūt rengiantis paskaitoms iš žodžių darybos Klaipėdos pedagoginia- 
me institute. Tai patvirtintų ir tas faktas, kad paskutinėje lapelio skiltyje yra 
mašinėle (gali būti, kad asmenine Ašmanto) spausdintas tekstelis „Kam kas 
lemta“, greičiausiai moksleiviams ar studentams duodamas diktanto tekstas. 
Taigi gal jį reikėtų apžvelgti kartu su jo žodžių darybos paskaitomis, bet jose 
apie priesaginę darybą išvis nieko nėra rašyta. Antra vertus, čia duodama 
apžvalga geriau siejasi su diplominio darbo tema ir rodo Ašmantą nenustojus 
ir vėliau domėtis platesniais priesaginių žodžių vartojimo dalykais. 

Taigi būdvardžių nurodyta esant 17 reikšmių. Čia šalia reikšmės įvardijimo 
duodama kiek autoriaus pavyzdžių (jie niekur nekirčiuoti, imami iš įprastinės 
vartosenos, ne iš senųjų raštų; vienur kitur būdvardžiai pabraukti ištisiniu, 
kartais punktyriniu brūkšniu). Nepavyko nustatyti, kam Ašmantas prie kai 
kurių reikšmių yra sužymėjęs skaitmenis nuo 158 iki 161 (rašyta prie I, II, 
VI ir kt. atvejų). 

I. Daikto sąsajai reikšti su laiku: vakarinės, rytmetinės maldos, žieminiai 
paršeliai... 

II. Daikto santykiui reikšti su vieta: sieninis, kišeninis laikrodis, pagraman- 
tinis kunigas, laukinės antys... 

III. Daikto santykiui reikšti su skaičiumi ir kaina: tūkstantinė minia, mili- 
joniniai skaičiai; šimtinis arklys, kapeikinė vinis... 

V. Ryškiai daikto ypatybei reikšti: saldiniai, rūgštiniai obuoliai, kumštinės 
pirštinės... 

VI. Padarymo būdui reikšti: kastinis kelias, piltinis kalnas, skaitytinės mišios... 

VII. Įsigijimo būdui reikšti: pirktiniai marškiniai, parvestinė, atvestinė karvė... 

VIII. Kilmei reikšti: belginis arklys, prūsinis šilkas, apyninis alus... 

IX. Paskyrimui reikšti: šieninė šakė, kopūstinis kubilas, išeiginiai drabužiai... 

X. Rūpimam dalykui reikšti: girinis žydas, peklinis kupčius („pirklys, pir- 
kėjas“), vištinis vanagas... 

XI. Darbo formai reikšti: galvinis, plytinis cukrus, kantuotiniai balkiai... 

XII. Panašumui reikšti: ledinė druska, sidabrinė šviesa, meškinės kojos... 

XIII. Matui reikšti: sieksninis kardas, glėbinis ąžuolas, colinės lentos... 

XIV. Gretinimo tvarkai reikšti: viršutiniai drabužiai, vidurinė mokykla, ar- 
timesnė giminė... 

XV. Daikto savininkui, priklausymui reikšti: šepetinė pieva, antiniai kiau- 
šiniai, žąsiniai taukai... 

XVI. Įrankiniam daiktui reikšti: kojinė mašina, vėjinis malūnas, dantiniai 
priebalsiai... 

XVII. Rūšiai reikšti: kantičkinės knygos, uosinis, ąžuolinis medis. 

XVIII. Daiktavardžiams reikšti: 1) arklinis (skerdžius), pakaklinis (šalikas), 
malkinė, Petrinės..., 2) penkinė (banknotas), šimtinė, tūkstantinė, 3) vytinis, 
mokytinis (?), pintinė, 4) aplinkiniai (žmonės, keliai... ). 

Čia iš karto į akis krinta pernelyg smulkus reikšmių suskaidymas, bet, 
pavyzdžiui, nėra nurodyta medžiaga, iš kurios kas daroma ar padaryta, jau 
minėta ankstesniuose darbuose. Antai Skardžius tokių būdvardžių nurodė 
esant 10 rūšių (Skardžius 1943: 246), o Kniūkšta daiktavardinių būdvardžių 
12 (Kniūkšta 1976: 61-78). Bet čia ne kiekis svarbu, o tai, kad turime pirmą 
rašytinį liudijimą apie tų būdvardžių reikšmių skirstymą. Andrius Ašmantas 
čia nusipelno pionieriaus vardo. 


Žodžių darybos paskaitos 


Nėra aišku, ar sumanytasis Klaipėdos pedagoginiame institute skaityti epi- 
zodinis žodžių darybos kursas buvo tikrai skaitytas. Paskaitų tekstas, iki šiol 
niekur neskelbtas, nėra baigtas, kaip ir daugelio kitų jo paskaitų. Jis trumpas, 
sudaro 19 didelio formato puslapių. Nemažą jo dalį (4 psl.) apima neįvardyta 
įvadinė dalis, toliau eina skyrelis „Žodžių darybos tikslas ir jos kryptys“ sky- 
reliai „Šis tas apie priešdėlį, šaknį, intarpą, priesagas ir galūnes“, „Beformiai 

žodžiai“, didžiausias skyrelis (p. 10—17) „Priešdėlinė žodžių daryba“, kuriame 
nagrinėjami priešdėlio pa-/ po- dariniai, ir „Žodžių šaknis“ 

Kursas pradedamas iš toli nuo bendrų dalykų — bendrosios kalbotyros (lek- 
sikologijos) klausimų. Norima pasiaiškinti, kas yra žodis. Tai esantis juokingas 
klausimas: juk net žemesnėse klasėse puikiai išmokstama skirti žodžius. „Deja, 
bene ir čia bus tas psichinis mūsų ypatumas, kad ko mes nežinome, jaučiamės 
geriausiai žiną“ (AA. - Žodžių daryba, p. 1). Daugelis bus pastebėję, kad kai 
kur nevienodai rašoma. Antai Būga rašęs kuopikčiausias, pergeras, kai-kas ir 
kt. ir pasiaiškinęs, kad jam ne viskas čia esą aišku. 

Žodis ir žodžio dalis nėra griežtai skiriama: vienu atveju vartojamas atski- 
ras žodis (iš), kitu tik jo dalis (iš-bėgo). Kartais nėra lengva sudėtingesnį žodį 
suskirstyti dalimis. Dėstytojo nuomone, norint skirti žodį nuo sakinio ar jo 
dalies dėtini du pagrindai: fonetinis ir psichinis. 

Fonetiniu pagrindu žodį skirti padeda kirtis. „Jis suburia atskiras fone- 
mas į tvirtesnį garsinį vienetą“ (ten pat, p. 2). Kitu atveju reikėtų remtis savo 
pažiūra, mąstymu, vaizdavimusi, tiesiog sprendimu, sąvokojimu. Bet ir čia 
fonetinis ir psichinis žodžio pagrindas gali nesutapti, pvz., maža maža trobelė, 
mylėk tėvą motiną, ryts vakarėlis gegutė kukavo... Šiuo keliu eidami patirsime, 
kad nelygiai glaudžiai jungiami ir atskiri žodžiai, pvz., siuvamoji mašina (plg. 
siuvamas drabužis), lenktinis peilis (plg. užlenktas peilis) ir t. t. Nuolat greta 

vartojami žodžiai gali susilieti, pvz., Daugirdas kilo iš daug girdįs ir pan. 
Kalbos idiomos irgi nustoja pirminės savo reikšmės ir yra pasukusios keliu 
tapti vienu žodžiu. 

Žodžio dalys, žodis ar net sakinys yra reliatyvus dalykas. Bet, rašo au- 
torius, nesileisdami į žodžių istoriją, stengsimės iškelti kelis forminius (ne 
semantinius) žodžių darybos atvejus, kurie sunkiau įveikiami žemesnių klasių 
mokiniams, nes dabar labai trūksta laisvės lietuviškų žodžių kūrybai. „,„Pasidarę 
išvadą, kad naujas žodis yra kultūros naujų laimėjimų apraiška, suprasime 
branginti savo kalbą ir kartu vertinti ją su visos tautos kultūra“ (ten pat, p. 5). 

Taigi žodis pagal kultūros laimėjimus gali eiti keliomis kryptimis: 1) tiems 
patiems žodžiams galima duoti naują turinį, 2) galima kurtis naujų analogiškų 
žodžių, 3) susieti du žodžius vienai sąvokai reikšti. 

Pirmuoju atveju žodžiams galima duoti metaforiškai naują prasmę, pvz., 
plunksna — paukščio, plunksna — rašomoji, dangus — oro mėlynė, dangus — 
dvasių gyvenimas ir t. t.; susiaurinti ar praplėsti žodžio prasmę, pvz., kari- 
ninkas — žmogus, kuris karu verčiasi ar rūpinasi, ir tam tikra karių rūšis — jų 
laipsnis, darbininkas — kas apskritai dirba ir nekvalifikuotą darbą dirbantis 
žmogus. Čia visur prasmė susiaurinta. Praplėsta, pavyzdžiui, piliečio reikšmė 
nuo pilies gyventojo iki valstybės nario. Jablonskio įnamiai praplėsti paukš- 
čiams ir gyvūnams. 

Antruoju atveju pagal analogiją kuriami nauji žodžiai. Pavyzdžiui, buvo 
malkinė, o gavę druskos pasidarėme druskinę, pagal žingsnį dabar turime 
linksnį ir kt. 

Trečiuoju atveju pavyzdžiai būtų siuvamoji mašina, tėvas motina, grėblio 
kotas > grėbliakotis, anoje pusėje > anapus ir kt. 

Žodžių darybos objektas apima tik antrąjį ir trečiąjį atvejį, o pirmasis labiau 
susijęs su kultūra ir socialiniu gyvenimu. „Tuos žodžius ir jų tikrąją prasmę 
tik iš kultūros ar per kultūrą tepažįstame“ (AA. - Žodžių daryba, p. 6). 

Skyrelyje „Šis tas apie priešdėlį, šaknį, intarpą, priesagas ir galūnes“ rašo- 
ma, kad žodžių darybai svarbu ir tos smulkmenos, kurios dabar nėra gyvos, o 
ypač jei neturi atskiros prasmės. Prie šitokių „nebeprasmingų“ žodžio dalių 
priklauso mūsų galūnės. Iš tiesų galūnės nėra vien linksniuočių ar asmenuo- 
čių žymės, bet jos yra ir prasmingos, pvz., plikas — plikis, aukštas — aukštis, 
sūrus — sūris ir t. t., arba galūnė labai suaugusi su priesaga, kad dabar atskirti 
sunku, pvz., lygumas - lyguma, daugumas - dauguma, malk-in-ė - mok-in-ys, 
-ė ir t. t. Tokiam reikšminiam tikslui yra atsiradę ir priešdėliai, jie žodžiui 
duoda naują reikšmę. Šaknis kisdama irgi duoda žodžiui naujų reikšmių, 
pvz., trūkti — trūkis, [su Įšukti — šūkis, sutikti — san-tykis ir kt. Taigi žodžių 

šaknis darybai yra lygiai svarbi kaip ir priešdėliai ar priesagos. Antrąją žodžių 
darybos dalį sudarytų sudurtiniai žodžiai, kurių dar ryškus dvišakniškumas: 
avigalvis, grėbliakotis, ilgakojis, vištgaudis ir t. t. Tai grupei galėtume skirti ir 
reduplikuotinius žodžius: mama, tėtė, mažmožis, murmulis ir kt. 

Priešdėlinės darybos skyriuje rašoma, kad derėtų peržvelgti visus mūsų 
vartojamus priešdėlius, bet tai padaryti nesą galima dėl laiko stokos. Tad reikia 
išnagrinėti bent vieną priešdėlį““*. Nagrinėjant reikią kreipti dėmesį į formą ir 
reikšmę, o jų santykis galintis būti labai įvairus: viena forma gali turėti daug 
reikšmių ir kiek rečiau kelios formos vartojamos viena reikšme. 

Priešdėlio pa- skyriuje atsiribojama nuo prielinksnio po ir reduplikacinio 
pa-. Čia skiriamos 4-ios reikšminės grupės. 

Priešdėlis pa- pirmiausia tiesiogiai ar tarpiškai dedamas prie veiksmažo- 
džių veiksmo pabaigtumui (perfektyvumui) reikšti, pvz., rašė, rašė ir parašė, 
bėgti - pabėgti ir t. t. Šis atvejis labai gyvas ir kartu labai laisvas, nes jį gali 
turėti beveik visi veiksmažodžiai (|išskyrus| žvilgterėti, čiuptelėti...). Iš tokių 
veiksmažodžių daromos daugelis išvestinių formų: parašymas, parašydamas, 
parašius..., paskirti - paskirtis, padėti — padėtis... 

Antra, priešdėlis pa- vienas ar kartu su priesagomis reiškia veiksmo nuo- 
seklumą ar retumą: pabara, parašau, pabėginėti, paišdykauti ir kt. Čia dar ryški 
ir pabaigtumo reikšmė. 

Trečia, tas priešdėlis rodo veiksmo šiokį tokį mokėjimą, sugebėjimą at- 
likti: Jau mano duktė paaudžia. Jau jų vaikas pakalba. Jokio pabaigtumo čia 
jau nejaučiama. 

Ketvirta, priešdėlis suteikia veiksmažodžiui naujos reikšmės, kuri tiesiog iš 
šaknies nekyla: pamokėti — broliams, seserims dalis išmokėti, pamesti — netekti, 
nustoti kokio daikto, pasileisti — ištvirkti ir kt. „Šios prasmės pa- priešdėlis 
nėra gyvas“ (AA, p. 12). 

Toliau apžvelgiami išvestiniai priešdėlio pa- daiktavardžiai ir būdvardžiai. 

Iš priešdėlinių pa- veiksmažodžių daroma įvairių daiktavardžių. Čia kartais 
kinta šaknis ir vartojami įvairūs kamiengaliai (liemengaliai). Duodama nemaža 
pavyzdžių su įvairiais kamiengaliais, su balsių kaita ir be jos, su gryna šaknimi 
ir su priesagine. Pavyzdžiui: pajuoka, pagunda, pamoka, paklausa; pagrindas, 
pasėdas; pakurai, palaikai; palūkanos, pakastuvės; padėklas, pagrėbstai, pa- 
kinktai, pagrandukas; padanga, pagyra, pakraipa, pagirios ir kt. Tie išvestiniai 
daiktavardžiai išlaiko šaknies reikšmę, bet daugumas yra sukonkretėję ir ne- 
bereiškia veiksminės sąvokos. 


"5 Si mintis ir pati priešdėlio pa- aprašymo pradžia autoriaus tekste išbraukta ir rašyta 
iš naujo. 

Taip pat iš tokių veiksmažodžių daromi būdvardžiai: pakrikas, paslikas, 
pasviras; pagaulus, pažulnus; patvarus, pamaldus, palaidas ir kt. Kai kurie iš 
šių būdvardžių be priešdėlių visai negalimi. Iš jų dar daromasi daiktavardžių 
ir prieveiksmių. 

Su priešdėliu pa- daromi būdvardžiai, pvz., padorus (: doras), palengvas 
(: lengvas) ir kt. Priešdėlis kiek sumažina reiškiamą ypatybę. 

Iš daiktavardžių yra daug su priešdėliu pa- išvestų įvairios reikšmės daik- 
tavardžių. Jie reiškia: 1) artimą vietą, apylinkę to daikto, kuris pasakomas 
šaknimi: paupys, pamiškė, pajūris, pakaunė ir t. t.; 2) reiškia vietą po daiktu: 
pasaulis, pasostė, padurys ir t. t.; 3) reiškia laikinę eilę, kas po ko eina: patė- 
vis, pamotė, pamergė ir t. t.; 4) turi griežtai neapibrėžtą reikšmę: padugnės, 
padrumzlės, pagalys, paauglys, pakeleivis ir kt. 

Daromasi vienas kitas būdvardis (parankus) ir gausiai prieveiksmių: pa- 
akiui, pakeliui, pakalniui (rodo vietos kryptį), pažodžiui, palaipsniui, pagrečiui 
(reiškia veiksmo būdą — eilę, tvarką), padieniui, pamečiui, pamėnesiui (rodo 
būdą laiko atžvilgiu), palaukiau, paežiau (reiškia vietą), pagaliau, paryčiau, 
pavakariau (reiškia laiką). 

Tarmėse, ypač žemaičių, pasitaiko būdvardžių, kurie vienose šnektose turi 
pa-, o kitose po-: pajuodys — pojuodis, parudys — porudis, pasaldys — posaldis 
ir t. t. Jie visi rodo ypatybes, kurių esama tik truputį, bet ne tiek, kiek rodo 
pati šaknis. 

Taigi priešdėlis pa- gali būti dedamas ne prie visų kalbos dalių. Rodos, 
nėra vedinių su skaitvardžiais (išskyrus vienas), įvardžiais, prielinksniais, prie- 
veiksmiais, jungtukais ir jaustukais. 

Paskutinis skyrelis skirtas žodžio šaknies dalykams. Nurodoma, kad šaknies 
balsiai kinta viena tvarka, o priebalsiai kita. Šaknies priebalsių kitimas yra 
visiškai fonetinis ir žodžio reikšmei įtakos neturi, pvz., kąsti < kansti < kand- 
ti, neždamas < nešdamas... 

Balsių kitimas rodo, kad žodžiai sudaro lyg tam tikras šeimas, kurias jungia 
reikšmė, kartais net ir labai nutolusi. Vienabalsinės šaknys sudaro tam tikrus 
laipsnius, kurie išsidėsto tam tikra tvarka. Pagrindiniai balsiai yra e, a, o, ė ir 
jie sudaro tokias eiles: 


1.e(plečiu), a (platus), ė, o (plėtė, plotas), i (plisti) 
2. a (skanus)  ------ o, uo (skonis, ražas, ruožas) | ----- 
3.0(šokti) uo (šuolis) | -—----- a (stoti, 


stuomuo, status) 


4. ė(rėžti) 0, uo (ruožas, sėsti, sostas), ------ a (ražas) 

Apibendrinant galima pasakyti, kad Andriaus Ašmanto „Žodžių dary- 
bos“ kurso paskaitos yra gerokai fragmentiškos, jose nėra nemaža šiam kur- 
sui pravarčių dalykų. Jos pradedamos nuo bendrųjų kalbotyros klausimų ir 
populiariai aiškinama, kas yra žodis. Tik prabėgomis paaiškinami galūnių 
vediniai, o išsamiau rašoma apie priešdėlinę darybą ir balsių kaitą, bet visai 
nenagrinėjama priesaginė daryba ir sudurtiniai žodžiai. Tas fragmentiškumas 
gali būti paaiškinamas Klaipėdos pedagoginiame institute kursui skiriamu 
trumpu laiku, todėl, kaip autoriaus ir pažymėta, tenkinamasi vieno priešdėlio 
vedinių nagrinėjimu. 

Jeigu šį kursą vertinsime visų Ašmanto rašinių žodžių darybos tema kon- 
tekste, turėsime pripažinti, kad jame teoriškai pažengta gerokai į priekį. Pir- 
miausia griežčiau ribojamasi nuo istorinių aiškinimų ir susitelkiama prie 
sinchroninių klausimų. Gana gražiai ir tiksliai nagrinėjama daiktavardžių, 
būdvardžių ir prieveiksmių daryba iš veiksmažodžių, kai kur visai priartėja- 
ma prie šiuolaikinio žodžių darybos supratimo. Įdomi balsių kaitos laipsnių 
lentelė, nors ji palikta neišplėtota ir plačiau nepaaiškinta, nesusieta su atskirų 
kalbos dalių darybos dalykais. Kaip tam tikras nenuoseklumas, galbūt sietinas 
apskritai su metodo trūkumais, yra neatribota veiksmažodžių ir vardažodžių 
daryba. Pasitaiko supainiotų žodžių ir formų darybos atvejų. 

Kaip labai teigiamą faktą reikia paminėti mėginimus darinius apžvelgti ne 
tik darybiškai, bet ir semantiškai, ir pasakyti, kad čia autoriui vietomis nepras- 
tai sekėsi. Paskaitose autorius ryškiau orientuojasi į bendrąsias psichologizmo 
mokyklos nuostatas, žodžių darybą stengiasi sieti su kultūriniais naujadarų 
poreikiais. Apskritai šis „Žodžių darybos“ kursas dar kartą patvirtina dideles 
jo potencijas toliau gilintis į šios srities kalbos mokslą ir praktiką. And- 
rius Ašmantas juo pasirodė kaip vienas iš nedaugelio tarpukario kalbininkų, 
gebantis plačiu teoriniu ir praktiniu žvilgsniu sistemiškai tirti mūsų žodžių 
darybos dalykus. 


Bendrinės kalbos fonetika, tartis, akcentologija 


Bendrinės kalbos fonetikos kursą Andrius Ašmantas yra skaitęs Klaipėdos 
pedagoginio instituto, Vytauto Didžiojo universiteto ir Vilniaus universiteto 
studentams, bendrinę tartį dėstęs Palangos mokytojų lituanistų kursuose 
1939 m., o akcentologiją skaitęs 1939 m. rudenį Vytauto Didžiojo universi- 
tete. Fonetikos ir tarties reikalui praverčia išlikę paskaitų tekstai „Bendrinės 
šnekamosios kalbos fonetika“ (RR 193-212), fonetikos kurso programa ir 
įvairūs smulkūs išrašai (AA), taip pat Juodkrantės mokytojų 1934 m. kur- 
suose Antano Salio skaityto bendrinės tarties kurso Andriaus Ašmanto rašyti 

konspektai (AA. Tai iš tiesų nedidelis bendrinės kalbos fonetikos, ne tarties, 
kursas, bet reikalo esmės tai nekeičia). 


Bendrinės šnekamosios kalbos pagrindai 


Prieš pradedant nagrinėti konkrečius Andriaus Ašmanto paskaitų tekstus 
reikia dar kartą pasakyti, kad jo darbuose esantys lietuvių bendrinės šneka- 
mosios kalbos struktūros dalykai (aprašomoji fonetika ir akcentologija) buvo 
ne tiek kalbos mokslo objektas, kiek būdas pereiti prie tos kalbos ugdymo 
dalykų, tai yra pagrindas ugdyti šnekamąją kalbą. Ta paskirtis neleidžia tikėtis 
kokių didelių aprašomosios kalbotyros mokslinių atradimų ar apibendrinimų, 
nes ne tai jam rūpėjo. Vis dėlto negalima išleisti iš akių to fakto, kad bent jau 
Andriaus Ašmanto bendrinės kalbos fonetikos kursas kol kas yra vienintelis 
iš tarpukario Lietuvos žinomas gana išsamus fonetinės sistemos aprašas. Dar 
vienas nespausdintas aprašas yra minėtasis Antano Salio bendrinės tarties 
kursas, skaitytas 1934 m. Juodkrantės mokytojų lituanistų kursas, leidžiantis 
lyginti abiejų kalbininkų savitumą ir įtakas. 

Galima iš karto pasakyti, kad iš Antano Salio sukonspektuoto teksto tie- 
sioginės įtakos Andriaus Ašmanto kursui nematyti, nors juo ir galėta būti 
naudotasi. Apie įtaką negali būti kalbos skaitant bendrąsias pastabas ir balsių 
skyrių. Pirmiausia skiriasi abiejų vartojami terminai. Salys vartoja kvėpsnį, 
dengiamąją kremzlę, antdantį, atdarumos garsus, o Ašmantas — kvėpavimą, 
žiedinę kremzlę, dantų smegenis, atvirumos garsus. Skiriasi ir formalioji abiejų 
kursų sandara. Vienokią ar kitokią įtaką galima įžiūrėti priebalsių skyriuje: 
sutampa tam tikri terminai (pvz., lūpininių dantinių priebalsių v, fvadinimas 
priešburniniais), kai kurie tie patys pavyzdžiai, kaip antai retas žodis angėlė 
(mažybinė angos forma) liežuvio užpakaliniam 7 parodyti ir kt. Be to, yra 
keletas panašiai interpretuojamų probleminių lietuvių kalbos fonetikos reiš- 
kinių (žr. žemiau). Nėra jokių Andriaus Ašmanto fonetikos sąsajų su Mykolo 
Durio „Kalbos mokslo pagrinduose“ esančiais „Kalbos garsų fiziologijos“ 
ir „Kalbos garsų kiekio“ skyriais, taip pat su Petro Būtėno „Lietuvių kalbos 
akcentologijos vadovėlyje“ (1931) įdėtu „Fonetikos elementų“ skyreliu. 
Galima teigti, kad Andriaus Ašmanto „Bendrinės šnekamosios kalbos fone- 
tika“ yra originalus, remiantis užsienio fonetikos darbais parengtas darbas, 
teikiantis autoriui vieną iš pirmųjų vietų tarpukarinėje lietuvių kalbos fo- 
netikos istorijoje. 

Turėdami prieš akis visų Ašmanto skaitytų kursų ir spausdintų darbų tai- 
komąją paskirtį, pamėginkime paieškoti autoriaus keliamų to darbo pagrindų 
ir nuostatų. 

„Vaizdinės tarties“ paskaitose Andrius Ašmantas rašo, kad leidus spaudą 
(1904) šnekamoji kalba nebuvo įsileista pilietinėmis teisėmis nei į mokyklą, 
nei į įstaigas: „gyvasis žodis dar savo teisių neturėjo“ (RR 290). Tik nepri- 
klausomoje valstybėje iškilo bendrinės šnekamosios kalbos reikalas. Didžiausi 
veiksniai kurtis tai kalbai yra mokykla, kariuomenė, bažnyčia, platus valstybės 
ir visuomenės gyvenimas su parlamentu ir valstybės įstaigomis bei įvairiomis 
organizacijomis, taip pat teatro tinklas (ten pat, p. 291). 

„Mūsų šnekamoji kalba nėra dirbtinė, bet turi savo pagrindą vakariečių- 
pietiečių tarmėje“ (ten pat). Iš kapsų ir zanavykų tarmės bendrinei šnekamajai 
kalbai imame fonetines ir morfologines lytis. Autorius nurodo, kad teoriškai 
ilgai nebuvome apsisprendę, kurios tarmės turėtume laikytis, ir čia bus lėmę 
keli sutapimai ar atsitiktinumai. Nesiimdamas spręsti bendrinės šnekamosios 
kalbos reikalų Jonas Jablonskis pasisakydavo kalbantis kaip jo motina kalbėjo, 
tai yra „švariausiai zanavykiškai“, iš kur jau seniai imtas ir rašomosios kalbos 
pagrindas (RR 291-292). Šita jo įtaka buvusi didelė ypač todėl, kad jis buvo 
pripažintas rašomosios kalbos autoritetas, ir ji sklido per bendradarbius ir 
mokinius. Antras laimingas sutapimas esantis mūsų rašybos fonetiškumas: 
„Mūsų rašyba palyginti tiksliai atvaizdavo ir atvaizduoja tos tarmės pagrindi- 
nius garsinius ypatumus“ (AA. - „Vaizdinė tartis“, II sąs., rankraštis, p. 81-82). 
Nors seni žmonės raštą skaito paprastai savo tarme, bet mokykloje mokiniai 
pratinami skaitydami derintis prie rašto. 

Vis dėlto reikia pasakyti, kad Andrius Ašmantas ne iki galo įvertino Ja- 
blonskio įnašą į bendrinės šnekamosios kalbos kūrybą. Lėmė ne tik atsi- 
tiktinumai, bet ir tam tikros Jablonskio viešai paskelbtos mintys. Ašmantas 
pripažįsta, kad Jablonskis yra kalbėjęs apie netaisyklingai tariamas rašomosios 
kalbos priegaidės ir savo 1925 m. „Lietuvių kalbos vadovėlyje“ pažymėjęs, 
kad „mokiniai tuoj kalbos mokslo pradžioje turi įprasti gerai skirti savo kal- 
bos kirtį“ (cit. pagal Ašmanto RR 187). O kaip reikia tarti rašomosios kalbos 
garsus, „Jablonskis niekur savo raštuose neatsako“ (ten pat). Tai nėra tiesa. 
Dar 1901 m. „Lietuviškos kalbos gramatikoje“ Jablonskis buvo nužymėjęs 
svarbiausius garsų (daugiausia balsių) tarimo dalykus. Pavyzdžiui, jis nurodė, 
kad „pirmoji dalis skiemens, turinčio šitą [tvirtapradį] kirtį, reikia tarti augs- 
čiaus ir stipriaus arba tvirčiaus, negu antroji“ (Jablonskis 1957:62), „rašomoje 
tarmėje jos [nosburninės balsės 4, ę, į, y] ištariamos dažniausiai kaip ilgosios 
balsės“ (ten pat, p. 63), „e (atviroji) reikia ištarti gana plačiai, beveik kaip 
a po minkštosios priebalsės“ (ten pat, p. 64), „Priebalsės, viena ar kelios, 
prieš siaurąsias balses yra ištariamos minkštai, prieš plačiąsias — kietai“ (ten 
pat, p. 67) ir kt. Tokių ir panašių nurodymų yra duota ir Jablonskio 1922 m. 


392 KŪRYBINIO PALIKIMO APŽVALGA 


gramatikoje, pvz.: „Ilgieji balsiai su kirčiu ir be kirčio (vyras ir vyrutis, žodis ir 
žodelis, dūmai ir dūmučiai) tariami yra rašomojoje tarmėje tęsiamai“ (ten pat, p. 
187) ir kt. Tarties normintojų dėmesio negalėjo nepatraukti ir Jurgio Gerulio 
sutranskribuotas Jablonskio tariamas tekstas, išspausdintas Gerulio „Lietuvių 
dialektologijos studijose“ („Litauische Dialektstudien“, 1930). Vadinasi, Ja- 
blonskis yra padėjęs bendrinės tarties pamatus ir gana tiksliai nurodęs pagrin- 
dines balsių ir priebalsių tarimo taisykles. Kitaip būtų sunku suvokti, kodėl 
„daugumas vaidilų [tai yra aktorių| dainuoja ir kalba zanavykiškai“, kaip rašė 
Antanas Salys 1930 m. (Salys 1979: 120). Matyt, tų, kurie rūpinosi vaidybinė 
tartimi, buvo gerai įsiklausyta į Jablonskio (rašytinius ir sakytinius) nurodymus 
ir ugdyta vakarietiškojo pagrindo lietuvių bendrinė vaidybinė tartis (Pupkis 
2005: 326—327 ir ten nurodyta literatūra). 

Andrius Ašmantas nurodo, kad atsitiktinėmis aplinkybėmis nesąmoningai 
susidariusi bendrinė šnekamoji kalba negalėjo būti tiksli. Pranas Skardžius 
1927 m. „Švietimo darbe“ iškėlė, kad šalia rašomosios bendrinės kalbos yra ir 
turi būti bendrinė šnekamoji kalba (Skardžius 1997: 35). Nuo to laiko spau- 
doje vis parašoma apie bendrinės šnekamosios kalbos reikalą, nurodoma jos 
trūkumų. Tęsiant Jablonskio tradiciją dar kartą patvirtinamas vakarietiškasis 
bendrinės tarties pagrindas (Salys 1979: 120, 123—-124; Ašmantas RR 19)!**, 
Tačiau apgailestaujama, kad iki šiol vis neturime tos kalbos visos sistemos, kuri 
apimtų atskirus garsus, garsų junginius, žodžius, kirčio ir priegaidės dalykus 
ir nurodytų normas ir būdus toms normoms pasiekti kitų tarmių žmones. 
Kitaip sakant, dar nėra aiškus ir iki galo išspręstas bendrinės šnekamosios 
kalbos santykis su kitomis tarmėmis. 

Kiekviena tauta bendriems savo reikalams susikuria ne tik raštų, bet ir 
šnekamąją kalbą. Toji kalba su tautos kultūros kilimu yra švarinama, dailina- 
ma, tobulinama. „Tokiu būdu ir bendr. šnekamoji kalba yra galinga jungėja 
visuomenės, kuri priklauso vienai tautai arba bent jos kultūrai“ (AA. - Vaiz- 
dinė tartis, II sąs., rankraštis, p. 84). Ir mums labai svarbu ir gyvenimiškai 
tikslinga, kad bendrinė šnekamoji kalba būtų lietuviškiausia, kad tarmė, kuri 
yra tos kalbos pagrindas, būtų kuo mažiausiai paveikta svetimybių ir sveti- 
mų įtakų. Visi sutiksime, kad kapsų ir zanavykų tarmės kaip tik mažiausiai 
paliestos svetimųjų įtakos. Jos yra beveik pačiame lietuvių kalbos ploto vi- 
duryje, išlaikiusios būdingiausias mūsų kalbos ypatybes, kurių neturi kitos 


56 Mano „Kalbos kultūros studijose“ (2005) p. 237 netiksliai sudėti akcentai: vakarietiškąjį 
pagrindą pirma patvirtino Salys, o tik paskui Ašmantas. Be to, Pranui Skardžiui dar 1927 m. 
tas pagrindas nekėlė kokių didesnių abejonių; apie vakarietiškąjį tarimą jis kalbėjo kaip apie 
savaime suprantamą dalyką (Skardžius 1997: 36, 45-47). 

tarmės. Priduriama, kad kapsai ir zanavykai ryškiausiai skiria mūsų kalbos 
priegaides, jos tarsi yra pačios lietuviškiausios, nėra kirčio atitraukimo, il- 
guosius ir trumpuosius balsius skiria labai ryškiai ir savitai, būdingai kaip 
tik mūsų kalbai. Galų gale tos tarmės turi daug artimų, kalbančių panašia 
kalba tarmių ir visas jų plotas sudaro kone pusę lietuviškai kalbančio ploto 
(AA, ten pat, p. 84-86). Ši Andriaus Ašmanto mintis, kad bendrinės šne- 
kamosios kalbos tarminis pagrindas santykiškai išplečiamas bemaž iki pusės 
lietuvių kalbos tarmių, mūsų kalbotyroje buvo pasakyta bene pirmą kartą 
ir turėjo daug reikšmės bendrinei tarčiai kurtis. Platesnis pagrindas leido 
ne vien kopijuoti vieną šnektą, bet ir remtis šalia esančiais gretimų šnektų 
žmonėmis, kurie kaip ir visa bendrinė šnekamoji kalba yra kiek nutolę nuo 
konkretaus pagrindo (RR 189). Tuo buvo skatinama savaiminė tos kalbos 
raida neprisirišant prie siaurų tarmybių. 

Kai kalbame apie bendrinės šnekamosios kalbos, jos tarties ir kirčiavimo 
tarminį pagrindą, galime susidaryti klaidingą įspūdį, kad tai, kas kitiems buvo 
senokai aišku, Andriui Ašmantui dar vis reikėjo įrodinėti ir tarsi iš naujo 
išradinėti dviratį. Iš tikrųjų taip nėra. Neturėtume pamiršti, kad visa tai, apie 
ką čia kalbėjome, buvo skirta studentams, todėl tai auditorijai buvo aktualu 
pasakoti palyginti elementarius dalykus ir jų sąmonėje tvirtinti vakarietiškąjį 
bendrinės šnekamosios kalbos pobūdį. 

Bendrinės šnekamosios kalbos problematikoje pirmiausia susiduriame 
su bendrine šnekamosios kalbos tartimi. Toji tartis yra visų tarmių jungėja, 
vienytoja bendram mūsų tautos kultūros reikalui ir patogumui. Ji nurodo 
ir ugdo mūsų kalbos garsų tarimą, koks aptinkamas zanavykų, ypač kapsų 
tarmėje. Šitaip turėsime bendrinę tartį — garsą, žodį, sakinį, kurie, sąmonėje 
sujungti su išgyvenamu vaizdiniu, konkrečiu daiktu ar reiškiniu, leis kalbėti 
apie vaizdinę tartį (RR 260). 

Vaizdinės tarties terminas bus bene Andriaus Ašmanto susikurtas terminas, 
bent kitur jo neteko aptikti. Antanas Salys, vienas iš žymiausių bendrinės 
tarties kūrėjų ir specialistų, skyrė bendrinę šnekamąją tartį, kurios reikės 
kasdieniniame gyvenime susiduriant su savo žmonėmis ir užsieniečiais (tai ne 
tarmių makalynė arba fonetiškai išsigimusi miesto kalba), ir vaidybinę tartį, 
skirtą grožinei scenos kalbai, jos aukštajam stiliui (Salys 1979: 124—125). Savo 
terminu Ašmantas veikiausiai norėjo įteigti būtinybę kalbant sieti mintį, vaizdą 
ir kalbą, daryti ją sąmoningą ir patrauklią ausiai. Tas jo vartojamas „vaizdu- 
mas“ greičiausiai nė nepretendavo į vaidybinę (sceninę) tartį, o buvo skirtas 
daugiausia mokyklinio kalbos ugdymo reikalams. Visas Andriaus Ašmanto 
darbo tikslas buvo apibūdintas aiškiai ir paprastai: „Kaip visais šiais viršiniais 

ypatumais skiriamės nuo nemokytų, taip mokytas ir išlavintas žmogus savo 
tikslia, švaria ir gražia tartimi bei tokiu pat tiksliu, gražiu ir sveiku balsu. Be 
tobulo balso ir žodžių tarties pažangos mokytas žmogus negalėtų pateisinti 
savo ilgus metus, sugaištus mokykloje“ (RR 267). Pasisavinti bendrinei kalbai 
reikia bendro skonio, meniškumo ir pažinimo (žinojimo). „Kitaip sakant, 
reikia čia pajusti ir tam tikrą gyvojo žodžio kultūros ilgesį, išsidirbti skonį, 
ką iš savęs aš reikalauju, ko iš kitų laukiu“ (AA. — Vaizdinė tartis, II sąs., 
rankraštis, p. 91). 

Taigi bendrinei tarčiai ugdyti pirmiausia reikia pažinti lietuvių kalbos 
fonetikos sandarą. Bendrinės kalbos fonetikos sistema aprašyta dviejuose 
Andriaus Ašmanto darbuose — paskaitų tekstuose, pavadintuose „Bendrinės 
šnekamosios kalbos fonetika“ ir „Vaizdinė tartis“ (šio kurso fonetikos dalis 
tebėra rankraštinė). Pastarajame darbe fonetikos dalykai aprašyti prabėgomis 
ir gana striukai, bet ir jame yra įdomių minčių ir vertingų teiginių. Toliau 
kalbėdami apie Ašmanto fonetikos aprašą daugiausia remsimės jo „Bendrinės 
šnekamosios kalbos fonetika“. 


Bendrinės kalbos fonetika 


Fonetikos kurse Andrius Ašmantas neduoda fonetikos mokslo apibūdini- 
mo, tik nurodo, kad jos uždavinys - ištirti kalbos garsus. Šį kursą sudaro tokie 
skyriai: Fonetika ir jos rūšys; Kalbos garso prigimtis; Bendroji garsų fiziologija; 
Kalbos padargai, garsai ir rašmenys; Garsas ir garso junginiai; Garsų skyriai; 
Atskiri garsai ir jų transkripcija; Garsų junginiai. 

Pirmame trumpame skyriuje nurodoma, kad universitetuose skaitomas 
toks bendrosios fonetikos kursas, kuris apima visų mums žinomų kalbų garsus. 
Dar yra istorinė fonetika, lietuvių kalbos fonetika, kur reikėtų tirti garsinius 
tarmių dėsnius. Mes pasirinkome tik „bendrinės šnekamosios kalbos fonetiką 
praktiniais sumetimais, kad vėliau jos turėsime mokykloje mokyti, ir meto- 
diniais, kad darbas būtų nuoseklesnis ir lengvesnis“ (RR 193). 

II skyriuje pabrėžiama, kad garsas turi dvi svarbiausias puses: genetinę, kai 
garsas sudaromas — tai garso fiziologija, ir geneminę!*?, kai garsas pagamina- 
mas — tai garso akustika. „Vaizdinėje tartyje“ dar parašyta, kuo kalbos garsai 
skiriasi nuo kitokių (žmonių ir aplinkos) garsų. Pabrėžiama, kad tai pastovūs 
kalbos garsai, kurie savaime yra sutapę su kokia reikšme, kurią skiria jiems 
mūsų sąmonė (AA. — Vaizdinė tartis, II sąs., rankraštis, p. 96). Kalbama apie 
garso kalbinę reikšmę, pastovią kalbos prasmę (ten pat, 97), pastovius garsus 


7 Neaiškios kilmės terminas (rankraštyje žodis parašytas gana aiškiai). 

(RR 199) ir iš to matyti, kad autoriaus bus gerai suvokta garsą turint skiria- 
mąją funkciją. Tai patvirtina ir kiti jo darbai. „Bendrinės šnekamosios kalbos 
fonetikoje“ aprašydamas garsų įvairovę Ašmantas teigia, kad rašybos reikalui 
darome didelį kompromisą ir atsižadame savo individualių garsų, atsisakome 
žymėti smulkias garsų skirtybes ir žymime beveik tik garsų grupes - fonemas. 
Taigi vartojamas naujausių laikų terminas fonema, bet autorius jo reikšmės dar 
tiesiogiai nesieja su skiriamąja tos „garsų grupės“ funkcija. Šitai prieš karą iš 
lietuvių kalbininkų, rodos, niekam dar nebuvo pasisekę padaryti. 

Bendrosios garsų fiziologijos skyriuje pirmiausia trumpai apžvelgiama 
fonetikos mokslo istorija. Paminėjęs senovės graikų, lotynų ir indų nuopel- 
nus, rašo, kad fonetikos mokslą į priekį pavarė vokietis (švabas) E Hel- 
vagas (Hellwag), kuris savo veikale 1781 m. pateikė dabar populiarų balsių 
trikampį. Volfgangas Kempelenas (Kempelen) 1791 m. pirmasis aprašė kal- 
bos mechanizmo pagrindus, tai yra svarbiuosius kalbos padargus. Ispanas 
Manuelis Garsija (Garcia) 1850-1860 m. |=1855 m.] išrado laringoskopą — 
veidrodėlį tirti įgerkliui. XIX a. viduryje atsiranda daug fonetikų, kurie plė- 
tojo mokslą nenutrūkstama srove. Vieni daugiau tyrė garso fiziologiją, kiti 
akustiką. Tarp visų minėtinas eksperimentinės fonetikos tėvas prancūzas 
Pjeras Ruslo (Pierre Rousselot, 1846-1924). Jis pašalino iš fonetikos mokslo 
subjektyvumą ir įtvirtino objektyvųjį metodą. Buvo kuriamos eksperimenti- 
nės fonetikos laboratorijos ir šioje srityje bene garsiausias yra italas Giulijas 
Pankončelis-Kalčija (Giulio Panconcelli-Calzia). Eksperimentinės fonetikos 
rezultatų dar nesą galima vertinti objektyviai, nes nedaug tėra tyrimų. Vis 
dėlto jos trūkumai, pavyzdžiui, ir tie, kad negalima pasigaminti aparatų, kurie 
nevaržytų kalbėtojo, daro metodą sunkų taikyti masiniams tyrimams. Mes, 
rašo autorius, neturėdami tų brangių aparatų, stengsimės subjektyviai stebėti 
garsų fiziologiją ir tuos stebėjimus aprašyti (RR 196). Pasiteisinama, kad nebus 
akustinio aprašymo ir tai visai suprantama: iki XX a. vidurio fonetika buvo 
daugiausia fiziologinė, o akustinė pradėjo klestėti XX a. 2-oje pusėje. Tiesa, 
Andriaus Ašmanto fonetikoje rasime ir vieną kitą akustinį terminą, bet jie 
daugiausia atsitiktiniai ir akustinės garsų klasifikacijos joje nėra. 

Toliau šiame skyriuje aprašomi kalbos padargai plačiąja prasme (oro teikia- 
mieji, garsus gaminantieji ir garsus formuojantieji), o artikuliacinė bazė („ben- 
dra kalbos organų laikysena tariant garsus, RR 198) apibūdinta IV skyriuje. 

Paskui aprašomos trys garsų tarimo dalys: prataras, tarsnis ir ištaras, ir 
pereinama prie garsų skyrių. Nesant vieno universalaus loginio garsų klasifi- 
kavimo pamato, garsai skirstomi penkiais atžvilgiais: 1) pagal tariamąją — ar- 


58 Mokslininko Helvago vardas — Volfgangas (Wolfgang) (Heinz 1978: 97). 

tikuliacijos, vietą; 2) pagal pačią artikuliaciją (burnos uždarumą ir atdarumą); 
3) pagal artikuliacijos organą (liežuvį, gomurį...); 4) pagal oro srovę (kliūtį, 
trukmę, balso spalvą, garso aukštį); 5) pagal artikuliacijos rezonansą. Pačioje 
klasifikacijoje atsiranda akustinių požymių, kurie atrodo lyg ir balastiniai 
turint galvoje, kad artikuliacijos pagrindas fiziologinis. Tokie yra pagal balso 
spalvą skiriami šviesieji garsai (ė, i...), tamsieji (a, o, u...), pagal garso aukštį 
aukštieji, vidutiniai ir žemutiniai (pavyzdžių nepateikiama). Nagrinėjant 
atskirus garsus ir nurodant jų transkripciją uždarumos ir ankštumos garsai 
įvardijami fiziologiniais terminais, o atitinkami sprogstamieji ir pučiamieji — 
akustiniais. 

Pateikus visų lietuvių bendrinės kalbos garsų transkripciją ir nurodžius 
pavyzdžių duodama lietuvių kalbos garsyno lentelė. Ji atrodo gana šiuolaikiš- 
kai (turint galvoje fiziologinę klasifikaciją). Iš priebalsių galima suabejoti dėl 
priebalsio [n] išskaidymo į savarankiškas dantinę ir užpakalinę (n ir 7) fonemas, 
dėl iškelto poburninio melekėlinio R, kuris bendrinei kalbai nebūdingas, 
ir dėl poburninio įgerklinio h, kuris transkripcijos pavyzdžiuose vadinamas 
aspiraciniu garsu ir kurio mūsų kalboje nesą. Pavyzdžiuose dar nenuosekliai 
skiriami minkštieji priebalsiai pagal poziciją prieš priešakinius ir užpakalinius 
balsius (tik g, k, I, m), bet lentelėje šie skirtumai nenurodyti. Balsių lentelėje 
(žr. piešinį) (ir pavyzdžiuose) trumpieji i ir u žymimi su brūkšneliu apačio- 
je, reiškiančiu siaurumą, o ilgieji ė, į (y), o, ū - su dviem taškais po raide ir 

reiškia atvirumą. Neutralus garsas esantis a trumpasis nekirčiuotoje padėtyje. 
Įdomu tai, kad transkripcijoje ir pavyzdžiuose įvardijamas kaip kalbos faktas 
siaurokas e, žymimas su tašku po raide, ir duodamas pavyzdys universitetas. 
Bet eilute aukščiau buvo nurodytas atviras e ir duoti pavyzdžiai universitetas; 
nešti, neša (RR 203). Lentelėje (RR 206) ir balsių schemoje (RR 203) tokio 
siauroko e nėra. Beje, jose yra ir ženklas 2, bet pavyzdžiuose jis neminimas ir 
neaiškinamas. Pridurtina, kad „Vaizdinės tarties“ paskaitų fonetikos skyriuje 
visai nekalbama apie tą siauroką e, neminimas nei tarptautinių žodžių balsis 
o, jiems neduota nė specialių tarties pratimų. 

Andriaus Ašmanto 1934 m. konspektuotose Antano Salio paskaitose ilgieji 
balsiai žymimi tokiais pačiais ženklais (su dviem taškais apačioje), taip pat 
žymimas vadinamasis tarptautinis e (su tašku apačioje). Negana to, duoda- 
mas ir tas pats pavyzdys universitetas ir prie balsio prirašyta: „senesnės kartos 
svetimuose žodžiuose“. Reikia manyti, kad šie sutapimai negalėjo atsirasti 
visai atsitiktinai. 

Garsų junginių skyriuje rašoma, kad atskirai vienus garsus retai kada 
vartojame, jie paprastai būna tam tikruose junginiuose. Ne visi galimi jungi- 
niai kalboje vartojami, kartais tai priklauso ir nuo vietos žodyje. Pavyzdžiui, 
ms dažnas garsų junginys žodžio gale, bet negalimas žodžio pradžioje. Tuo 
tarpu sn, sr, sl, sm... vartojami tik pradžioje (RR 207). Apie balsių junginius 
pasakyta, kad mūsų kalboje nevartojami eu, ao, ae, o visi kiti gali būti beveik 
visose žodžio dalyse, tik priešdėliuose vartojami ie ir uo. Toliau minimi balsių 
sinkopės, haplologijos ir kiti reiškiniai. Iš priebalsių išsamiau apžvelgiama 
asimiliacija ir disimiliacija, taip pat geminacija, metatezė. Šiame skyriuje, 
ypač kalbant apie priebalsį į, įsileidžiama į istorinės fonetikos dalykus. Tokių 
istorinių aiškinimų yra ir nurodant dar vieną kitą fonetinį reiškinį. 


„Akcentologijos užrašai“ 


„Vaizdinės tarties“ paskaitose nuo fonetikos sklandžiai pereinama prie 
akcentologijos, tarsi tai būtų vienos mokslo dalies tęsinys. Primintina, kad 
akcentologijos kursą Andrius Ašmantas 1939 m. studentams yra skaitęs kaip 
sudedamąją bendrojo lietuvių kalbos kurso dalį. Tad čia dera apžvelgti to 
kurso paskaitų tekstą, išlikusį Ašmanto archyve ir paskelbtą „Rinktiniuose 
raštuose“ (213—259). Prireikus vienur kitur bus remiamasi ir „Vaizdinėje 
tartyje“ esančiais akcentologijos dalykais. Reikia prisiminti, kad autorius save 
laikė kirčiavimo autodidaktu (žr. p. 356), tad būtina pasakyti, kad jo daug kur 
buvo remtasi kitų kalbininkų akcentologijos darbais, pirmiausia Petro Būtėno 
„Lietuvių kalbos akcentologijos vadovėliu mokyklai ir gyvenimui“ (1931), 

paskui ir 1936 m. išėjusiu Prano Skardžiaus „Bendrinės lietuvių kalbos kir- 
čiavimu“. Šioje monografijoje svarbu pasakyti, kas Andriaus Ašmanto buvo 
perimta iš kitų darbų ir kas stengtasi pateikti savitai. 

„Akcentologijos užrašai“ pradedami skyreliu „Akcentologijos vardas ir 
dalykas“. Toliau eina trumputis skyrelis „Priegaidė ir kirtis: kuo skiriasi ir 
sutampa“, skyriai „Priegaidės ypatybės ir jų skaičius žodyje“ ir „Priegaidės 
kaita ir darybinė jos reikšmė“. Didelius skyrius sudaro „Kirtis ir kirčio sis- 
temos daiktavardžiuose“ ir „Būdvardžių kirčiavimas“. Toliau kalbama apie 
skaitvardžių, įvardžių, veiksmažodžių (didelis skyrius), dalyvių kirčiavimą. 
Nėra prieveiksmių ir nekaitomųjų kalbos dalių skyrių (tekstas atrodo kaip ir 
nebaigtas). 

Paskaitų teksto pradžioje autorius rašo, kad tardami garsus girdime ne 
tik tvirtesnį ir aukštesnį balsą, bet ir balso slinktį, kuri nėra visur vienoda. 
Tvirtesniu ir aukštesniu balsu tariama žodžio dalis turi kirtį, o balso aukščio 
ir tvirčio slinkčiai pavadinti turėsime priegaidę. Čia jau tenka eiti į tam tikrą 
garsų tarimo gaidą (tai yra muziką. - RR 216). Kurso uždavinys nebus sekti 
tik kirtį ir priegaidę, tad darbą vadinsime ne kirčiavimu, o akcentologija!*? 
(RR 214). Taigi „[blalso tvirtis ir aukštis ant kurio skiemens žodyje - kirtis“, 
o „[blalso tvirčio (spūdžio) ir aukščio slinktis, judesys — priegaidė“ (ten pat). 
Tvirtagalė priegaidė yra tęstinė. Kai kuriose tarmėse balsas eina lygiai, vienur 
į galą silpnėja (žemaičių), kitur stiprėja ir skiemens pabaigoje kyla (norma 
bendrinei kalbai yra kapsų tarimas: vaikas, laūkas, peilis). Tvirtapradės prie- 
gaidės balsas koncentruojamas pirmoje skiemens dalyje (RR 214-215). 

Apie priegaides plačiau pasakojama „Vaizdinės tarties“ kurso paskaitose, 
rašytose vėliau negu „Akcentologijos užrašai“. Ten teigiama, kad bendrinė 
kalba pažįstanti tris kirčiuotų skiemenų priegaides. Pagal kirčiuotų skiemenų 
ilgi priegaidės galėtų būti skirstomos į trumpines ir ilgines (arba į trumpąsias 
ir ilgąsias). Priegaidę lemiantys trys balso elementai: aukštis (tonas), tvirtis 
(jėga) ir greitis (tempas) iš vienos pusės ir skiemens kirčio spūdžio vieta, garso 
bei skiemens kiekis — iš kitos pusės. Trumpinės priegaidės kirčio greitis yra 
labai didelis, nes skiemens ilgis labai mažas. Todėl negali ryškiai pasireikšti 
garso tonas, vis dėlto, Jurgio Gerulio teigimu, tas tonas krinta (AA. — Vaiz- 
dinė tartis, II sąs., rankraštis, p. 110—111). Specialių tyrimų aparatais, kaip 
tariamas kirčiuotas trumpinės priegaidės skiemuo, neturime, bet „[mlano 
ausiai atrodo, kad žodžio viduryje yra tono kilimas ir kritimas. |...] Žodžiu, 
jau iš turimų duomenų tenka spręsti, kad trumpinės priegaidės balso slinktis 
nėra lygi aukščio, o tuo pačiu ir tvirčio atžvilgiu“ (AA, ten pat, p.111). Ilginės 


1? Toks terminų skyrimas lietuvių kalbotyroje neįsigalėjo. 

priegaidės suskyla labai aiškiomis dviem rūšimis pagal balso aukščio ir tvirčio 
(spūdžio) vietą ir pagal dvejopą tų elementų slinkties kryptį. Tvirtapradės 
priegaidės balso aukštis ir tvirtis krinta ant pirmos jo dalies, o antrąją dalį 
balsas pasiekia aiškiai silpnėdamas ir visišku balso aukščio ir tvirčio išlygini- 
mu baigia skiemenį (AA, ten pat, p. 112). Tvirtagalė priegaidė balso aukštį 
ir tvirtį sutelkia ties antrąja skiemens dalimi, o pirmąją dalį palengva kyla 
(AA, ten pat, p. 114). 

Taigi „Vaizdinėje tartyje“ priegaidės aprašytos ir plačiau, ir išsamiau, bet 
neatrodo, kad pasiekta daug pažangos. Šiuo kartu Andriaus Ašmanto aiški- 
nimus pravartu palyginti su kitų kalbininkų teiginiais. 

Visų pirma pasakytina, kad visi prieškariniai kalbininkai įskaitant ir Ka- 
zimierą Būgą pripažino lietuvių kalbos priegaidžių muzikinę prigimtį. Tik 
XX a. 2-oje pusėje nustatyta kitokia jų prigimtis (plg. Pakerys 1986: 316—319). 
Antra, nei Būga, nei juo sekdamas Petras Būtėnas neskyrė trumpinės priegai- 
dės ir, pavyzdžiui, pastarasis rašė: „Ypatingos priegaidės, kurią galima būtų 
pavadinti tvirtagale (aukštyn kylančia) arba tvirtaprade (žemyn krintančia), 
trumpieji žodžio skiemens, net ir po kirčiu būdami, rūšomojoje lietuvių kal- 
boje nerodo“ (Būtėnas 1931: 37). Būtėno čia kliautasi fonetiniais požymiais 
ir pataikyta, bet kitų tyrėjų, nors visų nurodžiusių priegaides turint skiriamąją 
galią (plg. Ašmanto: „žodžius priegaidė išskiria iš tos pat giminės, suteikdama 
tam žodžiui naujos reikšmės“, RR 218), nesuvokta, kad vadinamoji trumpinė 
priegaidė pati savaime tos galios neturi. Dėl to ir tekę ją aprašinėti fonetiniais 
požymiais, nors tai buvo tikras balastas. Vis dėlto kad ir kaip vertintume tos 
„trumpinės priegaidės“ aprašymą, reikia pasakyti, kad Ašmanto čia visur daug 
galvota ir stengtasi aprašui imti tuos pačius fonetinius požymius: balso aukštį, 
tvirtį ir slinktį. Apibūdinant tikrąsias priegaides geriau pavyko nurodyti tų 
požymių santykius, o kalbant apie „trumpinę priegaidę“ mažiau. 

Aprašant daiktavardžių kirčiavimo sistemą elgiamasi panašiai kaip kituose 
akcentologijos darbuose ir vadovėliuose (Būgos, Būtėno): einama nuo links- 
niuotės prie kirčiuotės. Kitaip sakant, kiekvienos linksniuotės visos kirčiuotės 
nagrinėjamos atskirai (tik Pranas Skardžius ėjo „tiesiu“ keliu: vienos kirčiuotės 
skyriuje apžvelgė visų linksniuočių žodžius). 

Prie dviskiemenių daiktavardžių duodama bendrų pastabų, nurodoma, 
kaip nustatyti žodžio kirčiuotę. Daugiaskiemenių daiktavardžių skyrelis pra- 
dedamas bendrosiomis pastabomis, o paskiau kaip ir kitų surašomas priesagų 
kirčiavimas. Atskirai kalbama apie sudurtinių ir svetimos kilmės žodžių 
kirčiavimą. Būdvardžiai irgi aprašomi pagal linksniuotes. Atskirai kalba- 
ma apie niekatrosios (bevardės) giminės, laipsniuojamųjų ir įvardžiuotinių 

būdvardžių kirčiavimą, nurodomi priesaginiai ir priešdėliniai būdvardžiai. 
Tradiciškai trumpai pateiktas įvardžių ir skaitvardžių kirčiavimas. Veiksma- 
žodžiai aprašomi pagal pagrindinių formų pastovaus ir kilnojamo kirčiavimo 
modelius. Skiriamos dviskiemenės ir daugiaskiemenės veiksmažodžių formos 
(daugiaskiemeniai apžvelgiami pagal priesagas), rašoma apie priešdėlinių ir 
sangrąžinių veiksmažodžių kirčiavimą. Dalyviai apžvelgti pagal rūšis ir laikus. 

Jeigu į „Akcentologijos užrašus“ lygindami su kitais panašiais darbais 
pažvelgsime formaliuoju požiūriu, galėsime teigti, kad jie gana kompaktiški, 
konspektyvūs, teikiantys pakankamai informacijos apie svarbiausius lietuvių 
kalbos kirčiavimo dalykus. Petro Būtėno vadovėlis atrodo ne vienur perkrau- 
tas kartojama informacija, ne visai kompaktiškas. Prano Skardžiaus darbas 
pernelyg konspektiškas, bet nuosekliau išdėstyti kalbamieji dalykai. Palyginti 
su tais darbais Andriaus Ašmanto kursas nėra nė koks labai naujas, nė kaip 
kitaip (paprasčiau, pagauliau) pateikiantis aprašomus dalykus. Nėra jis ir koks 
originalus: ne vienoje vietoje matyti net tie patys Būtėno pavyzdžiai, Skar- 
džiaus teiginiai ar komentarai, bet nėra ir kompiliacija, nes viskas pateikiama 
perleidus per savo sąmonę ir supratimą. Atskirai reikėtų pažiūrėti, ar skiriasi 
tie darbai savo pateikiamomis kirčiavimo normomis. 

Palyginus kai kurias Petro Būtėno, Prano Skardžiaus ir Andriaus Ašmanto 
nurodytas normas ir jų pateikimo būdus, akivaizdžiai matyti, kad rašydamas 
„Akcentologijos užrašus“, Ašmantas po ranka yra turėjęs abu darbus ir juos 
bus savitai lyginęs ir derinęs. Bendriausios išvados būtų tokios: kirčiavimo 
pagrindas ir sistema visų išlaikoma ta pati (einanti iš Kazimiero Būgos). Nuo 
Petro Būtėno tolstama ir vis daugiau derinamasi su Pranu Skardžiumi, bet 
su juo visai nesusiliejama ir liekama savimi. 

Iš daiktavardžių galima palyginti kelių priesaginių daiktavardžių kirčiavimą. 
Petro Būtėno priesagos -aitis, -aitė duodama pavyzdžių: bernditis, dievaitis, 
mergditė, tarnditė ir kt., bet greta pateikiama aukštaitis, -ė, žemaitis, -ė, mergaitė 
(suvalkiečių), pušaitė (p. 102). Pranas Skardžius suvalkietiškajam kirčiavimui 
jokios vertės neteikia ir jo net nenurodo (p. 18). Visai taip pat elgiasi ir An- 
drius Ašmantas (RR 228). 

Priesagos -iena daiktavardžius Būtėnas vienus laiko kirčiuojamus pagal 
pirmąją kirčiuotę, kitus pagal trečiąją, bet nenurodo, kaip skirti kirčiuotes 
konkrečiai, ir tik prideda pastabą, kad seniau, matyt, visi tos priesagos žodžiai 
buvę kirčiuojami pastoviai (p. 105). Skardžius (p. 18) ir Ašmantas (p. 228) 
kalba tik apie pastovų kirčiavimą. Pranas Skardžius rašo, kad būdvardiniai 
abstrakčios reikšmės priesagos -umas daiktavardžiai turi priesagos kirtį, o 
išimtį sudaro keli daiktavardžiai, kurie neturi atitinkamų būdvardžių, pvz., 

dugumas, prūgumas, šūkumas, skirhumas ir kt. (21). Ašmantas prie antrosios 
(išimčių) grupės dar prirašo teiginį, kad jie yra įgiję konkrečią reikšmę (230). 

Įdomu palyginti kai kurių būdvardžių kirčiavimą. Petras Būtėnas teigia, 
kad priesagos -ingas, -inga būdvardžiai dažniausiai turi kirčiuotą priesagą, bet 
yra keli žodžiai (gėdingas, miltingas, pieningas, sultingas), kurių kirčiuojama 
arba šaknis, arba priesaga (133). Pranas Skardžius jokių variantų nemini ir 
nurodo esant vieną priesaginį kirčiavimą (25). Andrius Ašmantas žodžius 
miltingas, sultingas ir pieningas atskiria nuo priesaginio kirčiavimo būdvardžių, 
rašo kirčiuotą priesagą, o šaknies kirčio ženklą pateikia su skliausteliais. Da- 
roma išvada, kad priesagos kirčiavimas apibendrintas (240). Priesagos -inis, 
-inė būdvardžius Būtėnas tik nurodo kirčiuojant dvejaip, bet taisyklės nesu- 
formuluoja (138, 139), o Skardžius (26) ir paskui jį Ašmantas (240) mėgina 
tas taisykles nusakyti (dėl jų keblumo plg. Babrauskas 1939: 30). 

Pažiūrėkime, kaip visi trys autoriai pateikė aukštesniojo laipsnio būdvardžių 
kirčiavimą. Petras Būtėnas be išlygų tuos būdvardžius priskiria prie 4-osios 
kirčiuotės žodžių (kirčiuojama kaip žalias, žalia) (136). Pranas Skardžius, nieko 
nepasakydamas apie kirčiuotę, teigia, kad „|alukštesniojo laipsnio būdvar- 
džiai kirčiuojami priesagoje ir turi trumpąją priegaidę“ (24). Iš išlinksniuoto 
ir sukirčiuoto žodžio baltesnis, -ė matyti kirčiuojant pagal antrąją kirčiuotę 
ir, savaime aišku, ne visi linksniai turi kirčiuotą priesagą. Andrius Ašmantas 
šių būdvardžių kirčiavimą pradeda iš toliau. Pirmiausia esą nėra visai aišku, 
kurios būdvardžių formos skirtos laipsniavimui. Atskirais laipsniais gramati- 
kos nelaiko tam tikrą kokybės laipsnį žyminčių priesaginių būdvardžių, pvz., 
siaurokas, siaurutėlis, siauručiukas, posiauris, apysiauris ir t. t. 

Priešdėliniai ir priesaginiai kokybės laipsnį žymintys būdvardžiai klauso 
mūsų kalbos kirčiavimo dėsnių ir kirčiuojami pagal pirmąją arba pagal an- 
trąją kirčiuotę. Iš tos sistemos išsiskiria aukštesniojo ir aukštėlesniojo laips- 
nio būdvardžių kirčiavimas Užnemunės ir Panemunės šnektose, tai yra ten 
kirčiuojama pagal ketvirtąją kirčiuotę. Išlinksniuojamas būdvardis aukštesnis, 
-esnė ir nurodoma, kad moteriškosios giminės vienaskaitos vardininkas ir 
kilmininkas turi priesagos kirtį (skliausteliuose duodamas ir galūnės kirtis), 
vyriškosios giminės naudininkas turi kirčiuotą galūnę, o moteriškosios — kir- 
čiuotą priesagą (iš tikrųjų tose šnektose dažniau kirčiuojama galūnė). Toliau 
rašoma, kad Skardžiaus kirčiavimo knygoje šie būdvardžiai siūlomi kirčiuoti 
kaip siaurutis, tik dar nukeliant kirtį ir į daugiskaitos vardininko galūnę (tai 
savaime aišku, nes siauručio to linksnio kita struktūra). „Šito apibendrinimo 
mes ir laikysimės, nes jis nėra iš piršto išlaužtas, bet paremtas tarmėmis, ypač 
žemaičių ir jų artimesnių kaimynų“ (RR 239). 

Šis atpasakojimas rodo, kad Andrius Ašmantas į kirčiavimo normas žiūrėjo 
atidžiai ir savarankiškai, nebuvo vien kitų teiginių nurašinėtojas. Negana to, 
aišku, kad tam tikrais klausimais buvo kalbėjęs, gal diskutavęs su Skardžiumi. 
Kad Skardžius aukštesniojo laipsnio būdvardžius teikė kirčiuoti kaip būdvardį 
siaurutis, -ė, jo „Bendrinės lietuvių kalbos kirčiavime“ nėra pasakyta, tad in- 
formacija galėjo būti gauta kitu keliu (studijuojant per paskaitas, kartu dirbant 
universitete ar kitomis progomis). Primintina, kad kirčiavimo dalykais Aš- 
mantas domėjosi dirbdamas ir Kauno mokyklose, ir Klaipėdos pedagoginiame 
institute. Jo archyve esančiuose užrašuose iš tarmių (jo paties ir studentų) yra 
daug užrašytų ir sukirčiuotų priesaginių daiktavardžių ir būdvardžių, taip pat 
matyti domėjusis priegaidžių kaita (metatonija) ir kitais kirčiavimo dalykais. 

Dar vienas dalykas, patvirtinantis aktyvų Andriaus Ašmanto domėjimąsi 
kirčiavimo klausimais, rodo jau išvažiavus dirbti į Klaipėdą parašyta ką tik 
išėjusios Prano Skardžiaus knygos „Bendrinės lietuvių kalbos kirčiavimas“ 
recenzija. Skardžiaus darbo pratarmė knygoje pasirašyta 1936 m. gegužės 1 
d. data, o Ašmanto recenzija buvo išspausdinta „Vakarų“ dienraštyje tų metų 
rugsėjo 5 d., taigi tik jai išėjus. 

Recenzijoje Andrius Ašmantas pasisako į kirčiavimą žiūrintis bendrinės 
šnekamosios kalbos tyrėjo ir ugdytojo akimis. Kirčiavimą jis susieja su kitais 
gyvojo žodžio dalykais, pirmiausia su tartimi. Skardžius „norėjęs šiuo savo 
darbeliu užkišti mūsų bendrinės šnekamosios kalbos spragą — apibendrinti 
ir supastovinti jos kirčiavimą (RR 30). Iki šiol šnekamosios kalbos ir tarties 
pagrindas buvęs Jablonskio gimtoji tarmė. Tuo tarpu autorius (Skardžius) 
ieško dėsnių platesniuose kalbos polinkiuose, ne tik toje tarmėje. Daugelio tos 
tarmės ypatybių atsižadėta. Tarp pavyzdžių minimas ir aukštesniojo laipsnio 
būdvardžių kirčiavimas: „[č|ia apibendrintas daiktavardžių kirčiavimas“ (kaip 
gražumas) (RR 31) (palyginkime vėlesnę Ašmanto argumentaciją, pasakytą 
„Akcentologijos užrašuose“ ). Įvairiais nutolimais nuo rašomosios tarmės nori- 
ma palengvinti kitų tarmių žmonėms. Teigiama, kad mokytojai ar kalbininkai 
čia dar daug ko nerasiantys, nes duoti per daug bendri ir trumpi apibrėžimai, 
trūks platesnių pamatų, kuriais remdamasis autorius veda kirčiavimo dės- 
nius. Bet didžiausia bėda esanti ta, kad darbas gali nepasiekti tikslo, kurio 
norima. Mat jis nesantis pilnas ir nėra išleistas įstaigos, turinčios įsakomąją 
galią, — „Įčjia belieka vienintelis paties autoriaus autoritetas“ (ten pat). Tad 
šia proga vėl prisimenama būtinybė turėti lemiamą autoritetą „Lituanistikos 
institutą, kurio šios rūšies leidiniai turėtų įsakomos ir vykdomos galios. Čia 
prancūzai ir turi Acadėmie francaise“ (ten pat). Pridurtina, kad pati recenzija 
pavadinta „Laikas galvoti apie Lituanistikos institutą“. 

Visa tai leidžia daryti išvadą, kad Andrius Ašmantas buvo gerai išstu- 
dijavęs daugelį lietuvių kalbos kirčiavimo klausimų, kai ką pats tyręs pagal 
tarmių duomenis ir todėl buvo gerai pasirengęs dirbti akcentologijos dėstymo 
darbą, prisidėti prie kirčiavimo normų kodifikacijos ir jų sklaidos. Deja, šios 
kalbotyros srities toliau plėtoti jam neteko dėl žinomų tragiškų jo gyvenimo 
aplinkybių. 


Sakomojo žodžio kultūra 


Didžiausias Andriaus Ašmanto rūpestis ir paskutinio gyvenimo tarps- 
nio darbas buvo bendrinės šnekamosios kalbos kūrimas ir rūpinimasis jos 
ugdymu. Tam jis skyrė visą prigimtinį talentą, visus sugebėjimus ir jėgas. 
Nors galutinio rezultato nesuspėjo pasiekti, bet paliko darbų, kuriais klojo 
pamatus bendrinės šnekamosios kalbos kultūrai, jos ugdymo būdams ir for- 
moms. Dar ir šiandien, praėjus gerokai laiko nuo tų dienų, kai buvo pradėta 
toji Andriaus Ašmanto akcija, tebegalime nemaža ką iš jo pasimokyti arba 
bent prisiminti jo mintis, nuolat skatinusias rūpintis šnekamosios kalbos 
kultūros reikalais. Kartais atrodo, kad kai kurios jo mintys sakomos tiesiog 
dabartiniams kalbos ugdytojams ir primena mums gal jau kiek primirštus 
senus, bet nuolat aktualius dalykus. 

Šios srities Andriaus Ašmanto kalbotyros darbų esama bene daugiausia 
visame jo kūrybiniame palikime. Prisimintina, kad Klaipėdos pedagoginiame 
institute Ašmantas yra skaitęs epizodinį kursą „Sakomojo žodžio kultūra“ (iš- 
likęs paskaitų planas), Palangos mokytojų lituanistų kursuose 1939 m. - bend- 
rinės tarties paskaitas (išlikę skaitymo, deklamavimo ir pokalbio metodikos 
planai), 1940 m. rudenį — „Vaizdinę tartį“ Vilniaus universiteto studentams 
(didesnioji paskaitų tekstų dalis paskelbta RR 260—290, o kita, mažesnioji, 
surasta 2009 m. ir tebėra neskelbta). Be to, tam tikrų minčių apie šnekamosios 
kalbos kultūrą yra kituose skelbtuose ir neskelbtuose tekstuose, ypač „Įžangoje 
į bendrinės šnekamosios kalbos kultūrą“. Tiesiogiai bendrinės šnekamosios 
kalbos kultūros temai skirti 7-i periodinėje spaudoje išspausdinti straipsniai 
(„Vaikų teatras ir kalba“, 1936; „Kelią sakomajam žodžiui!“ 1937; „Sakomojo 
žodžio kultūra“, 1937; „Sakomojo žodžio kultūra mokykloje“, 1938; „Lie- 
tuviškoji tartis ir svetimos įtakos“, 1939; „Dažnesnės sakinių klaidos“, 1939; 
„Dainavimas ir mūsų bendrinės šnekamosios kalbos kultūra“, 1941). Visi tie 
paskaitų tekstai, planai ir publikuoti straipsniai leidžia susidaryti gana išsamų 
šios kalbotyros srities ir kalbos kultūros vaizdą, objektyviai vertinti tų darbų 
lygį ir daryti išvadas apie Andriaus Ašmanto nuopelnus lietuvių bendrinės 
šnekamosios kalbos kultūrai. 

Negalima užmiršti dar to, kad Andriaus Ašmanto „Lietuvių kalbos dės- 
tymo metodikos“ paskaitose (1939) dalis teksto taip pat skirta kalbėjimo 
(sakomojo žodžio kultūros) reikalams. „Kalbos mokymo bei uždavinių“ 
skyriuje rašoma apie kalbėjimo ir skaitymo dalykus ir jų metodiką. Tie 
patys dalykai, vieni siauriau, kiti plačiau, nagrinėjami ir sakomojo žodžio 
kultūros straipsniuose ir paskaitose. Tad nors logiškiau gal būtų skaitymą ir 
kalbėjimą apžvelgti tolesniame šios monografijos skyriuje, vis dėlto tikslinga 
juos nagrinėti čia, juolab kad pats autorius paskutiniame savo „Vaizdinės 
tarties“ paskaitų tekste krypo kaip tik į šią tematiką, nors paskaitų teksto ir 
nesuspėjo baigti. 

Kas lėmė, kad jaunasis kalbininkas susidomėtų bendrine šnekamąja 
kalba ir jos kultūra? Tikslesnį atsakymą duoti sunku, galima tik paspėlioti, 
kas bus skatinęs jį trauktis į tą kalbotyros ir kalbos kultūros sritį. Visai gali 
būti, kad pirmųjų postūmių bus atsiradę pradėjus dirbti mokykloje. Kaip 
matyti iš Ašmanto biografijos, į mokyklą jis atėjo trokšdamas mokyklos 
pokyčių, noro pertvarkyti visą mokymo sistemą. Jaunam ieškančiam mo- 
kytojui negalėjo nekristi į akis mokinių ir gal mokytojų šnekamosios kal- 
bos skurdas, nemokėjimas tinkamai žodžiu reikšti savo minčių. Tiesioginį 
poveikį tikriausiai padarė Juodkrantės vasaros mokytojų kursai, kuriuose 
kalbėjimo meno paskaitas skaitė ir pratybas vedė Klaipėdos dramos teatro 
aktorius Henrikas Kačinskas. Andrius Ašmantas, tų kursų dalyvis, stropiai 
konspektavo jo paskaitas, konspektuose (AA) prisibraižė įvairių kvėpavimo 
pratimų schemų. Be to, ten jį galėjo nemaža veikti ir Antano Salio bendrinės 
tarties paskaitos, kurių konspektai tebėra išlikę jo archyve. Ašmantas yra 
pats prisipažinęs, kad bendrinės šnekamosios kalbos dalykais ėmęs domėtis 
nuo 1934 m., o medžiagą renkantis nuo 1936 m. (AA. - LTSR valstybinei 
leidyklai). Išvažiavus dirbti į Klaipėdą jo jau turėta aiški kryptis, kaip dirbti 
šį darbą. Iš 1936 m. turime informacijos, kad kalbininkas jau bendravo su 
Klaipėdos dramos teatro aktoriais ir juos kviesdavosi padirbėti su studentais 
(RR 367). 

Apie atsidėjimą šiam darbui liudija ir Ašmanto bibliotekoje buvusi žino- 
mo pedagogo Juozo Geniušo (1892-1948; žr. VLE VI 545) 1928 m. išleista 
knygelė „Ryškusis skaitymas“ (Spaudos fondas, 31 psl.)“?, — ji Ašmanto 
egzemplioriuje daug kur pasibraukyta, prirašinėta paraštėse. Joje nemaža 
Geniušo minčių, kurias vėliau plėtojo Andrius Ašmantas, pavyzdžiui, apie 
gyvojo žodžio reikšmę mokyklai ir gyvenimui, mūsų mokyklų atsilikimą ir kt. 


40 Dabar knygelė yra Vilniaus universiteto mokslinės bibliotekos Andriaus Ašmanto 
fonde. 

Knygelės autorius Geniušas atskirai apžvelgia techninę (tarimo), loginę (kalbos 
skaidymo) ir emocinę raiškiojo skaitymo pusę. To meto spaudoje vis pasiro- 
dydavo straipsnių apie šnekamosios kalbos dalykus mokinių vaidinimuose, 
spektakliuose ir kt. Be to, Andrius Ašmantas nuosekliai studijavo su šia tema 
susijusią kitų kraštų literatūrą (daugiausia vokiečių, vieną kitą lenkų kalba). 
Pirmiausia galima paminėti jo bibliotekoje buvusią lenkų autorių Bronislavo 
Večorkevičiaus, Henricho Šletinskio ir Jano Kochanovičiaus knygą „Gyvojo 
“4! — ji atidžiai skaityta, daug kas pasibraukta, pri- 
rašyta pastabų. Tų knygų, kurių neturėjo namie, darytasi išrašų. Daugiausia 
rašytasi iš šių autorių knygų: Jozefo Antco iš kolektyvinės knygos „Vokiškai 
kalbančio jaunimo lavinimo pagrindai“! (11 lapelių); Hanso Kalmo „Orato- 
rius ir kalba“ !** (8 lapeliai įskaitant ir metriką); Ericho Dracho „Raiškios kalbos 
lavinimas“ ** (27 lapeliai); Zuzanės Engelman „Vokiečių kalbos metodika“ "5 
(29 I. kartu su metrika); Zenono Klemensevičiaus „Gimtosios kalbos mo- 
kymo didaktika“ "** (13 I. įskaitant metriką); H. Lėbelio ir F. K. Rėdemejerio 
„Įsakomoji kalba“! (4 1.); Adolfo Molio „Balsas ir kalba paveikslėliais“ '!** 
(12 I. kartu su metrika); Hanso Plecherio „Vokiečių kalbos dėstymo meto- 
“4 (13 I. kartu su metrika); Jozefo Prestelio (iš 142 išnašoje 
minimos knygos — 2 1.); Frydricho Karlo Rėdemejerio „Kalbėjimo technika 
ir tarminė tartis“!*? (6 1. įskaitant metriką); Albrechto Ryzenbergo „Kalbė- 
jimo technikos įvadas“! (8 1. kartu su metrika); Leo Veisgerberio „Gimtoji 


žodžio mokslo apybraiža 


dikos vadovas 


4! Bronislaw Wieszorkiewicz, Henryk Szletinski, Jan Kochanowicz. Zarys žywego slowa. 
Warszawa, 1936. Knyga dabar yra Vytauto Didžiojo universiteto bibliotekos Andriaus Aš- 
manto fonde. 

42 Die Deutschsprachliche Jugenbildung in ihren Grundlagen von Joseph Antz, 
Dr. Adolf Bach, Karl Herwagen, Dr. Josef Prestel, Dr. Leo Weisgerber. Mūnchen, 1932. 

3 Hans Calm. Redner und Rede. II Auflage, Leipzig (metai nepažymėti). 

4 Erich Drach. Sprecherzieung. Karlsruhe, 1935. 

45 Susanne Engelmann. Methodik des deutschen Unterrichts. Eine Darschtellung ihen 
Ziele, Grenzen und Mėglichkaiten auf jungendpsichologische Grundlagen. III Auflage. 
Leipzig, 1929. 

467. Klemensiewicz. Dydaktika nauki o języku ojczystym. Lwėw-Warszawa, 1929. 

47 H. Loebel, F. K. Roedemeyer. Die Befehlsprache. Gesundheit. Zweckmūssigkeit. 
Leipzig, 1936. 

"8 Adolf Moll. Stimme und Sprache im Bilde. Leipzig (leidimo metai nenurodyti). 

49 Handbuch fūr die Methodik des deutschen Sprachunterrichts. In Theorie und Praxis 
dargestellt von Hans Plecher. II Auflage, Miinchen und Berlin, 1927. 

50 Friedrich Karl Roedemeyer. Sprechtechnik und Mundartfreie Aussprache. Frankfurt 
am Mein, 1929. 

5! Albrecht Riesenberg. Einfūhrung in Sprechtechnik. Leipzig, 1925. 

kalba ir proto lavinimas“"?? (31 1. kartu su metrika); S. Volkonskio „Raiškusis 
žodis“? (9 1.). Nemaža šių autorių (Veisgerberio, Plecherio, Dracho, Molio 
ir kt.) darbų teiginių buvo panaudota ir rašant „Lietuvių kalbos dėstymo 
metodikos“ paskaitas. Šios krypties darbuose, taip pat Ašmanto literatūros 

Išrašai iš vokiečių autorių darbų 


52 Leo Weisgerber. Muttersprache und Geistesbildung (Gėttingen, 1929), išrašai daryti 
iš II leidimo (žr. 142 išnašą). 


53 S. Wolkoūski. Slowo wyraziste. Warszawa,1925. 

ir meno paskaitose ryški minėtoji psichologizmo mokyklos ideologija (plg..: 
„Sakomasis žodis yra organiška mūsų psichofizinės prigimties dalis“, RR 64). 
Dar prisimintina, kad 1937 m. Andrius Ašmantas buvo nuvykęs į Prancūziją 
tobulintis vasaros kursuose, kur klausė paskaitų ne tik iš praktinės prancūzų 
kalbos, bet ir iš dėstymo metodikos. 

Visą šios kalbotyros srities darbą Andrius Ašmantas vadino sakomojo žo- 
džio kultūra (kartais bendrinės šnekamosios kalbos kultūra; dėl to žr. toliau). 
Ją skaitė kaip institutinį ir universitetinį kursą, tikėjosi išleisti knygą, kuriai 
pagrindas turėjo būti Vilniaus universiteto studentams skaitytas „Vaizdinės 
tarties“ kursas. Darbas turėjo susidėti iš trijų dalių: fiziologinės, kalbinės ir 

psichologinės. Ne visos šios dalys vienodai išplėtotos straipsniuose ir pa- 
skaitose: kai kas gana plačiai ir išsamiai, bet ne vienur dirbta prabėgomis ir 
fragmentiškai. Tačiau smulkus planas ir dėstymo tvarka jam buvo jau visiškai 
aiškūs ir jis turėjo gana daug užsienio literatūros pavyzdžių, į kuriuos galėjo 
lygiuotis. Rašte LTSR valstybinei leidyklai (AA) pranešdamas norintis leisti 
knygą „Sakomojo žodžio kultūra“ arba tiesiog „„Sakomasis žodis“ jis teigia 
lietuvius tokios knygos dar neturint ir sumini kelis užsienio autorius, kurie 
leistų orientuotis ir dėl jo knygos pobūdžio. 

Prieš pradėdamas dėstyti pagrindinius skyrius Andrius Ašmantas įrodinėja 
bendrinės šnekamosios kalbos vertę ir linkęs viską pradėti nuo seniausių laikų. 
„Ko daugiau gyvenime sutinkame: raštu rašomų ar žodžiu sakomų dalykų? 
Be abejo, gyvasis žodis yra platesnis. Juk pagaliau ir rašytinis žodis yra šio 
tik sūnus. Jei iš gyvenimo spręstume katro žodžio reikalingumą, turėtume 
beveik į pirmą vietą iškelti sakomąjį žodį“ (RR 46). „Gyvoji, arba šnekamoji, 
tautos kalba yra seniausia tos tautos dvasinio ir kultūrinio gyvenimo apraiška“ 
(RR 288). 

Seniausi pasaulio kultūros paminklai kaip tik sklidę sakytine kalba. Graikų 
klasikinė literatūra („Iliada“, „Odisėja“) kilusi iš sakytinės kalbos ir sukūrusi 
sakomojo žodžio kultūros elementus ir tradicijas (RR 261). „Graikai žymiai 
daugiau naudojos sakomuoju žodžiu negu rašomuoju“ (RR 61). Vėliau pagal 
šias tradicijas formavosi visa klasikinė antikos literatūra. Kai viduramžių Euro- 
pa pradėjo garbinti graikų ir romėnų kultūrą, prasidėjo didžiųjų autorių skai- 
tymo epocha. Su tuo antikinės kultūros svaiguliu sutapo vienas iš didžiausių 
žmonijos išradimų — spauda, ir visa tai galutinai išstūmė tautines šnekamąsias 
kalbas iš apyvartos. Prasidėjo „popierinio mokymo tradicijos“ (RR 60). Mo- 
kykla kalbai pritaikė mirusių kalbų mokymo metodus ir šnekamąją kalbą visai 
numarino (RR 263). „[Rlašytinio žodžio garbinimas nėra tik mūsų tautiškos 
mokyklos padarinys“ (RR 61). Dėl to mūsų kalbos kultūra ir šiandien tebėra 
dar labai raštiška. Sakomasis žodis išsitenka tik operoje, dramoje, dar daina- 
vimo mokyklose. Jam nebelikę vietos nei mokytojų ir kunigų seminarijose, 
išmestas jis ir iš universiteto, net humanitarinio ir teisės fakultetų (RR 264). 

Mūsų dienos jau priklauso sakomojo žodžio atgimimo epochai. Po Didžio- 
jo (Pirmojo pasaulinio) karo kasmet didėjo gyvojo žodžio reikalas. Atsiradęs 
radijas, telefonas, suintensyvėjęs valstybinis ir kultūrinis gyvenimas reikalaute 
reikalauja sulyginti sakomąjį ir rašomąjį žodį, imtis jį ugdyti pirmiausia mūsų 
mokymo įstaigose (RR 63). Be to, rūpindamiesi visa tautine kultūra negalime 
pamiršti, kad tik „sakomasis žodis yra organiškai sutapęs su žmogaus sielos 
pirmine išraiška — gyvu žodžiu“ (RR 63-64). 

Savo darbo objektu Andrius Ašmantas laiko sakomąją kalbą ir jos kultūrą. 
Šis objektas esantis platesnis už dabartiniu supratimu šnekamosios kalbos 
kultūros objektą. Pastarasis esantis siauresnis, nes rūpinasi tik tuo, kad būtų 
imami tikri Užnemunės (kapsų ir zanavykų) garsai ir jų junginiai ir kaip rei- 
kiant ištariami. Net ir kirtį bei priegaidę šnekamosios kalbos kultūra atplėšia 
nuo žodžių ir sakinių konkrečių reikšminių dalykų, kurie gyvojoje kalboje 
visada lydimi tam tikrų jausmų, nuspalvinančių pačią kalbą garsiniu įspūdžiu 
(RR 63). Andrius Ašmantas šiame darbe kaip tik siekiantis išsiveržti iš garsų ir 
priegaidžių tarties ir eiti į didesnius kalbos vienetus — žodį, sakinį ir visą teks- 
tą"?*. „Šnekamosios kalbos kultūra negali tenkintis tik aprašomąja fonetika“ 
(RR 119), nes šioji sudaro tiktai mažą viso kurso dalį. „Tik kirčio, priegaidės 
ir atskiro žodžio tarties kėlimas rodo, kad mes tebeklaidžiojame, pasakytume, 
tik sakomojo žodžio morfologijoje. Kaip tartinos sakinio dalys ir galiausiai 
sakinių samplaikos, mes dar nekalbame ir net studijoms nerenkame medžia- 
gos“ (RR 45). „Žodžių grupių ir sakinio tarčiai dar neturime nei pagrindų“ 
(RR 114). „Sakomojo žodžio kultūra turi išeiti iš atskiro žodžio ribų: a) iki 
sakinio, b) iki atskiro išbaigto dalyko“ („Bendrinės lietuvių kalbos kurso pro- 
grama“, 1939. —- AA). „Spręsdami šios srities savo kultūros klausimus, turime 
juos spręsti sintetiškai, o ne analitiškai, nusitvėrę tik mažą žodinės kultūros 
dalį. Tada bus daug lengviau nusistatyti visuotinius bendrinės šnekamosios 
kalbos pagrindus, kurie apimtų ne tik teorinius (aprašomuosius) kalbinius 
dalykus, bet ir praktinius (tarimo)“ (RR 116). 

Taigi Andrius Ašmantas ne vienoje vietoje yra pabrėžęs sakomosios kalbos 
kultūros objekto sudėtingumą ir buvo pasiryžęs veržtis iš siauro jo suprati- 
mo ir mėginti sukurti platų, visa apimantį mokslą ir bendrinės šnekamosios 
kalbos kultūros ugdymo metodiką. Ne viskas jam pavyko padaryti (pats yra 
prisipažinęs, kad ne vienur jis dar „neišėjo iš sakomojo žodžio kultūros pro- 
pagandos“. — RR 81), tiesiog neužteko likimo skirtų metų, bet tai, ką nuveikė, 
turi išskirtinę vietą lietuvių kalbotyroje ir kalbos kultūros istorijoje. Iš jau 
minėtų jo šios temos straipsnių ir paskaitų tekstų galima susidaryti gana apy- 
pilnį to didžiulio sumanyto statinio vaizdą ir spręsti apie jo svarbumą, vertę 
ir išliekamąją prasmę. 

Sakomojo žodžio kultūra autoriaus pirmiausia adresuojama mokyklai — 
įvairių grandžių mokymo įstaigoms: vidurinių ir aukštesniųjų mokyklų mo- 
kytojams, mokytojų ir kunigų seminarijų dėstytojams, universitetų, pirmiau- 
sia humanitarinių fakultetų, studentams ir dėstytojams. Sakomojo žodžio 


4 Teksto termino savo darbuose Ašmantas nevartojo, o prireikus kalbėdavo apie sakinių 
samplaikas arba tiesiog apie kalbą. 


410 KŪRYBINIO PALIKIMO APŽVALGA 


kultūra mokykloje visai apleista (RR 60). Abiturientai ateina į universitetą 
neturėdami sveiko balso ir su sustabarėjusiais kalbos padargais, jie visiškai 
nepažįsta žodinės kultūros pagrindų. Jų kalbos jausmas reaguoja tik į rašytinį 
žodį (RR 116). Mokykla šiuo atžvilgiu labai atsilikusi, tad reikia šaukte šaukti: 
„sakomasis žodis yra tokia pat kultūrinė vertybė kaip ir rašomasis“ (RR 47), 
todėl „sulyginkime sakomąjį ir rašomąjį žodį mokykloje“ (RR 63). Jeigu 
šių dienų pedagogika reikalauja visapusiško žmogaus lavinimo, tai žmogaus 
kalba ir balsas turi būti lavinami ir tobulinami siekiant visapusiškos žmogaus 
kultūros (RR 265). 

Į teatrų sceną nesižvalgoma — ten kiti tikslai ir uždaviniai, kita mokymo 
metodika. Bet teatras žadina mintis apie gražų kalbėjimą: „gyvasis žodis yra 
be galo spalvingas, tiesiog margas kaip genys“ (RR 24), bet „kodėl gražiai 
kalbėti neišmoko mokykla?“ (ten pat). „Net pačioje mokyklos programoje 
nėra gražaus kalbėjimo dalyko. Yra tik pageidavimas“ (ten pat). Tiesa, 1936 m. 
programų projekte jau rašoma apie bendrinę tartį ir jos pratybas, bet to ne- 
užtenka, reikia imti daug plačiau (Naujoji romuva, 1937, nr. 8, p. 179). Kol 
kas tik teatras yra ir turi būti gražaus kalbėjimo mokykla. Kaip ir dainavimas, 
kuris, irgi būdamas žodinis menas, gali daug prisidėti prie sakomojo žodžio 
ugdymo (RR 115). Daug čia gali padėti radijas, bet iš jo kolei kas sklinda tik 
darkyta kalba (Naujoji romuva, 1937, nr. 8, p. 178). 

Dalis šių klausimų, jų kėlimas ir svarstymas, turėjo eiti į Ašmanto sumany- 
to darbo antrą (kalbinę) arba trečią (psichologinę) dalį. Pirmoji dalis - fizinė. 
Ją autorius apibūdino kaip garso fiziologiją ir anatomiją. Prie jos norėta pridėti 
dar akustiką, bet šiai, matyt, nebuvo pakankamai duomenų, tad darbe tėra 
tik jos užuominų (kiek daugiau akustikos sąvokų vartojama 1939 m. vasaros 
kursuose Palangoje mokytojams skaitytose paskaitose. - AA). 

Pirmoji dalis autoriaus aprašyta gana išsamiai ir plačiai. Pirmiausia kal- 
bama apie kvėpavimo kaip garsų darymo mechanizmo pagrindo fiziologiją 
(RR 65-68, 269 tt., TUTK 91-92). Pasakojama apie kvėpavimo rūšis (kvė- 
pavimas pečiais, krūtine, šonais, diafragma), kvėpavimo suvaržymus, nuro- 
doma kvėpavimo svarba, įvardijama, kuo kvėpavimas skiriasi tylint (tylusis 
kvėpavimas) ir kalbant (kalbamasis, kalbinis kvėpavimas). Duodama nemaža 
pratimų (ypač „Vaizdinėje tartyje“) įvairiam kvėpavimui valdyti ir tobulinti. 
Toliau pasakojama apie kalbos padargus ir jų veiklą (RR 68-71, 280-287, 
TUTK 92-93). Čia autorius, neaprašydamas pačių padargų sudėties (tai pa- 
daryta „Bendrinės šnekamosios kalbos fonetikos“ paskaitų tekste), apibūdina 
tik pradinę kalbos padargų padėtį, kurią kiti vadinantys artikuliacine arba 
neutraliąja padėtimi. Iš jos einama į kvėpavimo ir kalbos padargų sąveiką. 

Svarbiausia reikia jausti patį kvėpavimą, jo ryšį su kalbos padargų judesiais 
ir gebėti visa tai kontroliuoti. Pabrėžiama, kad didžioji mūsų mokyklų yda 
esantis įprotis kalbėti įtemptais kalbos padargais. Toks kalbėjimas reikalauja 
daug energijos, bet nukenčia kalbos švarumas ir garsumas; esą girdėti tik 
sprogimas ir švokštimas. Pratybas geriausia pradėti nuo balsių, paskui eiti 
prie priebalsių ir garsų junginių pratybų. „Vaizdinėje tartyje“ duodama daug 
pratimų žandų [tai yra žandikaulių] veiklai tobulinti, lūpų pratimų balsiams 


ir priebalsiams tarti, liežuvio ir liežuvėlio bei balso lūpų ** 


pratimų. 

Antroji - kalbinė - dalis nebuvo galutinai parašyta ar bent iš turimų tekstų 
deramai sutvarkyta („Šie dalykai [...] išmėtyti ir neaprašyti suglaustai“ RR 70). 
Atrodo, čia turėjo eiti plati įvadinė dalis, panaši į „Įvadą į bendrinės šneka- 
mosios kalbos fonetiką“ (plg. dar „Vaizdinės tarties“ poskyrio antraštę: „Koks 
mūsų šnekamosios kalbos [tarminis| pagrindas“, RR 291), toliau — bendrinės 
kalbos fonetikos bei tarties ir turbūt akcentologijos kursai. Abejonių gali kelti 
akcentologijos kursas, pavadintas „Akcentologijos užrašais“, mat juose duo- 
dama daug kitų tarmių pavyzdžių, nesusijusių su sakomojo žodžio kultūra, 
ir kirčiavimas dėstytas kaip bendrojo lietuvių kalbos kurso dalis. Vis dėlto 
kirčiavimas tikriausiai būtų įėjęs į bendrą audinį ir sudaręs reikiamą jo dalį. 
Tai rodytų nespausdintoje „Vaizdinės tarties“ dalyje esantis skyrelis apie kirtį 
ir priegaidę ir pradėtas skyrelis „Kirčio morfologinė ir prasminė reikšmė“. 

Trečioji - psichologinė (psichinė) - dalis taip pat fragmentiška ir neišbaigta. 
Trumpai tie dalykai aprašyti straipsnyje „Sakomojo žodžio kultūra mokykloje“, 
yra dar smulkesnių dalykų kituose šaltiniuose. Pradžioje autorius pabrėžia, 
kad šios dalies objektas esantis be galo įvairus ir platus: „Jis turi apimti visus 
tuos atvejus, kada mes tik naudojamės sakomuoju žodžiu“ (RR 71). Čia svar- 
biausia skirti dėmesį reikšminiam ir jausminiam kalbos raiškumui. Skaitymas 
ar kalbėjimas turi tarnauti tam tikromis kalbos priemonėmis reiškiamo žodžio 
vaizdumui. „Tas, kuris nenusimano ir nejaučia sakomojo žodžio kultūros 
vertybių, beria sąvokas kaip žirnius“ (RR 71), o klausytojas (pašnekovas) 
priverstas pats kurtis vaizdą ir pajusti jausmą. 

Autorius ne vienoje vietoje yra pabrėžęs, kad mažiausias kalbos vienetas 
yra sakinys. Iš duodamo pavyzdžio apie kelionę daroma išvada, kad to pasa- 
kojimo mažiausia vaizdo ir nuotaikos dalis ir yra sakinys. Sakinys yra laisvas 
savo formomis ir jos beveik neribotos. Sakiniais išgauname kalbos ritmą, 
kuris, turėdamas minties ir jausmo prasmę, kalbą daro gyvą ir banguotą. 
„Šis sakininis ritmas eina iš mūsų prigimties“ (RR 87). Toji ypatybė susijusi 


55 Iš pradžių Andrius Ašmantas vartojo balso stygų, paskui balso lūpų terminus. Dabar 
vadinama balso klostėmis. 

ir su minties aiškumu, kvėpavimo taisyklingumu ir kitais dalykais. „Minėtas 
kalbos ritmas, reiškiamas sakiniais, turi būti įsigytas darbu ir stiliaus nuolati- 
niu tobulinimu“ (RR 90). Autorius priduria, kad be viso to dar svarbu balso 
moduliacija ir intonacija, tarsi kalbos raumenys šalia pasakytų kitų sakomojo 
žodžio kultūros dalykų. Jie palikti neaprašyti, nes tai esą galima parodyti 
daugiausia tik žodžiu konkrečiais pavyzdžiais. 

Psichologinėje darbo dalyje autorius apžvelgia pagrindines sakomojo 
žodžio rūšis (žanrus): skaitymą, mokyklinį kalbėjimą ir pasakojimą, eilėraščių 
deklamavimą, dainavimą, laisvą kalbėjimą ir pokalbį. Jie aprašyti toli gražu 
nevienodai plačiai, pavyzdžiui, dainavimui skirta vos keli žodžiai. Plačiau 
apimami mokyklai svarbesni dalykai. 

Sunkiausias darbas mokykloje esantis skaitymas. Net jo tikslai įvairiai 
suprantami. Vieniems svarbu, kad tekstas būtų tik perskaitytas nors ir bet 
kaip, kiti rūpinasi, kad mokinys skaitydamas neužsikirstų, nepraleistų garsų ar 
žodžių, tretiems rūpi ir teksto prasmė, jo išraiškos priemonės ir t. t. Autorius 
griežtai smerkia vadinamąjį artikuliacinį skaitymą (sąvokų bėrimą kaip žirnių į 
aslą), dainuojamą skaitymą, kur viskas suliejama ir skaitoma monotoniškomis 
intonacijomis. Vienas iš svarbiausių skaitymo dalykų yra išmokti laiku ir vietoj 
daryti pauzas““, tai yra tam tikrus stabtelėjimus tarp sakinių, sakinio dalių 
ir žodžių. Su mokiniais svarbu išsiaiškinti, kad pauzės toli gražu ne visada 
sutampa su skyrybos ženklais: „rašomoji kalba dažnai nutolsta nuo sakomo- 
sios“ (RR 76). Be pauzių, svarbu mokyti intonacijos, kuri labiausiai susijusi 
su svarbiausių žodžių radimu. „Intonacija turi sekti svarbiausius žodžius, 
kurie mintį kelia lyg stulpai ar gaubtinio tilto sparos“?. [...] Todėl susekimas 
pagrindinių žodžių, kurie mintį plėtoja ir ją neša lyg kalnų (!) upelis tolyn, 
yra jau daugiau nei pusė skaitymo. Šių žodžių ieškojimas ir nagrinėjimas yra 
skaitymo esmės pagavimas“ (RR 78). 

Prastai ugdomas mokyklinis kalbėjimas. Svarbu, kad mokykla ne gadintų 
iš namų atsineštą natūralų kalbėjimą (jis nesantis nei tikslus, nei sklandus, be 
to, dar sunku suvaldyti minčių srautą. - TUTK 95), bet juo remdamasi toliau 
jį plėtotų ir ugdytų. Mokyklinio kalbėjimo yra labai daug įvairių tipų. Juos 
lemia ir tai, kad mokyklos sąlygos nėra natūralios, o jas dažnai mokytojas net 
pasunkina: neleidžia baigti minties, trikdo mokinį pritarimu ar nutraukimu, 
nekalbinėmis priemonėmis, duoda klausimų, į kuriuos reikia atsakyti vienu 
žodžiu, ir pan. Mokytojas turi vengti šių trūkumų, stengtis sureguliuoti per 
greitą ar per lėtą kalbėjimą. Reikia ieškoti natūralių kalbėjimo sąlygų, nesi- 


56 Andriaus Ašmanto raštuose nuosekliai vartojama senoji forma pauza (dabar pauzė). 
“7 Sparai, bendrinės kalbos — gegnės. 

tenkinti vadovėliu. Kelias į tai, tai yra į laisvą kalbėjimą, yra pačių mokinių 
pasakojimai apie savo išgyvenimus, įspūdžius, įvykius, klasėje neskaitytus 
kūrinius ir kt. Šiai kalbėjimo rūšiai labai tinka mokinių kuopelių darbas — 
literatūriniai ir kitokie teismai, referatai ir kt. 

Eilėraščius deklamuoti painiau negu skaityti prozos dalykėlį. Ne vienas 
neatsispiria eilėraščio ritmui ir rimui — dažnai pasiduodama automatiškam 
tarškinimui, bet ne sakymui. Reikia įsidėti į galvą, kad eilėraštyje turi vieš- 
patauti mintis ir jausmas, o ne ritmas ir rimas. „Tik pagal mintį ir jausmą 
galima intonacija —- sakomojo žodžio tikrasis kraujas“ (RR 79). 

Galima pridurti, kad „Lietuvių kalbos dėstymo metodikoje“ Andrius Aš- 
mantas kalbėjimą kaip mokinių ugdomąją priemonę yra apibūdinęs išsamiau 
ir smulkiau. Ten jis atskirai rašo apie mažo straipsnelio atpasakojimą, santrau- 
kas, seniau skaityto dalyko pasakojimą, diskusinius pranešimus ir diskusijas, 
įvairias kalbas, prakalbas, advokatų kalbas, pamokslus, paskaitas ir kitokius 
pranešimus. Tais aprašymais jis jau priartėja prie šiuolaikinės retorikos pro- 
blematikos. Palangoje 1939 m. mokytojų kursuose skaitytose paskaitose (AA, 
paskaitų planai) dar pabrėžia ir pokalbio savitumą, jo skirtumus nuo kitų 
šnekamosios kalbos formų. 

Nuo sakomojo žodžio kultūros problematikos dalykiškai kiek atsijęs Aš- 
manto straipsnis „Lietuviškoji tartis ir svetimos įtakos“ (RR 81-87), bet jis 
parašytas su ta pačia kultūrine intencija ugdyti bendrinę šnekamąją kalbą. Čia 
rašoma apie dažnai vartosenoje girdimus slavų arba vokiečių kalbų paveiktus 
mūsų tarties dalykus. Visi jie „žemina mūsų kalbos kultūrą ir atbukina kal- 
bos jausmą lietuviškai tarčiai“ (RR 86-87). Mūsų priedermė kratytis tokios 
tarties, o ypač tų, kurie dažnai gyvu žodžiu prabyla savo tautiečiams. „Tas 
žodis turi būti ne tik lietuviškas, bet ir lietuviškai skambėti“ (RR 87). Šiame 
straipsnyje (kaip ir kituose rašiniuose) autorius užsimena ir apie tarminę tartį, 
bet ją vertina visai kitaip: niekur jos nepeikia, tik skatina artėti prie priimtosios 
bendrinės, kapsų ir zanavykų tarmių pagrindu sudarytos tarties. 

Taigi visuose sakomojo žodžio kultūrai skirtuose darbuose Andrius Aš- 
mantas ne tik klojo pagrindus bendrinės šnekamosios kultūros mokslui ir 
praktikai, bet ir pats visokiais būdais skatino kitus mokytis, dirbti, kurti visas 
sritis apimančią lietuvišką kultūrą, kurioje sakomasis žodis užimtų pridera- 
mą vietą. Savo ugningu publicistiniu žodžiu jis skatino nerimti, vis veržtis 
į priekį ir kiekvienam įnešti savo indėlį į kultūros kuriamąjį darbą. Ir pats 
kur prieidamas diegė bendrinės šnekamosios kalbos normas. „Ana p. A. Aš- 
mantas Pedagoginiam Institute Klaipėdoj tik šiek tiek padirbėjo, o kiek teko 
girdėt kalbant ir deklamuojant jo mokinių, — visi kalba ir deklamuoja taip, 

kad malonu klausyt“, - 1940 m. „Mokyklos ir gyvenimo“ žurnale rašė kal- 
bininkas Juozas Lazauskas (nr. 3, p. 104). Lietuvoje gyvojo žodžio technika 
labiausiai rūpinosi ir rūpinasi Juozas Geniušas ir Andrius Ašmantas, rašė tas 
pats Lazauskas. „Juodu šios srities pionieriai“ (Lietuvos žinios, 1940 m. sausio 
20 d.). Mūsų laikais Zigmas Zinkevičius Ašmantą pavadino „entuziastingu 
bendrinės šnekamosios kalbos, ypač tarties kultūros, propaguotoju“ (Zinke- 
vičius 1992: 322—323). 


Klaipėdos krašto tarmės 


Iš archyvų žinoma, kad Andrius Ašmantas Klaipėdos tarmių kursą Peda- 
goginio instituto studentams skaitė 1936-1937 ir 1937-1938 mokslo metais, 
tas kursas jam buvo planuotas ir 1938 m. rudenį. Ištisinio parengto paskaitų 
teksto jis nepaliko, tačiau archyve, be jau minėto užrašų iš tarmių sąsiuvinio, 
dar išlikę dveji paskaitų planai, kaip ir konspektai. Jie, kaip ir tie užrašai, lei- 
džia apytikriai apibūdinti paskaitų problematiką, juose keltus klausimus, taip 
pat žodį kitą pasakyti apie jo paties užrašytus kalbos faktus. 

Pirmiausia apžvelgtinas 1936 m. rašyto plano turinys. Jis išdėstytas 3-uose 
nedideliuose abiejose pusėse rašytuose lapeliuose (iš viso 8-iuose nume- 
ruotuose puslapiuose, trūksta 3-io ir 4-0 puslapio). Pradžioje užrašyta data 
1936-V-12 leistų spėti, kad tai tarsi baigiamoji kurso dalis, nes kalbama tik 
apie žemaičius ir gal pirma turėję būti bendrųjų dalykų ir aukštaičių tarmės 
(bent jau Klaipėdos krašto šnektų) apžvalgos. Iš turimo plano matyti, kad 
remtasi Antano Salio „Lietuvių kalbos tarmių“ hektografuotų paskaitų leidimo 
(1935) teiginiais ir ko nors nauja, savita nieko nepasakyta. Tai ir suprantama, 
nes Klaipėdos krašto tarmes Ašmantas išsamiai tyrė tikriausiai 1937 m. vasarą 
ir veikiausiai tada užrašė daug naujų tų šnektų faktų. 

Planas turi 8 skirsnius: I. ja likimas. II. Dvibalsiai uo ir ie. III. IV. V. — ? VI. 
Vocalis + m, n. VII. Šakniniai: ą, €, į, ų. VIII. Žemaičių kirtis. Antano Salio 
įtaką rodo ir terminija (plg. jų terminus pajūrio žemaičiai (Salys 1992: 25), 
Salio pietų rytų žemaičiai ir Ašmanto ryty-pietų žemaičiai ir kt.), istoriniai 
ekskursai ir kt. 

Kitoks yra antrasis planas, tiksliau — paskaitų konspektai, kuriuose yra ir 
platesnių šnektų apžvalgų, ir ištisinių tarmių tekstelių. Jis rašytas į vidutinio 
formato užrašų knygelės lapelius. Lapeliai nėra numeruoti, atrodo, vieno kito 
gali trūkti. Viename iš paskutinių lapelių yra data: 1937. X. 11, tad kursas 
galėjo būti pradėtas skaityti 1937 m. rugpjūčio ar rugsėjo mėnesį. 

Šis planas, toliau jį vadinsime konspektais, surašytas į 29 palaidus vi- 
dutinės užrašų knygelės dydžio puslapius (3-uose rašyta ir antroje pusėje) 

Klaipėdos krašto tarmių kurso plano pavyzdžiai 


ir apima bendrąsias pastabas bei šias šnektas: ragainėnų (Ragainės apylin- 
kių), tilžėnų (Tilžės apylinkių), vakarų žemaičių kampo (Virbalį kaimo 
apylinkių), žvejų tarmės, Viešvilės šnektos ir Bitėnų apylinkės (Bardėnų 
kaimo) šnektas. Pirminiu žvilgsniu pažvelgus atrodo, kad daugelis teigi- 
nių ir rišlūs tekstai imti iš Jurgio Gerulio (Gerullis) ir Christiano Stango 
(Christian Stang) „Lietuvių žvejų tarmės prūsuose“ aprašo, išleisto „Lie- 
tuvių kalbos tarmių“ serijos pirmuoju sąsiuviniu 1933 m. Kaune. Tačiau 
tai nėra visai tiesa. Kai kurie pavyzdžiai pateikti iš minėto tarminių užrašų 
sąsiuvinio, dalis dar iš kur nors kitur, kurio šaltinio nežinome. Galima 
teigti, kad, be to sąsiuvinio, būta dar kitų užrašų, kuriuose rašytasi ir kitų 
šnektų faktų. Taip pat reikia pasakyti, kad išlikusiame sąsiuvinyje daugumu 
užrašytų dalykų visai nepasinaudota kalbamame konspekte, ten taip pat 
daug įrašų iš kitų šnektų. 

Pridurtina, kad šiame konspekte yra tam tikros painiavos. Kai kurios 
šnektos aprašytos dviejose ar net trijose vietose, nors teiginiai nekartojami. 

Be to, jame beveik nėra bendrųjų dalykų, taip įprastų visoms jo paskaitoms, 
kurias visada pradėdavo nuo labai iš toli. Visa tai leidžia teigti, kad tai bus 
buvęs vienas iš kelių konspektų ir jo tikriausiai išlikęs ne visas tekstas. Pa- 
galiau būtina pabrėžti, kad Andrių Ašmantą šiame kurse daugiausia domino 
tik tarmių fonetikos dalykai, iš dalies kirčiavimas, o morfologijai ir sintaksei, 
kitaip negu minėtame žvejų tarmės apraše, visai neskirta dėmesio (keli įrašyti 
morfologijos dalykai susiję su fonetiniais pakitimais). 

Ragainėnų tarmė (šnekta) apžvelgiama net trijose vietose. Pradžioje su- 
minėjus porą fonetikos dalykų persirašyta transkribuoti tekstai iš žvejų tar- 
mės aprašo: „Vaiko brilis?*“, „Mama“, „Kiškis ir ežys“ (žr. Gerullis, Stang'as 
1933: XII). Rašoma, kad tarmės ribos paimtos iš Fenclau (Fenzlau 1936: 14) 
ir šnekta vartojama šiuose kaimuose: Kalėdos, Luknėjai, Florweg, Šiliniūkai, 
Timbra, Petrikai. Kirtis esantis tokios pačios prigimties kaip ir zanavykų. 
Tačiau kitaip negu kituose šaltiniuose (Gerullis, Stang'as 1933:XII; Fenzlau 
1936: 17, plg. taip pat Urbanavičiūtė, Grinaveckis 1992: 136—140) teigiama, 
kad tvirtagaliai dvibalsiai, be kirčio ant abiejų sandų, gali turėti kirčiuotą tik 
antrąjį sandą, pvz., ledū.i."?*, bet ir dai.nos, skai.tom. Rašoma, kad ragainėnų 
šnekta suskyla dviem pošnektėm. Tarp Kaledų ir Florwego tariama 1) sd'ku, 
2) dūiikts, o nuo Šilininkų iki Petrikų prieina kita pošnektė: 1) sū:ko ar sū:ka, 
2) daikts, 3) ė, ie > e: dėti, pg'nts |?]. Toliau sakoma: tik tvirtapradė šaknis 
1) ė > gi: padėk > padėk, Kasikėnai > kasikė*'nai, 2) 6 > 6*“; brė““lis, kė“"jes, 
3) du > d“: šdrkt(ajs, jatis, pakašis, 4) ėi > ė“: lėsk („mano nepaliudyta“ ). „Šie 
visi ypatumai yra iš anapus Nemuno. Man nė vienos šeimos neteko rasti, kuri 
taip tartų ir nebūtų kilus iš anapus. Šiapusiškiai ragainėnai šaipos iš anapusiš- 
kių šiaip: Tra:kies [.] ga:si pė.r paka'ši |,| ka.m tū kra:šę:s viršūne nula-žei“. Iš 
galūnių balsių nurodoma, kad iškrinta balsis a: lūps ir lūps, ir net lū-pas, stals, 
dvars (tariama ir su vidurine, ir su tvirtaprade priegaide). 

Apie tilžėnų tarmę rašoma, kad ji susiduria su žvejų tarme ties Tovėl- 
ninkų ir Kaštaunų kaimais. Tarmei būdinga sumišimas ė ir ie: dė*ti ir dieti, 
piens ir pg'ns; 0 ir uo: pė'ns ir puons, duona ir dė-na. Paties Ašmanto paste- 
bėtas reiškinys ą, ę > ai, ei (kąsti > kaisti, gyvėnti > gyvęti > gi-Bėiti) leidžia 
patikslinti šio fakto užrašymo laiką ir lokalizaciją (žr. Grinaveckienė 1962: 
163). Dar nurodoma, kad kirtis nėra atitraukiamas, kirčiuoti tvirtagaliai dvi- 
balsiai abu pusilgiai, galūnėje ė > e(i), ttumpinamos veiksmažodžių galūnės: 
apsauguo(ja). 


58 Brilis (vok.) — akiniai. 
5? Autoriaus rašomas ištęstas ženklas per abu sandus, čia priegaidės ženklas žymimas 
kiekvieno sando atskirai. 


KALBOTYROS DARBAI 417 


Į šiaurę nuo tilžėnų jau yra žemaičių tarmė. Ji apžvelgiama pagal dvi pa- 
šnektes: nuo Pūstučių iki Degimų ir pagal Virbalų apylinkę. 

Pirmosios ypatybės nurodomos tokios: 1) ė, ie > g:: dę:ti, pens, 2) 0, uo > 
o: po'ns, dona, plg. Virbaluose: dėūti, pė'ns; podns ir dona, 3) išlaikomas i, 
u: Žinū'u, Pi'rus. 

Virbalų šnekta apibūdinta išsamiau. Teigiama, kad: 1) trumpos galūnės dar 
sutrumpėjusios, ypač ilgesnių žodžių; jos virsta net murmamais garsais: mer- 
gal“, jęėškėo:dam“; 2) trumpieji i, u nuosekliai visur išversti e ir 0: nopė.f.ks", 
sū'noi; 3) o > 097: ndar“, moatinas; 4) ė > ed: reūgdama, tėūbs; 5) ie > e: Perna, 
atsėlę:p“, koo-kė“; 6) kirtis į šaknį neatitrauktas ir priegaidė sveika; tik po kirčiu 
kai kur pailginami i, u, e, a (?): to.r.gaus, gerd:sn“, bet sodrėskos“, so krepšo. 

Žvejų tarmė aprašyta ne pagal Gerulio ir Stango knygą (žvejų tarmės 
aprašą), bet savarankiškai iš Tovės kaimo (buvusioje Pakalnės apskrityje). 
Pirmiausia duodami du tekstai iš Gerulio ir Stango darbo („Vaiko brilė“ ir 
„Zuikis ir ežys“), bet jie žymimi kaip Tovės žmonių kalbos pavyzdžiai, o ne 
kaip lyginamieji tos knygos tekstai (tie patys tekstai eina per visas Gerulio 
ir Stango knygoje apžvelgiamas šnektas). Kaip ir kitais atvejais, Ašmanto 
toliau pasižymėta keletas tos šnektos fonetinių (tik balsyno) ypatybių, už- 
sirašytų paties iš žmonių kalbos, ir visas skyrelis pavadintas „Žvejų tarmės 
(Tėvės) apibendrinimai“. Pavyzdžiai daugiausia savarankiški ir pateikiami 
savitai, daugumas neminimi Gerulio ir Stango apraše, sutampa tik vienas 
kitas. Kokių didesnių atradimų palyginti su tuo aprašu konspektuose nėra. 
Galima tik suminėti, kas ir kaip Ašmanto savarankiškai, nekopijuojant tos 
knygos, čia apibendrinta. 1) Kirtis ir priegaidė tokie pat kaip tilžėnų arba 
ragainėnų tarmės. Tik kai kur galinė tvirtagalė priegaidė virsta atitraukti- 
ne; 2) u>i up 3)ė> ie; 4) ė> e, €> ei; 5) 4 > ai; 6) io, 6 > 0;, 7) ie, uo > 
ie, uo Įėed], [02d]. 

Andriaus Ašmanto konspekte panašiai dar apibendrinta kitų dviejų Klai- 
pėdos krašto vakarų aukštaičių šnektų fonetinės ypatybės, būtent: Viešvilės ir 
Bitėnų; apie jas nieko nekalbama minėtoje Gerulio ir Stango knygoje. 

Apie Viešvilės šnektą (ji, kaip atskira klaipėdiškių šnekta, skiriama Valte- 
rio Fenclau knygoje, žr. Fenzlau 1936: 8) rašoma, kad kirtis ir priegaidė yra 
visiškai rašomosios kalbos (pvz., zaū.n'us, sergulingas ir kt.). Balsiai šaknyje 
esantys tokie pat kaip zanavykų ar kapsų. Galūnėse o kartais pavirsta a arba 
u, o ė— i. Duodamuose pavyzdžiuose iš Viešvilės apylinkės rytinės dalies 
nuosekliai užrašyta u ir i. Tarminių užrašų sąsiuvinyje dar yra daug kons- 
pekte nesuvartotų pavyzdžių ir kitų tarmės faktų. Pavyzdžiui, pala.k, ga.site, 
ja.tis ir ja.utis, šaknyje diftongizuoto o žodžių ir kt. Iš greta Viešvilės esančio 

Pagulbinių kaimo užsirašyta, kad jame varijuoja šaknies tvirtapradžiai garsai 
air au (ša:kštas : šaukštas ir kt.). 

Iš Bitėnų kaimynystėje esančio Bardėnų (dabar Bardinų) (šių apylinkių 
šnektas Fenclau priskiria prie ragainėnų, žr. Fenzlau 1936: 17) kaimo užrašyta 
balsių (dvibalsių) ie, e ir ė atitikmenų. Jie nurodyti tokie kaip kapsų, tik tarp 
pavyzdžių yra kitaip tariami žodžiai mė*s, per, pėliė, peliedros. Antroje lapelio 
pusėje dalis eiliuoto teksto: 

Ta. skri-nuže. vėža [,] 

žemūžę. drė:ba [,] 

pradėjo graūdžė.i. ve.r.kti. 

Minėtame tarminių užrašų sąsiuvinyje iš Bardėnų dar yra žodžių pavyzdžių 
su balsiais ir dvibalsiais uo, o, y, i, au, ei, ai. Po tą apylinkę vaikščiota plačiai ir 
iš įvairių vietų sąsiuvinyje pasižymėta daug kalbos faktų. Būta Sokaičiuose, 
Vėžiniūnkuose (užsirašyta po kelis pavyzdžius), Vilkyškiuose (rinkėjas rašo 
Vilkyščiai), Strazduosė, Lumpėnuose. Iš Lumpėnų fiksuota, kad šakniniai ė 
ir o likę sveiki, ie > ė, žodyje lova I tariamas minkštai. Čia taip pat užsirašyta 
nemaža pavyzdžių su įvairiais balsiais, dvibalsiais ir dvigarsiais. Iš Strazdų 
pavyzdžiai rašytasi panašiai, matyti, kad nėra ie > ė virtimo. Šaknies balsis o 
neretai būna diftongizuotas. Iš Vilkyškių užsirašytas sakinys: man“ sė-seri. i'ra 
(kirčio ženklas parašytas neaiškiai) vė:dęs. Vidurinė balsio e priegaidė čia gali 
būti ne dėsningumas, o atsitiktinumas, nes kituose tekstuose yra vos vienas 
kitas padrikas tokio užrašymo pavyzdys. 

Vakarinėje aukštaičių dalyje, pažemaitėje iš Katyčių, sąsiuvinyje užsirašyta, 
kad beveik nuosekliai balsiai o ir ė tariami žemaitiškai uo ir ie, bet senesnieji 
uo ir ie išlaikomi sveiki. Šnektoje daug plačiau negu „Lietuvių kalbos tarmių 
chrestomatijoje“ (2004:48) fiksuota ilgojo šaknies balsio e diftongizacija. Griežto 
dėsningumo lyg ir nematyti, bet polinkį įžiūrėti galima. Pvz., žė-mę., d'ė:šinę., 
s'e.nis, bet nėša, vėda. Iš šio kaimo daugiau negu iš kitų užsirašyta rišlių sa- 
kinių, ne tik atskirų žodžių. Šio kampo Kavolių kaime prie Kūgelių geležin- 
kelio stoties o ir ė užsirašyti ne kaip diftongai, o tik kaip diftongizuoti balsiai. 
Mediškiemiuose užsirašytas e ilgasis taip pat diftongizuotas kaip Katyčiuose. 

Iš žemaičių tarmės sąsiuvinyje užsirašyta gerokai mažiau negu iš aukštaičių. 
Iš Šilutės apylinkių pirmiausia minėtini Jukndičiai ir jiems artimas kaimas 
Tarvydai. Ten užrašyti du eilėraščiai, malda „Tėve mūsų“; šiaip sakinių. Kokių 
ryškesnių, išskirtinesnių šnektos ypatybių nematyti. Tarvyduose lankytasi ir 
antrą kartą — Čia jau daug daugiau užsirašyta. Iš užrašų matyti, kad uo ir ie 
pavirtę ou ir ėi (ir pastarojo variantas ė), o ir ė— uo ir ie. Įrašytas teiginys: pė-lę.s, 
bet peliė. Iš pavyzdžių matyti, kad nenuosekliai vartojamos afrikatos. Į šiaurę 

nuo Šilutės esančiuose Barvuosė užsirašyta pavyzdžių, iš kurių matyti, kad 
nuosekliai 0, ė > uo, ie, o uo, ie > donininkų o, ę:. Vietoj afrikatų nuosekliai 
fiksuoti žemaitiški atitikmenys. 

Į šiaurės vakarus nuo Šilutės pamario Kintuosė užsirašyta, kad ie > ę', o 
uo funkcionuoja trim variantais: 0“, o ir u. Gana nuosekliai vietoj afrikatų 
vartojami žemaitiški atitikmenys. 

Dar yra įrašų iš Priekulės (Vilkyčių) šnektos — Stonaičių ir Lamsočių kai- 
mų. Ten beveik visuose pavyzdžiuose ie nuosekliai pavirtęs donininkų ė, o 
žodžiuose su uo balsis ū turi diftongoidinių priemaišų. Iš Lamsočių užsirašyta 
nemaža rišlių sakinių. 

Pats šiauriausias punktas, kuriame būta, Raišiai (į šiaurę nuo Kretingalės). 
Iš ie, uo pavyzdžių yra tik tokių, kur ie nuosekliai donininkuojama (> ė), ai, 
ei paprastai > a, e. 


x XX 


Apibendrinant reikia pasakyti, kad Andrius Ašmantas, nors ir skaitė pe- 
dagoginio instituto studentams Klaipėdos krašto tarmių kursą, bet išsamių 
paskaitų tekstų nepaliko, todėl jo šios srities darbą vertinti gana sunku. Lieka 
pasikliauti paliktais užrašais: paskaitų planais ir konspektais, tarminių išvykų 
užrašais. Jų yra išlikę nemaža, tad šiokias tokias išvadas galima ir suformuluoti. 

Rengdamasis paskaitoms Ašmantas bus gerai išstudijavęs jam lengviausiai 
tuo metu pasiekiamą ir naujausią lietuvių dialektologijos literatūrą: Antano Sa- 
lio, Jurgio Gerulio, Valterio Fenclau ir kt. darbus. Jais rėmėsi apibūdindamas 
žemaičių tarmę (tiesioginė Salio įtaka), stengėsi rašyti Gerulio sukurta moks- 
line transkripcija (Gerullis 1930: XIV-XXI), pasinaudojo kai kuriais Fenclau 
pavyzdžiais. Tačiau nė vieno iš dialektologijos darbų autoriaus nekopijavo, 
o stengėsi viską aprėpti savo akimis ir visur susidaryti savo nuomonę. Tiesą 
pasakius, parengti aukštosios mokyklos kursą pagal jau išleistą literatūrą ne- 
būtų buvę labai sunku, bet ir šįkart lėmė išankstinis nusiteikimas ko imantis 
stengtis dalyką bent jau gerai išstudijuoti savarankiškai. Tai gražiai sutapo su 
jo būdo ypatumais, pasireiškusiais ir vertinant draugystę su artima mergina, 
ir kalbant apie gilesnį religijos pažinimą, ir kt. 

Vertinant pačius jo šios srities išlikusius tekstus, reikia turėti galvoje du 
dalykus. 

Pirma, Ašmanto sudarytoji Pedagoginio instituto lietuvių kalbos programa 
ir jos dialektologijos skyrius (TUTK 109) yra parengtas išsamiai ir kompe- 
tentingai. Joje pradedama nuo kalbos kitimo, jo dėsnių ir priežasčių, rašoma 
apie tarmių ribas (sienas), jų skirstymą, tarmių fonetines, morfologines ir 

akcentologines ypatybes. Matyti, kad programoje vartojami Antano Salio 
terminai, bet ne visur paraidžiui (kartais pasirenkami Baranausko terminai, 
pvz., žemaičiai telšiškiai, raseiniškiai, klaipėdiškiai). Skyriaus pabaigoje nu- 
matoma kalbėti apie tarmių nykimo priežastis. 

Antra, kitaip reikia vertinti paskaitų planus, konspektus ir tarminius užrašus. 
Pirmiausia į akis krinta tam tikras jų padrikumas ir neapibrėžtumas: kitaip negu 
daugelyje jo paskaitų tekstų ir kitų darbų, nėra apsibrėžtos tarmių, patarmių 
ir šnektų ribos (yra tik viena kita užuomina), nors pagal turimą literatūrą tai 
nebūtų buvę sunku padaryti. Antra vertus, išlikusiame palikime nematyti, kad 
būtų padaryta kokių didesnių dialektologijos atradimų. Jie neturi apčiuopia- 
mesnės išliekamosios mokslinės vertės, o lieka kaip vienas iš dialektologijos 
istorijos faktų, svarbesnis galbūt tik dalyko istorijai. Vis dėlto atidesnė žemaičio 
dialektologo akis tuose tekstuose gal rastų ir vertingesnių dalykų, negu šioje 
monografijoje pavyko nurodyti. Neužmirština, kad Ašmantas užrašinėjo XIX a. 
II pusėje ar pačioje XX a. pradžioje gimusių pateikėjų kalbos pavyzdžius ir jie 
vienu kitu atvejų gal galėtų praversti Klaipėdos krašto tarmių istorijai. 

Galų gale reikia pasakyti, kad šioje srityje Andrius Ašmantas univer- 
sitete nebuvo įgijęs kokio didesnio dialektologinio išsilavinimo. Tiesa, jis 
buvo išklausęs lenkų (skaitė Vincas Krėvė-Mickvičius) ir lietuvių (skaitė 
Pranas Skardžius) dialektologijos kursus, bet vėliau tarmėmis specialiau ne- 
sidomėjo. Nebuvo jo ir tarp Jurgio Gerulio dialektologijos kursų klausytojų. 
Tad galima sakyti, kad Klaipėdos krašto tarmių kurso ėmėsi iš reikalo, bet 
ne vidinių poreikių skatinamas. Vis dėlto ir čia pravertė geras universitetinis 
išsilavinimas, ir turimas jo dialektologinis palikimas rodo nemenkas galimybes 
gilintis ir šioje srityje. Tai patvirtina ir jo sudarytoji dialektologijos skyriaus 
programa Pedagoginio instituto studentams, ir vėliau, 1940 m., „Židinyje“ 
išspausdinta jo parašyta Petro Joniko knygos „Pagramančio tarmės“ recenzija 
(t. 31, nr. 1, p. 136—139). Joje matyti recenzentą ne tik puikiai operuojantį 
dialektologijos sąvokomis ir terminais, bet ir gerai pažįstantį žemaičių šnektas, 
apžvelgiamą dūnininkų patarmę. Pridurtina, kad recenzijoje jau nesitenki- 
nama vien fonetikos dalykais, bet einama ir į morfologiją ir žengiama į dar 
gilesnius tarminės kalbos sluoksnius — jos ritmiką ir kalbos gyvumą apskritai. 


Vaikų raidos dienoraštis 


Andriaus Ašmanto archyve yra išsaugotas jo rašytas abiejų sūnų raidos 
dienoraštis, pavadintas „Leono kalbos dienoraščiu“. Tai apystoris sąsiuvinis, 
kurio pradžioje Leonui skirta 18,3 ranka rašytų puslapių, o iš kito sąsiuvinio 
galo — 15,5 puslapių jaunėliui Ramūnui. Apie kalbos raidą daugiau rašoma 

Leonui skirtoje dalyje, o Ramūno aprašomi daugiausia fiziniai ir psichiniai 
stebėjimai, nes tikros kalbos tame amžiuje buvo nedaug. Iš tiesų tai daug 


bendresni nei kalbos raida vaikų augimo ir elgsenos užrašai, 


nes jie apima ir 

fizinę bei psichinę kūdikių raidą, ir vaikų santykius su artimaisiais, ir apskritai 
vaikų socializaciją. Tad apie šį iki šiol neskelbtą ir niekur neapžvelgtą rankraštį 
dera pakalbėti kiek plačiau, juolab kad tai unikalus faktas mūsų vaikų kalbos 
raidos tyrimuose!*?, 

Dienoraštyje abiejų vaikų fiziniai, psichiniai, taip pat kalbos pokyčiai ir 
kiti dalykai aprašomi kartu, neskaidant į kokias dalis ar skyrius. Leono (gimė 
1939 m. sausio 1 d.) raida fiksuojama nuo 1940 m. kovo 30 d., tai yra nuo 
15-os vaiko amžiaus mėnesių, iki 1941 m. balandžio 13 d., tai yra iki daugiau 
kaip 26 mėnesių. Pradžioje padarius pirmąjį įrašą, daryta beveik pusės metų 
pertrauka ir paskui fiksuota kas kelinta diena ar ir kasdien. Ramūno (gimė 
1940 m. sausio 16 d.) augimas pradėtas užrašinėti 1940 m. rugsėjo 29 d. ir 
rašyta iki kitų metų balandžio 13 d., tai yra beveik pusseptinto vaiko amžiaus 
mėnesio. Tik kai kuriomis dienomis rašyta apie abu vaikus, daug tokių dienų, 
kai rašyta apie vieną kurį. Atrodo, kad prie užrašų būdavo sėdama ne iš karto 
ką pastebėjus ar išgirdus nauja, o kiek vėliau, pavyzdžiui, tos dienos vakare ar 
po dienos kitos. Dėl to užrašant ne kartą bus fiksuota ne autentiški dalykai, 
o tėvo atgaminti iš atminties. 

Norint įsivaizduoti aprašomų vaikų raidą, tikslinga pradėti kalbėti ne apie 
vyresnįjį Leoną, o apie jaunesnįjį Ramūną, — šitaip apžvalga apimtų vaikų 
raidą nuo 8 su puse mėnesio iki maždaug 27 su puse mėnesio, juolab kokių 
ryškesnių abiejų vaikų brendimo skirtumų dienoraštyje lyg ir nematyti. 

Abiejų vaikų iš pradžių trumpai apibūdinami fiziniai duomenys. Ramū- 
nas — mažo arba smulkaus ūgio, vidutinio judrumo. Nuo 7 mėnesių, kai 
šeima persikėlė į Vilnių, augimas ir judrumas labai padidėjo (gal paveikęs 
atšalęs oras). Iki šiol auga sveikas ir stiprus. Laisvai atsistoja, vedamas mėgsta 
vaikščioti. Po 8 mėnesių pradėjo vapėti beprasmius („bereikalingus“) žodžius. 
Nuolat ėmė kartoti papa, bet jo reikšmės nesupranta. „Tai garsinis žaidimas 
be prasmės“ (1940 m. rugsėjo 29 d. įrašas). Spalio 4 d., kai vaikui beveik 
pusdešimto mėnesio, jis „|Įmlažą trupučiuką ant grindų ir nelaikomas pastovi“. 
Po kelių dienų be prasmės pradėjo vapėti tris žodžius: be papos, pridėjo dar 
tetė/ia ir ate/ia — pastarąjį gal pasisavino iš suaugusiųjų. Spalio 4 d. vakarą, 
viena ranka laikydamasis, kita lėlę nešdamas, skersomis perėjo per visą kam- 
barį. Po trijų dienų labai norėjo įsikabinęs vaikščioti. Eina kažin kaip šonu, 
ta ranka, kuria laikosi, tarsi sulaiko ir visą tą kūno dalį. 

Serga sloga (slogomis), paskui dygsta dantys, tad mažai kalba ir apskritai 
nedaro jokios pažangos, net grįžta atgal (1940 10 11, 14). 


60 Už konsultacijas ir patarimus šiais klausimais nuoširdžiai dėkoju Vilniaus pedagoginio 
universiteto docentei dr. Vitoldai Glebuvienei. 

Spalio 18 d. (vaikui 10 mėn. ir 2 d.) ėmė stovėti nesilaikydamas. Bet to 
stovėjimo negalima paprašyti, — stovi tik kai jis pats nori. Moka Žaisti jau 
vienas. Gražiai pasako mama, tarsi tą žodį taikytų mamai. Šiaip naujų žodžių, 
be čypimų ir krykštavimų, kuriais reiškia savo norus ir mintis, dar nevartoja. 
Pats mėgina nugalėti didesnius atstumus tarp daiktų, bet visai pasileisti dar 
nedrįsta (1940 10 25). 

Motinos mokomas įprato atsisveikinant mojuoti rankele, bet žodžio ate 
dar netaria. Spalio 29 d. (10 mėn. ir 13 d.) pamatęs tėvą besirengiant eiti pats 
ėmė mojuoti. Rytojaus dieną ėmė stumdyti mažą vaikų kėdutę ir su džiaugsmu 
tai ilgai darė. Lapkričio 4 d. pakartojo tėvo sakomą žodį op, ilgai kartojo, kol 
tas susiliejo su jam jau pažįstamu ir vartojamu žodžiu papa. 

Lapkričio mėnesį Ramūnas ilgai miega lauke ir tai teikia jam daug judru- 
mo ir valgumo (ėdrumo). Daug juda, šliaužioja. Didžiausią malonumą jam 
teikia kėdės stumdymas, ja pradeda sąmoningai vengti kliūčių. Moka greitai 
su ja apsisukti. Savo norus vis labiau ima reikšti riksmu, ne tik verksmu, ir 
tuo, rodos, vis sąmoningiau naudojasi. Panorėjęs, bet ne pagal užsakymą vis 
vapa nene > niania, mama, papa. 

Lapkričio 20 d. vaikui sukako 10 mėnesių ir 5 dienos. Tai toks amžius, 
kai Leonas pradėjo vaikščioti. Iš tikrųjų, Ramūnas su kėdutė jau ne vaikš- 
čioja, o tiesiog bėgte bėga. Vakar (lapkričio 21 d.) pradėjo mažus tarpelius 
pasileisdamas rankas 3—5 žingsnelius nueiti. Svarbiausia, kad jam pačiam 
smagiau stovėti, o ne keturiomis šliaužioti. Šįryt į toliau pastatytą kėdutę net 
8-9 žingsnius pažengė. Gruodžio pradžioje nenugriūdamas pradėjo pasiimti 
nuo žemės žaisliukus. Eidamas jau apsisuka ir nenugriūdamas pakeičia kryptį. 

Mėgsta Žaisti įvairiais garsais. Mama taria taip, tarsi sąmoningai jaustų 
reikšmę, bet taip nėra. Daug krykštauja ir naudojasi savo balsu, vapa dar pa- 
-pa, ne-ne, le-le. 

Gruodžio 5 d. (vaikui 11 mėn. ir 19 d.) rašoma, kad Ramūnas jau du 
kartus pereina per kambarį nesustodamas. Labai gyvai į viską reaguoja, daug 
gyviau negu reaguodavo Levas, net būdamas vyresnio amžiaus. Pargriuvęs 
jau be kėdžių atsistoja. Moka duris atsidaryti. 

Daug šneka, vis čiauška įvairius žaidžiamus garsus. Ko prašydamas vis 
dažniau reaguoja ne tik judesiais, bet ir garsais, ir „sunku beatskirti, ar čia jo 
sąmoningai, ar žaidžiamai tariama“ (1940 12 17). Vis dažniau naudojasi garsu 
norėdamas atkreipti kitų dėmesį. Puikiai supranta savo vardą, bet kitų vardų 
(motinos, sesers, brolio) dar neskiria. Klausiamas, kur lempa, pakelia galvą 
į viršų. Kai kas uždainuoja „Kareivėliai dobilėliai, marš“, tuojau užsideda ką 
turėdamas ant pečių arba imasi už ausų. 

Tėvui sausio 1 d. (vaikui 11 mėn. ir 14 d.) jau atrodo, kad mažasis jau 
sąmoningai ima vartoti žodžius mama ir papa. Pasakius tuos žodžius (ir sesers 
bei brolio vardus), ima ieškoti akimis ir pamatęs nusišypso. Sausio 7 d. tėvas 
tikrai įsitikina, kad žodį papa vaikas supranta ir pats vartoja visai sgmoningai. Ir 
šiaip jis dabar labai linksmas ir sąmojingas: „Kai aš neleidžiu knygų stumdyti, 
jis tyčia tuoj bėga prie knygų etažerės ir eilę tuoj sugadina“. 

Pirmųjų vaiko metinių dienomis rašoma, kad kalbos srityje naujų dalykų 
nematyti. „Jis krykštauja visaip, bet pastovios kalbinės formos nesudaro“ 
(1941 01 17). Tik matyti, kad daug supranta, ką kiti sako. „Jau įsakytas mano 
knygų nebeardo. Paduotą daiktą nuneša mamai, dėdei“ (1941 02 12). 

Atrodo, kad jau visai sąmoningai vartoja žodžius mama, papa ir atiu (tai 
yra ačiū). Vasario 22 d. (13 mėn. ir 6 d.) su tėvu „susikalba“ žodžiu opa: „Aiš- 
ku, kad čia dar daug atsitiktinio žaidimo“. Šiaip nepaprastai judrus, su savo 
vaikiška kėdute laksto kaip aitvaras. Be galo piktas ir kerštingas. Dėl kėdutės 
mušasi su vaikais, net skelia pats rankute kitiems į veidą. Pats gavęs gali daug 
pakęsti: „mat, jis „tejaučia“ tik skausmą, o nėra ambicijos“. 

Nors kalboje maža pažangos („Dar „nekalba“; 1941 03 21,- vaikui 14 mėn. 
ir 5 d.), bet atrodo, kad vis daugiau ima mėgdžioti kitus, tačiau be minties 
ryšio. Dažniau kartojami žodžiai yra dos (< duosi), neš (< neši), ses (< sėsi). 
„Šiaip kalba dar nekas. Tik judrumas gyvas. Šiandie pirmą kartą pas mane 
be kėdutės, tiesiog nuo grindų užsirito ant lango“ (1941 04 13, — vaikui 
15 mėn. ir 27 d.). Tai paskutinis Andriaus Ašmanto įrašas Ramūno raidos 
dienoraštyje. Kaip ir tos pačios dienos Leono raidos įrašas — tai paskutinis 
žinomas jo autografas. 


x XX 


Leono (kalbos) raida aprašyta nuo to meto, kada jau vaiko kalboje ima 
ryškėti rišlios kalbos pradmenys, tai yra atsiranda paprasčiausių žodžių jungi- 
nių. Kaip tik 1940 m. kovo 30 d., kada vaikas jau baigė 15-tą savo gyvenimo 
mėnesį, užrašyta, kad pirmą kartą Leonas pasakė du žodžius iš eilės: mama, 
a(hja, tai yra „mama, noriu ant puodžiuko“. Tuos žodžius ištarė belsdamas į 
duris, kur kitame kambaryje miegojo mama. 

Po geros pertraukos, rugsėjo 29 d., kai vaikui buvo beveik 19 mėn., pažy- 
mėta, kad išvažiuojant iš Kauno jis ėmė minėti ant kėdės padėto Valančiaus 
biusto veido dalis: akū (akis), no (nosis), gaūva (galva), bet lūpų ir ausų dar 
nemokėjo ištarti. Apskritai, nuo rugpjūčio vidurio (18 ir pusės mėn.) kartoja 
beveik visus žodžius, nors ir iškraipo: Ramūnai - Mūnai, Litėlė — Tėlia, savo 
vardo švariai taria I: Leo. Dabar pasako pilną savo vardą: Leva(s). Lengvai 

sudaro dviejų žodžių sakinius. „Ištartas žodis jam teikia didelį džiaugsmą su 
aiškiu juoku: kar"e marš (= kareivėliai marš). 

Reikalauja kiekvieno daikto: man nonu, lengvai taria: cia mano. Bet po- 
sakiai nedaromi kaip dviejų žodžių junginiai, jie neturi gramatinių bei sin- 
taksinių galūnių. Tai žodžiai (šaknys arba tik žodžio dalys) logiškai sakomi 
vienas po kito (1940 09 29, - beveik 21 mėn.). Po kelių dienų tėvą nudžiu- 
gina pirmas visiškai savarankiškas nepamėgdžiotas klausimas: Mūna(i), cia 
kas? (1940 10 02). 

Spalio 4 d., kai vaikui 21 mėn. ir 4 d., pažymėta, kad jis jau stengiasi kartoti 
beveik kiekvieną sakinį. Tie jo sakiniai dar nepilni: du pirmieji ar paskuti- 
niai žodžiai. Mėgina ir pats sudaryti sakinius. Naktį sodinamas ant puoduko 
ir klausiamas, ar norintis čiuri čiuri, atsako: Ne, liūlia-liūlia. Kai gulinčiam 
nunešė atsigerti ir perspėjo daug negerti, kad nepričiurintų lovelės, atsakė: 
Ne, bus kanta (tai yra — bus kanda). Šiaip kalbėdamas dar linksnių galūnių 
nesupaiso (1940 10 04). Ko klausdamas pasižymi klausimo tikslumu net iš 
miego pabudintas. 

Spalio 14 d. (21 mėn. ir 14 d.) pastebėta, kad vietoj vaikiškų žodžių pra- 
dedami vartoti suaugusiųjų žodžiai (vietoj mam-mam - pašau ualgyti). Daž- 
nai ima pasakoti savo įspūdžius, pasigaudamas vieno ar dviejų žodžių, juos 
nuolat kartoja ir dursto nesuprantamais garsais. Kalbant atsiranda vis daugiau 
suaugusio žmogaus logikos. Antai kai vaikai susipešė, brolis skundžia seserį 
mamai: Litelia muša Leuo (1940 10 23). Vietoj žodžio šaknies atsiranda bend- 
ratis (Papa, eiti nimti Mūną), liepiamoji nuosaka (dėl vyresniųjų įsakinėjimų). 
Tėvui keista, kad vietoj garso r vaikas dažniausiai sako n, ypač noriu > nonu. 

Lapkričio 4 d. (vaikui 22 mėn. ir 4 d.) fiksuojama, kad vis dažniau at- 
siranda formų derinys su aš. Vis daugiau savarankiškai sudaroma savų, ne 
pamėgdžiotų sakinių. „Pamėgdžioti jis sugebėtų tobuliau, bet ir čia didelis 
noras greit viską pasakyti suardo sakinį ir iškraipo žodžių formas, nors šiaip 
jis lėto būdo vaikiukas. Pasakoti, kalbėti jis mėgsta, nežiūrėdamas, ar gerai ar 
prastai taria“ (1940 11 04). Iš noro pasakoti kartais kalba taip neaiškiai, kad 
negali suprasti. Kai vyresnieji nesupranta, tuoj pyksta. Ir dėmesio palaidumas 
dažnai neleidžia sudaryti sakinio pilno. 

Vaikas darosi gudrus ir jautrus: nemėgsta, kai iš jo pasijuokiama, moka net 
apsimesti sergantis, kai ko negauna. Grįžtant iš pasivaikščiojimo po Lukiškių 
aikštę, pasiprašė a-a, bet greitai suvokė, kad ce negau(i)ma (1940 11 17). 

Lapkričio 22 d. (vaikui 22 mėn. ir 22 d.) rašoma, kad dabartinė jo kalba 
pasižyminti tuo, jog jau tiksliai ir apyraiškiai taria atskirus žodžius, kurie 
reiškia daiktus, kartais ir visą sakinį, į kurį įeina šis žodis. Dabar dar labiau 

sustiprėjo noras viską reikšti ne riksmu, o žodžiais. Į mamos klausimą, kur 
išmėtęs kojines, atsako: Tele mete kojines (1940 11 26). 

Nors tartyje dar daug trūkumų (gal jaučia sunkumų kalbos padarguo- 
se), — ypač sunku tarti skardžiuosius priebalsius ir tiksliai kai kuriuos bal- 
sius, bet pamažu ima sudaryti vis sudėtingesnius sakinius. Kalba daugiausia 
dviejų žodžių sakiniais, bet sukuria ir sudėtingesnių, pvz.: papa, kam pyrako 
n'aparniot““!, gausi (1940 12 05). 

Tėvas stebisi, kad vaikas greitai atsikratė vaikiškų žodžių ir jų vartoja tik 
vieną kitą (tokių, kuriuos sako ir suaugusieji). Jam dar nuostabiau, kad sūnus 
be suaugusiųjų pagalbos pats sukuria sudėtingų sakinių. Kai tėvas vaikui davė 
knygą ir paprašė ją paskiau grąžinti, tas atsakė: Ne, nedos(iju, ce Levo, tu tuli 
(1940 12 26). 

Sukakus dvejus metus, šuolių kalboje sunku pastebėti. „Šiaip tik dvižodžius 
sakinius lengviau, greičiau ir tiksliau pasako. Sudėtinių sakinių ar šiaip mintį 
plėtoti keliais sakiniais, kad ir pagrindiniais, dar labai vengia“ (1941 01 03). 
Paskui seserį mokosi sakyti eilėraščius, bet jų mintį sunku pagauti. Geba 
suskaičiuoti iki dešimties, bet dar eilės neišlaiko ir vengia skaičiaus „trys“. 
Pamatęs knygutėje aprengtą eiti į lauką mergaitę sako: Ce mergaitė. Mamytę 
leida lauka (tai yra į lauką - tipiškas mažų vaikų vartojimas be prielinksnių) — 
didžiausias savarankiškas pastarųjų dienų jo sakinys. Į klausimus dažniausiai 
atsako sąmoningai ir apytiksliai, nors vis dar reikiamai nederindamas formų 
(tačiau kalba jau su galūnėmis) (1941 01 17, - vaikui dveji metai ir 17 d.). 

Praėjus daugiau kaip mėnesiui jo kalba ne tik paplatėjo ir patikslėjo, 
„bet jau reiškiasi tam tikras sąmojis bei protavimas, kartais įdomus ne tik dėl 
kalbos sunkumų nugalėjimo“ (1941 02 22, - dveji metai, du mėn. ir 22 d.). 
Pavyzdžiui, sako: Šarūnai“??, nešauk, aš negaliu pakęsti! ir dar ausis užsiima. 
Šis kaip ir kiti sakiniai girdėti iš suaugusiųjų, bet jie prireikus visai tiksliai ir 
savarankiškai pavartojami. „|D|abar su juo galima kalbėtis apie viską, ką jis savo 
gyvenime yra patyręs ir supratęs. O ta jo patirtis yra labai dar siaura, vaikiška, 
ir jis dar nieko neatsimena ir negali papasakoti. Taigi jis lyg be „atminties“ 
ir savo kalba tedalyvauja dabarties gyvenime. Nėra jo kalboje praeities, tuo 
pačiu nėra nė ateities vaizdo“ (1941 02 22; pabr. A.A.). 

Dar po mėnesio jau pasako vieną po kito lyg tris atskirus sakinius: Kas 
čia? Daug vaikų? Parodyk, tėveliukai, - sako pažiūrėjęs į paveikslą laikraštyje 
(1941 03 02, - dveji m., trys mėn. ir 2 d.). Keisti jo sudedamieji sakiniai - lyg 
paremiamieji: Kas cia eina: zmogus eina. „Ištisą kokį įvykį papasakoti vis dėlto 


"6! Neaiškiai parašyta, galbūt n'aparnčot. 


162 Sarūnas, vaikų pusbrolis, kartu gyvenančių Rimų sūnus. 

negali. Didžiausias pasakojimas, vienos minties plėtojimas nėra didesnis [nei| 
2-3 sakiniai“ (1941 03 21). 

Paskutiniuose įrašuose skaitome, kad vaikas kalbantis visai laisvai, bet 
daugelio sakomų dalykų, matyt, pats nesuprantantis. Sakiniai sujungiamieji 
(sujungtiniai), iš eilės pasakomų sakinių kiekis didėja. Be suaugusiųjų pagal- 
bos jis jau ima pasakoti, dėstyti mintis ir trimis sakiniais (1941 03 02, - dveji 
m., 3 mėn. ir 2 d.). Tik dar vaikiškai tebetaria š > s, ž > z, I, r (1941 04 13, — 
dveji m., 4 mėn. ir 13 d.). 


x XX 


Kalbamasis vaikų raidos dienoraštis Andriaus Ašmanto kūrybiniame pali- 
kime įdomus keliais atžvilgiais. Pirmiausia tai autentiškas liudijimas apie kai 
kurias Ašmantų šeimos gyvenimo detales. Jame iškyla savotiška tėvo viršenybė 
šeimoje ir ne tik todėl, kad dienoraštį rašė tėvas. Jis - šeimos galva, autoritetas 
šeimoje, uždirbantis šeimai pinigus. Ir nors tėvui tai galbūt ne visai pedago- 
giška buvo rašyti, bet apie tai namie buvo viešai kalbama. Dienoraštyje viskas 
pasakojama tėvo matytomis akimis ir girdėtomis ausimis, beveik neperteikiama 
motinos informacijos. Apskritai motina lieka tarsi šešėlyje ir minima nedaž- 
nai. Šiaip šeimos narių santykiai gražūs, nematyti kokių nesutarimų, ginčų. 
Vaikai, nors ir susipeša ar susimuša, bet nėra baudžiami. Namų aplinkoje 
vyrauja tautinės patriotinės nuotaikos. Bute - vyskupo Valančiaus biustas (ne 
portretas!), namie populiari lietuviška patriotinė daina „Kareivėliai dobilėliai, 
marš“. Vaikams nediegiama mintis, kad Vilniuje vaikai mato jau ne Lietuvos 
kariuomenės, o okupantų kareivius, — visiems kareiviams teikiama vienoda 
pagarba. Tėvai kartu su vaikais „įsisavina“ Vilnių: vaikščioja po Gedimino 
kalną, Lukiškių aikštę ir kitur, bendrauja su vietiniais lenkais, o vaikai net 
ima pamėgdžioti lenkiškus žodžius. 

Savaime gražus tėvo sumanymas rašyti tą dienoraštį. Jame gražiai sugula 
įvairūs jo pastebėjimai apie savo vaikų raidą ir nėra kaip nors griežčiau skiriami 
fizinės, psichinės ir kalbinės raidos dalykai, nors iš pradžių angažuotasi fik- 
suoti kalbą. Dėl suprantamų priežasčių jauniausiojo Ramūno daugiau užrašyta 
fizinės ir psichinės kaitos dalykų, o vyresnėlio Leono — daugiau psichinės ir 
kalbinės. Būdamas geras psichologas Andrius Ašmantas yra užfiksavęs daug 
įdomių ir vertingų psichinio brendimo dalykų. Kaip kalbininkas, suprantama, 
labai domėjosi kalbos priemonių kaita ir raida, užrašė daug ir individualių 
savo vaikų kalbos pokyčių, patvirtino jau nuo seno literatūroje žinomų vaiko 
kalbos tobulėjimo dalykų. Galima kiek apgailestauti, kad pasirinktasis stebėji- 
mo metodas neleido įžiūrėti kai kurių ryškesnių kokybinių kalbos pakitimų, o 

rašymas ne iškart girdint, o tik po kurio laiko atgaminant pasakytus ar matytus 
dalykus palieka kiek abejonių dėl tam tikrų faktų autentiškumo ir tikslaus jų 
užrašymo (kelia abejonių ir pati transkripcijos sistema). 

Andriaus Ašmanto vaikų raidos dienoraštis yra unikalus atvejis lietuvių 
vaikų raidos literatūroje. Viena vertus, tai nėra koks tyrimas, mokslinis darbas 
ar apibendrinamieji svarstymai, tad laikytinas tik medžiagos rinkiniu tokiems 
tyrimams. Antra vertus, kiek žinoma, tokių darbų — tam tikrų faktų rinkinių — 
bent anoje nepriklausomoje Lietuvoje išvis nebuvo paskelbta. Sunku manyti, 
kad Ašmantas būtų rėmęsis kokia konkrečia literatūra ar specialiai ką nors iš 
tos srities studijavęs. Bet neatmestina mintis, kad jis buvo susipažinęs su kai 
kuria lietuviškai išėjusia lektūra (žmonai pirko knygų apie vaikų auginimą ir 
auklėjimą), veikiausiai buvo skaitęs ir Jurgio Ambraškos (Ambraška 1934), 
Albino Liaugmino (Liaugminas 1936), Rapolo Šaltenio (Šaltenis 1937) ir kitų 
straipsnius apie vaikų kalbos raidą ir jos tyrimo metodiką, bet dienoraštyje jų 
teiginiais niekur nebuvo rėmęsis. 

Sunku pasakyti, kokiomis intencijomis Ašmantas rašė šį dienoraštį. Galima 
abejoti, ar gaišo laiką tik norėdamas vaikams palikti liudijimų iš jų kūdikystės 
dienų. Gal turėta minčių kada nors visa tai apibendrinti, paskelbti kokias iš- 
vadas ar leistis į išsamesnius tyrimus. Dabar to niekas nebepasakys, o mes tik 
dar kartą galime patvirtinti Andriaus Ašmanto interesų platumą, norą veržtis 
į vis platesnes ir dar mažai jo paties judintas pažinimo sritis. 

Literatūros mokslas ir publicistika 


Lietuvių literatūrologija nepriklausomoje Lietuvoje 


Atkūrus nepriklausomą Lietuvos valstybę 1918 m., kokių didelių pervers- 
mų lietuvių literatūros baruose neįvyko, — ji toliau ėjo jau išsigraužta ir vis 
platėjančia vaga. „1918 metai idėjos ir formos atžvilgiu nėra mūsų literatūros 
laikotarpių skiriamoji riba“ (Naujokaitis 1975: 22), bet nepriklausomos vals- 
tybės sąlygos leido jai plėstis į gylį ir į plotį. Literatūros mokslas ir kritika ėjo 
kaip lydimoji grožinės literatūros dalis ir labiau plėtotis galėjo tik randantis 
tinkamoms institucijoms ir literatūrinei periodikai. Tad nors ne iš karto, bet 
gana greitai tos sąlygos darėsi vis palankesnės. 

Atidarius Lietuvos universitetą, literatūros ir su ja susijusius dalykus imta 
dėstyti dviejuose fakultetuose: Humanitarinių mokslų ir Teologijos-filosofijos. 
Pirmajame vyravo pozityvistinė literatūros tyrimo kryptis, einanti iš XIX a. 
2-os pusės Vakarų Europos tradicijos. Daugiau rūpintasi faktų kaupimu ir 
jų sisteminimu, nagrinėti kūrinių ryšiai su rašytojų biografija ir jų aplinka 
(Viliūnas 2003:265). Teologijos-filosofijos fakultete plačiau remtasi naujesne 
metodologija, susijusia su antipozityvistine (dvasios istorijos) estetika, kuri 
leido gilintis į vidinius paties kūrinio funkcionavimo dalykus (ten pat, p. 267). 
Šitaip pozityvistinei krypčiai atstovauja Mykolas Biržiška, Juozas Tumas-Vaiž- 
gantas, Vincas Maciūnas ir kt., antipozityvistinei - Vincas Mykolaitis-Putinas, 
Balys Sruoga, Vladas Dubas, Juozas Eretas, jų mokiniai Juozas Ambrazevičius, 
Jonas Grinius, taip pat Antanas Vaičiulaitis, Juozas Keliuotis ir kt. Skelbti savo 
darbus jiems nebuvo sunku, nes kaip grybai po lietaus dygo literatūriniai ir 
kultūriniai žurnalai (tiesa, daugelis neilgai gyvuodavo), šios tematikos straips- 
nių nevengdavo ir dienraščiai. Tad literatūrinei minčiai funkcionuoti sąlygos 
buvo geros. Vis dėlto šioje srityje literatūros mokslo ar literatūros kritikos 
darbą daugiausia dirbo rašytojai, dėstytojai, žmonės, turėję kitų pragyvenimo 
šaltinių. Antra vertus, nebuvo institucijų, kur būtų buvę galima nuosekliai 
dirbti akademinį literatūros mokslo ir kritikos darbą. 

Literatūros mokslininkų ir kritikų skirstymas pagal santykį su (anti)pozi- 
tyvistine metodologija neleidžia išsamiau apibūdinti nei jų darbų santykio su 

konkrečiomis literatūros tyrimo kryptimis, nei tarpusavio sąveikų ar priešta- 
ravimų. Nekeliant uždavinio rasti kokį nors apčiuopiamesnį galimo skirstymo 
pagrindą, reikėtų apsibrėžti bent patį objektą, apie kurį šioje apžvalgoje norima 
kalbėti, ir jį kiek išsamiau apžvelgti, kad galėtume bent apytikriai nusakyti 
Andriaus Ašmanto literatūrologijos darbų kontekstą. 

Literatūros mokslas, arba literatūrologija, paprastai skirstoma į tris dalis 
(sritis): literatūros istoriją, literatūros teoriją ir literatūros tyrimo metodologiją 
(Zaborskaitė 1982: 5-9). Literatūros istorija nagrinėja bendrąjį literatūros 
raidos kelią, tam tikrų laikotarpių ar atskirų tautų literatūrų istoriją. Litera- 
tūros teorijai rūpi struktūriniai ir evoliuciniai literatūros dėsningumai. Patys 
literatūros kūriniai čia tėra tik išeities taškas ieškoti bendrųjų tipiškų literatūros 
dalykų: esmės, funkcijų, gyvavimo, kalbos, stiliaus, žanro ir kitų dėsningumų. 
Literatūros metodologijai svarbu analizės ir vertinimo principai, būdai, prie- 
monės, terminologija ir kt. Prie šių pagrindinių dalių, Vandos Zaborskaitės 
nuomone, vienokia ar kitokia prasme galima gretinti literatūros sociologiją 
(rašytojo skonis ir aplinka, institucijos ir kt.), literatūrinę psichologiją, biblio- 
grafiją, tekstologiją, knygotyrą, taip pat literatūrologijos istoriografiją (ten 
pat, p. 7-8). 

Kiek kitaip literatūros mokslo šakos skirstomos kolektyviniame darbe „Li- 
teratūros teorijos apybraižoje“ (1982). Jame nurodomos dvi pagrindinės šakos: 
literatūros istorija ir literatūros teorija. Pabrėžiama, kad dabartinę literatūrą 
interpretuoja literatūros kritika (kaip literatūros istorijos dalis) (Kubilius 1982: 
19). Literatūros teorijos uždavinys — atskleisti specifines literatūros ypatybes 
(parodyti, kas yra literatūra). Kūrinių struktūrą nagrinėja poetika. Pagalbinė 
jos sritis esanti tekstologija (ten pat, p. 19). Literatūros tyrimo kryptys esan- 
čios sociologinė, kultūrinė istorinė, psichologinė, mitologinė, formalistinė, 
interpretacinė, struktūralistinė (ten pat, p. 22). 

Savaip literatūrologija skirstoma „Visuotinėje lietuvių enciklopedijoje“. 
Aušra Jurgutienė rašo, kad tradiciškai skiriamos trys šakos: literatūros istori- 
ja, literatūros teorija ir literatūros kritika (VLE XIII 460). Sąvokos teorija ir 
kritika nesančios ryškiau atskirtos, nes tampančios viena kitos motyvavimo 
pagrindu. Jų kartkartinį susiliejimą, beje, galima matyti ir nemažoje dalyje 
apžvelgiamo laikotarpio literatūrinių publikacijų. 

Kalbant apie lietuvių literatūros mokslą ir kritiką skirstymo pagrindas gali 
būti ideologinis (sovietinės daugiatomės „Lietuvių literatūros istorijos“ ir „Lie- 
tuvių literatūros kritikos“ skirstymas į buržuazinę, demokratinę (pažangiąją) 
ir proletarinę (marksistinę) literatūrą), filosofinis metodologinis (pozityvistinė 
ir antipozityvistinė, pastarojoje ryškiau išsiskirianti estetinė kryptis). Pirmoji 

kryptis dažniausiai vadinama kultūrine istorine mokykla. Žymiausiu jos kūrėju 
laikomas Mykolas Biržiška su „Mūsų raštų istorija“ (1920 m.) ir kitais darbais 
(plačiau Gineitis 1982: 250—260). Šiai grupei priklauso taip pat Jonas Mačiu- 
lis-Maironis (ten pat, p. 245—249), Vincas Maciūnas, Juozas Gabrys (ten pat, 
p. 268—272), Albinas Iešmanta (ten pat, p. 272—-275), Zigmas Kuzmickis su 
savo 5-ių tomų „Lietuvių literatūros istorija“: Ši, kultūrinė istorinė, „mokykla 
nepajėgė giliau suvokti lietuvių literatūros kaip estetinės vertybės, nesugebėjo 
šiuo požiūriu nušviesti jos istorinio proceso“ (ten pat, p. 279). 

Į estetinių vertybių paieškas leidosi kitos krypties šalininkai — estetinės 
kultūrinės mokyklos autoriai. Šios mokyklos pradžia Lietuvoje laikoma Sofijos 
Čiurlionienės-Kymantaitės publicistikos knygos „Lietuvoje“ (1910 m.) pasi- 
rodymas. Nuo esą svetimo lietuviams realizmo raginama eiti prie estetinėmis 
vertybėmis pasižyminčių kūrinių nagrinėjimo. Estetinį požiūrį į literatūrą 
formavo Šveicarijos Fribūro universitetas, kuriame studijavo vienas iš „este- 
tinės sintezės“ (Gineitis 1982: 287) šalininkų Lietuvoje Vincas Zajančkauskas 
(plačiau ten pat, p. 287—290) ir ypač Vincas Mykolaitis, kurio literatūros is- 
torijos darbai žymėjo naują etapą lietuvių literatūros mokslo raidoje (plačiau 
ten pat, p. 290-302). Daugelyje šios srities darbų atsispaudė ir jų autorių 
literatūros teorijos pažiūros. 

Literatūros teorija gali būti suvokiama kaip siaura literatūros mokslo dalis 
ir daug plačiau, kaip apimanti įvairias su teoriniais vertinimais susijusias sritis. 
Giedrius Viliūnas dėlto mano tarpukario literatūros teoriją buvus išplėtotą 
menkai. Turėdamas galvoje daugiausia poetiką ir stilistiką, jis nurodo iš šios 
srities parašytas kompiliacines Kazio Bizausko, Jono Norkaus, Stasio Češūno 
literatūros teorijas ir rimtesnes Motiejaus Gustaičio ir Juozo Ambrazevičiaus 
knygas (Viliūnas 2003: 271). Estetinės minties atstovais laiko Juozapą Albi- 
ną Herbačiauską, Julijoną Lindę-Dobilą, Vincą Mykolaitį, Juozą Keliuotį. 

Šių dienų požiūriu manoma, kad anuo metu literatūros mokslą galima 
suvokti ir kaip sudedamąją neotomistinės ir vėliau egzistencinės meno filo- 
sofijos dalį (Literatūros teorijos 2006:6). Cituojamoje knygoje nėra kaip nors 
griežčiau atribojami literatūros teorijos ir tyrimo metodologijos dalykai, jie 
glaudžiai susipynę. Pabrėžiama, kad šios srities autoriams rūpėjo daugiausia 
meno esmingumas, literatūros kūrinio suvokimo dalykai (ten pat). Kad ir kaip 
būtų, abi anų laikų literatūros mokslo kryptys (pozityvizmas ir antipozity- 
vizmas) siūlė iš esmės tuos pačius 4-is tyrimo būdus: istorinį, psichologinį, 
estetinį ir stilistinį (ten pat). 

Taigi nesiimant nustatyti tikslesnio kurio nors literatūros mokslininko 
priklausymo kuriai idėjinei ar estetinei krypčiai, reikia mesti žvilgsnį bent į 

svarbesnių literatūros mokslo kūrėjų pažiūras ir pamėginti jas kiek sieti su 
Andriaus Ašmanto šios srities darbų idėjomis. 

XX amžiaus pradžioje lietuvių literatūros kritikos priekyje (kaip „Drau- 
gijos“ žurnalo redaktorius 1907-1923 m.) buvo Adomas Jakštas (Aleksand- 
ras Dambrauskas) (1860-1938) — kunigas, visuomenės veikėjas, rašytojas, 
literatūros tyrėjas, filosofas. Reiškėsi kaip normatyvinės racionalistinės este- 
tikos ir literatūros kritikos atstovas, aukštino tradicinės ir religinės literatū- 
ros tematikos kūrinius, smerkė avangardistinę literatūrą (VLE VIII 483). Jis 
vadovavosi vadinamuoju objektyviu ir universaliu principu, pagal kurį grožis 
esantis „amžinojo logo“, tai yra dievybės, pasireiškimas ir atspindys (Lietuvių 
literatūros kritika 1972: 83). Tas negalėjo tenkinti jaunesnių neokatalikybės 
kartos atstovų, tad diskusija su jais buvo neišvengiama. 

Estetinių vertybių perkainojimas, tiesa, nediskutuojant su Adomu Jakštu, 
jau ryškus Sofijos Čiurlionienės dar prieškariu išleistoje knygoje „Lietuvo- 
je“. Jau po karo, atkurtoje nepriklausomoje Lietuvoje, didelį atgarsį turėjo 
Adomo Jakšto ir Balio Sruogos diskusija literatūros prigimties, esmės ir jos 
vertinimo klausimais (ji išsamiai nušviesta Jono Griniaus straipsnyje „Ado- 
mo Jakšto ir Balio Sruogos kova“; žr. Grinius 1973: 49-80). Praėjus vos 
keleriems metams literatūrinė diskusija užvirė tarp Adomo Jakšto ir jauno 
poeto ir literatūros mokslininko Vinco Mykolaičio. Ji vyko „Židinio“ žurnalo 
puslapiuose 1926-1927 m. ir gali būti laikoma vienu iš senosios ir naujosios 
kartos mąstytojų ginčų dėl literatūros dalykų supratimo ir jų aiškinimo. 

Vincas Mykolaitis (1893—1967) - vienas iš labiausiai apsišvietusių to meto 
žmonių (Kostkevičiūtė 1989: 7), „vienas ryškiausių meno teoretikų, kritikų 
ir literatūrologų“ (ten pat, p. 16). Pagrindinės jo literatūros supratimo idėjos 
susiformavo studijuojant Fribūro universitete ir rašant disertaciją „Vladimiro 
Solovjovo estetika“ (išleista prancūzų kalba 1923 m. Vokietijoje; lietuvių kalba 
išėjo 1989 ir 1999 m. jo raštuose). Ją sudaro 5 skyriai: grožio apibrėžimas, 
grožis gamtoje, grožis mene, įkvėpimo teorija ir kritinis Solovjovo teorijos 
vertinimas. Disertacijoje Mykolaitis atsiribojo nuo tomizmo teorijos, iškėlė 
savo darbo vadovo M. de Miunynko (Munnynck) tezę apie meną kaip žmo- 
giškąją kūrybą, suartėjo su simbolizmu. Grožyje matė idėjos ir materijos 
pusiausvyrą, o ją pažeidžiantys meno utilitarizmas, misticizmas, estetizmas 
(Kostkevičiūtė 1989: 19), 

Diskusijoje su Adomu Jakštu ir kituose straipsniuose Mykolaitis nurodė, 
kad mokslas išeina iš medžiagos, o menas įeina į medžiagą ir reiškiasi per 
formą. Forma reiškiasi dviem poliais: palaikoma regima pasaulio lytis (realiz- 
mas) ir ta lytis paneigiama (simbolizmas). Bet visur menas turi duoti ką nors 

nauja ir būti persmelktas meninės idėjos. Meninės kūrybos tikslas yra atskiras 
žmogaus pasaulis, tai tarsi pusiau realybė (Mykolaitis-Putinas 1999; 122-128). 

Diskutuodamas su Jakštu Mykolaitis savaip aiškino grožio sąvokos mene 
supratimą. Jis nepripažino absoliutinio grožio (grožio sąvoką buvo linkęs 
keisti kūrybiškumo sąvoka), bet grožį laikė estetine meno kūrinio kategori- 
ja. Grožis — tai ne fizinė daikto ypatybė, o estetinis įspūdis. Estetinė grožio 
kategorija apima ir fiziškai negražius daiktus (Kostkevičiūtė 1989: 28). 

Vincas Mykolaitis gynė meno autonomiškumą ir kūrėjo nepriklausomybę. 
Tik asmenybės prigimtis ir kūrėjo dvasia lemia kūrinio vertę, o ne to kūrinio 
forma. Jis nepripažino principo „menas menui', tuščio formalizmo ir kėlė šūkį, 
kad menas turi tarnauti žmogui, visuomenei. Buvo vienas iš tautinės kultūros 
teoretikų ir propaguotojų. Tautinės kultūros idėja esanti neatsiejamai susijusi 
su tautos dvasios paieškomis. 

Tautos dvasios idėją remdamasis Hegelio filosofija lietuvių literatūroje 
bene pirmasis iškėlė Herbačiauskas, apie ją buvo rašiusi Sofija Čiurlionie- 
nė ir kt. Mykolaičiui tautinės dvasios idėja — kūrybinio pajėgumo veiksnys 
(vidinė tautos vienybė, kraujo ir dvasios ryšys, visuomenės santvarka, teisė, 
gyvenamasis kraštas) (Kostkevičiūtė 1989: 32—33). Tautos dvasia įsikūnija 
tautinėje kultūroje, kurios aukščiausioje vietoje esanti literatūra. Tautinę 
kultūrą Mykolaitis vertino net labiau negu valstybės nepriklausomybę (ten 
pat, p. 33). Šiame kontekste svarbią vietą skyrė ir liaudies kūrybai, kurioje 
ryškiai pasireiškianti tautos dvasia. 

Vincas Mykolaitis buvo žymi viso literatūrinio gyvenimo figūra. Pir- 
miausia jis minėtinas kaip Lietuvos (Vytauto Didžiojo) universiteto lite- 
ratūros dėstytojas. Iš pradžių dirbo Teologijos-filosofijos fakultete, o nuo 
1929 m. dėstė Humanitarinių mokslų fakulteto studentams. Čia jis literatū- 
ros istoriją (jo „Naujosios lietuvių literatūros“ I tomas išėjo 1936 m.) pirmas 
pasuko nuo Mykolo Biržiškos biografinio metodo į vertinamąjį, kur lygia 
dalimi buvo nagrinėjami ir kūrybos turinio, ir jos meninės vertės dalykai 
(Naujokaitis 1975:431). 1930 m. pavasario semestre Mykolaitis yra skaitęs 
Andriui Ašmantui kursą „Literatūrinės kryptys ir literatūrai tirti metodai“ 
(jo konspektai yra AA). Savo poveikiu jis reiškėsi ir organizacinėmis for- 
momis: 1924—1932 m. redagavo kultūros ir visuomenės žurnalą „Židinys“, 
universitete globojo ateitininkų meno draugiją „Šatrija“ ir studenčių korpo- 
raciją „Virgines Sudaviae“, 1933—1937 m. buvo Lietuvių rašytojų draugijos 
pirmininkas. 

Estetinėmis pažiūromis, kaip teigia Irena Kostkevičiūtė (1989: 30), My- 
kolaitis buvo artimas Balio Sruogos (1896-1947) literatūros kritikai. Juodu 

vienija ne tik Adomo Jakšto pažiūrų kritika, bet ir teigiamai vertinama sim- 
bolizmo kryptis lietuvių literatūroje, tautos dvasios idėja. 

Balys Sruoga „buvo vienas didžiausių naujų kelių ieškotojų mūsų litera- 
tūroje“ (Naujokaitis 1975: 437). Savo straipsniuose literatūrai jis pirmiausia 
kėlė meniškumo principą, praeities literatūrą stengėsi vertinti pagal menišku- 
mo kriterijus, nors neatmetė idėjinio tematinio vertinimo svarbos. Apskritai 
Sruoga stengėsi kelti lietuvių literatūrą į vis aukštesnį profesinį lygį, kovojo 
prieš primityvų meno uždavinių supratimą, siekė priartinti mūsų literatūrą 
prie Vakarų Europos šalių ir Rusijos kultūrinio gyvenimo (Lietuvių literatūros 
kritika 1972: 38). 

Balio Sruogos estetinės pažiūros gana tipiškai atsišviečia Putino eilėraščių 
rinkinio „Tarp dviejų aušrų“ recenzijoje, pavadintoje „Žemės-Rūpintojėlio 
dainius“ ir išspausdintoje „Lietuvio“ laikraštyje 1927 m. vasario 17 ir 18 d. 
numeriuose. „Putino poezija — atsiskyrėlio dainos. Juo toliau jis nuo pasau- 
lio, juo labiau jis jį myli“ (cit. pagal: Lietuvių literatūros kritika 1972: 282). 
Recenzentas stengiasi suvokti kūrinių formą, kuria poetas priima pasaulį. 
„Forma yra vidaus konstruktyvus dalykas: vaizdų, pergyvenimų, reikšmės 
priemonių ir ritmikos konsolidacija“ (ten pat, p. 287). Putino poezijos knygos 
temos esančios monotoniškos, parašytos viena ir ta pačia tema. „Visa knyga iš 
esmės yra viena melodija su savo fortissimo ir pianissimo“ (ten pat, p. 283). 
Eilėraščiuose Putinas šykštus specifinių lyrikos poetinių priemonių, o kūri- 
nių išskirtinumą lemia dinamiško stiliaus ir poetinės nuotaikos atitikimas. 
Recenzuojamoje knygoje poetas epikas jau darosi stipresnis už poetą lyriką 
ir, palyginti su ankstesniais kūriniais, matyti didelė pažanga, „kažkoks per- 
silaužimas“. „Pamažu formuojasi mūsų tautinės kūrybos idėjiniai pagrindai, 
pamažu ima ryškėti ir jos specifinis veidas“ (ten pat, p. 287). 

Baliui Sruogai suprasti tautinės kūrybos pagrindus padėjo ir išsamios mūsų 
kultūros, meno, tautosakos studijos (plg. 1927 m. parašytą reikšmingą veikalą 
„Dainų poetikos etiudai“). 

Be poezijos ir prozos kūrybos, Balys Sruoga buvo ir didelis dramaturgas, 
teatro meno teoretikas, kritikas. Čia jis reiškėsi daugiausia 4-ame dešimtmetyje. 
Mūsų kultūros istorijoje plačiai žinomas universitete Sruogos įsteigtas Teatro 
seminaras, jo ugdyti teatro recenzentai. Sruoga ne tik pats aktyviai rašė teatro 
teorijos klausimais, recenzavo spektaklius, jų režisūrą, bet ir stengėsi kelti 
teatro kritikos lygį. Šiaip tuo metu vyravo informacinės daugiausia žurnalistų 
rašomos recenzijos, kuriose tenkintasi turinio atpasakojimu, bet nesigilinta į 
meninę spektaklio visumą (VLE XII 603). Sruoga reikalavo, kad teatro kritikas 
gerai pasirengtų teatro kritikos darbui: būtų apsišvietęs, kultūringas, stiprios 

dvasios, gerai išmanytų gyvenimą, dramaturgiją ir teatro specifiką, susivoktų 
teatro istorijoje, nusimanytų apie kitas meno sritis (Blynaitė 2004: 79). 

Iš vyresnės kartos literatų spaudoje aktyviai reiškėsi Juozas Tumas-Vaiž- 
gantas, Julijonas Lindė-Dobilas, Liudas Gira-E. Radzikauskas. 

Juozas Tumas-Vaižgantas (1869-1933), nors nebuvo kaip reikiant dalykiš- 
kai pasirengęs dirbti literatūros mokslo ir kritikos darbą, bet gana sėkmingai 
darbavosi literatūros istorijoje. Spaudoje nuolat ieškojo literatūros deiman- 
čiukų, todėl net menko lygio literatūrai buvo atlaidus vertintojas. Propagavo 
romantiškąjį idealizmą, nepritarė realizmui kaip kūrybiniam metodui. Kū- 
rinius stengėsi vertinti pagal estetinius ir psichologinius kriterijus, svarstė, 
kiek kūrinys savo turiniu ir forma pasiekia skaitytojų sąmonę, protą, jausmus 
(Naujokaitis 1975: 115). 

Julijonas Lindė-Dobilas (1872-1934), apie kurį kaip mokytojų globėją ir 
draugą gražiai yra atsiliepęs Andrius Ašmantas (TUTK 41-42), buvo gerai 
susipažinęs su Vakarų Europos filosofijos ir literatūros teorijomis, mėgino 
kurti savitą meno estetiką. Menas esantis „nepriklausoma mūsų grynosios 
dvasios forma“, todėl yra autonomiškas ir nepriklausomas, bet vienaip ar 
kitaip susijęs su visuomene. Meniškumas literatūros kūrinyje kaip ir visame 
mene yra svarbiausias jo esmės ir vertinimo komponentas (Lietuvių literatūros 
kritika 1972: 33—34). Kūrybos pagrindas esantis ne idėja, ne tiesa, bet žmo- 
gus su savo intuicija. Kūryboje tiesiogiai reiškiasi dvasia, kilnumas, žmogaus 
laisvė, gaivališkumas. Kūrėjas turi jausti laiko gyvenimą ir ypač tautos dvasią 
(Naujokaitis 1975: 298). 

Viena iš pastebimiausių anų laikų literatūros figūrų buvo Liudas Gira 
(1884-1946), literatūros kritikos darbus pasirašinėdavęs E. Radzikausko 
vardu. Nors pasižymėjo nuolatine savo idėjinių pažiūrų kaita, ilgą laiką 
buvo estetinės krypties propaguotojas, stovintis „grynojo meno“ pozicijose. 
Apie 1930 m. ėmė vis labiau krypti prie valdančiosios ideologijos ir atvirai 
propaguoti tautininkų idėjas. Tuo metu jis karštai palaikė tautinį patrio- 
tizmą, orientavo rašytojus į tautinę tematiką (Lietuvių literatūros kritika 
1972: 20-22). 

Andrius Ašmantas buvo gerai pažįstamas su kitu literatu, dailininku, te- 
atro veikėju Vytautu Bičiūnu (1893—1943): kartu dirbo Daukanto mokytojų 
seminarijoje, turėjo jo parašytų knygų (Vilniaus universiteto bibliotekai tarp 
perduotų knygų Bičiūno studijoje „Vinco Krėvės „Likimo kelias“, išleistoje 
1930 m., yra Ašmanto autografas ir 1930 m. spalio 18 d. data). Savo idėji- 
nėmis pažiūromis Bičiūnas buvo tautinio idealizmo atstovas, orientavosi į 
grynąjį meną, buvo linkęs į formalistinį kūrinių nagrinėjimą, meninės vertės 

ieškojimus. „Lietuvių literatūros kritikoje“ (1972: 41) Bičiūnas nelaikomas 
originaliu kūrėju ar iškilesniu literatūros kritiku. 

Iš jaunesnės kartos literatų, gimusių jau XX amžiaus pradžioje, minėtini 
Jonas Grinius, Juozas Keliuotis, Juozas Ambrazevičius, Antanas Vaičiulaitis. 

Jonas Grinius (1902-1980) Lietuvos universitete ir užsieniuose (Grenob- 
lyje, Sorbonoje) studijavo romanistiką, estetiką, meno istoriją, dėstė Vytau- 
to Didžiojo universitete. Lietuvoje vienas ir su kitais parašė ir išleido kelias 
literatūros kritikos ir estetikos knygas (ypač minėtina studija „Grožis ir menas“, 
1938), po karo Amerikoje buvo vienas iš didžiausių literatūros mokslo ir kri- 
tikos autoritetų. Idėjinėmis pažiūromis Grinius buvo neotomistas humanistas. 
Kūrybą vertino pagal joje keliamas žmogiškąsias vertybes. Literatūros kritikos 
priedermė esanti atskleisti kūrinių grožį ir trūkumus. Kūrinio prasmės ieš- 
kojimas esantis svarbesnis už formos analizę, nes šioji neatskleidžianti grožio 
ir vertės (VLE VII 179). 

Vienas iš Griniaus mėgstamų autorių buvo Vincas Mykolaitis-Putinas. Jam 
buvo skirtos dvi monografijos: 1932 m. „Putino lyrika“, išleista kaip VDU 
Teologijos-filosofijos fakulteto leidinys, ir 1966 m. „Vincas Mykolaitis-Pu- 
tinas kaip poetas“ (vokiečių k.). Knygoje „Putino lyrika“ Mykolaičio lyrinė 
poezija nagrinėjama estetiniu psichologiniu metodu chronologiškai ir ieškant 
tam tikrų motyvų, pavyzdžiui, jaunystės periode — abstraktinių ir didaktinių, 
visuomeninių, gamtos ir egoistinių, simbolistiniame — gamtos pasaulio, sim- 
bolių pasaulio ir vidaus pasaulio ir pan. Putino lyriką, parašytą po 1926 m., 
Grinius laiko klasikinio realizmo kūryba. 

Juozas Keliuotis (1902-1983) — rašytojas, žurnalistas, literatūros moksli- 
ninkas, vienas iš žymiausių tautinės kultūros ideologų (dar žr. p. 514—516). 
Įgijęs puikų filosofinį, estetinį ir sociologinį išsilavinimą Lietuvos universitete 
ir užsienyje (Sorbonoje), propagavo neokatalikybės ideologiją, modernizmo 
estetiką (VLE IX 711). Keliuočio literatūros kritikos pagrindai - menine 
intuicija ir estetiniais psichologiniais kriterijais pagrįsta analizė (Naujokaitis 
1975:505). 

Juozas Ambrazevičius (1903-1974) — Andriaus Ašmanto bendradarbis 
„Aušros“ mergaičių gimnazijoje, tautosakos dėstytojas Juodkrantės mokyto- 
jų lituanistų kursuose, bendradarbis Lietuvių kalbos ir literatūros mokytojų 
sąjungoje, šeimos bičiulis (dar žr. p. 170—171). Tarpukario Lietuvoje žinomas 
kaip vadovėlio „Literatūros teorija. Poetika“, literatūros istorijos vadovėlių ir 
chrestomatijų, rašytojų monografijų autorius, literatūros kritikas. Literatūros 
kūrinius nagrinėjo visuomenės reiškinių kontekste, literatūros plėtotę siejo 
su kartų kaita, daug dėmesio skyrė kūrėjo asmenybei (VLE III 438). 

Su rašytoju ir literatūros kritiku Antanu Vaičiulaičiu (1906-1992) And- 
rius Ašmantas sėkmingai darbavosi Lietuvių kalbos draugijoje. Rašytojas buvo 
puikus stilistas, stilistinę kultūrą propagavo draugijoje ir savo straipsniuose. 
Buvo estetinio psichologizmo metodo šalininkas, krypo į neokatalikybės 
ideologiją. 

Lietuvių literatūros mokslui ir kritikai nepriklausomoje Lietuvoje ap- 
čiuopiamą poveikį darė iš Vakarų Europos sklindanti neokatalikybės ideo- 
logija ir estetinės psichologinės analizės metodika. Prie jų sklaidos daug 
prisidėjo užsieniečiai dėstytojai, pakviesti dirbti Lietuvos (Vytauto Didžiojo) 
universitete (ypač šveicaras Juozas Eretas, 1896-1984), taip pat Lietuvos 
universiteto absolventai, išsiųsti ar patys išvykę tobulintis Vakarų Europos 
universitetuose. Antra vertus, negalima užmiršti ir aiškiai į kairiąją ideologiją 
krypusių literatų, kurių balsas literatūriniame tarpukario Lietuvos gyvenime 
taip pat buvo garsus ir daugelio girdimas. Iš kairiųjų literatūros mokslo ir 
kritikos pajėgų be jokios abejonės stipriausias buvo Kostas Korsakas, ku- 
rio literatūrinį talentą yra pripažinę ir dešiniųjų gretų atstovai. Ir pačioje 
grožinėje literatūroje, ir jos vertinamuosiuose darbuose vyko aštri kova už 
kiekvieną rašytoją. Bet šie dalykai nėra šios apžvalgos tikslas. Gal svarbiau 
pasakyti, kad dešiniajame fronte nebuvo vienos platformos ir jame idėjinis 
bei estetinis susiskaidymas buvo gana didelis ir ryškus. Dar svarbiau pabrėžti, 
kad Andrius Ašmantas, nepriklausydamas nė vienai iš gausių literatų grupių 
grupelių, sugebėjo išlikti visiškai nepriklausomas ir tarti originalų žodį šioje 
meno ir literatūros srityje. 

Prisimintina, kad Andrius Ašmantas universitete nepriklausė nei literatų 
„Šatrijos“ kuopai, nelankė nei Sruogos Teatro seminaro, nepriklausė jokioms 
su literatūrine kūryba susijusioms organizacijoms. Ilgą laiką į literatūrą žiūrėjo 
mokytojo akimis kaip į dėstomąjį dalyką. Tai matyti ir jo 1932 m. spaudoje 
paskelbtoje Juozo Ambrazevičiaus, Jono Griniaus ir Antano Vaičiulaičio „Vi- 
suotinės literatūros istorijos“ vadovėlio II dalies recenzijoje (veikiau anotaci- 
joje) (Lietuvos aidas, rugsėjo 21 d.). Autorius rašo, kad vadovėlis parengtas 
pagal mokyklos programą, temos dėstomos nuosekliai. „|[Vladovėlis rašytas 
estetiniu metodu. Bet jo konsoliduotos ir reljefiškos gadynių charakteristikos 
duoda puikiai pajusti ir tai, kaip gyvenimas yra veikęs literatūrą ir atvirkščiai“ 
(ten pat). Pabrėžiama, kad dėl savo suglaustai pateikto pilnumo vadovėlis 
patrauksiantis ir nemokyklinę visuomenę. 

Lietuvių ir pasaulinės (užsienio) literatūros kursą Andrius Ašmantas dėstė 
Kauno „Aušros“ mergaičių ir berniukų gimnazijose. Iš jo archyve išliku- 
si pamokų planų galima spręsti dėsčius tradiciniu (pozityvistiniu) metodu: 

pateikiamos istorinės rašytojo gyvenimo aplinkybės, rašytojo biografija ir 
kūrybos motyvai. Kokių išskirtinesnių analizės dalykų nematyti ir tai galėjo 
lemti tas faktas, kad dėstyta senesnioji lietuvių literatūra (Bogušas, Klementas, 
Poška, Stanevičius, Daukantas). Beje, yra vienos tautosakos pamokos tema 
„Mitologinės dainos“ planas. 

Prie literatūros jau aukštesniu lygiu Andrius Ašmantas tiesiogiai prisiliečia 
gavęs dėstyti literatūros kursą Klaipėdos pedagoginiame institute. Iš išlikusių 
dokumentų ir paskaitų tekstų galima spręsti dėstytoją turėjus pakankamą 
kvalifikaciją ir savitai žiūrėjus į meno ir literatūros reiškinius. 


„Įvadas į literatūros paskaitas“ 


„Įvadas į literatūros paskaitas“ — 1937 m., tik neaišku, pavasario ar rudens 
semestre, Klaipėdos pedagoginiame institute skaitytų paskaitų rankraštis, 
turintis 25 puslapius, mūsų laikais paskelbtas rinkinyje „Tautinis ugdymas 
ir tautos kultūra“ (p. 124—143). Didžioji rankraščio dalis (paskaitos) rašyta 
rašalu didelio formato popieriuje, o reziumė — iš tikrųjų tai ne santrauka, o 
planas — rankraščio pabaigoje pieštuku. Tekstą sudaro autoriaus antraštėmis 
iškelti 8-i skyreliai. Ne visi jie rankraštyje vienodai pateikti, skelbiant atsi- 
žvelgta daugiausia į turinį. Reziumės (plano) skyrelių pavadinimai ir turinys 
ne visur sutampa su paskaitų dėstymo tvarka. Pavyzdžiui, paskutinio skyrelio 
„Meno kūrinio įkvėpiamasis momentas ir jo išgyvenimas“ teiginiai paskaitose 
išdėstyti „Meno ir žmogaus“ skyrelyje. Yra ir kitų nesutapimų, bet jie, atrodo, 
nekeičia bendrojo autoriaus sumanymo. 

Paskaitų turinys gerokai skiriasi nuo autoriaus sudarytos literatūros kurso 
programos Klaipėdos pedagoginio instituto II kurso studentams (TUTK 
110). Programoje justi tam tikro nenuoseklumo, be to, paskaitose nieko 
nekalbama apie literatūros žanrus ir kitus dalykus, lauktinus pagal kurso 
specifiką. Taigi atrodo tikslinga paskaitų tekstą nagrinėti nesigręžiojant į 
minėtą planą ir programą, — šiaip jis atrodo gana kompaktiškas ir suręstas 
gana logiškai. 

Paskaitų tekstą galima vadinti meno prigimties psichologijos atskleidimo 
įvadu. Tai būtų tarsi literatūros mokslo įvado dalies - meno prigimties dalykų 
aiškinimas, pateiktas remiantis tuo metu Vakarų Europoje populiariomis meno 
filosofijos ir psichologijos mokyklomis ir jų idėjomis, išdėstytomis vokiečių 
mokslininko Heinricho Liucelerio (Heinrich Lūtzeler) knygoje „Įvadas į meno 
filosofiją“ („Einfūhrung in die Philosophische Kunst“). Galima sakyti, tai 
Liucelerio knygos konspektas, pritaikytas lietuviškai auditorijai (yra lietuviškų 
pavyzdžių), savitas, autoriaus gerai apgalvotas darbas. 

Paskaitas autorius pradeda derindamasis prie auditorijos: gimnazijoje su- 
sipažinome, kas yra literatūra, — rašo jis, — bet pačios literatūros meno esmės 
nenagrinėjome. Nesiaiškinome literatūros santykių su kitais žmogiškojo pa- 
saulio reiškiniais. Taigi kalbant apie literatūrą pirmiausia reikia rasti jos šaltinį. 
Tas šaltinis esantis žmogus ir jo dvasia, ir mums reikia tą dvasią praskleisti. 

Žmogus yra vienintelis toks visoje gamtoje, kuris geba save iš jos išskirti. 
Tas žmogaus ypatumas vadinamas dvasia arba siela. Ši dvasia nerami, šių dienų 
žodžiais tariant, demoniška, — ji gali kurti, bet gali ir griauti, ardyti. Žmogus 
į kiekvieną mažmožį reaguoja sąmoningai arba refleksiškai ir visa tai jis gali 
kartoti ir išgyvendamas perteikti kitiems. 

„Žmogus yra nuolatinis kūrėjas“ (TUTK 125), bet ne kiekvienas žmogaus 
veiksmas yra gyva kūryba. Didžioji dalis tos kūrybos yra utilitari, tai yra skirta 
vartoti (amatai, technika ir pan.). Meno kūrybai reikia ne proto, bet dvasios 
pirmumo, nes menas, kaip teigia Heinrichas Liuceleris, yra objektyvuota dva- 
sia (TUTK 126). Tai reiškia, kad meno kūrinys turi tarsi du sluoksnius: vieną, 
kurį matome, liečiame ar šiaip jaučiame (tai meno forma), ir kitą, irealinį, 
kuriame jaučiame kūrėjo dvasią. Kasdieniuose daiktuose jaučiame žmogaus 
protą, o meno kūriniai prisisunkę kūrėjo asmenybės. 

Meno kūryba skiriasi nuo meno išgyvenimo. Meno kūrinys yra socialus 
objektas, nes jis skirtas kitiems suvokti (išgirsti, pamatyti, perskaityti...), todėl 
turi turėti viršinę formą. Jeigu menas tos formos neturėtų, jis liktų tik meniniu 
išgyvenimu, kurį mes patiriame žiūrėdami paveikslą, skaitydami romaną ar 
klausydami muzikos kūrinio. Taigi meno kūryboje žmogus reiškia savo dvasią 
ir pasako ką nors nauja, kūrybiška ir socialu. Dažnai prie šių meno ypatybių 
pridedama grožis. „Mums vis dėlto yra žmogaus dvasia ir jos veiksmas svar- 
biausia meno žymė“ (TUTK 128). 

Kalbant apie meno apibrėžimą, į pirmą vietą vėl keliama žmogaus dvasia: 
meno kūrimas esantis tiesioginis ir naujas žmogaus dvasios reiškimasis tam 
tikromis tiesioginėmis jo formomis, o meno kūrinys — tos dvasios išraiška 
tam tikrais tiesioginiais grožio pavidalais (TUTK 128). Jausdamas, kad šios 
formuluotės nėra nei tikslios, nei galutinės, Andrius Ašmantas ieško kitų 
tyrėjų — filosofų ir rašytojų (taip pat Adomo Jakšto) meno apibrėžimų, bet 
galutinės išvados nepasako. 

Toliau kalbama apie svarbiausias meno ypatybes ir išskirtines jo žymes. 
Meno buitis esanti jo forma. Tai įvairūs pavidalai, kurie išreiškiami įvairiomis 
medžiagomis (skulptūroje, architektūroje, soduose ir pan.), spalvomis (dažais, 
šviesa), garsais (žmogaus ar instrumento), kūno judesiais (mimika, gestais, 
baletu). Taigi meno kūrinys atrodo dvilypis: kaip fizinis daiktas ar reiškinys 

yra fizinė jo buitis ir kaip dvasinis kūrinys, savyje neturintis buities ir suvo- 
kiamas tik jo žiūrėtojo. 

Meno kūrinys nuo gamtos daiktų skiriasi tuo, kad jis yra žmogaus valios 
padaras. „Meno kūrinys yra prisigėręs jį kuriančiojo žmogaus asmenybės. 
Kur kūrėjo dvasia nepalietė, ten nėra nė meno kūrinio“ (TUTK 130). Menas 
nepriklauso nuo esamos tikrovės, jis gali prieštarauti gamtos dėsniams (mėlyni 
plaukai...). Net realizmo ar natūralizmo literatūroje vaizduojami dalykai yra 
atitraukti nuo gyvenimo tikrovės į meninę tikrovę. Pavyzdžiui, Lazdynų Pelė- 
dos „Klaidoje“ Jonaičių trobelės gaisras vaizduojamas tokiomis sutirštintomis 
spalvomis, kokių tikrame gyvenime niekur nematysime. 

Filosofijoje ir moksle vyrauja sąvokos, o mene - nuotaikos ir vaizdai. Me- 
nui svarbiausias yra jausminis reiškinys, o mokslui — protinis. Mokslo srities 
darbai turi naudingumo ir reikmeniškumo požymių, o meno — simbolinį 
pobūdį (TUTK 131). 

Meno šaltinis ir įkvėpėjas gali būti ir gamta, ir žmonių gyvenimo socialiniai 
santykiai, ir kiti reiškiniai, net antžmogiškos jėgos, į kurias žmogus reaguoja. 
Menui kurti pradžią gali duoti menkiausi išgyvenimai, kitaip tariant „pirmoji 
žemės, žmogaus ir Dievo pažintis, potyris“ (TUTK 132). „|Klūriniui sukurti 
užtenka įmesti į žmogaus kūrėjo dvasią mažutę priežastį, visai nepanašią į patį 
iš jos sukurtą kūrinį“ (ten pat). 

Meno kūrėjas dažniausiai yra aklai valdomas vaizduotės, jis paskęsta vaiz- 
duose, jausmuose ir regėjimuose iki visiško nuovokos netekimo apie tikrovę. 
Kurdamas meno kūrinį kūrėjas pereina penkias dvasinės būsenos fazes, kol 
pasiekia kūrybos viršūnę (virtuoziškumą). Tai daroma didelėmis dvasinėmis 
kančiomis. 

Netrumpame „Įvado į literatūros paskaitas“ skyrelyje Andrius Ašmantas 
apžvelgia meno ir metafizikos klausimus. Jei metafiziką pavadinsime bendrąja 
būties teorija (VLE XIV 744), tai Ašmantas lyg ir atsako, kad tikrąjį meną kaip 
tik apibūdina tas metafizikos matmuo meno kūrinyje. Čia jis ima pavydžiu du 
lietuvių literatūros kūrinius: Putino „Altorių šešėly“ ir Gintauto (rašytojo Justi- 
no Staugaičio; 1866— 1943) „Tiesiu keliu“ (oponavusiu Putino romanui). Vienas 
ir kitas esantys meno fenomenai, bet nėra tos pačios vertės. Neužteks tam įrodyti 
tik nagrinėti juose pavartotas realias meno priemones. „O esmė ar tik nebus 
ten, kur kūrinys mums atidengia tos paslaptingos buities ir prasmės užuodangą 
ir praplečia mums visatos horizontus, tuo mūsų dvasią praturtindamas ir mūsų 
buitį įprasmindamas. O šie klausimai aiškinami tik metafizikos, kad ir paremtos 
meno fenomenais“ (TUTK 136). Tuose meno kūriniuose „|j|aučiamas „kažkas“ 
daugiau, kuriam kartais paprastai nė žodžio neturime“ (ten pat). 

Cituodamas Maksą Šėlerį (Max Scheler)!“, Ašmantas teigia, kad žmogus 
visad reikalingas tokios („kažkokios“) idėjos, kuri išreiškiama Absoliuto idėja. 
Tokią Absoliuto idėją galima pritaikyti ir menui. Ir šiaip, kaip teigia Liucele- 
ris, menas ir filosofija gali būti laikomi Absoliuto pasireiškimo būdais. Meno 
metafizikai, anot Liucelerio, rūpi trys svarbiausi klausimai: kiek meno kūrinyje 
išbaigtas žmogaus ir žmogiškumo vaizdavimas, kiek išplėstas žmogiškumas 
(žmogaus akiratis) ir kiek išlaisvintas žmogiškumas. Pirmuoju atveju svarbu 
eiti į pilnutinį žmogų — „negyvuose pasaulio daiktuose iškalti gyvą asmenį — 
ir dar naują, kurio mes nematėme“: Antruoju — „|m|enas mums turi parodyti 
ne tik pasaulio pilnybę (įvairybę), bet ir jo gilybę“ (TUTK 138). Galų gale 
„menininkas yra laisvas nuo savo kasdieninio prityrimo. Jis toks pat laisvas ir 
ką vaizduodamas. Pasakytume, jam yra daug brangesnė amžinosios estetikos 
akimirka už visą jo patirtį“ (ten pat). 

Paskutiniame skyrelyje nagrinėjami meno ir religijos klausimai. Teigiama, 
kad dievybės supratimas yra augęs kartu su kultūrine pažanga. Krikščioniškoji 
religija lyg ir priartėja prie meno, bet su juo nesutampa, nes abu yra skirtingos 
prigimties. Dievo sąvoka yra kontrastas viso to, ką mes turime arba matome. 
„Sielos išganymui nėra menas būtinai reikalingas. Todėl tikinčiajam turi būti 
sielos išganymas svarbesnis negu visi menai“ (TUTK 139). Mene reikia ieškoti 
panašybių, einančių ne iš Dievo, bet iš žmogaus, kuris Dievą supranta ir jaučia 
tik savo žmogiškąja prigimtimi. Jų bendrybė esanti kaip tik šis dvasingumas. 
Tai galima gretinti ne dėl objektų tapatybės, o dėl žmogaus dvasios prigimties. 

Keliamas klausimas, ar Dievas nėra kuriamosios jėgos mediumas. Tiesiai 
neatsakant į klausimą, lyg ir pritariama šiai minčiai. „Tikrame mene turi glū- 
dėti tai, kas amžinai žmogiška, amžinai pasauliška ir amžinai dieviška“ (TUTK 
141). Bet menas yra laisvas ir nevaržomas kokių konkrečių religijos formų. 
„Todėl menas gali pereiti metafizinio ir religinio įsitikinimo kovos lauką ir 
pasiekti tai, kas neabejojama ir nekintama“ (ten pat). Vis dėlto manoma, kad 
net ir kliudanti aukštas temas ir meniškai išbaigta kūryba negalinti įkūnyti 
galutinės buities visu aiškumu, kaip menas to reikalauja (ten pat). 

Taigi tokie maždaug klausimai apžvelgiami Andriaus Ašmanto „Įvade į lite- 
ratūros paskaitas“. Apibendrinant būtų galima pasakyti, kad tai vienas iš lietuvių 
literatūrinio pasaulio bandymų remiantis Vakarų Europos meno prigimties 
aiškinimais duoti studentams meno pradmenų supratimą. Tokių bandymų tarpu- 
kario nepriklausomoje Lietuvoje būta ne vieno (Adomo Jakšto, Balio Sruogos, 


"65 Maksas Šėleris (1874-1928) - žymus vokiečių filosofas, vienas iš aksiologijos, pažinimo 
sociologijos ir filosofijos antropologijos pradininkų. Andrius Ašmantas Šėlerio veikalą „Phi- 
losophische Weltanschauung“ (Bonn, 1929) cituoja iš Liucelerio „Įvado į meno filosofiją“. 

Vinco Mykolaičio, Jono Griniaus ir kitų), bet Andriaus Ašmanto darbas liko 
literatūrinio gyvenimo ir estetikos pakraštyje, nes jis nebuvo spausdintas. 
Šiuo kartu gal svarbiau būtų ne tiek nurodyti šio darbo vietą anuometinės 
teorinės minties raidoje, bet pasvarstyti, kiek pats darbas buvo originalus ir 
kiek autoriui pavyko keliamus klausimus deramai paaiškinti. 

Jau minėta, kad Andrius Ašmantas, rašydamas „Įvadą į literatūros paskai- 
tas“, rėmėsi vokiečių meno teoretiko ir istoriko Heinricho Liucelerio knyga 
„Įvadas į meno filosofiją“!“*. Liuceleris gimė 1902 m. Bonos mieste, nuo 
1921 m. studijavo Bonos universitete filosofiją, meno istoriją ir literatūros 
mokslus, buvo garsaus vokiečių filosofo Makso Šėlerio (Max Scheler) moki- 
nys. Dėstė Bonos universitete. 1924 m. baigė rašyti disertaciją tema „Meno 
pažinimo formos“, o 1930 m. - habilitacinį darbą „Pagrindiniai meno stiliai“. 
1938 m. išėjo jo knyga „Meno vadovas“. Daug straipsnių paskelbė to meto 
Vokietijos moksliniuose žurnaluose. Po karo tyrė Rytų meno istoriją ir kitas 
meno sritis. Mirė Bonoje 1988 m. (www2.bonn.de/stadtmuseum/inhalte/ 
luetzeler.htm). 

Knygoje „Įvadas į meno filosofiją“ Liuceleris pateikė palyginti išsamią 
meno prigimties ir esmės aiškinimo apžvalgą remdamasis tuometinių Europos 
meno filosofijos ir estetikos tyrėjų pažiūromis. Jame kompaktiškai nušviesti 
vienos iš populiariausių to meto mokyklų dvasios filosofijos pagrindai. Šiaip 
kaip meno filosofijos atstovas jis netapo pasaulinio mokslo klasiku, bet Vo- 
kietijos mokslo gyvenime buvo gana populiarus ir užima garbingą vietą tos 
šalies meno istorijoje. 

Ši Liucelerio knyga buvo pagrindinė Andriaus Ašmanto priemonė rašant 
„Įvadą į literatūros paskaitas“ — tai trumpas Liucelerio knygos konspektas. 
Iš jos imta daugiausia psichologiniai su meno prigimtimi ir jo turiniu susiję 
dalykai. Nemaža dalykų, plačiau apžvelgtų Liucelerio darbe, Ašmanto išvis 
nenagrinėta, pavyzdžiui, beveik neminima formos (stilistikos) analizė. Ga- 
lėtume sakyti, jam mažiausiai rūpėjo meno estetikos pagrindai. Tačiau šis 
konspektas jokiu būdu nėra kompiliacija ar tiesioginis adaptavimas lietuvių 
studentams. Andrius Ašmantas ėjo savo keliu: savaip išdėstė turinį ir išsamiau 
apžvelgė tik tuos klausimus, kurie jam atrodė aktualesni lietuvių auditorijai. 
Tam tikrus dalykus stengėsi remti lietuviškais pavyzdžiais. Jis niekur Liu- 
celerio nenurašinėjo, o kur juo rėmėsi, visur sąžiningai nurodė šaltinį ar jį 
citavo. Atrodo, kad rašant toji knyga turėta tiesiai po ranka (apie jos buvimą 
Ašmanto bibliotekoje duomenų nėra) ir iš jos tiesiogiai rinktasi reikiami da- 


14 Heinrich Litzeler. Einfūihrung in die Philosophie der Kunst. Bonn: Peter Hanstein 
Verlagsbuchhandlung, 1934. 95 psl. 

lykai. Galima spėti, kad kitų autorių, kurie cituojami tame konspekte (dėl to 
žr. TUTK 196-197), jis veikiausiai nebus pats konspektavęs, gal nė nebuvo 
skaitęs, nes visi jie pateikiami (paprastai išversti į lietuvių kalbą) iš Liucelerio 
knygos ir korektiškai nurodomi šaltiniai. 

Pridurtina, kad „Įvade į literatūros paskaitas“ mėginta nurodyti Ado- 
mo Jakšto meno supratimą ir apibrėžimą pagal jo knygą „Meno kūrybos 
problemos“ (1931) (žr. TUTK 129). Bet tai nepadaryta, tėra tik likusi auto- 
riaus nuoroda į minimą Jakšto knygą. Tad ir apie paties Jakšto meno pažiūrų 
interpretavimą nieko negalima pasakyti. 

Ar galima rasti „Įvado į literatūros paskaitas“ tekste kokių idėjinių sąsajų su 
kitais šios srities Andriaus Ašmanto tekstais? Galima sakyti, tik netiesioginių. 
Antai „žmogaus dvasios prigimtį“ galima būtų sieti su „Kūrybinio Putino 
pasaulio“ „žmogiškąja (ir kūrybine) (kūrėjo) prigimtimi“, bet pastaroji ten 
neturi nei metafizinio, nei religinio matmens. Tam tikrų išorinių panašumų 
būtų galima įžvelgti ir apskritai su visu tuometiniu literatūriniu diskursu. 
Pavyzdžiui, galima įžiūrėti dvasinių ryšių su Vinco Mykolaičio daktaro di- 
sertacijos „Vladimiro Solovjovo estetika“ 1923 m. vokišku leidimu, nors 
sunku įsivaizduoti, kad Ašmantas būtų ją skaitęs. Bet šiaip kokių aiškesnių 
paralelių rasti sunku, nors galima teigti, kad Vincas Mykolaitis Putinas ir And- 
rius Ašmantas buvo vienos dvasinės linkmės žmonės. O „Įvadas į literatūros 
paskaitas“ vertintinas kaip tam tikras anuometinio diskurso faktas, rodantis 
mūsų literatūros mokslo ir kritikos pastangas remtis kuo platesniu europiniu 
kontekstu ir kūrybiškai taikyti Lietuvoje Vakarų Europos idėjas. 


„Kūrybinis Putino pasaulis“ 


Andriaus Ašmanto literatūrinė studija „Kūrybinis Putino pasaulis“ (TUTK 
143—177) ne tik yra vienas iš įdomiausių ir įtaigiausių jo kūrybinio palikimo 
darbų, bet ir užima savitą ir originalią vietą visoje Vinco Mykolaičio-Putino 
kūrybos tyrimo problematikoje. Deja, ji, kaip ir visa Ašmanto literatūrinė 
veikla, literatūros istorijoje buvo likusi ir tebėra užribyje ir į ją iki šiol nebuvo 
atkreipta deramo literatūros tyrėjų dėmesio. 

Pagal žanrą šis darbas gali būti vadinamas literatūros kritikos studija, bet 
gal ne tiek pagal apimtį (spausdinto teksto yra daugiau kaip 30 puslapių), 
kiek pagal nagrinėjamos Putino kūrybos aprėptį (nuo kūrybos pradžios iki 
1937 m., tai yra daugiau kaip du dešimtmečius). 

Studija įdomi ir kaip bandymas literatūros kritikoje taikyti psichologizmo 
mokyklos idėjas, o pats metodas — priešpriešomis, arba opozicijomis (Ašmanto 
terminu poliariškumu), ieškoti Putino kūrybos savitumo kūrėjo prigimtyje 

Š. 
21. 
EASA 
Poetas nesubręsta zKMxxxXXX sykiu su savo BūzukAŽKiLXŽĖ fizinėmis jė- 
gomis. Dvasinis brendimas yra žymiai sunkesnis ir lėtesnis. Pagaliau čia 
nai metų , nei ribų nėra Žmogaus amžiaus L. 

Jei sekame Putino kūrybos kelią, į kurį jis iškeliavo dar labai jau- 
nas, matome, kad jo kelias nyksts ano meto dvasinės ir literatūrinės atmos- 
feros rūkuose,. Jis der stengians įaugti į tą dvasinį mūsų trutos kiną. Jis 
džiaucissi jaunuoliškomis idėjomis, pats jomis užsikrečia ir su nuoširdu- 
mu nori kitus užkrėsti: 

Tik par sunkų Žemės tvanką 
Tiesk „ jaunuoli, rankai: 


Ten tavo mintis, a 
/Jaun-stės daina P,R.1,90 p./ 


Š Šitais jaunuolio idealais žaMėjimals ir yra stkeliavęs į jo širdį, 
i metfaciigas: 

Arų Žvilgiu, jsusmu plačiu 

Apimt, apglėpt pasaulio plotį, 

Bet dvasioj „clios nejaučiu 


/ P, RB T. 84/ 
r 


„Kūrybinio Putino pasaulio“ autoriaus rašytas mašinraštis 
su jo paties korektūros taisymais 


bei išgyvenimuose (psichologizmo Erlebnis) ir asmenybėje nesižvalgant į 
kūrybos meninius poetinius klodus ar žanrinės ypatybes. Dėstymo stilius 
lengvas ir pagaulus, tad studiją skaitai su dideliu pasimėgavimu, beveik kaip 
grožinį kūrinį. 

Iš Andriaus Ašmanto veiklos ir darbų matyti, kad jis nebuvo aklas Putino 
kūrybos garbintojas, bet į ją žvelgė blaiviomis tyrėjo akimis visur stengdamasis 
išlikti objektyvus. Atskirus Putino kūrybos dalykus jis vertino ir gana kritiškai, 
bet jiems neskyrė kokio ypatingo dėmesio ir jų nesureikšmino. 

Su savo literatūros dėstytoju Vincu Mykolaičiu Andrius Ašmantas bene 
pirmą kartą susidūrė Lietuvos universiteto auditorijose, kur 1930 m. pavasario 
semestre kaip Humanitarinių mokslų fakulteto studentas klausė jo kurso „Li- 
teratūrinės kryptys ir literatūrai tirti metodai“. Paskaitos stropiai konspektuotos 
nuo sausio 20 iki balandžio 30 d. (AA). Įžiūrėti kokių formalių tų paskaitų 
įtakų Ašmanto pažiūroms nelabai galima, gal poveikis bus buvęs tik bendras 

idėjinis literatūrinis. Bet matyt, Putino pati kūryba, ne tiek dėstymas, jam 
buvo padariusi didelį įspūdį, kad ryžosi imtis ją nagrinėti. 

Pirmas žingsnis į kūrybos studijas buvo 1936 m. pabaigoje parašyta ką tik 
išėjusios Putino knygos „Keliai ir kryžkeliai“ recenzija. Ji buvo išspausdinta 
Klaipėdos „Vakarų“ dienraštyje 1937 m. sausio 6 d. Čia poeto kūryba prista- 
toma gerokai kitaip negu nagrinėjama „Putino kūrybiniame pasaulyje“, tad 
dera suminėti svarbesnius jos momentus. 

Recenzijos autorius rašo, kad ši knyga nėra naujų eilėraščių rinkinys. 
Tai iš ankstesnių eilėraščių rinkinių surinkti ir perredaguoti kūriniai, kurie 
autoriui atrodę kokiu nors atžvilgiu būsiantys įdomūs poezijos mėgėjams ir 
literatams. Naujų nestambių smulkučių kūrinių esą tik 39. Rinkinys rodantis 
jau gerokai pasikeitusį Putiną — „grįžusį iš simbolinio pasaulio į realųjį. Čia 
vietomis jis pasirodo skaidrus klasikas“ [tai yra klasikinės kūrybos autorius] 
(Vakarai, 1937 m. sausio 6 d.). Poetas apdainuoja pavasario džiaugsmą, vėl 
grįžta į lietuvišką kraštovaizdį, dažnai sugeba pamiršti save ir stebėti kitų gy- 
venimą, „o senuosius audringus savo jausmus, reikštus įvairiais simboliais, 
bemini tik viename to rinkinio paskutiniame eilėraštyje (Nežinomam Die- 
vui). Bet šis sunkus ir painus klausimas čia jau skamba realistiniu stiliumi“ 
(ten pat). Ir perredaguotuose eilėraščiuose daugiau ramumo, blaivumo ir 
intelekto vietoj jausmų. Nėra šiuose eilėraščiuose ir kokių naujų sugestyvių 
poetinių priemonių. Į rinkinį neįdėta tokių eilėraščių, kurie kritikos buvo su- 
tikti abyjutiškai [tai yra vidutiniškai, pusėtinai|, ir tų, iš kurių sklinda nekaltas 
jaunystės džiaugsmas ir skaidrus ilgesys. Dėl to iš šio rinkinio tikrojo Putino 
nepažinsime, nors šiaip bus malonu jį paskaityti. 

Taigi recenzija rodo, kad tuo metu Andrius Ašmantas jau buvo gerai su- 
sipažinęs su Putino kūryba, išstudijavęs jos motyvus ir meninę raišką. Galima 
sakyti, kad tada jau buvo baigiantis bręsti jo savitas požiūris į visą Putino 
kūrybą ir jis buvo gana gerai pasirengęs ją nagrinėti. 

Naujas žingsnis buvo sudaryta Klaipėdos pedagoginio instituto literatūros 
kurso programa (TUTK 110). Kad ji buvo rašyta dar prieš pasirodant „Kūry- 
biniam Putino pasauliui“, rodo tai, kad joje dar neminimas romanas „Krizė“, 
išėjęs 1937 m., o studijoje apie jį jau rašoma. Programoje Putino kūryba 
suskirstyta pagal žanrus: lyriką, dramą ir epiką. Lyrinės kūrybos skyrelyje 
įrašyta raidos etapai, idėjos, motyvai, nuotaika ir forma. Draminėje kūryboje 
numatyta nagrinėti realistines („Valdovas“) ir simbolistines („Žiedas ir mo- 
teris“, „Nuvainikuotoji vaidilutė“) dramas, jų lyrizmą, simbolizmą ir kitas 
ypatybes. Epinės kūrybos skyrelyje teikiamos nagrinėti novelės ir romanas 
„Altorių šešėlyje“, šios kūrybos idėjos, stilius ir charakteriai. Atskirai įrašyta 

tema: Putino kūrybos savitumas, ir čia nurodyta vidinės laisvės kova, kūry- 
bos ir moters santykiai. Įdomi šioje vietoje nurodyta tema „Tematika ir jos 
savotiškas pasikartojimas“. 

Viso to skirstymo nėra studijoje „Kūrybinis Putino pasaulis“. Jos domi- 
nantė — žmogiškoji ir kūrybinė Putino prigimtis ir kūrybinio veido išraiškos 
paieškos įvairiažanrėje kūryboje. Atsisakyta žanrų ir formos nagrinėjimo 
(„Nerūpi mums šiuo kartu šios novelės [ir kitų kūrinių] kompozicija, forma 
bei stilius“, TUTK 151), beveik nematyti kūrybos raidos nagrinėjimo, tik 
stengtasi nuosekliai pereiti nuo jaunuoliškų idėjų prie brandžios kūrybos — 
„prie žmogaus dvasios verpetų labirinto“ supratimo, tai yra pagrindu imama 
idėjų raida. Andriaus Ašmanto supratimu, kūrybos esmę lemia ne jos estetika, 
meninės išraiškos savitumas, o būties ir žmogaus dvasios atskleidimas. 

Studijos pradžioje, pirmame, įžanginiame, skyriuje, autorius nurodo esant 
didelę, tiesiog neaprėpiamą fizinę ir dvasinę žmonių įvairovę. Dvasinis pasaulis 
dar painesnis ir sudėtingesnis negu fizinis, ir meno srityje tiek pat skirtingų 
veidų kiek ir kūrėjų. Kūrėjai minta rizgiu gyvenimu, bet kiekvienas turi 
begales nepaaiškinamų savo dvasinių jėgų. Tos jėgos transformuoja patirtąjį 
gyvenimą, bet jos ima iš gyvenimo tik tai, kas artima kūrėjo individualybei. 
Kūrėjas gali paskęsti gausybėje medžiagos, ir tai, ko nespėjo ar nepajėgė su- 
virškinti jo kūrybinės jėgos, nebus tikroji kūryba. Geruose kūriniuose neretai 
išryškėja ne tik paskelbtosios temos, bet ir tai, kas savaime iškyla iš pačios 
kūrėjo individualybės. 

Šitai išryškinti gyvo kūrėjo, tai yra Putino, kūryboje, rašo Ašmantas, la- 
bai sunku, gal ir neįmanoma, nes ta kūryba dar nėra užgesusi. Tuo sunkiau 
nagrinėti Putino kūrybą, kuri plazda „visomis kūrybinėmis versmėmis“. Bet 
„Putinas yra turbūt būdingiausias iš visų mūsų rašytojų, mokąs sutelkti savo 
kūrybai tik tą gyvenimą, kuris jam artimesnis. Jis nemėgsta blaškytis, gaudyti 
konkursinės temas ir rungtyniauti varžytynėse. Tas jo ypatingas susitelkimas 
ir kartu ryškumas ir suviliojo šių eilučių autorių imtis plunksnos šia tema“ 
(TUTK 145). Putino kūryba yra tolima sąvokiniam nuogumui, ir atspėti, kas 
slypi už kurio simbolio, ne visada pasiseka. Juolab kad kartais poetas visai 
nejučiomis sugestijuoja skaitytojui savo simboliu ne tai, ką jis pats jautė ir 
norėjo, ir tai gali neapsaugoti kritiko ar nagrinėtojo nuo įvairių klaidų. 

Antras studijos skyrius skirtas poeto brendimui. Dvasinis brendimas esan- 
tis daug lėtesnis ir sunkesnis už fizinį. Bręstantis poetas Putinas džiaugiasi 
jaunuoliškomis idėjomis, noru apglėbti pasaulį, patirti glaudų santykį su 
gamta. Bet visos tos idėjos, nors padažytos individualia nuotaika, dar tebėra 
skolintinės ir jos nerodo poeto veido. Skolintiniai dar ir visuomeniniai bei 

patriotiniai motyvai, jie tebėra „Aušros“ ir „Varpo“ nuotaikų tęsinys. Tokie 
patys ir Didžiojo karo sukrėtimai bei išgyvenimai. Idėjinio pasaulio branda 
prasideda eilėraščiu „Tolimi atgarsiai“. Nors tie atgarsiai dar kaip reikiant 
nepažįstami ir neišryškinami, tebėra dar „gilūs požeminiai dundėjimai', jie 
jau veda į konfliktą su tuo, kas yra ir kas turi būti. Poetas užsidaro savyje ir 
sukuria aplink save tylą, ima net „gyventi glūdumos ir tylos pasaulyje“. Šis 
tylos pasaulis simbolizuoja poeto atsitraukimą nuo tikrojo pasaulio, bet toje 
tyloje jis neišnyksta, nes yra jo dalis. Atsiranda visatos pajautimas, kurios dalis 
yra ir kūrėjas. Reikia ilgo ir sunkaus kelio, kad poetas atsipalaiduotų nuo visų 
jo sielą užgriūvančių sunkumų. Atsipalaiduoti nuo ko ir kaip atsipalaiduoti? 
Tas atsipalaidavimo kelias turi eiti į žmogų, į „žmogaus dvasios verpetų la- 
birintą', kuriame dažnai viešpatauja dvasinis chaosas. Atsiranda vis daugiau 
dvilypumo: tarp vyro ir moters, tarp vergo ir laisvūno. Visi tie požeminiai 
dundėjimai, dvasinio dvilypumo dalykai priklauso nepasikartojančiam ir ne- 
pakartojamam kūrybiniam Putino pasauliui. „Po šitų nežinios audrų, po tų 
galingų vulkaniškų jėgų, kurios grasė viską chaosu paversti, susitelkia kūrėjo 
poetinių juslių pasaulis ties Žeme“ (TUTK 151). 

Trečiame skyriuje kalbama, kad vis garsiau Putino kūryboje skamba že- 
mės balsas. Kūrybiniame pasaulyje susiima dvi galingos jėgos — dangus ir 
žemė ir Čia galėjo būti tiktai du keliai: „pasiduoti žemės traukimui ir kristi į 
jos glėbį arba paniekinti žemę ir kilti į dangų“ (p. 152). Ir poetas lyg randa 
kompromisą: dangus yra tėvas, o žemė motina. Kūryboje atsiranda vis daugiau 
aiškumo, nebereikia simbolių ir poetas nuklysta į gamtą. Su ja nesusitapatina, 
bet ir neišsiskiria, nes yra jos dalis. Atsiranda nesusiduriantis paraleliškumas 
ir kartu tapatiškumas. 

Ta kova tarp dangaus ir žemės nebuvo lengva poetui. Meninę išraišką ji įgijo 
ne tik simboliniuose eilėraščiuose, bet ir misterijoje „Nuvainikuotoji vaidilutė“ 
bei romane „Altorių šešėly“ Visas kūrybinis Putino svoris tenka ne kolektyvui 
ar tautai, o individui, kuris veržiasi į gyvenimo pilnybę. „Jau čia [misterijoje| 
žemės balsas aiškiai yra virtęs žmogiškojo kraujo balsu. [...] Jei dar toliau eisi- 
me į Putino konkretizuotą kūrybinę idėją, susidursime apskritai su asmenybės 
problema, kurios žymių randame ir ankstesnėje jo kūryboje“ (p. 155). 

Ketvirtame skyriuje plačiai nagrinėjama rašytojo kūrybinės idėjos. No- 
rint konkretinti jas, rašytojui reikia ne tik talento, bet ir didelės gyvenimo 
patirties, plačios motyvų perspektyvos, reikalaujančios didžio įgudimo ir 
atsidėjimo. Toks yra romanas „Altorių šešėly“, kuriame visa kūrybinė idėja 
išlieka individo rėmuose plačiame visuomenės gyvenimo fone. Einama tuo 
pačiu gyvenimo pilnybės ieškojimo keliu balansuojant tarp dangaus ir žemės. 

Ir anksčiau poetas nesitenkino turimu gyvenimu, bet veržėsi į jo pilnybę, „į 
kosmines sritis bei nežinomus pasaulius, ieškodamas visuotinių, ne taip sau 
pačių žmonių prasimanytų dėsnių žmonių gyvenimui bei likimui aiškinti“ 
(p. 156). Ir kankinosi dėl to žinojimo ir nežinojimo, dėl savo dvasios troškimų 
įprasminimo: „dvasios troškimai |[...] turėtų būti žmogui visuotinė norma, 
nes: „klausyk savo kraujo balso — jis tau tiesa, ir grožis, ir gėrybė, — jame 
kūrybos pajėgų gausumas, jame gyvenimo prasmė ir laimė (Žid. III t. 18 p. 
1926 m.)“ (p. 157). 

Putinas meta kosmines problemas ir sustoja ties žmogaus dvasia, „kuri 
sau jėgas semia iš nežinomų pirmapradžių šaltinių taip pat, kaip kad pir- 
mosios pačios gyvybės versmės nematomos nei žmogaus akies „stikleliui“, 
nei žinomos žmogaus protui“ (p. 157). Čia su visu ryškumu iškyla žmogaus 
dvasios brendimo klausimai. Romane „Altorių šešėly“ vaizduojamos ir tos 
jėgos, kurios glūdi ir savaime bręsta pačiame žmoguje pagal mums nežino- 
mus dėsnius, ir tos, kurios eina iš išorės ir brandina žmogų iš anksto visų 
nusistatytomis normomis. Šių jėgų santykis ir sudaro romano psichologinę 
medžiagą, stipriai nudažytą religinėmis ir visuomeninėmis spalvomis. „Al- 
torių šešėly“ kaip ir ankstesnėje kūryboje rašytojas visą tikrovę stengiasi 
koncentruoti žmogaus psichikoje ir dvasioje, kuri glaudžiausiai susijusi su 
žmogaus fizine prigimtimi. „Putinas skiria svarbesnį vaidmenį asmenybės 
brendime žmogaus spontaniškoms vidaus jėgoms, negu bet kokiam išorės 
veiksmui, kuris palieka bergždžias, jei nesulaukia vidinio atliepimo psichiko- 
je. To vidinio atliepimo negalima išugdyti, jei nėra jo žmogaus pirmapradėje 
prigimtyje“ (p. 158). 

Romano veikėjas Liudas Vasaris seminarijoje randa maža aplinkybių, 
kurias skatino jo prigimtis, tai yra dvasios ir fantazijos maištingumas ir va- 
lios nuolaidumas, tad jo asmenybė skyla, dvilypėja. Svetimos išorinės jėgos 
lamdo jo prigimties galias, bet visiškai jų nenustelbia. Konfliktų arena tampa 
sąžinė. Santykis su išoriniu pasauliu nuolat kelia iššūkius jo poelgiams ir 
sąžinės balsui. Vasario asmenybė kiek panaši į Fausto, bet labiau blaškoma 
išorinių jėgų. Ji „netelpa į jokias filosofines schemas. Ji yra gyva būtybė. Ji 
yra tikros kūrybos padaras. Ji be galo lanksti „daryti tai, ko nenori', ir vėliau 
klaidas kentėjimais atpirkti. Todėl ir ji neina tiesiu iš anksto pasirinktu keliu. 
Ji gali būti lankstoma, bet nenulaužiama. Ji visada išlieka lanksti ir atsitiesia 
savo pirmapradės prigimties dėka. Jo pirmapradės prigimties jokios išorinės 
jėgos galutinai nesunaikina. Šioje jo gaivališkoje prigimtyje glūdi atsparumo 
paslaptis, visiškai panaši į tą, kuri neleidžia ir vaidilutei nurimti prie dievų 
aukuro ir tyliai apkursti „Žemės dvasių“ chorams“ (p. 163). 

Viena iš ryškiausių išorinių jėgų yra moterys. Antai Liucės asmenybė 
griežtesnė ir kietesnė kaip Vasario, bei ji ir trapesnė. „Jei Vasario asmenybė — 
nendrė, tai Liucės — beveik ąžuolas, kuris gali būti audros apdraskytas arba ir 
nulaužtas, bet prie žemės niekada neprilenktas. Abiejų gyvenimo kelias yra 
saistomas tos pat gaivalingos prigimties, kuriai širdies balsas plačia žodžio 
prasme yra viskas“ (p. 165). 

„Šiaip ar taip spręstume asmenybės problemą, nors ir nepasivaizdavę 
kitų Putino sukurtų personažų, turėtume pripažinti, kad visos asmenybės 
gajausios ir esminės šaknys glūdi paties žmogaus „pirmykštėje prigimtyje“, 
kurios negali pakeisti jokie žmonių sugalvoti dėsniai, „Dievo vardu uždėti, 
o žmonių sankcionuoti“ (AŠ. I. 10). Štai čia ir glūdi Putino kūrybingiausias 
pasaulis, nuolat gyvas jo kūrybos kelyje, besireiškiąs įvairiomis formomis ir 
motyvais“ (p. 166). 

Penktame skyriuje Andrius Ašmantas rašo apie Putino keltas kūrybos 
problemas. Jos tyrėjo laikomos gretutinėmis su asmenybės problemomis. 

Putinas savo raštuose nenagrinėjo nei kūrybos formų, nei kūrybos tikslų, 
tik rausėsi savyje ieškodamas kūrybinių šaltinių ir tų momentų, dėl kurių 
prabyla poeto siela. Jis anksti nujautė ir paskelbė, kad pirmasis kūrybos 
šaltinis yra poliariškumas. Blaškydamasis tarp dangaus ir žemės, jis suvokia, 
kad bene vienintelis tarpininkas tarp dangaus lobio (įgimto talento) ir paties 
kūrėjo yra moteris, kuri gali būti to lobio skatintoja ir ugdytoja. Būdamas 
kunigas Vasaris jautė ne tik tą amžinąjį vyro ir moters poliariškumą, bet ir 
savo prigimtinę trauką prie moters. Jo gaivalinė prigimtis ir uždėtos parei- 
gos kėlė priešybių konfliktą: „Kaip kunigas, aš ne poetas, o kaip poetas, aš 
ne kunigas“ Šitaip į kūrybinio meno problemų centrą įeina moteris, kuri 
tampa jo kančių priežastimi, ir kūrėjo viduje kovoja moters patrauklumas ir 
siauras kunigo pasaulis. 

Šeštame skyriuje Ašmantas mėgina tuo pačiu žvilgsniu pažvelgti į naujau- 
sią Putino kūrinį - romaną „Krizė“. Svarbu esą suvokti, kokią krizę autorius 
norėjęs pavaizduoti: materialią ir visuomeninę ar dvasinę ir individualią, ar 
jas abi kartu. Vaizduodamas visuomenės ir materialią krizę, Putinas vargu ar 
bus pajėgęs įtikinti skaitytoją, kad jis tą krizę pajustų kaip kokią visuomeni- 
nę stichiją, griaunančią bet kurias individualias pastangas. Individai beveik 
jokios asmeninės krizės neišgyvena, tad romanas virsta daugiau paprastu 
reportažu, kuriame nejusti nė pagrindinės minties: „lieka visuomeninių faktų 
mechaninis durstinys“ (p. 176). Visuomeniniai ir iš dalies patriotiniai motyvai 
Putino kūryboje — „skolintinės temos, neplaukiančios iš jo sielos“ (p. 176). 
Tik tada suskamba kūrybinės stygos įtaigiau, kur centre atsiduria individas, 

analizuojantis savo sielos virpesius, kalbantis savo širdies balsu. „Čia ir bus 
kūrybinis Putino pasaulis. O jo spinduliai eina ne iš gyvenimo į žmogų, bet 
iš žmogaus į gyvenimą. Štai kodėl Putino kūrėjo veidas gražus, įdomus ir 
savas, kada jo akys nukreiptos į žmogaus dvasios labirintus, kuriuose taip 
miela paklaidžioti kiekvienam“ (p. 177). 


x XX 


Čia mėgintas atpasakoti studijos „Putino kūrybinis pasaulis“ turinys negali 
perteikti to įspūdžio, kurį gauni skaitydamas patį darbą. Iš tiesų šis kūrinys — 
vienas iš pačių įtaigiausių Andriaus Ašmanto analitinių darbų, kur nuosekliai 
ir logiškai žengiama per Putino kūrybos labirintus ir idėjas ir daromos įtikina- 
mos ir pagrįstos išvados apie visos ligtolinės Putino kūrybos vertę. Priekabus 
šios studijos vertintojas darbe gal rastų kiek nelogiškai siejamų minčių, vieną 
kitą pasikartojimą ir, be abejo, neįmintų Putino kūrybos fenomeno mįslių. 
Bet nereikėtų išleisti iš akių, kad Putino kūryba nagrinėjama amžininko, 
buvusio studento, literatūros srityje anksčiau kiek plačiau nesireiškusio ir 
dar neturinčio visos Putino kūrybos konteksto. Šiuo požiūriu studija nė kiek 
nenusileidžia kitiems to meto Putino kūrybos kritiniams darbams, o kai ku- 
riuos ir žymiai pralenkia. Jos pranašumas — savitai pasirinktas nagrinėjimo 
išeities taškas, tai yra žmogiškoji ir kūrybinė kūrėjo prigimtis. Atrodo, tokio 
tvirtesnio pagrindo veikiausiai nebus turėjęs Liudas Gira, vertindamas Putino 
raštų I tomą, nors kritiko minimi ir nagrinėjami kūrybos motyvai nekelia 
kokių abejonių (Gira 1928: 46). 

Gražiai nurodyti ir panagrinėti Putino kūrybos motyvai literatūros kritiko 
Vinco Jocaičio parašytoje rinkinio „Tarp dviejų aušrų“ recenzijoje (Lietuva, 
1927 m. vasario 22 d.). Bet kelia nuostabą Putinui prikišamas poetinio ir 
dvasinio veido siaurumas, per didelis asmeniškumas ir subjektyvumas. Poe- 
to sieloje nuolat kovojanti šviesa ir tamsa ir tamsa nuolat laiminti (ten pat). 
Primityvokai atrodo Vytauto Bičiūno nuomonė apie „egoistinius motyvus“ 
Putino lyrikoje (Bičiūnas 1930: 352), kai kurie kiti jo samprotavimai. Motiejus 
Miškinis akcentuoja Putino pesimistines gaidas ir vyraujančius egoistinius 
motyvus, kuriuos esą sukėlęs nusivylimas valstybės nepriklausomybe (Miš- 
kinis 1936: 660). 

Kai kuriuos Putino kūrybos motyvus savitai yra aprašęs Balys Sruoga 
(Lietuvių literatūros kritika 1972: 282—290). Jis gana tiksliai yra apibūdi- 
nęs ir Putino poetiką. Plačiausiai Putino kūrybą tarpukario Lietuvoje yra 
nagrinėjęs Jonas Grinius, — jai paskyręs visą knygą „Putino lyrika“ (1932). 
Jo čia daugelis dalykų aprašyta ir plačiau, ir išsamiau, negu vėliau nagrinėjo 

Andrius Ašmantas. Griniaus knygos literatūros sąraše Ašmanto studija nėra 
nurodyta, kaip ir Andrius Ašmantas niekur nėra citavęs Griniaus („Putino 
kūrybiniame pasaulyje“ išvis necituojamas nė vienas recenzentas). Kyla įspū- 
dis, kad juodu apie vienas kitą tarsi nieko nebūtų žinoję. Grinius ir kitame, 
vėlesniame darbe apie Putiną (Grinius 1964) Ašmanto darbo nemini. Tar- 
pukariu likusi literatūrinio gyvenimo paraštėje ši Andriaus Ašmanto studija 
nerado atgarsio ir gausiuose pokarinių metų Putino kūrybos tyrimuose. Ne- 
mini jos nei abi sovietinės lietuvių literatūros istorijos (1961 ir 1979 m.), nei 
„Lietuvių literatūros kritika“ (1972), nerandame apie ją jokių užuominų ir 
vėlesniuose Jono Lankučio (Vinco Mykolaičio Putino kūryba, 1961, 1986), 
Viktorijos Daujotytės (Putinas: pasaulėvaizdžio kontūrai, 2003) darbuose, 
skirtuose Vinco Mykolaičio-Putino kūrybos tyrimams. Bet šiaip ar taip vien 
savitu problemos kėlimu ir taip ryškiai išreikštomis psichologinėmis įžvalgomis 
„Kūrybinis Putino pasaulis“ nusipelno rasti vietą lietuvių literatūros kritikos 
istorijoje. Apskritai imant šis darbas yra vienas iš įdomiausių psichologizmo 
mokyklos idėjų taikymo lietuvių literatūros kritikoje pavyzdžių. 


Literatūrinė (teatrinė) publicistika 


Teatrui skirtą Andriaus Ašmanto publicistiką sudaro dešimt 1936-1938 m. 
Klaipėdoje rašytų atsiliepimų apie įvairius teatrų spektaklius (visi jie pasirašyti 
L. Žvaginio vardu arba inicialais L. Žv. ir išspausdinti dienraštyje „XX am- 
žius“) ir trys netiesiogiai su teatru susiję rašiniai. 

Rankraštiniame niekur iki šiol neskelbtame straipsnyje „Mokytojai ir 
įstatymai“ (data nenurodyta, parašas L. Žvaginis) rašoma, kad jau kelis kartus 
turėjome progos matyti scenoje Vytauto Alanto dramą „Gaisras Lietuvoje“. 
Recenzentų spektaklis jau esantis įvertintas, tik esą gaila, kad jie nepastebėję 
vieno labai svarbaus spektaklio bruožo, būdingo šių dienų mūsų gyvenimui. 
Juk svarbiausias veikėjas jame mokytojas A. Sadonis, ir jis užkūrė kultūrinį 
gaisrą visoje apylinkėje. Bet jis lieka nesuprastas ir, negana to, iškeliamas 
dirbti į kitą vietą. Čia Andriui Ašmantui ir atsiranda gera proga pakalbėti apie 
netikusį mokytojų kilnojimą iš vienos darbo vietos į kitą, neretai tam tikrą 
susidorojimą su gerai dirbančiais mokytojais. 

Kitame rašinyje „Vaikų teatras ir kalba“ (Vakarai, 1936 m. kovo 25 d.; 
perspausdinta RR 23—25) pasakojama, kad šių [1936] m. vasario 23 d. teko 
proga pabūti vaikų teatre, jo atidaryme, ir tai sudarė progą pakalbėti apie gražų 
kalbėjimą — šnekamosios kalbos kultūrą. Dar viename straipsnyje, pavadin- 
tame „Klaipėdai reikia dviejų gimnazijų. Klaipėda nori operos ir aukštosios 
mokyklos. Kurlink kreiptini lituanistų darbai“ (XX amžius, 1938 m. rugsėjo 

26 d.), bendromis frazėmis užsimenama, kad Klaipėdai augant materialiai ir 
kultūriškai būtinai reikia operos, kuriai jaunų jėgų esą netrūksta. 

Kituose „XX amžiui“ rašytuose straipsniuose kalbama apie įvairius konkre- 
čių spektaklių dalykus. Sunku pasakyti, ar laikraščiui Ašmantas pats pasisiūlė 
rašyti teatro klausimais, ar jam pasiūlė bendradarbiauti „XX amžius“. Beje, 
Andrius Ašmantas dienraščiui rašė ne tik iš teatrinio Klaipėdos gyvenimo, bet 
ir apie daugelį kitų aktualių kultūrinių ir politinių Klaipėdos krašto gyvenimo 
aktualijų. Tad ne be pagrindo laikraštis jį vadino savo nuolatiniu Klaipėdos 
bendradarbiu. 

Kalbamuosiuose teatrinės publicistikos straipsniuose Andrius Ašmantas 
kaip ir kitoje publicistikoje — pirmiausia kultūrininkas ir tik nedidele dalimi 
teatro recenzentas. Apie spektaklius jis pasisako rašantis kaip paprastas žiūrovas 
(„Tai toks pirmasis baleto ir operos pasirodymas eilinio žiūrovo akimis“. — 
RR 413). Jam rūpi kelti Klaipėdos krašto kultūrą ir su kultūros plėtra sieja 
viso krašto kultūrinę ir net politinę ateitį. 

Kalbamosios tematikos straipsniuose Andrius Ašmantas iškelia Klaipėdos 
teatro reikšmę miesto kultūriniame gyvenime, kalba apie teatro meno plėtros 
kelius pajūryje. Straipsnyje „Iš Klaipėdos teatro gyvenimo“ (RR 368—369) 
rašo, kad šįmet [1936 m.| Klaipėdos teatras dar gyviau jaučiamas negu per- 
nai. „Jis jau pasidarė Klaipėdai toks būtinas, kad be jo sunku ir Klaipėdą 
įsivaizduoti. Be abejo, ir visuomenė priprato ir pamėgo teatrą, bet nemažiau 
yra nuopelnų ir paties teatro“ (ten pat, p. 368). Tarp tų nuopelnų ir teatro 
ieškomi nauji keliai į visuomenę. Štai pirmadienio vakarais teatras pradė- 
jo rengti studijines valandėlės aktoriams tobulintis ir plačiau pažinti teatro 
kūrybinį darbą. Savo rūpesčiu teatras įsteigė biblioteką, o neseniai atėjo ir į 
Pedagoginio instituto studentų auditoriją. Aktoriai jiems skaitė paskaitas apie 
aktoriaus kūrybą, gyvąjį žodį poezijoje, apie grimo tikslą ir techniką. Visa tai 
studentams naudinga ne tik būsimam darbui mokykloje, bet ir visuomeni- 
nei veiklai, kada jie be atlyginimo taps „teatro direktoriais“. „Kad šie darbai 
yra didelis lietuviškos kultūros indėlis pajūriui, ir be žodžių jau aišku. Čia ir 
benorėtum tik palinkėti gražios kloties lietuviškojo žodžio darbui ten, kur jis 
buvo kiek primirštas“ (ten pat, p. 369). 

Neretai patetiškai kalbėdamas apie matytus spektaklius, autorius nenu- 
tyli ir teatrą slegiančių sunkumų. Straipsnyje „Jau netoli Klaipėdos „Viltis“ 
(XX amžius, 1936 m. gruodžio 15 d.) rašo, kad teatras patiria nemaža vargo 
neturėdamas savo pastogės. Tekę girdėti, kad repetuojant „Viltį“ per vieną 
repeticiją tekdavę kartais keisti net po penkias vietas ir su visa manta kraustytis 
kitur, o golgotos keliai net atvesdavę į Vytauto Didžiojo gimnaziją. 

Nr. 147. 1936. XII. 10. 


TEATRAS m KINAS 


Jau netoli Klaipėdos „Viltis“ 


Tai trečia šio sezono 
teatro premjera. Ji kartu bus ir de- 
biutas, rodos, jauniausio režisieriaus 
Juknevičiaus, „šia vasarą grįžusio iš 
Maskvos teatro studijų. 

Pasirinko olandų rašytojo Herma- 
no Hejermanso „Vilti“ — keturių 
veiksmų dramą iš žvejų gyvenimo. 
Ji vaizduoja olandų žvejų gyvenimą 
Šiaurės jūros pakrantėje. Visas 
veiksmas —žvejų kaimelyje, beveik 
tik vienoje Wermerių šeimoje. Bet 
toje šeimoje tik sena našlė Knirtje 
su dviem sūnum: Gertu — 26 m. ir 
Barendu — 19 m. Visus vargina ne- 
turtas ir slėgia juodos duonos rūpes- 
tis. Duonos rasi tik jūroje. O ji bran- 
gi: ne visada „prakaitu perkama, Bet 
ir jos išeisi į jūrą tik svetimuose lai- 
vuose, kurie ir supuvę daugiau savo 


Klaipėdos žinės ir prisiminimo, kad doko mei- 


sterio buvo perspėtas, nėra. Jie tik 
trukdytų bizniui ir naujoms sutar- 
tims sudarinėti, 

Žodžiu, ši drama norėtų pavaizduo- 
ti, kaip žmonės moka savo gyvybe 
už duonos kąsnį ir kaip kiti tas gy- 
vybes už centus perk.a Lauksime to 
„kaip“ š. m. gruodžio 19 d. 

Su tuo „kaip“ ir yra nemaža var- 
g0, savos pastogės neturint. Teko 
girdėti, kad per vieną tą pačią repe- 
ticiją kartais tekdavę keisti net po 5 
kambarius ir su visa manta krausty- 
tis kitur, kai pranešdavęs sargas, kad 
jau laikas čia kitiems. Tie golgotos 
keliai dažniausiai veda į V. D. gimna- 
ziją, kur po vienu stogu visiem rei- 
kia gyventi ir dirbti. Kiek ten tų 
„gyventojų“, neverta ir beskaičiuoti. 


ponui „uždirba“, negu tu savo gy- L. Žvaginis 
vybę jūroje palikęs. Ir Wermerių 


Straipsnio „XX amžiaus“ dienraštyje faksimilė 


Andrius Ašmantas džiaugiasi kiekvienu nauju Klaipėdos teatro spektakliu, 
bet daugiausia jam kelia džiaugsmo Kauno operos ir baleto teatro gastrolės 
Klaipėdoje. Joms skirti net trys rašiniai. Juose ne tiek nagrinėjami matyti 
spektakliai, kiek stengiamasi parodyti jų svarbą Klaipėdos kultūriniam gy- 
venimui. Po gastrolių 1937 m. pavasarį straipsnyje „Valst. opera ir baletas 
Klaipėdoje“ (RR 412-414) recenzentas teigia, kad „Klaipėda neturėtų būti 
tik gastrolių miestas, bet nuolatinė valstybės operos darbo vieta, kad ir tam 
tikrais periodais. Jei Klaipėda savo operos neturi ir dar po kelerių metų 
negalės turėti, tai iš pat rudens turėtų būti suplanuota, kada ir ką valstybės 
opera vaidina Klaipėdoje. Jei žiūrėsime gyventojų skaičiaus, tai Klaipėda 
tikrai galėtų drįsti turėti trečią dalį visų valstybės operos vaidinimų. Tuo 
tarpu Klaipėdos svoris kitu atžvilgiu dar padidėja. Jei čia ir nenusversime iki 
gramo, tai visai ramia širdimi galėtume Klaipėdai skirti bent visų vaidinimų 
mėnesinę dalį, kuri, be abejo, turėtų būti ne išsyk atiduodama, bet planin- 

gai per visus darbo metus. Jei čia biudžetas kliudo, reikėtų ir jį iš anksto šia 
linkme sutvarkyti, kad Karaliaučius Kauną ne kasmet pralenktų“ (ten pat, p. 
413—414). Ta tema tęsiama po trijų dienų (1937 05 20) tame pat dienraštyje 
išspausdintame rašinyje „Po gastrolių“ (RR 414—415). Jame nurodomi net 5-i 
kauniečių gastrolių organizavimo trūkumai (iš anksto neinformuoti žiūrovai, 
netinkamas laikas pavasaris, atsitiktiniai spektakliai, sugrūsti darbo dienomis, 
vėlus spektaklių laikas) ir daroma išvada, kad būtų nepateisinama, jei Klai- 
pėda liktų mums tik pravažiuojamas punktas į platųjį pasaulį. „Ji reikalinga 
lietuviško gyvenimo ir darbo, ypač kultūrinio ir meninio. Kitaip ji blaškysis 
ir links į vakarus, kurie jai labai jautrūs“ (ten pat, p. 415). 

Klaipėdoje turėtų telktis stambi tautos darbo ir kūrybinių jėgų dalis. Po 
metų, pasibaigus 1938 m. gastrolėms, panašios mintys vėl kartojamos (Po 
Kauno operos ir baleto gastrolių Klaipėdoje. - XX amžius, 1938 m. gegu- 
žės19 d.). „Buvo šios gastrolės gražiausia proga įsitikinti, kad Klaipėdai toli 
gražu per maža keturių dienų gastrolių per metus. Įrodymas didžiausias, kad 
per porą dienų, be reklamų ir skelbimų laikraščiuose, išpirko bilietus į visus 
spektaklius. |...] Šie duomenys pirštu rodyte rodo, kad iš meno savaitės tu- 
rėtume ko greičiausiai eiti į meno mėnesį. |...| Reikėtų [spektaklius] išmėtyti 
bent dviem, trimis ar keturiais gabalais per visus metus. Tai vienintelis būdas 
pasotinti menu Klaipėdą, kol ji dar nepajėgia susilaukti savo operos, apie 
kurią seniai kalbama ir rašoma“. Rašinys baigiamas autoriui taip būdingais 
karštais agitaciniais žodžiais: „Ar mes kada suprasime mūsų pačių kuriamo 
meno jėgą tautai stiprinti ir sujungti taip, kad mes liktume sau ir kitiems tikra 
žodžio prasme — sau žmonės? Ar ir čia, nors suprasdami, nepasivėlinsime 
taip, kad būsimos kartos neatitaisys per amžius?“ (ten pat). „Žodžiu, eikime 
ta linkme Klaipėdoje, kad ji nieko nebūtų priversta svetima laukti ir skolintis. 
Per ilgus šimtmečius jau prisiskolino apsčiai. Jos skolos naštą kartais sunkiai 
jaučia visa mūsų tauta ir valstybė“ (RR 415). 

Andrius Ašmantas — lietuvių autorių vaidinimų šalininkas ir propaguotojas. 
Antai minėtame straipsnyje „Po gastrolių“ tarp nurodytų kauniečių spektaklių 
įterpia mintį, kad „nebuvo nė vienos lietuviškos operos, kurių žmonės vis 
dėlto laukė“ (pirmoji citatos dalis pateikta retintu šriftu) (RR 414). Vėliau, 
rašydamas apie Vlado Sipavičiaus veikalą „Mažasis karžygys“ (XX amžius, 
1938 m. vasario 22 d.), teigia, kad per visus šiuos sukaktuvinius [nepriklauso- 
mybės paskelbimo 20-mečio| metus norima vaidinti tik lietuviškus veikalus. 
„Toks teatro pasiryžimas. Jis pagirtinas, ir palinkėtina, kad būtų ištesėta“. 
Lietuviškus spektaklius jis linkęs ir plačiau nagrinėti. Bet daugiau gilinosi į 
vaidinamų veikalų turinį, jų meninę vertę, o mažiau į atlikimo būdą. 

Štai pirmasis į jo kritikos girnas pakliūva Petro Vaičiūno „Prisikėlimas“, 
Klaipėdos teatre vaidintas 1936 m. spalio 16 d. (RR 364—366). Recenzentas 
rašo, kad veikalas „prasideda gražia drama, beveik tragedija, kurioje iškyla 
idealistiškas skulptoriaus Alnos paveikslas, paskui nežinia kodėl pasukama į 
komediją ir baigiama farsu. Ar tuo nenusižengiama meniškumui? Juk taip 
svetima ir tolima gilios širdies skulptoriui Alnai gulti į karstą, kad tik jis už 
savo kūrinį brangiau gautų! Maža įtikinamo meniškumo ir jo laimėtos Pary- 
žiuje premijos pasidalinime prie jo karsto. [...] Tai farsas, daug ką į niekus 
paverčiąs, baigia gražiai pradėtą tragediją“ (ten pat, 465). 

1937 m. gruodžio 19 d. Klaipėdos teatre buvo vaidinama premjera „Dėdė 
Skrudžas': Trumpame straipsnelyje Ašmantas apie tai informuoja (Dėdė Skru- 
džas Klaipėdoje. - XX amžius 1937 m. gruodžio 22 d.) ir teigia, kad šį 
Čarlzo Dikenso (Charles Dickens) kūrinį inscenizavo ir pastatė režisierius 
Antanas Sutkus. Bet Dikensas buvo ne dramaturgas, o epikas. „Kada jį nukėlė 
į sceną, ar tik jis nevirsta pasakos iliustracija? Šitaip, rodos, sutiko ir Klaipėdos 
visuomenė Dikensą scenoje“ (ten pat). Teisingai pasielgęs statytojas, kad visą 
tą iliustravimą gerokai suprastino ir tarsi pritaikė mūsų kaimo scenai. „Vargu 
ar dėdei Skrudžui bus linksmos Kalėdos be šiaudinės pastogės?“. 

Rašydamas apie minėtąją „Mažojo karžygio“ premjerą (XX amžius, 1938 m. 
vasario 22 d.), Ašmantas teigia, kad „[v|eikalas skiriamas mažiesiems žiūro- 
vams. Ką jiems rodyti? Ar galima kokią mintį ar charakterį plėtoti? Čia, tur 
būt, autoriaus [Sipavičiaus| ir nesusivaikyta, kuriuo keliu geriau. Ir išėjo, anot 
programinio skelbimo, pasaka — nepasaka, padavimas, ar pasaka ir padavimas. 
Išėjo vis dėlto tam tikras kratinys, kuriame mintis dingsta nepagauta. [...| Tai 
yra vėl vienas žingsnis vargingos mūsų dramos kelio. Bet vis dėlto gal geriau 
pakęsti, kad savas, negu svetimas“ (ten pat). Panašus kūrinys esantis ir spek- 
taklis „Slogučiai“ (Dar prie „Slogučių“!“?. - XX amžius, 1938 m. balandžio 
5 d.). „Šis veikalas tikra žodžio prasme paveikslas ar vaizdelis, bet ne draminis 
kūrinys. Čia tik gyvenimo gabaliukas, gražių dalykų mechaniška mozaika, nes 
autorius nežinojo, ties kuriuo dalyku sustoti ir jį dramiškai išplėtoti. Todėl ir 
po penkto paveikslo žmonės sėdėjo ir net nežinojo, ar jau viskas baigta“. 

Apie kitus scenos veikalų pastatymo ir atlikimo dalykus recenzijose rašo- 
ma mažiau, o apie kai ką ir visai menkai. Antai apie gastrolinius spektaklius 
teigiama, kad Klaipėdoje artistams atsirandą nenumatytų sunkumų: „vargu 
orkestras ir artistai bus spėję surepetuoti ir prisitaikyti naujoms patalpoms. 


65 Tai papildomos pastabos prie Viktės informacijos „XX amžiuje“, pavadintos „Slogu- 
čių“ premjera Klaipėdoje“, išspausdintos 1938 m. balandžio 2 d. (rašytojo Antano Gustaičio 
(1907-1990) komedija „Slogučiai“, režisierius Romualdas Juknevičius). 

Orkestras čia neturi tiek erdvės, kiek Kauno scenoje“ (RR 413). „Menininkas, 
eidamas į sceną, turi būti kupinas ne tik gyvybinių, bet ir kūrybinių jėgų. 
Tačiau kelionė, nuovargis ir „smulkesnės“ aplinkybės nevisada beleidžia pa- 
sirodyti pajūrio scenoje taip, kaip įprasta sostinėje, nors laikinoje. Tiesa, maža 
tebuvo laiko ir aplinkumą aptikrinti naujoje vietoje. Todėl kai kurios scenos 
|...] išėjo kiek nedarnios. Gal čia ne tik pajūrio publika ir nuovargis, bet ir 
scena buvo lygiai kalta“ (XX amžius, 1938 m. gegužės 19 d.). Tokios nedarnos 
būta „Lohengrine“, bet „Karmen“ pasiekė aukštą meistriškumą. Klaipėdiškių 
„Brandos atestatui“ galima palinkėti kiek daugiau šilumos (RR 440). Kritiškai 
vertindamas „Mažąjį karžygi“ recenzentas teigia, kad „|plats veikalas kiek 
Įšiek tiek, nedaug| gali pagauti žiūrovo akis ir ausis“ (XX amžius, 1938 m. 
vasario 22 d.). 

Apie veikalų režisūrą kalbama nedaug, ne visur net paminimi režisieriai. 
Atrodo, kad Ašmantui įspūdį darė iš Maskvos teatro studijų grįžęs jaunasis 
aktorius ir režisierius Romualdas Juknevičius (plg. XX amžius, 1936 m. 
gruodžio 15 d.). „Prisikėlime“ Juknevičius vaizdavo gėlių pardavėją, „paro- 
dydamas didelių vaidybinių sugebėjimų ir pasiekdamas aukšto meistriškumo“ 
(XX amžius, 1936 m. spalio 20 d.). Kaip aktorius ne viename rašinyje iške- 
liamas Henrikas Kačinskas, kuriam simpatijų, matyt, jautė dėl jo atsidavimo 
scenos kalbos kultūrai. Kiek priekaištaujama režisieriams Jonui Stanuliui ir 
Antanui Sutkui, o daugiausia kliūva „Slogučių“ režisūrai. „Pats pastatymas 
toli šį sykį išėjo iš ribų, kurias duoda pats veikalas. Visas pastatymas dvelkia 
savarankiškumu dorojant veikalo medžiagą ir filmiškumu, kurį sudaro visokie 
režisieriaus priedai: čia dar prieš uždangą nušvinta lietuviškas rūpintojėlis su 
birstančiomis stogo lentutėmis, burmistro kabineto prieangis, kur daiktai 
vaizduoja klijentus ar namų svečius ir jų nuotaiką, atsispindėjusių daiktų 
dėsenoje“ (XX amžius, 1938 m. balandžio 5 d.). Visa tai nėra peiktina, tik 
ne visur viskas tinka. Kartais tai tikras apsirikimas. „|Vlisas spektaklis sudaro 
pervaryto įspūdžio. Scena įdomi, bet visos scenos kartu iš savo panašumo 
slenka į nuobodumą“ (ten pat). 

Aktoriams Andrius Ašmantas atrodo atlaidus ir geranoriškas. Nors recen- 
zijose suminėta daug įvairius vaidmenis atliekančių aktorių, bet jų vaidmenų 
analizės nėra. Čia jie dažniausiai paminimi kaip pamatyti „eilinio žiūrovo“ 
akimis. „Mažojo karžygio“ recenzijoje pasakodamas apie jaunų aktorių atlie- 
kamus vaidmenis, bene vienintelį kartą parašo savo nuomonę dėl sceninės 
kalbos: „Tik bėda abiem: nėra tiek kultūringas žodis, kiek gestas“ (XX amžius, 
1938 m. vasario 22 d.). Vienur kitur, dažniausiai neteikiant jokio vertinimo, 
užsiminta apie dekoracijas, spektaklių muziką, dirigavimą orkestrui. 

Taigi apibendrinant būtų galima sakyti, kad teatrinė Andriaus Ašmanto 
publicistika nėra koks išskirtinis reiškinys nei bendroje tuometinėje teatro 
kritikoje, nei visame Ašmanto kūrybiniame palikime. Šios srities jo straips- 
niai veikiau galėtų būti skiriami prie kultūrinės publicistikos, nes jų autoriui 
labiau rūpi kalbamų spektaklių vieta Klaipėdos kultūriniame gyvenime, negu 
jų vertė pačioje mūsų kultūroje. Atrodo, tie visi straipsniai, kuriuos tik su 
išlyga galima vadinti recenzijomis, buvo rašyti ne iki galo įsigilinus į spek- 
taklių turinį ir formą, o paisant daugiau tam tikro įspūdžio. Nelabai matyti 
autorių turėjus kokių griežtesnių vertinimo kriterijų, nebent apčiuopiamiau 
jaučiamas meninio vientisumo reikalavimas. Straipsniuose iš tiesų daugiau 
bendrų svarstymų nei meninės spektaklių ar jo komponentų analizės. 

Vis dėlto kad ir neturėdami kokios išliekamosios vertės, tie rašiniai buvo 
tam tikras anuometinio mūsų kultūrinio gyvenimo faktas, gana gražiai įsikom- 
ponuojantis į bendrąjį Klaipėdos krašto kultūrinio gyvenimo audinį. Jie rodo 
Andrių Ašmantą ir teatre mačius priemonę artinti Klaipėdos kraštą prie visos 
valstybės, o scenos meno plėtrą siejus su visos lietuvių kultūros puoselėjimu. 

Švietimas ir ugdymas!““ 


Mokykla ir pedagoginė mintis nepriklausomoje Lietuvoje 


Rašyti Lietuvos mokyklos raidos ir pedagoginės minties plėtros apžvalgą 
nėra lengva vien todėl, kad neturime apžvelgiamo laikotarpio mokyklos 
istorijos, nedaug tėra ir anuo metu keltų švietimo ir pedagoginių klausimų 
kompleksinių tyrimų. Čia reikia iš naujo vartyti gausias to meto periodinėje 
spaudoje skelbtas publikacijas švietimo ir pedagogikos klausimais, nes daugelis 
tada keltų klausimų tėra padriki, nesusisteminti ir nuosekliau neapibendrinti. 
Tos publikacijos buvo skelbiamos pirmiausia to meto pedagoginėje spau- 
doje: 1919-1930 m. Švietimo ministerija leido žurnalą „Švietimo darbas“, 
1918-1940 m. ėjo Lietuvių katalikų mokytojų sąjungos leidinys „Lietuvos 
mokykla“, 1933-1940 m. — Lietuvos mokytojų sąjungos žurnalas „Tautos 
mokykla“, 1920-1941 m. — mokytojų profesinės sąjungos „Mokykla ir gy- 
venimas“. 1933—1936 m. ėjo kairiųjų profesinės sąjungos atstovų leidinys 
„Mokykla ir visuomenė“. Ne viename iš jų rašė tie patys autoriai, nors pasto- 
vesnių ideologinių pažiūrų mokytojai ir mokslininkai orientavosi daugiau į 
savo pakraipos leidinius. Nereikia pamiršti, kad švietimo klausimais nevengta 
rašyti ir to meto bendrojoje ir kultūrinėje periodinėje spaudoje. 

Publikacijų ir juose keliamų klausimų gausa apsunkina pagrįsčiau apibend- 
rinti to meto atliktą darbą ir pateikti aiškesnę panoramą Andriaus Ašmanto 
šios srities darbams nušviesti. Vis dėlto uždavinį lengvina jau mūsų laikais 
pasirodę keli apibendrinamieji veikalai, skirti tam tikroms anų dienų peda- 
goginėms problemoms nagrinėti ir aiškinti. Daugiausia tokių darbų — diser- 
tacijų ir knygų — išėjo XX a. dešimtajame dešimtmetyje ir nemaža dalis buvo 
vienaip ar kitaip susijusi su naujosios jau mūsų gyvenamos nepriklausomos 
valstybės tautinės mokyklos kūrimo pastangomis. Kai kurie iš jų pradėti rengti 
dar prieš atkuriant nepriklausomybę 1990 m. ar tik ją atkūrus, o kai kurios 

knygos pasirodė tik po kelerių metų. Iš tų darbų mūsų temai svarbesnės yra 
knygos: Magdalenos Karčiauskienės „Pradinio mokymo patirtis Lietuvoje 
(1918-1940) (1990, II leid. 2000), klaipėdiškės Onos Tijūnėlienės darbai 
(„Pedagoginio bendravimo ir santykių problema Lietuvos pedagogų palikime 
(XX a. pradžia — iki 1940 m.)“, 1993, ir „Pedagoginiai santykiai Lietuvoje 
(1900-1940), 1996), pedagogės Teresės Bukauskienės tyrimai („Lietuvos 
mokykla ir pedagoginė mintis 1918-1940 m“, 1995, ir jos parengta chresto- 
matija (antologija) „Lietuvos mokykla ir pedagoginė mintis 1918-1940 m.“ 
ĮLMPM|, 1996), Remigijaus Motuzo studija „Lietuvos vidurinės mokyklos 
raidos 1918-1940) metais pedagoginės kryptys“, 1995, Sauliaus Kaubrio kny- 
ga „Lietuvos mokykla 1918-1939 m.: galios gimtis“ 2000. Tose knygose 
paskelbta ir nemaža anų laikų įstatymų ir nutarimų tekstų, kitų teisės aktų, 
įvairių archyvinių dokumentų, tad jie padeda lengviau suprasti anų laikų tei- 
sinę švietimo padėtį. Be to, pasirodė žymių prieškario pedagogų ir prieškario 
mokyklos kūrėjų palikimo tyrimų (bibliografiją žr. Motuzas 1995:206-214), 
kitų apibendrinamų straipsnių. Toje gausioje literatūroje iš tiesų nėra lengva 
susigaudyti ir kaip reikiant suvaikyti norimas mintis, juolab kad tuose darbuose 
nėra vientisos keliamų klausimų klasifikacijos, kaip teisingai yra pažymėjęs 
ir Remigijus Motuzas (1995: 191). Tad čia stengsimės žiūrėti ne tiek logiškai 
pagrįsto apžvelgiamų teiginių skirstymo, kiek pabrėžti dalykus, aktualesnius 
Andriaus Ašmanto pedagoginio palikimo analizei. 

Atkūrusi nepriklausomybę Lietuva paveldėjo nepaprastai sunkią švietimo 
padėtį ir materialia, ir dvasine prasme. Galima sakyti, tuščioje vietoje reikėjo 
organizuoti visų grandžių švietimo sistemą, kurti ir materialią, ir įstatyminę 
lietuviškos mokyklos bazę. Dabar, gal net neatsimenant tų didžiulių anais 
laikais patirtų sunkumų, iš laiko perspektyvos visa sukurtoji švietimo sistema 
atrodo kaip iš pelenų pakilęs feniksas, padėjęs pamatus moderniajai lietuviškai 
mokyklai ir moderniam pedagogikos mokslui, kuris dabar gali būti apibūdi- 
namas kaip originalus tautinės mokyklos fenomenas. 

Reikia prisiminti, kad iki 1918 m. Lietuvoje nebuvo valstybinio lietuviš- 
ko švietimo ir jis imtas kurti tik nepriklausomoje Lietuvoje orientuojantis į 
nelabai aiškų, miglotą tautinės mokyklos modelį. Iki tol, nors kai kuriuose 
šaltiniuose ir kalbama apie tautinę mokyklą, iš tautiškumo galima paminėti 
tik formalias užuomazgas — dėstymą lietuvių kalba. Atgavus lietuvišką spaudą 
lotyniškais rašmenimis ėmė kurtis privačios lietuvių kalba dėstomos mokyk- 
los, kuriose apie tautinį turinį, matyt, nelabai ir mąstyta. Pati tautiškumo 
samprata ir jos turinys klostėsi stichiškai ir deramai buvo įsisąmoninta tik 
3-io dešimtmečio 2-oje pusėje —- 4-0 dešimtmečio pradžioje. Tam pirmiausia 

trukdė svarbesnis darbas, be kurio neįmanoma kurti tautinės mokyklos ap- 
skritai, - mokymo įstaigų organizavimas. 

Remiantis Remigijaus Motuzo skirstymu apžvelgiamą Lietuvos mokyklos 
laikotarpį galima skaidyti į tris dalis!*?: 1) 1918-1925 m. (sukurta savarankiška 
švietimo sistema, pertvarkyta bendrojo lavinimo mokykla), 2) 1925-1936 m. 
(kritiškai ir visapusiškai vertinta esama švietimo sistema, pradėta rengtis švie- 
timo reformai), 3) 1936—1940 m. (švietimo reformos nuostatų įgyvendinimas) 
(Motuzas 1995: 201). 

Organizacinis Lietuvos švietimo sistemos kūrimo darbas nebuvo dirba- 
mas vienas pats savaime, bet ėjo kartu su viso pedagogikos mokslo plėtra, 
kur buvo svarstomi įvairūs jaunosios kartos ugdymo klausimai, apimantys ir 
pedagoginės minties (Bukauskienė 1995), pedagoginių santykių (Tijūnėlienė 
1996) problemas, ir mokymo (lavinimo) bei auklėjimo turinio dalykus. Tose 
diskusijose, pedagoginiuose žymių mokslininkų darbuose kristalizavosi ir 
švietimo sandaros dalykai, ir tautinio ugdymo koncepcija su visu jos turiniu 
ir ugdymo formomis, būdais bei metodais. 

Švietimo reikalais atkurtoje nepriklausomoje Lietuvoje rūpinosi 1918 m. 
lapkričio 11 d. sudarytas Ministrų kabinetas ir pirmoji Švietimo ministerija, 
kuriai pavesta organizuoti pradinių ir vidurinių mokyklų darbą (Bukauskie- 
nė 1995: 8). Nesant patirties orientuotasi į skandinavų, vokiečių ir šveicarų 
švietimo sistemas. Prie šio darbo buvo pasikviestas žymusis suomių moksli- 
ninkas, tautosakininkas Augustas Robertas Niemis (1869—1931), - jis parengė 
Lietuvos švietimo reformos projektą (į lietuvių kalbą buvo išversta specialiai 
šiam reikalui parašyta jo knyga „Medžiaga Lietuvos mokyklų reformai“, 1922; 
ištraukos: LMPM 53-58). 

1919 m. rugpjūčio 29 d. buvo pasirašyti „Laikinieji įstatai aukštesniosioms 
bendrojo lavinimo švietimo ministerijos mokykloms“: 1920 m. Seimas patvir- 
tino „Pradžios mokyklos įstatymą“. 1919 m. pabaigoje vykusiame vidurinių 
mokyklų ir progimnazijų vedėjų suvažiavime buvo nustatyta 11 metų mokslo 
trukmė (4+-4-+-3), trys ugdomieji koncentrai, sukurti mokymo planai ir pro- 
gramos (Motuzas 1996: 42-43). Susiklostė gana darni pradinio ir vidurinio 
mokslo sistema: 4-ios pradinės klasės, 4-ios aukštesnės (progimnazijos tipo) ir 
3-ys (gimnazijos) klasės. Pradinis mokslas laikytas privalomu (įvestas dalimis 
ir gerokai vėliau, 3-io dešimtmečio pabaigoje — 4-o pradžioje), aukštesnėse 
klasėse mokslas mokamas. 

Šis, pirmasis, laikotarpis - mokyklos sistemos kūrimas, pirmieji teorinės 
minties žingsniai, dar gana miglota tautinės mokyklos vizija. Pačios viduri- 


67 Autorius skiria du tarpsnius, o antrąjį skaido į dvi dalis. 


ŠVIETIMAS IR UGDYMAS 461 


nės mokyklos, gimnazijos ir progimnazijos buvo įvairaus profilio: klasikinės 
(humanitarinės), realinės, su sustiprintomis užsienio kalbomis, komercinės. 
Be to, vienos buvo privačios, jų vis mažinta (suvalstybinta), ir valstybinės, 
lietuviškos ir tautinių mažumų (žydų, vokiečių ir kt.). Mokytojus rengė mo- 
kytojų seminarijos, dirbo įvairios specialaus ugdymo ir profesinio rengimo 
mokyklos. 

Iš tikrųjų stebina pačių mokyklų gausėjimas, žmonių veržimasis šviestis, 
noras įgyti išsilavinimą ar gauti profesiją. Tai tikrai laisvę pajutusios tautos 
energijos išraiška ir žmonių pastangų įkūnijimas švietimo ir lavinimosi srityse. 
Ta įvairovė liko ilgus metus, kol 4-ame dešimtmetyje prasidėjo tam tikra uni- 
ftikacija. Nereikėtų manyti, kad mokyklų tipai, dėstomi kursai ir kiti mokyklų 
dalykai buvo sustabarėję ir nekintantys. Švietimo ministerija stengėsi palaikyti 
nuolatinę kaitą, ėjo nuoseklaus tobulinimo keliu, stengėsi atsižvelgti į spaudoje 
keliamas mintis dėl švietimo tobulinimo. Pridurtina, kad Švietimo ministe- 
rija rūpinosi švietimo kadrais (nuo 1919 m. pradėti rengti mokytojų kursai), 
mokytojų mokslo cenzo reikalais, nustatydavo darbuotojų atlyginimus ir kt. 

Kitas etapas prasidėjo paskelbus naujus švietimo įstatymus. 1922 m. pri- 
imtas pradžios mokyklų įstatymas ir universiteto statutas. 1923 m. paskelbtas 
„Aukštesniųjų Švietimo ministerijos mokyklų įstatymo projektas“, o 1925 m. 
sausio 27 d. priimtas „Vidurinių ir aukštesniųjų mokyklų įstatymas“. Prasidėjo 
ilgas, dėl idėjų ir pasiūlymų gausos net varginantis etapas — pasirengimas es- 
minei švietimo reformai. Šiuo laikotarpiu spaudoje, mokytojų sambūriuose, 
Švietimo ministerijos organizuojamuose renginiuose svarstyti bemaž visi 
bent kiek su švietimu susiję klausimai. 1933 m. pradžioje buvo sudaryta 
Švietimo ministerijos Mokyklų reformos komisija, kuri ėmėsi spręsti mo- 
kyklos koncepcijos reikalus ir konkrečius ugdymo bei iš jo išplaukiančius 
klausimus. Apie tai buvo rašoma minėtuose pedagoginiuose žurnaluose ir 
bendrojoje periodinėje spaudoje, buvo išleista keliolika knygų švietimo ir 
ugdymo klausimais. Bendroji diskusijų linkmė — nepasitenkinimas esama 
švietimo sistema, pačios sistemos trūkumų kėlimas. Tuo laiku diskutuota apie 
viską: apie „mokyklos ideologiją“ (koncepciją), apie visų pakopų mokyklų 
struktūrą, mokyklų išdėstymą (tinklą), mokymo koncentrus, ugdymo turinį 
ir formas, didaktikos dalykus ir daug ką kita (Motuzas 1995:110—129). Disku- 
sijose dalyvavo didelis įvairių mokyklų pedagogų būrys. Aktyviausiai reiškėsi 
Jurgis Ambraška, Juozas Ambrazevičius, Stasys Česūnas (M. Ziemnavičius), 
Vaclovas Čižiūnas, Alfonsas Kalnius, Zigmas Kuzmickis, Juozas Lazauskas, 
Ignas Malinauskas, Juozas Vabalas-Gudaitis, Genrikas Zimanas, Juozas Žiugž- 
da ir kt. Tam tikras bandymas apibendrinti svarstymus buvo matyti pedagogo 

Jono Laužiko išleistoje knygoje „Švietimo reforma“ (1934). Joje daugiau ap- 
rašyta Austrijos ir Vokietijos švietimo būklė ir patirtis, o Lietuvos reikalams 
skirti tik keli puslapiai (Laužikas 1934: 147-—158). 

Ryškiausias plačių diskusijų rezultatas — buvo sukurta originali tautinės 
mokyklos koncepcija. Ji išaugo pirmiausia kritiškai vertinant ankstesnių švie- 
timo ir ugdymo krypčių teiginius ir įsisavinant naujausias Europoje (ten irgi 
plačiai diskutuota apie tautinę mokyklą) ir Jungtinėse Amerikos Valstijose 
plintančias ar paplitusias ugdymo idėjas. Tarp jų ypač buvo pabrėžiamas 
mokymo proceso psichologizavimas ir individualizavimas, visapusiškas as- 
menybės ugdymas, ryšiai su gyvenimu. Pirmiausia buvo griežtai atmesta iš 
Rusijos mokyklų einanti scholastinė vadinamoji intelektinio ugdymo kryptis, 
susijusi su muštro ir dresūros sistema, reikalaujančia informacijos kalimo. 

Naujesnės plačiai Lietuvoje diskutuotos kryptys išsamiai apžvelgtos minė- 
tame Teresės Bukauskienės darbe (1995), tad jas dera nors trumpai paminėti. 
Jų autorė nurodė buvus penkių. 

Pirmoji kryptis pavadinta „Žmogaus prigimties ir aplinkos poveikio teo- 
rijomis“ Jos atstovai ieškojo sąlygų, kurios padėtų ugdyti stiprią asmenybę ir 
sveiką visuomenę. Prigimties auklėjimo teorija kalba, kad žmogaus tobulė- 
jimą lemiantys vidiniai biologiniai ir psichologiniai veiksniai, tad auklėjimo 
vaidmuo esantis gana menkas (Bukauskienė 1995: 18-19). Aplinkos poveikio 
teorija pirmenybę teikia auklėjamajam aplinkos poveikiui (miesto ar kaimo 
aplinka lemianti žmogaus likimą ir kt.; ten pat, p. 19). Bendrajai - konver- 
gencijos teorijai svarbūs abu veiksniai. Iš lietuvių pedagogų šiomis teorijomis 
rėmėsi Mykolas Krupavičius, Gabrielė Petkevičaitė-Bitė, Pranas Dovydaitis 
ir kiti. 

Antroji kryptis pavadinta eksperimentine psichologija, nes daugelis iš- 
vadų buvo daroma iš tam tikru būdu atliktų eksperimentų. Norint pasiekti 
visapusiško ugdymo rezultatų reikia gilintis į mokinio asmenybę, nustatyti 
psichologinius jos tipus ir pagal juos imtis ugdomųjų veiksmų. Iš tikrųjų, kaip 
pabrėžia Teresė Bukauskienė, šios krypties laimėjimai buvo daugiau teorinės 
plotmės ir galėjo būti taikomi daugiau pradiniam mokymui. Bet šiaip ar taip, 
ši kryptis darė poveikį mokymo turiniui ir metodams (ten pat, p. 28-29). 

Trečiosios krypties — „naujojo auklėjimo“ — pagrindą sudarė daugybė 
teorijų, o jas vienijo daugiausia senosios mokyklos kritika. Krypties išeities 
taškas — vaikas, jo individualybė ir interesai. Ypač pabrėžta savarankiška, aktyvi 
tiriamoji vaiko veikla, kur mokytojas tik pataria ir nurodo kelią, o rezultato 
siekia pats mokinys. Taip pat iškeliami asmenybės ir aplinkos santykiai — su 
tauta ir valstybe, taip pat su religija. Kartais šios krypties auklėjimo teorija ar 

jos atšaka dar vadinama darbo mokykla (jai ryškiausiai atstovavo Jonas Lau- 
žikas). Jos pagrindas buvo ne humanitarinis, o daugiau gamtamokslinis. Jai 
pritarė Stasys Matjošaitis, Mečys Mačernis, Zigmas Kuzmickis ir kt. Kai 
kuriomis savo idėjomis „naujasis auklėjimas“ susisieja ir su žymiųjų filosofų 
ir pedagogų Stasio Šalkausko ir Antano Maceinos darbais, kurie į pirmą vie- 
tą kėlė humanitarinius dalykus ir kultūros prioritetus. Todėl jų propaguota 
kryptis vadinama „kultūros pedagogika“. 

Kultūros pedagogika turėjo būti atsvara natūralistinėms auklėjimo teo- 
rijoms, gamtamokslinio ugdymo idėjoms. Jos pagrindas — kultūra: ugdymo 
tikslas — išgyventi ir perimti kultūros vertybes (Bukauskienė 1995; 37-38). 
Ši kryptis turėjo nemaža srovių ir daug ką bendra su tam tikromis naujosios 
mokyklos nuostatomis. Antai kai kurie Jono Laužiko darbai priklauso ir nau- 
jajai mokyklai, ir kultūros pedagogikai. Šiaip ryškiausi kultūros pedagogai 
buvo Stasys Šalkauskis ir Antanas Maceina.Vis dėlto juos vadinti tipiškais šios 
krypties atstovais neišeina, nes abu buvo originalūs lietuvių tautinės mokyklos 
koncepcijos kūrėjai, o konkretesniais atvejais nemaža ką buvo perėmę iš kitų 
pedagogikos krypčių. Šiai krypčiai priklausytų ir Andrius Ašmantas. 

Nevienalytė buvo ir sociologinė ugdymo kryptis. Propagavo visuomeninį 
žmogaus raidos ir ugdymo pobūdį, teigė, kad nei kultūra, nei švietimas nepa- 
naikins socialinių negerovių. Polemizavo su katalikiškos pakraipos pedagogais, 
pasisakė už nekonfesinę mokyklą. Žymesni tos krypties atstovai Lietuvoje 
buvo Jurgis Ambraška, Jonas Laužikas, Juozas Žiugžda ir kt. (Bukauskienė 
1995: 49-52). 

Ona Tijūnėlienė (1996: 90) nurodo galimą ir kitokį pedagoginės minties 
krypčių skirstymą; buvo skiriama empirinė, filosofinė, praktinė ir religinė 
kryptys. Visos čia minėtos kryptys nebuvo iš pagrindų priešingos viena ki- 
tai. Skyrėsi tik kai kurie, kartais ir pamatiniai teiginiai, dažniausiai susiję su 
pasaulėžiūros skirtybėmis. Šiaip ar taip kuriant tautinės mokyklos koncepciją 
stipriai veikė pedagoginių pažiūrų integracija, be kurios nebūtų buvusi sukurta 
ir darni tautinė švietimo ir ugdymo sistema. 

Kaip buvo kuriama toji švietimo ir ugdymo sistema, savo knygoje išsamiai 
nagrinėja ir Ona Tijūnėlienė (1996), tik ji tai daro klasifikavimo pagrindu 
imdama pedagoginius santykius. Šių santykių problematikoje autorė skyrė 
dvi kryptis: pedagoginę-psichologinę ir etinę-filosofinę. Pirmosios krypties 
darbuose daugiausia remiamasi socialinėmis problemomis, vaiko prigimti- 
mi, psichine jo būsena ir psichinės raidos ypatumais, antrosios — žmogaus 
paskirties, jo esmės, bendražmogiškumo ir kitomis etinėmis problemomis 
(ten pat, p. 159). 

Nagrinėdama tarpukario Lietuvos pedagoginius santykius autorė iške- 
lia jų humanistinį kryptingumą, rašo apie demokratizmo principą (ten pat, 
p. 73-74). Nurodoma, kad pedagoginius santykius mokykloje lemia moky- 
tojas ir jo asmenybė, tad knygoje plačiai nagrinėjamos mokytojo asmenybės, 
pasirengimo, veiklos ir elgsenos problemos, jo santykiai su klase, pedagogų 
kolektyvu, su kitais nemokykliniais kolektyvais. 

Taigi 1925-1936 m. Lietuvoje sukurta originali tautinė švietimo ir ug- 
dymo sistema, kurios pagrindas buvo tautinio ugdymo idėjos. Jų ištakas Te- 
resė Bukauskienė įžiūrėjo 1773 m. įkurtos Edukacinės komisijos posūkyje į 
nacionalinę — tuo metu lenkišką —- mokyklą (Bukauskienė 1995: 6). Lietuvių 
tautinės mokyklos idėja sklido kartu su tautiniu sąjūdžiu ir siekė Daukšos 
laikus. Dar XIX a. I pusėje lietuviškai mokė Simonas Stanevičius, o tikros 
lietuviškos (žemiausios grandies) mokyklos atsirado daraktorių laikais. Tik 
atgavus spaudą lotyniškais rašmenimis Lietuvių mokslo draugija pradėjo 
rūpintis lietuviškų vadovėlių rengimu ir leidyba (ten pat, p. 7). Bet visa tai, 
kaip jau buvo minėta, susiję tik su tautinės mokyklos forma (mokyti lietuvių 
kalba), o ne su turiniu, tai yra su pačia tautinio ugdymo dvasia. 

Tautinio ugdymo idėją ne kartą buvo kėlęs ir apie jo turinį rašęs didysis 
lietuvių mąstytojas Vydūnas. Apie tautinės mokyklos kūrimo būtinumą, kri- 
tikuodamas neigiamą rusų mokyklos palikimą, 1918 m. rašė Klemensas Ru- 
ginis — jis ragino žadinti ir plėtoti lietuvių dvasios pajėgas (cit. pagal Motuzas 
1995: 27), Mečislovas Reinys, Stasys Šalkauskis ir kt. (ten pat, p. 27-28). 
Įvairius tautinės mokyklos ir tautinio ugdymo aspektus tik atkūrus Lietu- 
vos nepriklausomybę ir vėliau vienaip ar kitaip yra lietę daugelis pedagogų: 
Pranas Mašiotas, Marija Pečkauskaitė, Antanas Busilas, Ignas Malinauskas, 
Juozas Geniušas, Zigmas Kuzmickis, Kazimieras Masiliūnas, Jonas Laužikas 
ir daugelis kitų. Tačiau išsamią ir vientisą sistemą sukūrė Stasys Šalkauskis ir 
ją išplėtojo jo mokinys Antanas Maceina. 

Tautinės mokyklos ir tautinio ugdymo plėtotei daug padėjo jos kūrėjų 
pasaulėžiūros bendrybės su valdančiųjų sluoksnių ideologinėmis nuostato- 
mis. Tai buvo ypač ryšku po 1926 m. valstybės perversmo, kai atėję į val- 
džią tautininkai su savo ideologu Antanu Smetona ypač kėlė tautinių dalykų 
prioritetą ir juo grindė daugelį savo kultūrinių ir ne tik jų sprendimų. Pats 
Smetona buvo pabrėžęs, kad negalima gėrėtis vien tautiška mūsų mokyklos 
forma, — ji turinti tikti mūsų krašto ir mūsų tautos savybėms (žr. Motuzas 
1995: 133). Mūsų mokykloje turi būti „tautiška siela, tautiška dvasia, mokyk- 
la turi išauklėti gerus savo krašto piliečius ir gerus lietuvius, mylinčius savo 
tėvynę“ (ten pat). „A. Smetonos kvintesencija „vieninga tauta — vieningas 

auklėjimas — vieninga mokykla“ buvo laikoma svarbiausia mokyklų reformos 
idėjine gaire“ (Motuzas 1995: 133). 

Vieno iš pačių žymiausių mūsų filosofų ir pedagogikos mokslo kūrėjų Sta- 
sio Šalkauskio (1886-1941) tautinio ugdymo ir tautinės mokyklos idėja sudaro 
jo plačiai plėtotos kultūros filosofijos dalį, bet kartu išeina už tos filosofijos 
krypties ribų ir išauga į savarankišką pedagogikos mokslo, švietimo ir ugdymo 
sritį. Bene pirmą kartą ta idėja, aiškiau išreikšta „pilnutinio ugdymo“ sąvoka, 
suformuluota 1922 m. straipsnyje „Pilnutinio ugdymo gairės“ (Romuva, nr. 2) 
(cit. pagal Motuzas 1995: 85). Ši sąvoka reiškia, kad žmogus turi būti rengia- 
mas visoms gyvenimo sritims: ugdomos ir lavinamos visos žmogaus galios. 
Šalkauskis skiria tris „dinamines gyvenimo sritis“: prigimtį, kultūrą ir religiją, 
ir tris žmogaus galias: teorinę, praktinę ir estetinę. Auklėjamas žmogus turi 
eiti per visas gyvenimo sritis su visomis savo galiomis (Motuzas 1995: 85). 
Pilnutinio ugdymo sistemoje fizinė žmogaus prigimtis atitinka fizinį žmogaus 
lavinimą, kultūra - kultūrinį lavinimą, religija - religinį auklėjimą. Žmogaus 
galių išlaisvinimas susijęs su protiniu, doriniu ir estetiniu auklėjimu (ten pat, 
p. 86). Taigi pilnutinis ugdymas turi žmogų auginti, lavinti, auklėti, išryškinti 
jo sugebėjimus, parengti dirbti visuomenės darbą ir pažadinti jo kūrybinės 
galias (ten pat, p. 87). 

Vėlesniuose savo darbuose - knygose „Lietuvių tautos ugdymo uždaviniai“ 
(1926), „Racionali mokyklų organizacija“ (1927), „Visuomenės auklėjimas“ 
(1927, 1932), „Lietuvių tauta ir jos ugdymas“ (1933), „Įvedamoji pedago- 
gikos dalis“ (1935), „Bendrieji pedagogikos pagrindai“ (1936) ir gausiuose 
straipsniuose — Šalkauskis pilnutinio ugdymo idėją susiaurino nuo apskritai 
žmogaus iki lietuvio ir visos lietuvių tautos ugdymo, tai yra jis siejamas ir su 
nemokyklinės visuomenės dalies ugdymu. Ugdymą jis tvirtais ryšiais susiejo 
su kultūros dalykais. Taigi svarbiausias uždavinys — pakelti dvasinę žmogaus 
esmę į aukštesnį lygį, ugdyti asmenybę kaip visuomenės, tautos ir žmonijos 
narį (Bukauskienė 1995: 42). „[T|virčiausias nepriklausomybės ginklas yra 
materialinė ir dvasinė kultūra ir intensyvus kultūrinis aktyvumas“ (cit. pagal 
Bukauskienė 1995: 43). Šalkauskis, be to, ypač akcentavo patriotinį ugdymą 
(„Lietuvių tautos ugdyme“ jam skirtas visas didelis 5-as skirsnis) ir patriotizmą 
priešpriešino nacionalizmui. Patriotizmas esantis asmens tobulinimosi aksti- 
nas, kultūrinės pažangos veiksnys, pagrindas tinkamai sugyventi su kitomis 
tautomis. Pačioje mokymo sistemoje jis, kaip ir Antanas Maceina, skatino 
sutautinti mokyklą, nesitenkinti tik žmogaus ugdymu, bet imtis tautinio, 
patriotinio ugdymo. Taigi Stasio Šalkausko sistemoje pabrėžiamos trys auklė- 
jimo dalys — tautinis, patriotinis ir nacionalinis auklėjimas. Pirmuoju atveju 

išugdoma tautybė, patriotiniu atveju asmenybė išmokoma branginti tėvynę, 
o nacionaliniu ji pakeliama į bendražmogišką lygį (Paulauskas 1990; 52). 

Stasio Šalkausko tautinio ugdymo idėjas propagavo ir vėliau jas išplėtojo jo 
mokinys Antanas Maceina (1908-1987), beje, studijavęs panašiu metu kaip ir 
Andrius Ašmantas, tik kitame — Teologijos-filosofijos fakultete. Savo knygose 
„Tautinis auklėjimas“ (1934), „Pedagogikos istorija“ (I d. 1939), gausiuose 
straipsniuose jis nagrinėjo filosofinius pedagogikos, kultūros ir socialinius san- 
tykius ir kitaip nei jo mokytojas teigė, kad vien pedagoginėmis priemonėmis 
negalima sukurti tautinės individualybės. Čia reikia turėti prieš akis ir kitus 
veiksnius: rasę, aplinką, istoriją. Jis taip pat kėlė dorinio auklėjimo svarbą. 
Ugdymo tikslas - padėti žmogui nugalėti prigimtines ydas, tapti mikrokosmu 
ir baigti kūrėjo numatytą planą (Paulauskas 1990: 73). „Tauta kaip vienetas 
yra prigimties ir kultūros sintezė“ (cit. pagal Paulauskas 1990: 69). Tautos 
dvasią Maceina matė tautinėse tradicijose ir liaudies kūryboje, todėl ypač 
kėlė grožinės literatūros reikšmę tautiniam ugdymui. Į mokyklų programas 
reikia įtraukti „visų pagrindinių tautinio ugdymo uždavinių vykdymą“ (cit. 
pagal Bukauskienė 1995:47). Tautinio ugdymo veiksniai yra šeima, mokykla, 
valstybė, bažnyčia, įvairios organizacijos ir aplinka (Paulauskas 1990; 83). 
Maceina tikėjo, kad tautinis ugdymas gali lemti krašto kultūrą ir jo likimą 
(Bukauskienė 1995: 49), 

Čia trumpai suminėti svarbiausi tautinės mokyklos kūrėjų Stasio Šalkaus- 
ko ir Antano Maceinos kelti tautinio ugdymo tikslai ir uždaviniai. Nereikėtų 
pamiršti, kad jiedu abu yra tarę rimtą ir svarų žodį įvairiose kitose švietimo 
ir ugdymo srityse. Be jų minčių veikiausiai nelabai būtų suprantama ir mūsų 
tarpukario mokykla, jos „galios gimtis“ (Saulius Kaubrys) ir vėlesnėms kar- 
toms padaryta įtaka. 

Ilgai svarstyta, diskutuota ir brandinta Lietuvos švietimo reforma buvo 
įteisinta 1936 m. priimtais pradinės mokyklos ir vidurinės mokyklos įstaty- 
mais. Tai buvo ilgo ir sunkaus darbo apibendrinimas. Bet pagal juose įteisintus 
nuostatus dirbti pradėta gerokai anksčiau, nes daug kas buvo nuspręsta prieš 
metus ar kelerius metus. Išskirtinis jos bruožas buvo tas, kad reforma apėmė 
visas be išimties švietimo ir ugdymo sritis ir buvo visuotinis tautos žingsnis 
į naują gyvenimą. 

Reforma pradėta nuo mokyklų struktūros. Senoji pradinė 4-erių metų 
mokykla pailginta iki 6-erių metų. 1934 m. Švietimo taryba patvirtino 6-erių 
metų pradinės mokyklos ir 7-erių metų gimnazijos trukmę, taigi mokslas 
pailgintas nuo 12 iki 13 metų (Kaubrys 2000: 26-28). Tuo žingsniu norėta 
pakelti bendrąjį švietimo lygį, motyvuota ir tuo, kad vyresniems vaikams 

būsią lengviau apsispręsti, kaip ir kur mokytis toliau (Motuzas 1995: 145). 
Pradinės mokyklos pertvarkytos laipsniškai, dirbant pagal 442 metų tipą. 
Vidurinės mokyklos pamažu naikintos, nuo 1935-1936 m. m. pradžios į 
vidurinių ir aukštesniųjų mokyklų I klases nebepriimama, o gimnazijos pir- 
mas klases numatyta atidaryti nuo ateinančių mokslo metų. Kad mokiniams 
nesusidarytų keblumų, laikinai atidarytos dvejų metų parengiamosios klasės 
(Motuzas 1995: 169—170). Gimnazijos apėmė I-III ir IV-VII klases ir buvo 
mokoma dviem koncentrais. 

Gerokai pertvarkytas mokyklų tinklas. Pertvarką lėmė daugelis aplinkybių, 
o iš jų svarbesnės buvo baimė, kad galį atsirasti per daug inteligentų ir jiems 
nebūsią darbo, be to, kai kur trūko mokinių, buvo ir kitų priežasčių. Numa- 
tytas uždaryti vidurines mokyklas tikėtasi pertvarkyti į profesinio rengimo 
įstaigas. Nuo 1935 m. rugpjūčio 1 d. uždarytos 8 vidurinės mokyklos (tarp 
jų ir Rietavo). Bendras mokyklų skaičius, palyginti su 1925 m., sumažėjo ir 
1935-1936 m. m. buvo 27 lietuviškos vidurinės mokyklos (iš jų 3 privačios) 
ir 34 lietuviškos aukštesniosios (12 privačių). Sumažėjo ir mokinių skaičius 
(Motuzas 1965: 171). Mažėjo privačių mokyklų, nes bendroji kryptis buvo jas 
valstybinti. Vietoj margo mokyklų tipo pereita prie unifikuotos gimnazijos: 
realinio tipo, tik joje dėstoma lotynų kalba ir sustiprinti humanitariniai da- 
lykai (skirta daugiau pamokų). Taip pat dėstomos dvi užsienio kalbos (viena 
pasirinktinai) pirmenybę teikiant prancūzų kalbai (LMPM 105-106). Kur 
įmanoma, atskiriamos berniukų ir mergaičių klasės. 

Rūpintasi mokytojų rengimu. Keliami pertvarkos uždaviniai negalėjo būti 
įvykdomi vien senomis pajėgomis. Reikėjo galvoti ir apie pedagogų rengimo 
įstaigų pertvarkymą. Aiškėjo, kad negalima tenkintis mokytojų seminarijų 
darbu, galvota jas ar bent vieną kitą uždaryti (antai 1933 m. jau nebepriimama 
į I kursą) ir steigti aukštesnio lygio pedagoginius institutus. 1934 m. gruodžio 
27 d. Švietimo taryba nusprendė steigti vieną pedagoginį institutą. 1935 m. 
gegužės 22 d. paskelbtas pedagoginių institutų įstatymas. Nuo tų metų rudens 
pradėjo dirbti Klaipėdos pedagoginis institutas. Jis turėjo rengti mokytojus 
reformuotai pradinei mokyklai. Peržiūrėta ir patikslinta mokytojų rengimo 
tvarka Vytauto Didžiojo universitete. Visiems studentams įvesta pedagogi- 
nio profilio kursų, įteisinta pedagoginė praktika mokyklose. Galvota steigti 
specialių (vadinamųjų pavyzdinių) mokyklų ar klasių, kurios taptų būsimųjų 
mokytojų praktinės patirties kaupimo vieta. Tokia pavyzdinė mokykla buvo 
įsteigta prie Klaipėdos pedagoginio instituto. 

Taigi Lietuvoje susikūrė palyginti darni švietimo sistema: pradinės mokyk- 
los, gimnazijos (progimnazijos), specialiosios mokyklos, amatų mokyklos, 

mokytojų seminarijos ir pedagoginis institutas bei Vytauto Didžiojo univer- 
sitetas. Be to, dirbo meno ir karo mokyklos, konservatorija, veterinarijos ir 
žemės ūkio akademijos, aukštieji kūno kultūros kursai. Buvo dar tam tikra 
suaugusiųjų švietimo sistema, pamažu įsibėgėjo ikimokyklinio auklėjimo 
reikalai. 

Mokytojas buvo svarbiausias asmuo mokykloje, tad jam ir buvo keliami 
didžiausi reikalavimai. Daugelyje pedagoginių darbų, knygose, straipsniuo- 
se buvo nubrėžti svarbiausi mokytojo asmenybės reikalavimai: socialumas, 
dorovingumas, kūrybiškumas, reiklumas, teisingumas, pedagoginis taktiš- 
kumas ir kt. (Tijūnėlienė 1996: 129—141). Iš jo buvo reikalaujama daugialy- 
pių sugebėjimų: profesinių, didaktinių, psichologinių, ekspresinių (ten pat, 
p.140-147), gebėjimo tinkamai dalyvauti įvairialypiuose pedagoginiuose 
santykiuose ir ugdymo procese. Visa tai buvo vienaip ar kitaip apibrėžiama 
švietimo įstatymuose, įvairiuose Švietimo ministerijos dokumentuose, plačiai 
rašoma pedagoginėje spaudoje. Rūpintasi dirbančių mokytojų tobulinimosi 
sistema (įvairūs kursai ir kitokie renginiai, pedagoginis švietimas mokytojų 
spaudoje, profesinėse organizacijose ir kt.), daug kalbėta apie mokymo proceso 
tobulinimą, to proceso formas ir metodus. 

Prie to daug prisidėjo apgalvota vadovėlių ir kitos mokyklai reikalingos 
literatūros leidyba (ja tiesiogiai rūpinosi Švietimo ministerija). 1937 m. pa- 
tvirtintos naujos mokytojų cenzo taisyklės, ne vieną kartą tikslintas mokytojų 
darbo krūvis ir atlyginimo tvarka. Įvairiomis priemonėmis buvo skatinama 
kelti mokytojo profesijos prestižą ir didinti pedagogų autoritetą visuomenėje. 
Apskritai tarpukario Lietuvoje mokytojo darbas pamažu tapo vienas iš pačių 
garbingiausių, jo autoritetas nė kiek nenusileido valdininkų autoritetui ir 
savo vaidmeniu prilygo gydytojo ar dvasininko profesijai. Dėl visuomeninio 
patrauklumo ėmė rastis vis daugiau norinčiųjų įsigyti mokytojo profesiją. 
Dirbančių mokykloje vyrų ir moterų santykis buvo maždaug vienodas. 

Reformos uždavinys — sukurti realiai dirbančią tautinę mokyklą, ugdymo 
turiniu susietą su visuomenės gyvenimu ir tautos uždaviniais išugdyti visa- 
pusišką asmenybę ir tautos bendruomenės narį bei pilietį (Tijūnėlytė 1996: 
160). Tam turėjo tarnauti pertvarkyta visa ugdymo sistema. Svarbiausia joje 
sustiprintas auklėjamasis vaidmuo, jis labiau susietas su visa lavinimo sistema 
(Motuzas 1995: 176). Pats auklėjimas turėjo būti suprantamas labai plačiai: 
pradedant mokykline drausme ir tvarka, kultūringumo diegimu, baigiant 
santykiais su šeima, bažnyčia, visuomene. Per individualizuotą ugdymą vi- 
saip skatintas mokinių aktyvumas, iniciatyvumas ir savarankiškumas, diegti 
saviugdos principai. Šie dalykai mokamai išdėstyti ir pamokiniame darbe, ir 

popamokinėje veikloje. Skatinta mokinių savivalda (LMPM 254). Mokyklose 
neleista politikuoti (uždrausta ateitininkų organizacijos veikla), bet visaip 
skatintas darbas įvairiuose dalykiniuose būreliuose (vadinamosiose kuopelė- 
se), pavyzdžiui, literatų, teatro, meno, kraštotyros, gamtininkų, rankdarbių, 
sporto ir kt. Plito mokinių pirmenybės, arba varžybos (dabar būtų olimpiados): 
sporto, skaitymo ir kt. Pabrėžiama, kad auklėjimas yra vienas iš svarbiausių 
tautinės mokyklos kūrimo momentų (Motuzas 1995:84), baigiamoji pertvar- 
kos dalis (ten pat, 154). 

Mokymo (lavinimo) turinys buvo platus visose mokymo grandyse — ir 
pradinėje mokykloje, ir gimnazijoje. Reikalavimai konkretūs ir griežti. Iš 
mokytojų niekas nebūdavo peikiamas dėl per didelio griežtumo ar nuolaidžia- 
vimo, nes mokykloje galiojo nerašytos objektyvumo ir sąžiningo vertinimo 
nuostatos. 

Pradinėje mokykloje nuosekliai mokyta lietuvių kalbos, rašybos buvo iš- 
mokoma bemaž be priekaištų. Daug dėmesio buvo skiriama krašto pažinimui, 
Lietuvos istorijai ir geografijai. Aukštesniojoje mokykloje tautiškumo gija ėjo 
per visus humanitarinius dalykus, net ir per tiksliųjų ir gamtos mokslų dalykų 
mokymą (Motuzas 1995:184). Pabrėžiama, kad tautinis ugdymas buvo ne 
atsitiktinis, bet nuoseklus ir sistemingas (Motuzas 1995; 149). 

Mokymo įstaigose buvo dirbama pagal Švietimo ministerijos 1935 m. 
parengtus planus ir programas. Juose humanitariniai dalykai užėmė daugiau 
vietos nei gamtos ir tiksliųjų mokslų. Lietuvių kalbai vietoj buvusių 37 pa- 
mokų skirta 40, istorijai — nuo 15 padidinta iki 17, bet lotynų kalbai nuo 
30 sumažinta iki 18. Lietuvių kalbos pamokoms buvo keliamas reikalavimas 
gerai išmokyti bendrinės kalbos (buvo einama fonetika, morfologija, sintaksė 
ir rašyba), buvo pridėta nauja kalbos istorijos pradmenų dalis ir kt. Lietuvių 
literatūra papildyta XIX a. pabaigos — XX a. pradžios rašytojais, literatūros 
teorija siejama su lietuvių literatūra. Buvo einami meno istorijos, estetikos 
pagrindai, kur kalbėta apie tautinę kultūrą, lietuvių dailę ir muziką (Motuzas 
1995: 183—185). 

Taigi Lietuvos švietimas nepriklausomoje Lietuvoje pakilo į naują kiekybi- 
nį ir kokybinį lygį. 1940 m. pradžioje šalyje veikė 72 gimnazijos (38 lietuviškos 
valstybinės) ir 27 progimnazijos (18 lietuviškų valstybinių). 1923 m. buvo 
32,64 procento nemokančiųjų skaityti, o 1940 m. beraščių liko tik 2 pro- 
centai. Į mokyklą dirbti ateidavo vis daugiau tautiškai išugdytų universiteto 
auklėtinių. „|Mlūsų gimnazija teikė nė kiek nemenkesnį išsilavinimą kaip 
kitų Vakarų Europos šalių viduriniosios mokyklos“ (Motuzas 1995: 188). Bet 
svarbiausia — sukurta originali lietuviška tautinio ugdymo sistema, paremta 

naujausiais pasaulinės pedagogikos ir metodikos laimėjimais, iškelianti asme- 
nybės vertę, diegianti dvasines ir tautines žmogaus vertybes. Į naują kokybišką 
lygmenį pakilo tautinės savimonės ir tapatybės suvokimas. Galima sakyti, kad 
kuriama ir sukurta tautinė mokykla išugdė tą lietuvių tautos kartą, kuri vėliau 
kartu su savo mokytojais nepabūgo priešintis okupantams ir guldė galvas už 
tautos laisvę ištisą pokario dešimtmetį trukusioje nelygioje kovoje su viena iš 
nuožmiausių istorijoje imperijų. Kita tos kartos dalis, pasitraukusi į užsienius, 
toliau kūrė lietuvių mokslą, kultūrą ir meną, atitinkantį pasaulinius pavyzdžius, 
o likusi Lietuvoje tylioje rezistencijoje stengėsi išsaugoti tautos gyvybingumą. 


x XX 


Atskirai reikia tarti žodį kitą apie mokymo procesą, jo formas ir metodus. 
Tie dalykai gana išsamiai apžvelgti minėtose knygose. Galima daryti išvadą, 
kad tarpukario Lietuvoje pradėta kurti savita didaktikos!“* mokykla: atsirado 
bendrųjų verstinių ir originalių didaktikos darbų, buvo kuriamos atskirų dės- 
tomų dalykų metodikos. Čia reikėtų ypač iškelti tą faktą, kad Stasys Šalkauskis 
Vytauto Didžiojo universitete skaitė didaktikos kursą (jo 1936 m. parengta 
programa paskelbta LMPM 131-136), Mečys Mačernis „Pedagoginiame 
metraštyje“ paskelbė studiją „Veiklos mokyklos didaktika“ (t. I ir II, 1937 ir 
1938 m.). 

Pedagoginėje spaudoje nemaža rašyta įvairių dalykų metodikos klausimais. 
Tarp jų daug vietos skirta lietuvių kalbos ir literatūros mokymo reikalams. Iš 
šios srities turime vieną apibendrinamą darbą — Teresės Bukauskienės knygą 
apie literatūros mokymo istoriją iki 1940 m. (Bukauskienė 1993). 

Pirmame knygos skyriuje apžvelgiamos literatūros mokymą veikusios 
pedagoginės minties kryptys (plačiau tai padaryta kitame darbe, žr. Bukaus- 
kienė 1995). Antrame skyriuje nagrinėjamas lietuvių literatūros mokytojų 
rengimo darbas. Nurodoma, kad mokytojų rengimo darbe vyravo pozityvizmo 
filosofija, grindžiama realizmo estetika ir realizmo programa (Bukauskienė 
1993: 32). Pasakojama, kaip atsirado ir plėtojosi naujoji kryptis, paremta 
meno kūrinio estetika, kuri kėlė pagrindu patį kūrinį ir jo tekstą (ten pat, 
p. 38, 57). Rašoma apie mokytojų rengimą Vytauto Didžiojo universiteto 
Teologijos-filosofijos fakulteto Pedagogikos katedroje, nurodoma, kad ten 
Ignas Malinauskas skaitė lietuvių kalbos ir literatūros dėstymo metodikos 
kursą (ten pat, p. 25). Būsimieji mokytojai, norėdami įgyti mokytojo cenzą, 
turėdavo atlikti pedagoginę praktiką — vesti kelias bandomąsias pamokas. Iš 

tokios praktikos autorė nurodo išlikusius 8-is lietuvių kalbos ir literatūros 
dėstymo metodikos Juozo Balčikonio vadovautų pratybų protokolus (ten 
pat, p. 46). Rašoma, kad literatūros skaitinių buvo vestos tik dvi pamokos 
(kitos kalbos), bet ir jose daugiau reikalauta aiškios kalbos ir taisyklingo ta- 
rimo. Protokolai nerodantys, kad buvo paisyta literatūros kaip meno kūrinio 
interpretavimo, nematyti praktikos ir teorijos ryšio. „Viena mokytoja (sesuo 
Filomena) svarbia pamokos sąlyga laikė klasės ir mokinių pažinimą, o kitas 
(A. Ašmantas) į pamokų organizavimo teoriją praktikantams siūlė per daug 
nesigilinti“ (ten pat, p. 46). Daroma išvada, kad praktikoje buvo jaučiamas 
akivaizdus tradicinio mokymo poveikis. 

Trečiame, didžiausiame, skyriuje rašoma apie literatūros mokymo turinį 
ir metodus. Čia apžvelgiama lietuvių kalbos ir literatūros mokymo planai, 
programos ir vadovėliai, skaitinių knygos. Bukauskienės darbo pabaigoje pasa- 
kojama apie kai kuriuos literatūros mokymo praktikos dalykus (inspektavimą, 
būrelius, rašinių temas ir kt.). 

Lietuvių kalbos mokymo klausimais tokių apibendrinamų darbų nėra, 
tad tenka remtis pačiomis pedagoginėje spaudoje paskelbtomis publikaci- 
jomis ir nurodyti bent pagrindinius joje keltus klausimus. Reikia pasakyti, 
kad spaudoje dažniau svarstyti lietuvių kalbos mokymo klausimai pradinėse 
klasėse (pradinėje mokykloje). Jų šioje monografijoje nekelsime, o mėgin- 
sime pažvelgti tik į lietuvių kalbos mokymo reikalus aukštesnėse vidurinės 
mokyklos klasėse!'?. 

Per visą spaudą nuolatos eina mintis, kad mokykla prastai išmokanti gim- 
tosios kalbos ar jos visai neišmokanti. Apie tai rašyta daugelio autorių, ir pačių 
mokytojų, ir kitų tiesiogiai mokykloje nedirbančių žmonių. Nurodoma, kad 
pasitaiko net rašybos klaidų darančių buvusių mokinių, daugelio kitų vaka- 
rykščių moksleivių kalboje yra įvairių kalbos klaidų. 

Leonas Kuodys (1931) mano, kad mokinių kalbą gadina nepalanki kalbi- 
nė aplinka, prasti mokytojai. Mokiniai mokomi savotiško žargono, mokymo 
metodų išvis nėra jokių (ten pat, p. 365). Mokyklos vadovėlių kalba esanti 
prasta, netikusi grožinių kūrinių kalba (Kizevičius 1932: 474) 

Kaip viena iš pačių didžiausių priežasčių esanti prasta kitų dalykų mokytojų 
ne lituanistų kalba. Ta mintis nuolat pabrėžiama įvairiuose su mokykla susiju- 
siuose straipsniuose, rašyta net specialių rašinių apie tai. Jurgis Talmantas teigia, 


“9 Knygos autorės apsirikta: praktika atlikta ne 1938 m., o 1931 m. pavasario semestre 


(CVA E 631, ap. 12, b. 550, Ip. 1). 
"0 Apžvalgoje daugiau dėmesio skiriama 4-0 dešimtmečio, ypač jo 2-os pusės publika- 
cijoms. 

kad aukštesniosiose mokyklose įsigalėjęs įsitikinimas, esą kitų dalykų rašiniuose 
reikią rūpintis tik tuo dėstomu dalyku, o į kalbą visai nereikią kreipti dėmesio. 
Parašęs rašinį sujaukta kalba, vis tiek patenkinsi mokytoją, jeigu tiktai gerai 
išdėstysi dalyką. „Šiandien būtų jau laikas pareikalauti, kad geografijos, gam- 
tos, istorijos ir kitų dalykų mokytojai [...| duodamuose rašto darbuose žiūrėtų 
ir lietuvių kalbos, kad jie reikalautų ne tiktai dalyką išdėstyti, bet ir tinkamos 
formos“ (Talmantas 1933: 55). Matematikos mokytojas M. Krikščiūnas (1936) 
rašo, kad daugelis mokytojų pamirštantys, jog vienas iš svarbiausių uždavinių 
yra išmokyti vaikus savo mintis tinkamai reikšti žodžiu ir raštu. „Tas dalykas 
turi rūpėti ir visiems dėstytojams, kitaip gimtosios kalbos mokytojas galės dėti 
visas savo jėgas, bet tikslo jis nepasieks. [...] iki šiol galima rasti tokių mokytojų, 
kurie mano, kad geras gimtosios kalbos mokėjimas privalomas tik lietuvių kalbos 
mokytojui, o matematikas, lotynistas, istorikas gali naudotis kokia kauniškio 
Žaliojo kalno tarme. Kiekvienas mokytojas turi mokykloj kalbėti gera lietuvių 
kalba ir tos geros kalbos mokyti savo mokinius“ (ten pat, p. 26). 

Panašias mintis reiškia ir kiti mokytojai lituanistai: Stasys Barzdukas, Pet- 
ras Būtėnas, Alfonsas Kalnius, Leonas Kuodys, Aleksandras Žirgulys, Juo- 
zas Žiugžda ir kt.!"!. Vienas kitas (Jurgis Talmantas, Juozas Tininis ir kt.) dar 
sako, kad net ir ne visi lietuvių kalbos mokytojai gerai moka kalbą ir tinkamai 
jos išmoko. Ir šiaip visuomenėje gaji nuomonė, kad dėl kalbos nemokėjimo 
kalti lietuvių kalbos mokytojai, nors yra ir kitų priežasčių (Kizevičius 1932: 
474). Visi ieško to nemokėjimo priežasčių ir stengiasi pateikti savo sampro- 
tavimų, ką reikėtų daryti. Patariama kitų dalykų mokytojų kalba imti rūpintis 
pačioje mokykloje: ji turėtų rūpėti mokyklų vadovams, švietimo įstaigų vi- 
zitatoriams. Švietimo ministerija turėtų griežčiau reikalauti, sustiprinti prie- 
žiūrą (prieš kelerius metus ministerijos išsiuntinėti nurodymai dėl mokytojų 
kalbos nevykdomi. — Barzdukas 1938:573). Lietuvių kalbos bendrasis kursas 
universitete turėtų būti dėstomas ne tik humanitarams ir teisininkams, bet ir 
kitų specialybių studentams, kurių dalis paskui eina dirbti į mokyklas. 

Yra veiksnių, kurie gali klaidinti ne tik kitų dalykų, bet ir pačius lietuvių 
kalbos mokytojus. Stasys Barzdukas (1935) nurodo, kad mokytojams kelia 
nerimą mokykloms skirtuose darbuose nevienodai vertinamos kalbos normos. 
Antai Prano Meškausko „Lietuvių rašomosios kalbos vadovėlyje“ kai kurie 
taisomi dalykai esą kaip niekur nieko vartojami Zigmo Kuzmickio „Lietuvių 
literatūros“ vadovėlyje. „Ar bereikia aiškinti, kiek šitoki nevienodumai in- 
neša painiavos in mokyklos darbą?“ (ten pat, p. 53). Mokyklai ypač kenkia 
nenusistovėjusi rašyba, „kalbinio auklėjimo skurdas“ (Petras Jonikas), kurio 


"!Jų straipsnių antraštes ir metriką žr. Ubeikaitė 1990: 267-274. 

priežastimi Andrius Ašmantas laiko ištisą kompleksą nesutvarkytų mokyklos 
dalykų (mokytojo darbo perkrovimas, apskritai prastos darbo sąlygos ir kt.). 
Mokykla neturi tinkamo kalbotyros veikalo, kokio vadovo („autoritetingos 
nuomonės“. - Barzdukas 1938: 572), kuriuo galėtų vadovautis visais neaiškiais 
kalbos faktų vertinimo atvejais. Mokytojams praverstų specialus žurnalas, ku- 
riame būtų rašoma, kaip reikia mokyti, kokia kitų mokytojų darbo patirtimi 
galėtų vadovautis. 

Plačiu žvilgsniu į lietuvių kalbos mokymo reikalus žiūri Juozas Žiugžda: 
jam rūpi ne tik lietuvių kalbos neišmokymo priežastys, bet ir išeitis iš sun- 
kios padėties. Pedagogas pabrėžia, kad mokykla turi ne tik mokyti numatytą 
kursą, bet ir lavinti kalbinius bei stilistinius polinkius (Žiugžda 1937; 35-36). 
Jis ypač iškelia reikalą sieti kalbos ir literatūros mokymą, nes tie dalykai 
labai susiję: literatūros pamokose mokiniai mokosi pažinti tautos dvasią ir 
jos pasireiškimus (ten pat, p. 36). Sėkmingam kalbos mokymui gali padėti 
tinkama kalbinė aplinka, be to, būtina panaikinti prietarą, esą lietuvių kalba 
labai sunki, išgyvendinti tariamą kalbos ir literatūros priešiškumą mokykloje 
ir visuomenėje (ten pat, p. 67). 

Kai kurie mokytojai prasto lietuvių kalbos mokėjimo ir išmokymo prie- 
žasčių įžiūri ne tik mokykloje, bet ir su ja susijusioje aplinkoje: prasta esanti 
laikraščių ir kitos spaudos, radijo, viešųjų iškilmių ir kitų sričių kalba. Kalbos 
išmokymas susijęs daugeliu ryšių tiek su mokinio šeima, tiek su visos visuo- 
menės požiūriu į kalbos dalykus ir jos kultūrą. 

Reformuojamoje mokykloje lietuvių kalbos buvo mokoma pagal Švietimo 
ministerijos parengtas programas. Kalbamu laikotarpiu išleistos kelios pro- 
gramos: „Vidurinės mokyklos programų projektai“ („Mokyklos ir gyvenimo“ 
leidinys, 1936), „Vidurinių mokyklų programos (projektai)“ (Švietimo mi- 
nisterijos leidinys, 1937), „Vidurinių mokyklų programos“ (Švietimo minis- 
terijos leidinys, 1939). Lietuvių kalbos (ir visuotinės bei lietuvių literatūros) 
dalykai jose iš esmės nesiskiria, galima rasti tik vieną kitą neesminį skirtumą. 
Iš lietuvių kalbos I-VI klasėje einama gramatika (fonetika, morfologija, sin- 
taksė) ir stilistika, I-III klasėje — skaitymas, visose klasėse duodama įvairių 
tipų rašinių, VII klasėje einama kalbos istorija ir poetika. 

Šiek tiek keista, kad dėl naujųjų programų beveik nediskutuota spaudo- 
je, tik informuota apie jų turinį. Gal tik Alfonsas Kalnius kiek pasvarstė, ar 
programa nesanti perkrauta, ar būtini joje kad ir kalbos istorijos ir tarmių 
dalykai (Kalnius 1936: 475). Jonas Žekevičius (1938) abejojo, ar tinkamai 
paskirstytas gramatikos kursas metodikos atžvilgiu, ar teorinis kursas pakan- 
kamai siejamas su praktika. 

Daugelyje rašinių nurodomi lietuvių kalbos ir literatūros mokymo tikslai: 
be pažintinių dalykų, ypač iškeliamas tikslas tinkamai išmokyti bendrinės 
kalbos, auklėti tautinę ir asmeninę individualybę, dėstymą sieti su proto, 
valios ir jausmų ugdymu, skiepyti tautos ir jos kalbos meilę, įtraukti jaunąją 
kartą į tautos gyvenimą, ugdyti kalbos jausmą ir stilistines pajautas. Ypač 
pabrėžiamas būtinumas sieti kalbos ir literatūros dalykus kaip neatskiriamas 
vieno dėstomojo dalyko sudedamąsias dalis. Pavyzdžiui, Aleksandras Žirgulys 
pageidauja daugiau literatūrinio požiūrio į kalbos dalykų dėstymą, vienu iš 
svarbiausių uždavinių laiko kalbos jausmo ugdymą. Šiam reikalui rekomen- 
duoja daugiau remtis gimtąja mokinio tarme, tautosaka, geros kalbos literatūra 
(Vaižganto, Smetonos ir kt. raštais) (Žirgulys 1935). Leonardas Dambrauskas 
(1938) iškelia tarmiškai kalbančių mokinių ir bendrinės kalbos santykius, 
pasakoja, kaip tokius mokinius mokyti bendrinės kalbos, įspėja, kad reikėtų 
gana pakančiai ir atsargiai vertinti mokinio mortfologines ir sintaksines tar- 
mybes (ten pat, p. 209). 

Periodinėje spaudoje tuo metu paskelbta daug straipsnių apie konkrečių 
kalbos dalykų mokymą. Daug vietos skiriama vienam iš tuo metu svarbiausių 
mokymo būdų rašiniams: diktantams, atpasakojimams, darbams laisvomis ir 
literatūrinėmis temomis, referatams. Čia įsidėmėtini Juozo Ambrazevičiaus, 
J. Juozapavičiaus, Alfonso Kalniaus, Motiejaus Miškinio, Prano Pauliukonio 
ir kitų straipsniai. Išsamiai šiuo klausimu rašo Zigmas Kuzmickis (1936): jis 
apibūdina auklėjamąją rašinių reikšmę, nurodo rašinių organizavimo būdus, 
temų parinkimo metodiką, pasakoja apie rašinių planus, įvairius parašytų dar- 
bų taisymo dalykus. Leonas Kuodys (1937) aprašo priemones stiliui ugdyti: 
daiktų aprašymą, įspūdžių pasakojimą, pasakėčių atpasakojimą, vertimus ir kt. 
Primena, kad tinkamas būdas esantis ir Jablonskio bei Balčikonio vartotas ra- 
šinių kalbos taisymas kartu su tų rašinių autoriais (mokiniais) (ten pat, p. 153). 

Su rašiniais tiesiogiai susiję įvairūs rašinių stiliaus ir apskritai stilistikos 
dalykai. Matyti, kad dar ne visada skiriama literatūrinė ir kalbinė stilistika, 
bet pastarosios kontūrai pamažu jau aiškėja. Aleksandras Žirgulys (1936) 
skiria paprastąjį ir meninį stilių, nurodo 4-is gero stiliaus ypatumus: aiškumą 
ir suprantamumą, esmingumą, glaustumą, gyvumą ir vaizdingumą. Stilius 
ugdomas saugojant [mokinio kalbos savitumą] ir formuojant [norimus ypa- 
tumus| (ten pat, p. 530). 

Daug straipsnių parašyta apie gramatikos mokymą. Dalyje jų aiškinamasi 
kai kurie mokyklai aktualūs teoriniai dalykai. Antai svarstoma, kokios turėtų 
būti gramatinės definicijos mokykloje (Kalnius 1939), koks teorinio kurso 
ir praktinės veiklos santykis (Durys 1930), diskutuojama, kokiais metodais 

mokyti (Kochas 1939). Spaudoje rašyta ir kitais konkrečiais gramatikos (mor- 
fologijos ir sintaksės), pavyzdžiui, dalyvių (Dambrauskas 1936) mokymo 
klausimais. 

Kaip vienas iš lietuvių kalbos mokymo uždavinių keliamas mokinių žody- 
no ugdymas. Rašoma apie mokinių žodyno plėtimą per literatūros pamokas, 
mokant žodžių darybos (etimologijos) dalykų, kalbama apie žodyno kultū- 
ros dalykus ir žodyno klaidų taisymą (Alfonso Kalniaus, Jono Kruopo ir kt. 
straipsniai). 

Iš šnekamosios kalbos mokymo daugiau rašyta apie eilėraščių mokymo 
dalykus (Alfonso Kalniaus, Leono Kuodžio straipsniai), kirčiavimo mokymą. 
Įsidėmėtinas K. Kavaliausko siūlymas ištisai kirčiuoti lietuviškų chrestoma- 
tijų tekstus, parengti tinkamą kirčiavimo vadovą mokykloms (Kavaliauskas 
1941). Daugiausia šioje srityje naujo vėjo įpūtė Andrius Ašmantas, iškėlęs 
ištisą naują šnekamosios kalbos kultūros ugdymo teoriją ir aprašęs tos kalbos 
ugdymo būdus ir metodus. 

Taigi iš šios apžvalgos turėtų aiškėti, kad konkrečiais lietuvių kalbos mo- 
kymo klausimais buvo rašoma ar diskutuojama nemaža, bet gana nekryptingai 
ir padrikai. Pedagoginė spauda to kryptingumo neskatino: kas ką parašė, tą ir 
spausdino. Pačioje mokykloje, kaip rodo kai kurios mokytojų mintys spau- 
doje, nebuvo laikomasi kokios vienos metodinės linijos ar krypties ir buvo 
dirbama daugiausia pagal kiekvieno supratimą. Atrodo, kad ir patys mokytojai 
metodiškai nebuvo kaip reikiant parengti. Galima abejoti, ar universitete jie 
buvo gavę tinkamus lietuvių kalbos dėstymo metodikos pagrindus. 

Lietuvių kalbos dėstymo metodikos kursas Vytauto Didžiojo universitete 
lituanistams buvo skaitomas nuo pat universiteto įkūrimo pradžios. Humani- 
tarinių mokslų fakultete jį dėstė Sofija Čiurlionienė, o Teologijos-filosofijos 
fakultete - Ignas Malinauskas. Čiurlionienė buvo pradėjusi rašyti ir to kurso 
tekstą (LMPM 390), bet jo likę tik nuotrupų. Čiurlionienės archyve Kaune 
yra lapelių iš gimtosios kalbos mokymo metodikos — apie eilėraščių skaity- 
mą, jo tikslus ir eigą (LMPM 402-403), bet tai per maža, kad būtų galima 
ką nors apie tą kursą daugiau pasakyti. Apie Malinausko dėstytą kursą rasti 
kokių duomenų nepavyko. Iš Čiurlionienės perėmęs metodikos dėstymą An- 
drius Ašmantas paliko savo kurso paskaitų tekstą ir iš jų jau galima spręsti ir 
apie to meto lietuvių kalbos dėstymo metodikos lygį, ir apie paties Ašmanto 
tos srities pažiūras. Tai vienintelis išlikęs tarpukario Lietuvoje skaitytų lietuvių 
kalbos metodikos paskaitų tekstas. 

Teisybės dėlei reikia pasakyti, kad tais laikais išėjo kelios lietuvių kalbos 
dėstymo metodikos knygos: Jono Murkos „Metodikos etiudai“ (1919 m.), 

Antano Busilo „Lietuvių kalbos metodika“ (1924 m.) ir Mečislovo Vasi- 
liausko (1877-1957) „Lietuvių kalbos pradžios mokslo metodika“ (1924, 
II leid. 1925 m.), bet, be trumpų bendrų įvadinių pastabų, jose rašoma tik 
apie pradinio lietuvių kalbos mokymo dalykus (Antano Busilo — apie elemen- 
toriaus metodiką). Petras Būtėnas, tarsi recenzuodamas Murkos metodikos 
darbą, mėgino eiti prie platesnės lietuvių kalbos mokymo metodikos, bet jam 
tepasisekė apžvelgti bendrus, su lietuvių kalba mažai susijusius auklėjimo 
ir mokymo metodus (Būtėnas 1930). Po Antrojo pasaulinio karo 1949 m. 
išėjusi Vasiliausko „Lietuvių kalbos metodika“ taip pat skirta pradinių klasių 
mokymui. Tik vėliau ėjo ir aukštesnių klasių lietuvių kalbos mokymui skirtos 
Juozo Budzinskio, Prano Gailiūno, Adomo Šoblinsko metodikos knygos. 
Šioje apžvalgoje sąmoningai nekalbama apie lietuvių kalbos vadovėlius, 
jų kokybę, turinio ir programų atitikimą, metodinį lygį ir kitus dalykus. Tais 
klausimais pedagoginėje spaudoje rašyta nemaža, vadovėlių recenzijose tie 
klausimai kiek nagrinėjami, bet tai jau platesnės, specialios apžvalgos tema. 


Andriaus Ašmanto pedagoginė publicistika 


Švietimui ir ugdymui Andriaus Ašmanto kūrybiniame palikime skirta 
beveik 50 straipsnių, išspausdintų daugiausia įvairiuose laikraščiuose ir dalis 
vienam kitam žurnale. Nemaža jų perspausdinta „Rinktiniuose raštuose“ 
ir knygoje „Tautinis ugdymas ir tautos kultūra“. Kita dalis likusi ano meto 
periodinėje spaudoje, yra vienas neskelbtas rankraštinis rašinys. Pasakyti 
tikslų jų skaičių keblu dėl to, kad nemažoje dalyje švietimo ar ugdymo 
dalykai glaudžiai susipynę su kultūrine ir politine publicistika, ypač rašant 
apie Klaipėdos krašto reikalus. Tai visai suprantama žinant Ašmanto anga- 
žuotumą kultūros reikalams: savo prigimtimi jis buvo kultūrininkas ir visus 
kitus klausimus, tarp jų ir švietimo bei ugdymo, glaudžiai siejo su kultūros 
reikalais. Pedagoginė publicistika kaip iš geriausiai pažįstamos srities jam 
buvo priemonė kalbėti apie tautos pašaukimą kultūros srityje ir tos kultūros 
puoselėjimo būdus ir formas. Vis dėlto nereikėtų manyti, kad šioje srityje 
jis nebuvo taręs savito žodžio, pasakęs ko nors nauja. Anaiptol, čia jis iškėlė 
daug tokių dalykų, kurie buvo reti ar visai nekeliami to meto spaudoje ypač 
svarstant švietimo reformos klausimus. Jis daug kur savitai ir originaliai 
kėlė švietimo ir ugdymo problemas, ypatingu savo stiliumi ir minties raiška 
formulavo jų sprendimo būdus. Visai ne be pagrindo Andrių Ašmantą ap- 
žvelgdamas jo pedagogikos srities darbus Bronius Dobrovolskis yra vadinęs 
pedagogu ir mokslininku (TUTK 16). Toje publicistikoje iš tiesų Ašmantas 
ir pedagogas praktikas, ir pedagogikos mokslininkas, dėl žanro ypatumų daž- 

niausiai sunkiai atskiriamas ar atribojamas. Tai nė kiek nemažina tų straipsnių 
pažintinės ir išliekamosios vertės. Pridurtina, kad ir daugelyje kitų tarpukario 
Lietuvos pedagogų straipsnių, ypač skirtų švietimo reformos dalykams, taip 
pat nebuvo nei tikro žanrinio grynumo, nei aiškiau ryškėjančio mokslinio 
ar publicistinio atskirtumo (tai galima matyti tik didesniuose darbuose, iš- 
leistuose atskiromis knygomis). 

Antra vertus, reikia pasakyti, kad Andriaus Ašmanto pedagoginės publi- 
cistikos straipsniai toli gražu nėra vienodi nei keliamų problemų aktualumu, 
nei argumentacijos stiprumu, pagaliau nei jų emociniu stilistiniu paveikumu. 
Stipresni atrodo ankstesnieji straipsniai, rašyti 1930—1935 m., brandesni vė- 
lyvieji, o nemaža dalis Klaipėdoje parašytų darbų dažnai yra proginiai. Juose 
daugiau deklaratyvios agitacijos, nereta ir tų pačių minčių kartojimo, ir tokių 
pačių problemų svarstymo. Vis dėlto ir jie gana gražiai įsikomponuoja į visą 
pedagoginės publicistikos audinį ir praturtina jį kitokiomis spalvomis nė kiek 
nesikirsdami su visu kontekstu. Dar reikėtų pridurti, kad šios srities Ašmanto 
straipsniuose dažniau keliami bendresni, o ne konkretieji švietimo ir auklėjimo 
klausimai. Jų nagrinėjimas bei argumentacija turi daug įrodomosios galios ir 
daro nemažą emocinį poveikį. 

Prieš pradedant apžvelgti pedagoginėje publicistikoje keltus klausimus ir 
nagrinėtus jų sprendimo būdus, reikėtų prisiminti, kad tarpukario Lietuvoje 
Andrius Ašmantas gyveno ir dirbo pačiame pedagoginio gyvenimo sūkuryje. 
Pirmiausia jis buvo vienas iš pirmųjų tik lietuvišką mokyklą išėjusių pedago- 
gų ir mokslininkų, pirmasis baigęs lietuvišką Endriejavo pradinę mokyklą. 
Anksti pajutęs potraukį prie mokytojo darbo jis dar mokydamasis Rietavo 
progimnazijoje stengėsi susipažinti su mokytojo darbo savitumais — 1924 m. 
savarankiškai lankė mokytojų kursus Palangoje. Toliau mokėsi jausdamas 
didžiulį norą gerai pasirengti būti mokytoju, o gavęs progą juo tapti nė kiek 
neabejojo savo pašaukimu, bet kėlė sau maksimalistinius reikalavimus ir 
stengėsi visokiais būdais tobulėti kaip mokytojas. Universitete gavęs palyginti 
gerą dalykinį pasirengimą, įgijęs patirties konkrečiame darbe įvairiose mokyk- 
lose, jis puikiai pažino mokyklos gyvenimą iš jos vidaus ir buvo mokytojas 
iš pašaukimo pačia didžiausia prasme. Būdamas be galo veržlios prigimties, į 
mokyklą ir visą švietimo sistemą jis ėjo ne kaip amatininkas, o kaip kūrėjas, 
revoliucionierius, pasiryžęs keisti ir tobulinti ne tik atskirus pedagoginio 
darbo dalykus, bet ir visą švietimo sistemą. Tad nieko nestebina, kad jis ak- 
tyviai įsitraukė į švietimo reformos diskusijas, — šiais klausimais paskelbė apie 
10 straipsnių (tiesa, tik dalis tiesiogiai susiję su pačia reforma). Juose drąsiai 
kėlė tuometinės mokyklos trūkumus, pasakė čia nemaža originalių minčių. 

Net ir pradėjęs dėstyti aukštosiose mokyklose jis neužmiršo vidurinės mo- 
kyklos ir buvo tiesiogiai susijęs su įvairių grandžių mokykla kaip būsimųjų 
pedagogų rengėjas, lietuvių kalbos metodikos dėstytojas. Mokyklai jis liko 
ištikimas visą trumpą savo gyvenimą. 

Andrius Ašmantas savo publicistikoje yra nagrinėjęs daugelį pedagoginių 
problemų, kurios aktualumo nėra nustojusios net ir mūsų dienomis (Dobro- 
volskis 2005: 16). Jam pirmiausia rūpėjo bendrieji švietimo reikalai, įvairūs 
mokyklos struktūros ir veiklos dalykai, visuomenės ir jaunosios kartos auklėji- 
mas. Ypač daug dėmesio skyrė mokytojui — svarbiausiam mokyklos žmogui, — 
jo asmenybei, dalykiniam, profesiniam ir metodiniam pasirengimui, darbo 
sąlygoms, profesiniam tobulėjimui. Nebuvo jam tolimi ir mokytojo darbo 
metodai, bendrieji didaktikos klausimai. Kaip lituanistas yra daug rašęs apie 
lietuvių kalbos ir literatūros mokytojų darbą, mokytojų lituanistų rengimą ir 
profesinį tobulinimą(si). 


Auklėjimo tikslai ir uždaviniai 

Į švietimo ir auklėjimo dalykus Andrius Ašmantas žiūrėjo kultūrininko 
akimis kaip į priemonę kelti tautos kultūrai. „Mokykla buvo, tebėra ir bus 
mūsų tautinės kultūros pamatas. Iš mokyklos žmogus išsineša darbo nuotai- 
kas ir pažiūras į patį darbą. Tik mokykloje gali būti sistematingai ugdoma 
jaunoji karta pagal aukštuosius tautos siekimus ir jos uždavinius“ (TUTK 
29). „Mūsų tautos kelias į ateitį yra kultūros kelias. |...| Tad mūsų pareiga 
ir kelti tą humaniškąją kultūrą, kuri pradėta jau prieš porą tūkstančių metų 
ir kuriai nėra nei ponų, nei vergų. Šis tautos ir tautų solidarumas ir mūsų 
tautos kultūrinė jėga yra mūsų kelias ateities laidui, kad mes dar gyva ir 
pajėgi tauta gyventi ir kurti“ (Tautos švietimas. — Vakarai, 1938 m. rugsėjo 
2 d.). Tautos kultūra yra valstybės pamatas, net nepriklausomybės garantas. 
„Aukšta kultūra — visų mūsų tautų moderniausi ir saugiausi fortai“ (Mokyklų 
tinklo klausimas. — Lietuvos aidas, 1938 m. birželio 10 d.). Aukštą kultūros 
laipsnį galima pasiekti tik auklėjant ir ugdant visą tautą ir tai galima padaryti 
visuotiniu žmonių švietimu. Mums turi rūpėti „visos tautos lygus švietimas“ 
(TUTK 46) ir auklėjimas nepaisant skirtingų luomų, profesijų, užkampių ar 
centrų (TUTK 39), 

Per visus jo publicistinius (ir ne tik pedagoginius) straipsnius eina nekves- 
tionuojama idėja, kad visuotinis tautos švietimas ir auklėjimas yra tautinės 
kultūros ugdymo sąlyga. Todėl Andriui Ašmantui rūpi civilizuoto žmogaus 
santykis su gamta ir jūra („moderniojo žmogaus dvasia laisva nuo visokių 
gamtos jėgų“. —- RR 355), krašto ekonominė padėtis ir geri keliai, nuo kurių 

Bet kiek šiandien mes kreipiame dėmesį 
į tą auklėjimo sritį, kuri stiprina tautą ir 
ugdo jos visokeriopas iėgas? Ar mūsų pa- 
čių mokyklose yra užtenkamai tautinio auk- 
lėjimo, kad vaikas neišeitų kažin koks lyg 
mokslinis internacionalistas, kuriam vis- 
kas lygu? Čia ir reikia pamąstyti. Jau tu- 
rime geros praktikos, nuo to laiko, kaip 
veikia lietuviškos mokyklos Klaipėdos kra- 
šte. Jau rimtai galime įvertinti  vartotus 


das pašaliniais dalykais, kurie programoje 
neįrašyti. Ši mūsų baimė pasiekia kartais 
liguistumą, kad imame bijoti bet kokios 
nsujovės, o tuo pačiu be kritikos brangina- 
me 5enovę. 


Tautinio auklėjimo dažnokai vengiame, 
kad neišeitumę iš mokyklos į „politiką“. 
Bet čia apsirinkame, kad tuoj suplakame 


tautinį auklėjimą su aktualia politika, kur 


dažnai figuruoja jau asmeniškumas, bet ne 
tautiškumas. Kad vengia mūsų mokykla 
„asmeninės politikos“, tai gera, ir niekas 
dėl to nepriekaištauja, nors vakarų kaimy- 
nuose matome apsčiai ir tokio auklėjimo. 
Bet iokiu būdu nepakenčiama, kad mokinys 
išeitų iš mokyklos nepažinęs savo tautos 


metodus ir laimėtus vaisius. Pagaliau tu- 
rėiome ir turime geros progos stebėti ir ly- 
ginti, kaip dirba kita visuomenės dalis, ku- 
riai nerūpi lietuvių tauta ir jos siekimai, 
Visi žinomės, kad mes esame be galo bai- 
mingi, kad nebūtų suterštas mokyklos var- 


Straipsnio „Tautinio auklėjimo reikalu“ laikraštyje „Vakarai“ faksimilė 


priklauso ir kultūros plėtra, laikraščių ir knygų platinimas kaime ir daugelis 
kitų dalykų, kurie padėtų žmonėms šviestis ir kelti krašto kultūrą. 

Andriaus Ašmanto pedagoginėje publicistikoje itin svarbią vietą užima 
įvairūs auklėjimo“? dalykai. Jie suprantami kaip visapusiško žmogaus ir tautos 
ugdymo idėja, kuri įgyvendintina visuotiniu aiškinimu ir auklėjimu. Au- 
klėjimo reikalų pakėlimą į aukštesnį lygi jis laikė vienu iš pačių pirmųjų ir 
svarbiausių reformuojamos mokyklos uždavinių (TUTK 65). Ne kartą yra 
pabrėžęs, kad auklėjimas ir mokymas yra beveik neatskiriami dalykai (TUTK 
56), ugdymą ir auklėjimą laikęs dviem neatsiejamais mokyklos uždaviniais 
(Mokslo metus pradedant. - Rytas, 1935 m. rugsėjo 9 d.). 

Andrius Ašmantas buvo vienas iš kovingiausių tarpukario tautinės mokyk- 
los kūrėjų, bet ne jos sumanytojas (tautinės mokyklos idėją jis priėmė kaip 
duotybę), o daugiau kaip tos mokyklos idėjų įgyvendintojas ir propaguotojas. 
Reformuojamai mokyklai iškeltas naujas auklėjimo reikalavimas: „ugdyti jau- 
nimo dvasios bei kūno jėgas, mokyti jį Lietuvą mylėti, branginti ir jai aukotis“ 
(RR 348). Mokykloje turi plazdėti tautiškumo dvasia (TUTK 57-58). „Svarbu, 
kad mes stovime prieš slenkstį, už kurio laukia mūsų didelis darbas |...] darbas 
nepaprastas, bet tas, kur ugdomas pats žmogus, tautos ir valstybės narys“ (Mokslo 
metus pradedant. — Vakarai, 1936 m. rugpjūčio 12 d.; išskirta A. A.). „Bet kiek 
šiandien mes kreipiame dėmesį į tą auklėjimo sritį, kuri stiprina tautą ir ugdo jos 
visokeriopas jėgas? Ar mūsų pačių mokyklose yra užtenkamai tautinio auklėjimo, 
kad vaikas neišeitų kažin koks lyg mokslinis internacionalistas, kuriam viskas 
lygu? |...] Bet jokiu būdu nepakenčiama, kad mokinys išeitų iš mokyklos nepažinęs 


"2 Į auklėjimo terminą Andriaus Ašmanto dažnai įtraukiami ir mokymo dalykai, taip pat 
bendrieji ugdymo klausimai. 

savo tautos praeities, nesupratęs tautos siekimų ir nepajutęs savo pareigos tautai. 
|...] Tautinis auklėjimas kaip tik skatina į pasiaukojimą, į darbą tautai ir jos nie- 
kada nebaigiamai kultūrai. |...| Tautinis auklėjimas yra vienas prasmingiausių, 
iš kurio labai lengva pasukti asmenines dorybes bei vertybes ir kartu kelti visos 
žmonijos bendras kultūrines pajėgas“ (Tautinio auklėjimo reikalu. — Vakarai, 
1937 m. rugpjūčio 30 d.; išskirta A. A.). „Užtai šių dienų mūsų mokykla turi 
pirmiausia atskleisti mūsų tautos praeitį, jos likimą per ilgus amžius, o su praei- 
timi turi parodyti ir mūsų ateitį. |...| |Mokytojas] turi sužadinti mokinius mylėti 
savo tėvus, mūsų tėvų lietuvišką kalbą ir visą kraštą, kur tik lietuvio gyvenama. 
Iš mokytojo laukiame, kad jis įkvėptų mokiniams pasiaukojimo, darbštumo ir 
meilės savo tautai“ (Auklėjimas. — Lietuvos keleivis, 1938 m. birželio 26 d.). 

Andriaus Ašmanto auklėjimo idėja buvo perdėm demokratiška: ji apėmė 
visus visuomenės sluoksnius, visas profesijas, visas šalies geografines erdves, 
visas žmogaus gyvenimo formas ir amžiaus tarpsnius. 

Jo žvilgsnis pirmiausia skverbiasi į šeimą ir ten pamato dideles auklėjimo 
galimybes. Autoriaus nuomone, pirmiausia tėvų pastogėje sukuriami mūsų 
kultūros gemalai — širdis ir protas. O žmogus visada yra tautos kultūros centre. 
„Todėl tautos auklėjimas, kuris rūpinas tautą pakreipti naujais kultūros keliais, 
pirmiausia pradeda nuo žmogaus“ (Tėvai ir vaikai. - Vakarai, 1936 m. liepos 9 
d.). Viešasis visuomenės gyvenimas tvarkomas daugiausia įstatymais, o privatu- 
sis, šeimos, — papročiais. Tad ar nebūtų galima šviesuomenės rūpesčiu stengtis 
tiems papročiams daryti teigiamą įtaką? Pavyzdžiui, aiškinti šeimos gyvenimo 
principus ir kiekvieno šeimos nario priedermes vienų kitiems. Daug čia galė- 
tų padėti mokytojai, kunigai, kiti šviesuoliai, apskritai pomokyklinis auklėji- 
mas, kuris galėtų kelti ir suaugusiųjų gyvenimo reikalus. Reikėtų galvoti apie 
tinkamų pedagoginių knygelių leidimą šiam reikalui. Juk šeimos gyvenimas 
negali būti tvarkomas tik materialiais saitais. Dabar, jei pasidairai po kaimą ir 
pamatai apskurusį ūkį, tuoj lengvai gali patirti, kad viso to priežastys yra dva- 
sinės: nesantaika tarp vyro ir žmonos, tarp tėvų ir vaikų. Tinkamai auklėjant 
apnyktų daug dvasinės negerovės žymių, gerėtų materiali padėtis, kiltų krašto 
kultūra (ten pat). Taigi „Įšliandie reikėtų mesti naują auklėjimo šūkį — šeimos 
auklėjimas“ , skelbė jis straipsnyje „Moterų auklėjimas Lietuvoje“ (Vakarai, 
1936 m. liepos 30 d.; išskirta A. A.). Lietuviškai, inteligentinei šeimai kur- 
ti moteris negali būti paimta tiesiai nuo grėblio, bet turi išeiti auklėjimo ir 
mokslinimo mokyklą. Žymesni žmonės dėl savo darbų visi yra dėkingi savo 
motinai, žmonai, — jos viena ar kita globoja jį, paremia visuomenės darbe. Nė 
vienas žmogus neatsiranda pasaulyje be moters fiziškai, bet lygiai ir dvasiškai. 
Pati prigimtis moteriai liepia rūpintis nauja gyvybe ir ją daugiau stumia ne į 

visuomenės gyvenimą ar abstraktųjį mokslą, o į šeimos reikalus. „Čia pagaliau 
moters didybė ir garbė“ (ten pat), tad moterį reikia pirmiausia auklėti šeimai. 
Pats mergaitės auklėjimas šeimai yra sunkesnis negu berniuko. „Bet skirtinga 
prigimtis — turi būti ir skirtingas auklėjimas“ (ten pat). Jos refleksijos esančios 
silpnesnės, todėl veikiančios daugiau įpratimu. Tas įpratimas turi būti atsargiai 
įgyjamas ir nuosekliai puoselėjamas. Motina turi būti ne tik išauklėta, bet ir 
išmokslinta. Ji turi pažinti visus mokslus, kurie liečia žmogaus kūną ir dvasią. 
Žmonos darbas pirmiausia nukreiptas į vaiką, o paskui į vyrą. „Šiandie jau aiš- 
kiai pastebimas gražus linkimas bendradarbiauti su vyru jo profesijoj. Jau garsi 
lakūnų, chemikų, psichologų, ypač paidologų""* ir kitos poros. [...] Čia daug 
žmonos ir vyro dvasinio bendrumo ir bendravimo. Čia plinta šeimos akiratis. 
Jis kartu ir didžiai kūrybingas“ (ten pat). Taigi „viskas eina iš šeimos ir į šeimą. 
Tai amžinas žmonijos ratas, kurio niekas nežino pradžios, vargu kas atspės ir jo 
pabaigą. Trijų žmonių visuomenė visada būtina, kol žmogus žemėje. [...] Į ją ir 
mūsų dėmesys turėtų būti labiau atkreiptas — auklėjimas šeimai!“ (ten pat)!““. 

Šeima Andriui Ašmantui — ir tautiškumo lopšys. Tose šeimose, kur tiktai 
vienas sutuoktinis yra lietuvis, iškyla tautybės ir tautiškumo klausimų. „Ta- 
čiau visi jaučiame, kad jų vertė toli gražu nėra lygi lietuviškos šeimos ir jos 
kultūros vertei. Aiškiai jaučiame, kad tik visiškai lietuviška šeima yra tikrasis 
mūsų kultūros ir net valstybės nepriklausomumo ramstis“ (Mūsų šeimų prob- 
lema. — Vakarai, 1938 04 23). Kokia išeitis čia būtų? Jaunimui reikia aiškiai 
įdiegti, kad maža tauta negali lygiai vertinti mišrių ir lietuviškų šeimų, ir jis 
turi būti rengiamas kurti lietuvišką, o ne mišrią šeimą (ten pat). 

Andriaus Ašmanto svajonėse — platesnis žemės ūkio mokyklų tinklas kaimo 
vietovėse, net aukštąjį išsilavinimą turintis vidutinis ūkininkas (Eikime prie 
to, kad ūkininkai išeitų aukštąjį mokslą. — Lietuvos aidas, 1938 m. gegužės 
9 d.). Jis norėjo, kad kitų profesijų specialistai (tarnautojai, gydytojai ir kt.) 
išeitų darbštumo, profesinio teisingumo ir sąžiningumo mokyklą ir būtų 
auklėjami savo profesijai kaip ir kunigai, mokytojai ir karininkai. „Profesinis 
auklėjimas neš mūsų tautai ir jos kultūrai šimteriopų vaisių. Nuo profesinio 
auklėjimo tikslumo ir tobulumo priklauso visos tautos kultūros aukštis“ (Pro- 
fesinis auklėjimas. — Vakarai, 1938 m. liepos 15 d.). Reikia, kad specialistai 
gebėtų deramai santykiauti su žmonėmis, psichologiškai prieitų prie žmogaus 
ir prie paties dalyko. Ypač to mokėjimo reikia dabar, susidūrus su kitokiomis 
sąlygomis gyvenusiais atgauto Vilniaus krašto žmonėmis (Profesinis auklėji- 
mas. - XX amžius, 1939 m. gruodžio 29 d.). 


V3 Pedagogų, mokytojų [poros]. 
"* Andriaus Ašmanto pažiūros į moterį ir šeimą sąmoningai paliekamos be komentarų. 

Ji džiugino visos naujos švietimo iniciatyvos, nuoširdžiai džiaugdavosi 
matydamas tautos išsilavinimo kilimą: „Visi turbūt žinome ir gėrimės, kad 
tautos švietimas ir išsimokslinimas, stabtelėjęs kiek krizės metu ir mokyklų 
reformos išvakarėse, nuosekliai vis kyla aukštyn“ (Klaipėdai reikia dviejų 
gimnazijų. Klaipėda nori operos ir aukštosios mokyklos. Kurlink kreiptini 
lituanistų darbai. - XX amžius, 1938 m. rugsėjo 26 d.). 


Mokyklų tinklas 


Andrius Ašmantas nepritarė elitinės mokyklos idėjai, buvo už lygų visos 
visuomenės švietimą ir auklėjimą. Jam pirmiausia rūpėjo visuotinis jaunosios 
kartos švietimas ir auklėjimas, leidžiantis tikėtis ir visuotinio tautos kultūros 
kilimo. Jis nieko nėra rašęs apie anuo metu švietimo reformos diskusijose 
keltą gabių vaikų išskyrimą, gabiųjų gimnazijas, kuriose būtų ugdomas tautos 
elitas. Matyt, toms mintims iš viso nepritarė. 

Suprantama, kad Andrių Ašmantą pirmiausia domino jaunosios kartos 
švietimas ir auklėjimas, — jam skyrė daugiausia dėmesio. Pedagogui rūpėjo, kad 
mokyklinis jaunimas turėtų normalias sąlygas eiti mokslą, kad jo netrikdytų 
švietimo sistemos spragos ir netobulumai. Viena iš pačių plačiausiai nagrinėtų 
šios srities temų buvo vadinamasis mokyklų tinklas, kuriam paskyrė net 6-is 
įvairiu laiku parašytus straipsnius. Gali būti, kad Ašmantą labiausiai skatino 
rašyti šia tema vykdant mokyklų reformą uždaryta Rietavo gimnazija, bet šį 
konkretų jam nemalonų įvykį straipsniuose jis duodavo tik kaip nevykusio 
sprendimo pavyzdį. 

Pirmas šios srities straipsnis buvo parašytas 1934 m. ir paskelbtas „Ryto“ 
dienraštyje tų metų lapkričio 9 d. Jame rašoma, kad vykdant švietimo reformą 
negalima nekalbėti apie mokyklų tinklą, nes tai nesantis šalutinis klausimas. 
Kad ir kas būtų mokyklos steigėjas (valstybė ar privati iniciatyva), „švietimo 
vadovybė būtinai turi turėti aiškų planą, sudarytą pagal svarbiausius tautos 
švietimo tikslus. Švietimo plane turėtų būti suprasti mūsų tautos savumai, 
jos praeitis ir ateitis ir svarbiausi mūsų tautos uždaviniai“ (TUTK 39). Toliau 
rašoma, kad čia nieku būdu negalima pamiršti kaimo žmonių. Jie sudaro 
didelę dalį tautos, bet dėl geografinių ir istorinių veiksnių nėra iniciatyvūs. 
Dabartiniai ekonominiai sunkumai tą iniciatyvą žudo ten, kur reikia lėšų. 
„Tuo tarpu mūsų tautos likimas absoliučiai neįmanomas be kaimo kūrybinių 
jėgų. Iš kaimo išaugo ir mūsų nepriklausomybė. Ir ilgai dar turėsime žiūrėti į 
kaimą kaip į savo tautinės valstybės pamatą [...|. Antra vertus, kaimo ir miesto 
suskilimas yra žalingas ne tik tautos kultūrai, bet ir pačiai valstybei. |...] Tautos 
vieningumui ir kūrybiniam bendradarbiavimui būtinas lygus tautos švietimas. Čia 


ŠVIETIMAS IR UGDYMAS 483 


negali būti užkampių ir centrų“ (TUTK 39; išskirta A. A.). Todėl valstybė 
turi rūpintis, kaip išdėstyti mokyklų tinklą. Reikia jas išmėtyti taip, „kad būtų 
visiems lygiai prieinamas mokslas kaimo sąlygose“ (ten pat, p. 40; išskirta A. A.). 
Dabartiniai užmojai mažinti aukštesniųjų mokyklų esantys žalingi mūsų 
kultūrai ir pavojingi valstybei. Antai panaikinus Plungės ir Rietavo gimna- 
zijas susidarys didžiausias plotas, kur nebus aukštesnės mokyklos. Iš Rietavo 
artimiausios gimnazijos bus tik už 44—60 km ir visas žemaičių krašto centras 
bus paliktas be aukštesnės mokyklos. Valstybė turi padėti kaimui ir švietimo 
srityje ir nepriešinti kaimo miestui, kur mokyklų užtenka. „Kaimo ir miesto 
suskilimas gali tapti antras mūsų tautos nepriklausomybės žlugimas, koks yra 
įvykęs seniau, bajorams atskilus nuo valstiečių — tautos kamieno“ (ten pat, 
p. 41). Pridurtina, kad Andrius Ašmantas dėl mokyklų tinklo buvo ėmęsis ir 
konkrečių veiksmų. 1935 m. kovo 11 d. jis rašė laišką vienam nenustatytam 
Žemaičių parapijos kanauninkui, agituodamas, kad ir vietos žmonės imtųsi 
tam tikrų žygių, reikalautų atkurti uždarytąją Rietavo gimnaziją (žr. p. 145). 

1935 m. straipsnyje „Racionalizuotinas mokyklų tinklas“ vėl pakartojama, 
kad švietimo užkampių susidarymas ir kultūrinis atotrūkis esantis dar žalinges- 
nis ir net pražūtingesnis negu luomų nesukalbamumas ir išsiskyrimas. Iškilo 
didelis pavojus kaimui atskilti nuo miesto. Miestas jau paliko kaimą užpakalyje 
ekonomiškai ir kultūriškai, dabar stengiamasi juos atskirti ir pagal švietimą. 
Kaimas nebepajėgia jau rodyti iniciatyvos, tad čia turi pasirūpinti valstybė, 
kuriai turi rūpėti „visos tautos lygus švietimas“ (TUTK 46; išskirta A. A.). 
Todėl mokyklų tankis kaime turėtų būti net didesnis negu miestuose, kur ir 
gyvenimo lygis aukštesnis, ir kultūros iniciatyvų reikalai geresni (ten pat). 
Tas kraštas, kuriame aukštesnė kultūra, geresnės ekonominės sąlygos, duoda 
visuomenei didesnį inteligentų skaičių negu tas, kur nesutvarkyti švietimo 
reikalai, nes „be kaimo inteligentinių jėgų atrankos mūsų tautos savaiminga 
kultūra yra visai neįmanoma. |...| Taigi švietimo planas, mokyklų tinklas ir 
jo principai dar peržvelgtini kartu su didžiąja mokyklų reforma“ (ten pat, 
p. 46-47). 

1936 m. straipsnyje „Mokyklų tinklas“ apgailestaujama, kad mokyklų 
reformos diskusijose beveik nediskutuojama šiuo klausimu ir konstatuojama, 
kad švietimo įstatyme net neįrašytas kriterijus, pagal kurį būtų galima išdėstyti 
aukštesniųjų mokyklų tinklo tankumą pagal gyventojų skaičių (miestuose) 
ar pagal jų atstumą (kaime), ir viskas palikta savieigai. Reikia vadovautis 
šūkiu — „meskime šviesą, kur tamsu“, nepalikime didelių kaimo plotų be 
šviesos, neatskirkime šviesuomenės nuo liaudies (Mokyklų tinklas. — Vakarai, 
1936 m. rugsėjo 17 d.). 

Dar vėliau, 1938 m., Andrius Ašmantas su nerimu rašo apie atsiveriančias 
tuštumas švietimo ir kultūros baruose. „Šiandien kultūros tuštumoje atsidurti 
tautai yra lygiai pavojinga, kaip savo gyventojų retėjimą pajusti“ (Mokyklų 
tinklas. — Vakarai, 1938 m. gegužės 18 d.). Kitame tais metai parašytame 
straipsnyje primena, kad pradinių mokyklų tinklui tvarkyti yra įstatymas ir 
taisyklės, o aukštesniosios mokyklos paliktos savieigai. Ir šiaip pats tų mokyklų 
tinklas pagal pasiektą kultūrinį lygi jau esantis per mažas. Dabar jau ne tie 
laikai, kad laikraščius galėtų imtis redaguoti iš gimnazijos pavaryti mokiniai, 
ir visai pagrįstai jau reikalaujama aukštojo mokslo. Taip linkstama elgtis jau 
ir kitose srityse. „Ne inteligentų pertekliaus bijokime, bet labiau bijokime to 
pavojaus, kad nereikėtų mokyto vietos užleisti nemokytam. Geriau kelkime 
reikalavimus ir duokime sąlygas visiems gabiems jaunuoliams juos pasiekti“ 
(Mokyklų tinklo klausimas. — Lietuvos aidas, 1938 m. birželio 10 d.). 

1940 m. vėl primenama, kad nėra įstatymais nustatytų aukštesniųjų 
mokyklų tinklo sudarymo kriterijų. Ir dabar, atgavus Vilniaus kraštą, vėl 
kartojamos senos klaidos ir ištisi plotai paliekami be mokyklų (TUTK 67). 
Straipsnyje dar rašoma, kad kaimas natūraliai atsirenka jaunąją kartą pagal 
gabumus ir poreikius. Jam būtų per brangu leisti į mokslą negabų sūnų, kai 
namie darbų begalės. Mieste nėra tokios natūralios atrankos, tad visi ir eina 
vienokį ar kitokį mokslą. „Toji natūralioji atranka galės susidaryti tada, kai 
bus užtenkamai amatų mokyklų ir kai susidarys tradicijos eiti kiekvienam ten, 
kur gabumai leidžia. Kol to viso sulauksime, reikia net tam tikrų priemonių, 
kad atranka būtų reali ir mieste. Tegu kaimas ir yra reikalingas savo žemės 
ūkio mokyklų žymiai daugiau, nei jų turi, bet aukštosioms mūsų valstybės bei 
tautos pareigoms būtina atranka iš visų luomų bei sluoksnių“ (ten pat; išskirta 
A. A.). Kad tai būtų galima netrikdomai daryti, reikia deramai sutvarkyti visą 
mokyklų tinklą, kad neliktų kultūros dirvonų ir atsilikusių vietų, neteikiančių 
jokios naudos nei tautai, nei valstybei. 

Dirbdamas Klaipėdoje Andrius Ašmantas jautriai reaguodavo į pajūrio 
švietimo reikalus. Jis darbavosi Klaipėdos krašto mokyklų draugijoje (žr. 
p. 243—244), spaudoje džiaugėsi Klaipėdos lietuviškų mokyklų stebuklu (RR 
334), pirmaisiais Pedagoginio instituto absolventais (RR 433). Matydamas 
augantį Klaipėdos Vytauto Didžiojo gimnazijos mokinių skaičių skatino kurti 
antrą lietuvišką gimnaziją Klaipėdos mieste (Klaipėdai reikia dviejų gimna- 
zijų. Klaipėda nori operos ir aukštosios mokyklos. Kurlink kreiptini litua- 
nistų darbai. - XX amžius, 1938 m. rugsėjo 26 d.). Iš čia minimo straipsnio 
antraštės matyti, kad Ašmantas nuoširdžiai troško matyti stiprią lietuvišką 
aukštąją mokyklą Klaipėdoje — tikrą lietuvių mokslo ir kultūros židinį, ir ta 

mokykla turėtų būti universiteto lygio („Klaipėda, augdama pati savo dydžiu 
ir ekonominiu pajėgumu, gaivinama mūsų tautos kūrybinių jėgų, susilauks 
kada nors ir visų mokyklų mokyklos — universiteto“. - RR 434). Dar anksčiau, 
1936 m., jis yra paskelbęs straipsnį „Ar reikia Klaipėdai dviejų pedagoginių 
institutų?“ (Vakarai, 1936 m. gegužės 20 d.), kuriame svarstė, ką duoda dviejų 
pedagoginių institutų (lietuviško ir vokiško) buvimas Klaipėdoje. Pasirėmęs 
daugeliu argumentų (ekonominių, teisinių, kultūrinių, mokslinių ir kt.), 
autorius aiškiai pasisako už vieną stiprią, vertą aukštosios mokyklos vardo 
pedagoginę mokymo įstaigą. 

Andriui Ašmantui rūpėjo ir spaudoje skelbiama informacija, kad rengia- 
masi kurti Lituanistikos institutą. 1935 m. dar dirbdamas Kaune rašo straipsnį 
„Kokio Lietuvos Mokslų Instituto mums reikėtų?“ (Tautos mokykla, 1935, 
nr. 9, p. 193—194). Įdomu tai, kad būdamas poetiškos prigimties, jis norėtų, 
kad tokiame institute būtų ir meno skyrius, ir jame, be kalbos ir literatūros 
dalykų tyrimo, būtų tiriamas ar kuriamas ir menas. Apie būtinumą steigti Li- 
tuanistikos institutą rašė ir 1937 m. straipsnyje „Balsas iš provincijos“ (Naujoji 
romuva, nr. 50, p. 963). Kad jam tikrai rūpėjo mūsų mokslo įstaigų reikalai, 
matyti ir iš 1940 m. paskelbto straipsnio „Mūsų mokslo ir kultūros stabdžiai“ 
(XX amžius, 1940 m. kovo 26 d.). Jame rašoma, kad tie patys mokslininkai 
sutelkiami keliose įstaigose, dirba, kaip dabar pasakytume, keliais etatais, labai 
būdingais ir mūsų dienoms, ir dėl to trukdosi darbas: „sunkesnio ir skubes- 
nio darbo jos [įstaigos] pačios nepajėgia atlikti“ Čia bėda ta, kad neugdomos 
naujos pajėgos, nesirūpinama jų auginimu. Nors straipsnyje kalbama apskritai 
apie mokslo įstaigas, bet nesunku suprasti, kad autorius turėjo omenyje Litua- 
nistikos institutą, kurio beveik visi darbuotojai turėjo pagrindines pareigas 
universitete ar kitose darbovietėse. 


Mokykla ir jos uždaviniai 


„Mokykla - svarbiausia mūsų tautos dvasios ugdymo įstaiga, didysis mūsų 
tautos kultūros pamatas. Joje tiesiami mūsų kultūros ir visuotinio tautos vei- 
kimo keliai“ (RR 301; plg. taip pat TUTK 26, 29, 30). „Šių dienų mokykla 
turi būti moderniška, lanksti, sugebanti eiti kartu su mokslu, kūrybiška ir 
spalvinga tautinėmis savybėmis, kurias sudaro mūsų tautos rasė, jos kultūri- 
nė ir visuomeninė praeitis ir tautos artimieji siekimai ir uždaviniai, glūdį ir 
tolimoj ateity“ (RR 301). Mokyklai „skiriame didžius uždavinius. Ji kartais 
mūsų vaizduojama tautos pašaukimo vykdytoja arba net ir jo [to pašaukimo 
įkvėpėja. Mat joje pasėjama sėkla, kurios vaisius noksta dešimtis metų, o 
kartais tą vaisių brandina kelios ar keliolika žmonių kartų. [...] Prityrimo ir 

žinių perdavimas ir žmonių kartų auklėjimas - mokyklos tiesioginis uždavinys“ 
(TUTK 43). Mokykla taip pat turi „ugdyti visų tautų solidarumą ir žmonišku- 
mą“ (Susirūpinkime mokyklomis. — Vakarai, 1938 m. liepos 1 d.). Mokykla 
„ugdo tautos idealus ir valstybės uždavinius. Nuo mokyklos priklauso tautos 
ir valstybės ateitis. Gera mokykla — tautos palaima“ (ten pat). 

Įsitraukdamas į švietimo reformos diskusijas Andrius Ašmantas pirmiausia 
reikalavo jos visuotinumo: „Taigi gyvai yra pribrendusi švietimo reforma visa 
iš pagrindų, o ne fragmentiška“ (TUTK 44). „Vykusios mokyklų reformos 
nebus, jeigu ji nebus pilna ir visapusiška. Mestinas žalingas paviršutiniškumas 
ir nevykęs reformos fragmentiškumas. Švietimo pastatas turi būti planingas, 
išbaigtas ir aiškiai koordinuotas su kitais mūsų tautos ir valstybės reikalais, 
siekimais ir uždaviniais. Kol to nebus padaryta, suksimės užburtame rate, 
dejuosime ir skųsimės savo mokykla, užmiršdami, kokią kūrybinių tautos jėgų 
ir materialinių gėrybių dalį jai teduodame“ (TUTK 45). Jo vizijoje mokyklų 
reforma turėtų apimti visas švietimo grandis nuo pat vaikų darželio (Vaikų 
darželiai Neringoje. —- Vakarai, 1936 m. liepos 22 d.) iki gimnazijos, nubrėžti 
mokymo ir auklėjimo kryptis, nustatyti mokytojo pareigas, darbo sąlygas, jo 
profesinio tobulėjimo būdus ir formas. 

Todėl pirmiausia jis mėgino nusakyti mūsų mokyklos vietą tautiniame ir 
valstybiniame gyvenime. 1933 m. parašytame straipsnyje „Mūsų mokyklos 
vieta“ tvirtino, kad šiandien Lietuvos mokykla dar „neturi tinkamų sąlygų ir 
kultūringos santvarkos, pagrįstos paskutiniais pedagogikos mokslo reikalavi- 
mais. Ji kurta paskubomis ir tada, kada dar pati valstybė buvo netvirta. Įsigilinti 
moksliškai į jos siekimus ir uždavinius nebuvo kada. Kopijuotos rusų mokyk- 
los ir jų santvarka. |...] Ir skaudi tiesa: mokykla liko gerokai nustumta tarp 
kitų valstybinių ir tautinių gyvenimo sričių. Joje dirbo ir tebedirba daugybė 
nepasiruošusių pedagoginiam darbui“ (TUTK 28). Mokykla dar pati neiš- 
moko „ginti savo aukšto pašaukimo tautiniuose ir valstybiniuose dalykuose“ 
(TUTK 30), patys nemokame vertinti savo mokyklos (TUTK 26). Nesutvarkyti 
mokytojų cenzo reikalai, nėra tinkamos atrankos į mokyklos darbą, jaunimas 
vengiantis mokytojo profesijos ir kt. (ten pat, p. 28-29). 

Tą pačią mintį, kad „mokykla ir jos darbininkai neturi atitinkamos vietos 
mūsų tautiniuose ir valstybiniuose reikaluose“ (TUTK 30), jis pakartoja 
ir po metų poleminiame straipsnyje su Petru Joniku „Kame tos priežas- 
tys“. Mokykla dar nepajunta savo svarbumo ir nemoka ginti aukšto savo 
pašaukimo tautiniuose ir valstybiniuose dalykuose. Tad jai tenkantys tik 
trupiniai nuo kitų stalo. Joje galintys dirbti visi, kurie kitur negauna darbo. 
Apie pašaukimą nė kalbos negali būti, kai ji yra tapusi viešbutis svečiams 

ir darbo birža bedarbiams. „|Ml]okykla turi save gerbti ir iš kitų pagarbos 
reikalauti“ (TUTK 30). 

Neturėdami atliktų platesnių praktinio mokyklos darbo studijų, vis dar 
nemokame suprasti mokyklos paskirties, švietimo ir auklėjimo problemos, 
kylančios iš specifinio mokyklos darbo srities. Dažnai pajuntame, kad kai 
kurie mokyklos nuostatai yra toli prasilenkę su pedagogine psichologija. 
Mokykloje dar nėra įsigalėjusi pedagoginė dvasia, kuri būtina kiekvienam 
rimtesniam auklėjimui, kur ugdoma žmogaus asmenybė. Mokytojo idealioji 
nuotaika ir pasiryžimas dirbti auklėjimo darbą turėtų būti nuolat skatinami. 
„Mokytojas tuo atveju turėtų justi, kad visos mokyklos organizmas yra pilnas 
nuoširdžios pedagoginės dvasios, kad jo asmenybės ir visas dvasinis gyveni- 
mas yra gerbiamas, saugomas ir niekad nepažeminamas, nepažeidžiamas“ 
(Mokslo metus pradedant. - Rytas, 1935 m. rugsėjo 2 d.). Reikėtų pagalvoti, 
ar jaunuomenės auklėjimo srityje nenuėjome į šabloną, dažnai nuskambantį 
tuščiais žodžiais? Ar gerai pažįstame jaunuomenę, kuri pavesta mums auklėti? 
Ar mūsų priemonės jo sielai formuoti nėra per daug policinės ir trumparegiš- 
kos? Kiekvienoje epochoje pilna stambių, negražių klaidų, bet mes turime jas 
išstudijuoti ir pastebėtus trūkumus kuo skubiausiai šalinti. Tad „[plažinkime 
jaunuomenės sielą, saugokime jos idealizmą, branginkime dvasines vertybes, 
įkurdinkime visoje mokykloj pedagoginę dvasią — tegu bus šių mokslo metų 
šūkiai, kurie nuskaidrintų kelią ir ateities mokyklai, siekiančiai didžiųjų mūsų 
tautos uždavinių!“ (ten pat). 

Priėmus pradinių ir vidurinių mokyklų įstatymus Andrius Ašmantas tuo 
nuoširdžiai džiaugiasi ir skuba savo mintimis dalytis su skaitytojais. Pirmiausia 
spaudoje paskelbia straipsnį „Pradžios ir vidurinių mokyklų įstatymas“ (Va- 
karai, 1936 m. rugpjūčio 5 d.; žr. RR 348—351). Jame rašo, kad nors įstatyme 
iš pagrindų ir nepaliečiama mokyklų santvarka, bet yra ir daug naujumo. 
Svarbiausia, kad mokyklų tiksle aiškiai iškeltas auklėjimas: nurodoma ugdyti 
jaunimo dvasią ir kūną, mokyti jį mylėti tėvynę jai aukotis (RR 348). „Apla- 
mai naujasis įstatymas yra daug tobulesnis ir tikslesnis ir mokyklos vidaus 
santvarkoje, kuri tik svarbi mokyklos darbininkams“ (RR 350). Kitame tuoj 
pat paskelbtame straipsnyje „Nauja dvasia mokykloje“ (Vakarai, 1936 m. rug- 
pjūčio 12 d.; žr. TUTK 56-58) taip pat teigia, kad naujasis mokyklų įstatymas 
esantis ne tik tobulesnis, darnesnis ir pilnesnis, - jis ne tik „eina tuo keliu, 
vadovaujasi ta dvasia, kuri viešpatauja visose kultūringų tautų mokyklose“ 
(TUTK 57), bet ir suteikia valstybinėms gimnazijoms naują — tautiškumo 
dvasią. Jeigu kas imtų neigti šį tautiškumo principą, kirstų šaką, ant kurios visi 
sėdi. Juk mūsų valstybė atsirado tautos dėlei ir ji perdėm tautiška, nekelianti 

jokių dinastinių ar imperialistinių tikslų. Todėl tauta ir valstybė tarsi sutampa 
ir iš gerai suprasto tautiškumo kyla ir valstybingumo supratimas. „[Klas bus 
išmokytas Lietuvą mylėti, branginti ir jai aukotis, tas lygiai sugebės mylėti, 
branginti jos valstybę ir jai aukotis. Tai naujojo mokyklų įstatymo dvasia. 
Plačiai suprastas tautiškumas — gerbti kitus ir save, mylėti, branginti savo 
tautą ir jai aukotis — tai nauja mūsų mokyklų dvasia, įstatymo skelbiama ir 
globojama“ (ten pat, p. 58). Straipsnyje taip pat pabrėžiama, kad naujasis 
įstatymas esantis gana lankstus: jame nepamiršta kitų Lietuvoje gyvenančių 
tautų (mažumų) noro turėti savo mokyklas. Įstatymas „ne fanatiškas, nėra tik 
aklas savo tautos gerbėjas. Jis leidžia visoms tautų mažumoms eiti savo keliu 
ir kurti savo kultūrą“ (ten pat, p. 57). Su šia laisve gražiai suderinta privačių 
mokyklų kūrimo iniciatyva. Ši iniciatyva palanki ir įvairioms konfesijoms. 


Mokytojo asmenybė ir veikla 


Nereikia įrodinėti, kad svarbiausias asmuo mokykloje, auklėjimo ir ugdy- 
mo variklis, mokymo proceso vadovas ir meistras yra mokytojas. „Mokytojas — 
mokyklos dvasia“, - rašė Andrius Ašmantas 1935 m. (RR 312). Jau šio darbo 
I dalyje skaitėme, kaip jis pats žiūrėjo į mokytojo profesiją, kaip didžiai ją 
vertino, kokius plačius sau kaip mokytojui kėlė reikalavimus (žr. p. 139—140), 
158—159 ir kt.). Ta didžiulė pagarba mokytojo darbui matyti ir jo pedagoginėje 
publicistikoje. Jis visur stovi mokytojo pusėje, aukština jo darbą, kovoja už 
geresnes darbo sąlygas, visaip skatina kelti kvalifikaciją ir visapusiškai tobulėti. 
Mokytojus laiko stipriausiais mūsų kultūros šulais, didžiausiais jos kėlėjais ir 
organizatoriais (TUTK 25). Jo mokytojo vertinimas spaudoje kartais pasiekia 
net nelabai įtikimą egzaltacijos laipsnį. Tik paskaitykime ištraukų iš šiai temai 
skirtų straipsnių. Mokytojas „ugdo jauną žmogų. Kiekvienas daigelis kelia 
galvutę į saulę, linksta savo viršūnėle į jos spindulius. O jaunas žmogus ir toks 
pat. Jis ieško saulės, nori pagauti švelnių jos spindulių ir gėrėtis jais. Mokykloje 
tokia saulė yra mokytojas. Jo sielos šilumoje bręsta jaunoji mūsų tautos karta. 
Koks tat pasidaro sunkus ir atsakingas mokytojo darbas! Jis pajunta didelę 
savo pareigą prieš tuos jaunučius, kurie tiesia į jį galvutes, prieš jų tėvelius, 
kurių viltys jų vaikučiuose, ir prieš visą tautą, kurios ateitis jo rankose. Šiur- 
pu net mokytojui! Kiek tat reikia jėgų, švelnių, gražių, didingų, kad jaunajai 
kartai niekada nepritrūktų dvasios peno, kad ji, linkdama į mokytoją, vis 
rastų gaivinančių jos sielos spindulių“ (Mokslo metus pradedant. — Vakarai, 
1936 m. rugpjūčio 12 d.). „Ir štai į mokytoją krypsta visų akys. Iš jo laukia 
kibirkšties uždegti tautos kultūros darbui. Į mokytojo rankas pakliūva žmo- 
nės, dar gyvenimo nesugadinti. Jis turi tuos vaikučius ne tik apsaugoti nuo 

negeistinų įtakų, bet kartu jis turi jiems įkvėpti darbštumo ir dorovingumo. 
Štai čia mokytojo ir yra pačios sunkiosios pareigos. Jis negali savo asmenybe 
atitrūkti nuo tų idealų, kuriuos skiepija jaunimui. Tik mokytojas amatininkas 
moko, o neauklėja. O tauta trokšta savo pranašų — auklėtojų, kurie rodytų 
kelią ir patys pirmieji eitų tuo keliu“ (Tauta ir mokytojai. - Vakarai, 1937 m. 
vasario 13 d.). Niekas mokytojo taip nestiprina, kaip „visos tautos pašaukimo 
pajutimas. Šiuo atveju, mes, lyg maži didžios mašinos rateliai, pajuntame savo 
reikšmingas ir kilnias pareigas. Mes tada veržiamės darbštūs ir ištvermingi 
į tautos kultūrinį darbą, kuris pats savaime yra vertingas ir net mus pačius 
ugdo. Vėl tas pats įspėjimas: neatitrūkti. O mes ir čia galime atitrūkti ir nueiti 
savo keliais. Čia reikia sekti pirmiausia visos tautos kultūrą, jos pastangas, 
laimėjimus ir pralaimėjimus. Džiaugtis kiekvienu kūriniu, kuris nešamas į 
mūsų tautos kultūros lobyną“ (ten pat). 

Andrius Ašmantas apie mokytoją rašo kaip apie „inžinierių, kuriam pa- 
vesta formuoti ne molis ar akmuo, bet jauno žmogaus siela su jo moraliniais 
nuteikimais ir idėjiniais pasiryžimais. Kokios tad mokytojui sunkios parei- 
gos! Koks tad beturi būti pats mokytojas, kuriam tiek daug patikima? Visi 
sutiksime, kad mokytojas turėtų būti idealus žmogus. Jis turi jausti, suprasti 
ir sugebėti subtiliausiai dirbti“ (TUTK 43). Mokinys niekada negali suabejoti 
mokytojo auklėjamųjų žodžių svarumu. Autoritetas įgyjamas nuolatiniu savo 
asmenybės ugdymu ir savo gyvenimo drausminimu. Mokytojo žodžiai pakibs 
be reikšmės ore, jei jų nelydės pajėgios mokytojo asmenybės įtaiga. Tas, kurio 
dvasinis akiratis bus siauras, kalbės štampuotais žodžiais, paveldėtais iš prieš- 
karinių laikų. „Mokytojai, o ypač direktoriai ir inspektoriai be charakterio, 
gilesnio išsilavinimo, be subtilesnio pedagoginio patyrimo yra pedagoginio 
darbo stabdžiai, kurie pakerta iš pat pašaknų mokinių idealizmą ir užmuša 
mokiniuose mokslui, mokyklai meilę ir pagarbą“ (TUTK 65). 

Mokytojo uždavinys — ne tik perteikti praeities patirtį, bet ir auklėti, glu- 
dinti žmogaus dvasią ir suteikti jai nuolatinės energijos, kuri savaime stiprintų 
ir skatintų nuolat augti ir tobulėti. „[Vlaiką išauklėti — sutvarkyti jo būdą, 
siekimus ir padaryti darbui pajėgų ir morališkai atsparų“ (TUTK 60). „Koks 
turi būti pats mokytojas ir kokių turėti, tariant, inžinieriškų sugebėjimų rasti 
formai ir paleisti tai nuolatinei energijai, kuri žmogaus dvasią formuotų dina- 
miškais pavidalais tam tikra linkme, kuri veda į individo, tautos, valstybės ir 
visos žmonijos aukštuosius uždavinius ir siekimus!“ (RR 311). Mokytojas turi 
„gyvai dairytis po kultūrinį gyvenimą, kartais jam net vadovauti ir nustatyti 
ateities gaires. |...] Mokytojams kokybė — pirmas reikalavimas. Čia taikomas 
kokybės supratimas labai platus: nuo mokytojo asmenybės iki pakenčiamo 

dalyko mokėjimo ir sugebėjimo dėstyti praktikoje“ (Lietuvių kalbos ir lite- 
ratūros mokytojų sąjunga. — Tautos mokykla, 1934, nr. 23, p. 449). 

Andrius Ašmantas nurodo, kad vienas iš svarbių sėkmingo mokyklos darbo 
paskatų yra tinkamai sutvarkytos mokytojo darbo sąlygos. Iš mokytojo reikia 
ne tik reikalauti, bet matyti, ko mokytojas iš mūsų reikalauja (TUTK 43). 
Mokytojo darbas nusipelno bent to, kad jo atlyginimas būtų sulygintas su 
kitų įstaigų tarnautojų, iš kurių reikalaujama tokių pačių kvalifikacijų kaip iš 
mokytojų. „Pagaliau turėtų būti sutvarkytos ir mokytojo darbo sąlygos taip, 
kad jis būtų jų nuolat skatinamas labiau atsidėti savo darbui ir kad jo pažangai 
atitiktų ir materialinių gėrybių tam tikras ekvivalentas“ (TUTK 44). Tačiau 
„[Įdlabartinės mokyklos darbo sąlygos yra tragiškos“ (TUTK 47): tvarkytini 
mokytojų cenzo reikalai, tarnybinės kategorijos, etatai ir su tuo susiję moky- 
tojų atlyginimai, pamokų paskirstymas, didelė mokinių gausa klasėse (TUTK 
42-45, 47-49) ir kt. 

Apskritai nevykusių tradicijų mokykloje buvo ir vėliau. Apie jas spaudoje 
buvo kalbama ir pradėjus mokyklų reformą. Andrius Ašmantas griežtai pa- 
sisakė prieš nepagrįstą mokytojų kilnojimą iš vienos darbo vietos į kitą, ypač 
jei tai susiję su valdininkų intrigomis (Mokytojai ir įstatymai. — AA) ar su 
Klaipėdos krašto švietimo vadovybės antilietuviškais veiksmais (Vaikų darželiai 
Neringoje. — Vakarai, 1936 m. liepos 22 d.). Jis kritikavo nevykusius mokyklos 
atostogų laiko kaitaliojimus Klaipėdos krašte (RR 337—340). 1939 m. rašė, 
kad mokyklose netinkamai nustatytas įvairias kategorijas turinčių mokytojų 
santykis, nėra vykęs mokytojų skirstymas pagal turimas pareigas, dažnai ne- 
atitinkančias kvalifikacijos. „Mokykla nėra užkampyje vykdant mūsų tautos 
pašaukimo uždavinius, ji neturėtų likti kampininkė ir minėtose [valdininkų 
atlyginimo] lentelėse“ (Pertvarkant valdininkų atlyginimo lentelę. - XX am- 
žius, 1939 m. vasario 7 d.). Tad suprantant mokyklos paskirtį ir jai keliamus 
uždavinius, „iškyla nauja pareiga ir atsakomybė — visuomenės pareiga ir atsa- 
komybė prieš mokytoją, kad jis turėtų gerą dirvą savo dvasios penui, kuriuo 
turės maitinti ir jaunąją kartą“ (Mokslo metus pradedant. - Vakarai, 1936 m. 
rugpjūčio 12 d.). 


Lietuvių kalbos ir literatūros mokymo klausimai 


Būdamas lituanistas ir mokykloje dėstydamas lietuvių kalbą ir literatūrą 
Andrius Ašmantas geriausiai matė ir bendrus mokyklos darbo trūkumus, ir 
savo dalyko dėstymo spragas. Šiuos atvejus spaudoje jis kėlė pasiremdamas 
kaip tik savo darbo patirtimi, įgyjama per lietuvių kalbos ir literatūros pamo- 
kas, taip pat popamokinėje ir užmokyklinėje veikloje. 

Pirmiausia reikia nurodyti, kad jis labai vertino lietuvių kalbos ir literatūros 
dalyką ir lietuvių kalbai skyrė svarbiausią vaidmenį visų mokykloje einamų 
dalykų sistemoje. Lietuvių kalba turėtų būti mokyklos šeimininkė tarp kitų 
dalykų (TUTK 22), nes tai ir valstybinė, ir dėstomoji kalba, „mūsų tautinės 
kultūros pirmasis ir tvirčiausias pagrindas“ (TUTK 26). „[Llietuvių kalba, 
neseniai virtusi krašto aukščiausia — dėstomąja, valstybine ir kultūrine — kalba, 
turėtų būti savotiškoje išimtyje tarp kitų mokslų, kurie amžiais kuriami visų 
tautų“ (TUTK 24). „Gimtoji kalba — visos tautos narių kasdieninė duona. 
Todėl mokykloje net istorija ir geografija dėl savo reikšmės ir vartojimo ribų 
siaurumo turi nusileisti gimtajai mūsų kalbai ir duoti tinkamą jai vietą. Šį 
svarbų mūsų tautai klausimą senieji mūsų tautos vadai yra išsprendę jau prieš 
50 metų, o mūsų praktika?!.“ (TUTK 56). Mokykloje mokytojas lituanistas 
turi būti ne tik pedagogas dėstytojas, bet ir kalbininkas mokslininkas, kuris 
iš kaimo gavęs žalią medžiagą, turi ją moksliškai perdirbti ir tuoj duoti mo- 
kiniams (TUTK 24). 

Praktikoje, kaip nurodo Andrius Ašmantas, yra toli gražu ne taip. Gimtoji 
kalba per mažai vertinama ir visuomenėje, ir mokykloje. Visuotinai skun- 
džiamasi, kad mokykla tinkamai neišmoko gimtosios kalbos (TUTK 23, 25, 
RR 310). „Nuo pat nepriklausomybės pirmųjų dienų dejuojam ir sunkiai 
sergam savos kalbos nemokėjimu. Seniau tarėmės neturį specialistų. Tai 
tiesa... Šiandie jų trūkumas žymiai sumažėjo, tačiau mokykla proporcingos 
pažangos čia nepadarė“ (RR 302). Pirmiausia reikia išmokyti jaunuomenę 
pamėgti savo kalbą dar mokykloje, taip pat keisti požiūrį į pačią kalbą, jos 
vertinimą, mokymo metodus ir priemones. 

Mokykloje gimtoji kalba pastatyta greta svetimųjų kalbų ir „dar daugelio 
niekinama: ji sunki, neišmokstama, netikusi... Jos prigimtosioms teisėms ap- 
ginti, gyvendami jau antrą nepriklausomybės dešimtmetį, dar jokio įstatymo 
nesusilaukėme. Jos rašomieji darbai mokyklose net įstatymu sulyginti su 


VS, svetimų kalbų ir net matematikos rašomaisiais 


lotynų kalbos ekstemporale 
darbais! Tai didžiausias gimtosios kalbos mokymo metodo nesupratimas ir 
savos kalbos paniekinimas net mokyklose. Todėl toks jos likimas ir viešame 
gyvenime...“ (TUTK 22). „Šiuo atžvilgiu net mūsų mažumos toli mus pralen- 
kė. Jų mokykloj išskiriamos dvi svarbiausios kalbos — valstybinė ir dėstomoji. 
Tų kalbų dėstytojams yra net atskiras atlyginimas. Tačiau mes savo kalbai, 
kuri dabar yra valstybinė ir dėstomoji, jokių išimčių nedarome“ (TUTK 26). 

Viename straipsnyje, pavadintame „Svetimos kalbos ir kultūra“ ir turin- 
čiame paantraštę „Negalima mokyti vaiką svetimos kalbos, kol jis neišmoko 


US Lot. extemporalis, -e — staigus; be pasirengimo, improvizuotas. 

tinkamai savosios“ (Vakarai, 1937 m. balandžio 25 d.; perspausdinta RR ir 
TUTK), kelia klausimą, aktualų ne tik anų metų mokyklai ir visuomenei, 
bet ir mūsų dienomis. Beje, šis klausimas spaudoje buvo keliamas ir kitų 
pedagogų (Murka 1919: 13, Stonys 1936), tad įdomu paskaityti Andriaus 
Ašmanto argumentaciją. Jis rašo, kad paprotys aklai mokyti svetimų kalbų yra 
atėjęs iš rusų ir lenkų tautų, kur manyta, kad mokėti tų kalbų esantis didelis 
kultūros ženklas. Anuomet žmonėms rodėsi, kad pašnekėti svetima kalba jau 
savaime kultūringa. Tai tokia pati galvosena, kaip kad manymas, jog frakas jau 
savaime yra visa žmogaus kultūra. Kartais svetimos kalbos mokymasis veda 
į savosios atsisakymą ir tai mūsų tauta per šimtmečius yra patyrusi ne kartą. 
„Juk šis aklas mokymasis svetimų kalbų yra paprastas vergiškumas, paveldėtas 
iš XVIII ir XIX amžiaus, kada dar nepažinta kaip reikiant kultūra ir žmogaus 
dvasia. Šiandie mums kultūros istorija rodo, kad didieji mūsų kelių žmoni- 
jos kultūrai skynėjai yra temokėję tik vieną savo gimtąją kalbą“ (TUTK 59). 
Daugiakalbiai žmonės kūrybai ir mokslui nėra daug nusipelnę. „ĮSlvetimų 
kalbų mokėjimas nėra esminis kultūringumo ar kultūros požymis“ (ten pat, 
p. 60), o šių dienų psichologija ir pedagogika tvirtina, kad negalima vaikų 
mokyti svetimų kalbų, kol jie gerai neišmoksta savosios. Niekas nepataria 
jų mokyti iki 8-erių metų amžiaus. Svetimoji vaikų išmoktoji kalba greitai 
pamirštama, nes ji kaip reikiant neišmokstama, o geriausias laikas jos mokyti 
esantis nuo 16 metų. 

„Geras jų [svetimų kalbų] mokymas yra priemonė ir lavinti mokinio suge- 
bėjimus greit pastebėti ir orientuotis. Tam dėstoma juk ir matematika, kurios 
nė pusės dalies nevartojame gyvenime. Žodžiu, vaiką išauklėti, — sutvarkyti 
jo būdą, siekimus ir padaryti darbui pajėgų ir morališkai atsparų, — yra kelis 
kartus svarbiau. [...| Darni jo asmenybė, nuoširdi darbo meilė, pajėgumas ir 
patvarumas siekiamiems tikslams yra tikrosios kultūringumo žymės, kurios 
gali padėti jam praskinti ir naujus kultūros kelius“ (ten pat). 

Svetimų kalbų mokėjimo ar mokymosi neigti nereikia. Vis dėlto dera 
paisyti užsienio mokslininkų patarimo: „nesvarbu daug kalbų mokėti, bet 
svarbu bent viena kuria ką nors gera ir nauja pasakyti“ (ten pat, p. 61). 

Ne viename pedagoginės publicistikos straipsnyje Andrius Ašmantas už- 
simena apie gimtosios kalbos mokymo metodus. Kaip ir daugelis to meto 
pedagogų ir mokslininkų, jis nepritarė analitiniam kalbos mokymo metodui, 
„kuris buvo vartojamas ankstybais viduramžiais dėstyti lotynų kalbai, kuri jau 
tada buvo mirusi ir svetima visiems kraštams. Šis metodas, jei dar pakenčia- 
mas kiek šių dienų lotynų kalbos dėstymui, — gimtajai kalbai yra peilis. Jis ją 
marinte marina ir mokinį atbaido nuo jos. |...] Šiandien mokinys dirba ir bijo 

netaisyklingų sakinių ir žodžių; o jų tačiau neišvengia, ir jo kalba tikrai prasta. 
Atsitinka taip todėl, kad mokinys kalbos gryninime paliekamas pasyvus. Jam 
duodami receptuoti pakaitalai, kuriuos kartais pirmą sykį girdi. Juos išmoksta 
be jausmo ir vaizduotės, lyg papūga kalbėti. Toks mokinys visą gyvenimą, 
kada norės kalbėti ar rašyti taisyklingai, jausis jų supančiotas. Tam pašalinti 
reikia įtraukti pačius mokinius į kalbos ugdymą, kad jie pajustų, jog kalba yra 
gyvas organizmas, kurio tobulinimui nėra ribų. Mokinys, baigęs aukštesniąją 
mokyklą, turi būti jau savo kalbos drąsus meistras ir jos taisyklingumo tikslus 
barometras“ (TUTK 23; išskirta A. A.). Kalamasis metodas turi būti keičiamas 
euristiniu metodu, kuris suprantamas kaip mokymas pagalbiniais klausimais, 
leidžiančiais mokiniui pačiam eiti atradimo keliu ir šitaip pasisavinti naują 
dalyką. Andrius Ašmantas kaip ir Petras Jonikas bei kiti metodininkai jį vadina 
auklėjamuoju kalbiniu (ir ištisiniu mokymu). Dalis pagal jį dirbamų darbų 
yra rašiniai. Mokyklinių rašinių klausimui Andrius Ašmantas straipsniuose 
pareiškia nemaža įdomių samprotavimų. 

Didelė rašinių metodikos bėda esanti ta, kad jie paversti tikrinamąja, o ne 
mokomąja priemone (RR 302). „Rodos, turėtų jau ir mums būti aišku, kad 
rašiniai yra ištisinio gimtosios kalbos metodo būtiniausia ir svarbiausia dalis. 
Tik rašiniuose ir įvairiausiuose pratimuose gali puikiai pasireikšti euristinis 
metodas, be kurio kalbos mokymas yra negalimas. Čia tik beveik vienintelė 
proga mokiniui savarankiškai išstudijuoti ir gražiai suprasti žodžio reikšmę, 
aspektus, darnumą sakiniui, sakinio tikslumą minčiai ir galiausiai pajusti 
virtinę, kuria teka gimtosios kalbos dvasia: mąstymas, vaizdas ir jausmas!“ 
(TUTK 53-54). Štai net „romėnams buvo aišku: gimtosios kalbos rašinys 
yra mokomoji priemonė, o ne tik tikrinamoji, kaip iki šiol pas mus esti. Juo 
dažniau rašysime, juo geriau — nedaug betaisytinas šūkis. Mokytojas tai gerai 
žino, bet rašinių „vengia“ prieš savo pažiūras. Kaip mokytojas nevengs, kad 
gimtosios kalbos rašiniai pagal įstatymą lygūs lotynų kalbos extemporalei ar 
matematikos tikrinamiesiems darbams! Čia gimtosios kalbos mokytojui labai 
skaudi įstatymo klaida! Todėl jis ir su geriausiais norais negali ištesėti duoti 
per trimestrą 6—10 tikrinamųjų rašinių klasei“ (TUTK 31). Autorius pateikia 
savo apskaičiuotą mokytojui tenkantį krūvį: pavyzdžiui, 40 mokinių klasė 
parašo rašinius po 3 puslapius, tad per 6-ias klases išeina vienkartinis darbas 
720 puslapių rankraštinio teksto, o per trimestrą po 6 rašinius — jau 4220 pus- 
lapių. „Mokytojas gali pataisyti su psichologine, logine ir kalbine kritika, 
atsimindamas individualius kiekvieno mokinio stiliaus ir kalbos trūkumus, 
daugiausia 20-30 psl. per valandą, po kurios jis bus tiek jau pavargęs, kad 
antros be jokio poilsio neišdirbs. |... Be to, šis darbas yra be galo nesveikas 

akims ir varginantis. Taigi rašiniams taisyti mokytojas sugaišta kasdien beveik 
tiek pat laiko, kiek ir mokykloje. Už tai atlyginama keliais centais!“ (TUTK 
24-25). „Rodos, aišku, kad čia mokytojas ne mažesnį „skurdą“ kenčia, kaip 
ir pati kalba“ (TUTK 31). „Ar ir šiandie neduosim savo kalbai, kuri tiek metų 
iškentėjo pavergta, o tautiškai atgimstant buvo vienintelė mūsų stiprybė, — 
mokyklose tokių teisių ir sąlygų, kuriomis naudojasi kultūringų tautų kalbos, 
kad ir turėdamos nuo seno įvairiausių vadovėlių ir plačiausią literatūrą?“ — 
retoriškai klausia Andrius Ašmantas. 

Kalbėdamas apie tas mokyklos bėdas, Ašmantas polemizavo su savo kolega 
Petru Joniku, parašiusiu straipsnį „Kalbinio auklėjimo skurdas“ (žr. Tautos 
mokykla, 1934, nr. 12, p. 229). „Ryto“ dienraštyje jis paskelbė straipsnį 
„Kame tos priežastys“ (1934 m. liepos 20 d.), kuriame rašoma, kad autoriaus 
[Petro Joniko] lyg nedrąsiu šešėliu praeinama pro tikrąsias skurdo priežastis. 
Ašmantas teigia, kad neužtenka vien pakeisti kalamąjį metodą auklėjamuoju 
kalbiniu, bet reikia matyti ir kitus dalykus. Jis sutinka, kad studentai ven- 
gia imti studijuoti lietuvių kalbą, ir pabrėžia, kad čia daugiausia nusveria 
ekonominiai dalykai: materialūs nepritekliai dažnai ir didelius pasiryžėlius, 
net nemačiusius mokyklos darbo, išvaiko iš lietuvių kalbos seminarų, o ir 
įsidirbusiuosius dažnai išgraužia iš mokyklos. Kitos priežastys —- nepedago- 
ginė aplinka mūsų mokyklose, netinkamai tvarkomi mokyklos ir valstybės 
santykiai, nesirūpinama būsimųjų darbininkų rengimu ir jų atranka, trūksta 
tinkamai pasirengusių žmonių, — visa tai „nubaido geras jėgas nuo mokyklos 
dirvono“ (TUTK 30). 

Įvairiuose straipsniuose Andrius Ašmantas yra kėlęs nemaža ir kitų moky- 
tojams lituanistams aktualių klausimų: reikalavo pakelti atlyginimą už pamoką 
ir rašomųjų darbų taisymą, sumažinti lietuvių kalbos pamokų normą, spręsti 
klasių gausumo dalykus (40-50 mokinių klasėje neįmanoma dirbti) ir kt. 
Bendruosius savo samprotavimus jis mėgino perteikti straipsnyje „Mokyklų 
reforma ir lietuvių kalba“ (Rytas, 1935 m. rugsėjo 3 d.; perspausdinta RR ir 
TUTK). Nors tas straipsnis išspausdintas kaip publicistinis rašinys (iš jo kai kas 
jau cituota šioje apžvalgoje), vis dėlto jame kaip moksliniame traktate glaustai 
nurodyti, autoriaus nuomone, svarbiausi lietuvių kalbos mokymo mokykloje 
uždaviniai ir tam tikros gairės mokyklos reformai. Tai lyg įspėjimas ateičiai, 
kad lietuvių kalba nebūtų netinkamai vertinama. 

Moksliniu atžvilgiu, rašo Andrius Ašmantas, jaučiamas lietuvių kalbos 
mokytojų trūkumas, — kalbos dalykus dar nemažai kas dėsto neturėdami tin- 
kamo išsimokslinimo. Dėti daug vilčių į universitetą negalima, nes iš lituanistų 
mažai kas eina į kalbininkus, o dažniau pasirenka literatūros specializaciją. 

Dabartinė lietuvių kalbos mokymo programa visai netinkama: kiekvienas 
išskaito joje ką pats nori, todėl dažniausiai pasitenkinama tik rašybos mo- 
kymu. Jai trūksta kalbinės sistemos, metodo ir ryškumo. Vadovėlių pagal tą 
programą nėra ir negali būti. 

Metodiniu atžvilgiu lietuvių kalba dabar dėstoma nenuosekliai ir nesis- 
temingai. Ištisinis gimtosios kalbos mokymo metodas reikalauja tinkamai 
vertinti mokinių rašinius ir skirti jiems ypač daug dėmesio, mažinti mokinių 
klasėse ir mokytojui skiriamų pamokų skaičių savaitėje. 

Tautiniu atžvilgiu kalba negali būti laikoma tik susižinojimo priemone. 
Mokykloje reikia įtvirtinti nuostatą, kad lietuvių kalba šių dienų pasauliniame 
kalbos moksle užima vieną iš pačių garbingiausių vietų, ji yra mūsų praei- 
ties ir kultūros veidrodis, ryškiausia tautinės individualybės žymė ir tautos 
kasdieninė duona. Savo reikšmingumu ji nusipelno išskirtinės vietos visoje 
mokymo sistemoje ir pačios mokyklos gyvenime. 

Savo darbuose Andrius Ašmantas, rodos, nėra stengęsis kaip nors atriboti 
pamokinės ir nepamokinės veiklos ir jų reikšmės auklėjimui. Jis vienodai 
vertino visą mokytojo lituanisto darbą, kad ir kurioje srityje jis dirbtų. Su- 
prantama, svarbiausiu jis laikė mokytojo tiesioginį mokomąjį darbą klasėje, 
nors straipsniuose to klausimo nėra plačiau kėlęs (tai mėginta daryti „Lietu- 
vių kalbos dėstymo metodikos“ paskaitose). Jo paties darbą lietuvių kalbos 
pamokose aukštesniojoje mokykloje iš dalies atspindi AA likusios lietuvių 
kalbos programos (egzaminų bilietai), diktantų tekstai (apie juos žr. p. 176), 
bet tas niekur nenagrinėta publicistiniuose straipsniuose. 

Kaip prisimename, Ašmantas yra pasiskundęs, kad anuometinė lietuvių 
kalbos mokymo programa nesanti gera ir visai tinkama, kad pagal ją nesą ir 
negalį būti gerų vadovėlių. Bet vieną mokyklinį vadovėlį jis buvo recenzavęs 
ir visai teigiamai jį įvertinęs. Tai Igno Malinausko ir Jurgio Talmanto „Lietu- 
vių kalbos gramatika pratimais“, skirta II, III, IV ir V, VI pradžios mokyklos 
skyriui, taip pat I ir II gimnazijos klasei (Šv. Kazimiero draugijos leidiniai, 
Kaunas, 1931-1934) (Tautos mokykla, 1935, nr. 10, p. 238—239). Rašant 
gimtosios kalbos gramatiką mokyklai, recenzento nuomone, reikia paisyti 5-ių 
reikalavimų: pažinti patį dalyką, atrinkti ir paskirstyti medžiagą, prisitaikyti 
prie mokinių amžiaus ir išsilavinimo, laikytis programos ir rasti tinkamą me- 
todą susieti visus reikalavimus ir nuosekliai pereiti nuo vieno dalyko prie kito. 
Taigi reikia siekti, kad vadovėlis išeitų darnus, sklandus, nuoseklus ir lengvas. 
Autoriai vykusiai pasinaudoję euristiniu metodu ir parodę mokiniams, kad 
kasdieninėje pačių mokinių kalboje yra visos gramatinės taisyklės ir jiems 
leidžiama tai patiems patirti. Bereikia tik geros mokytojo rankos vesti mokinius 

tuo keliu. Autoriai į pačią gramatiką žvelgę plačiai: tai ne tik vadovėlis kalbai 
pažinti, bet ir priemonė kalbai ugdyti pagal vaikų sugebėjimus. Vadovėlio 
vertė gimtajai kalbai pramokti pakyla dar ir dėl to, kad neturime metodikų 
atskiriems kalbos dalykams mokyti. 

Recenzijoje autorius sužymi nemaža vadovėlyje netiksliai pateiktų dalykų 
pagal visus minėtus 5-is reikalavimus, bet daro išvadą, kad jis „praskynė naujus 
kelius mūsų gramatikoms. |[...] Pradžios mokykla, kiek man žinoma, rodos, 
patenkinta naudojasi šiuo vertingu darbu“ (ten pat, p. 239). 

Andriui Ašmantui rūpėjo ir plati nepamokinė ir užmokyklinė lietuvių kal- 
bos mokytojų veikla ir jos reikšmė auklėjimui. Nors jo niekur nėra rašyta apie 
mokinių būrelių (kuopelių) veiklą, ekskursijas po gimtąjį kraštą, bet žinoma 
jį patį ten aktyviai dalyvavus ir ypač ekskursijose. Dar viena veiklos sritis — 
mokinių pirmenybės (varžybos, olimpiados). Iš jo biografijos žinome, kad jis 
buvo aktyvus tų varžybų organizatorius, teisėjas, parengė „1938/39 m. m. 
lietuvių kalbos, istorijos, prancūzų kalbos ir darbelių pirmenybių nuostatus“ 
(TUTK 105-107), kuriuos patvirtino Švietimo ministerija ir taikė pirmenybių 
praktikoje. Pats jis yra parašęs ir teorinį straipsnį iš šios srities, kuris svarbus 
ir jo pedagoginės minties raidai nušviesti. 

Straipsnyje „Mokinių pirmenybės“ (Vakarai, 1938 m. gegužės 27 d.; 
persp. TUTK) rašoma, kad ši veiklos sritis dar nesena mūsų mokyklose. Jos 
prasidėjo sportu, o vėliau buvo įtraukti keli dėstomieji dalykai, kuriais gali 
būti lengvai palyginamas vienos mokyklos darbas su kitos. Jos leidžia taip pat 
palyginti įvairių mokyklų metodus, kryptis ir laimėjimus. Nors spaudoje dėl 
pirmenybių tikslingumo buvo įvairių nuomonių (apie jas rašė Juozas Am- 
brazevičius, Alfonsas Kalnius, Leonas Kuodys ir kt.), bet varžybos vertingos 
todėl, kad tai yra dar viena nauja auklėjimo forma, leidžianti vaikams pajusti 
didelio kolektyvo bendrumą ir patiems pasijusti rateliu didžioje tautos ir 
valstybės mašinoje. Jos ugdo nuolankumą ir nuoširdumą viešojo darbo draus- 
mei, žadina atsakingumo jausmą. Mokykla pirmenybėse išeina į viešumą ir 
kiekvienas laimėjimas ar pralaimėjimas yra jau kolektyviškumo patirtis. Čia 
kita mokykla yra priešininkas, kurį reikia išmokti vertinti ir gerbti bei mokėti 
kartu dirbti. Pirmenybės yra gera nauja pedagoginė priemonė tam tikriems 
mokinio sugebėjimams ugdyti, kurie vėliau galės pasireikšti visuomenėje. 
„Ištižimas, apsileidimas ar snūduriavimas savo pareigose yra visuomeninė 
žala“ (TUTK 64). Pirmenybės kartu yra ir naujų savo krašto vietų pažinimas, 
o tai irgi naujas šių dienų pedagoginis laimėjimas. 

Dar viena sritis, kuri rūpėjo Andriui Ašmantui, buvo mokytojų rengimo 
ir tobulinimo(si) reikalai, kuriuos jis vadino mokytojų mokslinimu. Svarbu 

prisiminti, kad jis pats buvo mokytojų rengėjas — Daukanto mokytojų se- 
minarijoje, Klaipėdos pedagoginiame institute ir universitete, stebėjo kitų 
mokytojų ir studentų praktikantų vedamas pamokas, pats matė jų išsilavinimo 
lygį, metodinius poreikius, to rengimo gerąsias puses ir trūkumus. Apie patį 
būsimųjų mokytojų rengimą yra rašęs nedaug, daugiau paskelbė straipsnių 
apie mokytojų tobulinimo(si) dalykus. 

Savo publicistikoje Andrius Ašmantas ne kartą yra apgailestavęs, kad mo- 
kykloje dirba daug pedagoginiam darbui nepasirengusių žmonių, neturinčių 
ne tik aukštojo išsilavinimo, bet ir mokytojo cenzo. Tai siejo su valstybės 
jaunumu, ekonomikos silpnumu, lietuviškos mokyklos kūrimosi sunkumais. 
Prisimintina, kaip jis sielojosi, kad kitos tautos aukštesniajai mokyklai jau net 
mokslų daktarų ieško, o mes turime tenkintis penkių semestrų studentų darbu 
(Dienoraštis, 1930 07 21). Apgailestavo, kad nedaroma mokinių atranka į mo- 
kytojus, ja nesirūpinama, nes apskritai nelabai yra ir kaip rūpintis: „studentai 
vengia imti studijuoti lietuvių kalbą“ (TUTK 29). Mokykloje nesirengiama 
būti lietuvių kalbos mokytojais, nes joje nepedagoginė ir nekūrybiška aplinka. 

Straipsnyje „Mokytojų mokslinimas“ autorius skiria du būsimųjų ir jau 
dirbančių mokytojų mokslinimo darbo etapus: kandidatų mokslinimas iki 
realaus mokytojo darbo mokykloje ir dirbančių mokytojų mokslinimas. 

Dėl kandidatų mokslinimo rašoma apie priėmimą į pedagoginius ins- 
titutus, apie atsirandančias galimybes atsirinkti reikiamus kandidatus, nors 
didelių vilčių į tai nededama. Tepasakoma, kad aukštojoje mokykloje būtina 
išugdyti bent pačius svarbiausius pedagoginius nusiteikimus, be kurių neįma- 
noma dirbti mokykloje, ir gryno (dalykinio) mokslinimo čia neužteks (Rytas, 
1935 m. birželio 27 d.). 

Plačiau apie būsimųjų mokytojų rengimo reikalus rašoma straipsnyje 
„Metodiniai dalykai mokyklose ir universitete“ (RR 321-324). Autorius 
pažymi, kad universitetas eina dvejas pareigas: dirba mokslo darbą ir rengia 
specialistus, tarp jų ir mokytojus. Mokyklos reforma irgi neatpalaiduoja nuo 
tų dviejų pareigų. Nėra paslaptis, kad pradėję darbą mokykloje mokytojai 
nusiskundžia universitete negavę to, ko jiems būtinai reikia pradėtame darbe. 
Jauni mokytojai veržte veržiasi pamatyti ir suprasti, kaip iš tikrųjų reikėtų dirbti 
mokykloje. Mat universitete trūksta žmonių, kurie būtų pažinę mokyklą ir jos 
darbą ne tik iš knygų, bet ir praktiškai. Universitetui reikėtų susirūpinti rasti 
ir parengti tokių žmonių, kurie būtų gerai pažinę mokyklos darbą ir pasirengę 
metodinius dalykus dėstyti studentams. Tam reikėtų turėti tam tikrą planą, 
pradėti glaudžiau bendradarbiauti su mokykla. Tiesa, šiokių tokių santykių 
esama, bet matyti ir tam tikrų nepatogumų bei trūkumų. 

Toliau straipsnio autorius aprašo tris būdus, kaip mokykloje tobulinasi 
studentai — būsimieji mokytojai. Rodyti studentams pamokas nesą malonu 
ypač patiems mokytojams, ir darbo vaisiai gali būti menki. Jeigu pamokas 
veda patys studentai, būna sunku suderinti universitete ir mokykloje einamą 
kursą. Būtų galima imti trečiąjį būdą, kada ir metodikos dėstytojas, ir studen- 
tas vestų pamoką ir kartu pajustų gyvą pedagoginį vyksmą. Bet reikia, kad 
metodikos dėstytojas dirbtų ir kurioje atitinkamoje mokykloje, ir universitete. 
Be to, vieną aukštesniąją mokyklą reikėtų skirti universiteto bandomosioms 
pamokoms ir kitiems jo pedagoginiams reikalams. ,„Tokis glaudus universiteto 
bendradarbiavimas su mokyklomis galėtų praskinti naujus kelius mūsų tautos 
pedagogijai (ugdomajai pedagogikai), o ypač daug pasitarnautų ir lituanistikai 
ir neleistų jai iškrypti iš vėžių pirmose darbo dienose, kol dar nėra tradicijų 
ir neišdirbti tinkami metodai“ (RR 323). 

Ir universitete, ir mokytojų kursuose reikėtų sudaryti progų būsimiems 
ir jau dirbantiems mokytojams daugiau pastudijuoti psichologijos, pedago- 
gikos ir gimtosios kalbos uždavinius mokykloje. Universitete būtų pravartu 
ir speciali katedra, privaloma visiems būsimiems mokytojams. „Psichologija, 
pedagogika ir gimtoji kalba jungtina, nes daug turi bendra. Gimtosios kalbos 
ugdymas neįmanomas be pirmųjų“ (TUTK 35). 

Dirbančių mokytojų mokslinimas nei spaudoje, nei ministerijos nuro- 
dymuose beveik niekur planingai nekeliamas ir tai nesą nuoseklu (TUTK 
50). Vasaromis vyksta net keleri kursai aukštesniųjų mokyklų mokytojams, 
suskirstyti pagal dėstomus dalykus. Antai 1934 m. vasarą vyko lietuvių kal- 
bos ir literatūros mokytojų kursai Juodkrantėje ir ten patirti įspūdžiai leidžia 
kalbėti apie jų pedagoginę auklėjamąją svarbą. 

Straipsnyje „Po mokytojų kursų Juodkrantėje“ (Rytas, 1934 m. rugsėjo 
10 d.; perspausdinta TUTK) ir rankraštiniame rašinyje „Mokytojų kursai 
Juodkrantėje“ (TUTK 34-36) Andrius Ašmantas iškėlė nemaža pozityvių to 
renginio momentų. Pirmiausia kursų dalyviams buvo naudinga pati tarpusavio 
pažintis ir bendravimas. Teko klausyti kai kurių naujų kursų, kurie nebuvo 
skaitomi universitete. Deja, ne visi jie buvę visapusiški. Labai teigiama, kad 
pirmą kartą imtasi mokytojų ir teatro bendradarbiavimo darbo. Bet ne visur 
buvo gerai jaučiami mokytojų poreikiai, kai kur trūko teorijos ir praktikos 
ryšių (pratybų išvis buvę mažoka), vaizdinių priemonių, gyvų diskusijų, pačių 
mokytojų referatų. Autorius pabrėžė gyvą būtinumą palaikyti nenutrūkstamą 
ryšį tarp universiteto ir mokyklose dirbančių mokytojų. 

Vėliau rašydamas apie mokytojų mokslinimą Ašmantas svarsto, ar racio- 
nalu tokius kursus rengti kiekvieną vasarą (antrieji lietuvių kalbos ir lite- 

ratūros mokytojų kursai buvo surengti 1935 m. Palangoje). Juos galėtume 
pateisinti tik tada, jeigu juose būtų duodama kas nors nauja, bet dabar to 
negalima pasakyti. „Tad kam tie mėnesiniai kursai, beveik tik su teorinėmis 
paskaitomis? Aišku, kad baigusiems aukštąjį mokslą elementarių sisteminių 
paskaitų nereikia ir tuo pačiu tų mėnesinių kursų. Jiems užtektų kelių valandų 
su diskusijomis probleminių paskaitų — ir viso mėnesio sugaišti nereikėtų. 
Todėl šį darbą būtų galima puikiausiai atlikti mokytojų organizacijų konfe- 
rencijose“ (TUTK 50). 

Baigusiems universitetą mokytojams antrą kartą klausyti tų pačių teorinių 
dalykų ir dar tų pačių profesorių tikrai maža vertės. Reikėtų pagalvoti, ar ne 
geriau tas kursams išleidžiamas lėšas sunaudoti siunčiant kasmet po kelis mo- 
kytojus pasitobulinti į užsienius. Tie mokytojai, pažinę kitų kraštų mokyklas 
ir jų darbo sąlygas, galėtų skiepyti ir pas mus ką gera kitur radę. Pastudijavu- 
sieji užsieniuose galėtų paskaityti referatus mokytojų konferencijose ir dėl jų 
padiskutuoti, kiek kas tinka mūsų krašto sąlygomis (TUTK 51). 

Tuo pat metu Andrius Ašmantas paskelbė kitą straipsnį panašia tema „Dar 
naujas žingsnis švietime“ (Lietuvos aidas, 1935 m. birželio 28 d.). Jame ra- 
šoma, kad švietimo vadovybė pasuko savo darbą sveikintina linkme — „duoti 
progos patiems mokytojams pagilinti savo žinias ir metodus užsieniuose“ (ten 
pat). Įdomios esančios to siuntimo sąlygos: mokytojas važiuoja savo lėšomis, 
bet gauna algą, sugaišta vieną antrą savaitę darbo mokykloje, o švietimo 
vadovybė pasirūpina lengvinančiais formalumais. Čia gali būti sudaroma 
gabesnių ir darbštesnių mokytojų eilė, kuri ir padėtų kelti bendrą mokyklų 
lygį, ir skatintų domėtis naujomis sritimis, sudaryti naujų idėjų ir skelbėjų 
būrį. „Iškėlę tas priežastis, kurios verčia pažinti ir kitų tautų kultūrą ir mokslą 
jų krašte, tuo labiau galime suprasti ir įvertinti šias naujas švietimo vadovy- 
bės pastangas. Net ir didžiosios kultūringos tautos, turėdamos po kelis savo 
universitetus, neatsisako nuo studijų užsieniuose. Tai ypač svarbu mažoms 
tautoms, kurios turi suprasti ir suvirškinti savo kaimynų kultūrą, norėdamos 
likti savarankiškos“ (ten pat). 

Patvirtindamas tas mintis, Andrius Ašmantas, tų pačių 1935 m. vasarą kaip 
Lietuvių kalbos ir literatūros mokytojų sąjungos atstovas dalyvavęs 14-ame 
šiaurės šalių mokytojų kongrese Švedijoje, teigia, kad kultūrinio bendra- 
darbiavimo su užsieniais reikšmė esanti didžiulė, bet mes jos kaip reikiant 
dar nesame įvertinę. Kongrese buvo galima semtis patirties iš visų rūšių ir 
laipsnių mokyklų, pradedant vaikų darželiais ir baigiant universitetais. Ypač 
naudinga buvę susipažinti su kitų tautų metodikos darbais ir metodinėmis 
priemonėmis. „Taigi tas progas užsieniuose, kur esame laukti ir net kviesti 

svečiai, turėtume rūpestingai ir planingai išnaudoti“ (XIV-tas šiaurės kraštų 
mokyklų kongresas. — Rytas, 1935 m. rugpjūčio 20 d.). 

Straipsnyje „Mokytojų mokslinimas“ autorius iškelia ir dar vieną tobulini- 
mosi būdą — pačių mokytojų mokslinimąsi, ir tai esą ne mažiau svarbu. Deja, 
tam beveik nebelieką laiko: mokytojas per daug priverstas dirbti mokykloje 
ir techninį darbą namie. Prancūzijoje net įstatymu numatyta, kad mokytojas 
mažiausiai dvi dienas savaitėje turi būti laisvas savarankiškoms studijoms ir dar 
gauti papigintą tarifą važinėti savo studijų reikalais. Tik tada jis gali skaityti 
reikiamas knygas, planuoti savo studijas, rengti vadovėlius (TUTK 51). Šiuo 
atžvilgiu Lietuvoje matyti didžiulė praraja tarp aukštosios ir vidurinės mokyk- 
los, tad mokyklų reforma yra pati geroji proga racionalizuoti visą mokytojų 
mokslinimosi sistemą (ten pat, p. 52). 

Viena iš mokytojų tobulinimosi formų Andrius Ašmantas laikė ir įvairias 
mokytojų organizacijas. Kaip žinome, jis buvo vienas iš pačių energingiausių 
Lietuvių kalbos ir literatūros mokytojų sąjungos kūrėjų (žr. p. 195 tt.), daug 
prisidėjo prie sąjungos įstatų rengimo (plačiau žr. TUTK 117-122, 193—196), 
matė prasminga mokytojams dirbti ir Lietuvių kalbos draugijoje. Šiais klau- 
simais spaudoje jis yra paskelbęs kelis rašinius. 

Straipsnyje „Lietuvių kalbos ir literatūros mokytojų sąjunga“ (Tautos mo- 
kykla, 1934, nr. 23, p. 449) rašo, kad vidurinių ir aukštesniųjų mokyklų moky- 
tojų darbas nuo pradinių mokyklų mokytojų darbo skiriasi daugiausia tuo, kad 
pirmieji diferencijuoti pagal dėstomą dalyką, kurio uždaviniai ir tikslai ne tokie 
patys. Artimi esantys tik bendro pobūdžio auklėjimo klausimai ir svarbiausi 
tautos uždaviniai. Dalykinei sistemai sunku išsilaikyti dabartinėse mokytojų 
organizacijose. Tad pravartu turėti atskirų, dalykiniu pagrindu sukurtų organiza- 
cijų, tokių, kaip organizuojama Lietuvių kalbos ir literatūros mokytojų sąjunga. 
Jos tikslas — skatinti ir kelti dalyko lygį, tobulinti dėstymo metodus. Tais pačiais 
metais „Gimtojoje kalboje“ išspausdintame rašinyje „Lietuvių kalbos mokytojai 
organizuojasi“ teigiama, kad mokytojų organizacijų turima užtenkamai, o naujų 
kūrimas būtų tik darbo skaidymas ir trukdymas. Bet organizacijų gausumas ne 
visada rodo, kad visi mokytojams svarbūs reikalai būtų sprendžiami. Dabarti- 
nės organizacijos esančios vienalytiškos ir sukurtos ideologiniais pagrindais. Jų 
darbingumas mokytojų ir mokyklų reikaluose esantis per menkas. Gyvenimas 
jau parodė, kad mokytojus labiau buria atskiros mokslo šakos, mokytojų spe- 
cialybės ir bendri jų metodiniai ir ugdomieji tikslai. Jau pradėta rengti kursus 
atskirų dalykų dėstytojams, kai kurių galvota mokytojų sąjungose kurti atskirų 
dalykų dėstytojų sekcijas. Bet sunku rasti tokią ideologiją, kuri galėtų suvienyti 
visus. Dalykinė organizacija geriausiai gali padėti darbuotis mūsų mokslui ir 

kultūrai. Bendradarbiaudama su universitetu ir Švietimo ministerija ji suburtų 
visas mokslines jėgas į vieną vienetą ir padėtų gerinti savo specialybės mokymą, 
tobulintų dėstymo metodikos dalykus, „o bendras platus mokslinis ir kultūrinis 
darbas dar labiau parodytų mokyklų ir jos darbininkų reikšmę tautai ir valstybei“ 
(TUTK 38). „Šita dalykinė mokytojų organizacijų sistema yra mūsų mokyklų 
sistemos atspindys. Tai reikšmingas pačių mokytojų žingsnis savo specialybei 
gilinti, profesijai kelti ir plačiu užsimojimu prisidėti prie to mūsų tautos kultūros 
darbo, kuris kyla iš jų specialybės ir profesijos“ (Dalykinė sistema mokytojų 
organizacijoje. - Lietuvos aidas, 1935 m. sausio 2 d.). 

Greitai Andrius Ašmantas spaudoje informavo, kad susikūrusi Lietu- 
vių kalbos ir literatūros mokytojų sąjunga kreipėsi į Švietimo ministeriją ir 
prašė, kad sudarant lietuvių kalbos ir literatūros programą būtų kviečiamas 
ir sąjungos atstovas, — jis galėtų pareikšti mokytojų pageidavimus. Be to, 
ministerijai perduotas pageidavimas kuo greičiau nustatyti suvienodintą ra- 
šybą. Sąjunga susitarė su „Gimtosios kalbos“ redaktoriais, kad žurnale būtų 
skelbiama straipsnių, svarbių mokytojų keliamiems lietuvių kalbos ir jos dės- 
tymo metodikos klausimams. Sąjungos valdyba susirūpinusi dėl mokyklinės 
literatūros reikalų: numatyta kasmet leisti mokykloms taikomas literatūrinės 
monografijas. „Lietuvių kalbos ir literatūros mokytojų sąjunga nori suburti 
lietuvių kalbos ir literatūros mokytojus moksliniam bei meniniam lietuvių 
kalbos ir literatūros lygiui kelti mokyklose ir ugdyti tautinę bei visuotinę 
lietuvių tautos kultūrą“!"? (RR 313). 

Į Lietuvių kalbos ir literatūros mokytojų sąjungos veiklą Andrius Ašman- 
tas kibo visomis savo jėgomis, tačiau vėliau nuo jos pradėjo tolti (žr. p. 201), 
bet visai neatsiribojo. Neberašė ir straipsnių, tiesiogiai susijusių su sąjungos 
veikla ir jos darbais. 


x XX 


Taigi Andriaus Ašmanto pedagoginė publicistika leidžia gana išsamiai 
rekonstruoti jo pedagoginių idėjų sistemą. Jo švietimo ir auklėjimo modelio 
tikslas — kurti tautinę mokyklą, kuri būtų pagrindas ugdyti ir kelti visos tautos 
kultūrą. Tautinės mokyklos tikslas — išugdyti dorą, veiklią, visapusiškai išsila- 
vinusią asmenybę, gebančią aktyviai įsitraukti į bet kurią tautos gyvenimo sritį 
ir pasiryžusią imtis spęsti visai tautai svarbius uždavinius. Tautinė mokykla ir 
tautinė kultūra — nepabaigiamas nuolatinis visos tautos siekinys, kuriam jėgas 
turi atiduoti visi sąmoningi visuomenės nariai ir jos mokytojai. 


"6 Meninio lietuvių kalbos ir literatūros ugdymo uždavinys čia, rodos, keliamas pirmą 
kartą. Taip pat pabrėžiama jungtis tarp tautinės ir visuotinės kultūros ugdymo. 

Andriaus Ašmanto švietimo ir auklėjimo sistema apima tris sudedamąsias 
dalis: 1) visuotinis ir lygus švietimas, apimantis be skirtumų visus luomus, 
visas gyventojų grupes, visas šalies vietas ir kampus; 2) visuotinis auklėjimas 
pradedant nuo šeimos, vyro ir žmonos auklėjimo, paauglių lytinio švietimo, 
einantis per vaikų darželio auklėjimą į pradinę, vidurinę ir aukštąją mokyklą, 
neaplenkiant profesinio visos visuomenės auklėjimo; 3) visuotinis tobulini- 
masis ir profesinis augimas, kilimas išsilavinimo ir kultūros laiptais. 

Tai išties demokratiška, originali, neturinti pavyzdžių mūsų švietimo ir 
auklėjimo istorijoje sistema, leidžianti projektuoti visapusiškai išsilavinusią, 
į aukštą kultūros lygį kylančią asmenybę, aktyvų tautinės kultūros kūrėją, 
visuomenės ir žmonijos narį. 

Andrius Ašmantas ne tik aukštino mokytojo profesiją, kovojo už tinka- 
mas jo darbo sąlygas ir deramą atlyginimą už darbą, bet ir kėlė jam pačiam 
didžiulius reikalavimus, nuolat skatino tobulinti savo darbo metodus ir augti 
patį kaip asmenybę. Savo publicistikoje jis kėlė mokytojo gero profesinio — 
dalykinio, psichologinio ir metodinio — pasirengimo reikalavimus, aprašė 
mokytojo lituanisto profesinio tobulėjimo būdus ir formas. 

Pabrėžtina, kad jis niekur nėra viešai kritikavęs mokytojo darbo (tik apgai- 
lestavęs, kad mokykloje dirba daug tinkamo išsilavinimo neturinčių mokytojų) 
ir juo visiškai pasitikėjo. Mokytojo lituanisto darbą iškėlė kaip avangardinę visos 
mokyklos veiklą. Atkakliai kovojo už naują požiūrį į lietuvių kalbos ir literatū- 
ros dalyką mokykloje, naują jo dėstymo metodiką. Mokyklai teikė euristiniu 
pagrindu sudarytą ištisinį gimtosios kalbos mokymo metodą, kur rašomosios 
kalbos mokymas grindžiamas rašiniais ir pratimais, o bendrinės šnekamosios 
kalbos ugdymas, pirmą kartą mūsų mokyklų istorijoje sulygintas su rašomosios 
kalbos mokymo svarba, — skaitymu, deklamavimu ir įvairiais šnekėjimo dalykais. 

Suprantama, Andrius Ašmantas buvo savo gyvenamo laiko žmogus, glau- 
džiai susijęs su to meto pedagoginės minties aktualijomis ir jos funkciona- 
vimo formomis. Kurdamas savo švietimo ir auklėjimo sistemą, jis negalėjo 
būti atsijęs nuo kitų pedagogų ir mokslininkų keliamų minčių ir, kaip ma- 
tyti, daugelyje darbų jomis kūrybiškai naudojosi. Pirmiausia jam imponavo 
Stasio Šalkauskio pilnutinio ugdymo idėja, Antano Maceinos pedagoginės 
įžvalgos, kai kurių kolegų mokytojų nuomonės. Vis dėlto savo visuotinio 
švietimo ir ugdymo koncepcija jis buvo originalus kūrėjas, taręs savitą žodį 
lietuvių pedagogikos istorijoje. Reikia tikėtis, kad būsimuose mūsų pedago- 
gikos istorijos tiriamuosiuose darbuose bus tiksliau ir pagrįsčiau nusakytas 
Andriaus Ašmanto kurtosios koncepcijos ir kitų pedagoginių sistemų santykis, 
Ašmanto sistemos vertė ir vieta lietuvių pedagogikos istorijoje. 

Reikia apgailestauti, kad apžvelgtosios Andriaus Ašmanto pedagoginės 
idėjos per lėtai skverbėsi į praktiką: anais laikais jos buvo žinomos nedau- 
geliui žmonių dėl pernelyg didelės sklaidos pedagoginiame diskurse, o šiais 
laikais kaip pedagoginis palikimas nelabai pastebimas dėl pernelyg siauro jo 
tyrėjų žvilgsnio tik į matomiausias pedagoginės minties skelbimo vietas!“, 
užmirštant atsižvelgti į iš pirmo žvilgsnio gal ne visai reikšmingas ano meto 
publikacijas. Šiaip ar taip, belieka tikėtis, kad būsimuose mūsų pedagogikos 
istorijos darbuose Andriaus Ašmanto pedagoginis palikimas ras deramą ir 
jam tinkamą vietą. 


„Lietuvių kalbos dėstymo metodika“ 


Paskaitų kursas „Lietuvių kalbos dėstymo metodika“, skaitytas Vytauto 
Didžiojo universiteto studentams 1939 m., pirmą kartą paskelbtas spaudoje 
2005 m. knygoje „Tautinis ugdymas ir tautos kultūra“ (p. 70—102). Tai pirma- 
sis žinomas rankraštinis lietuvių kalbos metodikos darbas, apimantis pradinės 
ir vidurinės ugdymo pakopos lietuvių kalbos mokymo dalykus, savo turiniu 
gerokai išplečiantis ligtolinės lietuvių pedagogikos ir metodikos akiračius. 
„Lietuvių kalbos dėstymo metodikos“ kursas yra vienas iš brandžiausių And- 
riaus Ašmanto darbų ir turi ne tik pažintinę, bet ir išliekamąją vertę. 

Kalbamasis kursas jau iš pirmo žvilgsnio daro itin kompaktiško, tiesa, 
gerokai konspektiško darbo įspūdį, kuriame pirmiausia aprašomas filosofinis, 
pedagoginis ir lingvistinis objekto kontekstas, paskui nagrinėjami svarbūs 
lietuvių kalbos metodikos klausimai: pagrindiniai mokyklos darbo elemen- 
tai ir kalbos mokymo tikslai bei uždaviniai. Darbas nėra iki galo baigtas ir 
tai rodo neparašyti skyreliai apie mokytoją, apie rašymo metodiką, be to, 
nėra lyg ir lauktinų skyrių apie mokymo būdus, formas ir metodus, pamo- 
kų įvairovę, konkrečių kalbos temų dėstymo metodiką, darbo (pamokų) 
planavimą ir kt. Apskritai toks neišbaigtumas būdingas beveik visiems jo 
rankraštiniams darbams (paskaitų tekstams), — matyt, nesitikėta dar juos 
skelbti spaudoje. Autoriaus buvo nuolat puoselėjama viltis labiau atsidėti 


"7 Čia turima galvoje šiame skyriuje apžvelgtų švietimui ir auklėjimui skirtų knygų 
citavimas: vienur (Bukauskienė 1993: 46) nurodoma Andriaus Ašmanto nuomonė svarstant 
studento vestą pamoką, kitur (Motuzas 1995: 144) remiamasi ne pačia svarbiausia Ašmanto 
publikacija (,„Racionalizuotinas mokyklų tinklas“). 

Kelia nuostabą ir tai, kad Klaipėdos krašto istorijai skirtuose veikaluose mažai cituojama 
literatūra iš svarbaus to meto Klaipėdos krašto dienraščio „Vakarai“, o tenkinamasi kita perio- 
dika. Priešingu atveju Andriaus Ašmanto straipsniai, ir ne tik iš pedagogikos, jau anksčiau 
būtų buvę pradėti vertinti kitame kontekste ir įgiję kitokią, daug didesnę vertę. 

„Lietuvių kalbos dėstymo metodikos“ rankraščio fragmento faksimilė 


metodikos darbui, žinomos jo pastangos sukurti tam tikrą lietuvių kalbos ir 
literatūros dėstymo laboratoriją, kuri taptų ir studentų, būsimųjų mokyto- 
jų, praktikos vieta. „Tos linkmės darbą yra jau patvirtinusi praktika“, — rašė 
jis 1940 m. rugpjūčio 18 d. Kauno VI gimnazijos direktoriui (AA). Toje 
laboratorijoje turėjo atsirasti ir išsamus, galbūt naujai parašytas lietuvių 
kalbos metodikos kursas. Bet ir tai, ką turime išlikę, gražiai papildo mūsų 
metodinės minties istoriją originaliomis idėjomis ir savitu lietuvių kalbos 
mokymo metodų taikymu praktikoje. 

Kaip jau sakyta, savo didaktikos modelį Andrius Ašmantas konstruoja 
remdamasis plačiu kontekstu, paremtu tuo metu Vakarų Europoje populiarios 
psichologizmo mokyklos postulatais (žr. p. 338-339). Šios mokyklos pažiū- 

romis Andriaus Ašmanto buvo remiamasi daugelyje kalbotyros, literatūros 
mokslo, pedagogikos ir metodikos darbų. Tai matyti ne tik iš cituojamos 
žymiausių tos mokyklos autorių literatūros, bet ir iš pačios kalbos kaip reiš- 
kinio supratimo, kur pirmoji vieta skiriama tos kalbos dvasiai, tai yra vidinio 
žmogaus dvasinio gyvenimo apraiškai. 

Jau iš ankstesnių šios apžvalgos skyrių matyti, kad Andrius Ašmantas 
savo darbuose nebuvo aklas psichologizmo mokyklos nuostatų sekėjas ar tos 
mokyklos idėjų adaptuotojas Lietuvos gyvenimo sąlygomis. Vien tai, kad jam 
buvo itin svarbi ir istorinė bei socialinė savo tautos ir jos kalbos patirtis, rodo jį 
savitai vertinus Vakarų Europos filosofinių, pedagoginių, lingvistinių mokyk- 
lų idėjas ir jas kūrybiškai taikius mūsų krašte. Kaip tik tai ir lėmė „Lietuvių 
kalbos dėstymo metodikos“ paskaitų originalumą ir savitumą ir garantavo 
joms vieną iš garbingų vietų lietuvių pedagogikos ir metodikos istorijoje. 


Filosofiniai pedagoginiai pagrindai 


Šioje paskaitų dalyje rašoma, kuo remiantis klojami lietuvių kalbos mo- 
kymo metodikos teoriniai pagrindai. 

Pirmiausia nurodoma, kad bendroji pedagogika pateikia visų auklėjamųjų 
veiksnių charakteristiką, nurodo uždavinius ir stengiasi duoti auklėjimo ir 
mokymo sintezę. Bet nei bendroji pedagogika, nei jos dalis bendroji didak- 
tika nesiremia konkrečia mokomąja medžiaga, — pastaroji yra atskiro dalyko 
metodikos objektas. 

Itin svarbus dalykas, pažymėtas Andriaus Ašmanto darbe ir įsidėmėtinas 
mūsų dienomis, yra nurodymas, kad jo metodikoje bus kalbama apie lietuvių 
kalbą kaip apie gimtąją: „Visai kiti tikslai, uždaviniai ir priemonės būtų tuo 
atveju, kad lietuvių kalba būtų dėstoma kaip svetimoji kalba“ (TUTK 70). 
Konkrečių skirtumų nenurodoma, tik sakoma, kad lietuvių kalba buvo, yra 
ir pasiliks vienas iš svarbiausių dėstomų dalykų mokykloje, iš kurio bene 
daugiausia laukiama konkrečios paramos auklėjimui ir auklėtinių ugdymui. 

Toliau autorius teigia, kad kiekvienam mokytojui reikia pažinti dabarties 
pedagogikos siekimus, uždavinius ir priemones, o lietuvių kalbos mokytojui 
šis uždavinys tuo labiau aktualesnis. Mūsų mokyklą dabar pasiekia kelių pe- 
dagoginių srovių idėjos, tad jos toliau ir apžvelgiamos. 

Racionalizmas (autoriaus rašoma rationalizmas), kurio kūrėjas Dekartas 
(Descartes), yra tam tikra filosofijos sistema, turinti daug reikšmės ir pedago- 
gikoje. Proto pirmumo pripažinimas suponuoja mąstymo arba tiesiog proto 
lavinimą ir todėl mokyklos darbas nukrypsta į formą, o ne į daiktų esmės ir 
prigimties pažinimą. Protas funkcionuoja tam tikrais vaizdiniais (autoriaus 

terminas vaidinys), tad mokyti reiškia kaupti vaizdinius, tai yra kuo daugiau 
iškalti informacijos: „kalami ir tokie dalykai, kurių mokiniai visai nesupranta“ 
(TUTK 71). „Rationalinės mokyklos tradicijos mus labiausiai ir pasiekė tuo 
veržimusi į žinių gausinimą. Žinių kiekybė apsprendžia asmens išsilavinimą 
ir apsišvietimą. Mokyklos praktikoje — programų perkrovimas“ (TUTK 71). 
Vis dėlto gimtoji kalba yra glaudžiai susijusi su protavimu ir vaizdiniais ir 
mokykla čia turi į tai atsižvelgti. 

Sensualizmas ir empirizmas yra filosofijos ir pedagogikos sistema, rodanti, 
kad į žmogaus dvasios turtingumą ir į pažinimą einama per pojūčius. Mokyklai 
svarbu neišleisti iš akių, kad gimtoji kalba susijusi su išgyvenimais (autoriaus 
žodžiu pergyvenimais). 

Pragmatinė pedagogikos srovė nukreipia dėmesį į įpročius. Pati kalba 
plinta ir tobulėja tik vartojama (gyvenime), vadinasi, santykiaujant su kitais 
žmonėmis ir išgyvenant bendrus įspūdžius. Vis dėlto kalba mėgsta tam tik- 
rus nusistovėjusius įpročius, tad mokykla turi įdiegti tų įgūdžių minimumą 
savo mokiniams. „Lengva suprasti, kad iš šios srovės mes iš dalies einame ir 
į bendrinę kalbą per gerus individualius įpročius“ (TUTK 73). 

Asmenybinės pedagogikos mokslininkai sako, kad protas, pojūčiai ir net 
įpročiai dar nėra visas žmogus, visas žmogaus dvasinis ir fizinis gyvenimas. 
Šias sudedamąsias dalis jungia siela ir „daro pilnutinį žmogų — asmenybę“ 
(TUTK 73). Čia branginamas pats žmogus: su didele pagarba žvelgiama į 
vaiką kaip į bręstančią asmenybę. Įpročiai ir išgyvenimai patys savaime nėra 
jokios vertybės, jos gali žeisti mokinio sielą. Tik teikiamos žinios gali tapti 
mokinio siela, bet tik tokiu atveju, jeigu į mokinio asmenybę bus žvelgiama 
pačiais kilniausiais jausmais. Gimtosios kalbos mokytojas turi padėti, kad 
kalbinė medžiaga nepavergtų jaunuolio, kad jis negaudytų svetimų žodžių ir 
sakinių neperprasdamas jų reikšmės ir nenuspalvindamas jų savo siela. Čia 
priderės ir mūsų garsioji kova už savo žodį, ir mokytojas to neturėtų pamiršti. 

Visuomeninė pedagogika rodo žmogaus (asmenybės) išėjimą į visuomenę 
ir jos gyvenimą. Asmenybė be visuomenės yra neaiški sąvoka ir asmenybę 
branginame dėl to, kad ji reiškiasi visuomenėje. Daugelis mano, kad kalba yra 
visuomenės padarinys. Juk visa, kas daroma kalbos kultūrai ir jos pažangai, 
skiriama visuomenei, o iš visuomenės plaukia gyvieji kalbos reikalai. Iš čia 
atsirado knygos, laikraščiai, pati bendrinė kalba. Mokykla turi taip išugdyti 
mokinį, kad jis ne tik sau neprieštarautų, bet būtų tiksliai suprantamas ir kitų 
ir visur rastų tikslų žodį. 

Tautinės pedagogikos skyrius yra bene svarbiausia Andriaus Ašmanto 
darbe apžvelgiama pedagoginė srovė. Čia ryškiausiai atsiskleidžia ir jo kal- 

bos filosofija, tautinės mokyklos idėja, gimtosios kalbos ugdymo tikslai ir 
uždaviniai. 

Autorius rašo, kad visuomenė šiaip ar taip neturi ryškių ir pastovių savo 
egzistavimo formų. Ji dažnai skaidoma pagal profesijas, luomus ir pagal už- 
davinius, kuriems įgyvendinti buriamasi į vienokias ar kitokias organizacijas. 
Daugiausia pastovumo matyti konfesinėse organizacijose, bet jos rūpinasi 
ne pilnutiniu žmogumi, o tik jo dalimi. Bažnytinėms organizacijoms galima 
priešpriešinti tautas, istoriškai susidariusias bendrijas, kurias sieja bendri 
papročiai, kalba ir iš dalies kraujo ryšys. „|Tlauta yra vienas iš ryškiausių ir 
pastoviausių visuomeninių kolektyvų“ (TUTK 75). Tad tautinė pedagogika 
apima visą žmogų ir yra susijusi su jo tautiniu, doriniu, estetiniu ugdymu 
bei auklėjimu. 

Tautiniame auklėjime filosofai mato tris svarbias jo dalis — tautiškumą, 
patriotizmą ir nacionalinį nusiteikimą. Tautiškumas, jų nuomone, yra tautos 
ypatybių suma. Patriotizmas reiškia meilę savo tautai, jos ypatybėms ir tauti- 
nėms apraiškoms. Nacionalizmas rodo tautos subrendimą kūrybai, einančiai į 
visuotinumą. „Savo reikalui galėtume tautinio auklėjimo tikslus šiaip trumpai 
nusakyti: 

savarankiška valstybė kaip tautiškumo saugotoja, savarankiška kultūra 
kaip tautiškumo brangintoja ir savarankiška kūryba kaip originalus verži- 
masis į visuotinį vertybių pasaulį. Čia visur kalba dalyvauja kaip integralinė 
asmenybės dalis ir kaip integralinė tautybės dalis“ (TUTK 75-76; išskirta 
As A) 

Toliau šiame skyrelyje autorius sprendžia kalbos ir žmogaus, kalbos ir tau- 
tos klausimus. Pirmuoju klausimu jis remiasi Vilhelmo Vunto!““ teiginiu, esą 
vaikas neturintis įgimtinių polinkių kurti kalbą ir jis prisitaiko prie suaugusiųjų 
kalbos (akomodacijos principas). Karlas Štumpfas"", priešingai, manė, kad 
kalba skatinama tokių prigimtinių polinkių, kaip judėjimas ir žaidimas. Taigi 
žmogus iš prigimties linkęs kurti kalbą ir susidaryti savo žodyną, sintaksę ir 
morfologiją. Iš tokių savarankiškų kalbinių užuomazgų kuriamas ir originalus 
didžiųjų rašytojų stilius. 

O koks kalbos santykis su vaizduote ir mąstymu? Teigiama, kad kalba 
nėra koks pats sau egzistuojantis daiktas ir be žmogaus ji neįmanoma. Gar- 


Uš Vilhelmas Vuntas (Wilhelm Wundt) (1832-1920), vokiečių psichologas, filosofas. 
Tyrė psichinius procesus (kalbą, mąstymą, valią) ir juos laikė tautos psichologijos objektu. 
Andrius Ašmantas veikiausiai remiasi jo veikalu „Volkspsichologie 1. Die Sprache“ (1900), 
kuris jo buvo įrašytas savo reikalams susidarytame mašinraštiniame bibliografijos sąraše (AA). 

"9 Karlas Štumpfas (Karl Stumpf) (1848-1936), vokiečių psichologas, filosofas, vadina- 
mosios geštaltpsichologijos kūrėjas. Tyrė ir psichines kalbos atsiradimo priežastis. 

sinis kalbėjimas dar nėra visa kalba, nes ji glaudžiausiai susijusi su žmogaus 
dvasiniu gyvenimu ir turi turėti dvasinį turinį. Remiantis Hanso Plecherio!*? 
teiginiais, realus suaugusiojo gyvenimas einantis trigubu keliu: stebėti ir pa- 
žinti, mąstyti, išreikšti. Vaizduotė ir mąstymas be žodžių esantis neįmanomas 
ir kalba esanti įkūnyta mintis. „Čia kalba sutampa labai glaudžiai su visu vi- 
diniu žmogaus gyvenimu ir jo pajėgumu. |...] Kalba nėra šalia žmogaus, bet 
žmoguje. Tik su žmogaus dvasiniu pajėgumu ir tikėjimu gali klestėti ir tobulėti 
pati kalba“ (TUTK 78, išskirta A. P.). 

Pats kalbos lobis nėra vieno žmogaus sukurtas ir nėra vieno nuosavybė, 
nes jį kuria visa tauta. „Kartų kartos yra sudėjusios į jį savo kūrybą“ (TUTK 
79). Bet niekas visiškai iki galo neišmoksta savo gimtosios kalbos, todėl jos 
mokytis turi visą gyvenimą. Amžinasis kalbos kūrybos vyksmas rodo visos 
tautos kelią ir jos pasaulėžiūrą. Mūsų tautos sąmonės pabudimas sutapo su 
kalbos netekimu, dėl kurio reikėjo nepaprastai sielotis Mikalojui Daukšai. 
Kas išeina iš mūsų kalbos ribų, tas išeina ir iš mūsų troškimų ir idėjų ribų. 
Kalba yra gyvybinės tautos sultys, kuriomis minta tauta ir valstybė. Iš jos 
teka tautos troškimai ir siekimai. „Ji kartu ir neapsakomo skaidrumo ežeras, 
kuriame atsispindi visi esą ir buvusieji tautos darbai. Kalba yra lyg oras, ku- 
ris apsupa visus daiktus. Daiktas be vardo — be kalbos — daiktas dar ne mūsų, 
ir jo nepaliksime kitoms kartoms. Tik tos sritys yra mūsų mokslo sritys, kurios 
išreikštos mūsų kalba“ (TUTK 80; išskirta A. P.). 


Pagrindiniai mokyklos darbo elementai 


Tie elementai yra trys: mokinys, mokytojas ir dėstomasis dalykas. 

Mokinys turi teisę būti gyvas, toks, koks yra. Net prasčiausias mokinys 
negali būti mokytojui priešas ir jis neturi imti klasę į savo rankas. Bet taip 
pat toks mokinys niekada neturi jaustis žemesnis, nieko neišmanantis ar ne- 
sugebantis. Mokytojas turi jį kelti, įkvėpti jam pasitikėjimą. Reikia žiūrėti, 
ką mokinys atsineša iš namų: pyktį, egoizmą, žeminimą ir pan. 

Mokykloje svarbu atsižvelgti į lytinį mokinių brendimą. Mergaitės sunkiai 
valdo įspūdžius, būna išsiblaškiusios, įsisvajojusios. Berniukams būdingi vir- 
šinės jėgos proveržiai, dvasinis ir fizinis aktyvumas: reformų siekis, revoliucijų 
troškimas ir pan. Taip pat reikia paisyti mokinių interesų kaitos: iš asmens 
pereiti į klasę, iš klasės į organizacijas, o iš jų — į tautos ir valstybės uždavinių 
pajautimą (TUTK 82). 


80 Hansas Plecheris (Hans Plecher), vokiečių metodininkas. Andriaus Ašmanto vei- 
kiausiai remiamasi jo knyga „Handbuch fiir die Methodik des deutsche Sprachunterricht“ 
(Miinchen, Berlin, 1927). 

Mokytojo skyrelis, kaip jau minėta, neparašytas, pasakyta, kad bus dėstoma 
pagal Keršenšteinerį!*! (Kerschensteiner). Georgas Keršenšteineris buvo popu- 
liarus tarpukario Lietuvoje. Jo mokymą aprašė to meto pedagogikos darbuose, 
pavyzdžiui, Esmaitis (1930: 217-221). „Tautos mokyklos“ žurnale 1936 m. 
buvo spausdinamas jo darbo apie svarbiausius mokytojo asmenybės bruožus 
vertimas (nr. 10, 11, 12-12). 1938 m. lietuvių kalba išėjo Juozo Tarvydo iš- 
versta jo knyga „Auklėtojo siela“. Kuo konkrečiai savo metodikoje naudojosi 
Andrius Ašmantas, negalima pasakyti, o apie jo reikalavimus mokytojui jau 
žinome iš anksčiau apžvelgtų dienoraščio vietų ir rašinių šia tema. 

Andrius Ašmantas rašo, kad gana neaiškus yra dėstomasis dalykas: mo- 
kytojas dažnai nežino, ką neštis į mokyklą, ką aiškinti, ką kuriam mokinių 
amžiui teikti. Kaip dėstomasis dalykas, kalba kelia painiausius uždavinius. 

Kalbos gyvenimas yra kitoks negu paprastų daiktų, kokių akmenų. Daik- 
tai egzistuoja patys sau, o kalba sutapusi su žmogumi. „Atplėšime nuo gyvo 
žmogaus kalbą ir ją popieryje ar akmenyje užbursime, įamžinsime, ji tuoj 
neteks gyvybės pulso“ (TUTK 84). Tad ar knygoje kalbą parodę ir išaiškinę, 
jau būsime visą kalbą parodę? „Ar tik rodyti ir aiškinti kalbos dalyko už- 
davinys mokykloje? Ar mes gimtajai kalbai, kuri štai mokinio atsinešama į 
mokyklą, turime užmerkti akis? Gal čia ne mokslas, o mums rūpi tik kalbos 
mokslas?“ (TUTK 84). 

Į kalbos mokymą reikia žiūrėti kaip į niekada nepabaigiamą dalyką. Ir į 
mokyklai skirto dalyko programą negalime žvelgti kaip į galutinį produktą. 
Taigi reikia nuspręsti, ar mokiniams teiksime tik žinias, ar juos pratinsime ir 
lavinsime pagal tas žinias. „Žodžiu, 1) ar tos žinios turi būti atskiras dalykas, 
skirtas mokymui ir žinojimui; 2) ar tos žinios tiek mums reikalingos, kiek 
jos padeda lavybos dalykui suprasti ir palengvinti ugdymui“ (TUTK 85). 
Gimnazijų programos nurodo, kad mūsų darbas skirtas žinioms ir jų kiekiui 
gausinti, o gyvenimui reikia pasirinkti tai, kas svarbiau kalbos ugdymui — tai 
lavinimas, galėjimas ir sugebėjimas. 

Su mokslu kinta pažiūros į žmogų, į kalbą ir į kalbos santykius, lydinčius 
bręstantį žmogų. Todėl tuometinėms sąlygoms Andrius Ašmantas teikia savo 
schemą, kaip gimtoji kalba reiškiasi mokykloje svarbiausiais savo prigimties 
ypatumais ir tradicijomis. Tie ypatumai!** tai kalbinė pagava (kalbinis įspū- 
dis), kalbėjimas, skaitymas, rašymas, kalbos mokslas, arba žinios apie kalbą. 


8! Georgas Keršenšteineris (Georg Kerschensteiner) (1854-1932), vokiečių pedagogas. 
Propagavo tautinio ir pilietinio ugdymo idėjas, vienas iš vadinamosios darbo mokyklos kūrėjų. 
Dar žr. LMPM 485, VLE IX 766. 

2 Paskaitų rankraštyje jie pavadinti „kalbos realijomis ir aktualijomis“ ir iškelti kaip 
skyrelio paantraštė. Spausdinant TUTK tai praleista. 

Kalbos mokymo tikslai ir uždaviniai 


Remdamasis vokiečių mokslininku Leo Veisgerberiu““*, Ašmantas kelia 
tikslą gimtąją kalbą mokinio sąmonėje padaryti gyvą, ją visomis galimomis 
priemonėmis paversti tikrove. „Kalba yra vidiniai saitai, jungią žmonių sielos 
gyvenimą“ (TUTK 86). Antra vertus, kalba yra tautos kultūros lobynas, todėl 
mokyklos uždavinys — saugoti tą kalbos turtą. „Žodžiu, kai mes kalbame apie 
kalbą, mes sudedame į kalbą ir jos mokymą visą savo širdį, visą žmogišką 
jausmą, matome kalboje savo tautybės apraiškos skaisčiausią veidą ir šaukiame 
jo gelbėti ir saugoti, kaip kreipiamės į mokytojus“ (TUTK 86). 

Toliau šiame skyriuje nagrinėjamos kalbinės pagavos, kalbėjimo ir skai- 
tymo sąvokos ir jų turinys. 

Kalbinė pagava (dabartiniu supratimu — klaūsymas), rašo Andrius Aš- 
mantas, dar neturinti tikrų teisių nei metodikose, nei programose, bet jos 
nevertinti negalima. Mat didaktikos rūpestis tas, kaip ir kokiu būdu dėstyti, 
kad mokiniai mus suprastų. Kalbėtojas turi derintis prie klausytojų ir tinkamai 
parinkti kalbos formą. Kalbinė pagava yra pirmoji kalbinė apraiška socialinia- 
me vaiko gyvenime. Kalbos socialinė prigimtis reikalauja, kad vaikas pamažu 
atsisakytų savo pradinės kalbos ir derintųsi prie aplinkos ir taip perimtų per 
šimtmečius sukrautą kalbos turtą. Vaiko žodis gyvas, bet labai konkretus, ir 
jo turinys siauras. Mokant pamažu atkęrama nuo daiktų, einama į žodžio 
daugiareikšmiškumą ir vis didesnį abstrahavimąsi nuo pirminio daikto. Šitaip 
einama nuo paprastų konkrečių žodžių pagavimo prie vis sunkesnių sąvokų 
sudarymo. Stilistika ir literatūros kūrinių nagrinėjimas kaip tik ir yra mo- 
kymas naudotis svetimais dalykais ir juos išgyvenant paversti savais. Svarbu, 
kad „mokinys pagautų ne tik kalbos ar veikalo turinį, bet kad tame turinyje 
išvystų kalbančio ar rašančio asmenybę“ (TUTK 91). 

Kalbėjimas yra tam tikra mūsų psichofizinės prigimties funkcija. Tai daugiau 
prigimtinis dalykas negu kultūros ir civilizacijos padarai skaitymas ir rašymas. 

Fizinis kalbėjimas susijęs su kalbos padargų ir kvėpavimo veikla ir jų 
tarpusavio santykiais. Psichinis kalbėjimas prasideda šeimoje ir yra labai so- 
cializuotas. Kalbėjimo kultūra susijusi su psichine žmogaus prigimtimi, bet 
kartu yra tos prigimtinės aplinkos kultūra. Namų aplinkoje mažas vaikas nėra 
pajėgus suvaldyti daug minčių nuosekliam pasakojimui, bet mokykloje pamažu 


83 Leo Veizgerberis (Leo Weisgerber) (1899-1985), vokiečių kalbininkas, vienas iš žy- 
miausių neohumboltininkių mokyklos kūrėjų. „Lietuvių kalbos dėstymo metodikoje“ cituo- 
jama jo knyga „Muttersprache und Geselschaft“ (Gėttingen, 1929) ir antrasis jos leidimas 
leidinyje „Die Deutschsprachliche Jugendbildung in ihren Grundlagen“ von Joseph Antz, 
Dr. Adolf Bach, Karl Herwagen, Dr. Josef Prestel, Dr. Leo Weisgerber (Mūnchen, 1932). 

turi įgusti eiti vis sudėtingesnių minčių perteikimo keliu. Čia pirmiausia mo- 
komasi mintinio (tai yra sakymo atmintinai) kalbėjimo (eilėraštukų). Mokant 
atpasakoti trumpą straipsnelį ar kitą kokį skaitytą kūrinį, reikia pratinti pamažu 
atsiplėšti nuo svetimų (vaikui dar nesuprantamų) žodžių ir sakinių, eiti prie 
savito vaizdų ir minčių supratimo ir juos perkurti savais žodžiais. 

Toliau Andriaus Ašmanto metodikoje pasakojama apie vis sudėtingesnių 
tekstų atpasakojimą ir savarankišką kūrimą (įvykių įspūdžiai ir jų pasakojimas, 
diskusiniai pranešimai ir diskutavimas, kalbos, prakalbos, advokatų kalbos, 
pamokslai ir kitokie pranešimai bei paskaitos). Čia jau svarbu suvokti ir sti- 
listinį tekstų savitumą: derinti logikos ir minties santykį su jausminio turinio 
kalbos raiška. Taip pat mokomasi derintis prie aplinkos ir klausytojų: kalbos 
sakomos ne stalui, bet klausytojams, jos turi klausytojus aktyvinti, o ne mig- 
dyti. Negalima rėkti, kur auditorija kaip kišenė, ir murmėti, kai mūsų klauso 
keli šimtai žmonių. Mokinių darbą turime palydėti pastabomis, o „patys būti 
gyvu pavyzdžiu ne tik gražiai kalbėti, bet sugebėti prisiderinti prie klausytojų“ 
(TUTK 101), „[Tlurime duoti savo senajai kalbai kultūringą gyvojo žodžio 
išraišką — jos skambumą ir garsinį darnumą“ (TUTK 100). 

Skaitymas, rašo autorius, fiziologiškai yra tas pats, kas ir kalbėjimas. Todėl ir 
čia svarbu prižiūrėti mokinio kvėpavimą ir kalbos padargų darbą. Nuo kalbėji- 
mo skaitymas skiriasi tuo, kad naudojamasi ne tik svetimomis mintimis, bet ir 
svetima forma — žodžiais ir sakiniais. Skaitytojo uždavinys — rasti tą mintį, patirti 
nuotaiką ir pajausti formą, o visam patiriamam turiniui atrasti gyvojo žodžio 
išraišką. „Gimnazijos skaitymo pamokose visas dėmesys turi būti nukreiptas 
į tikslų turinio pagavimą ir į tokį pat tikslų jo išreiškimą gyvu žodžiu pagal 
kintamuosius skaitinio vaizdus ir nuotaikas“ (TUTK 101). Šios srities darbas 
reikalauja didelių pastangų ir jis baigiasi menu. Skaitymo pamokos tarnauja 
ne tik išraiškos ugdymui, bet ir žodyno gausinimui, stiliaus tobulinimui, lite- 
ratūrinio skonio kėlimui, taip pat doroviniam, patriotiniam, visuomeniniam, 
valstybiniam ugdymui, visos žmonijos humanizmui (TUTK 102). 

Nors „Lietuvių kalbos dėstymo metodikoje“ nėra rašymo metodikos sky- 
riaus, bet justi, kad autorius jį mokamai siejo su kitomis kalbos ugdymo 
formomis. Remdamasis vokiečių psichologo ir kalbininko Ericho Dracho!** 
mintimis, autorius rašo, kad mūsų dienų mokytam žmogui būtina susidaryti 
pilną žodžio vaizdinį, kuris susideda iš garso, kalbėjimo judesio, rašto vaizdo 
ir rašymo judesio ir tarp tų keturių žodžio apraiškų turi būti nuolatinė aso- 
ciacija (ten pat). 


4 Erichas Drachas (Erich Drach) (1885-1935), psichologas ir kalbos tyrėjas. Remiamasi 
jo veikalu „Sprecherziehung“ (Karlsruhe, 1935). 

Taigi Andriaus Ašmanto „Lietuvių kalbos dėstymo metodika“ yra vienas 
iš brandžiausių ir originaliausių autoriaus darbų ir užima savitą vietą lietuvių 
pedagogikos ir metodikos istorijoje. Nors jame remiamasi daugiausia tuo metu 
Vakarų Europoje populiariu psichologizmo mokyklos mokymu, bet jo idėjos 
ne kopijuojamos, o perimamos kūrybiškai ir mokamai įkomponuojamos į savo 
kuriamo darbo audinį. Pridurtina, kad Ašmantas neignoravo ir kitų to metų 
filosofinių pedagoginių mokyklų idėjų, pavyzdžiui, kėlė ir socialinę kalbos 
funkcionavo pusę. Atkreiptinas dėmesys, kad paskaitų pradžioje apžvelgdamas 
praeities pedagogines sroves jis kategoriškai neatmeta nė vienos jų idėjų, bet 
kritiškai vertindamas kiekvienoje randa dalykų, kurie gali būti pritaikomi ir 
mūsų mokykloje. Ašmantas nesitenkina ir mūsų pačių filosofų teiginiais, bet 
transformuoja juos pagal savo poreikius. Čia ypač iškyla jo tautinio auklėjimo 
idėja, kuri išreiškia iš tikrųjų įspūdingai suformuluotus tautinio auklėjimo 
tikslus: savarankiška valstybė, savarankiška kultūra ir savarankiška kūryba, ir 
visur čia dalyvauja kalba kaip integrali asmenybės ir tautos dalis. Iš to išplaukia 
ir reikalavimas kalbos ugdymo ir tobulinimo darbą sieti su dvasiniu žmogaus 
pajėgumu ir tobulėjimu. Dėl tų priežasčių Andriui Ašmantui priimtinesnis 
kalbos (kultūros) ugdomasis, o ne taisomasis metodas ir tai savo raštuose jis 
yra pabrėžęs ne vieną kartą. 

Nors „Lietuvių kalbos dėstymo metodikos“ paskaitos nėra baigtos ir jose 
nerandame kai kurių svarbių metodikai dalykų, bet daugelis jose išdėstytų 
teorinių nuostatų nėra pasenusios ir šiandien. Vienas iš pirmųjų mūsų laikų 
skaitytojų, susipažinusių su tų paskaitų tekstu, Bronius Dobrovolskis rašė, kad 
„koncepcijos, kuria dabar grindžiamas gimtosios kalbos mokymas, ištakos jau 
buvo išryškėjusios Andriaus Ašmanto darbuose“ (Dobrovolskis 2005: 19). 

Apskritai Andriui Ašmantui ir pedagoginėje publicistikoje, ir metodikos 
paskaitose daugiau rūpėjo bendresni mokyklos struktūros ir darbo sąlygų 
klausimai, bendrieji asmenybės ir tautinio auklėjimo dalykai, o į konkretes- 
nius dėstymo metodikos klausimus jis mažiau gilinosi. Bet tai nieku būdu 
nemažina jo nuopelnų lietuvių pedagogikai ir tautinės mokyklos ideologijai. 

Publicistika 


Kurie ne kurie tarpukario periodikoje kelti klausimai 


Šiame skyrelyje dera iškelti kai kuriuos bendresnius tarpukario Lietuvos 
periodinės spaudos klausimus ir apžvelgti vieną kitą specialesnį, daugiausia 
su Andriaus Ašmanto straipsnių tematika susijusį dalyką. Turint prieš akis 
tą faktą, kad Ašmantas periodinėje spaudoje daugiausia reiškėsi antrąjį ne- 
priklausomos valstybės dešimtmetį, daugiau dėmesio kreiptina į XX a. 4-0 
dešimtmečio periodinės spaudos klausimus. 

Išskirtinė tarpukario periodinės spaudos ypatybė — jos gausa. Periodinės 
spaudos renesansas prasidėjo 1904 m. atgavus teisę viešai rašyti lotyniško 
pagrindo rašmenimis. Tačiau ta įvairių leidinių gausa atkūrus nepriklau- 
somybę buvo nepalyginti didesnė nei iki I pasaulinio karo ir, pavyzdžiui, 
1937 m. pabaigos duomenimis, ėjo 157 periodiniai leidiniai, iš jų 19 dien- 
raščių, 38 savaitraščiai, 100 mėnesinių ir kitokių laikraščių. Jų bendras tiražas 
buvo 830 tūkstančių, taigi 1 egzempliorius teko trims gyventojams (Kemežys 
1990: 314). Antra vertus, negalima nematyti kito reiškinio — daugelio leidinių 
trumpaamžiškumo. Daug laikraščių ir ypač žurnalų eidavo trumpai, vienų 
išeidavo vos keli numeriai ir viskas sustodavo. Kiti ištverdavo kokius metus 
ar porą, o ištisai per visą nepriklausomybės metą teėjo tik keli periodiniai 
leidiniai. 

Tarpukario periodinė spauda buvo nepaprastai marga savo turiniu ir pa- 
skirtimi įvairių sluoksnių skaitytojams. Ėjo nemaža, galėtume sakyti, bendrųjų 
visam kraštui skirtų leidinių, orientuotų į visus šalies žmones, buvo daug 
regioninių, profesinių, konfesinių ir kitokios pakraipos leidinių. Ir bendrieji, 
ir specialesnieji laikraščiai ir žurnalai buvo susiskaidę ir ideologiniu, ir tau- 
tiniu atžvilgiu. Suprantama, didžioji dauguma spaudos ėjo lietuvių kalba, 
bet laikraščių ir žurnalų turėjo ir tautinės mažumos: žydai, vokiečiai, lenkai, 
rusai. Daug vokiškų periodinių leidinių buvo leidžiama Klaipėdos krašte (visų 
leidinių apžvalga VLE XII 474-475, MLE II 207-209). 

Bene įtakingiausias šalyje buvo vadinamasis oficiozas, tautininkų par- 
tijos leidžiamas dienraštis „Lietuvos aidas“ (įsteigtas Antano Smetonos ėjo 

1917-1918 m. Vilniuje ir 1928-1940 m. Kaune), 1939 m. ėjęs 90 000 egz. 
tiražu. Tai plačių interesų, tarp kurių ne paskutinėje vietoje buvo ir kultūros 
bei kalbos reikalai, aukšto žurnalistinio lygio periodinis leidinys, formavęs 
idėjines tautos nuostatas, kartu atspindėjęs valdomojo autoritarinio režimo 
nuostatas į užsienio ir vidaus politikos reikalus. 

Įtakingas dienraštis buvo „Lietuvos žinios“, ėjęs 1905-1915 m. kaip demo- 
kratų partijos ir 1922-1940 m. kaip valstiečių liaudininkų partijos laikraštis. 
1935 m. leistas 30 000 egz. tiražu. Daug vietos skyrė kultūrai ir menui. 

Krikščionių demokratų partijos dienraštis „Rytas“ ėjo 1923-1936 m., 
po valstybės perversmo 1926 m. perėjo į opoziciją. Jame vyravo senosios 
klerikalinės kartos ideologija. 1936 m. dienraštis buvo uždarytas ir vietoj jo 
jaunųjų katalikų intelektualų, arba kultūrininkų, pastangomis pradėtas leisti 
kitas dienraštis „XX amžius“. Jame kaip ir „Ryte“ leidėjai daug vietos skirdavo 
kultūros reikalams. 

Lietuvoje tuo metu leista įvairių kultūrai, literatūrai ir menui skirtų lei- 
dinių, daugiausia žurnalų. Nemaža jų dalis buvo trumpaamžiai, o ilgiausiai 
išsilaikė tik keli. Mėnesinis žurnalas „Kultūra“ ėjo 1923-1929 m. Šiauliuose, 
o 1930-1941 m. Kaune. Skelbė straipsnius istorijos, kultūros, literatūros, 
gamtos ir kitomis temomis. Bendradarbiavo daugiausia liberalių demokratinių 
ir materialistinių pažiūrų reiškėjai. 

Katalikiškos pakraipos inteligentijos žurnalas „Židinys“ buvo leidžiamas 
1924-1940) m. Tai buvo itin įtakingas leidinys, kuriame aukštu profesiniu lygiu 
buvo svarstomi politikos, visuomenės, filosofijos, meno klausimai. Tautininkų 
ideologiją reiškė kitas mėnesinis žurnalas „Vairas“, ėjęs 1929-1940 m. Jame 
taip pat daug rašyta kultūros ir meno klausimais. 

Jauniausias iš šių žurnalų buvo „Naujoji romuva', ėjęs 1931-1940 m. 
Jis užima vieną iš reikšmingiausių vietų lietuvių kultūros istorijoje, todėl 
nusipelno būti plačiau apžvelgiamas. „Naujoji romuva“ neatsiejama nuo jos 
redaktoriaus ir žymiojo kultūrininko Juozo Keliuočio vardo. 

Kilme rokiškėnas Juozas Keliuotis (1902-1982) buvo Lietuvos universiteto 
Teologijos-filosofijos fakulteto absolventas. Apgynęs filosofijos darbą apie 
Kantą, su Katalikų mokslo akademijos stipendija išvyko į Paryžių tobulintis 
iš žurnalistikos srities. Gerokai įsivaręs rašyti disertaciją „Spaudos psicholo- 
gija“ jis 1929 m. grįžo į Kauną. Iš pradžių pradėjo dirbti „Ryto“ vyriausiuoju 
redaktoriumi, paskui, nepavykus apginti disertacijos ir gauti vietą dėstyti uni- 
versitete, ėmėsi redaguoti ar sudarinėti įvairius leidinius, kol subrendo mintis 
kurti naujos pakraipos „originalią ir vertingą, modernišką ir europietišką 
lietuvišką kultūrą“ (cit. pagal: Gudaitis 2000: 31). Keliuočiui pavyko suburti 

panašiai mąstančių intelektualų būrį ir įkurti „Naujosios romuvos“ žurnalą. 
Leidinys propagavo nuomonių įvairovę, kurstė diskusijas, gvildeno aktualias 
lietuvių meno, mokslo, kultūros, visuomenės problemas (Gudaitis 2000: 31). 
Po kelerių metų Keliuotis vis tiek pradėjo dėstyti universitete žurnalistiką ir 
šią mokslinę ir praktinę discipliną pakėlė į kokybiškai naują pakopą. Galima 
sakyti, kad Keliuotis buvo vienas iš pačių žymiausių lietuvių modernios pro- 
fesionaliosios žurnalistikos ugdytojų. 

Paties Keliuočio idėjinėms pažiūroms buvo svetimas partinis angažuotu- 
mas, jis bodėjosi tomistine scholastika (Mačiulis 2005: 220). Keliuotis dau- 
giausia rėmėsi katalikiškai suvokiamu tautiškumu. Kiekviena būtybė, rašė 
jis, yra „kilusi iš Begalinės Būtybės, kaip banga iš begalinės jūros“ (Keliuotis 
1997: 63). Menas gimsta iš dieviškos pilnatvės pasiilgimo (ten pat, p. 44), o 
rašytojai yra tautos dvasios nešėjai (ten pat, p. 61). „Tautos dvasia įkūnyta 
mūsų žemėje, užburta mūsų kapinynuose, gyva mūsų istorijoje, skamba 
mūsų liaudies dainomis, vaidinasi smūtkeliais, paslėpta mūsų kalboje“ (ten 
pat, p.120). Bet ji, tautos dvasia, laisvai gali reikštis tik būdama atvira visoms 
kultūroms, semdamasi syvų iš visų tautų kultūrinės patirties. 

„Naujosios romuvos“ ir jos redaktoriaus tikslas — modernizuoti lietuvių 
kultūrą, ieškoti naujų kūrybos formų, siekti gilaus turinio. Kūrybos laisvė ir 
visų pozityvių grupių bendradarbiavimas yra tautinės kultūros kūrimo pagrin- 
das. „Didžiąja gyvybe suskambėsime tik laimėję kultūrinį savarankiškumą, 
tik savąja tautine gaida suskambėję tautų gyvenimo harmonijoj“ (ten pat, 
p. 109). Taigi turbūt ne be pagrindo Keliuotis kartais pavadinamas didžiuoju 
lietuviškos kultūros dinamikos entuziastu (Naujokaitis 1975: 505). 

Keliuočiui rūpėjo taip pat socialiniai ir politiniai klausimas. Dar vienas 
svarbus jo veiklos momentas - mėginimas išjudinti ne tik meninį, bet ir apsnū- 
dusi politinį gyvenimą. 1936 m. „Naujojoje romuvoje“ buvo paskelbta grupės 
intelektualų deklaracija „Į organinės valstybės kūrybą“ (nr. 8, p. 169—175). 
Ji 1935 -1936 m. buvo rašyta ir redaguota Juozo Keliuočio, Igno Skrupske- 
lio ir Antano Maceinos, o pasirašyta ,„16-os moraliai ir intelektualiai aukštai 
kvalifikuotų mūsų intelektualų“ (Stasys Šalkauskis; cit. pagal: Mačiulis 2005: 
233). Pareiškime teigiama, kad valstybė turi būti grindžiama „visuotinai 
reikšmingomis idėjomis“, o savo forma ir turiniu likti lietuviška. Lietuviška 
valstybė turi būti kuriama šiais pagrindais: „Socialinėje ekonominėje srityje — 
įvedant korporatyvinę santvarką. Ideologinėje kultūrinėje srityje — vykdant 
kultūrinę autonomiją. Teisinėje politinėje srityje — pertvarkant ir sudarant ins- 
titucijas, reikalingas teisinei valstybei“ (Naujoji romuva, 1936, nr. 8, p. 173). 
Intelektualams atrodė, kad demokratija ir anarchizmas, taip pat komunizmas 

ir fašizmas tėra tik kraštutinumai, nepriimtini mūsų visuomenei. Jie pasiūlė 
savąjį vidurio kelią — „kažkokį tarpinį tarp demokratijos ir totalitarizmo — 
pagrįstą korporatyvizmo principais ir persmelktą krikščioniška dvasia“ ir jį 
pavadino organiškąja demokratija (Mačiulis 2005: 233). Jie iš tikrųjų nesi- 
rengė protestuoti prieš režimą ir autoritarizmą kaip valstybės valdymo formą, 
bet manė, kad tai gali būti pereinamoji grandis į organišką valstybę, kurios 
kūrimas niekada nėra baigtinis. „Didžioji šios krypties idėja, kuri turi būti 
jaučiama ir gyvenama visų mūsų tautos narių — yra valstybė, o aukščiausias 
josios turinys — yra lietuviškoji kultūra“ (Naujoji romuva, 1936, nr. 8, p. 170). 

Nors deklaracijos autoriai neigė tiesioginį savo ryšį su politika, bet jį 
įžiūrėjo jos oponentai. Kaip į tai buvo reaguojama, aprašyta literatūroje 
(Mačiulis 2005: 234—235). Su politika teko sietis ir tada, kai į kultūrinin- 
kų rankas pateko dienraštis „XX amžius“. Šis laikraštis atsirado 1936 m. 
viduryje vietoj bankrutavusio katalikiškojo „Ryto“, o jo 1-ame numeryje 
nurodomi tokie siekimai: „lietuvių tautos savarankiška kultūra ir katalikiška 
religija“. Dienraštis deklaravo nepartiškumą, bet norom nenorom teko imtis 
politinės veiklos (plg. Mačiulis 2005: 237). Mums svarbiau čia būtų ne tai, 
kokia kryptimi ta veikla krypo, ne tiek tam tikri tarp „Naujosios romuvos“ 
ir „XX amžiaus“ pradėję ryškėti pažiūrų skirtumai (plg. vėliau Keliuočio 
pareikštą nuomonę, kad jam itin šlykštus esantis „XX amžiaus“ kolektyvas: 
Gudaitis 2000: 35), kiek bendrosios kultūrinio darbo nuostatos, skelbiamos 
tų dviejų leidinių puslapiuose, taip pat sąsajos su katalikiškuoju „Židiniu“ 
ir jo redakcija. Pabrėžtina, kad minėtąją deklaraciją pasirašė ir tuometinis 
„Židinio“ redaktorius Ignas Skrupskelis, ir „XX amžiaus“ redaktoriumi tapęs 
kunigas Juozas Prunskis, kurie Andrių Ašmantą kvietė bendradarbiauti savo 
leidiniuose. Taigi bendriausias XX a. 4-o dešimtmečio įvairių kartų kultū- 
rininkų (dėl termino plg. Mačiulis 2005: 227) tikslas buvo kurti ir ugdyti 
lietuvišką kultūrą ir ją kelti į tokį kokybinį lygį, kad būtų galima lygiomis 
teisėmis įsilieti į pasaulio tautų kultūros mozaiką. 


Bendresnieji Ašmanto publicistikos dalykai 


Publicistiniai rašiniai sudaro didelę dalį viso Andriaus Ašmanto kūrybinio 
palikimo. Jų įvairioje periodinėje spaudoje paskelbta gerokai per pusantro 
šimto. Beveik 50 iš jų skirta įvairiems švietimo ir auklėjimo reikalams, apie 
10 - teatrinei publicistikai, o kituose rašoma įvairiais kultūros ir su ja kiek 
susiliečiančiais politikos klausimais. Pasakyti tikslesnį pastarųjų skaičių sun- 
ku dėl to, kad juose keliami dalykai, ypač kultūriniai, susipynę su auklėjimo 
klausimais ir kai kuriuos rašinius skirstant galima dėti ir vienur, ir kitur. Bet 

tai nekeičia jų vertinimo pagrindų ir nemažina autoriaus nuopelnų nei mūsų 
kultūrai bei pedagogikai apskritai, nei visai lietuvių publicistikai. 

Didžioji Ašmanto kultūrinės ir politinės publicistikos palikimo dalis iš 
anuometinės periodinės spaudos perspausdinta jo „Rinktiniuose raštuose“ ir 
tiktai vienas kitas liko pakartotinai neskelbtas. Keli rankraštiniai iki šiol niekur 
neskelbti straipsneliai (ir viena paskaita) kokios didesnės reikšmės palikimo 
visumai vertinti ar tikslinti neturi. Visų laikraščiuose skelbtų rašinių iškarpos 
yra Andriaus Ašmanto archyve (AA). Kiekvieno jų apimtis nėra didelė — 
„Rinktiniuose raštuose“ sudaro 1-3 spausdinto teksto puslapius. Didesnis 
tik žurnalinis raštuose nekartotas straipsnis iš „Lietuvos mokyklos“ (1940) m. 
nr. 1), - jis sudaro 6 leidinio puslapius. 

Andriaus Ašmanto publicistika gana įvairi žanriniu požiūriu ir ją skirstyti 
kokiu aiškiu vienu pagrindu nėra lengva. Šį uždavinį sunkina ypač tai, kad 
neturime gyvų anų laikų publicistikos žanrinio skirstymo pavyzdžių (apskri- 
tai anuometinės žurnalistinės periodikos tyrimai yra didelė žiojėjanti mūsų 
kultūrinio palikimo tyrimo spraga), o šiandieninių kriterijų taikymas aniems 
laikams ne visada tinka. 

Naujausioje ir vienintelėje išsamioje lietuvių autorių žanrų tiriamojo- 
je studijoje (Marcinkevičienė 2008), kuri skirta šiuolaikiniams periodinės 
spaudos žanrams, pažymima, kad periodikos žanrų sąvoka esanti platesnė nei 
publicistikos žanrų sąvoka (ten pat, p. 7). Čia negalima išleisti iš akių, kad 
kiekviena visuomenė turi savitą žanrų repertuarą, visi žanrai glaudžiai susiję 
ir veikia vieni kitus (ten pat, p.12). Be to, nereikėtų pamiršti ir žanrų kaitos 
istorinėje perspektyvoje: „žanrai nuolat keičiasi“, jų „forma ir funkcija kinta, 
jie nėra tam tikros kultūros duotybė, bet nuolatinis žanrų darnos procesas“ 
(ten pat, p. 79). 

Norint įsivaizduoti bent apytikrę Andriaus Ašmanto publicistikos žanrinę 
įvairovę, būtų galima pasiremti minėtoje Rūtos Marcinkevičienės studijoje 
duodamu originaliu lietuviškos periodinės spaudos žanriniu skirstymu (ten 
pat, p. 98) ir jį kiek modifikavus pamėginti skirstyti Andriaus Ašmanto pub- 
licistikos palikimą. 

Iš informacinių žanrų ankstyvojoje Ašmanto publicistikoje vyraujančios 
būtų žinutės ir korespondencijos, kuriose informuojama apie kokį nors vi- 
suomenės ar jos dalies (organizacijos) gyvenimo ar veiklos faktą ir duodamas 
tam tikras jos vertinimas. Vertinamoji funkcija apskritai ryški visoje Andriaus 
Ašmanto publicistikoje, tik žinutėse ir korespondencijose ji daugiau lokalinė, 
neišeinanti iš paties reiškinio ribų. Dėl to šios rūšies rašiniai nėra nei labai 
įtaigūs, nei kuo nors išskirtinai vertingi. Prie šios žanrinės grupės sąlygiškai 

derėtų vadinamieji tarnybiniai informaciniai žanrai (Marcinkevičienė 2008: 
98), jų dalis - liūdnųjų progų žanrai. Čia Andriaus Ašmanto palikime būtų du 
memorialiniai rašiniai (apie Julijoną Lindę-Dobilą ir apie Liudą Nezabitauskį), 
savo išraiška labai skirtingi ir nelengvai telpantys į vieną schemą. 

Daugiausia Andriaus Ašmanto rašinių priklausytų analitiniam žanrui — tai 
įvairaus turinio straipsniai. Ryškiausias jų savitumo požymis būtų vertinamoji 
funkcija, kuri Rūtos Marcinkevičienės schemoje į priekį keliama kaip verti- 
namųjų žanrų požymis. Kalbant apie Andriaus Ašmanto publicistiką, atskirai 
skirti analitinius ir vertinamuosius rašinius lyg ir nėra pagrindo. Tad turbūt 
būtų tikslinga didžiąją dalį jo rašinių vadinti vienu analitiniu vertinamuoju 
žanru ir juos mėginti toliau skirstyti jau kitu — tematikos pagrindu. 

Dar viena grupė — meniniai pramoginiai žanrai — leistų skirti esė žanrą 
(keli rašiniai apie kaimą ir Neringą), kai rašoma pagauta įspūdžio ir paprastai 
gėrimasi gamtos ar kaimo vaizdais. 

Pagal tematiką galbūt net visa Andriaus Ašmanto publicistika, įskaitant 
kalbinę, pedagoginę ir teatrinę, galėtų būti pavadinta kultūrine. Atrodo, Aš- 
mantas kaip publicistas pirmiausia buvo kultūrininkas, o tik paskui pedagogas, 
kalbininkas, literatas, nes viso ko pamatas jam yra tauta ir jos kultūra. Pats 
kultūros supratimas labai platus, toli išeinantis iš tradicinio kultūros supratimo 
ribų: „Kultūra ir yra ne kas kitas, kaip tik tikslus darbas, dirbamas visose srity- 
se“ (Darbas. — Vakarai, 1938 06 09). Visa yra kultūra, ir dvasinė, ir materialioji, 
kas prisideda prie žmogaus ir tautos gerovės kilimo ir dvasinio jo tobulėjimo. 
Tai labai platu ir sunkiai aprėpiama, bet Ašmantas stengiasi į visa tai skverbtis 
savo žvilgsniu ir išreikšti karštu publicistiniu žodžiu. Taigi norint apžvelgti 
jo žmogiškąsias ir tautines pažiūras, galima pradėti nuo atskiro tautos nario, 
mažesnės ar didesnės bendruomenės ir eiti prie tautos, valstybės ir žmonijos 
arba atvirkščiai. Tas atvirkštinis kelias atrodytų racionalesnis ir logiškesnis. 

Antra vertus, Andriaus Ašmanto publicistikoje, pradėjus dirbti Klaipėdo- 
je, nelauktai iškilo ir dviejų tautų — lietuvių ir vokiečių — santykiai, kurie jo 
akyse pradėjo įgauti vis agresyvesnį, tarpusavio priešiškumu paremtą pobūdį 
ir šalia tautinių aspiracijų į pirmą vietą vis labiau kilo politiniai reikalai. Nors 
politiškai publicistas buvo itin atsargus ir santūrus, bet pats gyvenimas vertė jį 
vis aktyviau trauktis į politiką ir savo nuostatas mėginti ginti ir grįsti spaudoje. 
Tad neatsitiktinai nemažą jo publicistikos dalį, kone pusę straipsnių, sudaro 
politinė publicistika. Politine ją vadinti galima tik su išlygomis, nes daugelyje 
rašinių skamba tos pačios kultūrininko mintys, bet ji sudaro gana savarankišką 
palikimo dalį ir apžvelgtina atskirai. Nereikėtų išleisti iš akių ir to fakto, kad 
Klaipėdos laikotarpio rašiniuose bene ryškiausiai atsispindi jo visuomeninės, 


PUBLICISTIKA 519 


kultūrinės ir politinės pažiūros. Tie straipsniai rodo tų pažiūrų evoliuciją ir 
tam tikrą asmenybės tragizmą susidūrus su viena iš dviejų brutaliausių XX a. 
vidurio pasaulio jėgų, kurioms buvo svetimi žmoniškumo ir humanizmo 
idealai, tautų lūkesčiai ir atskiro žmogaus laisvė ir teisės. 


Kultūrinė publicistika ir jos idėjos 

Kaip jau minėta, Andrius Ašmantas visa savo prigimtimi ir veikla pirmiau- 
sia buvo kultūrininkas, suformuotas nepriklausomos Lietuvos oficialiosios 
ideologijos ir tam tikrų neoficialių dešiniosios kultūrinės visuomenės pakrai- 
pos idealų. Nepriklausė jis nei jokioms partijoms, nei jokioms kultūrinėms 
organizacijoms ar būreliams, bet savaime pritapo prie jaunesnės, nepriklau- 
somos valstybės išugdytos kartos inteligentų, kuriems buvo svarbiausia ug- 
dyti tautinę kultūrą ir skinti jai naujus kelius stiprėjančios ir atsinaujinančios 
valstybės sąlygomis. Tai vadinamoji jaunoji katalikų intelektualų, arba kul- 
tūrininkų, karta (Mačiulis 2005: 227), kurios priešakyje stovėjo „Naujosios 
romuvos“ žurnalo ir „XX amžiaus“ dienraščio redaktoriai ir bendradarbiai. 
Daugelis tos platformos žmonių ideologinius pagrindus įgijo studijuodami 
Lietuvos (Vytauto Didžiojo) universiteto Teologijos-filosofijos fakultete ir 
sutvirtinę savo intelektines galias studijomis užsieniuose. Čia krinta į akis, kad 
Andrius Ašmantas buvo ne to fakulteto, bet humanitarinio absolventas ir gal 
dėl to kiek nutolęs nuo anų intelektualų katalikiškųjų pažiūrų ir daugiausia su 
jais susijęs tik kultūriniais klausimais. Tai, žinoma, lėmė ir Andriaus Ašmanto 
pažiūrų savitumą bei tam tikrą atskirtumą nuo savo dvasios brolių. Tuo jis ir 
įdomus kaip vienas iš darbščiausių ir karščiausių tos kartos darbininkų, šventai 
įtikėjusių savo idealų teisumu ir viso darbo prasmingumu. 

Svarbiausios sąvokos Andriaus Ašmanto publicistikoje yra tauta ir kultūra: 
„Mūsų tautos kelias ateitin gali būti pagrįstas tik kultūra“ (RR 442). 

„[Tlauta yra vienas iš ryškiausių ir pastoviausių visuomeninių kolektyvų“ 
(TUTK 75), bet ji ne visų ir ne visada vienodai suprantama. „Tačiau tauta 
visada vadindavo tam tikrą žmonių giminę, artimais santykiais ir glaudžiais 
papročių bei kalbos ryšiais begyvenančią. Kalba, papročiai ir gyvenamoji tautos 
žemė ir palieka svarbiausi ypatumai apibūdinti tautai ir parodyti vietai, kur 
jos gyvenama“ (Tautų kelias. - Lietuvos keleivis, 1938 07 07). Kunigaikščių 
laikais tauta buvo dinastinė, todėl ir jos požymiai skiriasi nuo naujųjų laikų 
tautos supratimo. 

Svarbiausia tautos žyme Ašmantas laiko kalbą ir tai pabrėžia ne viena- 
me straipsnyje. Pavyzdžiui rašo, kad „|klalba yra mūsų praeities ir kultūros 
veidrodis“ (TUTK 55), „tauta tegali būti stipri ir energinga, kai ji turi savo 

kalbą — ryškiąją tautinės individualybės žymę, jungiančią visus į tautinį viene- 
tą“ (ten pat). Vis dėlto publicistas neužmiršta ir tų tautų, kurios kalba keliomis 
kalbomis, ir čia dažniausiai duodamas Šveicarijos pavyzdys, kur kelios varto- 
jamos kalbos netrukdo šveicarams jaustis vienos tautos žmonėmis (RR 164). 

Kitas svarbus tautos požymis yra bendri papročiai. Tačiau papročių sąvoką 
Ašmantas vartoja ne taip dažnai, o daugiau kalba apie dvasinę vienybę. Toji 
dvasinė vienybė naujesniais laikais transformuojasi į tautinę sąmonę, kuri 
būdinga jau brandžiai tautai. Tautinė sąmonė apima deramą tautos istorijos 
pažinimą ir jos patirties taikymą dabarties uždaviniams spręsti. 

Ne visų tautų vienu metu pabudo tautinė sąmonė. Mūsų tautai čia teko 
ypatingas kelias. „Jei kitoms tautoms tereikėjo suprasti, kas yra tauta, tai mums 
reikėjo savo tautą plėšte atplėšti iš kitų tautų glėbio“ (RR 333). Atgavome 
tautinę sąmonę, sukūrėme valstybę, kibome į kultūros darbą. Mūsų tauta iš 
seno labai tolerantiška kitoms tautoms: „Lietuviai nuo senų laikų pasižymi 
savo didele tolerancija. Ji kartais virsta tautai žalinga ir išsigema į svetimųjų 
garbinimą“ (RR 447). „|Mlūsų tauta niekada nėra buvusi nenuoširdi kitoms 
tautoms. Ji yra net per daug svetinga ir tiems svečiams, kurie ne visada ge- 
ram tą svetingumą panaudoja. Tokiu būdu ir dabar lietuviai niekada nėra 
turėję minties svetimos tautos žmones versti savais“ (RR 487), o tik stengėsi 
kelti savo tautiečių tautinę sąmonę. Atsilaikyti kitų tautų apsuptyje galime 
ne ginklu, kaip kitos tautos, bet savo išsiugdyta aukšta savarankiška kultūra. 

Ne viename straipsnyje Andrius Ašmantas pasakoja apie lietuvių tautos 
istorinį kelią. Ne be pasididžiavimo rašo apie kunigaikščių Lietuvą, bet jos 
neidealizuoja, nenukrypsta į tais laikais oficialiajai nuomonei ir nemažai 
visuomenės daliai būdingą romantiškąjį vertinimą. Tik vienur kitur, dau- 
giausia proginiais atvejais, leidžiasi į istorinės egzaltacijos stilių, bet vis tiek 
niekur anų laikų nevadina Lietuvos aukso amžiumi (savo aukso amžiaus mes 
dar laukiantys ateityje). Atrodo, jam svarbiau prisiminti Lietuvos Didžiosios 
Kunigaikštystės smukimo laikus ir ilgaamžį Lietuvos pavergimą, kada suny- 
ko tautinė savivoka, suvargo kalba ir nusilpo valstybingumo suvokimas. Iš 
tos sunkios praeities paveldėjome vergiškumo kompleksą, prisitaikymą prie 
aukštesnių luomų, praradome tikrąjį asmens laisvės pojūtį. Būdinga jam pra- 
eities vertinimo maniera parašytos kad ir tokios eilutės: „Ne palaida laisvė yra 
gyvybe perkama, bet teisė į tautos laisvą kūrybą ir jos galią, ugdomą herojiš- 
kos praeities“ (RR 446). Visuomenę reikia supažindinti, „ką skelbė senovėj 
mūsų didieji tautos vyrai. Ką jie rašė ir ko jie mokė savo tautos žmones? Mes, 
pažindami savo praeitį, jos sunkumus ir vargus, geriau suprasime dabartį ir 
tinkamiau mokėsime pasiruošti ateičiai, kuri taip pat, kaip ir praeitis, skelbia 

visos tautos vienybę, bendrą tautinį, kultūrinį ir valstybinį darbą. Šios mintys 
turėtų būti ugdomos praeities išmintimi ir kilnia lietuviška kūryba, kurios 
galime semtis per šimtmečius tekėjusios mūsų tautos vyrų širdyse ir protuose“ 
(Tautų kelias. — Lietuvos keleivis, 1938 07 07). Taigi savo tautos kūryboje 
stiprybės reikia semtis iš praeities, ypač iš tautos vargo kelio ir netolimos 
praeities kovų dėl Lietuvos laisvės. Pastarasis momentas kaip tik labiausiai ir 
pabrėžiamas Andriaus Ašmanto publicistikoje. 


Tautų Relias 


Išijų tantų pracitis glūdi tolimos Kiloš 
įenomės rūtuoje. Ira nentaža tantųį, furioė 
jamo itoriją fibo tiejioą 15 fofio norš mi“ 
tinio Dievo, huris padaminuoje pra ikaras 
šintaš, igpiotas. Tame Dažniaujiai pra 
judbėtos mijoš tautos ppatybės, dorybės, Eu- 
tiaš tauta ugdė per amžius. Egitą itoriją 
uo neatmenanų Taitį iv galime paivadin 
ti tautos felt, tuviuo feliaivo tata (5 nės 
šinonws praeities į žinomą dabartį. Kiel 
mena tauta nori pažinti Jumo  praciti. Xi 
domniji pracitini, fad geria Įuprajti da 
barti ir fab tifiliau galėtų ijpėti |aivo 
ateitį. 

Tieja, tait įupratimašs, faš Teitia Ma= 
dinti tauta, nėva ivijada Duivęs Mienodas. 
Tacgiau tauta mijada Mabdindamo tam til“ 
tą žmonių giminę, achimais Jantytiais i 
glaudžiais paproczių Dei Talbos Tktais Des 
gpivenanezią. Ralba, paprocziai IV gijos 
namoji tautos Zemė buvo ix paliefa [mar- 
biauji pipabiai apibūdimti tautai it pa- 
codti ivietai, Tut jo8  gpvenama. Sri 
Žvilgterėjime į tautų praciti, pamatyjine, 
fad Daugelis i5 jų ago, Įtiprėjo, dingo ar 
ikfilo nauju ivavdu. Nė Miena tauta netui 
vieno mando, fuTiuo Darniai ją Moijos Titos 
tautos Mmadintų tif jos pajitintti mardu. 
Bet dar Teiškmingejnis Dalnfas, tad nėra 
pajaurlinje nė mienos tautos, fuvios žemėje 


nebūtų flaidžiojujios  |metimos tautos. 
Bent nėra tofios tautos (Europoje. YSijoš 


galingos Tšafavų Europos tautos pra bu= 
mujios Mienos fitų nuitatiautos it pamvevąs 


miogitumi už jamo taralių, užmirkę ne= 
jenaš įfriaudas. 

Nenuojtabu, fad toji Lietumvininfo prif(o- 
pinta Dvajta iv šiandien atliepia. Sis mis 
Dar nebrąjus pajitifėti faivimi iv jao 
malfiybe, Kuri gaivina jo Tietumvijfą fenujų 
tėmų Dvajių. Tibime, fad tofių žmonių 
Įtategiuš nhfjta Diena ip Dienos. Deja, ti 
rime cia atlininti gerai it tas priežajtis, 
fuvios jujtalbė  mūjų tautos malftybinę 
mintį. aučinintas, priviktas prie žemės, 
negalėjo fajtis jamo ijtorijos pageltujiuoje 
fapuoje. Retas 15 jų tegalėjo ifeiti iv 
auftejnį mofila. Be aufiktejnio Mmojlo ne= 
praplėji jao afių taip, Tad pamatytu 
pracitį iv pravegėtum ateitį Jaivo it |aivo 
tautos. Tie, furie išėjo auftuojius motj= 
Ius ir furie anylėjo Jaivo tėvus iv tėvų 
falbą, grižo prie Jaivyjų it tada, jei turis 
i jų buvo pafiydbes. Kiti tiejiu Eelių ant 
ėjo iv tie Įfelbė iv Įfelbia jaivo tautai jos 
praciti, fad lietuviais ejamte gimę it (ad 
liehūviais turėtume būti mijut iv Moijada. 

Tijai Eitai atvodo mūjų praeitis priek 
Kelis amžiis. Ten nebuvo jofio Įfietiumo 
tarp (iehuvio Biapus at anapus Renauno, 
Aivoji fnyga ilpanjūinta Kavaliauegiuje. 
Ii įfiriama mifiemė ix mijos Lietuvos [te- 
tunvininfama, furiuos Iadina broliais, Je- 
Terimis. Spgiai bendromis jėgomis I- 
merjtas iv pivmajis Symentas Ratas, I5- 
Įpaujdintas 1701 metais. G5i8 Gymventajis 
Natas, avba Biblija, pajilito ivifiems Tai= 
fan pavyzdžiu, i Rurio mofndamieji t0- 
bulino fiti naujus leidimus. Tif žymiai 
vėliau pradėjo jau fašfatt mofietinti ix 


Straipsnio „Tautų kelias“ laikraštyje „Lietuvos keleivis“ faksimilė 

Tarp kitų tautos požymių Andrius Ašmantas dar nurodo galimą (bet ne- 
būtiną) kraujo ryšį (TUTK 75) ir gyvenamąją erdvę. Be kokių abejonių jis 
pripažįsta tautai teisę gyventi savo etnografinėse ribose ir ten kurti savo valsty- 
bę. Nors teritorinis tautybės požymis lyg ir nekelia kokių ypatingų klausimų, 
bet jis ypač iškilo dirbant Klaipėdoje ir susidūrus su vokiečių pretenzijomis į 
Klaipėdos kraštą (apie tai žr. skyrelyje „Politinė publicistika“). 

„Tauta yra etninis (etnologinis) vienetas, valstybė — socialinis vienetas. 
Tauta ir valstybė kartu ir atokiai siekia vienybės ir tirpdo skirtybes“ (RR 163). 
„Daugumas mūsų puikiai šiandien suprantame, kad laisva ir savarankiška 
valstybė yra tautos gyvybės reikalas“, o bet koks valstybės „suskilimas ar 
palinkimas į svetimas tautas ar valstybes yra mirtinas pavojus jų gyvybei“ 
(Susirūpinkime mokyklomis. — Vakarai, 1938 07 01). „Mūsų tauta ir valstybė 
lyg tapte sutampa. Iš gerai suprasto tautiškumo mums kyla ir valstybingumas“ 
(TUTK 58). „|[Vlalstybė nėra tas pats, kas tauta. Bet valstybė yra tik vienintelis 
išganymas tautai, kad ji išsaugotų savo dvasią ir kalbą. O be tautinės valsty- 
bės visiškai neįmanoma jokia aiški ir aukšta sava tautinė kultūra. Valstybinis 
linkimas į svetimųjų tarpą yra pats pavojingiausias“ (RR 435-436). Mažai 
tautai ypač pavojinga per daug suartėti su galingesne ir didesne kaimyne. 
Tad reikia greičiau užmiršti praeitį ir kuo gyviau pajusti dabartį ir įsitraukti į 
valstybės gyvenimą ir tautos kultūros darbą. „Šie du uždaviniai — tobula vals- 
tybinė organizacija ir aukšta sava tautinė kultūra — turėtų būti jėgos, kurios 
mus atplėštų nuo vergiškos praeities ir suburtų visus dideliems darbams. Tik 
pirma turime suprasti: viena tauta — viena valstybė, o jas turi vainikuoti viena 
lietuviška kultūra“ (RR 436). 

Tautinis valstybės grynumas nebuvo Andriaus Ašmanto idealas. Keldamas 
tautinės tolerancijos šūkius jis buvo pakantus ir tautinėms mažumoms. Yra 
pabrėžęs, kad mokyklų reformoje tinkamai atsižvelgta į tautinių mažumų 
poreikius (TUTK 57). Bet Klaipėdoje yra pasakęs gana griežtų žodžių apie 
vokiečių tautinę mažumą, kai susidūrė su savo tautos interesų ignoravimu ir 
veikimu prieš visos valstybės reikalus (apie tai plačiau žr. skyrelyje „Politinė 
publicistika“). 

Valstybę Andrius Ašmantas įsivaizdavo kaip gyvą nuolat kintantį organiz- 
mą, tikėjo jaunąja karta ir skatino ją aktyviau įsilieti į jos kūrimą („Jaučiame, 
kad jaunieji supras, jog jie yra mūsų visos tautos ir valstybės gyvenimo gai- 
vioji srovė, kurios skaidrių jėgų nesutriuškins darbo sunkumas ir gyvenimo 
painės nepalauš pasitikėjimo ateitim“. — RR 433). Ne kartą yra pabrėžęs, 
kad jo gyvenamu metu valstybė dar nėra organizaciškai užbaigta. 20 nepri- 
klausomybės metų ėjo su organizavimosi ženklu: mums daug yra pakenkęs 

tas laikas, kada turėjome viską griauti ir neigti viešus darbus, kad negriūtų 
mūsų nepriklausomybė. „Per ilgai mes ugdėme revoliucinę, o ne kūrybinę 
dvasią“ (Darbas. — Vakarai, 1938 06 09). „Džiaugtumės, kad su šiais metais 
baigtume mūsų tautos organizavimąsi, kad po šių metų sutelktume jau savo 
jėgas naujoms kultūrinėms vertybėms kurti. Būtų džiugu, kad trečiasis laisvės 
ir darbo dešimtmetis apipintų mūsų laisvą kraštą kelių keliais, lūšnų vietose 
atsirastų šaunios sodybos, elektra ir kultūra rungtyniaudama šviestų mūsų 
kraštą“ (RR 446). 

Atėjus sunkioms dienoms tautos ir valstybės gyvenime (turimas galvo- 
je Lenkijos ultimatumas dėl diplomatinių santykių užmezgimo, tai yra dėl 
Vilniaus ir jo krašto aneksijos pripažinimo), „pabunda iš pat gelmių tautos 
sąmonė ir sušvinta tautos esmė. Čia pasirodo ir tos jėgos, kurios palaiko ir 
ugdo tautą ir jos gaivalingumą. |...| Mūsų tauta jau yra tampriai sucemen- 
tuota savos tautinės kultūros, kuri yra tvirčiausia atspara svetimoms įtakoms“ 
(RR 458). Bijoti pietinių kaimynų (tai yra lenkų) kultūrinės įtakos jau nerei- 
kią, nes „mūsų jaunoji karta, brendusi prieš pat karą, karo metu ir po karo, 
yra visiškai izoliuota nuo lenkų kultūros jau ir tuo, kad ji nemoka net lenkų 
kalbos. Ši karta jau yra išėjusi į gyvenimą mūsų nepriklausomos valstybės ir 
savo tautinės kultūros gyvenime labai daug reiškia. Tai yra pats gajausias tautos 
sluoksnis. [...] Tas sluoksnis turi užtenkamai gaivalingos ir kūrybingos jėgos 
ne tik įtakoms atsispirti, bet ir savarankiškai kurti savo kultūrą“ (RR 459—460). 

Žinomi politiniai įvykiai (Klaipėdos atplėšimas ir Vilniaus atgavimas) 
„sudrebino mūsų tautos sąmonę ne tik iki tautinio apsisprendimo, bet iki 
aiškaus ir griežto pasiryžimo: gyventi ir kurti, ar nykti ir žūti. Tauta parodė 
dar didelį gajumą ir drąsų pasiryžimą visais atvejais gyventi ir kurti“ (Mūsų 
kultūros baras rytuose. - Tautos mokykla, 1940), nr. 1, p. 45). Prieš mūsų akis 
dar vis ne iki galo sukurta tautinė valstybė. Vis tebeverda kraujas organizuotis 
ir tvarkytis. Bet kiekvienam tautiečiui pirmiausia reikia įsisąmoninti savo vietą 
ir uždavinius tautoje ir valstybėje. „Tik aiškus mūsų visos tautos sluoksnių 
tikslas ir vieningas bendradarbiavimas laiduoja mums tame tautų kelyje saugų 
kultūros židinį. Tuos aukščiausius tikslus ir uždavinius turime išryškinti visi 
kartu ir kiekviena profesija ar luomas dar skyrium“ (ten pat, p. 47). „Jeigu 
mūsų darbai gims iš visos tautos sutelktinių jėgų, jie bus galingi atsispirti pie- 
tų ir vakarų besiveržiančioms ne tik politinėms, bet ir kultūrinėms įtakoms. 
Jokio pavojaus tuomet nebus |[...|, kada mes sutelktinai jaučiame, mąstome ir 
ryžtamės bet kokiems tautos labo darbams“ (RR 461). 

Andrius Ašmantas nuolat pabrėždavo, kad kelias į tautos ateitį yra kultūros 
kelias. Jis be galo tvirtai ir net paradoksaliai ilgai tikėjo, kad tik kultūra gali 

išgelbėti valstybės nepriklausomybę. „Šviesi tauta ir kultūringa, nors maža 
būdama, yra vikri ir tuo būdu pajėgi atsispirti brutalioms jėgoms“ (Tautos 
švietimas. — Vakarai, 1938 09 02). 

Šitoks kultūros svarbos iškėlimas leidžia šlieti Andriaus Ašmanto darbus 
prie žymiųjų XX a. lietuvių mąstytojų kultūrininkų darbų, bet, antra vertus, 
rodo jų autorių buvus naiviai idealistišką svajotoją, neįvertinusį kitų tikrovės 
komponentų ir brutalių istorijos jėgų, kurios ne tik keitė idealistiško mąstymo 
stereotipus, bet ir traiškė niekuo nekaltų žmonių likimus. 


x XX 


Andriaus Ašmanto kultūros teorijos išeities taškas — medžiagos ir dvasios 
priešprieša. Materialūs dalykai gaminami, įsigyjami (perkami) ir vartojami, dva- 
siniai - sukuriami ir išgyvenami. Tik materialios vertybės paveldimos, gali eiti iš 
rankų į rankas, o dvasiniai dalykai glūdi žmogaus dvasioje. „Žmogaus dvasinės 
jėgos yra toji prizmė, pro kurią turi praeiti visos kultūrinės vertybės lyg šviesos 
spinduliai, kad jos taptų spalvingos, savos tautiškos ir vertingos“ (RR 389). 

Viršinė kultūra, arba civilizacija, apibūdina grupę tautų, paprastai gyvenan- 
čių kaimynystėje kuriuo vienu istorijos periodu. Tautą iš kitų išskiria vidinė, 
arba tautinė, kultūra. Mes, lietuviai, turime seną ir savarankišką tūkstantmetę 
kultūrą, bet ją reikia daug kur lopyti ir tvirtinti, nes istorijoje padaryta daug 
stambių klaidų (paniekinome savo kalbą, apleidome tautinę kultūrą ir ėmėme 
vertinti tik tai, kas svetima). Didelė tautinės kultūros dalis išreikšta lietuvišku 
žodžiu — tai literatūra, teatras, daina, visa tautosaka, o tapyba, kryžiai ir kop- 
lytėlės, namų statyba, juostos ir daugelis kitų dailės kūrinių savo platesnę 
reikšmę įgyja apvilkti ir paleisti į pasaulį lietuvišku žodžiu. Tad ryžtantis 
eiti savo tautos keliu, kurti ir ugdyti savo tautinę kultūrą niekada negalima 
pamiršti bene svarbiausio tautinio požymio — jos kalbos ir ja išreikštų mūsų 
kūrybos turtų (Branginkime savo kalbą ir ugdykime tautinę kultūrą! — Lie- 
tuvos keleivis, 1936 11 01). 

Daugelis mažų tautų sunkiai išvengia svetimų kultūrų įtakos, nes kultūra 
sienų nežino. Mūsų tautos geografinė padėtis be galo palanki kultūrai plisti 
ir kilti, ir nuo seno esame veikiami rytų ir vakarų kultūrų. Kad išlaikytu- 
me savo kultūros dvasią ir išliktume savarankiški, turime suvirškinti 
kaimynų kultūrą („Tai ypač svarbu mažoms tautoms, kurios turi suprasti ir 
suvirškinti savo kaimynų kultūrą, norėdamos likti savarankiškos“. — Lietuvos 
aidas, 1935 06 28). 

Šitas veiksmažodis suvirškinti Andriaus Ašmanto raštuose kalbant apie 
kultūrą pavartotas kelis kartus (ta pačia reikšme dar yra pavartojęs žodį asi- 

miliuoti, - TUTK 27), taigi nėra atsitiktinis. Jis daug ką esmingai sako apie 
publicisto kultūrines pažiūras. Reikia atkreipti dėmesį, kad Ašmantas var- 
tojo ne žinomąjį Stasio Šalkauskio rytų ir vakarų kultūrų sintezės terminą, 
o ieškojo savitos išraiškos, nes veikiausiai kultūrų sintetinimo principas jam 
nebuvo priimtinas. 

Ką konkrečiai čia turėjo galvoje Andrius Ašmantas, niekur nėra tiesiogiai 
įvardyta. Galbūt būtų galima sakyti, kad suvirškinti reiškia „suprasti, suvokti“ 
(LKŽ XIX 616), bet savo darbuose publicistas ne tik stengdavosi ką suprasti 
svetimose kultūrose, bet nemaža ką iš jų siekė ir perimti, pasisavinti, tačiau 
visa kūrybiškai perdirbti (plg. jo „Lietuvių kalbos dėstymo metodiką“, „Įvadą 
į literatūros paskaitas“ ir kt.). Apie jokias sintezes ir tuo labiau įtraukiant rytų 
kultūrą jo niekur nebuvo net užsiminta. Šiuo atžvilgiu jo būta artimesnio 
Jono Griniaus, Antano Maceinos pažiūroms, o jos reiškė atvirumą visoms 
kultūroms, bet kėlė visuotinį savosios kultūros savarankiškumą ir savitumą. Tai 
rodo ir jo publicistikos nuolatiniai raginimai, neretai virstantys šūkiais, — kurti 
savarankišką kultūrą. Šalia to ne vienoje vietoje yra kalbėjęs apie kultūrinio 
darbo sąlygas, uždavinius ir panašius dalykus, kitaip sakant, mėgino brėžti 
kultūrinio darbo strategijos gaires. 

Svarbiausias uždavinys, kurį Andrius Ašmantas kelia periodinei spaudai, — 
„sukultūrinti visą tautą iki aukščiausio laipsnio“ (RR 373). Nors šis reikala- 
vimas konkrečiai sakomas vienam visuomenės gyvenimo reiškiniui, bet jis 
Ašmanto raštuose yra apibendrinamas ir taikomas ne tik dvasinio gyvenimo 
reikalams, bet ir visoms socialinėms sritims be išimties. Centrinis jo kultūros 
teorijos stulpas yra kultūros visuotinumas, apimantis ne tik dvasinę, 
bet ir materialiąją kultūrą. Materialioji kultūra turi padėti dvasinei kultūrai 
augti, sudaryti jai tinkamas sąlygas. Jam svarbu, kad būtų lygiai ir tinkamai 
paskirstomos materialiosios gėrybės. Ašmantui rūpi, kad šalyje gausėtų gerų 
kelių ir gerėtų autobusų susisiekimas, — bus gyvesnė kultūros apykaita. Kad 
kraštas turėtų pakankamai ir deramai išdėstytų mokyklų, — per jas turi sklisti 
kultūros šviesa. Kad krašto spauda iš žiniaraščių virstų dvasios ir gyvybės 
šaltiniais, kad tinkamiau būtų rūpinamasi knygų prekyba ir reklama. Ragina 
eiti į kaimą ir jame skleisti kultūrą, skatina turizmą ir asmenines pažintis, 
kurios padėtų geriau pažinti vieniems kitus ir taptų kultūros sklaidos forma. 

Pats būdamas kilęs iš kaimo, Andrius Ašmantas labai vertina kaimo reikšmę 
krašto gerovės ir kultūros kėlimui. Kaimas „neturi atsilikti nuo pačių gyviausių 
mūsų tautos ir valstybės reikalų“ (Kelias į kaimą. — Vakarai, 1938 08 04). Iš 
kaimo išėję mūsų inteligentai dar gyvai jaučia kaimo pulsą. Bet pamažu didėja 
atotrūkis tarp kaimo ir iš jo išėjusių žmonių. Kaimo reikalai jau darosi koktūs 

miesto salonuose, nuo jų stumia vis įsigalintis „poniškumas“. Bet dabar visas 
kultūringas pasaulis vėl gręžiasi į kaimą ir jame mato didelę kaimo darbų ir 
gyvenamų sąlygų pažinimo auklėjamąją reikšmę. Ten turėtume vėl įprasti 
nesigėdinti sunkaus rankų darbo, pradėti labiau vertinti tai, kas paprasta, 
žmogiška ir natūralu. Bet mūsų kaimui labai trūksta energingų ir veiklių, 
plataus akiračio žmonių, — tokius beveik visus suvartojame valstybės aparatui. 
Kaimas šaukiasi mūsų balso, o mes beveik jo negirdime. Visu valstybiniu 
svoriu ir visa gaivaline kūrybine jėga vėl turime gręžtis į kaimą, nes jame 
mūsų praeitis, ten ir mūsų ateitis (ten pat). 

Andrių Ašmantą nepaprastai džiugina mūsų kaimo kilimas. Jis kaip vaikas 
džiaugiasi tiesiamu Žemaičių plentu, jame dirbamais darbais, jaunėjančia 
Žemaičių žeme, gyvenančia tikrą ūkinį ir dvasinį perversmą. Mato joje trūks- 
tant ne tik amatininkų, bet ir šiaip prasilavinusių žmonių, kurie būtų kaimo 
švyturiai dirbti kultūros darbą. Apgailestauja, kad grįžę į kaimą valdininkai ar 
tarnautojai neretai palūžta ir tampa net neigiamais pavyzdžiais. Tas minėtasis 
plentas turėtų praverti užkampių klampynes ir nešti kaimui klestintį gyveni- 
mą (RR 477-480). Tad mums turėtų būti svarbu ne tik iš kaimo gauti gabių 
kultūrinių jėgų, bet ir kultūrinti patį kaimą — perduoti jam pačius kultūros 
vaisius. Kaimą turėtų pasiekti geriausios mūsų leidžiamos knygos, reikia turėti 
spaudos, kuri ne tik rašytų apie ūkio darbus, bet ir skleistų pilnutinę kultūrą, 
rašytų ir apie pačių žmonių gyvenimą. „Dvasinė žmogaus kultūra turi gaubti 
medžiaginę kultūrą, kuri pirmosios dažnai yra tik priemonė“ (RR 310). 

Antra vertus, iš kaimo į miestą turi sklisti tradicinė lietuvių kultūra — 
tautinės valstybės ir kultūros pamatas. „Ir ilgai dar turėsime žiūrėti į kaimą 
kaip į savo tautinės valstybės pamatą, nes mūsų kaimiečių ir net inteligentų 
asimiliacija mieste nėra labai teigiama“ (TUTK 39). „Kaimo ir miesto su- 
skilimas gali tapti antras mūsų tautos nepriklausomybės žlugimas, koks yra 
įvykęs seniau, bajorams atskilus nuo valstiečių — tautos kamieno“ (TUTK 41). 

Kaip gražus ir iš kaimo perimtinas pavyzdys yra Ašmanto skatinimas 
mieste pradėti rūpintis darželiais ir sodais. Pustomą žemės smėlį prie namų 
turėtų keisti iš kaimo nusižiūrėtas darželis. „Atsikeldami į miestą, nenusto- 
kime tos dvasinės šilimos, mūsų jau ugdytos per tūkstančius metų“ (Kodėl 
nemėgstame Kaune namų darželių ir sodelių? — Lietuvos aidas, 1938 10 17). 
Mieste turėtų prigyti ir iš kaimo atsinešta kita tautinė žymė sodeliai. „Taigi 
eidami į miestą ir kurdami miestus, atsineškime tą sveiką kaimo žalumynų 
dvasią, ugdytą tūkstančius metų“ (ten pat). Iš kaimo į miestą reikėtų perkelti 
ir pačią statybų darnos pajautą. Naujas miestas turi augti gražus ir kultūringas. 
„Planingumas, darnumas ir grožis buvo ir pasiliks pirmas kultūros paminklas 

tai tautai, kuriai priklauso šis ar kitas miestas“ (Nuotrupos apie Kauną. Sociali 
miesto statyba. — Lietuvos aidas, 1938 09 21). 

Andriaus Ašmanto propaguotoji kultūros visuotinumo nuostata glaudžiai 
susijusi su jo keliamais auklėjimo ir švietimo uždaviniais (apie juos žr. skyrelį 
„Auklėjimo tikslai ir uždaviniai“). Norint siekti aukštesnės kultūros būtina 
gerinti jaunuomenės švietimo reikalus ir visuotinai rūpintis visuomenės auklėji- 
mu. Visur turi būti abipusis ryšys. Nuolat pabrėžiamas būtinumas aktyviai kištis 
į visas gyvenimo sritis, kad būtų galima kelti bendrąją visuomenės kultūrą, 
ugdyti tautinę kultūrą apskritai. Tai gyvybinis tautos uždavinys, kuris šiandien 
kartu yra ir tautos nepriklausomybės laidas (Darbas. - Vakarai, 1938 06 09). 

Kultūros subjektas ir jos ašis yra žmogus. „Žmogus kultūrėja, kultūrin- 
damas savo vidų“ (Nuoširdumas yra kultūros pagrindas. — Lietuvos aidas, 
1939 01 02). Spaudoje paskelbiama daug agitacinių kultūros straipsnių, bet 
jie reikalų neišjudina, nes už gražių žodžių nematyti širdies, valios ir proto 
veržimosi į gėrį, kuris pirmiausia teikiamas kitiems, o ne sau. „Todėl mano 
giliu įsitikinimu, kultūros spartumas priklauso pirmiausia nuo žmogaus, kuris 
yra pats tos kultūros versmė“ (ten pat). Nė vienas tautos narys negali būti lais- 
vas nuo savo kalbos ir kultūros kūrimo darbo, ir čia reikia kiekvieno žmogaus 
nuolatinio budrumo, gyvumo ir tvirto pasiryžimo įtempti jėgas. Sunkiausia 
čia tai, kad kultūra negali pakęsti šablono. Tautinės kultūros dirvoje neužtenka 
paviršutiniškai vartoti sukurtąsias vertybes, bet reikia dar didelio ir kruopštaus 
individualaus darbo (RR 32). Kiekvienas visuomenės narys turi įprasti jaustis 
vadu savo darbo srityje, taigi ir kultūroje. „Kultūrinis veikimas, tautinis susi- 
pratimas, drausmingumas ir organizuotumas nėra niekada baigiami dalykai“ 
(Stiprinkime visuomeninę veiklą. — Vakarai, 1938 06 21). Nors jau turime 
nemaža žmonių, įgijusių gerą išsilavinimą jau nepriklausomoje Lietuvoje, 
bet dar maža pačių kultūros vertybių kūrėjų ir kūrybingų jos skleidėjų. Ne 
vienas dėl vienokių ar kitokių priežasčių yra atokiai nuo šio darbo. Trūksta 
ir organizacinės įvairovės, ir pačių organizatorių — kultūros šviesuolių, viso 
darbo dinamiškumo. 

Daug lemia paties žmogaus asmens savybės. Naūjos tautės gyvenimo są- 
lygos nusigręžė nuo luominių žmogaus vertybių ir leido savo paties dvasios 
pajėgomis įgyti kitų žmonių pagarbą. Ji paremta asmens teisėmis, pareigomis 
ir pagarba kitiems žmonėms. Tik toks žmogus gali vesti tautą pažangos ir 
kultūros keliu. Bet buvusios mūsų tautos vergystės liekanos vargina ir naiki- 
na prigimtinį mūsų drąsumą, ryžtingumą ir kūrybingumą, menkina tautinę 
savigarbą (RR 355—356). Dar daugelį vargina iš senų laikų einančios dvasinės 
ligos: dvasinis ištižimas, išlepimas, darbo apatija. Daugeliu dalykų dabartyje 

turėtume būti nepatenkinti. Čia pirmiausia matyti mūsų šviesuomenės in- 
telektinis pavargimas. Autoriui atrodo, kad karo metais ir po karo išryškėjęs 
jaunuomenės pasiryžimas siekti mokslo pamažu imantis slūgti: dabar į mokyk- 
las ateinanti pilka masė. Išėjusi į gyvenimą ji apvilia vyresniuosius ir tūlas jais 
ima nepasitikėti. Gal taip yra dėl to, kad dar per daug turime senojo raugo — 
vengti darbo, siekti prabangos ir gyventi nerūpestingai. „Mes imame visą savo 
intelektą įkinkyti į tokias tuščias gyvenimo formas, kurios išardo mūsų jėgas, 
bet turiniu prilygsta anam bajorų paviršutiniškumui“ (RR 381—-382). Reikia 
atsiminti, kad „kultūra nėra tik žaismingumas ar prabangiškas pomėgis. Ji 
auga tik dvasinėmis kančiomis. |...] Čia reikalingas, pasakytume, kultūrinis 
asketizmas, kuris turi palaikyti mūsų dvasią nuolat budrią ir skaidrią. |...] pati 
kultūra dažnai minta tik nemiegotomis darbo naktimis. |...| Mūsų dvasinis 
stiprumas, ryžtingumas ir energingumas yra ne tik pagrindinis laidas mūsų 
tautinės valstybės politiniam nepriklausomumui, bet kartu būtinas kurti kul- 
tūrinėms vertybėms, kurių niekada negali būti per daug“ (RR 382—-383). 

Andrius Ašmantas nuolat kėlė visuomenės ir žmonių ydas (su daugeliu iš 
jų gyvenime buvo susidūręs tiesiogiai ir dienoraštyje apie jas nemažai rašęs), 
trukdančias našiam kultūros darbui. Svarstydamas, kodėl taip susmulkėjęs 
savo meto gyvenimas, autorius teigia, kad tauta, ilgus metus vergavusi, tapo 
lepšiška — įprato laukti įsakymų ir griežtų nurodymų. Intelektiniame gyvenime 
nemokame ekonomiškai ir rūpestingai eikvoti ir taupyti savo dvasines jėgas 
ir kūrybinę energiją. „Todėl pasidarėme intelektiniuose darbuose nepatvarūs 
ir negilūs“ (RR 303). Čia reikia ir gyvenimo higienos, kuri saugotų ne tik 
kūną, bet ir dvasines jėgas, padėtų vaduotis iš asmeninių ydų vergovės. Ypač 
žalingas tautos kultūros darbui jau visą tautą apimantis girtavimas, pavojin- 
giausias tautos vėžys. 

Iracionalių papročių — nikotino ir alkoholio vartojimo — kritikai And- 
rius Ašmantas įvairiu laiku yra skyręs per dešimtį savo rašinių. Tai rodo, kad 
čia jis įžiūrėjo ne vietinį, o visuotinį pavojų tautai ir valstybei ir su juo stengėsi 
kovoti visą gyvenimą. Dėl girtavimo dalis inteligentų visiškai atitrūko nuo 
liaudies ir tai veda tautą į ištižimą, išsigimimą, visišką žlugimą. Šiandien gir- 
tuokliai ginami ne tik įstatymais (girto padarytas nusikaltimas yra švelninanti 
aplinkybė), bet ir viešąja nuomone: ne blaivumas keliamas kaip gražus tautinis 
paprotys, o aukštinami „tautiški“ apsirijimo papročiai per kokius renginius ar 
iškilmes. Girtavimas keliamas kaip vyriškumo pavyzdys, jaunimui duodama 
maža blaivybės pavyzdžių. Čia negali būti jokios tolerancijos ir reikia izoliuoti 
tuos, kurie nepajėgia apsivalyti. Pirma reikia apiblaivyti mokytuosius, o paskui 
ir bemokslius. Pirmose gretose čia turi būti jaunoji karta ir ypač studentai. 

Taigi taip galėtų atrodyti rekonstruota Andriaus Ašmanto visuotinės kul- 
tūros teorija ir iš jos išplaukiantys visuomenės auklėjimo ir švietimo reikalai. 

Norint visa tai apibendrinti, nereikėtų išleisti iš akių kelių svarbių dalykų. 
Visas tas čia pateiktasis konstruktas sulasiotas po kruopelę iš daugelio (dau- 
giau kaip šimto) įvairaus turinio jo straipsnių straipsnelių, kuriuose ir daug 
kartojimosi, ir ne mažiau retorikos, agitacijos, vietomis ir moralizavimo. Kitur 
rašoma tiesiog apie elementarius visuomenės švietimo ir auklėjimo reikalus. 
Ne viskas šioje mozaikoje gal vykusiai pateko į savo vietas, kai kas gal pasiliko 
už akiračio ribų, kiti gal ką ir kitaip susidėliotų. Bet turbūt galėtume pasakyti, 
kad vis dėlto tai yra gerai apgalvota tautinės kultūros ugdymo programa, api- 
manti visas ar bent daugelį žmogaus dvasinio ir socialinio gyvenimo sričių. Ja 
aistringai skatinama tobulėti patiems, kurti tautinę kultūrą ir pačią valstybę. 
Kaip niekur kitur, čia Andrius Ašmantas iškyla, Vinco Mykolaičio-Putino 
žodžiais tariant, kaip tikras lietuvis, visas savo jėgas atiduodantis gimtojo 
krašto kultūrai ir jos gerovei kelti. 

Nereikėtų užmiršti, kad Andriaus Ašmanto kultūrinė publicistika nėra 
koks akademinis kultūros darbas, o veikiau tik kultūros pradžiamokslis, bet 
gana įtaigus ir įvairiapusiškas. XX amžiaus 4-ame dešimtmetyje vargu ar 
rasime daugiau kultūrininkų ir švietėjų, su tokia aistra ir tokiu išsamumu 
propagavusių lietuviškąją kultūrą, siekusių tos kultūros aristokratiškumo pačia 
tauriausia prasme, mokiusių ir raginusių kiekvieną būti tos kultūros kūrėju 
ir puoselėtoju. 

Neturėtume susidaryti įspūdžio, kad Andrius Ašmantas buvo suplakęs 
tikrąją aukštąją kultūrą su išoriniais kultūros požymiais: kultūringu elgesiu, 
paviršinėmis daiktų ar reiškinių ypatybėmis ir panašiais dalykais. Nors jo raš- 
tuose nėra tarp tų dalykų brėžiama kokia ryškesnė riba, bet vis dėlto aiškiai 
matyti, kad jo gerai suprasta, kas yra tikroji kultūra ir kas tėra tik jos forma. 
Jam rūpėjo ir pačios kultūros gelmės ir tai rodo jo atsidėjimas šnekamosios 
kalbos kultūros studijoms. Nereikėtų pamiršti ir to, kad tas visas monumen- 
talus jo statytasis rūmas nebuvo baigtas ir mes nežinome, kelintame aukšte 
būtų buvęs iškeltas pabaigtuvių vainikas. 


Politinė publicistika 


Didžioji dalis Andriaus Ašmanto publicistikos buvo parašyta persikėlus 
dirbti į Klaipėdą (1936-1938). Kaip tik pajūryje Ašmantas suko nuo padrikų 
ir atsitiktinių temų į gana vientisą švietimo ir kultūros tematiką ir čia parašė 
žymesnius savo publicistinius straipsnius. Vedamas bendrųjų kultūrinių nuo- 

statų, jis vis aštriau susidurdavo su nauja, nepatirta, bet priešiška ir agresyvia 
aplinka ir gana greitai su ja perėjo į konfliktą, kuris galų gale iš kultūrinio 
virto politiniu ir galbūt lėmė jo išsiuntimo iš Klaipėdos priežastis. Iki perke- 
liamas į Klaipėdą Ašmantas nesikišdavo į politikos dalykus, buvo jiems tarsi 
indiferentiškas ir yra ne kartą pareiškęs, kad kultūra kurtina ir skleistina 
nepaisant jokių politinių ideologijų ar partinio susiskaidymo. Tautą traktavo 
kaip abstraktų apolitinį organizmą, siejamą bendros nediferencijuotos vie- 
nybės ir jau konkrečiai suprantamos kultūros. Pirmieji politiniai vertinimai 
radosi tik susidūrus su jo tvirtai nusistatytų kultūrinių nuostatų pažeidimais 
Klaipėdos valdžios įstaigose. 

Pradėjęs dirbti Klaipėdos pedagoginiame institute ir Vytauto Didžiojo 
gimnazijoje, kurį laiką Ašmantas jokių straipsnių nerašė. Matyt, ir atlieka- 
mo laiko nebuvo, ir reikėjo geriau pažintis su vietos specifika. Tik po gero 
pusmečio „Vakarų“ dienraštyje pasirodė pirmasis straipsnis „Dvi kultūros“ 
(1936 04 21), o paskui jau jų ėjo ištisomis serijomis ir tuose pačiuose „Va- 
karuose“, ir Klaipėdos dienraštyje „Lietuvos keleivis“, ir laikinosios sostinės 
dienraštyje „XX amžius“, taip pat kituose laikraščiuose ir žurnaluose. 

Jau iš to pirmojo straipsnio matyti, kad Andrius Ašmantas yra gerai per- 
pratęs Klaipėdos miesto ir krašto kultūrinę ir politinę specifiką ir gerokai 
įsitraukęs į kovą už lietuvybę. Ta kova reiškėsi kaip lietuvių kalbos, lietuviš- 
kos kultūros ir lietuvių tautos interesų gynyba, nukreipta daugiausia prieš 
provokišką politiką vykdančią Klaipėdos krašto valdžią. Bendras siekiamasis 
tikslas — suartinti dvi Lietuvos dalis kultūriškai ir Klaipėdos krašte įtvirtinti 
lietuvių pirmavimą visose srityse. 

Senoji Klaipėdos krašto kultūra, rašo Andrius Ašmantas, nuo seno buvo 
ištisai lietuviška. Senų senovėje niekada nesame susidūrę su vokiečiais. Tik 
kryžiuočių laikais prasideda pažintis su šiuo Vakarų kaimynu. Šiandien joje 
jau daug vokiškos civilizacijos, ir tai atėjūnų kultūra. Tas vokiškos civilizacijos 
blizgėjimas ne vieną patraukia į savo pusę ir stumia nuo savosios kultūros. 
Kelių šimtmečių vergavimą svetimai kultūrai galima susilpninti ir panaikinti 
tik atkakliu darbu ir visos valstybės pastangomis. Pirmas ir svarbiausias užda- 
vinys — suartinti bent kai kurias kultūrines sritis, kurios būtų veiksmingesnės 
ir turėtų daugiau civilizacijos žymių. Pirmiausia tai būtų mokyklos (aukš- 
tesniosios, aukštosios, amatų), kuriose būtų sulygintos abi kultūros. Niekas 
nenorintis išnaikinti vokiškos kultūros, tik Klaipėdos kraštui būtų naudingiau, 
kad jos būtų lygios savo teisėmis. Tada kultūrų lenktyniavimas daug sparčiau 
leistų kelti ir bendrąją to krašto kultūrą. Tų kultūrų sandūrą reikėtų vertinti 
psichologiškai: kultūra yra galima tik tokiomis sąlygomis, kai ji skatinama, 

o ne migdoma pataikavimu ar vergavimu, rašo Ašmantas straipsnyje „Dvi 
kultūros“ (RR 324—326). 

Istorinį Klaipėdos krašto kultūros lietuviškumą Ašmantas pabrėžia ne 
vieną kartą. „Pati senoji čia lietuvių kultūra. Ji nustelbta vokiškosios tik 
paskutiniais dešimtmečiais“ (RR 426). „Tas lietuvių kultūrinis balsas šiame 
krašte sustiprintai slopinamas jau nuo 1872 m., kada lietuvių kalbai buvo 
pasirašytas lyg mirties nuosprendis“ [lietuvių kalba išmesta iš mokyklų] 
(RR 424). Lietuvių kilmės žmonių Klaipėdos krašte yra apie 8006, o jei 
pridėsime ir mišrias šeimas, tai tikrų vokiečių susidarys tik keli procentai 
(RR 448)!**. Vokiečiai į šį kraštą atsikraustė ne kaip taikūs pirkliai ar malonūs 
kaimynai, bet atėjo su kardu rankoje valdyti, o mūsų protėviai užleido jiems 
savo daržo kampelį (RR 399). Krašto lietuviškumą rodo ir senieji neringiškiai, 
kurie bibliją ir giesmių knygas tik lietuviškai skaito (prasminga straipsnio 
antraštė „Mums tėvai tik lietuviškas knygas paliko“. — RR 340), nors tar- 
pusavyje jau kalba kuršiškai arba vokiškai. Krašto lietuviškumą akivaizdžiai 
liudija ir paminklų bei kryžių užrašai kapinėse (Lietuvybė Klaipėdos krašto 
kapinėse. — Vakarai, 1937 06 02), gausios lietuviškos kilmės pavardės, kurios 
dabar vis dažniau rašomos vokiškai (Kada numesime vergo žymę nuo vardų 
ir pavardžių. — Vakarai, 1937 11 10). 

Tačiau publicistas taip pat ne kartą pabrėžia, kad čia kovojama ne prieš 
vokišką kultūrą, ne prieš vokiečių tautą („„mes, lietuviai, nepažįstame tautybių 
kovos. Kiekvienai tautai mes esame kultūringai tolerantingi'“: —- RR 399), o 
dėl lietuvių, patekusių į vokiečių rankas. Tai tikras nenatūralumas, kad lietu- 
viškiausiame krašte įstaigose ir kitose atsakingose vietose dirba ne lietuviai. 
Šis nenatūralumas „išeina į kovą be jokios neapykantos vokiečių tautai arba 
vokiečiams šiame krašte. Jis gryniausia širdimi kovoja politinę kovą už tikrą 
natūralumą ir demokratiškumą“ (RR 401). „Čia tik atitaisomos senosios 
klaidos, kurios šios žemės sultimis maitino svetimus smegenis ir kūrė jų 
skaidrų gyvenimą, o tuo tarpu patys maitintojai dirbo, nesulaukdami šviesos 
spindulėlio“ (RR 401). „Pajūrio kova eina už teisingumą bei natūralumą: kas 
vokiečių — vokiečiams, kas lietuvių — lietuviams“ (RR 402). 

Taigi Klaipėdos krašto problemos yra psichologinės ir teisinės. Psicho- 
loginės susijusios su senųjų krašto gyventojų laukininkų (lietuvininkų, me- 
melenderių) tautiniu, valstybiniu ir kultūriniu nusistatymu ir linkimu į kurią 
vieną pusę. Teisinės problemos kyla iš Klaipėdos krašto teisinės (autonominės) 
padėties ir Klaipėdos krašto valdžios politikos. 


185 Tie duomenys vargu ar gali būti tikslūs ir veikiausiai jie nusistatyti iš akies (plg. MLE 
521753 

Andrius Ašmantas rašo, kad hibridinė memelenderių tautybė, tiksliau 
sakant, tautybės slėpimas, sukuriamas dirbtinai aiškiai turint mintyje poli- 
tinius motyvus: tautybė išbraukiama iš politinės propagandos (RR 483). Jei 
įsigilinsime į tautiškumo klausimą, Klaipėdos visuomenėje matysime dvi labai 
būdingas visuomenės nuomonės sroves: „viena gaivi ir aiški — ji suka tautinio 
išsikristalizavimo linkme; kita — sunki ir miglota. Šiai pastarajai maloniau, kad 
tautiškumo klausimas būtų neliečiamas - laikomas neaktualiu. Šią pastarąją 
srovę ypatingai mėgsta vokiškoji visuomenės dalis“ (RR 447). Vadinamasis me- 
melenderio tipas labai panašus į buvusį senosios Lietuvos tipą — gente lituanus, 
natione polonus. Klaipėdietis skiriasi tik tuo, kad čia lieka neaiški sąvoka natio. 

Kova už pajūrio žmogų — lietuvininką — galėtų būti sėkminga tik tada, 
jeigu jį gerai pažintume ir gebėtume su juo rasti bendrą kalbą. 

Pirmiausia reikia matyti, kad „krašte materiali kultūra yra taip giliai ša- 
knis įleidusi, kad prieš ją išnyksta tautiškasis sgmoningumas“ (RR 448). Ži- 
notina, kad prieš karą laukininkų vaikams buvo užvertos durys į aukštesnes 
mokyklas ir dabar miestuose maža laukininkų vaikų, tad miestai nutolę nuo 
laukininkų rūpesčių ir vargų. Svetimieji, apsimetę geriausiais draugais, eina 
į kaimą skelbti savo evangelijos. Dar liūdniau, kai tą evangeliją ima skelbti 
pačių laukininkų sūnūs, kurie mokslo sėmėsi ne iš savo krašto mokytojų, ir 
moko tėvus vokiškai pasirašyti savo pavardę (Kam pūsti prieš vėją? — Lietuvos 
keleivis, 1937 10 10). Lietuva priklausė dviem skirtingoms imperijoms; rytai 
pabudo lietuvybei, o vakarinėje dalyje prislopinta lietuvininko dvasia, ypač 
tautinė. Tai dabar ir atsiliepia (Tautų kelias. - Lietuvos keleivis, 1938 07 07) 
ir tuo naudojasi Lietuvai priešiškos jėgos. 

Teisines problemas sukelia Klaipėdos krašto autonomijos statusas. Įstaty- 
mų leidžiamasis organas yra trejiems metams renkamas seimelis, o vykdo- 
moji valdžia direktorija įpareigota rūpintis visų Klaipėdos krašto gyventojų 
reikalais. „Klaipėdos kraštas, būdamas autonominis Lietuvos vienetas, turi 
net tiesioginę pareigą rūpintis dviem to krašto tautybėm. Krašto valdžia su- 
daroma tik politinėmis priemonėmis. Čia nulemia atskiros srovės, grupės ir 
jų laimėjimai seimelyje duoda mums galutinį politinių jėgų pasiskirstymą“ 
(RR 480). Tos srovės, kurios priklauso lietuviams, turėtų laimėti rinkimus ir 
turėti politinę daugumą seimelyje. Bet čia propagandos tikslais pasinaudojama 
ta hibridine memelenderio sąvoka ir rinkimus laimi lietuviams nepalankios 
jėgos (RR 481). Jos remia tik vokiškos orientacijos veiklą ir ją vykdančias 
įstaigas. Šitaip atsiranda ryški prieštara tarp valstybinių ir autonominių įstai- 
gų. Pastarosiose vyrauja antilietuviška dvasia, aiškiai nukreipta prieš lietuvių 
tautos ir Lietuvos valstybės interesus. Kuo tai pasireiškia? 

Pirmiausia iš autonominės valdžios eina abejingumas ir net panieka lie- 
tuvių kultūrai ir lietuvių interesams. Visa tai „eina iš tų žmonių, kuriuos 
maitina ir lietuviai savo skatikais. |...| Kultūrininkas, nuėjęs į tokią įstaigą, 
nori jausti kultūrinį dvelkimą, mandagumą, darbo greitumą, tikslumą ir pa- 
dorų mokėjimą tų dalykų, kuriais tarnautojas kasdien turi verstis“ (RR 424). 
Tų įstaigų jaunieji vyrukai net menko rašto nesugeba parašyti lietuviškai, 
lietuviškai negali atsakyti į paprastą klausimą. „Kultūrininko akimis atrodo, 
lyg mūsų įstaigos būtų kažkokių kultūrinių atsilikėlių ar invalidų prieglau- 
dos“ (RR 426). 

Dėl lietuvių kalbos Klaipėdos krašto įstaigose Andrius Ašmantas yra pa- 
rašęs ne vieną ir gėdinamą, ir piktą straipsnį, pats tiesiogiai kariavo su direk- 
torijos valdininkais (apie tai jau rašyta p. 253 tt.). Valstybinės kalbos reikalus 
gana išsamiai yra aprašęs straipsnyje „Lietuvių kalba įstaigose“ (RR 37-39). 

Kalba, rašo jis, yra kasdieniniai ir išeiginiai tautos drabužiai, iš kurių pir- 
miausia pažįstame, kuriai tautai priklauso žmogus. Tautos kalba dažnai yra 
ir svarbiausia valstybinio gyvenimo apraiška. Todėl valstybė saugo ir gina 
visa tai, kas daro ją savarankišką ir stiprią. Ji nėra ir negali būti abejinga ir 
savo valstybinei kalbai. Valstybinė kalba turi lygias teises ir valstybinėse, ir 
autonominėse įstaigose. Tik autonominėse gali būti vartojama ir autonominė 
(vokiečių) kalba, kuria piliečiai gali į jas kreiptis. „Bet labai mažai tepagalvoja- 
me, kaip autonominės įstaigos turi kreiptis į piliečius, kurie nėra dar kreipęsi 
kuria kalba. Čia tegali būti tik vienas atsakymas — valstybine kalba“ (RR 37). 
O Klaipėdoje viskas yra kaip tik atvirkščiai: pirmiausia gauni raštą vokiečių 
kalba, tarsi vokiečių kalba būtų valstybinė. „Žodžiu, įstaigos ir valdininkai 
negali sau reikalauti kokios autonominės kalbos, kuria paskui verstų ir piliečius 
ja kreiptis į (juos) save. To nėra visame kultūringame pasaulyje“ (RR 38). 

Autorius karštai agituoja visuomenę, ypač šviesuomenę, nepakęsti tokios 
padėties miesto ir krašto įstaigose: rašyti skundus, su skundais eiti pas tos 
įstaigos viršininką, kitaip versti kultūrėti įstaigas (RR 39). 

Bet ne visada ir skundai padeda, kai susiduriama su lietuviškai nemokan- 
čiais valdininkais (RR 457). Tada Ašmantas kreipiasi per spaudą ir viešai gėdina 
magistratą, skirstantį savo piliečius į sūnus ir posūnius: apie tai tesprendžią 
skaitytojai. „Ar čia kyšo politinis nevykęs trumparegiškumas, ar asmeniški tų 
pareigūnų trūkumai, vis tiek nepakenčiamas [toks elgesys] tokioje reikšmin- 
goje įstaigoje, į kurią tūkstančiai žmonių turi reikalų“ (RR 458). 

Ši kova už valstybinę kalbą išplaukė tiesiogiai bendraujant su magistrato 
ir policijos pareigūnais — ir dėl mokesčių knygelių kalbos, ir dėl vidaus pasų 
(visiems ir valstybinių įstaigų tarnautojams reikėdavo išsiimti vidaus pasą su 

Klaipėdos krašto žymomis). Pasų klausimas apskritai susijęs su teisiniais dviejų 
Lietuvos dalių skirtumais. 

Straipsnyje „Kliūtys, kurias patys statome. Teisinis Lietuvos kraštų suartė- 
jimas“ (XX amžius, 1938 04 04) Andrius Ašmantas mėgina plačiau pažvelgti į 
šiuos reikalus. Jis rašo, kad pagal Seimo rinkimų įstatymą kandidatus parenka 
savivaldybės. Taigi taip parenkami ir kandidatai į Klaipėdos seimelį. Bet to 
krašto savivaldybės nėra taip nusiteikusios, kad dirbtų valstybės stiprinimo 
darbą. Dažnai tenkinamasi lojalumu, o lojalumui užtenka bent formaliai paisyti 
įstatymų. Taip buvo pasielgta ir per pastaruosius rinkimus: kandidatai buvo 
aiškiai lietuviams nepriimtini. Rinkimuose balsavo vos 26*6 rinkėjų ir dabar 
jų atstovai turi teisę kalbėti viso krašto vardu. 

Klaipėdos krašto iš valstybės perimtas savivaldybių rinkimo įstatymas lei- 
džia taikyti ekonominio pajėgumo cenzą. Šis dalykas ir Klaipėdos priimtoji 
mokesčių tvarka sudaro sąlygas atstumti daugelį neseniai Klaipėdoje įsikūru- 
sių žmonių nuo viešų, be galo reikšmingų teisių. Tarp tų žmonių daugumas 
darbininkų, kurių augant miestui vis daugiau reikia, tarnaičių, kaimų ir dvarų 
darbininkų. Nustatytasis laiko cenzas leidžia tik po metų pradėti rūpintis 
savo teisėmis, o sunki ir biurokratiška pasų davimo procedūra visai supai- 
nioja jų teises ar net nuo jų atgraso. Šitaip vien Klaipėdos mieste susidaro 
per 5 000 tokių žmonių (per 15 metų Klaipėdos gyventojų padvigubėjo)!*“, 
o visame krašte būtų keliolika tūkstančių. Tuos tūkstančius sudaro beveik be 
išimties lietuviai. „To viso reiškinio šaknys glūdi įstatyme, žalingame mūsų 
tautai ir valstybei“ (ten pat). Šiemetiniai seimelio rinkimai gali baigtis tuo, 
kad jame išvis nematysime nė vieno lietuvio. 

Apie sunkumus gauti Klaipėdos krašto pasą rašoma ir tų pačių 1938 m. 
rugpjūčio 23 d. „Vakaruose“ paskelbtame straipsnyje „Teisė ir pareiga“ ir 
klausiama, „|alr čia nėra savotiškas mūsų teisių sabotavimas?“. „|[Plasai su 
Klaipėdos krašto požymiu yra tokia visuomenės rakštis, kad jos niekada ne- 
galima užmiršti“ (Dar dėl pasų. — Vakarai, 1938 09 20). Net ir 5-erius ar 
daugiau metų Klaipėdoje išgyvenęs darbininkas, sunkmečiu atleistas iš darbo 
ar netekęs sveikatos, be paso negali tikėtis jokios pagalbos. Šitokiu ir kitokiais 
būdais Klaipėdos krašte nuolat pažeidžiamos lietuvių teisės. 

Tie visi lietuvybei kenkiantys dalykai daugiausia eina iš Klaipėdos savi- 
valdybės, arba magistrato, nusiteikimo ir veiklos. Daugelis magistrato darbo 
nedarnumų skaudžiai atsiliepia augančiam miestui. Jam reikia naujų sklypų 
statyboms, bet perkama tarsi užrištomis akimis: už nereikalingą sklypą permo- 
kama kartais visu trečdaliu, paskui be aiškaus plano perparduodama ir šitaip 


186 Šio fakto nepatvirtina MLE duomenys (žr. II 126). 

švaistomi iš žmonių surinkti pinigai. Valdininkams mokami neįtikėtinai dideli 
atlyginimai ir dar tokiems, kurie nemoka lietuvių kalbos. Tomis išpūstomis 
algomis miesto tarnautojai verčiami baidytis valstybinių skurdžių tarnybų, 
o kartu su jomis ir tariamo skurdo, kurį atnešiantis lietuvių viešpatavimas 
mieste. Mat čia tariamais aukštesniais tikslais stengiamasi sulaikyti menamą 
lietuvių antplūdį. Autonominėse įstaigose įsigalėjęs toks biurokratizmas, kokio 
Lietuvoje nė nepažįstama. 

Žmonės gyvena lūšnose, vaikščioja be šaligatvių gatvėse, mokyklos dažnai 
yra tikros lindynės. Tūkstantiniam lietuvių mokinių skaičiui per 15 metų ma- 
gistratas nepastatė nė vienos mokyklos. Visu tuo norima parodyti, kad miestas 
esą vis dar reprezentuoja „lietuviškąjį skurdą“ (RR 454—-456). Lietuviams, 
norintiems vaikus mokyti lietuviškose mokyklose, tenka steigti privačias 
įstaigas, o įsteigtoms iš valdžios negaunama nė cento. „Ar čia nesuvaržomos 
mūsų teisės? Jos niekinamos ir nepabojamos“ (Teisė ir pareiga. — Vakarai, 
1938 08 24). 

Dabartinis Klaipėdos krašto seimelis gali būti laikomas vokiečių ir vokie- 
tininkų rinkimų agitacijos pradžia, rašo Ašmantas 1938 m. balandžio 22 d. 
„XX amžiuje“. Jos metodai yra importuoti, o gali būti, kad vaisiai bus ekspor- 
tuojami. Išvadavimo šūkis dabar tiek madingas, kad prieš jį gali atsilaikyti tik 
vienalytė kultūrinė ir iš dalies politinė masė. Seimelyje karštai protestuojama 
prieš tebegaliojančią karo padėtį ir valstybės saugumo policiją, prieš visos šalies 
akciją paremti ginklų fondą!*". Klaipėdai kaip niekam kitam reikalingi dvasios 
ginklai, kurie leistų atsilaikyti prieš visą tą agitaciją. Čia savo parama galėtų 
daug prisidėti ir į plačią visuomenę atremtas Kultūros fondas (RR 466)!*š. 

Dar viena Klaipėdos problema ta, kad nelietuviškose mokyklose neišmo- 
koma lietuvių kalbos. Ašmantas stebisi, kaip gali būti, kad krašto autonomines 
mokyklas lankę ar jas baigę jaunuoliai nemoka lietuviškai. Krašto statutas 
aiškiai sako, kad abi krašto kalbos turi būti išmokomos mokykloje, tuo labiau 
kad lietuvių kalba yra valstybinė, privaloma visiems piliečiams. Pirmoji to 
nemokėjimo priežastis esanti ta, kad patys mokytojai jos nemoka ir nerodo 
noro mokytis. Direktorija tuo visai nesirūpina, o pati mokykla eina priešingu 
valstybei keliu. Nevengiama progos vaikų akyse išniekinti lietuvių kultūrą ir 
tada tarsi klausiama, ar verta mokytis lietuvių kalbos. Be to, įgrasoma, kad 
lietuvių kalba esanti sunki, niekam tikusi ir nereikalinga. Lietuvių kalbos 


87 Ginklų fondas - visuomeninė organizacija, įkurta 1935 m. rugpjūčio 23 d. Jos tikslas 
buvo kaupti visuomenės lėšas kariuomenės ginkluotei stiprinti. 1938 m. komplikuojantis 
santykiams su Lenkija buvo paskelbta visuotinė akcija aukoti lėšas Lietuvos kariuomenei. 

68 Pats Kultūros fondas tuo metu dar nebuvo oficialiai įsteigtas, spaudoje tebebuvo 
svarstoma tik jo idėja (plačiau: Mačiulis 2005:89—112). 

pamokos nukišamos į nepatogiausias tvarkaraščio vietas. Tie trūkumai matyti 
pradinėse mokyklose, bet ne geresnė padėtis ir gimnazijose. Reikalai nepage- 
rėsią tol, kol iš skiriamų tarnautojų (taigi ir mokytojų) nebus pareikalaujama 
patikrinamųjų egzaminų (RR 346-348). 

Andrius Ašmantas apgailestauja, kad Klaipėdoje lietuvių vaikai leidžiami 
į vokiškas mokyklas. Mat tėvai manantys, kad lietuviškos mokyklos gerokai 
skurdesnės. Ir tai tiesa, — net ir seimelyje kalbėta, kad jos yra tiesiog skriau- 
džiamos. Bet tai neturėtų būti nenugalima kliūtis. Jokiu būdu ji negali būti 
neperžengiama, kad tėvai atsižadėtų savo tautos ir jos kalbos ir grūstų savo 
vaikus į vokišką mokyklą. Kartais skundžiamasi, kad su mūsų kalba toli nenu- 
eisi. Bet net devynias kalbas mokėdamas gali būti neišmokęs tinkamai dirbti 
ir būdamas ištižęs, tingus ir nesąžiningas visame pasaulyje vietos negausi. O 
juk ne iš kelių kalbų mokėjimo, o iš darbo pažįstame žmogų ir jį vertiname 
(TUTK 62). 

Klaipėdos krašto galvosenai lemiamą reikšmę turi iš mokyklos išsineštos 
žinios ir nuotaikos. Pačios žinios esančios labai šykščios, bet pasitaiko ir tokių, 
kurios beveik sutampa su paprastu kryžiuočių kažkada paleistu šmeižtu Vakarų 
Europoje (Aktualūs Klaipėdos krašto rūpesčiai. - XX amžius, 1938 05 11). 
Įvykiai Klaipėdoje rodo, kad ne visos mokyklos dirba darbą tautai ir vals- 
tybei stiprinti. Mokykla šiame krašte „yra atskilusi net nuo savo bendrojo 
uždavinio — ugdyti visų tautų solidarumą ir žmoniškumą ir tuo būdu, kad ir 
netiesioginiai, ugdo tautų neapykantą“ (Susirūpinkime mokyklomis. — Va- 
karai, 1938 07 01). 

Kokią išeitį mato Andrius Ašmantas iš šios sunkios Klaipėdos krašto pa- 
dėties? Būdamas kultūrininkas pirmiausia jis visur kelia kultūrinio darbo 
svarbą ir kalba apie dvasinį ir kultūrinį vienijimąsi su Didžiąja Lietuva. Iš 
pradžių neabejotinai teikęs pirmenybę kultūriniam darbui kartu su įvykių 
eiga vis labiau ieško kitų būdų išlaikyti Klaipėdos kraštą Lietuvos sudėtyje ir, 
matyt, vis labiau nusivilia kultūrinio darbo veiksmingumu. Kultūrinio darbo 
aspiracijos pamažu transformuojasi į politinį diskursą. Pirmą kartą pajūrio 
reikalai kaip politinės kovos arena buvo įvardyti dar 1937 m. pradžioje (Pa- 
jūrio kova. — Vakarai, 1937 03 01; persp. RR 399—402) ir vėliau vis dažniau 
keliami į pirmą vietą. 

Ne viename straipsnyje Andrius Ašmantas kviečia į abiejų Lietuvos dalių 
dvasinį ir kultūrinį suartėjimą ir bendrą darbą. Šiuo atveju suartėjimo žings- 
nius turi žengti abi pusės. 

Iš Lietuvos pusės lauktina didesnio domėjimosi Klaipėdos krašto reikalais. 
„Klaipėda — lietuvio širdies dalis, Lietuvos akis į jūrą ir į pasaulį“ (Aktua- 

PAJŪRIO 
EO0ŪVA 


Pereitą sekmadienį įvykęs Visuomenės 
Sąjungos suvažiavimas duoda gražios pro- 
gos giliau pamąstyti ir mesti platesnes atei- 
ties perspektyvas. Šiandien mes esame įpra- 
tę dažnai labai paviršutiniškai galvoti ir ly- 
giu būdu nekritiškai ir pakalbėti, Kai norime 
kalbėti apie kovą, vykstančią Klaipėdos 
krašte, tuoi sušunkame: čia kova dviejų tau- 


Žinoma, kur yra išrokavimo, nesigailima ir 
kitokių priemonių ir net tariamų aukų. Ir 
laimina gana apsukriai: vienu lietuvininku 
pridengiama visa priešingosios pusės armija. 
Ir štai, kur eisi į įstaigas ir atsakingas vietas, 
visur lietuviškiausiame krašte — ne lietu- 
viai. 

Šis nenatūralumas, primenąs prieškarinius 
ir dar tolimesnius laikus, susipratusį lietuvį 
be galo erzina. Jis išeina į kovą be jokios 
neapykantos vokiečių tautai arba vokie- 
čiams šiame krašte. Jis gryniausia šird'mi 
kovoja politinę kovą už tikrą natūralumą ir 
demokratiškumą. Jis nieko nevergia, nieko 
nė nemano vergti. Toks lietuvio būdas. Jo 
būdą matome. kaip iis pasielgė su rusų ma- 
žuma, kuriai jis galėjo kerštu grasinti, 

Šviesūs ir geros valios išmintingi vokiečiai 
supranta savo būvio tragiškumą ir lietuvių 
natūralią ir šventą kovą, kuri tik laimėjimu 
gali baigtis. Jie norėtų, gal, ieškoti ir kitų 
priemonių, kurios būtų kultūringos ir gar- 
bingos ir teisingos. Bet tuomet tenka pasi- 
sakyti už kultūringąjį demokratiškumą ir už- 
leisti lietuviams tai, kas iiems natūraliai pri- 
klauso. Kai tik iki tos vietos prieinama, tuoi 


tybių — lietuvių ir vokiečių. Iš tikrųjų, taip 


Straipsnio „Pajūrio kova“ faksimilė 


lūs Klaipėdos krašto rūpesčiai. - XX amžius, 1938 05 11). Pabrėžiama, kad 
Lietuvoje Klaipėdos kraštu mažai domimasi, neauga dvasiniai ryšiai. „Taigi 
Klaipėdos problema šaukiasi didesnio susidomėjimo, gilesnių studijų, akty- 
vesnio veiklumo. Lūkuriavimas neis Lietuvos naudai“ (RR 473). Publicisto 
siūloma daugybė, jo nuomone, pozityvių priemonių, kurios padėtų Klaipėdą 
integruoti į valstybės gyvenimą. Reikia tvirtesnių kasdieninio gyvenimo ryšių: 
koncertų, ekskursijų, turizmo plėtros, asmeninių kontaktų ir pan. Lietuva 
siunčia Klaipėdai knygų — reikia atrinkti geriausias, patraukliausias, o ne prastą 
skaitalą (RR 453). Į pajūrį reikia siųsti morališkai sveikus, pažangius ir veiklius 
tarnautojus (RR 475). Didelė klaida buvo padaryta pradžioje, kad į Klaipėdą 
buvo siunčiami rusiškos kultūros ar mišrių šeimų valdininkai. „Mišrios šei- 
mos yra nepakenčiamos ir skirtos Čia tik pirštais badyti“ (Aktualūs Klaipėdos 
krašto rūpesčiai. - XX amžius, 1938 05 11). Iš Lietuvos atvykę tarnautojai 
turi būti visuomenininkai tikrąja žodžio prasme, jie turi reprezentuoti ir mūsų 
krašto ekonominį pajėgumą (ten pat). Šiame straipsnyje iškeliamas ir religijos 
klausimas. Katalikybė gali būti aktuali kokioje protestantų mokykloje, kur 
mokytojas turi būti ir tikybos mokytojas, tačiau kitose įstaigose katalikams 
kliūčių nėra ir negali būti. 

Pati Klaipėda irgi mažai domisi Lietuvos reikalais. Iš magistrato eina kul- 
tūrinis abejingumas ir panieka viskam, kas lietuviška. Į jį dirbti lietuviškos 
pakraipos jauniems žmonėms beveik neįmanoma patekti, bet jie ir nesiveržia. 
Apskritai jaunajai kartai tarnybų autonominėse įstaigose nėra. 

Ar ne didžiausia problema bus ta, į kurią pusę pakryps lietuvininkai, kurių 
nusilpusi tautinė sąmonė. Gaila, kad tokia memelenderiška liga suserga ir kai 
kurie valdininkai ar atsakingi įmonių žmonės (RR 449). Čia Andrius Ašmantas 
daug kalba apie tautinę kristalizaciją, tai yra apie lietuvininkų atitraukimą nuo 
vokiečių kultūros ir įtraukimą į lietuviškąjį darbą. „Tenka čia apsispręsti, ar 
aš eisiu kartu su visais ir dirbsiu visų, o ypač savo tautos ir valstybės labui, ar 
liksiu lūkuriuoti, kol ką kiti gera padarys“ (RR 449). 

Tautinės kristalizacijos klausimas Andriaus Ašmanto raštuose keliamas 
iš psichologijos pozicijų ir nagrinėjamas kaip žmogaus dvasios reiškinys. 
Plačiausiai tai daroma straipsnyje „Tautinė kristalizacija““ (RR 449—-452), 
parašytame 1938 m. pradžioje. 

Žmogus - visuomeninė būtybė ir ji pirmiausia reiškiasi šeimoje. Iš jos eina- 
ma į tautą, kuri turi rengti ir skatinti žmogų dideliems darbams. Šis klausimas 
itin svarbus Klaipėdos krašte. Yra ir pačių klaipėdiškių, tvirtinančių, kad Klai- 
pėdos kraštas vargu ar kultūringesnis už kitas Lietuvos sritis. Savo civilizaciją jis 
išlukšteno ir išgyveno ne pats iš savęs, bet didesnę dalį gavo iš šalies. Klaipėdiš- 
kiai ūkiškai ir ekonomiškai geba protauti daug geriau ir plačiau, negu sugeba 
spręsti apie savo vidaus pasaulį, o jame daug sumaišties. Dar senieji mąstytojai 
buvo pastebėję, kad „žmogus, atskilęs nuo savo tautos kamieno, negali pasiekti 
aukštos dvasinės kultūros laipsnio“ (RR 450). Norint kalbėti apie Klaipėdos 
kultūros veidą ir būsimus laimėjimus reikia peržengti pirmąjį slenkstį — surasti 
savo tautą. Pirmieji kultūros daigai jau dygsta Klaipėdoje. Naujieji Klaipėdos 
lietuviai yra didingi ir drąsūs, daug gražių jaunuomenės persilaužimo pavyz- 
džių, bet reikia ir vietinių tautinės kristalizacijos. Ištirpdykime vandenyje kokį 
metalą — jis vėl po kiek laiko grįš prie savo prigimties — kristalizuosis ir įgis 
dar naujesnę ir skaidresnę formą. Ir tautinis kristalizavimasis Klaipėdos krašte 
yra būtinas, jei norima siekti aukštesnės kultūros. Tikroji kultūra nėra tautų 
pjovynė, tik gražus ir kilnus bendradarbiavimas. Dvasinis blaivumas, pakili- 
mas, tautinis susipratimas yra pirmasis regimasis žmogaus dvasios laimėjimas. 

Kitame tais pačiais metais rašytame straipsnyje (RR 473—476) teigiama, 
kad tautinė kristalizacija jau yra aiškiai prasidėjusi ir ji „turės baigtis tiksliu 
išskyrimu, kas lietuvis ir kas vokietis“ (RR 474). Dabar kasdien Klaipėdoje 
atsiranda vis daugiau lietuviškos vietinės inteligentijos ir ji turėtų skatinti tau- 
tinę kristalizaciją ir įstaigose. Vis dėlto reikia pasakyti, kad Klaipėdos kraštas 

nesparčiai lietuvėja. Straipsnyje „Visi mums brangūs. Dėl grįžtančiųjų prie 
tautos kamieno“ (RR 494—-497) džiaugiamasi, kad turime jau daug tokių, 
kurie ne iš svetur grįžta į tėvynę, o grįžta po sunkių kančių prie savo tautos 
kamieno. Šitie žmonės reiškia daug daugiau negu tie, kurie niekada nebuvo 
nuslydę nuo tautos kelio. Reikia tik atsiminti, kad mažutė klaida ar koks 
nenuoširdumas bei nepasitikėjimas gali juos vėl nugramzdyti atgal. „[Dlažnai 
tautybė susipina su papročiais ir tradicijomis ar su politinėmis pažiūromis. 
Mes, aklai tik savąsias piršdami ar jų laikydamiesi, vėl juos atstumiame, lyg 
pareikšdami savo nepasitikėjimą, po kurio jau neįmanomas joks bendradar- 
biavimas“ (RR 496). „Jei mes taip pajėgtume pažinti savo pajūrio brolius ir 
seses, suprastume, kad jie mums visi brangūs“ (RR 497). 

Ne viename straipsnyje pabrėžiamas tas abipusio supratimo reikalas, būti- 
numas plėsti kultūrinį darbą. Tam darbui Andrius Ašmantas siūlo ištisą progra- 
mą, išreikštą straipsnyje „Kultūros ginklai prieš vakarų vėjus“ (RR 464—466) ir 
tikslinamą kituose rašiniuose. Pirmiausia dėl kultūrinių ir politinių priežasčių 
Klaipėda laukia savo naujos aukštosios mokyklos — kad ir tokio Mindaugo 
universiteto, kurį lydėtų kiti kultūriniai priedai. Antra, laukiame nesulaukiame 
Klaipėdos operos. Pusšimtį tūkstančių gyventojų persvėręs miestas turi teisę 
sulaukti daugiau vidurinių mokyklų, naujos muzikos mokyklos ir kino teatrų, 
naujų orkestrų. Reikia pajėgios kultūrinės organizacijos. 

Ne viename straipsnyje Ašmantas užsimena apie Klaipėdos miesto augimą, 
gyventojų daugėjimą. Nors nebuvo iš anksto galvojama, kokia Klaipėda turėtų 
būti, bet pamažu ji tampa ekonominio gyvenimo jei ne centru, tai bent mazgu. 
Ji jau seniai yra save peraugusi ir kas nežino Klaipėdos butų problemos (krizės). 
(RR 407). „Miestas auga kvartalais. Moderniškas urbanizmas negali pasitenkinti 
gatvių ir namų miestiškumu, visiškai užmiršdamas žmonių kultūrinius reikalus“ 
(RR 466, plg. taip pat p. 394). Jeigu norime stiprėti ekonomiškai ir politiškai ir 
garantuoti savo tautos nepriklausomybę, turime pirmiausia natūraliai sujungti 
visas savo krašto teritorijos sritis, skirti Klaipėdai ne mažiau dėmesio negu yra 
sulaukęs Kaunas. Dvasinio peno reikia ieškoti čia pat, o ne kur nors svetur (RR 
407). „Turėsime parodyti, kad mūsų pajūrio miestas yra subrendęs kultūrai, o 
ne tik jos išalkęs“ (RR 385). „Taigi Klaipėda yra tas mazgas, kurį išrišus atsi- 
daro be galo daug aktualių ir gyvybinių arterijų, kuriomis turi tekėti tautos ir 
valstybės stiprinamasis kraujas. Jo natūraliai laukia ir pati Klaipėda“ (RR 408). 

Daug vilčių Andrius Ašmantas sieja su jaunimu. Jis brėžia aiškią liniją 
tarp senosios kartos, kuri linkusi į kompromisus, ir jaunosios, siekiančios 
išlaikyti aiškią lietuvišką liniją. „Jos rankose yra Lietuvos pajūrio ateitis. |...] 
Jie mus džiugina savo tiesiu ir aiškiu keliu ir rengia tautinės kultūros pergalę 

Klaipėdos krašte“ (Jaunoji karta Klaipėdoje. - XX amžius, 1936 08 21). „Šie 
jaunuoliai yra tikras kultūros avangardas“ (RR 334). 

Šitas kultūrinis Andriaus Ašmanto angažuotumas nuolat kirtosi su realia 
politine Klaipėdos krašto padėtimi. Publicistas tarsi pradėjo jausti, kad kovoja 
su vėjo malūnais ir jo bei kitų patriotų mėginimai spręsti klausimus taikiai eina 
vėjais. Tad neturėtų labai stebinti, kad iš tiesų būdamas apolitiškas jis ryžtasi eiti 
į politiką: įstoja į Šaulių sąjungą, nusprendžia tapti kandidatu į Klaipėdos krašto 
seimelį. Bet čia jam sutrukdo iškėlimas dirbti į Kauną 1938 m. viduryje. Vis 
dėlto ir Kaune akylai stebi įvykius ir mato, kad Klaipėdoje prasideda vokiečių 
sudetizavimas!“?. Krašto policija, užuot sutramdžiusi demonstrantus, nukreipė 
ugnį tik į lietuvius. „Vaikai, 12—16 m., vaikšto sau be tvarkos gatvės viduryje 
ir šaukia „Sieg heil“. Jų policija negirdi ir nemato“ (RR 467). Pirmieji pradėjo 
vokiečiai: išlaužė užtvaras ir apmėtė „Perkūną“ akmenimis, daužė „Lietūkio“ 
langus, net pašto automobilius (RR 468). Policija esą atsiprašiusi gubernato- 
rių, bet reikalaujame ne atsiprašymo už žmonių gyvybes, bet bausti tvarkos 
ir drausmės pažeidėjus (RR 467). „[R]eikia kuo skubiausiai pastoviai atstatyti 
valdžios autoritetą, kad gatvėse nedainuotų demonstrantai kiršinančių svetimų 
dainų prieš mūsų valstybę. Švelnumu, be reikiamo drąsumo ir griežtumo nieko 
nepadarysime“ (RR 468). Kitame straipsnyje apie Klaipėdos įvykius, jau kiek 
atvėsus mintims, rašo, kad šie reiškiniai nepriklauso mūsų vidaus politikos raidai, 
o yra skatinami pašalinių jėgų. Naujoviška kaimynų valstybės dvasia persimetė 
į kitas valstybes, kuriose yra tautinių mažumų. Mūsų tauta suskilo lyg į rytinę 
ir vakarinę dalį. Nors ilgai gražiai bendravome kultūrinėje ir religinėje srityje, 
tačiau valstybinis gyvenimas ėjo pro šalį, o dabar atsistojo priešpriešiais. Birželio 
20 ir 28 dienos įvykiai rodo, kad „|n|egalima viską palikti miniai ir aklam atsi- 
tiktinumui“ (RR 471). Autorius dar tiki, kad būsimuose seimelio rinkimuose 
bus išrinkti geriausi ir gabiausi tautos darbininkai ir jiems bus teikiama visos 
tautos parama. „Tik šitokiu būdu galime sudaryti valstybės kūną tvirtą kaip 
plieną ir lankstų kaip kregždutė“ (RR 471). Kol gatvėse šaukia tik vaikai, reikia 
visokeriopai stiprinti valstybės vidų, kad į jį nesibrautų svetimieji (ten pat). 

Reikalai pajūryje negerėjo ir panaikinus karo padėtį Klaipėdos krašte. Vėl 
rengiamos demonstracijos, į jas įtraukiamas jaunimas. Be tam tikrų išsišokimų 
ir nemalonių šūkių, įžeidžiančių Lietuvos suverenumą, neapsiėjo ir suaugusių- 
jų eitynės, — buvo tiesiai žygiuojama prie svetimos valstybės konsulato. „Jau 
metas pasitikėti tautos kūrybinėmis galiomis. Jos sutelktinių jėgų reikalauja 
mūsų tautos ir valstybės likimas. |...| O šis momentas iškalbingai byloja, kad 


89 Sudetai — prieškarinės Čekoslovakijos dalis, kurioje gyveno didelė vokiečių tautinė ma- 
žuma. Jos gynimo pretekstu Vokietija 1938 m. įvykdė pučą ir Sudetus prijungė prie Vokietijos. 

turime stoti visi ir visu savo valstybiniu ir tautiniu pajėgumu į tautų rungtynes, 
kurios gana nelengvos mažoms tautoms“ (RR 488). 

Straipsnyje „Realus ir psichologinis kelias į pajūrį. Klaipėdos krašto rei- 
kalai“ (RR 489—492) svarstoma psichologinė Klaipėdos krašto gyvenamoji 
tikrovė. Nurodomos Klaipėdos krašte padarytos klaidos: į kraštą buvo siunčia- 
mos slaviškos kultūros žmonės, nedaryta radikalių reformų, jaučiamas didelis 
valstybės atsilikimas (netvarkytas valdininkų tarnybos įstatymas), nesirūpinta 
įtraukti lietuvišką jaunimą į autonominių įstaigų darbą ir kt. Jei to nepaša- 
linsime, darysime savo valstybei dar didesnę žalą. „Šis visų sutelktinių jėgų 
realus ir psichologinis kelias yra vienintelis ir tikrasis kelias į mūsų pajūrį, kuris 
lietuviškas savo kilme, kalba ir istorija, bet kartais svetimas ir nepažįstamas 
savo valstybinėmis apraiškomis“ (RR 492). 

Straipsnyje „Pašlijus tvarkai pajūry“ (RR 492—-494) reikalaujama gelbėti 
Klaipėdos kraštą nuo moralinio ir fizinio teroro. Publicistas rašo, kad siau- 
tėjančios Europos audros mus užklupo nepasirengusius. Rinkimų į seimelį 
metu išsiveržė tikras vulkanas. Kilo ir kyla tokios politinės aistros, kurios 
aiškiai žeidžia valstybės suverenumą ir peržengia visokios valstybinės tvarkos 
ir drausmės ribas. Į priekį pasiųstas jaunimas teroriškai siausti po kaimus ir 
miestus. „Dienos balsas — gelbėti kraštą nuo šlykštaus ir nekultūringo reiški- 
nio — teroro“ (RR 493). Nebūtina grąžinti karo padėtį, bet reikia mėginti tartis: 
susieiti su atsakingais vietos žmonėmis, nepalikti nuošaly senųjų klaipėdiškių. 
Reikia energingos iniciatyvos iš valstybės pusės. 

Kiek atslūgus įtampai mėginama ramiau svarstyti Klaipėdos reikalus. Ra- 
šoma, kad šie [1938] metai valstybei buvę sunkiausi nuo pat nepriklausomy- 
bės kovų. Tauta jaučiasi turinti tarsi iš naujo laikyti nepriklausomybės kovų 
egzaminą. Svarbu ne tik ieškoti vidinių Klaipėdos sugyvenimo būdų, bet ir 
siekti visos tautos sugyvenimo ir sutarimo, nepaisant jokių ideologinių srovių. 
Klaipėdos kraštas sustiprės ir suaugs, kai už jo stovės vieninga, konsoliduo- 
ta tauta. „Mums šiuo metu reikia budėti, iš anksto numatyti ir rengtis, kad 
neatsiristų naujos audros banga, kurios padarinius sunku numatyt“ (Nauju 
keliu į pajūrį. - XX amžius, 1938 12 29). 

Bet po rinkimų vykdomoji valdžia neduoda pagrindo teigti, kad bus su- 
kama sugyvenimo keliu. Įstaigose keičiami suverenios valstybės paveikslai ir 
ženklai vienos partijos vadų portretais, viešai skelbiama nacionalsocialistinė 
ideologija. „Pakartotinai pareiškiame — pritariame, kad Klaipėdos vokiečiai 
turi teisę turėti savo kultūrinio veikimo laisvę, gali išpažinti savo ideologiją, 
(kuri nėra priešinga pagrįstam Lietuvos suverenumui), tačiau tokių pat teisių 
mes norime ir Klaipėdos lietuviams [...|. Naujos direktorijos veiksmuose mes 

norime įžiūrėti gero sugyvenimo tendencijas ir tikime, kad šie neaiškumai 
išsispręs sutarimo kryptimi“ (RR 499), 

Deja, to sutarimo nepavyko pasiekti. 1939 m. kovo 22-23 d. Klaipėdos 
kraštas buvo okupuotas ir prijungtas prie Vokietijos valstybės. Tai buvo ant- 
ras didžiulis Lietuvos valstybės pažeminimas (po Lenkijos ultimatumo dėl 
diplomatinių santykių) ir dalies suverenios valstybės teritorijos atplėšimas. 
Valstybei ir tautai tai buvo didžiulis smūgis. Neabejotina, kad tragediją iš- 
gyveno ir karštas Lietuvos ir Klaipėdos krašto patriotas Andrius Ašmantas. 
Vėliau, 1940 m., jis rašys, kad tauta dar išlaikė egzaminą ir parodė pasiryžimą 
gyventi ir kurti (Mūsų kultūros baras rytuose. - Lietuvos mokykla, 1940, nr. 1, 
p. 45). Reikią deramai pasimokyti iš Klaipėdos praradimo, nes „visos tautos 
ir valdžios santykiavimas yra vertas didžių priekaištų, kurių ateityje turėtume 
išvengti“ (ten pat, p. 48). „Jei mes pasijusime vieni kitiems verti ir naudingi, 
greičiau suprasime savo tautos ir valstybės tikslus, pažinsime savo pašaukimą 
ir didžiuosius uždavinius, kurie skina mums kelią į nepriklausomą valstybę 
ir į savarankišką tautinę kultūrą, be kurios šiandien nėra lemta gyvai išlikti 
nė vienai tautai“ (ten pat, p. 51). 


A. Ašmantas 
Mūsų kultūros baras rytuose 


Didieji tautos įvykiai verčia mus veriančiu žvilgsniu pažvelgti 
pracitin ir ateitin. Šie metai net du kartu sudrebino mūsų tautos 
sąmonę ne tik iki tautinio apsisprendimo, bet iki aiškaus ir griežto 
pasiryžimo: gyventi ir kurti, ar nykti ir žūti. Tauta parodė dar di- 
delį gajumą ir drąsų pasiryžimą visais atvejais gyventi ir kurti. Ši- 
tuos stambius sukrėtimus ir neaiškius momentus mums padėjo pa- 
kelti netolima praeitis: už ją juodesnio gyvenimo mes nelaukėme. 

Ir iš tiesų, mūsų tautai niekada dar nėra tekę suglausti ramiam, 
darbščiam ir vieningam kultūros gyvenimui visos tautos po tautinės 
valstybės sparnais. Gediminų ir Vytautų Lietuva, nors ir lietuvių 
sukurta ir išugdyta, buvo dinastinė, o ne tautinė tikra šių dienų 
žodžio prasme. Taip buvo anuomet ne tik Lietuvoje, bet ir visoje 
Europoje ir net plačiame pasaulyje. Nors ir tada tautos sąvoka 
buvo žinoma, bet kita prasme ir verte. Atskirai tautai nebuvo skiria- 
ma tam tikra speciali kultūros misija, be kurios šių dienų tauta ne- 
tenka savo prasmės ir vertės.  Netenka čia stebėtis, kad toks gyvas 
ir jautrus M. Daukšos žodis: ,Ne žemės derlumu, ne drabužių įvai- 
rumu, ne šalies gražumu, ne miestų ir pilių tvirtumu gyvuoja tauta, 


Straipsnio „Mūsų kultūros baras rytuose“ pradžios faksimilė 


PUBLICISTIKA 543 


X X X 


Klaipėdos laikotarpis buvo intensyviausias Andriaus Ašmanto publicis- 
tikos kelyje. Be kultūrinės paskirties straipsnių, teko įsitraukti į politinius 
svarstymus, kuriais tikėjosi atsverti nepaliaujamai artėjantį Klaipėdos krašto 
atplėšimą. Deja, visos viltys ir visos pastangos nuėjo veltui. Išspausdinus mi- 
nėtą straipsnį „Mūsų kultūros baras rytuose“, daugiau spaudoje nebesvarstyti 
nei kultūros, nei politikos reikalai. Neatrodo, kad būtų visiškai nusivilta, — gal 
daugiau lėmė kitos priežastys persikėlus dirbti į Vilnių, o paskui užklupo 
visos valstybės netektis. 

Klaipėdos metų publicistika leidžia trumpai suglausti politines And- 
riaus Ašmanto pažiūras ir pamėginti padaryti šiokias tokias išvadas. 

Politinėje publicistikoje Andrius Ašmantas išliko toks pat kultūrininkas ir 
švietėjas kaip ir kultūrinėje publicistikoje, savo pažiūras grindžiantis žmogaus 
dvasios ir jo psichologijos pagrindais. Jis buvo kategoriškai nusistatęs prieš 
jėgos naudojimą ir skatino žmonių ir tautų santykius grįsti aiškinimusi ir su- 
tarimu. Net ir kasdien matydamas neapykantą, smurtą ir negerą valią nuolat 
skatino tarpusavio pasitikėjimą ir taikų klausimų sprendimą. 

Klaipėdos krašto problemas laikė psichologinėmis ir teisinėmis ir jų spren- 
dimą įvardijo kaip dviejų Lietuvos dalių dvasinį ir kultūrinį suartėjimą, abipusę 
tų dalių integraciją. Nuolat skelbė kovą ne prieš vokiečius ir jų kultūrą, bet už 
lietuvius (lietuvininkus), patekusius į vokiečių įtaką. Teisinė kova už pajūrio 
žmogų jam reiškė kovą už lygias lietuvių ir vokiečių teises Klaipėdos krašte. 
Sunku spręsti, ar Ašmantas iki galo suprato senųjų Klaipėdos krašto gyven- 
tojų, jo dažnai vadinamų laukininkų, nuotaikas, dvasinį ir tautinį nusiteikimą 
vadinamųjų didlietuvių atžvilgiu. Ar ne esminė mūsų kultūrininkų ir poli- 
tikų klaida bus buvusi ta, kad jie stengėsi versti juos lietuviais, o ne mėginti 
bendrauti su jais kaip su lygiaverčiais partneriais, tik kitokiais lietuviais. Ne 
mažesnę reikšmę čia bus turėję ir religijų dalykai. Andrius Ašmantas juos 
paprasčiausiai ignoravo, nematė čia kokios problemos. Iš tiesų ne tik politinės 
krašto valdžios, bet ir evangelikų liuteronų bažnyčios nuotaikos ir veiksmai 
(plg. Piročkinas 2008) buvo didžiausios kliūtys siekti sugyvenimo. Apskritai 
savo publicistikoje Andrius Ašmantas niekur nesirėmė religijos ar bažnyčios 
autoritetu, niekur nemėgino grįsti savo teiginių tikėjimo argumentais. Priva- 
čiame gyvenime būdamas praktikuojantis katalikas, viešumoje jis elgėsi taip, 
tarsi bažnyčia ir jos skelbiamos tiesos iš viso neegzistuotų. 
raktas yra kultūros ginklai prieš vakarų vėjus. Bet tiesiogiai susidūręs su 
Klaipėdos krašto tikrove, jis greitai įsitikino, kad ir teisiniai reikalai krašte 

tvarkomi ne Lietuvos naudai. Kaip retas kuris publicistas, jis gana griežtai 
kritikavo šalies valdžią ne tik dėl tam tikrų politinių ir teisinių sprendimų, bet 
ir apskritai dėl jos pasyvumo ir taikstymosi su svetimųjų kišimusi į suverenios 
valstybės reikalus. 

Andrius Ašmantas gana tiksliai įvardijo valstybės gyvenamąjį laiką kaip 
organizavimosi laikotarpį, kuris turėtų baigtis trečiąjį nepriklausomos šalies 
gyvavimo dešimtmetį. Bet kartu jis nurodė, kad tauta jau visiškai subrendusi 
dvasiškai ir kultūriškai atsilaikyti prieš visokias negandas ir grėsmes. Šią jo 
įžvalgą visiškai patvirtino laikas: toji branda lietuvių tautai padėjo išlaikyti 
savitumą ištisą pusę amžiaus viską niveliuojančioje sovietinėje imperijoje. 
Ašmantas šventai tikėjo tautos gaivalinėmis jėgomis ir kūrybinėmis galiomis, 
valstybės ateitimi ir net užklumpamas agresijos vis tiek mąstė kaip kultūri- 
ninkas ir tikėjo kultūros persvara prieš materiją. Šį kultūros vertinimą tikslino 
pati tikrovė, kuri paneigė ir jo tarptautinės tolerancijos principus ir, be abejo, 
privertė sunkiai išgyventi asmeninę idealų žlugimo tragediją. 

Kaip ir kultūrinėje publicistikoje, čia taip pat gana daug retorikos, agita- 
cijos, pasikartojimų, yra menkai argumentuotų teiginių. Vis dėlto politinė 
publicistika atrodo brandesnė, aistringesnė, pagaulesnė savo teiginiais ir argu- 
mentais. O apskritai visa Andriaus Ašmanto publicistika ano meto kontekste 
vertintina kaip išskirtinis faktas mūsų kultūroje, nusipelnantis tolesnių tyrimų 
ir platesnių apibendrinimų. 


Kita publicistika 


Andriaus Ašmanto kūrybiniame palikime yra keletas straipsnių gamtine 
ir memorialine tematika. 

Gamtos straipsniuose jis romantikas tiesiogine prasme, ne vienoje vietoje 
pereinantis beveik į beletristinę egzaltaciją. Tie visi rašiniai rašyti Klaipėdos 
laikotarpiu, tad juose atsispindi ir tam tikros pajūrio socialinės ir kultūrinės 
aktualijos. 

„Jūros“ žurnale 1936 m. išspausdintame straipsnyje „Jūra — auklėjimo 
veiksnys mokykloje“ (RR 330—332) rašoma, kad gamtinė aplinka daranti 
žmogui didelę įtaką. Jūra, didysis gamtos gaivalas, graži pati savaime, pa- 
gauna žmogaus jausmus, įtempia jėgas, skatina veikti, kovoti ir nugalėti. Ar 
nereikia tad pažinti, ką jūra mums kalba, ką sako jaunajai kartai? Mūsų tauta 
nuo amžių yra jūrų tauta, tad jūra aiškintina mokykloje kaip auklėjamasis 
dalykas. Aiškinkime, kiek jūra gali duoti tautai dinamizmo, kelti veiklumo 
jausmus, žadinti iš letargo miegančiuosius. „|Kliekviena jūros banga mums 
šnera apie didingą ateitį. Jei rausiamės praeitin, kodėl mums nesiveržti ateitin? 

O kelias į ateitį tik per jūrą! [...| Sukurkime naują jūros legendą dar mokyk- 
loje, kad rastųsi šių dienų pasiryžėlių ir drąsuolių ne romantiškai karalaitės 
užliūliuotam gintaro rūmuose mirti, bet dinamiškai veikti, kovoti ir laimėti 
jūros platybėse!“ (RR 332). 

Jūros apmąstymų randame ir kitame Ašmanto straipsnyje „Jūra ir žemy- 
nas“ (RR 351-355), išspausdintame tame pačiame „Jūros“ žurnale. Žmogaus 
dvasioje, pagautoje didingos jūros įspūdžio, keistai kylantis sugretinimas: že- 
myninis sąstingis (stagnacija) ir jūrinė dinamika. Fiziniai reiškiniai ne visada 
turi aiškių dvasinių pėdsakų, bet jų galima paieškoti. Sakoma, kad lygumos 
ir pelkės migdančios žmogaus dvasią, silpninančios energiją ir slopinančios 
pasiryžimus. Bet dvasia ieško įvairumo ir įvairumas esantis tikrasis jos penas. 
Mes neturime tokios jūros, kokią turėjo Odisėjo graikai, ir mums jūros krantai 
būdavo pasaulio pabaiga, tai yra žemynas griežtai atsiskyrė nuo jūros. Tad 
ir daugelį iš mūsų tokia atviroji jūra nelabai viliojo. Bet to dvasios įvairumo 
galime rasti leisdamiesi į jūros platybes ir patirti net realios naudos. Moder- 
niojo žmogaus dvasia laisva nuo visokių gamtos jėgų, tad bandydami plėšti 
žemyninio sąstingio dirvonus, duotus mums pačios gamtos, įsisągmoninkime 
jūros vertę ir jūrinę dinamiką imkime į savo rankas: „visokias stagnacijas 
galėsime paversti dinamika“ (RR 355). 

Straipsniai apie Neringą ypatingi. Tai savotiškos literatūrinės miniatiūros, 
parašytos tuo ypatingu Andriaus Ašmanto stiliumi, kuris dvelkia begaline 
romantika ir verčia juos skaityti kaip grožinius tekstus. Juose daug meninių 
vaizdų, gamtos didybės paveikslų ir per visus eina žmogaus ir gamtos darnos 
ir lietuvybės motyvai. 

Neringa yra Klaipėdos pašonėje. Juo ją geriau pažįsti, tuo ji atrodo slap- 
tingesnė ir įdomesnė. Daugelis pažįstame ją iš baltųjų kalnų, slepiančių ne- 
ringiškių istoriją ir kopininkų gyvenimo paslaptis. Bet ne mažiau įdomūs ir 
Neringos žmonės, kurių tikroji mokytoja yra gamta. Nieko nerasi jų trobelėse, 
kas primintų puikybę ar didybę, nes ar ne didžiausias jų turtas — biblija ir 
giesmių knygos. „Čia lietuviškos giesmės. Mums tėvai tik lietuviškas knygas 
paliko“, — „[blaigia senis žvejys tamsioje vasaros vakaro prieblandoje ir giliai 
visa krūtine atsidūsta, lyg norėdamas iškvėpti visą skausmą, kurį jam dabartis 
burtininkės pirštais audžia. Jam jau puskelėje į kapus, nemalonu matyti atei- 
tis, kuri po savo kojomis, kaip tie baltieji kalnai, pamins visa, kas jam buvo 
brangu... ir tas lietuviškas knygas, kurias kieti nuo darbo pirštai užverčia ir, 
rodos, lyg amžinai, lyg po kalnu paslepia giliems amžiams...“ (RR 341). 

Neringa — tikras Lietuvos Neapolis! Jos didžiausia paslaptis - gyvasis smė- 
lis — „puikus ne tik akiai, bet įdomus ir ausiai savo gyvais pasakojimais. Beveik 

kiekvienas smėlio kalnelis — kapinės kurio nors kaimelio“ (RR 343). Ten 
briedžių ir elnių karalystė, dar nepaliesta civilizacijos. Tik puikuolės Nida ir 
Jūodkrantė pametė senuosius savo papročius, pasistatė raudonas bažnyčias, 
pasikvietė kunigužius, kurių kalbos pačios nesupranta. „Kurias tėvų paliktas 
senąsias knygas rodys svečiui jaunoji karta, kuri tėvų šventų giesmių nesu- 
pranta?“ (RR 345). 

Kai tik persikeli į Smiltynę, kažkoks grynumas ir gaivumas pripildo krū- 
tinę, ir greitai pajunti visą Neringos laisvę ir erdvumą. Patenki į tikrą gamtos 
prieglobstį ir tik gamtos supamas pamatai Juodkrantę, tą vasaros Klaipėdą. Jos 
abi — tai gražiosios seserys, jos sutrauktų pusę Lietuvos, jei tik atsirastų piršlių. 
Juodkrantė — ūksmingų miškų oazė. „Pasuksi pietų link, sutiksi vėl kalną, bet 
jau plikanugarį. Kalnų virtinės lyg milžiniškos pusnys tave lydės iki Pėrvalkos, 
kur kalnai vėl sužaliuos mažomis pušytėmis, o pakalnėse vakarop, po dienos 
karščių, briedžių bandos ganysis beržynėlių ūksmėse. Čia neaprašytinė, bet 
gyvenimiška romantika“ (RR 416). 

Dūsta Kaunas Palangoje ir vis neatranda Neringos. Kartais atrodo, kad be 
Karaliaučiaus, Leipcigo ir Berlyno jos niekas daugiau nežino. Bet štai Prėiloje 
ar Pėrvalkoje pamatysite spiečių vaikų, o jo viduryje vaikučių vadinamąją 
panelę. Ir nors tokios panelės nebuvo ten išskėstomis rankomis sutiktos, „bet 
jos suaugo lyg pušaitės su tuo lakiuoju smėliu per vaikų širdeles su visais 
žmonėmis ir, rodos, šiuose kampeliuose ištirpo senieji ledai, svetimų vėjų 
atpūsti, ir rado brolis brolį, sesuo seserį, o tarp jų įsiviešpatavo pasitikėjimas 
ir meilė“ (RR 418). 

„Gintaro pajūris nori susipažinti su vasarotojais iš visos Lietuvos“, skel- 
biama straipsnio „Mėlynosios vasaros Neringoj“ paantraštėje (RR 420). Tai 
reiškia, kad neužtenka tik pajūrį kiek pažinti (kartą prie švyturio ant molo 
pastovėti ar traukiniu per Pagėgius į Klaipėdą atvažiuoti), - su juo reikia susi- 
pažinti, suprasti jo godas. Senieji neringiškiai, net kelis kartus akis į akį kaizerį 
matę, bet neįsivaizduoja, kaip atrodo Lietuvos prezidentas ar bent ministras. 
„Pas mus jie niekada neatvažiuoja, lyg čia svetimas kraštas būtų“ (RR 422). 
Vokiškas klegesys Neringoje nesiliauja, o lietuvis vis vienas jautiesi. „Vargu 
ir geriausias lietuvininkas turi mūsų kokių atminimų [...]. Ir reikia sutikti su 
seneliu, kad nesi dar vertas paimti jo praeities brangiausio atminimo, jei da- 
bartis ir ateitis čia lyg amžinybei sustojo ir visi ponai ir ponaičiai tik į Kauną 
lyg bitės susimetė...“ (RR 423). 

Memorialinės publicistikos paskelbti du rašiniai. 

Trumpas straipsnelis skirtas Julijonui Lindei-Dobilui (TUTK 41-42). 
Atminimo žodį Ašmantas jam taria mokytojų šeimos vardu. Rašoma, kad 

velionis savo mirtimi padarė didelį nuostolį organizuotam mokytojų darbui. 
Jis mokytojų keliams tiesdavo gaires ir praskindavo naujus kelius. Mokytojų 
kursuose Juodkrantėje buvo svarbiausias asmuo ir jo žodis daug reikšdavo 
mokytojams. Jis vienintelis išgyveno kartu visą mėnesį, buvo visų mėgstamas 
ir prieinamas. 

Mokytojų gyvenime velionis nepakentė nesutikimų, rietenų ir šmeižtų, 
visur ieškojo būdų suburti mokytojus. Jis daug prisidėjo, kad būtų klojami 
pamatai Lietuvių kalbos ir literatūros mokytojų sąjungai. Jo mintys bus įgy- 
vendintos toje sąjungoje, ir mes vykdysime jo testamentą eiti jo pramintais 
keliais ir siekti to, ko pats siekė ir kam dirbo visą amžių. 

Kitas straipsnis, stilistiškai jau kitokio pobūdžio, skirtas draugo klaipėdiškio 
Liudo Nezabitauskio atminimui (Prie Liudo Nezabitauskio kapo. — Vakarai, 
1937 09 01). Tai itin jausmingas viešas atsisveikinimas su žmogumi, kurį 
pažino nuo VII klasės moksleivio ir jo asmenyje matė daugelį bendrybių su 
savo gyvenimo siekimais. Kartais atrodo, kad vietomis Andrius Ašmantas 
rašo tiesiog apie save. 

Miręs draugas nepaliko didelių raštų, bet dorai dirbo teisininko darbą. 
Liudas buvo užsidaręs savyje, kad gyventų kitiems. Jo dvasinis žmogus ir 
visos tautos lūkesčių alkis netilpo gimnazisto uniformoje. „Tai Vaižganto 
žemaitiškų sietuvų deimančiukas, kuris virė ir kunkuliavo tik savyje, kad būtų 
naudingas kitiems. Tik žemaičių kraštas, rodos, ir teišaugina tokius žmones, 
kurie nieko nestumdo ir nevarto, bet patys tampa nepajudinami. |...] Liudas 
paveldėjo didžius lobius iš savo tėvų, tradicingų žemaičių, kurie moka išugdyti 
gilų religingumą ir didelį tautiškumą — pagarbą savo papročiams. Iš savo tėvų 
žemaičių paveldėjo ne tik aukštą teisės ir teisingumo supratimą, bet ir didžių 
šių dorybių“. Kai pasirinko teisininko kelią, jo vidaus valstybė toli pralenkė 
skaitomus įstatymų nuostatus. „Jojo valstybė rėmė valstybę, kuriai jis tarnavo. 
|-..] Jis teisininkas ne iš paragrafo, bet iš prigimties“. 

Tik jam mirus lietuviška visuomenė pastebėjo, kokia spraga pasidarė. 
Draugams jis liks gyvas „palikdamas amžinąją neramybę, kuri įprasmina 
gyvųjų ir mirusiųjų gyvenimą“. 


x X* X 


Andrius Ašmantas kaip kultūrininkas ir švietėjas reiškėsi periodinėje 
spaudoje maždaug dešimtmetį ir gausiuose savo straipsniuose išdėstė mūsų 
kultūros kūrimo, ugdymo ir puoselėjimo programą. Jos pradmenys klostėsi 
dar mokyklos suole ir tvirtėjo studijuojant universitete. Kaip savarankiškas 
mąstytojas brendo tuometinės nepriklausomos valstybės sąlygomis ir buvo 

jų išugdyta asmenybė. Būdamas mokytojas šventai tikėjo auklėjimo galia, 
atmetė staigius ir revoliucingus sprendimų būdus ir skatino evoliucijos kelią. 
Auklėjimo nuostatas nuosekliai taikė ir kultūriniam darbui ir tikėjo, kad tik 
auklėjamasis poveikis esantis reikšmingas visose žmogaus, tautos ir valstybės 
gyvenimo srityse. 

Andriaus Ašmanto pažiūroms reikšmingą įtaką yra dariusi vadinamoji 
jaunųjų intelektualų, arba kultūrininkų, karta, susibūrusi „Naujosios romu- 
vos“ žurnalo ir „XX amžiaus“ dienraščio redakcijose. Bet iš jos perėmė ne 
visas programines nuostatas, o tik tas, kurios atitiko jo vidinius įsitikinimus. 
Jo publicistikai buvo svetimi religiniai ir klerikaliniai motyvai, kultūros pro- 
blemas kėlė daugiau į plotį (propagavo kultūrą ir kultūringumą visose socia- 
linio, politinio, kultūrinio gyvenimo ir veiklos srityse), o ne į gylį. Jis tarsi 
jautėsi vykdantis prigimtį imperatyvą šviesti ir kultūrinti visą tautą nepaisant 
žmonių socialinių ar kitokių skirtybių. Šis periodinėje spaudoje propaguotasis 
visuotinis šviečiamasis kultūrinis darbas Ašmanto publicistiką daro išskirtinę 
visoje to meto mūsų publicistikos panoramoje. 

Andriaus Ašmanto publicistika labai įvairi savo turiniu, žanrais, kalbos 
raiškos priemonėmis. Informuojamasis elementas vyrauja tik pirmuosiuose 
spaudoje paskelbtuose straipsneliuose, o vėliau informaciniai elementai tampa 
tik tam tikru fonu tiriamosios žurnalistikos darbams. Jiems būdinga apeliuo- 
jamoji ir agitacinė funkcija, kur dažniausiai kreipiamasi į jausmus ir tikimasi 
taip paveiksiant skaitytoją. Gal joje, ypač kultūrinėje, per mažai konkrečių 
sprendimų, o daugiau agitacijos, bet ji ir dėl daugeliu atvejų agitacinio po- 
būdžio yra įtaigi ir nepakartojama. Ašmanto tekstams būdinga griežta logika 
ir visapusiškas optimizmas, kurį galbūt būtų galima tam tikra prasme gretinti 
su Vinco Kudirkos optimizmu. Net ir kritiniais valstybės gyvenimo atvejais 
jis lieka tikėti gera žmonių valia ir kultūros persvara prieš materialius dalykus. 

Vienaip ar kitaip kalbėsi, šie Ašmanto straipsniai yra savitas ir originalus 
tarpukario Lietuvos žurnalistikos ir publicistikos reiškinys. Reikia tik apgailes- 
tauti, kad iki šiol jis nėra atkreipęs tų sričių mūsų kultūros istorikų dėmesio 
(tai išvis balta dėmė mūsų kultūros istorijoje). Apskritai kolei kas visi jos 
vertinimai tegali būti preliminarūs, ir reikia tikėtis, kad ateityje bus tikslinami 
ir deramai įvertinti visoje tuometinio mūsų kultūrinio gyvenimo panoramoje. 


APIE ANDRIAUS AŠMANTO RAŠTŲ KALBĄ 
IR STILIŲ 


Andriaus Ašmanto kūrybinis palikimas gali būti nagrinėjamas ne tik pagal 
turinį, bet ir pagal formą, - kokiomis kalbos priemonėmis jis tą turinį reiškė. 
Monografijoje jau buvo užsiminta apie gražų ir pagaulų jo tekstų stilių, tad 
tirti jį ir įvairias kalbos raiškos priemones būtų prasmingas darbas bendrinės 
kalbos istorijai. Jis tuo labiau atrodo tikslingas, kad nemaža jų dalis nėra reda- 
guota (dienoraščiai, paskaitų tekstai), antra vertus, tai kalbininko ranka rašyti 
tekstai, tad jie galėtų daug pasakyti apie XX a. 3-io dešimtmečio pabaigos 
ir viso 4-0 dešimtmečio bendrinės kalbos normų tvirtinimąsi vartosenoje ir 
jų įvairavimą. Galų gale Andriaus Ašmanto raštai nusipelno būti apžvelgti ir 
kaip savitą stilių susiformavusio autoriaus kalbininko darbai, nes galėtų stoti į 
vieną gretą kartu su tokį savitą pagaulų stilių susikūrusių anos nepriklausomos 
Lietuvos kalbininkų Juozo Balčikonio ar Antano Salio raštais. 

Nesiimant spręsti tokių uždavinių (tai atskiro darbo tema), čia vertėtų kiek 
pakalbėti apie Ašmanto tekstų kalbos raidą ir iškelti keletą iš pirmo žvilgsnio 
į akis krintančių jų kalbos ir stiliaus ypatybių. 

Pirmiausia pasakytina, kad bendrinės kalbos Andrius Ašmantas išmoko 
daugiausia mokydamasis Rietavo progimnazijoje (1919-1925). Palyginus 
pirmuosius jo autografus su vėliau rašytaisiais, matyti didelė pažanga, tie- 
siog šuolis į naują bendrinės kalbos kokybę. Nereikėtų išleisti iš akių, kad jo 
bendrinės kalbos pagrindas turėjo žemaitiškas šaknis: jis nuolat tėviškėje su 
artimaisiais ir bendraamžiais bendravo savo gimtųjų namų kalba, progimna- 
zijoje jį mokė daugiausia mokytojai žemaičiai, vėliau ir Kaune bei Klaipėdoje 
susidurdavo su kolegomis žemaičiais ir su jais tikriausiai kalbėdavo žemaitiškai. 
Tad nieko nuostabaus, kad žemaitiškasis „substratas“ nuolat prasiskverbdavo į 
jo raštus įvairiuose bendrinės kalbos lygmenyse nuo fonetikos (plg. praskiestas 
= praskėstas ir kt. dienoraštyje) iki sintaksės (plg. pas jų, pas Svilos, pas Klapa- 
tauskio ir kt.). Jo raštuose gražiai susigyveno žemaitiškasis paveldas su naujai 
iš bendrinės kalbos ar tarmių pasisavintais žodžiais, jų formomis ir žodžių 
junginiais. Kaip vieną iš įdomesnių reiškinių galima nurodyti neredaguotuose 
raštuose pasitaikančias vadinamąsias rašybos ar kalbos klaidas, kurios rodo 

tuos faktus vartojant pasisavinus iš svetur, ne iš namų kalbos. Tai naturalus 
(= natūralus, vėliau ir pats jau taip rašė), niurus (= niūrus), pražutingas (= 
pražūtingas), sukurys (= sūkurys) ir kt. 

Šiaip Andrius Ašmantas nebuvo itin skrupulingas dėl konkrečių žodžių 
vartojimo. Tai išplaukė iš bendrųjų jo gyvosios kalbos vertinimo pažiūrų: 
svarbu rašyti gyva kalba, o kalbos šiukšlės savaime atsisijosiančios. Tad nieko 
nuostabaus, kad jo raštuose randame tuo metu jau kalbininkų taisomą veiks- 
mažodį bevelyti, įvardį kas tai (= kažkas, kas nors), daiktavardžius lygsvara, 
obalsis, pasėka ir kt.; itin dažnai krinta į akis turbūt apskritai tada bendrinėje 
kalboje dažnas prieveiksmis tuo pačiu (= kartu, drauge). Daugelio skaitytojų 
akis galbūt užklius už tuo metu buvusių kalbos normų: šioks reikšme „šitoks“, 
ir reikšme „irgi“. Autorius stengėsi nuosekliai vartoti trumpesnę prieveiksmio 
formą šiandie, nors ne visada ją išlaikydavo. Vis dėlto daug įdomesni kiti jo 
vartoti dabar retai raštuose pasitaikantys žodžiai ir žodžių junginiai. Tai dau- 
giausia gimtosios tarmės žemaitybės, vienas kitas naujadaras ar šiaip savotiškai 
pavartotas kalbos faktas. Štai keliolika įdomesnių pavyzdžių iš jo dienoraščių: 
atžūlus, -i, apkupėti „apsileisti (savo pareigose)“, apsižaisti „žaidžiant užmiršti“, 
audroti „putoti, siausti (apie jausmus)“, bailė „bailumas“, beviltis „neviltis“, 
beviltis, -ė, delna „delnas“, džiugutis „džiaugsmas“, ėdrus, -i „valgus (vaikas)“, 
ilgamet „ilgus metus“, iš mažumens „iš mažens“, išvargis „nuovargis“, kruopas 
„kruopa“, lytotas, -a, maišastis „maišatis“, musis „musė“, močiuka „močiaka, 
pamotė“, nejusčiomis, pakrikai, palėgėlis, -ė (plg. žem. lėgti - liegti), pašlyti „„mir- 
ti, pasitraukti iš gyvųjų tarpo“, povargis „nuovargis“, pratikti „išlįsti, pasirodyti 
(apie saulę)“, repežomis „repečkomis, rėplomis“, savijauta „tarpusavio su(si)- 
pratimas“, slogos „sloga“, strangus daužyti „šėlti, nervintis, dūkti“, sudubinti 
„sutrupinti, sudaužyti“, sugurinti „sumušti, sukruvinti (nosį)“, teršlas (: tik 
viso ko teršlas iš manęs bus likęs), ulžis „tinginys, apsileidėlis, ištižėlis“ ir kt. 

Ne mažiau įdomių dalykų randame iš morfologijos. Čia ypač krinta į akis 
dažnos kitų kamienų būdvardžių ir veiksmažodžių formos. Tai būdvardžiai!*? 
baisas, -a, brangas, -a, giedrus, -i, įprastus, -i, laisvus, -i, nekaltus, -i, nemalo- 
nas, -a, stipras, -a, tyrus, -i, tuštus, -i ir kt. Veiksmažodžiai: geisti, geida, geidė; 
grožėtis, grožėjasi, grožėjosi; įkirti, įkyra, įkyro; ilgėtis, ilgėjasi, ilgėjosi; leisti, 
leidžia, leidė; slėgti, slėgia, slėgė. 

Negalima nepastebėti dviskaitos lyčių; jų vartojama ir daiktavardžių, ir 
veiksmažodžių, pvz.: per dvi dieni, dvi dieni išdirbau, jungia dvi galybi; esava 
matęsi, mudu esava priimtu, mudu pačiu nežinova, būdamu laisvu ir t. t. 


"0 Čia ir kitur šiame skyrelyje pateikiamos (dažniausiai atstatytos) pagrindinės žodžių 
formos. 

Daugelis čia minėtų pavyzdžių paimta iš Andriaus Ašmanto neredaguotų 
raštų — dienoraščių, laiškų, vienas kitas ir iš paskaitų tekstų. Tokių žodžių, 
jų formų ir junginių beveik nepasitaiko spausdintuose darbuose. Visai gali 
būti, kad jie buvo redaktorių redaguoti ir tariamos ar tikros individualybės 
šalintos norint tekstus priartinti prie bendrinės kalbos standarto. Bet redaguoti 
ar tikslinti kalbą kartais stengtasi ir paties autoriaus. Antai dienoraštyje yra 
keletas atvejų, kur jo paties skliaustuose įrašytas sinonimas, kaip galima spėti, 
lietuviškesnis, bendrinei kalbai priimtinesnis variantas. Tai šumas (padūkimas), 
dybas (mietas), praryni (praryji). Rengiamus tekstus spaudai Andrius Ašmantas 
veikiausiai yra pats taisęs, redagavęs, gludinęs. Vis dėlto matyti tvarkius dau- 
giau iš pirmo žvilgsnio pastebimus dalykus, ne vidinius, susijusius su sakinio 
sandara ir ypač su sakinio minties slinktimi, o šioje srityje kaip tik labiausiai 
išryškėja stiliaus savitumas. 

Vienas iš labai tipiškų Andriaus Ašmanto pamėgtų kalbos vartojimo atvejų 
yra naudininkas — įvairiomis reikšmėmis ir funkcijomis. Tikriausiai nieko 
nestebina dar ir mūsų laikais įvairuojanti veiksmažodžių valdomų junginių 
vartosena (objekto reikšme): atsovauti ką (plg. kam), linkti kam (: į ką, prie ko), 
prisitaikyti kam (: prie ko), atitikti (Ašmantas dažniausiai rašydavo rytietybę 
atatikti) kam (: ką), tikėti kam (: ką, į ką) ar indėlis kam (: į ką) ir kt. Taip pat 
tikslo naudininko vartojimas su slinkties reikšmės veiksmažodžiais: įėjau į 
IV kursą pirmai pamokai (vesti); nuėjome pamaldoms; tam aš ir pa- 
kviestas ir kt. Stebina paskirties reikšmės išplėtimas ir čia einama gana toli. 
Tokių atvejų galima skirti bent kelias grupes: 1) pajusti paraginimą darbui **; 
rengti ir skatinti žmogų dideliems darbams; grįžta jaunystės karštis dar - 
bui; Jaunius liko užsidarėlis bendrinės kalbos kūrybai; 2) atbukina kalbos 
jausmą lietuviškai tarčiai; trūksta laisvės lietuviškų žodžių kūrybai; 
ugdo nuoširdumą viešojo darbo drausmei; 3) Būgos darbo svoris mūsų ben - 
drinei kalbai; suprasti sakinio tikslumą minčiai ir t. t. 

Tokių naudininko vartojimo atvejų Ašmanto raštuose gausu ir jų sunku 
nepastebėti skaitant tekstus. Nesiimsime čia tų pavyzdžių nagrinėti ar vertin- 
ti, - mums svarbiau atkreipti skaitytojų ar tyrėjų akis į šią gana individualią, 
bet tipišką Ašmanto tekstų kalbos ir stiliaus ypatybę. Ji tarsi sietųsi su kita 
itin būdinga jo stiliaus ypatybe — „palaida“ nevaldomų ir nederinamų žodžių 
vieta sakinyje. Dažniausiai tai prieveiksmiai, kartais daiktavardžiai ar kita 
kuri kalbos dalis, sakinyje nereikalaujanti fiksuotos vietos. Pvz.: todėl aš esu 
neperkalbamas širdyje idealistas (plg. todėl širdyje aš esu, širdyje todėl aš esu 
ir pan.); nepažinau dorai nė vieno nario; jos duoda žmogui daug kartais ir 


*! Pavyzdžiuose žodžių junginiai, palyginti su originalu, kiek transformuoti. 

liūdesio; malonus daiktas yra ir Nemunas kasdien beveik pasimaudyti ir t. t. 
Šitokios žodžių tvarkos nelabai ir suredaguosi daug, o redaguodamas gali 
sunaikinti patį individualaus stiliaus savitumą. Be to, galima manyti, kad ir 
ne tik individualaus stiliaus: tokia „palaida“ žodžių tvarka būdinga ir laisvai 
šnekamajai tarminei kalbai, jos atvejų galima rasti Juozo Balčikonio verstose 
pasakose ir kitur. Galimas daiktas, kad visa tai — vienas iš kalbos gyvumo 
požymių, svarbi jos ypatybė, kurią gali lemti ir kalbos ritmas, apie kurį ne 
kartą yra kalbėjęs ir Andrius Ašmantas. 

Toliau nesigilinant į Ašmanto stiliaus dalykus knieti iškelti dar vieną jo 
ypatybę — dažnai vartojamą stilistinę figūrą asindetoną, tiksliau — vieną iš 
gerokai primirštų jos atvejų, kai artimos reikšmės žodžiai (dažnai sinoni- 
mai) sudaro bejungtukį kableliu neskiriamą junginį. Sakiniui šitokios figūros 
teikia veiksmo intensyvumo ar ypatybės stiprumo įspūdį. Pvz.: tuoj sodinu 
įteisybės rūstybės suolą; toks pat simpatiškas malonus; kau- 
kia švilpia žiaurūs vėjai; stoviu vaikštau prie direktoriaus kabineto; 
svarsto galvoja žmonės; kas norėtų drebėti šalti palapinėse; dieną 
naktį svajoju ir t. t. 

Kalbamasis asindetonas rodo ir autoriaus pamėgimą kalbėti apibendrin- 
tai, kartais tokiomis frazėmis, kurias galima laikyti tam tikromis sentencijos. 
Pastarųjų raštuose galima rasti labai daug. Štai vienas kitas pavyzdys: Gimtoji 
kalba yra toji didžioji kristalinė jėga, kuri daugiausia nulemia vaiko ir jaunuolio 
dvasinį ūgį vieningos ir patvarios asmenybės linkme (RR 61). Plačiai supras- 
tas tautiškumas - gerbti kitus ir save, mylėti, branginti savo tautą ir jai aukotis 
(TUTK 58). Lietuviai nuo seno pasižymi savo didele tolerancija. Ji kartais virsta 
tautai žalinga ir išsigema į svetimųjų garbinimą (RR 447). Lepūnėliai ir ištižėliai 
idealų neturi (Dienoraštis, 1930 03 02). Pagavęs žmogus tą modernišką kultūrą 
kemša, vartoja visur, nors jos tau visiškai nereikia (Dienoraštis 1930 04 21)ir t. t. 

Apskritai Andriaus Ašmanto raštų, ypač asmeninių (dienoraščių) ir pu- 
blicistinių, kalba daug kur priartėja prie beletristinio stiliaus ir nuo jo skiriasi 
daugiau turiniu, o ne forma. Paskaitykim kad ir tokius jo vaizdingus sakinius, 
neretai svokiamus kaip originalius palyginimus, niekuo nenusileidžiančius 
didžiųjų žodžio meistrų kalbos priemonėms: Orlaiviai dūzgia ūžia kaip kaime 
šiltą pavasario vakarą vambolės (Dienoraštis, 1930 14 12). /...J pati šeima be 
motinos kaip akmens be cemento (Dienoraštis, 1930 04 11). Pakliuvau kaip asilas 
tarp dviejų šieno kūgių (Dienoraštis, 1930 06 09). /...J savyje esi dar paviržių 
piemeniukas, nykštukas - tikras dvasios pilksermėgis (Dienoraštis, 1931 01 21). 
[...J tokiems žmonėms [... ] nenorėčiau nė aguonos grūdu nusikalsti (Dienoraštis, 
1928 07 26). 

Ašmanto raštuose aptiksime ir ne taip maža tam tikrų beletristinių vietų, 
kurios gražiai rodo jo polinkį į meninį vaizdą, paremtą konkrečiais artimojo 
pasaulio pavyzdžiais. Imkime tris nedidelias ištraukėles iš skirtingos tematikos 
jo darbų. 

Audrota ir lytota. Prieblanda. Tamsa iš kampų veržias į aslą. Lyg gamtos ir 
širdies susitarta. Laukia švilpia, šaudo vėjas. Mano širdyje — neramumai ir ilgesiai 
(Dienoraštis, 1930 08 06). 

Briedis ir žvejys - Neringos simboliai. Tik čia jų dviejų sodybos kartu! Nėra 
pagaliau čia nei ribų, nei tvorų! Kaimynas kaimyno turbūt neskriaudžia. Pagaliau 
jie ir Dievą vienaip garbina: vienas — po savo stogeliu, kitas - po savo krūmeliu. 
Nežino čia nė katras ir bažnyčių. Retas svečias ir kunigas. Juk Dievo Apvaizda 
visur ir visiems. Tik puikuolės Nida ir Juodkrantė pametė „senovės“ papročius: 
pasistatė raudonas bažnyčias, pasikvietė kunigužius, kurių kalbos pačios nesu- 
pranta. O Dievą garbinti, pasirodo, čia skirta lietuviškai... (RR 345). 

Įdomus jos vyras. Žemaitis, ūgio vidutinio, beveik jau mažo, juodbruvis, kiek 
palinkęs, kuprą išmetęs lyg duobkasys, visada gyvas lyg gyvasis sidabras. Ne be 
gyvumo ir apsukrumo atsisėdo žmogus inžinieriaus vietoje, nebaigęs nė liaudies 
mokyklos! Kiek ko pramoko vis savaime, kiek reikia būtiniausiai jo specialybei. 
Jo be vilties ir nusiminusio nematysi. Jei kas prasta, pyksta, karščiuojasi, ver- 
kia. Ginče tuoj susibarti, susipykti ir... dailiai, bet skaudžiai atsiprašęs išeiti. 
Muštynių nežinau. Gal yra ir jų atsitikę, kada buvo jaunesnis. Keistas daiktas 
jam, žemaičiui, tas išcentriškumas! Bet šiaip žmogus be galo geros širdies. Dėl 
svetimų reikalų jis gatavas kojas pamesti. Paprašytas į peklą eitų (Dienoraštis, 


1930 03 03). 


XX X 


Rašant šią monografiją ne kartą ateidavo mintis, kodėl Andriaus Ašmanto 
kūrybiniame palikime nėra grožinės kūrybos bandymų? Turint tokį stilių, 
gerai susipažinus su grožinės kūrybos specifika, — ir nerašyta nemėginta. Tai 
veikiausiai todėl, kad savo uždaviniai matyti kitur, savo jėgos kreiptos mokslo 
ir propagandos kryptimi, kur svarbią vietą turi užimti ir meniškai pagaulus 
žodis. Jis ir užima, todėl vertas didesnių studijų, negu čia mėginti brėžti jo 
raštų kalbos kontūrai. Praverstų atsakyti ir į klausimus, kodėl dažnai sakinio 
predikatas slenka į sakinio pabaigą, kokie morfologinių ilgųjų ir trumpųjų 
formų vartojimo santykiai, kokie kiti jo sintaksės ypatumai. Įdomu būtų 
pasidomėti, kodėl mūsų laikais Andriaus Ašmanto kalba daro kiek archajiš- 
kos kalbos įspūdį ir kas tai lemia — leksikos ir morfologijos archaizmai ar / 
ir konkretesnis žodynas. Žinoma, gal kada nors kam kiltų mintis parengti jo 


554 APIE ANDRIAUS AŠMANTO RAŠTŲ KALBĄ IR STILIŲ 


neredaguotų darbų (gal ir visos kūrybos) žodyną ir jį padėti šalia kitų rašytojų 
ir kalbininkų raštų žodynų... 

Šia monografija nieku būdu nesiekta tarti galutinį žodį apie Andriaus Aš- 
manto kūrybinį palikimą, bet tikėtasi, kad gal ir kitiems, vėlesniems mūsų 
kultūrinio palikimo tyrėjams bus smalsu savo žvilgsniu pažvelgti į šio nepa- 
prasto žmogaus kažkada paliktus mums aistringus meilės žodžius savo tautai 
ir jos Žmonėms, neišgalvotą susirūpinimą, ar mes, lietuviai, išliksime čia, 
mažytėje savo žemėje. 


KAIP SAUGOMAS 


ANDRIAUS AŠMANTO ATMINIMAS 


Kelias, kuriuo buvo einama prie šios knygos, gana išsamiai aprašytas įžan- 


ginėje darbo dalyje, pavadintoje „Andriaus Ašmanto kūrybinis palikimas ir jo 
tyrimas“ (žr. p. 9 tt.). Siuo kartu būtų pravartu prisiminti Andriaus Ašmanto 
vėlesnius atminimo ženklus ir svarbesnius darbus, susijusius daugiausia su 


įvairių jo jubiliejų renginiais ir kitokiais 
paminėjimo ir pagerbimo dalykais. 
Pirmosios sukaktuvės — 65-osios 
gimimo metinės, buvo kukliai paminė- 
tos „Mūsų kalbos“ žurnale, — ten įdėti 
trumpi Zigmo Kuzmickio atsiminimai 
apie bendradarbį Klaipėdos pedagogi- 
niame institute Andrių Ašmantą (Kuz- 
mickis 1971: 38—39). Ašmanto 70-osios 
gimimo metinės viešai buvo pažymėtos 
nedideliu straipsniu spaudoje — „Litera- 
tūros ir meno“ laikraštyje (Pupkis 1976), 
prie kurio pirmą kartą po Antrojo pa- 
saulinio karo išspausdinta Andriaus Aš- 
manto nuotrauka. 75-osioms gimimo 
metinėms paskelbtas platus rašinys tuo 
metu populiariame „Mokslo ir gyveni- 
mo“ žurnale (Pupkis 1981: 26-27). 
Norėta deramai pasirengti 80-ajam 
Andriaus Ašmanto gimtadieniui, tik ne 
viskas spėta laiku padaryti. Tais 1986 m. 
Lietuvos energetikos institute dirban- 
čio sūnaus Leono Ašmanto iniciatyva 
ir instituto talkininko Jono Lipnicko 
pastangomis surengta nedidelė paro- 
da apie Andrių Ašmantą ir jo darbus. 


Andriaus Ašmanto 80-mečiui 
surengtos parodos stendas 

Pirmoji knygelė „Iš lietuvių kalbos kultūros 
istorijos“, turinti paantraštę „Andriaus Aš- 
manto darbai bendrinės kalbos ir jos kultū- 
ros istorijoje“, išėjo kaip ir tam jubiliejui, tik 
pavėlavusi porą metų (1988). 

Andriaus Ašmanto 90-mečiui pradėta 
rengtis jau nepriklausomoje Lietuvoje: steng- 
tasi, kad jo „Rinktiniai raštai“ išeitų jubilie- 
jiniais metais. Tų raštų pasirodymas 1996 m. 
buvo nemažas kultūrinis įvykis. Apie išėjusius 
raštus, informuota „Gimtosios kalbos“ žur- 
nale: 1996 m. 1 nr. paskutiniame viršelyje 
pateikta raštų viršelio nuotrauka. „Gimtosios 
kalbos“ redakcija kartu su „Pradų“ leidykla 
tų metų vasario 23 d. Mokslų akademijos 
centriniuose rūmuose surengė „Rinktinių 
raštų“ pristatymą. Renginyje apie juos kal- 
bėjo knygos sudarytojas Aldonas Pupkis ir „Pradų“ leidyklos direktorius 
Pranas Damijonaitis. Apie Andriaus Ašmanto darbus ir jų vertę papasakojo 
tuometinis Mokslų akademijos prezidentas Benediktas Juodka ir kalbininkas 


— ———=——- $ 


6: m 
| „GIMTOSIOS KALBOS“ | 
redakcija 
ir „PRADŲ“ 
leidykla 
Rinktiniai 
raštai 


kviečia 


E į 

Kvietimas į „Rinktinių raštų“ 
pristatymą Mokslų akademijoje 

Vytautas Vitkauskas, taip pat kalbėjo Andriaus Ašmanto sūnus Ramūnas 
Ašmantas ir duktė Joalita Ašmantaitė-Kočanienė. Vėliau spaudoje paskelbta 
„Rinktinių raštų“ anotacijų, informacijų apie knygos pristatymą. Iš jų mi- 
nėtina „Gimtosios kalbos“ informacija apie raštų pristatymo renginį, ten 
taip pat įdėta Andriaus Ašmanto nuotrauka ir dvi kitų autorių publikacijos: 
pedagogo ir kalbininko Juozo Lazausko straipsnelis iš 1940 m. „Lietuvos ži- 
nių“ balandžio 17 d. numerio antrašte „Dėl fonetikos ir dikcijos“ ir buvusios 
Ašmanto mokinės Klaipėdos pedagoginiame institute I. Lenkaitytės-Akelienės 
atsiminimai (žr. Gimtoji kalba, 1996, nr. 3, p. 19-21). 

Jubiliejiniais metais per Lietuvos televiziją apie Andrių Ašmantą parodyta 
speciali „Mūsų kalbos“ laida. Joje papasakota apie kalbininko, pedagogo ir 
publicisto darbus, parodyta archyvinių dokumentų, kalbėjo jubiliato sūnus 
Leonas ir duktė Joalita. 

Andriaus Ašmanto archyve išsaugota ir padėkų iš įvairių asmenų už gautus 
„Rinktinius raštus“. Vieną iš jų čia pateikiame. 

Lietuvos Respublikos Ministras Pirmininkas. 

Vilnius, 

1996 m. vasario 23 d. 

Skaitytojams pateikiami tarpukario Lietuvos kalbininko Andriaus Ašmanto 
rinktiniai raštai dar kartą įrodo, kad smiltelė po smiltelės, sluoksnelis po sluoks- 
nelio atidengiami užmarštin nugramzdinti 
mūsų nacionalinės kultūros lobiai. Tai ypač 


reikšminga ir sveikintina, atsižvelgiant į 

sudėtingą mūsų šalies ekonominę situaci- > 

ją, vis dar trukdančią spartesnei kultūros 

plėtrai. dovanas 
Nuoširdžiai vertindamas visų, prie ||| 

knygos išleidimo prisidėjusiųjų, pastangas, 2 22 "TAUTINIS 


Užikas Mei ali 


linkiu šiam leidiniui lengvo kelio į mūsų | Wils. Aligip 1 
kalbos puoselėtojų ir gerbėjų bibliotekas. Li E p - LODINAS 
Mindaugas Stankevičius. A Gabj is yi 
Ypač plačiai paminėtos Andriaus Aš- | Ą zi 2 „TAUTOS 
manto gimimo 100-osios metinės. Jubi- | sy ganė sali KULTŪRA 
liejui „Trijų žvaigždučių“ leidykla išlei- Eni PTA A 2 ži 
do Lietuvių kalbos draugijos parengtą | 7, Uu Jara £ 
Ašmanto rinktinių straipsnių ir paskaitų K 2 ika 
rinkinį „Tautinis ugdymas ir tautos kul- ŽŽ iw Audikg, Žei 1 2 satte 


" . : Kujo o Hua arijos)? Į nba A AŽ 
tūra“ (sudarė A. Pupkis). VK 

Didžioji rinkinio tiražo dalis pagal Švietimo aprūpinimo centro nuostatus 
neatlygintinai buvo perduota Lietuvos Respublikos švietimo ministerijai. Pri- 
ėmimo ir perdavimo akte rašoma: Šiuo aktu pažymima, kad Leonas Ašmantas 
nemokamam platinimui Lietuvos mokykloms (gimnazijoms ir vidurinėms moky- 
kloms) perduoda LR Švietimo ir mokslo ministerijai savo lėšomis išleistą knygą 
Andrius Ašmantas „Tautinis ugdymas ir tautinė kultūra'; 600 egz. Perdavimo 
raštą 2006 m. sausio 23 d. pasirašė Leonas Ašmantas, priėmimo — Bendrojo 
ugdymo departamento direktorius Arūnas Plikšnys. 

Naujuoju Andriaus Ašmanto straipsnių rinkiniu buvo apdovanoti 2006 m. 
Nacionalinio diktanto dalyviai (Makaraitytė 2006). 

Išėjusi knyga buvo gera proga surengti keletą gražių ir įsimintinų jubilie- 
jinių Andriaus Ašmanto renginių. 

Didžiausias ir įspūdingiausias renginys — mokslinė konferencija ir mi- 
nėjimas — įvyko 2006 m. Andriaus Ašmanto gimimo dieną Rietave, kur 
1919-1925 m. progimnazijoje jis mokėsi. Renginį inicijavo Lietuvių kalbos 
draugijos taryba ir Rietavo Lauryno Ivinskio gimnazija, prisidėjo Rietavo 
savivaldybės viešoji biblioteka ir neseniai susikūręs Lietuvių kalbos draugijos 
Rietavo rajono skyrius. Renginio dalyvius sveikino Rietavo savivaldybės meras 
Antanas Černeckis, Lauryno Ivinskio gimnazijos direktorė Regina Litvinienė. 
Konferencijoje buvo perskaityti 4-i pranešimai: Aldono Pupkio „Andriaus Aš- 
manto biografijos bruožai“, Ramunės Kanišauskaitės „Andriaus Ašmanto 
kalbos mokslo darbai', Marijaus Šidlausko „Andriaus Ašmanto kultūrologinės 
idėjos“ ir Broniaus Dobrovolskio „Andriaus Ašmanto pedagogikos darbai“ 


Andrius Ašmantas 


E A Konferencija 
KALBA, VISUOMENĖ IR KULTŪRA 
Skiriama kalbininko Andriaus Ašmanto 
100-osioms gimimo metinėms 


8 


PROGRAMĄ 


ros ministerija 
Ašmantas, 
nistras 


Rietavo mena mokykla iasiniu fafėgumu tr lė 
68 + MA x] 8-8 gal Aloslėlė ir 
8-8 


Kvietimas į Andriaus Ašmanto 100-yjų gimimo metinių minėjimą Rietave 

(vėliau dalis šių pranešimų 


104 im 
pagrindu parengtų straipsnių Z Si 
buvo išspausdinta „Gimto- | 4 dūetiva 
sios kalbos“ žurnale 2006 m. E Air 


3 nr.) Antroje renginio da- 
lyje buvo pristatyta knyga 
„Tautinis ugdymas ir tautos 
kultūra“, kur kalbėjo rinki- | 


nio rengėjai, mokslininko MH 
L Andrius Ašmantas 

artimieji, renginio organi- 1906-1941 

zatoriai. Gimnazijoje buvo 


: = Lietuvos ašto išleistas jubiliejinis vokas 
surengta Andriaus Ašmanto P J 7 


su proginiu spaudu 
100-osioms gimimo meti- PER Ž 


nėms skirta paroda, renginio dalyviams koncertavo Rietavo meno mokyklos 
auklėtiniai. (Apie renginį žr.: Litvinienė 2006; Urnėžiūtė 2006a.) 

Renginiui išleista meniškai vertinga ir puošni programa, kurią parengė 
Lauryno Ivinskio gimnazijos mokytojai LKD nariai. Jubiliejui Lietuvos paštas 
išleido proginį voką, kurį ir kitą kovo 24 d. platintą korespondenciją antspau- 
davo Telšių ACP Rietavo pašto darbuotojai (žr. Lietuvos paštas, 2006, vasaris, 
nr. 2 (68). Be to, Rietave ir kitur buvo platinami jubiliejiniai „Trijų žvaigž- 
dučių“ leidyklos išleisti kalendoriukai su knygos „Tautinis ugdymas ir tautos 
kultūra“ viršeliu. 

2006 m. kovo 2 d. 100-osioms And- 


riaus Ašmanto gimimo metinėms skirtas ren- 

ginys įvyko Vilniaus m. Adomo Mickevičiaus „diu 
viešojoje bibliotekoje. Jame buvo pristatyta 2 
knyga „Tautinis ugdymas ir tautos kultūra“. L E8 4. TAUTINIS 


Renginį vedė poetas Vladas Braziūnas, apie 
sukaktuvininką, jo darbus ir ką tik išleistą 
knygą kalbėjo Aldonas Pupkis, Bronius Do- 
brovolskis, Vanda Zaborskaitė ir Ramu- 
nė Kanišauskaitė, taip pat jubiliato artimieji, 
renginio svečiai ir šeimininkai (apie renginį: 
Voverienė 2006; Stungurys 2006). 


2006 m. balandžio 7 d. Viduklės Simo- Arbas 


no Stanevičiaus vidurinėje mokykloje įvy- | Koietimas į Andriaus Ašmanto 


ko Lietuvių kalbos draugijos tarybos ir LKD knygos pristatymą 
Raseinių skyriaus, Raseinių rajono savival- Adomo Mickevičiaus bibliotekoje 

dybės administracijos ir Viduklės viduri- 
nės mokyklos surengtas minėjimas, skirtas 
Žemaičių krašto kalbininkų Petro Joniko ir 
Andriaus Ašmanto 100-osioms gimimo me- 


tinėms. Renginyje po sveikinimų ir įžangi- 


SUsITIKIMO nės LKD Raseinių skyriaus pirmininko Pet- 
su įžymiais Lietuvos kalbininkais ir Viduklės Simono ro Baužio kalbos perskaityti šie pranešimai: 
Stanevičiaus bendrijos vadovais 
Žemaičių krašto kalbininkų Zigmo Zinkevičiaus „Petras Jonikas: jo asme- 
a Akis i nybė ir nuopelnai lituanistikai Aldono Pup- 
100 - osioms gimimo metinėms paminėti 


Viduklės Simono Stanevičiaus vidurinės 
mokyklos salėje 


kio „Petras Jonikas ir Andrius Ašmantas“ ir 
PROGRAMA Antano Pociaus „Petro Joniko pėdsakai Že- 
maičių žemėje“. (Apie renginį žr.: Urnėžiūtė 
2006b: 30; Baužys 2006.) 

Vytauto Didžiojo universitete 2006 m. 
balandžio 26 d. III rūmuose atidaryta And- 
riaus Ašmanto 100-osioms gimimo metinėms skirta paroda. Ji buvo sudaryta 
iš universitetui prof. Leono Ašmanto 2002 m. padovanotos dalies tėvo bibli- 
otekos ir kitų eksponatų (http://biblioteka.vdu.lt/asmantui-paroda.htm, žr. 
taip pat informaciją Vytauto Didžiojo universiteto bibliotekos tinklalapyje 
(http://biblioteka.vdu.lt/asmanto-CV.htm). 


Taigi Andriaus Ašmanto 100-osios gimimo metinės paminėtos ne tik 


2006 m. balandžio 7 d., 13 val. 


gausiais renginiais Lietuvos miestuose ir miesteliuose. 2005-2007 m. respub- 
likiniuose ir regioniniuose laikraščiuose ir žurnaluose, interneto svetainėse 
paskelbta daug informacijos apie išėjusį rinkinį „Tautinis ugdymas ir tautos 
kultūra“ ir jo pristatymą, 100-ųjų gimimo metinių minėjimo renginius, apie 
paties Ašmanto asmenybę ir jo darbus (iš viso daugiau kaip 20 skelbinių). 
Galima sakyti, kad Lietuvoje pirmą kartą vienu metu taip plačiai ir išsamiai 
kalbėta ir rašyta apie šį mums visiems įdomų ir brangų žmogų. 

Tam tikro Andriaus Ašmanto darbų atgarsio jau po jubiliejaus sulauk- 
ta iš mokyklų. Antai Panevėžio Saulėtekio vidurinės mokyklos mokinys 
Justas Lukoševičius Vytauto Landsbergio fondo rašinių konkursui „Kokią 
Lietuvą kurs mano karta?“ 2007 m. parašė įdomų darbą, kuriame, be kitos 
literatūros, plačiai remiamasi ir Andriaus Ašmanto mintimis (Lukoševičius 
2007). Andriaus Ašmanto asmenybė darosi vis plačiau žinoma mokytojams 
lituanistams, pavyzdžiui, jo kapavietė Rasų kapinėse jau tampa ne tik žemaičių, 
bet ir kitų kraštų pedagogų lankoma vieta (žr. Mockuvienė: 2006). Žinomų 
kalbininkų darbuose vis dažniau Andrius Ašmantas minimas kaip žymus 
lietuvių kalbotyros atstovas (žr., pvz., Mikulėnienė 2007; Vitkauskas 2009). 


KAIP SAUGOMAS ANDRIAUS AŠMANTO ATMINIMAS 561 


—— 


Andrių Ašmantą menantys daiktai 


Reikia viltis, kad pamažu šio žmogaus kūrybinis palikimas iš mūsų kultūros 
pakraščių vis plačiau žengs į lietuvių kultūros ir kalbotyros vagą ir taps gyva 
jos funkcionavimo dalimi. 

Džiaugiantis šiuo platėjančiu Andriaus Ašmanto darbų pripažinimu, reikia 
pasakyti, kad prie to daugiausia prisideda jo sūnus profesorius Leonas Vaidotas 
Ašmantas. Jis pats ne kartą yra skatinęs imtis savo tėvo darbų tyrimo, iniciavęs 
jo raštų leidimą ir populiarinimą. Pridurtina, kad nemažoje dalyje rašinių, 
kuriuose rašoma apie Leono Ašmanto darbus ir veiklą, neretai prisimenami ir 
tėvo darbai, nurodomi jo nuopelnai lietuvių kalbai ir kultūrai (žr., pvz., Juršė 
1996; Aleknavičienė 2007: 26; Vareikienė 2006, ir kt.). Tokia tėvo atminimo 
sklaida negali nekelti pasigėrėjimo ir tikrai nuoširdžios pagarbos. 


APIBENDRINAMOSIOS IŠVADOS 


Andrius Ašmantas (1906 m. vasario 24 d. - 1941 m. gegužės 19 d.) - tar- 
pukario Lietuvos kalbininkas, literatas, pedagogas, publicistas. Savo darbais 
ir veikla jis paliko gana ryškią žymę anuometiniame švietimo, kultūros ir 
mokslo gyvenime ir vertintinas kaip daugiašakis nespėjęs iki galo išsiskleisti 
talentas. Net ir palyginti trumpu savo buvimu šioje Žemėje Ašmantas spėjo 
įspausti matomą pėdsaką daugelyje kultūros, švietimo ir mokslo sričių, todėl 
jo darbai nusipelno ne tik būti apžvelgiami trumpuose enciklopedijų ir progi- 
niuose straipsniuose, bet ir išsamiau nagrinėjami biografinėse monografijose 
ir kituose kultūros ir mokslo istorijai skirtuose darbuose. 

Andrius Ašmantas gimė ir augo sename žemaičių kaime tradicinėje daugia- 
vaikėje šeimoje. Iš motinos įgijo jautrią sielą ir veržimąsi į šviesą, iš tėvo — tam 
tikrą užsispyrimą, atkaklumą siekti tikslo. Nuolat pabrėždavo savo žemaitišką 
kilmę, didžiavosi esantis „žemaičių krašto sūnus“. Buvo veržlios prigimties, nuo 
mažumės pradėjo ryškėti lyderio bruožai. Mokslo siekė atkakliai, nepaisydamas 
materialių sunkumų ir vėliau versdamasis tik savo sunkiu darbu uždirbtomis 
lėšomis. Jo kelias į mokslą ir kultūrą yra tipiškas anuometinės jaunuomenės 
gyvenimo kelias nugalint visokius sunkumus ir įsitvirtinant visuomenėje. 

Ašmantas metus lankė Endriejavo tik atidarytą lietuvišką pradinę mokyklą. 
Toliau mokėsi Rietavo progimnazijoje, baigė Telšių vyskupo Valančiaus gim- 
naziją. Lietuvos (Vytauto Didžiojo) universitete studijavo lituanistiką, mokslus 
baigė ir diplomą gavo 1933 m. Šiose mokymo įstaigose įgijo palyginti gerą 
bendrąjį ir aukštąjį lituanistinį išsilavinimą, kuris savo lygiu bemaž prilygo 
Vakarų Europoje teikiamam išsilavinimui. 

Mokydamasis ir vėliau pradėjęs dirbti mokykloje, nuolat stebėjo aplinką, 
ją analizavo kritišku žvilgsniu, atkakliai nagrinėjo savo paties veiksmus ir dva- 
sinius pokyčius, sau kėlė maksimalius reikalavimus. Rašomame dienoraštyje, 
kuriame buvo svarstomi ir įvairūs būties, gyvenimo prasmės klausimai, sufor- 
mulavo daugelį savo pasaulėžiūros teiginių, kurie vėliau vienokia ar kitokia 
forma atsispindėjo jo veikloje ir publicistiniuose rašiniuose. 

Didžiausiomis žmogaus verybėmis, kuriomis apibūdinama ir lietuvių 
tapatybė, laikė prisirišimą prie vietos („katiškumą“) ir artimų žmonių („šu- 

niškumą“), žmogaus darbą ir veiklą (veikimą), pareigų vykdymą („pasiver- 
gimą“), nuolatinį lavinimąsi (ugdymąsi) ir tobulėjimą, gilų ir platų dalyko 
pažinimą. Visuomeniniu požiūriu jam svarbiausia buvo tauta, jos vienybė, 
kultūros priemonėmis siekiama visuotinė pažanga. Ašmantas smerkė žmonių 
puikybę, poniškumą ir vartotojiškumą („pilvo kimšimą“), išlepimą ir ištižimą, 
apsileidimą, sukčiavimą, apkalbas ir ypač girtavimą. 

Andrius Ašmantas visas susifomuluotąsias vertybes stengėsi diegti savo 
auklėtiniams — mokiniams ir studentams. Visą gyvenimą jis išbuvo mokyto- 
jas pačia plačiausia ir tauriausia prasme: dirbo Simono Daukanto mokytojų 
seminarijoje, Jėzuitų gimnazijoje, Kauno „Aušros“ mergaičių ir berniukų 
gimnazijose, Klaipėdos Vytauto Didžiojo gimnazijoje, Kauno VI gimnazijoje, 
dėstė Klaipėdos pedagoginiame ir prekybos institutuose, Vytauto Didžiojo 
ir Vilniaus universitetuose. Visur stengėsi kelti mokymo ir dėstymo lygį, 
buvo vaikų literatūros, kalbotyros įvado ir stilistikos dėstymo aukštosiose 
mokyklose pradininkas. Tinkamai mokėjo derinti profesinį darbą su visuo- 
menine ir kūrybine veikla. Šioje srityje jis buvo ypač pastebimas. Darbavosi 
ateitininkų sąjungoje, įvairiose blaivininkų organizacijose, buvo Lietuvių 
kalbos ir literatūros mokytojų sąjungos sumanytojas ir vienas iš aktyviausių 
jos steigėjų, aktyvus Klaipėdos krašto organizacijų narys, veiklus Lietuvių 
kalbos draugijos darbininkas. Šis jo keliantis nuostabą socialinis angažuotumas 
iš tikrųjų turi nedaug pavyzdžių anuometinės Lietuvos visuomeniniame gy- 
venime. Kaip jaunosios kartos auklėtojas, kalbininkas, literatas, kultūrininkas 
ir visuomenininkas jis nelabai gali būti su kuo nors lyginamas. Jo aktyvus, 
dažnai agitacinių gaidų įgyjantis publicistinis žodis skatino jaunosios kartos 
ir visos visuomenės pasitikėjimą savo tauta, jos gyvybinėmis ir kūrybinėmis 
jėgomis, kvietė prisidėti prie krašto kultūros ir materialios gerovės kėlimo, 
prie valstybės pamatų stiprinimo. 

Savo pasaulėžiūrinėmis ir filosofinėmis pažiūromis Andrius Ašmantas buvo 
tipiškas savo laiko kūdikis. Jis susiurbė į save visą praeities ir dabarties savo 
krašto ir užsienio (iš esmės Vakarų Europos) dvasinį ir kultūrinį palikimą ir 
jį stengėsi kūrybiškai taikyti savo krašto sąlygoms. Čia jis visą laiką ir visur 
išliko originalus, nieko nekopijavo iš kitų, tik stengėsi visa, jo paties žodžiu, 
„suvirškinti“ ir pateikti savo klausytojams ir skaitytojams kaip tam tikrus 
orientyrus ir gaires kurti bendrąją ir aukštąją kultūrą, auklėti naują visuomenę. 

Andrius Ašmantas, vienas iš nedaugelio ano meto Lietuvos šviesuolių, 
buvo perdėm persiėmęs to meto Vakarų Europoje ypač populiariomis filosofi- 
nio psichologizmo idėjomis. Jis tiesiogiai ar tarpiškai rėmėsi vokiečių filosofų 
Frydricho Vilhelmo Jozefo Šelingo (Schelling), Vilhelmo Diltėjaus (Diltey), 

ypač psichologinės mokyklos atstovų Hermano Šteintalio (Steinthal), Kar- 
lo Foslerio (Vossler), Vilhelmo Vunto (Wundt), Hugo Šuchardo (Schuchard), 
Leo Veisgerberio (Weisgerber) ir kitų pažiūromis. Pagrindinis daugelio jo 
darbų leitmotyvas buvo žmogaus dvasia ir jo psichologija. Šita psichologiz- 
mo filosofija eina per visus jo kalbotyros ir pedagoginius straipsnius, kalbos 
mokymo metodiką, literatūros kritikos darbus, kultūrinę ir politinę publi- 
cistiką. Galima sakyti, Ašmantas buvo vienintelis mokslininkas ir švietėjas, 
kultūrininkas, kuris anuometinėje Lietuvoje visą laiką išliko psichologizmo 
pozicijose ir jų niekada nepakeitė. 

Suprantama, Andrius Ašmantas buvo gerai išstudijavęs ir lietuvių filoso- 
fų darbus, ypač savo mokytojų ir amžininkų Julijono Lindės-Dobilo, Stasio 
Šalkauskio, Antano Maceinos, Jono Griniaus ir kitų veikalus. Filosofinė- 
se pažiūrose daugiau matyti Antano Maceinos poveikis, nors prie daugelio 
klausimų sprendimo jo eita individualiai ir savitai. Jį ypač patraukė jaunųjų 
intelektualų katalikiškosios pakraipos vadinamasis kultūrininkų sambūris, su 
kurio idėjomis sutapo ir paties angažuotumas kultūros dalykams. Nebūdamas 
instituciškai susijęs su to sambūrio nariais, jis nuosekliai plėtojo ir įgyvendi- 
no „Naujosios romuvos“ platformos kultūrines idėjas ir stengėsi jas skleisti 
gausioje savo publicistikoje ir praktinėje veikloje. Iš tiesų, daugelio jo darbų 
bendrasis idėjinis vardiklis buvo lietuviškoji kultūra ir jos ugdymas. Nuo 
savo idėjinių vadovų skyrėsi daugiausia tuo, kad stengėsi skleisti kultūrą į 
visas, net į nehumanitarines sritis, daugiau propagavo ugdomąjį momentą, 
niekur nekėlė religijos ir bažnyčios reikšmės kultūrai ir pasaulėžiūrai. Kaip ir 
jo bendraminčiai, stengėsi būti nepartiškas, kratėsi partinių varžybų ir viską, 
galėtume pasakyti, statė ant kultūros kortos. Tik susidūręs su agresyvia vo- 
kietininkų politika ir praktika Klaipėdos krašte, ėmėsi politinės publicistikos 
ir tam tikrų politinių veiksmų (įstojo į Šaulių sąjungą, rengėsi balotiruotis į 
Klaipėdos krašto seimelį), bet vis tiek šventai tikėjo kultūros persvara prieš 
materiją ir visokias agresyvias jėgas. 

Kalbotyros srityje, kuri buvo tiesioginė jo specialybės ir profesijos dalis, 
Andrius Ašmantas nuolat svyravo tarp grynosios kalbotyros, kurią jam siūlė 
siaura specializacija, ir taikomųjų dalykų, kurių reikėjo praktiniam gyvenimui. 
Todėl suprantama, kad palyginti nedaug parašyta darbų iš kalbos struktūros 
tyrimų ir tie patys, atrodo, buvo paskatinti jo ilgamečio kalbotyros vadovo 
Prano Skardžiaus. Ašmantą domino lietuvių kalbotyros istorija, bet daugiausia 
su intencija gauti duomenų dabartiniams kalbos funkcionavimo tyrimams. 
Šioje, lietuvių kalbotyros istorijos, srityje jo palikta vertingų ir paskaitų tekstų, 
ir įdomių straipsnių, iš kurių ypač minėtinas „Jaunius - gramatikas“ (1938), 

ir studija „Iš romantiškosios į mokslinę kalbotyrą Lietuvoje“, kuri pasižymi 
dideliu originalumu ir ypač savitu požiūriu į lietuvių kalbotyros istoriją. 

Kita sritis, kur Ašmantas gana sėkmingai darbavosi, buvo žodžių daryba. 
Tai diplominis darbas apie priesagų -inis ir -iškas vedinių vartojimą nuo 
„Aušros“ laikų, paskaitų tekstas „Žodžių daryba“, kiti šios srities darbai. Nors 
juose lietuvių kalbotyra papildyta naujais vertingais senųjų raštų ir tuometinės 
rašomosios kalbos vartosenos duomenimis ir tam tikrais apibendrinimais, bet 
iš savo mokytojo perimtas metodas neleido peržengti tuo metu žodžių darybos 
tyrimams būdingo istorizmo ir pasiekti įspūdingesnių rezultatų. Nėra kokių 
ypatingesnių atradimų ir jo fonetikos bei akcentologijos paskaitų tekstuose. 

Andrius Ašmantas veržte veržėsi iš siaurų specialybinių kalbos struktūros 
rėmų į kalbos prigimties ir funkcionavimo aiškinimus. Kalba jam — žmogaus 
dvasios pasireiškimas psichofiziniais pavidalais ir susijęs su žmogaus prigim- 
timi, mąstymu, visa iki tol gauta socialine, emocine ir egzistencine patirtimi. 
Kalba - tautos istorijos ir kultūros veidrodis, tautos egzistavimo būdas, tau- 
tinės kultūros pagrindas ir jos kūrimo priemonė. Kaip ir viskas, kas susiję 
su Žmogaus prigimtimi ir jo dvasia, kalba nusipelno nuoseklaus ugdymo ir 
puoselėjimo. Taigi kalbos kultūra negali būti keliama atsietai nuo žmogaus 
dvasinio pajėgumo ugdymo ir dvasios turtinimo. Reikia ugdyti pasitikėjimą 
savo gimtąja kalba, jaunajai kartai diegti amžinąjį kūrybos poreikį, o kalbos 
kultūrai mokyti daugiau taikyti ugdomąjį, o ne taisomąjį metodą. 

Andrius Ašmantas buvo vienas iš gyvosios kalbos principo propaguotojų 
lietuvių kalbotyroje. Gyvosios kalbos šaltinį matė kaimo žmonių kalboje, o 
tokios kalbos požymiais laikė ne atskirų žodžių taisyklingumą, o viso teksto 
sandarą — kalbos ritmiką, tempą, deramai sudėliotas pauzes, intonaciją. Kaip 
tik gyvojoje kalboje reiškiasi kalbos dvasios galybė. Štai dėl to jis ypač linko 
į stilistiką ir šioje srityje laikytinas vienu iš lingvistinės lietuvių stilistikos 
kūrėjų. „Ašmantas buvo savotiškas kalbos „estetas, ragino ieškoti „švelnios ir 
lanksčios kultūros“ ne tik kalbos turinyje, bet ir gyvosios kalbos raiškos for- 
mose, sakytinio žodžio intonacijose bei moduliacijose“ (Šidlauskas 2006: 5). 

Šitaip suprantama kalbos prigimtis, gerai suvoktas kalbos gyvumo prin- 
cipas, taip pat psichologizmo mokyklos filosofinės nuostatos Andrių Aš- 
mantą nuosekliai atvedė prie bendrinės šnekamosios kalbos kultūros studijų. 
Bendrinė šnekamoji kalba, arba kaip jis vadino — sakomasis žodis, savaime 
nusipelno kultūros ir ugdymo. Todėl tai kultūrai jis ir atsidėjo visomis savo 
prigimtinėmis jėgomis, filologiniu išprusimu ir kultūrinėmis nuostatomis. 
Gyvoji, šnekamoji kalba yra seniausia tautos dvasinio ir kultūrinio gyvenimo 
apraiška, o sakomasis žodis organiškai sutapęs su pirmine žmogaus dvasios 

išraiška. Todėl kalboje būtina jungti žodį ir vaizdą ir ta jungtis rodys sakomojo 
žodžio kultūros laipsnį. 

Andrius Ašmantas bendrinės šnekamosios kalbos kultūros srityje sukūrė 
jos kaip mokslinės disciplinos pagrindus ir klojo jos ugdymo ir puoselėjimo 
kelius. Šioje kalbotyros srityje jo našiausiai darbuotasi, parašyta daugiausia 
mokslinių darbų ir populiarinamųjų straipsnių. Būdinga, kad čia tyrėjo gerai 
suprastas paties dalyko sudėtingumas ir pats yra pripažinęs, kad dar daug kas 
jo paties darbuose nebuvo išėję iš propagandos žanro ribų. Vis dėlto jo sufor- 
muluoti principai, apimantys sakomojo žodžio kultūrą nuo garso ir žodžio ir 
einantys į žodžių junginius, sakinius iki viso teksto („išbaigto dalyko“) kelia 
nuostabą savo užmoju ir jau pradėtu statyti kultūros statiniu. Šioje srityje And- 
rius Ašmantas laikytinas didžiausiu lietuvių kalbotyroje naujų kelių tiesėju, 
kuriam lygių net iki šiol neturime. Skaitydami jo bendrinės šnekamosios 
kalbos kultūros darbus, ne vienoje vietoje turime pasistebėti, kad daugeliui 
iš mūsų dar ir šiandien labai toli iki Ašmanto propaguotos sakomojo žodžio 
kultūros aukštumų. Reikia pasakyti, kad kai kur (ypač mokykloje) jo skelbtos 
idėjos dabar visai užmirštos ir šnekamosios kalbos kultūra smarkiai ar net 
visiškai apleista. 

Kaip ir jo „Vaizdinė tartis“, taip ir literatūros mokslo ir kritikos darbai buvo 
tiesioginė psichologizmo mokyklos idėjų manifestacija lietuvių filologijoje. 
Andriaus Ašmanto „Įvadas į literatūros paskaitas“ buvo vieno iš tos mokyk- 
los mokslininkų — vokiečio Heinricho Liucelerio (Lūtzeler) knygos „Įvadas 
į meno filosofiją“ („Einfūhrung in die Philosophische Kunst“) konspektas, 
kūrybiškai pritaikytas lietuviškai auditorijai. Jame aiškinama meno prigimties 
psichologija, o žmogaus dvasios prigimties dalykai tiesiogiai susiję su Ašmanto 
studijos „Kūrybinis Putino pasaulis“ idėjomis. Joje svarstoma Putino žmogiš- 
koji ir kūrybinė prigimtis, parodomas Putino kūrybos savitumas. Ši studija 
yra vienas iš pačių įtaigiausių Andriaus Ašmanto kūrinių apskritai visame jo 
kūrybiniame palikime. Ji įdomi ir vertinga keliais požiūriais: nagrinėjamas 
Putino idėjų pasaulis nepaisant žanrinių kūrinių skirtumų, studija rašyta 
amžininko, neturinčio prieš akis viso dar tebekuriančio autoriaus kūrybos 
konteksto. Ji niekuo nenusileidžia kitiems to meto Putino kūrybos verti- 
nimams, o ne vieną iš jų ir gerokai pralenkia. Pagaliau šis darbas laikytinas 
vienu iš labiausiai pavykusių psichologizmo idėjų taikymo pavyzdžių lietuvių 
literatūros kritikoje. 

Dideli Andriaus Ašmanto nuopelnai švietimui ir ugdymui. Nors šioje 
srityje nepaliko stambesnių darbų (iš tokių didesnis gal tik „Lietuvių kalbos 
dėstymo metodikos“ paskaitų tekstas), bet savo gausiuose pedagoginiuo- 

se straipsniuose rašė apie daugelį aktualių ir svarbių švietimo ir ugdymų 
klausimų. Juose nagrinėjo auklėjimo tikslus ir uždavinius, mokyklų tinklo 
išdėstymo reikalus, mokyklos uždavinius, mokytojo asmenybės ir veiklos 
dalykus, lietuvių kalbos dėstymo uždavinius ir būdus, plačiai rašė apie kalbos 
mokymo metodiką. 

Andrius Ašmantas — vienas iš tautinės mokyklos kūrėjų ir ideologų. Į švie- 
timą jis žiūrėjo kultūrininko akimis ir jį laikė tautinės kultūros ugdymo vieta, 
veiksniu ir sąlyga. Tautinė mokykla turi išugdyti ne tautiškai indiferentišką 
kosmopolitą, o patriotiškai išprususią aktyvią asmenybę, pasirengusią dirbti 
reikiamose tautai svarbiose materialaus ir dvasinio kultūrinio gyvenimo srityse. 
Jo švietimo ir ugdymo sistema perdėm demokratiška ir visuotinė. Ji apima tris 
grandis: 1) visuotinį ir lygų švietimą nepaisant luomų, socialinių grupių ar 
kitokių skirtumų, apimantį vienodai visas bendrojo ir profesinio ugdymo sritis 
ir krašto geografines vietas; 2) visuotinį auklėjimą, kuris turi prasidėti šeimoje 
nuo sutuoktinių ir kitų šeimos narių santykių, pereiti vaikų darželio pakopą, 
apimti dorinį ir lytinį paauglių auklėjimą ir tolesnį brandinimą mokykloje; 
3) visuotinį tobulinimąsi ir profesinį augimą. Tai išties įspūdinga švietimo ir 
ugdymo sistema, neturinti pavyzdžių lietuvių pedagogikos istorijoje. 

Ne mažiau Andriui Ašmantui rūpėjo ir lietuvių kalbos ir literatūros dės- 
tymas mokykloje. Šiam dalykui jis skyrė svarbiausią vaidmenį tarp kitų mo- 
kyklinių disciplinų ir jį laikė visos mokyklos šeimininku. Karštai kritikavo 
senąjį analitinį dėstymo metodą ir propagavo euristiką, leidžiančią mokiniui 
ne iškalti informaciją, o savarankiškai išvesti taisykles ir jas tinkamai pritai- 
kyti reikiamiems tikslams ir uždaviniams spręsti. Atkakliai ieškojo teorijos 
ir praktikos dermės. Vienu iš svarbiausių būdų mokyti kalbos laikė įvairaus 
pobūdžio rašinius, apie juos paskelbė nemaža straipsnių. Pagrįstai teigiama, 
kad dabartinės lietuvių kalbos mokymo koncepcijos ištakos jau buvo išryš- 
kėjusios Andriaus Ašmanto darbuose (Dobrovolskis 2005: 19). 

Jam taip pat rūpėjo įvairios nepamokinės ugdymo formos, mokytojų 
rengimo ir profesinio tobulinimosi reikalai, tinkamos darbo sąlygos ir dera- 
mas atlyginimas už darbą. Mokytoją jis laikė svarbiausiu mokyklos asmeniu, 
kėlė jam didžiulius reikalavimus, kovojo už mokytojo autoriteto stiprinimą 
mokykloje ir visuomenėje. 

Andriaus Ašmanto kaip ir kitų to meto pedagogų bei pedagogikos moksli- 
ninkų palikimas akivaizdžiai rodo, kad tarpukario nepriklausomoje Lietuvoje 
sukurta lietuviškoji mokykla, pedagogikos mokslas ir lietuvių kalbos mokymo 
metodika yra originali mokslo ir praktikos sritis, savo gyvybingumą parodžiusi 
niūriais sovietinės okupacijos metais ir davusi konkrečius rezultatus — per 

pusę amžiaus nelaisvės metų padėjusi tautai išsaugoti savo tautinį savitumą 
ir tautinę savivoką. To niekada nereikėtų pamiršti ir nepulti ieškoti kokių 
naujovių svetur, tarsi nežinant, kad viskas jau buvo sukurta mūsų pačių ir 
patikrinta ilgametė praktika. 

Didelę Andriaus Ašmanto palikimo dalį, bent jau straipsnių ir rašinių 
gausa, sudaro publicistika. Ji labai įvairi ir savo žanrais (informacinė, tiria- 
moji, gamtinė, memorialinė), ir tematika, iš kurios ypač išsiskiria kultūrinė 
ir politinė publicistika. 

Beveik visuose savo darbuose Andrius Ašmantas pirmiausia buvo kultū- 
rininkas. Kultūra — daugelio jo publikacijų atramos taškas, įvairių svarstymų 
alfa ir omega. Kultūros reikalams ne vienur pajungiami net kalbos, literatūros, 
švietimo ir ugdymo dalykai. Kultūrą jis suprato labai plačiai — kaip beveik 
visas dvasinio ir materialiojo gyvenimo sritis, egzistuojančias žmogaus fizi- 
nėmis ir dvasinėmis pastangomis ir reikalaujančiomis mūsų kūrybinių jėgų 
ir dvasinio nusiteikimo. Kultūra, kitaip negu civilizacija, visada yra tautinė, 
tad visos kuriamos ypač dvasinės vertybės turi tarnauti tautos reikalams ir 
svarbiausiems jos siekimams. 

Skiriamaisiais tautos požymiais Andrius Ašmantas laikė kalbą, papročius, 
gyvenamąją vietą ir tautinę samonę, o esmine jos gyvavimo forma — valstybę. 
Tobula valstybės organizacija ir aukšta tautinė kultūra yra ne tik visuotinis 
tikslas, bet ir laidas mažoms tautoms išlaikyti savo savitumą, įskaitant net 
valstybės nepriklausomybę. Čia ypač pabrėžtinas jo originaliai suformuluotas 
bendrasis tautos gyvavimo principas: savarankiška valstybė kaip tautiškumo 
saugotoja, savarankiška kultūra kaip tautiškumo brangintoja ir savarankiška 
kūryba kaip originalus veržimasis į visuotinį vertybių pasaulį, kur visur kalba 
dalyvauja kaip integrali asmenybės dalis ir kaip integrali tautybės dalis. 

Andrius Ašmantas kūrė įspūdingą visuotinio tautinės kultūros ugdymo 
programą. Jam tautinės kultūros ištakos — tūkstantmetė tautos gyvensena ir 
tradicija, kaimo kultūra su visu savo dvasiniu palikimu, atsispaudusiu kalboje, 
tautosakoje, architektūroje, tapyboje ir kitose liaudies dailės srityse. Kultūros 
kūryboje stiprybės reikia semtis iš praeities, ypač iš netolimų laisvės kovų 
didvyriškumo (Ašmantas neidealizavo tuo metu oficialiai aukštinamos kuni- 
gaikščių Lietuvos). Visose ir valstybės, ir tautinės kultūros kūrybos srityse 
reikia atsižvelgti į geopolitinę mūsų šalies padėtį ir suvokti, kad mažoms 
tautoms didelių valstybių apsuptyje galima išsilaikyti tik savarankiška aukšta 
kultūra, kuriama tautinio paveldo pagrindais ir suvirškinant (tai yra kūrybiškai 
įsisavinant, perdirbant) kitų tautų kultūrą. 

Tai buvo modernaus demokratinio nacionalizmo nuostatos, padėjusios 

kaip tik XX amžiaus 4-ame dešimtmetyje „sulietuvinti Lietuvą“ (Algirdo Ju- 
liaus Greimo teiginys). Tačiau savo tautos iškėlimas Andriaus Ašmanto dar- 
buose niekur nebuvo šovinistinis: jis pripažino neatimamą teisę Lietuvos 
tautinėms mažumoms kurti savo kultūrą ir turėti savo tautinio švietimo ir 
ugdymo institucijų. 

Andriaus Ašmanto tautinės kultūros ugdymo programa apėmė ne tik 
aukštąjį meną (literatūrą, teatrą, muziką, dailę ir kt.), bet ir kitos kasdieni- 
nės dvasinės ir materialiosios kultūros sritis. Jam rūpėjo geri krašto keliai, 
sudarantys sąlygas kultūros apyvartai, tinkamai išdėstyta švietimo sistema, 
tiesiogiai rengianti kultūros kūrėjus, brandi periodinė spauda, skleidžianti 
kultūros vertybes, ir daugelis kitų sričių, tiesiogiai ar tarpiškai veikiančių 
kultūrą ar padedančių ją kurti. 

Kultūros subjektas yra žmogus. Nuo žmogaus prigimtinių savybių, jo dva- 
sinio ūgio ir auklėjimo priklauso tautinės kultūros plėtros tempai ir kokybė. 
Tik dora, sąžininga ir pareiginga asmenybė, išauklėta tautine dvasia, gali būti 
tikroji kultūros vartotoja ir kūrėja. Tad žmogaus auklėjimas neatmezgamai 
susijęs su tautinės kultūros kūryba ir vienas kitą sąlygoja ir lemia. Ši visuotinio 
švietimo ir auklėjimo, valstybės ir kultūros kūrimo bei kultūros visuotinumo 
jungtis yra centrinė Andriaus Ašmanto publicistikos apmąstymų ašis, išreiš- 
kianti tautos ir kiekvieno jos nario būties prasmę ir gyvenimo tikslą. 

Nors kultūrinėje Andriaus Ašmanto publicistikoje gausu įvairaus pobūdžio 
agitacijos, kartais ir patetiškų žodžių ir net egzaltacijos, vis dėlto galima matyti 
joje kuriant įspūdingą tautinės kultūros statinį, kuriame ne paskutinę vietą 
užima ir jo paties kuriama sakomojo žodžio kultūros teorija ir praktiniai jos 
taikymo būdai ir metodai. Visu tuo jų autorius stovi vienoje gretoje su kitais 
žymiaisiais mūsų kultūros ideologais, jos kūrėjais ir puoselėtojais. 

Andrius Ašmantas buvo šventai įtikėjęs kultūrinės misijos prasmingumu. 
Net ir susidūręs su sau pačiam naujomis aplinkybėmis ir visai valstybei kylan- 
čiomis grėsmėmis, jis nepaliovė tikėjęs dvasinių dalykų ir kultūros pranašumu 
prieš materialiąją tikrovę. Bet tikrovė vertė perkainoti vertybes ir vis daugiau 
krypti iš kultūros į politikos sritį. Vos persikėlęs dirbti į Klaipėdą, jis visomis 
savo publicistinio žodžio galiomis stengėsi ginti lietuvių tautos teises į pajūrį 
ir priešintis agresyviems vokietininkų veiksmams. Čia jo publicistikoje atsi- 
rado daug naujų gaidų ir įvairių spalvų. Aistringai kovojo ne tik žodžiu, bet 
ėmėsi konkrečių veiksmų — pasiryžo tiesiogiai eiti į politiką. Ašmantas darėsi 
aktyvus ne tik kultūriškai, bet ir politiškai. Nors ir neviešai, smerkė valdantįjį 
režimą ir tautos vadą Antaną Smetoną, spaudoje skaudžiai kritikavo valdžios 
veiksmus Klaipėdos krašte ir apskritai jos neveiklumą. Didžiai išgyveno vals- 

tybei iškilusius iššūkius: Klaipėdos krašto atplėšimą ir Lietuvos pažeminimą 
dėl Vilniaus krašto. Ir vis tiek jis ir toliau liko kultūrininkas, šventai tikintis 
savo idealais ir tautos gaivalinėmis ir kūrybinėmis galiomis. Savo darbuose, 
ypač švenčiant valstybės 20-metį, jis pabrėžė, kad valstybės kūrimas dar nėra 
baigtas organizaciškai, nes teko daugiau griauti negu kurti. Trečiąjį dešimtmetį 
jis tikėjosi jau eisiant kūrybos keliu. Net ir didžiųjų tautai išbandymų metu 
jis teigė, kad tauta jau pajėgi gyventi ir kurti savarankiškai, yra subrendusi 
išsilaikyti tautų ir valstybių kovoje už teisę būti savo žemėje. 


x XX 


Platesniame darbe ar tuo labiau kokiame mažesniame straipsnyje ar 
nedidelėje studijoje nagrinėjant kokios visuomenei nusipelniusios ar šiaip 
svarbios asmenybės gyvenimą ir darbus visuomet tyko pavojus autoriui 
pakliūti į subjektyvumo pinkles ir kai kuriuos faktus ar darbus pervertinti 
ir vienaip ar kitaip nupiešti šviesesnėmis spalvomis, negu buvo tikrovėje. 
Ir šios monografijos autorių nuolat tykojo pavojai matyti Andriaus Aš- 
manto gyvenime tik daugiau šviesių spalvų, o jo gyventą Lietuvos dviejų 
nepriklausomų dešimtmečių laikotarpį piešti kiek suidealizuotą tarsi kokį 
Lietuvos istorijos aukso amžių, kada lyg nebūtų buvę didelių skaudulių 
visuomenės gyvenime ir stambių klaidų valdančiųjų sluoksnių veiksmuo- 
se. Tuos pavojus stengtasi kiek įmanoma turėti prieš akis, o ar tai pavyko, 
tesprendžia knygos skaitytojai. Vis dėlto noriu pasakyti, kad darbe siekta 
nenutylėti jokių faktų ar vertinimų, o jeigu kur nepavyko sudėlioti reikiamų 
akcentų ar buvo pasakyta painiai ar neaiškiai, tai čia jau knygos autoriaus 
atsakomybė, kylanti ne iš blogos valios, o daugiau dėl kokio paskubėjimo 
ar dėl ne iki galo apsvarstytų teiginių. 

Rašant šią knygą, niekada nepaleido mintis, kad dabartinėje mūsų kultūroje 
beveik nefunkcionuoja Andriaus Ašmanto tekstai ir juose keliamos mintys. 
Kažkokia nelemtis juos lydi nuo pačių paskutinių autoriaus gyvenimo dienų, 
kurių tragiška tėkmė padalijo mūsų tautos likimą ir jos kultūrą tarp to, kas 
buvo, ir tarp to, kaip bus gyvenama kitokiomis sąlygomis. Lėmė ne tik ne- 
palankūs mūsų tautai gyvenimo dešimtmečiai, bet ir kitos aplinkybės. Tarp 
jų ir ta, kad Ašmantas nebuvo išleidęs jokios knygos, nemaža dalis jo darbų 
buvo rankraštiniai, o geriausi straipsniai pasimetė tarp gausių anuometinių 
kitų žmonių rašinių. Net ir viena iš vertingiausių studijų „Kūrybinis Putino 
pasaulis“ buvo paskelbta retai kada kieno vartomo Klaipėdos pedagoginio 
instituto metraščio puslapiuose. Nereikia užmiršti ir to, kad nemaža savo 
rašinių ir beveik visus publicistinius straipsnius Ašmantas pasirašinėjo ne 

pavarde, o slapyvardžiais, ir jie tarsi nematomi išsklido visoje tuometinėje 
periodinėje publicistikoje. 

Mūsų dienomis Ašmanto tekstai tebėra filologijos, pedagogikos ir žurnalis- 
tikos diskurso paraštėse ir jo mintys, jei ir cituojamos, tai daugiausia atsitiktinai 
ir nesistemingai. Rašant šią monografiją stengtasi kiek galint daugiau susis- 
teminti įvairiuose šaltiniuose ir rašiniuose išsibarsčiusias Andriaus Ašmanto 
pažiūras ir pamėginti atkurti ir įvertinti jo statytąjį filologijos rūmą, tam tikrą 
paminklą savo tautai ir jos žmonėms. Monografijos autorius nepuoselėja vil- 
čių, kad šioje knygoje bus pavykę visapusiškai ir iki galo atskleisti Andriaus 
Ašmanto darbų vertę ir jų svarbą mūsų mokslo ir kultūros istorijai. Kai kurie 
jo darbai galėjo likti įvertinti per mažai, o kai kas gal ir kiek pervertinta. Bet 
jeigu pavyko kiek praskleisti uždangą nuo anų jau toli į praeitį nukeliavusių 
dienų įvairovės, nupūsti kiek dulkių nuo to meto žmonių ir jų darbų likimų, 
knygos autorius jausis savo pareigą atlikęs, ypač atidavęs duoklę tam didžiam 
idealistui kūrėjui, tikram lietuviui (Vincas Mykolaitis-Putinas), kurio žodžiai 
dar ir dabar negali nevirpinti mūsų jausmų ir neduoti peno dvasiniams ir 
intelektiniams apmąstymams. Reikėtų atsiminti, kad tokių plačių interesų 
filologų mokslininkų ir praktikų, aistringų kultūrininkų ir pagaulaus žodžio 
publicistų, per tokį trumpą amžių mums tiek daug pasakiusių, savo kultūros 
ir mokslo istorijoje ne tiek daug ir težinome. 

199, 204, 205, 206, 207, 208, 209, 281, 
282, 289, 330 


Ambraška Jurgis 72, 203, 428, 461, 463, 574 
Ambrazas Vytautas 572 


Ambrazevičius (Brazaitis) Juozas 166, 167, 
169, 170-171, 181, 188, 190, 191, 192, 
198, 199, 200, 203, 209, 232, 298, 301, 
304, 429, 431, 436, 437, 461, 474, 496 


Andriejauskas Jonas 50, 54, 62, 64 
Anglickis Stasys 104, 113 


Andersenas (Andersen) Hansas Kristianas 
176 


Antcas (Antz) Jozefas 405, 510 

Aperavičius Juozapas 60, 62 

Arlauskis Kazys 62 

Aruma (Arumaa) Peteris 315, 330 

Ašmantaitė Jurga 21, 308 

Ašmantaitė-Gedminienė Vilija 21, 308 

Ašmantaitė-Kočanienė Joalita Julija 10, 13, 
14, 21, 158, 217, 221, 262, 292, 293, 299, 
301, 303, 304, 305, 306, 307, 308, 557 

Ašmantaitė Vygailė 21 

Ašmantas B. 186, 187 


Ašmantas Dainius 21 


Ašmantas Jurgis Ramūnas 10, 21, 292, 293, 
304, 307, 308, 309, 420-424, 427, 557 


Ašmantas Leonas Vaidotas 8, 9, 10, 13, 14, 
20, 21, 23, 200, 232, 262, 292, 293, 299, 
301, 304, 305, 307— 309, 420-—-427, 429, 
555, 557, 558, 560, 561, 574, 576 


Ašmantas Šarūnas 21 


M 


14,21, 109, 135-136, 158, 217, 228, 262, 
263, 286, 292, 301, 302, 304, 306, 308 

Ašmantienė-Klizaitė Elvyra 21 

Ašmantienė-Seniauskaitė Dijana 21 

Ašmonas Jokūbas 20 

Ašmontaitė Joana 21 

Ašmontaitė Ona 20, 21 

Ašmontaitė Ona Marijona 21 

Ašmontaitė Petronėlė Joana 21 

Ašmontaitė (Ašmantaitė)-Kniukštienė (Kniūkš- 
tienė) Ona 21, 24, 25, 51, 53, 284 

Ašmon(tJaitė-Storostienė Marija 20 

Ašmontaitė (Ašmantaitė)-Šiaulevičienė Bar- 
bora 21, 23,24, 25, 51, 126, 127-128, 264, 
284, 285 

Ašmontaitė (Ašmantaitė)-Šiaulytienė Stanis- 
lova 21, 24, 26 

Ašmontaitė (Ašmantaitė)-Žutautienė Emilija 
21, 24-25, 26, 28, 39, 51, 127, 134, 282, 
284, 299, 301, 

Ašmontas Andriejus 21 

Ašmontas Antanas (g. 1817) 21 

Ašmontas Antanas (g. 1866) 21 


Ašmontas (Ašmantas) Antanas (tėvas) 18, 
20, 21, 22, 23, 24, 25, 26, 28, 29, 51, 54, 

124—-126, 127, 132, 133, 149, 241, 264, 
265, 266-267, 282, 285 


Ašmontas Antanas (brolis) 10, 21, 24, 25, 
126, 264, 285-286, 301 


Ašmontas Dominikas Povilas 20, 21 


Ašmontas (Ašmantas) Jonas (brolis) 20, 21, 
24, 78, 126, 282, 283, 284, 285-286, 301 


Ašmontas Jonas Jokūbas 20, 21 
Ašmontas Juozas Jonas 20, 21 
Ašmontas Klemas 21 


Ašmontas (Ašmantas) Kostas (Konstantinas) 
21, 24, 267, 282, 284, 285 


Ašmontas Leonas 20, 21 
Ašmontas Leonas (g. 1834) 21 
Ašmontas Leonas Juozapas 21 
Ašmontas Liudvikas 21 
Ašmontas Matas 21 


Ašmontas (Ašmantas) Povilas 21, 24, 267, 
282, 285 


Ašmontas Pranciškus Jonas 21 
Ašmontas Pranciškus (g.1863) 20, 21 


Ašmontas (Ašmantas) Pranas (Pranciškus) 
(brolis) 21, 24, 267, 284, 285 

Ašmontas Stasys 286 

Ašmontienė-Buivydaitė Ona (motina) 18, 
20,21, 22, 25, 50, 51, 123-124, 125, 126, 
562 


Ašmontienė (Ašmantienė)-Uoselytė Ieva 24, 
51 


Ašmontienė (Ašmantienė)-Varnelytė Ona 21 
Augustaitis Pranas 149, 288 
Augustinavičius Kazimieras 62 

Avižonis Konstantinas 223 

Avižonis Petras 199, 209 


Babrauskas Benys (Benediktas) 73, 115, 118, 
327, 401, 574 


Bacevičiūtė Rima 578 
Bachas (Bach) Adolfas 405, 510 
Bačinskaitė Salomėja, žr. Nėris Salomėja 


Bagdanavičius P. 72 


Bagdonas Juozas 143 

Bagdonas Petras 110, 111 

Bagdonavičius Vacys 20 

Bajoras V. 260 

Balčikonis Juozas 13, 71, 81, 91-92, 94, 105, 
176, 177, 178, 188, 190, 191, 193, 194, 
203, 204, 206, 209, 212, 220, 238, 270, 
276, 282, 318, 319, 320, 323, 327, 328, 
330, 331, 353, 365, 471, 474, 549, 552, 
572, 574, 575, 576, 581, 584 


Balčiūnas Petras 190, 196, 197 

Baldžius Augustas 233, 254 

Bali (Bally) Šarlis 339 

Balkevičius Jonas 314 

Balsevičius Juozapatas 33, 34, 37—38, 58, 574 
Baltrušaitis V. 110 

Baltrušis Juozas 39, 574 

Banaitis Saliamonas 211 

Banevičius Mikas 98 


Baranauskas Antanas 209, 290, 315, 316, 
330, 344, 347, 348, 350, 354, 420 


Barkauskas J. 65 


Barzdukas Stasys 72, 105, 116, 188, 190, 196, 
197, 200, 201, 209, 218, 472, 473, 574 


Basanavičius Jonas 49, 199, 346, 580 
Baužys Petras 560, 574 

Becenbergeris (Bezenberger) Adalbertas 317 
Beleckas Juozas Kazys 182 

Bendorius Antanas 231-232, 301 


Bernadišienė-Bylaitė Petronėlė 106, 188, 
190, 196, 197 


Bernotas Jonas 190 
Bernotas Napoleonas 238 
Bernotienė Izabelė 190 
Bicka Jonas 253 


Bičiūnas Vytautas 156, 158, 160, 435—436, 
450, 574 


Bidva St. 54, 64 
Bielinis A. 578 
Bieliukas Kazys 288 


Bylaitė Petronėlė, žr. Bernadišienė Petronėlė 

Biliūnas Jonas 158, 375 
Biliūnienė-Matjošaitienė Julija 579 
Bilkis Laimutis 19 

Bindokaitė Elena 244 

Binkis Kazys 237 

Birietaitė Ona 190 

Birutavičienė A. 260 


Biržiška Mykolas 75, 81, 98, 105, 106, 108, 
198, 199, 281, 287, 288, 312, 316, 429, 
431, 433, 580 


Biržiška Vaclovas 106, 287 
Bitneris Samuelis 114 
Bizauskas Kazys 431 
Blynaitė Laura 435, 574 


Boduenas de Kurtenė (Baudouin de Cour- 
tenay) Janas 317 


Bogen H. 175 

Bogušas Ksaveras 107, 346, 438 

Bradūnas Kazys 300 

Brakas Adomas 574 

Braudė Samuelis 62, 63 

Brazdžionis Bernardas 7, 104 

Brazdžiūnas Povilas 292 

Braziūnas Vladas 559 

Brejeras V. 106 

Brenderis (Brender) Pranas (Franz) 71, 78, 
81, 87-89, 90, 102, 103, 105, 112, 173, 
209, 245, 246, 312, 314, 326, 327, 339, 582 

Bretkūnas Jonas 330, 345 

Brindlingeris (Brindlinger) 254 

Briukneris (Brūkner) Aleksandras 330 

Brugmanas (Brugmann) Karlas 375 

Bruožis Vilius 346 

Bruvelaitis Jurgis 226, 230 

Bružas Jonas 118, 177, 188, 190 

Bružikas Jonas 181-182 

Bružinskis Juozas 62 

Budėjus St. 216 

Budraitis Tadas 122 

Budreika Marius 21 


Budreika Vaidotas 21, 308 

Būdvytis 122 

Budzinskis (Budzinskas) Juozas 56, 228, 259, 
476 

Būga Kazimieras 57, 70-71, 72, 73, 74, 75, 
93,198, 290, 312, 313, 314-—315, 316, 317, 
318, 319, 320, 321, 323, 324, 328, 331, 
338, 344, 350, 351, 353, 355, 356, 358, 
399, 400, 574, 583, 584 


Buivydaitė Emilija 22 

Buivydaitė Ona, žr. Ašmontienė-Buivydaitė 
Ona 

Buivydaitė Petronėlė 22 

Buivydaitė Pranciškona 22 

Buivydas Antanas 22 

Buivydienė-Lapienė Ona 51 

Bukauskienė Teresė 155, 355, 459, 460, 462, 
463, 464, 465, 466, 470-471, 503, 572, 575 

Bulavas Juozas 57, 288, 298, 575 

Bulvičiūtė B.106 

Burnytė E. 106 

Busilas Antanas 234, 464, 476 

Bušas Arndtas 34, 35, 36, 40 

Butauskaitė Adelė 134-135 


Būtėnas Julius 103, 104, 105, 110, 115, 117, 
118, 199, 209, 331, 575 


Būtėnas Petras 72, 198, 280, 314, 317, 320, 
323, 324, 327, 329, 331, 390, 397, 399, 
400, 401, 472, 476, 575 


Butkienė Liuda 190 
Butkus Ant. 216 
Butkus Vladas 190, 198 


Chadaravičius Mečys 278, 279 
Chomskas Teodoras 35 


Cirtautas Zigmantas 62 


Čaplikas Julius 182 
Čepinskis Vincas 106 
Čeponis Alfonsas 270 
Černeckis Antanas 558 

Česūnas (Češūnas, Ziemnavičius) Stasys 
431, 461 

Čipkus Alfonsas, žr. Nyka-Niliūnas Alfonsas 

Čiurlionienė-Kymantaitė Sofija 71, 101, 204, 
205, 206, 207, 273, 274, 331, 431, 432, 
433, 475, 577 


Čiurlys Petras 106 

Čiuta Julius 106, 191, 196, 197 
Čiutienė-Akelytė Bronė 191 

Čižiūnas Vaclovas 106, 107, 118, 217, 461 


Dabušis Stasys 321, 324 
Dagelytė-Valaitienė Veronika 245 
Dagys Jonas 117 

Damišas (Damisch) 254 


Dambrauskas Aleksandras (Adomas Jakštas) 
158, 319, 323, 324, 326, 330, 432, 433, 
434, 439, 441, 443 


Dambrauskas Antanas 270 


Dambrauskas (Dambriūnas) Leonardas 72, 
74, 105, 115-116, 206, 209, 261, 333, 474, 
475, 575, 583 

Damijonaitis Juozas 38 

Damijonaitis Pranas 556 

Damušis Adolfas 42 

Danyla J. 196, 197 

Daniliauskas Antanas Pranas 86 

Daniliauskienė Leokadija 169 

Dantė Aligjeris (Dante Alighieri) 175 

Daračiūtė Birutė 9, 10 

Dargytė-Ašmontienė Barbora 21 

Daujotytė Viktorija 451 

Daukantas Simonas 95, 175, 214, 327, 345, 
346, 366, 369, 371, 376, 438 


Daukša Mikalojus 72, 74, 96, 115, 278, 316, 
317, 327, 330, 345, 355, 356, 357, 359— 
362, 371, 464, 508, 578 


Daunytė E. 106 

Dausynas Mykolas 50, 79 
Dekartas (Descartes) Renė 505 
Derkintis Valerijonas 244 


Dikensas (Dickens) Čarlzas 139, 203, 455 

Diltėjus (Dilthey) Vilhelmas 563 

Dirgėlaitė-Ašmontienė Julijona 21 

Dirgėlas Juozas 267 

Dirsytė 178 

Dobrovolskis Bronius 2, 8, 15, 476, 478, 512, 
558, 559, 567, 575 

Dogelytė-Balčiūnienė Virginija 87, 575 

Donelaitis (Duonelaitis) Kristijonas 88, 238, 
316 

Dostojevskis Fiodoras 139 

Doveika Kostas 579 

Dovydaitis Pranas 42, 323, 462 

Dovydėnas Liudas 204, 363, 365, 366 

Drachas (Drach) Erichas 235, 405, 406, 511 

Dubas Vladas 429 

Dulong'as 245 

Dumčius Jonas 72, 105 

Dundulis Bronius 56, 64 

Durys (Durickis) Mykolas 9, 71, 72, 160, 
314, 338, 343, 390, 474, 575 


Eidukas Jonas 269 

Eidukevičius Juozas 306 

Ekblomas (Ekblom) Richardas 315 
Elisonas Jurgis 327 

Endzelynas Janis 312, 375 

Engelis (Engel) Eduardas 90 
Engelman (Engelmann) Zuzanė 405 
Eretas Juozas 261, 429, 437 

Ernicas (Ernitz) Vilimas 120 


Esmaitis, žr. Matjošaitis Stasys 


Fabricijus 56 
Falkenhanas (Falkenhan) Viktoras 330 


Fenclau (Fenzlau) Valteris 329, 330, 416, 
417, 418, 419, 575 


Fiorsteris (F6rster) Frydrichas Vilhelmas 158 
Fogelis (Vogel) Heinrichas 235 


Forchhameris (Forchhammer) Jiorgenas 95 

Fortunatovas Filipas 351 
Fosleris (Vossler) Karlas 234, 338, 339, 564 


Frenkelis (Fraenkel) Ernstas 312, 313, 315, 
329, 330 


Gabrys Juozas 431 
Gailiūnas Pranas 476 
Gailius Viktoras 271 
Gaivenis Kazys 319, 575 


Galinskienė Ona, žr. Kniukštaitė-Galinskienė 
Ona 

Galvanauskas Ernestas 223, 225 

Galvydis Juozas 270 

Garliauskas Vidas 332, 359, 575 

Garsija (Garcia) Manuelis 395 

Gasparavičius Kazimieras 105, 576 

Gedgaudas Mikas 62 

Gedminaitė Kristina 21 

Gedminienė Vilija, žr. Ašmantaitė-Gedmi- 
nienė Vilija 

Gedminas Andrius 21 

Gedminas Artūras 21 

Geniušas Juozas 404—405, 414, 464 

Gerasimavičius V. 42 


Ma- 


Gerulis (Gerullis) Jurgis 73, 74, 97, 111, 117, 
158, 177, 315, 316, 317, 326, 329, 330, 355, 
392, 398, 415, 416, 417, 419, 420, 576, 580 

Gėtė (Goethe) Johanas Volfgangas 339 


Giedraitis (Giedrius) Antanas 204, 205, 209, 
237 


Giedraitis Juozapas Arnulfas 114 
Gineitis Leonas 431, 576 

Gintalas Petras 62, 63-64, 576, 581 
Gira Liudas 435, 450, 576 
Glebuvienė Vitolda 422 

Goberienė Birutė 574, 575, 576 
Gobis Juozas 46 

Greimas Algirdas Julius 569 
Grigalauskytė Elė 77 


Grigonis Matas 323 

Grigas Napalys 112, 209, 

Grigiškytė S. 106 

Grinaveckienė Elena 416, 576 
Grinaveckis Vladas 30, 416, 576, 583 


Grinius Jonas 198, 429, 432, 436, 437, 442, 
450-451, 525, 564, 576 


Gudaitis Leonas 514, 515, 516, 576 
Gustaitis Antanas 455 
Gustaitis Motiejus 324, 431 


Hašekas (Hašek) Jaroslavas 202 


Hegelis (Hegel) Georgas Vilhelmas Frydri- 
chas 339, 433 


Heincas (Heinz) Adamas 338, 339, 395, 576 
Helvagas (Hellwag) Volfgangas 395 
Herbačiauskas Juozapas Albinas 98, 431, 433 
Hermanas (Hermann) Eduardas 313, 317 
Hervagenas (Herwagen) Karlas 405, 510 
Humboltas (Humbolt) Vilhelmas 338 


Ibsenas (Ibsen) Henrikas 203 
Iešmanta Albinas 158, 431 
Inčiūra Kazys 104 
Ivanauskas Tadas 70 
Ivanauskienė Audra 578 
Ivanovas Bernaras 222, 576 
Ivinskis Laurynas 32 


Ivinskis Zenonas 56 


Jablonskis Jonas 34, 49, 58, 59, 70, 71, 73, 
109, 143—144, 149, 151, 155, 160, 162, 170, 
177, 204, 212, 220, 238, 276, 312, 313, 314, 
315, 318, 319, 320-321, 322, 323, 324, 330, 
331, 332, 344, 348, 350—353, 354, 355, 356, 
365, 369, 370, 371, 372, 386, 391—392, 402, 
474, 575, 576, 580, 581 

Jablonskis Konstantinas 330 

Jablonskytė (Petkevičienė) Julija 59 


Jagaudas (Jogaudas) Jonas 55, 57, 60, 61, 62, 
63, 260 

Mi- 


Jakševičius Algirdas 300, 302 

Jakštas Adomas, žr. Dambrauskas Aleksandras 

Jakštas Juozas 277 

Jakštas Petras 209 

Jakubauskas Aleksandras 62 

Jakubėnas Vladas 332 

Jankaitis Pr. 216 

Jankauskas Kazys 28, 29 

Janulaitis Augustinas 70 

Janulionytė Edita 141 

Januševičius Povilas 56 

Janušytė Liūnė 104 

Janušytė Regina 13 

Jasinskis Severas 62 

Jasinskis Vytautas 62 

Jaunius Kazimieras 11, 236, 252, 290, 318, 
330, 344, 348—350, 351, 354, 375, 380, 564 

Jespersenas (Jespersen) Otas 95, 339 

Jocaitis Vincas 450, 576 

Jodelė Pranas 275 

Jokantas Kazys (Kazimieras) 166, 168-169, 
172, 186, 198, 204, 205, 209 

Jokubavičienė Kristina 574 

Jonikaitė Zuzana 34-35, 36, 56, 72, 577 

Jonikaitis Antanas 110-112, 113, 151, 185, 
200, 209 

Jonikas Ignas 52, 54, 62, 63 

Jonikas Petras 7, 72, 74, 95, 105, 106, 110, 
111, 112-114, 118, 206, 207, 208, 245, 
278, 281, 282, 287, 289, 301, 302, 303, 
326, 329, 330, 331, 332, 344, 354, 366, 
369, 371, 376, 380, 420, 472, 486, 493, 
494, 560, 576, 581-582 

Jonynas Ignas 99, 292 

Jonūnaitė A. 216 

Jovaiša Leonas 470, 576 

Jucys Adolfas 10, 292, 305 

Jukna Stepas 244 

Juknevičius Romualdas 455, 456 


Juodeška Jonas 216 
Juodka Benediktas 556 
Juozapavičius J. 474 
Jurgilaitė P. 178 
Jurgutienė Aušra 430, 579 
Jurgutis Vytautas 288 
Jurgutis Vladas 292 
Jurkynas Matas 72 

Juršė Bronius 561, 577 
Juška Antanas (kalb.) 375 
Juška Antanas 96 

Juška Albertas 222, 223, 226, 577 
Juška Jonas 330 


Mi- 


Kabelka Jonas 71, 74, 330, 584 


Kačinskas Henrikas 188, 191, 193, 194, 244, 
278, 279, 332, 404, 456, 577 


Kadaravičius, žr. Chadaravičius Mečys 
Kadžytė Gražina 182, 577 

Kairiūkštis Stasys 270 

Kalmas (Calm) Hansas 405 

Kalnėnas Juozas 209 


Kalnius Alfonsas 7, 72, 74, 209, 212, 213- 
214, 233, 260, 261, 270, 277, 327, 331, 
461, 472, 473, 474, 475, 496, 577, 581 


Kamantauskas (Kamantauskis) Viktoras 56, 
57-58, 59, 158, 314, 320, 321, 324, 331 

Kaminskaitė 122 

Kanišauskaitė Ramunė 15, 558, 559 

Kantas (Kant) Imanuelis 514 

Karčiauskienė Magdalena 459, 577 

Karečius P. 258 

Karmalavičius Ramutis 71, 101, 273, 577 

Karsavinas Levas 105, 213, 292, 312 

Karvauskas Alfonsas 35 

Karzėnas Edmundas 62 

Kašinskaitė E. 106 

Katinas Jonas 177 

Kaubrys Saulius 459, 466, 577 

Kaunas 160 

Kaupas Vladas 62, 63 
Kaunienė E. 277 
Kavaliauskas K. 475, 577. 


Kavaliūnas (Kovaliūnas) Adolfas 219, 226, 
227, 228, 229, 234, 235, 577 


Kaveckis Vaclovas 62 
Kazlauskas V. 106 
Kazragienė Laima 584 
Keinys Stasys 332, 577 


Keliuotis Juozas 7, 45, 46, 142, 247, 429, 
431, 436, 514-515, 516, 577 


Kelpša Stanislovas 62 

Kemežys Vincas 513, 577 

Kepalas Stasys 71 

Kempelenas (Kempelen) Volfgangas 395 
Kerpaitė-Ašmontienė Elena 21 


Keršenšteineris (Kerschensteiner) Georgas 
509 


Kęstavičius Bronislovas 62 
Kėzytė Sofija 35, 577 
Kiaunė B. 106 
Kybrancas Jonas 244 
Kiesylis Antanas 171 
Kinderis 178 
Kipas (Kipp) Johanas 181 
Kirtiklis Antanas 177 
Kizevičienė Marijona 135 
Kizevičius A. 471, 472, 577 
Kizevičius Jurgis 135 
Kizevičiūtė Antosė 307 
Ona 
Kizevičiūtė-Rimienė Aga 262—-263, 293, 305 
Kleinas Danielius 330, 345, 346, 347, 352 


Klemensevičius (Klemensiewicz) Zenonas 


405 
Klementas Antanas 56, 438 
Klimas Petras 313 
Klizaitė Elvyra, žr. Ašmantienė-Klizaitė Elvyra 


Klumbys Valdemaras 298, 577 

Kniukšta (Kniūkšta) Juozas 21, 24, 51 

Kniukštaitė-Galinskienė Ona 25, 26 

Kniūkšta Pranas 324, 380, 384, 577 

Kniukštienė Ona, žr. Ašmontaitė (Ašman- 
taitė)-Kniukštienė (Kniūkštienė) Ona 

Kochanovičius (Kochanowicz) Janas 405 

Kochas Jurgis 59, 62, 475, 578 

Kochas (Koch) Karlas 101, 175 

Kočanaitė-Vitkūnienė Joalita 21 

Kočanas Artūras 14, 21 

Kočanas Darius 21 

Kočanas Karolis 21 

Kočanas Vytautas 21, 307 

Kočanienė Diana, žr. Nedzvezkaitė-Koča- 
nienė Diana 

Kočanienė Joalita Julija, žr. Ašmantaitė-Ko- 
čanienė Joalita Julija 

Kolbuševskis (Kolbuscewski) Kazimieras 
360, 361 

Končienė Teklė 62 

Končius Ignas 287 

Končius Juozapas 62 

Korgaudaitė Michalina 64 

Kornelis (Corneille) Pjeras 277 

Korsakas Kostas 316, 437, 579 

Kostkevičiūtė Irena 301, 432, 433, 578 

Krasnickaitė A. 106 

Krėvė-Mickevičius Vincas 77, 81, 83, 84, 85, 
99, 105, 106, 111, 112, 117, 139, 154, 158, 
160, 183, 289, 312, 366, 371, 375, 420, 435 

Krikščiūnas Matas 212, 472, 578 

Kriukelienė O. 578 

Krukis Martynas 191, 193 


Kruopas Jonas 7, 72, 74, 110, 113, 114-115, 
209, 261, 475, 572, 581 


Krupavičius Mykolas 462 
Kubilius Vytautas 430, 578 
Kučinskaitė Antanė 210, 277, 578 
Kudaba Česlovas 19, 578 

Kudirka Feliksas 58, 62, 188, 196, 197 
Kudirka Vincas 199, 548 


Kulbokas (Kulboševskis) Vladas 104, 105, 
106, 107, 118, 188, 578 


Kungys Jonas 52 


Kuodys Leonas 72, 209, 218, 219-220, 228, 
229, 323, 324, 471, 472, 474, 476, 497, 
578, 583 


Kupstaitė Aina 62 


Kuršaitis Frydrichas 314, 330, 344, 347, 348, 
352, 368, 375, 377, 379, 380 


Kutra Jurgis 188, 196, 198, 203 


Kuzmickis Zigmas 72, 160, 170, 188, 191, 
192, 194, 196, 197, 198, 203, 209, 214, 
217, 228, 239, 260, 324, 327, 331, 431, 
461, 463, 464, 472, 474, 555, 578 


Kviklys Bronius 27, 30, 31, 54, 55, 578 
Kviklys Mečislovas 106, 107 


Labokas Juozas 72, 111, 116-118, 209, 329, 
583 


Labutis Viktoras 56, 62 

Lankutis Jonas 451 

Lapaitė Vanda 129, 131—134, 136, 152 
Lapė Alfonsas 43, 44, 48 

Lapėnaitė St. 177 

Lapienė Petras 196, 198, 260 

Larinas Borisas 315 


Laukaitis Juozas 207 


Ma 


Mi- 


Laukytė O. 106 


Laurinaitis Jonas Martynas 13, 116, 199, 204, 
208, 209, 319, 320, 331, 578 


Laužikas Jonas 462, 463, 464, 578 

Lazauskas Juozas 209, 210, 253, 414, 461, 
557, 578 

Lazdynų Pelėda 56, 158 375, 440 

Lebedys Jurgis 316, 360, 578 

Lėbelis (Lėbel) H. 405 

Lekevičius J. 197 


Lengvinas Aleksandras 104, 209 

Lemchenas Chackelis 72 

Leonas Petras 49 

Lesėmaitė Pranė 62 

Leskauskaitė Asta 578 

Leskynas (Leskien) Augustas 316, 368, 375, 
381, 578 

Letukas Juozas 44 

Liaugminas Albinas 428, 578 

Lyberis Antanas 7, 9, 73, 117, 578 

Lietuvis Mykolas 346 

Lileikytė N. 52 

Lindė-Dobilas Julijonas 186, 188, 191, 193— 
194, 198, 237, 431, 435, 518, 546, 564, 579 

Lipnickas Jonas 555 

Litvinienė Inga 559, 579 

Litvinienė Regina 558 

Liuceleris (Litzeler) Heinrichas 438, 439, 
441, 442, 443, 566, 579 

Liūlys Justinas 62 

Livčicas Ch. 216 

Ložaitė-Buivydienė Ona 22 

Lukoševičius Justas 560, 579 

Lukošius Balys 278 

Lukšienė Meilė 102-103, 579 

Lunytė Juzė 62 


Maceina Antanas 7, 104, 463, 464, 465, 466, 
502, 515, 525, 564 
Maciejauskienė Vitalija 359, 579 


Maciūnas Vincas 104, 106, 107, 261, 287, 
429, 431 

Mačernis Mečys 226, 227-228, 239, 240, 
463, 470 

Mačernis Vytautas 56 

Mačernis Tamošius 54 

Mačiulaitytė 178 

Mačiulis Antanas 306 

Mačiulis Dangiras 247, 515, 516, 519, 535, 
579 

Mačiulis Jonas, žr. Maironis 

Mačiulytė Katrytė 304 

Mačiulytė Marija 306 

Maironis 158, 160, 237, 241, 277, 431 

Makaraitytė Indrė 558, 579 

Makauskienė Živilė 579 

Maknickas (Maknys) Vytautas 106, 196, 197 

Maldeikis P. 106 

Malinauskas (Malėnas) Ignas 155, 160, 166, 
203, 217, 365, 461, 464, 470, 475, 495 

Mančinskas Česlovas 223, 579 

Mantvila Bagdonas 62 

Marcinkevičienė Rūta 517, 518, 579 

Marcinkienė Julijona 62 

Masiulis Boleslovas 199, 209 

Masiulis V. 216 


Masiliūnas Kazys (Kazimieras) 195, 209, 
280, 464 

Mašiotas Pranas 205, 209, 237, 319, 464 

Matijošaitis (Esmaitis) Stasys 158, 463, 509, 
575 

Matulaitienė Stasė 195, 198, 201, 579 

Matusevičiūtė Izabelė 72, 74, 329, 330 

Matusevičiūtė Ona 104, 579 

Mažiulis Vytautas 91, 581 


Mažvydas Martynas 158, 316—317, 330, 345, 
356, 371 


Mejė (Meillet) Antuanas 341 
Merkys Vytautas 573 
Merlinas (Mėrlin) Mykolas 330 


Meškauskas (Germantas) Pranas 72, 113, 209, 
257, 314, 324, 331, 369, 371, 376, 472 

Mieželaitis Eduardas 270 

Miglinas Simas 216 

Mikalauskaitė Elzbieta 74, 111, 209, 329, 
330 

Mikeliūnas Jonas 177 


Mykolaitis-Putinas Vincas 93, 98-99, 105, 
106, 135, 237, 287, 288, 289, 301, 339, 377, 
429, 431, 432-434, 436, 440, 442, 443— 
451,511, 529, 566, 570, 571, 576, 578, 579 


Mikulėnienė Danguolė 560, 579, 580 
Mikulskis J. 264 

Miliūnaitė Rita 332, 579 

Mironaitė Monika 270 

Mironas Ričardas 261, 270 

Mironas Vladas 256 

Misius Kazys 19, 27, 32, 579 
Miškinis Antanas 104 

Miškinis Motiejus 450, 474, 579 
Miunynchas (Munnynck) M. 432 
Mockuvienė I. 560, 579 

Molis (Moll) Adolfas 405, 406 
Moljeras (Moliėre) 158 

Mošinskis Vytautas 275 

Morkūnas Kazimieras 97, 177, 326, 572, 580 


Motuzas Remigijus 459, 460, 461, 464, 465, 
467, 468, 469, 503, 580 


Murinas Bronius 234 
Murka Jonas 209, 475, 476, 492, 580 


Naginskas Stasys 71 
Naujokaitienė Anelė 231, 299 
Naujokaitis Pranas (ped.) 231 


Naujokaitis Pranas (lit. ist.) 429, 433, 434, 
435, 436, 515, 580 


Navardaitienė Stefa 109, 259 


Navardaitis (Navardauskas) Petras 14, 50, 
107-110, 127, 129, 142, 152, 171, 217, 232, 
256, 258, 259, 260, 262, 264, 265, 282, 294 


Nedzveckaitė-Kočanienė Diana 21 
Nėris Salomėja 7, 280 

Neselmanas (Nesselmann) Georgas 330 
Nezabitauskaitė Zofija 62 
Nezabitauskas Adolfas 9, 199, 209, 581 
Nezabitauskis Liudas 518, 547 

Nyčė (Nietzsche) Frydrichas 339 


Nydermanas (Niedermann) Maksas 87, 88, 
312, 314, 327, 330 


Niemis (Niemi) Augustas Robertas 460 
Nyka-Niliūnas (Čipkus) Alfonsas 105, 580 
Norkus Jonas 431 

Oginskienė Marija Gabrielė 32 
Oginskis Irenijus 31 

Oginskis Mykolas Kleopas 31 
Okas Jonas 289 


Orintaitė Petronėlė 104, 105, 108, 188, 196, 
198, 580 


Orlovas B. N. 260 
Orvydas (Orvydas) Adolfas 259 
Otrembskis (Otrębski) Janas 289, 315, 329 


Pakarklis Povilas 298 

Pakerys Antanas 326, 399, 580 
Pakštas Kazys 42, 93, 162 
Palaima B. 216 


Palekas (Paliakas) Bronius 106, 107, 157, 
188, 196, 197, 260 


Palionis Jonas 319, 332, 576, 580 
Paliukaitis J. 197 
Paliulis Stasys 106, 107, 212, 213, 217, 260 


Pankončelis-Kalčija (Panconcelli-Calzia) 
Giulijas 395 


Papečkys P. 106 
Paukštelis Juozas 188, 196, 198 
Paulauskas Rolandas 466, 580 
Paulavičienė Rasa 157, 580 
Paulis (Paul) Hermanas 339 
Pauliukonis Pranas 474 
Pažūsienė Teresė 8 
Pečkauskaitė Marija (Šatrijos Ragana) 56, 
154, 237, 464 
Petkevičaitė-Bitė Gabrielė 462 
Petkevičius Merkelis 


Petrauskaitė Alina, žr. Skrupskelienė-Pe- 
trauskaitė Alina 


Petrauskas Aleksandras 51 
Petronis 77 

Petronytė Gražina 77 
Petrulis Juozas 198 
Pietaris Vincas 139 
Pikčilingis Juozas 367, 580 


Piročkinas Arnoldas 71, 222, 223, 319, 320, 
321, 324, 346, 355, 543, 580 


Plaušinaitė Elena 62 

Plecheris (Plecher) Hansas 405, 406, 508 
Plikšnys Arūnas 558 

Pocius Antanas 560 

Pocytė Silva 574 

Poška Dionizas 438 

Povilaitis P. 216 

Praniauskaitė Karolina 56 

Prestelis (Prestel) Jozefas 405, 510 
Prunskis Juozas 516 

Pšibilskis Vygintas Bronius 287, 581 
Puplesis Juozas 64 

Purvinas Martynas 243, 581 

Putinas, žr. Mykolaitis-Putinas Vincas 
Puzinas Jonas 209, 288, 292 


Rabinovičius E. 217 

Račkauskas Merkelis 81, 98 
Radzevičius Alfonsas 244 
Radzevičius Andriejus 27 
Raguotienė Genovaitė 237, 368, 581 
Raila Bronys 104 

Ramonaitė Danutė 64, 581 
Razmukaitė Marytė 584 

Razutis 52 


Rėdemejeris (R6demeyer) Frydrichas Karlas 
405 


Reinys Mečislovas 464 

Rėza Liudvikas 261 

Rydelis (Riedelis) Vladimiras 59-60, 62 
Rymaitė Ona 186 

Rimantas (Slapšinskas) Juozas 177 
Rimas Arvydas 262, 293 

Rimas Kazys 262, 293, 305, 575 

Rimas Šarūnas 262, 293, 305, 426 


Ma- 


Agota 
Ryzenbergas (Riesenberg) Albrechtas 405 

Ročka Marcelinas 292 

Rėmeris Mykolas 85 

Ronkus A. 282 

Rosinas Albertas 332, 575, 581, 582 

Rubaževičius Vaclovas 188, 191, 196, 197 

Rudzinskas Juozas 244 

Ruginis Klemensas 56, 93, 144, 154, 155, 
162, 188, 191, 193, 195, 217, 228, 234, 
238, 464 

Ruigys Pilypas 346 

Ruslo (Rousselot) Pjeras 395 

Ruškys Antanas 50, 107 

Rūta Alė 238 


Ržešauskas Jonas Karolis 36-37 


Sabaliauskas Algirdas 92, 113, 115, 177, 349, 
580, 581 


Sadūnaitė Nijolė 577 
Sakalauskas Tomas 301, 581 


Salys Antanas 13, 56, 57, 72, 73, 74, 83, 84, 
85, 96-98, 112, 113, 117, 151, 191, 193, 
194, 198, 199, 204, 205, 206, 208, 247, 
274, 278, 281, 282, 287, 288, 289, 290, 
292, 312, 315, 317, 323, 325, 326, 327, 
328, 329, 330, 331, 332, 333, 354, 381, 
389, 390, 392, 393, 397, 404, 414, 419, 
420, 549, 576, 580, 581-582, 583 


Samulionis Algis 182 

Samulionis Gediminas 182 

Samulionis Pranas 182, 198, 577 

Sand Žorž 158 

Saulytis A. 240 

Savickas Juozas 212, 213, 215, 216, 219, 220, 
300, 582 

Seliukaitė Irena 574, 576, 579 

Selskienė Eugenija 584 


Senas (Senn) Alfredas 71-72, 73, 79, 80, 81, 
88, 92, 93, 102, 158, 312, 314, 317, 321, 
327, 330, 363 


Seniauskaitė Dijana, žr. Ašmantienė-Se- 
niauskaitė Dijana 


Senkevičius (Sienkewicz) Henrichas 158, 


368 
Senkus Juozas 7, 177, 209, 282, 580 
Senkutė-Kašėtienė Rasa 580 


Servantesas (de Servantes Saavedra) Migelis 
158, 203 


Sezemanas Vosylius 81, 100, 105, 292 
Sidabras Simonas 62 

Simaitis Antanas 55, 56-57, 59, 65, 66 
Simonaitis Erdmonas 258 

Sipavičius Vladas Ledotas 454, 455 
Sirvydas Konstantinas 316, 317, 345 
Skabeika Leonas 104 


Skardžius Pranas 13, 72, 73, 74, 78, 81, 83, 
84, 85,87, 91, 92, 93, 94—96,102, 106, 107, 
110, 112, 113, 114, 115, 116, 118, 188, 191, 
192, 193, 198, 199, 204, 206, 207, 208, 211, 
247,274, 278, 287, 288, 289, 292, 312, 315, 
320, 321, 323, 324, 325, 326-327, 330, 331, 
332, 333, 334, 338—339, 343, 354, 356, 357, 
359, 360, 362, 370, 371, 381-382, 384, 392, 
398, 399, 400, 401, 402, 420, 564, 576, 581, 
582 

Skardžiūtė Dalia Marija 211 

Skardžiuvienė-Krygerytė Marija 211, 280 

Skrupskelienė-Petrauskaitė Alina 169, 198 

Skrupskelis Ignas 515, 516 

Slapšinskas Juozas, žr. Rimantas Juozas 

Slavinskas (Slaviūnas) Zenonas 106 

Sliesoriūnas Feliksas 151, 170, 227, 228, 
240, 582 

Smetona Antanas 109, 195, 256, 295, 319, 
327, 375, 464, 474, 513, 569, 576 


Snabaitytė O. 9 
Snarskis Povilas 223 
Sniečkus Antanas 578 


Soblys Vytautas 219, 226, 227, 228, 233, 
240, 261 


Solovjovas Vladimiras 432, 443 
Spudas Povilas 260 
Spudulis Jonas 330 

Sruoga Balys 81, 99, 105, 106, 158, 320, 429, 
432, 433—435, 437, 441, 450, 580 


Sruogienė Vanda 580 
Stanevičienė E. 578 
Stanevičius Leopoldas 579 
Stanevičius Simonas 438, 464 


Stangas (Stang) Christianas 317, 329, 415, 
416, 417, 576 


Stankevičius Mindaugas 557 
Stankūnaitė P. 106 

Stasytis Adomas 238 

Stanulis Jonas 456 

Staugaitis Justinas (Gintautas) 440 
Stembra Antanas 52, 54, 62, 64 
Steponavičius Jonas 63 

Stonys Juozas 584 

Stonys Martynas 115, 209, 492, 582 
Stonytė Virginija 579 

Stravinskas P. 89, 582 

Strazdaitė E. 106 

Strazdas Antanas 175 
Striaukaitė-Ašmontienė Ona 21 
Stropus Stasys 31, 582 


Studerus Gotlybas (Gotlieb) 68, 71, 76, 78, 89, 
90-91, 103, 109, 227, 245, 246, 262, 582 


Stulginskis Aleksandras 42 

Stulgys M. 106 

Stungurys Stasys 559, 582 

Sudermanas, žr. Zudermanas 

Sukauskis Justinas 62 

Sutkus Antanas 332, 455, 456, 582 
Sverdiolas Arūnas 582 

Svet Mordenas (Swet Marden) Orionas 45 


Šakenis Konstantinas 86 


Šalkauskis Stasys 42, 105, 118, 205, 209, 
234, 247, 463, 464, 465-466, 470, 502, 
515, 525, 564, 580, 582 


Šaltenis Rapolas 104, 279-280, 428, 582 
Šalučka J. 281 


Šatas A. 106 
Šatrijos Ragana, žr. Pečkauskaitė Marija 
Šekspyras (Shakespeare) Viljamas 203 


Šelingas (Scheling) Frydrichas Vilhelmas 
Jozefas 563 


Šėleris (Scheler) Maksas 441, 442 

Šemerys (Šmerauskas) Salys 188 

Šerkšnas St. 119, 582 

Šiaučiūnas Vytautas 332, 582 

Šiaulevičienė Barbora, žr. Ašmontaitė (Aš- 
mantaitė)-Siaulevičienė Barbora 

Šiaulevičius Antanas 21 

Šiaulytienė Stanislova, žr. Ašmontaitė (Aš- 
mantaitė)-Siaulytienė Stanislova 

Šiaulytis Justinas 21 

Šidlauskas Marijus 15, 558, 565, 582 

Šileika V. 216 

Šileris (Schiller) Frydrichas 368 

Šimėnas Alfonsas 212 

Šimkevičius Pranciškus 62 

Šivickis Pranciškus 292 

Šlapelytė Gražutė 209, 282 

Šlaža Mikas 191, 254 


Šleicheris (Schleicher) Augustas 330, 344, 
346, 347, 348, 352 


Šlevinskis A. 296 

Šletinskis (Szletinski) Henrikas 405 
Šlikta P. 64 

Šliogeris (Šliageris) Antanas 35 
Šmerauskas Salys, žr. Šemerys Salys 
Šmidas Chr. 169 


Šmitlenas (Schmittlein) Raimonas 212, 245, 
246, 247 


Šoblinskas Adomas 476 

Šolcas (Scholz) Alfonsas 160 

Špachas M. Z.. 260 

Špechtas (Specht) Francas 315, 316, 317, 330 
Šteintalis (Steinthal) Hermanas 338, 564 
Šternas (Stern) Viljamas 234-235 
Štrauchas (Strauch) Jonas 91 

Štumpfas (Stumpf) Karlas 507 

Šuchardas (Schuchard) Hugo 338-339, 564 
Šukys Jonas 104 

Šveikauskaitė Elena 291, 292 


Talmantas Jurgis 13, 27, 50, 56, 72, 76, 154, 
155, 160, 182, 199, 204, 214, 261, 327, 
328, 331, 365, 471-472, 495, 581, 583 


Tamkevičius 77 

Tamulaitienė Jūratė 118, 583 

Tamošaitis Izidorius 93, 99 

Tamoševičius Antanas 62 

Tarutis Juozas 270 

Tarvydaitė O. 196, 197 

Tarvydas Juozas 196, 197, 509 
Tenisonienė-Ložinskaitė Aldona 35 

Thick 108 

Tiešis Alfonsas 104, 202, 583 

Tijūnėlienė Ona 225, 459, 460, 463, 468, 583 
Tininis Juozas 472 

Tonkūnas Juozas 227 

Tornau'ienė El. 62 

Trautmanas (Trautmann) Reinholdas 74, 375 
Treinys Mečislovas 108, 583 

Trukanas Kazys 230, 242, 243, 244 
Trumpa Edmundas 578 

Tūbelis Juozas 70 

Tulauskaitė Gražina 104, 188, 196, 197, 198 


Tumas-Vaižgantas Juozas 99, 106, 158, 160, 
176, 181, 199, 237, 335, 371, 375, 429, 
435, 474, 547 


Tumėnas Vytautas 212-213, 260 
Tumosas Fr. 253 
Turauskas Edvardas 27, 50, 53, 56, 76, 93 


Turgenevas Ivanas 158 


Ubeikaitė Adelė 203, 317, 472, 583 

Ulvydas Kazys 7, 73, 105, 182, 324, 326, 
572, 583 

Uoselytė Ieva, žr. Ašmontienė (Ašmantienė)- 
Uoselytė Ieva 


Ma 


583 
Urbas Dominykas 72 
Urbutis Vincas 381, 382, 583 
Urnėžiūtė Rita 116, 220, 559, 560, 583 


Vabalas-Gudaitis Jonas 70, 81, 100-101, 118, 
144, 217, 274, 277, 289, 461 


Vaičaitis Pranas 139, 170 

Vaičys Paulius 254 

Vaičiulaitis Antanas 169, 199, 429, 436, 437 

Vaičiūnas Petras 304, 455 

Vaičys Domas 177, 178 

Vaidelys Jurgis 303 

Vaitekūnas Anicetas 62 

Vaitiekūnas J. 106 

Vaitiekūnas Lionginas 198, 260 

Vaižgantas, žr. Tumas-Vaižgantas Juozas 

Valaitis Antanas 71 

Valančius Motiejus 27, 32, 52, 55, 95, 199— 
200, 214, 218, 237, 316, 345, 369, 370, 
371, 376, 424, 427 

Valiukonis J. 196 

Vanagas Aleksandras 20, 30, 328, 572, 583 

Vareikienė Aldona 561, 583 

Vareikis Vygandas 222, 583, 584 

Varnelytė Ona 21, žr. Ašmontienė (Ašman- 
tienė)-Varnelytė Ona 

Vasiliauskas Kazimieras 70 

Vasiliauskas Mečislovas 234, 476 

Vėberis (Weber) Hugo 209, 330 

Veblaitis Petras 328 


Večorkevičius (Wieczorkiewicz) Bronislavas 
405 


Veimeris (Weimer) H. 193 


Veisgerberis (Weisgerber) Leo 192—193, 235, 
338, 339, 340, 405-406, 510, 564 


Vėlyvis Kazys 111 
Venckevičius Jonas 36, 52 
Venckutė Regina 233, 584 


PAVARDŽIŲ RODYKLĖ 


599 


Venclova Antanas 7, 104, 106, 231, 287, 297, 
298 


Ventaitė-Dakinevičienė Aurelija 306 
Vergilijus (Publius Vergilus Maro) 89 
Vidrinskas Zigmantas 583 

Vydūnas 20, 56, 237, 272, 464 


Vienuolis-Žukauskas Antanas 186, 187, 375, 
584 


Viliūnas Giedrius 287, 429, 431, 584 


Vireliūnas Antanas 58, 158, 317, 319, 320— 
321, 323, 324, 372-373 


Viskanta Edvardas 59, 109, 217, 259 

Višinskis Povilas 199 

Vištelis (Višteliauskas) Andrius 346 

Vitkauskas Vytautas 91, 557, 560, 572, 584 

Vitkūnaitė Eglė 13, 21, 574 

Vitkūnaitė Renata 21 

Vitkūnas Saulius 21 

Vitkūnienė Joalita, žr. Kočanaitė-Vitkūnienė 
Joalita 

Vitkus A. 256, 259, 586 

Volkonskis (Wolkonski) S. 406 

Volteris Eduardas 70, 81, 98, 105, 106, 317 

Vosylius Juozas 169 

Vosylius 179 

Voverienė Ona 559, 584 

Vujekas (Wujek) Jokūbas 360, 361 

Vuntas (Wundt) Vilhelmas 338, 507, 564 

Wichert 108 


Zablockienė Genė 190) 
Zablockis Petras 190 


Zaborskaitė Vanda 2, 8, 15, 252, 430, 559, 
584 


Zajančkauskas Vincas 431 
Zaleskytė Elegija 106, 190 
Zimanas Genrikas 461 


Zinkevičius Zigmas 71, 117, 118, 358—359, 
380, 414, 560, 574, 584 


Zitigas (Sittig) Ernestas 315, 316, 329 
Ziuterlinas (Sūterlin) Liudvikas 95, 339 
Zyversas (Sievers) Eduardas 74, 315 
Zokaitis B. 216 

Zubkuvienė Angelė 190 


Zudermanas (Sudermann) Hermanas 108 


Žadeikis Stanislovas 33, 34, 64 

Žakevičienė M. 217 

Žalys Vilius 20, 584 

Žegota K. 45 

Žekevičius Jonas 190, 196, 473, 584 

Žėkonytė Kazė 188, 190 

Žemaitė 95, 176, 199, 211, 214, 369, 371, 
375 

Žemaitis Zigmas 70 

Žemgulis Antanas 28, 584 

Žievys Kajetonas 188, 190 

Žievys Pranas190 

Žilionis J. 216 

Žilvitis Juozapas 263 

Žirgulys Aleksandras 73, 105, 210, 279, 367, 
472, 474, 584-585 

Žiugžda Juozas 182, 188, 190, 196, 197,198, 
199, 200, 202-203, 207, 209, 210, 217, 
231, 297, 298, 461, 463, 472, 473, 585 


Žiugždienė Natalija 190 

Žiurlys Juozas 106, 190 

Žižys Jonas 190, 196 

Žostautaitė Petronėlė 222, 243, 254, 585 

Žukauskaitė Julija 188, 190, 233, 584 

Žuklija Rimantas 9 

Žutautas Stanislovas 21 

Žutautienė Emilija, žr. Ašmontaitė (Ašman- 
taitė)-Zutautienė Emilija 

